
PAŠNEKESIAI APIE SENEKĄ 


Jau du tūkstančiai metų nuo daugumoje žodynų, žinynų, 
mokslo darbų ir vadovėlių prie Liucijaus Anėjaus Senekos 
vardo prirašytos jo gimimo datos. Du tūkstančius metų Sene- 
ka kalbasi su įvairių tautų Žmonėmis apie gyvenimą ir mirtį, 
apie dorybes ir ydas. Ir beveik tiek pat laiko rašoma, kalba- 
ma apie filosofą ir poetą, tremtinį ir labai aukštai iškilusį 
Nerono dvariškį Seneką. Ginčijamasi dėl jo poelgių ir skel- 
biamų imperatyvų darnos, dėl jo dramų ir diatribių formos ir 
idėjų. Pokalbininkų balsai ataidi iš toli ir iš arti. 

„Kas yra diatribė?“ — pirmiausia pasigirsta Tavo, Malonu- 
sis skaitytojau, balsas. Nenuostabu, kad nedaug apie ją teesa- 
me girdėję: mus pasiekusioje senovės graikų literatūroje šis 
žodis retai randamas. Atrodo, kad Antikos žmonės nebuvo 
linkę griežtai apibrėžti šio žanro ribų, kaip ir biografijos, už- 
rašų, romano ir kitų tradicinių žanrų paribiuose atsiradusių 
literatūros reiškinių. „Diatribė, - teigia autoritetingas Žiny- 
nas, - yra gyvas ir patrauklus praktinės etikos ar gyvenimo 
išminties dalykų nagrinėjimas. Diatribės tikslas - pamokymas, 
paraginimas, auklėjimas. Kad įtikinėjimas būtų vaizdingesnis, 


jos autorius pasitelkia istorijos pavyzdžių, poetų citatų, 

pasakojimų ir anekdotų“!. Prie to reikėtų pridurti, kad seno- 
vės graikų kalbos žodis ė:a7p:517 reiškia pašnekesį. Diatribė - 
tai diskusija su įsivaizduojamu oponentu. Nuo Platono dialo- 
gų diatribė skiriasi tuo, kad yra netikras dialogas: joje vieno 
asmens sakomas monologas pateikiamas kaip pokalbis su įsi- 
vaizduojamais asmenimis. Diatribės temos dažniausiai filoso- 
finės, o nuostata - didaktinė. Emocinė diatribės dominantė - 
pakylėta, įtempta, sujaudinta, paremta įsitikinimo savo teisu- 
mu nuotaika. Verta pabrėžti, kad tokia nuotaika būdinga ne 
tik diatribei, bet ir visai I a. po Kr. romėnų literatūrai. Ku- 
pinas įtampos ir retorinio pakylėtumo tų rašytojų stilius mū- 
sų laikais buvo pavadintas „naujuoju stiliumi“. Lukanas juo 
rašė epą Farsalo mūšis, Seneka taip kalbėjo ir savo tragedijose. 

Diatnibė retai ką dėsto nuosekliai ir išsamiai. Ji paprastai 
sudaro plaukiančio, banguojančio, vietomis lyg pametančio 
giją ir nutrūkstančio, nukrypstančio į šalį ir vėl sugrįžtančio 
prie tos pačios temos pokalbio įspūdį. Kaip ir visa, kas gera 
šiame pasaulyje, diatribė atsirado Graikijoje III a. pr. Kr. (Te- 
lis, Bionas), bet išplito vėliau (Filonas Aleksandrietis, Muso- 
nijas ir Dionas Prusietis - I a. po Kr., Maksimas Tirietis - 
II a. po Kr.). Tikriausiai ją pagimdė milžiniškas Platono dia- 
logų įspūdis. Tačiau Platono siūlomos sudėtingos dialektinės 
samprotavimų sekos tiko tik intelekto pasaulio išrinktiesiems. 
Kinizmo ir stoicizmo adeptai susikūrė paprastesnės ir jų sie- 
kiams tinkamesnės formos pašnekesius. Teisybės dėlei reikia 
pasakyti, kad Antikos žmonės, matyt, nelabai gilinosi į dia- 
logo ir diatribės skirtumų niuansus, nes Senekos veikalus 
Kvintilianas vadina dialogais?. Taip jie buvo vadinami ir vė- 


liau. Kažkoks Senekos rinkinio sudarytojas labai norėjo, kad 


! Lexikon der Alten Welt. Zūrich und Mūnchen, 1990. Bd. I. S. 727. 
? Ouint. Inst. or. X. 129. 

jis susidėtų iš dvylikos skyrių ir perrašė į dialogais pavadin- 
tą knygą filosofo samprotavimus apie apvaizdą, apie išmin- 
čiaus tvirtybę, tris knygas apie pyktį ir tiek pat knygų apie 
paguodą, taip pat mintis apie laimingą gyvenimą, apie poilsį, 
apie sielos ramybę, apie gyvenimo trumpumą. Todėl remian- 
tis šiuo rankraščiu minėti Senekos veikalai ir dabar dažnai 
vadinami dialogais. O veikalai apie geradarystes ir atlaidumą 
mus pasiekė kitais keliais, iš kito rankraščio, kuriame jie nėra 
pavadinti dialogais. Tačiau ir šių kūrinių forma yra tokia 
pat, kaip ir minėtų dvylikos, ir jie lygiai taip pat galėtų būti 
vadinami dialogais ir, be abejo, priskirtini diatribės žanrui. 

Diatribinio pobūdžio veikalus, matyt, būtų galima suskirstyti 
į dvi grupes: vieną sudarytų grynosios diatribės - pašneke- 
siai filosofijos, dažniausiai dorovės, temomis, kitai priklausy- 
tų kito žanro, bet diatribės formos kūriniai. Pavyzdžiui, dia- 
tribinis kalbėjimo būdas būdingas Plutarcho biografijoms, Ho- 
racijaus satyroms, Senekos laiškams. Beje, Horacijus satyras ir 
pavadino pašnekesiais (sermones). Žodžiu sermones jis vadino 
ir žanro pradininko graiko Biono diatribes*. Pokalbiais Hora- 
cijus buvo linkęs vadinti ir kupinus apmąstymų hegzametru 
parašytus savo laiškus. Prozoje diatribės formą Romoje la- 
biausiai mėgo Seneka. Jo veikalai tapo I a. po Kr. Romos 
sensacija. Jaunimas juos nusirašinėjo, skaitė, aikčiojo ir mėg: 
džiojo. Tradiciškai nusiteikęs mokytojas stebėjosi tokiu keistu 
auklėtinių skoniu ir buvo pasirengęs tiesiog iš rankų išplėšti 
Senekos ritinėlius. 

„Jo kalbėsena pagedusi, - skelbė jis, - ir visų ydų palauž- 
ta“. Tu, Kvintilianai, norėtum, kad jis kalbėtų kaip Ciceronas 
ar Livijus? Kad viena mintis lietųsi ilgu, simetrišku, harmo- 

* Hor. Epist. II. 2. 60. 


* Hor. Epist. II. 1. 250 -251. 
? Ouint. Inst. or. X. 125. 

ningu periodu? Kad rimuotos periodo dalys atlieptų viena 
kitą, kad tas garsų skambesys glostytų ausį? Tu visiškai tei- 
sus: ori, svari, didinga tų senolių kalbėsena stebėtinai Žavi ir 
patraukli. Tačiau aniedu gyveno kitais laikais. Ciceronas re- 
gėjo pilietinių karų taranų daužomą, bet dar gyvą romėnų 
respubliką. Augustas skelbėsi ją sugrąžinęs, ir Livijus šventai 
tuo tikėjo. Jam atrodė, kad tereikia iš romėnų širdžių išrauti 
kai kurias negerų laikų pasėtas ydas, ir vėl Roma bus tokia 
kaip senovėje. Gražus, taisyklingas periodas romėnams buvo 
tarytum tvirtos ir didingos jų demokratinės valstybės simbo- 
lis. Beje, kai kas teigia, kad respublika „buvo sugrąžinta“ 
pagal Cicerono receptą, kad garsusis oratorius padėjo pagrin- 
dus principato ideologijai“. Ir, žinoma, net nenujautė, kad iš 
viso to išeis visai ne respublika. O Seneka regėjo senstančio 
Tiberijaus siautėjimą, bepročio Kaligulos puolimus, Klaudijaus 
atleistinių galią ir Nerono piktadarybes. Ir jis, ir Lukanas, ir 
Petronijus, ir kiti jo amžininkai jautėsi stovį ant respublikos 
griuvėsių. Jie nebežiūri į priekį, kaip kadaise Vergilijus, jie 
žvelgia atgal, prisimena buvusią Romą ir gedi jos. Bet kalbėti 
„apie tai, kas yra teisingumas, kas yra pareiga, kas yra kan- 
trybė, kas yra drąsa, kas yra mirties niekinimas, kas yra die- 
vų suvokimas, koks saugus ir veltui įgyjamas gėris yra gryna 
sąžinė“' vis tiek reikia. Ir Seneka sulaužo periodą, čiumpa jo 
nuolaužas bei atplaišas ir svaido jas kaip ietis, kaudamasis 
su Žmonių ydomis, pagedimu, silpnybėmis. Jo sakiniai nėra 
tvarkingai ir nuosekliai sujungti. Ilgas įsibėgėjęs sakinys gali 
staiga baigtis kaip nukirstas, ir skaitytojui svarbu nepargriūti, 


neprarasti dėmesio pusiausvyros, nes anas, kitas po jo einan- 


" Knoche U. Die geistige Vorbereitung der augusteischen Epoche durch 
Cicvro. Darmstadt: Romertum, 1970. S. 203-—223. 
* Sen. De traną. 3. 4. 

tis trumpas sakinys taip pat reikšmingas, nes jis - ne smilte- 
lė, o luitas. 

„Atskiras sakinys, - sako vienas tyrinėtojas, - Senekai tu- 
ri daugiau reikšmės negu periodais rašiusiems rašytojams. Ša- 
lutinių sakinių jis nemėgsta. Jei prie pagrindinio prijungiami 
kiti sakiniai, jie netampa šalutiniais, nes yra tokie pat svar- 
būs kaip pagrindiniai“. Tai gryna tiesa. Štai kaip autorius 
siekia maksimalios prasmės įtampos ir galios: „Prisimink, ka- 
da tiksliai įvykdei savo užmojus, kiek dienų praėjo taip, kaip 
buvai numatęs, kada galėjai atsidėti sau, kada veidas buvo 
ramus, kada siela nedrebėjo, koks per tokį ilgą amžių pada- 
rytas darbas tikrai priklauso tau ir pagalvok, kokia daugybė 
žmonių apiplėšinėjo tavo gyvenimą tau nejaučiant, ką pra- 
randi, kiek nusinešė beprasmis sielvartas, paika linksmybė, 
godi aistra, viliojantis bendravimo noras ir kaip mažai tau 
beliko; suprasi, kad miršti per anksti“". Čia iš tiesų nėra ant- 
raeilių, šalutinių, papildančių ar paaiškinančių sakinių. Kiek- 
vienas kaip strėlė sminga į širdį, ragindamas prisiminti, kiek 
laiko Žmogaus praleista veltui. Pavydėjęs Senekai talento Ka- 
ligula tyčiodamasis kalbėjo, kad filosofo veikalai yra smėlis 
be kalkių“. Taip, tai ne monolitinis betonas, kurį mokėjo ga- 
minti ir kuriuo didžiavosi romėnai, o smėlio audra. Įsakmūs 
teiginiai smiltelėmis beldžiasi į klausytojo ar skaitytojo sielą. 
Plačios ir svarbios mintys čia subyrėjusios į trumpas senten- 
cijas. „Jo veikaluose, - pripažįsta suminkštėjęs ir anas griež- 
tas retorikos mokytojas, - daug garsių sentencijų“!'. Visi Se- 


nekos skaitytojai džiaugiasi, kad čia nors vežimu vežk 


* Maurach G. Der Bau von Senėcas Epistulae morales. Heidelberg, 1970. 
9.177. 

* Sen. De brev. 3. 5. 

'* Suet. Cal. 53, 

" Ouint. Inst. or. X. 129. 

įvairiausių maksimų, gnomų, aforizmų: „Kiek garbintojų, tiek 
pavyduolių“, „Gyvenimas ilgas tik vienu atveju: jei jo pakan- 
ka“, „Surambėjęs pyktis virsta neapykanta“, „Grožis palieka 
pikčiurnas“, „Išmintis nepalieka vietos blogiui“, „Geras karys 
bus tas, kuris sugeba paklusti vado nutarimui“, „Darąs gera 
mėgdžioja dievus, siekiąs atlyginimo - palūkininkus“, „Ydin- 
ga visa, kas per daug“, „Didi padėtis yra didi vergija“, „Tai, 
ką dabar veikiame, yra netvaru, ką veiksime — netikra, o ką 
nuveikėme - užtikrinta“ ir kt. 

Dažnai sentencijos lieka nepasakytos, jos slypi už trum- 
pučių pamokomų pasakojimų-pavyzdžių, Antikoje vadintų 
apoftegmomis ir chrijomis. Tokie yra pasakojimai apie kara- 
lių Akresilają, susirgusiam neturtingam draugui nemačiomis 
pakišusiam po pagalve pinigų'', apie pirtyje primuštą Kato- 
ną!*, apie filosofą Stilponą, atsakiusį siaubiančiam ir griau- 
nančiam miestą užkariautojui, kad nieko neprarado", apie šei- 
mininkus gelbėjusius vergus", apie Cezarį, gavusį Pompėjui 
rašytų laiškų pluoštą ir nebaudusį jų autorių“, apie tėvus 
išgelbėjusius jaunuolius“ ir daugybė kitų. 

Minėtieji pasakojimai yra pavyzdžiai (exempla), netiesio- 
giai pamokantys ir paraginantys ydinguosius. Bet dažniau Se- 
neka prabyla tiesiogiai girdamas arba peikdamas. Giria jis iš 
visos širdies: „Puikiai pasidarbavai romėnų raštijos labui: di- 
delė jos dalis buvo sudeginta; puikiai pasidarbavai ainių la- 
bui: su didžiojo kūrėjo vardu juos pasieks nesuklastota isto- 


rija; puikiai pasidarbavai tėvo labui: jo atminimas klesti ir 


" Sen. De ben. II. 10. 1. 

S Sen. De ira II. 32. 2. 

“ Sen. De const. 5. 6. 

5 Sen. De ben. II. 23. 2; 23. 5; 24. 1. 
"“ Sen. De ira II. 23. 4. 

V" Sen. De ben. II. 37. 2. 

klestės, kol bus manoma, jog verta pažinti romėnų reikalus, 
kol bus nors vienas, panorėjęs grįžti prie protėvių žygių, kol 
bus nors vienas, panorėjęs sužinoti, kas yra romėnas vyras, 
kas, visiems nulenkus sprandus ir pakišus po Sejano jungu, 
liko nepalaužtas, kas yra laisvo talento, laisvos dvasios, lais- 
vos plunksnos žmogus“'*. Peikimo jėga tokia pat galinga kaip 
pagyrimo, rašytojas negailėdamas triuškina nedoruosius: „Pir- 
miausia vardiju tuos, kurie neturi laiko niekam, išskyrus vy- 
ną ir geismus. Šių žmonių užsiėmimai šlykščiausi. Kiti, pasi- 
duodantys tuščiai šlovės regimybei, bent jau gražiai klysta. 
Ar išvardysi šykštuolius, ar pikčiurnas, ar neteisėtos neapy- 
kantos bei karų kurstytojus, - visi nusideda vyriškiau, o pil- 
vui ir geismams atsidavusių Žmonių pagedimas yra negar- 
bingiausias“". 

Nesunkiai pastebėsi, Malonusis skaitytojau, kad įrodymo 
reikalingus teiginius Seneka pateikia labai įvairiai. Dažniau- 
siai jis ko nors klausia pokalbininką ar mus visus ir pats 
atsako į klausimą: „Ko skundžiamės gamta? Ji mums dosni: 
mokantiems pasinaudoti gyvenimas yra ilgas“*. Matome daug 
ir antram asmeniui skirtų klausimų, numanomų jo atsakymų 
ir priešingų autoriaus minčių. Pvz.: „Ar tau jie atrodo varg- 
šai? Nevarginga tai, ką įpratimas pavertė antruoju prigimi- 
mu““!. Numanome Liucilijaus atsakymą: taip, jie vargšai, bet 
Seneka, kaip matome, yra kitos nuomonės. Kartais autorius 
pateikia trečiojo (dažniausiai neįvardyto) asmens klausimą ir 
atsako į jį: „Kaip čia išeina? - sako jis. — Ar gerasis vyras 


nesupyks, pamatęs žudomą tėvą ar grobiamą motiną?“ Jis ne 


15 Sen. Ad Marc. 1. 3. 
* Sen. De brev. 7.1. 
0 Sen. De brev. 2. 1. 
21 Sen. De prov. 4. 15. 

pyks, o keršys, o gins““. Dar labiau Seneka mėgsta cituoti ne 
trečiojo asmens klausimą, o teiginį ir jį atremti: „Dievai, - 
sako jis, - ir nedėkingiesiems daug duoda“. Tačiau tos dova- 
nos paruoštos geriesiems, o blogiesiems atitenka todėl, kad 
neįmanoma atskirti“". Esama ir daugiau diatribės įtikinėjimo 
elementų, bet išvardytieji - būdingiausi. 

„Jo kalbėsena, - sako vienas senovės vyras, - paprasta ir 
nuvalkiota“*. Tačiau, Aulai Gelijau, ji sąmoningai skirta ne 
tokiam išsilavinusiam vyrui, kaip Tu“. Diatribė vengia sąvokų 
apibrėžimų, sausos ir tikslios mokslo kalbos. Ji sukurta ne 
pašvęstiesiems, ne išminčiams. Gatvės mokytojas joje kalbasi 
su ledus laižančiomis mokinukėmis, prabangaus restorano be- 
sidairančia porele, ausinukėmis ausis užsikimšusiu metalo mu- 
zikos gerbėju. Jie nesuprastų jo, kalbančio tarptautinių Žžo- 
džių virtinėmis. Todėl jis renkasi gyvenimiškus pavyzdžius, 
pažeria patarlių ir vaizdingų liaudies pasakymų. Jis turi per- 
rėkti ne tik mašinų, bet ir jų nedarnių sielų ūžesį, todėl šau- 
kia šaukiamaisiais sakiniais, jis turi juos supurtyti, todėl kar- 
tais net keikteli: „Po paraliais!“ Taip visuomet kalbės tie, ku- 
rie norės išsakyti savo santykį su dominančiais objektais, sieks 
pamokyti ir paauklėti visuomenę. Vienas iš jų tars: „Aš nesu 
naudojęsis jokia kita išsamia knyga, išskyrus Plutarchą ir Se- 
neką. Iš jų semiu tarytum Danaidės, be perstojo prisipildyda- 
mas ir išliedamas“*". Iš Plutarcho jis daugiau semsis medžia- 
gos, iš Senekos — ir idėjų, ir formos. Enciklopedijos jį, Mon- 
taigne'į, laikys naujo esė žanro kūrėju“, tačiau, gerai pasi- 
žiūrėję į jo veikalus, pamatysime, kad nieko ypatingai nauja 

2 Sen. Deira I. 12. 1. 

5 Sen. De ben. IV. 28. 1. 

* Aul. Gell. Noct. Att. XII. 2. 1. 


“= Montaigne M. de Essais. Paris, 1931. Livre I. P. 192. 
* JlumepamypHbiū 3HyUKAOnNedUUecCKUuU ca080p6. MockBa, 1987. C. 516. 

jis ir neišrado. Žinoma, jis pridėjo naujųjų laikų realijų, bet iš 
esmės dėstė, taikydamas tuos pačius diatribės principus. Kai 
kur jis Žodis Žodin išvertė Senekos pasakojimą, visai neužsi- 
mindamas, iš kur jis paimtas, ir senojo filosofo tekstas visai 
neatrodo svetimkūnis lengvai ir patraukliai plaukiančiame 
eseistiškame paties Montaigne'o kalbėjime“. Beje, panašius 
„bandymus“ rašęs F. Baconas su didžiausia pagarba daugybę 
kartų cituoja Seneką, žavisi jo stiliumi ir tiesiai pripažįsta, 
jog, geriau įsižiūrėję, galime pamatyti, kad Senekos veikalai 
yra ne kas kita kaip „bandymai““*. Matai, Aulai Gelijau, ne- 
suvaržyta, paprastai išsakyta minčių tėkmė labai patiko ir nau- 
jųjų laikų Žmonėms, ir iš diatribės gimęs esė Žanras gyvens 
mažiausiai dar penkis šimtus metų. Pažvelk, Kvintilianai, kas 
išėjo iš kalbėsenos, Tavo pagedusia ir ydinga vadintos! 

O kas gi buvo ir koks buvo pats diatribių ir kitų veikalų 
kūrėjas? Atsakymai į šį klausimą taip pat labai prieštaringi. 
„Švarios sąžinės žmonės pasirinko pagarsėjusį dorybėmis Se- 
neką“, - pasakoja vienas". „Šis stoikas, skelbęs dorybę ir su- 
silaikymą, buvo pirmas intrigantas Nerono rūmuose, ir čia 
nebuvo apsieita be batlaižiavimo; jis išgaudavo iš Nerono do- 
vanų pinigais, dvarais, sodais, rūmais“, - teigia kitas“. „Visai 
neįtikimas storulio Senekos apdribusiais skruostais, dvigubu 
pagurkliu ir trumpu kaklu portretas dviguboje hermoje. Jis 
prieštarauja ligoto, vegetariškai besimaitinančio rašytojo įvaiz- 


džiui. Tikrojo jo portreto reikia ieškoti jo kūriniuose“, - siūlo 


? Pvz., Montaigne'is panaudojo pažodžiui išverstą Senekos papa- 
sakotą istoriją apie tai, kaip Augustas atleido sąmokslą rengusiam Ci- 
nai (Sen. De clem. I. 9). Montaigne M. de Essais. Paris, 1931. Livre I. 
P. 173- 176. 

* BekoH D. Couunenua. Mockna, 1977. T. 2. C. 352. 

"Tac. Ann. XV. 65. 1. 

“ K. Marksas ir F. Engelsas apie literatūrą. Vilnius, 1961. P. 129. 

trečiasis“'. Pabandykime pasinaudoti šiuo pasiūlymu ir prabė- 
gomis pažvelgti į Senekos gyvenimą bei kūrybą. 

Liucijus Anėjus Seneka gimė Ispanijos mieste Korduboje 
apie 4 m. pr. Kr. Jis buvo vidurinysis turtingo ir Žinomo 
Romoje raitelių luomo retorikos žinovo Liucijaus Anėjaus Se- 
nekos sūnus. Vyresnysis jo brolis Novatas, įsūnytas tėvo drau- 
go ir gavęs Galiono vardą, įkopė į senatorių luomą ir buvo 
valstybės veikėjas. Jaunesnysis brolis Mela gyveno ne valsty- 
bės vyro ir ne kūrėjo, o paprasto žmogaus gyvenimą. Šeima 
buvo patriarchališka. Nors tėvas garsėjo išsilavinimu ir reto- 
rikos gabumais, laikėsi ne modernių, o senovinių romėnų šei- 
mos gyvenimo principų ir skiepijo juos sūnums. Motina tam 
visiškai pritarė. Gyvendama moderniausiame pasaulio mieste 
Romoje, ji netapo madinga moterimi, nesiekė net teisėtai jai 
priklausančios (trijų vaikų teisės suteiktos) emancipacijos. 

Ankstyvoje vaikystėje būsimasis filosofas buvo atvežtas į 
Romą, nes tėvas jau anksčiau čia buvo įsikūręs. Seneka gavo 
puikų retorinį išsilavinimą ir mokėsi filosofijos pas Sotioną ir 
Atalą. Filosofija jaunuolį sužavėjo, ir jis visa galva į ją pasi- 
nėrė. „Jei nori būti laisvas, vergauk filosofijai!“*? — vėliau skel- 
bė jis, laikydamas ją vertingiausia dievo dovana“, geriausiu 
prieglobsčiu nuo visų negandų“. Senekos jaunystės mokyto- 
jai padarė jam įspūdį visam gyvenimui. Senatvėje jis prisipa- 
žins: „Klausydamasis Atalo, smerkiančio ydas, paklydimus ir 
įvairias gyvenimo blogybes, dažnai imdavau gailėtis žmonių 
giminės ir tikėjau, kad jis pakilęs virš Žmogui pasiekiamų 


viršūnių. Jis pats sakėsi esąs karalius, bet man atrodė dides- 


A Berthold H. Seneca. Mensch und Werk. // Seneca. Von der Seelenruhe. 
Leipzig, 1989. S. 390. 

* Sen. Epist. 8. 7. 

* Sen. De brev. 19. 2. 

“ Sen. Epist. 14. 11. 

nis už karalius, nes teisė ir juos. Kai jis pradėdavo girti skur- 
dą ir įrodinėti, kad visa, kas nebūtina, yra tik nereikalingas 
ir sunkus svoris, dažnai norėdavau išeiti iš mokyklos, pasi- 
daręs skurdžiumi. Kai pradėdavo juoktis iš mūsų malonumų, 
girti skaistų kūną, blaivų stalą, dvasią, laisvą ne tik nuo ne- 
leistinų, bet ir nuo nereikalingų malonumų, norėdavau su- 
tramdyti gerklę ir pilvą. Šį tą iš tų laikų, Liucilijau, išsaugo- 
jau iki šiol... Nuo to laiko visam gyvenimui atsisakiau aust- 
rių ir grybų. Juk tai ne maistas, o skanumynas, verčiantis 
valgyti jau pasisotinus... Nuo to laiko visą gyvenimą nenau- 
doju tepalų, nes maloniausiai kvepia niekuo nekvepiantis kū- 
nas. Nuo to laiko į mano skrandį nepatenka vyno. Nuo to 
laiko visą gyvenimą vengiu vonių, nes esu įsitikinęs, jog šu- 
tinti kūną ir sunkti iš savęs prakaitą yra nenaudingas išlepi- 
mas... Atalas girdavo tą čiužinį, kuris neįdumba nuo kūno 
svorio. Tad ir senas būdamas aš naudoju tokį, ant kurio ne- 
lieka gulėjimo pėdsakų“*“. Kitas mokytojas patraukė jaunuolį 
Pitagoro idėjomis: „Smarkai buvau įsimylėjęs Pitagorą. Sotio- 
nas mums pasakojo, kodėl tas atsisakydavo valgyti mėsą ir 
kodėl po to Sekstijus darė tą patį. Abu taip elgėsi dėl skir- 
tingų, bet didingų priežasčių. Sekstijus manė, jog ir be kraujo 
praliejimo užtenka žmogui maisto, o kai žudymas teikia ma- 
lonumo, žiaurumas tampa įpročiu. Jis pridurdavo, kad reikia 
apriboti prabangą, teigdamas, jog įvairus ir mūsų kūnui sve- 
timas maistas kenkia sveikatai. Pitagoras teigė, jog tarp visų 
būtybių esama giminystės ryšių, ir jos keičiasi sielomis... Va- 
dinasi, jeigu tikėsime jo mokslu, nė viena siela nežūva, tik trum- 
pą laiką ji būna viena, kol pereina, persilieja į kitą kūną... Šias 


mintis Sotionas papildydavo ir savo įrodymais, klausdamas: 


“ Sen. Epist. 108. 13-14; 23. 

„Tu netiki, kad sielos pereina vis į kitus kūnus ir kad tai, ką 
mes vadiname mirtimi, yra kelionė? Netiki, kad šiuose gyvu- 
liuose, žvėryse ar vandens gyvūnuose glūdi kokio nors žŽmo- 
gaus siela? Netiki, kad niekas šiame pasaulyje nežūva, o tik 
keičia vietą, kad ne tik dangaus kūnai sukasi tam tikrais ra- 
tais, bet ir gyvos būtybės išnyksta ir sugrįžta, ir sielos keliau- 
ja ratu? Didieji vyrai tuo tikėjo. Taigi kol kas susilaikyk nuo 
sprendimo ir nedaryk nieko, kas tam prieštarautų. Jei visa tai 
tiesa, nevalgydamas gyvūnų, išvengsi nuodėmės, o jei netie- 
sa, būsi saikingas. Ar daug žalos padarys tavo patiklumas? 
Juk aš atimu iš tavęs tik liūtų ir kranklių maistą“. Tokių jo 
žodžių paveiktas aš pradėjau nebevalgyti mėsos, ir po metų 
tai jau buvo ne tik lengva, bet ir malonu... Klausi, kodėl 
atsisakiau šio įpročio? Mano jaunystė prabėgo Tiberijaus Ce- 
zario principato metais. Tuomet buvo gujami įvairūs svetimi 
papročiai, o kai kurių gyvūnų mėsos nevalgymas laikomas 
prietaru. Tad prašomas ne tiek šmeižto bijančio, kiek filoso- 
fijos nemėgstančio savo tėvo, grįžau prie ankstesnių papro- 
čių“. Iš pitagorininko Sekstijaus veikaluose išdėstytų patari- 
mų Seneka išmoko savikontrolės ir savistabos. „Taip daryda- 
vo Sekstijus. Pasibaigus dienai, ruošdamasis gulti, klausdavo 
savo sielos: „Nuo kokio trūkumo išsigydei? Kokiai ydai pa- 
sipriešinai? Kuri tavo pusė tapo geresnė? ... Kas gali būti 
gražesnio už įprotį perkratyti visą dieną? ... Aš naudojuosi 
šia galimybe ir kasdien save teisiu. Kai išnešama lempa ir 
nutilsta mano įprotį žinanti Žmona, naršau po visą dieną, 
matuodamas darbus ir žodžius. Nieko nuo savęs neslepiu, 
nieko nepraleidžiu““". Šie iš mokytojų perimti praktiniai gy- 
venimo principai rodo Senekos valią ir norą tobulėti. Užsiė- 


* Sen. Epist. 108. 17-22. 
* Sen. De ira III. 36. 1-3. 

mimą filosofija jis suvokė ne tik kaip pasaulėžiūros formavi- 
mą, bet ir kaip savęs tobulinimą. Visą gyvenimą jis stengėsi 
tobulinti sielą, ragino ir kitus daryti tą patį, dalijosi patyrimu. 

Turėdamas apie dvidešimt metų, Seneka susirgo sunkia 
plaučių liga ir išvyko gydytis į Egiptą. Ten toliau domėjosi 
filosofija, parašė mūsų nepasiekusį veikalą apie Egipto geo- 
grafiją ir religiją. Grįžęs nusprendė kopti tradiciniais pareigy- 
bių laiptais ir tarp 33 ir 35 m. po Kr. buvo išrinktas kvesto- 
riumi. Tuo metu parašė traktatus apie akmenų prigimtį, apie 
žuvų prigimtį, apie žemės drebėjimus. Jie taip pat neišliko. 
Pirmas mus pasiekęs Senekos veikalas? yra, matyt, apie 39 m. 
po Kr. sukurtas užuojautos žodis Marcijai apie paguodą. Tai ne 
dejonės dėl mirties, o sielos nemirtingumo priminimas ir ra- 
ginimas nesielvartauti mirus sūnui. 

Seneka tuo metu jau buvo garsus. Vienos jo kalbos klau- 
sydamas Kaligula užsiplieskė pavydu ir prasitarė užmušiąs 
kalbėtoją, bet šalia buvusi kažkokia moteris patarė jam nesi- 
tepti rankų: toks ligotas žmogelis vis tiek greitai mirsiąs“. 
Turbūt apmąstydamas Kaligulos įniršio priepuolius ir jo bai- 
sų Žiaurumą, Seneka 41 m. po Kr. sukūrė veikalą Apie pyktį. 
Jis dedikuotas vyresniajam broliui, su kuriuo, matyt, buvo 
aptarinėtos pykčio aistros priežastys, jos įvertinimas ir būdai 
jai numalšinti. Dabar galime manyti, kad šiuo veikalu rašy- 
tojas išsakė neaiškią nuojautą, jog labai greitai jį patį užgrius 
galingųjų pyktis ir neapykanta. 

Dėl imperatoriaus Klaudijaus žmonos Valerijos Mesalinos 
intrigų Seneka buvo ištremtas į Korsikos salą. Jis buvo apkal- 


tintas svetimavimu su Klaudijaus dukterėčia Livila. Ši buvo 


* Nė vieno Senekos veikalo parašymo tiksli data nėra žinoma. Čia 
pateikiamos daugumos mokslininkų priimtos datos. 
* Dio Cass. LIX. 19. 7. 

ištremta ir tučtuojau nužudyta. Mat Mesalina siekė susidoroti 
su Klaudijaus giminaičiais. „Ar Seneka buvo kaltas? Ar galė- 
jo jis taip neprotingai elgtis?“ — labai abejodamas dėl teigia- 
mų atsakymų į šiuos klausimus svarsto šiuolaikinis moksli- 
ninkas, teigdamas, kad Senekos ištrėmimo priežastys greičiau 
bus buvusios politinės“. Aštuonerius metus Seneka praleido 
visai necivilizuotame krašte, supamas pirmapradės gamtos, 
stebėdamas jos stichiją, dangaus šviesulių kelius, mąstyda- 
mas apie dievą ir žmogaus prigimtį. Kad motina Helvija ne- 
liūdėtų dėl iki gyvos galvos ištremto sūnaus, Seneka 42 m. 
po Kr. žiemą rašo jai skirtą veikalą Motinai Helvijai apie pa- 
guodą, įrodinėdamas, kad tremtis nėra blogis. Ji teikia nepa- 
togumų tik kūnui, bet jei Žmogaus poreikiai natūralūs, t. y. 
nedideli, jis vargų veik nejaučia, nes ne materialios gėrybės, 
o „Siela daro žmones turtingus“*!. Seneka nedejuoja, nevaito- 
ja, laikosi tvirtai ir oriai. Kitas tokios pat temos veikalas, su- 
kurtas 43 ar 44 m. po Kr. žiemą, dedikuotas Klaudijaus kan- 
celiarijos sekretoriui atleistiniui Polibijui. Seneka jame guo- 
džia Polibijų dėl brolio mirties. „Tai ne užuojauta, 0 prastai 
slepiamas pataikavimas“, - sako vienas mokovas**. Jis teigia, 
jog per Polibijų Seneka siekęs imperatoriaus malonės ir apsi- 
mestinai jį garbinęs: „Išsitiesk ir, ašaroms besiveržiant iš akių, 
žvelk į Cezarį. Galingos ir šviesios dievybės akivaizdoje jos 
išdžius, jos spindesys neleis nieko kita matyti, prikaustys ta- 


1443 


vo žvilgsnį“. Tačiau kažin ar Jūs, Pone, turite moralinę teisę 


smerkti šio veikalo autorių, jei pats nebuvote ištremtas, jei nė 


žalio supratimo neturite apie tai, kas yra tremtis, jei savo 


*“ Grimal P. Sėnėgue. Paris, 1981. 

* Sen. Ad Helo. 9. 5. 

* Waltz R. Consolation d Polybius. Circonstance. Date // Sėnėgue. 
Dialogues. Paris, 1970. T. 3. P. 94. 

** Sen. Ad Polyb. 12. 3. 

priekaištus surašėte įsitaisęs patogiame kabineto krėsle? O gal 
tie priekaištai plaukia iš nežinojimo? Mat teisingai, drąsiai, 
garbingai besielgiąs kiekvienas žmogus veikia pagal logo, va- 
dinasi, dievo dėsnius ir gal neprilygsta, bet yra artimas die- 
vui. Seneka tai ne kartą pabrėžia. O teisingai tvarkydamas 
milžinišką valstybę ir būdamas maloningas, imperatorius tuo 
labiau priartės prie dievų“. Bet Jūs, Pone, turėtumėte būti 
patenkintas: Klaudijus negirdėjo ir neišklausė Senekos. Filo- 
sofas toliau tebegyveno Korsikoje. 

Nuo filosofijos jis dabar palinko prie grožinės literatūros: 
ėmė rašyti tragedijas. Turime dešimt Senekai priskiriamų dra- 
mų Įtūžęs Herkulis, Trojietes, Finikietės, Medėja, Fedra, Edipas, 
Agamemnonas, Tiestas, Herkulis Etietis, Oktavija. Daugumos 
mokslininkų nuomone, paskutinioji yra parašyta ne Senekos, 
nors jos stilistika ir labai artima Senekai. Kai kas abejoja ir 
dėl priešpaskutiniosios tragedijos autorystės. Tai vienintelės 
išlikusios romėnų tragedijos. Matyt, dalį dramų Seneka para- 
šė tremtyje, kitos buvo sukurtos apie 60 m. po Kr. Dramose 
autorius kalba apie tą patį kaip ir traktatuose: apie aistrų 
pražūtingumą, apie garbingą gyvenimą ir garbingą mirtį, apie 
žmogaus silpnybę ir tvirtybę. Iš jų ateityje mokysis dramos 
žanro Vakarų Europos literatūra: graikų dramos Renesanso 
laikais dar bus nepopuliarios, Corneille'is, Rassine'as, Sheaks- 
peare'as dairysis į Seneką. 

Ketvirtajai Klaudijaus žmonai Agripinai panorėjus, Seneka 
49 m. po Kr. rugpjūčio mėnesį buvo sugrąžintas iš tremties. 
Galbūt tais pačiais metais jis parašė veikalą Apie gyvenimo 
trumpumą, skirtą labai užsiėmusiam valstybės reikalais Pom- 


pėjui Paulinui. Seneka ragina jį atsisakyti pareigų ir atsidėti 


* Grimal P. Op. cit. P. 38-40. 

aukštesniems dalykams: išminčių veikalų skaitymui ir apmąs- 
tymams. 50 m. po Kr. Seneka tapo pretoriumi. Dabar, matyt, 
atrodė labai viliojantis ir Agripinos pasiūlymas mokyti jos 
sūnų iš ankstesnės santuokos Liucijų Domicijų Agenobarbą, 
po Klaudijaus įsūnijimo pavadintą Neronu. Seneka galėjo ti- 
kėtis padaryti jam įtaką, kad tas svarbus valstybės Žmogus 
augtų teisingas ir doras. Nors tuo metu dar nebuvo žinoma, 
kad Neronas, o ne Klaudijaus sūnus Britanikas taps impera- 
toriumi, Seneką galėjo vilioti patraukli viltis šalia sosto padė- 
ti išmintį. Tačiau Seneka mokė Neroną tik aiškiai reikšti min- 
tis, kalbėti viešai pasirengus ir nepasirengus, polemizuoti bei 
kitų iškalbos gudrybių. Agripina neleido mokyti filosofijos. 
53 ar 54 m. po Kr. pradžioje sukurtas veikalas Apie sielos 
ramybę dedikuotas Liucijui Anėjui Serenui. Vardas Serenus reiš- 
kia „Giedrasis“, ir galbūt Seneka turėjo tai galvoje, skirdamas 
jam traktatus poilsio ir sielos ramybės tema. Nežinia, ar Se- 
renui pasitarnavo Senekos patarimai atsikratyti graužiančios 
nerimasties, bet jie jam buvo reikalingi, nes imperatoriaus dva- 
re besisukiojančio jaunuolio likimas nebuvo ramus. Po de- 
šimties metų Neronas jį nunuodys. Bet prieš tai nuodai dar 
ne sykį buvo panaudoti ir įvyko dar daug kitų įvykių. Ag- 
ripina 54 m. po Kr. nunuodijo imperatorių Klaudijų ir pasi- 
rūpino, kad įpėdiniu taptų įsūnytasis Neronas. Seneka parašė 
kad atėjęs naujasis princepsas Neronas bus panašus į Augus- 
tą. Jis vykdys priešingą Klaudijui politiką, grąžins senatui 
buvusią reikšmę, teisėjaus tik savo rūmuose, o ne valstybinė- 
se įstaigose. Tarytum jaunas ir gražus dievas žengs jis į sos- 
tą. Nerono valdymo pradžioje Seneka parašė veikalą Apie at- 
laidumą. Galbūt pirmoji knyga yra Senekos kalba Nerono pri- 


pažinimo princepsu proga. Ji nusako valstybės programą ir 

piešia idealaus valdovo paveikslą. Antroji knyga liko nebaig- 
ta. 55 m. po Kr. buvo nunuodytas Britanikas. Gal po Brita- 
niko nužudymo Seneka pajuto abejonių dėl Nerono atlaidu- 
mo ir veikalo nebaigė“. Bet kol kas Neronas buvo per jaunas 
valdyti. Jis ir nesiveržė to daryti. Todėl valstybės reikalus 
tvarkė du draugai: Seneka ir pretorionais vadinamos asmeni- 
nės imperatoriaus kariuomenės vadas Afranijus Buras. Jiedu 
gerai sutarė ir valdė gana sumaniai. Atsigavo senatoriai, dau- 
geliui jų buvo suteiktos pašalpos, kad galėtų turėti luomui 
reikalingą sumą, valstybės iždas atskirtas nuo imperatoriaus 
turtų. Mums lengva apie tai kalbėti, bet padaryti nebuvo pa- 
prasta. Į valstybės reikalus energingai bandė kištis Agripina, 
buvo ir kitų sunkumų. Todėl norėtųsi pataisyti aną marksiz- 
mo klasiką: gal geriau Seneką vadinti ne rūmų intrigantu, o 
sumaniu diplomatu? 

Apie 55 m. po Kr. Seneka parašė veikalą Apie išminčiaus 
tvirtybę, dedikuodamas jį Serenui ir ragindamas abejingai ir 
tvirtai pakęsti įžeidinėjimus ir skriaudas. 58 m. po Kr. suku- 
riama vyresniajam broliui skirta diatribė Apie laimingą gyveni- 
mą. Ji, matyt, yra atsakymas į galbūt Agripinos užsiundyto 
Publijaus Suilijaus Rufo, garsaus Klaudijaus laikų skundiko, 
priekaištus Senekai dėl turimų didelių turtų. Seneka jį pa- 
traukė į teismą dėl ankstesnės veiklos, pražudžiusios daugelį 
žmonių, ir Suilijus buvo ištremtas. Matyt, turėdamas galvoje 
minėtus priekaištus, Seneka parašė Apie laimingą gyvenimą. Au- 
torius įrodinėja, kad jis nevergauja turtui, kad jo turtai nėra 
iš ko nors atimti, kad niekas pas jį atėjęs neras kadaise jam 
priklausiusio daikto. Veikalas mus pasiekė be pabaigos, bet 


jame jau tvyro būsimų pavojų nuotaika. Po metų įsipainiojęs 


* Berthold H. Op. cit. S. 400. 

į meilės reikalus Neronas nutarė užmušti motiną. Jis sugalvo- 
jo įsodinti ją į specialiai pastatytą jūroje suirsiantį laivą. Bet 
Agripina išplaukė į krantą. Ji grasino sukelti Žmones, pasi- 
telkti kariuomenę. Bijodami pilietinio karo, Seneka su Buru 
patarė Neronui nusiųsti kareivius jos nužudyti. Tuo Žmonių 
vadinti aukso amžiumi Senekos įtakos laikai 59 m. po Kr. ir 
baigiasi. Neronas pradeda tvarkytis pats, Seneka pamažu trau- 
kiasi. Dabar jis parašo paskutinį Serenui skirtą veikalą Apie 
poilsį. Pokalbininkų vaidmenys pasikeitė. Seneka neberagina 
Sereno darbuotis, jis įtikinėja, kad daug geriau pasitraukti 
nuo valstybės reikalų. 

59-60 m. po Kr. Seneka rašo traktatą Apie geradarystes. 
Veikalas skirtas bičiuliui Liberaliui, kurio vardas labai tinka 
pasirinktai temai. Mat Liberalis reiškia „Dosnusis“. 

Ateina baisieji 62 m. po Kr. Ketindamas vesti Popėją, Ne- 
ronas norėjo išsiskirti su pirmąja Žmona, Klaudijaus dukteri- 
mi Oktavija. Buras su Seneka tam priešinosi. Bet Buras mirė, 
matyt, taip pat nunuodytas, ir Oktavija 62 m. po Kr. pava- 
sarį buvo ištremta, 0 vasarą nužudyta. Seneka kreipėsi į Ne- 
roną, prašydamas pasiimti savo dovanas ir leisti jam ramiai 
gyventi kaip privačiam žmogui. Neronas neleido. Tačiau Se- 
neka vis tiek nebedalyvavo nei valstybės, nei Nerono gyve- 
nime. Keletą kartų bandyta jį nunuodyti, bet nepavyko. Da- 
bar jis daug kuria. 62 m. po Kr. rašo Gamtos mokslų klausimus 
ir pradeda Laiškus Liucilijui. Juos rašys iki mirties. Per keletą 
paskutiniųjų savo gyvenimo metų Seneka parašo iki mūsų 
laikų neišlikusius veikalus Raginimai filosofijai, Apie santuoką, 
Apie prietarus, Apie draugystę ir Liucilijui skirtą diatribę Apie 
apvaizdą. Rankraščiuose ji yra pirma, bet sukurta turbūt pas- 
kutinė. Šiame veikale Seneka tvirtai pareiškia, kad dievai tu- 


rėjo susižavėję žvelgti į Katono Utikiečio mirtį. Nežinia, ar 

autorius nujautė, kad jie galės gėrėtis ir jo paties tvirtybe. 
Apkaltintam dalyvavimu sąmoksle Senekai 65 m. po Kr. Ne- 
ronas įsakė mirti. „Šis neišsigando, — rašo Tacitas, - ir papra- 
šė atnešti testamentą. Centurionui su tuo nesutikus, Seneka, 
kreipdamasis į draugus, pareiškė: nors jam draudžiama pa- 
dėkoti bičiuliams pagal nuopelnus, jis paliekąs jiems vienin- 
telę, bet gražiausią gėrybę, kuri jam priklauso, būtent savo 
gyvenimo būdą. Tuos, kurie jį prisimins, Žmonės gerbs už 
didžiulę dorybę - tokią ištikimą draugystę. Kartu sulaikyda- 
mas juos nuo ašarų tai pokalbiu, tai griežtesniu pamokymu, 
žadina jų tvirtybę, klausdamas, kur išminties pamokymai, kur 
tiek metų ugdyti samprotavimai apie gresiančias negandas? 
Kas nežino Nerono kraugerystės?! Nužudžius motiną ir brolį, 
nieko kita jam nebeliko, kaip tik atimti gyvybę savo mokyto- 
jui ir auklėtojui. Tarsi kitiems išdėstęs tokias ir panašias min- 
tis, apkabina žmoną ir, palyginti su ankstesniu tvirtumu, kiek 
sušvelnėjęs, meldžia ir prašo ją nenugrimzti į amžiną sielvar- 
tą, bet iškęsti vyro pražūtį turint garbingą paguodą - jo do- 
rai nugyventą gyvenimą. Ši, priešingai, teigia pasiryžusi mir- 
ti ir reikalauja, kad nedelsiant pakiltų galvažudžio ranka. Ta- 
da Seneka, nenorėdamas kliudyti jos pomirtinei garbei ir iš 
meilės bijodamas ją, kurią vienintelę mylėjo, palikti skriaudė- 
jams, prabilo: „Aš nurodžiau, kas gali palengvinti tau gyve- 
nimą, o tu labiau nori pasipuošti mirties šlove. Nepavydėsiu 
tavo poelgio kilnumo. Tegu mes abu vienodai narsiai Žūsime, 
bet tavo mirtis bus šlovingesnė“. Po to abu kartu persipjovė 
rankų venas. Kadangi iš nusenusio, menko maisto išsekinto 
kūno kraujas tekėjo lėtai, Seneka persikirto kelių ir pakinklių 
gyslas. Nualintas baisios kankynės ir nuogąstaudamas, kad 
jis pats, matydamas jos kančias, neprarastų ištvermės, pataria 


jai išeiti į kitą kambarį. Ir paskutinę valandą, nestokodamas 


25 


Dalia Dilytė 


iškalbos, pasikvietė raštininkus ir daug ką jiems padiktavo, 
kas vėliau paskelbta visų Žiniai jo paties žodžiais, kurių ne- 
noriu savaip atpasakoti... Seneka, matydamas, kad kraujas bė- 
ga lėtai, ir mirtis neateina, prašo Stacijų Anėją, bičiulį, nusi- 
pelniusį ištikima draugyste ir medicinos išmanymu, jau pa- 
ruoštų nuodų, kuriais būdavo marinami Atėnų teismo pa- 
smerktieji. Tačiau atneštą taurę išgėrė veltui, nes sąnariai jau 
buvo atšalę ir kūnas neimlus nuodams. Pagaliau jis įlipo į 
šilto vandens baseiną, apšlakstė šalia stovinčius vergus, saky- 
damas nuliejęs tuos lašus Jupiteriui Išlaisvintojui. Iš ten buvo 
įneštas į pirtį ir uždusintas karštais garais. Jį sudegino be 
laidotuvių iškilmių. Taip buvo prisakęs testamente, kai, dar 
būdamas labai turtingas ir galingas, mąstė apie gyvenimo 
pabaigą““. Taigi Senekos mirtis paliudijo milžinišką jo sielos 
didybę. Ji liepia nutilti bandantiems ją sumažinti menkystų 
balsams. Seneka išėjo iš šio pasaulio certo gradu, kaip ir dera 
stoikui. 

O ar jis geras stoikas? Juk Seneka kartais (o laiškuose 
ypač dažnai) cituoja Epikūrą. Ar tai reiškia, kad šis stoikas 
yra ir truputėlį epikūrininkas? „Nereikia laikyti Senekos ek- 
lektiku, — teigia Žymus stoicizmo Žinovas. - Jis jaučia griežtą 
ribą tarp stoicizmo ir epikūrizmo. Jis priekaištauja Epikūrui, 
kad tas nori padaryti dorybę malonumų tarnaite, kad jo egois- 
tinis utilitarizmas veda į asocialumą ir neveiklų mieguistumą. 
Seneka nesutinka su Epikūru, pasmerkusiu dievus neveiklu- 
mui ir tvarkingą bei gražų pasaulį laikiusiu atsitiktinumo re- 
zultatu. Jo nuomone, teisingai gyventi žmogų gali išmokyti 
tik stoja, traktuojanti logą kaip vyraujančią galią ir pasaulyje, 


ir atskirame Žmoguje““. 


* Tac. Ann. XV. 62-64. 
“ Pohlenz M. Die Stoa. Gottingen, 1948. S. 306. 

Vadinasi, Seneka yra ortodoksinis stoikas? Jis pats nepri- 
tartų tokiai nuomonei: „Aš keliausiu išmintu taku, bet, jeigu 
rasiu trumpesnį ir lygesnį kelią, pats išgrįsiu. Visi, kurie Žings- 
niavo prieš mus, yra ne valdovai, o vadovai'*. „Nepriskiriu 
savęs nė vieno stoiko mokyklai,“ - pareiškia jis“. Taip, jis 
vertina Chrisipą, nors su tuo graiku ne visuomet sutinka. 
Laiko svarbiais Zenoną ir Kleantą. Prie Panaitijo traukia vals- 
tybinės pilietinės pažiūros, aristokratinė laikysena, Žavėjima- 
sis apvaizdos darbais gamtoje. Poseidonijas daro įtaką jo gam- 
tamoksliniam pasaulio aiškinimui, antropologijos supratimui, 
afektų teorijai. Monoteistinis Senekos dievo supratimas taip 
pat telpa į stoikų teologijos rėmus. Jis aiškina, kad dievą ga- 
lima vadinti daugeliu vardų: romėnai jį gerbia kaip Jupiterį, 
filosofai jame mato viskam vadovaujantį logą, dievas taip pat 
yra fatum — nesugrąžinamas visa ko dėsningumas, dievas taip 
pat yra physis viso — tapsmo ir augimo - šaltinis. Jis — visa 
tikslingai išdėstanti apvaizda ir visa persmelkianti pneuma, 
ir pagaliau dievas yra visybė, kurioje atskirybės turi savąją 
būtį. Su Poseidoniju jis stebi viso, kas yra, dėsningumą, su 
Panaitiju pažįsta apvaizdos veiklą ir pritaria pasaulio grožio 
vertinimui. Tačiau jo religingume esama ypatingo, stoicizmui 
nebūdingo asmeninio santykio su dievu. Seneka reiškia dė- 
kingumą geradarystes teikiančiam dievui pasaulio valdovui 
ir tiki, kad dievas myli Žmones, ypač geruosius. Jis žavisi 
tvarkingu, tikslingu ir tobulai gražiu pasauliu ir yra dievui 
be galo už jį dėkingas. 

„Seneka dažnai esti mūsiškis“, - pasakys vėliau Tertulia- 


nas“. Laktancijus cituos jį 33 kartus, pasitelkdamas Dievo ir 


* Sen. Epist. 33. 10. 
*“* Sen. De vita 3. 2. 
* Tert. De an. 21. 

angelų buvimo įrodymui, netikrų dievų kritikai“ bei kitiems 
teiginiams paremti. Šv. Jeronimas, rašydamas traktatus apie 
pyktį ir apie santuoką, naudosis atitinkamais Senekos veika- 
lais ir trumpą jo biografiją įtrauks į savo veikalą Apie žymiuo- 
sius vyrus šalia apaštalų, šventųjų ir jų bendražygių gyveni- 
mų aprašymų“. Daugelis Senekos teiginių tapo krikščionybės 
maksimomis, jų praktinės moralės postulatais. Jo propaguoja- 
ma panieka žemės gėrybėms, veržimasis į transcendentinį gė- 
rį, įsitikinimas, kad dievas yra visur, kad Žino slapčiausias 
mintis, kad viskas yra iš jo malonės, kad nereikia kerštauti 
net mus nuskriaudusiems, jo skelbiama visų, net Žemiausios 
padėties žmonių meilė — tai toli gražu ne visos idėjos, veiku- 
sios krikščionybę. Matyt, verta sutikti su teiginiu, kad „šalia 
šv. Pauliaus Seneka buvo Žymiausia epochos siela“*?. Tikriau- 
siai tai jaučiant buvo sukurti ilgai autentiškais laikyti šių 
dviejų vyrų laiškai. Dabar įrodyta, kad jie netikri, bet vis tiek 
esama hipotezių apie šv. Pauliaus ir Senekos ryšius“. Jos re- 
miasi ir idėjų bendryste, ir tuo, kad filosofo brolis Galionas, 
eidamas prokonsulo pareigas Graikijoje, buvo susidūręs su 
šv. Pauliumi: jis atsisakė teisti šv. Paulių, žydų apkaltintą 
Korinte skelbiant netikrą tikėjimą“. Dėl artimumo krikščiony- 
„bei Seneka nebuvo užmirštas Viduramžiais, vienuoliai ir pa- 
sauliečiai jį skaitė ir persirašinėjo. 

„Ar aš neinu pirmtakų pėdomis? Taip, bet leidžiu sau ir 
kai ką atrasti, ir pakeisti, ir palikti. Aš —- ne jų vergas, o 


bendramintis“*“. Seneka ne tik perima, bet ir reformuoja kai 


3 Lact. D. I. I. 7. 5; 5. 26; 16. 10-11. 

?* Hier. De viris ill. 12. 

3 Lexikon der Alten Welt. Zūrich und Mūnchen, 1990. Bd. 3. S. 2779. 
“ Sevenster J. N. Paul and Seneca. Leiden, 1961. 

5 Apd 18, 12-17. 

“ Sen. Epist. 80. 1. 

kuriuos Senosios ir Viduriniosios stojos teiginius. Veikale Apie 
laimingą gyvenimą jis ne tik atmeta priešininkų užsipuldinėji- 
mus, bet ir sukuria meno gyventi, mėgaujantis materialiomis 
gėrybėmis, principus. Seneka buvo vienintelis romėnas, šitaip 
pertvarkęs stoicizmą. Kitas originalus Senekos atradimas - 
sąžinės reikšmės išryškinimas. Pirmą sykį filosofijoje sąžinė 
padaryta gyvybinga jėga. Nuo Senekos laikų sąžinė filosofi- 
joje įgyja teorinį pripažinimą. 

„Ko reikia, kad būtum gerasis? Noro“, - moko Seneka“. 
Tai ne helėniškas, o romėniškas supratimas. Nors Seneka pe- 
rima kai kurias kosmopolitines stoicizmo idėjas, jis lieka ro- 
mėnas. Pabrėždamas saviauklos, tobulinimosi svarbą, svarbiau- 
siu faktoriumi jis laiko valią. Tai ne intelektas, norėti neiš- 
mokstama, tai romėnui gerai suprantamas valios veiksmas. 

„Tegu Graikija per daug nesididžiuoja tėvu, narsiai suti- 
kusiu žinią apie sūnaus mirtį. Mūsų Pulvilas nė kiek nepra- 
stesnis““š, - šiuose žodžiuose glūdi svarbiausia Senekos nuo- 
stata: didžiavimasis šventais protėvių papročiais, žygiais, dar- 
bais. Mores maiorum per amžius buvo romėnų idealas. Seneka 
taip pat kito neranda. Jam, kaip kokiam Numos laikų gyven- 
tojui, baisu, kai kas nors vyksta sine more, sine auspiciis“?. Ar 
jis iš tiesų tiki būrimu iš paukščių? Nežinia, bet jam turbūt 
svarbiau tai, kad pasielgta ne pagal senolių paprotį. Tokį po- 
elgį jis smerkia taip pat, kaip kadaise Livijus smerkė Flami- 
nijų, tapusį konsulu be auspicijų“. Senekos veikalų romėnas - 
tai senųjų laikų pater familias, šeimynos tvarkytojas ir gynėjas. 


Rašytojui nenusibosta kartoti ir priminti tradicines romėnų 


“ Sen. Epist. 80. 4. 

58 Sen. Ad Marc. 13. 1. 

5 Sen. De tra III. 2. 5. 

“Liv. Ab urbe cond. XXI. 63. 

vertybes. Kaip ir Livijaus veikaluose, Senekos kūryboje Fabri- 
cijus yra kuklaus gyvenimo būdo (paupertas) pavyzdys, Regu- 
las įkūnija duotojo žodžio vykdymą (fides), Katonas Vyresny- 
sis parodo, koks orus (gravitas) turi būti magistratas. Seneka 
žavisi nacionaliniais romėnų didvyriais Mucijumi Scevola, Kle- 
lija, Horacijumi Koklitu, daugybę kartų šlovina Scipioną ir 
Katoną Utikietį. Taigi su stoicizmu Seneka elgiasi kaip tikras 
romėnas užkariautojas: pasiima ir prisitaiko savo reikmėms. 
Beje, jis sakosi galvojąs ir apie mus, Malonusis skaitytojau. 
Be abejo, manė, kad mes būsime romėnai. Neįsivaizdavo, kad 
juo domėsis Šiaurės krašto barbarai. Bet Senekos juk būta be 
galo tolerantiško: ir vergus, ir kitataučius jis laikė Žmonėmis, 
ragino mylėti vieniems kitus. Todėl jis tikriausiai bus paten- 
kintas, jei sau prisiskirsime jo žodžius: „Esu užsiėmęs ainių 
rūpesčiais. Jiems surašau, kas galėtų padėti... Šaukiu: „Kūnui 
pataikaukite tiek, kiek reikia gerai sveikatai. Tegu maistas tik 
alkį malšina, gėrimas - troškulį, tegu drabužis saugos tik 
nuo šalčio, o būstas nuo visų kitų negandų. Visai nesvarbu, 
ar jis iš velėnos, ar iš įvairiausių svetimų kraštų akmenų. 
Žinokite, kad po šiaudiniu stogu žmogui nė kiek neblogiau 
negu po auksiniu. Niekinkite visa, kas, be reikalo vargstant, 
daroma norint papuošti ar pasirodyti. Atminkite, kad niekas, 
išskyrus sielą, nėra vertas nuostabos. Jei ji didelė, tai nieko 
nebėra didesnio““!. Verta įsiklausyti ir į šiuos, ir į visus kitus 
Senekos žodžius. 


Dalia Dilytė 


*! Sen. Epist. 8. 2-5. 

Pirma dialogų knyga 
Liucilijui 


KODĖL GERUOSIUS VYRUS IŠTINKA NESĖKMĖS, 
NORS YRA APVAIZDA 


APIE APVAIZDĄ 
De providentia 


I. 1. Liucilijau, tu manęs klausi: jei pasaulį valdo 
apvaizda, kodėl geriesiems vyrams! atsitinka daug ne- 
laimių? Tai patogiau būtų išdėstyti platesniame darbe, 
įrodinėjant, kad apvaizda vadovauja visatai, ir dievas 
glūdi mumyse“, bet, kadangi tu nori išplėšti visumos 
dalelę ir išspręsti vieną prieštaravimą, palikęs neliestą 
visą ginčą, atliksiu tą nesunkų darbą, vesiu dievų bylą. 
2. Neverta dabar įrodinėti, kad tokia didinga kūrinija 
negali būti be sargo ar kad žvaigždynų suartėjimai ir 
išsiskyrimai nėra atsitiktiniai protrūkiai, kad dažnai su- 
simaišo ir beregint susibado tai, ką gena atsitiktinumas, 
kad tas nekliudomas skriejimas, nešąs šitiek sausumos 
ir jūros daiktų, šitiek skaisčių, tvarkingai spindinčių švie- 
sulių, gali vykti tik vadovaujant amžinajam dėsniui?; kad 
ši tvarka nebūdinga klajoklei materijai, kad neatsitikti- 
nai susijungė visa, kas priklauso nuo tokio sutvarkymo: 
nepaprastai sunki žemės masė tūno nejudėdama ir ste- 
bi aplink ją skubančio dangaus bėgimą, duburiuose pa- 
sklidusios jūros drėkina žemynus ir nedidėja, įtekėjus 
upėms, milžiniški dalykai gimsta iš mažutėlaičių sėkle- 
lių. 3. Net tai, kas atrodo sumiša ir netvirta (turiu gal- 

voje liūtis, debesis, sviestų žaibų pliūpsnius ir, sprogus 
kalnų viršūnėms, išsiveržusias ugnis, žemės drebėjimus 
ir kitokius nerimastingosios pasaulio dalies sukeliamus 
reiškinius), nevyksta gaivališkai, nors ir atrodo nelauk- 
ta; turi priežastis, kaip ir svetimuose kraštuose matyti 
stebuklai: karštas vanduo tarp bangų ar plačioje jūroje 
iššokantys naujų salų plotai. 4. Jei kas stebės, kaip at- 
slūgdama jūra nuplauna krantus ir netrukus vėl užne- 
ša, pamanys, kad aklai besirisdamos bangos tai sutan- 
kėja, tai susitraukia, tai sprogsta ir sparčiai bėgdamos 
vėl siekia užimti savąją vietą, 0 iš tiesų jos auga dali- 
mis ir pagal valandas bei dienas tampa platesnės ar 
mažesnės, priklausomai nuo to, kaip jas kilsuoti ragina 
šviesulys, pagal kurio valią tvinsta Okeanas. Tai palik- 
sime kitam kartui, tuo labiau, kad tu dėl apvaizdos ne 
abejoji, bet tik klausi. 5. Sutaikinsiu tave su dievais kaip 
taurų su tauriaisiais. Daiktų prigimtis neleidžia, kad gė- 
ris kenktų geriems. Gerųjų vyrų ir dievų draugystė, su- 
artinama dorybės, klesti. Pasakiau „draugystė“? Tai glau- 
dumas ir panašumas, nes kartais gerasis Žmogus nuo 
dievo tik laiku tesiskiria, jis jo mokinys, varžovas ir 
tikrasis vaikas, kurį tas didingasis gimdytojas, veiklus 
dorybių sargas, kaip ir visi griežti tėvai, auklėja griež- 
čiau. 6. Taigi kai pamatysi puikius dievų mylimus vy- 
rus vargstant, prakaituojant, į statumas kopiant, o blo- 
guosius tik išdykaujant ir malonumuose skęstant, prisi- 
mink, kad mums džiaugsmo teikia sūnų saikingumas, o 
vergiūkščių - palaidumas; pirmiesiems tenka kietoka 
drausmė, antrųjų laisvumą ugdome. Tegul tau tas pat 
būna aišku apie dievą: gerojo vyro jis nelepina, bando, 
grūdina, sau jį ruošia. 

II. 1. „Kodėl geruosius vyrus ištinka daug negan- 
dų?“ Gerajam vyrui negali atsitikti nieko bloga: priešy- 
bės nesantykiauja. Kaip šitiek upių, tiek iš aukštybių 
užgriūvančių liūčių, tokia gydomųjų šaltinių galia ne- 
pakeičia jūros skonio, net neatskiedžia, taip negandų 
puolimas nepakeičia narsaus vyro sielos, ji lieka tokia 
pat, ir, kad ir kas atsitiktų, viską nudažo savo spalva, 
mat ji yra galingesnė už visus išorinius dalykus. 2. Ne 
taip pasakiau: ne bando juos pajusti, o nugali ir apskri- 
tai rami bei maloni pakyla prieš besiveržiančius. Visas 
negandas laiko pratybomis. Koks gi garbingų nuostatų 
vyras netrokšta teisingo vargo ir nepasiryžęs vykdyti 
pavojingų pareigų?! Kokiam veiklūnui poilsis nėra baus- 
mė?! 3. Besirūpinančius jėgomis atletus matome gru- 
miantis su kiekvienu stipriausiuoju ir reikalaujant, kad 
mankštintojai eitų prieš juos iš visų jėgų, jie leidžiasi 
daužomi ir mėtomi, o jei neranda vieno sau lygaus, iš 
karto puolami daugelio. 4. Gerosios savybės be prieši- 
ninko vysta; jų dydis ir jėga atsiskleidžia tuomet, kai 
kantrybė parodo, ką jos gali. Žinok, tą patį reikia daryti 
geriesiems vyrams, kad neišsigąstų grublų ir sunkumų, 
nesiskųstų likimu, kad visa, kas atsitinka, laikytų geru. 
Svarbu ne ką, o kaip pakeli. 5. Ar nematai, kokia ne- 
vienoda tėvų ir motinų globa? Pirmieji liepia, kad vai- 
kai būtų skatinami laiku lavintis, nepakenčia jų dykinė- 
jimo net per šventes, verčia prakaituoti, o kartais ir aša- 
roti. O motinos nori glausti glėbyje, laikyti šešėlyje, kad 
jie niekuomet neliūdėtų, niekuomet neverktų, niekuo- 
met nevargtų. 6. Dievas gerųjų atžvilgiu yra tėviško 
nusistatymo, juos stipriai myli ir sako: „Tegul skausmai 
ir nuostoliai juos kamuos, kad įgytų tikrąją tvirtybę“. 

Nejudėdami, netekę ne tik vargo, bet ir galimybės kru- 
tėti bei normalaus svorio, peniūkšliai silpsta. Nepažei- 
džiama laimė nepakelia jokio smūgio, o to, kuris be 
perstojo kirtosi su nesėkmėmis, oda nuo skriaudų su- 
rambėjo, toks nenusileido jokiai nesėkmei, toks ir par- 
kritęs kaunasi keliaklūpsčias. 7. Tu stebiesi, kad nepa- 
prastai mylįs geruosius dievas, norėdamas, kad jie būtų 
puikiausi ir žymiausi, skiria jiems dalią, su kuria grum- 
damiesi jie galėtų mankštintis? O aš išties nesistebiu, jei 
dievai kada nors panori pasižiūrėti į didžius vyrus, kak- 
tomušomis einančius prieš kokią nors nelabadę. 8. Mums 
juk kartais smagu, kai ryžtingas jaunikaitis pataiko iš 
laidynės į beužgriūvantį žvėrį, kai neišsigąsta liūto puo- 
limo, ir tas reginys tuo malonesnis, kuo garbingesnio 
žmogaus tai darbas. Tokie dalykai negali atkreipti die- 
vų akių, tai vaikiškos žmonių lengvabūdiškumo pramo- 
gos. 9. Štai vertas užsiėmusio savo darbu dievo žvilgs- 
nio reginys, štai kas verta dievo: narsus vyras, susidū- 
ręs su nelabu likimu, net jei jis jį prisišaukė. Sakau, 
nematau, ką žemėje gražesnio galėtų turėti Jupiteris, jei 
norėtų ten atkreipti dėmesį, už Katoną, jau ne kartą 
palūžus šalininkams, vis tiek tiesiai stovintį tarp valsty- 
bės griuvėsių. 10. Jis taria: „Tegu viskas pereis vieno 
valdžion, tegu legionai saugos sausumą, laivynas - jū- 
ras, Cezario kariai apguls vartus, Katonas turi kur išeiti. 
Viena ranka jis atvers platų kelią laisvei. Ši net pilieti- 
niame kare švari ir nekalta geležis atliks gerą ir kilnų 
darbą: laisvę, kurios negalėjo suteikti tėvynei, atiduos 
Katonui. Siela, stverkis seniai apmąstyto darbo, išsiveržk 
iš žmonių reikalų! Jau susitiko Petrėjus su Juba ir guli 
vienas kito rankos nužudyti*. Narsi ir nepaprasta yra 

mirties sutartis, bet ji netinka mano didybei. Katonui 
taip pat šlykštu prašyti ką nors kitą mirties, kaip ir 
gyvybės“. 11. Man aišku, kad dievai nepaprastai sma- 
gūs žiūrėjo, kaip tas vyras, ryžtingas keršytojas už sa- 
ve, gelbsti kitus, tvarko išvykstančiųjų atsitraukimą, kaip 
net paskutinę naktį skaito, kaip įsmeigia kardą į taurią 
krūtinę, kaip išplėšia širdį, ranka išleisdamas tą labai 
šventą sielą, nevertą tepti geležimi". 12. Manau, jog Žaiz- 
da buvo netaikli ir neveiksminga štai dėl ko: nemirtin- 
gieji dievai negalėjo atsižiūrėti į Katoną, todėl sulaikė ir 
dar kartą pašaukė narsą, kad ji atsiskleistų sunkesniu 
atveju. Jis vėl dar didžiadvasiškiau ėmėsi mirties negu 
buvo pradėjęs. Kodėl gi jie negalėjo mielai Žiūrėti į sa- 
vo augintinį, išeinantį taip garbingai ir įsidėmėtinai?! 
Mirtis pašventina tuos, kurių pasitraukimą šlovina net 
jų bijantys. 


III. 1. Toliau kalbėdamas parodysiu, kad nelaimės 
tik atrodo tokios esą, o dabar sakau, jog tai, ką tu va- 
dini grublais, negandomis ir bjaurastimi, pirma, yra nau- 
dinga tiems, kuriems tenka, antra, naudinga visiems 
žmonėms, nes jais dievai labiau rūpinasi negu pavie- 
niais asmenimis, trečia, tai atsitinka to norintiems, ir jie 
verti nelaimės, net jei ir nenorėtų. Pridursiu, kad taip 
yra lemta, ir gerųjų atžvilgiu veikia tas pats dėsnis, pa- 
gal kurį jie yra gerieji. Patarsiu tau niekada negailėti 
gerojo vyro, mat jis gali būti vadinamas apgailėtinu, 
bet negali toks būti. 2. Sunkiausia iš visų išvardytųjų 
paaiškinti pirmąjį dalyką: tai, dėl ko šiurpstame ir dre- 
bame, yra naudinga tiems, kuriems tenka. „Tu sakai, 
kad naudinga būti išvarytam į tremtį, nuskurdintam, 

palaidoti vaikus, žmoną, būti apjuodintam, sužalotam?“ 
Jei stebiesi, jog tai kam nors naudinga, stebėsiesi išgir- 
dęs, kad kai kuriais Žmonėmis dievai rūpinasi, pasitel- 
kę kardą ir ugnį, badą ir troškulį. Bet jei vienas sau 
pagalvosi, jog kai kam gydant skutami kaulai, ištrau- 
kiamos ir išplėšiamos gyslos, nupjaunamos pavojingai 
gadinusios visą kūną rankos ar kojos, sutiksi, jog tau 
įrodoma, kad nemalonumai naudingi tiems, kuriems ten- 
ka, taip pat, dievaži, kaip kai kurie giriami ir siekiami 
dalykai yra žalingi jais besidžiaugiantiems, pavyzdžiui, 
apsirijimas, girtavimas ir panašūs dalykai kenkia, prisi- 
dengę malonumo šydu. 3. Tarp daugybės didingų mū- 
sų Demetrijaus pasakymų yra ir toks, mano neseniai 
išgirstas, dar tebeaidintis ir tebeskambantis ausyse: „Nėra 
nelaimingesnio Žmogaus už tą, kuriam niekada neatsi- 
tinka jokių negandų“. Mat jam neleista savęs išbandyti. 
Ar pagal jo norą jam viskas plūsta, ar prieš norą, ta- 
čiau dievai apie jį mano nekaip: jis pasirodė nevertas 
nugalėti likimą, kuris vengia ištižėlių, tarytum sakyda- 
mas: „Kam man toks priešininkas? Jis tuojau sudės gin- 
klus, nereikės prieš jį visos mano galybės, menkas grasi- 
nimėlis jį nublokš, jis neįstengs atlaikyti mano žvilgsnio. 
Reikia dairytis kito, su kuriuo galėčiau susidurti, gėda 
kirstis su pralaimėti pasiruošusiu žmogumi“. 4. Gladia- 
torius laiko nešlove stoti į porą su silpnesniu ir Žino, 
jog pergalė be pavojų yra pergalė be šlovės. Tą patį 
daro likimas: ieškodamas sau prilygstančių stipruolių, 
pro kai ką paniekinamai praeina. Puola priešgynas -ir 
nenuolaidas, prieš kuriuos gali įtempti jėgas: ugnį pa- 
naudoja prieš Mucijų, skurdą prieš Fabricijų, tremtį prieš 
Rutilijų, kankinimus prieš Regulą, nuodus prieš Sokra- 

tą, mirti prieš Katoną. Didžius pavyzdžius pateikia tik 
blogas likimas. 5. Ar nelaimingas Mucijus, kad dešine 
prigesino priešų ugnį ir pats save nubaudė dėl apsiri- 
kimo? Kad nudeginta ranka prispyrė atsitraukti karalių, 
kurio neįstengė priversti ginkluota? Kaip čia išeina? Ar 
jis būtų buvęs laimingesnis, ta ranka glamonėdamas mei- 
lužės krūtinę? 6. Ar nelaimingas Fabricijus, kad rausė 
savo sklypą, kai turėjo nuo valstybės reikalų atliekamo 
laiko? Kad kariavo ir su Piru, ir su turtais? Kad tas 
buvęs triumfatorius pasenęs prie židinio valgė lauke iš- 
ravėtas šaknis ir žoles“? Kaipgi čia išeina? Ar jis būtų 
buvęs laimingesnis, kimšdamas į pilvą tolimų pakran- 
čių Žuvis ir svetimų kraštų paukščius, Viršutinės ir Že- 
mutinės jūrų“ moliuskais bakštindamas neveiklų, viską 
išvemiantį skrandį, milžiniškomis vaisių krūvomis ap- 
dėliodamas dailiausius laukinius Žvėris, pagautus paau- 
kojant daugelio medžiotojų gyvybes? 7. Ar nelaimingas 
Rutilijus, kad jį pasmerkusius amžinai teis visų laikų 
teismas? Kad jis sutiko, jog geriau tegu tėvynė bus be 
jo, negu kad jis nebus ištremtas?! Kad vienintelis pasi- 
priešino diktatoriui Sulai ir šaukiamas atgal negrįžo, o 
dar toliau pasitraukė? „Tepažiūri, — tarė jis, - tie, ku- 
riuos Romoje sučiupo tavo laimė“. Teišvysta forume 
kraujo valkas ir iš Servilijaus ežero? (jis buvo Sulos pro- 
skripcijų lavoninė) kyšančias senatorių galvas, ir po 
miestą pasklidusias skerdikų gaujas, ir tūkstančius Ro- 
mos piliečių vienoje vietoje nugalabytų, pamiršus duo- 
tąjį Žodį, o tiksliau - dėl duotojo žodžio. Teišvysta tai 
tie, kurie negali gyventi tremtyje.“ 8. Tad kaip čia išei- 
na? Ar laimingas Liucijus Sula, kad jam leidžiantis į 
forumą kardu skinamas kelias, kad rodomos buvusiu 

konsulų galvos, kad žudynių vertę jis skaičiuoja pasi- 
telkęs kvestorių'“ ir valstybės finansų sąrašus? O juk 
visa tai išdarinėjo tas, kuris įvedė Kornelijaus įstaty- 
mą". 9. Pereikime prie Regulo. Ar likimas jam paken- 
kė, padarydamas jį priesaikos ir kantrybės pavyzdžiu? 
Vinys sminga į jo odą, kad ir kaip kreiptų nukamuotą 
kūną, visur užgauna žaizdą, akys negali užsimerkti“. 
Kuo daugiau kankynių, tuo daugiau šlovės. Nori Žinoti, 
kodėl negėda šitaip vertinti jo narsumą? Atgaivink jį ir 
nusiųsk į senatą, jis kalbės tą patį! 10. Ar tu manai, jog 
laimingesnis Mecenatas, kuris, susikrimtęs dėl meilių ir 
apverkdamas kasdienes skyrybas su irzlia Žmona, grie- 
biasi iš tolo švelniai skambančių muzikos palydimų dai- 
nų, kad užsnūstų“? Nors migdosi vynu, raminasi van- 
dens čiurlenimu ir tūkstančiais malonumų bando ap- 
gauti susikrimtusią sąmonę, jis labiau būdraus pūkų pa- 
taluose, negu anas kankinamas. Bet anam paguoda, kad 
dėl garbingumo kenčia negandą, nuo kantrybės aukštu- 
mų jis žvelgia į savo būklę. O šį, vystantį dėl malonu- 
mų ir dėl per didelės laimės, labiau vargina ne dabar- 
tinis, o būsimas kamavimasis. 11. Ydos dar taip neuž- 
kariavo Žmonių giminės, kad kiltų abejonių, ar visi no- 
rėtų — jei lemtis leistų pasirinkti — gimti regulais, o ne 
mecenatais. O jei atsirastų toks, kuris išdrįstų pasakyti, 
kad labiau trokštų gimti Mecenatu negu Regulu, toks, 
nors ir neprasitaria, labiau norėtų gimti Terencija. 12. Ar, 
tavo nuomone, Sokratas pasielgė blogai, kad visuome- 
nės sumaišytą gėralą'* nurijo kaip nemirtingumo vaistą, 
iki pat mirties samprotaudamas apie mirtį? Ar jam blo- 
ga, kad stingo kraujas, pamažu šliaužiant šalčiui nusto- 
jo pulsuoti gyslos? 13. Jam pavydėti reikia labiau negu 

tiems, kuriems padedamos brangakmenių taurės, ku- 
riems viską iškęsti pratęs išrėžto ar abejotino vyrišku- 
mo berniokėlis aukso inde tirpdo sniegą. Šie susisukę 
vėmalais matuos išgertą kiekį ir ragaus savo tulžį, o 
anas smagus noriai gurkštelės nuodų. 14. Apie Katoną 
pasakyta pakankamai, visuotinė nuomonė pripažins, kad 
jam teko didžiausia laimė, jį daiktų prigimtis pasirinko 
sumušti baimei. „Galingųjų nemeilė yra sunki; tegu bus 
iš karto supriešintas su Pompėjumi, Cezariu, Krasu. Sun- 
ku yra būti aplenktam garbe blogesnių; tegul Vatinijus 
bus labiau vertinamas už jį. Sunku dalyvauti pilietiniuo- 
se karuose; tegu visame pasaulyje nesėkmingai ir at- 
kakliai jis kovos už kilnų reikalą. Sunku pakelti prieš 
save ranką; tegu jis tai padaro. Ką tuo pasieksiu? Visi 
žinos, kad ne blogybės yra tie dalykai, kurių vertą aš 
laikau Katoną.“ 


IV. 1. Kaip iš pypkės viskas eina tik paprastiems, 
menkos prigimties žmoneliams, didžiavyrio klotis - pa- 
niekinti mirtingųjų nelaimes ir baubus. Troškimas visa- 
da būti laimingam, noras pereiti per gyvenimą su ne- 
apkandžiota siela yra antrosios daiktų prigimties pusės 
neišmanymas. 2. Tu - didžiavyris. Bet iš kur aš apie tai 
sužinosiu, jei likimas tau neduoda galimybės parodyti 
narsą? Tu dalyvavai olimpiadoje, bet nebuvo varžovų. 
Tu turi vainiką“, neturi pergalės. Sveikinu tave ne kaip 
stiprų vyrą, bet kaip gavusį konsulatą!“ ar pretūrą! — 
bus daugiau garbės. 3. Tą patį galiu pasakyti ir gera- 
jam vyrui, jei atsitiktinumas jam nedavė sunkesnės pro- 
g0s parodyti dvasios jėgą: „Mano nuomone, tu vargšas 
todėl, kad niekuomet nebuvai vargšas. Tu ėjai per gy- 
venimą be priešininko, niekas nesužinos, ką gali, net tu 

pats“. Reikia išbandyti, norint pažinti save. Kiekvienas 
suvokia savo galias tik išmėginęs. Todėl kai kurie sava- 
noriškai stoja prieš delsiančias nelaimes ir šešėlyje tū- 
nančią narsą, kviesdami, kad ji šviesoje suspindėtų. 4. Sa- 
kau: didžiavyriai džiaugiasi sankirta taip pat, kaip drą- 
sūs kariai karu. Tiberijaus Cezario laikais gladiatorių 
Triumfą“ girdėjau besiskundžiant, kad reta varžybų": 
„Kaip eina niekais geriausias laikas!“ Narsumas trokšta 
pavojaus ir galvoja, kur pasukti, o ne ką kentės, kadan- 
gi tai, ką iškęs, yra šlovės dalelė. Kariškiai didžiuojasi 
žaizdomis, smagūs dėl puikios progos rodo bėgantį 
kraują; nors tą patį nuveikė tie, kurie sveiki grįžta iš 
mūšio, visi labiau Žiūri į pareinantį sužeistąjį. 5. Sakau, 
pats dievas, pateikdamas sąlygas ką nors nuveikti di- 
džiadvasiškai ir narsiai, globoja tuos, kuriuos nori pa- 
daryti kuo garbingiausius. Tam reikia tam tikro aplin- 
kybių sunkumo: vairininką pažinsi audroje, o karį - ri- 
kiuotėje. Iš kur galėčiau Žinoti, kiek tavyje drąsos prie- 
šintis skurdui, jei skęsti turtuose? Iš kur galėčiau Žinoti, 
kiek turi atkaklumo priešintis šmeižtui, nešlovei ir vi- 
suotinei neapykantai, jei sensti tarp liaupsių, jei tave 
lydi nepalaužiamas ir dėl kažkokio visų mąstysenos po- 
linkio palankus susižavėjimas? Iš kur sužinoti, ar ra- 
miai pakelsi vaikų netektį, jei tu dar regi savo palikuonis? 
Girdėjau tave guodžiant kitus, norėčiau pažiūrėti, ar save 
paguostumei, ar uždraustum sau sielvartauti. 6. Maldau- 
ju neišsigąsti to, ką nemirtingieji dievai siunčia sieloms 
kaip akstinus. Nelaimė yra proga narsumui. Pamatuotai 
kas nors pavadins vargšais tuos, kurie sustingę perne- 
lyg didelėje laimėje, kuriuos tarytum tykioje jūroje laiko 
apsupusi nejudri rimtis; kad ir kas jiems nutiktų, bus 


42 


APIE APVAIZDĄ 


nauja. 7. Žiaurumai labiau prislegia nepatyrėlius, jun- 
gas sunkesnis jaunam kaklui. Naujokas bąla tik įtarda- 
mas esąs sužeistas, veteranas drąsiai žvelgia į savo krau- 
ją, nes žino, kad taip nugali save. Taigi dievas grūdina, 
tikrina, mankština tuos, kuriuos bando, kuriuos myli, o 
tuos, kuriuos atrodo globojąs ir gailįs, lepius saugo bū- 
simoms nelaimėms. Klystate ką nors laikydami išimti- 
mi, ir pas laimingąjį ateis sava skirtis. Visiems iš pažiū- 
ros paleistiesiems tik atidėta. 8. Kodėl dievas geriesiems 
įtaiso ligą, sielvartą, kitas negandas? Todėl, kad ir kare 
pavojingos užduotys tenka drąsiausiems: vadas rinkti- 
nius siunčia naktį, paspendus spąstus, užpulti priešą, 
išžvalgyti kelią, nušluoti apsauginį būrį. Nė vienas iš 
ten einančiųjų nesako: „Vadas man blogai padarė“, bet 
„Jis puikiai nusprendė“. Tą patį tesako bailiai ir ištižė- 
liai, kai jiems liepiama ištverti ašarų pakriūtę: „Dievui 
pasirodėme verti išmėginti, kiek gali ištverti Žmogaus 
prigimtis“. 9. Venkite pramogų, venkite bejausmės lai- 
mės, visiškai nusilpninančios sielas, kurios, jei neįsimaišo 
koks nors Žmogaus dalios šauklys, nuolatos snaudžia 
tarytum apgirtusios. Tą, kurio langų niekada neatvėrė 
oro gūsis, kurio kojos rėpso tučtuojau pakeičiamuose 
pašilduose, kurio valgomąjį kaitina iš po grindų plūs- 
tanti sienomis šiluma“, parblokš ir lengvas nepavojin- 
gas vėjelis. 10. Nors kenkia visa, kas nesaikinga, pavo- 
Jingiausias yra laimės perviršis, jis jaudina smegenis, tuš- 
čioje sąmonėje kelia vaizdinius, daug miglos paskleidžia 
tarp pramano ir tiesos. Ar ne verčiau, pasitelkus narsu- 
mą, išturėti nuolatinę nesėkmę negu plyšti nuo amžino 
besaikio gerumo?! Bado mirtis lengvesnė, o anie sprogsta 
nuo nevirškinimo. 11. Taigi dievai žiūri į geruosius 

vyrus taip, kaip mokytojai į mokinius: daugiau vargo 
reikalauja iš tų, kurie teikia daugiau vilčių. Tu juk ne- 
manai, kad lakedaimoniečiai nekenčia savo vaikų, kai 
viešai plaka bandydami jų prigimimą“*!. Tėvai patys ra- 
gina juos narsiai pakelti virbų smūgius, sučaižytus ir 
leisgyvius prašo, kad toliau leistųsi Žaizdas Žaizdoti. 
12. Kas čia nuostabaus, jei dievas kietai bando kilnias 
sielas? Narsumo įrodymas niekuomet nebūna švelnus. 
Likimas mus plaka ir čaižo, — ištverkime! Tai ne Žiau- 
rumas, tai — kautynės, kuo dažniau jose dalyvausime, 
tuo stipresni būsime. Tvirčiausia kūno dalis yra ta, ku- 
rią judina dažna mankšta. Reikia atsiduoti likimui, kad 
jis užgrūdintų kovai su juo pačiu; pamažu jis padarys 
mus sau lygius, nuolatiniai pavojai išmokys niekinti pa- 
vojus. 13. Kieti jūrininkų kūnai atremia jūros smūgius, 
valstiečių delnai pūslėti, kario rankos turi jėgų paleisti 
ietį, bėgikų tvirtos kojos, - kiekvieno tvirčiausia tai, kas 
išmankštinta. Kančios išmoko sielą niekinti nelaimių tei- 
kiamas kančias. Ką jos gali su mumis padaryti, sužinosi 
įsižiūrėjęs, kiek daug vargas duoda plikoms ir dėl skur- 
do tvirtesnėms tautoms. 14. Prisimink gentis, kurioms 
negalioja romėnų taika (turiu galvoje germanus ir visas 
aplink Histrą sutinkamas klajokles gentis): juos spau- 
džia nesibaigianti žiema, apniukęs dangus, menkos dir- 
vos šykščiai maitina, nuo lietaus jie ginasi šiaudų ar 
lapų pastogėmis, šuoliuoja per užšalusius pelkynus, 
maistui gaudo žvėris. 15. Ar tau jie atrodo vargšai? Ne- 
varginga tai, ką įpratimas pavertė antruoju prigimimu, 
būtinybės darbai pamažu tampa malonumu. Jie neturi 
jokių namų, jokių būstų, išskyrus tuos, kuriuos pastato 
nuovargis, maistas kuklus, ranka pasiekiamas, orai siau- 


44 


APIE APVAIZDĄ 


bingai bjaurūs, kūnai nuogi. Tai, ką vadini nelaime, yra 
daugelio genčių gyvenimas. Ko stebiesi, kad gerieji vy- 
rai talžomi, kad sustiprėtų? 16. Tvirtas ir stiprus yra tik 
vėjų pagairės medis: lankstomas diržta ir tinkamiau lei- 
džia šaknis; saulėtame slėnyje išauga tik trapūs. Taigi 
geriesiems vyrams naudinga, kad gali būti neįbaugina- 
mi, sukinėtis klaikynėse ir ramiai išturėti tai, ką blogy- 
bėmis laiko tik sunkiai jas pakeliantys. 


V. 1. Pridurk dar tai, kad geriausieji eina tarytum 
karo tarnybą ir atlieka darbus visų naudai. Dievo, kaip 
ir išmintingo vyro, uždavinys yra rodyti, jog tai, ko 
žmonės siekia ar ko bijosi, nėra nei gėris, nei blogis; 
gėriu virs, jei jis paskirs tik geriesiems vyrams, ir blo- 
giu, jei pasiūlys tik blogiesiems. 2. Aklumas baisus, jei 
visi turi akis, išskyrus tą, kuriam jos išplėštos; tegu die- 
nos šviesos neregi Apijus ir Metelas. Turtai nėra gėris, 
teturi jų ir sąvadautojas Elijus, kad Žmonės, aukoję pi- 
nigus tik šventykloms, matytų juos ir landynėje. Dievas 
niekaip kitaip negali pajuokti geidžiamų dalykų, kaip 
tik paskirdamas juos bjaurybėms, nuginęs nuo geriau- 
siųjų. 3. „Bet juk neteisinga, kai geras vyras Žžalojamas, 
badomas, supančiojamas, o blogieji vaikšto sveiki, lais- 
vi, išlepę.“ O kas toliau? Ar nėra neteisinga, kad narsūs 
vyrai griebiasi ginklų, nakvoja stovyklose, stovi už py- 
limo su aprištomis žaizdomis tuomet, kai mieste ramūs 
pederastai skelbia ištvirkimą? Kas toliau? Ar nėra ne- 
teisinga, kad kilmingiausios merginos žadinamos naktį 
atlikti aukojimų, o pasileidėlės giliai miega? 4. Vargas 
gainioja geriausius: senatas dažnai ištisą dieną tariasi, o 
tuo metu koks pašlemėkas ar aikštyne poilsiauja, ar 
smuklėje linksminasi, ar dildo laiką kokiame nors bū- 

relyje. Tas pat visoje didelėje valstybėje: gerieji vyrai 
vargsta, eikvoja jėgas ir verčiami eikvoti; beje, visa tai 
jie daro noriai, likimas jų netempia, jie seka paskui jį, 
žengia šalia. Jei būtų Žinoję, būtų atėję anksčiau už jį. 
5. Prisimenu, esu girdėjęs tokį didžiadvasišką nepapras- 
tai narsaus vyro Demetrijo posakį: „Nemirtingieji die- 
vai, galiu tik vienu skųstis, kad anksčiau nepranešėte 
man savo valios, greičiau būčiau atėjęs ten, kur dabar 
esu pašauktas. Jūs norite pasiimti vaikus? Aš jums juos 
auginau. Norite kurios nors kūno dalies? Imkite. Dabar 
siūlau nedidelę jo dalį, greitai paliksiu visą. Norite dva- 
sios? Kodėl turėčiau gaišinti, kad atsiimtumėte tai, ką 
esate davę? Iš norinčio teikti gausite visa, ko prašote. 
6. Kodėl? Todėl, kad labiau trokštu dovanoti negu ati- 
duoti. Kam reikėjo atimti? Galėjote gauti. Bet dabar ne- 
atimsite, kadangi išplėšiama tik iš geidžiančio pasilai- 
kyti sau“. Nesu verčiamas, nesikaunu nenoromis, ne ver- 
gauju dievui, o pritariu, tuo labiau, kad Žinau, jog vis- 
kas rieda pagal tvirtą, amžiams nustatytą dėsnį. 7. Lem- 
tis“ mus veda, ir pirmoji gimimo akimirka patvarkė, 
kiek kam lieka laiko. Priežastis priklauso nuo priežas- 
ties, ilga aplinkybių eilė tempia privačius ir visuomeni- 
nius dalykus; narsiai reikia ištverti, nes tai ne atsitinka, 
kaip kartais manome, o ateina. Jau kadaise nutarta, dėl 
ko džiaugsiesi, dėl ko verksi, ir nors atrodo, kad atski- 
rų Žmonių gyvenimas skiriasi, esmė viena: mes, pra- 
dingsiantieji, gauname tai, kas pradings. 8. Tad ko pik- 
tinamės? Ko skundžiamės? Tam esame pagimdyti. Te- 
gul gamta kaip nori naudojasi jai priklausančiais kū- 
nais, mes, visuomet linksmi ir narsūs, galvokime, kad 
mūsų niekas nežūva. Kokia gerojo vyro savybė? Atsi- 

duoti likimui. Didelė paguoda yra būti pagrobtam su 
visata. Kad ir kas būtų tai, kas liepė mums taip gyventi 
ir mirti, ta pačia būtinybe susiejo ir dievus. Nesugrąži- 
nama tėkmė traukia dievų ir Žmonių reikalus, o visa 
ko kūrėjas ir vadovas, nors pats surašė lemties nuosta- 
tus, bet laikosi jų, visuomet paklūsta tam, ką pats įsa- 
kė. 9. „Tačiau kodėl dievas taip neteisingai padalijo lem- 
tį, kad geriesiems vyrams užrašė skurdą, žaizdas, Žiau- 
rią mirtį?“ Menininkas negali pakeisti medžiagos“, ji 
tai patyrė. Kai ko nuo kai ko negalima atskirti, nes ne- 
daloma. Tingios, į miegą ar miegą primenantį būdravi- 
mą linkusios prigimtys sudarytos iš neveiklių elementų. 
Kad išeitų vadintinas tikru vyru, reikia stipresnės lem- 
ties. Jo kelias nebus lygus, reikės eiti aukštyn ir žemyn, 
plūduriuoti ir vesti laivą per audrą. Reikės eiti prieš 
likimą, sutiks daug akmenynų ir grublų, bet jis pats 
juos suminkštins ir išlygins. 10. Ugnis išbando auksą, 
nedalia — narsius vyrus. Žiūrėk, kaip aukštai turi už- 
kopti dorybė, žinosi, kad jai reikia žengti ne per nerū- 
pestingas vietas: 

Kelio pradžia stati, kurią po nakties pailsėję 

Vos įkabina žirgai; vidurys padangių aukštybėj, 

Ir man pačiam ne sykį baisu į marias ir žemynus 

Zvelgti iš ten, ir dreba širdis iš baimės niekingos. 

Galas - pakalnėn tiesiog ir valdymo tvirto privalo. 

Net Tetija, manęs laukdama į marias nusileidžiant, 

Baiminas nuolat pati, kad aš stačia galva nekrisčiau““. 

11. Tai išgirdęs, anas taurus jaunikaitis“ tarė: „Toks 

kelias man patinka. Kopsiu. Verta juo eiti, nors ir nu- 
krisiu“. Ryžtinga siela be paliovos gąsdinama: 

Nors tu laikytumeis kelio, ir niekas tavęs neklaidintų 


Vis dėlto gausi keliaut pro Jaučio ragus atstatytus, 
Taipgi pro Liūto nasrus ir Šaulio kilpinį stangrų“. 

Po šių žodžių anas pasakė: „Kinkyk žadėtąjį vežimą. 
Mane skatina tavo siekiančios atbaidyti kalbos. Malonu 
stovėti ten, kur pats Saulius sudreba“. Menkystos ir iš- 
tižėliai ieško saugių takų, narsa žengia per aukštumas. 


VI. 1. „Tačiau kodėl dievas leidžia, kad geriesiems 
vyrams atsitiktų kas nors bloga?“ Jis tikrai neleidžia. Jis 
atitolina nuo jų visas blogybes: nusikaltimus, begėdys- 
tes, nedoras mintis, godžius sumanymus, aklą geismą, 
kitam gresiantį šykštumą. Jis juos saugo ir gina. Argi 
kas nors reikalauja, kad dievas saugotų ir gerųjų vyrų 
mantą? Jie palieka šį rūpestį dievui, nes niekina visa, 
kas išoriška. 2. Demokritas išmetė turtus“, laikydamas 
juos teisingai protaujančio Žmogaus našta. Ko tu stebie- 
si, jog dievas leidžia, kad gerajam vyrui atsitiktų tai, ko 
geras vyras nori, kad kada nors atsitiktų? Gerieji vyrai 
praranda sūnus. Kodėl gi ne? Juk kartais jie juos ir nu- 
žudo“. Jie ištremiami. Kodėl gi ne? Juk kartais patys 
visam laikui palieka tėvynę. Jie žudomi. Kodėl gi ne? 
Juk kartais patys pakelia rankas prieš save. 3. Kodėl jie 
kenčia sunkumus? Kad kitus pamokytų kęsti. Jie gimę 
būti pavyzdžiu. Manyk, jog dievas taip sako: „Ar ma- 
nimi turite kuo skųstis jūs, kuriems patinka teisingu- 
mas? Kitus apkroviau netikromis gėrybėmis, tuščias jų 
sielas jomis suvedžiodamas tarytum ilgu ir apgaulingu 
sapnu: išpuošiau auksu, sidabru, dramblio kaulu, o vi- 
duje nėra nieko gera. 4. Tie, kuriuos laikai laimingais 
(žiūrėk ne į kevalą, o į branduolį), yra vargšai, nusmur- 
gėliai, bjaurybės, iš išorės pasidabinę kaip ir jų namų 
sienos; ta laimė nėra tvirta ar nuoširdi, tai tik plonas 
lukštas. Taigi kol jiems leista stovėti ir pagal savo norą 
rodytis, blizga ir vadovauja; kai atsitinka, kad kas viską 

sumaišo ir atidengia, tuomet paaiškėja, kokią gilią ir 
tikrą šlykštynę slėpė nenuosavas blizgesys. 5. Jums da- 
viau tikrą, išliksiantį gėrį, puikesnį ir didesnį, atsisklei- 
džiantį išnagrinėjus ir iš visų pusių pažvelgus. Leidau 
jums pažeminti baugus, niekinti aistras, iš išorės jūs ne- 
žėrite, jūsų gėris nukreiptas į vidų. Taip visata panieki- 
no išorinius dalykus, pasitenkindama savęs pačios regi- 
niu; viduje padėjau visą gėrį. Jūsų laimė yra nestokoti 
laimės“. 6. „Tačiau kiek užgriūva sielvarto, siaubo, sun- 
kumų!“ „Kadangi negalėjau jūsų nuo jų atitolinti, ap- 
ginklavau jūsų sielas prieš visas negandas, narsiai jas 
pakelkite. Tuo jūs pralenkiate dievą, jis nepatiria nelai- 
mių, jūs — jas nugalite. Niekinkite skurdą: niekas nėra 
toks skurdžius, koks buvo gimdamas. Niekinkite skaus- 
mą: jis arba išnyks, arba jus sunaikins. Niekinkite mirtį: 
ji arba jus užbaigia, arba perkelia kitur. Niekinkite liki- 
mą: jam nedaviau ginklo parblokšti sielai. 7. Pirmiausia 
pasirūpinau, kad kas nors čia jūsų nelaikytų prievarta. 
Kelias atviras, jei nenorite kovoti, galima atsitraukti. Iš 
visų jums mano nutarimu būtinų dalykų mirtį padariau 
lengviausią. Gyvybę padėjau nuolaidžioje vietoje, leng- 
va ištraukti. Tik atkreipkite dėmesį ir pamatysite, koks 
trumpas ir lengvas kelias veda į laisvę. Neverčiu taip 
ilgai gaišti išeinant, kaip įeinant. Priešingu atveju, jei 
žmogus taip lėtai mirtų kaip gimsta, likimas turėtų jums 
didelę valdžią. 8. Bet koks laikas, bet kokia vieta jus 
moko, kaip lengva atsisakyti gimties, priversti ją atlikti 
savo pareigą. Šalia aukurų ir aukotojų atliekamų iškil- 
mingų apeigų, kai prašoma gyvybės, mokykitės mirties. 
Stambūs taurų kūnai parkrinta nuo mažytės žaizdos; 
žmogaus rankos smūgis parverčia didžiajėgius gyvūnus; 

plonyte geležimi perrėžiamos sprando slankstelių jung- 
tys ir, nukirtus tą galvą ir kaklą laikantį sąnarį, žlegteli 
šitoks svoris. 9. Siela tūno negiliai, ją galima atkasti ne 
tik geležimi, nereikia vidine žaizda skrosti krūtinės, mir- 
tis čia pat. Nepaskyriau šiems smūgiams nustatytos vie- 
tos, bet koks kelias tinkamas. Tai, kas kviečia mirti, kie- 
no dėka gyvybė išeina iš kūno, yra trumpiau, nei gali- 
ma tą staigumą pajusti: ar mazgas gerklę užgniaužia, 
ar vanduo uždaro kvėpavimo takus, ar žemyn galva 
kritusius suknežina kieta Žemė, ar ugnies gurkšnis gy- 
vybės tėkmę perkerta, kad ir kas tai būtų, vyksta sku- 
biai. Tad ko drovitės? Ilgai bijote to, kas taip trumpa.“ 


Antra dialogų knyga 
Serenui 


IŠMINČIAUS NEPALIEČIA 
NEI SKRIAUDA, NEI ĮŽEIDIMAS 


APIE IŠMINČIAUS TVIRTYBĘ 
De constantia sapientis 


I. 1. Serenai, visai pagrįstai būčiau linkęs tvirtinti, 
jog stoikai nuo kitų išminties skelbėjų skiriasi taip, kaip 
vyrai nuo moterų. Nors abeji tiek pat svarbūs gyveni- 
mo bendrijai, bet vieni gimę paklusti, antri — valdyti. 
Kiti išminčiai, tarytum namų ar šeimos gydytojai, ligo- 
tus kūnus gydo švelniai ir maloniai; ne taip, kaip ge- 
riausia ir greičiausia, o kaip jiems leidžiama. Vyrų ke- 
liu Žengią stoikai nesirūpina, kad jis keleiviams atrody- 
tų patrauklus, bet stengiasi kuo greičiau mus pačiupti 
ir nuvesti į aukštą viršūnę. Jos, iškilusios virš likimo, 
nepasiekia mestos ietys. 2. „Tačiau esame šaukiami į 
pakriūtes ir gaugarus.“ O kaip? Ar įmanoma pasiekti 
aukštumas einant lyguma? Bet ten ne vien kriaušiai, 
kaip kai kas mano. Tik iš pradžių uolos, akmenys, ir, 
rodos, jokio kelio nėra. Taip ir daugelis kitų iš toli ste- 
bimų dalykų atrodo statūs ir susilieję, nes atstumas ap- 
gauna akis, o arčiau priėjus, lėtai prasiskiria visa, ką 
akių kliauda buvo suliejusi į viena, ir iš toli atrodę skar- 
džiai pamažu virsta lėkštais šlaitais. 3. Kai neseniai už- 
siminėme apie Marką Katoną, tu pasipiktinai (kadangi 
nepakenti neteisybės), kad Katono laikai jo nesuprato, 

nes vyrą, pralenkusį pompėjus ir cezarius, vertino men- 
kiau už vatinijus'. Tau atrodė pikta, kad tuomet, kai jis 
nepritarė įstatymui, forume jam buvo nuplėšta toga ir, 
maištaujančios gaujos stumdomas nuo rostrų iki Fabi- 
jaus“ arkos, turėjo iškęsti keiksmus, spjaudymą ir kito- 
kius beprotės minios įžeidimus“. 


II. 1. Tuomet atsakiau, kad tau verta jaudintis tik 
dėl respublikos, kurią iš vieno krašto pardavinėjo Pub- 
lijus Klodijus, iš kito — Vatinijus bei kiekvienas kitas 
niekšas. Pagauti aklo godumo, jie nesuprato, kad 
pardavinėdami parsiduoda patys. O dėl paties Katono 
liepiu tau būti ramiam. Išminčius negali būti nei nu- 
skriaustas, nei įžeistas. Mat Katoną nemirtingieji dievai 
mums tikriausiai davė kaip dar tikresnį išmintingo vy- 
ro pavyzdį negu Uliksą ar Herkulį ankštesniems am- 
žiams. Neįveiktus vargų, paniekinusius malonumą, nu- 
galėjusius visa, kas baugina, juos stoikai paskelbė iš- 
minčiais. 2. Katonas grūmėsi ne su žvėrimis (juos per- 
sekioti — medžiotojo ir kaimiečio darbas), su ugnimi ir 
kardu nesivaikė pabaisų, gyveno ne tais laikais, kai bu- 
vo tikima, jog vienas Žmogus pečiais gali paremti dan- 
gų. Kritus senajam patiklumui ir įvykių tėkmei pasie- 
kus paskutinę ribą, jis susikovė su daugiagalviu blo- 
giu*'- suktu tuščiagarbiškumu, su milžinišku galybės 
troškimu, kurio nepajėgė pasotinti net visas trims pada- 
lytas pasaulis?. Vienas stojo prieš išsigimstančios ir ap- 
sunkusios, žemyn smengančios valstybės ydas ir laikė 
žlungančią respubliką, kiek buvo galima suturėti viena 
ranka, kol atplėštas parvirto kartu su taip ilgai ramsty- 


tais griuvėsiais, ir drauge užgeso tai, ko negalima buvo 

atskirti: nei Katonas gyveno, mirus laisvei, nei laisvė, 
mirus Katonui. 3. Manai, kad tamsuoliai galėjo jį nu- 
skriausti, atimdami pretūrą ar togą, aptaškydami šven- 
tą jo galvą skrepliais? Išminčius yra saugus, jo negali- 
ma nei nuskriausti, nei įžeisti. 


III. 1. Įsivaizduoju tavo užsidegusią ir įkaitusią sielą. 
Tu pasirengęs sušukti: „Štai kas nubloškia šalin jūsų 
pamokymų patrauklumą: žadate tokius aukštus daly- 
kus, kurių neįmanoma ne tik trokšti, bet ir tikėtis, o 
paskui, pasakę didingas mintis, sakydami, jog išminčius 
nėra nuskurdėlis, teigiate, jog paprastai jam trūksta ir 
vergo, ir būsto, ir maisto; sakydami, kad išminčius ne- 
ina iš proto, neneigiate, kad ir kuokteli, ir ne visai blai- 
viai šneka, ir išdrįsta visa, ką priverčia liga; sakydami, 
kad išminčius nėra vergas, neprieštaraujate, kad jis bus 
ir parduotas, ir darys, kas liepta, ir savo ponui patar- 
naus kaip vergas. Taigi, nors ir užrietę nosį, nusileidote 
prie to paties, ką sako ir kiti, tik kitaip pavadinate. 
2. Todėl abejoju, nors iš pažiūros tai gražu ir didinga, 
ar išminčiaus nepalies nei skriauda, nei įžeidimas. Juk 
tai toli gražu ne tas pat, ar išminčių pastatai už pasi- 
piktinimo, ar už skriaudos ribų. Mat jei turi galvoje, 
kad jis ramiai pakels, tuomet jis neturi jokios pirmeny- 
bės; tai įprastas atvejis, to išmokstama dažnai paken- 
čiant skriaudas, o jei nori pasakyti, jog jo skriauda ne- 
palies, nes niekas nieko nebandys jam daryti, pametęs 
visus darbus, tampu stoiku“. 3. Aš iš tiesų nuspren- 
džiau ne papuošti išminčių išgalvotų žodžių šlove, bet 
padėti jį ten, kur neįmanoma jokia skriauda. „Tad kaip 
čia išeina? Ar niekas jo neįžeis? Niekas net nebandys?“ 

Nėra pasaulyje tokios šventenybės, į kurią nesikėsintų 
šventvagis. Bet dievybių nepažemina, jei atsiranda to- 
kių, kurie siekia toli už pasiekiamos ribos esančios di- 
dybės, neįstengdami jos paliesti. Nesužeidžiama ne tai, 
į ką nesmogiama, bet tai, kas neužgaunama. Išminčius 
priklauso pastarajai grupei. 4. Ar kyla abejonių, kad 
tikresnė yra ne neužsipuolama, o nenugalima stiprybė? 
Juk pirmuoju atveju jėgos lieka neišbandytos. Ar verta 
abejoti, jog pagrįstai pačiu tikriausiu laikomas į visus 
puolimus spjaunantis patvarumas? Taigi žinok, kad iš- 
minčius yra geresnės prigimties: jam nepakenkia jokia 
skriauda, tarsi jos nė nebūtų. Drąsiu vyru aš veikiau 
pavadinčiau tą, kurio nesugniuždo karai, nebaugina pri- 
artėjusio priešo jėga, negu tą, kuris tingiai leidžia laiką 
tarp ramių Žmonių. 5. Taigi sakau, kad išminčius nepa- 
valdus jokiai skriaudai. Vadinasi, nesvarbu, kiek į jį me- 
tama iečių, nes nė viena neįsmigs. Kaip kai kurių kietų 
akmenų neįveikia geležis, kaip deimanto negalima nei 
sudaužyti, nei supjaustyti, nei suskaldyti, nes jis atbuki- 
na visus įrankius, kaip kai kurie daiktai nedega ir, ap- 
supti liepsnos, išlieka standūs ir to paties pavidalo, kaip 
į jūrą išsikišusios uolos plėšo marias, o ant jų pačių, 
tiek per amžius trankytų, nematyti jokio įtūžusių van- 
denų pėdsako, taip išminčiaus siela yra nepalenkiama 
ir sutelkusi tiek kietumo, kad skriauda jos neliečia, kaip 
ir anų anksčiau minėtų dalykų. 


IV. 1. „Tad kaip čia išeina? Ar niekas nebandys nu- 
skriausti išminčiaus?“ Bandys, bet skriauda iki jo nenu- 
eis: mat toks didelis atstumas skiria jį nuo viso, kas 
žemiau, kad jokia kenksminga jėga savo galiomis jo ne- 

pasiekia. Net jei norės pakenkti galingieji, iškelti val- 
džios ir stiprūs dėl vergaujančių pritarimo, visi jų ant- 
puoliai pristigs veržilumo nepakilę iki išminties, kaip ir 
paleisti aukštyn lanko ar pabūklų šaudmenys dingsta iš 
akių, bet, nepasiekę dangaus, pradeda kristi žemyn. 
2. Kaip? Nejaugi tu manai, jog iečių debesimi užtemdęs 
dangų anas kvailys karalius nors vieną akstį įsmeigė į 
saulę ar nuleidęs į gelmes grandines įstengė pasiekti 
Neptūną“? Kaip žmogaus rankos nepaliečia to, kas dan- 
giška, ir dievybei nepakenkia šventyklų griovikai ar sta- 
tulų išlydytojai, taip bet koks į išminčių nukreiptas be- 
gėdiškumas, akiplėšiškumas, išdidumas yra bevaisis. 
3. „Bet geriau nebūtų tokio, kuris norėtų taip elgtis.“ 
Tu trokšti nekaltybės, sunkaus žmonių giminei dalyko. 
Kad skriaudos nebūtų, svarbu besirengiantiems ją įvyk- 
dyti, o ne tam, kuris jos net nejaus. Beje, nežinau, ar 
išminties jėgų labiau neatskleidžia ramybė tarp puldi- 
nėtojų; juk aiškiausias ginklų ir vyrų pertekusio karve- 
džio įrodymas yra saugi ramuma priešų Žemėje. 


V. 1. Jei tau, Serenai, taip atrodo, atskirkime skriau- 
dą nuo įžeidimo. Pirmoji iš prigimties sunkesnė, antra- 
sis lengvesnis ir sunkus tik išlepėliams. Jis žmonių ne- 
sužeidžia, tik užgauna. Tačiau sielos tokios ištižusios ir 
tuščios, kad atsiranda manančių, jog įžeidimas - be ga- 
lo atšiaurus dalykas. Lengvai rasi vergą, kuris labiau 
norėtų būti mušamas botagais negu kumščiais ir kuris 
tiki, kad mirtį ir rykštes lengviau iškęsti negu užgaulio- 
jimus. 2. Pasidarėme tokie paikšiai, kad kankinamės ne 
dėl skausmo, o dėl nuomonės apie skausmą. Panašiai 
vaikai bijo patamsio, kraupių kaukių ir persikreipusių 

veidų, verkia dėl nemalonių žodžių, grasinimo pirštu ir 
be reikalo vengia kitų panašių dalykų, nesuprasdami 
savo klaidos. 3. Skriaudos tikslas — kam nors padaryti 
bloga. Išmintis nepalieka vietos blogiui. Mat jai vienin- 
telis blogis yra begėdystė, negalinti įžengti ten, kur jau 
yra dorybė ir garbingumas. Nebūna skriaudos be blo- 
gio, o blogio be begėdiškumo. Begėdiškumas negali 
pasiekti garbingais dalykais užsiėmusio žmogaus. Vadi- 
nasi, skriauda nepasiekia išminčiaus. Mat skriauda yra 
kokio nors blogio patyrimas, o išminčius nepatiria jokio 
blogio. Taigi išminčius nesusijęs su skriauda. 4. Kiekvie- 
na skriauda yra užpultojo pažeminimas, niekas negali 
būti nuskriaustas nepadarant žalos ar rangui, ar kūnui, 
ar išoriniams dalykams. Tačiau išminčius nieko negali 
prarasti, viską jis laiko savyje, nieko nepatiki likimui. Jo 
turtai patvarūs, jis patenkintas dorybe, nepriklausančia 
nuo atsitiktinumų ir todėl negalinčia nei didėti, nei ma- 
žėti. Mat ji jau pasiekė viršūnę ir nebeturi kur augti. 
Likimas atima tik tai, ką buvo davęs. Dorybės jis ne- 
duoda, vadinasi, ir neišplėšia. Dorybė yra nepriklauso- 
ma, nesužeidžiama, nepajudinama, nesudaužoma, taip 
užsigrūdinusi prieš visas nelaimes, kad ne tik nugalėti 
jos neįmanoma, bet ir palenkti. 5. Išminčius tiesiai Žvel- 
gia į bauginimus, jo veidas nesikeičia nei sunkumų, nei 
sėkmės atveju. Taigi jis nepraranda nieko, ką galėtų pa- 
justi žūvant. Jam priklauso vien dorybė; ji niekuomet 
negali būti atimta. Visu kitu išminčius naudojasi laiki- 
nai. O kas gi jaudinasi dėl svetimo daikto žūties? Tad 
jei skriauda negali pažeisti to, kas yra išminčiaus nuosa- 
vybė, nes, dorybei esant <sveikai>, visas jo turtas yra 
sveikas, išminčiaus nuskriausti neimanoma. 

6. Poliorketu pramintas Demetrijas užkariavo Mega- 
rą“. Filosofas Stilbonas, jo paklaustas, ar ką praradęs, 
atsakė: „Nieko, visa, kas mano - su manimi'““. O juk jo 
tėvonija buvo tapusi karo grobiu, priešai pagrobė duk- 
teris, tėvynė pateko svetimųjų valdžion, ir jį patį iš 
aukšto klausinėjo karalius, apstotas nugalėtojos armijos 
karių. 7. Bet Stilbonas išplėšė iš Demetrijo pergalę, pa- 
liudydamas, jog, užėmus miestą, liko ne tik nenugalė- 
tas, bet net nenukentėjęs. Mat tikrąsias, neįmanomas pa- 
sisavinti vertybes jis turėjo su savimi. To, ką priešai 
išgrobstė ar išbarstė, nelaikė nuosavais, o atėjusiais iš 
šalies, priklausomais nuo likimo valios dalykais. Juos 
mylėjo ne kaip savo nuosavybę. Slidus ir nepastovus 
yra visų iš išorės atplaukiančių gėrybių valdymas. 


VI. 1. Dabar pamąstyk, ar gali vagis, šmeižikas, įžū- 
lus kaimynas ar koks nors valdingas vienišas sukriošęs 
turtuolis nuskriausti tą, iš kurio nieko negalėjo išplėšti 
karas, priešas ir skelbiąs ypatingą miestų daužymo me- 
ną Demetrijas. 2. Visur blizgant kardams, kariams su- 
mišai plėšiant, liepsnojant gaisrams, liejantis kraujui, 
vykstant kritusio miesto gyventojų skerdynėms, drios- 
kėjant savo dievus užgriūvančioms šventykloms, vienas 
žmogus buvo ramus. Taigi nėra pagrindo mano pažadą 
laikyti akiplėšišku. Jei jis nelabai įtikimas, atvesiu tau 
laiduotoją. Mat vargu ar tiki, kad Žmogui duota tiek 
patvarumo ar tokios sielos didybės. Bet žengia į priekį 
tas, kuris kalba taip: 3. „Neabejok, kad Žmogus gali 
iškilti virš viso, kas Žmogiška, ramiai žvelgti į skaus- 
mus, nuostolius, išopėjimus, žaizdas, didžiulės visa ko 
kaitos bruzdesį, romiai pakelti sunkumus, o sėkmę - 

saikingai. Pirmiesiems jis nepasiduoda, antrąja nesimė- 
gauja, skirtingose padėtyse lieka vienas ir tas pats, ma- 
nydamas, jog visa ne jo, išskyrus geresniąją, vidinę jo 
dalį. 4. Aš esu čia, pasiruošęs įrodyti jums štai ką: dau- 
gybės miestų griovikui vadovaujant, suzmenka tarano 
daužomos sienos, aukšti bokštai beregint susmunka, pra- 
rausus urvus ar slaptas duobes, su iškiliausiais kuorais 
susilygina išaugęs pylimas?, tačiau nerasime įstengian- 
čių išjudinti gerai įtvirtintą sielą įrenginių. 5. Aš ką tik 
iššliaužiau iš po namo griuvėsių ir visur šviečiančių gais- 
rų, bėgau per liepsnas ir kraują, nežinau, ar mano duk- 
teris ištiko didesnė nelaimė už visuotinę, vienišas senis, 
aplink matydamas vien priešus, vis dėlto skelbiu, kad 
mano turtas yra sveikas ir nepaliestas, tebelaikau ir te- 
beturiu tai, ką turėjau. 6. Tau nėra prasmės tikėtis, jog 
aš esu nugalėtas, o tu - laimėtojas, tai tik tavo likimas 
nugalėjo mano likimą. Nežinau, kur anie nepastovūs ir 
šeimininką keičiantys dalykai. Visa, kas man priklauso, 
yra ir bus su manimi. 7. Anie turtuoliai prarado tėvo- 
nijas, gašlūnai — meiles bei didelės padorumo kainos 
reikalavusias paleistuves, garbėtroškos - kuriją'“, foru- 
mą"! ir viešam ydų lavinimui skirtas vietas. Palūkinin- 
kai prarado sąskaitas, gobšuoliui keliančias klaidingą 
džiaugsmą dėl įsivaizduojamų turtų, o mano visa tebė- 
ra sveika ir neapkandžiota. Todėl klausk verkiančių, vai- 
tojančių, nuogais kūnais ginančių pinigus nuo kardų, 
bėgančių nuo priešo pilnais užančiais.“ 8. Taigi įsidė- 
mėk, Serenai, kad tobulas, žmogiškų ir dieviškų dory- 
bių kupinas vyras nieko nepraranda. Jo vertybės ap- 
juostos nesutrupinamais ir nenugalimais įtvirtinimais. Su 
jais negalima lyginti Babilono mūrų, pro kuriuos įsiver- 

žė Aleksandras“, vieno būrio paimtų Kartaginos ar Nu- 
macijos sienų“, net Kapitolijaus ar pilies“ — ant jų visų 
liko priešo pėdsakų. Išminčiaus gynybinės užtvaros ne- 
bijo nei ugnies, nei puolimo, į jas nėra įėjimo, jos iškil- 
nios, neužkariaujamos, beveik dieviškos. 

VII. 1. Nėra pagrindo tvirtinti, kaip esi pratęs, kad 
tokio mano išminčiaus niekur nerasi. Aš tuščiai nešlovi- 
nu Žmogaus prigimties ir nepradedu kurti didžiulio ne- 
tikro daikto paveikslo, bet rodau ją tokią, kokią sufor- 
muojame, padarome ir padarysime. Galbūt ji pasitaiko 
retai, gal tik viena per daugelį amžių, nes juk nedažnai 
gimsta tai, kas didu, kas peržengia įprastumo ir kasdie- 
nybės rėmus. Antra vertus, bijau, kad Markas Katonas, 
kurį prisiminę pradėjome šį pokalbį, nebūtų didesnis 
už mano pateiktą pavyzdį. 

2. Pagaliau tas, kas pažeidžia, turėtų būti stipresnis 
už tą, kas pažeidžiamas. Niekšiškumas nėra stipresnis 
už dorybę. Vadinasi, išminčius negali būti pažeidžia- 
mas. Geruosius skriausti bando tik blogieji; gerieji suta- 
ria tarpusavyje, o blogieji pražūtingi ir geriesiems, ir 
vieni kitiems. Taigi, jei tik silpnesnis gali būti pažeistas, 
o blogas ir yra silpnesnis už gerąjį, jei geriesiems reikia 
bijoti tik kitokių nei jie skriaudos, išmintingo vyro 
skriauda nepaliečia. Tau jau nebereikia priminti, kad 
gerasis yra tik išminčius. 3. „Bet jei Sokratas, - sako 
jis, - buvo pasmerktas neteisingai“, skriauda jį palietė.“ 
Čia turime suvokti, jog gali atsitikti taip: kažkas man 
daro skriaudą, bet ji manęs nepaliečia. Pavyzdžiui, jei 
kas iš mano dvaro nušvilptą daiktą padėtų mano na- 
muose, jis būtų pavogęs, o aš nebūčiau nieko praradęs. 

4. Kai kas gali tapti kaltu, nors nepakenkė. Jei vyras su 
savo Žmona guli taip, kaip su svetima, bus meilužis, 
nors ji ir nėra meilužė. Kažkas įpylė man nuodų, bet, 
susimaišę su maistu, jie neteko galios. Duodamas nu- 
odų, jis tapo nusikaltėliu, nors ir nepakenkė. Vis tiek 
galvažudys yra tas, kurio ginklui įsmigti sukliudė rū- 
bai. Jei užtenka kaltybės, visi nepasiekę tikslo nusikal- 
timai laikytini įvykdytais. 5. Kai kieno tokios aplinky- 
bės ir jos taip vienos su kitomis santykiauja, kad vienas 
reiškinys be kito gali įvykti, o kitas be antrojo — negali. 
Pabandysiu aiškiau pasakyti. Aš galiu judinti kojas ne- 
bėgdamas, bet negaliu bėgti, nejudindamas kojų. Būda- 
mas vandenyje galiu neplaukioti, bet plaukiodamas ne- 
galiu nebūti vandenyje. 6. Mūsų aptariami dalykai yra 
tos pačios rūšies. Jei skriauda mane palietė, būtina, kad 
ji būtų padaryta. Jei ji padaryta, nebūtinai turėjo mane 
paliesti. Juk gali atsirasti šimtai skriaudą pašalinsiančių 
aplinkybių. Kaip pakeltą smogti ranką koks nors atsi- 
tiktinumas gali nuleisti ir išmestą ietį nukreipti į šalį, 
taip koks nors įvykis gali nustumti į šoną bet kokias 
skriaudas ar įpusėjusias nutraukti. Tuomet ir padarytos 
jos nepalies. 


VIII. 1. Be to, teisingumas negali pakęsti jokio netei- 
sėtumo, nes priešybės nedera. Skriauda gali būti pada- 
ryta tik neteisėtai. Vadinasi, išminčiui negalima padary- 
ti skriaudos. Nesistebėk, kad niekas negali jo nuskriausti. 
Padėti taip pat niekas negali. Išminčiui nieko netrūksta, 
ką galėtų gauti kaip dovaną. Blogas žmogus negali jam 
paskirti nieko, kas būtų verta išminčiaus. Juk jis turi 
turėti, ką duoti, o jis neturi nieko, ką gavęs išminčius 

džiaugtųsi. 2. Niekas negali išminčiui nei pakenkti, nei 
padėti, nes dieviški dalykai netrokšta būti pagelbstimi 
ir negali būti sužeidžiami, o išminčius juk yra dievų 
kaimynas ir giminaitis, panašus į dievą viskuo, išskyrus 
mirtingumą. Verždamasis ir siekdamas to, kas dangiš- 
ka, tvarkinga, narsu, kas teka lygiai ir darniai, kas ra- 
mu, palaiminga, skirta visuotinei gerovei, jam ir kitiems 
sveika, jis nei trokš jokių Žemės gėrybių, nei dėl jų rau- 
dos. 3. Kas, pasiremdamas protu, per žmonių nelaimes 
žengia su dieviška siela, nesuteikia progos jį paliesti 
skriaudai. Manai, kad turiu galvoje tik Žmogaus daro- 
mą skriaudą? Likimo taip pat. Susidūręs su dorybe, jis 
visuomet pralaimi. Jei tą aukščiausiąjį laipsnį, virš ku- 
rio pikti įstatymai ir Žiauriausi šeimininkai nebeturi kuo 
grasinti, kur likimas esti išnaudojęs savo valdžią, priima- 
me ramiai bei maloniai, jei Žinome, jog mirtis nėra blo- 
gis, dėl to ir skriauda taip pat nėra blogis, daug leng- 
viau pakęsime visa kita: žalą, skausmus, nešlovę, vietos 
pakeitimą, vaikų netekimą, išsiskyrimus. Net jei visi iš 
karto jie apsups išminčių, nepaskandins, nekalbant jau 
apie tai, kad jo neliūdins atskiros negandos. O jei jis 
ramiai pakelia likimo, juo labiau pakels galingųjų skriau- 
das. Juk jis žino, kad jie — likimo rankos. 


IX. 1. Taigi jis viską pakenčia tarytum Žžvarbią Žiemą 
ir atšiaurų klimatą, karštines, ligas bei kitus atsitiktinius 
dalykus. Nė vieno Žmogaus išminčius labai nevertina ir 
nemano, kad kas nors veikia vadovaudamasis savo 
sprendimu, nes taip tegali daryti tik išminčius. Visų ki- 
tų yra ne sprendimai, o apsigavimas, pinklės, nedarnūs 
sielų judesiai, kuriuos išminčius priskiria prie pasitai- 

kančių. Kiekvienas atsitiktinumas siautėja šalia mūsų 
puldamas visa, kas menka. 

2. Galvok taip pat apie tai, kad skriaudos labiausiai 
randa peno ten, kur mums užtraukiamas pavojus. Už- 
siundomas kaltintojas, prikišami nebūti nusižengimai, 
kurstomas galingesniųjų pyktis — tokios ir panašios to- 
gomis apsivilkusių vyrų galvažudystės. Dažnos ir to- 
kios skriaudos, kai iš ko nors atimamas pelnas ar seniai 
lauktas atlygis, kai su dideliu vargu siektas palikimas 
užrašomas kitam, kai išplėšiama pelningų namų šlovė. 
Išminčius viso to išvengia, nes negyvena nei viltimi, nei 
baime. 3. Pridėk tai, kad niekas nenuskriaudžiamas ne- 
sujudinus sąmonės, kad Žmogus sukrečiamas iki širdies 
gelmių. Bet išsiveržusio iš paklydimų, save valdančio, 
labai romaus ir malonaus vyro sąmyšis neapima. Mat 
jei skriauda ką paliečia, ji ir jaudina, ir kursto, 0 išmin- 
čius neniršta skriaudos regimybės paskatintas. Jis ne- 
pyksta, kaip ir nesijaučia nuskriaustas, nes žino, jog 
skriaudos negali būti. Todėl jis toks tiesus ir linksmas, 
todėl pakylėtas džiaugsmo. Jis nesusigūžia puolant ar 
aplinkybėms, ar žmonėms, ir skriauda jam net naudin- 
ga: ja išbando save ir išmėgina dorybę. 4. Meldžiu pri- 
tarti šiai minčiai ir ramiai suvokti bei išklausyti, kad 
išminčius išskiriamas iš skriaudos veikimo srities. Juk 
tuo nieko neatimama iš jūsų įžūlumo, gruobuoniškiau- 
sių geismų, aklo karštagalviškumo ir išdidumo. Šios lais- 
vės išminčiui siekiama išsaugant visas jūsų ydas. Aš 
deruosi ne dėl to, kad jums nebebūtų leidžiama skriaus- 
ti, bet kad jis visas skriaudas nublokštų į gelmes, apsi- 
gindamas kantrybe ir sielos didybe. 5. Taip šventosiose 
varžybose“ dažnas nugalėjo, smogiančias priešininko 

rankas nuvargindamas atkaklia kantrybe. Ir išminčių lai- 
kyk tokiu žmogumi, kuris ilgalaike ir nuolatine mankš- 
ta pasiekė ištvermės kietybės ir gebėjimo nuvarginti bet 
kokią jėgą. 


X. 1. Perbėgę pirmąją dalį, pereikime prie antrosios. 
Dabar kai kuriais ypatingais, bet dažniausiai bendrais 
įrodymais sutriuškinsime įžeidimą. Jis mažesnis už 
skriaudą. Dėl jo dažniau skundžiamasi nei keršijama. Ir 
įstatymai jį laiko nevertu bausmės. 2. Šią aistrą skatina 
dėl užtraukiančio nešlovę žodžio ar poelgio susigūžian- 
čios sielos menkybė. „Šiandien jis kitus priėmė, o ma- 
nęs - ne“. „Arba išdidžiai nusigręžia man kalbant, arba 
atvirai juokiasi.“ „Mane paguldė ne viduriniame, o že- 
mutiniame guolyje.““ Kaip vadinti tokias ir panašias 
dejones, jei ne niurzglios sielos skundais? Juos taria iš- 
lepėliai ir laimingieji. Tas, kuriam gresia blogesni daly- 
kai, neturi laiko kreipti dėmesio į tokius niekus. 3. Iš 
prigimties netvirtos, moteriškos prigimtys dėl per dide- 
lio neveiklumo bei tikros skriaudos trūkumo išdyksta ir 
jaudinasi dėl tokių dalykų, kurių didesnė dalis remiasi 
vertinančiojo yda. Taigi įžeidimo užgautas Žmogus pa- 
rodo, kad neturi nei įžvalgumo, nei pasitikėjimo savi- 
mi. Mat jis laiko save neabejotinai paniekintu. Jam įkan- 
dama, kažkaip pažeminant susikūprinusią ir nusmuku- 
sią sielą. O išminčiaus niekas nepaniekina. Jis Žino savo 
didybę ir niekam neleidžia turėti teisių į jį. Jis ne nu- 
gali tuos sielos vargus, kuriuos aš pavadinčiau ne var- 
gais, 0 nemalonumais, bet nejaučia jų. 4. Kiti dalykai iš- 
minčiui trenkia, nors ir neparbloškia. Tai kūno skausmas 
ir luošumas, draugų ar vaikų netektis, karo liepsnose 

degančios tėvynės nelaimė. Nesakau, kad jis jų nejau- 
čia. Juk netvirtinsime, jog jis pakelia akmens kietybę. 
Nėra dorybės, kuri nejaustų, jog ji ištveria. Kaip čia 
išeina? Kai kurie smūgiai paliečia; juos įveikia, gydo, 
užgniaužia, o mažesnių net visai nejaučia ir prieš įpras- 
tus puolimus net nepasitelkia narsos sunkumams pa- 
kelti, bet arba nepastebi, arba laiko juokų darbu. 


XI. 1. Be to, kadangi dažniausiai įžeidžia išdidūs, 
nesuvaldomi, nemokantys pakelti laimės žmonės, išmin- 
čius šiai pasipūtusiai aistrai atremti turi priemonę: gra- 
žiausią dorybę - [sielos] didžiadvasiškumą. Jis perbėga 
per visas tokias negandas kaip per tuščius sapnų regi- 
nius bei nakties vaizdinius, neturinčius nei tvirtumo, nei 
tiesos. 2. Jis taip pat galvoja, jog visi yra Žemiau už jį 
ir negali išdrįsti žvelgti iš aukšto į tokį iškilumą. Žodis 
„įžeidimas“ yra kilęs iš žodžio „panieka“!*, nes čia nėra 
kitos skriaudos, tik paniekinimas; juk niekas neniekina 
didesnio ir geresnio už save, net jei tas ir daro, ką pa- 
prastai daro niekinantys. Juk ir vaikai muša tėvams per 
veidą, ištaršo motinoms plaukus, kūdikiai apdrasko, ap- 
spjaudo ar prie saviškių nusmaukia drabužį, ar pasako 
nešvankų žodį. Ir to nevadiname įžeidimu. Kodėl? To- 
dėl, kad darantysis nenori paniekinti. 3. Dėl tos pačios 
priežasties mus linksmina šeimininkus įžeidinėjantis ver- 
gų sąmojis. Pradėję nuo šeimininko, jie įžūliai užkabi- 
nėja svečius; palaidžiausią liežuvį turi labiausiai panie- 
kinti ir išjuoktieji. Kai kas perka akiplėšas berniukus, 
kursto ir lavina jų begėdiškumą, kad blevyzgotų pasi- 
rengę. To nevadiname įžeidimu, o tik aštriu liežuviu. 
Kokia beprotybė dėl to paties tai džiaugtis, tai rūstauti 

ir draugo pasakymą vadinti piktžodžiavimu, o niekingo 


vergo — juokingu burnojimu! 


XII. 1. Kaip mes žiūrime į vaikus, taip išminčius vi- 
sus: ir subrendusius, ir žilo plauko sulaukusius laiko 
vaikais. Ar nors kiek patobulėjo tebeturintieji tuos pa- 
čius <vaiko> sielos trūkumus bei išaugusius paklydi- 
mus, besiskiriantieji nuo vaikų tik kūno išvaizda ir dy- 
džiu, bet tokie pat nepastovūs ir nepatvarūs, siekiantys 
malonumų be jokios atrankos, bailūs ir nuraminami ne 
prigimties, o baugų? 2. Kiekvienas pasakys, kad jie nie- 
kuo nesiskiria nuo vaikų: kaip vaikai godūs lošimo kau- 
liukų, riešutų, smulkių pinigų, taip šie — aukso, sidab- 
ro, miestų; kaip vaikai vaizduoja magistratus!“, likto- 
rius*", teisėjus, taip šie rimtai žaidžia rinkimuose, foru- 
me, kurijoje; kaip vaikai jūros pakrantėje iš smėlio stato 
namus, taip šie, užsimoję kažką didaus, kraudami ak- 
menis, sienas, stogus, kūno apsaugai išrastą daiktą pa- 
verčia pavojumi“!. Vadinasi, jų paklydimas prilygsta vai- 
kams, bet skatina trokšti kitokių ir didesnių dalykų. 
3. Taigi jų įžeidimus išminčius pagrįstai nuleidžia juo- 
kais. Kartais jis jiems kaip vaikams grasina, jog bus blo- 
gai ir nubaudžia ne todėl, kad jaučiasi nuskriaustas, bet 
kad jie skriaudė ir kad liautųsi skriaudę. Juk taip ir 
gyvuliai tramdomi lazda; nepykstame ant jų, kad ne- 
prisileidžia raitelio, bet tvardome, kad skausmas įveik- 
tų atkaklumą. Vadinasi, dabar žinosi, jog išsprendėme 
ir kitą mums užduodamą klausimą: „Kodėl išminčius 
baudžia skriaudžiančius ir įžeidinėjančius, jei tie daly- 


kai jo nepaliečia?“ Jis ne už save keršija, bet juos taiso. 

XIII. 1. Kaip čia išeina, kodėl netiki, kad išminčius 
turi tokią sielos ištvermę, nors gali pastebėti kitus ją 
turint dėl kitų priežasčių? Koks gydytojas pyksta ant 
pamišėlio? Kas blogai pakreipia piktus karščiuojančio 
žmogaus, kuriam užginta duoti šalto vandens, žodžius? 
2. Išminčiaus jausmai visų atžvilgiu tokie, kaip gydyto- 
jo ligonių atžvilgiu. Pastarieji nemano, jog jų orumą že- 
mina gėdingųjų dalių čiupinėjimas, jei reikia gydyti, iš- 
matų ir šlapimo žiūrinėjimas ar įnirtusių pakvaišėlių plū- 
dimai. Išminčius Žino, jog visi jie, kaip sveiki vaikštan- 
tys su paprastomis ar purpuru apvedžiotomis togomis*“, 
tik apsimeta ir žvelgia į juos kaip į nesusivaldančius 
ligonius. Jis nesusierzins, jei jie sirgdami stačiokiškiau 
elgsis su gydytoju; kaip garbingas jų tarnybas laiko ba- 
to purvo nevertomis, taip ir jų nepagarbų elgesį. 3. Kaip 
nebus savimi patenkintas, jei jį garbins elgeta, kaip ne- 
laikys įžeidimu, jei paskutinis prastuomenės žmogelis 
pasveikintas neatsakys, taip nieko blogo nejįtars, jei dau- 
gelis turtuolių į jį žvelgs iš aukšto. Juk jis žino, kad jie 
niekuo nesiskiria nuo elgetos ir net yra už jį labiau 
apgailėtini: elgetai mažai tetrūksta, o šiems — labai daug. 
Antra vertus, jis neįsižeis, jei medų karalius ar Azijos 
Atalas išdidžiu veidu tylomis praeis pro jį nekreipdami 
dėmesio į pasveikinimą. Jis žino, kad jo būklei nereikia 
pavydėti, kaip ir tam, kuriam teko tramdyti didelės šei- 
mynos ligonius ir pakvaišėlius. 4. Ar man niršti, kad 
manęs vardu nepavadino susitikęs kuris nors iš niekšų, 
prie Kastoro šventyklos" perkantis ir parduodantis lais- 
vės neturinčius, prekyvietę prigrūdęs prasčiausių ver- 
gų? Manau, kad ne. Juk ką gera turi žmogus, kurio 
valdžioje vien pašlemėkai? Taigi kaip išminčius nepai- 

sys šio nenaudėlio žmoniškumo ar nežmoniškumo, taip 
ir karaliaus. „Tavo valdžioje partai, medai ir baktrai“, 
bet juos išlaikai baime, bet dėl jų nepaleidi iš rankų 
lanko, bet jie —- kokčiausi priešai, bet jie — parsidavėliai, 
bet jie vaikosi naujo valdovo.“ 5. Vadinasi, niekieno įžei- 
dimas jo nesujaudins. Visi jie tarpusavyje skiriasi, bet 
išminčius dėl vienodo kvailumo laiko lygiais. Sykį nu- 
sileidęs iki jaudinimosi dėl skriaudos ar įžeidimo, nie- 
kada nebegalės neturėti rūpesčių. O juk rūpesčių netu- 
rėjimas yra ypatingas išminčiaus gėris. Jis saugosis, kad, 
vertindamas jam skirtą įžeidimą, tuo nesuteiktų garbės 
įžeidėjui. Mat liūdintis dėl įžeidimo Žmogus paprastai 
apsidžiaugia įžeidėjo palankumu. 

XIV. 1. Esama bepročių, galvojančių, jog paniekinti 
gali ir moteris. Ar svarbu, kurią jie turi galvoje, kiek 
lektikarijų“ laikančią, kokia našta sveria jos ausis, kokio 
platumo jos kėdė? Jei neišsimokslinusi ir smarkiai neiš- 
silavinusi, ji — neprotingas gyvis, Žiaurus, nesuvaldąs 
geismų. Kai kurie liūdi, įžeisti kirpėjo, ir paniekinimu 
vadina nesukalbamą durininką, išdidų nomenklatorių?“, 
užrietusį nosį kambarinį. Reikėtų sprogti iš juoko, džiū- 
gauti iš visos širdies, iš svetimų paklydimų sąmyšio ste- 
bint savąją ramybę. 2. „Tad kaip čia išeina? Ar išmin- 
čius neis prie atkaklaus durininko sergstimų durų?“ Jei 
būtinai reikės, pabandys. Kad ir kas jis būtų, prisijau- 
kins, kaip piktam šuniui numesdamas kaulą, nenusi- 
mins darydamas išlaidų, kad peržengtų slenkstį; ma- 
nys, jog ir ant kai kurių tiltų reikia mokėti už perėjimą. 
Įteiks dovanų taip pat ir pasveikinimus tvarkančiam ver- 
gui, kad ir kas jis būtų; mat žino, jog parsidavėliai 

nuperkami variu. Menkasielis tas, kuris sau patinka, kad 
laisvai atsikerta durininkui, sulaužo jo rykštę, prieina 
prie šeimininko ir reikalauja išplakti. Grumdamasis įsi- 
gyja priešininką ir, kad įveiktų, susilygina su juo. 3. „O 
ką darys apkultas išminčius?“ Tą patį, ką ir gavęs per 
veidą Katonas“. Jis neužsidegė, nekeršijo už skriaudą, 
net neatleido, o paneigė ją. Didesnę sielą parodė nepri- 
pažindamas negu kad būtų dovanojęs. Daugiau ties tuo 
negaišime. Kas nežino, kad nė vienas iš blogiu ar gėriu 
laikomų dalykų išminčiui neatrodo toks pat, kaip vi- 
siems?! 4. Jis neatsižvelgia, kad žmonės kai ką laiko 
bjaurastimi ar vargu, neina ten, kur minia, bet, kaip 
žvaigždynai skrieja priešinga pasauliui kryptimi, taip jis 
žengia, prieštaraudamas visuotinei nuomonei. 

XV. 1. Taigi baikite klausinėti: „Ar išminčiaus nepa- 
lies skriauda, jei bus žudomas, jei bus išdurta akis? Ar 
jo nepalies įžeidinėjimai, jei bus genamas per forumą 
nešvankaus plūdimo? Jei karaliaus puotoje bus liepta 
gulėti prasčiausioje vietoje ir valgyti su gėdingiausioms 
pareigoms paskirtais vergais? Jei bus verčiamas pakelti 
dar kokius nors kitokius tauriam dorovingumui nepri- 
imtinus sunkumus?“ 2. Visi šie dalykai, nepaisant jų 
skaičiaus ar didumo, bus tokios pat prigimties. Jei jo 
nepalies maži, didesni juo labiau; jei nepalies keletas, 
daugybė juo labiau. Apie didžią sielą sprendžiate rem- 
damiesi savo silpnumu. Galvodami, kiek galite iškęsti, 
išminčiaus kantrybei ribą užbrėžiate truputį aukščiau. 
Bet juk jį, neturintį su jumis nieko bendra, tobulybė 
padėjo visiškai kitokių matų pasaulyje. 3. Klausk apie 
nuožmumus ir nepakeliamus sunkumus, apie siaubin- 


68 


APIE IŠMINČIAUS TVIRTYBĘ 


gas girdėti ir matyti baisybes. Jo neužgrius jų pulkas; 
kaip priešinsis vienai, taip ir visoms. Kas sako, jog iš- 
minčiui tai pakeliama, o tai nepakeliama ir jo sielos 
didybę apibrėžia tam tikromis ribomis, blogai daro. Li- 
kimas mus nugali, jei mes jo viso nenugalime. 4. Ne- 
manyk, jog tai — stoikų ištvermė. Epikūras, kurį pasii- 
mate savo ištižimo globėju ir manote, jog jis moko švel- 
numo, tinginystės ir malonumų kelio, sako: „Retai liki- 


412 


mas trukdo išminčiui“*ė. Jis prabilo beveik kaip vyras! 
O tu kalbėk narsiau ir likimą apskritai pašalink iš ke- 
lio! 5. Išminčiaus namai ankšti, neišpuoselėti, be klege- 
sio, be puošmenų, nesaugomi parsidavėlišku išdidumu 
paskirstančių minią durininkų, bet per šį tuščią, be var- 
tininko slenkstį likimas neperžengia. Jis žino, kad jam 
nėra vietos ten, kur niekas nuo jo nepriklauso. 


XVI. 1. Jei net kūnui labai atlaidžiavęs Epikūras pa- 
kyla prieš skriaudas, kodėl tai gali atrodyti neįtikima ar 
viršijant Žmogaus prigimties matą mums? Jis sako, jog 
skriaudos išminčiui pakeliamos, mes — kad skriaudų nė- 
ra. Negali sakyti, kad tai prieštarauja prigimčiai. 2. Ne- 
neigiame, kad nėra patogu būti plakamam, stumdomam, 
neturėti kokios nors kūno dalies, tačiau neigiame, kad 
tai yra skriaudos. Ne skausmo pojūtį iš jų atimame, bet 
skriaudos vardą, kurio negalima prisiimti esant sveikai 
dorybei. Pažiūrėsime, katras teisingiau kalba. Abu pri- 
taria skriaudos paniekai. Klausi, kuo jie skiriasi? Kaip 
du narsiausi gladiatoriai: vienas užspaudžia žaizdą ir 
stovi, antras, nepaisydamas šaukiančių žiūrovų, rodo, 
kad nieko neatsitiko ir neleidžia nutraukti kovos. 3. Ski- 
riamės tik trupučiu. Dėl esmės, dėl to, kas jums svar- 

biausia, abeji išminties skelbėjai sutaria, ragindami nie- 
kinti skriaudas ir įžeidimus. Pastaruosius aš pavadin- 
čiau skriaudų šešėliais ir įtarinėjimais. Jiems atmesti ne 
išmintingo vyro reikia, o tik smegeningo, kad galėtų 
sau pasakyti: „Pelnytai man tai atsitinka ar nepelnytai? 
Jei pelnytai, tai nėra įžeidimas, tai teisinga, 0 jei nepel- 
nytai, tegu rausta tie, kurie elgiasi neteisėtai“. 4. O kas 
yra tai, kas vadinama įžeidimu? Jis pasijuokė iš mano 
minkštagalviškumo, aklinėjimo, kreivų blauzdų, menko 
stoto. Koks čia įžeidimas? Tai ir be žodžių aišku. Vieno 
žmogaus akivaizdoje juokiamės dėl kokio nors pasaky- 
mo, daugelio akivaizdoje piktinamės, kitiems neleidžia- 
me laisvai kalbėti to, ką patys sau įpratome sakyti. Sai- 
kingais juokavimais džiaugiamės, dėl nesaikingų pyks- 
tame. 


XVII. 1. Chrisipas pasakoja, jog vienas Žmogus pik- 
tinosi, kažkieno pravardžiuojamas jūrų avinu. Senate ma- 
tėme verkšlenant Ovidijaus Nazono žentą Fidą Korneli- 
jų, kai Korbulonas jį pavadino nupeštu stručiakupranu- 
gariu. Prieš kitus dorovę ir gyvenimą juodinančius pik- 
tus žodžius jis tvirtai atsilaikė, o nuo šio tokio absur- 
diško — pabiro ašaros; kai protas apleidžia, sielos tam- 
pa visiškai silpnos. 2. Ko nirštame, jei kas mėgdžioja 
mūsų kalbėseną, eigastį, parodo mūsų kūno ar kalbos 
ydą? Tarytum kitam mėgdžiojant viskas labiau išryškė- 
ja negu mums darant! Kai kas nenoromis klauso esąs 
senas ar žilas bei kitų dalykų, kurių paprastai linkima 
sulaukti. Kai ką pribloškia pravardžiavimas skurdžiu- 
mi, nors slėpimasis — tai priekaištai sau dėl to paties. 
Taigi akiplėšoms ir besityčiojantiems nebeliks medžia- 

gos, jei ja pirmas pasinaudosi. Niekas nesijuokia iš be- 
sijuokiančiojo iš savęs. 3. Prisimenama, jog Vatinijus, pa- 
juokai ir neapykantai gimęs Žmogus, buvo pašaipūnas 
ir dailiais sąmojais besišvaistąs aštrialiežuvis. Jis labai 
tyčiojosi iš savo kojų ir perkirstos gerklės“?. Taip išven- 
gė nedraugų, kurių turėjo daugiau negu ligų, pirmiau- 
sia Cicerono, sąmojo. Jei dėl nenulūžtančio liežuvio ši- 
tai įstengė tas, kurį nuolatiniai kivirčai atpratino gėdy- 
tis, kodėl negalėtų tas, kuris pasiekė tam tikros tobuly- 
bės užsiiminėdamas laisvaisiais mokslais ir išminties ug- 
dymu? 4. Pridurk dar tai, jog įžeidimo malonumo at- 
ėmimas iš įžeidėjo yra keršto rūšis. Jie paprastai sako: 
„Ak, aš vargšas! Manau, jis nesuvokė“. Įžeidimo vai- 
sius yra jį kenčiančiojo jausmas ir pasipiktinimas. Be to, 
kada nors atsiras toks pat, kaip jis, ir atkeršys taip pat 
ir už tave. 


XVIII. 1. Tarp kitų Gajaus Cezario“, pertekusio įvai- 
rių ydų, buvo ir įžeidinėjimas. Jį apimdavo stebėtinas 
noras visiems smogti kokia nors pastaba, nors pats tei- 
kė juokui parankiausios medžiagos: be galo bjaurus blyš- 
kumas liudijo pakvaišimą, be galo žiaurios, tarytum po 
senės kakta pasislėpusios akys, be galo šlykšti, nupei- 
pusiais plaukais styranti išplikusi galva. Dar pridėk še- 
riais apaugusį sprandą, plonutėles blauzdas, milžiniš- 
kas pėdas*!. Jei norėčiau išpasakoti visus jo įžeidimus 
tėvams, seneliams, visų luomų žmonėms, būtų pasaka 
be galo. Paminėsiu tik tai, kas ji pražudė. 2. Tarp jo 
artimiausių draugų buvo Valerijus Aziatikas, vargu ar 
įstengsiantis ramiai pakęsti įžeidimą rūstuolis. Puotoje, 
tai yra susirinkime, Gajus jam garsiai mestelėjo, kokia 

lovoje jo žmona. Gerieji dievai! Vyras tai girdėjo, prin- 
cepsas žinojo, pasileidimas buvo taip išsikerojęs, kad, 
nesakau buvusiam konsului, nesakau - draugui, bet tik 
vyrui, —- princepsas papasakoja savo svetimavimą ir pa- 
nieką! 3. Su karių tribūnu Cherėja buvo visiškai kitaip. 
Tvirtos rankos vyras kalbėjo tęsiamu balsu, ir nežino- 
damas galėjai į jį žvelgti iš aukšto. Klausiančiam slap- 
tažodžio Gajus skirdavo „Venera“ arba „Priapas“, vis 
kitaip priekaištaudamas dėl kariūnui nederamo švelnu- 
mo. O pats vilkėjo peršviečiamą tuniką?, avėjo sanda- 
lais*?, dabinosi auksu. Taip ir privertė jį panaudoti kar- 
dą, kad nebereikėtų klausti slaptažodžio: Cherėja pir- 
masis iš sąmokslininkų pakėlė ranką, jis vienu smūgiu 
nukirto kaklą. Paskui susmigo daugybės keršytojų už 
bendras ar asmenines skriaudas kalavijai, bet pirmasis 
buvo mažiausiai tikėtinas vyras. 4. Antra vertus, tas pats 
Gajus viską laikė įžeidimais, kaip ir kiti trokštantys už- 
sipulti, bet patys nepajėgiantys to pakęsti užgauliotojai. 
Buvo supykęs ant Herenijaus Makro, kad tas pasveiki- 
no jį Gajumi, nepaliko nenubaudęs pirmojo triarijų“ bū- 
rio centuriono“, ištarusio Kaligulos vardą. Juk jis buvo 
gimęs karo stovykloje ir paprastai vadinamas legionų 
sūnumi“. Šiuo vardu kariai išreiškė jam savo prieraišu- 
mą, bet, apsiavęs koturnais“', Kaligulą laikė plūdimosi 
ir keiksmo žodžiu. 5. Taigi net jei mes maloningai pa- 
liksime neatkeršiję, šis pavyzdys bus paguoda, jog atsi- 
ras kas nubaus akiplėšą, pasipūtėlį, skriaudiką. Mat šios 
ydos niekada neapsiriboja vienu žmogumi. Pažvelkime 
į tuos, kurių kantrybę giriame, į Sokratą. Komedijų ra- 


kiai juokdamasis, kaip ir paplavomis apipiltas žmonos 

Ksantipės. Antistenui buvo prikišta, jog jo motina bar- 
barė — trakė. Jis atsakė, kad ir Dievų motina — frigė. 


XIX. 1. Nereikia bartis ir kivirčytis. Turime tolyn nešti 
kudašių, ir, kad ir ką tie tuščiagalviai darytų (tai daryti 
gali tik tuščiagalviai), nekreipti dėmesio. Ir minios pa- 
garbą, ir skriaudą laikykime vienu kaištekliu kaištomis. 
Pirmąja nesidžiaukime, dėl antrosios nesielvartaukime. 
2. Priešingu atveju, baisiai bijodami būti įžeisti ar šlykš- 
tėdamiesi tuo, apleisime būtinus ir visuomeninių bei as- 
meninių pareigų reikalus, kartais gal nepaprastai svar- 
bius, nes moteriškas nerimas mus smaugs, priešinda- 
masis norui išgirsti. Kai kada supykę ant galingesniųjų, 
laisvai, nesivaldydami atskleisime šią aistrą. Klystame 
manydami, jog laisvė - jokios kančios nepatirianti būse- 
na. Laisvė yra sielos pakėlimas virš skriaudų, pasidary- 
mas jos tokios, kad vien iš jos kiltų džiaugsmai, paša- 
linimas iš savęs išorės dalykų, kad nereikėtų gyventi 
nerimaujant, bijant visų juoko, visų liežuvių. Kas gi yra 
tas, kuris negalėtų tavęs užgauti, jei kiekvienas gali? 3. 
Tačiau išminčius ir išminties siekėjas naudosis skirtin- 
gais vaistais. Netobuliems ir į visuotinę nuomonę dar 
besidairantiems žmonėms reikia numatyti, kad teks bū- 
ti skriaudų ir įžeidimų sūkuryje. Jų laukiant, viskas ei- 
sis lengviau. Kuo garbingesnis kilme, šlove, turtais, tuo 
narsiau turi elgtis, nepamiršdamas, jog pirmojoje kauty- 
nių eilėje stovi senieji luomai. Įžeidimus, plūdimus, ge- 
ro vardo suteršimą ir kitokią negarbę tegu pakelia kaip 
priešų riksmą ir toliau krintančias ietis, kaip į šalmą 
pokšinčius, bet nesužeidžiančius akmenis. Skriaudas te- 
gu ištveria kaip žaizdas: vienos sugadino ginklus, kitos 

pervėrė krūtinę, bet jis nesustodamas tegu žengia to- 
liau. Net jei priešiška jėga prispaus ar prislėgs, gėda 
atsitraukti. Saugok gimties paskirtą vietą. Klausi, kokia 
tai vieta? Vyro. 4. Išminčiui skirta kitokia, šiai priešinga 
pagalba. Mat jūs kaunatės, o jis jau yra nugalėjęs. Ne- 
sipriešinkite savo turtui ir, kol ateisite į tiesą, puoselė- 
kite sielose šią viltį, noriai sutikite gėrį, padėkite sau 
įsitikinimu ir tikėjimu. Žmonių giminės valstybei reikia, 
kad būtų kažkas nenugalima, kad būtų koks nors vy- 
ras, į kurį likimas neturėtų jokių teisių. 


Trečia dialogų knyga 
Novatui 


APIE PYKIĮ 
De ira 


PIRMA KNYGA 


I. 1. Prispyrei mane, Novatai, parašyti, kaip suminkš- 
tinti pyktį. Atrodo, kad pamatuotai labiausiai bijai šios 
iš visų šlykščiausios ir siautulingiausios aistros. Mat ki- 
ti jausmai turi šiokios tokios ramybės ir taikingumo, o 
šis — gyva sumaištis: veržiasi šėldamas ir nežmoniškai 
geisdamas ginklų, kraujo, kankynių; nežiūri savęs, kad 
tik kitam pakenktų, puola ant iečių, trokšta keršto, nu- 
sinešančio ir patį keršytoją. 2. Kai kurie išmintingi vy- 
rai pyktį pavadino trumpalaike beprotybe!. Jis taip pat 
nesivaldo, pamiršta, kas jam dera, neprisimena artimo, 
prasidėjęs nesiliauja ir nemažėja, neklauso sveikų pata- 
rimų, liepsnoja, kurstomas tuščių priežasčių, nepajėgia 
įžvelgti tiesos bei teisybės ir primena namą, griūvant 
kartu su tuo, ką prislėgs. 3. Norėdamas įsitikinti, kad 
pykčio apimti žmonės nėra protingi, stebėk jų laikyse- 
ną. Pamišėlių požymiai yra akiplėšiškas, grasinantis 
žvilgsnis, suraukta kakta, žiaurus veidas, skubūs žings- 
niai, neramios rankos, besikeičianti spalva, dažni ir karšti 
atodūsiai. Įpykusių Žmonių ženklai tie patys. 4. Akys 
dega ir žybčioja, nuo giliai širdyje verdančio kraujo 
smarkiai paraudęs veidas, lūpos dreba, dantys sukąsti, 

plaukai pasistoję ir pasišiaušę, sunkus ir čaižus kvėpa- 
vimas, vienas kitą spaudžiančių sąnarių braškėjimas, 
maurojimas bei mykimas, trūkčiojanti, neišskiriamo Žo- 
džių srauto kalba. Jie dažnai pliaukši rankomis, trypia 
kojomis, juda visas jų kūnas, „skelbiąs grėslius ketini- 

mus““, jų veidas bjaurus ir baisus, persikreipęs ar išsi- 
pūtęs. 5. Net nežinia, kuri yda nelabesnė ar šlykštesnė. 
Kitas galima paslėpti ir aiškiai neatskleidžiant nešiotis; 
pyktis pasirodo, iškildamas į paviršių; kuo didesnis, tuo 
karščiau verda. Ar nesi pastebėjęs, kad visi besiruošian- 
tys pulti gyvūnai pirma parodo ženklus, pakeisdami 
įprastinę ramią kūnų padėtį ir išryškindami žiaurumą? 
6. Apsiputojusiais nasrais šernas galanda iltis, jaučiai 
bado ragais orą ir kasa kanopomis smėlį, liūtai urzgia, 
gyvačių kaklai išburksta; klaiku žiūrėti į pasiutusius šu- 
nis; joks gyvūnas iš prigimties nėra toks siaubingas ir 
pavojingas, kaip jis atrodo apimtas pykčio, gerokai pri- 
dedančio žiaurumo. 7. Puikiai žinau, kad ir kitas aist- 
ras sunku nuslėpti; geismas, baimė, akiplėšiškumas taip 
pat turi iš anksto pamatomų žymių; bet koks karštesnis 
vidinis judesys atsispindi veide. Koks gi skirtumas? Ki- 
tos aistros pasirodo, o pyktis prasiveržia. 


II. 1. Norėdamas apžvelgti jo padarinius ir žalą, pa- 
matysi, kad jokia neganda brangiau nekainuoja Žmonių 
giminei. Čia išvysi nužudymus ir nuodus, vienas ant 
kito pilančius paplavas kaltinamuosius, žlugusius mies- 
tus, ištisai išnaikintas gentis, iš varžytynių parduoda- 
mas valdovų galvas, kišamus po stogais deglus ir iš 
miestų išsiveržusius gaisrus, nutvieskiančius priešų lieps- 
nomis didžiules sritis. 2. Pažvelk į vos pastebimus gar- 

siausių miestų pamatus - pyktis juos sugriovė, pažvelk 
į didžiules niekieno negyvenamas dykumas - pyktis iš- 
siurbė vandenį, pažvelk į daugybę Žmonių atmintyje iš- 
likusių liūdnos lemties vadų: vieną pyktis nudūrė lovo- 
je, kitam trenkė, pažeisdamas šventą vaišingumo teisę, 
trečią sudraskė įstatymų karalijoje viso teismo akyse, 
ketvirtam įsakė mirti nuo tėvažudžio sūnaus rankos, 
penktam liepė vergo ranka perrėžti karaliaus gerklę, šeš- 
tam — pakibti ant kryžiaus. 3. Iki šiol pasakoju apie 
atskirų Žmonių kentėjimus, o jei, palikęs tuos, kuriuos 
pyktis degino po vieną, užsinorėsi pažvelgti į kardu 
iškapotus susirinkimų dalyvius, kariuomenės išskerstą 
prastuomenę, pasmerktas pražūčiai ištisas tautas *** 
4. tvirtinant, kad jos atmeta mūsų globą ar niekina mū- 
sų autoritetą. Kaip čia yra? Kodėl Žmonės taip neteisin- 
gai pyksta ant gladiatorių, įsižeisdami, kad tie nenoriai 
miršta? Įsitikinę, kad tuo jie paniekinami, rodo priešiš- 
kumą veido išraiška, mostais, įkarščiu ir iš žiūrovų virsta 
priešininkais. 5. Tai net nėra pyktis, o tarytum-pyktis, 
panašus į vaikų, kurie pargriuvę nori, kad rykšte būtų 
išplakta žemė ir dažnai net nežino, kodėl pyksta, bet 
pyksta ir tiek, be priežasties, be skriaudos, tačiau esant 
kažkokiam skriaudos vaizdiniui ir keršto troškimui. Jie 
pralinksmėja nuo netikrų smūgių, nusiramina nuo apsi- 
mestų maldavimo ašarų, ir netikras sielvartas pradings- 
ta nuo netikro keršto. 


III. 1. „Dažnai pykstame, — sakai, — ne ant tų, kurie 
įžeidė, bet ant tų, kurie nori įžeisti. Žinok, pyktis gims- 
ta ne iš skriaudos.“ Tai tiesa, kad pykstame ant mus 
įžeisiančių, bet juk jie įžeidžia jau savo sumanymu ir 

skriaudžia jau beketindami skriausti. 2. „Žinok, - sa- 
kai, - pyktis nėra bausmės troškimas, silpni dažnai pyks- 
ta ant galingųjų, netrokšdami bausmės, nes jos nesiti- 
ki.“ Pirma, sakėme, jog esama bausmės troškimo, o ne 
galimybės, juk Žmonės trokšta ir to, ko negali įvykdyti. 
Antra, nėra tokio mažo Žmogaus, kuris negalėtų tikėtis 
nubausti net patį didžiausią — kenkdami visi daromės 
galingi. 3. Aristotelio apibrėžimas nelabai skiriasi nuo 
manojo: jis sako, kad pyktis yra noras grąžinti skausmą 
atgal?. Kuo skiriasi manasis nuo šio apibrėžimo, būtų 
ilga kalba. Prieštaraujant abiems, tvirtinama, kad žvė- 
rys pyksta ne skriaudos skatinami, ne geisdami kitam 
bausmės ar skausmo; net juos suteikdami, siekia ne jų. 
4. Bet reikia pasakyti, kad žvėrys neturi pykčio, ir joks 
gyvis neturi, išskyrus žmogų, nes pyktis yra proto prie- 
šas ir neatsiranda ten, kur nėra proto. Žvėrys turi smar- 
kumo, įnirčio, žiaurumo, polinkio pulti, o pykčio - ne, 
kaip ir prabangos troškimo; kai kurių malonumų at- 
žvilgiu jie yra saikingesni už Žmogų. 5. Netikėk poetu, 
kuris sako: 
Įniršiu grėst nebemoka šernai nei kojomis kliautis 
Elnė greitoji, lokvs gi pamiršo, kaip pulti galviją“. 

Jis vadina pykčiu veržlumą, siautulingumą. Pykti Žžvė- 
rys sugeba ne daugiau nei atleisti. 6. Daugelis gyvūnų 
neturi žmogiškų jausmų, o tik kažkokius panašius aks- 
tinus. Jei juose glūdėtų meilė ir neapykanta, rastume 
draugystę ir priešiškumą, nesutarimus ir santarvę; tam 
tikrų jų pėdsakų esama, tačiau blogis ir gėris yra tik 
žmonių širdžių savybės. 7. Tik žmogui duotas protin- 


gumas, įžvalgumas, stropumas, mąstymas, O gyvuliai 

neapdovanoti ne tik žmogaus gerosiomis ypatybėmis, 
bet ir vdomis. Jie skiriasi nuo Žmogaus ir išorės, ir vi- 
daus sandara, kitaip yra sudėta karaliaujanti ir vado- 
vaujanti dalis“. Nors jie turi balsą, bet garsai neišsiski- 
ria, sumišę, nesudaro žodžių, liežuvis supančiotas, ne- 
gali visaip judėti. Panašiai ir vadovaujanti dalis yra ne- 
subtili ir neišsivysčiusi. Ji sugauna skatinančių pulti daik- 
tų vaizdus ir rūšis, bet sumišai ir neaiškiai. 8. Todėl jie 
puola audringai ir smarkiai, bet neturi nei baimės, nei 
nerimasties, nei liūdesio, nei pykčio, o tik kažką pana- 
šaus į juos. Dėl to tie aistrų atšvaitai greitai išsenka ir 
keičiasi į priešybę: ką tik baisiai nirtę ar išsigandę gy- 
vūnai pradeda ėsti, ką tik staugę ir pašėlusiai bėgioję 
staiga nurimsta ir užsnūsta. 


IV. 1. Užteks nagrinėti, kas yra pyktis. Aišku, kuo 
jis skiriasi nuo supykimo: kaip girtas nuo girtuoklio, 
bijantis nuo bailio. Supykęs gali nebūti piktas, piktas 
kai kada gali nebūti supykęs. 2. Praleisiu graikų pykčio 
skirstymą į daugeliu vardų pavadintas rūšis“, nes joms 
mes neturime savų pavadinimų, nors pagiežingą Žmo- 
gų vadiname nuožmiu, kartais - tulžingu, įniršusiu, rėks- 
mingu, sunkiu, šiurkščiu. Tai yra pykčio atmainos. Tarp 
jų gali įterpti ir paniurimą — švelnią piktumo rūšį. 3. Kai 
kada pyktį numalšina gerklės laidymas, kai kada jis tę- 
siasi ilgai ir užeina dažnai, kai kada poelgiai žiaurūs, o 
žodžių maža, kai kada išsilieja barnių ir keiksmų kar- 
tėliu, kai kada pasitenkinama skundais ir nusigręžimu, 
kai kada jis gilus, sunkus, nukreiptas į vidų. Dar esama 
tūkstančių kitų daugeriopo blogio porūšių. 

V. 1. Aptarėme klausimus: kas yra pyktis, ar jo turi 
kiti gyvūnai, ar tik Žmogus, kuo jis skiriasi nuo supy- 
kimo, kiek yra jo rūšių. Dabar patyrinėkime, ar pyktis 
atitinka prigimtį, ar jis naudingas ir ar dėl ko nors rei- 
kia pykti. 2. Ar jis atitinka prigimtį, bus aišku, pažvel- 
gus į Žmogų. Ar yra kas švelnesnio už jį, pasiekusį 
sielos darną? O kas yra žiauresnio už pyktį? Ar yra kas 
draugiškesnio už žmogų? O kas yra priešiškesnio už 
pyktį? Žmonės gimę padėti vieni kitiems, pyktis — pra- 
žudyti, žmonės nori burtis, pyktis — išskirti, žmonės sie- 
kia būti naudingi, pyktis —- kenkti, žmonės pagelbsti net 
nepažįstamiems, jis kėsinasi net į artimuosius, Žmonės 
pasirengę aukotis kitų labui, jis pats gali pulti į pavojų, 
kad tik visa kita nusineštų su savimi. 3. Kas labiau 
nekreipia dėmesio į gamtą už tą, kuris jos geriausiam ir 
tobuliausiam kūriniui priskiria šią Žiaurią ir pražūtingą 
ydą? Pyktis, kaip sakėme, yra godus bausmės. Jos troš- 
kimo buvimas nepaprastai ramioje Žmogaus širdyje vi- 
sai neatitinka prigimties. Juk žmogaus gyvenimo pagrin- 
das yra geradarystė ir santarvė; sąjungą ir tarpusavio 
pagalbą skatina ne baimė, bet abipusė meilė. 


VI. 1. Kaip čia išeina? Ar niekuomet nereikia atpil- 
do? Kodėl gi ne? Bet jis turi būti nepiktas ir protingas, 
jis nekenkia, bet gydo naudodamasis kenkimo priemo- 
nėmis. Kaip išklypusius iečių kotus pakaitiname, kad 
išsitiesintų, ir, įvarę pleištus, kalame, ne sulaužyti norė- 
dami, o pataisyti, taip kūno ir sielos skausmu ištaisome 
ydų sužalotą būdą. 2. Juk esant lengvam negalavimui 
gydytojas iš pradžių bando mažai keisti kasdienius įpro- 
čius, nustato valgio, gėrimo, mankštos eilę ir sveikatą 

stiprina tik pamainydamas gyvenimo tvarką. Paskui jis 
pasitelkia saiką. Jei saikas ir tvarka nepadeda, kai ką 
panaikina ir apkarpo; jei ir tuomet nepasiseka, uždrau- 
džia valgyti, kūną vargindamas susilaikymu; jei švel- 
nesnės priemonės pasirodo bergždžios, nuleidžia krau- 
ją; jei kurios nors kūno dalys kenkia ir platina ligą, 
griebiasi peilio. Joks sveikatą teikiantis gydymas neatro- 
do esąs per griežtas. 3. Įstatymų gynėjui ir valstybės 
vadovui dera, kol gali, ugdyti žmones kuo švelnesniais 
žodžiais, patariant, ką reikia daryti, ir įžiebiant sielose 
garbingumo ir teisingumo norą, sukeliant neapykantą 
ydoms, išmokinant vertinti dorybes. Paskui tegul jis per- 
eina prie griežtesnės kalbos, kuria ragins ar priekaiš- 
taus, pagaliau tegul pasuka prie bausmių, kol kas leng- 
vų ir atidedamų, tegu didžiausias bausmes skiria už 
didžiausius nusikaltimus, kad niekas nežūtų, išskyrus 
tą, kuriam pražūtis pačiam išeitų į naudą. 4. Tik šiuo 
vienu dalyku įstatymų paisąs valstybės galva skirsis nuo 
gydytojų, nes anie suteikia lengvą mirtį tiems, kam ne- 
galėjo padovanoti gyvybės, o jis pasmerktuosius išvaro 
iš šio pasaulio su nešlove ir gėda ne todėl, kad džiaug- 
tųsi kieno nors bausme (išminčiui juk visai nebūdingas 
toks nežmoniškas žiaurumas), bet kad jie būtų pavyz- 
dys, ir kadangi gyvi nenorėjo būti naudingi, kad vals- 
tybė turėtų naudos iš jų mirties. Taigi žmogaus prigim- 
tis nesiekia bausmės, todėl ir pyktis neatitinka Žmogaus 
prigimties, nes jis siekia bausti. 5. Pateiksiu ir Platono 
argumentą (nekenkia naudotis ir svetimos krypties tei- 
giniais, kurie yra mums priimtini). „Gerasis vyras, — 
sako jis, - nekenkia“'. O bausmė kenkia. Taigi gerajam 
žmogui ji netinka; dėl to paties ir pyktis netinka, nes 

pyktis ir bausmė - abu labu tokiu. Jei gerasis vyras 
nesidžiaugia bausme, nesidžiaugs ir tuo jausmu, kuriam 
bausmė yra malonumas, taigi pyktis nėra prigimtinis 
dalykas. 


VII. 1. Nors pyktis ir nėra prigimtinis dalykas, ar 
niekada nereikia jo griebtis, nes dažnai esti naudingas? 
„Jis pakelia ir paskatina dvasią, be jo nieko didingo 
kare nenuveikia narsumas, tik iš jo kilusi slapta lieps- 
na, tik šitokia paskata išjudina ir veda į pavojus drą- 
suolius.“ Kai kurie mano, kad geriausia yra ne malšinti, 
o sulaikyti pyktį; nuėmus tai, kas liejasi per viršų, pri- 
versti tilpti į nepavojingus rėmus ir laikyti, nes be jo 
silpsta veikla, menkėja sielos jėga bei gyvybingumas. 
2. Pirma, lengviau yra pašalinti pražūtingą daiktą negu 
jį valdyti, lengviau neprisileisti negu prisileidus tram- 
dyti; įsitvirtinęs jis darosi galingesnis už valdytoją, ne- 
mėgsta būti apkarpomas ar mažinamas. 3. Antra, pro- 
tas, kuriam perduodamos vadžios, yra galingas tol, kol 
atskirtas nuo aistrų; susimaišęs ir jomis susitepęs, nebe- 
įstengia jų sulaikyti, nors anksčiau būtų įstengęs net 
pašalinti. Mat sykį sujaudinta ir išmušta iš vėžių sąmo- 
nė vergauja tam, kas ją varinėja. 4. Kai kurių dalykų 
pradžia yra mūsų galioje, vėliau jie pačiumpa mus ir 
neleidžia grįžti. Kaip puolęs į bedugnę Žmogus nebe- 
valdo savo judesių ir neįstengia nei sustoti, nei sulėtinti 
kritimo, o nesulaikomas lėkimas panaikina galimybę 
svarstyti ir gailėtis, ir nebeįmanoma nenudribti ten, kur 
buvo įmanoma nedribti, taip siela, puolusi į pyktį, mei- 
lę, aistras, nesugeba užgniaužti veržimosi, ją pasičium- 
pa ir tempia į dugną jos svoris bei žemyn riedanti vdų 
prigimtis. 

VIII. 1. Geriausia tučtuojau užgesinti pykčio kibirkš- 
tėlę, rauti jo daigus ir stengtis, kad jis mūsų neapimtų. 
Kai pradės tempti parblokštus, sunku bus pasveikti, ka- 
dangi nėra proto ten, kur įžengia aistra ir, mums lei- 
dus, gauna šiokių tokių teisių. Ji darys, ką norės, o ne 
ką tu jai leisi. 2. Pabrėžiu: pirmiausia priešą reikia su- 
laikyti prie sienų; įžengęs pro vartus ir atėjęs į aikštę, 
jis nebepriima belaisvių siūlymo elgtis saikingai. Siela 
nepasitraukia į šalį ir nežiūri į aistras iš išorės, kad 
neleistų joms keliauti toliau negu reikia, bet pati pa- 
virsta aistra ir todėl nebegali atšaukti tos naudingos ir 
sveikatingos jėgos išdavystės ir nusilpimo. 3. Kaip esu 
sakęs, šie dalykai neturi atskirų, atidalytų buveinių. Aist- 
ra ir protas yra sielos kitimas į geresnę ar blogesnę 
būklę. Tad kaipgi ydų užkariautas ir prispaustas, pyk- 
čiui pasidavęs protas prisikels? Kaip jis išsilaisvins iš 
minkalo, kuriame vyrauja blogio maišalynė? 4. „Bet kai 
kurie, —- sako jis, - geba ir pykdami susilaikyti.“ Ar jie 
nedaro nieko, ką pyktis diktuoja, ar tik kai ką? Jei nie- 
ko nedaro, aišku, kad veiklai nėra būtinas pyktis, kurį 
jūs pasiryžę kviestis, tarytum jis turėtų ką stipresnio už 
protą. 5. Pagaliau klausiu: ar jis stipresnis už protą, ar 
silpnesnis? Jei stipresnis, kaip protas galės jam nustatyti 
saiką? Juk paklūsta paprastai tik menkesni. Jei silpnes- 
nis, protas pats įstengs pasiekti tikslą, netrokšdamas sil- 
pnesniojo pagalbos. 6. „O kai kurie supykę Žmonės su- 
sitvardo ir susilaiko.“ Kada? Kai pyktis jau išgaravęs ir 
savaime nurimęs, o ne tada, kai verda, tuomet jis galin- 
gesnis. 7. „Tad kaip čia išeina? Ar supykę jie kartais 
nepaleidžia sveikų ir gyvų tų, kurių nekentė, ar nesu- 
silaiko nekenkę?“ Taip esti. Kada? Kai viena aistra 

išvaro kitą, ir įsismelkia ar baimė, ar koks nors geis- 
mas. Pyktis nurimsta ne dėl proto, bet įsigalėjus nepa- 
tikimai ir nelabai aistrų taikai. 


IX. 1. Be to, pyktis visai nepadeda ir nepagalanda 
sielos karui. Niekuomet ydos paremtas narsumas nebus 
savimi patenkintas. Kai reikia pulti, ne pykstama, bet 
pakylama, veržiamasi, kiek manoma esant reikalinga, ir 
vėl nurimstama. Panašiai iš šaudymo prietaiso lekian- 
čias ietis leidėjas gali pakreipti, kiek nori. 2. „Pyktis, — 
sako Aristotelis, - yra būtinas, nieko be jo negalima 
nukariauti. Jis turi pripildyti sielą ir uždegti dvasią. Juo 
reikia naudotis ne kaip vadu, bet kaip kareiviu“?. Tai 
netiesa. Juk tai, kas sugeba klausyti proto ir juo sekti, 
jau nebėra pyktis. Pykčio savybė yra nenuolankumas, o 
jei jis priešinasi protui ir nurimsta ne įsakytas, bet nu- 
kreiptas goslumo ar žiaurumo, yra toks pat nenaudin- 
gas sielos tarnas kaip karys, nekreipiantis dėmesio į at- 
sitraukimo signalą. 3. Taigi jei jis pakenčia saiką, reikia 
vadinti kitu vardu, jis nustojo buvęs pyktis, kurį suvo- 
kiu kaip nepažabojamą ir nesutramdomą, o jei nepa- 
kenčia, — jis pražūtingas ir negali būti pagalbininkas. 
Taigi arba pykčio nėra, arba jis nenaudingas. 4. Kas 
reikalauja bausmės ne pačios bausmės trokšdamas, o 
todėl, kad reikia, nepriskirtinas pykstantiesiems. Geras 
karys bus tas, kuris sugeba paklusti vado nutarimui. 
Aistros - tokie pat blogi tarnai kaip ir vadai. 

X. 1. Todėl protas niekada nepriims į pagalbininkų 
gretas paiko siautulingo veržimosi, kuriam jis pats nėra 
autoritetas, kurio niekada neįstengtų suvaldyti, nepasta- 
tęs priešais tokios pat ar panašios jėgos: [pykčiui — siau- 

blogis bus toli nuo dorybės, tegu protas niekada nenu- 
slysta į ydų glėbį! Negalės patikimai ilsėtis, būtinai bus 
purtoma ir blaškoma siela, kurią saugo blogybės, kuri 
stipri esti tik pykdama, uoli tik geisdama, rami tik bi- 
jodama. Ji turės gyventi tironijoje, vergaudama kokiai 
nors aistrai. Ar ne gėda siųsti dorybes tarnauti ydoms? 
3. Be to, protas nustoja ką nors galėjęs, jei nieko ne- 
įstengia be aistros ir pradeda būti toks pat arba pana- 
šus į ją. Juk nėra skirtumo, ar aistra be proto — kvailas 
daiktas, ar protas be aistros — neveiksmingas. Abu vie- 
nu kaišekliu kaišti, jei vienas be kito negali būti. Tačiau 
kas gi pakęs proto ir aistros sulyginimą?! 4. „Aistra, — 
sako jis,- esti naudinga, kai turi saiką.“ Ne, kai ji iš 
prigimties naudinga. Bet jei ji nepakenčia įsakinėjimo ir 
proto, apribodami pasieksime tik tiek, kad, kuo mažes- 
nė jis bus, tuo mažiau kenks. Taigi saikinga aistra yra 
ne kas kita, kaip saikingas blogis. 


XI. 1. „Tačiau į priešus nukreiptas pyktis, — sako 
jis, - yra reikalingas.“ Jokiu būdu ne. Čia reikia ne pa- 
sklido, o blaivaus, drausmingo ryžto. Kas gi mažina 
daug stipresnių, daug ištvermingesnių barbarų jėgas, jei 
ne pyktis, pavojingas sau pačiam? Gladiatorius taip pat 
įgūdžiai saugo, o pyktis nuginkluoja. 2. Pagaliau kam 
reikia pykčio, kai tą patį gali padaryti protas? Ar tu 
galvoji, kad medžiotojas pyksta ant žvėrių? O juk ir 
susitinka akis į akį, ir bėgančius persekioja; visa tai pro- 
tas daro be pykčio. Kas paskatino šimtus tūkstančių iš 
Alpių užplūdusių kimbrų ir teutonų kautis taip, kad ne 
pasiuntinys, O tik gandai parnešė saviesiems Žinią apie 


85 


APIE PYKTĮ. I 


pralaimėjimą?? Ar narsumas čia buvo pakeistas pykčiu? 
Jei pyktis kada ką ir atrėmė ar parbloškė, tai dažniau 
savo pražūčiai. 3. Kas įnirtingesnis už germanus? Kas 
žiauriau puola? Kas labiau trokšta ginklų? Kovos pa- 
gimdo juos ir išpeni, vien jomis pramuštos jų galvos, o 
į visa kita nekreipia dėmesio. Kas ištvermingesnis už 
juos, neturinčius nei apdangalų pusnuogiems kūnams, 
nei priebėgų nuo atšiauraus klimato? 4. Tačiau ispanai, 
galai, nekaringi Azijos bei Sirijos vyrai“ dar neatvykus 
legionui muša juos, netinkamus jokiam kitam daiktui, 
tik širsti. Nagi suteik jų kūnams ir dvasioms smagy- 
bių, prabangos, turto, duok neišmanėliams proto, duok 
drausmės, — toliau galiu nebekalbėti, aišku, kad išeis 
romėnų gyvensenos pakartojimas. 5. Fabijus atgaivino 
nusilpusias valstybės jėgas ne kokiomis nors kitomis 
priemonėmis, o tik mokėdamas gaišti, vilkinti ir delsti. 
Įpykusieji to nesugeba. Ant pražūties krašto tuomet at- 
sidūrusi valstybė būtų žlugusi, jei Fabijus būtų išdrįsęs 
pasirinkti patarėju pyktį. Jis turėjo galvoje visuotinę ge- 
rovę ir, įvertinęs jėgas, iš kurių nieko negalima buvo 
prarasti neprarandant visko, atmetė gėlą ir kerštą, lauk- 
damas vien naudingų progų. Prieš nugalėdamas Hani- 
balą, jis nugalėjo pyktį. 6. O Scipionas? Ar, palikęs Ha- 
nibalą, pūnų kariuomenę ir visus kitus, ant kurių reikė- 
jo pykti, jis nepersikėlė kariauti į Afriką taip lėtai, kad 
piktavaliai pradėjo galvoti, jog ieško tik prabangos ir 
yra ištižėlis? 7. O kitas Scipionas? Ar jis ilgiausiai netu- 
pėjo prie Numancijos, ramiai pakęsdamas savo ir vi- 
suotinę širdgėlą, kad Numancijos užkariavimas užsitę- 
sė, palyginti su Kartaginos? Apjuosęs pylimu ir užtvė- 
ręs priešus, privertė juos pačius kristi nuo savų kardų. 

8. Taigi pyktis nėra naudingas nei mūšiuose, nei karuo- 
se. Jis linkęs į karštakošiškumą, nesisaugo, norėdamas 
kitą įstumti į pavojų. Patikimiausia yra toji narsa, kuri 
ilgai žvalgosi aplink ir vadovaudama žengia lėtai bei 
atkakliai. 

XII. 1. „Kaip čia išeina? — sako jis. — Ar gerasis vy- 
ras nesupyks, pamatęs žudomą tėvą ar grobiamą moti- 
ną?“ Jis ne pyks, o keršys, o gins. Ar tu bijai, kad sū- 
naus meilė bus per mažas akstinas, kad dar reikia pyk- 
čio? Gal paklausi dar šitaip: „Kaip čia išeina? Ar gera- 
sis vyras neverks ir nealps, matydamas kapojamą tėvą 
ar sūnų?“ Juk matome taip elgiantis moteris, kai jas 
pakerta net menko pavojaus nuojauta. 2. Gerasis vyras 
savo pareigas įvykdys nesutrikdamas, neišsigandęs ir 
padarys tai, kas verta gerojo vyro, nedarydamas nieko, 
kas neverta vyro. Tėvą užpuls, ginsiu. Jis nužudytas, — 
palaidosiu ne todėl, kad skauda, bet todėl, kad reikia. 
3. „Gerieji vyrai pyksta dėl saviškiams padarytų skriau- 
dų.“ Taip sakydamas, Teofrastai'', tu sieki sukelti ne- 
apykantą drąsiems pamokymams ir, palikęs teisėją, kal- 
bi susirinkusiems. Kadangi kiekvienas pyksta saviesiems 
atsidūrus tokioje nelaimėje, galvoji, kad žmonės manys, 
jog taip ir turi būti, ką jie daro; mat beveik kiekvienas 
mano esant teisingą tą aistrą, kurią jis pažįsta. 4. Bet jie 
tą pati daro, kai nepaduodama šilto vandens, kai su- 
daužomas stiklas, kai purvu aptaškomi batai. Tą pyktį 
skatina ne savųjų meilė, o silpnumas, kaip vaikams, ku- 
rie, praradę tėvus, verkia taip pat, kaip ir netekę riešu- 
tų. 5. Pyktis dėl saviškių yra ne mylinčios, bet silpnos 
sielos požymis. Gražu ir garbinga viena: vedant parei- 
gai, būti pasiryžusiam, sumaniam ir įžvalgiam, o ne 

ūmiam ir įnirtusiam tėvų, vaikų, draugų, piliečių gynė- 
jui. Jokia aistra taip netrokšta keršto, kaip pyktis, ir kaip 
tik dėl to neįstengia atkeršyti: būdamas siautulingas ir 
beprotiškas, kaip ir beveik kiekvienas kitas geismas, jis 
pats sau pastoja kelią į ten, kur skuba. Taigi nei taikoje, 
nei kare niekada iš jo nebuvo nieko gero: taiką jis pa- 
daro panašią į karą, o čiupęs ginklus, pamiršta, jog Mar- 
sas — bendrininkas, ir, neįstengdamas valdyti pats sa- 
vęs, patenka kito valdžion. 6. Be to, ydų nereikia pa- 
naudoti todėl, kad jos kada nors ką nors padarė; juk ir 
karštligė tam tikra prasme palengvina sveikatą, tačiau 
geriau ja nesirgti. Peiktinas gydymas, teigiantis, jog svei- 
kata priklauso nuo ligos. Panašiai ir pyktis nelaikytinas 
sveikatingu, net jei jis kada nors nelauktai pagelbsti kaip 
nuodai, dribtelėjimas, laivo sudužimas; sveikatai dažnai 
padeda ir mirtinos priemonės. 


XIII. 1. Be to, turėtinos savybės didėdamos tampa 
geresnės ir labiau trokštamos. Jei teisingumas yra gėris, 
niekas nepasakys, kad jis bus geresnis, ką nors iš jo 
atėmus. 2. Jei drąsa yra gėris, niekas nenorės jos kaip 
nors sumažinti. Vadinasi, ir pyktis — kuo didesnis, tuo 
geresnis. Kas gi atmes kokio nors gėrio priedą? O juk 
jo augimas yra nenaudingas. Vadinasi, ir buvimas ne- 
naudingas. Ne gėris yra tai, kas didėdamas tampa blo- 
giu. 3. „Pyktis, - sako jis, - yra naudingas, nes daro 
žmones karingesnius.“ Panašiai ir girtumas: juk jis tei- 
kia įžūlumo ir akiplėšumo, daugelis įkaušusių noriau 
griebiasi kardo. Taip gali sakyti, kad ir pakvaišimas, ir 
beprotybė būtini pajėgumui, nes pamišėliai dažnai esti 
stipresni. 4. Kaip? Ar ne siaubas retsykiais bailį padaro 

narsų ir ar ne mirties baimė net nerangiausią paragina 
į mūšį? Tačiau pyktis, girtumas, baimė ir kiti į juos 
panašūs yra bjaurūs ir nepatvarūs akstinai. Jie neapgin- 
kluoja dorybės, kuriai nereikia ydų, bet truputį pakelia 
ištižusią ir suglebusią sielą. 5. Niekas pykdamas netam- 
pa drąsesnis, išskyrus tą, kuris be pykčio nebūtų drą- 
sus. Pyktis ateina ne į pagalbą dorybei, bet vietoje jos. 
Jei pyktis būtų gėris, ar jis nelydėtų kiekvieno tobulo 
žmogaus? O pikčiausi juk yra kūdikiai, seneliai ir ligo- 
niai, — silpnieji iš prigimties yra verksniai. 

XIV. 1. „Negali būti, - sako Teofrastas,- kad gerasis 
vyras nepyktų ant blogio.“ Taip kalbant išeis, kad, kuo 
geresnis Žmogus, tuo piktesnis, ir priešingai, kad nie- 
kam nejaučiantis neapykantos bus ne toks malonus, ne 
taip išsivadavęs iš aistrų. 2. Kas turi pagrindo neapkęs- 
ti nusidėjėlių, jei juos nusikalsti verčia paklydimas? Ne- 
apykanta klystantiems nėra protingo Žmogaus požymis, 
tuomet jis pats savęs turėtų nekęsti. Tegu pagalvoja, 
kiek jis daro prieštaraudamas dorovei, kaip dėl dauge- 
lio poelgių trokšta atleidimo, pats ant savęs supyks. Tik 
neteisingas teisėjas vienaip sprendžia savo, kitaip - sve- 
timą bylą. 3 Sakau, nerasime tokio, kuris galėtų pasitei- 
sinti, kiekvienas teigia esąs nekaltas, žiūrėdamas į liu- 
dytojus, o ne į sąžinę. Daug humaniškiau į nusidėjėlius 
žvelgti švelniai ir tėviškai, ne persekioti juos, bet šaukti 
atgal. Pametusį taką klajūną geriau atvesti į tikrąjį kelią 
negu iš jo išstumti. 


XV. 1. Taigi reikia pataisyti nusidedantį ir paragi- 
nant, ir jėga, ir švelniai, ir aštriai, priekaištaujant, bet 
nepykstant; padaryti jį geresnį ir jam pačiam, ir kitiems. 

Juk kas pyksta ant to, kurį gydo? O šių neįmanoma 
pataisyti, jie neturi nė trupinėlio švelnumo, neteikia nė 
lašelio vilties. Tegul bus išstumti iš mirtingųjų sambū- 
rio kitus nedorybėmis užkrečiantys nusikaltėliai, jei tai 
vienintelis būdas juos priversti liautis darius bloga, bet 
tai turi vykti be neapykantos. 2. Kas yra, kodėl turėčiau 
neapkęsti to, kuriam labai galiu pagelbėti, išraudamas 
ji jo paties labui? Ar kas pradeda nekęsti nukirsto savo 
kūno sąnario? Tai ne pyktis, o nemalonus gydymas. Už- 
mušame pasiutusius šunis, papjauname ūmų padūkėlį 
jautį, išskerdžiame sergančias avis, kad neužkrėstų ban- 
dos, naikiname nenormalius jauniklius, skandiname net 
vaikus, jei gimė luoši ar išsigimėliai, - ne pyktis, o pro- 
tas ragina atskirti nenaudingus nuo sveikų. 3. Baudžian- 
čiam jokiu būdu netinka pykti, nes bausmė padeda pa- 
taisyti nusikaltėlį, jei paskiriama apsvarsčius. Todėl Sok- 
ratas sako vergui: „Išperčiau tave, jei nebūčiau supy- 


kęs“"“. Vergo auklėjimą protingai atidėjo vėlesniam lai- 
kui, tuo metu pats save paauklėjo. Kieno aistra bus sai- 


kinga, jei net Sokratas neišdrįso pasikliauti pykčiu? 


XVI. 1. Taigi klystantiems ir nusikaltėliams sutram- 
dyti nereikia supykusio baudėjo, nes pyktis yra dorinis 
nusižengimas. Netinka, kad nuodėmes taisytų nuodė- 
mingas žmogus. „Kaip čia išeina? Ar man nepykti ant 
galvažudžio? Kaip čia išeina? Ar man nepykti ant nuo- 
dytojo?“ Ne. Aš juk nepykstu, nuleisdamas kraują. Kiek- 
vieną bausmės rūšį laikau vaistais. 2. „Tu dar tik pra- 
dedi klysti: nelabai paslysti, bet dažnai; tave bandys 
pataisyti iš pradžių slapti, paskui vieši priekaištai. Tu — 
jau toliau nužengęs, žodžiais tavęs nepagydysi, nešlovė 

tavęs nesulaikys, tau reikia kažko stipresnio, kad pajus- 
tum, reikia deginte įdeginti: būsi ištremtas į nepažįsta- 
mą kraštą. Tavo stiprus negalavimas šaukiasi rūstesnių 
vaistų: bus paskirta grandinės ir kalėjimas. 3. Tavo ne- 
išgydoma siela supynė vienus nusikaltimus su kitais, 
tave stumia ne pikto Žmogaus visuomet surandamos 
priežastys, bet padaryta nuodėmė darosi pakankamai 
svarbi priežastis nusidėti, tu išgėrei negeroves taip 
įsiurbdamas viduriais, kad jos iš ten gali tik su jais iš- 
eiti, tu jau seniai, vargšeli, ieškai mirties; padarysime 
gera, pašalindami iš tavęs priemonę, kuria kankini ki- 
tus ir kurios pats esi kankinamas - beprotybę, ir tau, 
savų ir svetimų kančių blaškytam, suteiksime vienintelį 
likusį gėrį - mirtį.“ Kodėl turėčiau pykti ant to, kuriam 
pasitarnauju? Šiuo atveju nužudymas yra puikiausia gai- 
lestingumo rūšis. 4 Jei žengčiau į ligoninę arba į turtuo- 
lio namus kaip patyręs ir išmaningas gydytojas, ne tą 
patį liepčiau visiems, sergantiems skirtingomis ligomis. 
Dabar daugybėje sielų regiu įvairias ydas ir turiu gydy- 
ti visuomenę; kiekvienai ligai tebus savas vaistas: vieną 
tegydo padorumas, kitą — kelionės, trečią — skausmas, 
ketvirtą — neturtas, penktą - kardas. 5. Taigi jei būnant 
valdininku reikia vilktis juodą drabužį“ ir trimitu šauk- 
ti susirinkimą, žengsiu ant pakylos ne įtūžęs, ne grū- 
modamas, bet įstatymui tinkamu veidu, tuos iškilmin- 
gus žodžius tarsiu labiau lėtu bei rimtu negu įnirtusiu 
balsu ir liepsiu vesti, remdamasis <įstatymu>, ne supy- 
kęs, bet griežtas. Įsakydamas nusikaltėliui nukirsti gal- 
vą, kišdamas tėvažudį į maišą", bausdamas prasižen- 
gusį kari“, statydamas išdaviką ar valstybės priešą ant 
Tarpėjos uolos!“, nepyksiu; būsiu tokio veido ir sielos, 

kaip užmušdamas gyvatę ir kitą nuodingą gyvį. 6. „Bau- 
džiant reikia piktumo.“ Kaip? Ar įstatymas tau atrodo 
pykstąs ant tų, kurių nepažįsta, kurių nėra matęs, ku- 
riuos būsiant net nesitiki. Reikia semtis jo dvasios. Jis 
ne pyksta, o nusprendžia. Nes jei gerajam vyrui tiktų 
piktintis dėl blogų darbų, tiks neapkęsti ir blogų žmo- 
nių sėkmės. Mat be galo apmaudu, kad nedorėliai kles- 
ti ir naudojasi laimės malone tuomet, kai bet kokia ne- 
laimė jiems būtų per gera! Tačiau juk jis žvelgs į jų 
gerovę be pagiežos, kaip į nusikaltimus be pykčio, — 
geras teisėjas baudžia nedorėlius, o ne neapkenčia. 
7. „Kaip čia išeina? Kai išminčiui teks tokie ir panašūs 
dalykai, ar jo širdis neplaks stipriau nei paprastai?“ Taip, 
pripažįstu, jis pajus kažkokį lengvą ir silpną jaudulį, 
nes, kaip sako Zenonas, net ir išminčiaus sieloje lieka 
randas, žaizdai užgijus. Taigi jis pajus tik tam tikrus 
aistrų pėdsakus ir šešėlius, 0 jų pačių — ne. 


XVII. 1. Aristotelis teigia, jog kai kurios protingai 
naudojamos aistros yra tarsi ginklai. Tai būtų tiesa, jei 
žmogus jų lyg šarvų ar kardo kada panorėjęs galėtų 
griebtis ir numesti. Šie Aristotelio dorybei duoti ginklai 
kaunasi patys, nelaukdami rankos judesių, jie veikia, o 
ne su jais veikiama. 2. Nereikia kitų priemonių, prigim- 
tis mus pakankamai apginklavo protu. Ji davė šį tvirtą, 
amžiną, paklusnų, nesvyruojantį ginklą, kuris negali at- 
sigręžti į šeimininką. Vien proto visiškai užtenka ne tik 
įžvalgumui, bet ir veiklai. Ar gali būti didesnė kvailys- 
tė už įsitikinimą, jog protas ieško piktumo apsaugos, 
jog tvirtas daiktas remiasi netikru, patikimas — nepati- 
kimu, sveikas - ligotu? 3. Kaip, ar tuose veiksmuose, 

kuriuose, rodosi, būtinas pyktis, protas nepasirodo esąs 
stipresnis? Nusprendęs ką nors daryti, tą ir vykdo, jis 
nieko geresnio už save neras, į ką galėtų pasikeisti, to- 
dėl laikosi vieną kartą priimto nusistatymo. 4. Gailes- 
tingumas dažnai priverčia pyktį atslūgti, mat pastarasis 
neturi patvarios tvirtybės, tik tuščiai pučiasi ir iš pra- 
džių dūksta, kaip labai atkakliai siautėja nuo Žemės pa- 
kilę ar gimę upėse bei pelkėse vėjai. 5. Pyktis iš pra- 
džių puola veržliai, paskui, pirma laiko pavargęs, nu- 
silpsta ir, pasimurkdęs žiaurume bei ėmęsis negirdėtų 
bausmių rūšių, pamažu palūžta ir sulėtėja, kai jas rei- 
kia taikyti. Aistra greitai supliūkšta, o protas visada lai- 
kosi to paties lygio. 6. Jei yra daug pelniusių pražūtį, 
užsitęsęs pyktis kartais liaujasi, praliejęs dviejų ar trijų 
kraują. Pirmieji jo smūgiai žiaurūs: taip gelia ir iš lizdo 
iššliaužusios gyvatės; paskui jų dantys nebepavojingi, 
nes dažnai besikandžiodami, išeikvoja nuodus. 7. Taigi 
nevienodai kenčia vienodai ką nors ištaisiusieji, dažnai 
mažiau padaręs kenčia daugiau todėl, kad jį užklumpa 
šviežias pyktis. Ir apskritai jis esti nevienodo stiprumo: 
tai įsibėgėja toliau negu reikia, tai sustoja greičiau negu 
turi. Pyktis sau nuolaidžiauja, sprendžia pagal savo no- 
rą, nieko nenori girdėti, neleidžia ginti, laiko, ką už- 
ėmęs, ir jo nepriversi pakeisti savo sprendimo, net jei 
jis neteisingas. 

XVIII. 1. Protas abiem pusėms duoda laiko, paskui 
iš savęs pareikalauja atidėti sprendimą, kad turėtų kada 
išpurtyti tiesą, o pyktis skuba. Protas nori nustatyti tai, 
kas teisinga, pyktis nori, kad atrodytų teisinga, ką jis 
nustatė. 2. Protas nežiūri nieko, išskyrus bylos reikalus, 

pyktį skatina tušti, su byla nesusiję dalykai. Jį kursto 
ramesnis žvilgsnis, aiškesnis balsas, laisvesnė kalba, sub- 
tilesnis rūbas, atkaklesnė gynyba, žmonių pagarba, jis 
dažnai baudžia kaltinamąjį dėl to, kad nekenčia gynėjo, 
net ir teisybei badant akis, mėgsta ir giria paklydimą, 
nenori, kad jam būtų aiškiai įrodoma, ir blogų sumany- 
nų atkaklumą laiko garbingesniu daiktu už atgailą. 3. Vi- 
si prisimename Gnėjų Pizoną, dar šunkeliais neišėjusį, 
bet netikusį vyrą. Kietaširdiškumą jis laikė tvirtybe““. 
Kartą supykęs liepė nužudyti be draugo iš maisto pa- 
ieškų grįžusį kareivį, nes įtarė jį nužudžius bendražygį, 
kuris tuo metu kažkur buvo pradingęs. Prašomas nors 
truputėlio laiko paieškoti, nedavė. Pasmerktasis jau bu- 
vo išvestas už pylimo ir ištiesęs kaklą po kardu, kai 
staiga pasirodė tas laikomas užmuštu bendražygis. 
4. Tuomet vadovavęs bausmei centurionas liepia sargy- 
biniui paslėpti kardą, pasmerktąjį veda pas Pizoną, pa- 
siryžęs Pizonui suteikti progą būti nekaltam, nes kariui 
tokią progą dovanojo likimas. Subėgus daugybei karei- 
vių, abu draugai apsikabinę traukia per džiūgaujančią 
stovyklą. Įtūžęs Pizonas užlipa į tribūną ir liepia vesti 
nužudyti abu: ir tą, kuris neužmušė, ir tą, kuris nežu- 
vo. 5. Ar gali būti didesnė niekšybė?! Kadangi vienas 
pasirodė esąs nekaltas, žuvo du. Pizonas pridėjo dar ir 
trečią. Mat liepė nužudyti ir tą atgal parvedusį pasmerk- 
tąjį centurioną. Bausmės įvykdymo vietoje sustojo trys, 
paskirti žūti dėl to, kad vienas buvo nekaltas. 6. O koks 
išradingas pasidaro pyktis, pramanydamas įniršio prie- 
žastis! Jis pasakė: „Tave liepsiu nužudyti todėl, kad esi 
pasmerktas, tave todėl, kad dėl tavęs buvo pasmerktas 
bendražygis, tave todėl, kad lieptas užmušti, nepaklau- 

sei vado“. Jis sugalvojo, kaip sukurti tris nusikaltimus, 
nes nesurado nė vieno. 


XIX. 1. Štai ką pasakysiu: piktumo blogybė ta, kad 
jis nenori būti valdomas, griežia dantį net dėl pačios 
tiesos, jei ji prieštarauja jo norams. Šaukdamas, blašky- 
damasis, mostaguodamas, apiberdamas priekaištais ir 
keiksmais, persekioja pasirinktus Žmones. 2. Protas to 
nedaro, bet jei reikia, tyliai ir ramiai nugriauna namus 
iki pamatų, pražudo valstybei kenkiančias šeimas su su- 
tuoktiniais ir vaikais, verčia ir sulygina su Žeme pasta- 
tus, naikina laisvei priešiškus vardus nesitrankydamas, 
nepurtydamas galvos, neteršdamas teisėjo garbės, kuris, 
skelbdamas svarbius dalykus, turi būti nepaprastai ma- 
lonaus ir ramaus veido. 3. „Kam reikia kramtyti lūpas,- 
sako Hieronimas, - jei nori ką primušti?“* O ką jis 
būtų kalbėjęs, matydamas nušokantį nuo tribūnos pro- 
konsulą, išplėšiantį iš liktoriaus fascius, draskantį savo 
drabužius dėl to, kad per lėtai draskomi kitų rūbai? 
4. Kam reikia vartyti stalus? Kam daužyti taures? Kam 
trankyti galvą į kolonas? Kam rautis plaukus, muštis į 
krūtinę ar per šlaunis? Kokio didumo įsivaizduoji esant 
pyktį, kuris nukreipiamas į save todėl, kad neužgriūva 
taip greit, kaip norėtųsi, kito? Piktanorių artimieji sulai- 
ko įtūžusius prašydami, kad jie nešėltų patys prieš sa- 
ve. 5. Visiškai ne taip elgiasi nepiktas žmogus, kiekvie- 
nam uždėdamas pelnytą bausmę. Dažnai paleidžia su- 
čiuptą nusidėjėlį, jei atgaila dėl nusižengimo žadina vil- 
tį, jei supranta, kad nedorybė nesiveržia iš gilumos, bet 
pakibusi, kaip sakoma, sielos paviršiuje. Jis išteisins, ne- 
pakenkdamas nei tiems, kam nekaltumas dovanojamas, 

nei tiems, kas teisia. 6. Kartais už didelius nusikaltimus 
atmokės menkiau negu už mažesnius, jei pirmieji pada- 
ryti paslydus, o ne dėl nuožmumo, o antruosiuose glū- 
di slaptas ir įsisenėjęs blogio polinkis; net už tą patį 
nusižengimą paskirs ne tą patį atlygį, jei vienas nusi- 
žengė dėl nerūpestingumo, o kitas stengėsi kenkti. 7. Ši- 
to nusistatymo laikysis, taikydamas kiekvieną bausmę, 
nes supras, jog viena skiriama, kad pataisytų nedorė- 
lius, kita — kad juos sunaikintų. Abiem atvejais Žiūrės 
ne praeities, o ateities (nes, kaip sako Platonas“, kiek- 
vienas protingas Žmogus baudžia ne dėl to, kad nusi- 
dėta, bet kad nebūtų nusidedama; juk praeities atšaukti 
neįmanoma, 0 ateities nusižengimus galima sulaikyti) ir 
viešai nužudys tuos, kuriuos norėtų parodyti kaip blo- 
gai pasibaigiančio sugedimo pavyzdžius, ne tam, kad 
jie žūtų, bet kad žūdami gąsdintų kitus. 8. Matai, koks 
nesudirgęs turi būti tas, kuriam reikia pasverti ir įver- 
tinti, tas, kuris imasi nepaprastai kruopščiai vestino rei- 
kalo — gyvybės ir mirties teisės; supykusiam nedera pa- 
tikėti kardo. 


XX. 1. Nereikia manyti, kad pyktis susijęs su sielos 
didybe. Tai ne didybė, bet pasipūtimas. Juk ir kūne 
kaupiantis nesveikam vandeniui, liga esti ne pastorėji- 
mas, 0 pavojingas skysčio perteklius. 2. Visi, kuriuos 
paika siela iškelia virš Žmogui deramų minčių, tikisi 
kvėpuoją kažkuo aukštu bei didingu. Beje, paprastai ne- 
siremiama tvirtu pagrindu, o be pamato išaugę statiniai 
linkę sugriūti. Pyktis neturi ant ko laikytis. Jis kyla ne 
iš stipraus ir ilgalaikio daikto, o yra Vėjo nupučiamas, 
tuščias ir tiek nutolęs nuo sielos didybės, kiek įžūlumas 

nuo drąsos, perdėta savikliova nuo patikimumo, liūde- 
sys nuo niūrumo, žiaurumas nuo griežtumo. 3. Kartoju: 
didelis skirtumas tarp orios ir pasipūtusios sielos. Pik- 
tuolis nesukuria nieko aukšto ar gražaus; išeina priešin- 
gai: man atrodo, būdamas išglebusios ir nelabos sielos, 
suvokdamas savo silpnumą, jis dažnai kamuojasi, kaip 
žaizdoto, nesveiko kūno Žmogus dejuoja, vos vos prisi- 
lietus. Taigi pyktis yra moteriška ir vaikiška yda. „Bet 
užpuola ir vyrus.“ Esti vaikiškos ir moteriškos prigim- 
ties vyrų. 4. „Kaip čia išeina? Ar įpykusieji kartais ne- 
pasako tokių žodžių, kurie atrodo esą ištarti didžios 
sielos žmonių?“ Išties, taip rodosi nepažįstantiems tik- 
rojo didingumo. Štai kad ir šis nuožmus bei siaubingas 
pasakymas: „Tegu nekenčia, kad tik bijotų“?. Žinok, tai 
parašyta Sulos laikais. Nežinau, kas jam atrodė blogiau: 
ar kad jo neapkenčia, ar kad baiminasi. „Tegu neap- 
kenčia.“ Prieš jį iškyla ateitis: žmonės jį prakeikia, rez- 
ga pinkles, užpuola. Ką jis priduria? Kad jį kur perkū- 
nai, tokį neapykantos vertą vaistą išrado! „Tegu neap- 
kenčia.“ Kam? Kad tik klausytų? Ne. Kad tik girtų? 
Ne. Tad kam? „Kad tik bijotų?“ Šitaip net mylimas ne- 
norėčiau būti. 5. Manai, tai pasakyta didžiadvasiškai? 
Klysti. Tai ne didybė, o milžiniškas beširdiškumas. Ne- 
tikėk supykusiųjų žodžiais. Jie garsiai griaudėja ir gra- 
sina, 0 mintis — nepaprastai baili. 6. Nelaikyk tiesa iš- 
kalbingiausiojo vyro Tito Livijaus apibūdinimo: „Labiau 
didžios, nei geros prigimties vyras“?!. Šito atskirti nega- 
lima: arba jis bus geras, arba ne didis, kadangi sielos 
didingumą suvokiu kaip nepajudinamą, vientisą, nuo 
pačių gelmių vienodą ir tvirtą. Jo negali turėti blogos 
prigimties Žmonės. 7. Jie gali būti siaubingi, šurmulingi 

ir pražūtingi, tačiau neturės didingumo, kurio stiprybė 
ir tvirtybė yra gerumas. Beje, kalbomis, užmojais ir visa 
išore kels didingumo regimybę. 8. Jie kalbės tai, ką tu 
laikysi didžios sielos išraiška. Pavyzdžiui, Gajus Ceza- 
ris, įpykęs ant dangaus todėl, kad lietaus šniokštimas 
užgožė aktorių, kuriuos jis mėgdžiojo uoliau negu žiū- 
rėjo, žodžius, ir todėl, kad jo lėbautojai išsigando žaibų 
(išties nelabai pranašingų), iššaukė Jupiterį Žžūtbūtinėn 
kovon, plyšaudamas Homero eilutę: 


Hu dvasp Nn 0 GE D 


9. Kokia kvailystė! Jis manė, kad net Jupiteris negali 
jam pakenkti arba kad jis gali pakenkti net Jupiteriui. 
Manau, kad šie žodžiai labai paskatino sąmokslininkų 
nusiteikimą: jiems pasirodė, jog neįmanoma pakęsti to, 
kuris nepakenčia Jupiterio. 


XXI. 1. Taigi pyktis neturi nė lašelio didybės, nė tru- 
pinėlio iškilnumo, nors ir atrodo karštas bei niekinąs 
dievus ir žmones. Jei kam nors atrodo, kad pyktis pa- 
gimdo didingą sielą, turės atrodyti, kad tą patį daro ir 
prabanga, kuri trokšta žengti, ramstydamasi dramblio 
kaulu, rengtis purpuru, puoštis auksu, perkelti sausu- 
mas, uždaryti jūras, sviesti į bedugnes upes, pakabinti 
giraites. 2. Turės atrodyti, kad ir godumas yra didingos 
sielos požymis: kėpso ant aukso ir sidabro krūvų, jo 
dirbamus laukus galima pavadinti provincijomis“, keli 
jo ūkvedžiai valdo didesnius plotus, negu tenka buvu- 
siems konsulams. 3. Tuomet ir goslumas turės atrodyti 
didingos sielos žymė: plaukia per jūras, kastruoja ber- 
niukų kirbines, paniekinęs mirtį, žūva nuo apgauto vy- 
ro kardo. Turės atrodyti, kad ir garbės troškimas didin- 

gos sielos savybė: jis nesitenkina kasmetėmis garbingo- 
mis pareigomis, jei tik galima, nori, kad vienas vardas 
tebūtų aukštųjų valdininkų sąraše, kad tik apie jį bylo- 
tų viso pasaulio įrašai. 4. Nesvarbu, kiek visi minėti 
dalykai išsitemps ir išsiplės; jie vis tiek bus ankšti, men- 
ki, maži, vien dorybė yra aukšta ir pakili. Tik švelnus 
romumas yra didingas. 


Ketvirta dialogų knyga 
Novatui 


APIE PYKTĮ 
De ira 


ANTRA KNYGA 


I. 1. Pirmosios knygos medžiaga, Novatai, buvo dė- 
kingesnė. Mat nesunku parodyti ydingų Žmonių slydi- 
mą žemyn. Dabar reikia pereiti prie subtilesnių dalykų. 
Pažiūrėkime, ar pyktis kyla sąmoningai, ar staiga, tai 
yra ar veikiamas valios, ar atsiranda nejučiomis, taip, 
kaip daugelis mūsų vidinių procesų. 2. Nagrinėdami 
turime prie to nusileisti, kad paskui galėtume kilti aukš- 
tyn; juk ir mūsų kūne pirmiausia susidaro kaulai, gys- 
los ir sąnariai, visa ko pagrindas ir gyvastis; jie nelabai 
išvaizdūs; vėliau prisideda tai, kas puošia išorę ir pavi- 
dalą, o po viso šito labiausiai traukiantis akį daiktas, 
spalva, įsilieja jau į užbaigtą kūną. 3. Nėra abejonės, 
kad pyktį skatina skriaudos regimybė, bet pažiūrėkime, 
ar jis tučtuojau lydi tą regimybę ir pasirodo sielai ne- 
prisidedant, ar sklaidosi jai sutinkant. 4. Mūsų nuomo- 
ne, jis nieko neišdrįsta pats savaime, o viską daro tik 
pritariant sielai. Mat skriaudos jutimas, keršto troški- 
mas, šių abiejų dalykų sujungimas, pareiga neįsižeisti ir 
pareiga keršyti nėra staigūs jo antpuoliai, jie nepratrūksta 
be mūsų valios. 5. Nesąmoningas protrūkis yra papras- 
tas, o šis — sudėtinis, daug ka apimąs: kažką suvokia, 

suirzta, pasmerkia, keršija; šito negalėtų būti, jei siela 
nepritartų ją palietusiems jausmams. 


II. 1. „Kur suki?“ — paklausi. Ten, kur galėtume su- 
žinoti, kas yra pyktis. Mat jei jis gimsta mums neno- 
rint, niekada nepaklus protui. Visi ne mūsų noru atsi- 
randantys procesai yra nenugalimi ir neišvengiami. Pa- 
vyzdžiui, šiurpstame aptaškyti šaltu vandeniu, bjauri- 
mės kai kuriais palytėjimais, nuo blogų Žinių piestu sto- 
jasi plaukai, paraustame nuo nepadorių žodžių, žvel- 
giant į bedugnę, svaigsta galva. Visi šie dalykai yra ne 
mūsų galioje, protas neįstengia jų susilpninti. 2. Pyktis 
išvaromas pamokymais. Mat jis yra savanoriška sielos 
yda, o ne iš tų, kurios teko Žmogaus daliai, ir dėl to jų 
turi net nepaprastai išmintingi vyrai. Prie šių bendrųjų 
trūkumų reikėtų dėti ir tą pirmąjį sielos postūmį, mus 
sujudinantį, kilus minčiai apie skriaudą. 3. Jį pajuntame 
net žiūrėdami linksmus vaidinimus bei skaitydami se- 
nąsias istorijas. Dažnai susivokiame pykstą ant Cicero- 
no trėmiko Klodijaus ir žudiko Antonijaus!; kas nenirš- 
ta ant Marijaus armijos arba ant Sulos proskripcijų??! 
Kas nesipiktina Teodotu, Achila ir pačiu berniūkščiu, 
išdrįsusiu griebtis nevaikiško nusikaltimo??! 4. Kartais 
mus erzina dainavimas ar greitėjantis ritmas bei Marso 
trimitų* garsai, paveikia Žiaurus paveikslas ir liūdnas 
net labai teisingų nuosprendžių vykdymo vaizdas. 5. 
Dėl to paties šypsomės mums besišypsantiems?, dėl to 
mus liūdina gedulinga minia, dėl to užsidegame, stebė- 
dami kitų kovas. Tai nėra pyktis, kaip liūdesys nėra 
jausmas, priverčiantis nuleisti rankas stebint mimų vai- 
dinamą laivo sudužimą, kaip nėra baimė perbėgęs per 

širdį virpulys skaitant apie po Kanų“ Romą apsupusį 
Hanibalą. Visa tai yra nenorinčios pasiduoti sielos jude- 
siai, tai — ne aistros, o aistrų daigai. 6. Taip taikos metu 
jau togą“ apsivilkusio buvusio kariškio ausis ragina tri- 
mitas, taip stovyklų Žirgai įsitempia, išgirdę ginklų Žvan- 
gesį. Pasakojama, jog, Ksenofantui dainuojant, Aleksan- 
dras griebęsis kardo. 


III. 1. Jokie sielą paveikiantys atsitiktinumai negali 
būti pavadinti aistromis. Juos siela, sakyčiau, patiria iš 
išorės, 0 ne sukuria. Taigi aistra yra ne susijaudinimas, 
susidūrus su pasitaikiusiais reiškiniais, o atsidavimas 
jiems ir sekimas tais atsitiktiniais akstinais. 2. Jei kas 
laiko aistros ženklais bei sielos pasireiškimu ir išblyški- 
mą, ir plūstančias ašaras, ir lytinio skysčio išsiskyrimą, 
ir gilius atodūsius, ir staigų akių spindesį ar kokį kitokį 
panašų daiktą, klysta, nesuprasdamas, jog tai —- kūno 
veikla. 3. Ir narsiausias vyras dažniausiai išbąla segda- 
masis kardą, ir drąsiausiam kariui truputį sudreba ke- 
liai davus ženklą mūšiui, ir garsiam karvedžiui suvirpa 
širdis prieš susiduriant pirmosioms kautynių eilėms, ir 
iškalbingiausiam oratoriui kaupiantis kalbai atšąla kojos 
ir rankos. 4. Pyktis ne tik sujuda, bet ir prasiveržia, juk 
jis yra antpuolis, o antpuolis niekuomet nevyksta be 
proto pritarimo; neįmanoma svarstyti keršto ir bausmės, 
sielai nežinant. Kažkas pamano, kad jis yra įžeistas, no- 
ri keršyti: kokiai nors priežasčiai prieštaraujant tam, tuč- 
tuojau nurimsta. Tokio jausmo aš nevadinu pykčiu, o 
protui paklūstančiu sielos judesiu. Pyktis yra tai, kas 
peršoka per protą, kas jį pasigrobia. 5. Taigi tas skriau- 
dos regimybės sukeltas pirmasis sielos poslinkis yra ne 

tiek pyktis, kiek pati skriaudos regimybė. Antrasis ant- 
puolis, ne tik priėmęs skriaudos regimybę, bet ir prita- 
ręs jai, yra pyktis, sielos, sąmoningai norinčios ir nu- 
sprendusios keršyti, paskatinimas. Nėra abejonės, kad 
baimės palydovas - bėgimas, o pykčio — puolimas. Tai- 
gi žiūrėk, ar turi pagrindo manyti, jog kas nors gali 
būti ar siekiama, ar slepiama nepritariant protui. 


IV. 1. Aistros gimsta, auga, plečiasi štai kaip. Pirma- 
sis judesys yra nevalingas, tai tarsi pasiruošimas aistrai 
ir tam tikra grėsmė. Antrajam būdingas neatkaklus no- 
ras: tai — mintis, jog reikėtų keršyti, nes esu įžeistas, 
arba aną reikėtų nubausti, nes nusikalto. Trečiasis jude- 
sys jau yra nevaldomas, jis nori keršyti ne todėl, kad 
reikia, bet todėl, kad pergalėjo protą. 2. Ano pirmojo 
sielos postūmio protu negalime išvengti, kaip ir kitų 
anksčiau minėtų kūnui būdingų dalykų: neįmanoma ne- 
žiovauti kitiems Žiovaujant, neįmanoma neužsimerkti 
staiga prikišus prie akių pirštus. Šito protas negali nu- 
galėti, galbūt tik pripratimas ir nuolatinė savistaba įsten- 
gia sumažinti. O antrasis, sąmoningai gimęs judesys, są- 
moningai ir pašalinamas. 


V. 1. Dabar reikia patyrinėti, ar pyksta visur siautė- 
jantys ir besidžiaugiantys Žmogaus krauju, žudantys 
tuos, kurie nei jų nuskriaudė, nei jie mano esą nuskriaus- 
ti. Tokie buvo Apolodoras ir Falaridas. 2. Tai nėra pyk- 
tis, tai — žvėriškumas. Toks žmogus kenkia ne dėl pa- 
tirtos skriaudos, jis pasiruošęs jaustis nuskriaustas, kad 
galėtų kenkti. Rykščių, kankinimų jis siekia ne dėl kerš- 
to, o dėl malonumo. 3. Kaip čia išeina? Šios blogybės 
pradas yra pyktis. Dėl dažnumo ir pasisotinimo jis 

priverčia užmiršti gailestingumą, iš širdies išmesdamas 
bet kokią Žmogišką pareigą ir galų gale pereina į krau- 
geriškumą. Tokie juokiasi, džiaugiasi, mėgaujasi dideliu 
malonumu, visai neatrodo supykę; jie sužiaurėjo iš nie- 
ko neveikimo. 4. Pasakojama, jog Hanibalas, išvydęs 
žmonių kraujo sklidiną griovį, sušuko: „Koks puikus 


14 


reginys!“ Dar gražesnis jam būtų buvęs krauju sruvu- 
sios upės ar telkšojusio ežero vaizdas. Nenuostabu, kad 
toks reginys labiausiai traukia tave, gimusį lieti kraują 
ir nuo pat kūdikystės tarp žudynių gyvenusį Žmogų“. 
Dvidešimtį metų tave lydės palankus tavo kraugerystei 
likimas, visur jis teiks tavo akims malonų reginį. Išvysi 
jį ir prie Trazumeno, ir prie Kanų, ir galų gale prie 
savosios Kartaginos. 5. Visai neseniai, prie dieviškojo 
Augusto buvęs Azijos prokonsulu Volezas, per dieną 
kirviu užkapojęs tris šimtus, išdidžiai žengdamas tarp 
lavonų, tarsi atlikęs kažkokį milžinišką ir didingą dar- 
Ką gi 
nuveikė šis karalius? Tai nebuvo pyktis, bet didesnis, 

bą, graikiškai sušuko: „Koks karališkas Žygis 


nepagydomas blogis. 


VI. 1. „Dorybę, - sako jis, - globojančią garbingus 
poelgius, gali supykdyti begėdystės.“ Kaip, ar galima 
sakyti, kad dorybė turi būti ir žema, ir didi? O juk kas 
taip sako, [tas] nori, kad ji būtų ir iškelta, ir pažeminta, 
nes džiūgavimas dėl teisingo poelgio yra šviesus ir di- 
dingas, o pyktis dėl svetimos nuodėmės - šlykštus ir 
menkadvasis. 2. Dorybė niekuomet nemėgdžios jos pa- 
čios tramdomų ydų, ji turi išrauti ir pyktį, kuris nėra 
už nieką geresnis, o dažnai net blogesnis už tuos nusi- 
žengimus, dėl kurių piktinamasi. Tikroji natūrali dory- 

bės savybė yra džiaugsmas ir linksmumas. Pyktis, kaip 
ir sielvartas, jos neverti; mat liūdesys yra įniršio paly- 
dovas, juo paprastai virsta pyktis po atgailos ar nesėk- 
mės. 3. Jei išminčiaus savybė yra piktinimasis nuodė- 
mėmis, jis labiau piktinsis didesnėmis ir dažnai piktin- 
sis. Išeina, kad išminčius bus ne tik įpykęs, bet ir pik- 
čiurna. O jei esame įsitikinę, kad išminčiaus sieloje tūno 
nedidelis ir nedažnas pyktis, kas yra, kodėl mes jo vi- 
siškai neišvaduojame iš šios aistros? 4. Negali būti sai- 
ko, jei reikia piktintis kiekvienu poelgiu. Išminčius arba 
bus neteisingas, vienodai piktindamasis nelygiais nusi- 
žengimais, arba nepaprastai tulžingas, užsidegdamas 
kiekvieną sykį, kai nusikaltimai nusipelno pykčio. 


VII. 1. Ar gali būti didesnė menkybė už išminčiaus 
aistros priklausomybę nuo kitų ištižimo?! Ar begalės ta- 
sai Sokratas tokiu pat veidu grįžti namo, kaip išėjo?? O 
jei išminčius turi piktintis bjauriais poelgiais ir jaudintis 
ar liūdėti dėl nusikaltimų, jis bus didžiausias kankinys: 
visas išminčiaus gyvenimas prabėgs pykstant ar sielvar- 
taujant. 2. Nes ar bent akimirką jis matys ką nors ne- 
priekaištinga? Vos peržengęs namų slenkstį, turės eiti 
tarp nusikaltėlių, šykštuolių, švaistūnų, ištvirkėlių, lai- 
mingų dėl savo ydų; kur užmes akį, ras ką prikišti; jis 
nebeturės jėgų rūstauti kiekvieną sykį, kai tik bus prie- 
žastis. 3. Kokie bjaurūs ginčai ir dar bjauresni gynėjai 
šių prieš aušrą skubančių į forumą tūkstančių žmonių! 
Vienas kaltina tėvo sprendimus, kuriuos labiau vertėtų 
gerbti, kitas bylinėjasi su motina, trečias ateina, įskun- 
dęs dėl to nusikaltimo, už kurį pats turėtų būti kaltina- 
mas, teisėju išrenkamas tas, kuris baus už tai, ką pats 

padarė, ir susirinkusieji tokiai nelabai bylai*** suvedžio- 
ti gerų advokato žodžių. 


VIII. 1. Kam čia vardyti paskirus atvejus? Matyda- 
mas kunkuliuojantį forumą ar pilnutėlaiti Marso lau- 
ką!", ar cirką'!, kur susirenka beveik visi, žinok ten esant 
tiek pat ydų, kiek žmonių. 2. Tarp apsirengusiųjų togo- 
mis nėra taikos. Dėl menko pelno jie siekia vienas kito 
pražūties, kiekvienas gauna naudos tik nuskriaudęs ki- 
tą; laimingo nemėgsta, nelaimingą niekina, didesnieji juos 
kamuoja, jie kamuojami mažesniųjų. Tampomi priešin- 
gų norų, dėl lengvo malonumo ir grobio trokšta viską 
sunaikinti. Gyvenimas yra ne kas kita, kaip gladiatorių 
mokykla: su tais pačiais ir kartu geriama, ir kaunamasi. 
3. Tai žvėrių sambūris; tik tos pačios rūšies žvėrys sa- 
viškiams malonūs ir nedrasko gentainių, o žmonės so- 
tinasi vieni kitus plėšydami. Apskritai nuo nebylių gy- 
vulių jie skiriasi štai kuo: anie prijunksta prie juos še- 
riančių, 0 Žmonių nuožmumas minta tais, kurie juos 
išmaitino. 

IX. 1. Vieną sykį pradėjęs, išminčius niekuomet ne- 
paliaus piktinęsis: visur pilna nusikaltimų ir ydų, jų dau- 
giau, negu galima išgydyti bausmėmis. Dalyvaujame mil- 
žiniškose sugedimo varžybose: kasdien vis daugiau no- 
ro nusidėti, mažiau padorumo. Išgrūdus pagarbą gėriui 
ir teisingumui, į visa, ką tik matome, įsiveržia goslu- 
mas; nusikaltimai jau nebeslepiami, 0 vyksta visų aki- 
vaizdoje, ir sugedimas taip užvaldė žmones ir įsišaknijo 
širdyse, kad nekaltumas tapo ne retenybe, o visai išny- 
ko. 2. Ar tik atskiri žmonės, ar tik nedaugelis tėra su- 
laužę įstatymą? Ne! Iš visų pusių, tarytum davus žen- 

klą, sugužėjo tam, kad sumaišytų, kas leista ir kas ne- 
leista. 


Seimininkui pavojus iš svečio, 


Vyras galvoja, kaip žmoną užmušt, o toji - kaip vyrą, 

Stingdančius kraują nuodus baisingos pamotės taiso, 

Ir jau iš anksto sūnus, kiek tėvui metų, teiraujas“. 
3. O kelinta nusikaltimų dalis čia teišvardyta? Poetas 
neaprašė priešiškose stovyklose įsitvirtinusių brolių, nu- 
traukusių švenčiausius ryšius tėvų ir vaikų, tėvynę pa- 
degusios piliečio rankos, raitelių būrių, šmižinėjančių ap- 
link proskribuotujų asmenų slėptuvės, užnuodytų šalti- 
nių, tyčia sukelto antkryčio, griovio, išrausto aplink ap- 
gultų tėvų įtvirtinimus, pilnų kalėjimų, ištisus miestus 
sudeginančių gaisrų, krauju suteptos vienvaldystės, slap- 
tų susitarimų sunaikinti karalystes ir valstybes, šlovės, 
pelnomos iš baustinų nusikaltimų, plėšimų, paleistuvys- 
tės, burnos, kurios goslumas nepaliko nesuteršęs. 4. Dar 
pridėk viešai sulaužytas tautų sutartis ir nutrauktas są- 
jungas, ir stipresniojo grobį, į kurį patenka visa, kas 
nepasipriešina, apgaulės, vagystes, klastas, atsisakymus 
mokėti skolą — trijuose forumuose“ netilps. Norint, kad 
išminčius pyktų tiek, kiek verti tie niekingi nusikaltė- 
liai, jam reikia ne pykti, o pasiusti. 


X. 1. Geriau galvok, kad dėl paklydimų nereikia pyk- 
ti. Kas gi pyksta dėl netvirtų žingsnių tamsoje? Kas niršta 
dėl to, kad kurtieji negirdi įsakymų? Kas tūžta ant vai- 
kų, pamiršusių savo užduotis ir įsispoksojusių į bendra- 
amžių Žaidimą bei juokingus kvailiojimus? Nejaugi nori 
pykti ant ligonių, senių, pavargėlių? Tarp kitų mirtin- 
gųjų trūkumų esama ir šito; proto aptemimas yra ne tik 

paklydimo būtinybė, bet ir klaidų pomėgis. 2. Kad ne- 
pyktum ant atskirų būtybių, reikia atleisti visiems, do- 
vanoti visai žmonių giminei. Jei pyksti ant nusidedan- 
čių jaunuolių ir senių, pyk ir ant kūdikių: jie nusidės. 
Bet kas gi pyksta ant vaikų, kurių amžius dar nepažįsta 
nei gėrio, nei blogio? Didesnis ir teisingesnis pateisini- 
mas žmogui yra tai, kad jis Žmogus, o ne kad vaikas. 
3. Toks jau yra esaties dėsnis mūsų, gyvių, pasiduodan- 
čių daugybei ir sielos, ir kūno ligų, ne bukų ir neran- 
gių, bet blogai besinaudojančių savo sumanumu, teikian- 
čių vieni kitiems ydų pavyzdžius. Kas negaišuodamas 
eina paskui pirmuosius, pasukusius ne tuo keliu, ar ne- 
atleis, kad paklydo, pasirinkdamas pramintą taką? 4. Kar- 
vedys griežtai baudžia kelis karius, o kai pasitraukia 
visa kariuomenė, reikia atleisti. Kas neleidžia išminčiui 
pykti? Nusidėjėlių minia. Jis suvokia, kaip neteisinga ir 
pavojinga pykti ant visuotinės ydos. 5. Išėjęs iš namų 
Herakleitas visuomet verkdavo matydamas šimtus ne- 
dorai gyvenančių ir net nedorai žūvančių, gailėjosi visų, 
kuriuos sutikdavo linksmus ir laimingus; tai buvo švel- 
nios, bet pernelyg silpnos sielos Žmogus, pats apverkti- 
nas. Pasakojama, jog Demokritą, priešingai, žmonės ma- 
tydavo tik besijuokiantį, niekas jam neatrodė rimta, kas 
buvo rimtai daroma'*. Argi lieka vietos pykčiui? Čia 
reikia arba iš visko juoktis, arba viską apraudoti? 6. Iš- 
minčius nepyks ant nusidėjėlių. Kodėl? Todėl, kad žino, 
jog niekas negimsta išminčiumi: juo tampama. Suvok- 
damas žmonių esaties dėsnį, jis žino, kad per amžius 
išeina tik saujelė išminčių. Joks protingas Žmogus ne- 
pyksta ant gamtos. Ar kas stebėsis, kad ant laukinių 
krūmų nekybo obuoliai? Kas galėtų stebėtis, kad dagiai 

ir dygliakrūmiai neveda naudingų uogų? Niekas nesi- 
piktina dėl gamtos įteisinto trūkumo. 7. Taigi išminčius 
maloningai ir ramiai žvelgia į paklydimus, jis - ne nu- 
sidėjėlių priešas, bet taisytojas. Kasdien žengia iš namų 
šitaip nusiteikęs: „Susitiksiu daugybę girtuoklių, daugy- 
bę pasileidėlių, daugybę nedėkingųjų, daugybę šykštuo- 
lių, daugybę garbės troškimo įkarščio gainiojamų Žmo- 
gelių“. Į visus juos išminčius žiūrės meiliai, kaip gydy- 
tojas į ligonius. 8. Ar tas, kurio laivas, atsileidus vi- 
siems lankstams, smarkiai praleidžia vandenį, pyksta ant 
jūrininkų ar paties laivo? Jis greičiau stengiasi užkirsti 
kelią nelaimei, neleisdamas sunktis vandeniui, pildamas 
jį laukan, užkamšo matomas skyles, o nepastebimam, 
slaptam dugno plyšių pratekėjimui priešinasi nuolatiniu 
darbu, nes kiek išsemia, tiek prasisunkia iš apačios. Prieš 
nuolatinį ir gausiai plūstantį blogį reikia ilgalaikės pa- 
galbos ne tam, kad jis liautųsi, bet kad nenugalėtų. 


XI. 1. „Pyktis, —- sako jis, - yra naudingas, nes išven- 
gia paniekos, nes gąsdina bloguosius.“ Pirma, jei pyktis 
turi tiek jėgos, kiek grasina, jis nekenčiamas dėl to, kad 
baugina; juk pavojingiau, kai tavęs bijo negu niekina. O 
jei jis yra silpnas, pelno panieką, neišvengia ir pajuo- 
kos; mat be reikalo šurmuliuojantis piktumas yra be 
galo šaltas. 2. Antra, kai kurie dalykai yra galingesni 
ne todėl, kad baisesni. Nenorėčiau, kad išminčiui būtų 
sakoma taip: „Išminčiaus, kaip ir žvėrių, ginklas yra bai- 
mė“. Kaip? Ar nebijoma drugio, podagros, piktvotės? 
Ar juose esama kokio gėrio? Juk, priešingai, visa tai 
niekinga, bjauru, šlykštu ir dėl to —- baisu. Taip ir pyk- 
tis savaime yra negražus, ir jo reikia bijotis mažiausiai, 

tačiau daugelis bijosi, tarsi kūdikiai negražios kaukės. 
3. Ar baimė neatsigręžia į gąsdintojus, ar ramus tas, 
kurio bijomasi? Čia tau tiks Laberijaus eilutė, kurią pi- 
lietinio karo laikais teatre išgirdę Žmonės pradėjo ploti, 
nes ji išreiškė visų jausmus: 

Taip esti: ko visi bijosis, tas bijos visų“. 


4. Gamta taip sutvarkė, kad visa, kas dėl kitiems 
keliamos baimės laikoma didžiu, taip pat baikštauja. 
Nuo menkiausio garso sudreba liūtų širdys. Ir labai Žiau- 
rius Žvėris verčia nerimti šešėlis, balsas ar nepažįsta- 
mas kvapas. Visa, kas kelia siaubą, dreba iš baimės. 
Taigi nėra dėl ko išminčiui trokšti, kad jo bijotų. Jis 
nelaiko pykčio dideliu daiktu, dėl to, kad jis baido, nes 
bijoma ir niekingiausių dalykų: nuodų, užkrėstų kaulų, 
įkandimo. 5. Nenuostabu, kai dideles žvėrių bandas su- 
laiko ir į spąstus varo plunksnų prikaišiota virvė, dėl 
sukeliamo jausmo vadinama baime. Mat tuštuolius gąs- 
dina tušti dalykai. Vežimo judėjimas ir ratų sukimasis 
gena liūtus į narvą, dramblius gąsdina kiaulės balsas. 
6. Žmones pyktis baugina taip pat, kaip šešėlis kūdi- 
kius, raudona plunksna žvėris. Savaime jis nėra nei stip- 
rus, nei tvirtas, bet sudaro tokį įspūdį, paveikdamas 
lengvabūdžius. 


XII. 1. „Jei nori pašalinti pyktį, - sako jis, — reikia iš 
daiktų prigimties pašalinti sugedimą. O juk nei vieno, 
nei kito neįmanoma padaryti“. Pirma, kas nors gali ir 
nešalti, nors [pagal gamtos dėsni] ateina žiema, gali ne- 
kaisti, nors atkeliauja vasaros mėnesiai: arba jis randa 
prieglobstį nuo blogo oro švelnaus klimato vietovėje, 
arba ištvermingas kūnas pakelia ir vieno, ir kito metų 

laiko nemalonumus. 2. Antra, versk kitą pusę ir pama- 
tysi, kad priimant į sielą piktumą, būtina išvyti dorybę, 
kadangi ydos nesijungia su dorybėmis, žmogus negali 
tuo pačiu metu būti ir supykęs, ir geras vyras, kaip 
negali būti ir ligonis, ir sveikas. 3. „Negalima, - sako 
jis, —- pašalinti iš sielos viso pykčio, to neleidžia žmo- 
gaus prigimtis.“ Bet juk nėra tokio sunkumo ar skar- 
džio, kurių žmogaus mintis nenugalėtų ir nuolatinis mąs- 
tymas neprisijaukintų, nėra tokių žvėriškų bei savava- 
liškų aistrų, kurių nesutramdytų drausmė. 4. Siela pa- 
siekia tai, ką sau įsako. Kai kurie Žmonės prisiverčia 
niekada nesijuokti, kai kurie - negerti vyno, kiti - ne- 
simylėti, kai kurie - nenaudoti jokio skysčio; vienas, pa- 
sitenkindamas kiškio miegu, gali nepavargdamas būd- 
rauti, kitas išmoksta bėgioti ploniausiomis, net aukštyn 
einančiomis virvėmis, nešioti milžiniškus, žmogaus jė- 
„oms vos pakeliamus svorius, pasinerti į bedugnes gel- 
mes ir neįkvėpdamas nardyti po jūrą. 5. Esama ir šim- 
tų kitų pavyzdžių, kai ištvermė nugali bet kokią kliūtį 
ir parodo, kad nėra jokio sunkumo tam, kurio pati mąs- 
tysena skelbia kantrybę. Ką tik paminėti žmonės arba 
negavo jokio užmokesčio už pastangas, arba jis buvo jų 
nevertas (ar puikų atlygį gauna tas, kuris susimano 
vaikščioti ištemptomis virvėmis, kuris kraunasi ant 
sprando didžiules naštas, kuris nesumerkia akių, kuris 
neria į jūros dugną?), tačiau vargas padėjo pasiekti tą 
nedaug naudos teteikiantį tikslą. 6. Ar nesišauksime kan- 
trybės mes, kurių laukia toks didelis atpildas - netrik- 
doma sielos ramybė? Juk nepaprastai svarbu išvyti di- 
džiausią blogybę - pykti, 0 su juo ir įsiūti, žiaurumą, 
kraugeriškumą, įtūžį ir kitus šios aistros palydovus. 

XIII. 1. Nesiginkime ir nesiteisinkime, sakydami, jog, 
tai arba naudinga, arba neišvengiama. Kokiai gi ydai 
kada trūko advokato? Nesakyk, kad jų negalima išrau- 
ti: sergame išgydomomis blogybėmis, pati gimtis, sukū- 
rusi mus teisingam gyvenimui, padeda, jei norime pa- 
sitaisyti. Ne toks status ir gruoblėtas, kaip kai kuriems 
atrodo, kelias į dorybes; galima ateiti lyguma. 2. Aš 
nesu vėjo tauškalas. Į laimingą gyvenimą kelias iš tiesų 
lengvas, tik pradėkite esant palankiems ženklams ir pa- 
tiems dievams laiminant. Daug sunkiau daryti tai, ką 
jūs darote. Kur rasite daugiau poilsio jei ne sielos ra- 
mybėje, kur daugiau vargo, jei ne pyktyje? Kas romes- 
nis už gailestingumą, kas veiklesnis už kraugeriškumą? 
Padorumas turi laiko į valias, goslumas - be galo daug 
rūpesčių. Visas dorybes lengva puoselėti, o ydos bran- 
giai kainuoja. 3. Pyktis turi būti pašalintas (tai iš dalies 
pripažįsta teigiantieji, kad jį reikia sumažinti), visas iš- 
vytas, iš jo nebus jokios naudos. Be jo lengviau ir grei- 
čiau išnyks nusikaltimai, blogieji bus nubausti ir pasi- 
darys geresni. Išminčius padarys viską, ką privalo, ne- 
sinaudodamas jokio blogio patarnavimu, nemaišys nie- 
ko, dėl ko reikėtų rūpintis, kad išlaikytų saiką. 


XIV. 1. Taigi niekuomet nepyktaukime; kartais gali- 
me apsimesti supykę, jei reikia paskatinti nerangias klau- 
sančiųjų sielas, kaip negreitai bėgančius arklius ragina- 
me botagais ar pakišę deglus. Kartais reikia įvaryti bai- 
mės tiems, kurių nepaveikia protas, O griežti dantį ne- 
naudinga taip pat, kaip sielvartauti ar būkštauti. 2. „Kaip 
čia išeina? Ar nėra pateisinamų pyktį sukeliančių prie- 
žasčių?“ Kaip tik tuomet ir reikia labiausiai jam prie- 

šintis. Sielą nugalėti nesunku. Juk prasčiausia savęs da- 
limi besirūpinantys atletai kenčia smūgius ir skausmus, 
kad išsiurbtų priešininko jėgas, kad smogtų ne supykę, 
o kai pasitaiko proga. 3. Pasakojama, jog Žymiausias 
gimnastų mokytojas Piras pataria savo globotiniams ne- 
pykti, nes pyktis sumaišo įgūdžius ir tik žiūri, ką pada- 
ryti bloga. Taigi protas dažnai pataria kentėti, o pyk- 
tis — keršyti, ir mes, užuot susidoroję su pradinėmis blo- 
gybėmis, nusiritame į dar didesnes. 4. Kai kuriuos žmo- 
nes vienas negirdomis nenuleistas įžeidžiantis žodis bloš- 
kė į tremtį, sunkiausios nelaimės užgriuvo nepanoru- 
sius tyliai nukęsti nedidelę skriaudą, pasipiktinusieji, kad 
netenka trupinėlio didelės laisvės, gavo vilkti vergijos 
jungą. 

XV. 1. „Žinok, kad pyktis kuri kažkokio kilnumo, — 
sako jis. - Žiūrėk, nepaprastai piktos germanų ir skitų 
gentys yra laisvos.“ Taip yra todėl, kad iš prigimties 
tvirti ir galingi Žmonės, nesuminkštinti drausmės, yra 
linkę pykti. Juk kai kurie bruožai būdingi tik geres- 
nėms prigimtims, kaip stiprūs ir linksmi krūmai auga 
ir neįdirbtoje žemėje ar derlingame krašte aukštas miš- 
kas. 2. Taip ir iš prigimties tvirti Žmonės esti pikti ir, 
būdami ugningi bei karšti, atmeta bet kokį švelnumą ar 
subtilybę, tačiau jų judrumas, kaip ir visa, kas neįgyja- 
ma, o iškyla tik pačios prigimties dėka, yra netobulas, 
tačiau, jei tučtuojau neįsikišama, narsumo paskatos pra- 
deda tarnauti akiplėšiškumui bei karštagalvystei. 3. O 
ar švelnesnėms sieloms būdingos ne lengvesnės ydos, 
pavyzdžiui, gailestingumas, meilė, drovumas? Taigi daž- 
nai rodysiu tau geros prigimties trūkumus, bet jie vis 

tiek yra ydos, nors tai ir geresnės prigimties ženklai. 
4. Be to, visos dėl savo laukiniškumo laisvos tautos, kaip 
ir liūtai ar vilkai, negali nei vergauti, nei valdyti kitų, 
jos turi ne Žmogaus, bet nesutramdyto Žvėries prigim- 
ties jėgą. Valdyti tegali tik tas, kuris gali būti valdo- 
mas". 5. Todėl beveik visos valstybės buvo švelnesnio 
klimato kraštuose. Šiauriau, į šalčio pusę, prigimtys ne- 
prijaukintos, kaip sako poetas, 


panašios į savąjį dangų". 


XVI. 1. „Bet tauriausiais, — sako jis, — laikomi pik- 
čiausi gyvūnai“. Klystama Žmogų lyginant su tomis bū- 
tybėmis, kurios vietoj proto turi potraukį pulti. Žmogus 
vietoj puolimo potraukio turi protą. Bet ir žvėrims juk 
teikia naudos ne tas pats daiktas: įniršis padeda liū- 
tams, baugštumas stirmmoms, staigus antpuolis vanagui, 
kudašiaus nešimas - karveliui. 2. Be to, ar tai tiesa, kad 
pikčiausi gyvūnai yra geriausi? Sutinku, kad grobiu min- 
tantys Žvėrys yra tuo geresni, kuo piktesni, bet norė- 
čiau pagirti ir jaučių bei pažabotų arklių kantrybę. Kas 
yra, kodėl lygini Žmogų su tokiais niekingais pavyz- 
džiais, kai turi pasaulį ir Dievą, kurį Žmogus vienintelis 
iš visų būtybių suvokia ir vienintelis gali pamėgdžioti? 
3. „Pikčiurnos, - sako jis, — yra paprasčiausi.“ Taip, ly- 
ginant su apgavikais ir sukčiais, atrodo paprastesni, nes 
jie —- kaip ant delno. Aš juos pavadinčiau ne paprastais, 
o lengvapėdžiais. Taip vadiname kvailius, palaidūnus, 
švaistūnus ir kitus neypatingus gudročius. 


XVII. 1. „Kartais, - sako jis supykęs oratorius esti 
geresnis.“ Nebent mėgdžiodamas supykusį". Juk ir akto- 
riai nepykdami, bet puikiai vaidindami supykusius pa- 

veikia Žmones, taip pat teisme, tautos susirinkime ar 
kitur, kur reikia patraukti kitus, apsimetame tai supy- 
kę, tai išsigandę, tai gailestingi, kad užkrėstume savo 
jausmais, ir dažnai aistrų mėgdžiojimas padaro tai, ko 
nepadaro tikros aistros. „Nepyksta, — sako jis, — tik iš- 
glebusios sielos.“ 2. Tai teisybė, jei jos neturi nieko stip- 
resnio. Nereikia būti nei plėšiku, nei auka, nei gailiašir- 
džiu, nei kraugeriu. Vienų pernelyg minkšta siela, ki- 
tų - pernelyg kieta; išminčius tebūnie saikingas ir svar- 
besniems reikalams tegu verčiau vartoja ne pyktį, o jėgą. 


XVIII. 1. Ištyrinėję pykčio esmės klausimus, pereiki- 
me prie vaistų nuo jo. Mano nuomone, jų dvejetas: ne- 
supykti ir nenusidėti pykstant. Kaip, rūpinantis kūnu, 
vienais patarimais naudojamasi sveikatai apsaugoti, ki- 
tais — atstatyti, taip vienomis priemonėmis turime pyktį 
išvyti, kitomis — malšinti. Kad jo išvengtume, turime 
žiūrėti tam tikrų visam gyvenimui skirtų pamokymų; 
juos skirstysime į Žmogaus auklėjimui ir vėlesniam am- 
žiui tinkamus nurodymus. 2. Auklėjant reikia ypatingo, 
vėliau vaisius subrandinsiančio uolumo: mat jaunas sie- 
las lengva formuoti, o su mumis drauge išaugusios ydos 
išraunamos sunkiai. 


XIX. 1. Patogiausia pykčiui — karšta prigimtis. Esti 
keturi elementai: ugnis, vanduo, oras, žemė; jų galios 
yra karštis, šaltis, sausumas, drėgmė. Klimato ir gyvūnų 
sielų bei kūnų įvairovė priklauso nuo šių elementų su- 
simaišymo, ir prigimtis pareina nuo to, kuris elementas 
pasireiškia stipriau. Todėl vietoves vadiname drėgno- 
mis arba sausomis, šiltomis ar šaltomis. 2. Taip pat ski- 
riasi gyvuliai ir žmonės; svarbu, kiek kuris turi drėgmės 

ir karščio; kurio elemento bus daugiau, toks ir bus bū- 
das. Karšta sielos prigimtis padarys pikčiurnas, mat čia 
kalta veikli nuolatinė ugnis, bailius daro šaltis, mat šal- 
tis yra nejudrus ir sustingęs. 3. Kai kurie mūsiškiai tei- 
gia, jog pyktis kyla krūtinėje, kaistant kraujui aplink 
širdį. Ši pykčio vieta laikoma svarbiausia dėl tos prie- 
žasties, kad visame kūne krūtinė yra šilčiausia"?. 4. Dau- 
giau drėgmės turintys Žmonės įniršta pamažu, nes jų 
šiluma nėra gatava, ją gamina judėjimas, todėl berniu- 
kų ir moterų pyktis aštresnis, bet nesunkus, iš pradžių 
visai lengvas. Sauso amžiaus pyktis karštas ir stiprus, 
bet jis beveik neauga, nes paskui didėjantį karštį seka 
šaltis: seniai yra kaprizingi aimanuokliai, kaip ir ligo- 
niai ar besveikstantys, kurių šiluma sumažėjo dėl nuo- 
vargio ar kraujo netekimo. 5. Panašūs į šiuos yra troš- 
kulio ar alkio kamuojami ir bekraujo, prastai maitina- 
mo, jėgų neturinčio kūno Žmonės.Vynas uždega pyktį, 
didindamas šilumą; kai kurie užsiplieskia girti, kai ku- 
rie sužeisti.Tai priklauso nuo prigimties. Dėl tos pačios 
priežasties pikčiausi yra rausvaplaukiai ir rudžiai, ku- 
rių spalva iš prigimties tokia, kokia kitiems pasidaro 
supykus, jų kraujas judrus ir gyvas. 


XX. 1. Kai kuriuos Žmones gamta sukūrė linkusius 
pykti. Be to, yra daug priežasčių, galinčių tą patį, ką ir 
gamta: vienus verčia niršti liga, sužeistas kūnas, kitus — 
vargas ar nuolatinis būdravimas, neramios naktys bei 
meilės troškimai; bet koks kitas kūno ar sielos sužalo- 
jimas skatina ligotą sąmonę skųstis. 2. Bet visa tai yra 
tik pradmenys ir priežastys. Daugiausia padaro ydą ug- 
dantys nevykę įpročiai. Prigimti pakeisti sunku, neįma- 

noma pamainyti vienąsyk gimstant atsiradusio elemen- 
tų mišinio, bet naudinga žinoti, kad karšto būdo žmo- 
nėms galima neduoti vyno. Platonas siūlo jo nepilti ber- 
niukams, drausdamas ugnį kurstyti ugnimi“. Jie tegul 
ir valgo nedaug, nes, padidėjus kūno apimčiai, ir siela 
su kūnu nutuks. 3. Tegul dirba nesmarkiai pavargdami, 
kad šiluma mažėtų, o ne visai išnyktų, kad išgaruotų 
karščio perviršis. Žaisti jiems naudinga: mat saikingas 
malonumas atpalaiduoja ir nuramina sielą. 4. Drėgnoms, 
sausoms ir šaltoms prigimtims pyktis nėra pavojingas, 
bet reikia bijotis neveiklių ydų: baimės, užsispyrimo, nu- 
sivylimo, įtarumo. Tokias prigimtis reikia kelti, šildyti, 
šaukti prie džiugesio. Kadangi su pykčiu kovotina vie- 
nokiais, su liūdesiu — kitokiais vaistais, ne tik skirtin- 
gais, bet ir priešingais, visuomet imkimės tos, kuri įsi- 
senėjusi. 

XXI. 1. Aš taip pasakysiu: labai naudinga vaikus iš 
karto auklėti sveikai. Tai nėra lengva, nes turime steng- 
tis neišugdyti juose pykčio, nepažeisdami prigimties. 
2. Reikia kruopščiai stebėti. Mat tuo pačiu minta ir tai, 
ką reikia padidinti, ir tai, ką - sumažinti, o juk panašūs 
dalykai lengvai apgauna ir atidų Žmogų. 3. Dvasia au- 
ga laisvėje, vergovėje — menkėja; ji išsitiesia giriant ir 
ugdant pasitikėjimą savimi pačia, bet visa tai taip pat 
gimdo ir įžūlumą bei piktumą, taigi ją valdyti reikia 
laikantis vidurio ir naudojantis tai botagu, tai vadelė- 
mis. 4. Tegu ji nepatirs jokio pažeminimo bei vergišku- 
mo, tegu jai niekuomet nereikės nuolankiai prašyti ir 
nebus naudinga būti prašius, verčiau tegu bus dova- 
nojama dėl aplinkybių, ankstesnių darbų ar pažadų 

ateičiai. 5. Bendraamžių rungtynėse vaikui neleiskime 
nei pralaimėti, nei pykti; stenkimės, kad jis būtų drau- 
giškas su varžovais, kad įprastų norėti ne pakenkti, bet 
pralenkti; kai nugalės ar ką kita verta pagyrimo pada- 
rys, leiskime sielai pakilti, bet ne krykštauti, nes iš 
džiaugsmo pradedama šokinėti ant vienos kojos, o be- 
šokinėjant — pasipučiama ir pernelyg didžiuojamasi. 
6. Leisime ir atsipalaiduoti, bet drausime tinginiauti ir 
dykinėti; saugosime nuo lipšnumo, nes niekas neformuo- 
ja piktesnių Žmonių, kaip švelnus ir meilus auklėjimas. 
Todėl vienatūrių, kuriems labiau nuolaidžiaujama, ir nu- 
mylėtinių, kuriems daugiau leidžiama, sielos esti labiau 
sugedusios. Nepasipriešins sunkumams tas, kuriam nie- 
ko niekada nedraudžiama, kurio ašaras visada šluosto 
susirūpinusi motina, kurio atsiprašinėjama dėl auklėtojo 
griežtumo. 7. Ar nematai, kad didesnę klotį lydi dides- 
nis pyktis? Tai ypač akivaizdu pažvelgus į turtuolius, 
kilminguosius ir valdininkus, kai palankus vėjas įpučia 
visą jų sielos lengvapėdiškumą ir tuštybę. Sėkmė ugdo 
piktumą, kai į išpuikėlio ausis pataikūnų minia čiulba: 
„Argi jis galėtų tavęs nepaklausyti? Tu per menkai ver- 
tini save, pats save Žemini“ ir panašius žodžius, ku- 
riems iš pradžių priešinosi dar sveikokos turinčios gerą 
pamatą mintys. 8. Taigi vaikus reikia saugoti nuo pa- 
taikavimo, tegu jie girdi tiesą. Kartais tegu ir bijo, tegu 
visuomet nedrįsta, tegu atsistoja, atėjus vyresniesiems. 
Tegu nieko neišmaldauja piktumu. Ko negaus verkda- 
mi, tegu bus duodama nurimusiems. Tėvų turtus tegu 
mato, bet tegu jais nesinaudoja. Tegu jiems bus prie- 
kaištaujama dėl klaidingų poelgių. 9. Būtina berniukams 
paskirti ramius mokytojus ir auklėtojus: gležna būtybė 

taikosi prie aplinkos ir auga panaši į ją. Jaunuolio bū- 
das atspindi jo žindyves ir auklėtojus. 10. Pas Platoną 
auklėtas berniukas, grįžęs namo ir pamatęs besibarantiį 
tėvą, tarė: „Niekuomet to neregėjau pas Platoną“. Ne- 
abejoju, kad jis greičiau mėgdžios Platoną, o ne tėvą. 
11. Svarbiausia: maistas tebūna paprastas, drabužis ne- 
brangus, gyvenimo būdas - panašus į vienmečių; vai- 
kas nepyks, kad kažkas jam prilygsta, jei iš pat pradžių 
tu jį padarysi tokį, kaip daugelis. 


XXII. 1. Bet tai - mūsų vaikams, o mums patiems 
gimstant tekęs burtas ir auklėjimas nebeduoda laiko nei 
vdai, nei pamokymui. Turime tvarkyti tai, kas liko. 
2. Taigi reikia kovoti su pirminėmis priežastimis. Piktu- 
mo priežastis yra įsitikinimas, kad esi nuskriaustas. Ne- 
reikia tuo lengvai patikėti. Niekada nereikia tučtuojau 
pritarti net aiškiems ir akivaizdiems dalykams, nes kai 
kada apgaulė dangstosi tiesos šydu. 3. Visuomet turime 
lukterėti, laikas atskleidžia teisybę. Nebūkime patiklūs 
kaltintojams. Niekinkime ir pažinkime šią Žmonių gimi- 
nės ydą: noriai patikime tuo, ko klausome nenoromis ir 
pykstame prieš apsvarstydami. 4. O argi mūsų nekurs- 
to ne tik kaltinimai, bet ir įtarimai, ar netūžtame ant 
nekaltų, blogai išsiaiškinę kieno nors žvilgsnį ar šypse- 
ną? Taigi bylą reikia vesti prieš save, nedalyvaujant at- 
sakovams, ir sulaikyti pyktį, nes atidėta bausmė gali 
būti atnaujinta, o įvykdytos nebeatšauksi. 


XXIII. 1. Žinomas tirano žudikas buvo sučiuptas ne- 
pabaigęs Žygio. Hipijo kankinamas, kad išduotų bendri- 
ninkus, Išvardijo aplink stovinčius tirano draugus bei 
tuos, kuriuos Žinojo branginant jo gyvybę. Tiranas liepė 

iš eilės užmušti išvardytuosius ir paklausė, ar dar kas 
liko. Jis atsakė: „Tu vienas, nes daugiau nepalikau nie- 
ko, kam būtum brangus“. Pyktis padarė, kad tiranas 
prisidėjo prie tirano žudiko, savo kardu išžudydamas 
sergėtojus*!. 2. O koks kilnus buvo Aleksandras! Per- 
skaitęs motinos laišką, kuriame ji ragino saugotis gydy- 
tojo Filipo nuodų, neišsigandęs išgėrė ištiestą gėrimą, 
savimi dar labiau pasitikėdamas dėl savo draugo. 3. Ver- 
tas buvo turėti nekaltą draugą, vertas netikėti jo kaltu- 
mu. Tokį Aleksandro bruožą giriu ypač, nes šiaip jis 
buvo labai rūstingas. Kuo retesnis karalių saikingumas, 
tuo labiau girtinas. 4. Panašiai padarė ir Gajus Cezaris, 
labai atlaidžiai pasielgęs po pilietinio karo pergalės: su- 
čiupęs dėžutes laiškų, Gnėjui Pompėjui rašytų, matyt, 
jo šalininkų ar priklausančių neutraliajai pusei, sudegi- 
no. Nors paprastai jis pykdavo saikingai, šįsyk labiau 
norėjo nugalėti pyktį, galvodamas, kad maloniausia at- 
leidimo rūšis — nežinoti, kas yra nusidėjęs. 


XXIV. 1. Daugiausia blogio pridaro patiklumas. Daž- 
nai nereikia net klausyti kitų, nes kai kada verčiau ap- 
sigauti negu nusivilti. Turime išvyti iš sielos įtarinėji- 
mus ir spėliojimus — tai nepatikimiausi kurstytojai: „Jis 
su manimi nelabai maloniai pasisveikino, jis mane šal- 
tai pabučiavo, jis greitai nutraukė prasidėjusį pokalbį, 
jis nepakvietė pietų, jo veidas pasirodė priešiškas“. 2. Įta- 
rinėjant įrodymų nestigs. Čia reikia mąstyti paprastai, 
daiktus vertinti palankiai. Netikėkime niekuo, išskyrus 
tuo, ką matome, kas akivaizdu. Kai mūsų įtarinėjimai 
pasirodys tušti, smerkime savo patiklumą. Tokie prie- 
kaištai išugdys įprotį nebūti lengvatikiais. 

XXV. 1. Iš to seka išvada, kad neturime niršti dėl 
smulkmenų ir niekniekių. Nevikrus tarnas, neatšaldytas 
vanduo, negražiai paklota lova, blogai pastatytas stale- 
lis — minkštagalvystė būtų dėl to irzti. Tik ligonį ar 
prastos sveikatos žmogų susuka ir lengvas vėjelis, tik 
sužeistas akis žilpina baltas drabužis, tik ištižėliui ir iš- 
lepėliui diegia šoną kitam vargstant. 2. Pasakojama, kad 
buvęs toks sibarietis Mindiridas, kuris, išvydęs aukštai 
mojuojantį kauptuku kapliuotoją, ėmęs skųstis nuovar- 
giu ir uždraudęs dirbti jam matant. Jis dažnai skundėsi 
blogai jaučiąsis dėl to, kad guli ant dvigubai sulenktų 
rožės lapų“. 3. Kai malonumai pagadina ir sielą, ir kū- 
ną, viskas atrodo nepakeliama ne todėl, kad sunku, bet 
kad tai tenka minkštam žmogui. Kas yra, kodėl siutina 
kieno nors kosulys ar čiaudulys, neišvyta musė ar slam- 
pinėjąs šuo, ar iš užsižiopsojusio vergo rankų iškritęs 
raktas? 4. Ar piliečių užsipuldinėjimus arba kurijos po- 
sėdyje užgriuvusius keiksmus ramiai pakęs toks Žmo- 
gus, kurio ausis erzina traukiamos kėdės brazdesys? Ar 
iškentės alkį ir vasaros žygio troškulį tas, kuris pyksta 
ant sniegą blogai ištirpinusio tarno? Taigi niekas taip 
neugdo piktumo, kaip perdėta ir išlepusi prabanga. Sie- 
lą reikia laikyti kietai, kad jaustų tik sunkius smūgius. 

XXVI. 1. Pykstame arba ant tų, kurie negali mūsų 
nuskriausti, arba ant tų, kurie gali. 2. Pirmiesiems daž- 
niausiai priklauso negyvi daiktai, pavyzdžiui, labai ma- 
žomis raidėmis parašyta knyga, kurią bloškiame į šalį, 
ar klaidų kupina, kurią sudraskome, taip pat drabužiai, 
kuriuos suplėšome todėl, kad nepatinka. Ant jų pykti 
kvaila, nes jie nenusipelnė mūsų pykčio ir nejaučia. 
3. „Tačiau mūsų apmaudą, aišku, kelia tie, kurie juos 

padarė.“ Pirma, dažnai pykstame šito nesuvokę. Antra, 
gamintojai galbūt patys būtų pagrįstai pasiteisinę: vie- 
nas negalėjo geriau padaryti negu padarė, jis prastai 
dirba ne tam, kad tave įžeistų; kitas taip padarė ne 
tam, kad tave užgautų. Pagaliau tik beprotis išlies ant 
daiktų žmonėms skirtą tulžį. 4. Bepročio savybė yra pyk- 
ti ant sielos neturinčių būtybių - gyvulių, kurie mūsų 
neskriaudžia, nes negali to panorėti. Juk skriauda esti 
sąmoninga. Mus gali sužaloti geležis ar akmuo, bet jie 
negali nuskriausti. 5. O juk kai kurie galvoja esą panie- 
kinti, kai tie patys Žirgai vieno raitelio klauso, bet prieš 
kitą stojasi piestu, tarytum jie tai darytų susigalvoję, o 
ne paklūstų dėl įzudimo ir meno valdyti. 6. Kaip kvai- 
la pykti ant gyvulių, taip ir ant vaikų ar ant tų, kurių 
protas nedaug kuo nuo vaikų skiriasi. Visas tokias nuo- 
dėmes geras teisėjas išteisins dėl proto stygiaus. 


XXVII. 1. Kai kas negali kenkti, nes neturi kitos jė- 
gos, tik geradarišką ir sveikatingą, kaip nemirtingieji die- 
vai, kurie nei nori, nei gali daryti bloga, nes jų prigim- 
tis yra švelni ir maloni, neįstengianti skriausti kitų, kaip 
ir savęs. 2. Teisybės nepažįstantys bepročiai dievams 
priskiria jūros audras, baisias liūtis, žiemos šalčius, tuo 
tarpu niekas iš to, kas mums kenkia ar teikia naudos, 
netaikyta būtent mums. Ne dėl mūsų visata atneša Žie- 
mą ar vasarą, čia jos savi dėsniai, kuriais užsiima die- 
vai. Mes esame pernelyg išdidūs, jei sau atrodome ver- 
ti, kad tai vyktų dėl mūsų. Visa tai atsitinka ne tam, 
kad mus skriaustų ar, priešingai, gelbėtų. 3. Sakėme, 
kad vieni dalykai mums negali pakenkti, kiti nenori. 


Pastariesiems priskirsime gerus valdininkus, tėvus, mo- 

kytojus teisėjus, kurių priekaištus reikia sutikti kaip skal- 
pelį, dietą ir kitas skaudžias, bet naudingas priemones. 
4. Mes nubausti. Galvokime ne apie tai, kas mus ištiko, 
o ką esame padarę, apmąstykime savo gyvenimą. Jei 
tik norėsime sau patiems pasakyti tiesą, savo nusižen- 
gimą vertinsime griežčiau. 

XXVIII. 1. Norėdami būti teisingi visų aplinkybių tei- 
sėjai, pirmiausia įtikinkime save, kad nėra žmogaus be 
kaltės. Juk didžiausias pasipiktinimas kyla iš įsitikini- 
mo: „Niekuo nenusidėjau“. Arba: „Nieko nepadariau“. 
Tu neprisipažįsti! Trykštame apmaudu, kam nors ban- 
dant mus pataisyti perspėjimu ar bausme, tuo pačiu 
metu nusidėdami, nes prie piktadarystės pridedame pui- 
kybę ir pasipūtimą. 2. Kas gi prisieks esąs nenusižen- 
gęs nė vienam įstatymui? Tarkime, jog taip yra, tačiau 
per maža būti geram pagal įstatymą. Priedermių tai- 
syklės daug platesnės už teisės numatytąsias. Kiek daug 
reikalauja į jokius kodeksus nesurašyti pareiga, žŽmoniš- 
kumas, dosnumas, teisingumas, ištikimybė! 3. Tačiau net 
pagal siaurą teisės numatytą nekaltumo formulę mes 
negalime pasigirti: viena darėme, kita galvojome, vieno 
troškome, kitu rūpinomės; nekalti esame tik to atžvil- 
giu, kas nepavyko. 4. Šitaip galvodami, būkime teisin- 
gesni nusižengėliams, tikėkime mus barančiais. Nepyki- 
me ant gerųjų (o ant ko gi ne, jei ne ant gerųjų?), o tuo 
labiau ant dievų; visus nemalonumus patiriame ne dėl 
jų galios, o dėl mirtingųjų būties dėsnio. „Bet ligos ir 
skausmai puola mus.“ Šiaip ar taip, juk reikia kaip nors 
apleisti šį mums tekusį sukiužusį būstą. Išgirdęs ką nors 
apie tave blogai kalbėjus, pagalvok, ar ne pirmas 

pradėjai, pagalvok, kiek daug Žmonių tu apšneki. 5. Kar- 
toju: galvokime, kad vieni ne skriaudžia mus, o grąžina 
skriaudą, kiti veikia mūsų labui, treti daro priversti, ket- 
virti nežinodami, net tie, kurie elgiasi savo noru ir są- 
moningai, skriausdami mus siekia ne skriaudos. Šis pa- 
slydo dėl dailios šnekos saldumo, anas ką nors padarė 
ne tam, kad mus užgautų, bet kad pats negalėjo pa- 
siekti tikslo mūsų nestumtelėjęs, dažnai įgelia ir meili- 
kaujantys pataikūnai. 6. Kiekvienas, prisiminęs, kiek kar- 
tų neteisingai įtarinėjo, kaip daugelį jo pareigų likimas 
apgaubė skriaudos skraiste, kaip daugelį neapkęstųjų 
pamilo, įstengs staiga nesupykti, tyliai sau tardamas po 
kiekvieno užsipuolimo: „Ir aš pats taip dariau“. 7. Ta- 
čiau kur tu rasi tokį teisingą teisėją? Trokštantis tik kito 
žmonos ir  manantis, jog teisėtai gali ją mylėti todėl, 
kad ji svetima, nenori, kad būtų žvalgomasi į jo žmoną. 
Neištikimas atkakliausiai reikalauja ištikimybės, priesai- 
kos laužytojas persekioja apgaulę, šmeižikas piktinasi 
jam iškelta byla, pasileidėlis šeimininkas nesipriešina ver- 
gų tvirkinimui. 8. Ant kito ir šapelį pastebime, o ant 
savęs ir vežimo nematome. Todėl lėbautojas tėvas prie- 
kaištauja sūnui dėl pernelyg užsitęsusių puotų, neatlei- 
džia kitam prabangos prašmatnybėje paskendęs dabi- 
šius, tiranas piktinasi žmogžudžiu, šventvagis baudžia 
vagis. Daugybė žmonių piktinasi ne nuodėmėmis, o nu- 
sidėjėliais. Žvilgsnis į save padarys mus saikingesnius. 
Klauskime savęs: „Nejaugi pats niekada taip nedariau? 
Nejaugi taip pat neklydau? Ar man apsimoka tai pa- 


smerkti?“ 


124 


APIE PYKTĮ. II 


XXIX. 1. Laikas — geriausias vaistas nuo pykčio. Iš 
pradžių siek, kad iniršis ne atleistų, o teisingai įvertin- 
tų; pirmieji jo priepuoliai esti sunkūs, bet palaukus — 
liaujasi. Nebandyk visą pagiežą pašalinti iš karto, nuga- 
lėsi, paskirstęs ją dalimis. 2. Apie vienus antpuolius 
mums pranešama, apie kitus išgirstame arba pamatome 
patys. Atpasakotais neturime akimirksniu patikėti: dau- 
gelis meluoja, kad apgautų, daugelis todėl, kad yra ap- 
gauti. Kiti apkaltindami siekia malonės ir vaizduoja nu- 
skriaustus, kad atrodytų dėl to sielvartaują; yra pikta- 
valių, norinčių išskirti artimus draugus, yra įtarinėtojų, 
yra norinčių pasižiūrėti reginio ir iš tolo saugiai žvelgti 
į savo paties sutriuškintuosius. 3. Ketindamas spręsti 
bylą dėl mažytės sumos, reikalautum liudytojo, liudyto- 
jas be priesaikos negaliotų, abiems pusėms leistum pa- 
sakyti kalbas, duotum laiko, ne kartą išklausytum. Tie- 
sa tuo labiau spinduliuoja, kuo dažniau imama į ran- 
kas. Ar tu pasmerki draugą posėdžio metu? Ar pyksti 
prieš išklausydamas, prieš apklausdamas, prieš tai, kol 
jam bus leista pažinti savo kaltintoją ar kaltinimą? Ar 
jau išklausei, ką sako abi pusės? 4. Skundikas nustos 
kalbėti, privalėdamas įrodyti. „Mano vardo neminėk, - 
sako jis, — akistatoje aš viską paneigsiu. Priešingu atve- 
ju aš tau niekada nieko nebepranešiu.“ Tuo pačiu metu 
jis ir kursto, ir pats traukiasi iš kovos bei mūšio. Kas 
nenori šnekėti atvirai, beveik nieko nepasako; juk netei- 
singa slapta pasitikėti, atvirai pykti. 


XXX. 1. Kai kada patys esame liudytojai, tuomet at- 
skleiskime kaltinamųjų prigimtį ir norus. Čia — vaikas; 
tegu bus dovanota dėl amžiaus, jis nesuvokia nusidedąs. 

Čia - mūsų tėvas, jis arba tiek yra padaręs gera, kad 
turi teisę skriausti, arba galbūt jis siekia mus apsaugoti, 
prisidengdamas užsipuldinėjimais. Čia — moteris; ji su- 
klydo. Čia — tas, kuriam buvo liepta; koks neteisingas 
teisėjas kaltins dėl nesipriešinimo prievartai? Čia - įžeis- 
tasis, nėra skriauda iškęsti tai, ką seniau pats esi pada- 
ręs. Čia — teisėjas, labiau tikėk jo negu savo nuomone. 
Čia — karalius; jei baudžia kaltą, tikėk teisingumu, jei 
nekaltą — nusilenk likimui. 2. Čia — nebylus gyvulys 
arba panašus į nebylų. Pykdamas jį mėgdžioji. Čia — 
liga arba nelaimė; ji greičiau paliks ištvermingąjį. Čia — 
dievas; tuščiai stengiesi ir ant jo pykdamas, ir prašyda- 
mas, kad jis pyktų ant kito. Čia - geras vyras; jis tave 
nuskriaudė. Netikėk. Blogas. Nesistebėk. Kitas jį nubaus 
ir už tavo skriaudas, jis jau nubaudė save nusidėdamas. 


XXXI. 1. Kaip minėjau, yra du pyktį skatinantys da- 
lykai. Pirmasis — kai atrodo, jog esame nuskriausti. Apie 
tai užteks. Antrasis — jei esame neteisingai nuskriausti. 
Apie tai reikia pakalbėti. Kai ką Žmonės vadina netei- 
sybe todėl, kad neprivalėjo kentėti, kai ką todėl, kad 
nesitikėjo — nelauktas nelaimes laikome neužtarnauto- 
mis. 2. Taigi labiausiai jaudina tai, kas įvyksta netikėtai 
ir nelauktai. Todėl ir namuose erzina smulkmenos, to- 
dėl nerūpestingų draugų dėmesio stoką vadiname 
skriauda. 3. „O kodėl, - klausia jis, - mus veikia priešų 
skriaudos?“ Todėl, kad jų nelaukėme arba bent ne to- 
kių. Taip išeina dėl per didelės mūsų savimeilės: mano- 
me, kad net priešai privalo mūsų neužgauti. Kiekvienas 
turi karaliaus širdį, galvoja, kad tik jam viskas leista, o 
prieš jį - nieko. 4. Taigi piktus mus daro arba išdidu- 

mas, arba aplinkybių nesuvokimas. Ar nuostabu, kad 
blogi žmonės blogai elgiasi? Ar nauja, kad priešas ken- 
kia, draugas užsipuola, sūnus paslysta, vergas nuside- 
da? Fabijus sakydavo, jog gėdingiausias karvedžio pasi- 
teisinimas yra toks: „Nepagalvojau“. Aš manau, kad tai 
gėdingiausias kiekvieno Žmogaus pasiteisinimas. Apie 
viską galvok ir visko lauk. Net ir tarp gerųjų esama 
nuožmumo. 5. Žmogus gimdo pasalūnus, gimdo nedė- 
kinguosius, gimdo gobšuolius, gimdo bedievius. Vertin- 
damas vieną, turėk galvoje visus. Kur labiausiai džiū- 
gausi, ten labiausiai bijosi. Kur viskas atrodo ramu, ten 
kenkėjai neišnykę, bet ilsisi. Visuomet manyk, jog bus 
kas tave užgauna. Laivo vairininkas niekada neišvynio- 
ja visų burių, nepasidėjęs po ranka įtaisų joms nuimti. 
6. Pirmiausia pamąstyk, kad šlykšti, nelaba, nepaprastai 
nežmoniška ir kenkianti yra jėga, kurios dėka prijunks- 
ta laukiniai gyvūnai. Pažvelk į jungus ant sprandų už- 
sidėjusius dramblius ir ant jaučių nugarų be baimės šo- 
kančius vaikus bei moteris, tarp taurių šliaužiojančias 
ar į antį nuslystančias negeliančias gyvates, romius glos- 
tomų naminių lokių ir liūtų snukius ar besilaižančius 
prie šeimininko kitus žvėris, ir pasidarys gėda dėl su 
gyvūnais pasikeitusios dorovės. 7. Neleista kenkti tėvy- 
nei, vadinasi, ir piliečiui, nes jis pats yra tėvynės dalis 
(dalys yra šventos, jei visuma — garbintinas daiktas), 
taigi ir bet kokiam žmogui, nes, kaip ir tu, jis yra pilietis 
didesniame mieste. Kas būtų, jei rankos norėtų kenkti 
kojoms, o rankoms - akys? Kaip dera tarpusavyje visi 
kūno nariai, nes kiekvieno saugumas svarbus visumai, 
taip Žmonija turi saugoti pavienius asmenis, nes jie 


gimę gyventi visuomenėje, o bendruomenė gali būti 

sveika tik globodama ir mylėdama savo dėmenis. 8. Ne- 
užmušinėtume net kandančių ar smogiančių gyvačių bei 
vandens angių, jei galėtume prijaukinti ar padaryti ne- 
pavojingas ir mums, ir kitiems. Taigi ir žmogui skirsi- 
me atpildą ne todėl, kad nusidėjo, bet kad nenusidėtų, 
kad bausmė būtų susijusi ne su praeitimi, o su ateitimi. 
Įstatymas ne rūstauja, o apsaugo. O jei baustinas kiek- 
vienas niekšas ir piktadarys, bausmė niekam nepadarys 
išimties. 

XXXII. 1. „Tačiau pyktis teikia tam tikro malonumo; 
saldu atsilyginti skausmu.“ Visai ne. Darant gerus dar- 
bus, garbinga už paslaugas atsimokėti paslaugomis, o 
skriaudomis už skriaudas — ne. Ten gėda būti pralenk- 
tam, čia - pralenkti. [Kerštas ir| atmonas yra nežmoniš- 
ki žodžiai, tačiau laikomi teisėtais. Nedaug kuo jie ski- 
riasi nebent veiksmų tvarka; tik gebančio valdyti skaus- 
mą nuodėmė yra labiau atleistina. 2. Pirtyje Marko Ka- 
tono [nepažinęs|, kažkoks pakvaišėlis jį primušė. (Kas 
gi sąmoningai būtų jį skriaudęs?!) Paskui atsiprašinė- 
jančiam Katonas tarė: „Neatsimenu, kad kas man būtų 
sudavęs“. 3. Jis nusprendė verčiau nepripažinti skriau- 
dos negu keršyti. „Tvirtini, - paklausi tu, - kad nieko 
blogo neatsitiko po to smarkavimo?“ Tik gera: jis pra- 
dėjo pažinti Katoną. Didelės sielos savybė yra skriaudų 
nepaisymas. Pati gėdingiausia keršto rūšis — keršyti men- 
kesniam už save. Siekdami atpildo, daugelis lengvas 
skriaudas dedasi giliai į širdį. Didis ir kilnus yra tas, 
kas, aplotas didelio skaliko, ramiai klauso mažesnių šu- 


nų amsėjimo. 

XXXIII. 1. „Atsiteisę už skriaudas, — sako jis, - bū- 
sime mažiau niekinami.“ Jei tuo siekiame gydyti, imki- 
mės be pykčio; ne todėl, kad saldu būtų atsimokėti, bet 
kad naudinga. Tačiau dažnai verčiau apsimesti negu ker- 
šyti. Galingesniųjų skriaudas reikia pakęsti linksmu vei- 
du, o ne tik ištvermingai. Pamatę, jog nuskriaudė, jie 
vėl skriaus. Blogiausias besididžiuojančiųjų aukšta pa- 
dėtimi bruožas yra toks: jie nekenčia nuskriaustųjų. 
2. Gerai Žinomas seno dvariškio atsakymas. Paklaustas, 
kaip sulaukė rūmuose nepaprastai reto dalyko - senat- 
vės, tarė: „Dėkodamas už padarytas skriaudas“. Dažnai 
ne tik neapsimoka keršyti už skriaudą, bet neapsimoka 
net pripažinti. 3. Gajus Cezaris įmetė į kalėjimą pui- 
kaus romėnų raitelio Pastoro sūnų, niršdamas dėl jo 
vanoti sūnui gyvybę, tarsi paragintas liepė tučtuojau ves- 
ti nužudyti, o kad nebūtų nežmoniškas ir tėvui, pakvie- 
tė tą dieną pietų. 4. Atėjusio Pastoro veide nebuvo prie- 
kaišto. Cezaris pasiūlė didelę taurę į jo sveikatą ir pa- 
statė sargą. Vargšas gėrė vyną tarsi savo sūnaus kraują. 
Paskui Kaligula nusiuntė tepalų ir vainikų ir liepė Žiū- 
rėti, ar priims. Priėmė. Tą dieną, kai laidojo sūnų, tiks- 
liau, kai nelaidojo, gulėjo puotoje tarp šimto sugėrovų 
podagra sergantis senis, gerdamas net ir vaikų gimta- 
dienius švenčiant netinkamus gėrimus, ir nė ašara neiš- 
tryško, jokiu ženklu neparodė besiveržiančio skausmo, 
pietavo, lyg būtų išmaldavęs sūnui gyvybę. Kodėl jis 
taip darė? Turėjo dar vieną sūnų. 5. O Priamas? Ar jis 
nenuslėpė pykčio, ar neapkabino karaliui kelių, ar ne- 
pabučiavo sūnaus krauju suteptos žudiko rankos, ar 
nesivaišino su juo“? Tačiau be tepalų, be vainikų, ir 

rūstingasis priešas smarkiai guosdamas ragino valgyti, 
o ne tuštinti didžiules taures stebint sargui. 6. Tu galė- 
tum niekinti romėną tėvą, jei būtų drebėjęs dėl savęs, 
bet dabar pyktį malšino meilė sūnui. Jis buvo vertas, 
kad jam būtų leista išeiti iš puotos surinkti sūnaus kau- 
lų, tačiau malonusis jaunuolis net to jam neleido. Jis 
nukamavo senį dažnai ragindamas išgerti, kad atbuktų 
rūpestis. Šis pavaizdavo esąs linksmas ir užmiršęs, kas 
tądien įvyko. Jei puotautojas budeliui nebūtų patikęs, 
būtų žuvęs ir antrasis sūnus. 


XXXIV. 1. Taigi reikia susilaikyti nuo pykčio, kai įer- 
zintasis yra lygus, didesnis arba mažesnis. Kova su ly- 
giu gali baigtis visaip, su didesniu — bus įnirtinga, su 
mažesniu - žema. Mažo ir vargšo Žmogaus savybė yra 
pulti įkandusį. Pelės ir skruzdėlės tiesia snukučius, jei 
arti padėsi ranką; silpni gyvūnėliai paliesti jaučiasi esą 
įžeisti. 2. Pasidarysime švelnesni, pagalvoję, kaip mums 
yra padėjęs tas, ant kurio griežiame dantį, ir jo nuopel- 
nai sumažins priešiškumą. Prisiminkime, kiek patrauk- 
lumo mums pridės gandas apie švelnumą, kiek daug 
naudingų draugų pritrauks atlaidumas. 3. Nepykime ant 
politinių ir asmeninių priešų vaikų. Tarp kitų Sulos 
kraugeriškumo pavyzdžių buvo ir draudimas proskri- 
buotojų vaikams eiti valstybės pareigas. Nepaprastai ne- 
teisinga ką nors padaryti neapykantos tėvui įpėdiniu. 
4. Sunkiai atleisdami, pagalvokime, ar verta būti neper- 
maldaujamiems. Kaip dažnai prašo atleidimo seniau pats 
neatleidęs žmogus! Kaip dažnai sukniumba po kojomis 
to, kurį kadaise atstūmė! Ar yra didesnė garbė nei pyk- 
čio pakeitimas draugyste?! Ar ištikimiausi romėnų tau- 

tos sąjungininkai nėra buvę nuožmiausi jos priešai? Ko- 
kia šiandien būtų buvusi imperija, jei sveikas įžvalgu- 
mas nugalėtojų nebūtų sumaišęs su nugalėtaisiais? 5. Kas 
nors supyks, o tu, priešingai, lenk geradarystėmis. Vie- 
nai pusei atsisakius, varžybų nebelieka. Kovoja tik ly- 
gūs. Kai pyktis veržiasi iš abiejų pusių, prasideda mū- 
šis; pagirtinas tas, kuris pirmas atsitraukė, nugalėtas tas, 
kuris nugalėjo. Tau smogė, - atsitrauk. Žengdamas at- 
gal, suteiksi progą dažniau trenkti ir atsiprašyti; nega- 
lėsi pasitraukti, kai norėsi. 


XXXV. 1. Niekas niekuomet nenorės nuo smarkaus 
kirčio priešui netekti rankos ar neįstengti pakilti po smū- 
gio. O juk pyktis yra kaip tik toks ginklas, jį sunku 
atšaukti. Dairomės paruoštų ginklų, patogaus ir paran- 
kaus kardo; ar nevengsime sielos antpuolių*** sunkių, 
pražūtingų, nesugrąžinamų? 2. Žaibiškumas tinka tik 
tuomet, kai sustojama ten, kur liepta, kai nežengiama 
už nustatytos ribos, kai galima pasukti į šoną ar nuo 
bėgimo pereiti prie žingsniavimo. Žinome, jog nesveiki 
nervai verčia judėti to nenorint; senas ar nepagalintis 
žmogus priverstas bėgti užuot vaikščiojęs. Sveikais ir 
stipriais laikysime tuos sielos judesius, kurie atsiranda 
mums panorėjus, o ne savaime. 3. Labai naudinga pir- 
miausia apžiūrėti aptariamo dalyko bjaurumą, 0 pas- 
kui - jo keliamą pavojų. Nė viena aistra taip nesugadi- 
na išvaizdos, kaip pyktis: jis išviepia gražiausias bur- 
nas, perkreipia ramiausius veidus. Grožis palieka pik- 
čiurnas: dailus ir tvarkingas drabužis velkasi Žeme, jie 
visiškai nesirūpina savimi, iš prigimties gražiai gulintys 
ar kirpėjo sudėlioti plaukai pasišiaušia kartu su siela, 

gyslos išsipučia, nuo dažno alsavimo braška krūtinė, 
kaklas išsitempia nuo siaubingų rėkavimų, sąnariai dre- 
ba, rankos neranda vietos, visas kūnas trūkčioja. 4. Kaip 
manai, kokia ten, viduje, siela, jei toks šlykštus išorinis 
vaizdas? Juk širdies gelmėse žvilgsnis dar baisesnis, kvė- 
pavimas aštresnis, puolimas stipresnis, pasiryžęs persi- 
plėšti, jei nepavyks išsiplėšti laukan. 5. Kaip priešai ir 
krauju susitepę ar besiruošiantys ką nors sudraskyti Žvė- 
rys, kaip apsijuosusios gyvatėmis, spjaudančios ugnį po- 
žemio pasaulio baidyklės, kaip siaubingos žemės gel- 
mių jėgos, išeinančios kelti karų, dalyti tautoms nesan- 
taikos ir sugriauti taikos, tokį esant įsivaizduokime pyktį: 
liepsnojančių akių, švilpiantį ir baubiantį, vaitojantį ir 
šnypščiantį, švokščiantį baisiais balsais, abiem rankom 
purtantį ietis (nes skydas jam nerūpi), persikreipusį, 
kraujuotą ir randuotą, pamėlynavusį nuo savų rykščių, 
pašėlusios eigasties, gaubiamą tamsos, puolantį, nioko- 
jantį ir priverčiantį bėgti, visų nekenčiantį, o labiausiai 
savęs, jei kitaip negali pakenkti, trokštantį apversti že- 
mę, jūrą, dangų, ir priešišką ir nekenčiamą. 6. O jei tau 
labiau patinka, tebus toks, koks pas mūsų poetus [yra]: 


Purto štai Belona kraujuotą rimbą įniršus, 
Su sudraskytu rūbu Nesantaika žengia džiaugsmingai“*. 


O gal ir dar nuožmesnis, nuožmios aistros išrastas. 


XXXVI. 1. Sekstijus sako, jog kai kuriems supyku- 
siems žmonėms labai naudinga pažvelgti į veidrodį. Juos 
pritrenkia toks jų pasikeitimas; tarsi akistatoje jie neat- 
pažįsta savęs. O juk veidrodis perteikia tik tikrojo bjau- 
rumo atšvaitą. 2. Jei būtu galima parodyti atspindėta 
kokios nors medžiagos sielą, mus priblokštų ji, juoda, 

sutepta, putojanti, persikreipusi ir išpurtusi. Dabar ir 
per kaulus, mėsą bei kitas kliūtis prasiveržia šitoks bjau- 
rumas, o kas būtų, išvydus ją nepridengtą? 3. Bet ne- 
tikėk, kad veidrodis ką nors atbaidė nuo pykčio. Ko- 
dėl? Kas priėjo prie veidrodžio, kad pasikeistų, jau 
eidamas pasikeitė, o supykusiems nėra gražesnio atvaiz- 
do, kaip Žiaurus ir šiurpus, jie tokie nori būti ir atrody- 
ti. 4. Verčiau reikia pažiūrėti, kaip daugeliui pyktis pa- 
kenkė. Kai kam nuo pernelyg didelio užsidegimo spro- 
go gyslos, nuo nežmoniško riksmo prasidėjo kraujo- 
plūdis ar regėjimą užtemdė suplūdęs į akis skystis, įnirtę 
ligoniai vėl atkrito. Nėra trumpesnio kelio į pakvaiši- 
mą. 5. Daugeliui pykčio sukeltas pamišimas nesibaigia, 
vienąsyk pametę protą, niekuomet jo nebesuranda. Ajan- 
tą į mirtį atvedė pamišimas, o į pamišimą - pyktis. Jie 
trokšta mirties vaikams, skurdo sau, žlugimo visiems 
namams ir neigia esą supykę taip pat, kaip pamišėliai 
sakosi nesą pakvaišę. Draugams priešai, artimiesiems 
vengtini giminaičiai, atsimena tik tuos įstatymus, ku- 
riais galima pakenkti, smulkmenų išjudinami, nelengvai 
prieinami žodžiais ar paslaugomis, viską daro jėga, pa- 
sirengę ir kautis kardais, ir nusižudyti. 6. Juos apėmusi 
pati didžiausia blogybė, visas pralenkianti yda. Kitos 
įžengia pamažu, 0 šios jėga staigi ir visokeriopa. Paga- 
liau ji pajungia kitas aistras. Nugali ir karščiausią mei- 
lę: kai kas, persmeigęs mylimą kūną, ir pats negyvas 
griuvo į nužudytojo glėbį. Pyktis sutrypė kietą ir nepa- 
lenkiamą blogybę - šykštumą, priversdamas švaistyti 
turtus, uždegti namus ir visus į krūvą suneštus daik- 
tus. O ar garbėtroška neatsisakė labai vertinamų pasi- 
žymėjimo ženklų, ar neatstūmė garbingų tarnybų? Nėra 
pykčio nevaldomos aistros. 

Penkta dialogų knyga 
Novatui 


APIE PYKITĮ 
De ira 


TREČIA KNYGA 


I. 1. Dabar pabandysime padaryti tai, ko tu, Nova- 
tai, labiausiai troškai: išrauti pyktį iš sielų arba bent 
pažaboti, sulaikyti jo antpuolį. Kai blogybė veikia sil- 
pniau, tai daryti reikia viešai ir atvirai, kai pernelyg 
liepsnoja, aštrėja ir auga nuo kiekvienos kliūties — slap- 
ta. Nuo to, kokio ji stiprumo, kiek turi šviežių jėgų, 
priklauso, ar reikia ją atgal varyti rykštėmis, ar turime 
jai nusileisti, kol praeis audra, kad kartu nesunaikintų 
ir vaistų. 2. Spręsti reikia atsižvelgiant į Žmogaus būdą: 
kai kuriuos paveikia prašymai, kai kurie šoka ir puola 
ant nusižeminusiųjų. Juos nuraminsime pagąsdindami. 
Vienus priekaištai, kitus prisipažinimas, trečius gėda pri- 
verčia atsisakyti sumanymo, ketvirtus — gaišatis, lėtas 
vaistas nuo staigios nelaimės; jo reikia imtis paskiau- 
siai. 3. Kitų aistrų gydymas gali būti atidėtas vėlesniam 
laikui, o šios veržlus, pats save genąs siautulingumas 
ne pamažu auga, bet iš pradžių pasirodo visu didumu. 
Pyktis ne neduoda ramybės sielai, kaip kitos ydos, o 
pasigrobia ją ir kursto nebesivaldančią, trokštančią vi- 
suotinio blogio. Jis šėlsta ne tik prieš tai, ką numatė, 
bet ir prieš visa, kas pasitaiko kelyje. 4. Kitos vdos ra- 

gina sielas, pyktis gena galvotrūkčiais. Gal neįmanoma 
priešintis aistroms, tačiau bent galima nustatyti joms ri- 
bas. Ši plečia ir plečia savo jėgą kaip žaibas, audra bei 
kiti nesulaikomi dalykai, nes jie ne ateina, o staiga už- 
griūva. 5. Kitos ydos atskilo nuo proto, o ši - nuo svei- 
katos. Kitos lėtai dygsta ir pamažu augdamos gali mus 
apgaudinėti, o į pyktį sielos garmėte įgarma. Jokia grės- 
mė taip nesitranko, jokia jėga nėra tokia veikli: kai pa- 
siseka, didžiuojasi, kai nepavyksta, pakvaišta. Pralaimė- 
jimas jos nesulaiko; likimui atėmus priešininką, kandžioja 
pati save. Nesvarbu, ar reikšmingos pykčio atsiradimo 
priežastys; ir iš menkų kilęs esti milžiniškas. 


II. 1. Jis neapeina jokio amžiaus, jokios Žmonių gi- 
minės. Kai kurios tautos dėl skurdo nepažino praban- 
gos, kai kurios dėl judraus ir klajokliško gyvenimo bū- 
do išvengė tingumo. Kai kurie dėl neišprusimo ir lau- 
kinės gyvensenos nežino apgavystės, klastos bei kitokio 
forume gimstančio blogio, bet nėra tautos, nepaliestos 
pykčio. Jis viešpatauja ir tarp graikų, ir tarp barbarų, 
ne mažiau pražūtingas įstatymų prisibijantiems, kaip ir 
tiems, kurie teises grindžia jėga. 2. Pagaliau kiti dalykai 
pasigrobia pavienius žmones, o ši viena aistra apima 
visuomenę. Niekuomet visa tauta neliepsnojo meile mo- 
teriai, niekuomet visa bendruomenė nedėjo vilčių į pi- 
nigus ir pelną, garbės troškimas vyrus apima po vieną, 
pasipūtimas nėra visuotinis blogis. 3. O į pyktį dažnai 
žengiama vienu pulku: vyrus, moteris, senius, vaikus, 
didžiūnus ir prastuomenę pagauna vienas jausmas, ir 
keletu žodžių paragintos minios pralenkia net patį ra- 
gintoją. Beregint griebiamasi ginklų ir ugnies, skelbiami 

karai kaimynams ar kariaujama su savais piliečiais. 4. Iki 
pamatų sudeginami namai ir sunaikinamos šeimynos, 
ką tik palankiai vertintas ir didžiai gerbtas iškalbingas 
oratorius patenka į tautos susirinkimo pykčio sūkurį, 
legionų kariai svaido ietis į savo karvedį, plebėjai“ ki- 
virčijasi su patricijais*, valstybės taryba — senatas', ne- 
laukęs posėdžio pabaigos, neužsimindamas apie karve- 
dį, staiga išrenka savo pykčio vadus ir, po visą miestą 
persekiodamas kilmingus vyrus, atlieka budelio parei- 
gas. 5. Pažeidžiant tarptautinę teisę prievartaujami pa- 
siuntiniai, ir neapsakomas įsiūtis pagauna valstybę. Ne- 
laukiant, kol nuslūgs visuotinė pagieža, tučtuojau išve- 
dami į jūrą laivai, prigrūsti apimtų sąmyšio kareivių; 
nepaisydami papročių, be auspicijų?, pykčio vedami 
žmonės žengia kaip ginklą pasigriebę pirmą pasitaikiu- 
sį daiktą, o paskui daugybe mirčių užmoka už akiplė- 
šiško pykčio karštagalviškumą. 6. Panašus galas laukia 
staiga puolusių kariauti barbarų: kai skriaudos regimy- 
bė perskrodžia sielas, jie akimirksniu šoka ten, kur ve- 
da užgautos širdys ir šluoja legionus, be tvarkos, be 
baimės, nesisaugodami, ieškodami pavojų, džiaugiasi 
daužomi, puola ant kardų, atstato kūnus ietims ir mirš- 
ta nuo savo žaizdų. 


III. 1. „Be abejo, - sakai tu, — tai milžiniška pražū- 
tinga jėga. Todėl parodyk, kaip ją išgydyti.“ Kaip anks- 
tesnėse knygose minėjau, Aristotelis yra pykčio gynėjas, 
jis draudžia jį išrauti iš mūsų, teigdamas, kad pyktis 
yra tobulumo ramstis, jį išplėšus siela darosi beginklė, 
o jos užmojai - tingūs ir nerangūs“. 2. Taigi būtina at- 
skleisti pykčio bjaurumą ir žvėriškumą, parodyti, koks 

siaubūnas yra Žmogus, siuntąs ant kito Žmogaus, kaip 
jis veržiasi pražudyti savęs ir kitų, užsipuldamas tai, 
kas gali būti paskandinta tik su pačiu skandintoju. 
3. Kaip čia išeina? Ar kas nors pavadins sveiku tokį, 
kuris, tarsi audros pačiuptas, ne eina, 0 yra genamas, 
kuris, tarnaudamas siuntančiam blogiui, kitam nepave- 
da keršto, kuris vykdydamas jį pats, šėlsta širdimi ir 
rankomis, tapdamas artimųjų ir viso, ko tuoj netekęs 
apverks, budeliu? 4. Kai kas šią aistrą, drumsčiančią 
mąstymą, be kurio tobulumas nieko nedaro, duoda į 
pagalbininkus ir palydovus tobulumui? Netvirtos ir ne- 
kokios, stipriai sau kenkiančios yra jėgos, kuriomis rem- 
damasi liga ir jos priepuoliai taiso ligonį. 5. Nemanyk, 
kad aš tuščiai gaištu laiką, juodindamas pyktį, nors visi 
žmonės apie jį taip galvoja, ir tik vienas garsus filoso- 
fas jam priskiria darbus, laiko lyg naudingu, suteikian- 
čiu kovingos dvasios, raginančiu darbuotis, šaukiančiu į 
bet kokią veiklą. 6. Tegu kas neapsigauna, galvodamas, 
kad kuriuo nors laiku, kurioje nors vietoje jis bus nau- 
dingas. Reikia parodyti jo nepažabotą pritrenkiantį šėl- 
smą, reikia nepamiršti jo „puošmenų“: kuolo, virvių, ka- 
lėjimo, kryžiaus, persmeigtų kūnų deginimo, kablio la- 
vonams traukti, visokių pančių, įvairių bausmių, sąna- 
rių plėšymo, kaktos žymių, piktų cirko žvėrių. Tarp šių 
baisybių pastatykime siaubingai ir šiurpiai šnypščiantį 
pyktį, šlykštesnį už visas savo siautėjimo priemones. 
IV. 1. Gal dėl kitų aistrų gali būti abejonių, o šios 
veidas yra prasčiausias. Jį nupiešėme ankstesnėse kny- 
gose: rūstus ir žiaurus, tai kraujui pasislėpus ir aplei- 
dus, išbalęs, tai šilumai ir gyvasčiai suplūdus į skruos- 

tus, paraudęs ir panašus į kruviną; gyslos išsipūtusios, 
akys tai virpėdamos šokinėja, tai spokso įsmeigtos į vie- 
ną tašką. 2. Dar pridėk barškančių, trokštančių praryti 
dantų kalenimą, tarsi šernui iltis galandant, pridėk ran- 
kų laužymą ir sąnarių braškėjimą, krūtinės daužymą, 
tankų kvėpavimą, gilų vaitojimą, kūno blaškymąsi, ne- 
aiškią, staigių šūksnių pertraukiamą kalbą, iš dreban- 
čių, protarpiais suspaustų lūpų sklindantį baisų šnypš- 
timą. 3. Vardan Herkulio, alkio genamų ar įsmigusį dur- 
klą velkančių Žvėrių išvaizda, net tada, kai jau pusiau 
gyvi puola medžiotoją, ne tokia bjauri, kaip pykčiu de- 
gančio Žmogaus. O jei turi laiko išgirsti jo šauksmus ir 
grasinimus, sužinosi, kokie yra besikankinančios sielos 
žodžiai. 4. Kas nenorės atsisakyti pykčio, supratęs, kad 
jis kyla iš paties Žmogaus blogio?! Ar nenori, kad ra- 
ginčiau tuos, kurie, būdami labai galingi, griebiasi pyk- 
čio, manydami, jog tai stiprumo įrodymas ir laiko dide- 
liu gėriu aukštos padėties sąlygojamą kerštą, nors savo- 
jo pykčio belaisvis negali būti pavadintas galingu ir lais- 
vu? 5. Ar nenori, kad kiekvieną paraginčiau stropiau 
apsižvalgyti aplink save ir išvysti, jog kitos sielos blo- 
gybės tenka niekšams, o pyktis įšliaužia ir į mokytųjų, 
ir apskritai sveikųjų sielas? O kai kurie piktumą net 
laiko nuoširdumo požymiu, ir jo turintis Žmogus pa- 
prastai vadinamas minkštu. 


V. 1. „Kur tu suki?“ — paklausi. Niekas neturi ma- 
nyti esąs apsisaugojęs nuo pykčio, nes ir lėtapėdžių bei 
lipšnuolių širdyse prigimtis pažadina žiaurumą ir nir- 
tulį. Kaip nuo maro neapsaugo kūno tvirtybė ar uolus 
rūpinimasis sveikata (jis sumišai puola ir silpnus, ir stip- 

rius), taip pyktis gresia ir nenuoramoms, ir darnios bei 
romios sielos žmonėms. Pastariesiems jis dar bjauresnis 
ir pavojingesnis, nes daugiau ką juose pakeičia. 2. Ta- 
čiau kadangi pirmiausia turime nerūstauti, antra — baigti 
rūstavę, trečia — gydyti kitų pykti, pasakysiu, kaip ne- 
pasiduoti įniršiui, paskui, kaip iš jo išsilaisvinti ir paga- 
liau, kaip sulaikyti ipykusį, nuraminti, padaryti sveiką. 
3. Mažiau pyksime,visas ydas išrikiavę už pykčio ir jį 
kaip reikiant įvertinę. Jį turime apkaltinti ir pasmerkti, 
ištyrinėti ir parodyti jo negeroves, palyginti su blogiau- 
siais dalykais, kad pasirodytų, koks esąs. 4. Šykštuolis 
kaupia ir tempia turtą, kad juo naudotųsi kitas, geres- 
nis žmogus. Pyktis tik eikvoja, tik keletui jis nieko ne- 
kainuoja. Kaip daugelį vergų rūstingas šeimininkas pri- 
verčia bėgti, kaip daugelį mirti! Tūžtant daug daugiau 
netenkama, negu buvo verta tai, dėl ko buvo pradėta 
tūžti. Pyktis tėvui neša gedulą, vyrui — skyrybas, valdi- 
ninkui - neapykantą, kandidatui — pralaimėjimą rinki- 
muose. 5. Jis blogesnis už prabangos pomėgį, nes pas- 
tarasis mėgaujasi savo malonumais, o anas — kito siel- 
vartu. Jis pralenkia piktdžiugiavimą ir pavydą; pasta- 
rieji trokšta Žmogų padaryti nelaimingą, o anas ir pa- 
daro, pastarieji džiaugiasi atsitiktinėmis negandomis, o 
anas negali laukti likimo, geidžia, pats nepatirdamas ža- 
los, kenkti tam, kurio neapkenčia. 6. Nieko nėra sun- 
kesnio už kivirčus. Pyktis juos skatina. Nieko nėra pra- 
žūtingesnio už karą. Galingųjų pyktis juo prasiveržia. 
Žinoma, ir prastuomenės ar asmeninis pyktis taip pat 
yra karas be ginklų ar kariuomenės. Be to, atidėję į 
šoną tuoj Pat pasireiškiančius pykčio padarinius - mir- 
ties bausmes, spąstus, nuolatinius tarpusavio kovų nera- 

mumus, - turime pridurti, jog bausdamas, pyktis pats 
patiria bausmę: jis atsisako Žmogiškos prigimties. Pri- 
gimtis ragina mylėti, o pyktis - neapkęsti, prigimtis lie- 
pia pasitarnauti, o pyktis - kenkti. 7. Pridėk tai, kad 
nors jo nepasitenkinimas kyla iš per didelio savęs aukš- 
tinimo ir atrodo didingas, iš tiesų yra menkas ir mažas. 
Kiekvienas, laikąs save niekinamu, yra didesnis už nie- 
kintoją. Juk tikrai didžios sielos, teisingai save vertinan- 
tis Žmogus nekeršija už skriaudą, nes jos nejaučia. 
8. Kaip ietys atšoka nuo geležies, kaip skauda mušan- 
čiai akmenį rankai, taip jokia skriauda neprivers dide- 
lės sielos ją pajusti, nes suduš, atsitrenkusi į tą, ką puo- 
la. Juk gražu jokios ieties nesužeidžiamai spjauti į visas 
skriaudas ir įžeidimus! Kerštas yra prisipažinimas esant 
užgautam; nedidelė ta siela, kurią palenkia skriauda. 
Tave įžeidė arba stipresnis, arba silpnesnis. Jei silpnes- 
nis, atleisk jam, jei stipresnis, — dovanok sau. 


VI. 1. Nėra tikresnio didybės įrodymo kaip negalė- 
jimas nieko, kas kurstytų pulti. Aukštesnioji ir geriau 
sutvarkyta, prie žvaigždynų esanti pasaulio pusė nesu- 
sikaupia į debesį, neišauga į audrą, nesusisuka sūkuriu. 
Pati nepatirdama jokios sumaišties, žaibais tranko paže- 
mes. Kilni siela taip pat visuomet rami ir romi, nustu- 
mia Žemiau savęs visa, kas telkia pyktį, esti saikinga, 
gerbiama ir darni. To neturi supykęs žmogus. 2. Kas gi, 
įsižeidęs ir įsiutęs, atsimena ankstesnį drovumą? Kas, 
pašėlusiai puldamas, griūte ant ko nors užgriūdamas, 
neišsižada pagarbos, kurios gal kiek ir turėjo? Kurį įnir- 
tėlį sustabdo pareigų skaičius ir eilė? Kas prikanda lie- 
žuvį? Kas valdo kūną? Kas susiima į nagą pradėjęs? 
3. Mums padės sveikatingas Demokrito pamokymas, ža- 

dantis ramybę, jei nesiimsime ir kiekiu, ir dydžiu virši- 
jančių mūsų jėgas asmeninių ar visuomeninių darbų“. 
Tampomam daugybės reikalų Žmogui diena niekuomet 
nepraeina taip sėkmingai, kad neatsirastų Žmonių ar ap- 
linkybių priešiškumo, paruošiančio sielą pykčiui. 4. Kaip, 
skubant pilnomis praeivių gatvėmis tenka į daugelį at- 
sitrenkti, vienur paslysti, kitur išsilaikyti, trečiur būti 
aptaškytam, taip šiame išsišakojusiame ir klaidžiame gy- 
venimo kelyje randame daug kliūčių, daug nuoskaudų: 
vienas nepateisino mūsų vilčių, kitas negreitai išpildė, 
trečias sužlugdė. Viskas pakrypo ne taip, kaip buvome 
numatę. 5. Niekam likimas nėra toks atsidavęs, kad iš- 
liktų palankus daug kartų. Taigi išeina, kad tas, kuriam 
pavyko kitaip negu buvo nustatęs, pradės nekęsti žmo- 
nių ir aplinkybių, dėl menkiausių priežasčių pyks tai 
ant asmenų, tai ant reikalo, tai ant vietos, tai ant liki- 
mo, tai ant savęs. 6. Taigi reikia, kad siela galėtų būti 
rami, nereikia jos blaškyti, varginti imantis daugelio da- 
lykų nei siekiant didelių, kaip minėjau, pranokstančių 
jėgas tikslų. Lengvą daiktą nesunku prisitaikyti prie 
sprando ir nepaslydus pernešti į vieną ar kitą pusę, o 
svetimų rankų uždėtos naštos neišlaikome ir įveikti nu- 
metame čia pat. Net jei išstovime, svyruojame po ne- 
prilygstančiu mūsų jėgoms nešuliu. | 


VII. 1. Žinok, tas pat atsitinka ir politikoje, ir na- 
muose. Lengvi ir patogūs reikalai einasi gerai, o dideli, 
pralenkiantys vykdytojo galimybes, pasiduoda sunkiai. 
Kai jais užsiimama, prispaudžia ir apgauna besidarbuo- 
jantį ir tuomet, kai atrodo jau esą pasiekti, žlunga kartu 
su juo. Taip išeina, kad dažnai neišsipildo norai žmo- 
gaus, kuris imasi ne to, kas lengva, bet nori, kad leng- 

va būtų tai, ko ėmėsi. 2. Prieš ką nors pradėdamas pa- 
sverk ir save, ir reikalą, ir priemones. Graužatis dėl ne- 
baigto darbo gali padaryti tave atšiaurų. Svarbu, ar žmo- 
gus karštos prigimties, ar šaltos ir žemos. Kilniam ne- 
sėkmė sukels pyktį, tingiam ir nerangiam - liūdesį. Tai- 
gi mūsų veiksmai tegu nebus nei menki, nei įžūlūs, nei 
nedori, tegu viltis truputį nutolsta, nieko nesiimkime, 
dėl ko, akimirksniu gavę, galėtume stebėtis, jog pavyko. 


VIII. 1. Nemokėdami iškęsti skriaudos, stenkimės jos 
išvengti. Gyvenkime su maloniu atviruoliu, o ne su dir- 
gliu surūgėliu. Būdas perimamas iš bičiulių ir, kaip ben- 
draujant užsikrečiama ligomis, taip ir siela perduoda 
savo trūkumus artimiesiems. 2. Girtuoklis įpratina prie 
vyno, ištvirkėlių sambūris tvirtą ir, jei įmanoma, vyrą 
palenkia, šykštuolis paskleidžia aplinkiniams savo už- 
kratą. Tas pat ir su dorybėmis, tik jos veikia priešingai: 
švelnina su jomis susijusius. Gerai savijautai ne taip pa- 
deda naudinga vietovė ar sveikesnis klimatas, kaip ne- 
stiprioms sieloms — buvimas dorųjų būryje. 3. Kiek ko- 
kios aplinkybės gali, suprasi, pamatęs, jog su mumis 
gyvendami žvėrys prijunksta, visi su žmogumi ilgiau 
bendravę baisūs gyvūnai netenka plėšrumo, malonioje 
aplinkoje atšiaurumas pamažu ištirpsta ir išnyksta. Be 
to, gyvendamas su ramiais žmonėmis, žmogus darosi 
geresnis ne tik dėl to, kad mato pavyzdį, bet ir todėl, 
kad neranda priežasčių pykti ir neugdo savo ydos. Tai- 
gi reikia vengti tokių, kurie gali pakurstyti pyktį. 4. „Kas 
jie?“ — paklausi. Jų daug, kiekvienas darys tą patį įvai- 
riais būdais: išdiduolis tave užgaus panieka, šaipūnas — 
pajuoka, akiplėša - skriauda, niurneklis — piktavališku- 
mu, smarkuolis - rietenomis, vėjavaikis ir melagis — tuš- 

tybe. Tu nepakęsi, kad tavęs bijos įtarinėtojas, nugalės 
užsispyrėlis, niekins lepūnas. 5. Pasirink saikingus, pri- 
einamus, paprastus. Jie tavęs nepykins ir pakęs tavo 
rūstumą. Daugiau naudos bus iš nuolaidžių, žmogiškų 
ir mielų bičiulių, tačiau tenebus jie pataikūnai, nes pik- 
čiurnas perdėtas pritarimas užgauna. 6. Mūsų draugas, 
be abejonės, buvo geras vyras, bet linkęs pykti. Meiliai 
šnekėti su juo buvo taip pat nesaugu, kaip ir bartis. 
Žinome Celijų buvus nepaprastai piktą oratorių. Pasa- 
kojama, kad su juo kambaryje pietavo labai kantrus 
klientas, bet, esant vieniems dviem, jam buvo sunku 
išvengti ginčo. Jis nusprendė, jog geriausia sutikti ir pri- 
tarti viskam, kad ir ką tas sakytų. Nebepakęsdamas pa- 
taikūno, Celijus sušuko: „Kaip nors paprieštarauk, kad 
būčiau ne vienas!“ Anas supyko ant savęs, kad nepyks- 
ta, tačiau, neturėdamas priešininko, greitai liovėsi nir- 
šęs. 7. Tačiau, jei suvokiame esą linkę pykti, verčiau 
pasirinkime tuos, kurie prisitaikys prie mūsų veido iš- 
raiškos ir šnekų, nors mus lepins ir ugdys blogą įpro- 
tį - nenorą išgirsti prieštaravimus, bet suteiks ydai per- 
trauką ir atokvėpį. Sunkios ir nežabotos prigimties žmo- 
nės pakęs meilikavimus; glostymas nepažadina šiurkš- 
tumo ar noro gąsdinti. 8. Jei ginčas užsitęsia ir smarkė- 
ja, priešinkimės iš pat pradžių, kol dar neįsisiūbavo. 
Mat vaidas maitinasi pats savimi ir į jį pasinėrusių ne- 
paleidžia. Lengviau nuo kivirčo susilaikyti negu jį baigti. 


IX. 1. Pikčiurmnoms nereikia griebtis sunkių mokslų 
arba bent stengtis pernelyg nenuvargti jais užsiimant. 
Verčiau ne blaškyti sielą daugeliu dalykų, o panerti į 
dailiuosius menus: ją sušvelnins eilių skaitymas, sudo- 
mins istoriniai pasakojimai, su ja reikia elgtis maloniai 

ir lipšniai. 2. Pitagoras sielos sąmyšį sudarnindavo ly- 
ros muzika“. Kas nežino, kad vamzdžiai bei dūdos yra 
dirgikliai, kaip ir kai kurios dainos — bukinantys sąmo- 
nę viliokliai. Apsiblaususioms akims padeda žalumy- 
nai, į kai kurias spalvas žiūrint pavargęs žvilgsnis pail- 
si, o kai kurių spindėjimas žlibina. Smagūs užsiėmimai 
panašiai glosto ligotą sąmonę. 3. Turime šalintis foru- 
mo, advokatūros, teismų ir viso, dėl ko yda labiau su- 
pūliuoja, turime vengti kūno nuovargio, nes jis išsiur- 
bia tai, kas mumyse švelnu, malonu ir siundo atšiauru- 
mą. 4. Negaluojantieji skrandžiu prieš imdamiesi svar- 
baus darbo maistu numaldo tulžį, kurią labiausiai erzi- 
na nuovargis; gal todėl, kad jis suvaro šilumą į kūno 
vidurį, kenkdamas kraujui ir stabdydamas jo tekėjimą 
gyslose, gal todėl, kad bejėgis ir nusilpęs kūnas slegia 
sielą. Dėl to negalavimų ar amžiaus nuvarginti žmonės 
yra piktesni. Dėl tų pačių priežasčių reikia vengti alkio 
ir troškulio. Mat jie rūstina ir uždega sielas. 5. Sena 
patarlė sako, kad išvargęs Žmogus visuomet kivirčijasi. 
Taip pat alkstantis, ištroškęs ir bet koks kito dalyko 
deginamas. Kaip žaizdas skauda nuo lengvo prisilieti- 
mo, 0 paskui net nuo įtarimo, kad bus prisiliesta, taip 
sielą užgauna mažiausios aistros: kai kas vaidijasi dėl 
pasisveikinimo, dėl laiško, dėl teismo kalbos, dėl klau- 
simo. Ligonis dejuoja nuo mažiauso prisilietimo. 


X. 1. Geriausia gydytis tik sunegalavus, žodžiams 
neduodant laisvės ir sutrukdant jų protrūkį. 2. Lengva 
užgniaužti vos užsimezgusias aistras. Kaip esama anks- 
tyvų ligos požymių, kaip vėtros ar liūtys ateina po tam 
tikrų ženklų, taip pyktis, meilė ir kitos sielas alinančios 
audros turi savo pasiuntinių. 3. Sergantieji nuomariu 

numano jo artinimąsi: šąlant galūnėms, blausiantis 
akims, virpant nervams, sutrikus atminčiai, pradėjus suk- 
tis galvai, įprastiniais vaistais pašalina prasidedančią ne- 
galią. Kvapas ar skonis padeda neprarasti sąmonės, šil- 
tais pavilgais kovojama su šalčiu bei stinguliu, [arba|, 
jei šios priemonės nepadeda, bėgama nuo Žmonių ir 
krentama ten, kur niekas nemato. 4. Naudinga pažinti 
ligą ir prispausti dar neišsiplėtusias jos galias. Pažiūrė- 
kime, kas mus labiausiai erzina: vieną įžeidžia žodžiai, 
kitą — darbai, trečiam gaila užgauto kilmingumo, ket- 
virtam — grožio, penktas nori būti laikomas dailiu, šeš- 
tas — nepaprastai mokytu, septintas nepakenčia išdidu- 
mo, aštuntas — užsispyrimo.Vienas mano, jog ant vergų 
pykti neverta, kitas namuose siautėja, 0 svetur - mei- 
lus, vienas galvoja, jog neapykantą reikia atleisti, kitas — 
jog nuoskauda neatleidžiama. Ne visus smūgiai pasie- 
kia iš tos pačios pusės, taigi reikia Žinoti silpniausias 
savo vietas, kad galėtumei užsidengti. 

XI. 1. Neverta viską matyti, viską girdėti. Daugelis 
įžeidimų tegul sau praeina pro šalį: juk nežinantis apie 
skriaudą Žmogus neužsigauna. Nenori būti piktas? Ne- 
būk smalsus. Kas klausinėja, kas apie jį kalbama, kas 
išknisa ir slapta pasakytus blogus Žodžius, pats susiieš- 
ko neramumų. Kartais aiškinimasis skriaudas pernelyg 
išryškina. Taigi į vienas verčiau nekreipti dėmesio, iš 
kitų pasišaipyti, trečias dovanoti. 2. Pyktį apriboti gali- 
ma įvairiai. Dažniausiai jį nuleiskime juokais. Pasakoja- 
ma, jog smogtas kumščiu Sokratas teištarė tik tiek: „Var- 
gas, kai Žmogus nežinai, kada iš namų išeiti su šal- 
mu“". 3. Svarbu, ne kaip skriauda padaroma, o kaip 

pakeliama. Nesuprantu, kodėl sunku susilaikyti nepy- 
kus, nes Žinau, jog dėl padėties ir veiksmų laisvės ku- 
pinas puikybės tiranas įstengia sutramdytį savo brolį 
žiaurumą. 4. Juk išliko pasakojimas apie Atėnų tiraną 
Peisistratą. Girtas svetys daug šnekėjo apie tirano krau- 
geriškumą, ir nestigo norinčių su įžeidėju susidoroti. Vie- 
nas siundė iš vienos pusės, kitas iš kitos. Ramiai visų 
išklausęs Peisistratas kurstytojams atsakė, jog jis tūžta 
ant burnotojo ne labiau, jei tas užrištomis akimis būtų 
į ji atsitrenkęs. 


XII. 1. Daugelis žmonių patys prisidaro dejonių, klai- 
dingai įtarinėdami ar pasunkindami lengvas nuoskau- 
das. Dažnai pyktis pas mus ateina, bet dar dažniau mes 
pas jį. Niekuomet nereikia jo šauktis, o kai apima — 
blokšti šalin. 2. Niekas sau nesako: „Tai padariau ar 
galėjau padaryti todėl, kad esu pikčiurna“, niekas ne- 
vertina darančiojo nusiteikimo, o tik jo darbą. Reikia 
žiūrėti, ar jis norėjo, ar atsitiktinai padarė, priverstas ar 
apgautas, iš neapykantos ar dėl atlyginimo, veikė savo 
noru, ar norėjo įsiteikti kitam. Kartais nusidėjėlis tokio 
amžiaus, kartais tokios padėties, kad pakelti ir iškęsti 
skriaudą yra Žmoniška arba bent jau ne žema. 3. Atsi- 
stokime į to, ant kurio tūžtame, vietą. Dabar mes nirš- 
tame todėl, kad neteisingai vertiname save: nenorime 
pakęsti to, ką patys norėtume daryti. 4. Niekas neatidė- 
lioja, o juk geriausias vaistas nuo pykčio yra gaišatis, 
kad karštis atlėgtų ir sąmonę gaubusi tamsa arba nu- 
sėstų, arba prasisklaidytų. Kai kas iš to, kas tave ginė 
galvotrūkčiais, suminkštės per valandą, ne tik per die- 
ną, kai kas apskritai išnyks. Jei pasitarimas su savimi 

nieko nepašalins, toliau eis vertinimas, o ne pyktis. No- 
rėdamas sužinoti, koks kas yra, atiduok jį laiko val- 
džion, prabėgomis nieko atidžiai neįžiūrėsi. 5. Įtūžęs ant 
vergo Platonas neįstengė prisiversti palaukti, bet liepė 
tučtuojau nusivilkti tuniką ir palenkti nugarą rykštėms, 
ketindamas pats išplakti. Suvokęs, kad pyksta, kaip bu- 
vo pakėlęs ranką, taip ir sustingo lyg trenktas. Atsitik- 
tinai užėjusio draugo paklaustas, ką čia veikia, atsakė: 
„Baudžiu supykusį žmogų“. 6. Tarsi apstulbęs jis stebė- 
jo tą bjaurų iniršusio išminčiaus judesį, pamiršęs vergą, 
nes rado kitą vertesnį bausmės nusidėjėlį. Kitą sykį jis 
nepasinaudojo savo galia ir, susijaudinęs dėl kažkokio 
nusižengimo, tarė: „Tu, Speusipai, išplak tą vergą, aš 
negaliu, nes esu supykęs“!". 7. Neplakė, nes galėjo iš- 
plakti kitas. „Aš esu supykęs, — tarė, — ir galiu smar- 
kiau suduoti negu reikia, ar noriau; tegu šis vergas ne- 
bus valdžioje to, kuris pats nesivaldo“. Kas norės kerš- 
tą pavesti supykusiam Žmogui, kai pats Platonas atsisa- 
kė? Supykusiam tau nieko neleista. Kodėl? Kadangi no- 
ri, kad būtų leista viskas. 


XIII. 1. Kovok su savimi. Jei nori nugalėti pyktį, jis 
tavęs neįveiks. Pradėsi nugalėti jį nukišęs į slaptavietę, 
neleisdamas prasismelkti. Užgriūkime jo gemalą ir, kiek 
galėdami, laikykime uždarę ir paslėpę. 2. Tapęs didžiu- 
le sunkenybe, jis norės išsiveržti, uždegti akis, perkreip- 
ti veidą. Tačiau jei leisime jam išlįsti, jis mums viešpa- 
taus. Nešiokimės paslėpę giliai širdyje, o jis mūsų tene- 
neša. Pakeiskime jo požymius priešingais: veidas tebus 
ramus, balsas tylus, eigastis lėta. Pamažu kartu su išore 
formuojasi ir vidus. 3. Supykusio Sokrato požymiai buvo 

prislopintas balsas ir nekalbumas. Matėsi, jog tuomet jis 
pats priešinasi sau. Bičiuliai barėsi ir peikė, o jam ne- 
buvo nemalonūs priekaištai dėl užgniaužto pykčio. Kas 
nesidžiaugtų tuo, kad daugelis žino apie jo pyktį, bet 
niekas nepajunta? O juk būtų pajutę, jeigu jis nebūtų 
draugams davęs teisės jį peikti taip, kaip ir pats jiems 
priekaištaudavo. 4. Tuo labiau šitaip elgtis turime mes! 
Paprašykime geriausią draugą, kad laisvai mums viską 
į akis klotų labiausiai tuomet, kai to mažiausiai norėsi- 
me, kad nepritartų mūsų pykčiui. Šaukimės jo paramos 
prieš galingą, mūsų palankiai vertinamą blogį, kol dar 
blaiviai mąstome, kol nepametėme proto. 5. Negalintis 
daug išgerti ir bijantis girto karštagalviškumo bei siau- 
tulio žmogus liepia saviškiams jį parsigabenti iš svečių; 
tie, kurie žino, kad sirgdami smarkauja, draudžia arti- 
miesiems klausyti jų sunegalavusių. 6. Geriausia yra nu- 
matyti žinomų ydų kliūtis ir iš anksto taip nuteikti sie- 
lą, kad, priblokšta sunkių bei staigių aplinkybių, ji arba 
nejaustų pykčio, arba atsiradusį dėl netikėtos skriaudos 
didumo giliai paslėptų, neprisipažindama nuoskaudos. 
7. Kad tai įmanoma, pasirodys, iš didžiulio rinkinio pa- 
teikus keletą pavyzdžių. Iš jų taip pat galima pamatyti, 
kiek blogio pridaro pyktis, naudodamasis labai galingų 
žmonių galia ir kiek jis gali sau įsakyti, prislėgtas di- 
desnės baimės. 


XIV. 1. Įnikusį į vyną karalių Kambizą bičiulis Prek- 
saspas ragino mažiau gerti, sakydamas, kad negražu būti 
girtam karaliui, kurį visi mato ir girdi. Kambizas atsa- 
kė: „Žinok, jog aš niekuomet nepametu galvos. Įrody- 
siu, kad po išgertuvių veikia ir akys, ir rankos“. 2. Po 

to gėrė daugiau negu kitais kartais, iš didesnių taurių, 
ir, jau apsunkęs ir įkaušęs, priekaištautojo sūnui liepė 
atsistoti anapus slenksčio virš galvos iškėlus kairę ran- 
ką. Tuomet įtempė lanką persmeigdamas jaunikaičio šir- 
dį, prieš tai pasakęs, jog į ją taikosi. Perskrodęs krūtinę, 
parodė širdyje įsmigusį smaigalį ir paklausė tėvo, ar 
netaikli ranka. Anas pripažino, kad net Apolonas nega- 
lėtų taikliau šaudyti"'. 3. Kad jį kur paraliai, tą labiau 
sielos, o ne aplinkybių vergą! Jis gyrė tai, į ką neturėjo 
net žiūrėti. Rado progą meilikauti, kai perplėštoje pu- 
siau sūnaus širdyje pulsuoja žaizda. Jam reikėjo iškelti 
priešpriešiais garbę ir prisiimti smūgį, kad Kambizas 
būtų galėjęs įrodyti rankos taiklumą, šaudamas į tėvą. 
4. Koks kraugerys karalius! Jis nusipelnė, kad visų jo 
vyrų lankai į jį nukryptų. Nors reikia prakeikti žmogų, 
baigiantį puotą mirties bausme ir laidotuvėmis, bet dar 
didesnis nusikaltimas buvo girti šūvį negu paleisti. Ta- 
čiau pažiūrėkime, kaip turėjo elgtis tėvas, stovėdamas 
prie sūnaus lavono, ir pažvelkime į tą nužudymą, ku- 
rio liudytojas ir priežastis jis buvo. Mūsų pasakojimas 
rodo, kad pyktis gali būti užgniaužtas. 5. Nepasakė ka- 
raliui nė vieno blogo Žodžio, neaimanavo, išvydęs ne 
tik sūnaus, bet ir savo persmeigtą širdį. Galima sakyti, 
kad pagrįstai sutramdė žodžius, nes ką būtų pasakęs 
kaip supykęs Žmogus, nebūtų galėjęs įvykdyti kaip tė- 
vas. 6. Atrodo, kartoju, jog šiuo atveju jis pasielgė iš- 
mintingiau negu patarinėdamas negerti tam, kuris ver- 
čiau būtų gėręs vyną, o ne kraują. Juk kol laikė rankoje 
taurę, buvo ramu. Jis tapo dar vienu pavyzdžiu, baisia 
nelaime įrodančiu, kaip brangiai kainuoja geri karaliaus 
draugų patarimai. 

XV. 1. Neabejoju, kad Harpagas kažką panašaus pa- 
tarė savo persų karaliui, nes tas įtūžęs pavaišino jį jo 
vaikų mėsa ir staiga paklausė, ar patinka valgiai. Pa- 
matęs, kad jis pritrenktas nelaimės, liepė atnešti jų gal- 
vas ir pasiteiravo, ar patenkintas priėmimu. Vargšui ne- 
pristigo žodžių, ir lūpos įstengė atsiverti. Jis tarė: „Pas 

karalių kiekvieni pietūs malonūs“!'*. 2. Ko pasiekė taip 
pataikaudamas? Kad nebūtų pakviestas suvalgyti to, kas 
liko. Nedraudžiu tėvui smerkti karaliaus poelgio, ne- 
draudžiu siekti šiai siaubingai pabaisai vertos bausmės, 
bet tik darau išvadą, kad galima numalšinti ir dėl mil- 
žiniškų nelaimių gimusį pyktį ir prisiversti ištarti prie- 
šingus žodžius. 3. Būtina pažaboti skausmą, nes tokia 
yra pietaujančiųjų prie karaliaus stalo dalia. Taip pas 
juos valgoma, taip geriama, taip atsakinėjama, reikia šai- 
pytis iš savo gedulo. Ar verta šitaip gyventi, pažiūrėsi- 
me, tai kitas klausimas. Neapgailėsime tokio niūraus ka- 
lėjimo, neraginsime kęsti kailialupio viešpatavimo, pa- 
rodysime, kad iš bet kokios vergijos veda kelias į lais- 
vę. Jei siela nesveikuoja ir yra vargšė dėl savo trūku- 
mų, galima šiuos vargus baigti kartu su savimi. 4. Pa- 
sakysiu ir tam, kuriam teko taikantis šauti į draugų 
širdis karalius, ir tam, kurio valdovas valgydina tėvus 
vaikų mėsa: „Ko vaitoji, beproti? Gal lauki, kad už tave 
atkeršys koks nors priešas, išnaikindamas tavo tautą, ar 
iš tolimų kraštų atlėks koks galingas karalius? Kad ir 
kur pažvelgtum, rasi nelaimių galą. Matai aną bedug- 
nę? Ja krintama į laisvę. Matai aną jūrą, aną upę, aną 
šulinį? Jų dugne - laisvė. Matai aną neūžaugą, išdžiū- 
vusį, bevaisį medį? Ten kybo laisvė. Matai savo gerklę, 
savo gomurį, savo širdį? Jais galima pabėgti iš vergijos. 

Ar rodau per sunkų išėjimą, reikalauju didžia- 
dvasiškumo ir tvirtybės? Klausi kelio į laivę? Tai kiek- 
viena tavo kūno gysla!“ 


XVI. 1. Tačiau kol mums neatrodo, kad kas nors yra 
taip nepakeliama, jog galėtų išstumti iš gyvenimo, kad 
ir kokioje padėtyje atsidurtume, kratykimės pykčio. Jis 
pražūtingas vergaujantiems: bet koks nepasitenkinimas 
kankina, ir įsakymai atrodo esą tuo sunkesni, kuo išdi- 
džiau sutinkami. Taip, norėdamas nusimesti kilpas, Žžvė- 
ris dar labiau įsipainioja, taip, siekdami nusikratyti kli- 
jus, besiblaškantys paukščiai dar labiau prilimpa. Kiek- 
vienas jungas mažiau trina nešančiam negu besiprieši- 
nančiam; tėra vienas milžiniškų nelaimių palengvinimas: 
kentėti ir nusilenkti būtinybei. 2. Nors vergaujantiems 
naudinga tramdyti aistras, O ypač šią, siautulingą ir ne- 
pažabotą, dar naudingiau tai daryti karaliams. Viskas 
žūva ten, kur likimas leidžia tiek, kiek pataria pyktis. 
Negali ilgai išsilaikyti daugelį žmonių skriaudžianti val- 
džia. Kai vaitojančius atskirai sujungia bendra baimė, 
darosi pavojinga. Daugelį valdovų užmušė tai pavieniai 
žmonės, tai visi kartu, kai visuotinė nuoskauda privertė 
visus pykčius susijungti į vieną. 3. Tačiau daugelis val- 
dovų pyktį laikė karalių požymiu. Pavyzdžiui, Darėjas, 
kuris, nuvertus mago valdžią, pirmasis valdė persus ir 
didelę Rytų dalį. Susiruošęs kariauti su Rytus apjuosu- 
siais skitais, kilmingo senio Eobazo prašomas iš trijų 
vaikų vieną palikti tėvo paguodai, o du imti į žygį, 
pažadėjo padarysiąs daugiau negu prašomas: paliksiąs 
visus. Paskui liepė tėvo akivaizdoje juos nužudyti ir 
numesti; esą jis būtų buvęs žiauresnis, išsivesdamas vi- 
sus tris“. 4. O ar geresnis Kserksas? Pitijui prašant iš 

penkių sūnų atleisti vieną, liepė pačiam išsirinkti, kurį 
nori, o paskui, išsirinktąjį perkirtęs į dvi dalis, padėjo iš 
abiejų kelio pusių ir šia auka apvalė kariuomenę“. Su- 
laukė pelnyto galo: nugalėtas ir smarkiai sumuštas, ma- 
tydamas visišką žlugimą, žengė tarp savo karių lavonų. 


XVII. 1. Taip rūstavo supykę barbarų karaliai, neiš- 
silavinę, jokių veikalų nepenėti. Tačiau galiu nurodyti 
tau Aristotelio globotinį karalių Aleksandrą, nudūrusį 
puotoje vaikystės bičiulį Klitą, kuris karaliui nepataika- 
vo ir buvo nepatenkintas, kad tas iš laisvo makedono 
virto persų vergu. 2. Artimą draugą Lisimachą jis įmetė 
liūtui sudraskyti. Bet, kažkaip sėkmingai išvengęs liūto 
dantų, Lisimachas ar buvo dėl šio įvykio švelnesnis, kai 
karaliavo pats? 3. Juk sužalojo savo draugą Telesforą 
Rodietį, nupjaudamas ausis ir nosį, ir ilgai laikė narve 
kaip naują ir nematytą gyvūną. Subjaurotas veidas ne- 
teko Žmogaus išvaizdos, o čia dar badas, srutos, savo 
išmatose paskendusio kūno purvas. 4. Sudiržus keliams 
ir rankoms, nes dėl ankštumo galėjo tik šliaužioti, su- 
pūliavus nutrintiems šonams, jis atrodė bjauriai ir bai- 
siai. Dėl savo bausmės tapęs pabaisa, buvo netekęs ir 
užuojautos. Tačiau, nors ir labai nepanašus į žmogų bu- 
vo šis kentėtojas, dar nepanašesnis buvo tas, kuris jį 
tokį padarė. 


XVIII. 1. O kad toks žiaurumas būtų likęs svetimša- 
lių gyvenimo pavyzdžiu, kad su kitomis atkeliavusio- 
mis ydomis romėnai nebūtų perėmę kankynių ir pykčio 
barbariškumo! Liucijus Sula įsakė sulaužyti blauzdas, 
išdurti akis, nupjauti liežuvį, nukirsti rankas ir, įsivaiz- 


duodamas, jog užmuša tiek kartų, kiek sužeidė, pama- 

žu gabalais sudraskė Marką Marijų, kuriam visose kryž- 
kelėse Žmonės buvo pastatę statulas, kuriam aukojo smil- 
kalus ir vyną. 2. O kas tai įvykdė? Kas kitas, jei ne 
išmiklinęs rankas įvairiausiais nusikaltimais Katilina? 
Įširdęs jis kapojo jį prie Kvinto Katulo kapo, ant to ne- 
paprastai švelnaus vyro" pelenų nedoras, bet populia- 
rus ir per daug mylėtas Marijus varvino kraują. Marijui 
reikėjo kentėti, Sulai įsakinėti, Katilinai vykdyti, tačiau 
į respublikos kūną neturėjo susmigti ir priešų, ir gynėjų 
kardai. 3. Kam naršyti po senovę? Štai neseniai Gajus 
Cezaris per vieną dieną išplakė rykštėmis buvusio kon- 
sulo sūnų Sekstą Papinijų, savo vietininko sūnų kvesto- 
rių Betilieną Basą ir kitus senatorius bei romėnų raite- 
lius. Jis kankino juos ne tardydamas, o šiaip užsimanęs. 
4. Paskui, nenorėdamas atidėti malonumo, kurio jo krau- 
geriškumas reikalavo nedelsiant ir milžiniško, vaikšti- 
nėdamas motinos sodų terasa, skiriančia portiką nuo 
kranto, kai kuriems iš jų su matronomis ir kitais sena- 
toriais nukirto galvas deglų šviesoje. Ko jis skubėjo? Ko- 
kiu asmeniniu ar visuomeniniu pavojumi grasino viena 
naktis? Ar nereikėjo pagaliau bent palaukti šviesos, kad 
romėnų tautos senatorių netektų užmušinėti apsiavus 
sandalais? 


XIX. 1. Reikia žinoti, koks jis buvo nuožmus krauge- 
rys, nors galime atrodyti kiek nukrypę į šoną ar išklydę 
iš kelio. Bet juk visa tai priklauso per daug šėlstančio 
pykčio rūšiai. Išplakė rykštėmis senatorius ir davė pra- 
džią pasakymui: „Tai įprasta“. Jis galavo baisiausiomis 
priemonėmis: lynais, kankinimų batais, basliu, ugnimi, 
savo žvilgsniu. 2. Šioje vietoje man bus atsakyta: „Smul- 

kmena, jei tris senatorius lyg niekšiškus vergus rykš- 
tėms ir liepsnai padalijo žmogus, ketinęs išnaikinti visą 
senatą, troškęs, kad romėnų tauta turėtų vieną ypu nu- 
kertamą kaklą, kad įvairiose vietose ir įvairiu metu įvyk- 
dytos jo piktadarybės susijungtų į vieną smūgį ir vieną 
dieną“. Bet ar yra koks labiau negirdėtas daiktas už 
nakties bausmę? Plėšikai mėgsta slėptis tamsoje, bet 
bausmės tuo labiau taiso Žmones ir esti didesnis pavyz- 
dys, kuo labiau Žinomos. 3. Ir šioje vietoje man bus 
paprieštarauta: „Ko tu stebiesi, tam žvėriui tai kasdie- 
nybė, tam jis gyvena, tam nemiega ir nakvišauja“. Bet 
juk nerasi kito pabaisos, kuris būtų įsakęs savo aukoms 
užkimšti burnas, kad jie negalėtų rėkti. Kokiai mirštan- 
čiai būtybei nepalikta galimybė vaitoti? O jis pabijojo, 
kad begalinis skausmas neištartų laisvesnio žodžio, kad 
jis neišgirstų to, ko nenori, nes žinojo, kad esama šimtų 
dalykų, dėl kurių niekas neišdrįs priekaištauti, tik žūs- 
tantis. 4. Kai neatsirado kempinių, įsakė nuplėšti varg- 
šų drabužius ir skudurais užkimšti burnas. Kas yra toks 
žiaurumas? Leisk gi paskutinį sykį atsidusti, duok kelią 
išeiti sielai, leisk išsiveržti ne per žaizdą. 5. Daug reikė- 
tų kalbėti, priduriant, jog tą pačią naktį išsiuntinėjęs cen- 
turionus po nužudytųjų namus, nugalavo jų tėvus. Tai- 
gi buvo gailestingas žmogus: išgelbėjo juos nuo gedulo. 
Mano tikslas yra apibūdinti ne Gajaus, o pykčio žiau- 
rumą, kuris siunta ne tik ant pavienių žmonių, bet ka- 
muoja ištisas tautas, plaka miestus, upes ir kitus nejau- 


čiančius skausmo daiktus. 


XX. 1. Persų karalius visiems vienos Sirijos tautelės 


gyventojams nupjaustė nosis. Todėl ir vietovė pavadinta 

Rinokolūra"“. Ar manai, kad jis iš gailesčio nenukirto 
visiems galvų? Ne. Jis smaginosi nauja bausmės rūšimi. 
2. Tą patį būtų patyrę ir dėl labai ilgo gyvenimo mak- 
robijais“ vadinami etiopai. Kadangi jie nenusilenkė, ne- 
sutiko vergauti ir atsiųstiems pasiuntiniams atsakė kaip 
laisvi (o karalių nuomone - įžūlūs) žmonės, Kambizas 
įšėlo ir, be maisto atsargų, neištyręs kelių, negyvenamo- 
mis vietovėmis ir dykumomis patraukė su kariautojų 
būriu. Jau kelionės pradžioje ėmė stigti būtiniausių da- 
lykų. Nieko neteikė bevaisė, nedirbama, be žmonių pėd- 
sakų vietovė. 3. Iš pradžių jie malšino alkį gležnais la- 
pais bei ūgliais, paskui krimto ugnyje suminkštintą odą 
ir visa kita, ką būtinybė pavertė valgiu. Vėliau, kai smė- 
lynuose nebebuvo net šaknų ir žolių, kai atsivėrė negy- 
va dykuma, burtais ištraukę kas dešimtą Žmogų, mito 
žiauresniu už badą maistu. 4. Pyktis galvotrūkčiais te- 
beginė karalių ir tada, kai dalį kariuomenės buvo pra- 
radęs, dalį suvalgęs, kol neišsigando, kad ir pats nebūtų 
burtais ištrauktas. Tik tuomet davė įsakymą pasukti at- 
gal. Mat, kariams burtais renkantis, kas bjauriai žus, o 
kas dar bjauriau gyvens, jam buvo laikomi prabangūs 
paukščiai, kupranugariai tempė puotų reikmenis! 


XXI. 1. Kambizas buvo įtūžęs ant nepažįstamų ir ne- 
kaltų, tačiau bent gyvų Žmonių, o Kiras — ant upės. 
Ketindamas užimti Babiloną, skubėjo į karą, nes jo svar- 
biausios akimirkos visuomet priklauso nuo atsitiktinumų. 
Jis pabandė briste perbristi plačią ir vandeningą Gindo 
upę,.bet tai pasirodė labai nesaugu, nors vasarą upė ir 
buvo nusekusi. 2. Vieną iš karaliaus vežimą traukiančių 
baltu Žirgų pasičiupo srovė. Kiras smarkiai įniršo ir 

prisiekė priversiąs karaliaus gurguolę grobiančią upę nu- 
slūgti tiek, kad net moterys galėtų vaikščioti ir pereiti. 
3. Ten perkėlė visus karo įrenginius ir tol darbavosi, 
kol šimtą aštuoniasdešimt kanalų turinčią upę išskaidė 
į tris šimtus šešiasdešimt griovių, ir, vandeniui į visas 
puses nubėgus, vaga išdžiuvo"“. 4. Kol su upe kariavo 
priešui paskelbtą karą, pradingo labai svarbus svarbių 
atvejų dalykas — laikas, karių užsidegimas (jį užgesino 
nereikalingas darbas) ir proga užpulti nepasiruošusius. 
5. Toks pamišimas (kaip kitaip jį pavadinsi?) palietė ir 
romėnus. Gajus Cezaris sugriovė prie Herkulano nepa- 
prastai gražius namus todėl, kad kadaise ten buvo įka- 
linta jo motina, tuo juos išgarsindamas“. Kol jie stovėjo, 
visi praplaukdavo nekreipdami dėmesio, o dabar klau- 
sinėja, kodėl sugriauti. 

XXII. 1. Apmąstyk ir pateiktuosius pavyzdžius, ku- 
rių turėtumei vengti, ir toliau einančius saiko bei švel- 
numo paveikslus, kuriais reikėtų sekti. Beje, jų veikėjai 
nestokojo nei priežasčių pykti, nei galybės keršyti. 2. Juk 
Antigonas labai lengvai galėjo įsakyti nubausti mirtimi 
du eilinius kareivius, kurie, išsitiesę prie karaliaus pa- 
lapinės, buvo užsiėmę pavojingu ir Žmonių nepaprastai 
mėgiamu darbu: blogai kalbėjo apie karalių. Antigonas 
išgirdo pašnekesį, nes juos teskyrė užuolaida, ir, trupu- 
tėlį ją atitraukęs, tarė: „Eikite toliau, kad karalius neiš- 
girstų“. 3. Vieną naktį išgirdęs kai kuriuos savo karius 
keikiant karalių, užvedusį neišbrendamais purvynais, jis 
priėjo pagelbėti labiausiai vargstantiems. Tie nepažino 
padėjėjo, o jis nurodė tik tiek : „Dabar burnokite Anti- 
goną, įklampinusi jus į tokią bėdą ir linkėkite gero tam, 

kuris išvedė iš šios marmalynės“. 4. Jis ramiai kentė ir 
priešų, ir savo piliečių plūdimus. Kartą kažkokioje ma- 
žoje stovykloje apsupo graikus. Šie, pasitikėdami vieto- 
vės padėtimi, tyčiojosi iš priešo, juokėsi iš Antigono ne- 
gražumo, šaipėsi tai iš Žemo stoto, tai iš priplotos no- 
sies, 0 jis tarė: „Džiaugiuosi ir tikiuosi gero, turėdamas 
savo stovykloje sileną“. 5. Sutramdęs tuos dantinguo- 
sius badu ir paėmęs į nelaisvę, tinkamus karo tarnybai, 
kaip paprastai, išskirstė po kohortas, kitus liepė par- 
duoti į vergiją, pasakęs, jog nebūtų to daręs, jei pik- 
tiems liežuviams nebūtų naudinga turėti šeimininką. 


XXIII. 1. Jo vaikaitis buvo Aleksandras?, smaigstęs 
ietimis svečius, vieną anksčiau minėtą savo draugą įme- 
tęs žvėriui nugalabyti, kitą - sau pačiam. Ir iš tų dviejų 
įmestasis liūtui liko gyvas. 2. Ši yda nebuvo atėjusi iš 
senelio, net ne iš tėvo. Nežinia, ar Filipas turėjo ir ki- 
tokių dorybių, bet priekaištus pakęsti mokėjo. Tai labai 
svarbi karaliaus valdžios apsaugos priemonė. Tarp kitų 
atėniečių pasiuntinių pas jį atvyko Democharas, dėl ašt- 
raus liežuvio pramintas Parhesiastu“. Išklausęs pasiun- 
tinius, Filipas mandagiai pradėjo: „Sakykite, ką gera ga- 
lėčiau padaryti atėniečiams?“ Democharas skubiai per- 
traukė: „Pasikarti“. 3. Susirinkusiems pasipiktinus tokiu 
nežmonišku atsakymu, Filipas liepė nutilti ir išsiųsti tą 
Tersitą“ sveiką ir gyvą. „O jūs, kiti pasiuntiniai, - pa- 
sakė, — praneškite atėniečiams, jog daug didesni pasi- 
pūtėliai yra tie, kurie taip kalba, nei tie, kurie nebaus- 
dami klauso.“ 4. Liko taip pat daug atmintinų ir dieviš- 
kojo Augusto darbų bei žodžių, iš kurių aišku, kad pyk- 
tis jo nebuvo užvaldęs. Istorikas Timagenas peikė ir jį 

patį, ir jo žmoną bei visus namus. Jo žodžių visi klausė 
ausis pastatę. Mat įžūlus sąmojis labiau plinta ir nie- 
kuomet nenueina nuo liežuvių. 5. Cezaris dažnai ragi- 
no jį kalbėti santūriau. Šiam nesiliaujant, uždraudė lan- 
kytis namuose. Paskui Timagenas karšo globojamas Azi- 
nijaus Poliono, ir visas miestas jį graibstyte graibstė. Už- 
trenktos Cezario namų durys netrukdė jam peržengti 
bet kieno slenkstį. 6. Jis viešai skaitė vėliau sukurtą is- 
toriją, o Cezario Augusto darbus vaizduojantį veikalą 
įmetė į ugnį ir sudegino. Su Cezariu nedraugavo, bet 
niekas nebijojo su juo draugauti, niekas nevengė jo lyg 
perkūno trenkto, atsirado jam, iš taip aukštai nukritu- 
siam, globėjas. 7. Kaip minėjau, Cezaris nepyko ir ne- 
niršo, kad tas sunaikino jo Žygių pašlovinimus, niekuo- 
met nepriekaištavo savo priešininko globėjui. 8. Azini- 
jui Polionui tepasakė: Onpiorpopeic“. Tas bandė atsi- 
prašyti, bet Augustas neleido, taręs: „Mėgaukis, mielas 
Polionai, mėgaukis“. Polionui atsakius: „Cezari, jei liep- 
si, Išvysiu jį iš namų“, pasakė: „Manai, jog tai padary- 
siu? Juk aš jus suvedžiau“. Polionas kartais supykdavo 
ant Timageno, ir vienintelė priežastis liautis niršus bu- 
vo ta, kad Cezaris tai padarė pirmas. 


XXIV. 1. Taigi įsižeidęs kiekvienas sau tetaria: „Ar 
aš galingesnis už Filipą? O juk už jam pasakytą blogą 
žodį nebuvo baudžiama. Ar aš savo namuose galiu dau- 
giau, negu dieviškasis Augustas galėjo visame pasauly- 
je? O juk pasitenkino atsiskyrimu nuo plūdiko“. 2. Kaip 
čia yra, kodėl aš savo vergui atmoku bizūnais ir pan- 
čiais už garsesnį atsakymą, išdidesnį žvilgsnį ar mano 
ausų nepasiekusį vaptelėjimą? Kas aš toks, kad negali- 

ma užgauti mano ausų? Daugelis atleido net priešams, 
tad kaip aš neatleisiu tinginiams, vėjavaikiams, ple- 
piams? 3. Vaiką pateisina amžius, moterį — lytis, paša- 
lini - laisvė, namiški - prieraišumas. Mus įžeidė vieną 
sykį. Žiūrėkime, ar ilgai tęsis. Įžeidinėja dažnai. Ištver- 
kime tai, ką ilgai kentėme. Tai — draugas. Jis padarė 
netyčia. Tai — priešas. Padarė, ką turėjo padaryti. 4. Pro- 
tingesniu tikėkime, kvailesniam nusileiskime, visais at- 
vejais kalbėkime sau, kad net didžiausi išminčiai nusi- 
žengia, niekas negali užtikrinti, jog niekuomet nepraras 
uolumo, visų subrendusių vyrų rimtumą atsitiktinumas 
kada nors paverčia karštakošiškumu, visi atsparūs įžei- 
dinėjimams žmonės vengdami priešiškumo kartais už- 
gauna kitus. 


XXV. 1. Kaip menkam žmogeliui negandų paguoda 
yra pašlijusi galingų vyrų laimė, ir ramesne širdimi ap- 
verkia sūnų vargšas, matantis, jog ir iš rūmų išeina liūd- 
na laidotuvių eisena, taip ramiau pakelia įžeidimą ir 
panieką tas, kuris pagalvoja, jog nėra tokios galybės, 
kurios nepaliestų skriauda. 2. Jei nusideda net protin- 
giausi, kieno paklydimas nepateisinamas? Prisiminkime, 
kiek kartų jaunystėje ir mes buvome nepareigingi, be- 
gėdiškai laidėme liežuvius, nesaikingai maukėme vyną. 
Jei Žmogus supyko, duokime laiko, kad galėtų apsižiū- 
rėti, ką padarė; jis pats save pasmerks. Pagaliau tegu 
privalo būti nubaustas, bet mes neturime suvedinėti są- 
skaitų. 3. Be abejo, užpuoliko niekintojas išsiskirs iš mi- 
nios ir atsistos aukščiau. Tikrosios didybės požymis yra 
smūgių nejautimas. Taip stambus žvėris ramiai žvelgia 
į lojančius šunis, taip banga veltui šokinėja prieš milži- 

nišką uolą. Kas nepyksta, to skriauda nepaliečia, kas 
pyksta — paveikia. 4. Virš visų negandų pakilęs kan- 
truolis laiko apglėbęs aukščiausią gėrį ir ne tik žmogui, 
bet ir likimui atsako: „Kad ir ką darytum, esi per ma- 
žas mano sielos giedrai sudrumsti. To neleidžia protas, 
kuriam pavedžiau valdyti gyvenimą. Pyktis man labiau 
pakenks negu skriauda. Kodėl labiau? Skriaudos ribos 
yra apibrėžtos, o kur ir kol mane tampys pyktis - ne- 
aišku“. 

XXVI. 1. „Neįstengiu kentėti, - sakai, - sunku pakel- 
ti skriaudą.“ Meluoji. Kaip gali neiškęsti skriaudos tas, 
kuris pakelia savo pyktį?! Be to, turėk galvoje, jog taip 
darydamas pakelsi ir pyktį, ir skriaudą. O kodėl tu pa- 
keli ligonio užgaidas, pakvaišėlio kalbas, mušeikas vai- 
kus? Todėl, kad jie nežino, ką daro. Koks skirtumas, 
dėl kokio trūkumo kas netenka proto? Proto stoką vi- 
siems reikia dovanoti. 2. „Kaip čia išeina, - sakai, — ar 
jis liks nenubaustas?“ Galvok, jog tu to nori, bet taip 
nebus. Didžiausia bausmė už skriaudą yra tai, kad ji 
padaryta, ir labiausiai baudžiamas tas, kuris baudžia- 
mas sąžinės graužatimi. 3. Be to, norint teisingai vertin- 
ti visas aplinkybes, reikia atsižvelgti į žmonių giminės 
lygmenį: neteisinga priekaištauti vienam dėl visuotinės 
ydos. Savo krašte etiopai neišsiskiria odos spalva, ger- 
manų šalyje vyrui tinka rausvi, surišti mazgu plaukai. 
Tu gi negalvoji, kad yra peiktina ar bjauri bendra visai 
genčiai vieno žmogaus savybė. Mano pateikti pavyz- 
džiai pateisinami tos vietovės ar kampelio papročio. Dar 
teisingiau bus atleisti visoje žmonių giminėje paplitu- 
siam bruožui. 4. Visi esame neprotingi ir neįžvalgūs, 

visi neryžtingi, verksniai, pasipūtėliai. Pagaliau kam čia 
švelniais žodžiais glostyti visuotinę opą — visi esame 
blogi. Kiekvienas savyje ras tai, ką prikiša kitam. Kam 
priekaištauji, kad anas išblyškęs, o tas sulysęs? Visi ser- 
game. Būkime meilesni vieni kitiems, nes blogi gyvena- 
me tarp blogų. Vienas dalykas gali mus nuraminti - 
susitarimas dėl abipusio atlaidumo. 5. „Jis man jau pa- 
kenkė, o aš jam dar ne.“ Bet gal tu ką nors kitą įžeidei? 
Bet tu dar įžeisi. Turėk galvoje ne vien šią valandą ar 
dieną, žiūrėk visos savo sąmonės nuostatos. Net jeigu 
nesi nieko blogo padaręs, gali padaryti. 


XXVII. 1. Daug verčiau išsigydyti nuo skriaudos jaus- 
mo negu keršyti. Kerštas užima daug laiko: sielvartaudami 
dėl vienos skriaudos, patiriame daugelį. Griežiame dan- 
ų ilgiau negu esame skriaudžiami. Daug geriau elgtis 
priešingai, ydomis nekovoti su ydomis. Spirdamas įspy- 
rusiam mului ar kandantis įkandusiam šuniui Žmogus 
nuvertina pats save. „Gyvuliai, - sakai tu, - nesuvokia 
nusidedą.“ 2. Pirma, neteisinga manyti, jog buvimas 
žmogumi trukdo atleisti. Antra, jei neverta pykti ant 
bukapročių keturkojų, tokiu pat turėtų būti laikomas 
tas, kuris elgiasi bukaprotiškai. Ar svarbu, kad jis kitkuo 
nuo gyvulių skiriasi, jei jam būdingas panašus sąmonės 
aptemimas, kuriuo pateisinami gyvulių nusižengimai? 
3. Jis nusidėjo. Ar tai pirmiena? Ar tai paskutinis kar- 
tas? Netikėk, net jei sakys: „Daugiau taip nedarysiu“. Ir 
jis nusidės, ir jam nusidės kitas, ir visas gyvenimas pra- 
skries tarp paklydimų. Meiliai žvelkime į nemielus da- 
lykus. 4. Supykusiam reikia pasakyti tuos pačius žo- 
džius, kurie paveikia verkiantį: ar kada nors liausiesi, 

ar niekada? Jei kada nors baigsi, daug verčiau pačiam 
pamesti pyktį negu būti pykčio pamestam. Ar tas įnir- 
šis truks amžinai? Matai, kokio neramaus gyvenimo 
trokšti? Juk tai vis karščiuojančio Žmogaus gyvenimas. 
5. Be to, kai pats užsidegsi gėriu nuolatos jį kurstyda- 
mas, pyktis savaime pasitrauks. Dienos užteks jam nu- 
slūgti. Tad ar ne verčiau jį nugalėti, o ne būti jo nuga- 
lėtam? 


XXVIII. 1. Pyksti ant šio, ant ano, ant vergų, ant 
atleistinių, ant tėvų, ant vaikų, ant pažįstamų, ant ne- 
pažįstamų. Priežasčių visur su kaupu, jei siela tyli. Grieši 
dantį ant vieno, paskui ant kito, ir, atsiradus naujoms 
paskatoms, įniršis tęsis. O nelaimingasis, kada gi pamil- 
si? Šitiek laiko prarandi, darydamas bloga! 2. Verčiau 
įsigytumei draugų, sušvelnintum priešininkus, tvarky- 
tumei valstybės reikalus, rūpintumeisi namais, užuot dai- 
ręsis, ką kam padaryti bloga, kaip pažeisti kito garbę, 
turtą ar kūną. Tu negali šito pasiekti be kovos ir pavo- 
jų, net ir galynėdamasis su mažesniu. 3 Tarkim, tau 
atveda jį suimtą ir pasmerktą iškęsti visus tavo įnorius. 
Dažnai per stipriai smogiant išnarinami sąnariai ar su- 
traukomas išmuštų dantų nervas. Radęs nesipriešinan- 
čią medžiagą, įtūžis daugelį paverčia vienarankiais bei 
luošiais. Be to, pridėk tai, kad dar negimė toks silpnuo- 
lis, kuris žūtų nekeldamas pavojaus galvažudžiui. Kar- 
tais skausmas silpnus sulygina su stipriausiais, kartais — 
atsitiktinumas. 4. Daugelis pyktį žadinančių dalykų mus 
labiau puola negu sužeidžia. Juk didelis skirtumas, ar 
kas prieštarauja mano valiai, ar tik nevykdo, ar išplėšia 
iš manęs, ar tik neduoda. Tačiau mes vienodai žiūrime 

ir į tą, kuris pasiima, ir į tą, kuris atsisako duoti, į tą, 
kuris sužlugdo mūsų viltis, ir į tą, kuris delsia jas pil- 
dyti, į tą, kuris veikia prieš mus, ir į tą, kuris veikia 
dėl savęs, į tą, kuris myli kitą, ir į tą, kuris nekenčia 
mūsų. 5. Kai kurie žmonės turi ne tik teisėtų, bet ir 
garbingų priežasčių būti prieš mus: vienas gina tėvą, 
kitas brolį, trečias tėvynę, ketvirtas draugą. Tačiau ne- 
atleidžiame, nors ir peiktume, jei jie taip nesielgtų, o 
dažnai (tiesiog neįtikima) gerai vertiname poelgius, o 
juos pačius — blogai. 6. Tačiau, vardan Herkulio, didis 
ir teisingas vyras gerbia stipriausią, tėvynės laisvę bei 
gerovę atkakliausiai ginantį priešą, trokšdamas ir pats 
turėti tokį pilietį bei karį. 

XXIX. 1. Šlykštu neapkęsti to, ką giri. Dar šlykščiau 
neapkęsti todėl, kad Žmogus vertas gailestingumo. Taip 
esti, kai staiga pačiuptas į vergiją belaisvis dar tebeturi 
laisvės likučių ir nevikriai puola prie nešvaraus ar var- 
gingo darbo, kai apsnūdęs tarnas atsiliek nuo šeiminin- 
ko arklio ar vežimo, kai kasdienio budėjimo nuvargintą 
prislegia miegas, kai kaimo vargų neryžtingai imasi per- 
keltasis prie sunkaus darbo iš laisvesnės miesto vergi- 
jos. 2. Skirkime: ar žmogus negali, ar nenori. Daugelį iš- 
teisinsime, pradėję teisti, užuot supykę. Dabar, pirma, pa- 
siduodame priepuoliui; antra, nors ir tuščių dalykų kurs- 
tomi, nebaigiame, kad neatrodytume ėmęsi be priežas- 
ties, ir (tai nepaprastai neteisinga) neteisingas pyktis mus 
daro labiau užsispyrusius. Laikome jį savyje ir didina- 
me, tarsi smarkus pyktis įrodytų, jog pykstame teisėtai. 


XXX. 1. Daug geriau yra pažiūrėti, kokia nereikš- 
minga, kokia nepavojinga pykčio pradžia. Pamatysi, kad 

ir gyvuliai, ir žmonės jaudinasi dėl menkų ir tuščių da- 
lykų. Jautį siutina raudona spalva, pajutusi šešėlį, pa- 
kyla angis, lokius ir liūtus įerzina skepeta. Tuštybė par- 
trenkia visa, kas iš prigimties Žvėriška ir siautulinga. 
2. Tas pat atsitinka su neramaus būdo žmonėmis ir kvai- 
liais. Jie įširsta įtarinėdami, skriaudomis kartais laiko 
net nedideles geradarystes, rasdami jose daug atšiau- 
rios medžiagos rūstybei. Pykstame net ant brangiausių 
draugų, kad mums pasitarnauja mažiau, negu galvojo- 
me, mažiau, negu padarė kiti, nors abiem atvejams vais- 
tai čia pat. 3. Jis anam atleido daugiau? Džiaukimės 
tuo, kas mūsų, nelygindami su niekuo. Niekuomet ne- 
bus laimingas tas, kuriam nerimą kels didesnė kito lai- 
mė. Turiu mažiau negu tikėjausi, bet gal tikėjausi dau- 
giau negu privalėjau. Šito nesupratimo reikia labiausiai 
bijoti, iš čia kyla pražūtingiausi, švenčiausius dalykus 
puolantys pykčiai. 4. Dėl nepasotinamų vilčių neišpil- 
dymo dieviškąjį Julijų rūgojo daugiau draugų negu prie- 
šų. Nors jis norėjo jas pateisinti (nes joks nugalėtojas 
nebuvo toks dosnus: iš pergalės nepasiėmė nieko, iš- 
skyrus galią dovanoti), tačiau kaip jis galėjo patenkinti 
tokius nedorus troškimus, kai visi geidė turėti tiek, kiek 
galėjo jis vienas?! 5. Ir štai jis išvydo krėslą apsupusius 
bendražygius su ištrauktais kardais, Kimbrą Tilijų, tru- 
putį anksčiau nepaprastai atkaklų jo grupuotės gynėją 
ir kitus, pompėjininkais tapusius jau po Pompėjaus. Tas 
dalykas nukreipia prieš karalius jų pačių kariuomenę ir 
ištikimiausius šalininkus pastūmėja galvoti apie mirtį tų, 
už kuriuos pirma buvo prisiekę padėti galvas. 

XXXI. 1. Į svetimus besižvalgančio žmogaus niekada 
nepatenkina tai, ką turi. Net ant dievų pykstame, jei 

kas nors mus pralenkia, pamiršę, kiek Žmonių paliko- 
me užpakalyje ir kiek daug milžiniško pavydo lydi pa- 
vydintį keletui. Tačiau toks jau akiplėša yra žmogus: 
kad ir daug gavęs, laiko skriauda negalėjimą gauti dau- 
giau. 2. „Man davė pretūrą, bet aš tikėjausi konsulato.“ 
„Davė dvylika fascių“, bet nepadarė ordinariniu konsu- 


1126 


lu““. „Leido, kad mano vardu būtų vadinami metai“?, 
bet man trūksta Žynio pareigų.“ „Įeinu į žynių kolegiją, 
bet kodėl tik į vieną*?“ „Man pridėjo garbės, bet turto 
nepadidino.“ „Man davė tai, ką turėjo duoti kitam, bet 
nuo savęs nieko nepridėjo.“ 3. Verčiau dėkok už tai, ką 
gavai, kitko lauk ir džiaukis, kad dar esi nekupinas. 
Juk malonu dar turėti ko tikėtis. Tu pranokai visus. 
Džiaukis, kad savo draugo širdyje tau skirta svarbiau- 
sia vieta. Tave pranoksta daugelis. Pagalvok, jog tavo 
pralenktų daug daugiau negu pralenkusių. Klausi, ko- 
kia didžiausia tavo yda? Tu neteisingai skaičiuoji: labai 
vertini davimą, 0 gavimo - ne. 


XXXII. 1. Kiekvienu atveju tegu mus atbaido nuo 
pykčio vis kita: ant vienų bijokime rūstauti, kitus gerb- 
kime, trečius niekinkime. Be abejo, baisiai didelį kalną 
nuversime, vargšelį vergą įmesdami į kalėjimą! Kodėl 
skubame plakti, laužyti blauzdas? 2. Tavo galia nežus, 
jei atidėsi. Tegul ateina laikas, kuriam patys galėsime 
įsakinėti, o dabar kalbėsime pykčio paliepti. Kai įtūžis 
dings, tuomet ir pamatysime, kaip spręsti tą bylą. Labai 
apsirinkame, griebdamiesi kardo, mirties bausme, pan- 
čiais, kalėjimu, badu bausdami už poelgį, už kurį pa- 
kaktų plonos rykštelės. 3. „Tai tu liepi, - sakai, - į visa, 
kas mus įžeidžia, žiūrėti kaip į smulkmenas, nieknie- 
kius, mažmožius?“ Iš tiesų, aš nieko daugiau nepatar- 

čiau, kaip atsisakyti pasipūtimo ir išvysti, jog tai, dėl 
ko ginčijamės, lakstome, dūsaujame, yra žema ir nie- 
kinga, neverta apie aukštus ir didingus dalykus mąs- 
tančio vyro dėmesio. 


XXXIII. 1. Daugiausia dejuojama dėl pinigų: jie var- 
gina teismus, susiundo tėvus su vaikais, maišo nuodus, 
įteikia kardus žudikams ir legionams. Jie sutepti mūsų 
krauju, dėl jų per naktis žmonos vaidijasi su vyrais, 
minia apgula valdininkų pakylas, siautėja ir grobia ka- 
raliai, jie sugriauna ilgų amžių kurtas valstybes ir naršo 
po miestų pelenus, ieškodami aukso bei sidabro. 2. Įdo- 
mu žvelgti į kampe gulinčias pinigų dėžes. Dėl jų akys 
nuo rėkimo iššoka ant kaktos, teismų balsais skamba 
bazilikos“, iš tolimų vietovių iššaukti teisėjai“ sėdi, pa- 
sirengę nuspręsti, katro godumas teisingesnis. 3. Tačiau 
juk ne dėl pinigų dėžės, bet dėl vario saujos ar dėl 
vergo apsirikto denarijaus“' tūžta neturintis paveldėtojų 
senis. Tačiau juk ligos iškraipytomis kojomis ir dėl to 
nebeįstengiančiomis suskaičiuoti rankomis palūkininkas 
šaukia dėl procentų bei tūkstantosios dalies ir net prie- 
puolio ištiktas per teismą reikalauja savo asių“. 4. Jei 
suneštumei visus iš viso dabar iškasamo metalo pada- 
rytus pinigus, jei čia atgabentumei paslėptus lobius (nes 
šykštumas vėl grąžina žemei tai, ką nelaimei buvo iškė- 
lęs), nemanyčiau, jog toji krūva verta, kad dėl jos niauk- 
tųsi gerojo vyro veidas. Turėtume plyšti iš juoko dėl to, 
kas dabar verčia lieti ašaras. 


XXXIV. 1. Na, o toliau vardyk visa kita: valgius, gė- 
rimus, pasipūtėliškas jų pateikimo puošmenas, užgau- 
lius žodžius, ne visai pagarbius judesius, nirtulingus gv- 

vulius, tingius vergus, įtarinėjimus, piktavališkus kieno 
nors pasakymų aiškinimus, iš kurių išeina, kad į pri- 
gimties skriaudų skaičių įtraukiama ir Žmogui duota 
kalbos dovana. Patikėk, tuštybė yra visa, dėl ko tuščiai 
užsidegame. Ji panaši į vaikų kivirčus ir barnius. 2. Nė 
vienas iš mus liūdinančių reikalų nėra rimtas nei didis. 
Kartoju: beprotiškai pykstate todėl, kad didžiai vertina- 
te menkniekius. Šitas norėjo iš manęs pasiglemžti pali- 
kimą, šitas mane apjuodino Žmonėms, iki paskutiniųjų 
tikėjusiais manimi, šitas įsigeidė mano mergšės. 3. Vie- 
nodas noras“, turintis būti meilės ryšiu, tampa neramu- 
mo ir neapykantos priežastimi. Siaurame takelyje kelei- 
viai vaidijasi, plačiame, erdviame kelyje net tautos ne- 
susiduria. Kadangi to, ko siekiate, visiems neužtenka ir 
kitam gali būti perduota tik išplėšus iš kito, kyla to 
paties trokštančiųjų kovos bei kivirčai. 


XXXV. 1. Niršti, kad tau atsikirto vergas, atleistinis, 
žmona ar klientas, o paskui, išgujęs laisvę iš savo na- 
mų, skundiesi, kad jos nėra valstybėje. Antra vertus, jei 
kas paklaustas tyli, vadini įžeidimu. Tegu kalba, tegu 
tyli, tegu juokiasi! 2. „Prie šeimininko?“ - klausi. Bū- 
tent prie šeimos tėvo“. Ko šūkauji? Ko bariesi? Kam 
griebiesi rykščių per pietus, išgirdęs, jog vergai kalbasi? 
Ar vienatvės tyla neprilygsta tautos susirinkimo erzely- 
nei? 3. Tavo ausys ne tam, kad pagautų tik ritmingus, 
švelnius, malonius, darnius garsus; reikia girdėti ir juo- 
ką, ir verksmą, ir meilikavimus, ir ginčus, ir geras, iI 
liūdnas naujienas, ir žmonių balsus, ir gyvulių mauro- 
jimą ar lojimą. Ko tu, vargšeli, krūpčioji, šūktelėjus ver- 
gui, skambtelėjus variui ar trinktelėjus durims? Kad ir 
koks lepus būtumei, reikės ir perkūnus išklausyti. 4. Kas 

pasakyta apie ausis, pritaikyk ir akims. Jos ne mažiau 
vargsta dėl puikybės, jei yra blogai išauklėtos: jas už- 
gauna dėmė ar šiukšlė, prastai Žibantis sidabras ar ne- 
skaidri bala. 5. Juk akys, pakenčiančios tik spalvingą, 
šviežiai nuvalytą, blizgantį marmurą, tik smulkiai rie- 
vėtą stalą, namuose trokštančios tik už auksą branges- 
nių grindų, gatvėje ramiausiai žvelgia į dumblyną, pur- 
vinus takelius, į daugumą nešvarių praeivių, į išėstas, 
skylėtas, nelygias daugiaaukščių namų sienas. Nekrei- 
pimas dėmėsio viešose vietose ir jaudinimasis namie yra 
ne kas kita, kaip nusiteikimas ten būti ramiam ir kan- 
triam, O namie — surūgusiam ir apmaudingam. 


XXXVI. 1. Visus jausmus reikia grūdinti. Iš prigim- 
ties jie ištvermingi, tik siela turi nustoti juos gadinus. Ją 
kasdien reikia šaukti suvesti sąskaitų. Taip darydavo 
Sekstijus. Pasibaigus dienai, ruošdamasis gulti, klausda- 
vo savo sielos: „Nuo kokio trūkumo šiandien išsigydei? 
Kokiai ydai pasipriešinai? Kuri tavo pusė tapo geres- 
nė?“ 2. Žinodamas, kad kasdien reikės eiti pas teisėją, 
pyktis liausis ar bus saikingesnis. Kas gali būti gražesio 
už įprotį perkratyti visą dieną“?! Po tokio savęs ištyri- 
mo miegas esti ramus, gilus ir laisvas, nes siela pagirta 
ar paraginta, 0 vidinis stebėtojas ir slaptasis cenzorius“ 
sužinojo apie save. 3. Aš naudojuosi šia galimybe ir 
kasdien save teisiu. Kai išnešama lempa?? ir nutilsta ma- 
no įprotį žinanti žmona, naršau po visą dieną, matuo- 
damas darbus ir žodžius. Nieko nuo savęs neslepiu, 
nieko nepraleidžiu. Ko man bijoti savo klaidų, kai galiu 
pasakyti: 4. „Dabar tau atleidžiu. Žiūrėk, kad daugiau 
nedarytumei. Tame ginče kalbėjai per daug kovingai. 
Kitą sykį nesigrumk su nepatyrėliais. Niekada nesi- 

mokiusieji nenori mokytis. Aną paraginai smarkesniais 
žodžiais negu privalėjai ir neištaisei, o tik užgavai. At- 
eityje Žiūrėk ne tik savo teiginių teisingumo, bet ar gali 
pakęsti teisybę tas, kuriam kalbi. Doras džiaugiasi tavo 
pastabomis, o nedorėlis baisiai nekenčia vadovo. 


XXXVII. 1. Puotoje tave palietė kai kurių svečių pa- 
šaipos ir skaudinantys žodžiai. Nepamiršk vengti nebū- 
tinų vaišių: išgėrus vyno, liežuviai palaidesni. Juk net 
blaivūs neturi gėdos. 2. Susitikai draugą, supykusį ant 
kokio nors advokato ar turtuolio durininko, nes tas ne- 
leido įeiti, ir pats dėl to supykai ant paskučiausio ver- 
go. O ar pyksti ant grandine pririšto šuns? Numetus 
kąsnį, smarkiai lojęs šuo nutyla. 3. Paėjėk toliau ir kva- 
tokis! Dabar jis įsivaizduoja esąs kažin kas, nes besiby- 
linėjančių minia apgulusi slenkstį, dabar tas, kuris guli 
viduje, yra smagus, dalingas ir mano, jog laimingo bei 
galingo Žmogaus požymis — sunkios durys. Jis nežino, 
kad tvirčiausi yra kalėjimo vartai. Iš anksto įteik sielai, 
jog tau reikės daug ištverti. Ar nuostabu, kad Žiemą 
šalta? Kad plaukiant sergama jūros liga, kad kelyje su- 
siduriama? Siela priešinasi tam, kam yra pasirengusi. 
4. Paguldytas ne tokioje garbingoje vietoje, ėmei pykti 
ant šeimininko, ant svečių paskirstytojo, ant to, kuris 
labiau pagerbtas negu tu. Kvaily, koks gi skirtumas, 
ant kurios guolio pusės tysosi? Ar pagalvė gali padary- 
ti garbingesnį ar menkesnį? 5. Į aną Žžvairai pažvelgei 
todėl, kad peikė tavo talentą. Ar tu gyveni pagal šią 
taisyklę? Tuomet Enijus tavęs turėtų neapkęsti, kad ne- 
sižavi juo, Hortenzijus paskelbtų savo priešu, nes peiki 
jo kalbas, Ciceronas nebūtų draugas, nes tyčiojiesi iš jo 
eilių“. Būdamas kandidatu, nori ramiai praleisti rinki- 
mus?“ 

XXXVIII. 1. Tave kažkas įžeidė. Ar labiau už filosofą 
stoiką Diogeną, kuriam, karštai kalbančiam apie pyktį, 
storžievis jaunuolis spjovė į veidą? Anas, atlaidžiai ir 
išmintingai iškentęs, tarė: „Nepykstu, bet nežinau, ar 
nereikėtų supykti“. 2. Dar geriau atsakė mūsų Katonas. 
Kai, jam teisėjaujant, veidą storai apspjovė Lentulas, tas 
mūsų tėvų laikų nesuvaldomas maištautojas Katonas nu- 
sišluostė ir pasakė: „Visiems, kurie sako, jog tu, Lentu- 
lai, neturi burnos, tvirtinsiu, kad jie klysta“. 


XXXIX. 1. Novatai, mums pavyko gerai sutvarkyti 
sielą: ji arba nejaučia pykčio, arba yra aukščiau už jį. 
Dabar pažiūrėkime, kaip suminkštinti kito pyktį, juk tu- 
rime ne tik patys būti sveiki, bet ir kitus gydyti. 2. Švie- 
žio pykčio nedrįskime užglostyti žodžiais. Jis kurčias ir 
beprotis, duokime laiko. Vaistai padeda ligai atlėgstant. 
Nei užtinusių akių pabrinkimo nebandome išvarinėti ju- 
dindami, nei kitų įsismarkavusių negalių. Ligos pradžioje 
gydo ramybė. 3. „Šnipštas, - sakai, - iš tavo vaistų, jei 
jie numaldo tik savaime besibaigiantį pyktį.“ Pirma, jie 
veikia, kad jis greičiau baigtųsi. Antra, saugo, kad ne- 
atkristų. Neišdrįsdamas sušvelninti protrūkio, gydytojas 
jį apgauna: pašalina keršto priemones, suvaidina pyktį, 
kad, lyg padėjėjas ar nuoskaudos bendrininkas, turėtų 
daugiau svorio patardamas, surezga galimybę uždelsti, 
ir, ieškant didesnės bausmės, atidedama dabartinė. 4. Vi- 
sokiais būdais ramina įniršį: jei jis karštas ir pasiprie- 
šinti neįmanoma, sugėdina ar išgąsdina, jei silpnas — 
pradeda malonias negirdėtas šnekas ir, sužadinęs smal- 
sumą, nukreipia pyktį į šalį. Pasakojama, kad karaliaus 
dukters gydytojas, negalėdamas pagydyti be peilio, lė- 

tai šildydamas ištinusią krūtį, ismeigė po kempine pa- 
slėptą skalpelį. Mergaitė būtų priešinusis atviriems veiks- 
mams, bet iškentė skausmą, nes jo nelaukė. Kai ką ga- 
lima išgydyti tik apgavus. 


XL. 1. Vienam pasakysi: „Žiūrėk, kad tavo pyktis 
neteiktų malonumo priešams“. Kitam: „Žiūrėk, kad ne- 
subyrėtų tavo sielos didybė ir stiprybė. Ja daugelis tiki. 
Dievaži, man taip pat pikta ir be galo skaudu, bet rei- 
kia palaukti. Jis atmokės. Kol kas palaikyk širdyje, kai 
galėsi, atsilyginsi ir už sugaišimą“. 2. Supykusio baudi- 
mas ar piktinimasis juo yra pykčio kurstymas. Jį reikia 
apsukriai apeiti, nebent esi įniršį sumažinti galintis Žy- 
mus asmuo. Taip pasielgė dieviškasis Augustas, pietau- 
damas pas Vedijų Polioną. Vienas vergas sudaužė kriš- 
tolo taurę. Vedijus liepė ji pagriebus nubausti neįprasta 
mirtimi: įsakė įmesti tvenkinyje laikomoms milžiniškoms 
murenoms. Kas gi pamanys, kad jis taip elgėsi pametęs 
galvą? Tai buvo žiaurumas“. 3. Vergas išsiveržė iš su- 
laikytojų rankų ir puolė prie Cezario kojų, maldauda- 
mas kitokios mirties, kad nebūtų skirta tapti žuvų ėda- 
lu. Neregėto kraugeriškumo sujaudintas Cezaris liepė 
vergą paleisti, sudaužyti jo akivaizdoje visą krištolą ir 
sumesti į tvenkinį. 4. Taip Cezariui teko nubausti drau- 
gą. Savo galią jis panaudojo geram. „Tu liepi prie stalo 
sučiuptus žmones nukankinti neįprasta bausme? Ar rei- 
kia dėl sudužusios taurės sudraskyti žmogų? Ar tavo 
savimeilė bus patenkinta tik liepus žudyti ten, kur yra 
Cezaris?“ 5. Kas turi tiek galybės, kad, būdamas viršes- 
nis, gali pulti pyktį, tegu jo nepakenčia, tačiau tik to- 
kio, apie kokį ką tik pasakojau: žvėriško, milžiniško, 
kruvino. Jis yra jau nepagydomas ir išsigąsta nebent ko 
nors didesnio. 

XLI. 1. Duokime sielai ramybės, kuri ateis, nuolat 
apmąstant sveikatingus pamokymus, dorai elgiantis ir 
visomis mintimis trokštant vien garbingumo. Užteks ra- 
mios sąžinės, dėl šlovės nevarkime. Tegul ji seka pas- 
kui nedorybes, kol ateis prie gerų darbų. 2. „Bet minia 
žavisi įkarščiu, todėl įžūlieji yra gerbiami, o romieji lai- 
komi neveikliais.“ Gal tik iš pirmo žvilgsnio. Kai pasto- 
ramybė, tie patys Žmonės jais žavisi ir gerbia. 3. Jokios 
naudos neteikia ta bjauri ir priešiška aistra; priešingai, 
ji atneša visas nelaimes, kardus, gaisrus. Pamynęs dorą, 
žmogus krauju susitepa rankas, barsto vaikų kaulus, nu- 
sikaltimas užpildo jį visą, jis pamiršta garbę, nebijo ne- 
šlovės. Surambėjęs pyktis virsta neapykanta ir tampa 
nebepataisomas. 


XLII. 1. Atsikratykime šios blogybės, apvalykime są- 
monę, su šaknimis išraukime net daigus, nes ir silpni 
būdami jie atsigauna. Ne tramdykime pyktį, bet visiš- 
kai pašalinkime. Koks gi gali būti blogo dalyko tram- 
dymas?! Sugebėsime, tik stenkimės. 2. Čia labai pasitar- 
naus mintis apie mirtingojo dalią. Kiekvienas tegu kal- 
bės ir sau, ir kitam: „Ar verta rūstauti, lyg būtumei 
amžiams gimęs, ar verta išbarstyti nepaprastai trumpą 
tau duotą laiką? Ar verta tas dienas, kurias galėjai pa- 
skirti garbingam malonumui, leisti kito skausmui ir kan- 
kynėms? Žmogaus būtis neatidėliojama, neturime laisvo 
laiko, skirto prarasti. 3. Ko veržiamės į kovą? Kam kurs- 
tome ginčus? Kam, pamiršę savo silpnumą, griebiamės 
milžiniškos neapykantos ir pakylame triuškinti, būdami 
tokie trapūs? Beregint sieloje glūdintį tokį nenumaldo- 

mą priešiškumą uždraus drugys ar koks kitas kūno ne- 
galavimas, beregint mirtis nutrauks nuožmiausią įtūžį. 
4. Ko blaškomės ir maištaudami sujaukiame gyvenimą? 
Lemtis kybo virš galvos, skaičiuodama prarastą laiką 
žengia vis arčiau ir arčiau, ir galbūt toji diena, kurią 
paskiri kito mirčiai, bus ir tavoji. 

XLII. 1. Kodėl verčiau nesutelki tokio trumpo gyve- 
nimo ir nepadarai ramaus ir sau, ir kitiems? Kodėl ver- 
čiau nesieki būti mylimas, kol dar gyveni, ir gedimas, 
kai išeisi? Kodėl trokšti nutraukti žemyn tą, kuris su 
tavimi elgiasi iš aukšto? Kodėl visomis jėgomis bandai 
sutrypti aną tave rūgojusį, menką ir niekingą, bet vir- 
šesniesiems atgrasų ir nepakeliamą žmogelį? Ko pyksti 
ant vergo, ant šeimininko, ant valdovo, ant kliento? Tru- 
putėlį palauk, štai ateina mirtis. Ji visus jus sulygins. 
2. Rytiniuose arenos renginiuose dažnai matome jaučio 
kovą su lokiu. Po jos abiejų vienas kitą nuvarginusių 
žvėrių laukia žudikas. Tą patį darome ir mes: kamuo- 
jame su mumis susijusį kitą Žmogų, nors greitas galas 
laukia ir nugalėto, ir nugalėtojo. Verčiau ramūs ir tai- 
kūs praleiskime tą laiko trupinėlį, kuris dar liko. Tegu 
nebus nė vieno mūsų lavono nekenčiančio žmogaus! 
3. Kaimynų klyksmas: „Degame 


14 


dažnai nutraukia bar- 
nį, o žvėries pasirodymas nubaido keliauninką užpuo- 
lusį plėšiką. Užgriuvus baimei, nėra laiko grumtis su 
mažesnėmis blogybėmis. Tačiau kas mums darbo kau- 
tynės ir spąstai! Ar tu gali ko didesnio trokšti tam, ant 
kurio pyksti, kaip mirties? Bet juk jis mirs ir tau nešėls- 
tant. Tu veltui stengiesi, norėdamas padaryti tai, kas ir 
taip įvyks“. 4. „Nenoriu žudyti, - sakai, - bet ištremti, 

užtraukti nešlovę, pridaryti nuostolių.“ Aš labiau atleis- 
čiau tam, kuris trokšta priešininko žaizdos, o ne šašo. 
Pastarasis — ne tik piktos, bet ir menkos sielos žmogus. 
Ar galvoji apie mirties bausmę, ar apie lengvesnę, kiek 
gi laiko liko jam kankintis nubaustam, o tau dėl to pik- 
tai džiūgauti? Bematant atsidusime paskutinį sykį. 5. O 
dabar, kol dar traukiame, kol dar esame tarp Žmonių, 
puoselėkime Žžmoniškumą: nekelkime niekam nei bai- 
mės, nei pavojaus, niekinkime pralaimėjimus, skriaudas, 
barnius, užgauliojimus, didžiadvasiškai pakęskime trum- 
pus nemalonumus. Kaip sakoma, nespėsime apsižval- 
gyti ir apsidairyti, kai ateis mirtis. 


Šešta dialogų knyga 
Marcijai 


APIE PAGUODĄ 
Ad Marciam de consolatione 


I. 1. Marcija, jei nežinočiau, kad esi atsikračiusi ir 
moteriško silpnumo, ir kitų ydų, kad į tavo būdą žmo- 
nės žvelgia tarsi į kokį senovinį pavyzdį, nedrįsčiau už- 
sipulti tavo skausmo, prie kurio net vyrai noriai prisi- 
taiko ir prisiderina; taip nedėkingomis aplinkybėmis, taip 
priešiškai nusiteikus teisėjui, taip neapykantos kupinoje 
byloje neturėčiau vilties, jog galiu padaryti, kad ištei- 
sintumei savo likimą. Pasitikėjimo man teikia jau ištirta 
sielos tvirtybė bei didelių išbandymų įrodyta tavo nar- 
sa. 2. Nėra nežinoma, kaip elgeisi su savo tėvu, kurį 
mylėjai ne mažiau už vaikus. Skirtumas tik toks: ne- 
troškai, kad jis gyventų ilgiau už tave. Nežinau, gal ir 
troškai, juk didelė meilė kartais neatitinka įprastinės tai- 
syklės. Kaip galėdama stojai skersai kelio savo tėvo Aulo 
Kremucijaus Kordo! mirčiai. Pamačiusi, jog, apsupus Se- 
jano palydovams, tėra tas vienas kelias iš vergijos, ne- 
pritarei jo sprendimui, bet paskui pasidavei. Nesislėp- 
dama liejai ašaras ir, nors garsiai neaimanavai, bet ne- 
nutaisinėjai linksmo veido. O juk visa tai vyko tame am- 
Žiuje, kai didelio atsidavimo išraiška buvo džiaugsmas 
dėl artimųjų netekties?. 3. Kai pasikeitę laikai suteikė 

progą, vėl padarei žmonėms prieinamą savo tėvo vei- 
kalą?, dėl kurio jam buvo atimta gyvybė, ir išgelbėjai jį 
nuo tikrosios mirties, sugrąžindama tarp literatūros pa- 
minklų knygas, to nepaprastai narsaus vyro parašytas 
savo krauju. Puikiai pasidarbavai romėnų raštijos labui: 
didelė jos dalis buvo sudeginta; puikiai pasidarbavai 
ainių labui: su didžiojo kūrėjo vardu juos pasieks nesu- 
klastota istorija; puikiai pasidarbavai tėvo labui: jo at- 
minimas klesti ir klestės, kol bus manoma, jog verta 
pažinti romėnų reikalus, kol bus nors vienas, panorėjęs 
grįžti prie protėvių Žygių, kol bus nors vienas, panorė- 
jęs sužinoti, kas yra romėnas vyras, kas, visiems nulen- 
kus sprandus ir pakišus po Sejano jungu, liko nepa- 
laužtas, kas yra laisvo talento, laisvos dvasios, laisvos 
plunksnos žmogus. 4. Vardan Herkulio, valstybė būtų 
turėjusi didelį nuostolį, jei tu nebūtumei ištraukusi jo, 
dėl dviejų gražiausių dalykų - iškalbingumo ir laisvės — 
nugramzdinto į užmarštį. Jis skaitomas, jis tarpsta; pri- 
imtas į Žmonių rankas ir širdis, nebijo ilgo laiko, o anie 
budelių nusikaltimai, vien dėl kurių Žmonės atsimena 
ir pačius piktadarius, visiems išdulkės iš galvų. 5. To- 
kia tavo dvasios didybė neleidžia man atsižvelgti į tavo 
lytį, neleidžia matyti tavo akių, nuolatos dengiamų vie- 
ną sykį aptraukusio liūdesio šydo. Žiūrėk, nesliuogiu 
prie tavęs, negalvoju pavogti tavo jausmų, senąsias ne- 
laimes priminiau ir anos tokios pat didelės žaizdos ran- 
dą parodžiau tam, kad žinotumei, jog dabartinę opą 
taip pat reikia gydyti. Kiti tegul elgiasi švelniai ir mei- 
likauja, aš nusprendžiau susigrumti su tavo širdgėla, 
priversiu nurimti pavargusias ir išsekusias akis, ašaro- 
jančias labiau iš įpročio (jei nori išgirsti tiesą) negu iš 

graužaties, priversiu nurimti, jei pasiseks, ir tu padėsi 
pati sau, o jei klosis prasčiau, tu nenorėsi, — turėkis 
apkabinusi savo skausmą, kurį padarei nuolatinį, juo 
pakeitusi sūnų. 6. Kada gi bus galas? Viskas veltui ban- 
dyta: draugai pavargo beįkalbinėdami, didžių vyrų, ta- 
vo giminaičių autoritetas, skaitymas, paveldėto tėvo turto 
reikalai tuščiai bando užgauti kurčias ausis ir praeina 
pro šalį arba paguodžia tik trumpam. Didžiausius ken- 
tėjimus nuraminantys laiko vaistai tau vienai neturi ga- 
lios. 7. Jau praėjo treji metai, ir nė truputėliu nesuma- 
žėjo anas protrūkis: gedulas kasdien atsinaujina, atsi- 
gauna, per trumpą laiką įgijo teisių ir taip išvešėjo, kad 
mano, jog gėda būtų liautis. Kaip visos ydos prasismel- 
kia giliai, jei neprispaudžiamos vos tik išdygusios, taip 
ir liūdesys minta apgailėtinu savyje šėlstančiu atkaklu- 
mu, ir skausmas tampa iškreiptu nelaimingos sielos ma- 
lonumu. 8. Taigi iš pat pradžių norėčiau imtis šitokio 
gydymo; švelnesni vaistai padėtų augti galybei, kurią 
reikia išrauti su šaknimis; prieš įsisenėjusią ligą turime 
karščiau pulti. Juk ir žaizdas lengviau pašalinti, kol krau- 
jas atsišviežina, o kai apgedusios virsta pikta opa, ten- 
ka deginti, skverbtis gilyn, naršyti pirštais. Negaliu da- 
bar maloniai ir švelniai artintis prie tokio kieto skaus- 
mo. Jį reikia sudaužyti. 


II. 1. Žinau, jog visi, norintys ką nors paskatinti, pra- 
deda pamokymais, o baigia pavyzdžiais. Dabar verta 
pakeisti šį įprotį. Su kiekvienu reikia kalbėtis kitaip: kai 
ką patraukia blaivus protavimas, kai kam tenka pateik- 
ti garsių vardų ir įstengiantį pavergti sielą autoritetą. 
2. Tau, stulbstančiai prieš visa, kas gražu, pasiūlysiu 

pažvelgti į du didžiausius tavo lyties ir tavo laikų pa- 
vyzdžius: vienos pasidavusios skausmui moters ir ki- 
tos, kuri, priblokšta tokios pat negandos, bet netekusi 
daugiau, neleido nelaimei ilgai viešpatauti, greitai su- 
grąžindama sielą į vietą. 3. Oktavija ir Livija, viena — 
Augusto žmona, kita - sesuo, neteko jaunų sūnų, ku- 
riuos abi galėjo tikėtis tapsiant princepsais. Oktavija pra- 
rado Marcelą, į kurį buvo pradėję remtis dėdė ir uoš- 
vis*, krauti valdžios naštą. Tai buvo sparnuotos sielos 
jaunuolis, galingo talento, didžiai nuostabaus saikingu- 
mo ir susivaldymo, turint galvoje jo amžių ir padėtį, 
ištvermingas varguose, malonumų priešininkas, pakėlęs 
visa, ką jam dėdė uždėjo ar net, sakyčiau, užvertė; Au- 
gustas buvo pasirinkęs puikų, nuo jokio svorio nesmen- 
gantį pamatą. 4. Motina visą gyvenimą nenustojo ver- 
kus ir vaitojus, neklausė jokių sveikatingų žodžių, ne- 
leido sau nutolti, pagauta vieno dalyko ir visa siela į jį 
įsikibusi. Kokia buvo per laidotuves, tokia ir visą gyve- 
nimą. Nekalbu apie tai, kad ji nedrįso pakilti; ji prieši- 
nosi žadinama, nes ašarų netektį laikė antrąja nelaime. 
Nenorėjo turėti jokio brangiausiojo sūnaus atvaizdo, ne- 
leido apie jį užsiminti. 5. Nekentė visų motinų ir labai 
niršo ant Livijos, nes atrodė, kad šios sūnui“? tenka jai 
žadėtoji laimė. Mėgo nuošalybę ir vienatvę, nelankė net 
brolio, atmetė Marcelo atminimo pašlovinimui sukurtas 
eiles ir kitus veikalus, užsikimšo ausis, kad negirdėtų 
kokios nors paguodos. Pasitraukusi nuo iškilmingų ce- 
remonijų, neapkęsdama brolio didingos, per daug žė- 
rinčios padėties, pasilaidojo ir pasislėpė. Apsupta vaikų 
ir vaikaičių, niekuomet nenusivilko gedulo drabužio, tuo 
įžeisdama visus saviškius, nes jie tebebuvo gyvi, o ji 
sau atrodė likusi viena pasaulyje. 

III.1. Livija buvo netekusi sūnaus Druzo, didžio bū- 
simojo princepso“ ir jau didžio vado: jis buvo įžengęs į 
Germanijos vidurį ir įsmeigęs romėnų vėliavą ten, kur 
apie romėnus beveik nebuvo žinoma. Pabaigė gyveni- 
mą žygyje, net priešams apgaubus ligonį pagarba ir tai- 
ka, nedrįstant įvykdyti kėslų. Prie mirties už valstybę 
šlovės prisidėjo didžiulis piliečių, provincijų ir visos Ita- 
lijos sielvartas: prislėgti municipijų“ bei kolonijų“ Žmo- 
nės plūdo su juo atsisveikinti, ir iki Romos nusidriekė 
į triumfą? panaši laidotuvių eisena. 2. Motinai neteko 
paskutinį kartą pabučiuoti sūnaus, išgirsti brangių jo 
žodžių. Ilgoje kelionėje palydėjusi savojo Druzo palai- 
kus, visoje Italijoje liepsnojant šimtams laužų ir kiekvie- 
nam privertus išgyventi sūnaus netektį, jį palaidodama, 
kartu su juo užmūrijo ir skausmą. Nekentėjo daugiau, 
o tiek, kiek buvo garbinga, Cezariui esant gyvam, ir 
teisinga, turint antrą sūnų Tiberijų. Tačiau nenustojo mi- 
nėjusi Druzo vardo, ir namuose, ir viešose vietose turė- 
jusi jo atvaizdų, mielai apie jį kalbėjusi ir klausiusi,- 
gvveno jo atminimu, kurio niekas negali išlaikyti ar daž- 
nai susigrąžinti, jei jis liūdnas. 3. Taigi išsirink, kurį 
pavvzdį laikai labiau pagirtinu. Jei nori sekti pirmuoju, 
išbrauk save iš gyvųjų skaičiaus, nuo tavęs nusisuks ir 
svetimi vaikai, ir tavieji, ir net tas, kurį apraudi; moti- 
nos žiūrės į tave kaip į nelaimės ženklą; kaip netinka- 
mų tavo daliai atsisakysi garbingų, leistinų džiaugsmų, 
nemėgsi dienos šviesos ir nekęsi savo gyvenimo, kad ne- 
puola žemyn galva ir nepasibaigia. Pasirodys, jog tu ne- 
nori gyventi ir negali numirti. Žiūrėdamas į tavo sielos 
geresniąją pusę, matau, kad tau tai nepaprastai šlykštu 
ir svetima. 4. O jei paseksi anuo saikingesniu, švelnesniu 


179 


MARCIJAI APIE PAGUODĄ 


didžios moters pavyzdžiu, nevargsi ir nesikankinsi. Juk 
beprotybė, po paraliais, bausti save už savo nelaimę ir 
pačiai didinti negandą! Ir čia parodyk visą gyvenimą 
saugotą padorumą ir tyrumą - esama juk ir sielvarto 
saiko. Tam jaunuoliui, kuris tikrai vertas, kad nuolatos 
minimas ir prisimenamas tave pralinksmintų, geriau 
leisk smagiam ir džiugiam ateiti pas savo motiną, kaip 
tada, kai buvo gyvas. 


IV. 1. Nesiūlysiu stiprių pamokymų, neliepsiu ne- 
žmoniškai tvirtai pakelti žmogaus nedalios, nereikalau- 
abu pas teisėją, mūsų klausimas toks: ar skausmas turi 
būti didelis, ar amžinas. Neabejoju, kad tau labiau pa- 
tinka Julijos Augustos!“ su kuria nuoširdžiai draugavai, 
pavyzdys, ji tave lenkia prie savo sprendimo. 2. Vos 
ištikus širdgėlai, kai vargas ypač nepakeliamas ir Žiau- 
rus, ji sutiko, kad ją paguostų vyro filosofas Arėjas ir 
pripažino, jog tai didžiai padėjo; net labiau, negu romė- 
nų tauta, kurios ji nenorėjo liūdinti savo liūdesiu, la- 
biau negu Augustas, kuris, netekęs vieno ramsčio, svy- 
ravo ir neturėjo būti palaužtas artimųjų gedulo, labiau 
negu sūnus Tiberijus, kurio meilė padarė, kad tose ne- 
gailestingose, visų apverktose laidotuvėse ji pasigedo tik 
buvusio vaikų skaičiaus. 3. Manau, jis pradėjo šitaip. 
Štai kaip prabilo į moterį, nepaprastai paisančią nuo- 
monės apie save: „Iki šios dienos, Julija, kiek žinau aš, 
nuolatinis tavo vyro palydovas, kuriam patikimi ne tik 
visiems žinomi reikalai, bet ir slaptesni jūsų sielų virpe- 
siai, stengiausi, kad nebūtų už ką tavęs peikti, sekiau 
ne tik svarbesnius dalykus, bet ir smulkmenas, kad ne- 

padarytumei to, dėl ko paskui norėtumei sulaukti ap- 
kalbų, nuolatinio valdovų teisėjo, atleidimo. 4. Mano 
nuomone, už viską yra gražesnė padėtis, kai turintieji 
aukščiausią valdžią dovanoja malonę, bet jos iš nieko 
neprašo. Taigi ir šiuo atveju tau reikia laikytis tos pa- 
čios taisyklės, kad nepasielgtumei taip, dėl ko gailėtu- 
meisi ar norėtumei, jog būtų buvę kitaip. 


V. 1. Paskui prašau ir meldžiu: nebūk draugams ne- 
pakeliama ir neprieinama. Juk supranti, jog jie nežino, 
kaip elgtis: ar prie tavęs šnekėti ką nors apie Druzą, ar 
ne, kad neįžeistų to nepaprastai garsaus jaunuolio už- 
marštimi, o tavęs — jį paminėję. 2. Susirinkę mes vieni 
pagarbiai kalbamės apie jo žygius ir žodžius, kaip jis 
yra nusipelnęs, o tau esant tvyro visiška tyla. Taigi tu 
netenki didelio malonumo - savo sūnaus pašlovinimų, 
nors neabejoju: jei būtų galima, nepagailėtumei gyvy- 
bės, kad jie tęstųsi visą amžių. 3. Todėl leisk ir net 
skatink pokalbius apie jį, ištempusi ausis klausykis sa- 
vo sūnaus vardo bei prisiminimų apie jį ir nelaikyk to 
sunkumu, kaip tie, kurie panašiu atveju mano, jog pa- 
guodos žodžiai yra jų nelaimės dalis. 4. Dabar tu pasi- 
nėrei į širdgėlą ir, pamiršusi visa, kas gera, Žžvelgi į 
blogesniąją savo likimo pusę. Mintyse neatsigręži į pra- 
ėjusį gyvenimą su sūnumi, malonius susitikimus su juo, 
mielą vaiko švelnumą, jo, mokinio, žingsnius, vis knai- 
siojiesi po paskutiniųjų įvykių vaizdus, ir, tarytum jie 
patys savaime nebūtų siaubingi, kiek galėdama didini. 
Negeisk, meldžiu, iškreiptos garbės, norėdama atrodyti 
nelaimingiausia moteris. 5. Kartu pagalvok, kad nėra di- 
delis daiktas būti stipriai, kai viskas klostosi laimingai, 

kai gyvenimas eina sėkmės taku. Vairininko meną at- 
skleidžia ne rami jūra ir ne palankus vėjas: reikia aud- 
ros, kad išbandytų dvasią. 6. Todėl nepasiduok, prie- 
šingai, ženk tvirtai, išlaikyk bet kokią užgriuvusią naš- 
tą, nors iš pradžių bijojai ir šnaresio. Tik rami siela gali 
paniekinti likimą“. Taip pasakęs, parodė jai likusį gyvą 
sūnų ir prarastojo augintus vaikaičius. 


VI. 1. Tai tavo, Marcija, atvejis, tai prie tavęs prisė- 
do Arėjas. Pakeisk vardą, išeis, kad guodė tave. Tačiau 
manyk sau, Marcija, jog iš tavęs išplėšta daugiau, negu 
kada nors yra netekusi kokia nors motina, aš tavęs ne- 
glostau, tavo ašarų pakriūtės nemenkinu. 2. Jei verks- 
mas įstengia nugalėti likimą, dejuokime, tegul per die- 
nas skamba aimanos, o naktį pasiglemžia bemiegis liū- 
desys, tegul bus draskoma žaizdota krūtinė ir net vei- 
das, tegul suteiksiantis naudos gedulas visaip Žiauriai 
šėlsta. Tačiau jei jokie vaitojimai nesugrąžina Mirusiųjų, 
jei nepajudinamos, amžinai tvirtos lemties nepakeičia jo- 
kia papjūtis, ir mirtis turi visa, ką nusinešė, tegul bai- 
giasi sielvartas, jis juk gali pradingti. 3. Todėl valdyki- 
mės, kad toji jėga parvertusi mūsų nenusineštų. Blogas 
laivo vadas, iš kurio vairą išplėšė bangos, kuris apleido 
tabaluojančias bures, atidavė audrai eldiją. Net ir sudu- 
žus laivui pagirtinas tas, kurį jūra užgriuvo belaikantį 
vairą ir besipriešinantį. 

VII. 1. „Bet juk natūralu gedėti saviškių.“ — Kas gi 
sako priešingai, jei su saiku. Juk ne tik mirus, bet ir 
išvykus brangiems žmonėms ėda bei spaudžia širdis ir 
stipriesiems. Tačiau tai daro įsitikinimas, o ne gimties 
dėsnis. 2. Pažvelk į gyvūnus, jų sielvartas audringas, bet 

trumpas: karvės muroja vieną ar dvi dienas, kumelės 
beprotiškai blaškosi ir laksto ne ilgiau, žvėrys ieško jau- 
niklių pėdsakų, išvaikšto miškus, dažnai grįžta prie iš- 
draskyto guolio, bet netrukus numalšina šėlsmą. Garsiai 
klykdami paukščiai, parėkavę apie tuščius lizdus, vei- 
kiai vėl skraido ramūs. Joks gyvūnas ilgai negedi savo 
palikuonių, išskyrus Žmogų, kuris sielvartauja ne tiek, 
kiek jaučia, bet kiek yra nusistatęs. 3. Žinok, gimtis ne- 
reikalauja palūžti nuo širdperšos; netektis labiau pažei- 
džia moteris negu vyrus, labiau barbarus negu ramios 
ir kultūringos tautos žmones, labiau nemokytus negu 
mokytus. Visa, kas gauna jėgų iš gimties, ją išsaugo 
visuose žmonėse; vadinasi, tai, kas įvairu — neįgimta. 
4. Ugnis degina bet kokio amžiaus žmogų, visų miestų 
piliečius, ir vyrus, ir moteris, geležis gali perkirsti bet 
kieno kūną. Kodėl? Todėl, kad joms davė jėgų gimtis, 
kuri nieko nenustatė pavieniam asmeniui. Kiekvienas 
kitaip jaučia skurdą, sielvartą, panieką, kaip jį verčia 
įprotis; išankstinis įsitikinimas, jog tai siaubinga, daro 
žmogų silpną ir neiškenčiantį to, ko visai nereikia bijoti. 


VIII. 1. Antra, visa, kas natūralu, nedidėja bėgant 
laikui. Skausmas per dieną nurimsta, net labai smarkų, 
kasdien pakylantį ir besipriešinantį vaistams, numaldo 
geriausias nesutramdomųjų malšintojas - laikas. 2. Nors 
dabar tave, Marcija, tebegaubia didžiulis liūdesys, atro- 
do, jau surambėjęs, ne veržlus, kaip pradžioje, bet at- 
kaklus ir užsispyręs, tačiau ir jį nusineš bėgančios die- 
nos. Kiekvienas užsiėmimas pamažu atpalaiduos sielą. 
Dabar tu pati stebi save; juk didelis skirtumas, ar leidi 
sau gedėti, ar įsakai. 3. Tavo išskirtiniam būdui labiau 

pritiktų verčiau padaryti liūdesiui galą negu laukti, kol, 
tau nenorint, skausmas liausis. Pati jį išvaryk! 


IX. 1. „Tad kodėl mes taip atkakliai apverkiame sa- 
vuosius, jei gimtis to neliepia?“ — Nes mes nenumato- 
me nelaimės prieš jai atsitinkant, bet, tarytum apsaugo- 
ti nuo jos ir einą ramesniu už kitus keliu, nepasimoko- 
me iš svetimų negandų, kad jos visiems bendros. 2. Pro 
mūsų namus praeina daugybė liūdnų eisenų, - mes ne- 
galvojame apie mirtį; tiek ankstyvų laidotuvių, - mūsų 
širdis tvaksi apie apsivilkusius vyro togą, einančius ka- 
ro tarnybą, paveldinčius tėvo turtą sūnus. Matome dau- 
gybę turtuolių staiga tampant skurdžiais, bet mums nė 
į galvą netopteli, kad visos mūsų gėrybės taip pat kabo 
ant siūlo galo. Kadangi smogiama nelauktai, smarkiau 
griūvame. Gerokai iš anksto numatytos nesėkmės puola 
bejėgiškiau. 3. Žinok, kad tu stovi visiems smūgiams 
prieinamas, ir kitus persmeigusios ietys prazvimbė vi- 
sai pro tave! Tarytum beveik neginkluotas koptumei į 
kokią nors sieną ar daugybės priešų užimtą statų šlaitą, 
lauk žaizdos ir manyk, kad iš viršaus paleisti akmenys, 
strėlės, ietys lekia į tave. Kam nors kritus šalia ar už- 
pakalyje, sušuk: „Neapgausi manęs, likime, pulsi ne 
lengvapėdį ar vėjavaikį. Žinau tavo ketinimus: nors par- 
bloškei kitą, taikei į mane“. 4. Kas gi kada nors žvelgė 
į savo gėrybes kaip į beregint pradingsiantį daiktą? Kas 
iš mūsų kada išdrįso galvoti apie tremtį, neturtą, gedu- 
14? Kas, paragintas galvoti, nenusispjaus dėl tokio pa- 
siūlymo kaip dėl pikta lemiančio ženklo, siųsdamas ne- 
gandas ant priešininkų arba ant paties nelaiku pasiro- 
džiusio ragintojo galvos? 5. „Nemaniau taip atsitik- 

siant.“ - Kodėl gi tu manai, jog neatsitiks tai, ką Žinai 
galint atsitikti, ką matai ištinkant [daugelį]? Štai nuo- 
stabi, verta būti sakoma ne tik nuo juokingų vaidinimų 
pakylos, eilutė: 


Bet ką ištikti gali tai, kas gali tekt bet kam". 


Anas neteko vaikų- ir tu gali netekti. Anas pasmerk- 
tas,- ir tavo nekaltumas kybo ant plauko. Ši klaida mus 
apgauna, ir pasirodome išlepę, kai patiriame, ko nie- 
kuomet nesitikėjome galį patirti. Iš anksto numatęs ne- 
laimę Žmogus pasitinka ją jau nuginkluotą. 


X. 1. Marcija, visa, kas spindi aplink mus iš išorės, — 
vaikai, aukštos pareigos, turtai, plačios menės ir išvytų 
klientų pilni prieangiai“, garsus vardas, kilminga ar gra- 
ži žmona ir kita, kas priklauso nuo netikro ir besikei- 
čiančio likimo, tėra svetimi, skolinti papuošalai. Nė vie- 
nas iš jų neduodamas dovanai. Scena gražinama išnuo- 
muotais, šeimininkams grąžinsimais rakandais; vieni bus 
atiduoti pirmąją dieną, kiti — antrąją, nedaug teliks iki 
pabaigos. 2. Taigi neturime viltis gyveną tarp savo daik- 
tų, esame juos gavę iš kitur. Naudojamės jais tiek laiko, 
kiek paskiria davėjas, reikia būti pasiruošus, kai bus 
liepta, neaimanuojant grąžinti visa, kas duota iki nenu- 
statytos dienos. Tik labai nevykęs skolininkas plūsta kre- 
ditorių. 3. Taigi visus savuosius, kuriuos, žiūrėdami gi- 
mimo eilės, tikimės mus pergyvensiant ir kurie patys 
visai teisingai geidžia eiti iš paskos, turime mylėti, su- 
prasdami, jog mums nežadėta, nei kad jie bus visada, 
nei kad jie bus ilgai. Širdžiai dažnai reikia priminti, 
kad mylėtų juos kaip išeisiančius, net kaip išeinančius; 
visa, kas likimo duota, turėk kaip neužtikrintą daiktą. 

4. Godžiai griebkite vaikų teikiamus malonumus, leiski- 
te vaikams mėgautis jumis, neatidėliodami ragaukite visų 
džiaugsmų, — rytojaus naktis nežadėta. Per toli nukė- 
liau: nežadėta net ši valanda. Reikia skubėti, priešas 
mina ant kulnų, beregint bus išblaškyti palydovai, triukš- 
mingai išsklaidyta jūsų draugija. Tik grobimo tesama 
pasaulyje, jūs, vargšai, nežinote, kad gyvenate, bėgdami 
nuo jo. 5. Sielvartauji dėl mirusio sūnaus, - kaltink jo 
gimimo akimirką, gimstant jam buvo išpranašauta mir- 
tis. Su ta sąlyga jis buvo duotas, tokia lemtis jį lydėjo 
nuo įsčių. 6. Patenkame į kietą ir nenugalimą likimo 
valdžią, jo sprendimu kentėsime pelnytai ir nepelnytai. 
Nevaržomai, įžeidžiamai, Žiauriai jis naudosis mūsų kū- 
nais: vienus ugnimi degins, bausdamas ar gydydamas, 
kitus supančios ar priešo, ar piliečio įsakymu, trečius 
plikus svaidys nežinomose jūrose ir ilgai kovojusius su 
bangomis ne išmes ant smėlio ar ant kranto, bet pa- 
slėps kokio nors milžiniško siaubūno pilve; ketvirtus, 
įvairių ligų išdžiovintus, ilgai laikys nei gyvus, nei mi- 
rusius. Kaip nepastovus ir aikštingas, savo vergų nežiū- 
rįs šeimininkas, klys ir bausdamas, ir apdovanodamas. 


XI. 1. Ar reikia apraudoti atskirai? Juk visas gyveni- 
mas apverktinas: vos nusikratysi nesėkmės, tuoj užgrius 
nauja. Taigi turime žiūrėti saiko (ypač jūs, moterys, nes 
kankinatės be jokio galo) ir paskirstyti Žmogaus širdį 
daugeliui skausmų. Kaipgi tu pamiršai savo ir visuoti- 
nę padėtį? Mirtinga gimusi, mirtingus pagimdei. Būda- 
ma tik trūnus, pilnas skysčių kūnas, ligų maišelis, to- 
kioje menkoje medžiagoje tikėjaisi išnešioti tvirtą ir am- 
žiną palikuonį? 2. Sūnus iškeliavo, tai yra nubėgo iki 

ribos, prie kurios skuba ir, tavo nuomone, laimingesni 
už tavo vaiką. Ten nevienodu žingsniu žengia besigin- 
čijanti forume, Žiopsanti teatruose, maldaujanti šventyk- 
lose minia, - pelenai sulygins ir mylimus, ir niekina- 
mus. Tai skelbia įrašas pitijos pranašysčių vietoje: „Pa- 


“13 


žink save“. 3. Kas yra žmogus? Nuo menkiausio smū- 
gio ar trenksmo sudūžtantis indas. Nereikia didelės aud- 
ros, kad būtum išsklaidytas į dulkes, bet kur atsitren- 
kęs subyrėsi. Kas yra žmogus? Silpnas ir trapus kūnas, 
plikas, beginklis iš prigimties, reikalingas kito pagalbos, 
nusviestas visoms likimo patyčioms, nors raumenys iš- 
mankštinti, bet kokio žvėries maistas, bet kieno auka, 
sudarytas iš nepatvarių skysčių, žėri tik išorės bruožais, 
neatsispiria šalčiui, karščiui, vargui; antra vertus, pūvąs 
nuo neveiklumo bei poilsio, drebąs dėl maisto, kurio 
stygius silpnina, o perteklius plėšo; net ir saugioje vie- 
toje esti nerimastingas ir sudirgęs, jo kvėpavimas nepa- 
tikimas, vos laikosi, net netikėtas nemalonus garsas jį 
užgniaužia. Taigi jis — amžinai ydingas ir nenaudingas 
savo pavojų šaltinis. 4. Stebimės mirtimi, bet jai tereikia 
tik karktelėti. Ar daug tenka plušėti, kad žmogus par- 
griūtų? Kvapas, skonis, nuovargis, būdravimas, gėrimas, 
maistas, be kurių jis negali gyventi, mirtinai kenkia; vos 
pajudėjęs, suvokia savo silpnumą: jis nepakelia bet ko- 
kio klimato, miršta nuo naujo vandens, neįprasto oro, ir 
nuo menkiausios priežasties, ir nuo stipraus puolimo; trū- 
nus, ligotas, verksmu pranešęs jau apie savo atėjimą gy- 
venti. Tačiau kokį didelį sąmyši sukelia šis niekingas gy- 
vūnas, kokių didelių ketinimų turi, pamiršęs savo pa- 
dėti! 5. Širdyje svarsto nemirtingus, amžinus reikalus, 
paskirstydamas juos anūkams ir proanūkiams, kol, 

besiekiantį tolių, prispaudžia mirtis; tai, kas vadinama 
senatve, tėra labai trumpai apsisukę metai. 


XII. 1. Ar tavo skausmas (jei tik jis turi kokio blai- 
vaus protavimo) žiūri savo nelaimės, ar to, kuris iške- 
liavo? Ar primena, kad prarastasis sūnus neteikė jokio 
malonumo, ar kad galėjo teikti daugiau? Atsakydama, 
kad neteikė, nuostolį padarysi lengvesnį: žmonės ma- 
žiau graužiasi dėl to, iš ko neturėjo jokio džiaugsmo ar 
smagumo. 2. Jei pripažįsti, kad esi iš jo gavusi nemaža 
malonumų, reikia ne dejuoti, kad jie atimti, bet dėkoti, 
kad jų būta. Puikius savo vargų vaisius skynei jau jį 
auklėdama. Net stropiai šeriantieji šuniukus, paukščius 
ir kitus pramogų gyvūnus mėgaujasi į juos žiūrėdami, 
liesdami, smaginasi jų mielu gerinimusi, 0 ar penintiems 
vaikus pats auklėjimas nėra atlygis už auklėjimą? Tar- 
kime, tau nieko nedavė jo uolumas, nieko neišsaugojo 
jo stropumas, nieko nepatarė jo išmintingumas, - atly- 
gis yra tai, kad jį turėjai, kad mylėjai. 3. „O galėjo būti 
didesnis.“ — Tačiau tai geriau negu apskritai nieko, ka- 
dangi, kai renkamasi, ar geriau būti trumpai laimingam 
ar niekuomet, nutariama, jog verčiau pradingstantis gė- 
ris negu jokio. Ar tu būtum labiau norėjusi kokio nors 
tik sūnaus vardą teturinčio išsigimėlio, ar tokio, koks 
buvo taviškis: taip anksti išmintingas jaunuolis, taip 
anksti dorybingas, taip anksti vyras, taip anksti tėvas, 
taip anksti siekiąs visų pareigybių, taip anksti Žynys — 
tarytum skubančio į viską? 4. Beveik niekam netenka 
ilgalaikio gėrio. Tik blanki laimė lėtai tęsiasi iki pabai- 
gos. Nemirtingieji dievai davė tau sūnų ne ilgam, jie iš 
karto davė ji tokį, koks galėjo tapti neveikiai. Negali 

sakyti, jog dievai tave vieną pasirinko, neleidę džiaug- 
tis sūnumi; permesk akimis daugybę pažįstamų ir ne- 
pažįstamų, visur pamatysi kentėjusių daugiau. Tai pa- 
tyrė didūs vadai ir valdovai, mitai net dievus užkliudo, 
manau, tam, kad mus laidojančius numaldytų mintimi, 
jog ir dievams tai tenka. Sakau, apžvelk visus, nerasi 
tokių nelaimingų namų, kurie negalėtų pasiguosti, jog 
esama dar nelaimingesnių. 5. Vardan Herkulio, negal- 
voju apie tave blogai, nemanau, jog lengviau bus ken- 
tėti, jei parodysiu be galo daug gedinčių; nelaimingųjų 
minia paguodžia tik pavydžią širdį. Tačiau kai kuriuos 
priminsiu ne tam, kad suprastum, jog taip jau papras- 
tai žmonėms atsitinka (juokinga būtų teikti mirtingumo 
pavyzdžius), bet kad žinotumei, jog būta daugelio žmo- 
nių, suminkštinusių grublus ramiu ėjimu per juos. 6. Pra- 
dėsiu nuo laimingiausiojo'*. Liucijus Sula neteko sūnaus. 
Šis įvykis nepalaužė jo piktybės, ar priešus ir piliečius 
žudančio žiaurumo, neprivertė galvoti, jog jis pasiėmė 
klaidingą prievardį. Jį pasirinko po sūnaus mirties, ne- 
išsigandęs nei neapykantos žmonių, kurių nelaimės su- 
darė tą milžinišką jo sėkmę, nei pykčio dievų, kuriems 
kaip krislas akyje buvo toji didžiulė Sulos laimė. Pali- 
kime tą dar neišspręstą klausimą, koks buvo Sula (net 
nedraugai pripažins, kad jis tauriai griebėsi ginklų, tau- 
riai juos sudėjo), tai, kas mums rūpi - aišku: didžiau- 
sios nelaimės ateina pas laimingiausius. 

XIII . 1. Tegul Graikija per daug nesididžiuoja tė- 
vu“, kuris, per aukojimus gavęs Žinią apie sūnaus mir- 
ti, liepė nutilti fleitininkui ir nusiėmė vainiką, 0 visa 
kita kaip dera atliko iki galo. Tą patį padarė mūsų 

vyriausiasis žynys Pulvilas'“, kuriam, pridėjusiam ranką 
prie šventyklos durų ir pašvenčiančiam dievams Kapi- 
tolijų, buvo pranešta apie sūnaus mirtį. Jis apsimetė ne- 
girdėjęs, pradėjo iškilmingą Žynio giesmę, verksmas mal- 
dos nepertraukė, kitiems tariant sūnaus vardą, maldavo 
Jupiterį malonės. 2. Kaip, tavo nuomone, turi baigtis 
sielvartas, pirmąją dieną pirmuoju puolimu neprivertęs 
tėvo pasitraukti nuo bendruomenės aukuro ir palaimos 
prašančių maldų? Vardan Herkulio, vertas atmintino pa- 
šventinimo, vertas aukščiausios žynystės buvo tas, ku- 
ris nenustojo garbinęs net ir supykusių ant jo dievų. 
Grįžęs namo, jis apsiverkė, keletą kartų suvaitojo ir, at- 
likęs visas pagal papročius reikalingas pareigas miru- 
siajam, vėl žvelgė tokiu pat veidu, kaip Kapitolijuje. 
3. Paulas maždaug ano garsiojo triumfo metu, kai prie- 
šais vežimą varė supančiotą Persėją, ką tik du sūnus 
atidavęs įsūnyti, palaidojo likusius namie“. Kokie pui- 
kūs turėjo būti pasiliktieji, gali spręsti iš to, kad tarp 
atiduotųjų buvo Scipionas. Su užuojauta romėnų tauta 
žvelgė į tuščią Paulo vežimą. Tačiau jis pasakė iškil- 
mingą kalbą ir padėkojo dievams už norų įvykdymą: 
mat prašęs, jei jie užsirūstintų dėl milžiniškos pergalės, 
verčiau bausti jį, o ne valstybę. 4. Matai, kaip narsiai jis 
pakėlė: dėkojo už netektį. O ar kieno nors kito širdį 
buvo smarkiau pervėrę šitaip apsivertę aukštyn kojom 
visi reikalai?! Juk jis prarado ir paguodą, ir pagalbą. 
Tačiau Persėjui nepavyko pamatyti liūdno Paulo veido. 


XIV. 1. Kam man rodyti tau didžių vyrų pavyzdžius 
ir ieškoti nelaimingų, jei laimingų rasti daug sunkiau? 
Kelinti ar kokie namai iki pabaigos regėjo gvvus visus 

šeimos narius?! Paimk bet kuriuos vienerius metus!“ ir 
pasakyk jų magistratus, pavyzdžiui, Liucijų Bibulą ir 
Gajų Cezarį. Pamatysi, koks panašus šių kolegų ir nu- 
ožmiausių priešų likimas. 2. Liucijaus Bibulo, labiau doro 
negu atkaklaus vyro, du sūnūs buvo vienu kartu nužu- 
dyti. Kadangi egiptiečių kareivis juos išniekino, dėl to 
verkti vertėjo ne mažiau, kaip dėl netekties. Tačiau Bi- 
bulas, dėl kolegos neapykantos visus tarnybos metus 
lindėjęs namuose, kitą dieną po Žinios apie dvejas lai- 
dotuves ėmėsi įprastinių valstybės pareigų“. Kas gali 
skirti dviem sūnums mažiau negu vieną dieną?! Taip 
greitai baigė gedėti vaikų Žmogus, metus gedėjęs kon- 
sulato. 3. Ištakavęs Britaniją, tuomet, kai net Okeanas 
negalėjo sulaikyti jo laimės, Gajus Cezaris išgirdo, jog 
gyvuosius paliko jo duktė, į kapą vesdamasi ir valsty- 
bės lemtį: kaip dieną buvo aišku, jog Gnėjus Pompėjus 
ramia širdimi nepakels, kad, be jo, Romoje esama ir 
kito didžio vyro ir nulaužys jam pavojingai atrodančius 
daigus, net jei jie auga valstybės labui“. Tačiau trečią 
dieną Cezaris vėl vykdė karvedžio priedermę, nugalė- 
damas skausmą taip pat greitai, kaip buvo įpratęs nu- 
galėti visa kita. 


XV. 1. Ar priminti tau kitų Cezarių gedėjimus? Man 
atrodo, jog likimas juos skriaudžia tam, kad jie pasitar- 
nautų Žmonių giminei, parodydami, jog net tie, kurie 
vadinami dievų vaikais ir gimdytojais, nėra nei savo, 
nei svetimo likimo valdovai. 2. Dieviškasis Augustas, 
netekęs vaikų, anūkų, pragaiščiai išdaigojus Cezarių būrį, 
kaip ramstį ištuštėjusiems namams pastatė įsūnį“. Visa 
tai Jis pakėlė taip narsiai, kaip Žmogus, kurio esmė 

tuomet atsiskleidžia, kuriam rūpi, kad niekas nesiskųs- 
tų dievais. 3. Tiberijus Cezaris prarado ir sūnų, ir įsū- 
nį“, tačiau, atsistojęs rostruose, pats pasakė sūnaus lai- 
dotuvių kalbą“, stovėjo greta padėto kūno, tik atitver- 
tas audinio, nes jam, kaip vyriausiajam Žyniui, nederėjo 
matyti lavono, ir, romėnų tautai verkiant, nenunarino 
veido. Šalia stovinčiam Sejanui leido regėti, kaip ištver- 
mingai jis praranda savuosius“. 4. Matai, kiek daug esa- 
ma žymiausių vyrų, kuriems nepadarė išimties viską 
parbloškianti neganda. O juk šitiek sielos gėrybių, šitiek 
viešojo ir asmeninio gyvenimo puošmenų juos supo! Bet, 
matyt, toji audra eina ratu, padrikai viską niokodama ir 
svaidydama kaip savo. Paprašyk kiekvieną paskaičiuo- 
ti, pasirodys, jog niekas negimė tam, kad nebūtų nu- 
skaustas. 


XVI. 1. Žinau, ką pasakysi. „Pateikdamas vyrų pa- 
vyzdžius, užmiršti guodžiąs moterį.“ Tačiau kas galėtų 
teigti, jog gamta pavydžiai pasielgė su moterų talentais, 
jų dorybes sutraukdama į dulkelę?! Tikėk mano žodžiais: 
tokia pat jų tvirtybė; kai nori, tokia pat galimybė elgtis 
garbingai; skausmą ir vargą, jei įpranta, pakenčia vie- 
nodai. 2. Gerieji dievai, kokiame mieste mes šitai kalba- 
me? Tame, kur Lukrecija ir Brutas nuo romėnų spran- 
do nuvertė karalių. Brutui turime dėkoti už laisvę, 
Lukrecijai - už Brutą. Tame, kur, paniekinusi priešą ir 
upę, Klelija - dėl ypatingos drąsos jos vos nelaikome 
vyru,- sėdėdama ant žirgo (statula stovi Šventojoje gat- 
vėje, kur visada žmonių knibždėlynas), priekaištauja mū- 
sų jaunuoliams, jodinėjantiems su pagalvėlėmis mieste, 
kuriame kadaise ir moterims dovanodavome ristūnus. 

3. O jei nori narsiai gedėjusų moterų pavyzdžių, jų ne- 
reikės pašalėse rankioti. Iš vienos šeimos duosiu tau 
dvi Kornelijas. Pirmoji — Scipiono duktė, Grakchų mo- 
tina. Dvylika vaikų - dvylika laidotuvių; apie kitus nie- 
ko negalima pasakyti: valstybė nepajuto nei jų atėjimo, 
nei pasitraukimo, bet Kornelija regėjo nužudytus ir ne- 
palaidotus Tiberijų ir Gajų, kuriuos pripažįsta buvus di- 
džius net ir nelaikantieji jų puikiais vyrais. Guodžian- 
tiems, vargše vadinantiems ji kalbėjo: „Niekuomet nesi- 
vadinsiu nelaiminga aš, Grakchų gimdytoja“. 4. Livi- 
jaus Druzo žmona Kornelija neteko garsaus, talentingo 
Grakchų pėdomis žengiančio jaunikaičio, neįgyvendinu- 
sio daugybės sumanytų įstatymų, nežinia kieno užmuš- 
to šalia savo Židinio dievų. Tačiau Žiaurią ir neatkeršy- 
tą sūnaus mirtį ji stūmė per gyvenimą taip pat tvirtai, 
kaip jis — savo įstatymų projektus. 5. Tu atleisi likimui, 
Marcija, kad jis nesustabdė į tave paleistų iečių, Žino- 
dama, jog jos persmeigė Scipionus, Scipionų motinas ir 
dukteris, jog kliudė Cezarius. Gyvenimas kupinas įvai- 
rių nelaimių ir priešiškumo, niekas negali tikėtis ilgos 
taikos, tik šiokių tokių paliaubų. 6. Išauginai ketvertą 
vaikų, Marcija. Sakoma, jog į tirštą būrį paleista ietis 
visuomet pataiko, tad ar nuostabu, kad tokia nemaža 
krūva negalėjo išvengti likimo neapykantos ir skriau- 
dos? 7. „Tačiau likimas neteisingas dar ir dėl to, kad jis 
pasirinko sūnus.“ Niekuomet negali teigti, jog esi nu- 
skriausta, kai ką nors lygiai daliniesi su galingesniu: 
tau jis paliko dukteris ir jų pagimdytus anūkus. Tą, 
kurio labiausiai gedi, pamiršusi pirmąjį, taip pat ne vi- 
siškai nušlavė: turi dvi jo dukteris; jei tau bloga - di- 
delę naštą, jei gera — didelę paguodą. Pasistenk, jas 

matydama, prisiminti sūnų, o ne skausmą. 8. Nugriu- 
vus vėjo su šaknimis išrautiems ar susisukusio viesulo 
staiga nulaužtiems medžiams, žemdirbys puoselėja jų 
atžalas, sėklas, sodina daigus, ir netrukus (nes laikas 
taip pat veržliai ir siautulingai augina, kaip ir naikina) 
jie sulapoja dar linksmesni už išnovytuosius. 9. Užpil- 
dydama tuščią vietą, savąjį Metilijų pakeisk jo dukteri- 
mis ir vieną skausmą palengvink dviguba paguoda. 
Žmonių prigimtis tokia, kad labiau brangina tai, ko yra 
netekę; sielvartaudami dėl išplėštų dalykų, elgiamės ne- 
teisingai su tuo, kas liko. Tačiau jei įvertinsi, kaip šėl- 
damas likimas tavęs pasigailėjo, pamatysi, kad turi dau- 
giau negu vien širdgėlą: pažvelk į būrį anūkų ir dvi 
dukras. 10. Tark sau, Marcija: „Grąžyčiau rankas, jei 
kiekvieno likimas atitiktų jo dorovę, ir nelaimės neper- 
sekiotų gerųjų; dabar matau, kad be jokio skirtumo taip 
pat blaškomi ir blogieji, ir gerieji“. 


XVII. 1. „Tačiau sunku netekti išauginto jaunuolio, 
motinos ir tėvo atramos bei pasididžiavimo.“ Kas sako, 
jog lengva? Bet tokia jau žmogaus dalia: pagimdei tam, 
kad prarastumei, kad galuotumeisi, kad viltumeisi, dre- 
bėtum, kitus ir save jaudrintum, mirties ir bijotum, ir 
geistum, ir — blogiausia: niekuomet nežinotum savo tik- 
rosios būklės. 2. Įsivaizduokime, kas nors sako susiruo- 
šusiam į Sirakūzus: „Pirma susižinok visus būsimos ke- 
lionės akibrokštus ir malonumus, o paskui plauk. Štai 
kuo galėsi žavėtis: iš pradžių pamatysi salą, nuo Italijos 
atskirtą siauro vandens ruožo; aišku, kad ji kadaise bu- 
vo susijungusi su žemynu. Jūra staiga užgriuvo ir 


Nuo Hesperijos krašto atkirto“. 

Po to išvysi (juk tau niekas nekliudys perkirsti g0- 
džiausią jūros verpetą) tą legendų Charibdę, išsitiesusią 
plačiai, jei jos neaplankė pietys, o jei karščiau papūtė, 
didžiulėmis godžiomis Žiotimis ryjančią laivus. 3. Išvysi 
poetų apdainuotą Aretusos šaltinį, skaidrutėlį ir vaiskų 
iki pat dugno, liejantį ledines sroves, gal surenkantį jas 
ten gimusias, o gal iškeliantį po žeme dingusią upę, 
pratekėjusią po daugybe jūrų, bet nesusimaišiusią su 
prastesniu vandeniu. 4. Išvysi ramiausią iš visų uostą, 
kuriuos ar gamta, ar žmonės sutvarkė, kad laivynams 
būtų saugu. Jis toks atvangus, kad net didžiausių aud- 
rų šėlsmas ten negauna vietos. Išvysi apylinkes, kur, 
palaužus Atėnų galybę, nepaprastai giliai iškirtus uo- 
las, natūralus kalėjimas uždarė tūkstančius belaisvių“, 
pagaliau pamatysi ir patį milžinišką miestą, didesnį už 
daugelį kitų, ir nepaprastai švelnią, kasdien saulėtą Žie- 
mą. 5. Tačiau kai visa tai patirsi, žiemos orų malonu- 
mus sudaužys slegianti ir nesveikatinga vasara; ten bus 
tiranas Dionisijas, laisvės, teisingumo, įstatymų žudikas, 
net ir po Platono tremties trokštąs gyventi"; vienus jis 
degins, kitus plaks, trečius dėl mažiausio pasipriešini- 
mo lieps nugalabyti, skatins vyrų ir moterų geidulius, 
ir tiems šlykštiems karaliaus nesusivaldymo kaimenių 
gyvuliams per maža bus iš karto po du susieiti. Tai 
štai, girdėjai, kas gali tave patraukti, kas atbaidyti, taigi 
arba plauk, arba pasilik“. 6. Jei kas nors, ir išgirdęs šį 
apibūdinimą, sakys norįs vykti į Sirakūzus, ar turės jis 
teisę skųstis kuo kitu, o ne savimi, ne atsitiktinai ten 
patekusiu, o atvykusiu sąmoningai ir viską Žinant? 
7. Gamta mums visiems sako taip: „Aš nė vieno neap- 
gaudinėju. Jei tu auginsi sūnus, jie gali būti arba gražūs, 

arba bjaurūs, o gal gims luošiai. Bet kuris iš jų galės 
būti ir tėvynės gynėjas, ir išdavikas. Turi teisę tikėtis, 
jog jie bus tokie, kad niekas neišdrįs blogo žodžio ištar- 
ti, tačiau įsivaizduok, kad jie gali būti ir šlykštūs, kaip 
gyvi keiksmažodžių įsikūnijimai. 8. Niekas nedraudžia 
vaikams tave kaip dera palydėti į kapus ir pasakyti 
laidotuvių kalbą, bet ir pati ruoškis juos dėti ant laužo, 
ar mažus, ar jaunus, ar pasenusius, metai nesvarbu, kiek- 
vienos laidotuvės, kuriose tėvai eina paskui palikuonių 
palaikus, yra žiaurios“. Jei, žinodama šiuos dėsnius, au- 
gini vaikus, nepyk ant dievų, kurie nieko tikra tau ne- 
žadėjo.*** 

XVIII. 1. Nagi pritaikykime pateiktą vaizdą viso gy- 
venimo pradžiai. Svarstančiam, ar keliauti į Sirakūzus, 
išdėsčiau, kas ten smagu, kas grėslu; įsivaizduok, kad, 
tau gimstant, ateinu su patarimu: „Tu įžengsi į dievų ir 
žmonių miestą, apglėbiantį viską, supančiotą tam tikrų 
amžinų dėsnių, sukantį nepavargstančius dangiškus kū- 
nus. 2. Ten išvysi įvairiai žibant daugybę žvaigždžių, o 
vieną spinduolį šviesa pripildant visatą. Pamatysi saulę, 
kasdieniu sukimusi dalijančią dienos ir nakties laiką, me- 
tus paskirstančią į taisyklingai besikeičiančias žiemas ir 
vasaras. Pamatysi naktį patekant mėnulį, švelniai atspin- 
dintį iš sesers paskolintą šviesą, tai pasislepiantį, tai ky- 
bantį virš Žemės skritulį, tai didėjantį, tai mažėjantį, vis 
nepanašų į buvusį. 3. Pamatysi skirtingais keliais trau- 
kiančius penkis šviesulius, skriejančius priešinga krypti- 
mi negu visas strimgalviais lekiantis pasaulis, nuo jų 
menkiausio judesio priklauso tautų likimai, klostosi sėk- 
mės ir nesėkmės pagal tai, laiminga ar ne pakilo žvaigž- 

dė. Stebėsiesi susikaupusiais debesimis, lietumis, žaibų 
raizgalynėmis ir dangaus trenksmais. 4. Kai, pasisotinęs 
aukštybių reginiais, nukreipsi akis į Žemę, tave pasig- 
lemš įvairios daiktų formos: čia į begalinius tolius besi- 
driekiančios laukų platybės, čia didžiuliais, snieguotais 
gaugarais iškylančių kalnų stačios, aukštyn šaunančios 
viršūnės; upių vagos ir iš vieno šaltinio į vakarus ir 
rytus tekančios srovės, augalotais medžiais siūbuojan- 
čios girios ir daugybė miškų su gyventojais, su įvairia- 
balsiu paukščių skambesiu; 5. visaip išsidėstę miestai ir 
neprieinamų vietovių atskirtos tautos: vienos pasitrau- 
kusios į dangų remiančius kalnus, kitos bailiai supamos 
pelkėtų krantų; iš dirvos virstantys javai, derlūs lauki- 
niai krūmokšniai, lėtai tarp pievų vingiuojantys upeliai, 
žavios jūros įlankos ir patogūs uostui krantai, bekrašty- 
bėje išbarstytos salos, paįvairinančios marių plynes. 6. O 
dar akmenų ir perlų žvilgesys, auksą išplaunančių ver- 
žlių tėkmių spindėjimas, sausumoje ar jūroje pasirodan- 
tys ugnies stulpai ir žemynų jungtis Okeanas, trimis 
įlankomis perskiriąs žmones“ ir laisvai banguojąs milži- 
niškomis vilnimis! 7. Čia tu išvysi neramiose, be vėjo 
besidaužančiose bangose nardant gyvūnus, dydžiu ge- 
rokai pralenkiančius sausumos gyventojus. Kai kurie 
sunkūs ir gali išsijudinti tik vadovaujant kitiems“, kai 
kurie greiti, verčiantys pulti į neviltį geriausius yrėjus, 
kai kurie siurbia vandenį ir išspjauna, keldami pavojų 
pro šalį plaukiantiems laivams; išvysi vykstančias ieš- 
koti nežinomų kraštų eldijas. Pamatysi, kad žmogus iš- 
drįsta viską, būsi didelių užmojų žiūrovas ir dalyvis, 
mokysi ir mokysiesi dalykų, iš kurių vieni gyvenimą 
įrengia, kiti puošia, treti vadovauja. 8. Tačiau ten taip 

pat bus tūkstančiai ir kūno, ir sielos rykščių: karai, plė- 
šikai, nuodai, laivų sudužimai, kenksmingi orai, ligos, 
žiauri graužatis dėl brangiausių Žmonių netekties ir mir- 
tis, nežinia, ar lengva, ar nuteistojo kankinimams. Pa- 
laužyk sau vienas galvą ir pasverk, ko nori; atėjus prie 
anų grožybių, reikės išeiti per anas nelaimes“. Atsakysi 
norįs gyventi. Kodėl gi ne? Juk, manau, tu imsiesi to, 
nesitikėdamas, kad ką nors prarasi be skausmo. Taigi 
gyvenk, kaip sutarta. „Niekas, sakai - su mumis nesi- 
tarė.“ Mūsų tėvai nusprendė už mus. Mus augino, nors 
ir žinojo gyvenimo iškeltą sąlygą. 


XIX. 1. Bet, prieš pradėdami guosti, pirma pažiūrė- 
kim, ką reikia gydyti, paskui — kaip. Širdgėlą skatina 
graužatis, kad nebėra mylimo žmogaus. Šiaip tai yra 
pakeliamas daiktas: juk neverkiame dėl nesančių ir ne- 
būsiančių šalia visą gyvenimą, nors negalime su jais 
bendrauti ar matytis. Taigi mus kankina įsitikinimas, ir 
kiekviena nelaimė yra tokia, kaip ją įvertiname. Vaistai 
mūsų galioje: galvokime, jog mirusieji yra iškeliavusieji, 
apgaukime patys save. Išlydėjome juos, pažadėję pasi- 
vyti. 2. Širdgėlą skatina ir tokia mintis: „Nebus kas ma- 
ne gina, kas mane saugo nuo paniekos“. Pasinaudosiu 
menkai įtikinama, bet tiesą pasakančia paguoda: mūsų 
visuomenėje vaikų praradimas daugiau malonės atneša 
negu atima, ir seniau žmonėms pragaištį teikusi vienat- 
vė dabar veda į galybę; kai kurie net apsimeta neken- 
čią sūnų ir prisiekdami atsižada savo vaikų, taip pasi- 
darydami bevaikiais. 3. Žinau, ką pasakysi: „Man gelia 
širdį ne dėl mano nuostolių“. Juk nevertas užuojautos 
žmogus, gedįs sūnaus kaip kokio naudingo vergo, įžvel- 

gęs sūnuje dar ką nors be jo paties. Tad dėl ko tau 
gelia širdį, Marcija? Ar kad tavo sūnus išėjo iš šio pa- 
saulio, ar kad neilgai gyveno? Jei dėl to, kad išėjo, tu- 
rėjai visados sielvartauti, juk visados žinojai jį esant mir- 
tingą. 4. Galvok, kad mirusiojo neištinka jokia nelaimė; 
tik pasakos verčia mus bijoti požemio pasaulio; ten iš- 
keliavusiųjų nelaukia tamsa, kalėjimas, nei ugningos sro- 
vės, nei užmiršimo upė, nei teismas, kaltinamieji, toje 
visuotinėje laisvėje negresia jokie tiranai; visa tai - poetų 
žaismas, raginantis mus tuščiai bijotis. 5. Mirtis yra iš- 
sivadavimas iš visų skausmų ir riba, kurios mūsų ne- 
laimės neperžengia; ji grąžina mus į tą ramybę, kurioje 
glūdėjome prieš gimdami. Kas apgaili mirusius, tegul 
apgaili ir negimusius. Mirtis nėra nei gėris, nei blogis. 
Gėris ar blogis gali būti tai, kad kažkas yra, o tai, kas 
yra niekas, viską paverčiąs nieku, mūsų nepaveda jo- 
kiam likimui; gėris ir blogis susiję su kokia nors me- 
džiaga. Likimas negali valdyti to, ką apleido gimtis, ne- 
gali būti vargšas tas, kuris yra niekas. 6. Tavo sūnus 
peržengė vergovės ribas, jį priglaudė didelė amžina ra- 
mybė. Jo nedirgina nei skurdo baimė, nei turto rūpes- 
čiai, nei malonumo šydu prisidengę sielas gadinantys 
geismai, jis nesuka galvos dėl svetimos laimės, jo nesle- 
gia kitų pavydas dėl jo sėkmės; net barnių-žodžiai ne- 
plėšo tyrų jo ausų. Jis nemato nei visuomenės, nei as- 
meninių negandų. Jis nerimastingai nelaukia ateities įvy- 
kių, visuomet žadančių netikrumą. Pagaliau jis ten, iš 
kur jo niekas neišstums, kur niekas neišgąsdins. 


XX. 1. Vai kaip nepažįsta savo nelaimių tie, kurie 
negiria mirties kaip puikiausio gamtos išradimo ir jos 


199 


MARCIJAI APIE PAGUODĄ 


nelaukia! Juk ji arba laimę aprėmina, arba nelabadę at- 
baido, arba užbaigia pasisotinusią ir nuvargusią senatvę, 
arba išveda jauną, kupiną vilčių žmogų, neleisdama žie- 
dui nuvysti, arba pasišaukia vaiką, dar nepradėjusį kop- 
ti sunkesniais laiptais; kai kam ji —- pabaiga, daugeliui — 
sipelno, kaip tiems, pas kuriuos ateina nekviečiama. 2. Ji 
paleidžia iš vergijos prieš šeimininko valią, nuima be- 
laisvių grandines, išveda iš kalėjimo tuos, kuriems išeiti 
uždraudė nepažabojamas valdovas, parodo tremtiniams, 
širdimis ir akimis, krypstantiems į tėvynę, kad bet ku- 
riame krašte gera ilsėtis, ji, likimui blogai padalijus ben- 
drus turtus ir atidavus vienas kito valdžion vienodų 
teisių Žmones, viską sulygina. Po jos niekas nieko neda- 
ro kam nors įsakius, joje niekas nejaučia savo menkumo, 
jį nieko neatstumia, jos, Marcija, panorėjo tavo tėvas. 
Kartoju: ji padaro, kad gimimas nereiškia kankynių pra- 
džios, ji padaro, kad nepasiduodu negandų grasinimams, 
kad galiu išlaikyti saiką, nepriklausomą sielą: turiu ką 
pasišaukti pagalbon. 3. Štai matau ne vienos rūšies, kiek- 
vieną kitaip padarytus kryžius: vieni pakabina Žemyn 
galva, kitų kuolas rėžiasi per dvišakumą, treti iškėtoja 
rankas ant skersinio; matau tempimo lynus, matau rykš- 
tes, - prietaisai išrasti kiekvienai kūno daliai. Bet matau 
ir mirtį. Regiu kraugerius priešus, išdidžiai siautėjančius 
piliečius. Bet regiu ir mirtį. Nėra sunku vergauti, kai, 
labai įkyrėjus kieno nors viešpatavimui, galima vienu 
žingsniu pereiti į laisvę. Mirties dėka myliu tave, gyve- 
nime! 4. Pagalvok, kiek gera turi laiku atėjusi mirtis, 
kaip daugeliui buvo nenaudinga ilgiau gyventi. Jei Gnė- 
jų Pompėjų, valstybės pasididžiavimą ir ramstį, liga bū- 

tų nusinešusi Neapolyje, be abejo, būtų miręs kaip pir- 
masis romėnų tautos pilietis. Tačiau maža laiko dalelė 
nustūmė jį nuo tos viršūnės: jis regėjo išžudytus legio- 
nus ir tame mūšyje, kuriame senatas stovėjo pirmoje 
eilėje, likusi (kokia nelemta liekana!) gyvą karvedį, jis 
regėjo budelį egiptietį ir pergalių pašventintą galvą ati- 
davė palydovui; o jei būtų išlikęs, būtų gailėjęsis, kad 
išsigelbėjo: kas galėjo būti šlykščiau už Pompėjų, gyve- 
nantųį iš karaliaus malonės?!* 5. Jei Markas Ciceronas 
būtų kritęs tuo metu, kai kartu su tėvyne jo siekė Ka- 
tilinos durklai, kurių jam pavyko išvengti, jei, išlaisvinęs 
respubliką, būtų žuvęs kaip jos išgelbėtojas, jei pagaliau 
būtų iškeliavęs į aną pasaulį vos palaidojęs dukrą, tuo- 
met būtų miręs laimingas: nebūtų matęs virš piliečių 
galvų pakeltų kardų, galvažudžių, besidalijančių užmuš- 
tųjų ir net mirusiųjų sava mirtimi turtą, nei ant ieties 
iškabintų parduoti konsulo šarvų, nei žudynių, nei vals- 
tybės lėšomis samdytų grobikų, karų, plėšimų, - šitiek 
naujų katilinų?. 6. Jei jūra būtų prarijusi grįžtantį iš 
Kipro sutvarkiusį karaliaus palikimą Marką Katoną su 
tais pinigais, kuriuos jis vežė, vėliau tapusiais pilietinio 
karo lėšomis, ar jam nebūtų buvę gera? Jis būtų su 
savimi nusinešęs įsitikinimą, kad niekas neišdrįs nusi- 
kalsti Katono akivaizdoje. Deja, prisidėję keleri metai 
privertė šį vyrą, gimusį ne tik savo, bet ir visuotinei 
laisvei, bėgti nuo Cezario, prisidėti prie Pompėjaus. Tai- 
g1 per ankstyva mirtis neatnešė tavo sūnui nieko bloga, 
Ji neleido jam patirti visų nelaimių. 


XXI. 1. „Tačiau jis mirė per greitai ir per anksti.“ — 
Pirma, įsivaizduok, kad jis gyveno*** Paskirk jam, kiek 

daugiausia Žmogui leista. Kiek tai? Pagimdyti nepapras- 
tai trumpam laikui, greitai apleisiantieji šią neramią vie- 
tą, esame tik pakeleiviai. Kalbu apie mūsų amžių, ku- 
ris, Žinoma, praskrieja neįtikinamai sparčiai. O paskai- 
čiuok miestų šimtmečius, pamatysi, kaip neilgai stovi 
tie, kurie didžiuojasi senumu. Visa, kas Žmogiška, yra 
trumpa, slidu, neužima jokios begalinio laiko dalies. 
2. Šią žemę su miestais, žmonėmis, upėmis ir jūrų juos- 
ta sugretinę su visata, laikome tik taškų; mūsų amžiui 
tenka už tašką mažesnė dalelė, palyginti su visu laiku, 
kurio mastai didesni negu pasaulio, daugybę kartų at- 
gimstančio jo erdvėje. Tad kam reikia išplėsti tai, kas, ir 
kažin kiek pridėjus, nedaug tesiskirs nuo nieko? Gyve- 
nimas yra ilgas tik vienu atveju: jei jo pakanka. 3. Gal 
man išvardysi visų atsimenamus guvius ilgaamžius vy- 
rus, paminėsi išgyvenusius šimtą dešimtį metų, tačiau, 
turint omenyje visą laiką, tarp trumpiausio ir ilgiausio 
amžiaus nebus jokio skirtumo, jei, apžvelgę kiekvieno 
gyventą atkarpą, palyginsime su negyventa. 4. Taigi ta- 
vo sūnus išėjo laiku: gyveno tiek, kiek turėjo gyventi, 
daugiau jam nieko nebebuvo likę. Žmonių senatvė ne- 
vienoda, kaip ir kitų gyvų būtybių; kai kuriuos gyvū- 
nus ji vargina jau keturiolikos metų, toks ilgiausias jų 
gyvenimas, o Žmogui jis tik prasideda. Kiekvienam duo- 
ta skirtingų gyvybingumo atsargų. 5. Niekas nemiršta 
per greitai; neturėjo ilgiau gyventi negu gyveno. Kiek- 
vienam nustatyta riba, ji esti ten, kur padėta, nei uolu- 
mas, nei malonė jos toliau nenukels. Manyk, kad sūnų 
praradai amžinojo dieviško proto nutarimu, savo gavo 


ir jis prie gyvenimo slenksčio priėjo“. 

6. Nereikia graužtis: „Galėjo ilgiau gyventi“. Jo gy- 
venimas nenutrūko, mirtis niekuomet neįsiterpia tarp 
metų. Išsipildo, kas kiekvienam pažadėta, lemtys žen- 
gia savo keliu, nieko neprideda ir iš vienąsyk žadėto 
nieko nenuima. Veltui maldos ir pastangos, kiekvienas 
gaus tiek, kiek jam paskyrė pirmoji diena. Vos tik išvy- 
dęs dienos šviesą, žmogus pradeda eiti mirties taku, vis 
artėdamas prie lemtingos ribos, ir jaunystei skirti metai 
taip pat priklauso gyvenimui. 7. Visi apsirinkame, ma- 
nydami, jog tik seniai ir sukriošėliai stypso prie mirties 
vartų, O juk ten stirkso vaikystė, jaunos dienos ir bet 
koks kitas amžius. Lemtis dirba savo darbą, ji pašalina 
mums mūsų žūties jausmą ir, kad lengviau prišliaužtų, 
mirtis pasivadina gyvenimu: kūdikystę pasigrobia vai- 
kystė, vaikystę —- brendimas, jaunuolį pasiglemžia senis. 
Gerai paskaičiavę, pamatysime, jog kiekvienas naujas 
žingsnis atneša kito pragaištį. 


XXII. 1. Vaitoji, Marcija, kad sūnus gyveno trumpiau 
negu būtų galėjęs. O iš kur Žinai, ar jam vertėjo ilgiau 
gyventi, ar ši mirtis jam nėra gėris? Ar gali šiandien 
atrasti žmogų, kurio padėtis tokia tvirta ir užtikrinta, 
kad jam nieko nereikia bijotis bėgant laikui? Visa, kas 
priklauso mirtingiesiems, nuteka ir nubėga, o nepatva- 
riausia yra mums labiausiai patinkanti gyvenimo pusė, 
todėl laimingieji turi trokšti mirties, nes, viskam kei- 
čiantis ir maišantis, tikra yra tik tai, kas praėjo. 2. Kas 
tau laidavo, kad nepaprastai gražus ir tyras tavo sū- 
naus kūnas būtų toks ir išlikęs, smaigstomas palaido 
miesto žvilgsnių, kad būtų išvengęs daugybės ligų ir 
iki senatvės išsaugojęs dailius bruožus? O pagalvok apie 

sielos nuopuolius; daug vilčių teikę puikūs jaunuoliai 
neišlaiko gerųjų savybių iki senatvės, dažniausiai jie su- 
genda: arba juos patraukia vėlyvas ir todėl ypač šlykš- 
tus paleistuvavimas, verčiąs suteršti puikius pradmenis, 
arba įjunksta maukti ir ryti, ir didžiausias rūpestis tuo- 
met ką suvalgyti, ką išgerti. 3. Dar pridėk gaisrus, pa- 
statų griūtis, laivų sudužimus ir gyviems kaulus trau- 
kančių, visas rankas į vidurius sukišančių, nepaprastais 
skausmais gydančių gėdingąsias dalis gydytojų drasky- 
mus. Paskui prisimink tremtį - tavo sūnus nebuvo ne- 
kaltesnis už Rutilijų, kalėjimą, - jis nebuvo išmintinges- 
nis už Sokratą, savanorišką durklo smūgį į krūtinę, — 
jis nebuvo tyresnis už Katoną. Visa tai peržvelgusi, su- 
prasi, jog geriausiai pasielgta su tais, kuriuos gamta, 
atlygindama už jų gyvenimą, greitai pasiima į saugų 
prieglobstį. Žmogaus gyvenimas toks apgaulingas, toks 
kupinas žabangų, kad, prisiekiu Herkuliu, niekas jo ne- 
imtų, jei jis būtų dovanojamas viską Žinantiems. Taigi 
jei laimingiausias daiktas — negimti, jam artimiausias, 
manau, —- trumpai pagyvenus mirti ir grįžti į pirmykštę 
būklę. 4. Prisimink tą nepaprastai kraupų laiką, kai Se- 
janas tavo tėvą atidavė suėsti savo klientui Satrijui Se- 
kundui. Mat jis niršo dėl vieno ar kito laisvesnio pasa- 
kymo, nes Kordas negalėjo tyliai pakęsti, kad Sejanas 
buvo uždėtas, o tiksliau — užsirioglino ant mūsų galvų. 
Svarstant pasiūlymą dėl jo statulos Pompėjaus teatre, 
kurį Tiberijus atstatinėjo po gaisro, įkurdinimo, Kordas 
sušuko, kad tuomet teatrui iš tiesų galas. 5. Kaipgi ki- 
taip?! Ar galėjo neprasiveržti jo pasipiktinimas, kad ant 
Gnėjaus Pompėjaus pelenų stovės Sejanas*, didžiausią 
karvedį menančiame pastate bus garbinamas išdavikas 

kareivis?! Pasirašomas kaltinimo pareiškimas, ir nuož- 
miausi šunys, kuriuos Sejanas, norėdamas, kad prie jo 
laižytusi, o kitus — kąstų, lakino Žmogaus krauju, pra- 
dėjo loti apsupę net tuomet nesutrikusį vyrą. 6. Ką jam 
daryti? Norint gyventi, reikėjo prašyti Sejaną, norint mir- 
ti- dukterį; abu nepermaldaujami. Jis nutarė dukterį 
apgauti. Kad sumažėtų jėgų, išsimaudė pirtyje, nuėjo į 
savo miegamąjį ir apsimetė užsigeidęs užkąsti. Išsiuntęs 
tarnus, viską išmetė pro langą, kad atrodytų suvalgęs, 
paskui atsisakė pietų, lyg būtų pavalgęs miegamajame. 
Tą patį padarė kitą ir trečią dieną. Ketvirtąją viskas 
paaiškėjo dėl nusilpimo. Apkabinęs tave, jis tarė: „Bran- 
giausioji dukra, tai vienintelė mano paslaptis per visą 
gyvenimą: esu įžengęs į mirties kelią ir jau pusę nuėjęs, 
tu nei privalai, nei gali mane atšaukti“. Paskui liepė 
uždegti šviesą ir pasislėpė tamsoje“. 7. Sužinoję jo spren- 
dimą, visi džiaugėsi, kad grobis sprunka iš godžių vil- 
kų nasrų. Paskatinti Sejano, kaltintojai kreipėsi į konsu- 
lų teismą, skųsdamiesi, kad Kordas marinasi, norėda- 
mas sužlugdyti jų sumanymą. Jiems atrodė, jog jis slys- 
ta iš rankų. Klausimas buvo sunkus: ar leisti prarasti 
kaltinamojo mirtį? Kol svarstoma, kol kaltintojai vėl at- 
eina, jis išsiteisina pats. 8. Argi nematai, kaip netikėtai 
užgriūva neteisingų laikų negandos? Verki, kad vienam 
taviškiui reikėjo mirti, o kitam vos nebuvo sukliudyta. 


XXIII. 1. Be to, kadangi ateitis visuomet neaiški ir 
labiau linkusi į blogi, reikia turėti omenyje štai ką: leng- 
viausia keliauti pas dievus greitai nustojusioms bendrauti 
su Žmonių sritimi sieloms; mat jos nešasi mažiausiai 
nuosėdų. Išsilaisvina dar nesudužusios, ne taip užsikrė- 

tusios žemiškais dalykais, kaip plunksnos nuskrenda prie 
savo pradžios ir lengviau nusivalo paišus bei nešvaru- 
mus. 2. Didžios prigimtys niekuomet nesti patenkintos 
gaišatimi kūne, joms maga išsiveržti, sunkiai pakelia šią 
ankštybę, nes pripratusios danguje visur klajoti, iš aukšto 
žiūrėdamos į žmonių reikalus. Štai kodėl Platonas šau- 
kia: „Išminčiaus siela visa palinkusi į mirtį, to nori, apie 
tai mąsto, nuolatos to geidžia, tiesiasi į anapus“. 
3. Kaipgi čia išeina? Ar tu, Marcija, matydama jaunuo- 
lyje seniokišką protą, visus malonumus nugalinčią sielą, 
tyrą, neturinčią ydų, siekiančią turtų be godumo, malo- 
numų be nesaikingumo, manei galinti ilgai turėti jį gy- 
vą? Visa, kas pasiekia aukščiausiąjį tašką, yra netoli pra- 
žūties. Užbaigtos vertybės išsiveržia ir dingsta iš akių, 
anksti subrendusieji nelaukia iki paskutinės dienos. 
4. Ryškiau tviskanti ugnis greičiau užgęsta, gyvastinges- 
nė toji, kuri, kurstoma gruzdančiomis bei smilkstančio- 
mis malkomis, rūksta ir pro dūmus žiba, - jos buvimą 
pratęsia ta pati priežastis, dėl kurios jai stinga peno. 
Taip pat ir žmonės: kuo šviesesni, tuo trumpaamžiškes- 
ni; kai nebeaugama, pabaiga čia pat. 5. Fabianas sako 
(mūsų tėvai taip pat yra regėję), kad Romoje gyvenęs 
milžiniško stoto, jėga trykštantis berniukas, bet greitai 
apleidęs gyvuosius, ir kiekvienas nuovokus Žmogus tvir- 
tinęs, jog netrukus mirs: juk jis negalėjo pasiekti to am- 
žiaus, kurį jau buvo pragyvenęs. Taip jau esti: ankstyva 
branda yra atsėlinančios pragaišties ženklas; kai nebėra 
kur augti, pradeda grūmoti galas. 


XXIV. 1. Pabandyk jo amžių vertinti ne metais, o 
dorybėmis, — išeis, kad gyveno ilgai. Kūdikystėje nete- 

kęs tėvo, iki keturiolikos metų jautė globėjų rūpestį, o 
motinos — visą laiką. Nors turėjo ir savo penatus“, ne- 
norėjo palikti tavųjų; ir subrendęs tebegyveno po moti- 
nos stogu, O juk vaikai paprastai vos pakenčia net tėvo 
draugiją. Stotas, grožis, kūnas tiko karo stovyklai, bet 
karybos atsisakė, kad nereikėtų pasitraukti nuo tavęs. 
2. Pagalvok, Marcija, kaip retai mato savo vaikus ne 
tuose pačiuose namuose gyvenančios motinos, paskai- 
čiuok, kiek nerimasties kupinų metų prapuola toms, ku- 
rių sūnūs kariuomenėje, suprasi, jog gerokai pailgėja lai- 
kas, iš kurio nepraradai nė akimirkos. Jis niekuomet 
nebuvo dingęs iš tavo akiračio, regėjai, kaip ypatingam 
talentui mokslai teikė pavidalą; būtų prilygęs seneliui, 
jei ne drovumas, tyla prislegiantis daugelio pasiekimus. 
3. Reto grožio jaunikaitis gadinančių vyrus moterų mi- 
nioje nė vienai neteikė vilties ir, kuriai nors nepadoriai 
parodžius dėmesį, raudo, tarytum būtų nusidėjęs tuo, 
kad patiko. Dėl tokio dorumo jis dar beveik vaikas at- 
rodė vertas žynio pareigų, be abejo, motinai pasiūlius, 
tačiau motina galėjo padėti tik geram kandidatui. 
4. Žvelgdama į šias vertybes, tarsi glėbyje nešiokis sū- 
nų. Dabar jis turi tau daugiau laiko, niekas jo nepa- 
šauks, neteks dėl jo nerimastauti ar liūdėti. Jis galėjo 
tau suteikti tik vieną kančią, ją jau iškentėjai; visa kita - 
be negandų, vien malonumas, jei tik moki gėrėtis sūnu- 
mi, jei tik supranti, kas jame vertingiausia. 5. Žuvo tik 
tavo sūnaus pavidalas ir visai netobulas paveikslas, o 
jis pats dabar amžinas, jo būklė geresnė, kai nusimetė 
svetimą apdarą ir liko grynas. Tie matomi mūsų apval- 
kalai — kaulai, gyslos, viską aptraukianti oda, veidas, 
tarnaitės rankos ir visa kita, kuo esame apdengti, yra 

sielos pančiai ir kalėjimai. Jie ją slegia, smaugia, gadina, 
atskiria nuo tiesos ir nuo jos pačios esmės, veda krei- 
vais keliais. Ji be atvangos kaunasi su šia sunkia mėsa, 
kad nenusmuktų žemyn, nenusėstų, veržiasi ten, iš kur 
nusileido, ten jos, po sumaišties ir tirštumos Žvelgian- 
čios į tyrumą ir skaidrybę, laukia amžinas atilsis. 


XXV. 1. Todėl nebėgiok prie sūnaus kapo: ten guli 
menkiausia ir sunkiausia jo dalis — kaulai ir pelenai, tai 
jam nepriklauso, kaip ir drabužiai bei kitokie mūsų kū- 
nų apdangalai. Vientisas, žemėje nieko nepalikęs pasi- 
traukė, išėjo visas, truputėlį užgaišo neaukštai virš mū- 
sų, kol apsivalė ir nusikratė prikibusių ydų bei mirtin- 
go gyvenimo būklės, o paskui pakilo į dausas, nubėgo 
pas laimingas sielas. 2. Ten jį priėmė šventa Scipionų ir 
Katonų draugija ir tavo, Marcija, tėvas su kitais savo 
dėka tapusiais laisvais gyvenimo niekintojais. Jis priglo- 
bia anūką (nors ten visa visiems gimininga), besidžiau- 
giantį naująja šviesa ir parodo čia pat skriejančių Žvaigž- 
džių kelius, ne spėdamas, bet iš tiesų juos sužinojęs, 
noriai veda į gamtos paslaptis ir, kaip nepažįstamų mies- 
tų aprodytojas džiaugiasi svečiu, taip jis, vietinis aiškin- 
tojas, dėsto smalsiam atėjūnui dieviškų dalykų priežas- 
tis. Liepia užmesti akį ir į gelmes, kur žemė, - juk ma- 
lonu iš aukštybių žvelgti į tai, kas palikta. 3. Taigi, Mar- 
cija, elkis taip, tarsi į tave nuolatos žiūrėtų tėvas ir sū- 
nus, ne tie, kuriuos pažinojai, bet dangiški, pasiekę aukš- 
čiausią būklę, gėdykis neprakutusio Žmogaus minčių, 
gėdykis apverkti geresnę jų dabartinę padėtį. Laisvoje 
ir plačioje amžinybės erdvėje jų neišskiria nei jūros, nei 
aukšti kalnai, nei nepereinami slėniai ar klastingos Sir- 

čių seklumos; viskas plyna, lengvi, judrūs ir savo ruož- 
tu pereinami, jie susimaišė su žvaigždėmis. 

XXVI. 1. Taigi įsivaizduok, Marcija, kad iš tos dan- 
giškosios pilies tavo tėvas, turėjęs tau tokį pat autorite- 
tą, kaip ir tu sūnui, kalba ne tuo didžiu balsu, kuriuo 
apverkė pilietinius karus ir amžinybėn įtraukė įtrauk- 
tuosius į Žžudytinų asmenų sąrašus, o tiek iškilnesniu, 
kiek ir pats dabar didingesnis: 2. „Dukra, kodėl taip 
ilgai lieji ašaras? Kodėl taip nenori Žinoti tiesos, galvo- 
dama, jog su sūnumi pasielgta neteisingai? Juk nenu- 
kentėjus namams, pats nenukentėjęs grįžo pas protė- 
vius. Argi nežinai, kokios likimo audros viską maišo? 
Nesupranti, kad niekam jis nėra palaimingas ir lengvas, 
išskyrus labai trumpai su juo bendravusius? Gal išvar- 
dyti karalius, kurie galėjo būti laimingi, jei mirtis grei- 
čiau būtų juos nusinešusi nuo gresiančių nelaimių? Gal 
romėnų karvedžius, kurių didybei tetrūko tik striukes- 
nio amžiaus? Gal kilmingiausius ir garsiausius vyrus, 
sulaukusius kareivio kardo smūgio į sprandą? 3. Prisi- 
mink savo tėvą ir senelį. Pastarasis tapo galvažudžio 
sprendimo auka*; aš niekam neleidau nieko man pada- 
ryti ir, nusimarinęs badu, parodžiau, kad gyvenau taip 
pat narsiai, kaip ir rašiau. Kodėl mūsų namuose ilgiau- 
siai gedima laimingiausiai mirusio šeimos nario? 4. Mes 
visi čia draugėn suėję, išnirę iš gilios nakties, aiškiai 
matome, kad pas jus nieko nėra verta geisti, kaip jūs 
manote, nieko pakylėta, nieko, kas Žėri, o viskas Žema, 
sunku, ankšta, - tik blankus mūsų šviesos atšvaitas. Ar 
bereikia sakyti, kad čia nešėlsta be atvangos besigru- 
miančios kariuomenės, laivynai nedaužo laivynų, niekas 

nemano kėsintis į tėvo gyvybę, neūžia per ištisas die- 
nas nuo teismų ginčų forumai, nėra miglų: mintys atvi- 
ros, širdys atlapos, visi viską regi ir Žino, mato ir pra- 
bėgusius, ir būsimus amžius. 5. Aš džiaugiausi aprašęs 
vieno šimtmečio mažytėje visatos dalelėje nedaugelio 
žmonių atliktus darbus, o dabar galiu regėti daugybę 
šimtmečių, daugybės amžių suaustą eilę, visus metus, 
kiek jų esama, galiu apžvelgti atsirasiančias ir žlugsian- 
čias karalystes, sugriūsiančius didmiesčius, išsiliesiančias 
jūras. 6. Mat (jei tave sielvartaujančią gali paguosti vi- 
suotinė lemtis) niekas nepasiliks ten, kur stovėjęs, kar- 
šatis viską sužnekins ir nusineš. Ji žaidžia ne tik su 
žmonėmis (kelinta visaip siautėjančios galybės dėmesio 
dalelė jie tėra?!), bet ir su vietovėmis, kraštais, visomis 
visatos pusėmis. Vienur kalnus sugniuždys, kitur nau- 
jas uolas į aukštybės išspaus, marias susiurbs, upes pa- 
suks atgal ir, panaikinusi ryšį tarp tautų, išardys Žmo- 
nių giminės bendriją ir sąjungą, plačiomis Žiotimis pra- 
ris miestus, purtys žemės drebėjimais, iš gelmių paleis 
maro garus, užlies potvyniais žemės paviršių, pasauliui 
paskendus, pražudys visą gyvūniją, milžiniškais gais- 
rais pleškins ir degins visa, kas mirtinga. O kai ateis 
laikas, kai vėl atgimsiantis pasaulis susinaikins, jis Žus 
savaime: žvaigždės susidurs su žvaigždėmis ir, užsi- 
liepsnojus visatai, viena ugnimi degs tai, kas dabar at- 
skirai spindi. 7. Kai Dievas nuspręs tai išjudinti, mes, 
laimingos ir amžinybe apdovanotos sielos, viskam griū- 
vant, kaip mažytė milžiniško irimo dalelė taip pat pa- 
virsime pirminiais pradais““. 
Laimingas, Marcija, tavo sūnus, tai sužinojęs! 

Septinta dialogų knyga 
Galionui 


APIE LAIMINGĄ GYVENIMĄ 
De vita beata 


I. 1. Galione, broli, visi trokšta laimingai gyventi, bet 
dauguma miglotai įsivaizduoja, kas sudaro laimingo gy- 
venimo esmę. Pasiekti laimę nėra lengva todėl, kad iš- 
klydęs iš kelio Žmogus tuo greičiau nuo jos tolsta, kuo 
atkakliau į ją veržiasi; žengiant priešinga kryptimi, pats 
skubėjimas kaltas dėl didėjančio atstumo. Taigi pirmiau- 
sia reikia numatyti sieksimą tikslą, paskui pasidairyti 
priemonių jam kuo greičiausiai įgyvendinti. Jau kelyje 
(jei tik pasirinksime teisingą) suprasime, kaip toli kas- 
dien nueiname ir kiek priartėjame prie būsenos, į kurią 
šaukia įgimtas troškimas. 2. Kai be vadovo šen bei ten 
klaidžiojame, atsiliepdami į balsus ir šauksmus, kvie- 
čiančius eiti į skirtingas puses, gyvenimas pražūva kla- 
jonėse, o juk jis būtų per trumpas net tada, jei dieną 
naktį rūpintumės dvasios tobulinimu. Taigi turint paty- 
rusį, pažįstantį tą sritį, į kurią Žengiame, vedlį, reikia 
nuspręsti, ko siekti ir kaip; mat čia ne tokios sąlygos, 
kaip paprastose kelionėse, kur galima rasti kokį takelį 
ar nenuklysti, pasiklausus gyventojų. Čia dažniausiai ap- 
gauna visų pamėgtas arba labiausiai išvažinėtas vieške- 
lis. 3. Turime tvirtai užsibrėžti nesekti tarsi avių banda 


211 


APIE LAIMINGĄ GYVENIMĄ 


paskui kitus ir žengti ten, kur reikia, o ne ten, kur jie 
eina. Didžiausios nesėkmės ištinka todėl, kad derina- 
mės prie kitų nuomonės, nusprendę, jog geriausias yra 
tas daiktas, kuriam visi pritaria, todėl, kad turime dau- 
gybę pavyzdžių. Gyvename ne protingai, 0 panašiai į 
kitus. Štai iš kur toji vienas kitam ant galvos lipančių 
žmonių kamšalynė. 4. Kaip, baisiame sąmyšyje grūdan- 
tis ir lamdantis, vienas griūdamas parverčia kitą, pir- 
masis pražudo paskesnįjį, taip ir gyvenime: žmogus ne 
tik pats klysta, bet ir klaidina kitus. Žalinga lygiuotis į 
žengiančius priekyje. Kiekvienas labiau linkęs patikėti 
negu svarstyti, niekuomet nesamprotauja apie gyveni- 
mą pats, bet visada tiki kitais, todėl iš kitų pasiimtos 
klaidos išmuša mus iš vėžių ir parbloškia. Žūvame, va- 
dovaudamiesi svetimais pavyzdžiais; išsigelbėsime, atsi- 
skyrę nuo bandos. 5. Dabar patys puoselėjame savo ne- 
laimes, nepakęsdami protingų minčių. Panašiai būna rin- 
kimuose, kai, išrinkę ką nors pretoriais, kurių populia- 
rumas paskui mažėja, žmonės patys stebisi galėję taip 
daryti. Tą patį giriame, tą patį peikiame. Tokia kiekvie- 
no balsų dauguma priimto sprendimo dalia. 


II. 1. Kai kalbame apie laimingą gyvenimą, neturi 
man sakyti, kaip senato balsavimuose: „Atrodo, daugu- 
ma šioje pusėje“. Vadinasi, toji pusė blogesnė. Žmonija 
dar nesitvarko taip, kad dauguma būtų už gėrį. Liau- 
dies pritarimas - blogio įrodymas. 2. Ieškokime to, kas 
geriausia, o ne to, kas įprasta, to, kas suteiktų mums 
amžiną laimę, o ne to, ką giria minia, nevykusi teisybės 
aiškintoja. Minia vadinu ne tik prastuomenę, bet ir ka- 
rūnuotuosius. Mat nežiūriu kūną dengiančių drabužių 

spalvos; spręsdamas apie žmogų, nepasitikiu akimis, tie- 
sai nuo apgaulės atskirti turiu geresnį, tikresnį matą: 
sielos gėrio tegu ieškos siela. Jei ji kada nors atsigaus ir 
atsipeikės, ir, ištardžiusi save, pripažins tiesą ir pasa- 
kys: 3. „Geriau būčiau nedariusi to, ką dariau lig šiolei; 
prisiminusi savo kalbas, pavydžiu nebyliams tylėjimo; 
buvusius troškimus vadinu priešų prakeiksmu; bijoti da- 
lykai (o gerieji dievai!) buvo daug vertingesni už tuos, 
kurių siekiau. Su daug kuo buvau susipykusi ir neapy- 
kantą iškeičiau į santaiką (jei tik su niekšais galima gy- 
venti santaikoje), o pati su savimi dar nesusidraugavau. 
Visomis jėgomis stengiausi išsiskirti iš kitų ir pagarsėti 
kokioje nors srityje. Taip elgdamasi aš tik atsidengiau 
ginklų smūgiams ir leidausi kandžiojama piktavalių. 
4. Pažvelk į tuos, kurie giria iškalbą, prisiriša prie turtų, 
padlaižiauja, siekdami malonės, aukština galią. Visi jie 
arba priešai, arba gali jais pasidaryti (o tai visiškai tas 
pat). Kiek garbintojų, tiek pavyduolių. Todėl aš verčiau 
ieškau tikrojo, vidinio, 0 ne išorinio gėrio. Kas traukia 
akį, prie ko Žmonės sustoja, ką apstulbę rodo vieni ki- 
tiems, iš išorės žiba, o viduje — šlamštas.“ 

III. 1. Ieškokime ne paviršutiniško, o tvirto ir pasto- 
vaus gėrio, nematomos pusės grožio; ryžkimės kasti šį 
lobį. Jis netoli. Rasime. Tik reikia žinoti, kurlink tiesti 
rankas. Dabar lyg patamsyje praeiname pro šalį, prasi- 
lenkdami su trokštama laime. 2. Nenorėdamas tampyti 
tavęs aplinkui, neminėsiu kitų vyrų nuomonių, nes, jas 
išdėstydami ir atmesdami, sugaištume daug laiko. Klau- 
syk manosios. „Manosios“ sakau todėl, kad nepriskiriu 
savęs vieno kurio nors žymaus stoiko mokyklai: pasilieku 

teisę turėti savo supratimą. Taigi, sekdamas vienu, kai 
kurias mintis perimsiu tik iš dalies, o pateikęs visų anks- 
tesnių filosofų teiginius, galbūt nė vieno nepeikdamas, 
tarsiu: „Norėčiau pridurti štai ką“. 3. Kol kas aš skelbiu 
gyvenimo pagal daiktų gimties dėsnius nuostatą (jai pri- 
taria visi stoikai); nenuklysti nuo jos, vadovautis jos dės- 
niais ir pavyzdžiais — išmintis.Taigi laimingas gyveni- 
mas turi atitikti prigimtį. Taip esti pirmiausia tada, kai 
žmogus yra sveiko proto ir sugeba tą sveikatą išlaikyti; 
antra, kai jis stiprus ir veržlus, trečia, stebėtinai ištver- 
mingas, viskam pasiruošęs, savo kūnu ir tuo, kas su 
juo susiję, rūpinasi be nerimastingo blaškymosi, stropiai 
tvarko naudingas gėrybes, niekuo nesižavėdamas' mo- 
ka naudotis likimo dovanomis, netapdamas jų vergu. 
4. Ir be mano pastabos supranti, kad tokio žmogaus sie- 
loje viešpatauja nuolatinė ramybė, laisvė, nėra nieko, 
kas ją erzintų ar baugintų. Mat malonumams ir*** vie- 
toje [menkų, trumpų ir pačioms begėdystėms] žalingų 
smagumų, iškyla didžiulis, neužtemdomas ir nuolatinis 
džiaugsmas, sielos ramybė ir santarvė bei kukli didys- 
tė. Silpnybė gimdo žiaurumą. 


IV. 1. Galima ir kitaip apibrėžti mūsų gėrio suprati- 
mą, tą pačią mintį išsakant kitais žodžiais. Ta pati ka- 
riuomenė gali tai plačiau išsiskleisti, tai į krūvą susi- 
telkti arba, viduriui atsitraukus, išsilenkti sparnais, arba 
išsirikiuoti tiesia linija, bet jos norai stovėti po tomis 
pačiomis vėliavomis, kad ir kaip ji tvarkytųsi, lieka tie 
patys. Taip ir aukščiausiojo gėrio apibrėžimą galime iš- 
tęsti, plačiai išdėstyti arba sutraukti, sutrumpinti. 2. Taigi 
bus tas pat, jei pasakysiu: „Didžiausias gėris - tai nieki- 

nanti likimo išdaigas ir besitenkinanti dorybėmis siela“. 
Arba: „Nenugalima dvasios jėga, turinti gyvenimo pa- 
tirtį, ramiai atliekanti savo darbus, žmogiška, rūpestin- 
ga tiems, su kuriais bendrauja“. Galima ir taip apibrėž- 
ti: „Laimingas tas žmogus, kuriam neegzistuoja joks gė- 
ris ir blogis, išskyrus dvasios gėrį ir blogį, kuris yra 
garbingas, tenkinasi tobulomis savybėmis, kurio likimo 
išdaigos nei išaukština, nei palaužia, kuris nežino di- 
desnio už paties sau duotą gėrį, kuriam tikrasis malo- 
numas yra malonumų niekinimas“. 3. Jei nori išsiplėsti, 
tą pačią mintį galime apvilkti vis kitais rūbais, palikda- 
mi sveiką ir nepaliestą esmę. Iš tiesų, kas mums trukdo 
laimingu gyvenimu pavadinti laisvą, tiesią, neįbaugina- 
mą ir tvirtą sielą, nepažįstančią nei baimės nei aistros? 
Garbingumas yra vienintelis jos gėris, nuosmukis — vie- 
nintelis blogis. Visi kiti dalykai - menkaverčiai; jie nei 
prideda laimės, nei atima, pasirodydami ir išnykdami, 
nei didina gėrio, nei naikina. 4. Taigi ant šio pamato 
stovintis žmogus noromis nenoromis visą laiką jaus nuo- 
latinį linksmumą ir gilų, iš širdies gelmių plaukiantį 
džiaugsmą, bus patenkintas savo vidumi ir nenorės nie- 
ko didesnio už jo turinį. Ar gali šis dalykas prilygti 
menkiems, niekingiems, trumpiems mūsų kūniūkščio 
pojūčiams?! Malonumų vergu tapęs Žmogus tą pačią aki- 
mirką patenka ir į kančios vergiją. Pamatysi, kokią ne- 
labą ir žalingą vergovę vilks tas, kurį, vienas kitą pa- 
keisdami, užvaldys malonumai ir kančios, tie nepasto- 
viausi, savivališkiausi valdovai. Taigi reikia išeiti į laisvę. 
5. Ją teikia ne kas kita, kaip abejingumas likimui. Tik 
tuomet atsiras tas neįkainojamas gėris, saugiai besijau- 
čiančios dvasios ramybė ir didybė ir, išvijus paklydimus, 


215 


APIE LAIMINGA GYVENIMĄ 


iš tiesos pažinimo atsiradęs didingas džiaugsmas, geru- 
mas, sielos sklaida. Visa tai Žmogų džiugins ne kaip 
gėris, bet kaip gėrio padariniai. 


V. 1. Kadangi įsileidau į kalbas, pasakysiu, jog lai- 
mingu gali būti pavadintas tas, kuris proto dėka nieko 
netrokšta ir nieko nebijo. Uolos, kaip ir gyvuliai, nejau- 
čia baimės ir liūdesio, tačiau jų niekas nepavadins lai- 
mingomis, nes jos nesuvokia laimės. 2. Dėk į tą pačią 
vietą ir tuos žmones, kuriuos buka prigimtis bei savojo 
„aš“ nesupratimas nubloškia tarp gyvulių ir negyvų 
daiktų. Nė per nago juodymą nesiskirs jie vieni nuo 
kitų: gyvuliai neturi proto, o tokių Žmonių sąmonė - 
išklypusi, gebanti tik sau pakenkti. Negali būti laimin- 
gas tiesos neįžvelgiantis žmogus. 3. Taigi laimingas gy- 
venimas remiasi teisingu, tikru sprendimu ir yra nekin- 
tamas. Juk tuomet neaptemusi, laisva nuo visų blogy- 
bių sąmonė sugeba išvengti ne tik kankynių, bet ir peš- 
telėjimų. Visada, net šėlstant ir nirštant likimui, ji stovi 
ten, kur stovėjusi. 4. Nors malonumai apsupa mus iš 
visų pusių, skverbiasi visokiausiais būdais, lepina sielą, 
įvairiomis vilionėmis gundo visą mūsų asmenybę ar at- 
skiras jos dalis, koks mirtingasis, turintis bent lašelį žmo- 
giškos savigarbos, norės per dienas ir naktis svaigti nuo 
aistrų ir, pamiršęs sielą, atsiduos kūno įgeidžiams?! 


VI. 1. „Bet ir siela, - sako jis, — turi savo malonu- 
mų.“ Tegu turi, tegu nusilenkia prabangai ir, būdama 
pramogų vertintoja, prisipildo viso to, kas teikia sma- 
gių pojūčių. Paskui tegu pagalvos apie praeitį, ir, prisi- 
minusi senus pasismaginimus, tedžiūgaus, laukdama 
naujų, tesurikiuos į vietas savo norus Ir, penėdama kū- 

ną dabartimi, teplanuos ateitį. Ji man atrodo apgailėti- 
nai, nes kvaila rinktis blogį užuot pasiėmus gėrį. Be 
sveiko proto niekas nebūna laimingas; Žmogus, siekiąs 
blogio vietoj gėrio, yra sutrikusio proto. 2. Taigi laimin- 
gas yra sugebąs teisingai spręsti žmogus. Laimingas dėl 
dabarties, kad ir kokia būtų, jis patenkintas nesipriešina 
savo padėčiai. Laimingas tas, kam protas paveda visus 
reikalus. 


VII. 1. Ir tie, kurie didžiausiu gėriu laiko malonu- 
mus, mato, į kokią bjaurią vietą nustūmė gėrį. Jie ma- 
no, kad malonumai negali būti atskirti nuo dorybės, ir 
sako, jog garbingas gyvenimas yra malonus, o malonus 
gyvenimas - garbingas*. Nesuprantu, kaip jie sujaukia į 
krūvą tokius skirtingus dalykus. Kodėl,- klausiu jus,- 
sakykite, kodėl malonumai negali būti atskirti nuo do- 
rybės? Gal todėl, kad bet koks gėris kyla iš dorybės, iš 
jos šaknų išdygsta ir tai, ką jūs mėgstate, ko siekiate? 
Jei jie būtų neatskiriami, nematytume, jog yra malonių, 
bet negarbingų dalykų. O kai kas iš tiesų labai garbin- 
ga, bet sunku ir vargiai pasiekiama. 2. Be to, nereikia 
pamiršti, jog malonumai veda į šlykščiausią gyvenimą, 
o dorybė neįsileidžia blogio. Kai kurių Žmonių nelaimė 
— ne malonumų stoka, o patys malonumai. To nebūtų, 
jei dorybė galėtų susimaišyti su malonumais, kurių ji 
dažnai neturi, bet niekuomet nepasigenda. 3. Kodėl gi 
tu derini skirtingus, net priešingus dalykus? Dorybė — 
tai didystė, aukštuma, karalienė, pergalė, stiprybė, o ma- 
lonumas - purvas, vergovė, silpnybė, nepastovumas. Jo 
vieta ir būstas - landynės ir smuklės. Dorybę rasi šven- 
tovėje, forume, kurijoje, ji pirmutinė miesto sienų gynėja, 

ji dulkėta, įdegusi, sudiržusiais delnais. Malonumas pa- 
prastai slapstosi, ieško patamsio, sukinėjasi apie pirtis 
ir maudykles, apie vietas, bijančias edilo žvilgsnio“. Jis 
išglebęs, silpnas, dvokia vynu ir tepalais, išblyškęs ar 
pasirausvinęs skruostus, išsitepliojęs dažais. 4. Didžiau- 
sias gėris yra nemirtingas, negali išnykti, nepažįsta per- 
sisotinimo ir gailėjimosi. Tiesi mintis juk niekad neiš- 
krypsta, nesipiktina savimi, nieko tobulame gyvenime 
nekeičia. O malonumas pradeda blėsti dar beįsiliepsno- 
damas. Jis užima nedaug vietos, taigi greitai ją užpildo, 
paskui kelia bjaurėjimąsi ir po pirmo protrūkio atslūgs- 
ta. Daikte, kurio prigimtis judri, nėra nieko tikra. Taigi 
negali būti tvirto branduolio ten, kur viskas akimirks- 
niu keičiasi, toks daiktas išnyksta naudojamas. Dar ne- 
spėjęs gimti, pradeda mirti ir taip rieda į pražūtį. 


VIII. 1. Beje, malonumų turi ir gerieji, ir blogieji. Pa- 
leistuvius ištvirkavimas džiugina ne mažiau, kaip gar- 
bingus žmones — pavyzdingas gyvenimo būdas. Todėl 
senoliai nurodė, kad reikia siekti doro gyvenimo, o ne 
malonaus. Malonumą turime padaryti ne tiesos ir geros 
valios vadu, o palydovu. Prigimtis turi būti vadas, o 
protas ją stebi, klausia jos patarimo. 2. Taigi tarp gyve- 
nimo pagal prigimties dėsnius ir laimingo gyvenimo rei- 
kia dėti lygybės ženklą. Parodysiu, kas tai yra. Stropiai 
ir drąsiai rūpinsimės prigimtį atitinkančiais kūno porei- 
kiais kaip duotais tik šiai dienai ir pradingsiančiais, ne- 
vergausime įnoriams, neleisime, kad mus valdytų sve- 
timi mūsų prigimčiai dalykai. Kūno smagybės ir maža- 
reikšmiai reikalai užims tokią vietą, kokią stovykloje — 
pagalbinė kariuomenė ir lengvai ginkluoti kariai. Tegu 

jie paklūsta, o ne įsakinėja. Tik tada jie naudingi protui. 
3. Tikro vyro tegu negadina ir neįveikia išoriniai daly- 
kai, tesižavi jis tik dvasios turtais. Tegu, pasitikėdamas 
savimi, būna bet kam pasiruošęs, tebūna savo gyveni- 
mo kūrėjas. Jo pasitikėjimas tegu remsis žinojimu, žino- 
jimas — tvirtybe, jo sprendimai tebūna pastovūs, be jo- 
kių pakitimų. Net jei nepridurčiau, savaime supranta- 
ma, kad toks vyras bus darnus, tvarkingas, visur elgsis 
kilniai ir atlaidžiai. 4. Jo jausmuose įsikurs tikrasis pro- 
tas, nurodantis jausmams gyvenimo principus, nes nėra 
daugiau iš ko pradėti, semtis jėgų ir į ką sugrįžti. Juk 
visata taip pat yra viską aprėpianti, ir pasaulio vairi- 
ninkas dievas stengiasi išsilieti į išorę, tačiau iš visur 
grįžta į save. Tą patį tedaro mūsų protas. Nors jis lydi 
jausmus, per juos siekia išorę, tegu lieka ir jų, ir savęs 
valdovas. 5. Taigi pasidarys viena darni jėga ir galia, ir 
gims tikrasis protas, neskaidomas prieštaravimų, tvirtos 
nuomonės, sampratos ir įsitikinimų. Šitaip išsidėstęs, jis 
susiderina, sakyčiau, susigieda su savo dalimis ir pasie- 
kia aukščiausiąjį gėrį. Nėra jam kreivo, slidaus kelio, 
nėra kliūčių ir svyravimų. 6. Jis viską darys pagal norą, 
neatsitiks nieko nelaukta. Visi darbai neš gėrį, bus leng- 
vi, miklūs, greiti. Tinginystė ir silpnybė yra kovos ir 
blaškymosi ženklas. Todėl drąsiai galima tvirtinti, jog 
didžiausias gėris yra sielos darna. Dorybės bus ten, kur 
sutarimas ir vienybė, o ydos neša prieštaravimus. 


IX. 1. „Bet juk tu pats, — sako jis, - dorybę gerbi 
todėl, kad lauki iš jos kokio nors malonumo.“ Pirmiau- 
sia, jei dorybė ir teikia malonumo, tai ne dėl jo siekia- 
me dorybės, ne tik malonumus ji teikia. Ji stengiasi ne 

vien dėl to, bet jos pastangos, siekiant kitų tikslų, neša 
ir malonumus. 2. Javams išpurentoje dirvoje išdygsta ir 
viena kita gėlė, bet ne dėl šių akį džiuginančių piktžo- 
lių įdėta tiek darbo, sėjėjas turėjo kitą tikslą, o tai — 
papildoma priedura. Taip ir malonumas yra ne mokes- 
tis už dorybę, ne jos priežastis, bet priedėlis. Džiaugs- 
mas kyla ne iš malonumo, o priešingai, malonumas iš 
džiaugsmo. Didžiausias gėris glūdi pačiame vertinime 
ir proto tobulybėje. Kai baigęs kelią protas padaro už- 
darą ratą, jis pasiekia aukščiausiąjį gėrį, ir jam nebėra 
ko daugiau trokšti. Juk nieko nėra šalia visumos, už 
pabaigos. 4. Taigi klysti, klausdamas, ko dar, be dory- 
bės, siekti. Teiraujiesi, ko aš ieškau dorybėje? Jos pa- 
čios. Juk ji nieko geresnio neturi, pati savimi apsidova- 
noja. Ar šito maža? Aukščiausiasis gėris yra nepalau- 
žiama sielos tvirtybė, įžvalgumas, iškilnumas, sveikata, 
laisvė, darna, grožis. Ar tu gali pasiūlyti ką nors dau- 
giau?! Kam kiši malonumą? Juk aš ieškau gėrio žmo- 
gui, o ne pilvui. Gyvulių ir žvėrių pilvas talpesnis. 


X. 1. „Tu, - sako jis, - apsimeti nesuprantąs mano 
žodžių. Aš juk tvirtinu, jog niekas negali gyventi malo- 
niai, negyvendamas garbingai. Gyvuliai ir žmonės, ma- 
tuojantys gėrį ėdalo kiekiu, su tuo neturi nieko bendra. 
Aiškiai ir atvirai pareiškiu, kad mano maloniu vadina- 
mas gyvenimas pasiekiamas tik padedant dorybei.“ 2. O 
kas nežino, jog jūsų malonumuose skęsta didžiausi kvai- 
liai, kad jais smaguriauja ištižėliai, kad net pati siela 
teikia daugybę žemos rūšies malonumų. Pirmiausia, iš- 
didumas ir nepaprastas savęs vertinimas, iki dangaus 
pasikėlusi puikybė, akla ir buka savimeilė, lengvapėdiš- 

kumas, vaikiškas džiūgavimas dėl niekų, paskui kandu- 
mas, įžūlus pasipūtimas, dykinėjimas, savim nesirūpi- 
nančios sielos išglebimas. 3. Dorybė kratosi viso to, pir- 
ma įžvalgiai įvertina malonumus, paskui įsileidžia ir, 
net pačios giriamus laikydama per nieką, džiaugiasi ne 
juos patyrusi, bet pažabojusi. O juk, jūsų nuomone, [ma- 
lonumų] pažabojimas yra skriauda aukščiausiajam gė- 
riui. Tu malonumu žaviesi, aš žvelgiu santūriai, tu juo 
mėgaujiesi, aš naudojuosi, tu laikai didžiausiu gėriu, aš — 
visai ne gėriu. Tu viską darai dėl malonumo, aš - nieko. 


XI. 1. Sakydamas, kad nieko nedarau dėl malonu- 
mo, kalbu apie išminčių, žmogų, kuriam, mano nuomo- 
ne, vienam prieinami malonumai. Nevadinu išminčiumi 
to, kurį kažkas valdo, net jei ir ne malonumai. Ar gali 
malonumų gerbėjas priešintis vargui, pavojui, skurdui 
ir daugybei kitų Žmogui gresiančių negandų?! Kaip jis 
žvelgs mirčiai į akis, kaip iškęs skausmą? Ar jo, nuga- 
lėto tokio švelnaus priešininko, nenugalės pasaulio 
griausmai ir pačių Žiauriausių priešų gauja? „Jis elgsis 
taip, kaip lieps malonumai.“ O ar nematai, kiek daug 
jie patars? 2. Sakai: „Nieko negražaus negalės įsakyti, 
nes dorybė neleis“. Ar ir vėl nematai, koks tas aukš- 
čiausiasis gėris, kuriam išlaikyti reikia sargo? Kaipgi do- 
rybė valdys malonumus, sekdama paskui juos, jei seki- 
mas yra paklūstančiojo savybė, o įsakinėjimas — valdan- 
čiojo? Kodėl valdančiąją galią jūs nustumiate į galą? Do- 
rybei siūlote išties neprastas pareigas: ragauti malonu- 
mus'. 3. Bet žiūrėkime, ar išlieka dorybė žmonėse, ku- 
rie ją taip įžeidžiamai supranta. Juk praradusi esmę do- 
rybė negali turėti to vardo. Taigi grįždamas prie mūsų 

pokalbio objekto, parodysiu daugelį malonumo vergų, 
kuriuos likimas dosniai apdovanojo ir kurie vis dėlto 
vadintini blogais žmonėmis. 4. Pažvelk į Nomentaną ir 
Apicijų, ieškančius žemių ir jūrų turtų (taip jie vadina), 
apžiūrinėjančius visokiausių rūšių gyvūnus, atgabentus 
ant jų stalo. Pažvelk į tuos, kurie rožėmis apibertuose 
guoliuose laukia puotos, džiugindami ausis garsų skam- 
besiu, akis reginiais, o gomurį gardėsiais. Švelnūs, 
minkšti apklotai glosto jų kūną, o kad nosis turėtų ką 
veikti, kvepalais apšlakstoma lėbavimų vieta. Sakysi, jog 
jie skęsta malonumuose. Bet jiems nebus gera, nes ne 
gėriu jie džiaugiasi. 

XII. 1. „Jiems bus blogai,- sako jis, - daugybė atsi- 
tiktinumų drums jų sielą ir neduos ramybės jų protui.“ 
Sutinku, kad taip yra, bet, nors jie bailiai ir lengvapė- 
džiai, nors juos graužia sąžinė, jie patirs daug malonu- 
mų, nes jų tol neslegia joks sunkumas, kol jie neturi 
sveiko proto ir (tai daugeliui pasitaiko) dūksta, bepro- 
tiškai linksmindamiesi, šėlsta kvatodami. 2. O išminčiaus 
malonumai santūrūs ir saikingi, net menki, kuklūs ir 
vos pastebimi, bet kadangi jie ateina nekviesti, patys 
save išsikvietę, nėra nei liaupsinami, nei ypatingo džiu- 
gesio teikia. Malonumai įsiterpia į gyvenimą, jį paspal- 
vindami, kaip išdaiga ar juokas rimtoje dramoje. 3. To- 
dėl anie tegu nejungia nesuderinamų dalykų, nededa 
dorybės prie malonumų, nes ši klaida patinka tik niek- 
šams. Šis paskendęs malonumuose, visada riaugėjantis 
girtuoklis žino smagiai gyvenąs, bet mano, kad dorai, 
nes girdi, jog malonumai neatskiriami nuo dorybės; sa- 
vo ydas jis vadina išmintimi ir neslepia jų. 4. Taigi jie 

lėbauja ne Epikūro skatinami, bet apnikti ydų, savo pa- 
laidumą slepia filosofijos glėbyje ir susirenka ten, kur 
nugirsta giriant malonumus. Jie nežiūri, kad Epikūro 
malonumas blaivus ir rimtas? (dievaži, kalbu nuošir- 
džiai), bet sulekia, vien išgirdę tą Žodį, ieškodami savo 
geiduliams kokio nors prieglobsčio ir užuovėjos. 5. Taip 
jie praranda vienintelę teigiamą nenaudėlių savybę — 
gėdą. Giria tai, dėl ko anksčiau rausdavo, ir didžiuojasi 
ydomis. Neįmanomas jaunuomenės atgimimas ten, kur 
gerbtini dalykai užleido vietą bjauriam ištižimui. Malo- 
numų šlovinimas pražūtingas štai kuo: garbingi pamo- 
kymai lieka nepastebėti, o tai, kas gadina - visiems kaip 
ant delno. 


XIII. 1 Aš pats esu tos nuomonės (pasakysiu, neįtik- 
damas savo bendraminčiams), jog Epikūro mokslas — 
tikrųjų malonumus jis sutraukia į kruopelytę ar dulke- 
lę, mat malonumui taiko tas pačias taisykles, kaip ir 
mes dorybei. Jis liepia malonumui paklusti prigimčiai. 
Bet palaidumas juk nesitenkina tuo, ko užtenka prigim- 
čiai. 2. Tad kaip čia išeina? Tas, kuris tinginystę, ištvir- 
kimą, rajumą vadina laime, ieškodamas gero vardo 
ydoms pridengti, ateina į Epikūro mokyklą, paviliotas 
dviprasmiškų jos šūkių, ir atsiduoda ne tokiems malo- 
numams, apie kuriuos ten kalbama, bet tokiems, kokių 
pats trokšdamas atsidangina. Toks ima išvedžioti, kad 
jo ydos neprieštarauja Epikūro mokslui, todėl jis ir nuo- 
laidžiauja joms ne bailiai, ne paslapčiom, o ištvirkauja, 
nepanarindamas galvos. Taigi aš neteigiu, kaip daugelis 
mūsiškių, kad Epikūro teorijos yra begėdysčių mokykla, 

tik sakau: „Nepelnytai jis turi blogą vardą“. 3. Šitaip 
galima teigti tik gerai apžiūrėjus vidų, išorė duoda pa- 
matą gandams ir nekokiai nuomonei. Atrodo, lyg gar- 
bingas vyras būtų apsivilkęs moters drabužiais. Jam ga- 
lima pasakyti: „Tavo dorovė ir garbė - tyros, tavo kū- 
nas neatsidavęs jokiam bjauriam pasismaginimui, bet ta- 
vo rankose — timpanas“. Reikia išsirinkti garbingą vė- 
liavą bei raginantį sielą šūkį, o šis pataikauja kūnui ir 
kviečia ateiti beregint atskubėsiančias ydas. 4. Kas pa- 
siekia dorybę, teikia vilčių, kad jis bus ir garbingo bū- 
do. Malonumų sekėjas atrodo silpnas, palaužtas, visai 
nevyriškas. Jis įkris į pamazgų duobę, jei kas nors ne- 
numalšins jame malonumų troškimo, nepasakys, kad 
malonumų - begalybė, ir, kuo daugiau žmogus jų se- 
mia, tuo labiau jie neišsemiami. 5. Pirmiausia, dorybė 
težengia priekyje, tada kelionė nepavojinga. Nesaikingi 
malonumai kenkia, o dorybei vedant, nereikia bijoti, kad 
ko nebūtų per daug, nes ji pati saikas. Gėrio niekada 
nebūna per daug. Tu - protinga būtybė. Sakyk, kas gali 
geriau vadovauti už protą? Jei tau patinka dorybės ir 
malonumo derinys, jei nori eiti į laimę lydint šiam dve- 
jetui, tegu ves dorybė, o malonumas teseks iš paskos, 
tarsi šešėlis, sėlinantis paskui kūną. Tik dvasios skur- 
džius gali paversti dorybę, tą didžiausią šventenybę, ma- 
lonumo tarnaite. 


XIV. 1. Dorybė tegu žengs pirma, ji teneš vėliavas. 
Turėkime malonumų, bet būkime jų šeimininkai ir val- 
dovai. Šį tą jie gali išprašyti iš mūsų, bet nieko tenepri- 
vers daryti. Žmonės, atidavę pirmenybę malonumams, 
netenka ir vieno, ir kito. Mat praranda dorybę ir ne jie 

malonumus, o juos pačius malonumai valdo: jie arba 
kenčia dėl jų stokos, arba dūsta nuo pertekliaus. Nelai- 
mingi, kai malonumai juos palieka, dar nelaimingesni, 
kai užgriūva. Taip audra, užklupusi jūrininkus Sirčių 
mariose“, tai išmeta į seklumą, tai blaško šėlstančiose 
bangose. 2. Visa tai įvyksta dėl per didelio nesusilaiky- 
mo ir aklos meilės kokiam nors dalykui. Žmogui, sie- 
kiančiam blogio vietoj gėrio, pasisekimas pavojingas. 
Kaip sunku ir pavojinga medžioti žvėris, net sugavus 
laikyti rizikinga, taip didžiausi lėbautojai įpuola į baisią 
nelaimę, pasidarydami savo malonumų aukomis. Kuo 
daugiau malonumų, kuo jie didesni, tuo mažesnis ir 
nuolankesnis yra tas, kurį žmonės vadina laimingu. 3. 
Norėčiau sustoti prie šio vaizdo. Medžiotojas, tykojantis 
žvėrių guolių ir ketinantis 
spęst žabangas žvėrims 
bei labai mėgstantis 


su šunim apsupt kalnagūbrius“, 


sėlindamas jų pėdsakais palieka svarbesnius reikalus, 
atsisako daugelio dalykų. Taigi ir sekiojantieji paskui 
malonumus viską palieka antroje vietoje ir pirmiausia 
netenka laisvės, išmainydami ją į pilvo užgaidas. Jie ne 
perka malonumus, o parsiduoda jiems. 


XV. 1. „Kas gi trukdo, - sako jis, — į vieną sulieti 
dorybę bei malonumus ir sukurti aukščiausiąjį gėrį taip, 
kad tas pat būtų ir garbinga, ir malonu?“ Bet egzistuoti 
tegali tik garbingumas, o ne jo dalis. Aukščiausiasis gė- 
ris nebus tyras, matydamas savyje kai ką, kas nėra gė- 
ris. 2. Net dorybės pagimdytas džiaugsmas, būdamas 

gėris, nėra absoliutaus gėrio dalis; taip pat linksmumas 
ir ramybė, nors jų atsiradimo priežastys ir labai gra- 
žios. Tai geri dalykai, bet jie — aukščiausiojo gėrio pa- 
dariniai, jie neįeina į jį. 3. Kas sieja malonumus su do- 
rybe nelygiomis dalimis, dėl vienos gėrybės trapumo 
pažaboja visa, kas gyva kitoje, ir pavergia laisvę, kurios 
negalima nugalėti tik tada, kai nieko už ją nėra vertin- 
gesnio. Tokiam Žmogui prisireikia likimo, o tai — di- 
džiausia vergystė. Prasideda neramus, įtarus, bailus, dre- 
bąs dėl atsitiktinumų, priklausantis nuo aplinkybių gy- 
venimas. 4. Tu nebeduodi dorybei tvirto, nejudamo pa- 
mato, liepi jai stovėti liulančioje pelkėje. Nėra nieko ne- 
pastovesnio kaip atsitiktinumo laukimas ir organizmo 
bei įvairių fiziologinių veiksnių kaita. Kaip gali toks 
žmogus paklusti dievui, ramiai pasitikti visa, kas jam 
atsitinka, nesiskųsti likimu, geraširdiškai teisinti savo ne- 
gandas, jei jis jaučia mažiausią malonumų ir skausmų 
dilgtelėjimą?! Nebus jis nei tėvynės gynėjas, nei gelbė- 
tojas, nei draugų užtarėjas, jeigu jam malonumai terūpi. 
5. Taigi didžiausias gėris tegu užkopia ten, iš kur jo 
jokia jėga nenustums, kur nepalies nei skausmas, nei 
viltis, nei baimė —- niekas, kas siekia sumažinti aukš- 
čiausiojo gėrio teisę. Ten užkopti gali tik dorybė, tik ji 
sugeba įveikti statų šlaitą, ji tvirtai ten stovės ir ne tiek 
kentėdama, kiek savo noru pakels visa, kad ir kas at- 
sitiktų. Ji žinos, kad bet koks vargas yra gamtos dėsnis 
ir kaip geras karys ištvers žaizdas, skaičiuos randus ir, 
perverta ieties, mirs, mylėdama vadą, už kurį žūva su 
senu pamokymu širdyje: sek dievu! 6. Daugelis skun- 
džiasi, verkia ir vaitoja, jėga verčiami atlikti įsakytus 
darbus ir nenoromis pildo paliepimus. Kokia kvailystė! 

Nejaugi geriau būti tempiamam negu pačiam sekti?! Die- 
važi, tik bepročiai ir neišmanantys savo būties sąlygų, 
ko nors trūkstant ar užgriuvus negandai, stebisi, silp- 
nadvasiškai pakelia vargus, kurių pasitaiko ir geriesiems, 
ir blogiesiems. Turiu galvoje ligas, mirtis, luošumą ir 
kitus aukštyn kojom apverčiančius Žmogaus gyvenimą 
dalykus. 7. Narsiai turime sutikti pasaulio dėsnių duo- 
tas kančias, prisiekti ištverti tai, kas tenka mirtingie- 
siems ir neliūdėti dėl to, ko patys negalime išvengti. 
Eame gimę priklausomi, laisvė yra klusnumas dievui. 


XVI. 1. Taigi tikroji laimė glūdi dorybėje. Ką dorybė 
tau patars? Pirma, nei gėriu nei blogiu nevadinti to, 
kas neišplaukia nei iš dorybės, nei iš blogybės. Antra, 
būti atspariam ir tam blogiui, kuris kyla iš gėrio; steng- 
tis, kiek tai leista, būti panašiam į dievą. 2. Kas tau 
žadama už tai? Dideli, beveik dieviški dalykai. Niekas 
tavęs nieko nevers, nieko nestokosi, būsi laisvas, sau- 
gus, nebaudžiamas, nieko veltui nebandysi, niekas tau 
nieko nedraus. Viskas vyks taip, kaip pageidausi, nieko 
neatsitiks prieš tavo valią, nuomonę ir norą. 3. „Tad 
kaip čia išeina? Ar dorybės pakanka laimingam gyveni- 
mui?“ O kodėl gi jos turėtų neužtekti, tokios tobulos ir 
dieviškos? Net per daug. Ko gali trūkti visus troškimus 
nugalėjusiam žmogui? Ko reikia lauke tam, kurio turtas 
viduje? Tačiau dar tebesiekiančiam dorybės Žmogui, net 
jei ir spėriai žengia pirmyn, kol tebevargsta su Žemiš- 
kais reikalais, nenusimetęs šių pančių ir kitokių mirtin- 
giesiems skirtų grandinių, reikia kažkokio likimo atlai- 
dumo. Kuo jie visi skiriasi? Vieni vos pririšti, kiti pri- 
rakinti, treti prikaustyti. Didesnių dalykų siekiantis 

žmogus pakyla aukščiau, atpalaiduoja grandines, jis dar 
ne laisvas, bet jau panašus į laisvąjį. 


XVII. 1. Tačiau koks nors filosofijos plūdikas, kaip 
paprastai, gali pasakyti: „Kodėl tu drąsiau šneki negu 
gyveni? Kodėl ir nuolankesniais žodžiais kalbi su galin- 
gesniu, ir pinigus laikai būtinu daiktu, ir jaudiniesi dėl 
nuostolių, ir ašaroji, išgirdęs apie žmonos ar draugo mir- 
tį, ir saugai gerą vardą, nerimsti dėl šmeižtų? 2. Kodėl 
tavo laukai geriau įdirbami, negu reikalauja natūralūs 
poreikiai? Kodėl pietaudamas nesilaikai savo taisyklių? 
Kodėl tavo indai spindi labiau nei derėtų? Kodėl tavo 
svečiai geria už tave patį senesnį vyną? Kam toks na- 
mo išplanavimas? Kam sodini medžius, teikiančius vien 
šešėlį? Kodėl tavo Žmonos auskarai verti prašmatniau- 
sių namų? Kodėl vergai vilki brangiais drabužiais? Kam 
tau reikia įmantraus patamavimo? Kodėl indai išdėsto- 
mi ne bet kaip, o pagal taisykles? Kam laikai mėsos 
pjaustymo meistrą?“ Jei nori, gali dar pridurti: „Kodėl 
turi valdų užjūryje, ir dar tiek daug, kad net ir pats 
nesusigaudai? Kodėl taip begėdiškai esi apsileidęs, kad 
nepažįsti keleto savo vergų, arba esi toks turtingas, kad 
turi jų daugiau nei gali įsidėmėti?“ 3. Paskui aš dar 
pridėsiu, radęs daugiau priekaištų sau, negu tu tikiesi. 
Dabar tik šitaip atsakysiu. Aš nesu išminčius ir, paso- 
tindamas tavo piktą džiaugsmą, sakau, jog juo ir nebū- 
siu. Reikalauk iš manęs, kad būčiau ne lygus su geriau- 
siais, bet geresnis už bloguosius. Man užtenka, kad kas- 
dien atsisakau kokios nors ydos ir peikiu savo klaidas. 
4. Aš dar neišgijau ir neišsigydysiu, aš ruošiu lengvi- 
nančias priemones nuo savo ligos, 0 ne tikrus vaistus. 

Esu patenkintas, jei priepuoliai retesni ir mažiau ka- 
muoja. Nors aš ir raišas, bet, palyginti su jumis, esu 
greitakojis. Aš čia neginu savęs. Esu nugrimzdęs visokių 
ydų gelmėn. Ginu tą žmogų, kuris yra šio to pasiekęs. 


XVIII. 1. Sakai: „Vienaip kalbi, kitaip darai“. Didžiau- 
si niekšai, kiekvieno doro Žmogaus priešai priekaištavo 
Platonui, Epikūrui, Zenonui. O juk visi šie dėstė, ne 
kaip jie gyvena, bet kaip reikia gyventi. Aš kalbu apie 
dorybę, o ne apie save, ir kai prikišu ydas, pirmiausia 
prikišu sau. Kai galėsiu, gyvensiu taip, kaip reikia. 2. Jū- 
sų nuodingas, piktas džiūgavimas neatbaidys manęs nuo 
gėrio, ir tas užkratas, kuriuo šlakstote kitus ir žudotės 
patys, man nekliudys be perstojo girti ne tokį gyveni- 
mą, kokį gyvenu, o tokį, kokį reikia gyventi, nesutruk- 
dys garbinti ir iš tolo šliaužti paskui dorybę. Nejau ga- 
liu laukti, kad nieko neįžeis piktanoriškumas, nepagai- 
lėjęs nei Rutilijaus, nei Katono? Visi jiems atrodys per 
daug turtingi, jei kinikas Demetrijas neatrodo per dide- 
lis skurdžius. Beje, šis tvirtas vyras, kovojąs prieš visus 
prigimties poreikius, daug vargingesnis negu kiti kini- 
kai, nes anie draudė turėti, o jis — ir trokšti. Na, o šie 
sako, kad jis nėra visiškas skurdžius. Tačiau tu juk ma- 
tai: jis paskelbė ne dorybės, o neturto pažinimą. 


XIX. 1. Jie sako, jog epikūrininkas filosofas Diodoras, 
kuris prieš keletą dienų nusižudė persipjaudamas ger- 
klę, pasielgė ne pagal Epikūro mokslą. Vieni tame jo 
poelgyje įžvelgia beprotybę, kiti - staigų būdą. O juk šis 
laimingas ir grynos sąžinės vyras, išeidamas iš gyveni- 
mo, išsiteisino, pagyrė uoste atsidūrusio ir pritvirtinusio 
prie inkaro laivą keleivio ramybę, tardamas (šių žodžių 
nenorite klausytis, lyg jums reikėtų tą patį daryti): 

Nugyvenau ir likimo skirtąjį laiką praleidau“. 


2. Apie vieno gyvenimą, o kito mirtį samprotaujate, ap- 
lodami didžių, ypatingos šlovės nusipelniusių vyrų var- 
dus, lyg maži niekingi šuniūkščiai, sutikę nepažįstamus 
žmones. Jums apsimoka, kad niekas neatrodytų geras, 
tarsi svetima dorybė būtų priekaištas dėl visų jūsų klai- 
dų. Pavydžiai lyginate taurios dvasios spindesį su savo 
purvu, nesuprasdami, kokią žalą sau darote. Jei paskui 
dorybę sekantys žmonės yra gobšūs, gašlūs, garbėtroš- 
kos, kokie gi esate jūs, kurie nekenčiate vien dorybės 
vardo? 3. Sakote, kad niekas nesielgia taip, kaip kalba, 
ir negyvena pagal savo pamokymų pavyzdį. Kas čia 
nuostabaus, kad jie kalba apie stiprius, milžiniškus, iš- 
vengiančius bet kokių gyvenimo audrų dalykus? Kad jie 
bando nulipti nuo kryžių, prie kurių kiekvienas iš jūsų 
pats prisikala? Pasmerktas nusikaltėlis kybo ant vieno 
kryžiaus, o tie, kurie savanoriškai prisikala, — ant tiek 
kryžių, kiek turi aistrų. Jie piktžodžiauja, dygiai įžeidi- 
nėdami kitus. Manyčiau, jog nereikėtų jų liesti, jeigu kai 
kurie nuo savo kryžiaus neapspjaudytų praeivių. 


XX. 1. „Filosofai nedaro taip, kaip kalba.“ Tačiau jie 
daug padaro tuo, kad kalba, kad nužymi garbingo gy- 
venimo gaires. Jei jie ir elgtųsi pagal savo žodžius, kas 
būtų už juos laimingesnis?! O kol kas nereikia niekinti 
gerų žodžių ir gerų minčių sklidinų širdžių. Reikia girti 
žmones, užsiiminėjančius sveikais dalykais, net jei tie 
užsiėmimai nedaro poveikio. 2. Kas čia nuostabaus, kad 
jie, priėję prie aukštikalnės, neužkopia į viršūnę? Bet jei 
esi vyras, vertink bandančius užkopti, net jei jie ir pa- 
slysta. Gerbtinas tas žmogus, kuris, matuodamas ne sa- 

vo, bet apskritai gimties duotas jėgas, dvasios pastan- 
gomis bando siekti aukštų tikslų, mėgina ir svajoja apie 
didesnius už milžinų darbus. 3. Tas žmogus sau prisie- 
kė: „Aš į mirtį žvelgsiu tokiomis pat akimis, kaip ir į 
komediją. Aš paklusiu vargams, kad ir kokie sunkūs jie 
būtų, kūną sustiprinęs dvasios jėgomis. Aš vienodai nie- 
kinsiu ir esamą, ir nesamą turtą, neliūdėsiu, jei jis atsi- 
durs kitur, nesididžiuosiu, jei žėrės šalia manęs. Aš abe- 
jingai žvelgsiu ir į besiartinantį, ir į tolstantį likimą. Aš 
į visas šalis Žiūrėsiu, kaip į savo, o į savo - kaip į visų. 
Aš gyvensiu, galvodamas, jog esu gimęs dėl kitų, ir už 
tai dėkosiu gamtai. Ar galėjo jį man duoti geresnį liki- 
mą?! 4. Mane vieną padovanojo visiems, man vienam — 
visus. Ką turėsiu, nei saugosiu, nei švaistysiu, manyda- 
mas, jog didžiausias mano turtas — tai deramai išdova- 
notos dovanos. Jas vertinsiu ne skaičiumi ir svoriu, bet 
gaunančiojo kokybe. Nusipelniusiam žmogui niekada ne- 
bus duota per daug. Kiekvienas darbas man bus sąži- 
nės, o ne garbės reikalas. Kad ir ką daryčiau, darysiu 
taip, lyg žiūrėtų visa tauta. 5. Valgymo ir gėrimo tiks- 
las bus prigimties poreikių patenkinimas, o ne pilvo 
prikimšimas ir ištuštinimas. Draugams būsiu malonus, 
priešams atlaidus ir kuklus, gerą darbą atliksiu nepra- 
šytas. Savo tėvyne laikysiu visą pasaulį. Jį valdo dievai, 
Jie yra virš manęs, aplink mane, jie - mano darbų ir 
žodžių vertintojai. O jei kada gamta vėl panorės atsiim- 
ti gyvybę arba protas prabils apie tai, išeisiu, parodęs, 
kad mylėjau gryną sąžinę, taurius užsiėmimus, neribo- 
jau niekieno, pirmiausia — savo, laisvės“. Kas numatys 
sau tokį tikslą, norės ir sieks, tas prasiskins kelią pas 
dievus. O anas gal jo ir nepasieks, bet bus 

kritęs dėl užmojo didžio“. 
6. Jūs, kurie nekenčiate dorybės ir jos puoselėtojų, ne- 
darote nieko nauja. Taip bijo saulės ligotos akys, taip 
vengia žibančios dienos nakties gyviai: akinami pirmų- 
jų spindulių, jie skuodžia į savo landynes ar, bijodami 
šviesos, slepiasi bet kokiuose plyšiuose. Maurokite, 
mankštinkite nelaimingą liežuvį, šmeiždami doruosius 
pulkite, kąskite, greičiau dantis išsilaužysite negu įkąsite. 


XXI. 1. „Kodėl tas filosofijos mylėtojas gyvena taip 
turtingai? Kodėl sako, jog turtus reikia niekinti, bet jų 
turi? Kodėl niekina sveikatą, bet kruopščiausiai ją sau- 
go ir trokšta kuo geriausios? Muilo burbulu laiko ištrė- 
mimą, pareikšdamas: „Kas čia bloga, kad persikeliu?“ 
Tačiau, jei gali, senatvės sulaukia tėvynėje. Sako, jog 
nėra jokio skirtumo tarp ilgesnio ir trumpesnio gyveni- 
mo, tačiau, jei niekas netrukdo, stengiasi prailginti am- 
žių ir gerokai nukaršęs mėgaujasi nesukriošusia senat- 
ve“. 2. Bet juk išminčius sako, kad šituos dalykus reikia 
niekinti ne tam, kad jų neturėtume, o kad nesijaudintu- 
me dėl jų. Jis ne visiškai jų atsisako, bet neliūdi jų ne- 
tekęs. O likimui juk daug saugiau padėti turtą ten, iš 
kur jis gali atsiimti be valdytojo dejonių. 3. Markas Ka- 
tonas gyrė Kurijų, Korunkanijų ir tuos laikus, kai pilie- 
tis, turėdamas keletą sidabro gabaliūkščių, gaudavo cen- 
zoriaus pastabą, o juk pats Markas Katonas turėjo ke- 
turiasdešimt milijonų sestercijų. Aišku, jis negalėjo ly- 
gintis su Krasu, bet turėjo daugiau negu cenzorius Ka- 
tonas. Juos palyginus išeis, kad Katono Jaunesniojo ir 
Katono Vyresniojo turto skirtumas buvo didesnis negu 
Katono Jaunesniojo ir Kraso. Ir jei jam būtų tekę dides- 

ni turtai, nebūtų atsisakęs. 4. Mat išminčius nemano 
esąs nevertas likimo dovanų. Nemėgsta turtų, bet ver- 
tina juos labiau negu skurdą, ne į širdį, 0 į savo namus 
įsileisdamas; neišmeta atėjusių, o saugo, norėdamas di- 
desnes lėšas skirti įgyti dorybei. 


XXII. 1. Nėra abejonių, kad, turėdamas daugiau lė- 
šų, išmintingas vyras turi daugiau galimybių tobulinti 
savo dvasią būdamas turtingas, o ne skursdamas. Skur- 
džiui būdinga viena dorybės rūšis: nepasiduoti klaidoms 
ir priespaudai, 0 turtuoliui plačiai atsiveria vartai į su- 
sivaldymą, geradarystę, uolumą, mokėjimą tvarkytis, di- 
džiadvasiškumą. 2. Išminčius nepeiks savęs dėl žemo 
ūgio, tačiau norėtų būti aukštas ir tiesus. Jis jausis svei- 
kas ir su negalios prispaustu kūnu be vienos akies, ta- 
čiau labiau norėtų kūno tvirtybės. Žinodamas, kad jo 
siela sveikesnė už kūną, pakęs prastą sveikatą, bet trokš 
kuo geriausios. 3. Nors [sako], jog kai kurie dalykai iš 
esmės nėra svarbūs, tačiau jie šiek tiek prideda prie 
nuolatinio [ir] iš dorybės kylančio pasitenkinimo. Turtai 
išminčių džiugina taip, kaip jūrininką palankus ir stip- 
rus vėjas, kaip geras oras, kaip atokaita Žiemą. 4. Nė 
vienas išminčius (turiu galvoje stoikus) neteigs, jog net 
tie dalykai, kuriuos vadiname beskirčiais, turi šiek tiek 
svarbos, o kai kurie yra ir už kitus svarbesni. Vieni jų 
užsitarnauja šiek tiek pagarbos, kiti — daug. 5. Turėk 
galvoje: turtai yra tarp svarbesnių. Prikiši: „Kodėl iš ma- 
nęs tyčiojiesi, jei jie tau tą patį reiškia, ką ir man?“ 
Žinok, ne tą patį. Pradingę turtai man neneša nuosto- 
lio, be jų pačių aš nieko neprarandu, o tu apstulbtum, 
atrodytum pats savęs netekęs, jei jie tave paliktų. Man 

turtai tik šį tą reiškia, tau jie — svarbiausias dalykas. 
Pagaliau aš — turtų valdovas, tu - jų vergas. 


XXIII. 1. Liaukis draudęs filosofams turėti pinigų, nes 
niekas dar nenubaudė išminčiaus skurdu. Teturi filoso- 
fas krūvas turtų, bet jie iš niekieno neatimti, neapšlaks- 
tyti svetimu krauju, jie įgyti be skriaudos, ne šlykščiu 
būdu. Jie garbingai ateina ir garbingai leidžiami, dėl jų 
niekas nedūsauja, nebent pavyduolis. Didink juos kiek 
nori, liks garbingi. Daug kas norėtų, kad tie turtai būtų 
jo, bet niekas negalės pasakyti, kad jie jo yra. 2 Išmin- 
čius neatstums likimo dosnumo ir garbingai įgytu turtu 
nei girsis, nei raus dėl jo. Tačiau turės kuo pasigirti, jei, 
atidaręs duris ir įleidęs piliečius, galės ištarti: „Kas at- 
pažins savo daiktą, teišsineša“. Didis ir nepaprastai tur- 
tingas tas vyras, jei šitaip pasakys ir jei po šių žodžių 
jam liks tiek pat, kiek turėjo. Dar kartą kartoju: jei jis 
ramiai be baimės leis žmonėms daryti kratą, jei niekas 
nieko savo pas jį neras, drąsiai ir viešai tesivadins tur- 
tuoliu. 3. Išminčius nė vienai nedorai įgytai dešimtinei 
neleis peržengti savo slenksčio, bet neniekins didelių 
turtų — likimo dovanos ir dorybės vaisiaus. Kodėl jis 
turėtų neleisti jų į gerą vietą? Tegu ateina, apsigyvena. 
Nei girsis jais, nei slėps. Pagyros yra buko pasipūtėlio 
savybė, o slapstymas — baikštaus menkystos, kuris de- 
dasi turįs kišenėje kažin kokį lobį. Ne, kaip sakiau, ne- 
išmes turto iš namų. 4. Ką kalbės, taip darydamas? „Tur- 
tai nenaudingi?“ Ar: „Nemoku jais naudotis?“ Kaip, ga- 
lėdamas ir pėsčias nukeliauti, jis geriau važiuos važiuo- 
tas, taip, jei galės būti turtingas, norės toks būti. [Bet] 
valdys turtus lyg lengvus ir trapius daiktus taip, kad nei 

kitiems, nei jam pačiam nebūtų sunkenybė. 5. Jis dova- 
nos... Ko pastatėte ausis? Ko ištiesėte rieškučias? Dova- 
nos arba doriesiems, arba tiems, kuriuos galės padaryti 
dorus. Dovanos, labai atidžiai apsižvalgydamas, išrink- 
damas vertingiausius ir prisimindamas, jog turi sau duoti 
išlaidų ir pajamų sąskaitą. Dovanos tik dėl teisingų ir 
girtinų priežasčių, nes nesėkmingas dovanojimas yra gė- 
dingas praradimas. Jo kišenė bus pasiekiama, bet nesky- 
lėta, iš jos daug išeis, bet nieko neiškris nejučiomis. 
XXIV. 1. Jei kas mano, jog dovanoti lengva, klysta. 
Šis dalykas yra nepaprastai sunkus, jei žmogus skirsto 
sąmoningai, 0 ne švaisto šen bei ten. Vienam duodu, 
kad būtų vertas, kitam grąžinu skolą, trečiam padedu, 
ketvirto pasigailiu'?. Kai kam pataisau piniginius reika- 
lus, kad vargas verto Žmogaus nepaklaidintų ar nepa- 
siglemžtų. Vieniems neduosiu, nors jiems trūksta, nes 
jei ir duočiau, jiems vis tiek trūktų, antriems pasiūlysiu, 
tretiems primygtinai įsprausiu. Čia negaliu švaistytis ir 
niekada taip stropiai neužsirašau į skolos knygas, kaip 
dovanodamas. 2. „Nejaugi,- klausi tu, —- dovanoji tam, 
kad atsiimtum?“ Kad nežūtų. Dovana tegu bus ten, iš 
kur ji neprivalo, bet gali būti susigrąžinta. Geradarystė 
tegu bus panaši į giliai paslėptą lobį, kurį išsikasi tik 
tuomet, kai būtinai prisireiks. 3. Turtingas vyras ir na- 
muose turi dideles galimybes geradarystei. Kas rodys 
dosnumą tik vilkintiems togomis? Prigimtis man liepia 
būti naudingam žmonėms. Vergams ir laisviesiems, kil- 
mingiems ir atleistiniams, turintiems tikrąją laisvę ar tik 
draugų akivaizdoje duotą. Nejaugi tai svarbu? Proga 
geradarystei atsiras visur, kur tik sutiksi žmogų. Taigi 

išminčius gali leisti savo pinigus ir namuose rodyda- 
mas dosnumą, nes dosnumą vadiname liberalitas ne to- 
dėl, kad apdovanojami laisvieji, bet todėl, kad plaukia 
iš laisvos sielos!!. Išminčius niekada neduoda piktada- 
riams ir nedorėliams, bet jo dosnumas neišsenka ir ra- 
dęs vertą Žmogų, liejasi upeliu. 

4. Taigi neiškreipkite garbingai, drąsiai, įkvėptai iš- 
minties mylėtojų sakomų žodžių prasmės. Įsidėmėkite: 
vienas dalykas yra išminties mylėtojas, kitas - išminčius. 
Pirmasis tau pasakys: „Kalbu apie kilnius dalykus, bet 
kol kas skęstu aibėje ydų. Netaikyk man mano taisyklių. 
Save tobulindamas ir formuodamas, iškeliu aukštą idea- 
lą; jei pasieksiu ką užsibrėžęs, reikalauk, kad darbai ati- 
tiktų žodžius“. Pasiekęs Žmogui skirtą aukščiausiąjį gėrį, 
kitaip kalbės su tavimi, jis pasakys: „Visų pirma nepri- 
valai sau leisti vertinti geresnių už save. Aš jau esu 
nepatikęs niekšams, o tai - teisumo įrodymas. 5. Bet tau 
pateiksiu ataskaitą, kad neatstumiu jokio mirtingojo. 
Klausyk, ką žadu, kaip ką vertinu. Neigiu, kad turtai 
yra gėris. Jei jie būtų gėris, darytų Žmones gerus. Ka- 
dangi daiktas, kurį turi ir nedorėliai, negali būti pava- 
dintas gėriu, aš turtų taip ir nevadinu, tačiau pripažįstu, 
jog jie turėtini ir teikia daug gyvenimo patogumų. 


XXV. 1. Taigi klausykite, kaip čia išeina, kodėl turtų 
nepriskiriu prie gėrio, ir ką kita juose įžvelgiu negu jūs, 
nors abeji sutariame, kad jų reikia. Atvesk mane į la- 
biausiai pertekusius namus, padėk sočiai aukso ir si- 
dabro, aš nepradėsiu žavėtis savimi, nes, būdami pas 
mane, jie nėra manyje. Perkelk mane ant Rąstinio tilto!?, 
nusviesk tarp elgetų, neniekinsiu savęs, sėdėdamas ša- 

lia ištiesusių ranką išmaldai pavargėlių. Nesvarbu, kad 
trūks duonos riekės, jei netrūks galimybės numirti. Tad 
kaip? Žinoma, aš labiau norėčiau anų spindinčių namų 
negu tilto. 2. Padėk mane tarp puikių baldų, skoningoje 
aplinkoje, nemanysiu esąs laimingas, dėvėdamas minkštą 
apsiaustą ar guldydamas svečius ant purpurinių užtie- 
salų. Pakeisk patalus, nebūsiu nelaimingas, dėdamas pa- 
vargusią galvą ant šieno pagalvės, gulėdamas ant čiu- 
žinio iš cirko nendrių“, kyšančių pro suplyšusią drobę. 
Tad kaip? Žinoma, labiau norėčiau pasirodyti žmonėms 
apsivilkęs pretekstą!“ ir nurodinėjąs priežastis, negu nuo- 
gais pečiais arba *** 3. Tegu visos dienos būna mano 
trokštamos, tegu naujos eina, nespėjus atsidžiaugti se- 
nomis, ne dėl to sau patiksiu. Pakeisk malonius laikus 
priešingais, tegu sielą iš ten į čia blaško nuostoliai, ge- 
dulas, puolimai, tegu kiekviena valanda bus sklidina 
aimanų, nesakysiu esąs varguose atsidūręs vargšas, ne- 
keiksiu kurios nors dienos; juk esu numatęs, kad nė 
viena man nebus juoda. Tad kaip? Žinoma, labiau no- 
rėčiau tramdyti džiaugsmus nei malšinti skausmus“. 
4. Tasai Sokratas tau kalbės taip: „Padaryk mane visų 
genčių nugalėtoju, tegu malonus Liberio vežimas veža 
triumfuojantį mane nuo kraštų, kur pateka saulė, iki 
Tebų“, tegul manęs karaliai [penatų] teisių!* klausia, tvir- 
tai būsiu įsitikinęs, jog esu Žmogus, visų lyg dievas klau- 
siamas patarimo. Šalia šios tokios aukštos viršūnės pa- 
dėk staigų kritimą į bedugnę: svetimame krašte temp- 
damas neštuvus su pavergėjų grobiu“, didinsiu išdidaus 
ir Žiauraus nugalėtojo šlovę. Varomas paskui triumfo 
vežimą, nesijausiu menkesnis, kaip pats jame važiuoda- 
mas. Tad kaip? Žinoma, labiau norėčiau nugalėti negu 

patekti į nelaisvę. 5 Niekinsiu visą likimo karalystę, bet 
jei bus galima pasirinkti, imsiu iš jos tai, kas geriau. 
Kad ir kas man tektų, taps gėriu, bet norėčiau, kad 
ateitų lengvesni, malonesni, mažiau kamuojantys daly- 
kai. Nesitikėk, kad dorybes galima kaip nors pasiekti 
be vargo, tačiau vienoms reikia botago, kitoms - žąslų. 
6. Kaip kopiančio į kalną kūnas turi išsilaikyti ant šlai- 
to, taip kai kurios dorybės jau yra ant šlaito, kai kurios 
tik pradeda lipti. Be abejo, ropščiasi, stengiasi, braunasi 
kantrybė, stiprybė, ištvermė ir kitos sunkumams besi- 
priešinančios ir likimą pajungiančios dorybės. 7. Kaip 
čia išeina? Ar neaišku, jog nuokalne eina dosnumas, 
saikingumas, švelnumas? Jie apsaugo sielą nuo nuosmu- 
kio, o anksčiau minėtos dorybės smarkiai ragina ir ska- 
tina. Taigi skurde pasitelkime mokančias kautis, stipres- 
nes, o turtuose — uolesnes, galinčias žengti su našta ir 
nelygioje vietoje. 8. Taip padalijęs, labiau norėčiau nau- 
dotis ramesnėmis negu tomis, kurios sunkia kraują ir 
prakaitą. „Taigi, - sako išminčius, - ne aš kitaip gyve- 
nu negu kalbu, bet jūs kitaip girdite, jūsų ausis pasie- 
kia tik žodžių garsas, neieškote jų prasmės“. 


XXVI. 1. „Tad koks skirtumas tarp manęs kvailio ir 
tavęs išminčiaus, jei abu norime turėti?“ Didžiausias. 
Išmintingam vyrui turtai tarnauja, kvailį — valdo; išmin- 
čius turtams nieko neleidžia, o jums turtai leidžia vis- 
ką. Tarytum kas būtų pažadėjęs, jog jie amžinai bus 
jūsų, jūs priprantate prie savo lobių ir prisirišate, o iš- 
minčius tuomet labiausiai pratinasi prie skurdo, kai skęs- 
ta turtuose. 2. Karvedys niekuomet taip nepasitiki tai- 
ka, kad nesiruoštų karui: jis paskelbtas, net jei mūšiai 

nevyksta. O jus verčia ragu dangų rėžti gražūs namai, 
tarytum jie negalėtų nei sudegti, nei sugriūti, jūs stulbs- 
tate prieš visokias gėrybes, tarytum jų neištiks joks pa- 
vojus, lyg jos bus stipresnės už visa kita, ką sunaikinti 
likimas turi jėgų. 3. Dykinėdami žaidžiate su turtais, 
nenumatydami jų keliamų pavojų. Panašiai apsupti sve- 
timų kraštų Žmonės, nepažindami karo prietaisų, tin- 
giai stebi apgulėjų darbą, nesuprasdami, kam reikia tų 
tolėliau renčiamų statinių'“. Tas pat išeina ir jums: ap- 
kerpėjate tarp savo reikalų ir negalvojate, kiek pasiren- 
gusių pasičiupti vertingą grobį negandų gresia iš visų 
pusių. 4. Kad ir kas nusineštų išminčiaus turtus, jam 
paliks visą lobį, nes jis gyvena, džiaugdamasis dabarti- 
mi ir ramus dėl ateities. „Nieko tvirčiau, — sako tasai 
Sokratas ar koks nors kitas, turintis tokią pat teisę ir 
galią į žmonių reikalus, - sau neįsikaliau, kaip įsitikini- 
mo nepakreipti savo gyvenimo pagal jūsų nuomonę. Su- 
rinkite visus savo įprastus žodžius, man atrodys, jog tai 
ne vainojimai, o vargšų kūdikių zirzimas“. 5. Šitaip kal- 
bės tas, kuriam teko išmintis, kuriam nepažįstanti ydų 
širdis įsako barti kitus ne iš neapykantos, bet norint 
pagydyti. Jis dar pridurs: „Tai, kad manęs nevertinate, 
yra bloga ne man, bet jums, nes Žmogus, šaukiąs, jog 
nekenčia dorybės ir puoląs ją, neteikia jokios vilties. Ne- 
įžeisite manęs, kaip dievų neįžeidžia aukurų griovėjai. 
Bet blogas tikslas ir sumanymas atsiskleidžia ir ten, kur 
negali pakenkti. 6. Jūsų Zzaunijimai mane paliečia tiek, 
kiek Maloningąjį Didįjį Jupiterį poetų paikystės. Vienas 
jam sparnus pritaisė, kitas ragus, trečias nupiešė jį sve- 
timaujantį ir namie nenakvojantį, ketvirtas — žiaurų die- 
vams, penktas — neteisingą žmonėms, šeštas - kilmingųjų 

ir net giminaičių grobiką, septintas — tėvažudį, iš tėvo 
paveržusį karaliaus valdžią. Tokie jų veikalai nepadarė 
nieko kito, tik žmonėms, patikėjusiems, kad dievai yra 
tokie, pašalino nuodėmės gėdą. 7. Nors manęs ir nepa- 
liečia šie jūsų užgauliojimai, tačiau jūsų labui raginu 
jus: gerbkite dorybę, patikėkite tais, kurie šaukia ilgai 
ėję paskui ją kaip kažką didinga, kviečia sekti kaip pas- 
kui kasdien vis didingiau atrodantį dalyką ir garbinkite 
ją kaip dievus; o jos skelbėjus — kaip pranašus. Kam 
nors užsiminus apie tuos šventuosius raštus, pagarbiai 
tylėkite. Šis žodis nėra kilęs iš žodžio „pagarba“", kaip 
daugelis mano; jis įsako tylėti, kad būtų galima dera- 
mai atlikti apeigas, kad niekas nepašnibždėtų kokio ne- 
tinkamo žodžio; daug svarbiau jums įsakyti, kad tuo- 
met, kai skelbiama toji pranašystė, atidžiai klausytumė- 
te prikandę liežuvius. 8. Kai koks nors purtantis sistrą? 
žmogėnas meluoja įsakytas, kai kitas, susimanęs nukirs- 
ti savo dilbius, kadaruojančia rankos dalimi susikruvina 
žąstus ir pečius, kai kokia nors keliais šliaužiojanti mo- 
teris urzgia, kai drobiniais marškiniais apsivilkęs lauru 
vainikuotas senis vidury dienos nešdamasis deglą su- 
šunka, kad koks nors dievas yra supykęs, jūs visi subė- 
gate ir klausotės jų ir, kartu maitindami buką siaurap- 
rotystę, sakote, jog jis yra dievo siųstas?! 


XXVII. 1. Štai Sokratas iš kalėjimo, kurį įeidamas ap- 
valė ir padarė garbingesnį už visas kurijas, šaukia: „Ko- 
kia beprotybė, kokia priešiška dievams ir žmonėms pri- 
gimtis yra polinkis šmeižti dorybes ir piktais žodžiais 
įžeidinėti šventenybes! Jei galite, girkite geruosius, jei 
ne, eikite toliau. Jei norite lavinti savo šlykštų saviva- 

liavimą, pulkite vieni kitus. Nesakau, kad šventvagiškai 
elgiatės, užgauliodami dangų, bet bergždžiai stengiatės. 
2. Kadaise Aristofanas iš manęs šaipėsi, visa komedijų 
rašytojų gauja laidė nuodų pertvinkusius sąmojus, bet 
mano dorybė žėrėte sužėrėjo dėl to, kad buvo puolama. 
Jai apsimoka būti visiems rodomai ir bandomai, nes žmo- 
nės geriau suvokia jos didystę, kai smogę pajunta jos 
jėgas. Akmens tvirtybę Žino tik jo skaldytojai. 3. Aš stūk- 
sau kaip išsikišusi į jūrą uola, kurią be perstojo plaka iš 
visur suplaukusios bangos, tačiau nei nustumia, nei per 
amžius daužydamos sunaikina. Šokinėkite į akis, puldi- 
nėkite, nugalėsiu kantrybe. Trenkdamas tvirtai ir nenu- 
galimai kliūčiai, kiekvienas pats sau duobę kasasi. Todėl 
pasiieškokite kokios nors minkštos ir paslankios medžia- 
gos, į kurią galėtų įsmigti jūsų ietys. 4. Jūs turite laiko 
iššniukštinėti kitų trūkumus ir bet ką teisti: „Kodėl šio 
filosofo prabangūs namai? Kodėl prašmatnūs jo pietūs?“ 
Ant kito pastebite šiaudą, o ant savęs ir vežimo nema- 
tote. Panašiai išeitų, jei koks nors raupsuotasis juoktųsi 
iš puikaus kūno apgamų ar intapų. 5. Prikiškite Plato- 
nui, kad prašė pinigų, Aristoteliui, kad ėmė, Demokri- 
tui, kad nepaisė, Epikūrui, kad išleido“, man primeskite 
Alkibiadą ir Faidrą“, jūs, kurie būtumėte labai laimingi, 
jei kada tektų pamėgdžioti mano ydas. 6. Kodėl verčiau 
nepažvelgiate į iš visų pusių apsiautusias savo blogybes, 
vienas — gadinančias odą, kitas — spirginančias pačią 
širdį? Žmogui nėra duota tiek daug (net jei nesuvokiate 
savo padėties), kad turėtumėte marias laisvo laiko, ir jo 
užtektų plakti liežuviais geresniuosius. 


XXVIII. Šito nesuprasdami, savo likimui pritaikote 
svetimą veidą, kaip tie, kuriems pramogaujant cirke ar 

teatre, namuose kas nors numiršta, bet jie dar nežino. 
O aš, žvelgdamas iš aukščiau, matau, kokios audros 
gresia jums veikiai pratrūkus debesiui arba jau visai 
arti prisėlino, pasiruošusios pasigrobti jus ir visa, ką 
turite. Nejau tai dar tik bus? Ar ne dabar, net jei dar 
nejaučiate, kažkoks viesulas sukioja ir ritinėja vienu sy- 
kiu tų pačių dalykų ir vengiančias, ir siekiančias jūsų 
sielas, tai aukštai pakeldamas, tai į bedugnę nublokšda- 
mas?! 


Aštunta dialogų knyga 
Serenui 


APIE POILSĮ 
De otio 


I.[28.] 1. *** didžiai pritardami, perša mums ydas. 
Net jei nesiektume kitų sveikų tikslų, naudinga bus pa- 
sitraukti dėl paties poilsio. Po vieną esame geresni. Kaip 
galima pasitraukti pas geriausius vyrus! ir išsirinkti tam 
tikrą pavyzdį, pagal kurį tvarkytume gyvenimą? Tai 
įmanoma, tik atsisakius veiklos. Tik tuomet įgyjama tai, 
kas vienąsyk patiko, kai, minios padedamas, neįsiterpia 
joks asmuo, galintis iškreipti dar netvirtą sprendimą. 
Tik tuomet vienodai ir lygiai žengs mūsų gyvenimas, 
dabar plėšomas įvairiausių ketinimų. 2. Be kitų blogy- 
bių, blogiausia yra ta, kad keičiame pačias ydas. Mums 
net netenka pabūti susigyvenus su blogiu. Patinka tai 
viena, tai kita, tąsomės dėl to, kad mūsų sprendimai ne 
tik iškreipti, bet ir lengvabūdiški, plūduriuojame, metę 
viena, čiumpame kita, paliekame, ko troškome, siekia- 
me, ką palikome. 3. Vyksta begalinė troškimų ir grau- 
žimosi kaita, visiškai priklausome nuo svetimų sprendi- 
mų, ir geriausia atrodo tai, ko daugelis siekia ir giria, 
o ne tai, ką reikia girti ir siekti. Nežiūrime, koks kelias 
iš tiesų, — geras ar blogas, bet vertiname jį pagal dau- 
gybę pėdsakų, tarp kurių, beje, nėra grįžtančiųjų pėdų. 

4. Pasakysi man: „Ką čia išdarinėji, Seneka? Išduodi 
šalininkus? Juk jūsų stoikai kalba: „Iki paskutinės gyve- 
nimo ribos būsime veiklūs, nesiliausime stengęsi dėl ben- 
dro labo, padėję atskiriems asmenims, senatvėje pagel- 
bėję net nedraugams. Juk mes neleidžiame metams at- 
sikvėpti ir, kaip sako anas nepaprastai iškalbingas vyras, 


mokame žilę paslėpt po šalmu. 


Tai mes, kurie prieš mirtį nė truputėlio nepasiilsime, ir, 
jei aplinkybės leidžia, stengiamės, kad net mirtis nebū- 
tų neveikli“. Kam tarp pagrindinių Zenono teiginių 
mums dėstai Epikūro pamokymus? Kodėl perbėgi taip 
nerangiai, jei tau gėda šalininkų?“ 5. Kol kas atsakysiu 
taip: „Ar nieko daugiau nenori, tik kad būčiau panašus 
į savo vadovus? Puiku! — Eisiu ne ten, kur jie mane 
siuntė, bet ten, kur vedė“. 


II. (29.] 1. Dabar įrodysiu, kad aš neatskylu nuo stoi- 
kų pamokymų, nes jie patys neatskilo nuo saviškių, ta- 
čiau man būtų galima puikiausiai atleisti, net jei sek- 
čiau ne jų pamokymais, o pavyzdžiais. Šį teiginį pada- 
lysiu į dvi dalis. Pirmiausia, išdėstysiu, kaip koks nors 
atsiskyrėlis nuo ankstyvo amžiaus gali visiškai atsidėti 
tiesos stebėjimui, ieškoti gyvenimo prasmės ir ja naudo- 
tis. 2. Paskui, kaip tai tikrai teisėtai gali daryti jau nu- 
sipelnęs atlyginimo, bebaigiąs amžių žmogus. Kaip mer- 
gelės vestalės, jis gali imtis kitokio triūso. Be metų, skirtų 
pareigoms, iš pradžių jos mokosi atlikti apeigas, o vė- 
liau moko kitas“. 


III. [30.] 1. Parodysiu, kad stoikai tam taip pat pri- 
taria. Taip elgsiuosi, ne norėdamas pareikšti, jog neda- 

ryti nieko, kas neatitiktų Zenono ar Chrisipo pasaky- 
mų - man įstatymas, bet kad pats dalykas leidžia pri- 
imti jų nuomonę. Mat visuomet tik vieno nuomonei pri- 
tariantis Žmogus yra ne kurijoje, o partijoje. O kad viskas 
būtų pastovu, tiesa atvirai pripažįstama, kad nekeistu- 
me nė vieno nutarimo! O dabar su pačiais mokytojais 
ieškome tiesos. 2. Dėl šio dalyko abi mokyklos, epikū- 
rininkų ir stoikų, labai nesutaria, bet vis dėlto abi siun- 
čia į poilsį, tik skirtingais keliais. Epikūras sako: „Išmin- 
čius nesiims valstybės reikalų, nebent kas tam sutruk- 
dytų“. Zenonas sako: „Išminčius imsis valstybės reikalų, 
nebent kas tam sutrukdytų“. 3. Vienas siekia poilsio dėl 
nusistatymo, kitas — dėl priežasties. Toji priežastis ap- 
ima daug: jei valstybė smarkiai pagedusi ir nebeįmano- 
ma jai pagelbėti, jei ji užimta blogųjų, išminčius nesi- 
stengs veltui, nešvaistys savęs, nieko negalėdamas pa- 
dėti. Jei autoritetas mažas, jei stinga jėgų, jam neverta 
imtis valstybės reikalų. Tas pat, jei kliudo sveikata. 
4. Kaip sukiužusio laivo neišvestų į jūrą, kaip tapęs luo- 
šu neužsirašytų į kariuomenę, taip jis nesileis į kelią, 
kurį žino esant neparankų. Dar nieko nebandęs naujo- 
kas, prieš patirdamas audras, taip pat gali saugiai pa- 
tūnoti, be perstojo atsidėjęs geriesiems menams, išsirei- 
kalauti neragauto poilsio ir garbinti dorybes. Tuo leista 
užsiimti ir visiškai nemėgstantiems krutėti. 5. Juk iš žmo- 
gaus reikalaujama, kad būtų naudingas daugeliui žŽmo- 
nių, jei įmanoma. Jei ne, - kai kuriems. Jei ne, — arti- 
miausiems. Jei ne, - sau. Mat save darydamas naudingą 
kitiems, jis dirba visų labui. Kaip save gadindamas žmo- 
gus kenkia ne tik sau, bet ir visiems tiems, kam geres- 
nis tapęs galėtų padėti, taip kiekvienas savęs tobulinto- 
jas kitiems naudingas tuo, kad ruošiasi jiems pagelbėti. 

IV. [31.] 1. Apglėbkime siela dvi bendruomenes: vie- 
ną didžiulę, iš tiesų bendrą. Ji apima ir dievus, ir žmo- 
nes, joje nesižvalgome į šį ar aną kampelį, bet šalies 
sienas matuojame su saule. Antroji yra ta, kurioje mums 
teko gimti. Tai atėniečių, kartaginiečių ar kito miesto 
bendruomenė. Ji priklauso ne visiems Žmonėms, o tik 
tam tikriems. Kai kas vienu metu darbuojasi abiejų vals- 
tybių, didesnės ir mažesnės, labui, kai kas pluša tik 
mažesniajai, kai kas — tik didesniajai. 2. Šiai didesniajai 
valstybei galime pasitarnauti ir pasitraukę į poilsį. Iš 
tiesų net nežinau, ar ne geriau poilsio metu tyrinėti, 
kas yra dorybė, ar ji viena, ar jų daug, ar geraisiais 
vyrais gimstama, ar pasidaroma, ar vienas yra šis, ap- 
imąs jūras ir žemes bei visa, kas yra jūrose ir Žemėse, 
junginys, ar dievas pabėrė daug tokios rūšies kūnų, ar 
medžiaga, iš kurios viskas atsiranda, yra vientisa ir už- 
pildyta, ar akyta ir tarp kietų dalelių esama tuštumos, 
kas yra dievas, ar jis nesikišdamas stebi savo kūriniją, 
ar ją valdo, ar apglėbęs ją iš išorės, ar persismelkęs per 
visa, ar pasaulis nemirtingas, ar priskaičiuotinas prie 
nepatvarių ir laikinų dalykų. Ką duoda dievui toks mąs- 
tytojas? Paliudija milžinišką jo darbą. 


V. 1. Paprastai tvirtiname, jog aukščiausiasis gėris 
yra gyvenimas pagal prigimtį. Prigimtis mus sukūrė ir 
vienam, ir kitam: ir daiktams apmąstyti, ir veiklai. [32.] 
Dabar įrodykime pirmosios paskirties buvimą. Kaip? Ar 
nebus įrodyta, jei kiekvienas pasižiūrės, koks didelis jo 
pažinimo geismas, kaip jį sužadina kiekviena pasaka? 
2. Kai kas leidžiasi į jūrą ir tolimiausios kelionės var- 
gus kenčia dėl vienintelio atlygio — sužinoti kokį nors 

pasaulio krašto slėpinį. Ta pati priežastis sutraukia žmo- 
nes į reginius, ta pati verčia brautis ten, kur uždaryta, 
teirautis paslapčių, išvynioti senus ritinėlius, klausyti pa- 
sakojimų apie barbarų papročius. Gamta mums davė 
smalsią prigimtį ir, suvokdama savąjį meną bei grožį, 
pagimdė mus, tokių didingų pasaulio reginių žiūrovus. 
Ji būtų netekusi savo darbų vaisiaus, jei tokia didi, to- 
kia skaisti, taip subtiliai padaryta, tokia spindinti, viso- 
keriopai daili, rodytųsi vien dykumai. 4. Kad suvok- 
tum, jog ji norėjo būti stebima, o ne tik apžvelgta, pa- 
žiūrėk, kokią vietą ji mums davė: padėjo vidurinėje sa- 
vo dalyje ir leido dairytis aplink. Žmogų ne tik pastatė 
stačią, bet ir suteikė galimybę stebėti?. Kad jis gebėtų 
sekti žvaigždynus nuo patekėjimo iki laidos ir savo vei- 
dą gręžioti paskui visetą, galvą įtaisė aukštai ir uždėjo 
ant besisukiojančio kaklo. Paskui, išvedusi po šešis 
žvaigždynus per dieną ir po šešis per naktį, atskleidė 
visas savo puses, kad per akims duotus reginius sukel- 
tų geismą siekti ir kitų dalykų. 5. Juk mes nematome 
tokio didingumo, koks yra iš tiesų, bet mūsų žvilgsnis 
susiranda tyrinėjimo kelią ir padeda jam pamatus: pra- 
dėjus nuo to, kas akivaizdu, reikia eiti prie neaiškumų 
ir rasti kažką senesnį už pasaulį. Iš kur išriedėjo tie 
šviesuliai, kokia buvo visatos būklė prieš išsisklaidant 
atskirybėms į dalis, koks tikslas išskyrė nugrimzdusius 
vienas į kitą ir susiliejusius elementus, kas viskam pa- 
skirstė vietas, ar sunkūs daiktai nusėdo, o lengvi pakilo 
dėl savo prigimties, ar, be kūnų įtampos ir svorio, ko- 
kia nors aukštesnė jėga nustatė atskiriems dalykams sa- 
vą dėsnį. Ar tiesa (tuo labiausiai įrodoma, jog Žmonės 
yra dieviškos dvasios), kad dalis tarytum kokiomis 

žvaigždžių žiežirbomis nukrito į Žemę ir įstrigo šioje 
svetimoje vietoje? 6. Mūsų mintys nesitenkina sužinoju- 
sios tai, kas rodoma iš išorės, jos perskrodžia dangaus 
statinius. Jos sako: „Naršome, kas yra už pasaulio: ar 
bedugnė tuštuma, ar savo sienomis apsiribojusi sritis. 
Koks būvis tų anapusinių reiškinių: ar beformiai ir su- 
silieję, į visas puses užimantys tiek pat vietos, ar su- 
skirstyti į tam tikras sutvarkytas sritis, ar prisišlieję prie 
šio pasaulio, ar toli nuo jo pasitraukę ir skrieja tušty- 
mėje. Ar nedaloma yra tai, iš ko sudėta visa, kas yra ir 
bus, ar tai vientisa medžiaga ir keičiasi tik visa iš kar- 
to; ar elementai yra priešingi vieni kitiems, ar jie nesi- 
kauna, bet per priešybes tampa vieningi“. 7. Tu, tai 
tyrinėti gimusi būtybe, paskaičiuok, kiek nedaug laiko 
(net jei visą atsikovos sau) gaus tas, iš kurio nieko ne- 
leista išplėšti lipšnumui, kuriam nieko nedingsta per ne- 
rūpestingumą, kuris šykščiai taupo savo valandas ir to- 
lygiai žengia prie paskutinės Žmogaus amžiaus ribos, 
kuriam likimas neišpurto nė vieno prigimties nustatyto 
reikalavimo. Žmogus pernelyg mirtingas nemirtingumui 
pažinti. 8. Taigi aš gyvenu pagal prigimtį tuomet, kai 
jai visiškai atsiduodu, kai ja Žaviuosi ir garbinu. Pri- 
gimtis norėjo, kad daryčiau ir viena, ir kita: ir būčiau 
veiklus, ir skirčiau laiko mąstyti. Vykdau abu priesa- 
kus, nes mąstymo nebūna be veiklos. 


VI. 1. „Bet svarbu, - sakai, - kad prie jo nežengtum 
dėl malonumo, kad siektumei daugiau nei begalinio 
mąstymo, nes tai labai saldus ir viliojantis užsiėmimas.“ 
Prieštaraudamas tau atsakau: taip pat svarbu, kaip nu- 
siteikęs leidi piliečio gyvenimą. Gal be paliovos esi užsiė- 

męs ir nepasiimi nė truputėlio laiko apžvelgti žmogiš- 
kiems ir dieviškiems reikalams? 2. Kaip negalima pri- 
tarti siekimui imtis veiklos, atmetus meilę dorybei ir be 
prigimties tobulinimo pateikti tarytum nuogus darbus 
(mat tai turi būti susimaišę ir susipynę), taip netobulas 
ir nerangus gėris yra į poilsį be veiklos numesta dory- 
bė. Ten ji niekada neparodys to, ką išmoko. 3. Kas neigs, 
kad ji privalo savo tobulėjimą išbandyti darbe, ne tik 
galvoti, ką reikia daryti, bet kartais ir ranką pridėti, ir 
tai, kas buvo galvota, nuvesti į tiesą?! Tačiau jei pats 
išminčius nekaltas dėl gaišaties, jei trūksta ne veikėjo, 
bet veiklos, ar neleisi jam pabūti vienam su savimi? 
4. Kaip nusiteikęs išminčius pasitrauks į poilsį? - Žino- 
damas, kad jis užsiims taip pat ir tuo, kas galėtų būti 
naudinga ainiams. Juk mes esame tie, kurie sakome, 
kad ir Zenonas, ir Chrisipas dabar nuveikė daugiau ne- 
gu kad būtų vadovavę kariuomenėms, ėję aukštas pa- 
reigas, siūlę savo įstatymus. Jie ne vienai bendruome- 
nei, bet visai žmonių giminei juos pasiūlė. Tad kaip čia 
išeina, kodėl toks poilsis netiktų geram vyrui? Juk, pa- 
sitraukęs iš veiklos, jis tvarkys būsimus amžius, sakys 
prakalbą ne keletui, bet visiems visų tautų Žmonėms, 
tiems, kurie yra ir kurie bus. 5. Galų gale klausiu, ar 
Kleantas, Chrisipas ir Zenonas gyveno pagal savo pa- 
mokymus? Be abejo, atsakysi, jog jie gyveno taip, kaip 
reikalavo gyventi. Tačiau juk nė vienas iš jų netvarkė 
valstybės reikalų. „Jų likimas, - sakai, - buvo ne toks, 
be to, jie neturėjo rango, paprastai įgalinančio užsiimti 
valstybės reikalais.“ Bet jie jokiu būdu negyveno kaip 
tinginiai. Mat atrado, kad jų atilsis žmonėms gali duoti 

daugiau naudos nei kitų lakstymas ir prakaitas. Taigi 
atrodo, jog jie nuveikė ne mažiau už veikiančius viešai. 


VII. 1. Be to, yra trys gyvenimo rūšys; paprastai dis- 
kutuojama, kuri geriausioji. Pirmoji skiria laiką malonu- 
mams, antroji - mąstymui, trečioji — veiklai. Pirmiausia, 
atmetę ginčus, atmetę neištrinamą, kaip sakėme, neapy- 
kantą tarp skirtingų krypčių atstovų, pažiūrėkime, kaip 
visa tai, tik įvairiai pavadinus, veda prie to paties: nei 
malonumų gyrėjas apsieina be mąstymo, nei mąstymui 
tarnaujantysis apsieina be malonumų, nei gyvenimą pa- 
skyręs darbams veiklūnas apsieina be mąstymo. 2. „Di- 
delis skirtumas, - sakai, — ar koks nors dalykas yra 
tikslas, ar tikslo priedas.“ Skirtumas iš tiesų didelis, ta- 
čiau vieno be kito nebūna: nei anas mąsto neveikda- 
mas, nei šis veikia nemąstydamas, nei tas tretysis, apie 
kurį visi nekaip galvojame, giria nerangų malonumą, o 
tokį, kurį sąmoningai pasidaro tvirtą. 3. Taigi ir malo- 
numų siekėjų grupuotė yra gana veikli. Kaipgi neveik- 
li? Kai pats Epikūras sako, jog kada nors jis pasitrauks 
nuo malonumo ir sieks skausmo, gal arba malonumui 
grės graužatis, arba mažesnis skausmas bus pasirinktas 
vietoje sunkesnio. Kur suku, taip kalbėdamas? Noriu 
parodyti, kad mąstymas patinka visiems. Kiti jo siekia; 
mums jis — galutinė stotis, o ne pakeleivingas uostas. 


VIII. 1. Pridėk dar [be to], kad pagal Chrisipo nuo- 
statą galima gyventi, atsisakius veiklos. Nesakau, kad 
jis tik pakenčia poilsį, sakau, kad pasirenka. Mūsiškiai 
neleidžia išminčiui užsiimti jokiais valstybės reikalais. 
Koks skirtumas, kokiu keliu išminčius ateis į poilsį: ar 
todėl, kad jam trūksta valstybės, ar todėl, kad valstybei 

jo trūksta, jei valstybė bus ne bet kur? Pasipūtus ieš- 
kant, visada jos trūks. Klausiu, kokios valstybės reikalų 
imsis išminčius. Ar atėniečių, kurioje pasmerkiamas my- 
riop Sokratas, o Aristotelis pabėga, kad nebūtų pasmerk- 
tas“? Kurioje pavydas prislegia dorybes? Neleisi išmin- 
čiui imtis šios valstybės reikalų. 2. Ar išminčius imsis 
kartaginiečių valstybės, kur nuolatiniai maištai, kur lais- 
vė pavojinga kiekvienam geriausiajam, teisingumas ir 
gėris laikomi per nieką, klesti nežmoniška kraugerystė 
priešų atžvilgiu, o savųjų — priešiškumas? Ir šios vals- 
tybės jis vengs. 3. Užsimojęs pereilioti visas, nerasiu to- 
kios, kuri galėtų pakęsti išminčių ar išminčius ją. Jei 
nerandame savo vaizduotėje susikurtos valstybės, būti- 
na visiems atsisakyti veiklos, nes niekur nėra to, ką ga- 
lima būtų vertinti labiau už poilsį. 4. Jei kas nors sako, 
jog plaukiojimas yra puikiausias dalykas žemėje, o pas- 
kui liepia neplaukioti ta jūra, kur paprastai sudūžta lai- 
vai ir dažnai staiga pakyla audros, priverčiančios vairi- 
ninką apsigręžti į kitą pusę, manau, šis patarėjas drau- 
džia man atrišti laivą, kad ir kaip girtų plaukiojimą. 


Devinta dialogų knyga 
Serenui 


APIE SIELOS RAMYBĘ 
De tranguillitate animi 


I. 1. (Serenas) Betyrinėjant išryškėjo, kad kai kurios 
mano ydos, Seneka, yra atviros, aiškios, tarytum ant 
delno padėtos, kai kurios neryškios ir slaptingos, kai 
kurios nenuolatinės, periodiškai sugrįžtančios. Šias pa- 
vadinčiau sunkiausiomis, puolančiomis kaip besibastan- 
tys aplink ir laukiantys progos priešai. Jos neleidžia nei 
palaikyti karo stovio padėties, nei nerūpestingai mėgau- 
tis taika. 2. Tačiau labiausiai pastebima mano būsena 
(kodėl negalėčiau tau lyg gydytojui prisipažinti tiesos?) 
yra štai kokia: nesu nei sąžiningai išsilaisvinęs iš to, ko 
bijojau arba nekenčiau, nei, antra vertus, šioms ydoms 
pasidavęs. Mano būklė nėra blogiausia, bet labai verks- 
minga ir nekintanti: nei pakartas, nei paleistas. 3. Nekal- 
bėk, kad visų ydų daigai gležni, o laikas jiems suteikia 
diržingumo ir kietumo. Puikiai žinau, jog verčiantys varg- 
ti dėl netikrų vertybių dalykai (turiu galvoje aukštą ran- 
gą, iškalbos šlovę bei visa kita, kas priklauso nuo sve- 
timos nuomonės), pamažėle išauga, o tai, kas ugdo tik- 
rąsias jėgas ir kas visa padažo patraukliais atspalviais, 
laukia metų metus, kol ilgas laikas pamažu uždeda spal- 
vą. Bet aš bijau, kad visiems dalykams tvirtybės teikian- 

tis įpratimas man šios ydos dar giliau neįsmeigtų. Ilgai 
bendraujant, pamilstama ir blogis, ir gėris. 4. Savo tarp 
tų dviejų būsenų svyruojančios ir nei prie teisingumo, 
nei prie klaidingumo nepasukančios sielos silpnumą ga- 
liu parodyti tau ne iš karto, bet išskirstęs dalimis. Pa- 
sakysiu, kas man esti, o tu nustatysi, kaip toji liga va- 
dinasi. 5. Prisipažįstu, nepaprastai mėgstu saikingai gy- 
venti: nepatinka nei dėl tuščio pasipūtimo gražiai užtie- 
siamas guolis, nei iš skrynios ištrauktas drabužis, nei 
suslėgtas į klostes ir kamuotas tūkstančiu kitų būdų, 
kad spindėtų!, bet naminis, pigus rūbas, nei rūpestingai 
laikytas, nei baimingai nešiojamas. 6. Maistas patinka ne 
tas, kurį šimtai vergų gamino ir spokso valgant, ne prieš 
daugelį dienų užsakytas, ne daugybės tarnų patiektas, 
bet lengvai įgyjamas ir paprastas, neretas ir nebrangus, 
visur jo pilna, nekenkiąs nei kišenei, nei skrandžiui ir 
prarytas neišvemiamas*. 7. Tarnu renkuosi neišlavintą ir 
netašytą namuose užaugusį vergą, bevardžio meistro ga- 
mintą sidabrą vartoju paveldėtą iš savo kaimiečio tėvo, 
o stalą — ne žavintį žvilgsnį dryžių įvairove, ne garsė- 
jantį mieste ir pritraukiantį išrankiausių žinovų būrius, 
bet pastatytą naudotis, tokį, prie kurio užklydusios nė 
vieno svečio akys negaiš mėgaudamosi ir neužsiliepsnos 
pavydu. 8. Nors gyvenu tuo visiškai patenkintas, bet 
perskrodžia širdį viena puiki jaunų vergų mokykla?, 
puošniau nei iškilmingoms eisenoms aprengta ir auksu 
išpuošta nelaisvoji šeimyna, spindintis tarnų būrys, per- 
tekę brangenybių namai ir, per visus plyšius išbirus tur- 
tams, žėrintys stogai, nuolatos prie gėrybių švaistytojų 
prikibusi palydovų minia. Ar dar priminti skaidrutėlio 
vandens sroves, tekančias aplink pokylių menes“, ir tas 

visas puošmenas atitinkančius valgius? 9. Mane, atei- 
nantį iš ilgalaikės saikingos gyvensenos erdvės, iš visų 
pusių užplūsta smarkiai žėrinti, aplinkui skambanti pra- 
banga. Mano rikiuotė truputėlį pradėjo svyruoti. Man 
lengviau prieš prabangą nukreipti sielą, o ne akis. Taigi 
grįžtu namo ne blogesnis, bet liūdnesnis, pradedu gūžtis 
menkavertėje savo aplinkoje, įsėlina tyli graužatis ir abe- 
jonė: gal anas gyvenimas geresnis. Tos mintys nepakei- 
čia manęs, bet jos be perstojo man kala ir kala tą patį. 
10. Man patinka vykdyti mokytojų įsakymus ir būti vals- 
tybės reikalų sūkuriuose, patinka aukštos pareigos ir fas- 
ciai. Jų siekiu ne tam, kad gvieščiausi purpuro apvadais 
apvedžioto rūbo ar virbų ryšulio?, o tam, kad būčiau 
pravartesnis ir naudingesnis draugams, artimiesiems ir 
visiems piliečiams, o galų gale ir visai žmonijai. Pasiry- 
žęs ir pasiruošęs seku Zenonu, Kleantu, Chrisipu. Ta- 
čiau nė vienas iš jų neužsiėmė valstybės veikla, tik visi 
į ją siuntė. 11. Kai kas nors pradeda smarkiai daužyti 
neįpratusią sielą, kai susitinku ką ar gėdinga, kaip kiek- 
vieno Žmogaus gyvenime dažnai pasitaiko, ar ką prie- 
šiška, ar daug laiko atimantį menkavertį reikalą, metu 
veiklą ir, kaip nuvargusi banda, skubinuosi namo. Nu- 
tariu apriboti gyvenimą keturiomis sienomis: „Niekas 
tegul neatims nė dienos, nes niekados kaip reikia neat- 
silygins už šitokias išlaidas. Siela gilinsis į save, rūpinsis 
savimi, neužsiims tuo, kas jai svetima, kas gali būti smer- 
kiama. Pasinersiu nei visuomeninių, nei asmeninių rū- 
pesčių nežinančion ramybėn'“. 12. Bet kai narsūs veika- 
lai atitiesia dvasią, kilnūs pavyzdžiai ragindami bado 
širdį, maga bėgti į forumą, vienam pasitarnauti žodžiu, 
kitam darbu. Gal ir nepagelbėsiu, bet bent jau bandysiu 

padėti. Maga forume pažaboti kokio nors sėkmės aukš- 
tai iškelto asmens nelabą išdidumą. 13. Užsiėmus kūry- 
ba, manau, jog, vardan Herkulio, yra geriau žvelgti į 
pačią dalyko esmę ir jos verčiamam prabilti, žodžius 
pavesti jai; kur ji ves, ten teseka neišdailinta kalba: „Kam 
reikia kurti amžinus veikalus? Nori padaryti, kad ainiai 
tave prisimintų? Tačiau juk esi gimęs mirčiai; tylios lai- 
dotuvės*“ turi mažiau sunkumų. Norėdamas užimti lai- 
ką, paprastu stiliumi“ rašyk sau, o ne šlovei. Tai dienai 
trūsiant, reikės mažiau vargo“. 14. Antra vertus, kai di- 
dingos mintys palengvina sielą, ji tampa išrankesnė žo- 
džiams ir aukštesnė, trokšta išsakyti tai, kuo kvėpuoja, 
ir kalba pakyla iki aptariamo dalyko iškilnumo. Tada, 
pamiršęs įstatymą ir slegiantį teismą, iškylu aukštai, jau 
nebe savo burna tardamas žodžius“. 15. Nebevardyda- 
mas atskirų dalykų, pasakysiu, jog visur mane persekio- 
ja kupino gerų ketinimų vidinio pasaulio silpnumas. 
Būgštauju, kad pamažu neišskysčiau arba (dėl to dar 
neramiau), kad amžinai nekybočiau, lyg tuoj tuoj ruoš- 
damasis nukristi. O galbūt yra daugiau pavojų negu aš 
pats numatau. Mat draugiškai žvelgiame į tai, su kuo 
esame susigyvenę, palankumas priešinasi norui teisti. 
16. Manau, jog daugelis būtų pasiekę išmintį, jei nebūtų 
manę, kad jau yra pasiekę, jei nebūtų truputį savęs ap- 
gaudinėję, jei kai kada nebūtų užsimerkę. Juk netiesa, 
kad kitų pataikavimas mus labiau žudo negu mūsų pa- 
čių. Kas išdrįsta sau pasakyti tiesą? Kas, garbintojų ir 
meilikautojų gaujos apsuptas, vis dėlto labiausiai nepad- 
laižiauja pats sau? 17. Taigi jei turi kokį vaistą, galint 
sustabdyti mano siūbavimą, prašyčiau laikyti mane ver- 
tą būti tavo skolininku už ramybę. Žinau, kad šie mano 

sielos judesiai nėra pavojingi, negresia sąmyšiu. Norėda- 
mas tiksliau išreikšti savo nusiskundimą, pasakysiu, jog 
mane ne audra kamuoja, o jūros liga. Taigi pašalink 
visa, kas bloga ir padėk vargstančiam netoli kranto. 


II. 1. (Seneka) Jau seniai, Serenai, tylomis klausiu 
savęs, į ką panaši ši sielos aistra. Labiausiai tinkančiu 
pavyzdžiu laikyčiau tuos paliegėlius, kuriuos, išsikaps- 
čiusius iš ilgos bei sunkios ligos, retkarčiais dar nupur- 
to drebulys ir kankina silpni negalavimai; o kai visiškai 
pabaigia sirgti, jie neduoda ramybės gydytojams dėl sa- 
vo įtarinėjimų ir jau sveiki tiesia ranką patikrinti, skųs- 
damiesi viso kūno karščiavimu. Jų kūnas, Serenai, ne 
nesveikas, bet nepripratęs prie sveikatos. Panašiai iš ty- 
ko virpa nurimusi po audros jūra. 2. Taigi reikia ne 
griežtesnių, mūsų jau praeitų priemonių, kad vienur ga- 
lėtumei sau pasipriešinti, kitur supykti, trečiur svariau 
veržtis, bet paskiausios, kad pasitikėtum savimi ir tikė- 
tum einąs teisingu keliu, neatbaidomas pasklidai išsi- 
sklaidžiusių daugybės besitraukiančiųjų atgal, o kai ku- 
rių klaidžiojančių palei kelią. 3. Tavo trokštamas gyve- 
nimas be sukrėtimų yra didi, aukšta, artima dievui būk- 
lė. Tokią pastovią sielos būseną graikai vadina euthy- 
mia. Apie ją yra puikus Demokrito ritinėlis. Aš ją vadi- 
nu ramybe. Nebūtina mėgdžioti ir versti žodžius pagal 
jų formą. Kalbamas dalykas pavadintinas tokiu vardu, 
kuris privalo turėti graikiško pavadinimo reikšmę, o ne 
išorinį pavidalą. 4. Taigi ieškome, kaip siela gali eiti 
visados lygiu ir sėkmingu žingsniu, būti sau malonin- 
ga, linksmai žvelgti į savo reikalus ir to džiaugsmo ne- 
pertraukti, išsaugoti ramią padėti, nesikeldama aukštyn 

ir niekuomet savęs neslėgdama. Tai bus ramybė. Paieš- 
kokime apskritai, kaip siela galėtų į ją ateiti, o tu iš 
bendrųjų vaistų pasiimsi, kiek norėsi. 5. Pirmiausia visą 
ydą reikia ištraukti aikštėn. Kiekvienas atpažins savo 
dalį. Kartu suprasi, jog daug mažiau turėsi vargo dėl 
nepasitenkinimo savimi, negu tie, kuriuos, pririštus prie 
išore akinančio užsiėmimo ir vargstančius po reikšmin- 
gos dingsties priedanga, labiau verčia apsimetinėti gėda 
negu noras. 

6. Visų liga tokia pati: ir tų, kuriuos kankina leng- 
vabūdiškumas, kurie pasmerkti nuoboduliui bei nuola- 
tiniams pasikeitimams, kuriems visuomet labiau patinka 
tai, ką neseniai paliko, ir tų, kurie suglebę Žiovauja. 
Pridėk dar tuos, kurie elgiasi taip, tarsi juos kankintų 
nemiga: jie vartosi nuo vieno šono ant kito, kol nuovar- 
gis atneša atilsį. Nuolatos pertvarkydami savo gyveni- 
mo būklę, galų gale pasilieka ten, kur juos atranda ne 
neapykanta pasikeitimams, bet tinginti imtis naujovių 
senatvė. Pridėk ir tuos, kurie per daug sustabarėję ne 
dėl užsispyrimo, bet dėl neveiklumo ir gyvena ne taip, 
kaip nori, bet taip, kaip yra pradėję. 7. Šios ydos ypa- 
tybės nesuskaičiuojamos, bet pasekmė viena: nepasiten- 
kinimas savimi, atsirandąs iš sielos nepastovumo ir bai- 
lių ar nesėkmingų geismų. Arba neišdrįstama tiek pada- 
ryti, kiek geidžiama, arba neįstengiama ir pasiduodama 
visumos vilčiai. Toks nuolatinis nepastovumas ir kaita 
būdingi visiems kabikams. Bet kuriuo keliu traukia prie 
savo troškimų, pratinasi ir prisiverčia imtis negarbingų 
ir sunkių priemonių, o kai vargas neatlyginamas, juos 
kankina nepagrįsta nešlovė. Jie sielvartauja ne dėl klai- 
dingų siekių, bet dėl neatlygintų. 8. Tuomet jiems ir 

užmojo gaila, ir pradėti bijo, siela blaškosi, nerasdama 
išeities, nes jie negali nei įsakinėti geismams, nei paklus- 
ti. Čia ir niekaip neišsipainiojančio gyvenimo laukimas, 
ir būklė tarp neišsipildžiusių stingstančios sielos troški- 
mų. 9. Visa tai pasunkėja tuomet, kai, nebepakenčiant 
veiklaus gyvenimo nelaimės, bėgama į neveiklumo prie- 
globstį, prie atsiskyrėlio užsiėmimų, kurių negali ištverti 
į visuomenės reikalus palinkusi siela, trokštanti krutėti 
ir iš prigimties nerami. Taigi ji pati mažai teranda pa- 
guodos savyje. Todėl, dingus smagumui, kurį veiklū- 
nams teikia pats užimtumas, siela nepakelia namų, vie- 
natvės, sienų ir nenoromis žvelgia į save, paliktą sau. 
10. Iš to atsiranda pasibjaurėjimas ir nepasitenkinimas 
savimi, siela nesustodama siūbuoja, laisvas laikas liūdi- 
na bei erzina ir, kadangi gėda prisipažinti priežastis, 
varžymasis kančias sugrūda į vidų. Ankštumoje užda- 
ryti geismai, neturėdami išeities, vieni kitus smaugia. Iš 
čia kyla širdgėla, išglebimas ir tūkstančiai netvirtos są- 
monės bangavimų. Pradėtos vykdyti viltys ją verčia svy- 
ruoti, o apverktos — liūdėti. Iš čia kyla keikiančių savo 
laisvalaikį ir besiskundžiančių, kad jie nebeturi ką veik- 
ti, jausmas bei nepaprastai priešiškas kito augimui pa- 
vydas. Mat tą akių gėlimą dėl svetimo maitina nelabas 
ištižimas. Kadangi patys negalėjo iškilti, geidžia, kad 
sugriūtų visi. 11. Todėl, nusigręžusi nuo kitų sėkmės ir 
nusivylusi savąja, siela niršta ant likimo, skundžiasi lai- 
kais, pasitraukia į kamputį, baudžia pati save, bjaurėda- 
masi ir piktindamasi savimi. Mat iš prigimties žmogaus 
siela yra mitri ir linkusi judėti. Jai miela bet kokia ją 
išbakštinanti ir pagrobianti medžiaga. Dar mielesnė ji 
toms nelaboms prigimtims, kurios noriai leidžiasi nuali- 

namos užsiėmimų. Kai kurios žaizdos geidžia jas atver- 
siančių rankų ir džiaugiasi paliestos, bjaurūs spuogai 
mėgsta kasymą. 12. Mano nuomone, taip ir tas vidaus 
pasaulis, į kurį lyg piktžaizdės įsiveržė geismai, vargą 
ir tąsymąsi laiko malonumu. Mat esama kažko, kas mū- 
sų kūnui su skausmu teikia džiugesio. Pavyzdžiui, ap- 
siverčiame ant kito, dar nenuvargusio šono, vis keisda- 
mi padėtį, kaip tas Homero Achilas?, tai susirietęs, tai 
ant nugaros gulėdamas, įvairiai vartydamasis, kaip pa- 
prastai visi sielvartautojai, nieko negalėjo ilgiau ištverti, 
o padėties kaitaliojimas nebuvo jokie vaistai. 13. Todėl 
griebiamasi kelionių ir išklaidžiojamos visos pakrantės, 
tai jūroje, tai sausumoje bandant vis nepasitenkinantį 
tuo, kas yra, lengvabūdiškumą. „Dabar vykime į Kam- 
paniją.“ Lepus kraštas greitai susilaukia paniekos: „No- 
risi pamatyti necivilizuotą šalį, keliaukime Brutijaus ir 
Lukanijos slėniais“. Tačiau negyvenamame krašte pasi- 
gendama tam tikro dailumo, prie kurio sustojusios pra- 
bangos išpaikintos akys galėtų pailsėti nuo ilgai regėtų 
nejaukių atšiaurių reginių. „Trauksime į Tarentą, į išgir- 
tąjį uostą, į švelnios Žiemos sritį, į jau senovėje buvusį 
turtingą kraštą.“ Pernelyg ilgai ausys negirdėjo plojimų 
ir bildesio, malonu pasimėgauti ir žmogaus krauju“: „Pa- 
sukime į Romą!“ 14. Vieną kelią ištakavus, griebiamasi 
kito, reginiai keičia reginius. Kaip sako Lukrecijus: 


Taip nuo savęs bėginėja kiekvienas". 


Bet kokia iš to nauda, jei nepabėga? Jis pats, labiau- 
siai slegiantis palydovas, seka paskui save. 15. Taigi pri- 
valome žinoti, kad vargstame ne dėl vietovės ydos, o 
dėl savo: neįstengiame nieko pakelti, nepajėgiame ilgiau 

iškęsti nei vargo, nei malonumo, nei savo, nei svetimo 
reikalo. Kai kuriuos priverčia mirti tai, kad, be paliovos 
keisdami sumanymus, grįžta prie to paties, ir nebelieka 
vietos naujovei. Jiems pradeda atsibosti gyvenimas ir 
pasaulis, ir iškyla tas tirpstančių smagumų klausimas: 
„Iki kol vis tas pat?“ 


III. 1. Klausi, kaip, mano manymu, kovoti su šiuo 
pasibjaurėjimu. Geriausia, kaip sako Atenodoras, prisi- 
rišti prie veiklos, valstybės reikalų ir pilietinių pareigų. 
Mat kaip kai kurie ištisas dienas praleidžia saulėje, 
mankštindamiesi ir rūpindamiesi kūnu, kaip atletams 
naudingiausia didžiąją laiko dalį sušerti rankoms ir ap- 
skritai tvirtumui ugdyti, taip jums, rengiantiems sielą 
piliečių reikalų mūšiams, gražiausia ilgai pasilikti prie 
vieno darbo. Mat turintis tikslą pasidaryti naudingu pi- 
liečiams ir visiems mirtingiesiems vyras kartu ir lavina- 
si, ir tobulėja, sukdamasis pareigų verpete, pagal gali- 
mybę tvarkydamas ir bendruosius, ir asmeninius daly- 
kus. 2. „Bet kadangi, - sako jis, - sunku išlikti nesuga- 
dintam, klestint šiai nesveikai puikybei ir šmeižikams 
iškraipant teisybę, o ateityje visuomet laukia daugiau 
kliūčių negu pasisekimo, reikia pasitraukti iš forumo ir 
visuomenės. Didi siela turi kur pasireikšti ir privačioje 
plotmėje. Narvas sulaiko liūtų ir kitų gyvūnų veržlu- 
mą, 0 Žmonių —- ne. Pasitraukę jie nuveikia didžiausius 
darbus. 3. Tačiau kad ir kur pasislėptų, į ką bepasiner- 
tų savo laisvalaikiu, tegu visuomet trokš savo talentu, 
žodžiu, patarimu pasitarnauti ir pavieniams asmenims, 
ir visiems žmonėms. Juk valstybei teikia naudos ne vien 
tas, kuris paremia kandidatus, gina kaltinamuosius, 

sprendžia karo ir taikos reikalus, bet ir tas, kuris ragina 
jaunuomenę, kuris, taip trūkstant gerų pamokymų, laši- 
na į sielas dorybės lašus, kuris stabdo ir traukia atgal 
besiveržiančius prie pinigų ir prabangos ir, jei nieko 
kito nepasiekia, bent jau truputį juos sulaiko. Kaip pri- 
vatus asmuo jis dirba valstybės darbą. 4. Ar daugiau 
nuveikia anas svetimšalių, piliečių, Romos pretorius!“, 
skelbdamas abiem pusėms padėjėjo parengtą nuospren- 
dį, negu tas, kuris kalba apie tai, kas yra teisingumas, 
kas yra pareiga, kas yra kantrybė, kas yra drąsa, kas 
yra mirties niekinimas, kas yra dievų suvokimas, koks 
saugus ir veltui įgyjamas gėris yra gryna sąžinė? 5. Tai- 
gi neapleisi ir neatsisakysi pareigos, paskirdamas kūry- 
bai nuo valstybės priedermių atimtą laiką. Juk kariauja 
ne vien tas, kuris stovi rikiuotėje ir gina dešinijį ar kai- 
rįjį sparną, bet ir tas, kuris saugo vartus, kuris, sustojus 
nepavojingoje, bet ne visiškai ramioje vietoje, eina sar- 
gybą, vadovauja ginklų sandėliui. Nors šios tarmybos ir 
nėra kruvinos, bet jos laikomos karo tarnyba. 6. Pašau- 
kęs save prie kūrybos, išvengsi pasišlykštėjimo gyveni- 
mu, nusibodus dienai netrokši nakties, nei sau būsi ne- 
pakeliamas, nei kitiems nereikalingas. Daugelis norės su 
tavimi draugauti, prie tavęs šliesis kiekvienas geras žŽmo- 
gus. Dorybė niekuomet neglūdi nežinoma, bet skleidžia 
savo signalus. Kas bus vertas, suras ją pagal pėdsakus. 
7. Mat jei visiškai nenorime bendrauti, atsisakome žmo- 
nių ir gyvename tik atsigręžę į save, vienatvę be kūry- 
bos lydi neturėjimas ką veikti. Pradedame vienus pa- 
status statyti, kitus griauti, mažinti jūrą“, vesti vandenį 
sunkiai pereinamomis vietovėmis ir blogai paskirstyti gam- 
tos mums duotą sunaudoti laiką. 8. Vieni jį taupome, 

kiti švaistome, treti taip leidžiame, kad galėtume su- 
skaičiuoti, ketvirti - kad nieko neliktų. Tai bjauriausia. 
Dažnai nukriošęs senis neturi kito ilgo gyvenimo įrody- 
mo, išskyrus amžių.“ 


IV. 1. Man, brangus Serenai, atrodo, kad Atenodoras 
per daug pasidavė aplinkybėms, per greitai pabėgo. Ne- 
sakau, kad kartais nereikia pasitraukti, bet — pamažu 
žengiant atgal, nepraradus vėliavų, nepraradus kario 
garbės. Daugiau priešų pagarbos ir garantijų pelno at- 
ėjusieji ginkluoti. Manau, jog taip pat reikia elgtis dory- 
bei ir siekiančiam dorybės. 2. Jei likimas bus stipresnis 
ir užkirs galimybę veikti, tegul jis neskuba galvotrūk- 
čiais bėgti, metęs ginklus, ir ieškoti slėptuvės, tarytum 
būtų tokia vieta, kur likimas negalėtų nusekti, bet tegu 
mažiau imasi pareigų ir rinkdamasis randa, kuo galėtų 
būti naudingas piliečiams. 3. Negali būti kariškis. Tegu 
siekia aukštų pareigų. Reikia gyventi privataus Žmo- 
gaus gyvenimą. Tegu būna teismo oratorius. Priverstas 
tylėti. Tepadeda piliečiams, tyliai dalyvaudamas teismo 
procese kaip advokatas“. Pavojinga net įžengti į foru- 
mą. Namuose, teatre, svečiuose tegu atlieka gero ben- 
dražygio, ištikimo draugo, saikingo svečio vaidmenį. Ne- 
teko piliečio pareigų. Tegu atlieka Žmogaus pareigą. 
4. Siekdami turėti platesnį lauką dorybei, mes didžia- 
dvasiškai neužsidarome tarp vieno miesto sienų, bet lei- 
džiamės bendrauti su visu žemės rutuliu, skelbdami, 
jog mūsų tėvynė yra visas pasaulis. Tau neleista už- 
kopti ant teisėjo pakylos, draudžiama lipti ant rostrų ar 
kalbėti tautos susirinkime. Apsižvalgyk, kiek plačiausių 
kraštų driekiasi už tavo nugaros, kiek tautų ten gyve- 

na - niekuomet kliūčių užimtas didelis plotas nebus di- 
desnis už likusį. 5. Bet žiūrėk, kad tai nebūtų vien tavo 
yda. Juk nori tik kaip konsulas, pritanas, kerikas ar su- 
fetas“ tvarkyti valstybę. Ar kariuomenėje nori kitų, o 
ne imperatoriaus ar tribūno!“ pareigų? Net jei kiti užims 
pirmąsias vietas, o tau teks stovėti trečioje eilėje, ten 
kovok balsu, paraginimu, pavyzdžiu, savo sielos pa- 
veikslu. Net nukirstomis rankomis karys randa kuo pri- 
sidėti prie šalininkų: vis tiek stovi ir padeda šūksniais. 
6. Tu daryk panašiai: jei likimas tave pašalino iš pirmų- 
jų valstybės gretų, vis tiek stovėk ir padėk šūksniais, o 
jei kas nors užkimš gerklę, vis tiek stovėk ir padėk ty- 
lėjimu. Gero piliečio darbas niekuomet nėra nenaudin- 
gas: toks Žmogus teikia naudos išgirstas ir pamatytas, 
jis veikia veido išraiška, linktelėjimu, tyliu atkaklumu, 
net eigastimi. 7. Kaip kai kurie vaistai stiprina sveikatą 
neparagauti, nepalytėti, o vien įkvėpti, taip dorybė sklei- 
džia naudą iš tolo ir pasislėpusi. Ar vaikščioja pilnatei- 
sė, ar turi leidimą išeiti tik retkarčiais ir priversta su- 
traukti bures, ar yra neveikli nebylė ir ankštumoje ap- 
supta iš visų pusių, ar atvira — pasitarnauja, būdama 
bet kokio pavidalo. Kodėl tu laikai nelabai naudingu 
pavyzdį Žmogaus, radusio puikų atilsį? 8. Kai atsitikti- 
nės kliūtys ar valstybės padėtis trukdys veikliam gyve- 
nimui, geriausia į reikalus primaišyti laisvalaikio darbų. 
Niekuomet juk visi keliai neuždaromi taip, kad nebelik- 
tų vietos jokiam garbingam veiksmui. 


V. 1. Ar gali rasti labiau pasigailėjimo vertą miestą 
už trisdešimties tiranų"“ draskomus Atėnus? Nužudę 
tūkstantį tris šimtus puikiausių piliečių, jie nesiliovė, nes 


263 


APIE SIELOS RAMYBĘ 


žiaurumas kurstė save patį. Toje valstybėje, kuri turėjo 
sąžiningiausią teismą areopagą"“, kurioje buvo senatas"? 
ir į senatą panaši tauta, kasdien susirinkdavo prakeikta 
trisdešimties kailialupių kolegija, ir nelaimingojoje kuri- 
joje? darydavosi ankšta nuo tiranų. Ar galėjo būti rami 
toji valstybė, kurioje buvo tiek tiranų, kiek jų palydo- 
vų? Sielose negalėjo kilti net viltis atgauti laisvę, nebu- 
vo vietos jokiam vaistui prieš šitokią jėgą. Iš kurgi varg- 
šei valstybei tiek harmodijų? 2. Tačiau Sokratas niekur 
nesislėpė, guodė gedinčius senatorius, drąsino nusivy- 
lusius respublikos atgimimu, bijantiems nukentėti dėl 
savo gėrybių turtuoliams priekaištavo dėl pavėluotos pa- 
vojingo godumo atgailos ir norintiems juo sekti rodė 
didžiulį pavyzdį, laisvas žengdamas tarp trisdešimties 
ponų. 3. Tačiau atėniečiai patys jį nužudė kalėjime. Lais- 
vė nepakentė laisvumo Žmogaus, nebaudžiamai užsipuo- 
lusio tiranų būrį. Taigi Žinok, kad ir parblokštoje res- 
publikoje išmintingam vyrui yra progos pasireikšti, o 
klestinčioje ir laimingoje karaliauja savivalė, pavydas ir 
tūkstantis kitų ištižusių ydų. 4. Taigi, kiek leidžia res- 
publikos padėtis, kiek nedraudžia likimas, taip išsiskleis- 
kime ar susigūžkime, tačiau, kad ir kaip ten būtų, judė- 
kime, nekaustomi baimės, nestingdami iš siaubo. Tik 
tas bus vyras, kas, iš visur gresiant pavojams, žvangant 
ginklams ir grandinėms, nei leis dorybei sudužti, nei ją 
slėps. Mat pasilaidojimas neužtikrina išsisaugojimo. 5. Jei 
neklystu, Kurijus Dentatas teisingai kalbėjo, sakydamas, 
kad labiau norėtų būti miręs negu gyventi miręs. Juk 
baisiausia nelaimė yra apleisti gyvuosius dar nenumi- 
rus. Bet, jei pateksi į mažiau galimybių visuomenės veik- 

lai teikiantį respublikos laikotarpį, reikia stengtis labiau 
atsidėti laisvalaikio darbams ir literatūrai. Panašiai kaip, 
kilus pavojui plaukiant jūra, staiga suk į krantą, nelauk, 
kol reikalai paleis, bet pats nuo jų atšlyk. 


VI. 1. Pirmiausia turėsime pažvelgti į save pačius, 
paskui — į ketinamus nuveikti darbus, paskui — į tuos 
žmones, dėl kurių ar su kuriais jų imsimės. 

2. Prieš pradedant būtina įvertinti save patį, nes pa- 
prastai įsivaizduojame galį daugiau negu galime. Vie- 
nas paslysta dėl pasitikėjimo iškalba, kitas iš turto sie- 
kia išgauti daugiau negu išgali, trečias netvirtą kūną 
prispaudžia sunkia užduotimi. Kai kurie netinka tvar- 
kyti piliečių reikalams dėl drovumo, nes ten reikia kiau- 
lės akių, kai kurių užsispyrimas nedera rūmams, kai 
kurie nevaldo pykčio ir menkiausią apmaudą išlieja karš- 
takošiškais žodžiais, kai kurie neįstengia suvaldyti są- 
mojo ir pažaboti pavojingo aštrialiežuvavimo. Visiems 
jiems atilsis naudingesnis už darbus. Atkakli ir nepa- 
kanti prigimtis turi vengti jai pakenksiančio laisvumo 
stimulų. 

3. Paskui reikia įvertinti tai, ką ketiname nuveikti, ir 
palyginti savo jėgas su žadamais imtis reikalais. Juk vi- 
suomet darytojas turi turėti daugiau jėgų negu darbas: 
didesnė už nešėją našta būtinai jį prislėgs. 4. Be to, kai 
kurie rūpesčiai nėra dideli, bet gausūs. Jie smarkai kvar- 
šina galvą. Reikia vengti ir tokių, kurie pagimdo dau- 
gybę naujų užsiėmimų, nereikia eiti ten, iš kur laisvai 
neišeisi. Reikia kišti nagus tik prie to, kam gali padary- 
ti galą ar tikrai jo tikėtis, o palikti tai, kas dirbant ple- 
čiasi ir, tau pasiūlius sustoti, nesiliauja. 

VII. 1. Žinoma, reikia pasirinkti ir Žmones: ar jie nu- 
sipelnė, kad atiduotume dalį savo gyvenimo, ar įvertins 
prarastą mūsų laiką. Juk kai kurie galvoja, jog privalo- 
me jiems darbuotis. 2. Atenodoras sako, kad neis net 
pietų pas tokį, kuris jam už tai niekuo neatsimokės. 
Manau, suvoki, kad dar labiau neis pas tuos, kurie pie- 
tus ruošia atsižvelgdami į draugų pareigas, kurie patie- 
kalus laiko labdara, tarytum darytų garbę valgių nesai- 
kingumu. Pašalink liudytojus ir žiūrovus, jų vieniša puo- 
ta nedžiugins akies. Reikia apgalvoti, ar tavo prigimtis 
labiau tinka veiklai ar laisvalaikio užsiėmimams bei ap- 
mąstymams, ir pasukti ten, kur traukia prigimties jėga. 
Isokratas jėga Eforą išsivedė iš forumo, nusprendęs, kad 
tas būtų naudingesnis, rašydamas istorinius veikalus. Juk 
priverstas talentas nepateisina pasitikėjimo, priešinantis 
prigimčiai, tuščia vargti. 3. Niekas taip nepradžiugina 
sielos, kaip ištikima ir švelni draugystė. Tai didžiulis 
gėris, kai širdys iš anksto atvertos, kiekviena paslaptis 
į jas nugrimzta saugiai, jų Žinojimo nebijai, kaip pats 
savęs, jų pokalbiai sušvelnina nerimą, nuomonė padeda 
apsispręsti, linksmumas išblaško liūdesį. Džiugu vien į 
juos pažvelgus! Kiek tai įmanoma, pasirinksime laisvus 
nuo geismų draugus. Mat ydos šliaužia ir peršoka į 
kiekvieną šalia esantį ir kenkia prisilietus. 4. Kaip per 
antkrytį reikia stengtis nebūti šalia jau apimtų ir ligos 
uždegtų kūnų, nes užsitrauksime pavojų ir susirgsime 
vien nuo įkvėpto oro, taip, pasirinkdami draugus, sten- 
kimės imti mažiausiai susitepusius. Ligos pradžia yra 
ligonių ir sveikų susimaišymas. Nepatarčiau tau sekti 
tik paskui išminčių ar tik jį prie savęs prisitraukti. Kur 
rasi tą, kurio ieškome šitiek amžių?! Geriausiu laikyki- 

me mažiausiai blogybių turintį. 5. Vargu, ar tau pavyk- 
tų sėkmingiau pasirinkti, kaip ieškant gerųjų tarp pla- 
tonų, ksenofontų ir Sokrato palikuonių, arba, prisimi- 
nus Katono laikus, pagimdžiusius daugelį vertų būti Ka- 
tono bendraamžiais vyrų (kaip, beje, ir šimtus bloges- 
nių nei kada nors ir didžiausių nusikaltimų vykdytojų. 
Reikėjo ir vienų, ir kitų, kad Katonas galėtų būti su- 
prastas. Jis privalėjo turėti ir gerųjų, kad, jais remdama- 
sis, taptų tvirtesnis, ir blogųjų, kad ant jų išbandytų 
savo jėgą). 6. Dabar, taip stingant gerųjų, teks rinktis 
ne taip iš aukšto žiūrint. Tačiau ypač venkime liūdnų, 
viską apverkiančių, kiekviena proga besiskundžiančių. 
Nors patikimas ir geranoris, bet kupinas sumaišties ir 
dėl visko vaitojantis bendrakeleivis yra ramybės prieši- 
ninkas. 


VIII. 1. Pereikime prie turto, svarbiausios Žmonių 
kentėjimų medžiagos. Mat jei palyginsi visa, kas mus 
smaugia — mirtį, ligą, baimę, troškimus, sunkius skaus- 
mus ir vargus, —- su pinigų teikiamomis nelaimėmis, pas- 
taroji pusė gerokai nusvers. 2. Taigi reikia pagalvoti, 
jog neturėti yra ne taip skausminga, kaip prarasti, ir 
suprasime, jog skurdžius todėl mažiau kankinasi, kad 
mažiau turi nuostolių. Klysti, manydamas, jog turtuo- 
liai narsiau pakelia žalą: žaizdos skausmas vienodas ir 
mažutėliausiems, ir dideliausiems kūnams. 3. Bionas pui- 
kiai yra pasakęs, kad ir plikiams, ir apžėlusiems sopa 
pešant plaukus. Žinok, vienodai kankinasi ir skurdžiai, 
ir pasiturintys, pinigai prie abejų prilimpa, ir neįmano- 
ma atplėšti nepajutus. Geriau ir lengviau, kaip sakiau, 
jų neigyti negu prarasti. Todėl linksmesnius išvysi 

niekuomet fortūnos neaplankytuosius už jos paliktuo- 
sius. 4. Didžios dvasios vyras Diogenas tai matė ir pa- 
darė, kad iš jo nieko nebūtų galima atimti. Vadink tai 
skurdu, nepritekliumi, elgetyste, sugalvok rūpesčių ne- 
turėjimui kokį nori įžeidžiamą vardą, - tik tuomet gal- 
vosiu, jog Diogenas nelaimingas, jei nurodysi kitą tokį, 
kuriam niekas nepražūva. Arba aš klystu, arba karališ- 
ka yra tarp šykštuolių, sukčių, plėšikų, suvedžiotojų būti 
vieninteliam, kuriam neįmanoma pakenkti. 5. Abejojan- 
tys Diogeno laime gali abejoti ir nemirtingųjų dievų būk- 
le: gal jie nelabai palaimingai gyvena, nes neturi nei 
dvarų, nei sodų, nei dėl svetimų valstiečių darbo ver- 
tingų kaimų, nei gauna forume didelių palūkanų?!. Ar 
tau negėda stulbti dėl turtų? Pažvelk į pasaulį: išvysi 
nuogus dievus, visa duodančius, nieko neturinčius. Ar 
laikai skurdžiumi panašų į dievus Žmogų, nusimetusį 
visus atsitiktinumus? 6. Ar vadini laimingesniu Pompė- 
jaus atleistinį Demetriją, kuris nesigėdijo buvęs labiau 
pasiturintis už Pompėjų? Kasdien kaip karvedžiui apie 
kariuomenę buvo pranešama apie vergų skaičių tam, 
kuris jau seniai turėjo jaustis turtingas, turėdamas du 
pavaduotojus ir didesnį kambarėlį. 7. O Diogenui vie- 
nintelis vergas pabėgo ir, nors buvo parodyta kur, jis 
nemanė, jog verta susigrąžinti. „Būtų gėda, — tarė. — 
Manas gali be Diogeno gyventi, o Diogenas be Mano —- 
ne“. Man atrodo, jis kalbėjo taip: „Darbuokis sau, liki- 
me, Diogenas nebeturi nieko, kas tau priklausytų. Pabė- 
go mano vergas? Ne! Tai aš tapau laisvas“. 8. Šeimynai 
reikia drabužių ir maisto, turime rūpintis šimtais nepa- 
prastai godžių gyvių pilvų, pirkti rūbus, sekti linkusias 
nukniaukti rankas, būti aptarnaujami ašarojančių ir 

prakeikiančių dalią tarnų. Daug laimingesnis nieko nie- 
kam neprivalantis, nebent tam, kam lengviausia atsaky- 
ti — sau. 9. Bet kadangi mes neturime tiek kietybės, 
reikia bent apriboti turtą, kad būtume mažiau parankūs 
likimo skriaudoms. Karui tinkamesni galintys susigūžti 
už skydo kariai negu išsikišę ilgšiai; dėl didumo pasta- 
rieji dažniau sužeidžiami. Geriausia laikytis pinigų sai- 
ko, neleidžiančio nei nuslysti į skurdą, nei nutolti nuo 
skurdo. 


IX. 1. Toks matas mums patiks, jei patiks taupumas. 
Jo nesant, jokios gausybės neužtenka, jokios nepakanka, 
ypač kai vaistai šalia, ir pats skurdas, pasitelkus saiką, 
gali virsti turtu. 2. Įpraskime blokšti šalin iškilmingą 
pakylėtumą ir vertinti daiktų naudingumą, o ne puoš- 
menas. Maistas tegu malšins alkį, gėrimas — troškulį, 
geismas tegu išsilies tiek, kiek būtina. Mokykimės vaikš- 
čioti kojomis, būtį ir buitį sutvarkyti pagal naują pa- 
vyzdį, bet taip, kad atitiktų protėvių dorovę. Mokyki- 
mės didinti susilaikymą, pažaboti prabangą, suvaldyti 
tuščiagarbiškumą, minkštinti pyktį, ramiai žvelgti į skur- 
dą, gerbti saikingumą, net jei dažnas labiau gėdysis jo, 
natūraliems troškimams taikyti mažai kainuojančius vais- 
tus, nepažabotas viltis ir į ateitį besitiesiančią sielą su- 
kaustyti grandinėmis, taip susitvarkyti, kad turtų pra- 
šytume pačių savęs, o ne likimo. 3. Niekada neįmanoma 
atšiaurių nelaimių įvairovės atremti taip, kad nedaug 
audrų užgriūtų didelio laivo lynų tempėjus. Reikia susi- 
gūžti, kad ietys prašvilptų pro šalį. Todėl kartais apsau- 
go net ištrėmimai ir negandos; mažesnės nesėkmės gelbs- 
ti nuo didžiausių. Kai siela nelabai klauso pamokymų 


269 


APIE SIELOS RAMYBĘ 


ir negali būti švelniai gydoma, kodėl gi nepatarti jai 
pasitelkti skurdą, nešlovę, visko apvertimą aukštyn ko- 
jom? Nelaimę atremia nelaimė. Taigi įpraskime pietauti 
be gausaus tarnų būrio, teturėti keletą vergų, drabužius 
įsigyti tam, kam jie skirti, gyventi kukliau. Ne tik skrie- 
jant ratu varžybose ir cirke, bet ir gyvenimo kelyje rei- 
kia sugebėti pasukti į vidurį. 4. Protiniam darbui išlai- 
dų labiausiai negaila, bet jos pagrįstos tol, kol paisoma 
saiko. Kam tūkstančiai knygų ir jų rinkinių, jei šeimi- 
ninkas per gyvenimą vos įstengia perskaityti pavadini- 
mus? Autorių minia besigilinantijį slegia, o ne ugdo; 
daug verčiau atsidėti keletui, užuot klaidžiojus po vi- 
sus. 5. Aleksandrijoje sudegė keturiasdešimt tūkstančių 
knygų?. Kitas pagirs labai gražų karališko turtingumo 
paminklą, kaip Titas Livijus, pasakęs, jog tai buvo ne- 
paprastas karalių skonio ir rūpesčio padarinys". Čia ne- 
buvo nei skonio, nei rūpesčio, bet mokytas prabangos 
siekimas, net ne mokytas, nes jie knygas pirko ne dėl 
mokslo, o dėl pasirodymo. Panašiai daugelis neišmanė- 
lių net vaikų literatūros knygas juk susideda, be abejo, 
ne tam, kad studijuotų, bet kad papuoštų valgomąjį. 
Taigi įsigykime knygų tiek, kiek gana, ir nė vienos — 
dėl gražumo. 6. „Garbingiau, — sakai, — šitokios išlai- 
dos, negu Korinto vazoms* ar paveikslams išmetami 
pinigai.“ Ydinga visa, kas per daug. Kodėl atleidi žmo- 
gui, graibstančiam citrinmedžio ir dramblio kaulo spin- 
tas, besivaikančiam arba nežinomų, arba nevertinamų 
autorių raštų rinkinių ir Žiovaujančiam tarp tūkstančių 
knygų; žmogui, kuriam labiausiai patinka ritinėlių kak- 
tos ir pavadinimai? 7. Pas didžiausius dykūnus pama- 
tysi visus iškalbos ir istorijos veikalus, iki lubų sukrau- 

tas dėželes, net maudyklėse ir pirtyse biblioteka pui- 
kuojasi kaip būtina namų puošmena. Aišku, atleisčiau, 
jei būtų klystama iš per didelio mokslingų užsiėmimų 
troškimo; dabar šie suieškoti, vienas nuo kito atvaizdais 
atidalyti švenčiausių talentų veikalai įgyjami pasirodyti 
ir sienoms papuošti. 


X. 1. Tačiau tau teko sunkus gyvenimas: ar visuo- 
menės, ar asmeninis likimas nejučiomis užveržė tokią 
kilpą, kurios negali nei atrišti, nei nutraukti. Galvok, 
kad sukaustytieji grandinėmis iš pradžių sunkiai pake- 
lia ant kojų uždėtą svorį bei kliuvinius. Paskui, nutarus 
nesipiktinti ir kentėti, būtinybė išmoko viską pakelti nar- 
siai, O įpratimas — lengvai. Bet kokiame gyvenime rasi 
ir smagumo, ir atsipalaidavimo, ir malonumų, jei nelai- 
mes laikysi lengvu daiktu, o ne darysi jas nepakenčia- 
mas. 2. Žinodama, kad gimstame kentėti, gamta geriau- 
siai pasitarnavo mums, išrasdama pripratimo prie ne- 
gandų vaistą ir sunkumus greitai paversdama mūsų bi- 
čiuliais. Niekas neištvertų, jei nedalios jėga visada būtų 
tokia pat stipri, kaip pirmasis smūgis. 3. Visi esame 
surišti su likimu. Vienų grandinė auksinė ir ilga, kitų 
trumpa ir grubi, bet ar svarbus šis skirtumas? Visi ap- 
stoti tų pačių sargybinių; surišti ir tie, kurie surišo ki- 
tus. O gal tu manai, jog kairės rankos grandinė leng- 
vesnė? Vieną supančiojo aukštos pareigos, kitą — gėry- 
bių gausa. Kai kuriuos slegia aukšta, kai kuriuos — že- 
ma kilmė, kai kam gresia svetima, kai kam - jo paties 
savivalė, kai kuriuos vienoje vietoje laiko tremtis, kai 
kuriuos — Žynio pareigos. 4. Visas gyvenimas yra ver- 
gija. Taigi reikia priprasti prie savo padėties, ja skųstis 

kuo mažiau, ieškoti, kas joje mums būtų naudingiau - 
nėra tokios atšiaurios būklės, kurioje nurimusi siela ne- 
rastų paguodos. Dažnai mažos aikštės padalytos esti 
naudingos daugeliui dalykų, tinkamas paskirstymas ir 
ankštą vietą daro gyvenamą. Protingai apgalvok sunku- 
mus: galima ir kietumą suminkštinti, ir ankštumą pra- 
platinti, ir išmaningai nešama našta mažiau spaudžia. 
5. Nereikia siųsti norų už jūrų marių, bet leiskime jiems 
išeiti netoliese, nes jie apskritai nepakenčia būti uždary- 
ti. Atmetę tai, kas arba negali būti įvykdyta, arba labai 
sunku, siekime čia pat esančių, mūsų viltį praskaidri- 
nančių dalykų, bet žinokime, jog visi skirtingų pavida- 
lų išorės smagumai viduje vienodai yra tušti. Nepavy- 
dėkime pakilusiems virš kitų: mums atrodančios aukš- 
tybės iš tiesų yra bedugnės kraštas. 6. Antra vertus, tie, 
kuriuos nelaba dalia pastatė į tokią pavojingą padėtį, 
bus saugesni, nuplėšę išdidumą nuo savaime išdidžių 
dalykų ir kiek galėdami nukėlę žemyn savo likimą. Tie- 
sa, yra daug tokių, kurie pririšti prie viršūnės. Nuo jos 
negalima nulipti, o tik nukristi. Tačiau tegul jie parodo, 
kad visa tai jiems yra didžiausia našta, nes patys, bū- 
dami ne pakelti, bet prikalti, jie priversti kitiems būti 
nepakeliami. Teisingumu, maloningumu, žmoniškumu, 
pilna ir dosnia ranka tegu pasiruoš daug apsauginių 
priemonių, padėsiančių sėkmingiau nukristi. Jos leis tu- 
rėti vilčių ir dėl saugesnio kybojimo. Tačiau mūsų sie- 
los bangavimas liausis tik tuomet, kai užsibrėšime tam 
tikrą augimo ribą, neduosime likimui teisės baigti, kada 
jis panorės, bet patys sustosime gerokai anksčiau. Kai 
kurie geismai dar badys sielą, tačiau apriboti neves į 
begalybę ar nežinomybę. 

XI. 1. Ši mano šneka skirta netobuliems, vidutiniams, 
negaluojantiems, o ne išminčiui. Pastarasis vaikščios ne 
bailiai ar apgraibomis. Jis taip pasitiki savimi, kad ne- 
svyruodamas eis pasitikti likimo, niekuomet neužleis jam 
kelio. Jis neturi dėl ko jo bijoti, nes prie labdaros priski- 
ria ne tik vergus, valdas, rangus, bet ir savo kūną, akis, 
rankas bei visa kita, kas vyrui daro gyvenimą brangų, 
taip pat ir save patį. Jis gyvena kaip paskolintas pats 
sau ir pasiruošęs neliūdėdamas sugrąžinti norintiems at- 
siimti. 2. Žinodamas, jog nepriklauso sau, savęs nenu- 
vertins, bet visa darys taip stropiai, taip apgalvotai, kaip 
pareigingas ir tyras Žmogus paprastai saugo jam pati- 
kėtus reikalus. Kai bus liepta grąžinti, nesiskųs likimu, 
bet pasakys: 3. „Dėkoju už tai, ką valdžiau ir turėjau. 
Už didelį atlyginimą rūpinausi tavo reikalais, bet ka- 
dangi taip įsakai, maloniai ir noriai atiduodu ir užleidžiu. 
Jei ir dabar norėsi, kad aš ką tavo turėčiau, saugosiu. 
Jei kitaip nuspręsi, grąžinu, atiduodu atgal sidabrinius 
indus ir pinigus, namus ir šeimyną“. Kai pakvies grą- 
žinti pirmoji mums suteikusi paskolą gamta, ir jai pa- 
sakysime: „Pasiimk sielą geresnę negu davei, neatgrę- 
žiu nugaros, nebėgu. Nesipriešindamas visa paruošė tas, 
kam kadaise davei nesuvokiančiam. Neškis“. 4. Ar sun- 
ku grįžti ten, iš kur esi atėjęs? Blogai gyvens tas, kuris 
nemokės gerai numirti. Pirmiausia jis turi nuplėšti nuo 
šio dalyko vertingumo šydą ir dvasią laikyti menknie- 
kiu. Kaip sako Ciceronas, nekenčiame bet kokiais bū- 
dais siekiančių išmaldauti gyvybės gladiatorių, plojame, 
jei ją niekina“. Žinok, tas pat išeina ir mums. Dažnai 
mirties baimė yra mirties priežastis. 5. Žaisdamas liki- 
mas kalba: „Kam man saugoti tave, nevykusį ir drebantį 

gyvūną? Nemokėdamas atgręžti gerklės, būsi daug la- 
biau Žžaizdotas ir išvarpytas. O tu, kuris nesuki sprando 
nuo kardo, nekeli rankos, bet narsiai sutinki, gyvensi 
ilgiau ir mirsi lengviau“. 6. Bijantis mirties niekada nie- 
ko nepadarys kaip gyvas Žmogus. Tas, kuris Žino, jog 
nuo pradėjimo buvo jai pasmerktas, gyvens pagal tą 
taisyklę ir taip tvirtai nuteiks sielą, kad joks įvykis jam 
nebus netikėtas. Kad ir kas atsitiktų ateityje, numatymu 
suminkštins visų nelaimių puolimus, nieko nauja neat- 
nešančius pasiruošusiems ir belaukiantiems. Jie sunkūs 
ateina tik pas lengvapėdžius ir laimės besitikinčius Žmo- 
nes. Liga, nelaisvė, pastatų griūtis, gaisras — nė vienas 
dalykas nėra staigus. 7. Žinojau, į kokį sumaištingą ben- 
drabūvį gamta mane uždarė. Šimtus kartų kaimynystė- 
je aidėjo raudos, šimtus kartų pro slenkstį praėjo anks- 
tyvų laidotuvių deglai ir vaškinės Žvakės, dažnai šali- 
mais aidėjo griūvančio namo braškesys. Daugelį tų, su 
kuriais vakar kalbėjausi forume ar kurijoje, nusinešė pra- 
ėjusi naktis ir perskyrė sujungtas bičiulių rankas. Ar 
turiu stebėtis, kad vienąsyk prisiartino prie manęs visa- 
da aplinkui klaidžioję pavojai? Daugelis besiruošiančių 
plaukti žmonių negalvoja apie audrą. 8. Niekuomet ne- 
sigėdinsiu gero posakio autoriaus. Už talentingus tragi- 
kus ir komikus įtaigesnis mimų paikystes kūręs Publi- 
lijus paliko ir garsiausiai scenai tinkamų žodžių. Jie pra- 
lenkia jėga ne tik linksmus, bet ir rūsčius vaidinimus ir 
kalba šitaip: 
Bet kam juk atsitikti gali tai, kas gali kiekvienam“. 

Jei žmogus giliai į širdį įsidės šį pasakymą ir į kitų 

kasdien ištinkančių nelaimių aibę žvelgs įsitikinęs, kad 

joms niekas netrukdo ir pas jį ateiti, apsiginkluos anks- 
čiau negu taps tykojamas. 9. Patyrusi pavojus siela per 
vėlai pratinasi iškęsti pavojus. „Nemaniau, kad šitaip 
bus.“ Arba: „Ar tikėjai, kad kada nors šitaip atsitiks?“ 
O kodėl gi ne? Ar esama turtų, paskui kuriuos nesektų 
nepriteklius, alkis, elgetystė? Ar esama rango, paskui 
kurio pretekstą, auguro lazdą, patricijaus batus“ neitų 
purvai, pastabų prakeiksmai, tūkstančiai dėmių ir galu- 
tinė panieka? Ar esama karaliaus valdžios, kuriai ne- 
grėstų žlugimas, sutrypimas, valdovas ir kailialupys? 
Laike šie dalykai nedaug tenutolę, tik valanda skiria 
sėdėjimą soste nuo šliaužiojimo prie kito kelių. 10. Tai- 
gi Žinok, kad bet kokia padėtis nėra nekintama, ir visa, 
kas gali ką nors užgriūti, gali ir tave. Tu turtingas. Ar 
turtingesnis už Pompėjų? Kai senas jo giminaitis Gajus, 
netikėtai pakvietęs pasisvečiuoti, atvėrė Cezario namus, 
užtrenkdamas jo paties, jam trūko ir duonos, ir van- 
dens. Nors šimtų upių ištakos ir žiotys buvo jo val- 
džioje, kaip išmaldos meldė jis lašelio lietaus vandens. 
Iš bado ir troškulio Žuvo giminaičio rūmuose, o įpėdi- 
nis mirusiam nuo troškulio suruošė laidotuves valsty- 
bės sąskaita. 11. Ėjai aukščiausias pareigas? Ar tokias 
pat didžias, tokias netikėtas ir taip visas vienu kartu, 
kaip Sejanas? Senatoriams vedantis jį myriop, Žmonės 
suplėšė į gabalėlius. Budeliui nieko nebeliko iš to, ku- 
riam dievai ir žmonės buvo suteikę visa, kas galėjo bū- 
ti suteikta. 12. Esi karalius. Nesiųsiu tavęs pas Kroisą, 
kuris gyvas išvydo ir uždegamą, ir užgesinamą savo 
laidotuvių laužą, kuris pergyveno ne tik savo karalystę, 
bet ir savo mirtį“, nei pas Jugurtą, į kurį po metų jau 
vėpsojo taip jo bijojusi romėnų tauta. Matėme Gajaus 

supančiotus ir Afrikos karalių Ptolemają, ir Armėnijos 
karalių Mitridatą. Vienas buvo ištremtas, kitas troško, 
kad būtų garbingiau ištremtas“. Jei, šitaip aukštyn ir 
žemyn besikaitaliojant aplinkybėms, neįžvelgi nieko, kas 
galėtų tave ištikti, leiskis būti užpultas negandų. Jas pa- 
laužia tas, kas pirmas pamato. 


XII. 1. Kitas panašus žingsnis būtų nevargti su ne- 
reikalingais arba dėl nereikalingų dalykų, tai yra arba 
kad negeistume, ko negalime pasiekti, arba, patyrę daug 
gėdos, nebūtume priversti suvokti savo geismų tušty- 
bės, tai yra arba kad vargas nebūtų beprasmis, be pa- 
sekmių, arba pasekmės nevertos vargo. Liūdesys papras- 
tai apima tuomet, kai arba nesiseka, arba gėda dėl pa- 
sisekimo. 2. Reikia apriboti bėgiojimą, būdingą dideliai 
daliai žmonių, lakstančių po namus, teatrus, forumus. 
Jie užsiima kitų darbais, ir visuomet yra panašūs į kaž- 
ką veikiančius. Jei kurį nors iš jų, išeinantį iš namų, 
paklausi: „Kur trauki? Ką esi sumanęs?“ tau atsakys: 
„Dievaži, nežinau. Bet kai ką pamatysiu, kai ką nuveik- 
siu“. Jie klaidžioja be tikslo, ieškodami užsiėmimo, ir 
daro ne tai, ką yra užsibrėžę, bet kas pasitaiko. Jų laks- 
tymas nesąmoningas ir bergždžias, kaip krūmais ropo- 
jančių skruzdėlių, kurios tuščiai repečkojasi į pačią vir- 
šūnę ir iš ten vėl žemyn. Daugelio gyvenimas panašus 
į jų. Visai pagrįstai kas nors jį pavadins neramia tingi- 
nyste. 4. Kai kurių gaila, kaip į gaisrą puolančių: atsi- 
trenkia į praeivius, stumdosi, bebėgdami pasveikinti? 
su jais nesisveikinančio Žmogaus, ar eidami paskui ne- 
pažįstamo velionio palaikus, ar skubindamiesi į mėgs- 
tančio bylinėtis teismą, ar 1 dažnai besituokiančio suža- 

dėtuves ir, pasiviję lektiką, kartais ją ir paneša. Paskui 
be reikalo nuilsę grįžta namo ir prisiekinėja patys neži- 
ną, kodėl išėjo, kur buvo. Tačiau kitą dieną vėl klajos 
tomis pačiomis pėdomis. 5. Taigi kiekvienas darbas te- 
gul kam nors priklauso, tegul būna kam nors paskirtas. 
Tai ne stropumas neramiuosius, bet apgaulingi daiktų 
vaizdiniai kuoktelėjusius vaiko. Mat ir pastarieji plūdi- 
nėja, turėdami kokią nors viltį. Juos gena kokio nors 
dalyko regimybė. Apsėsta sąmonė nesupranta viso to 
tuštybės. 6. Kiekvieną, išėjusį iš namų padidinti minios, 
po miestą vedžioja tokios pat tuščios ir nereikšmingos 
priežastys. Neturintį dėl ko vargti Žmogų apyaušris iš- 
gena laukan ir, nors veltui numindžiojęs dešimtis slenks- 
čių, pasveikina tik nomenklatorius, nors daugelis išme- 
ta pro duris, niekam, atrodo, nėra sunkiau namuose, 
kaip jam. 7. Iš šios blogybės išplaukia ir tokia nepa- 
prastai šlykšti yda: valstybės paslapčių klausymas bei 
klausinėjimas ir daugelio dalykų Žinojimas. Nesaugiai 
pasakojama, nesaugiai klausoma. 


XIII. 1. Manau, kad tai turėdamas galvoje, Demokri- 
tas pradėjo šitaip: „Kas nori ramiai gyventi, tegu nesi- 
ima nei didelės privačios, nei valstybinės veiklos“. Be 
abejo, jis turi galvoje beprasmius reikalus. Jei jie reika- 
lingi, reikia ne tik daug, bet be galo daug veikti ir pri- 
vačioje, ir valstybinėje srityje. Kai jokia įprastinė parei- 
ga neragina, veiksmus apribokime. 2. Mat veiklus žmo- 
gus dažnai suteikia likimui galią jį pulti. Saugiausia tą 
galią bandyti retai, bet visuomet apie ją galvoti ir nieko 
tikra sau nežadėti. „Plauksiu, jei nieko neatsitiks.“ Ar- 
ba: „Būsiu pretorius, jei niekas nesukliudys“. Arba: 

„Prekyba man apsimokės, jei kas nors neįsipainios“. 
3. Štai kodėl galime sakyti, kad išminčiui nieko neatsi- 
tinka nenumatyto. Mes jį ištraukiame ne iš Žmones ap- 
lankančių negandų, o iš paklydimų. Jam viskas vyksta 
ne taip, kaip nori, bet taip, kaip galvoja. O pirmiausia 
jis galvoja apie tai, kad kas nors gali jo tikslams pasi- 
priešinti. Paniekinto troškimo skausmas mažiau gildys 
širdį, jei nebūsi jam žadėjęs pasisekimo. 

XIV. 1. Turime pasidaryti ne tokie griežti, kad per- 
nelyg neprisirištume prie numatytų dalykų ir pereitu- 
me ten, kur mus nuves aplinkybės, kad nebijotume pa- 
keisti ar sprendimo, ar padėties. Tačiau svarbu, kad mū- 
sų nepasiglemžtų lengvabūdiškumas, priešiškiausia atil- 
sio yda. Mat ir atkaklus laikymasis savo užsibrėžto tikslo 
pradeda smaugti bei įstumia Žmogų į vargą, nes liki- 
mas dažnai visa kitaip pakreipia, ir daug sunkesnis už 
ji, niekuomet nesusivaldantis lengvabūdiškumas. Abu 
jie - ramybės nedraugai: ir negalėjimas nieko pakeisti, 
ir nieko iškęsti. 2. Nuo visų išorinių dalykų sielą reikia 
atšaukti į save. Tegu savimi pasitiki, savimi džiaugiasi, 
save garbina, kiek galėdama tegu pasitraukia nuo viso, 
kas svetima, tesišlieja prie savęs, nuostolių nejaučia ir 
net priešiškumą palankiai aiškina. 3. Mūsų Zenonas, iš- 
girdęs, jog sudužus laivui nuskendo visas jo turtas, ta- 
rė: „Likimas man liepia atsikračius naštos filosofuoti“. 
Tiranas grasino filosofą Teodorą nužudysiąs ir išmesiąs 
nepalaidotą. Tas atsakė: „Tu gali sau leisti šį malonu- 
mą. Kraujo kaušas tavo galioje. O dėl palaidojimo... Tu, 
kvaišeli, manai, jog man svarbu, kur pūti: ant Žemės, ar 
po žeme?“ 4. Ypač didis vyras Kanas Julijus (juo žavė- 

tis netrukdo tai, kad gimęs mūsų laikais) ilgai kivirči- 
josi su Gajumi. Kai, jam išeinant, anas Falaridas pasakė: 
„Nesiguosk paika viltimi, aš tave liepiau vesti nužudy- 
ti“, tarė: „Dėkui, maloningasis princepse“. 5. Tikrai ne- 
žinau, ką jis tuo norėjo pasakyti. Daug spėlionių ateina 
į galvą: gal geidė įžeisti ir parodyti, koks baisus krau- 
geriškumas, kai mirtis yra geradarystė? Ar priekaištavo 
jam dėl išplitusios beprotybės? (Juk dėkojo ir užmuštų 
vaikų tėvai, ir atimtų turtų savininkai.) Ar mirtį sutiko 
kaip išsilaisvinimą? Kad ir kaip būtų, atsakė narsiai. 
6. Kas nors pasakys: „Po tokių žodžių Gajus galėjo liep- 
ti jam gyventi“. Kanas šito nebijojo. Gerai buvo Žino- 
mas tokių Gajaus įsakymų patikimumas. Ar tu manai, 
kad dešimtį iki bausmės įvykdymo likusių dienų jis pra- 
leido nerimaudamas? Nepanašu į tiesą, Žinant, ką tas 
vyras kalbėjo, ką darė, kokia buvo jo ramybė. 7. Žaidė 
„plėšikėliais“?!, kai pasmerktųjų būrį varantis centurio- 
nas“" liepė jį paraginti. Pašauktas suskaičiavo taškus ir 
tarė bičiuliui: „Žiūrėk, man mirus nesigirk, kad laimė- 
jai“. Ir linktelėjęs centurionui, pridūrė: „Paliudysi, kad 
aš vienu pirmauju“. Ar manai, kad Kanas žaidė prie 
tos lentos? Jis tyčiojosi iš budelio. 8. Draugai liūdėjo, 
netekdami šitokio vyro. „Kodėl, - kalbėjo jis, - panari- 
note galvas? Jūs tik klausinėjate, ar siela yra nemirtin- 
ga, 0 aš tuoj sužinosiu“. Pačioje gyvenimo pabaigoje 
nenustojo naršęs, ieškodamas tiesos, ir uždavinėjęs klau- 
simus net savo mirčiai. 9. Jį lydėjo jo filosofas. Einant 
pro netoliese esantį kapą, ant kurio mūsų dievui Ceza- 
riui kasdien buvo atliekamos apeigos, tas paklausė: „Ką, 
Kanai, dabar galvoji? Ką mąstai?“ Kanas atsakė: „Nuta- 
riau stebėti tą trumputėlę akimirką, ar siela jaučia, jog 

ji išeina“. Ir pažadėjo, jei pavyks ką ištirti, aplankyti 
draugus ir pranešti apie sielų būseną. 10. Štai ramybė, 
siaučiant audrai, štai amžinybės verta siela! Savo mirtį 
jis pasitelkia tiesai įrodyti, stovėdamas ant paskutiniojo 
laipto, tyrinėja išeinančią sielą, siekia Žinių ne tik iki 
pat mirties, bet ir iš pačios mirties. Niekas ilgiau nėra 
filosofavęs. Nepaliksime didžio vyro, paskubomis pa- 
minėję. Su meile tarsime: stengsimės, kad tave, o švie- 
siausioji galva, prisimintų ainiai. Tavo vieno nužudy- 
mas sudaro didžiąją Gajaus skerdynių dalį. 


XV. 1. Bet neužtenka atmesti asmeninio liūdesio prie- 
žastis. Kartais apima neapykanta Žmonių giminei. Kai 
pagalvoji, koks retas paprastumas, kaip niekam nežino- 
mas sąžiningumas, kai pamanai, kad nebepasitaiko išti- 
kimybės, nebent tuomet, kai apsimoka, kai susiduri su 
daugybe laimingų nusidėjėlių, vienodai nepakenčiamo- 
mis geismo nauda ir žala, visiškai savo rėmuose nebe- 
telpančiu pasipūtimu, net šlykštynes pasitelkusiu tam, 
kad išgarsėtų, apima jausmas, jog visa tai gena sielą į 
nakties juodumą, ir, tarytum nuvertinus dorybes, kurių 
nei galima tikėtis, nei naudinga turėti, užslenka tamsa. 
2. Turime taip nusistatyti, kad visos minios ydos mums 
atrodytų ne nekęstinos, bet juokingos. Verčiau mėgdžio- 
kime Demokritą negu Herakleitą. Pastarasis iš namų iš- 
ėjęs verkė, o anas —- juokėsi. Pastarajam visa, ką veikia- 
me, atrodė pasigailėtina, o anam - paika. Taigi visa 
reikia sumažinti ir lengvai pakelti. Žmogiškiau gyveni- 
mą išjuokti negu apverkti. 3. Pridėk ir tai, kad žmonių 
giminei daugiau nusipelno besijuokiantis, o ne sielvar- 
taujantis: pirmasis palieka šiokios tokios vilties, antrasis 

kvailai apverkia tai, ko nebesitiki pataisyti. Ir visatos 
tvarką stebinčiam atrodo, kad didesnės sielos yra plyš- 
tantis juokais, o ne ašarojantis žmogus. Šis išjudina ne- 
rangiausią sielos aistrą ir galvoja, jog tokioje didingoje 
sąrangoje nieko nėra aukšta, nieko griežta, o viskas tik 
apgailėtina. 4. Kiekvienas tegu pasideda priešais mus 
džiuginančius ir liūdinančius dalykus ir supras, kad Bio- 
nas kalbėjo tiesą: visi Žmonių darbai labai panašūs į 
pradžią, jų gyvenimas nėra svarbesnis ar griežtesnis ne- 
gu pradėjimas. Iš nieko gimę <grįžta į nieką>. 5. Bet 
verčiau visuomenės moralę ir žmonių ydas sutikti ma- 
loniai, nepasiduodant nei juokui, nei ašaroms. Kankini- 
masis dėl svetimų blogybių yra amžinas vargas, džiaugs- 
mas dėl svetimų blogybių - nežmoniškas malonumas. 
Panašus nenaudingas Žmogiškumas būtų verkti ir pa- 
narinti galvą, kad kažkas laidoja sūnų. 6. Savo nelaimė- 
se reikia taip elgtis: sielvartui atiduoti tiek, kiek prigim- 
tis reikalauja, o ne kiek įprasta. Mat daugelis lieja aša- 
ras, kad pasirodytų. Kai niekas nemato, jų akys sausos, 
šlykščiai pasiryžusios neverkti, nes visi taip daro. Taip 
giliai įstrigusi verčianti nuo svetimos nuomonės priklau- 
syti blogybė, kad net nuoširdžiausias dalykas - sielvar- 
tas — patenka apsimetinėjimo valdžion. 


XVI. 1. Toliau kalbėsime apie tai, dėl ko nepagrįstai 
liūdima ir nerimastaujama. Kai blogieji yra gerųjų pra- 
žūtis, kai Sokratas priverčiamas numirti kalėjime, Ruti- 
lijus gyventi tremtyje, Pompėjus ir Ciceronas atkiša 
sprandą savo klientams“, o gyvas dorybių paveikslas 
Katonas, persiverdamas kardu, vienu ypu padaro, kad 
su juo baigta, o dėl respublikos viskas aišku, paprastai 

kankinamasi, kad likimas taip neteisingai atlygina. Ir 
ko tikėtis kiekvienam, matant, kad ir geriausieji patiria 
visa, kas blogiausia? 2. Tad kaip čia išeina? Žiūrėk, kaip 
elgiasi kiekvienas iš jų. Jei buvo narsūs, sieloje ilgėkis 
jų ryžto, jei žuvo moteriškai ištižę, — niekas nepražuvo. 
Jie arba verti, kad jų tobulumas tau patiktų, arba ne- 
verti, kad ilgėtumeisi jų ištižimo. Ar yra didesnė gėda 
už padėtį, kai narsi didžiausių vyrų mirtis kitiems kelia 
baimę?! 3.Vertus pagyrimų girkime, sakydami: „Koks 
narsuolis! Koks laimingas! Pabėgai nuo visų negandų, 
pavydo, ligos. Išėjai iš kalėjimo. Dievams pasirodė, kad 
tu ne blogo likimo vertas, bet nevertas, kad likimas tu- 
rėtų tau galios“. O apgaudinėjančius save ir mirties va- 
landą vis besidairančius į gyvenimą reikia pastūmėti. 
4. Nė vieno neapraudosiu linksmo, nė vieno raudančio. 
Anas pats man nušluostė ašaras, šis savo ašaromis pa- 
darė, kad nebūtų verta jų lieti. Ar man apraudoti gyvą 
degantį Herkulį, ar šimtų vinių badomą Regulą, ar žaiz- 
dojantį savo žaizdas Katoną? Jie visi, išeikvoję nedaug 
laiko, atrado, kaip pasidaryti amžiniems, ir mirdami grį- 
Žo į nemirtingumą. 


XVII. 1. Svarbus nerimasties šaltinis yra toks gyveni- 
mas, kai susijaudinęs stengiesi, kad kam nors nepasiro- 
dytumei toks, koks esi. Juk daugelio žmonių gyvenimas 
yra melagingas, skirtas apsimetinėjimui. Mat ilgas savęs 
stebėjimas kankina: bijoma pasirodyti kitokiam nei įpras- 
ta. Niekada neišsilaisviname iš rūpesčių, galvodami, jog 
kiekvieną sykį esame vertinami, kai tik į mus pažvel- 
giama. Juk atsitinka daug ir nenoromis apnuoginančių 
įvykių, ir, nors toks kruopštumas išeina į gera, nuolati- 

nis gyvenimas po kauke nėra nei malonus, nei ramus. 
2. O juk kiek malonumo turi nuoširdus, pats save puo- 
šiąs paprastumas, niekaip savo būdo nedangstąs! Ta- 
čiau, jei viskas visiems atvira, ir šitaip gyvenant iškyla 
paniekos pavojus. Esama Žmonių, iš aukšto Žiūrinčių į 
viską, prie ko prieina arčiau. Bet dorybei nėra pavo- 
jaus, kad nupigs visų pamatyta, ir verčiau būti niekina- 
mam dėl nuoširdumo negu kankinamam nuolatinio ap- 
simetinėjimo. Tačiau turėkime saiką: didelis skirtumas, 
ar atvirai gyveni, ar nerūpestingai. 3. Reikia smarkiai 
susigūžti savyje. Mat bendravimas su nepanašiais su- 
maišo darną, atnaujina aistras, ir sieloje vėl supūliuoja 
ne visiškai išgydytos silpnybės. Tačiau vienatvę ir ben- 
dravimą reikia kaitalioti ir mainyti: vienumoje ilgėsimės 
žmonių, draugijoje — savęs pačių. Priešybės gydys vie- 
na kitą. Vienatvė pagelbsti nuo minios neapykantos, mi- 
nia — nuo bodėjimosi vienatve. 4. Vidinis pasaulis ne 
visą laiką turi būti vienodai įsitempęs, jį reikia pakvies- 
ti ir pajuokauti. Sokratas neraudo, žaisdamas su ber- 
niūkščiais**, Katonas vynu atpalaiduodavo valstybės rū- 
pesčių nuvargintą sielą, Scipionas ritmingai judindavo 
triumfatoriaus ir kario kūną, ne švelniai jį raitydamas, 
kaip dabar įprasta žengti, plaukiant švelniau nei mote- 
rys, bet kaip senovės vyrai paprastai šokdavo vyrišką 
ginklų šokį per linksmybes ir šventes, neprarasdami pa- 
garbos, net jei žiūrovai būdavo priešai. 5. Reikia sie- 
loms leisti atlyžti, pailsėjusios pakils geresnės ir smar- 
kesnės. Kaip derlingiems laukams nedera primesti savo 
valdžios (mat juos greitai nualins nepabaigiamas vai- 
singumo poreikis), taip nuolatinis darbas palauš sielų 
polėkius. Truputį atsipalaidavusios ir atlyžusios, atgaus 

jėgas. Nuo vienas kitą vejančių darbų sielos atbunka ir 
suglemba. 6. Žmonės taip karštai netrokštų žaismo ir 
juoko, jei tie dalykai neturėtų kažkokio prigimtinio ma- 
lonumo. Tačiau dažnai pasitelkiami jie išplėš iš sielų 
visą svorį ir jėgą. Juk ir miegoti būtinai turime, kad 
atsigautume, tačiau jei snausime per dienas ir naktis, 
užsitęsęs Miegas virs mirtimi. Toli gražu nėra tas pat, 
ar ką atpalaiduoji, ar visai atriši. 7. Įstatymų kūrėjai 
nustatė pramogų dienas, kad Žmonės susirinktų pasi- 
linksminti. Jie manė, jog darbą būtinai turi pertraukti 
pasižmonėjimas. Ir didieji vyrai, kaip minėjau, kas mė- 
nesį tam tikromis dienomis pasiskirdavo atostogų. Kai 
kurie kiekvieną dieną padalydavo poilsiui ir rūpesčiams. 
Tokį buvus prisimename didelį oratorių Polioną Azini- 
jų. Joks reikalas jo nesulaikydavo ilgiau nei iki dešim- 
tos valandos“, net laiškų nebeskaitydavo, kad neatsi- 
rastų naujų rūpesčių. Per dvi valandas atsikratydavo 
visos dienos nuovargio. Kai kurie vidurdienį įterpdavo 
poilsio, popietines valandas palikdami kokiam nors leng- 
vesniam užsiėmimui. Mūsų protėviai taip pat draudė 
senate po dešimtos valandos naujus pranešimus. Kariai 
pasiskirsto budėjimus, grįžę iš karo Žygio neina nakti- 
nės sargybos. 8. Sielai reikia maloningai duoti poilsio, 
atstojančio jai maistą ir jėgas. Paklajokime atvirose vie- 
tovėse, kad nuo dangaus erdvių ir beribio dvelksmo ji 
išaugtų ir pasikeltų. Kai kada atgaivins pasijodinėjimas, 
kelias ir vaizdų kaita, kai kada vaišės ir truputį dosnes- 
nės išgertuvės. Kartais galima net įkaušti, ne akis užsi- 
pilant, bet tik svaigtelėjant. Vynas nuplauna rūpesčius, 
iki gelmių sujaudina sielą, gydo ne tik ligas, bet ir liū- 
desį. Vyno išradėjas Liberiu vadinamas ne dėl palaido 


284 


APIE SIELOS RAMYBĘ 


liežuvio, o todėl, kad išvaduoja sielą nuo rūpesčių ver- 
gijos, išlaisvina,“ pagyvina ir suteikia drąsos visiems 
užmojams. 9. Tačiau esama vyno, kaip ir laisvės, saiko. 
Manoma, jog Solonas ir Arkesilajas mėgo vyną, Kato- 
nui buvo prikišta girtavimas. Tačiau priekaištautojai 
lengviau įrodys, kad ši yda yra garbinga, negu kad Ka- 
tonas nedorovingas. Dažnai taip nedarykime, kad siela 
neįgytų blogo įpročio, bet retkarčiais reikia ją išvesti į 
džiugesį ir laisvę, pamažu išstumiant niūrų blaivumą. 
10. Nes tikime graikų poetu: „Apkvaisti kartais malonu 
yra““. Arba Platonu: „Sugebantis save suvaldyti žmo- 
gus veltui beldžiasi į poezijos vartus“*“. Arba Aristote- 
liu: „Į didelį talentą visuomet įmaišyta beprotybės““*. 
Tik sujaudinta sąmonė gali pasakyti didingus, kitus pra- 
lenkiančius žodžius. 11. Paniekinusi tai, kas visiems bū- 
dinga ir įprasta, pagauta įkvėpimo ji pakyla aukštyn, ir 
tik tuomet mirtingos lūpos užgieda didingesnę giesmę. 
Net ir ant stačios pakriūtės stovėdama ji to neįstengs, 
kol nepristigs kokio šulo. Reikia, kad nutoltų nuo įpras- 
tybės, pakiltų, perkąstų žąslus, pasigrobtų net vežėją“ 
ir nuneštų ten, kur pats jis bijotų užkopti. 

12. Brangus Serenai, dabar turi viską, kas gali sergė- 
ti ramybę, kas atstatyti, kas pasipriešinti atšliaužiančioms 
ydoms. Tačiau žinok, jog nė vienas iš šių dalykų kaip 
reikiant nepasitarnaus saugant silpną daiktą, jei linkusi 
paslysti siela nebus apgaubta įtempto ir nuolatinio rū- 
pesčio. 


Dešimta dialogų knyga 
Paulinui 


APIE GYVENIMO TRUMPUMĄ 
De brevitate vitae 


I. 1. Paulinai, dauguma mirtingųjų skundžiasi gam- 
tos šykštumu, nes gimstame trumpaamžiai, nes mums 
duotas laikas prabėga taip spėriai, taip veržliai, kad gy- 
vybė apleidžia vos spėjus susitvarkyti gyvenimą, tik ke- 
liems tepadarydama išimtį. Dėl šios visuotine laikomos 
blogybės aimanuoja ne tik minia bei neišmintinga pras- 
tuomenė; apimti tokio pat jausmo, dejuoja ir žymūs vy- 
rai. Todėl garsiausias gydytojas sušunka: „Gyvenimas 
yra trumpas, o menas - ilgaamžis!“!' 2. Todėl Aristotelis 
įsivelia į pagal daiktų prigimtį gyvenančiam išminčiui 
nepriderantį ginčą: „Ji nepagailėjo amžiaus tik gyvū- 
nams, kurie gali prabūti po penkias ar dešimtį kartų, o 
žmogui, gimusiam tokiai gausybei didelių darbų, už- 
brėžta daug artesnė riba“?. 3. Mes ne mažai laiko turi- 
me, bet daug prarandame. Gyvenimas yra ganėtinai il- 
gas, sočiai užtenka jo didžiausiems žygiams, jei jis visas 
gerai išnaudojamas. Tačiau kai praplaukia prabangoje 
ir be rūpesčių, kai nepaskiriamas jokiam tauriam reika- 
lui, artėjant paskutiniajai valandai pajuntame, kad jis 
jau praėjo, O kada ėjo — nepastebėjome. 4. Štai kaip yra: 
ne gauname trumpą gyvenimą, bet padarome ji tokį; ne 

skurdžiai, o švaistūnai esame. Kaip didžiuliai karališki 
turtai, patekę pas blogą šeimininką, beregint išsimėto, o 
nedideli, bet gerai saugomi, auga, taip Žmogaus amžius 
daug duoda mokančiam juo naudotis. 


II. 1. Ko skundžiamės gamta? Ji mums dosni: mo- 
kantiems pasinaudoti gyvenimas yra ilgas. Bet vienas — 
nepasotinamas šykštuolis, kitas uoliai vargsta dirbda- 
mas beprasmį darbą, trečias mirksta vyne, ketvirtas su- 
ragojo nieko neveikdamas, penktą nualina visuomet sve- 
timų nuomonių valdomas garbės troškimas, šeštą karš- 
tas noras prekiauti viliodamas pelnu veda per visas ša- 
lis, per visas jūras. Kai kas kankinasi, trokšdamas ka- 
riauti ir nuolatos įsitempęs rezga pavojus kitiems arba 
nerimauja dėl jam iškilusiųjų, kai kas savanoriškai ver- 
gauja slegiančiam viršesnių už save gyvenimo būdui. 
2. Daugelis leidžia laiką kišdamiesi į kitų likimą arba 
skųsdamiesi savuoju, daugybę jokio tikslo nesiekiančių 
žmonių blaško vis naujus sumanymus siūląs, nepasto- 
vus, pats savęs nemėgstąs klajoklis lengvabūdiškumas. 
Kai kurie neapsisprendžia, kur pasukti, ir paskutinioji 
valanda pasičiumpa juos snaudžiančius bei Žiovaujan- 
čius. Todėl neabejoju, jog teisingas yra didžiausio poeto 
tarytum pranašo pasakymas: „Gyvenimo tik trumpą dalį 
mes gyvename““. O kita dalis yra laiko leidimas, ne 
gyvenimas. 3. Slegia iš visų šonų apsupusios ydos, ne- 
leisdamos prisikelti ar pakelti akis į tiesą, spaudžia skęs- 
tančius ir prirakintus prie aistrų. Niekuomet nevalia nuo 
jų sugrįžti prie savęs; jei kada atsitiktinai ateina ramy- 
bė, lyg gili jūra, kuri po vėtrų vilnija, tokie Žmonės 
plūduriuoja, niekada nepailsėdami nuo aistrų. 4. Manai, 

kalbu apie žinomus nedorėlius? Pažvelk į tuos, kurių 
laimę visi garbsto, jie dūsta nuo savo gėrybių. Kaip 
daugeliui žmonių turtai yra našta! Kaip daugeliui seki- 
na kraują iškalba ir kasdienis siekimas pasirodyti gabu- 
mus! Kokia daugybė vaikšto išblyškusi nuo pasismagi- 
nimų! Kaip daugeliui nepalieka laisvos akimirkos ap- 
spitusi klientų minia! Pagaliau pereiliok visus nuo že- 
miausių iki aukščiausių: šitas teisme šaukiasi patikėti- 
nio, šitas ateina, anas rizikuoja, anas gina, anas teisia — 
niekas neapsisaugo, visi vienas kitą išnaudoja. Pasitei- 
rauk apie įžymybes, pamatysi, jog jas galima įsidėmėti 
pagal štai ką: šis tarnauja anam, anas anam, niekas ne- 
priklauso sau. 5. Kai kurie labai paikai piktinasi, skųs- 
damiesi galingųjų pasipūtimu, kad neturėjo laiko jų pri- 
imti. Kaip pats sau niekuomet neturintis laiko Žmogus 
gali išdrįsti skųstis kito išdidumu?! Tačiau jis į tave, 
kad ir kas tu būtum, nors nepatenkintu veidu, bet ret- 
karčiais pažvelgia, ausį tavo žodžiams atsuka, prie ša- 
lies tave pasistato, o tu pats į save niekados nepasižiū- 
ri, nesiteiki savęs išklausyti. Taigi neverta kitam versti 
bėdą dėl savo pareigų, nes, jas atlikdamas, parodai, jog 
ne su kitu nori būti, bet negali būti su savimi. 


III. 1. Nors visų laikų spindulingiausieji talentai su- 
taria dėl šio vienintelio dalyko, jie niekuomet iki soties 
neatsistebės Žmonių tamsumu: šie niekam neleidžia 
grobti savo turtų ir, kilus menkiausiam ginčui dėl ežių, 
griebiasi akmenų ar ginklų, o į savo gyvenimą leidžia 
įsibrauti kitiems ir net patys atsiveda būsimus jo tvar- 
kytojus. Nerasi norinčio išdalyti savo pinigus, o gyveni- 
mą kiekvienas išskirsto daugybei kitų. Žmonės prisirišę 

prie tėvonijų, o kai reikia prarasti laiką, tampa švaistū- 
nais, nors tik laiko šykštauti yra garbinga. 2. Gali paim- 
ti bet kurį iš senių būrio ir sakyti: „Matome tave atėjus 
prie Žmogaus gyvenimo galo, slegia šimtas ar daugiau 
metų, nagi suskaičiuok visą savo amžių. Pateik, kiek iš 
to laiko atėmė kreditorius, kiek meilužė, kiek valdovas, 
kiek jo klientas, kiek barniai su žmona, kiek vergų prie- 
žiūra, kiek lakstymas po miestą atliekant pareigas, dar 
pridėk dėl paties kaltės įgytas ligas, pridėk niekam ne- 
išnaudotą laiką, pamatysi, jog turi mažiau metų negu 
priskaičiuoji. 3. Prisimink, kada tiksliai įvykdei savo už- 
mojus, kiek dienų praėjo taip, kaip buvai numatęs, ka- 
da galėjai atsidėti sau, kada veidas buvo ramus, kada 
siela nedrebėjo, koks per tokį ilgą amžių padarytas dar- 
bas tikrai priklauso tau ir pagalvok, kokia daugybė Žmo- 
nių apiplėšinėjo tavo gyvenimą tau nejaučiant, ką pra- 
randi, kiek nusinešė beprasmis sielvartas, paika links- 
mybė, godi aistra, viliojantis bendravimo noras ir kaip 
mažai tau beliko; suprasi, jog miršti per anksti“. 4. Ko- 
dėl taip išeina? Todėl, kad jūs gyvenate, vis ruošdamie- 
si gyventi ateityje, niekuomet netopteli mintis apie bū- 
ties trapumą, nesekate, kiek jau laiko praėjo, švaistote, 
lyg turėtumėte dar nepraimtą gausybę, tuo tarpu gal- 
būt toji diena, kuri dovanojama ar kokiam Žmogui, ar 
reikalui, yra paskutinė. Visko bijote kaip mirtingi, visko 
trokštate kaip nemirtingi. 5. Daugelį Žmonių išgirsi sa- 
kant: „Nuo penkiasdešimties metų mesiu veiklą“. „Še- 
šiasdešimtmetis mane išlaisvins nuo pareigų.“ O kas tau 
garantuoja ilgą gyvenimą? Kas tau leis eiti taip, kaip 
numatai? Ar tau negėda sau išsaugoti tik gyvenimo li- 
kučius ir vertingiems apmąstymams paskirti tą vienintelį 

laiką, kurio niekam kitam nebegali panaudoti? Ar ne 
per vėlu pradėti gyventi tuomet, kai jau reikia baigti? 
Kaip kvaila, užmiršus, jog esame mirtingi, protingus už- 
mojus nukelti į penkiasdešimtuosius ar šešiasdešimtuo- 
sius metus ir norėti pradėti gyvenimą nuo ten, kur tik 
nedaugelis tenueina! 


IV. 1. Gali pastebėti, jog galingiausieji, aukštai iškilę 
žmonės prasitaria trokštą poilsio, šlovina jį, labiau ver- 
tina už visus savo turtus. Jie trokšta saugiai nusileisti 
nuo tos savo viršūnės, jei tai įmanoma, nes neturėda- 
mas ką erzinti ar purtyti, likimas užgriūva pats save. 
2. Dieviškasis Augustas, kuriam dievai davė daugiau ne- 
gu kam kitam, niekuomet nenustojo maldavęs ramybės 
ir siekė atsisakyti valstybės reikalų. Kiekviena jo kalba 
krypdavo prie to, kad jis trokštų poilsio; šia tegul ir 
apgaulinga paguoda, kad jis kada nors atkovos save 
sau, pasilengvindavo vargus. 3. Viename senatui atsiųs- 
tame laiške, žadančiame, kad jo poilsis bus orus ir toks 
pat šlovingas, kaip ir veikla, radau tokius žodžius: „Bet 
visa tai sunkiau įvykdyti negu pažadėti. Nepaprastai 
geidžiamo laiko troškimas padarė, kad, vėluojant tikra- 
jam džiaugsmui, tam tikro malonumo gaunu iš kalbėji- 
mo apie tai“. 4. Pasirodė, jog poilsis yra toks didelis 
dalykas, kad, negalėdamas juo naudotis, jį įsivaizdavo. 
Tas, kuris matė, jog viskas priklauso nuo jo vieno, ku- 
ris skyrė ir žmonių, ir tautų likimus, džiaugsmingai mąs- 
tė apie tą dieną, kai nusimes savo didybę. 5. Jis buvo 
patyręs, kiek tos visuose kraštuose žėrinčios gėrybės iš- 
sunkia prakaito, kiek slepia nerodomo nerimo; privers- 
tas iš pradžių su piliečiais, paskui su bendražygiais ir 

galų gale su giminaičiais ginklais spręsti ginčus, liejo 
kraują sausumoje ir jūroje*. Po Makedoniją, Siciliją, Egip- 
tą, Siriją, Aziją? ir visus kaimyninius pakraščius karuose 
gainiojęs romėnų žudynių nuvargintas kariuomenes nu- 
kreipė į išorės karus. Kol malšino Alpes ir tramdė se- 
niau užkariautose Žemėse atsiradusius priešus, nukėlė 
sienas už Reino, Eufrato ir Dunojaus“, pačioje Romoje 
prieš jį galando kardus Murena, Cepionas, Lepidas, Eg- 
nacijus ir kiti“. 6. Vos spėjo išvengti jų spąstų, kai duk- 
tė ir tiek kilmingų jaunikaičių, tarytum užkeikti pradėję 
paleistuvauti, gąsdino jį jau pagyvenusį ir Paulas, ir vėl 
su Antonijumi kelianti baimę moteris“. Šias votis jis nu- 
plėšė su gyva mėsa, kitos vėl iškildavo; lyg nuo kraujo 
gausos apsunkęs kūnas nuolatos kur nors plyšinėjo. Taigi 
jis troško poilsio, vargo jo vildamasis, galvodamas apie 
ji, tai buvo svajonė Žmogaus, galinčio įvykdyti kitų sva- 
jones. 


V. 1. Markas Ciceronas, blaškomas tarp katilinų, klo- 
dijų, pompėjų ir krasų, atvirų priešų ir abejotinų drau- 
gų, plūduriuodamas kartu su respublika ir sulaikyda- 
mas ją žlungančią, galų gale nušalintas, nerasdamas ra- 
mybės nei sėkmėje, nei pakęsdamas nelaimes, daugybę 
kartų keikė savo konsulatą', išgirtą ne be priežasties, 
bet be galo! 2. Kaip verkšlena jis viename laiške Atikui, 
jau esant nugalėtam Pompėjui tėvui, bet sūnui Ispanijo- 
je vėl taisant sulaužytą kardą: „Klausi, ką čia veikiu. 
Pusiau laisvas lūkuriuoju savo Tuskulo dvare“. Toliau 
priduria daugiau panašių žodžių, apverkdamas praėju- 
sius laikus, skųsdamasis dabartimi ir nebesitikėdamas 
ateities. 3. Ciceronas pasivadino pusiau laisvu, o išminčius, 

dievaži, niekuomet nenusileis taip žemai, niekuomet ne- 
bus pusiau laisvas, jo laisvė visuomet bus pilnutinė ir 
tvirta, jis bus nepriklausomas, nepavaldus, aukštesnis 
už kitus. Kas gali būti virš to, kuris iškilęs virš likimo? 


VI. 1. Aštrus ir karštas vyras Livijus Druzas įvedinė- 
jo naujus įstatymus ir kėlė panašias į Grakchų nelai- 
mes, sutelkęs iš visos Italijos suplūdusias minias, ne- 
įžvelgdamas, kuo viskas baigsis; paskui nebegalėjo nei 
įvykių paveikti, nei pradėtų laisvai palikti; keikdamas 
nuo pat pradžių neramų gyvenimą, sako, kalbėjęs, jog 
jis tik vienas net vaikas būdamas neturėjęs atostogų. 
Mat ir kūdikystėje, ir dėvėdamas pretekstą" drįso teisė- 
jams teikti kaltinamuosius ir savo įtaką forume naudoti 
taip efektyviai, kad Žinoma, jog kai kurie sprendimai 
yra jo plėšte išplėšti. 2. Kur tik neįsiveržia toks nesu- 
brendęs garbės troškimas? Žinok, kad toks žalias įžūlu- 
mas virsta milžiniška ir privačia, ir valstybine blogybe. 
Taigi per vėlai jis skundėsi neturėjęs atostogų, nuo vai- 
kystės būdamas maištingas ir nepakeliamas forumui. 
Ginčijamasi, ar pats nusižudė; mat staiga parkrito nuo 
didelės žaizdos kirkšnyje, kai kam abejojant, ar jo mir- 
tis savanoriška, bet visiems įsitikinus, kad savalaikė!*. 
3. Neverta minėti daugelio, kurie, kitiems atrodydami 
labai laimingi, patys tiesą kalbėjo, sakydami nekenčią 
savo gyvenimo kelio, bet tomis aimanomis nepakeitė 
nei kitų, nei savęs pačių, nes, ištrūkus žodžiams, jaus- 
mai grįžta prie senųjų įpročių. 4. Po paraliais, jūsų gy- 
venimas, nors testųsi daugiau kaip tūkstantį metų, su- 
sitrauks į dulkelę. Tokios ydos praris bet kokį amžių; 
būtinai akimirksniu prabėgs ši gamtos skubinama, bet 

protu įmanoma pailginti laiko atkarpa. Juk jūs negau- 
dote, nesulaikote, nestabdote šio paties greičiausio daik- 
to, bet leidžiate išeiti jam kaip nereikalingam ir sugrą- 
žinamam. 


VII. 1. Pirmiausia vardiju tuos, kurie neturi laiko nie- 
kam, išskyrus vyną ir geismus. Šių žmonių užsiėmimai 
šlykščiausi. Kiti, pasiduodantys tuščiai šlovės regimy- 
bei, bent jau gražiai klysta. Ar išvardysi šykštuolius, ar 
pikčiurnas, ar neteisėtos neapykantos bei karų kurstyto- 
jus, — visi nusideda vyriškiau, o pilvui ir geismams at- 
sidavusių Žmonių pagedimas yra negarbingiausias. 2. Iš- 
purtyk visas jų dienas, pažiūrėk, kiek laiko jie skiria 
apskaičiavimams, kiek laiko tykoja, kiek laiko bijo, kiek 
laiko pataikauja, kiek laiko klauso pataikavimų, kiek lai- 
ko praleidžia savo ir kitų byloms, kiek puotoms, tapu- 
sioms pareigomis, - pamatysi, kaip jiems neleidžia atsi- 
kvėpti nei nelaimės, nei pasisekimai. 

3. Pagaliau, visi sutaria, kad užsiėmęs žmogus dorai 
negali užsiimti jokiu dalyku: nei iškalba, nei laisvaisiais 
menais, nes išblaškyta siela nepriima nieko aukštesnio, 
bet viską išspjauna kaip prievarta įbruktą maistą. Užsi- 
ėmęs Žmogus visai nesugeba gyventi, nes tai sunkiau- 
siai išmokstamas daiktas. Kitų menų mokytojų visur pil- 
na, kai ką, atrodo, vaikai taip išmoksta, jog gali net 
kitus mokyti, o gyventi reikia mokytis visą gyvenimą ir 
(tuo tu gal dar labiau stebėsiesi) visą gyvenimą reikia 
mokytis mirti. 4. Tiek didžių vyrų, atsikračiusių visų 
kliūčių, atsisveikinusių su turtais, pareigomis, malonu- 
mais, iki pat amžiaus galo darė tą vieną: mokėsi gyven- 
ti, tačiau daugelis iš jų išėjo iš šio pasaulio, prisipažinę 

dar nemoką, o tuo labiau to nemoka anksčiau minėti 
žmonės. 5. Patikėk, didžio, iškylančio virš žmonių pa- 
klydimų vyro savybė yra neleisti nieko iš savo laiko 
nugremžti, ir jo gyvenimas nepaprastai ilgas todėl, kad 
visa, kiek tęsėsi, jis skyrė sau. Ten nebuvo nenaudoja- 
mų, dykų, kitiems pavaldžių dalykų, tas nepaprastai 
taupus sargas nerado prekės, vertos iškeisti į savo laiką. 
Taigi jam užteko; mat iš tiesų būtinai pritrūks tiems, iš 
kurių gyvenimo daug nusinešė kiti. 6. Nėra pagrindo 
galvoti, kad jie niekuomet nesuvokia savo nuostolių, dau- 
gelį tų, kuriuos slegia aukšta padėtis, tikrai išgirsi klien- 
tų bandoje ar teisme, ar kitose pasigailėjimo vertose gar- 
bingose vietose sušunkant: „Neduoda man gyventi!“ 
7. Kaipgi duos? Visi į tave besikreipiantys apvagia tave. 
Kiek dienų nusinešė anas kaltinamasis? Kiek anas kan- 
didatas? Kiek toji senė, nuvarginta taip pat, kaip ir ji, 
mirsiančių paveldėtojų? Kiek tas, apsimetęs ligoniu, kad 
pasityčiotų iš laukiančiųjų jo galo godumo? Kiek tas 
galingesnis draugas, laikantis jus ne draugais, o palydo- 
vais? Kartoju: išskirstyk ir peržiūrėk savo gyvenimo die- 
nas, pamatysi, kad tau liko tik kelios ir tos nenaudingai 
praleistos. 8. Gavęs trokštamus fascius, nori padėti ir 

šneka: „Kada dar praeis šie metai!“ Anas ruošia pramo- 
gas“ ir, nors labai vertina jam tekusią dalią, kartoja: 
„Kada, jų atsikratysiu?“ Anas gynėjas plėšosi forume ir 
plyšoja didžiulei, nebeįstengiančiai išgirsti miniai: „Ka- 
da gi baigsis reikalai?“ Kiekvienas strimgalviais gena 
savo gyvenimą ir vargsta, trokšdamas ateities, bodėda- 
masis dabartimi. 9. O tas, kuris sau sunaudoja visą lai- 
ką, kuris kiekvieną dieną tvarko kaip paskutinę, nei 


trokšta rytdienos, nei bijo. Kaip yra, ar kokia nors va- 

landa gali atnešti nepatirto malonumo? Viskas Žinoma, 
viskuo persisotinta. Visa kita tegu kaip nori tvarko at- 
sitiktinumas ir likimas; gyvenimas yra saugus. Gali būti 
jo pridėta, bet negali būti atimta. Tačiau ir pridedama 
kaip jau sočiam ir prisikimšusiam pilvą kąsnelis maisto, 
jis ima, nevarvindamas seilės. 10. Nemanyk, kad žilo 
plauko ar raukšlėto veido Žmogus ilgai gyveno. Jis ne 
ilgai gyveno, bet ilgai prabuvo. Kaip, ar laikytumei daug 
plaukiojusiu tą, kurį, išplėšusi iš uosto, baisi audra blaš- 
ko šen bei ten ir, vėjams pakaitomis nirštant iš priešin- 
gos pusės, varo ratu per tas pačias erdves? Jis ne daug 
plaukiojo, bet buvo ilgai blaškomas. 


VIII. 1. Paprastai stebiuosi, matydamas prašantį lai- 
ko ir tą, kurio prašoma, lengvai paskiriantį. Abu žiūri 
priežasties, dėl kurios prašoma, bet nė vienas nepažvel- 
gia į patį laiką, tarsi nieko neprašoma, nieko neduoda- 
ma. Tyčiojamasi iš visų vertingiausio daikto. Jis suklai- 
dina tuo, kad yra bekūnis, kad nematomas ir todėl ver- 
tinamas labai pigiai, o tiksliau — jam neteikiama beveik 
jokios vertės. 2. Žmonės labai mielai ima pensijas, pa- 
šalpas; kad jas gautų, padeda vargo, darbo, uolumo, 
bet niekas neįvertina laiko, eikvoja jį kaip nieko nekai- 
nuojantųį daiktą. Tačiau pažvelk į juos susirgusius: kai 
priartėja mirties pavojus, puola į kojas gydytojams; O 
kai bijo aukščiausiosios bausmės, pasiruošę atiduoti vis- 
ką, kad tik liktų gyvi. Tokia baisi yra jų troškimų ne- 
dermė. 3. Jei būtų galima kaip nors kiekvienam paro- 
dyti praėjusių metų skaičių, taip pat ir būsimų, kaip 
drebėtų žmonės, matydami, jog nebedaug liko, kaip juos 
taupytų! O juk mažą, bet tikrą daiktą lengva yra tvarkyti. 

Stropiau reikia saugoti tai, ką nežinai kada pasibaig- 
siant. 4. Nemanyk, kad jie nežino, koks tas dalykas yra 
brangus, paprastai sako esą pasiryžę atiduoti mylimiau- 
siems asmenims dalį savo gyvenimo. Jie juk ir atiduo- 
da, tik nesuvokia šito, atiduoda, nuo savęs nutraukda- 
mi, bet nepadidindami anų Žmonių metų skaičiaus. Ta- 
čiau jie nesupranta, nuo ko nutraukia, todėl nesiprieši- 
na nematomų nuostolių netekčiai. 5. Niekas neatstatys 
metų, niekas tau jų negrąžins. Tavo amžius eis ten, iš 
kur prasidėjo ir savo bėgimo nei atšauks, nei sulėtins. 
Jis nekels sąmyšio, neprimins savo skriejimo, praslys ty- 
lomis. Nei karaliaus valdžia, nei tautos garbstymas jo 
neprailgins. Kaip paleistas nuo pirmosios dienos, taip ir 
bėgs, niekados negrįš, niekados negaiš. Kas bus? Tu už- 
siėmęs, gyvenimas skuba, o tuo metu ateis mirtis, ku- 
riai noromis nenoromis reikės rasti laiko. 

IX. 1. Ar gali būti kas*** turiu galvoje įžvalgumu 
besigiriančių Žmonių mąstyseną. Jie labai užsiėmę ir 
smarkiai darbuojasi; kad galėtų tobuliau gyventi, gyve- 
nimą pertvarko gyvenimo sąskaita! Veiklos metmenis 
nukelia į tolybes, o juk svarbiausias buvimo šiame pa- 
saulyje nuostolis yra atidėliojimas: jis iš mūsų ištraukia 
kiekvieną dieną, žadėdamas ateitį, jis išplėšia dabartį. 
Didžiausia gyvenimo kliūtis yra laukimas: jis priklauso 
nuo rytojaus ir žudo šiandieną. Tu tvarkai tai, kas liki- 
mo rankose, atmesdamas tai, kas tavo rankose. Ko lau- 
ki? Kur suki? Visa, kas ateis, yra neaišku, gyvenk tuo- 
jau pat. 2. Štai šaukia didžiausias poetas, įkvėptas pra- 
našas, tarytum dievo lūpomis giedodamas išganingą 

Amžiaus geroji diena mirtingiems vargšams šioj Žemėj 
Pralekia greit'*. 

„Ko delsi? — sako jis. - Ko svyruoji? Prabėga tai, ko 
nepasiimi.“ Nors ir pasiimtum, tačiau vis tiek prabėgs, 
taigi su laiko sparta reikia grumtis žaibiškai juo naudo- 
jantis ir greitai gerti iš šio ne visuomet plauksiančio 
veržlaus srauto. 3. Taip puikiausiai galima išpeikti be- 
galinį delsimą, sakantį ne „geriausias amžius“, 0 „ge- 
riausia diena“. Kodėl tu toks nerūpestingas ir nesku- 
bus, šitaip lekiant laikui, ištęsi mėnesius ir metus į ilgą 
virtinę, klausydamas godumo balso? Su tavimi kalbama 
tik apie dieną ir tą pačią bėgančią. 4. Ar kyla abejonių, 
kad pirmoji ir geriausioji diena prabėga vargšams mir- 
tingiesiems, tai yra užsiėmusiems? Jų dar vaikiškas sie- 
las prispaudžia senatvė, kurią jie pasiekia nepasirengę 
ir beginkliai, nes niekas nenumatyta, jie netikėtai staiga 
joje atsidūrė, nejuto, jog ji kasdien artinasi. 5. Kaip pa- 
šnekesys ar skaitymas, ar koks įtemptesnis galvojimas 
atitraukia keleivių dėmesį ir jie išvysta, jog pasiekė tikslą, 
nespėję pastebėti, kad artėja prie jo, taip nepertraukia- 
mą ir nepaprastai greitą gyvenimo kelią, kurį tuo pačiu 
žingsniu einame būdraujantys ir miegantys, užsiėmu- 
sieji pamato tik pabaigoje. 


X. 1. Norėdamas dalimis aptarti tai, ką išdėsčiau, ir 
pateikti argumentų, galėčiau papasakoti daugelį daly- 
kų, įrodydamas, jog trumpiausias yra užsiėmusių žŽmo- 
nių gyvenimas. Fabianas, ne filosofijos dėstytojas, bet 
tikras senovinis filosofas, mėgdavęs sakyti, jog su aist- 
romis reikią kovoti ne švelniomis priemonėmis, o smo- 
giant, jų rikiuotę priversti bėgti ne po truputį puldinė- 
jant, 0 veržiantis. Išvedžiojimai čia netinka, mat priešą 

turime sutriuškinti, o ne peštelėti. Tačiau kad žmonės 
gėdintųsi paklydimo, reikia ne tik apverkti juos, bet ir 
mokyti. 2. Gyvenimas skirstomas į tris laiko vienetus: 
kas buvo, kas yra, kas bus. Tai, ką dabar veikiame, yra 
trumpa, ką veiksime - netikra, o ką nuveikėme, - už- 
tikrinta. Į šią sritį likimas nebeteko teisių, ji nebegali 
priklausyti nuo kieno nors sprendimo. Užsiėmusieji šito 
netenka, jie neturi laiko atsigręžti į praeitį, o jei ir turi, 
prisiminimai esti nemalonūs ir graužiantys. 3. Nenoro- 
mis mintyse sugrįžta prie blogai praleistų laikų, nedrįs- 
ta jų vėl čiupinėti tie, kurių ydos, kadaise dangstytos 
malonumo vardu, dabar akyse stojasi visu gražumu. Į 
praeitį mielai atsisuka tik tas, kas griežtu, niekados ne- 
apgaunančiu žvilgsniu sekė savo poelgius. 4. Būtinai 
bijos savo atminties daug ko garbėtroškiškai panoręs, 
išdidžiai paniekinęs, nevaržomai nugalėjęs, pavojingai 
apgavęs, godžiai čiupęs, išlaidžiai švaistęs Žmogus. O 
juk ši mūsų laiko dalis yra šventa ir nepažeidžiama, 
aplenkianti visus žmogui skirtus atsitiktinius atvejus, iš- 
kilusi virš karališkos likimo valdžios; jos nei skurdas, 
nei baimė, nei ligų puolimai išjudina, joje negalima su- 
kelti sąmyšio, jos neįmanoma išplėšti, jos turėjimas am- 
žinas ir bebaimis. Tik kai kurios dienos ir tos tik aki- 
mirksniais yra dabartis, o iš praėjusių laikų ateis visos, 
kai paliepsi, leisis tavo nuožiūra tyrinėjamos ir sulaiko- 
mos; užsiėmusieji neturi laiko to daryti. 5. Ramios ir 
nurimusios sąmonės Žymė yra ėjimas per visas savo 
gyvenimo dalis, o užsiėmusiųjų sielos tarsi iš po jungo 
negali atsigręžti ir žvelgti atgal. Taigi jų gyvenimas 
grimzta į bedugnę, Ir, kaip nieko nebus, kad ir kažin 
kiek piltum į neturintį dugno prakiurusį indą, taip ne- 

svarbu, kiek laiko duota. Jei jam nėra kur pasidėti, jis 
išsilieja per suaižėjusias ir skylėtas sielas. 6. Dabartinis 
laikas yra nepaprastai trumpas, toks trumpas, kad kai 
kuriems atrodo, jog jo nėra; mat jis nuolatos bėga, plau- 
kia, ritasi; baigiasi, nespėjęs pasirodyti, nepakenčia gai- 
šaties kaip pasaulis bei neramūs, amžinai skriejantys, 
niekuomet vienoje vietoje nestovintys žvaigždynai. Už- 
siėmusius domina tik dabartis, kuri yra tokia trumpa, 
kad neįmanoma sugauti, o dar padalijus ją į daugelį 
reikalų, nieko nebelieka. 


XI. 1. Ar tu pagaliau nori žinoti, kaip neilgai jie gy- 
vena? Pasižiūrėk, kaip jie trokšta ilgai gyventi, ir supra- 
si. Nukaršę seniai meldžia pridėti keletą metų, apsime- 
ta esą jaunesni, patys sau melu nori įsiteikti ir taip mie- 
lai apgaudinėja save, tarsi kartu apgautų ir likimą. O 
kai kokia nors negalia primena, jog jie mirtingi, miršta 
persigandę, lyg ne eitų iš gyvenimo, o būtų traukiami. 
Rėkia buvę kvaili, kad negyveno, ir, jei išsiveržtų iš 
nesveikatos, gyventų nusikratę tarnybų; tik tada pagal- 
voja, jog veltui įgijo tai, kuo nepasinaudojo, jog visas 
vargas kaip į balą išmestas. 2. Ar ne erdvesnis yra ne- 
turinčių jokių pareigybių Žmonių gyvenimas? Nieko iš 
jo neatiduodama, nieko neiššvaistoma, nieko nedo- 
vanojama likimui, nieko nepražūva dėl nerūpestingu- 
mo, nieko neatima dosnumas, nieko nelieka neišnaudo- 
ta, jis visas, taip sakant, yra pelningas. Ir trupinėlio lai- 
ko sočiai užtenka, todėl atėjus paskutinei dienai, išmin- 
čius negaišuodamas tvirtai žengia į mirtį. 


XII. 1. Gal paklausi, ką vadinu užsiėmusiais? Nema- 
nyk, kad jais laikau vien tuos, kuriuos iš bazilikos įma- 

noma išvaryti tik užsiundžius šunimis, kuriuos matai 
išdidžiai kyšant iš savo klientų minios ar niekingai stirk- 
sant kito palydoje, kuriuos tarnybos pašaukia iš namų 
tam, kad stypsotų prie svetimų durų, kuriuos preto- 
riaus ietis kviečia vaikytis negarbingos, kada nors vis 
tiek supūsiančios naudos“. 2. Kai kieno ir laisvalaikis 
labai užimtas: dvare, guolyje, vienatvėje, net nuo visų 
pasitraukę, jaučiasi patys sau esą našta, - tai ne neveik- 
lus gyvenimas, o veiklus dykinėjimas. Ar gali pavadinti 
neveikliu tą, kuris smulkmeniškai subtiliai rikiuoja ke- 
leto kvailių paskelbtas labai vertingomis Korinto vazas 
ir didesnę dienų dalį praleidžia tarp surūdijusių skardi- 
nių? Kuris prasėdi imtynių aikštelėje (po paraliais, čia 
mus vargina net neromėniškos!* ydos!), žiopsodamas į 
besigrumiančius berniūkščius? Kuris savo jaučių bandas 
išveda vieno amžiaus ir spalvos? Kuris šeria nugalėto- 
jus atletus? 3. Kaip? Tu vadini neveikliais tuos, kurie 
daug valandų praleidžia pas kirpėją, kol tas nučerškina 
tai, kas ataugo per praėjusią naktį, kol tariasi dėl kiek- 
vieno plauko, kol sudėlioja išsitaršiusias garbanas ar iš- 
sidraikiusias sustumia ant kaktos? Kaip jie pyksta, jei 
kirpėjas pasirodo nelabai rūpestingas! Tarytum jis kirp- 
tų vyrą. Kaip užsidega, jei nukerpa kokį karčių kuokš- 
telį, jei kas truputėlį kyšo, jei vyturai krinta nelygiais 
žiedais! Kiek rasi tokių, kurie sutiktų, kad verčiau būtų 
išdraikytos jų garbanos, o ne valstybė?! Kas savo gal- 
vos išsaugojimu rūpinasi labiau negu grožiu? Kiek to- 
kių, kurie nori būti dailiai sušukuoti, o ne garbingi? Ar 
vadini neveikliais tuos, kurie užsiėmę šukomis ir veid- 
rodžiu? 4. O ką pasakysi apie kuriančius dainas, jų klau- 
sančius ir besimokančius, įvairiais melodijos posūkiais 

tąsančius balsą, kuriam gamta padarė tiesų, puikų ir 
labai paprastą kelią, apie tuos, kurių pirštai spragsi", 
kažką žymėdami dainuojant, kurie, perėję prie rimtų ar 
net liūdnų dalykų, tyliai murma? Jie mėgaujasi ne ne- 
veiklumu, o tinginių veikla. 5. Po šimts pypkių, ren- 
giančiųjų puotas nepriskirčiau prie turinčių laiko, maty- 
damas, kaip jie susirūpinę tvarko stalo sidabrą, kaip 
stropiai sujuosia patarnaujančių jaunikaičių tunikas, kaip 
jaudinasi, su kokiomis apeigomis atkeliaus iš virtuvės 
šernas, kaip spėriai, davus ženklą, bebarzdžiai tarnai 
išbėgioja vykdyti užduočių, kaip meniškai mažais gaba- 
lėliais kapojami paukščiai, kaip rūpestingai vargšai ber- 
niukai valo girtų spjaudalus. Taip siekiama prašmatnų 
skonį turinčio žmogaus šlovės. Jų blogybės taip per- 
smelkusios visas jų gyvenimo smulkmenas, kad be gar- 
bės troškimo neįstengia nei valgyti, nei gerti. 6. Nepa- 
laikysi poilsiaujančiais ir tų, kurie iš vieno galo į kitą 
tampomi nešiojamomis kėdėmis ar neštuvais ir ateina 
nustatytą tų išvykų (lyg jų nebūtų galima atsisakyti) 
valandą, kuriems kitas primena, kada praustis, kada 
plaukioti, kada pietauti, —- nuo per didelio išglebimo 
išlepusios sielos taip ištįžta, kad pačios net nebegali Ži- 
noti, ar yra ištroškusios. 7. Girdėjau, jog kažkuris sub- 
tilusis (jei tik subtilybe vadintinas nebemokėjimas žmo- 
niškai gyventi ir elgtis), iš pirties ant rankų išneštas ir 
pasodintas į kėdę, paklausė: „Ar jau sėdžiu?“ Ar tu 
manai, kad klausiantis, ar jis sėdi, Žino, ar jis gyvena, 
ar mato, ar poilsiauja? Nelengva pasakyti, kuris dides- 
nis vargšas: ar tas, kuris nežino, ar tas, kuris apsimeta 
nežinąs. 8. Daugelį dalykų jie užmiršo, bet daug ir vai- 
dina; kai kuriomis ydomis džiaugiasi kaip laimės 

įrodymais, per daug žemas ir paniekinto Žmogaus var- 
do vertas jiems atrodo žinojimas, ką darai. Štai dabar ir 
galvok, kad, peikdami prabangą, mimai'* daug ką iš- 
laužia iš piršto. Dievaži, jie daugiau nutyli nei prasima- 
no, ir tokia neįtikimiausių ydų sankaupa atsirado vien 
tik jas garbinti sugebančiais laikais, jog galėtume mi- 
mams prikišti, kad jie per mažai kreipia dėmesio. Juk 
esama tokių, kurie taip toli nuėjo smagindamiesi, kad 
kitam patiki atsakymą į klausimą, ar jie sėdi. 9. Taigi 
šis Žmogus nėra neveiklus, apibūdink jį kitaip: jis ligo- 
nis ar net numirėlis. Neveiklus tas, kuris junta savo 
neveiklumą. O šis pusgyvis, kuriam reikia pasakyti, kad 
suvoktų savo kūno padėtį, kaipgi jis gali būti kokio 
nors laiko šeimininkas?! 


XIII. 1. Ilgai reikėtų kalbėti norint aprėpti tuos, ku- 
rių gyvenimą suėdė žaidimai „plėšikėliais“ ar sviedi- 
niu, ar kepinimasis saulėje. Daug veiklos skiriantys ma- 
lonumams nėra neveiklūs. Tačiau niekas neabejoja, kad 
netriūsia nenaudingais mokslais užsiimantys Žmonės, jų 
jau ir Romoje nemažai esama. 2. Graikų liga buvo ty- 
rinėjimai, kiek irkluotojų turėjo Uliksas, ar pirma buvo 
parašyta Iliada ar Odisėja, be to, ar jos sukurtos to pa- 
ties autoriaus, ir panašių dalykų. Jei tai Žinosi, sąžinė 
nebus ramesnė, o jei platinsi, neatrodysi mokytesnis, tik 
nepakenčiamesnis. 3. Jau ir į romėnų sielas įsiveržė be- 
prasmis noras dėmėtis nereikalingus dalykus. Šiomis die- 
nomis girdėjau vieną pasakojant, ką koks romėnų va- 
das padarė pirmas: jūrų mūšyje pirmasis nugalėjo Dui- 
lijus, Kurijus Dentatas pirmasis triumfo eisenoje vedė 
dramblius. Nors tokios žinios ir neteikia tikrosios gar- 

bės, tačiau primena piliečių darbų pavyzdžius; toks Ži- 
nojimas nėra naudingas, bet mus sulaiko nuo parodo- 
mosios tuštybės. 4. Bala nematė ir tų, kurie ieško, kas 
pirmasis romėnams patarė įkopti į laivą. Tai buvęs Klau- 
dijus, pramintas Kaudeksu dėl to, kad daugelio lentelių 
rinkinį senovės Žmonės vadino caudex, todėl įstatymų 
rinkiniai turi kodeksų vardą. Ir laivai, pagal senovinį 
paprotį ir dabar Tiberiu atvežantys maisto produktų, 
vadinami kodikarijais. 5. Tarkime, jog svarbu, kad Va- 
lerijus Korvinas pirmasis užkariavo Mesaną ir pirmasis 
iš Valerijų giminės, pasiėmęs užgrobto miesto vardą, 
pasivadino Mesana, o vėliau, žmonėms sukeitus raides, 
buvo šaukiamas Mesala. 6. Gal duosi kai kam rūpintis 
ir tuo, kad Liucijus Sula pirmasis cirke paleido liūtus, 
o iki tol jie buvo laikomi pririšti, kad nusmeigtų kara- 
liaus Bokcho atsiųsti ietininkai? Šis galvosūkis iš tiesų 
atleistinas, bet ar prie dorų dalykų galima priskirti tai, 
kad Pompėjus pirmasis cirke išleido aštuoniolika dram- 
blių kautis su nusikaltėliais? Pirmasis valstybės asmuo, 
tarp senųjų pirmūnų garsėjęs, kaip skelbia gandas, ypa- 
tingu gerumu, sugalvojo, jog įsimintina reginio rūšis bus 
žmonių žudymas nauju būdu. Jie kaunasi? Maža. Dras- 
komi? Maža. Tegul milžiniški gyvūnai juos sutrypia. 
7. Verčiau tai būtų užmiršta, kad vėliau koks nors ga- 
liūnas nesimokytų ir nepavydėtų nežmoniško daikto. 
Kiek daug tamsos mūsų sąmonei teikia didelė sėkmė! 
Tas žmogus patikėjo esąs iškilęs virš daiktų prigimties, 
įmesdamas žvėrims būrius po kitu dangumi gimusių 
vargšų Žmonių, versdamas kautis tokius skirtingus gy- 
vius, romėnų tautos akivaizdoje praliedamas marias 
kraujo. Netrukus jis vertė lieti ir pačią tautą, o vėliau, 

apgautas Aleksandrijos gyventojų išdavystės, liepė jį per- 
smeigti paskučiausiam vergui, tik tuomet suvokęs savo 
prievardžio“ pagyrūniškumą. 8. Bet grįždamas ten, nuo 
kur pradėjau, pasinaudojęs ta pačia medžiaga, parody- 
siu nereikalingą kai kurių uolumą. Tas pats Žmogus pa- 
sakojo, kad, triumfuodamas po pergalės Sicilijoje prieš 
pūnus, Metelas vienintelis iš visų romėnų varė prieš 
triumfo vežimą šimtą dvidešimt paimtų į nelaisvę dram- 
blių, Sula paskutinis iš romėnų išplėtė sakralines mies- 
to ribas, nes pagal senolių paprotį jas nukelti buvo ga- 
lima tik prijungus daugiau Italijos sričių, o ne užėmus 
kitus kraštus. Iš tokio žinojimo daugiau naudos negu iš 
to, kad Aventino kalnas yra už tos ribos, kaip jis teigė, 
dėl vienos iš dviejų priežasčių: arba kad plebėjai buvo 
į jį pasitraukę, arba kad Remui buriant iš paukščių, toje 
vietoje ženklai nebuvo palankūs“, ir šimtus kitų daly- 
kų, kurie yra arba prikimšti prasimanymų, arba pana- 
šūs į išgalvotus. 9. Net jei tartume, kad jie kalba sąži- 
ningai ir garantuoja, jog tai tiesa, kieno paklydimus tos 
žinios sumažins? Kieno aistras sutramdys? Ką padarys 
narsesnį, teisingesnį, dosnesnį? Mūsų Fabianas sakyda- 
vo abejojąs, gal geriau jokiu kūrybiniu darbu neužsiim- 
ti, užuot atsidėjus tokiems dalykams. 


XIV. 1. Neužsiėmę yra tik tie, kurie turi laiko išmin- 
čiai, jie vieninteliai tegyvena; mat jie ne tik puikiai sau- 
go savo amžių, bet ir prisijungia visus laikus. Kad ir 
kiek metų būtų prabėgę prieš jiems ateinant į šį pasau- 
lį, visi jiems priklauso. Jei nesame nepaprastai nedėkin- 
gi, turime pripažinti, Jog tie mums šventų mokymų kū- 
rėjai yra gimę dėl mūsų, jie parengė mums gyvenimo 

dėsnius. Esame vedami prie gražiausių dalykų, kitų var- 
go iškeltų iš tamsybių į šviesą; jokie laikai mums neuž- 
drausti, visi mus įsileidžia, ir, jei pasirėmę sielos didybe 
norime išeiti iš Žmogaus silpnumo ankštumos, turime 
daug laiko, per kurio erdves leista keliauti. 2. Galime 
ginčytis su Sokratu, abejoti su Karneadu, ramiai ilsėtis 
su Epikūru, su stoikais nugalėti Žmogaus prigimtį, su 
kinikais — nuo jos nutolti“. Kai daiktų gimtis leidžia 
mums bendrauti su bet kokiu amžiumi, kodėl gi iš šios 
menkos ir slidžios laiko atkarpos visa širdimi netrokšti 
pasiekti begalybės, amžinybės, geresnių už mus būty- 
bių srities? 3. Ką gali matyti milžiniškame, įvairių aist- 
rų tampomame mieste tie, kurie blaškosi, atlikdami pa- 
reigas, kurie patys sau ir kitiems neduoda ramybės, kai 
jie jau tampa gerokai kvaištelėję, kai būna kasdien nu- 
mindžioję visų slenksčius, nepraėję nė pro vienas atvi- 
ras duris, kai skirtinguose miesto kampuose esti skubė- 
ję atlikti privalomos sveikinimo apeigos? 4. Kiek daug 
bus tokių, kuriems jų neleis pastebėti ar miegas, ar pa- 
laidumas, ar nežmoniškumas! Kiek daug tokių, kurie, 
ilgai kankinę, pabėgs pro šalį, apsimetę skubą! Kaip dau- 
gelis vengs eiti per klientų prikimštą atrijų ir pabėgs 
pro tamsųjį išėjimą, tarsi žmoniškiau būtų apgauti negu 
visai nepriimti! Kaip daugelis, apsnūdę nuo vakarykš- 
čio girtavimo ir nirštą ant vargšų, anksti kėlusių tam, 
kad sulauktų, kol atsikels tie puotautojai, į bailiai vos 
krutančiomis lūpomis tūkstantį kartų šnabždėtą vardą 
atsako išdidžiai Žiovaudami! 5. Mes [manome|, jog tik- 
rąsias pareigas atlikdami gaišta (pasakysime taip) tie, 
kurie Zenoną, Pitagorą, Demokritą ir kitus kilniųjų da- 
lykų atstovus, kurie Aristotelį ir Teofrastą kasdien nori 

matyti kaip artimiausius šeimynykščius. Kiekvienas iš 
jų turės laiko, kiekvienas neatsisakys priimti atėjusiojo 
pas jį, laimingesnį ir labiau mylintį, kiekvienas niekam 
neleis išeiti tuščiomis rankomis; žmonės gali su jais su- 
sitikti ir naktį, ir dieną. 

XV. 1 Nė vienas nevers tavęs mirti, visi mokys tai 
daryti. Nė vienas nebarstys tavo metų, dar savuosius 
tau paskirs; nė su vienu nebus pavojinga šnekučiuotis, 
nė vieno draugystė negrės gyvybei, nė vienam reiškia- 
ma pagarba nereikalaus išlaidų. Iš jų išsineši, ką norėsi, 
ne jų kaltė, kad nepakelsi tiek, kiek užsimojai. 2. Kokia 
laimė, kokia graži senatvė lydi jų klientu tapusį žmogų! 
Jis turės su kuo apsvarstyti smulkmenas ir stambme- 
nas, turės su kuo kasdien pasitarti, kas pasakys tiesą 
neįžeisdamas, kas pagirs nepataikaudamas, turės, į ką 
sieks būti panašus. 3. Paprastai sakome, jog negalėjome 
pasirinkti tėvų, tenkančių Žmonėms atsitiktinai, tačiau 
juk mums patiems leista užgimti ten, kur norime. Štai 
kilmingiausių talentų šeimynos“?, rinkis, kuriai norėtu- 
mei priklausyti, įsūnytas gausi ne tik vardą, bet ir tur- 
tus. Šių lobių nereikės niekingai pavydžiai saugoti: kuo 
daugiau išdalysi, tuo jie didės. 4. Tie vyrai parodys ke- 
lią į amžinybę ir tave nukels ten, iš kur niekas neišme- 
tamas. Yra tik ši viena priemonė pratęsti mirtingojo bu- 
vimą, net pakeisti jį nemirtingumu. Aukštos pareigos, 
paminklai, visa, ką garbės troškimas išreiškia dekretais 
ar statiniais, greitai sugriūva, slenkant ilgiems metams 
dūlėja ir trūnija, bet dienų bėgimas negali pakenkti šven- 
tai išminties supamiems žmonėms. Laikas jų neištrins, 
nesumažins, kitas ir vėlesni būsimi amžiai vis pridės 

pagarbos, nes pavydas graužia šalimais esančius daly- 
kus, o toliau padėtais žavimės nuoširdžiau. 5. Taigi iš- 
minčiaus kelias tęsiasi labai toli, jo ribos kitokios negu 
visų kitų, jis vienintelis nepavaldus žmonių giminės dės- 
niams, jam tarsi dievui tarnauja visi amžiai. Praėjo lai- 
ko atkarpa. Jis ją apima prisiminimu. Ji čia. Jis ja nau- 
dojasi. Ji ateis. Jis ją pasičiumpa iš anksto. Viso laiko 
sudėjimas į viena daro jo gyvenimą ilgą. 


XVI. 1. Trumpiausias ir neramiausias gyvenimas tų, 
kurie pamiršta praeitį, nepaiso dabarties, bijo ateities; 
atėję prie gyvenimo krašto, vargšai per vėlai supranta, 
jog taip ilgai buvo užsiėmę nieko neveikimu. 2. Nema- 
nyk, kad čia įrodinėjama, jog ilgai gyvena nuolatos be- 
sišaukiantys mirties; nesugebėjimas įžvelgti esmės juos 
dirgina neaiškiais jausmais, atsitrenkiančiais į tai, dėl 
ko nuogąstauja — mirties jie taip dažnai trokšta todėl, 
kad bijo. 3. Nevertėtų manyti, jog ilgai gyvena tie, ku- 
riems diena dažnai atrodo be galo ištįsusi: jie skundžia- 
si, kad lėtai slenka valandos, kol ateina nustatytas pietų 
metas. Mat nebeturėdami įprastinių užsiėmimų, blaško- 
si, nieko neveikdami, nemokėdami poilsio tvarkyti ir 
panaudoti. Jie siekia kažkuo užsiimti, atsiradęs laisvo 
laiko plyšys juos slegia, panašiai, po paraliais, kaip, pa- 
skelbus gladiatorių varžybų bei kokio nors kito reginio 
ar malonumo datą, stengiasi peršokti likusias iki pra- 
mogos dienas. 4. Bet koks trokštamo daikto nukėlimas 
jiems per ilgas, 0 jų mėgstamas laikas yra trumpas, gal- 
votrūkčiais lekia, tapdamas trumpesnis dėl jų pačių 
ydos: juk perbėginėja iš vienur į kitur, negalėdami susto- 
ti prie vieno geismo. Ne ilgos jų dienos, bet nekenčiamos; 

ir, priešingai, kokios trumpos atrodo naktys, praleidžia- 
mos paleistuvių glėbyje arba girtaujant. 5. Iš čia ir žmo- 
nes prasimanymais maitinančių poetų proto aptemimas; 
jie įsivaizdavo nuo sueities malonumo išglebusį Jupiterį 
dvigubai pailginus naktį“. Kas kita gali labiau kurstyti 
mūsų ydas, kaip teiginys, jog jų pradininkai yra dievai 
ir dėl dievo duoto pavyzdžio pagedimas atleistinas bei 
nedraudžiamas? Ar gali atrodyti ne trumputėlaitės nak- 
tys, kai taip brangiai už jas mokama? Juk dieną jie pra- 
leidžia laukdami nakties, o naktį - bijodami, kad neiš- 
auštų. 


XVII. 1. Net jų malonumai kupini drebėjimo, nera- 
mūs dėl įvairių gąsčiojimųsi. Mat ir labiausiai džiūgaujant 
staiga topteli mintis: „Ar tai ilgam?“ Dėl to karaliai ap- 
verkia savo galybę, jų nelinksmina padėties didingu- 
mas, o baugina kada nors ateisiantis galas. 2. Nepa- 
prastai išdidus persų karalius, išskleidęs kariuomenę per 
begalines laukų platybes ir aprėpęs ne jos skaičių, o 
matmenis, liejo ašaras, kad iš tokios daugybės jaunų 
vyrų po šimto metų niekas nebegyvens o juk jis pats, 
tas virkautojas, siuntė juos į mirtį, pražudė vienus jūro- 
je, kitus sausumoje, trečius mūšyje, ketvirtus traukiantis, 
per akimirką pragaišino tuos, dėl kurių šimto metų ne- 
rimavo. 3. Kaip čia išeina, kad jų net džiaugsmai nera- 
mūs? Mat jie neturi tvirto pamato: sąmyšį kelia toji pati 
tuštybė, iš kurios jie kilę. Kaip manai, kokie laikai, jų 
nuomone, gali būti vargingi, jei net tie, kurie juos iške- 
lia ir nuneša virš paprastų Žmonių, nėra giedri? 4. Vi- 
siems dideliems turtams būdinga nerimastis, jie nepasi- 
tiki jokia padėtimi, 0 tuo labiau aukšta; saugoti sėkmei 
reikia kitos sėkmės, išpildytos maldos reikalauja naujų 

maldų. Netvirta yra visa, kas pasitaiko atsitiktinai; aukš- 
čiau pakilus, lengviau nukristi. Būsimo žlugimo nuojau- 
ta niekam neleidžia džiaugtis, taigi ne tik trumpiausiu, 
bet ir labiausiai apgailėtinu turime laikyti gyvenimą tų 
žmonių, kurie baisiausiai vargdami įgyja tai, ką valdo 
dar labiau kamuodamiesi. 5. Sunkiai pasiekia, ko nori, 
susirūpinę turi, ką įgiję, visai neskaičiuoja niekuomet 
nebesugrįšiančio laiko: nauji rūpesčiai keičia senuosius, 
viltis kursto viltį, garbės troškimas garbės troškimą. Ne 
vargų galo siekiama, o tik keičiama jų medžiaga. Ar 
mus iškankino aukštos mūsų pareigos? Daugiau laiko 
atima svetimos. Pabaigėme kandidato vargus? Pradėjo- 
me rinkimų veikėjo. Nusimetėme kaltintojo naštą? Ima- 
mės teisėjauti. Jis jau nebe teisėjas? Bet juk jis — tardy- 
tojas. Nuseno tvarkydamas kito turtą? Dabar plėšosi dėl 
savo. 6. Marijus nusiavė kareivio batus?“ Jį tampo kon- 
sulo pareigos. Kvintijus skuba pabaigti diktatoriaus dar- 
bus? Jis vėl bus pašauktas nuo arklo. Žygiuos prieš pū- 
nus dar nesubrendęs tokiam žygiui Scipionas“; Haniba- 
lo nugalėtojas, Antiocho nugalėtojas, pats šlovingai ėjęs 
konsulo pareigas ir parūpinęs jas broliui, galėjęs lygin- 
tis su Jupiteriu, jei pats tam nebūtų trukdęs; valstybės 
išgelbėtoją tampys piliečių maištai, jaunystėje atmetęs 
dievams prilygstančios pagarbos ženklus“, senatvėje 
džiaugsis išdidaus ištrėmimo šlove. Ir laimėje, ir varge 
netruks nerimasties, gyvenimas sudils rūpesčių girnose, 
veiklos atsisakymas visados bus tik geidžiamas, o ne 
įvykdomas. 


XVIII. 1. Brangiausiasis Paulinai, išsiskirk iš minios 
ir, ne pagal amžių blaškytas, pagaliau patrauk į rames- 
nį uostą. Pagalvok, kiek bangų esi atrėmęs, kiek asme- 

ninių audrų atlaikęs, kiek visuomeninių į save nukrei- 
pęs; vargai ir neramumai pakankamai atskleidė tavo do- 
rybę, pabandyk, ką ji galėtų nuveikti, atsisakiusi veiklos. 
Didesnė ir geresnė amžiaus dalis atiduota valstybei, nors 
kiek savojo laiko pasiimk ir sau. 2. Kviečiu ne į išgle- 
busią ir nerangią ramybę, ne miege ir minios vertina- 
muose malonumuose skandinti guvios prigimties duo- 
tybes, tai ne poilsis, rasi didesnių už visus ligi šiol uoliai 
vykdytus darbus; juos galėsi atlikti atsisakęs pareigų ir 
rūpesčių. 3. Viso pasaulio sąskaitas tu tvarkai abejin- 
gai, kaip svetimas, stropiai, kaip savas, sąžiningai, kaip 
valstybės. Meilę pelnai pareigomis, kurias einant sunku 
išvengti neapykantos, tačiau, tikėk manimi, verčiau Ži- 
noti savo gyvenimo, o ne valstybės grūdų sąskaitą. 
4. Šauk didžiausius dalykus sugebantį sielos gyvastin- 
gumą atgal nuo garbingos, bet netinkamos laimingam 
gyvenimui tarnybos ir galvok, kad ne tam nuo jaunys- 
tės atsisakei visų laisvųjų mokslų, kad tau būtų patikė- 
ta daug tūkstančių svarų javų“; esi žadėjęs šį tą dide- 
snio ir aukštesnio. Netrūks labai dorų ir darbščių žmo- 
nių; naštai nešti labiau tinka lėtaeigiai jaučiai negu tau- 
rūs žirgai; kas kuomet nebandė prislėgti jų kilnaus 
nirtumo nešulio svoriu?! 5. Be to, pagalvok, kaip be 
galo neramu užsikrauti šitokią milžinišką sunkenybę: tau 
tenka rūpintis žmogaus pilvu; išalkusieji nepakenčia įro- 
dymų, nesušvelnėja nuo teisingumo, nepalenkiami pra- 
šymais. Tik kelios dienos prieš žūtį (jei yra koks pože- 
mio pasaulio jutimas) Gajus Cezaris baisiai niršo, nes 
žinojo, jog Romos gyventojams liko maisto septynioms 
ar aštuonioms dienoms. Kol jis iš laivų statė tiltus“ ir 
žaidė su imperijos jėgomis, atėjo paskutinioji net apgul- 

tųjų nelaimė — maisto stygius; pragaištų, badą bei badą 
lydinčią suirutę atnešė noras mėgdžioti pamišusį, sve- 
timšalį, taip prakeiktai išdidų karalių“. 6. Kaip tuomet 
jautėsi tie, kuriems buvo pavesta rūpintis duona, Žino- 
dami, jog ant jų užgrius akmenys, kardas, ugnis, Ga- 
jus? Nepaprastai apsimetinėdami jie slėpė dar neiškilu- 
sią į paviršių nelaimę ir, žinoma, toks elgesys buvo pro- 
tingas: kai ką reikia gydyti ligoniui nežinant, kad jis 
serga; juk daugybė žmonių mirė, sužinoję apie savo ne- 
laimę. 


XIX. 1. Pasitrauk prie ramesnių, saugesnių, didesnių 
dalykų. Nejau manai, jog tas pat, ar rūpiniesi, kad nuo 
pervežėjų klastos ar nerūpestingumo nenukentėję grū- 
dai būtų išpilti į klėtis, kad nesudrėktų ar nesukaistų, 
kad atitiktų saikus ir svorį, ar pereisi prie to, kas šven- 
ta ir iškilnu: kas yra Dievo medžiaga, kas malonumas, 
kas sąlyga, kas forma; kas laukia tavo sielos, kur gamta 
padeda mus išėjusius iš kūno, kas sunkiausius šio pa- 
saulio elementus išlaiko viduryje, lengvus pakabina vir- 
šuje, nuneša prie aukštutinės ugnies, išjudina suktis 
žvaigždynus ir kitų nepaprastai stebinančių dalykų? 
2. Palikęs Žemę tu juk nori tai regėti. Dabar, kol kraujas 
dar neatvėsęs, gyviems reikia eiti į geresnį tikslą. Šis 
gyvenimo būdas žada tau daug taurių užsiėmimų, to- 
bulybės meilę ir naudojimąsi ja, geismų užmiršimą, mo- 
kėjimą gyventi ir mirti, gilią ramybę. 

3. Visų užsiėmusiųjų būklė apgailėtina, tačiau labiau- 
siai pasigailėjimo verta tų, kurie vargsta ne dėl savo 
rūpesčių; jie sapnuoja svetimus sapnus, vaikšto sveti- 
mais žingsniais, jiems įsakomi labiausiai laisvę mėgstantys 

dalykai: ką mylėti ir ko neapkęsti. Norėdami Žinoti, koks 
trumpas jų gyvenimas, tegu pagalvoja, kelinta jo dalis 
jiems tepriklauso. 


XX. 1. Pamatęs dažnai užsivelkantį pretekstą vyrą, 
išgirdęs forume kartojant jo vardą, nepavydėk: tai gy- 
venimo nuostoliai. Tam, kad vieneri metai būtų pava- 
dinti jų vardais“, tie žmonės sudildys visus savo me- 
tus. Kai kurių dienos baigėsi nespėjus pasiekti garbės 
troškimo aukštumų, vos pradėjus dėl jų grumtis, prieš 
kai kuriuos, per tūkstančius negarbių užropojusius į mė- 
gavimosi garbe būseną, staiga išnyra apgailėtina mintis, 
jog jie vargo dėl užrašo ant kapo, kai kurie karšinčiai 
seniai, kaip jaunuoliai grupuodami vis naujas viltis, už- 
simoję didžiulius nelabus darbus, pasijunta visiškai su- 
kriošę. 2. Šlykštus tas pagyvenęs žmogus, kuris pristin- 
ga kvapo teisme gindamas nepažįstamus ginčininkus ir 
siekdamas neišmanėlių klausytojų plojimų; bjaurus tas, 
kuris, gyvenimo nuvargintas greičiau negu darbo, par- 
krito eidamas pareigas, bjaurus tas, iš kurio, mirštančio 
ant gautinų sąskaitų, kvatojosi ilgai nepaskirtas pavel- 
dėtojas. 3. Negaliu nepateikti atėjusio į galvą pavyz- 
džio. Sekstas Turanijus buvo itin stropus seniokas. Tu- 
rėdamas virš devyniadešimties, Gajaus Cezario atleistas 
iš vietininko pareigų, liepė jį paguldyti lyg negyvą ir 
šeimynai raudoti apstojus guolį. Visi namai apverkė se- 
no šeiminko poilsį ir nesiliovė liūdėję tol, kol jam buvo 
sugrąžintas buvęs vargas. Ar taip malonu mirti užsiė- 
musiam? 4. Daugelio nuostata vienoda: noras vargti iš- 
lieka ilgiau už pajėgumą. Jie kovoja su kūno silpnumu, 
senatvę sunkia laiko todėl, kad atima galimybę eiti pa- 
reigas. Pagal įstatymus nuo penkiasdešimties metų ne- 

beimama į karo tarnybą, nuo šešiasdešimties nebešau- 
kiama į senatą, - žmonėms lengviau išsiprašyti poilsį iš 
įstatymo negu iš savęs. 5. Kol jie apiplėšiami ir plėšia, 
kol trukdo vienas kito ramybę, kol vieni kitus daro ne- 
laimingus, gyvenimas bėga be vaisiaus, be malonumo, 
be sielos pažangos. Visi negalvoja apie mirtį, visi tem- 
pia tolyn vilčių siūlus, kai kas tvarko net anapusinio 
gyvenimo reikalus: milžiniškas kapavietes, visuomenei 
skirtus statinius, gladiatorių varžybas prie laužo ir di- 
džiules gedulingas eisenas. Po paraliais, kadangi jie be- 
veik negyveno, jų laidotuvėms tereiktų tik deglų ir vaš- 
ko žvakių“*. 


Vienuolikta dialogų knyga 
Polibijui 


APIE PAGUODĄ 
Ad Polybium de consolatione 


I. *** palyginti su mūsų gyvenimu, jie tvirti; jei su- 
gretinsi su visa griaunančios ir kviečiančios į ten, iš kur 
sukūrė, gamtos dėsniu, bus irūs. Septyni pasaulio ste- 
buklai ar dar stebuklingesni vėliau pasipūtimo suręsti 
statiniai kada nors pasirodys sulyginti su žeme. Toks 
dėsnis: nieko amžino, mažai kas gyvuoja ilgai, kiekvie- 
nas daiktas savaip trapus, jų pabaiga įvairi, tačiau visa, 
kas prasidėjo, baigiasi. 2. Kai kurie mokslininkai grasi- 
na pražūtimi pasauliui, o kažkuri viena diena išsklai- 
dys ir panardins į pirmykštę sumaištį bei tamsą ir šią 
visatą, apglėbiančią visa, kas dieviška ir žmogiška. Te- 
gul kas nors imasi apverkti atskiras sielas, tegul aprau- 
da Kartaginos, Numancijos, Korinto ir seniau kritusių 
miestų pelenus, kai žus net neturinti kur nukristi visa- 
ta. Tegul dabar kas nors dejuoja, kad jo nepasigailėjo 
lemtis, vienąsyk išdrįsianti atlikti šitokį baisų darbą. 
3. Kas bus toks išdidus ir nesuvaldomai pasipūtęs, kad 
šioje visus į tą pačią pabaigą vėl šaukiančios gamtos 
būtinybėje panorės išimties sau bei saviesiems ar susi- 
manys ištraukti kuriuos nors namus iš pačiam pasau- 
liui gresiančių griuvėsių? 4. Taigi didžiausia paguoda 

yra galvoti, kad mums atsitiko tai, ką visi patyrė prieš 
mus ir ką visi patirs, ir man atrodo, jog daiktų prigim- 
tis rūsčiausią dėsnį padarė bendrą tam, kad visuotinė 
lygybė sušvelnintų lemties kraugeriškumą. 


II. 1. Nemažai paguos ir mintys, jog tavo sielvartas 
nieko nepadės nei tam, kurio liūdi, nei tau: juk neno- 
rėsi, kad beprasmis užsiėmimas ilgai tęstųsi. Jei nusimi- 
nimas duotų kokios nors naudos, neatsisakyčiau visas 
man likimo paliktas ašaras tau perpilti, rasčiau, kas ga- 
lėtų lietis iš asmenines bėdas apraudant išverktų akių, 
jei tik tau tai išeitų į gera. 2. Kam delsti? Dejuokime, aš 
perimu tavo bylą: „O, visų nuomone, nepaprastai netei- 
singas likime! Atrodė, jog tą Žmogų be atvangos globo- 
jai, tavo dėka jis tapo taip gerbiamas, kad jo laimei 
niekas nepavydėjo (o tai retai kam pasitaiko). Ir štai 
prislėgei didžiausiu sielvartu, kokį tik jis galėjo patirti 
Cezariui' esant gyvam; iš visų pusių apėjęs, supratai, 
jog tik čia jis nepridengtas nuo tavo smūgių. 3. Ką kita 
tu jam galėjai padaryti? Išplėšti pinigus? Jis niekuomet 
nebuvo jų vergas; net dabar kiek įstengdamas stumia 
nuo savęs ir, taip lengvai gaudamas, nesiekia didesnės 
naudos už galimybę juos niekinti. 4. Išplėšti draugus? 
Žinojai esant taip mylimą, kad į prarastųjų vietą leng- 
vai galėtų padėti kitus; man rodosi, iš visų imperato- 
riaus namuose pažinotų įtakingų Žmonių mačiau jį vie- 
ną, kurį ne tik apsimoka, bet ir nepaprastai miela lai- 
kyti draugu. 5. Išplėšti palankią Žmonių nuomonę? Ji 
labai tvirta, net tu neįstengtumei išklibinti. Išplėšti svei- 
katą? Žinojai, jog jo siela taip stipriai yra atsirėmusi į 
laisvuosius mokslus“ (jie ne tik igyti, bet ir įgimti), kad 

nugalės visus kūno skausmus. 6. Išplėšti gyvybę? Bū- 
tum pakenkęs tik per nago juodymą. Šlovė yra jam pa- 
žadėjusi labai ilgą talentingo Žmogaus amžių: mat gy- 
veno taip, kad jo geresnioji dalis ilgiau išliktų, kad pui- 
kiais iškalbos veikalais iš mirties išsivaduotų. Kol litera- 
tūra bus nors kiek gerbiama, kol truks lotynų kalbos 
galybė arba graikų kalbos reikšmė, tol jis bus gyvas su 
tais didžiais vyrais, su kurių talentais varžėsi ar, jei 
drovumas neleido, prie kurių prigludo. 7. Išradai šį vie- 
ną būdą, kaip jam pakenkti. Kuo Žmogus geresnis, tuo 
dažniau jam tenka patirti tave, be jokios atrankos dūks- 
tantį ir bijotiną net tuomet, kai esi palankus. Juk tik 
trupinėlį tau tebūtų kainavę nenuskriausti šio Žmogaus, 
kurį tavo palankumas, atrodo, sąmoningai lankė, o ne 
atsitiktinai, kaip tau būdinga, buvo užklydęs“. 


III. 1. Prie šių dejonių, jei nori, pridėkime aimaną 
dėl pagrobtų gabaus jaunikaičio pirmųjų kūrybinių 
žingsnių; jis buvo vertas tavęs brolis. Tu iš tiesų buvai 
labai vertas nesielvartauti, net brolis nevertas tavo aša- 
rų, bet visi žmonės rodo vienodą požiūrį į judu: gedi, 
kad tave pagerbtų, giria, kad jį pašlovintų. 2. Jis netu- 
rėjo nieko, dėl ko tu negalėtumei didžiuotis. Nors tu 
būtumei buvęs geras ir ne tokiam geram broliui, radęs 
tinkamą vietą tavo prieraišumas išsiskleidė daug lais- 
viau. Jis nieko nenuskriaudė, pasinaudodamas galybe, 
niekuomet niekam negrasino brolio vardu. Tavo kuklu- 
mas buvo jam pavyzdys; suprasdamas, jog esi ir garbė, 
ir našta saviesiems, jis mokėjo tą sunkumą nešti. 3. O 
toji žiauri, visoms dorybėms nemaloninga lemtis! Tavo 
brolis pragaišo, nespėjęs pažinti savo laimės. Žinau, jog 

mano apmaudas menkai išreikštas; nieko nėra sunkes- 
nio, kaip rasti dideliam sielvartui prilygstančius žodžius. 
Tačiau, jei galime kuo padėti, dejuokime: 4. „Ko troš- 
kai, toks neteisingas ir toks įtūžęs likime? Ar taip grei- 
tai pasigailėjai savo palankumo? Koks žiaurumas pulti 
brolių būrį ir, kraugeriškai grobiant, mažinti jų damų 
pulkelį! Panorai sudrumsti ir be jokios priežasties už- 
gauti pilnutėlius puikių jaunuolių namus, neturinčius 
nė vieno brolio išsigimėlio. Nejaugi nieko negelbsti vi- 
sus nuostatus atitinkanti dora, senovinis saiko jausmas, 
beveik visiškai nenaudojama aukščiausios padėties ga- 
lia, nuoširdi ir tyra literatūros meilė, nesuteptos min- 
tys? 5. Rauda Polibijus ir vieno brolio dalios pamoky- 
tas, ko gali bijoti dėl likusių, baiminasi net sielvarto 
paguodos. Kokia nelaba piktadarystė! Rauda Polibijus 
ir sielvartauja, nors Cezaris jam palankus. Nesuvaldo- 
mas likime, be abejo, tu griebeisi šito, norėdamas paro- 
dyti, kad niekas, net Cezaris, nuo tavęs negali apginti“. 


IV. 1. Galime ilgiau kaltinti lemtį, pakeisti — negali- 
me, ji kieta ir nepermaldaujama. Jos neveikia nei prie- 
kaištai, nei ašaros, nei įtikinėjimai, ji niekada nieko ne- 
pagaili ir neatleidžia. Todėl pagailėkime naudos netei- 
kiančių ašarų, sielvartas greičiau mus nuves pas netek- 
tuosius, negu mums juos sugrąžins. Jei jis mus kankina, 
o ne padeda, iš karto reikia nustumti, išvaduojant sielą 
nuo tuščios paguodos ir kažkokio kartaus širdgėlos geis- 
mo. 2. Mat tik protas ašaroms galą padaro, likimas ne- 
padarys. Nagi, apžvelk visus mirtinguosius, bet kur išvy- 
si didelį ir neišsenkamą rypavimų šaltinį: vieną vargin- 
gas skurdas prie kasdienio darbo šaukia, kitą niekuomet 

nenurimstantis garbės troškimas bakština, trečias baimi- 
nasi dėl turtų, kurių buvo užsigeidęs, ir dabar vargsta 
dėl savo norų, ketvirtą kankina vienatvė, penktą - garbs- 
tymas, šeštą — nuolatos prieangį apgulusi minia; šis siel- 
vartauja, turėdamas vaikų, anas - praradęs. Ašarų pri- 
stigsime anksčiau negu sielvarto priežasčių. 3. Ar ne- 
matai, kokį gyvenimą mums pažadėjo daiktų prigimtis, 
panorėjusi, kad gimdamas Žmogus pirmiausia pravirk- 
tų? Toks mūsų atėjimas, jį atliepia visa tolesnių metų 
eilė. Taip jau gyvename, todėl saikingai privalome da- 
ryti tai, ką tenka dažnai atlikti ir, žvelgdami, kiek daug 
liūdnų dalykų mums gresia už nugaros, turime gal ne 
visiškai užgniaužti, bet bent jau patausoti ašaras. Nė 
vieno daikto netaupykime taip, kaip šio, nes labai daž- 
nai jo prisireikia. 

V. 1. Nemažai tau padės ir mintis, jog tavo sielvar- 
tas yra nepaprastai nemalonus tam, kam jis skirtas. Jis 
arba nenori, kad tu kankintumeisi, arba to nežino. Ne- 
protinga atlikinėti tokią pareigą, nes ji beprasmė, jei tas, 
kuriam ji skirta, nieko nejaučia, 0 jei jaučia, — ji jam 
nemiela. 2. Drąsiai sakau, jog visame pasaulyje nėra 
žmogaus, kuris džiaugtųsi tavo ašaromis. Kaip čia išei- 
na? Niekas nelinki tau bloga, o tu manai, jog brolis 
nori, kad kankindamasis kenktumei pats sau, siekia ati- 
traukti nuo darbų, nuo mokslingų užsiėmimų, nuo Ce- 
zario? Tai nepanašu į tiesą. Juk jis tave mylėjo kaip 
brolį, gerbė kaip tėvą, aukštino kaip viršesnįjį. Jis nori 
būti tavo mylimas, bet nenori būti tavo kančia. Kam 
džiūti iš sielvarto, kurį tavo brolis, jei tik mirusieji su- 
geba jausti, trokšta nutraukti? 3. Kalbėdamas apie kokį 

nors kitą brolį, kurio norai nežinomi, abejočiau ir saky- 
čiau šitaip: „Jei tavo brolis nori, kad kankindamasis tu 
be galo lietumei ašaras, jis nevertas šio jausmo; jei ne- 
nori, baik abudu slegiančią širdgėlą. Nedoro brolio ne- 
turi būti taip gedima, o doras to nenori“. Tačiau aišku, 
jog šiam, apie kurio prisirišimą žinojo visi, nepaprastai 
skaudu dėl to, kad jo netektis tau skaudi, kad ji tave 
kankina, kad tokios nelaimės nenusipelniusias tavo akis 
be galo ir krašto temdo ir sekina ašaros. 

4. Bet niekas taip nenumalšins nenaudingų raudų, 
kaip mintis, jog tu turi būti pavyzdys kitiems broliams, 
kaip narsiai dera ištverti šią likimo skriaudą. Dabar rei- 
kia daryti tą patį, ką daro dideli vadai sunkiomis aplin- 
kybėmis: jie tyčia apsimeta smagūs ir nepalankią padėtį 
pridengia gera nuotaika, kad nesugniužtų sielos karių, 
matančių palaužtos dvasios vadą. 5. Nutaisyk kitokį, 
negu liepia širdis, veidą, ir, jei gali, apskritai išvyk siel- 
vartą, o jei ne, paslėpk viduje ir laikyk, kad nepasiro- 
dytų. Stenkis, kad broliai sektų tavimi, manydami, jog 
visa, ką darai, yra garbinga, ir tavo veido išraišką į 
širdį dėtųsi. Turi būti ir jų paguoda, ir guodėjas; nega- 
lėsi priešintis jų liūdesiui, pataikaudamas savajam. 


VI. 1. Nuo per didelio gedėjimo gali sulaikyti ir dar 
vienas dalykas: mintis, jog nepaslėpsi jokio savo poel- 
gio. Žmonės suteikė tau svarbų vaidmenį, reikia jo žiū- 
rėti. Tave supa daugybė guodėjų, smelkiasi į širdį, ste- 
bi, kiek joje tvirtybės skausmui atremti, ir ar tik palan- 
kiu vėju sugebi sėkmingai naudotis, ar gali ir vyriškai 
iškęsti negandas; visi įbedę žvilgsnius į tavo akis. 2. Dau- 
giau laisvės tiems, kurie gali paslėpti savo jausmus; tau 
neleista jokia paslaptis: likimas padėjo tave ryškiai 

apšviestoje vietoje. Visi žinos, kaip elgeisi sužeistas: ar, 
gavęs smūgį, išmetei ginklus, ar stovėjai kaip stovėjęs. 
Jau seniai ir Cezario palankumas suteikė tau aukštesnę 
padėtį, ir darbai iškėlė. Netinka tau visa, kas plebėjiška, 
kas žema. O kas dar yra taip žema ir nevyriška, kaip 
atsidavimas graužačiai?! 3. Tau neleista taip pat liūdėti, 
kaip broliams, daug ką yra uždraudusi visuotinė nuo- 
monė apie tavo būdą ir išsilavinimą: žmonės daug rei- 
kalauja ir laukia iš tavęs. Jei norėjai visiškos laisvės, 
nereikėjo atkreipti visų dėmesio, dabar gali turėti tiek, 
kiek buvai numatęs. Visi tie, kurie giria tavo talento 
vaisius, kurie nusirašinėja, kuriems nerūpi tavo likimas, 
bet rūpi talentas, yra tavo sielos sargai. Niekuomet ne- 
gali sau leisti nepateisinti tobulo ir išsilavinusio vyro 
vardo, kad neapviltumei daugelio gerbėjų. 4. Tau nega- 
lima be saiko raudoti, ir negalima ne tik tai: nei snausti 
pusę dienos, nei nuo reikalų maišalynės pabėgti į ramų 
kaimą, nei nualintam nuolatinių varginančių pareigų at- 
sigauti malonioje kelionėje, nei prikaustyti širdį prie įvai- 
rių reginių, nei savo nuožiūra praleisti dieną. Tau ne- 
galima daug ko, kas galima prasčiausiems kamputyje 
besiglaudžiantiems vargetoms. Didi padėtis yra didi ver- 
gija. 5. Tu nieko negali daryti savo nuožiūra, privalai 
išklausyti tūkstančius žmonių, išskirstyti tūkstančius pra- 
šymų, prisirenka šitiek viso pasaulio reikalų, juos reikia 
sutvarkyti, kad iš eilės galėtų būti pateikti didžiajam 
valdovui. Kartoju: tau negalima verkti. Kad galėtumei 
išklausyti daugelį verkiančių, kad tau rūpėtų pateku- 
siųjų į pavojus ir trokštančiųjų patirti nepaprastai švel- 
naus Cezario gailestingumą ašaros, turi nusišluostyti sa- 
vąsias. 

VII. 1. Tačiau yra dar vienas lengvinamasis vaistas. 
Kai norėsi viską užmiršti, galvok apie Cezarį; pažvelk, 
kiek ištikimybės turi parodyti už jo meilę, kiek uolumo, 
tuomet suprasi, jog tau leista palinkti ne daugiau, kaip 
tam, ant kurio pečių, anot pasakų, laikosi pasaulis. 2. Net 
pačiam Cezariui, kuriam viskas leista, dėl tos pačios 
priežasties daug kas neleidžiama: jo būdravimas saugo 
visų miegą, darbas — visų poilsį, uolumas — visų pra- 
mogas, užimtumas —- visų laisvalaikį. Atsiduodamas pa- 
sauliui, jis atsisakė savęs ir, tarytum be paliovos nera- 
miai skriejančioms žvaigždėms, jam neleista sustoti ar 
pasielgti, kaip norėtųsi. 3. Tam tikra prasme tu įsikin- 
kęs į tokią pat būtinvbę. Negali Žiūrėti savo naudos, 
savo norų; Cezariui valdant pasaulį, negali atsiduoti nei 
malonumui, nei skausmui, nei jokiam kitam dalykui; 
visas esi Cezario. 4. Pridėk tai, kad, Cezariui esant svei- 
kam ir gyvam, tau draudžiama skųstis likimu: juk vi- 
suomet kartoji, kad jis tau brangesnis už gyvybę. Jis 
gyvuoja; vadinasi, tavieji tebėra šalia tavęs, nieko nesi 
praradęs. Tavo akys turi būti ne tik sausos, bet ir links- 
mos. Jame rasi viską, jis atstoja visus. Ašaros, jam esant 
gyvam ir sveikam, rodo, jog esi nedėkingas dėl savo 
laimės, o tai prieštarauja tavo protui ir dorumui. 


VIII. 1. Parodysiu ir ne tik stipresnį, bet ir buitiškes- 
nį vaistą. Grįžus namo, tau reikės bijoti liūdesio. Mat 
kol regėsi savo dievybę, jis jokiu būdu neprasiskverbs, 
nes tave visą bus užvaldęs Cezaris. Kai išeisi iš rūmu, 
skausmas, tarytum gavęs progą, tykos tavo vienatvės ir 
pamažu prišliauš prie besiilsinčios sielos. 2. Taigi pasi- 
stenk kiekvieną akimirką skirti protiniam darbui. Dabar 

tegul atsidėkoja taip seniai ir taip ilgai mylėtos knygos, 
dabar telaiko savo žyniu ir garbintoju, dabar tegu ilgai 
su tavimi užsibūna Homeras su Vergilijumi, tiek nusi- 
pelnę Žmonių giminei, kiek tu nusipelnei jiems ir vi- 
siems, norėdamas, kad jie būtų Žinomi didesniam skai- 
tytojų skaičiui, negu rašė?. Jiems paskyręs laiką, būsi 
saugus. Dabar kiek galėdamas dėstyk savojo Cezario 
darbų aprašymą, kad amžiais skambėtų namų pasako- 
tojo balsas; juk jis pats puikiems žygiams pavaizduoti 
duos ir medžiagos, ir pavyzdį*. 3. Nedrįstu siūlyti, kad 
su tau būdingu žavesiu pintumei pasakėčias ir ezopiš- 
kas poringes, romėnų dar nebandytą žanrą?: sunku smar- 
kiai priblokštai sielai taip greitai imtis linksmesnių da- 
lykų. Tačiau jei ji įstengtų nuo rimtesnio turinio pereiti 
prie palaidesnio, tai būtų sustiprėjimo, grįžimo į save 
ženklas. 4. Pats anų anksčiau minėtų veikalų rūstumas 
atitrauks dar sergančios, dar su savimi besigrumiančios 
sielos dėmesį, bet tai, ką reikia kurti nesuraukus kak- 
tos, ji pakęs tik visiškai atsitiesusi. Taigi turėsi ją mankš- 
tinti griežtesne medžiaga, minkštinti — linksmesne. 


IX. 1. Didelis palengvinimas taip pat bus sau pa- 
čiam dažnai užduodamas klausimas: „Ar dėl savęs ken- 
čiu, ar dėl to, kuris iškeliavo iš šio pasaulio? Jei dėl 
savęs, nėra ko girtis silpnumu; lieka tik skausmas; jis 
pateisinamas tik tuomet, kai garbingas, o jei žiūri nau- 
dos, jis nedoras, doram vyrui netinka skaičiuoti, gedint 
brolio. 2. Jei kenčiu dėl jo, būtina apsvarsyti du daly- 
kus: jei mirusieji nieko nejaučia, mano brolis išsiveržė 
iš visų gyvenimo negandų ir grįžo į tą vietą, kurioje 
buvo prieš gimdamas. Būdamas neliečiamas visų nelai- 

mių, nieko nebebijo, nieko nebetrokšta, nieko nebeken- 
čia; ar ne beprotybė be atvangos sielvartauti dėl to, ku- 
ris niekuomet nebesielvartaus?! 3. Jei mirusieji jaučia, 
dabar mano brolio siela, tarytum paleista iš ilgalaikio 
kalėjimo, žengia pagaliau tapusi laisva ir savarankiška, 
mėgaujasi daiktų gimties reginiais, iš aukštybių žvelgia 
į visus Žmonių reikalus, iš arti stebi dieviškus dalykus, 
kuriuos suprasti taip ilgai veltui troško. Kodėl džiūstu, 
ilgėdamasis to, kuris arba yra laimingas, arba niekas? 
Apverkti laimingąjį - pavydas, nesantįjį — kvailybė“. 
4. Ar tu jaudiniesi dėl to, kad jis neteko milžiniškų, gau- 
siai suplūdusių gėrybių? Galvodamas apie tai, kiek daug 
jis prarado, galvok, jog daugiau esama to, ko jis nebe- 
bijo. Nei pyktis jį kamuos, nei liga prispaus, nei įtarinė- 
jimai vargins, nei amžinas sėkmės priešas graužiantis 
pavydas persekios, nei siaubas dirgins, nei savo dova- 
nas greitai keičiančio likimo lengvabūdiškumas jaudins. 
Gerai paskaičiavus, išeis, jog jam daugiau palikta negu 
išplėšta. 5. Jis nesimėgaus turtais, įgytais tavo, o kartu 
ir jo paties dėka, dovanų nei gaus, nei teiks; ar laikai 
jį vargšu, kad to neteko, ar laimingu, kad to netrokšta? 
Patikėk, laimingesnis yra tas, kuriam nereikia likimo, 
negu tas, kuriam jis paruoštas. Visos gėrybės, džiugi- 
nančios mus nuostabiu, bet apgaulingu malonumu, - 
pinigai, autoritetas, galia ir daugelis kitų dalykų, prieš 
kuriuos stulbsta akli žmonių giminės troškimai, - kai- 
nuoja daug vargo, į jas žiūrima pavydžiai, pagaliau sle- 
gia tuos, kam priklauso, yra labiau grėsmingos negu 
naudingos, trapios ir neužtikrintos, jų turėti niekuomet 
nėra gera: mat, ir nebijant dėl ateities, pats didelės lai- 
mės buvimas kelia nerimą. 6. Jei patikėsi gilesnę tiesą 

įžvelgiančių Žmonių žodžiais, visas gyvenimas yra kan- 
kynė. Įmesti į šią gilią ir neramią jūrą, tvinstančią ir vėl 
atslūgstančią, tai staigia sėkme aukštyn mus iškeliančią, 
tai negandomis nunešančią dar žemiau nei buvome, nuo- 
latos svaidančią, niekuomet neatsistojame ant tvirtos Že- 
mės, nardome ir plūduriuojame, trankomės vienas į ki- 
tą, laivo sudužimą patiriame tik kartais, bet visada jo 
bijome. Plaukiantiems šia audringa, visoms vėtroms at- 
vira jūra yra tik vienas uostas — mirtis. 7. Taigi never- 
tink brolio padėties blogai: jis ilsisi. Pagaliau laisvas, 
pagaliau saugus, pagaliau amžinas. Paliko gyvą Cezarį 
ir visus jo palikuonis, paliko gyvą tave su broliais, pa- 
liko palankų, pilna sauja seikėjantį dovanas likimą, dar 
nespėjusį nė kiek sumažinti savo palankumo. 8. Mė- 
gaujasi dabar atviru ir laisvu dangumi, iš žemumos ir 
ankštumos nuskriejo į tą paslaptingą vietovę, kuri lai- 
mingame savo glėbyje priglaudžia nusimetusias pančius 
sielas, ir dabar laisvai ten klaidžioja, su didžiausiu ma- 
lonumu regėdamas visas daiktų prigimties gėrybes. Tu 
klysti: brolis neprarado šviesos, jis gavo skaistesnę. 9. Vi- 
si mes eisime tuo pačiu keliu. Kam apverkiame jo lem- 
tį? Jis nepaliko mūsų, tik pralenkė. Patikėk, didelė lai- 
mė mirti laimingam. Nesame tikri net dėl visos vienos 
dienos; kas galėtų įminti tamsią, šydu pridengtą tiesą: 
ar mirtis tavo broliui buvo pavydi, ar geranoriška?! 


X. 1. Tau, tikram teisybės įsikūnijimui, neabejotinai 
padės mintis, jog šitokio brolio praradimas nėra skriau- 
da, o geradarystė buvo leidimas taip ilgai naudotis ir 
mėgautis jo prieraišumu. 2. Neteisus yra tas, kuris duo- 
dančiajam nepalieka teisės į savo dovaną, gobšas tas, 

kuris gauto dalyko nelaiko pelnu, o prarastą priskiria 
prie nuostolių. Nedėkingas tas, kuris skriauda laiko ma- 
lonumų pabaigą, kvailys, kuris mano, jog vertingos tik 
dabartinės gėrybės, kam neteikia ramybės praėjusios, ku- 
ris negalvoja, kad tos, kurių nebėra, — tikresnės, nes 
nebereikia bijoti, kad pasibaigs. 3. Per daug susiaurina 
savo džiaugsmus Žmogus, manantis, jog mėgaujasi tik 
tuo, ką turi ir mato, per nieką laikantis tai, ką turėjo: 
juk kiekvienas malonumas mus beregint palieka, nu- 
plaukia, praeina, dingsta dar nespėjęs prisiartinti. Taigi 
sielą reikia kreipti į praėjusius laikus, prisimenant ir vis 
perkratinėjant tai, kas kadaise džiugino; malonių valan- 
dėlių atsiminimas ilgesnis ir ištikimesnis už jų realybę. 
4. Prie didžiausių vertybių priskirk tai, kad turėjai nuo- 
stabų brolį. Negalvok, kiek laiko galėjai jį turėti, bet 
kiek turėjai. Daiktų gimtis tau, kaip ir kitiems, brolius 
ne visiškai atidavė, o tik paskolino; kai jai pasirodė, vėl 
atsiemė; nežiūri, ar tau jau gana, 0 vien savo dėsnio. 
5. Ar nelaikome neteisiu to vyro, kuris nusimena sumo- 
kėjęs paskolą, ypač gautą veltui? Gamta davė tavo bro- 
liui gyvybę, davė ir tau, ji nekalta, kad, pasinaudojusi 
savo teise, iš ko norėjo, pareikalavo greičiau grąžinti 
skolą: sąlygos juk buvo žinomos, kalta mirtingos sielos 
godi viltis, pamirštanti daiktų gimtį ir savo dalią prisi- 
menanti tik paraginta. 6. Taigi džiaukis turėjęs tokį pui- 
kų brolį ir, nors tas džiaugsmas buvo trumpesnis, negu 
norėjai, laikyk laime. Jo buvimą vadink mieliausiu da- 
lyku, praradimą - žmogišku. Labai nenuoseklu sielotis, 
kad su šitokiu broliu būta per trumpai, užuot džiaugu- 
sis, kad būta. 

XI. 1. „Bet išplėštas taip netikėtai!“ — Mus apgauna 
patiklumas, noriai užmirštame mylimų Žmonių mirtin- 
gą prigimtį; gamta nieko nežadėjo atleisti nuo būtiny- 
bės. Kasdien matome pažįstamų ir nepažįstamų Žžmo- 
nių laidotuves, tačiau mes užsiėmę kažkuo kitu ir lai- 
kome staigmena, ką būsiant mums kalba visas gyveni- 
mas. Tai ne lemties neteisingumas, o visais dalykais ne- 
pasisotinančio Žmogaus proto klaida: jis piktinasi, pri- 
verstas palikti vietą, kur buvo įleistas laikinai. 2. Daug 
teisesnis tas, kuris, išgirdęs apie sūnaus mirtį, ištarė di- 
džio vyro vertus žodžius: 

Žinojau aš, jog gimė jis mirtingas“. 
Neverta stebėtis, kad tokio tėvo sūnus galėjo narsiai nu- 
mirti. Sūnaus mirtis jam nebuvo nauja Žinia; juk iš tiesų: 
kas čia nauja, kad Žmogus miršta? Visas jo gyvenimas 
yra kelias į mirtį. 3. „Žinojau aš, jog gimė jis mirtin- 
gas“... Paskui pridūrė dar didesnę išmintį ir dvasią skel- 
biančią mintį: „Tam auginau aš jį“. Tam visi esame au- 
ginami, atėjęs gyventi, kiekvienas paskiriamas mirčiai. 
Džiaukimės tuo, kas duota, grąžinkime, kai pareikalau- 
jama. Vieną vienu, kitą kitu laiku lemtis pasigrobs, nie- 
ko neužmirš, tegul siela stovi ant slenksčio, niekuomet 
nebijodama to, kas būtina, visados laukdama to, kas 
gali atsitikti. 4. Ar man kalbėti apie nepermaldaujamos 
dalios nusineštus vadus ir vadų sūnus, pagarsėjusius 
konsulų pareigomis ir triumfais? Ištisos karalystės su 
karaliais ir kraštai su tautomis patyrė savo lemtį. Visi ir 
net viskas laukia paskutinės dienos. Ne visiems vienoda 
pabaiga: vieną gyvybė palieka kelio viduryje, kitą tik 
pradėjus, trečią vos išleidžia visiškai nusenusį, pavargu- 

sį ir jau trokštantį išeiti; vis kitu laiku, bet visi skubame 
į tą pačią vietą. Nežinau, ar kvailiau yra ignoruoti mir- 
tingumo dėsnį, ar nepadoriau jam priešintis. 5. Nagi, 
paimk bet kurio autoriaus eiles, pagarsėjusias dėl tavo 
darbo ir talento. Tu jas perrašei proza taip, kad, ir ne- 
tekusios formos, išlaikė žavesį (mat taip išvertei jas iš 
vienos kalbos į kitą, kad visos gerosios savybės - oO tai 
be galo sunku —- persikėlė į svetimos gražbylystės sritį). 
Tuose raštuose nerasi knygos, kuri nepateiktų daugybės 
žmogaus gyvenimo kaitaliojimosi, nelauktų smūgių, dėl 
įvairiausių priežasčių liejamų ašarų pavyzdžių. 6. Pa- 
skaityk, kaip įspūdingai atkūrei didžiadvasiškus žodžius, 
tau pasidarys gėda, kad staiga nusilpai ir nutolai nuo 
išraiškos aukštumų. Neleisk, kad susižavėjęs nepapras- 
tais dalykais skaitytojas imtų klausinėti, kaip trapi siela 
galėjo sukurti tokią didybę ir tvirtybę. 


XII. 1. Geriau nuo to, kas kankina, pasisuk į tai, kas 
teikia paguodos: tu turi nuostabius brolius, žmoną, sū- 
nų. Palikdamas juos sveikus ir gyvus, likimas iš tavęs 
atėmė tik aną vienintelį; turi pulką būtybių, pas kurias 
gali rasti ramybę. Stenkis neužsitraukti nešlovės, kad 
neatrodytų, jog sielvartas dėl to vieno tau svarbiau už 
būrį guodėjų. 2. Matai, jog jie parblokšti, kaip ir tu, ir 
negali padėti, supranti, kad laukia tavo pagalbos; todėl, 
kuo mažiau jie mokyti ir išmintingi, tuo stipriau tau 
reikia priešintis bendrai nelaimei. Skausmo pasidaliji- 
mas taip pat yra paguoda: paskirstytas daugeliui, tavy- 
je jis teužims mažytę dalį. 3. Vis nesiliausiu tau primi- 
nęs Cezario. Jam valdant pasaulį ir rodant, jog valdžia 
stipriau laikosi gerumu, o ne ginklais, jam tvarkant 

žmonių likimus, tau nėra pavojaus jausti ką nors prara- 
dus, jame viename užtektinai apsaugos, užtektinai pa- 
guodos. Išsitiesk ir, ašaroms besiveržiant iš akių, žvelk 
į Cezarį. Galingos ir šviesios dievybės akivaizdoje jos 
išdžius, jos spindesys neleis nieko kita matyti, prikaus- 
tys tavo žvilgsnį. 4. Tau reikia galvoti apie tą, kurį regi 
ištisomis dienomis ir naktimis, nuo kurio niekada nenu- 
sigręžia tavo širdis, jį pasišaukti į pagalbą prieš likimą. 
Neabejoju, kad, būdamas nepaprastai geras ir švelnus 
saviškiams, tavo žaizdą jis jau užglostė daugeliu pa- 
guodos priemonių, jau davė sielvartą malšinančių vais- 
tų. Ką dar pridurti? Net jei jis nieko nebūtų padaręs, ar 
tai, kad regi ir galvoji apie Cezarį, nėra didžiausia pa- 
guoda? 5. Tegul dievai ir deivės jį ilgai laiko šiame 
pasaulyje! Tegul darbais jis prilygs dieviškajam Augus- 
tui, o metais pralenks! Kol bus tarp mirtingųjų, tegul jo 
namai nepajunta, jog juose esama ko nors mirtinga! Te- 
gul, ilgą laiką reikšdamas pasitikėjimą, įrodo, jog sū- 
nus? bus romėnų imperijos galva, tegul padaro tėvo ben- 
dražygiu, o ne paveldėtoju! Tegul tik mūsų anūkai iš- 
vys tą negreit ateisiančią dieną, kai jo giminė sulauks jo 
danguje! 


XIII 1. Atitrauk nuo jo rankas, likime, nerodyk jam 
savo galios, išskyrus gebėjimą teikti naudos. Leisk jam 
gydyti jau seniai sergančią ir užsikrėtusią žmonių gimi- 
ne, leisk, kad į savo vietas atsistotų ir sugrįžtų visa, ką 
partrenkė ankstesnio valdovo“ siautėjimas. Tegul visa- 
dos švyti ši žvaigždė, sužibėjusi įkritusiam į bedugnę ir 
panirusiam į tamsybes pasauliui! 2. Tegul jis sutrramdys 
Germaniją, atvers Britaniją, tegul ves triumfo eisenas ir 

dėl tokių pat pergalių, kaip tėvas, ir dėl naujų! Aš jas 
matysiu, tai žada svarbiausia jo dorybė — atlaidumas. 
Juk jis parbloškė mane ne tam, kad neatsitiesčiau; net 
ne parbloškė, o sulaikė likimo pastūmėtą ir jau krintan- 
ti; besiritanti į bedugnę dieviška ranka sustabdžiusi pa- 
dėjo ten, kur esu: užstojo mane senate, ir ne tik dova- 
nojo gyvybę, bet ir prašė jos?. 3. Tegul jis pažiūri, kaip 
nori, tevertina mano bylą: ar jo teisingumas tepakreipia 
ją į gera, ar jo atlaidumas. Man bus vis tiek geradarys- 
tė, ar jis Žinos mane esant nekaltą, ar to norės. Kol kas 
didelė nelaimių paguoda yra matyti visame pasaulyje 
sklindantį jo gailestingumą. Kadangi tame pačiame už- 
kampyje, kuriame dabar esu prikaltas, jis atkasė daugy- 
bę ilgų nemalonės metų užgriūtų Žmonių ir išvedė į 
dienos šviesą, nebijau, kad mane vieną užmirš. Juk jis 
pats geriausiai žino, kada kam padėti; aš stengsiuosi, 
kad jam nebūtų gėda nusileisti iki manęs. 4. O palai- 
mingas tavo atlaidumas, Cezari! Jis padaro, kad, tau 
valdant, tremtiniai ramiau gyvena už pirmuosius vals- 
tybės vyrus, vaidant Gajui. Jie nedreba, kas valandą ne- 
laukia kardo, negąsčioja, pamatę atplaukiantį laivą. Ta- 
vo dėka sutramdoma siautėjanti jų dalia, bet neatima- 
ma geresnių laikų viltis, o dabartinė būklė - apgaubta 
ramybės. Žinok, jog geriausi yra tie žaibai, kuriuos gar- 
bina partrenktieji. 


XIV. 1. Taigi valdovas, visų žmonių paguoda, arba 
jau atgaivino tavo sielą, uždėdamas vaistų ant gilios 
žaizdos, arba aš nieko nesuprantu. Jau jis suteikė tau 
stiprybės, jau, turėdamas nepaprastai tvirtą atmintį, iš- 
vardijo daugybę sielą raminančių pavyzdžių, jau su 

įprastu iškalbingumu išrikiavo visų išminčių pamoky- 
mus. 2. Niekas geriau už jį neatliks ragintojo pareigos; 
jam kalbant, tarytum ištarti orakulo žodžiai įgis kitą 
svorį, jo dieviškas autoritetas sudaužys visą tavo siel- 
varto jėgą. Įsivaizduok jį taip kalbant: „Ne tave vieną 
likimas pasirinko, įsigeidęs taip smarkiai nuskriausti, vi- 
same pasaulyje nėra ir nebuvo ko nors neapraudančių 
namų. Praleisiu paprastų mirtingųjų pavyzdžius, kurie, 
nors ir būdami menkesni, taip pat kelia susižavėjimą; 
nuvesiu tave prie fastų““ ir valstybės metraščių. 3. Ar 
matai šiuos atvaizdus, kurių pilnas Cezarių atrijus?'! 
Kiekvienas iš jų pažymėtas kokia nors saviškių nelai- 
me, visi šie amžių pažiba tapę vyrai kankinosi, gedėda- 
mi artimųjų, arba pastarieji skausmo draskomomis šir- 
dimis gedėjo jų. 4. Ar tau priminti Scipioną Afrikietį, 
kuris tremtyje sužinojo apie brolio mirtį? Tas brolis, ku- 
ris išplėšė brolį iš kalėjimo, negalėjo išplėšti iš lemties 
nagų. Visiems buvo aišku, kaip Scipiono prieraišumas 
nepaiso teisės ir teisingumo: tą pačią dieną, kai atėmė 
brolį iš pasiuntinio, kaip privatus Žmogus prieštaravo 
liaudies tribūnui. Tačiau brolio jis gedėjo taip pat di- 
džiadvasiškai, kaip ir gynė". 5. Ar priminti Emilianą 
Scipioną, beveik tuo pačiu metu regėjusį tėvo triumfą ir 
dviejų brolių laidotuves? Tačiau jaunikaitis, dar beveik 
vaikas, taip narsiai pakėlė prieš pat Paulo triumfą išga- 
labytos savo šeimos nuniokojimą, kaip turėjo pakelti vy- 
ras, gimęs tam, kad arba Romoje negyvuotų Scipionas, 
arba Kartagina tebegyvuotų “. 


XV. 1. Ar priminti mirties nutrauktą abiejų Lukulų 
santarvę?!* Ar Pompėjus, kuriems siautėjantis likimas net 
neleido kartu parkristi?'“ Sekstas Pompėjus iš pradžių 

pergyveno seserį, kurios mirtis atrišo puikiai suveržtus 
taikos tarp romėnų raiščius'“, paskui pergyveno nuosta- 
bų brolį, kurį likimas buvo iškėlęs tam, kad nublokštų 
iš tokio pat aukščio, kaip ir tėvą, bet ir po šios nelai- 
mės Sekstas Pompėjus įstengė ne tik sielvartauti, bet ir 
kariauti. 2. Į galvą ateina daugybė mirties išskirtų bro- 
lių, ir, priešingai, beveik nematyti jų kartu senstančių. 
Bet pasitenkinsiu mūsų namų pavyzdžiais; neatsiras to- 
kio buko žmogaus, kuris skųstųsi likimo amneštu gedu- 
lu, žinodamas, jog lemtis godžiai geidžia ir Cezarių aša- 
rų. 3. Dieviškasis Augustas neteko brangios sesers Ok- 
tavijos; daiktų gimtis nepašalino būtinybės gedėti tam, 
kuriam buvo paskyrusi dangų. Maža to: iškamuotas įvai- 
riausių netekčių, prarado įpėdiniu ruošiamą sesers sū- 
nų'', pagaliau, smulkiai nevardydamas kiekvieno gedu- 
lo, pasakysiu, jog jis neteko ir žentų, ir vaikų, ir anūkų, 
ir joks mirtingasis labiau už jį nesijautė žmogumi, kol 
buvo tarp Žmonių. Tačiau daugybę šių milžiniškų siel- 
vartų pakėlė viską iškenčianti jo širdis, ir dieviškasis 
Augustas buvo ne tik svetimų tautų, bet ir savo skaus- 
mų nugalėtojas. 4. Gajus Cezaris, mano senelės brolio 
dieviškojo Augusto anūkas, jaunystės pradžioje neteko 
brangaus brolio Liucijaus, kaip ir jis pats, jaunuomenės 
vado“. Tai atsitiko rengiantis partų karui, ir tuomet jo 
siela buvo sužeista giliau negu vėliau kūnas; abi žaiz- 
das jis ištvėrė ir nepaprastai pareigingai, ir nepaprastai 
narsiai. 5. Mano dėdės Tiberijaus Cezario glėbyje, jo pa- 
bučiuotas gyvuosius apleido mano tėvas Druzas Ger- 
manikas, jaunesnysis jo brolis, veržęsis į Germanijos šir- 
dį ir laukinėms gentims dėjęs romėnų valdžios jungą. 
Tačiau Cezaris apribojo ir savo, ir kitų gedulą: ne tik 

liūdinčią, bet ir priblokštą visą kariuomenę, reikalaujan- 
čią Druzo kūno, privertė elgtis pagal romėnų gedulo 
paprotį, nusprendęs, jog drausmės reikia ne tik kariau- 
jant, bet ir sielvartaujant. Jis nebūtų galėjęs numalšinti 
kitų ašarų, jei nebūtų užgniaužęs savųjų. 


XVI. 1. Mano senelis Markas Antonijus, pralenkęs 
visus, išskyrus tą, kuris jį nugalėjo, tuo metu, kai atsta- 
tinėjo respubliką ir, gavęs triumviro valdžią, be savo 
dviejų kolegų neturėjo viršesnio už save ir į viską Žvel- 
gė iš aukštybių, išgirdo apie brolio nužudymą". 2. O 
nežabotas likime! Kaip smaginiesi tu Žmonių nelaimė- 
mis! Kaip tik tuomet, kai Markas Antonijus naudojosi 
gyvybės ir mirties teise į savo piliečius, buvo įsakyta 
vesti myriop Marko Antonijaus brolį. Tačiau šią skau- 
džią žaizdą Markas Antonijus pakėlė taip pat didžia- 
dvasiškai, kaip buvo pakėlęs visas negandas, ir jo ge- 
dulas tapo dvidešimties legionų kraujo auka brolio vė- 
lei“?. 3. Praleidęs visus kitus pavyzdžius, nutylėdamas 
kitas savo artimųjų laidotuves, pasakysiu, jog likimas 
dukart užgriuvo gedulu mano broliškus jausmus, du- 
kart suprato galįs man smogti, bet negalįs nugalėti*!. 
Netekau brolio Germaniko. Kaip jį mylėjau, supras kiek- 
vienas, suvokiąs, kaip atsidavę broliai myli vienas kitą, 
tačiau savo jausmus sutvarkiau taip: žiūrėjau, kad atlik- 
čiau visa, ką privalo geras brolis ir kad nedaryčiau nie- 
ko, ką būtų galima prikišti valdovui“. 

4. Įsivaizduok, jog visuomenės tėvas tau primena to- 
kius pavyzdžius ir rodo, kad likimui nieko nėra šventa 
ir neliečiama, jis išdrįsta išvesti laidotuvių eiseną iš tų 
namų, iš kurių rinksis dievus. Taigi tegul niekas nesi- 

stebi, kad jis ką nors daro kraugeriškai ar neteisingai; 
ar, su nepermaldaujamu žiaurumu tiek kartų užpuolęs 
švenčiausias buveines, jis gali paisyti kokio nors teisin- 
gumo bei saiko privačių namų atžvilgiu? 5. Net jei prie- 
šinsimės ne vien savo, 0 visų žmonių lūpomis, jis nepa- 
sikeis, atrems visus prašymus, visus skundus. Taip liki- 
mas elgėsi su Žmonių reikalais, taip elgsis, nieko nepa- 
liko neišdrįsęs, nieko nepaliks nepalietęs, siautulingai 
žengs per viską, kaip yra įpratęs, nesigėdins ateiti nu- 
skriausti tų namų, į kuriuos įeinama tik per šventovę ir 
juodai apgaubs lauru vainikuotas duris. 6. Jei dar ne- 
nusprendė sunaikinti žmonių giminės, jei į romėnų var- 
dą žvelgia palankiai, maldomis ir visuotiniais prašymais 
pasiekime viena: tegul palūžusiai žmonijai duotą šį val- 
dovą padaro šventą ir visiems mirtingiesiems, ir sau. 
Tegul iš jo mokosi atlaidumo ir tampa švelnus jam, švel- 
niausiajam iš visų valdovų. 


XVII. 1. Taigi privalai turėti galvoje visus mano anks- 
čiau minėtus asmenis, arba jau priimtus į dangų, ar 
esančius jo prieigose, ir ramiai pakęsti į tave tiesiamas 
likimo rankas. Jis nesustoja net prie tų, kurių vardais 
prisiekiame. Iškęsdamas ir nugalėdamas skausmus, pri- 
valai sekti jų tvirtybe tiek, kiek žmogui leista eiti dievų 
pėdomis. 2. Nors kitais atvejais vertės ir kilmingumo 
skirtumai labai dideli, dorybė pasiekiama visiems, ji nie- 
kuomet nenuplėšia garbės tam, kurį laiko vertą. Ge- 
riausia tau būtų sekti tais, kurie, galėdami piktintis, kad 
nelaimė nedaro jiems išimties, nusprendė, jog šis vienas 
dalykas, sulyginantis juos su kitais Žmonėmis, yra ne 
skriauda, o mirtingumo teisė, ir pakėlė ją nei per daug 

rūsčiai ir griežtai, nei švelniai ir ištižusiai. Mat ir nelai- 
mės nejautra yra ne Žmogaus savybė, ir nesugebėjimas 
ją ištverti nėra vyro savybė. 3. Apžvelgęs visus Ceza- 
rius, iš kurių likimas išplėšė brolius ir seseris, negaliu 
apeiti to, kurį reikėtų išbraukti iš Cezarių skaičiaus, ku- 
rį daiktų gimtis sukūrė Žmonių giminės pražūčiai ir gė- 
dai“. Jo nusiaubtą ir aukštyn kojom apverstą imperiją 
atgaivina nepaprastai švelnaus dabartinio valdovo atlai- 
dumas. 4. Netekęs sesers Druzilos, Gajus Cezaris, žmo- 
gus, nemokėjęs nei sielvartauti, nei džiaugtis taip, kaip 
dera princepsui, vengė matytis ir susitikti su piliečiais, 
nedalyvavo sesers laidotuvėse, neatliko jai skirtos pas- 
kutiniosios apeigos, o savo Albos dvare kauliukais bei 
lošimo lentomis ir kitokiais panašiais užsiėmimais leng- 
vino žiaurios netekties nelaimę. Kokia nešlovė aukščiau- 
siajai valdžiai! Sesers gedinčio romėnų princepso pa- 
guoda buvo lošimo kauliukai! 5. Tokį pat pamišėlio ne- 
pastovumą rodė tai želdindamas barzdą ir plaukus, tai 
kaip klajūnas bastydamasis po Italiją ir Siciliją, ir nie- 
kuomet nebūdamas tikras, ar nori gedėti, ar garbinti 
seserį; statydamas jai šventyklas ir teikdamas dievišką 
pagarbą, nepaprastai Žiauriai užsipuldavo, jo nuomone, 
per mažai liūdinčius. Taip pat nesaikingai, kaip sutik- 
davo negandų smūgius, iškeltas sėkmės, nežmoniškai 
pasipūsdavo. 6. Kiekvienas romėnas tegul atmeta šį pa- 
vyzdį, kviečiantį arba užmiršti sielvartą netinkamais žai- 
dimais, arba skatinti nešvara ir apsileidimu, arba ne- 
žmoniškai pasiguosti, mėgaujantis kitų nelaimėmis. 


XVIII. 1. Tau nereikia keisti įpročių; seniai esi pamė- 
gęs kūrybinį darbą, kuris ir laimę geriausiai padidina, 
ir nelaimę lengviausiai sumažina, jis yra didžiausia žmo- 

gaus puošmena ir paguoda. Taigi dabar dar smarkiau 
pasinerk į jį, dabar juo apsišarvuok širdį, kad skausmas 
niekur nerastų įėjimo. 2. Pratęsk brolio atminimą, pa- 
skirdamas jam kurį nors savo veikalą: tai vienintelis 
žmogaus darbas, kuriam nekenkia jokia audra, kurio 
nesugraužia senatvė. Kiti, sukrauti iš akmenų ir mar- 
muro luitų, ar į aukštybes besitiesiantys žemės pylimai, 
nežada ilgo amžiaus, nes ir patys pražūva, o talento 
atminimas - nemirtingas. Jį dovanok broliui, jame jį įkū- 
nyk, geriau skirk jam amžiais gyvuosiantį kūrinį negu 
tuščiai liejamas ašaras. 3. O likimo dabar tu negali ver- 
tinti (juk visų jo dovanų nekenčiame dėl to, kad vieną 
vėl atsiėmė), tačiau tai reikės padaryti, kai, atėjus lai- 
kui, tapsi teisingesnis teisėjas, tuomet galėsi vėl su juo 
susitaikyti. Juk jis numato daug priemonių ištaisyti 
skriaudai, dės daug pastangų jai atpirkti, pagaliau ir tą, 
kurį nusinešė, tau juk jis buvo davęs. 4. Nenukreipk 
savo talento prieš save, nepadėk savo skausmui. Tavo 
gražbylystė gali mažus dalykus paversti didžiais, di- 
džius sumenkinti ir į dulkes sutrinti, bet tegul kitur 
nešvaisto jėgų, dabar tegul atsiduoda tavo paguodai. 
Tačiau stebėk, ar tai nėra beprasmiška, mat kai kuriuos 
prigimties reikalavimus padidina tuštybė. 5. Aš niekuo- 
met nereikalausiu, kad tu visiškai liautumeisi liūdėjęs. 
Žinau, jog esama labiau rūsčių negu narsių Žmonių, 
draudžiančių išminčiui sielvartauti. Man atrodo, kad jų 
niekuomet nebuvo ištikusi tokia nelaimė; priešingu at- 
veju likimas būtų iškratęs jų išdidžią išmintį ir priver- 
tęs net nenoromis pripažinti tiesą. 6. Protas padarys pa- 
kankamai, jei išsiverš iš besaikio milžiniško skausmo, 
nereikia nei tikėtis, nei trokšti, kad jis visiškai nejaustų 

nelaimės. Geriau tegu laikosi saiko, nepasiduodamas nei 
nemeilei, nei pakvaišimui, ir mus daro susijaudinusius, 
bet ne apdujusius. Ašaros tegu rieda, bet tegu ir susto- 
ja, iš širdies gilumos tegu veržiasi aimanos, bet tegu ir 
liaujasi, — taip valdyk sielą, kad girtų ir išminčiai, ir 
broliai. 7. Stenkis dažnai prisiliesti prie brolio atmini- 
mo: kalbėk apie jį, nuolatos atgaivink atmintyje. Tai pa- 
vyks, jei jį prisiminti bus labiau malonu negu liūdna; 
juk natūralu, kad siela vengia visko, kas atnaujina šird- 
gėlą. 8. Galvok apie jo saikingumą, galvok apie apsuk- 
rumą imantis reikalų, apie stropumą juos atliekant, apie 
pastovumą juos vykdant. Jo žodžius ir darbus dėstyk 
kitiems ir pats prisimink. Galvok, koks buvo ir kokio 
buvo galima tikėtis, juk daug ko galėjai laukti iš tokio 
brolio. 9. Kaip įstengdamas sudėjau šiuos žodžius nuo 
ilgo neveiklumo apkerpėjusia ir išsidūksojusia siela. Jei 
pasirodys, kad tai neatitinka tavo talento ar negydo ta- 
vo skausmo, pagalvok, kad negali paguosti kito tas, ku- 
ris pats velka juodas dienas, ir kaip nelengvai ateina 
lotyniški žodžiai pas tą, aplink kurį skamba nedarni, 
net Žmoniškesniems barbarams nepakenčiama barbarų 
erzelynė. 


Dvylikta dialogų knyga 
Motinai Helvijai 


APIE PAGUODĄ 
Ad Helviam matrem de consolatione 


I. 1. Geroji mama, dažnai apimdavo noras tave pa- 
guosti, dažnai jį užgniauždavau. Daug kas skatino iš- 
drįsti. Pirma, atrodė, jog, bent tam sykiui nušluostyda- 
mas tavo ašaras, net jei nepavyktų pasiekti, kad jos nu- 
stotų byrėjusios, pašalinsiu visus skaudulius. Antra, 
būgštavau, kad mano įveiktas likimas neįveiktų ko nors 
iš mūsiškių. Taigi, uždėjęs ranką ant savo opos, šiaip 
taip bandžiau šliaužti aprišti jūsų Žaizdų. 2. Tačiau ma- 
no užmojus sulaikydavo kitos mintys. Supratau, jog ne- 
guodos žodžiai jo dar labiau nepakurstytų ir neuždeg- 
tų, - juk ir negaluojant kenkia per ankstyvas gydymas. 
Laukiau, kol jis pats palauš savo galią ir, laiko suminkš- 
tintas, pasidaręs pakantesnis vaistams, leisis palytėti ir 
apčiuopti. Be to, peržiūrėjęs visus žymiausius veikalus, 
skirtus sumažinti ar pažaboti širdgėlai, neradau nė vie- 
no pavyzdžio, kai guostų pats apverkiamasis. Svyravau 
dėl to neiprasto dalyko, baimindamasis, kad išeis ne 
paguoda, o dirgesys. 3. Tarytum iš laidotuvių laužo pa- 
kvlančiam paguosti saviškių Žmogui reikėjo naujų, ne- 
įprastų ir nekasdieniškų užuojautos žodžių. Pats besaikis 

sielvartas turi juos išplėšti, tačiau dažnai jis net nelei- 
džia prabilti. 4. Šiaip ar taip, pabandysiu, visas viltis 
sudėdamas ne į savo talentą, o į tai, kad, pats guodė- 
jas, galiu būti veiksmingiausia paguoda. Nors liūdesys 
visuomet atkaklus, tikiuosi, jog leisi man, kuriam leis- 
davai viską, pasiekti, kad laikytumeisi mano nustatyto 
graužaties saiko. 


II. 1. Žiūrėk, kiek pasitikėjimo įgyju dėl tavo malo- 
ningumo: neabejoju būsiąs galingesnis nei sielvartas, už 
kurį nelaimingiesiems nėra nieko galingesnio. Susigrum- 
siu su juo ne iš karto. Pirmiau pristosiu prie jo ir siun- 
dysiu: apnuoginsiu ir atversiu užsitraukusias žaizdas. 
2. Kas nors gal pasakys: „Kokia čia guodimo rūšis, kai 
primenamos atmintyje blėstančios nelaimės, kai vieną 
negandą vargiai pakelianti siela verčiama matyti visas 
kančias?“ Bet tegul jis pagalvoja, jog pragaištinga, vais- 
tų nepaisanti negalia dažniausiai gydoma šiurpiomis 
priemonėmis. Taigi priminsiu visas širdgėlas, visus ge- 
dulus, tai bus ne švelnus gydymas, o deginimas ir pjaus- 
tymas. Ką tuo pasieksiu? Ištisai randuoto kūno siela 
susigės, kad, nugalėjusi tiek skausmų, vargiai pakelia 
vieną žaizdą. 3. Taigi tegul toliau verkia ir vaitoja ilgos 
laimės išpaikintieji ir išlepintieji, tegul jie sugniūžta nuo 
menkiausio skriaudos krustelėjimo, o visą gyvenimą var- 
gusieji tegu nuolatos pakels sunkumus atkakliai ir iš- 
tvermingai. Nedalia turi vieną gerą savybę: be paliovos 
kamuojamus žmones ji galų gale užgrūdina. 4. Likimas 
be atvangos smarkiai gildė tau širdį. Net gimimo va- 
landa nebuvo išimtis: vos gimusi, netekai motinos, o 
tiksliau — gimdama, ir atėjai į gyvenimą lyg pamestinu- 

kė. Augino pamotė, kurią tu tikros dukters nuolanku- 
mu ir pagarba privertei tapti motina, tačiau niekam pa- 
motės gerumas nekainavo taip brangiai. Nepaprastai 
švelnus dėdė, puikus ir narsus vyras, mirė tuomet, kai 
kaip tik laukei atvykstančio. Kad pavieniuj išsklaidęs 
jėgas neprarastų šėlsmo, nepraėjus nė trisdešimčiai die- 
nų likimas privertė palaidoti brangų vyrą!, iš kurio tu- 
rėjai tris vaikus“; pas gedinčią atėjo Žinia apie naują 
gedulą; vaikų tuomet nebuvo šalia, tarytum tyčia nelai- 
mės užgriuvo kartu, kad sielvartaudama neturėtum į 
ką atsiremti. 5. Nekalbu apie daugybę pavojų, daugybę 
baugesių, kuriuos iškentei be perstojo puolančius. Ką 
tik glaudusi glėbyje tris anūkus, turėjai glausti jų pele- 
nus. Praėjus dvidešimčiai dienų po to, kai palaidojai 
mano sūnų, mirusį ant tavo rankų ir tavo pabučiuotą, 
išgirdai, jog neganda pasigrobė mane. Tau betrūko tik 
šito: gedėti gyvųjų. 

III. 1. Sutinku, kad paskutinė Žaizda sunkiausia iš 
visų, kada nors atsivėrusių tavo kūne. Ji ne odos pavir- 
šių įdrėskė, o įsiskverbė giliai į širdį. Lengvai sužeisti 
naujokai rėkia ir labiau bijo gydytojo rankų negu priešo 
kardo, o kiaurai subadyti veteranai kantriai, nedejuoda- 
mi leidžia gydyti savo kūną tarsi svetimą. Taip ir tu 
dabar turi narsiai klausytis sveikatą suteiksiančių mano 
žodžių. 2. Neaimanuok, nevaitok ir niekaip kitaip ne- 
reišk moteriškos nerimasties; šitiek tavo negandų buvo 
veltui, jei dar neišmokai būti nelaiminga. Ar aš pasiel- 
giau neatsargiai? Nenuslėpiau nė vienos tavo bėdos, bet, 
visas sukrovęs į krūvą, padėjau priešais. 

IV. 1. Dariau tai drąsiai, mat nusprendžiau ne apra- 
šyti tavo sielvartą, o nugalėti. Nugalėsiu, manau, iš pra- 

džių parodydamas, kad aš nejaučiu nieko, dėl ko galė- 
čiau būti pavadintas vargšu ir tuo labiau nieko, dėl ko 
galėčiau padaryti vargšais savo artimuosius; paskui per- 
eisiu prie tavęs ir įrodysiu, jog nuo manęs priklausantis 
tavo likimas nėra sunkus. 

2. Pradėsiu nuo to, kad tavo meilė trokšta girdėti, 
jog man nėra nieko blogo. Jei įstengsiu, kaip ant delno 
padėjęs parodysiu, kad mane slegiančios aplinkybės nė- 
ra nepakeliamos. Jei tavęs neįtikinsiu, vis tiek didžiuo- 
siuosi, jog esu laimingas tarp negerovių, paprastai žŽmo- 
nes padarančių vargšais. 3. Netikėk, ką kalba apie ma- 
ne kiti. Kad dėl neteisingų nuomonių nesusipainiotu- 
mei, aš pats pranešu, jog nesu vargšas. O kad būtumei 
ramesnė, pridursiu: aš net negaliu tapti vargšu. 


V. 1. Gimstant iškelta sąlyga yra gera, tik vėliau jos 
kartais atsisakome. Daiktų prigimtis taip nustatė, kad 
geram gyvenimui nedaug tereikia, kiekvienas gali pasi- 
daryti laimingas. Išoriniai dalykai nesvarbu, nei vienu, 
nei kitu atveju jie neturi didelės reikšmės: nei sėkmė 
išminčių pakelia aukštyn, nei nedalia nutupdo. Juk jis 
darbavosi, kad į save daugiau sudėtų, kad iš savęs sem- 
tųsi džiaugsmo. 2. Kaip čia išeina? Ar aš teigiu esąs 
išminčius? Jokiu būdu ne. Jei norėčiau juo skelbtis, tvir- 
tinčiau ne tik nesąs vargšas, bet iš visų laimingiausias, 
panašus į dievą. O dabar aš tik atsidaviau išmintin- 
giems vyrams (ir to užtenka sušvelninti visiems var- 
gams): dar neįstengdamas sau padėti, atbėgau į stovyk- 
lą tų, kurie lengvai gali apsiginti patys ir apsaugoti ki- 
tus. 3. Jie liepė man nuolatos budėti lyg sargybiniui ir 
visus likimo puolimus numatyti gerokai prieš užgriū- 

vant. Likimas sunkus tik tiems, kam netikėtas; lauku- 
sieji lengvai atlaiko jo smūgius. Juk ir priešų pasirody- 
mas pribloškia nesitikinčius, 0 pasiruošusieji karui, dar 
prieš karą tinkamai viską sutvarkę, lengvai atremia pir- 
mąjį, sumaištingiausiąjį smūgį. 4. Aš niekuomet nepa- 
siklioviau likimu, net tada, kai taikingai elgėsi. Visa, ką 
jis maloniai teikė: pinigus, garbingas pareigas, šlovę, dė- 
jau į tokią vietą, iš kurios galėtų pasiimti, manęs neju- 
dindamas. Pats buvau nuo jos toli, taigi jis viską nusi- 
nešė, o ne išplėšė. Priešiškas likimas atima tik iš to, ką 
apgauna sėkmė. 5. Tie, kurie pamilo jo dovanas kaip 
savo amžiną turtą, kurie norėjo, kad Žmonės jais dėl to 
žavėtųsi, parpuolę liūdi, kai tie klaidinantys ir nepasto- 
vūs žaislai apgauna jų tuščias vaikiškas sielas, nepažįs- 
tančias jokio tvirto malonumo. O tas, kuris dangaus ra- 
gu nerėžė dėl sėkmingos padėties, ir jai pasikeitus ne- 
sugniūžta. Ir prieš vieną, ir prieš kitą būklę laiko atsu- 
kęs nenugalėtą, jau išbandytos tvirtybės sielą; sėkmėje 
pasitikrino, kiek jėgų turėtų prieš nesėkmę. 6. Taigi aš 
visuomet buvau įsitikinęs, kad visų trokštamuose daly- 
kuose nėra tikrojo gėrio, tik pasipūtimo ir apgaulės da- 
žais padengta tuštybė, visiškai nepanaši į išorinį sluoks- 
nį; dabar ir nelaimėmis vadinamuose reiškiniuose ne- 
matau nieko taip siaubinga ir kieta, kaip grasina visuo- 
tinė nuomonė. Mat pats žodis dėl tam tikro įsitikinimo 
ir sutarimo jau žeidžia ausis ir smogia kaip liūdesys ar 
prakeikimas, nes taip žmonės yra nusprendę, tačiau iš- 
minčiai nepripažįsta didesnės dalies žmonių sprendimų. 


VI. 1. Taigi, atmetę pirmajam įspūdžiui pasiduodan- 
čios minios nuomonę, pažiūrėkime, kas yra tremtis. Tai - 

vietos pakeitimas. Nenorėdamas pasirodyti mažinąs jos 
galybę ir menkinąs blogąsias puses, pripažįstu, kad tą 
vietos pakeitimą lydi šios negerovės: skurdas, nešlovė, 
panieka. Su jomis susikausiu vėliau, šiuo kartu pirmiau- 
sia noriu pažvelgti, kokios papjūties teikia pats vietos 
pakeitimas. 

2. „Nepakeliama gyventi ne tėvynėje“. Nagi, užmesk 
akį į tuntą, kuriam vos užtenka milžiniško miesto na- 
mų? — didžioji šios minios dalis gyvena ne tėvynėje. Jie 
suplaukė iš municipijų ir kolonijų, pagaliau iš viso pa- 
saulio. Vienus atvedė garbės troškimas, kitus — valsty- 
bės pareigos, trečius — pasiuntinių priedermės, ketvir- 
tus - patogios ir ydomis pertvinkusios vietos ieškantis 
prabangos siekimas, penktus - mokslų troškimas, šeš- 
tus — reginiai; kai kuriuos pritraukė draugystė, kai ku- 
riuos — platesnė dirva parodyti savo sugebėjimus, kai 
kurie atnešė parduoti grožį, kai kurie — iškalbą. 3. Vi- 
sokiausio plauko Žmonės suplaukė į šį miestą, didžiai 
vertinantį ir dorybes, ir ydas. Liepk juos pašaukti iš 
eilės ir kiekvieno paklausk, iš kur kilęs; pamatysi, jog 
didesnė dalis, palikusi savo kraštą, atvyko į didžiausią 
ir gražiausią miestą, tačiau ne savo. 4. Paskui išeik iš 
šio, taip sakant, bendro miesto, apeik kitus, kiekviena- 
me daug svetimų gyventojų. Nuo tų, į kuriuos daugu- 
mą pritraukia žavios vietos ir srities patogybės, pereik 
prie dykrų ir atšiaurių salų Sciato, Serifos, Giaro ir Ko- 
suros — Visur rasi savanorių tremtinių, gyvenančių ten, 
nes jiems patinka. 5. Ar yra kur nuogesnė ir statesnė 
už šią uolą, ant kurios dabar esu? Ar yra labiau stoko- 
janti maisto? Ar yra nesvetingesnė? Siaubingesnio kraš- 
tovaizdžio? Žvarbesnio klimato? Tačiau ir čia svetimša- 

lių daugiau negu čiabuvių. Taigi pakeisti vietą visai nė- 
ra sunku, jei net šis kraštas kai kuriuos iškvietė iš tėvy- 
nės. 6. Žinau filosofų, teigiančių, jog sielose glūdi įgim- 
tas raginimas pakeisti namus, perkelti būstą; mat žmo- 
gui duotas judrus ir neramus vidus: jis nerimsta savyje, 
trykšta į šalis, kreipia mintis į visa, kas pažįstama ir 
nepažįstama, klaidžioja, nepakenčia ramybės, džiaugiasi 
naujovėmis. 7. Tuo nesistebėsi, pažvelgusi į jo atsiradi- 
mą. Jis nėra nukrėstas iš žemiško ir sunkaus kūno, jis 
nusileido iš dangiškos dvasios, o dangaus kūnų gimtis 
visuomet juda, bėga, žaibiškai skrieja. Pažvelk į pasau- 
liui šviečiančias Žvaigždes: nė viena nestovi. Saulė be 
paliovos slenka, rieda iš vienos vietos į kitą ir, sukda- 
masi su visata, niekuomet nepatraukia priešinga pasau- 
liui kryptimi, nestabtelėjusi pereina per visus Žžvaigždy- 
nus, amžinai juda ir keliauja. 8. Visi dangaus kūnai ri- 
tasi ir kruta, dėsnio ir gimties būtinybės verčiami keliasi 
iš vienur į kitur; per nustatytą metų kiekį apsukę ratus, 
vėl eis ten, iš kur atėję. Ar tai regint galima teigti, kad 
žmogaus siela, susidedanti iš tų pačių sėklų, kaip ir tai, 
kas dieviška, kenčia dėl persikėlimo ir klajonių? Juk die- 
vo prigimtis ir džiaugiasi nuolatine greita kaita, ir jos 
dėka išlieka. 

VII. 1. Nuo dangaus mestelėk akį į Žemę, išvysi, kad 
gentys ir ištisos tautos yra pakeitusios vietą. Ko nori bar- 
barų kraštuose graikų miestai? Ko reikia makedonų kal- 
bai Indijoje ir Persijoje? Skitija bei visos nesutramdytos 
gentys gali parodyti ant Ponto krantų išsidėsčiusias acha- 
jų valstybėles; nei amžinos žiemos siautėjimas, nei tokie 
pat, kaip ir orai, siaubingi žmonės neatbaidė persikėlėlių. 

2. Azijoje knibždėte knibžda atėniečių, iš Mileto į visas 
puses pasklido septyniasdešimt penkių miestų gyvento- 
jai, visas Žemutinės jūros skalaujamas Italijos šonas bu- 
vo Didžioji Graikija. Azija savinasi etruskus“, tiriečiai — 
Afrikos nausėdžiai, pūnai - Ispanijos, graikai atsikraus- 
tė į Galiją, galai — į Graikiją, Pirėnai nesulaikė germa- 
nų. 3. Nenuoramos žmonės traukė šunkeliais ir nežino- 
momis vietovėmis. Gabenosi vaikus, žmonas, senatvės 
prislėgtus tėvus. Vieni, ilgai klaidžioję ir blaškęsi, ne 
sąmoningai išsirinko vietą, o įsikūrė ten, kur pavargo, 
kiti ginklais įgijo teisę į svetimą žemę. Kai kuriuos, trau- 
kiančius nežinia kur, prarijo jūra, kai kurie įsikūrė ten, 
kur privertė visokeriopas stygius. 4. Jie paliko tėvynę ir 
ieškojo kitos dėl nevienodų priežasčių: vienus, išvengu- 
sius priešo ginklų, bet netekusius galimybės gintis, iš- 
bloškė gimtojo miesto žlugimas, kitus išdangino pilieti- 
nių karų neramumai, trečius išvarė siekis nusikratyti gy- 
ventojų pertekliumi, ketvirtus išginė maras, dažni že- 
mės drebėjimai ar kokia nors kitokia nepakeliama tos 
padangės yda, penktus sugundė gerokai perdėtas gar- 
sas apie derlingą žemę. 5. Kiekvieną iš namų išviliojo 
kitokia priežastis; aišku tik tai, kad niekas nepasiliko 
ten, kur atsirado; Žmonių giminė be perstojo bruzda. 
Dideliame pasaulyje kasdien kas nors pasikeičia: kloja- 
mi naujų miestų pamatai, atsiranda naujų genčių var- 
dų, išnykus ankstesnėms ar prisijungus prie stipresnių. 
O kas gi yra visi tie tautų persikraustymai, jei ne vi- 
suotinė tremtis? 6. Tačiau ko aš taip ilgai traukiu apy- 
lankomis? Ar reikia paminėti Patavijos įkūrėją Anteno- 
rą ir į Tiberio pakrantes arkadų karalystę perkėlusį 
Evandrą? Po svetimus kraštus pasipylusius Diomedą bei 

kitus Trojos karo laimėtojus ir nugalėtuosius? 7. Juk pa- 
tį Romos imperijos pradininką, tremtinį, bėglį, po tėvy- 
nės užėmimo su skurdžiomis relikvijomis patraukusį į 
tolimus kraštus, būtinybė ir užkariautojų baimė atvedė 
į Italiją". O paskui kiek kolonijų kiekvienoje provincijoje 
įsteigė ši tauta! Romėnai gyvena visur, kur nugalėjo. Jie 
savanoriškai sutiko pakeisti vietą, ir, palikę savo auku- 
rus, senoliai sekė už jūrų marių paskui naujakurius. 
8. Užteks vardyti, pridursiu tik vieną į akis kritusį da- 
lyką: ši sala taip pat dažnai keitė gyventojus. Praleidęs 
ankstesnius, senovės aptrauktus įvykius, pereisiu prie 
štai ko: palikę Fokidę“, dabar Masilijoje gyvenantys grai- 
kai pirmiausia sustojo šioje saloje. Nežinia, kas juos iš 
čia išvijo: ar žvarbūs orai, ar labai galingos Italijos kai- 
mynystė, ar beuostė jūra; tik aišku, kad laukiniai čiabu- 
viai nebuvo dėl to kalti, nes graikai įstengė įsiskverbti 
tarp nuožmių ir grubių Galijos tautelių. 9. Paskui į salą 
persikėlė ligurai'; persikėlė ir ispanai, kaip rodo pana- 
šūs papročiai; jų galvos apdangalai ir avalynė yra tokie 
pat, kaip kantabrų?, taip pat ir kai kurie žodžiai (mat 
kalbos visuma dėl graikų ir ligurų įtakos atsiskyrė nuo 
gimtosios). Buvo įsteigtos ir dvi romėnų kolonijos: vie- 
na Marijaus, kita — Sulos. Daugybę kartų keitėsi šios 
perdžiūvusios, dygliakrūmiais apžėlusios uolos gyven- 
tojai. 10. Apskritai kažin ar kur rasi čiabuvių gyvenamą 
kraštą. Viskas sumaišyta ir atvežta. Vieni atėjo vietoj 
kitų, tas panoro ano paniekintos žemės, anas išguitas iš 
ten, iš kur buvo išgujęs kitą. Lemties valia tokia, kad 
visų likimas nuolatos keistusi. 


VIII. 1. Mokyčiausias romėnas Varonas mano, kad, 
atmetus kitus tremties sunkumus, vien nuo vietos 

pakeitimo užtenka tokių vaistų: kur tik ateitume, rasi- 
me tą pačią daiktų tvarką. Markas Brutas mano, jog 
užtenka to, kad tremtiniui leidžiama neštis savo dory- 
bes. 2. Jei kas nors, įsitikinęs, jog kiekvienas atskirai šie 
teiginiai per silpnai paguodžia tremtinį, pripažins, kad, 
sudėti kartu, jie gali labai daug. Praradome tik trupinė- 
lį. Kur tik pajudėtume, su mumis keliaus du gražiausi 
dalykai: bendra pasaulio tvarka ir savos dorybės. 3. Pa- 
tikėk, taip padarė tas, kuris suteikė pavidalą visatai; ar 
jis yra visa ko valdovas dievas, ar milžiniškų darbų 
atlikėjas bekūnis protas“, ar po didžiausius ir mažiau- 
sius dalykus su vienoda įtampa pasklidusi dieviška dva- 
sia"“, ar lemtis ir nekintama tarpusavyje susijusių prie- 
žasčių grandinė!. Kartoju: padarė, kad svetimon val- 
džion patenka tik smulkmenos. 4. Į geriausius žmogaus 
dalykus žmogaus galia negali kėsintis: jie nei duodami, 
nei atimami. Šis pasaulis, už kurį daiktų gimtis nesukū- 
rė nieko didingesnio ir puošnesnio, puikiausia jo dalis, 
į jį žvelgianti ir juo besižavinti siela, priklauso tik mums, 
yra amžini ir bus su mumis tol, kol mes patys būsime. 
5. Taigi pakėlę sparnus išdidūs drąsiai skubėkime ten, 
kur aplinkybės veda. Išmatuokime žingsniais visas ša- 
lis, niekur nerasime tremties, nėra pasaulyje kampelio, 
kuris būtų svetimas Žmogui. Iš bet kur į dangų nu- 
kreiptas jo žvilgsnis nueina vienodą atstumą: visa, kas 
dieviška, visur yra tokio pat tolumo nuo viso, kas že- 
miška. 6. Todėl kol nepasotinamos mano akys gali žvelg- 
ti į šį reginį, kol man leista žiūrėti į saulę ir mėnulį, 
prikaustyti žvilgsnį prie kitų šviesulių, tyrinėjant jų pa- 
tekėjimą, nusileidimą, nuotolius ir greitesnio ar lėtesnio 
skriejimo priežastis, regėti daugybę naktimis spindinčių 

žvaigždžių: vienas nejudančias, kitas po truputėlį išsi- 
sklaidančias, bet neiškrypstančias iš pačių nusibrėžto ra- 
to, kai kurias staiga atriedėjusias, kai kurias akinančias 
ugnies pliūpsniais, tarytum kristų žemyn, ar pralekian- 
čias pro šalį su ilga stiprios šviesos uodega — kol esu 
su visu tuo, kol tiek, kiek Žmogui dera, prisiliečiu prie 
dieviškų dalykų, kol siekianti regėti tikrąją tėvynę siela 
kyla į aukštybes, ar svarbu, kokią žemę mindau?! 


IX. 1. „Tačiau ši žemė neveda nei vaisingų, nei veš- 
lių medžių, jos nedrėkina didelės laivuojamų upių va- 
gos, ji negimdo to, ką norėtų pirkti kitos tautos, der- 
liaus vos užtenka pramisti, nėra vertingo akmens, ne- 
rasta aukso bei sidabro gyslų.“ 2. — „Žemiškais daly- 
kais besidžiaugianti siela yra susitraukusi. Ją reikia nu- 
vesti ten, kur visa vienodai matyti, kur visa vienodai 
spindi. Ir reikia turėti galvoje, kad klaidingas ir netei- 
singas supratimas trukdo tikrajam gėriui. Ištempus il- 
gesnius portikus!“, iškėlus aukštesnius bokštus, išskėtus 
platesnius statinius, išrausus gilesnes vasaros olas“, ap- 
krovus valgomųjų lubas puošmenų svoriu, dangus bus 
labiau užstotas. 3. Nelabadė nubloškė tave į tokį kraštą, 
kuriame lūšnelė yra prabangiausias būstas. Ar tu tokios 
menkos, taip nevykusiai besiguodžiančios sielos, kad 
narsiai ją pakenti, tik prisimindamas Romulo lūšnelę?“ 
Geriau taip sakyk: „Ar ši žema pirkelė pasiima mano 
dorybes? Juk už visas šventyklas bus gražiau, kai ten 
spindės teisingumas, susilaikymas, įžvalgumas, pareigin- 
gumas, tinkamas visų priedermių išdėstymas, žmogiškų 
ir dieviškų dalykų pažinimas. Ir ankščiausioje vietoje 
telpa šimtai didelių dorybių; jokia tremtis nebaisi, kai 

galima keliauti su šitokia palyda“. 4. Brutas knygoje 
Apie dorybę sakosi matęs Mitilenėje ištremtą Marcelą. 
Kiek tik leido Žmogaus prigimtis, jis gyveno laimingai 
ir niekuomet labiau netroško kūrybinio darbo, kaip tuo 
metu. Brutas priduria, jog, kai ruošėsi grįžti be jo, jam 
atrodė, kad pats vyksta į tremtį, o ne palieka ištremtąjį. 
5. O Marcelai! Tu buvai laimingesnis tuomet, kai Brutui 
patiko tavo tremtis, nei tada, kai valstybei — tavo kon- 
sulavimas. Kokio didelio būta vyro, padariusio, kad kaž- 
kas, grįžtąs iš tremtinio, pats sau atrodė tremtinys! Ko- 
kio didelio būta to vyro, privertusio juo žavėtis Žmogų, 
kuriuo žavėjosi net jo mylimas Katonas. 6. Tas pats Bru- 
tas pasakoja, kad Gajus Cezaris nesustojo Mitilenėje, nes 
neįstengė pažvelgti į pažemintą vyrą. Nors senatoriai 
valstybės vardu išmeldė jo sugrąžinimą, tačiau buvo to- 
kie neramūs ir niūrūs, kad atrodė, jog tądien visus per- 
smelkė Bruto nuotaika, ir jie jautėsi prašą ne dėl Mar- 
celo, o dėl savęs, nes suvokė be jo patys būsią tremti- 
niai. Tačiau daugiausia jis pasiekė tą dieną, kai Brutas 
negalėjo laikyti jo tremtiniu, o Cezaris - matyti. Tai abu 
aiškiai parodė: Brutas graužėsi, grįždamas iš Marcelo, 
Cezaris susigėdo. 7. Neabejok, kad anas didis vyras daž- 
nai tokiais žodžiais ragino širdį pakęsti tremtį: „Tu ne- 
beturi tėvynės, bet tai nėra nelaimė. Filosofija maitino 
tave, kad Žžinotumei, jog išmintingam vyrui bet kokia 
vieta yra tėvynė. Ką čia pridursi? Ar tas, kuris tave 
išvežė, pats ištisų dešimties metų nepraleido svetur? Be 
abejo, tam, kad plėstų imperiją. Tačiau vis tiek svetur“. 
8. Dabar štai jį tampo kylančio karo apimta Afrika, su- 
muštą ir parblokštą partiją priglaudusi Ispanija, išdavi- 
kiškas Egiptas“, pagaliau visas pasaulis, stengdamasis 

pasinaudoti valstybės pairimu. Ko jis stversis pirmiau- 
sia? Kam pasipriešins? Pergalė varys jį per visus kraš- 
tus. Tegul jį garbsto ir dievina ištisos tautos; mums už- 


tenka Bruto Žavėjimosi“. 


X. 1. Taigi Marcelas narsiai pakėlė tremtį. Vietos pa- 
keitimas nepakeitė jo sielos, nors atnešė skurdą, kuris 
visai nėra blogybė; kiekvienas, dar netapęs bepročiu dėl 
viską aukštyn kojom apverčiančio godumo ir prabangos 
siekimo, tą supranta. Juk Žmogui tereikia tik trupinėlio! 
Kaip jo gali trūkti kokios nors dorybės turėtojui?! 2. O 
jeigu kalbėtume apie mane, jaučiuosi praradęs ne tur- 
tus, o rūpesčius. Kūno poreikiai menki: jis pageidauja 
nešalti, nealkti, netrokšti. Jei geidžia daugiau, vargsta 
dėl ydų, ne dėl reikalo. Nebūtina naršyti marių gelmių, 
kimšti į pilvą užmuštus gyvūnus, gabentis tolimų jūrų, 
nežinomų pakrančių moliuskų. Tegul dievai ir deivės 
parauna tuos, kurių prabangos siekiai peržengia net mū- 
sų stulbinančios imperijos ribas! 3. Tie pagyrūnai nori, 
kad žvėrys jų virtuvei būtų gaudomi už Fasido, nesigė- 
dija už paukščius mokėti partams, kuriems dar nesame 
kaip reikiant atsimokėję“. Iš visur suvežama visa, ką 
tik Žino įnoringa jų gerklė, gardumynų išlepintas jų 
skrandis prisileidžia tik tolimiausių Okeano pakraščių 
peną. Vemia, kad vėl galėtų valgyti, valgo, kad išvem- 
tų; iš viso pasaulio surinkto maisto nesiteikia net su- 
virškinti. Jei Žmogus tai niekina, ar skurdas gali jam 
pakenkti? Jei Žmogus to geidžia, skurdas jam net pa- 
dės; mat ir nenorėdamas pasigydys: jei vaistus prisilei- 
džia tik per prievartą, negalėdamas norėti prabangos, 
tampa panašus į sąmoningai jos atsisakantį. 4. Gajus 

Cezaris, kurį, man atrodo, daiktų gimtis sukūrė tam, 
kad parodytų, ką padaro didžiausios ydos, atsidūrusios 
aukščiausioje valdžioje, vieniems pietums išleisdavo de- 
šimt milijonų sestercijų'* ir, pasitelkęs visų smegenines, 
vos ne vos sugalvojo, kaip vienai puotai galėtų užtekti 
trijų provincijų duoklės. 5. O vargšai, kurių gomurys 
sujunda, tik pajutęs brangų maistą! Jį brangų daro ne 
ypatingas skonis ar kad gerklei malonu ryti, bet kad 
retas ir sunkiai pasiekiamas. Beje, jei jie nuspręstų grįž- 
ti į protą, pagalvotų: kam reikia šitiek įvairių pilvui 
vergaujančių išmonių? Kam reikia prekybos? Miškų nio- 
kojimo? Gelmių naršymo? Visur esama daiktų gimties 
įvairiose vietose padėto maisto, tačiau lyg akli jie eina 
pro šalį, išmaišo visus kraštus, perskrodžia jūras ir švais- 
to lėšas, nors galėtų numalšinti alkį, išleisdami visai ne- 
daug. 6. Norėtųsi jiems pasakyti: „Kam vedate į jūras 
laivus? Kam ginkluojatės prieš žvėris ir Žmones? Ko 
lakstote, keldami šitokį sąmyšį? Kam vis kaupiate tur- 
tus? Kodėl nenorite pagalvoti, kokie maži jūsų kūnai? 
Ar ne pamišimas ir visiškas smegenų suminkštėjimas 
yra noras geisti daug, teturint tokią mažą talpyklą?! Di- 
dindami pajamas, plėsdami valdų ribas, niekuomet ne- 
praplatinsite savo kūnų. Nors gerai seksis prekyba, daug 
pelno teiks karo tarnyba, iš visur plauks išrankiausi val- 
giai, neturėsite kur padėti visų tų dalykų. 7. Ko taip 
daug dejuojate? Išeitų, jog mūsų protėviai, kurių tobu- 
lumas dar ir dabar atremia mūsų ydas, buvo nelaimin- 
gi: patys gaminosi maistą, miegojo ant žemės, jų namų 
stogai nespindėjo auksu, o šventyklos perlais. Tuomet 
pamaldžiai buvo pasižadama prie molinių dievų“, jais 
prisiekusieji grįždavo pas priešus“', kad nesulaužytų žo- 

džio. 8. Išeitų, jog mūsų diktatorius“, klausęs samnitų 
pasiuntinių, paprasčiausią valgį vartydamas ant Židinio 
ranka, kuria taip dažnai buvo parbloškęs priešą, kuria 
Kapitolijaus Jupiterio prieglobstyje nusiėmė lauro vaini- 
ką, gyveno nedalingiau už mūsų atsimenamą Apicijų, 
tame mieste, iš kurio kadaise kaip jaunuomenės tvir- 
kintojai buvo išvyti filosofai“, skelbusį virtuvės mokslą 
ir tomis pamokomis pagadinusį visą amžių!“ 9. Verta 
žinoti apie jo galą. Sukišęs valgiui milijoną sestercijų, 
per keletą palėbavimų pragėręs daugybę princepsų do- 
vanų ir didžiulę Kapitolijaus pašalpą, prispaustas sko- 
lų, pirmą sykį buvo priverstas pažvelgti į sąskaitas; su- 
skaičiavo, kad liko dešimt milijonų sestercijų; gyventi iš 
dešimties milijonų pasirodė baisus badas, ir jis nusi- 
nuodijo. 10. Koks pasileidimas! Dešimt milijonų jam jau 
buvo vargo vakarienė. Štai ir manykite dabar, kad šio 
įvykio esmė — pinigai, o ne siela. Išsigando dešimties 
milijonų, nuodų padedamas pabėgo nuo to, ko kiti mel- 
džia. Paskutinysis gėrimas kreivais keliais nuėjusiam 
žmogui buvo sveikiausias. Nuodus jis valgė ir gėrė ta- 
da, kai ne tik džiaugėsi, bet ir didžiavosi milžiniškomis 
puotomis, kai rodė savo ydas, kai skatino jį mėgdžioti 
jaunuomenę, ir be blogų pavyzdžių to išmokstančią. 
11. Taip atsitinka visiems, turtus tvarkantiems ne pagal 
proto, žinančio tikras ribas, patarimus, o pagal ydingą 
visuotinę nuomonę, besivadovaujančią begaliniu ir ne- 
suprantamu matu. Godumui niekuomet negana, prigim- 
čiai gana ir kruopelės. Taigi skurdas nėra tremtinio rykš- 
tė, nes ir elgetiška tremties vieta dosniai maitina Žmo- 
gų. 

XI. 1. Ar tremtinys geis drabužio, namų? Jei jų jis 
taip pat geis tik tiek, kiek reikia, nestigs nei pastogės, 
nei drabužių: kūnui prisidengti reikia nedaug, kaip ir 
prasimaitinti. Visus būtinus dalykus gamta padarė ne- 
sunkiai pasiekiamus. 2. Tačiau jei Žmogus geidžia sod- 
riai purpuro spalva nudažyto, auksu atausto, įvairiais 
marguliais ir raštais papuošto drabužio, jis yra skur- 
džius ne dėl turto trūkumo, bet dėl savo ydos. Jei jam 
duosi tiek, kiek prarado, nieko iš to neišeis, jis trokš 
gerokai daugiau negu turėjo tuomet, kai tapo tremtiniu. 
3. Tačiau jei Žmogus geidžia aukso vazomis žibančio 
indų rinkinio, senovės menininkų vardais garsaus si- 
dabro, dėl kai kurių paikumo vertinga laikomos bron- 
zos, ir didelius namus darančios sausakimšus vergų mi- 
nios, nupenėtų ir nutukusių galvijų, visų šalių marmu- 
ro, — net ir viską sugabenus, nepasotinama siela nie- 
kuomet nepasisotins, kaip joks vandens kiekis vis pra- 
šančio gerti nepagirdys ne todėl, kad trūksta gėrimo, o 
todėl, kad dega karščiuojantis kūnas; tai ne troškulys, 
bet liga. 4. Tas pat ne tik su pinigais ir maistu. Bet 
kokio ne dėl stygiaus, o dėl ydos atsiradusio troškimo 
prigimtis vienoda: kad ir kiek jam teiksi, galo nebus, 
tik ėjimas tolyn. Skurdo nejaus natūralaus saiko besilai- 
kąs Žmogus; peržengus natūralų saiką, skurdas lydės ir 
tarp didžiausių gėrybių. Būtinuosius poreikius patenki- 
na ir tremtis, besaikiams negana ir karalystės. 5. Siela 
daro žmones turtingus. Ji lydi į tremti ir, atšiauriausio- 
se dykynėse radusi tiek, kiek gana gyvybei palaikyti, 
mėgaudamasi užlieja savo gėrybėmis; pinigai nesusiję 
su siela, kaip ir su nemirtingaisiais dievais 6. Visa, kuo 
žavisi nepatyrusios Ir per daug atsidavusios kūnui pri- 

gimtys: marmuras, auksas, sidabras, dideli nusvidinti sta- 
lų skrituliai - yra žemės smulkmenos, jų negali mylėti 
tyra, savo prigimties nepamiršusi, švari ir, kai bus pa- 
leista, sužibėsianti aukštybėse siela. Kol kas, kiek jai lei- 
džia nerangus kūnas, toji iš visų pusių slegianti našta, 
greitomis sparnuotomis mintimis aplanko dievybes. 
7. Todėl ji niekuomet negali būti tremtinė; ji — laisva, 
ji - dievų giminaitė, visos erdvės ir viso laiko dalinin- 
kė. Nes jos mintijimas persmelkia visą dangų, visą pra- 
eitį ir ateitį. Šis kūniūkštis, sielos sargas ir kalėjimas, 
blaškosi tai šen, tai ten, jį užgriūva kankinimai, plėši- 
kai, ligos, o siela yra šventa ir amžina, niekas negali jos 
paliesti. 


XII. 1. Nemanyk, kad vien išminčių pamokymais nau- 
dojuosi palengvinti skurdui, kurio niekas nelaiko sun- 
kumu, išskyrus tuo besiskundžiančius. Atkreipk dėme- 
sį, kad dauguma skurdžių nėra liūdnesni ar labiau su- 
sirūpinę už turtinguosius. Išties nežinau, gal žmonės tuo 
linksmesni, kuo mažiau jų sielos turi blaškytis nuo vie- 
no reikalo prie kito. 2. Palikime skurdžius, pereikime 
prie pasiturinčiųjų. Daugybę kartų jie darosi panašūs į 
skurdžius. Keliautojai dažnai turi atsisakyti dalies kro- 
vinio ir, kai būtina ypač skubėti, paleisti palydovų būrį. 
Kelinta daiktų dalis teišlieka kariui? Juk stovyklos draus- 
mė draudžia apsikrauti. 3. Ne tik dėl orų ar vietos są- 
lygų atsiradę nepritekliai sulygina turtuolius su skur- 
džiais; kai turtai įgrįsta, jie kai kada išsitiesę ant Žemės 
valgo iš molinių indų, atsisakę aukso ir sidabro. Kvai- 
liai! Be perstojo bijo to, ko retsykiais geidžia. Koks di- 
delis proto aptemimas! Kaip smarkiai juos apakina dėl 
pramogos mėgdžiojamos tiesos nepažinimas! 4. Kai prisi- 

menu senovės pavyzdžius, man gėda guostis dėl skur- 
do, nes mūsų laikų prabangos siekiai nužengė taip toli, 
kad dabar tremtinių kelionpinigiai didesni už anų di- 
džių vyrų tėvonijas. Gerai žinoma, jog Homeras turėjo 
vieną vergą, Platonas — tris, griežto ir vyriško stoikų 
mokymo pradininkas Zenonas - nė vieno. Kas, pasakęs, 
jog jie gyveno vargingai, pats visų nebus pavadintas 
vargšu?! 5. Menenijus Agripa, senatorių ir plebėjų su- 
taikytojas, buvo palaidotas už surinktus pinigus. Atili- 
jus Regulas, mušęs Afrikoje pūnus, parašė senatui, kad 
jo samdinys išvyko, ir dėl to laukai apleisti. Senatas 
nutarė, jog valstybė pasirūpins, kol grįš Regulas. Ar jam 
nevertėjo neturėti vergo, kad visa romėnų tauta artų jo 
žemę?! 6. Scipiono dukros gavo kraitį iš valstybės iždo, 
nes tėvas joms nieko nepaliko“. Vardan Herkulio, tei- 
singa buvo, kad romėnų tauta vieną sykį sumokėjo 
duoklę Scipionui, nuolatos ją gabenusiam iš Kartaginos. 
Laimingi merginų vyrai, kurių uošviai buvo visi Romos 
piliečiai. Ar tuos, kurių pantomimos vaidintojos išteka 
su milijonu sestercijų, laikai laimingesniais už Scipioną, 
kurio mergaitės variokais gavo kraitį iš savo globėjo 
senato? 7. Ar kas niekina skurdą, turintį tokias garsias 
protėvių kaukes? Ar tremtinys lieja apmaudą, kad jam 
ko nors trūksta, kai Scipionui trūko lėšų kraičiui, Regu- 
lui - samdinio, Menenijui — laidotuvių pinigų? Kai visų 
tų trūkumų padengimas jiems teikė tik garbės, nes iš 
tiesų trūko? Šie pavyzdžiai ne tik apgina skurdą, bet ir 
daro jį šlovingą. 


XIII. 1. Man gali būti atsakyta taip: „Kodėl dirbtinai 
išskirstai sunkumus, kurie po vieną gali būti pakeliami, 
o visi kartu — ne? Vietos pakeitimą galima iškęsti, jei 

tik vietą pakeistumei; skurdą galima iškęsti, jei nebūtų 
nešlovės, kuri ir viena paprastai prislegia sielą“. 2. Gąs- 
dinančiam nelaimių griūtimi šitaip paprieštarausiu: jei 
užtenka stiprybės atsispirti prieš vieną likimo šoną, už- 
teks ir prieš visus, vieną sykį sutvirtėjusi siela nesužei- 
džiama iš visų pusių. 3. Jei tave paliko godumas, bai- 
siausia Žmonių giminės liga, garbės troškimas ilgai ne- 
dels. Jei į paskutinę dieną žvelgi ne kaip į bausmę, 0 į 
gamtos dėsnį, ir vieną kartą išmetei iš širdies mirties 
siaubą, jokio daikto baimė nedrįs į ją įžengti. Jei galvo- 
ji, kad aistra Žmogui duota ne dėl malonumo, o gimi- 
nei pratęsti, gali neabejoti, jog bet kokie geismai praeis 
pro tą, kurio nesužeidė ši kūno gelmėje slypinti pražū- 
tis. Teisinga mąstysena parbloškia ne pavienes ydas, o 
visas iš karto, vienu ypu viską nugali. 4. Ar tu manai, 
kad nešlovė gali sujaudinti kokį nors išminčių, visa su- 
dėjusį į save ir pasitraukusį nuo minios nuomonių? Ne- 
šlovinga mirtis yra blogesnis daiktas už nešlovę, tačiau 
Sokratas tokia pačia veido išraiška, kokia kadaise su- 
tramdė trisdešimtį tiranų, įžengė į kalėjimą, savo buvi- 
mu pašalindamas tos vietos nešlovę. Negalėjo būti ka- 
lėjimas ten, kur buvo Sokratas. 5. Ar atsirastų toks tie- 
sos neįžvelgiantis apakėlis, kuris manytų, jog Markui 
Katonui nešlovės teikė du kartus pralaimėti rinkimai į 
pretūrą ir konsulatą?! Tai buvo pretūros ir konsulato 
nešlovė, Katonas galėjo šias tarnybas pagerbti savo da- 
lyvavimu. 6. Kitas negali paniekinti žmogaus, jei jis pats 
savęs neniekina. Nusižeminusią ir parblokštą sielą pa- 
togu įžeisti, bet prieš Žiauriausias negandas pakilęs ir 
tas nelaimes, kurios kitus prislegia, nuvertęs vyras, vi- 
sus vargus padaro gerbtinus; juk taip esame sugedę, 

kad žavimės tik dideliu vargšu. 7. Atėnuose vedant my- 
riop Aristidą“, visi sutiktieji nubesdavo akis ir pradė- 
davo vaitoti, lyg būtų išvydę pasmerktą ne teisingą žŽmo- 
gu, bet patį teisingumą. Tačiau atsirado vienas, spjovęs 
jam į veidą. Aristidas galėjo įširsti, nes žinojo, kad tokį 
dalyką išdrįsta tik nešvari burna. Bet jis nusišluostė vei- 
dą ir šypsodamasis tarė lydinčiam valdininkui: „Liepk 
jam ateityje taip nederamai nesibučiuoti“. Taip buvo 
įžeistas įžeidimas. 8. Žinau, kai kas teigia, kad panie- 
ka - sunkiausias dalykas, verčiau jau mirtis. Jiems atsa- 
kysiu: tremtis dažnai neužtraukia paniekos; parkritęs di- 
dis vyras ir ant žemės didis, jis niekinamas ne daugiau 
už mindomus šventovės griuvėsius, kuriuos tikintieji vis 
tiek garbina kaip tebesantį statinį. 


XIV. 1. Brangioji mama, kadangi dėl manęs nėra ko 
be galo raudoti, išeitų, jog esi verčiama su tavimi pačia 
susijusių priežasčių. Jų yra dvi: arba jautiesi netekusi 
tam tikros atramos, arba negali įveikti ilgesio. 

2. Pirmąją nesunku atmesti: Žinau, kad tavo širdis 
myli tik artimus Žmones ir nieko daugiau. Tegul į tave 
jasi vaikų valdžia, kurios, pačios negalėdamos užimti 
aukštų vietų, pučiasi dėl jų tarnybų, kurios gviešiasi ir 
prašvilpia sūnų tėvonijas, kurios visus vargina savo iš- 
kalba. 3. Tu nepaprastai džiaugeisi vaikų gėrybėmis, bet 
neėmei nė trupinėlio, mūsų dosnumą tramdei, o savo- 
jo- ne, tu, šeimos duktė“, dar dovanodavai pasiturin- 
tiems sūnums, tu tvarkei tėvo mums paskirtą turtą, varg- 
dama su juo kaip su savu, bet neliesdama kaip sveti- 
mo, mūsų padėtį visuomenėje branginai, tačiau ja nesi- 


356 


MOTINAI HELVIJAI APIE PAGUODĄ 


naudojai ir iš mūsų aukštų tarnybų teturėjai malonumo 
ir išlaidų, - tavo meilė niekuomet nežiūrėjo naudos. Tai- 
gi, ir išplėšus sūnų, tu negali sielvartauti dėl to, ką 
laikei sau nepriklausant, kai jis buvo namie. 


XV. 1. Vadinasi, paguodos žodžius man reikia kreipti 
ten, iš kur kyla tik motinai būdingas sielvartas: „Bran- 
gusis mano sūnus nebeapkabina manęs. Nebegaliu 
džiaugtis, į jį žiūrėdama ar šnekučiuodamasi su juo. 
Kurgi tas, kurį išvydus nušvisdavo mano veidas, kuris 
nubraukdavo visus rūpesčius? Kur pokalbiai, kurių vis 
būdavo negana? Kur mokslingi užsiėmimai, kuriuose da- 
lyvaudavau noriau už kitas moteris, nuoširdžiau už ki- 
tas motinas? Kur tie mieli susitikimai, kur tas visuomet 
vaikiškas džiugesys, pamačius motiną?“ 2. Šių žodžių 
sielvartą pagilina vietų, kur taip smagiai mudviejų pa- 
sibūta, vaizdai ir kiti paprastai labiausiai širdį graudi- 
nantys neseno bendravimo ženklai. Likimas Žiauriai su- 
manė, panorėjęs, kad, kai mane pribloškė, tu rami ir 
nieko panašaus nebijodama būtumei išvykusi prieš dvi 
dienas. 3. Gerai, kad nuotoliai seniau jau buvo mus 
išskyrę, gerai, kad kelerių metų nesimatymas tave jau 
buvo šiai nelaimei parengęs. Grįžai ne tam, kad džiaug- 
tumeisi sūnumi, bet kad jo daugiau nebesulauktumei. 
Jei būtume išsiskyrę gerokai anksčiau, laikui sušvelni- 
nus ilgėjimąsi, tvirčiau būtumei pakėlusi nelaimę, jei ne- 
būtumei iškeliavusi, dar paskutines dvi dienas būtumei 
regėjusi savo sūnų; dabar žiauri lemtis taip sudėstė, kad 
nebuvai mano likimo liudytoja ir nepripranti, kad ma- 
nęs nėra šalia. 4. Tačiau kuo visa tai sunkiau, tuo di- 
desnę narsą tau reikia pasitelkti ir nuožmiau susigrumti 

tarytum su Žinomu ir jau nugalėtu priešu. Kraujas pa- 
plūdo ne iš nesužaloto kūno, smogta per užgijusių Žaiz- 
dų randus. 


XVI. 1. Nereikia teisintis moters padėtimi. Joms ko- 
ne įstatymo leista netramdyti raudų. Tačiau ne be galo. 
Senoliai todėl paskyrė našlėms dešimtį mėnesių gedėti 
vyrų“, kad valstybės nutarimu nutrauktų atkaklų mote- 
rų sielvartą; jie ne uždraudė gedulą, bet apribojo. Juk 
kvailas atlaidumas yra pasiduoti begaliniam skausmui 
netekus labai brangių artimųjų, o visai neliūdėti — ne- 
žmoniška kietybė; geriausia rasti saiką tarp meilės ir 
blaivaus proto; reikia ir liūdėti, ir įstengti tą liūdesį nu- 
malšinti. 2. Nežiūrėk į tas moteris, kurių širdgėlą nu- 
traukė tik mirtis. Tu pažinojai keletą, kurios, netekusios 
sūnų, visam laikui apsivilko gedulo drabužius; iš tavęs, 
nuo pat pradžios narsesnės, gyvenimas reikalauja dau- 
giau. Negalima teisinti moteriškumu tos, kuri niekada 
neturėjo nė vienos moters ydos. 3. Didžiausia mūsų lai- 
kų blogybė - nedorovingumas - tavęs nepatraukė į dau- 
gumos pusę, tavęs negundė nei brangakmeniai, nei per- 
lai, turtai tau nežėrėjo kaip didžiausias Žmonių giminės 
gėris, tavęs, išauklėtos senoviniuose griežtuose namuo- 
se, neišvedė iš kelio net tyroms pavojingas noras mėg- 
džioti blogesnes; tarytum priekaištaudama laikams, tu 
niekuomet nesigėdijai savo vaisingumo, niekuomet ne- 
slėpei kaip kitos, vien į grožį tededančios visas viltis, 
didėjančio pilvo lyg nedailios naštos, niekuomet nenai- 
kinai įsčiose pradėtų būsimų vaikų. 4. Nedarkei veido 
dažais bei kitokiais pašvaitalais, niekuomet tau nepati- 
ko labiau apnuoginantis negu dengiantis drabužis, vie- 

ninteliu dabiniu, nuostabiu, nesenstančiu grožiu, didžiau- 
sia puošmena laikei dorybingumą. 5. Taigi negali tei- 
sinti sielvarto moters vardu; tavo tobulos savybės at- 
skyrė tave nuo jo, moters ašaros turi būti tau svetimos, 
kaip svetimos yra moters ydos. Tačiau net moterys ne- 
leis džiūti dėl šios žaizdos: neišvengiamai truputį page- 
dėjusiai jos lieps tau pakelti galvą. 6. Kornelija turėjo 
dvylika vaikų, likimas jų skaičių sumažino iki dviejų. 
Suskaičiuok Kornelijos laidotuves: ji juk neteko dešim- 
ties, įvertink praradimą: ji juk neteko Grakchų. Tačiau 
aplinkui verkiantiems ir jos lemtį prakeikiantiems arti- 
miesiems uždraudė kaltinti likimą, davusį sūnus Grak- 
chus. Tik tokia moteris galėjo pagimdyti tą, kuris susi- 
rinkime sušuko: „Tu plūsti mano motiną?! Juk ji mane 
pagimdė!“ Tačiau motinos žodžiai man atrodo didin- 
gesni: sūnus įvertino Grakchų gimimą, o motina ir lai- 
dotuves. 7. Rutilija keliavo su sūnumi Kota į tremtį; 
taip buvo prie jo prisirišusi, kad nutarė geriau kęsti 
ištrėmimą, o ne ilgesį ir grįžo į tėvynę tik kartu su juo. 
Grįžusio ir puikiai besidarbuojančio valstybėje sūnaus 
netektį pakėlė taip pat drąsiaširdiškai, kaip kadaise vy- 
ko su juo: išnešus velionį, niekas nepastebėjo jos ašarų. 
Išvarius sūnų, parodė narsą, jam mirus - išmintingumą. 
Juk niekas nesulaikė jos meilės, neprątęsė nereikalingo 
kvailo liūdesio. Noriu tave priskirti prie šių moterų. Vi- 
suomet gyvenai taip, kaip jos, jų pavyzdžiu paseksi, 
pažabodama ir užgniauždama skausmą. 


XVII. 1. Žinau, kad ne mūsų galioje yra nevergauti 
kokiam nors jausmui, ypač gimusiam iš skausmo; jis 
nesulaikomas, atkakliai priešinasi bet kokiems vaistams. 

Kartais norime jį užgriūti ir vaitojimus praryti, tačiau 
ašaros prasiveržia pro apsimestinai ramaus veido už- 
dangą. Kvaršiname galvą gladiatorių kautynėmis, bet 
turinčiame prablaškyti reginyje kokia nors nežymi užuo- 
mina staiga sukelia širdyje sumaištį. 2. Todėl jį geriau 
nugalėti negu apgauti. Mat apdumtas, malonumų ar rū- 
pesčių atitrauktas jis vis tiek sukyla, ramybėje sukaupęs 
jėgų šėlstančiam puolimui, o pralaimėjęs protui, nurimsta 
visam laikui. Taigi nerodysiu priemonių, kuriomis Ži- 
nau daugelį pasinaudojus: kad užtruktumei ilgoje ar pra- 
siblaškytumei malonioje kelionėje, kad daug laiko skir- 
tumei stropiai vedamoms sąskaitoms ir turto tvarkymui, 
kad imtumeisi vis kokio nors naujo darbo - visa tai 
padeda tik akimirką, ne gydo skausmą, o tik sukliudo. 
O aš noriu jį nutraukti, bet ne suklaidinti. 3. Taigi vedu 
tave ten, kur reikia bėgti visiems genamiems likimo — 
prie proto darbų. Jie pagydys tavo žaizdą, jie išraus 
liūdesį. Net jei niekuomet nebūtumei su jais susijusi, 
dabar reikėtų pasinaudoti; tačiau, kiek tau leido seno- 
viškai griežtas mūsų tėvas, gal neaprėpdama visų dai- 
liųjų menų gelmės, bet tikrai prie jų prisilietei. 4. O 
kad puikiausiasis iš visų Žmonių, mano tėvas, būtų ma- 
žiau paisęs protėvių nuostatų ir leidęs tau ne tik susi- 
pažinti su išminties pamokymais, bet ir jų padedamai 
prasilavinti! Nereikėtų dabar tau ieškoti ginklų likimui 
atremti, o tik juos iškelti. Jis nelabai pritarė tavo užsi- 
ėmimams dėl tų moterų, kurių mokslai nedaro išmin- 
tingesnių, o tik tvirkina. Tačiau dėl godaus žinių proto 
pasiėmei daugiau negu galėjai: pakloti visų dalykų pa- 
matai. 5. Dabar grįžk prie jų, jie tave apsaugos, paguos 
ir pradžiugins. Jei jie sąžiningai įeis į tavo sielą, ten 

niekuomet nebeįžengs skausmas, vienatvė, tuščia kan- 
kynė dėl netikro smūgio. Jiems tavo širdis neatsivers. 
Kitoms ydoms ji jau seniai uždaryta. 


XVIII. 1. Tai patikimiausia apsauga, vienintelė, ga- 
linti tave išplėšti iš likimo. Tačiau, kol pasieksi tų už- 
siėmimų žadamą uostą, reikės lazdų pasiremti. Todėl 
noriu parodyti, kas tuo tarpu galėtų paguosti. Prisimink 
mano brolius. Kol jie sveiki gyvi, tau neleista kaltinti 
likimo. 2. Abu gali tave pradžiuginti skirtingomis pui- 
kiomis savybėmis: vienas stropumu pelnė garbingas tar- 
nybas, antras išmintingai jas paniekino“. Nusiramink, 
matydama vieno sūnaus autoritetą, kito — ramybę, abie- 
jų — meilę. Žinau slapčiausius brolių jausmus: vienas 
siekia aukštų pareigų, kad tau suteiktų garbės, kitas pa- 
sirinko ramų ir tylų gyvenimą, kad turėtų laiko tau. 
3. Likimas gerai tavo vaikus paskirstė kaip pagalbą ir 
paguodą: gali jaustis saugi dėl vieno svorio visuomenėje, 
gali mėgautis kito neužimtumu. Jie varžysis dėl atsida- 
vimo tau, ir dviejų sūnų meilė užstos vieno ilgėjimąsi. 
Drąsiai galiu pažadėti: tau netrūks nieko, išskyrus vai- 
kų skaičių. 4. Nuo jų atsuk akis į anūkus, į nepaprastai 
mielą berniuką Marką“, į kurį žvelgiant joks liūdesys 
negali ilgai trukti. Jis užglosto bet kokią ir didelę, ir 
šviežią širdgėlą. 5. Kieno ašarų nenušluostys jo links- 
mumas?! Kieno rūpesčių prislėgta siela nenušvis nuo jo 
mitrumo?! Ko neprajuokins jo išdaigos?! Ko nepatrauks 
ir neprablaškys čiauškėjimas, kurio negali atsiklausyti?! 
6. Meldžiu dievų, kad leistų jam mus pergyventi“. Te- 
gul kraugerys likimas pavargęs sustoja prie manęs. Vi- 
sa, dėl ko sielvartauja motinos ir senelės, tegu teks man, 

likusieji tegu klesti nepaliesti. Visai nedejuočiau nei dėl 
bevaikystės, nei dėl dabartinės padėties, jei būčiau tik 
vienintelė niekuomet nebesielvartausiančių namų auka. 
7. Švelniai globok netrukus proanūkių tau padovano- 
siančią Novatilą*. Kaip prie dukters buvau taip prie jos 
prisirišęs, kad, manęs netekusi, gali atrodyti našlaitė, 
nors jos tėvas ir gyvas. Mylėk ją vietoj manęs. Neseniai 
likimas pagrobė iš jos motiną. Tavo pasiaukojimas gali 
padaryti, kad ji tik liūdėtų dėl motinos netekties, bet 
nesijaustų ją praradusi. 8. Ugdyk ir formuok jos būdą, 
jauname amžiuje nuostatai giliau įsispaudžia. Tegu pri- 
pranta su tavimi šnekučiuotis, tegu tampa tokia, kaip 
tu norėsi; daug duosi ir neduodama jai nieko, išskyrus 
pavyzdį. Ši šventa pareiga tau bus vaistas; skaudančią 
sielą nuo nerimasties nukreipti gali tik arba protas, ar- 
ba garbingas užsiėmimas. 9. Tarp didžiausių guodėjų 
būčiau įrašęs ir tavo tėvą, jei jis būtų šalia. Tačiau, žvelg- 
dama pro savo išgyvenimų šydą, pagalvok ir apie jo 
jausmus tau, suprasi, jog daug teisingiau būtų skirti sa- 
ve jam, o ne aukotis man. Kai tik užplūdęs besaikis 
sielvartas norės tave pasigrobti, pagalvok apie tėvą. 
Nors, padovanojusi jam tiek anūkų ir proanūkių, tu 
nebesi vienintelė, bet jo laimingo gyvenimo pabaiga pri- 
klauso nuo tavęs. Kol jis gyvas, tau nevalia skųstis gy- 


venimu. 


XIX. 1. Iki šiol nutylėjau didžiausią paguodą - tavo 
seserį, nepaprastai ištikimą širdį, prisiimančią visus ta- 
vo rūpesčius, antrąją visų mūsų motiną. Ji verkė su ta- 
vimi, jos glėbyje tu atsipeikėjai. 2. Nors ji visuomet žiū- 
ri tavo išgyvenimų, tačiau mano atveju kenčia ne tik 

dėl tavęs. Juk ant jos rankų aš atvažiavau į Romą, 
pasiaukojamai, motiniškai jos slaugomas išgijau nuo sun- 
kios ligos“*, ji rūpinosi mano kvestūra, ji, paprastai ne- 
drįstanti kitų užkalbinti ar garsiai pasveikinti, dėl ma- 
nęs nugalėjo baikštumą. Nei nuošalus gyvenimo būdas, 
nei beveik laukinis, palyginti su kitų moterų laisvumu, 
kuklumas, nei ramybės pomėgis, nei tylaus užsisklendi- 
mo įprotis nesukliudė jai dėl manęs tapti veiklia. 3. Bran- 
gioji mama, ji — tave atgaivinsianti paguoda, kiek galė- 
dama glauskis ir prisirišk prie jos. Liūdintieji paprastai 
vengia mylimiausių Žmonių, stengiasi savo skausmui 
įgyti laisvės, 0 tu patikėk jai savo mintis; ar norėsi iš- 
laikyti dabartinę būklę, ar jos atsikratyti, sesuo padės ir 
nutraukti skausmą, ir toliau sielvartauti. 4. Bet, kiek pa- 
žįstu šios nepaprastai tobulos moters išmintį, ji neleis, 
kad tave nugaluotų nieko nepadėsianti širdgėla ir pa- 
teiks savo pavyzdį. Aš esu buvęs jos elgesio liudytojas. 
Plaukiant ji neteko vyro, mūsų tetėno“, už kurio skaisti 
buvo ištekėjusi. Tačiau pakėlė ir širdperšą, ir baimę, ir, 
sudužus laivui, nugalėjusi audras, išgelbėjo jo kūną. 
5. Kiek daugelio moterų puikių darbų niekas nežino! Jei 
ji būtų gyvenusi kuklioje, dorybėmis besižavinčioje se- 
novėje, menininkai būtų varžęsi, šlovindami žmoną, kuri, 
pamiršusi silpnumą, pamiršusi net ir stipruoliams ke- 
liančią baimę jūrą, dėl vyro pakasynų patikėjo savo gal- 
vą pavojams ir, galvodama apie vyro kapą, nepabūgo 
pati likti nepalaidota. Dainos mini tą, kuri numirė vie- 
toj vyro“, bet dar gražiau yra, nepaisant savo gyvybės, 
rūpintis vyro palaidojimu. Didesnė yra toji meilė, kuri 
mažiau išlošia, esant vienodam pavojui. 6. Po to niekas 
nebesistebi, kad per šešiolika metų, kai jos vyras valdė 

Egiptą, ji niekuomet nebuvo pastebėta viešoje vietoje, 
kad savo namuose nepriėmė nė vieno provincijos gy- 
ventojo, nieko dėl jo iš vyro neprašė ir nesileido pati 
būti prašoma. Taigi plepi ir mėgstanti valdytojus juo- 
dinti provincija, kurioje net nekaltieji neišvengdavo ne- 
šlovės, ją gerbė kaip vienintelį dorybės pavyzdį ir (o tai 
nepaprastai sunku tam, kuris mėgsta net pavojingas pa- 
šaipas) prikando palaidą liežuvį. Ji ir šiandien be per- 
stojo trokšta, nors ir nesitikėdama gauti, panašios mo- 
ters. Didelis dalykas būtų buvęs, jei šešiolika metų pro- 
vincija būtų ją gyrusi, bet didesnis, kad apie ją nekal- 
bėjo. 7. Pasakoju ne siekdamas kaip dera ją pašlovinti 
(taip šykščiai ir paskubomis paminėdamas tik nubrėžiu 
apybraižas), bet kad suvoktum, jog ji - didžios dvasios 
moteris, kurios nenugalėjo nei pataikavimas, nei godu- 
mas, bet kokios valdžios palydovai ir pražūtis. Jau su- 
irus laivui, mirties baimė neprivertė jos, reginčios sudu- 
žimą, prigludusios prie bedvasio vyro, stengtis pačiai 
išeiti, O ne jį išnešti. Parodyk tokią pat narsą, išvaduok 
sielą nuo sielvarto ir elkis taip, kad niekas negalėtų pa- 
manyti, jog tau gėda dėl tavo vaikų. 


XX. 1. Beje, nors visa būsi padariusi, kadangi kur 
buvusios kur nebuvusios tavo mintys vis kryps į mane, 
ir nė vieno vaiko paveikslas dažniau neiškils prieš akis 
ne todėl, kad kiti būtų ne tokie brangūs, bet kad pa- 
prastai skaudamą vietą dažniau paglostome, žiūrėk, ko- 
ki mane įsivaizduok: linksmą ir guvų žmogų, kuriam 
viskas puikiai klojasi. O ar ne puikiai, jei jokių rūpesčių 
neturinti siela gali skirti laiko savo darbams ir tai mė- 
gaujasi lengvesniais užsiėmimais, tai, trokšdama tiesos, 
pakyla apžvelgti savos ir visatos gimties? 2. Pirmiausia 

tiria įvairius kraštus ir jų išsidėstymą, paskui aplinkui 
išsiliejusios jūros padėtį, pasikartojančius jos potvynius 
ir atoslūgius, po to skrodžia žvilgsniu visa, kas kelia 
siaubą tarp dangaus ir žemės, tą dėl griaustinio, žaibų, 
vėtrų, liūčių, sniego ir krušos pliūpsnių sumaištingą erd- 
vę, pagaliau, išraižiusi žemesnes sritis, veržiasi į aukš- 
tybes ir mėgaujasi nepaprastai gražiu dieviško pasaulio 
vaizdu; prisiminusi savo amžinumą, ji vaikšto iš vieno 
šimtmečio į kitą po praeitį ir ateitį. 


Ebucijui Liberaliui 


APIE GERADARYSTES 
De beneficiis 


PIRMA KNYGA 


I. 1. Iš daugybės įvairių karštagalviškai ir neapgal- 
votai gyvenančių žmonių paklydimų, puikiausiasis vyre 
Liberali, sakyčiau, beveik nė vienas neprilygsta tam, *** 
kad nemokame nei daryti gera, nei priimti. Rezultatas 
paprastai esti toks: už blogai paskirta blogai atsilygina- 
ma. Per vėlai skundžiamės, kad neatsimokama, juk žu- 
vo jau dovanojant. 2. Nenuostabu, kad tarp aibės di- 
džiausių ydų dažniausia yra nedėkinga siela. Matau šį 
trūkumą atsirandant dėl daugelio priežasčių. Pirmoji yra 
ta, kad nepasirenkame vertų Žmonių, kuriems galėtume 
paskirti geradarystę. Ketindami ką nors įtraukti į skolos 
knygą, kruopščiai teiraujamės apie skolininko turtą ir 
gyvenimą. Neberiame sėklų į nualintą ir nevaisingą že- 
mę. Geradarystėmis be jokios atrankos labiau švaisto- 
mės negu duodame. 3. Sunku pasakyti, ar bjauriau iš- 
siginti geradarystės, ar reikalauti atsimokėti. Mat tai to- 
kia skolos rūšis, iš kurios tiek atgaunama, kiek grąžina- 
ma savo noru. O dėl to išeikvoti visą turtą yra nepa- 
prastai gėdinga, nes šiam kreditui grąžinti reikia ne lė- 
šų, o sielos. Juk už geradarystę atmoka tas, kuris jau- 
čiasi esąs skolingas. 4. Tačiau, nors ir kalti net nepripa- 

žįstantys esą dėkingi, mūsų kaltės čia taip pat esama. 
Sutinkame daugelį nedėkingų, bet dar daugiau tokių 
patys padarome, nes esame tai nepakeliami priekaištau- 
tojai ir reikalautojai, tai nepastovūs, netrukus gailimės 
dėl dovanos, tai aimanuojame ir peikiame menkiausią 
progą atsilyginti. Visą dėkingumą sugadiname ne tik 
padarę gera, bet ir darydami. 5. Kuris iš mūsų buvo 
patenkintas, net neįkyriai, net tik vieną kartą prašomas? 
Kuris, įtardamas, kad iš jo kažko norima, neraukė kak- 
tos, nenusuko veido, neapsimetė užsiėmęs, ilgomis, ty- 
čia nepabaigiamomis šnekomis nedavė progos įsiterpti 
su prašymu, visaip gudraudamas neapgavo atskubėju- 
sių su būtinu reikalu Žmonių? 6. Kuris, užkluptas ir 
kailį įmerkęs arba neatidėliojo, tai yra nedrąsiai atsisa- 
kinėjo, arba žadėjo, bet sunkiai, suraukęs antakius, pik- 
tai, pro dantis vos iškošdamas žodžius? 7. Juk niekas 
mielai nesijaučia esąs skolingas dėl to, ko ne gavo, o 
iškaulijo. Kas gali būti dėkingas tam, kuris arba išdi- 
džiai numetė labdarą, arba supykęs trenkė, arba nuvar- 
gintas, kad atsikratytų nemalonumo, davė? Jei kas tiki- 
si, kad atsilieps tas, kurį jis nualsino atidėliojimu ir iš- 
kankino laukimu, - klysta. 8. Geradarystė priimama su 
tokiu jausmu, su kokiu teikiama, ir todėl nereikia dary- 
ti gera atsainiai. Juk kiekvienas, gavęs iš nesuvokiančio- 
jo, kad duoda, jausis skolingas tik sau. Nereikia ir per- 
nelyg delsti, nes šiuo atveju didžiai vertinamas duo- 
dančiojo nusiteikimas, o vėlai padaręs pasirodo ilgai ne- 
norėjęs daryti. Nereikia elgtis įžeidžiamai. Mat kadangi 
prigimties taip nustatyta, jog skriaudos giliau nusėda 
už nuopelnus, pastarieji greitai nuplaukia į šalį, o nu- 
oskaudas atmintis saugo tvirtai. Ko gali laukti užsipuo- 

lantis įpareigojamą dėkingu jaustis asmenį? Pastarasis 
pakankamai atsidėkos, atleisdamas jam už suteiktą ge- 
radarystę. 9. Nedėkingųjų minia neturi ataušinti mūsų 
noro pasitarnauti. Mat pirmiausia, kaip sakiau, mes ją 
didiname. Antra, šventvagiai ir atsainuoliai net nemir- 
tingųjų dievų neatbaido nuo taip plačiai besiliejančio 
nepertraukiamo maloningumo. Dievai elgiasi pagal sa- 
vo prigimtį' ir padeda visiems, taip pat ir blogai verti- 
nantiems jų dovanas. Kiek leidžia žmogaus silpnumas, 
sekime šiais vadovais: geradarystes teikime, o ne sko- 
linkime už palūkanas. Vertas būti apgautas tas, kuris 
teikdamas galvoja apie atsilyginimą. 10. „Tačiau blogai 
pavyko.“ Ir vaikai, ir žmonos nepateisina mūsų vilčių, 
bet ir auklėjame, ir vedame, ir, atkakliai priešindamiesi 
patyrimui, pralaimėję vėl rengiame karus, patyrę laivo 
sudužimą vėl leidžiamės į marias. Tuo labiau dera ne- 
siliauti darius gera! Kas nedaro gera todėl, kad jam ne- 
atsimokama, ir daro, kad būtų atsimokėta, puikiai ska- 
tina nedėkinguosius. Jiems darosi gėda neatsimokėti tik 
tuomet, kai tai leista. 11. Kaip daugelis neverti saulės 
šviesos! Tačiau diena išaušta. Kaip daugelis dejuoja, kad 
gimė! Tačiau gamta gimdo naujas kartas ir pakenčia 
labiau trokštančių nebūti buvimą. 12. Didelės ir geros 
sielos ypatybė yra ne geradarystės vaisių siekimas, bet 
ji pati, gero Žmogaus ieškojimas po susidūrimo su blo- 
gaisiais. Ar didingas būtų naudos darymas daugeliui, 
jei niekas neapviltų? Juk dorybė yra teikti geradarystes 
ne tam, kad būtų atsilyginta. Garbingas vyras tučtuojau 
nusiskina jos vaisių. 13. Nedėkingumas neturi mūsų at- 
grasinti ir versti vangiau imtis nepaprastai gražaus da- 
lyko. Net jei man nukertama viltis rasti dėkingą Žmogų, 

aš labiau norėčiau likti neatlygintas negu nedaryti gera. 
Mat nedarantis praskina kelią nedėkingumo ydai. Pasa- 
kysiu savo nuomonę: neatsilyginantis labiau nusideda, 
neteikiantis geradarystės — greičiau. 


II. 1. 
Švaistyti miniai kai nuspręsi geradarystes, 
Prarasi daug, bet vieną sykį pasiseks“. 
Išpeiksi abu pirmosios eilutės teiginius. Pirma, nereikia 
pilti miniai. Antra, negarbinga švaistytis bet kuo, tuo 
labiau geradarystėmis. Jei atsisakysi sąmoningai jas skirti, 
nustos būti geradarystės, joms pritiks kažkoks kitas var- 
das. 2. Susižavėjimą kelia antroji eilutė, teigianti, jog 
viena sėkminga geradarystė paguodžia dėl daugelio ki- 
tų praradimo. Tačiau meldžiu pažiūrėti, ar ne teisin- 
giau būtų ir ar ne labiau pritiktų teikiančiojo didybei, 
kad jį paragintume duoti, net jei nepavyko nė su vienu. 
Mat klaidingas yra teiginys: „Prarasi daug“. Nė viena 
nepražūva, nes praradėjas visa apskaičiavo. 3. Juk gera- 
darysčių sąskaita paprasta: išduota štai tiek; jei kas bus 
grąžinta, bus pelnas, jei nieko nebus grąžinta, nuostolio 
nebus. Daviau tam, kad duočiau. Niekas labdaros ne- 
įtraukia į skolos knygą, niekas neprimena kaip godus 
skolos išieškotojas, besikreipiąs tiksliai sutartą dieną ir 
valandą. Geras vyras apie ją niekada ir nepagalvoja, 
nebent primintas atsilyginančiojo. Priešingu atveju gera- 
darystė virsta kreditu. Geradarysčių užsirašinėjimas į iš- 
laidų knygą yra šlykštus palūkininkavimas. 4. Kad ir 
kaip išeitų su ankstesnėmis, nenustok jų teikęs kitiems. 
Geriau tegu guli pas nedėkinguosius. Ar gėda, ar pro- 
ga, ar noras pamėgdžioti juos kada nors gal padarys 

dėkingus. Nesustok, tęsk savo darbą, siek gero vyro var- 
do. Vienam padėk turtu, kitam — paskola, trečiam —- 
įtaka, ketvirtam — patarimu, penktam —- sveikatingais 
pamokymais. 5. Net žvėrys turi pareigos jausmą. Nėra 
tokio neprijaukinamo gyvūno, kurio rūpinimasis juo ne- 
suminkštintų ir neugdytų prieraišumo. Tramdytojai ra- 
miai liečia liūtų snukius, pašaras laukinius dramblius 
paverčia vergiškai paklusnius; nuolatinės, nepaliaujamos 
dovanos nugali net nesugebančias geradarysčių suvokti 
ir įvertinti būtybes. Jis neatsidėkojo už pirmąją gerada- 
rystę? Už antrąją padėkos. Užmiršo abi? Trečioji pri- 
mins pamirštąsias. 


III. 1. Geradarystes praras tas, kuris greitai patikės 
jas praradęs. O dovanojąs toliau padaro svaresnes ir 
pirmąsias, išskelia dėkingumą ir iš kietos bei užmaršios 
širdies. Kai dovanų bus daug, nedėkingasis nedrįs pa- 
kelti akių. Kad ir kur pasuktų bėgdamas nuo savo at- 
minties, tegul visur mato tave: apjuosk jį savo gerada- 
rystėmis. 2. Atskleisiu geradarysčių esmę ir savybes, jei 
pirma leisi pakalbėti apie tai, kas nesusiję su aptariamu 
dalyku: kodėl gracijų? yra trys, kodėl jos seserys, kodėl 
susitvėrusios už rankų, kodėl jos jaunos mergelės su 
palaidais peršviečiamais rūbais? 3. Vieni nori matyti pir- 
mąją darant geradarystę, antrąją gaunant, trečiąją — at- 
silyginant. Kiti teigia jose esant visas tris geradarysčių 
rūšis: pasitarnavimo, atsilyginimo, gavimo ir atsilygini- 
mo vienu kartu. 4. Pritark bet katram teiginiui, tik ką 
mums padeda toks žinojimas? Ką reiškia tas susikibu- 
sių rankomis, viena į kitą atsikreipusiųjų ratelis? Tą, 
kad per rankas iš eilės perėjusi geradarystė vis tiek griž- 
ta pas teikiantijį. Visumos vaizdas prarandamas, jei kur 

nors ratelis pertraukiamas, bet yra nepaprastai gražus, 
jei išlaikomas ryšys ir atsidėkojimas. Tačiau vyresnioji 
supama didesnės pagarbos, kaip ir labdariai. 5. Jų vei- 
dai linksmi, kaip tų, kurie teikia ar gauna geradarystes. 
Jaunos, nes geradarysčių atminimas neturi senti. Mer- 
gelės, nes geradarystės skaisčios, nuoširdžios ir visiems 
šventos. Čia nedera saitai bei suvaržymai, todėl tuni- 
kos* palaidos. Jos peršviečiamos, nes geradarystės nori 
būti matomos. 6. Gal atsiras koks nors graikų įtakos 
pavergtas žmogus, teigiantis, jog visa tai būtina, tačiau 
nebus tokio, kuris manytų, jog su kalbamuoju dalyku 
susiję Hesiodo joms duoti vardai. Vyriausiąją jis pava- 
dino Egle, viduriniąją - Eufrosine, trečiąją — Talija“. Šių 
vardų aiškinimą kiekvienas pakreipia kaip kam atrodo 
ir bando rasti tam tikrą prasmę, nors Hesiodas toms 
mergaitėms paskyrė tokius vardus savo nuožiūra. 7. Ho- 
meras pakeitė vienos vardą pavadindamas Pasitėja ir ją 
ištekino“ tam, kad žinotum, jog jos nėra mergelės ves- 
talės. Pas kitą poetą jos susijuosusios ir apsirengusios 
tankiais frigiškais rūbais. Kartais šalia stovi Merkurijus 
ne todėl, kad geradarystes sąlygoja nuovoka ar iškalba, 
bet kad dailininkui taip atrodė“. 8. Taip pat ir subtilaus 
taiklumo turintis Chrisipas, gebantis įsiskverbti į tiesos 
gelmes, vartojantis tik tiek žodžių, kiek reikia aiškina- 
mam daiktui suprasti, visą savo knygą prikaišiojo šių 
nesąmonių“. Išėjo, kad apie pačią davimo, gavimo ir 
atsilyginimo pareigą jis kalba mažai: ne į šių dalykų 
aptarimą įterpia pasakaičių, bet į pasakaites šių dalykų. 
9. Mat be to, ką perrašo Hekatonas?, Chrisipas sako, jog 
gracijos yra Jupiterio ir Eurinomės dukterys, jaunesnės 
už horas, bet gražėlesnės ir todėl duotos Venerai į pa- 

lydoves. Jis mano, jog motinos vardas taip pat susijęs 
su aptariamuoju dalyku: ji esanti pavadinta Eurinome, 
nes plačiai išsidriekusio moterystės būvio savybė yra 
dalyti geradarystes''. Tarytum motinai vardas būtų duo- 
damas priklausomai nuo dukterų ar poetai pateiktų tik- 
ruosius vardus. 10. Kaip vietoj atminties turintis akiplė- 
šiškumo nomenklatorius, neprisimindamas tikrojo var- 
do, pavadina bet kokiu, taip ir poetai nemano, jog svar- 
bu kalbėti tiesą, bet, prispirti būtinybės ar suvedžioti 
grožio, kiekvieną priverčia pasivadinti taip, kaip dailiai 
tinka eilutėje. Jie nepatiria žalos, ką nors įtraukdami į 
piliečių sąrašus. Mat po Homero kitas poetas priverčia 
gracijas vadintis jo duotu vardu. Štai kaip yra: kai kal- 
bama apie Taliją, Hesiodui ji — charitė, o Homerui — 
mūza!'!. 


IV. 1. Bet kad pats nepradėčiau daryti to, ką smer- 
kiu, paliksiu visa, kas nesusiję su kalbamu dalyku. Te- 
gu net aplinkui nesipainioja. Tik tu mane gink, jei kas 
prikištų, kad pastačiau į vietą Chrisipą, dievaži, didį 
vyrą, tačiau vis dėlto graiką. Jo pernelyg subtilus sąmo- 
jis atšimpa ir dažnai pats į save susivynioja; net kai 
atrodo kažką veikiąs, smaigstosi, bet neperduria. 2. Kam 
čia tas sąmojis? Reikia kalbėti apie geradarystes ir dės- 
tyti labiausiai žmonių bendruomenę susiejančius daly- 
kus. Reikia duoti gyvenimo dėsnį, kad nesirinktume ge- 
radarystės kauke prisidengusio neapgalvoto lengvabū- 
diškumo, kad toks saiko siekiantis stebėjimas nevaržytų 
dosnumo. Jo neturi nei stigti, nei upėmis plūsti. 3. Rei- 
kia mokyti žmones mielai duoti, mielai priimti, mielai 
atsidėkoti ir užsibrėžti dideles lenktynes, kad ir darbais, 

ir dvasia ne tik susilygintų su tais, kuriems yra skolin- 
gi, bet ir pralenktų, nes privalantieji atsilyginti atsiskai- 
tys tik pranokdami geradarį. Vienus reikia mokyti ne- 
skaičiuoti, kitus — jaustis didesniais skolininkais negu 
yra iš tiesų. 4. Chrisipas mus taip kviečia į šias gerada- 
rystėmis geradarystes įveikimo varžybas. Jis sako: ka- 
dangi charitės yra Jupiterio dukterys, turime bijoti, kad 
nedėkingumas nebūtų šventvagystė ir kad neįžeistume 
gražiųjų mergelių. 5. Išmokyk mane tų principų, kurie 
darytų mane didesnį geradarį ir dėkingesnį man pasi- 
tarnavusiems, kurie verstų varžytis įpareigotų ir įparei- 
gojančiųjų sielas, kad davusieji pamirštų, 0 gavusiųjų 
atmintis neatbuktų. O minėtos nesąmonės telieka poe- 
tams. Jų tikslas — ausis džiuginti ir malonias pasakėles 
regzti. 6. Norintieji gydyti protus, išlaikyti žmonių pa- 
sitikėjimą, įdiegti sielose pareigos atminimą tekalba rim- 
tai ir veikia, sutelkę didžiules jėgas. Tu juk nemanai, 
kad tuščia, pramanų kupina šneka bei senučių argu- 
mentais galima sulaikyti pražūtingiausią dalyką - gera- 
darysčių užmarštį. 

V. 1. Prabėgęs pro nereikalingus dalykus, turiu iš- 
dėstyti būtinus. Pirmiausia mums reikia ištyrinėti, ką 
esame skolingi, priėmę geradarystę. Vienas sakosi esąs 
skolingas pinigų, nes jų gavo, kitas — konsulatą, tre- 
čias - Žynio pareigas, ketvirtas — provinciją. 2. Tai yra 
pasitarnavimo ženklai, o ne pasitarmavimas. Geradarys- 
tės negalima paliesti ranka, čia viską atlieka širdis. Di- 
delio skirtumo esama tarp daiktinės geradarystės išraiš- 
kos ir geradarystės. Nei auksas, nei sidabras, nei kiti 
didžiai vertinami dalykai nėra geradarystė. Geradarystė 

yra teikiančiojo nuostata. Neišmanėliai pabrėžia vien tai, 
kas matoma, kas perduodama ir patenka kito nuosavy- 
bėn, mažmožiu laikydami tikrąjį brangumyną ir vertin- 
gumą. 3. Trapu yra visa, ką turime, į ką žvalgomės, 
prie ko prisvilę mūsų geismai. Likimas ir skriauda gali 
juos atimti iš mūsų, o geradarystė išlieka ir netekus ją 
išreiškiančio daikto. Mat ji yra teisingas poelgis; jokia 
jėga negali jo atšaukti. 4. Išpirkau draugą iš piratų. Ki- 
tas priešas jį sučiupo ir įmetė į kalėjimą. Tuo jis ne 
mano geradarystę panaikino, o tik geradarystės naudą. 
Kam nors sugrąžinau iš sudužusio laivo ar degančio 
namo išgelbėtus vaikus. Juos pasigrobė liga ar kokia 
kita staigi neganda. Tačiau ir be jų lieka tai, kas pada- 
ryta dėl jų. 5. Taigi visa, kas klaidingai prisiskiria gera- 
darystės vardą, yra tarpininkai, per kuriuos pasireiškia 
draugiškas jausmas. Taip yra ir kitais atvejais, nes vie- 
nas dalykas yra reiškinio ženklas, kitas — pats reiškinys. 
6. Karvedys karį apdovanoja sienos ar piliečio vaini- 
ku“. Kas pati savaime yra ta vertinga karūna? Kas yra 
preteksta? Kas yra fasciai? Tribunolas?“ Vežimas?“ Nė 
vienas iš šių daiktų nėra garbė, tik garbės ženklas. Taip 
ir visa, prie ko sustoja mūsų žvilgsnis, nėra geradarys- 
tė, o tik jos pėdsakas ir žymė. 


VI. 1. Tad kas gi yra geradarystė? Maloningas, 
džiaugsmą teikiąs ir beteikdamas kartu jo gaunąs veiks- 
mas. Jis visuomet atliekamas mielai ir savanoriškai. Svar- 
bu, ne kas padaroma ar duodama, bet kaip nusiteikus, 
nes geradarystės esmė glūdi ne atliktame poelgyje ar 
daikte, bet davėjo ar darytojo širdyje. 2. Didžiulį šių dvi- 
ejų dalykų skirtumą gali suvokti iš to, kad geradarystė 

yra gėris, o tai, kas daroma ar duodama, nėra nei gėris, 
nei blogis. Siela išaukština mažmenas, apvalo nešvaru- 
mus, nutraukia didystės ir vertingumo šlovę, o patys 
siekiniai neturi nei gėrio, nei blogio prigimties. Svarbu, 
kur visa nukreipia reiškiniams norimą pavidalą sutei- 
kiantis vadovas. 3. Skaičiuojami ir dalijami daiktai nėra 
geradarystė. Panašiai ne aukojami gyvuliai išreiškia pa- 
garbą dievams, kad ir kokie riebūs jie būtų, kad ir kaip 
spindėtų paauksuoti jų ragai, o nuoširdus ir pamaldus 
garbintojų nusiteikimas. Todėl dorieji yra dievobaimin- 
gi, aukodami tik miežinę duoną ar košę, o nedorėliai 
neišvengia nepamaldumo ir marias kraujo išliedami ant 
aukurų. 


VII. 1. Jei geradarysčių esmę sudarytų ne noras pa- 
daryti gera, o daiktai, jos būtų tuo didesnės, kuo dides- 
ni gautieji daiktai. Tai klaidinga. Juk visuomet mus la- 
biau įpareigoja tas, kuris mažmožį davė didingai, kuris 
„jaučiasi kaip karalius turtingas“", kuris paskyrė nedaug, 
bet noriai, kuris pamiršo savo skurdą, išvydęs manąjį, 
kuris ne tik norėjo, bet ir aistringai geidė padėti, kuris 
galvojo, jog teikdamas jis gauna geradarystę, kuris da- 
vė, nusiteikęs negauti atlygio, kuris atlygį priėmė taip 
nusiteikęs, lyg būtų nedavęs, kuris rado ir siekė progos 
pasitarnauti. 2. Jau esu minėjęs, jog, priešingai, nejau- 
čiama dėkingumo gavus ir iš tiesų vertingus, ir iš iš- 
orės įspūdingus dalykus, jei jie iš duodančiojo arba iš- 
plėšiami, arba nejučiomis iškrinta. Daug dėkingiau pri- 
imama kas ateina iš malonių, o ne iš pilnų rankų. 3. Šis 
dovanojo man trupinį, bet daugiau neįstengė. Anas kal- 
nus prikrovė, bet abejojo, bet atidėliojo, bet duodamas 

aimanavo, bet davė pasipūtęs, bet visiems rodė ir norė- 
jo įsiteikti visai ne tam, kam skyrė. Jis davė tuščiagar- 
biškumui, ne man. 


VIII. 1. Kai Sokratui kiekvienas pagal galimybes at- 
nešė dovanų, neturtingas klausytojas Eschinas tarė: „Ne- 
randu nieko, ką tavęs verta galėčiau duoti, ir tik šiuo 
požiūriu laikau save skurdžiumi. Todėl dovanoju vie- 
nintelį mano turimą dalyką - patį save. Kad ir kokia 
būtų ši dovana, prašau priimti maloniai ir pagalvoti, 
kad kiti, i daug duodami, dar daugiau sau pasiliko“. 
2. Sokratas jam tarė: „Argi nebrangi ši dovana? Nebent 
tu pats ją pigiai vertintumei. Rūpinsiuosi, kad galėčiau 
tave geresnį grąžinti tau negu gavau“!“. Šia dovana Es- 
chinas pranoko ir Alkibiado sielą, prilygstančią jo tur- 
tams, ir visų pasiturinčių jaunikaičių dosnumą. 


IX. 1. Matai, kaip net nepritekliuje siela randa dos- 
numo priemonių. Man atrodo, Eschinas norėjo pasakyti 
taip: „Nieko nepasiekei, likime, padarydamas mane skur- 
džiumi. Vis tiek įteiksiu vertą šio vyro dovaną. Kadan- 
gi neturiu tavo gėrybių, duosiu iš savo“. Nemanyk, kad 
jis nusipigino: save savimi įvertino. Talentingas jaunuo- 
lis surado, kaip užkariauti Sokratą. Reikia Žiūrėti, ne 
kiek ir kas, o iš kur atplaukia. *** 

2. Gudreiva pasidaro nesunkiai prieinamas besaikių 
norų Žmonėms ir žodžiais kursto perdėtas viltis, nė ne- 
ketindamas padėti. Dar blogesnis yra grubios kalbos, 
rūstaus veido, su neapykanta rodantis savo turtus ne- 
naudėlis. Jie garbina ir keikia laimingąjį ir nekenčia da- 
rančiojo, nors patys, jei galėtų, darytų tą patį. *** 

3. Ne slapta, o atvirai išgėdinę svetimas žmonas, ki- 
tiems perleido savąsias. Keliantis matronų pasibjaurėji- 
mą netašytas stuobrys, ne žmogus, pikčius yra tas, ku- 
ris uždraudė savo Žmonai naudotis atvirais neštuvais, 
kuris nepanoro, kad ji tarytum peršviečiama keliautų 
apsupta spoksotojų. 4. Jei kas pagarsėjo neturįs meilu- 
žės ir svetimai Žmonai nemoka atlyginimo, matronos 
tokį vadina prasčioku, tamsuomenės moterų ir tarnai- 
čių sugyventiniu. Todėl tinkamiausias sutuoktinių gy- 
venimo būdas yra paleistuvystė; keroja sutartinė vien- 
tulystė, nes kiekvienas veda tik iš kito atsivestą Žmo- 
ną". 5. Varžosi, barstydami ką prisigrobė, ir Žiauriai bei 
nuožmiai godžiai rinkdami ką išbarstė, viską laiko per 
nieką, į kitų skurdą žiūri iš aukšto, savojo bijo labiau 
už visas negandas, prievartos veiksmais drumsčia vi- 
suomenės ramybę, silpnuosius slegia jėga ir baime. Ne- 
nuostabu, kad apiplėšinėjamos provincijos, kad, išklau- 
sęs abiejų pusių pasiūlymus, papirktas teismas parduo- 
damas kitam. Juk yra barbarų paprotys parduoti, ką esi 
pirkęs. 


X. 1. Bet, aptariamajai medžiagai skatinant, įkarštis 
mus veda per toli. Taigi baikime, kad kaltė nekristų 
vien mūsų amžiui. Ir mūsų protėviai skundėsi, ir mes 
skundžiamės, ir ainiai skųsis, kad žlugo dora, viešpa- 
tauja niekšybė, žmonija smunka žemyn į visuotinį blo- 
gi. Tačiau viskas stovi toje pačioje vietoje, ir stovės, tik 
truputį pajuda šen bei ten kaip jūros bangos: kylant 
potvyniui plačiau išsilieja, o atoslūgio metu sugrįžta į 
krantus. 2. Tai labiausiai nusidės paleistuvaudami ir su- 
plėšys dorumo raiščius, tai suklestės puotų šėlsmas ir 
gėdingiausia tėvonijų pražūtis — virimo menas, tai bus 

pradėta pernelyg prižiūrėti kūną ir rūpintis jo grožiu, 
nekreipiant dėmesio į dvasios bjaurastį, tai prastai val- 
doma laisvė virs įžūlumu ir akiplėšiškumu, tai ir priva- 
čioje, ir visuomeninėje srityse įsigalės beširdiškumas ir 
pilietinių karų beprotybė, pažeminanti visa, kas tauru 
ir šventa. Bus ir girtavimą garbinančių laikų, daug vy- 
no išgerti tuomet bus dorybė. 3. Ydos netupi vienoje 
vietoje. Jos judrios, pešasi tarpusavyje, kelia sumaištį, 
stumdosi ir veja vienos kitas. Tačiau visuomet turėsime 
sakyti apie save tą patį: mes esame blogi, buvome blogi 
ir būsime (nenoromis priduriu) blogi. 4. Bus Žmogžu- 
džių, tiranų, vagių, paleistuvių, grobikų, šventvagių, iš- 
davikų. Už visus Žemiau stovės nedėkingasis. Nors vi- 
sos blogybės atsiranda iš nedėkingojo, iš jo išauga kiek- 
viena didelė piktadarystė. Saugokis nedėkingumo kaip 
didžiausio nusikaltimo, o jei į tave atsisuko, atleisk kaip 
visiškai nereikšmingą. Juk šios skriaudos esmė tokia: 
geradarystė nuėjo vėjais. Nepaliesta tai, kas geriausia: 
tu davei. 5. Kaip reikia rūpintis geradarystes skirti la- 
biausiai tiems, kurie atsakys dėkingumu, taip šį bei tą 
skirkime bei darykime ir tiems, iš kurių nieko nesitikė- 
sime!“. Šitaip elkimės net tada, kai ne tik spėsime juos 
būsiant nedėkingus, bet ir tada, kai tikrai žinosime jau 
seniau buvus nedėkingus. Nesvyruosiu, galėdamas kam 
nors sugrąžinti be jokios rizikos iš didelio pavojaus iš- 
laisvintus sūnus. Dėl verto Žmogaus nebijosiu pralieti 
kraują ir užsitraukti negandą. Jei nevertą galėsiu išgel- 
bėti iš plėšikų, sukėlęs triukšmą, nebus gaila surėkti ke- 
letą gelbstinčių žodžių. 


XI. 1. Toliau turime pasakyti, kokias geradarystes rei- 
kia teikti ir kaip. Pirmiausia teikime būtinas, paskui — 

naudingas, paskui — malonias, žinoma, ilgai išliekan- 
čias. Pradėti reikia nuo būtinų. Mat vienaip širdį palie- 
čia gyvenimą pagrindžiantys, kitaip — jį puošiantys ir 
gražinantys dalykai. Juk kas nors, išdidžiai žvelgdamas 
į daiktą, be kurio lengvai apsieis, gali pasakyti: „Pasi- 
imk atgal, aš to netrokštu, man užtenka to, ką turiu“. 
Kartais norisi ne tik grąžinti, bet išmesti tai, ką esi ga- 
vęs. 2. Iš būtinų dalykų pirmą vietą užima tie, be kurių 
negalime gyventi, antrą — be kurių neprivalome gyven- 
ti, trečią — be kurių nenorime. 3. Pirmiausia teiktinos 
tokios geradarystės: išplėšti iš priešų nagų, iš valdovo 
rūstybės, iš proskripcijų ir kitų įvairių bei sunkiai nu- 
spėjamų gyvybei gresiančių pavojų. Kuo didesnė ir bai- 
sesnė bus mūsų nuginta nelaimė, tuo didesnę padėką 
pelnysime. Mat Žmonėms topteli mintis, iš kokių ne- 
gandų jie išvaduoti, ir buvusi baimė tampa dėkingumo 
už suteiktą dovaną vedle. Tačiau neturime ką nors gel- 
bėti nerangiau negu galime dėl to, kad baimė pridėtų 
svorio mūsų patarnavimui. 4. Panašios į minėtas yra 
vertybės, be kurių gyventi galime, bet verčiau būtų mirti. 
Tai laisvė, nekaltybė, blaivi sąmonė. Po jų eis brangūs 
dėl ryšio ir kraujo, dėl naudojimosi ir seno pripratimo 
dalykai: vaikai, sutuoktiniai, penatai ir kita, prie ko šir- 
dis taip prisiriša, kad labiau trokšta netekti gyvybės ne- 
gu jų. 5. Toliau - labai įvairi ir plati naudingybės sritis. 
Jai priklausys ne per kraštus besipilantys, bet išlaikan- 
tys protingą saiką pinigai. Jai priklausys pagalba sie- 
kiantiesiems garbingų pareigų ir aukštų tarnybų. Mat 
čia didžiausia nauda yra nauda sau pačiam. Visos kitos 
geradarystės ateina iš pertekliaus ir lepina. Seksime, kad 
jos būtų malonios, nes tinkamos, kad nebūtų įprastos, 

kad jas arba gautų nedaugelis, arba nedaugelis tam tik- 
ru laiku, arba tam tikru būdu. Net nebūdamos iš pri- 
gimties brangios, turi tokios pasidaryti ir dėl laiko ar 
vietos. 6. Žiūrėkime, kokios dovanos teiktų daugiausiai 
malonumo, su kokiomis jų turėtojas dažniausiai susi- 
durs, kad kiekvieną sykį, kai bus su jomis, mintyse bū- 
tų ir su mumis. Žinoma, saugokimės, kad nenusiųstu- 
me nereikalingų; pavyzdžiui, moteriai ar seniui medžiok- 
lės įnagių, kaimiečiui — knygų, mokslinčiui ir rašyto- 
jui - Žvejo tinklų. Taip pat turime ir priešingai apsidai- 
ryti, kad, siųsdami kokią mielą dovaną, nenusiųstume 
to Žmogaus trūkumą peikiančio dalyko: girtuokliui — 
vyno, ligoniui — vaistų. Ne dovana, o priekaištu tampa 
gaunančiojo ydą leidžiantis atpažinti daiktas. 


XII. 1. Jei turime teisę spręsti, ypač rinkimės išlik- 
siančias geradarystes, kad dovanos būtų kuo mažiau 
mirtingos. Ne dažnas esti taip dėkingas, kad ir nema- 
tydamas galvoja apie tai, ką yra gavęs. Nedėkinguosius 
atsiminimas užgriūva kartu su dovana, kai ji stovi prieš 
akis ir, neleisdama pamiršti, primena bei įbruka davėją. 
Ilgiau tveriančių ieškokime ir dėl to, kad patys niekuo- 
met neturime jų priminti. Tegul pats dalykas pažadins 
beišnykstantį atminimą. 2. Mieliau dovanosiu indu, o 
ne pinigu paverstą sidabrą, mieliau statulą negu drabu- 
žį bei kitą greitai sunešiojamą rakandą. Tik nedaugelis 
lieka dėkingi ir netekę daikto, daugiau tokių, kurie šir- 
dyje geradarystę laiko tol, kol naudojasi dovana. Taigi, 
jei imanoma, nenoriu, kad mano dovis būtų greitai su- 
naudotas, tegu išlieka, tegu prisvvla prie mano draugo, 
tegu su juo gyvena. 3. Nėra kvailio, kurį reikėtų įtikinėti, 

jog nedovanotų gladiatorių ar Žvėrių jau suruošusiam 
varžybas žmogui, kad Žiemą nesiųstų vasarinių drabu- 
žių, o Žieminių — vidurvasarį. Teikiant geradarystę, te- 
gul bus laikomasi visuotinės nuostatos: atsižvelgiama į 
laiką, vietą, asmenis, nes kartais tie patys dalykai esti 
malonūs, kartais — ne. Daug palankiau priimama, kai 
duodame tai, ko kitas neturi, negu tai, ko yra pertekęs, 
ko seniai ieško ir neranda, negu tai, ką mato visur. 
4. Dovanos tegu bus ne brangios, bet retos ir išrankios, 
reikšmingos net turtuoliui. Pavyzdžiui, paprasti obuo- 
liai, į kuriuos po keleto dienų niekas nebežiūrės, pra- 
džiugina, jei įteikiami anksčiau prinokę. Pagarboje bus 
ir tai, ko niekas kitas nėra davęs ar ko mes niekam 
kitam nesame davę. 


XIII. 1. Kai užkariavęs Rytus Aleksandras Makedo- 
nietis kėlėsi virš viso, kas žmogiška, korintiečiai per pa- 
siuntinius jį pasveikino ir padovanojo savo miestą. Alek- 
sandrui juokiantis dėl tokio paslaugumo, vienas pasiun- 
tinys tarė: „Savo miesto mes nesame atidavę niekam, 
tik tau ir Herkuliui““. 2. Maloniai priėmė tokį nenuval- 
kiotą pagarbos pareiškimo būdą ir, pasiuntinius vaišin- 
damas bei žmoniškai priimdamas, galvojo ne apie tuos, 
kurie jam atidavė miestą, bet apie tą, kuriam buvo se- 
niau atidavę. Garbei atsidavęs vyras, nepažindamas nei 
jos prigimties, nei saiko, eidamas Herkulio ir Liberio 
pėdomis ir nesustodamas net ten, kur jos baigėsi, nuo 
dovanotojų nukreipė akis į savo garbės dalininką, tary- 
tum sulygintas su Herkuliu galėtų gauti tuščiomis min- 
timis dažnai apglėbiamą dangų. 3. Ar buvo bent kuo į 
ji panašus tas padūkęs jaunuolis, vietoj dorybės turėjęs 

sėkmingo karštagalviškumo?! Herkulis nieko neužkaria- 
vo sau. Jis perėjo per pasaulį ne ko nors sau geisda- 
mas, 0 spręsdamas, ką galėtų nugalėti. Tai buvo blogų- 
jų priešas, gerųjų gynėjas, sausumos ir jūros tramdyto- 
jas??. O šis - nuo mažumės plėšikas ir tautų naikintojas, 
ir priešų, ir draugų prapultis. Didžiausiu gėriu jis laikė 
buvimą visų mirtingųjų siaubu, pamiršęs, kad ne tik 
smarkiausi gyvūnai gali kelti baimę, bet ir nerangiausi 
gąsdinti pragaištingais nuodais. 


XIV. 1. Dabar grįžkime prie mūsų užsibrėžto tikslo. 
Bet kam teikiama geradarystė nėra maloni niekam. Nie- 
kas nelaiko savęs užvažiuojamo kiemo ar smuklės šei- 
mininko svečiu, ar viešą pokylį surengusio Žmogaus 
puotautoju. Mat tokiu atveju galima pasakyti: „Ką jis 
man tuo davė? Juk tą patį, ką ir anam, beveik nepažįs- 
tamam, ar anam priešui bei niekšui. Gal nusprendė ma- 
ne esant vertą? Ne, jis elgėsi taip, kaip liepė ligota sie- 
la“. Norėdamas, kad dalykas būtų malonus, padaryk jį 
retą. Kam gi patinka gauti įprastą dovaną? 2. Tegul 
niekas šių žodžių neišsiaiškins kaip noro panaikinti dos- 
numą ar suspausti siauresniais Žąslais. Tegul jis kiek 
nori plaukia, bet plaukia, o ne šen bei ten liejasi. Gali- 
ma taip dalyti, kad su visais gavęs dovaną Žmogus ne- 
laikys savęs minios dalele. 3. Kiekvienam tegul bus pa- 
rodytas tam tikras nuoširdumo ženklas, leidžiantis tikė- 
tis, kad jis yra laikomas artimuoju. Tegu jis sako: „Ga- 
vau tą patį, ką ir anas, bet duota buvo geranoriškai. 
Gavau tą patį, ką ir anas, bet aš labai trumpai, o anas 
ilgai tarnavo. Yra turinčiųjų tą patį, bet buvo duota ne 
tuos pačius žodžius ištarus, ne taip meiliai. Anas gavo, 

nes prašė. Aš neprašiau. Anas gavo, bet jis lengvai grą- 
žins: nemažai žada jo senatvė ir nepriklausoma bevai- 
kystė; nors atidavė tą patį, man davė daugiau, nes da- 
vė, neturėdamas vilties atsiimti“. 4. Kaip hetera padali- 
ja save daugeliui taip, kad kiekvienas turėtų tam tikrą 
nuoširdžios sielos ženklą, taip norintysis, kad jo gera- 
darystės būtų mielos, teišgalvoja tokį būdą, kad ir dau- 
gelis būtų įpareigoti, ir kiekvienas skyrium turėtų kaž- 
ką, kuo galėtų save laikyti viršesniu už kitus. 


XV. 1. Aš iš tiesų nenoriu trukdyti geradarystėms. 
Kuo daugiau ir didesnių bus, tuo daugiau šlovės teiks. 
Tačiau tegu bus apsvarstoma; juk niekam ne prie šir- 
dies atsitiktinės ir karštagalviškos dovanos. 2. Todėl jei 
kas galvoja, kad šitaip patarinėdami mes siauriname ge- 
radarystės sritį ir atveriame ne tokias plačias sienas, te- 
gu girdi tiesioginę mūsų pamokymų prasmę. Kokią do- 
rybę labiau garbiname? Kokią labiau skatiname? Kam 
dar dera raginti, jei ne mums, žmonių giminės bendriją 
laikantiems šventa? 3. Tad kaip čia išeina? Kadangi nė- 
ra nė vienos net iš gerų norų kilusios garbingos sielos 
savybės, išskyrus tą, kurią saikingumas padarė dorybe, 
draudžiu eikvoti dosnumą. Geradarystę malonu priimti 
tada (ir net išskėstomis rankomis), kai protas ją atveda 
pas vertuosius, o ne atbloškia atsitiktinumas ar nesą- 
moningas potraukis. Ją norisi parodyti kitiems ir prisis- 
kirti sau. 4. Ar vadini geradarystėmis tas, kurias tau 
gėda prisipažinti padarius? Juk anos nepalyginti malo- 
nesnės, nepalyginti giliau į širdį įsiskverbia ir niekada 
nepalieka, džiugindamos labiau galvojantį, iš ko, o ne 
ką esi gavęs. 5. Krispas Pasienas dažnai kalbėdavo, jog 

labiau norėtų kai kurių asmenų įvertinimo, o ne gera- 
darystės, ir kai kurių geradarystės labiau negu įvertini- 
mo, pridurdamas pavyzdžių: „Labiau noriu, - sakyda- 
vo, - dieviškojo Augusto įvertinimo, o Klaudijaus - ge- 
radarystės“. 6. Mano nuomone, nereikia laukti gerada- 
rystės tų, kurių vertinimai nieko verti. Kaip čia išeina? 
Ar nereikėjo priimti iš Klaudijaus to, kas buvo duoda- 
ma? Reikėjo, bet taip, kaip iš likimo. Žinai jį galint tuč- 
tuojau pasikeisti į bloga. Kam skirstyti kas susimaišę? 
Nėra geradarystė tai, kam trūksta geriausios dalies - da- 
vimo įvertinus. Kai kada ne iš grynos širdies dovanota 
galybė pinigų nebus geradarystė, kaip ir atsitiktinai at- 
rastas lobis. Esama daugelio dalykų, kuriuos reikia pri- 
imti, bet nesijausti skolingam. 


ANTRA KNYGA 


I. 1. Puikiausiasis iš vyrų, Liberali, dabar peržvelki- 
me tai, kas dar liko iš ankstesnio skyriaus: kaip reikia 
teikti geradarystę. Atrodo, sugebėsiu parodyti lengviau- 
sią kelią: teikime taip, kaip norėtume gauti. 2. Svar- 
biausia — noriai, spėriai, nesvyruodami. Nemaloni yra 
ilgai davėjo laikyta, sunkiai paleista iš rankų ar tary- 
tum išplėšus pačiam iš savęs duota dovana. Net jei įsi- 
terpia kokios gaišaties, visaip kaip venkime atrodyti 
svarstą. Svyruojantis labai panašus į atsisakantį; abejo- 
jęs duoti visiškai nenusipelno dėkingumo. Mat gerada- 
rystės malonumą sudaro teikiančiojo noras. Jei kas dels- 
damas paliudija skiriąs nenoromis, išeina, kad ne davė, 
o neįstengė pasipriešinti vedančiajam!'. Dažną dosnų daro 

kinkų silpnumas. 3. Maloniausios yra pasiruošus, mie- 
lai, paslaugiai teikiamos geradarystės, kai gaištama ne- 
bent tik dėl gavėjo drovumo. Geriausia yra pralenkti 
kito norą. Neblogai ir sekti paskui jį, tačiau geriau už- 
bėgti už akių, nespėjus paprašyti. Kadangi doram žmo- 
gui prašant neapsiverčia liežuvis ir išpila raudonis, iš- 
vadavęs jį iš šių kankynių gerokai padidina savo dova- 
ną. 4. Paprašęs gauna jau nebe veltui, nes nepaprastai 
garbiems vyrams mūsų protėviams atrodė, kad bran- 
giausiai kainuoja už prašymus nupirktas daiktas. Žmo- 
nės mažiau maldautų, jei tai daryti reikėtų viešai. Net 
ir be galo gerbiamus dievus labiau trokštame melsti ty- 
liai širdyje. 

II. 1. „Prašau.“ Sunkus tai žodis, slegiantis, tariamas 
nuleidus galvą. Nuo jo turi išgelbėti draugą ir kiekvie- 
ną kitą, kurį pasitarnaudamas ketini padaryti draugu“. 
Nors ir skubėjo, per vėlai padarė gera tas, kuris darė 
paprašytas. Todėl reikia atspėti visų norus ir, juos su- 
vokus, išvaduoti nuo nepaprastai sunkios prašymo bū- 
tinybės. Žinok, tik ta geradarystė maloniai apsigyvens 
širdyje, kuri bus sutikta beateinanti priešais. 2. Jei ne- 
pavyko užbėgti už akių, pertraukime prašantį, kad at- 
rodytume ne priprašyti, o sužinoję padėtį; tučtuojau pa- 
žadėkime ir, skubėdami atlikti, parodykime, jog pada- 
rysime ir neparaginti. Kaip ligoniams teikia sveikatos 
tinkamas valgymo metas ir laiku paduotas vanduo esti 
vaistas, taip net nereikšminga ir paprasta, po ranka bu- 
vusi, nė akimirkos nelaukiant suteikta geradarystė įgyja 
daug vertės, ir padėka už ją pranoksta brangios, bet 
nerangiai ir ilgai ketintos įteikti dovanos dėkingumą. 

Kas daro taip pasiryžęs, nėra abejonės, kad daro noriai. 
Taigi jis linksmas daro gera, ir veide pradeda atsispin- 
dėti jo sielos paveikslas. 


III. 1. Tylėjimas arba lėta, į rūsčią ir liūdną kalbėse- 
ną panaši šneka sugadino milžiniškas kai kurių Žmonių 
geradarystes. Mat jie žadėjo, nutaisę ketinančių neduoti 
veidus. Daug geriau yra prie gerų darbų pridurti gerų 
žodžių, palydėti dovanas maloniu ir palankiu pokalbiu. 
2. Kad jis pasigailėtų per vėlai paprašęs, draugiškai nu- 
siskųsk: „Pykstu ant tavęs, kad seniau nepranešei, ko 
tau stinga, kad teko taip primygtinai prašyti, kad krei- 
peisi per kitą. Džiaugiuosi atsiradusia proga išbandyti 
mano širdį. Ateityje visai teisėtai reikalauk ko stigs, šį 
sykį atleidžiu už nedrąsumą“. 3. Taip padarysi, kad ta- 
vo sielą labiau vertins negu visa, dėl ko atėjo. Tik tada 
suklestės teikiančiojo dorybė, tik tada pasireikš palan- 
kumas, kai išėjęs Žmogus tars sau: „Šiandien įgijau di- 
delį turtą. Tokį geradarį radęs džiaugiuosi labiau negu 
kad kitais keliais būčiau gavęs daug didesnį dalyką, 
apie kurį kalbėjau. Niekuomet nesugebėsiu tinkamai at- 
sidėkoti šitokiai sielai“. 

IV. 1. Tačiau dauguma šiurkščiais žodžiais ir puiky- 
be priverčia neapkęsti geradario; jie taip išdidžiai kalba, 
taip iš aukšto žiūri, kad darosi gaila išprašius. Pažadėję 
paskui ilgai vilkina; o juk be galo apmaudu prašyti jau 
išprašyto dalyko. 2. Daryti gera reikia nedelsiant. Iš kai 
kurių sunkiau gauti negu išprašyti*. Vieną reikia prašy- 
ti, kad juos paragintų, kitą - kad pabaigtų įvykdyti. 
Taip viena dovana trinasi daugelio rankose, ir mažiau- 
siai dėkingumo lieka žadėjusiam, kadangi iš geradarystės 

teikėjo jį po truputį atima kiekvienas po jo prašytas 
žmogus. 3. Tai nuolatos turėsi galvoje, norėdamas, kad 
dėkingai būtų įvertinta tai, ką ketini suteikti, kad gera- 
darystės neaplaižytos ir sveikos, kaip sakoma, be jokio 
nuostolio, pasiektų tuos, kuriems žadėta. Tegu niekas ne- 
siima tarpininkauti, niekas nesulaiko; bet kas, už tavo 
dovanas pelnęs padėką, kartu sumažins dėkingumą tau. 


V. 1. Karčiausia dalia — ilgai būti nei pakartam, nei 
paleistam. Kai kas ramiau ištveria vilties sužlugdymą 
negu vilkinimą. Dažnas turi pažadų atidėliojimo ydą, 
kurstomą žemo tuščiagarbiškumo, kad nemažėtų prašy- 
tojų Minia. Tokie esti karaliaus galios vykdytojai. Juos 
džiugina nesibaigiantis jų didybės reginys. Jie įsitikinę, 
jog taps ne tokie galingi, jei ilgai, smarkiai, kiekvienam 
atskirai nerodys ką galį. Jie nieko nedaro spėriai, nieko 
vienu ypu. Jų skriaudos lekia strimgalviais, o gerada- 
rystės vėžlioja nerangiai. 2. Todėl laikyk tikra tiesa šį 
komedijų rašytojo pasakymą: 

Kaip? Tu nejau nesupranti, 
Kad tiek neteksi padėkos, kiek čia išvysim gaišaties? 

Iš ten pat atplaukia ir šie tauraus sielvarto pagimdy- 
ti žodžiai: „Daryk, jei ką darai“ ir „Neverta niekas ši- 
tiek, jau geriau neapsiimk“*. 3. Kai, įkyrėjus delsimui, 
siela belaukdama pradeda nekęsti geradarystės, ar gali 
ji būti dėkinga? Kaip bausmės nukėlinėjimas yra nepa- 
prastai nuožmi kraugerystė, o greitas nužudymas - tam 
tikra gailestingumo rūšis, kadangi paskutinė kankynė ir 
užbaigia pati save, tuo tarpu laikas iki mirties sudaro 
didžiąją būsimos bausmės dalį, taip padėka už dovaną 
tuo didesnė, kuo trumpiau reikėjo laukti. Gerų dalykų 

laukiama taip pat nerimastingai, ir kadangi dauguma 
geradarysčių nuo ko nors pagydo, pakelia ranką prieš 
savo geradarystę tas, kuris arba leidžia ilgiau kankintis 
žmogui, kurį beregint galėtų išvaduoti, arba pradžiugi- 
na per vėlai. 4. Bet koks palankumas mėgsta skubą, ir 
noriai darančiojo bruožas yra greitas darbas. Kas sutei- 
kė naudos pavėluotai, diena iš dienos atidėliodamas, 
darė ne iš širdies. Jis prarado du svarbiausius dalykus: 
laiką ir draugiškos nuostatos įrodymą. Pavėluotai užsi- 
nori tik nenorintis. 


VI. 1. Bet kokiame reikale, Liberali, itin reikšminga 
ir tai, kaip kas kalbama ar daroma. Sparta daug ką 
prideda, delsimas daug ką atima. Visos iečių geležies 
jėga tokia pati, tačiau be galo svarbu, ar jos švilpia, 
tvirto Žasto išsviestos, ar plaukia silpnos rankos paleis- 
tos. Tas pats kalavijas ir įbrėžia, ir persmeigia, tai pri- 
klauso nuo raumenų įtampos. Dovana ta pati, bet svar- 
bu, kaip ji duodama. 2. Kokia miela, kokia brangi ji 
esti, kai davėjas uždraudžia dėkoti, kai duodamas už- 
miršta davęs! Juk beprotybė, įterpiant į patamavimą įžei- 
dimų, užgauti tą, kuriam darai ką nors reikšminga. Tai- 
gi nereikia šiurkštinti geradarysčių, primaišant į jas ap- 
maudo. Net jei turėtumei dėl ko padaryti pastabą, pa- 
sirink kitą laiką. 


VII. 1. Kietaširdžio Žmogaus šiurkščiai suteiktą gera- 
darystę Fabijus Verukozas vadino į akmenį sudžiuvusia 
duona. Išalkęs ją būtinai paims, bet valgys springda- 
mas. 2. Pretoriono? Nepoto Marijaus paprašytas padėti 
apmokėti skolas Tiberijus Cezaris liepė išvardyti kredi- 
torių vardus. Taigi tai buvo ne dovana, O kreditorių 

sukvietimas. Tam išvardijus, parašė, jog panaikina Ne- 
poto skolas, pridurdamas įžeidžiančią pastabą“. Taip jis 
padarė, kad Nepotas neteko ir skolų, ir geradarystės: jį 
išlaisvino nuo kreditorių, neįpareigodamas būti dėkin- 
gam. 3. Manau Tiberijų turėjus kitą tikslą. Jis nenorėjo 
sulaukti daugiau panašių prašytojų. Galbūt tai buvo 
veiksminga priemonė, siekianti gėda užgniaužti nedo- 
rus Žmonių norus, tačiau geradariui reikia eiti visiškai 
kitu keliu. Kad dovana būtų priimtinesnė, reikia viso- 
kiais būdais ją išpuošti. Anas atvejis buvo ne gerada- 
rystė, o priekaištavimas. 


VIII. 1. Pereidamas nuo šios dalies prie kitos, pasa- 
kysiu savo nuomonę: net princepsui nėra labai gražu 
dovanoti, užtraukiant Žmogui nešlovę. „Tačiau, — sako 
jis, — Tiberijus net ir šiuo būdu nesugebėjo išvengti pa- 
našių atsitikimų. Mat kai vėliau atsirado keletas to pa- 
ties prašiusių, jis liepė pateikti senatui skolinimosi prie- 
žastis ir taip jiems paskyrė tam tikras sumas.“ 2. Tai ne 
dosnumas, o kvota. Tai — paspirtis, princepso pašalpa. 
Tai ne geradarystė, jei prisiminti įmanoma tik raustant. 
Čia aš buvau nusiųstas į teismą ir gyniausi, kad išpra- 
šyčiau paramą. 


IX. 1. Visi išminties veikalų autoriai moko, kad kai 
kada gera daryti reikia viešai, kai kada - slapta. Viešai 
dovanotina tai, kas teikia garbės: karo apdovanojimai, 
garbingos pareigos bei visa kita, kam garsas prideda 
grožio. 2. Ir, priešingai, visa, kas neiškelia, nedaro žmo- 
gui garbės, O pagelbsti silpnam, nuskurėliui, apjuodin- 
tam, reikia duoti tylomis. Apie tai turi žinoti tik tie, 
kam padedama. 

X. 1. Kartais reikia apgauti ir patį mūsų paremiamą 
asmenį. Tegul jis turi, nežinodamas, iš ko gavo. Pasa- 
kojama, jog Akresilajas, susirgus slėpusiam savo netur- 
tą neturtėliui draugui ir net tuomet neprisipažįstančiam, 
kad trūksta lėšų būtiniausiems poreikiams, nusprendė 
jam padėti vogčiomis. Po nieko neįtariančiojo pagalve 
pakišo piniginę, kad be pagrindo drovus Žmogus ver- 
čiau rastų tai, ko stigo, o ne gautų“. 2. „Kaip? Ir jis 
nežinos, iš ko gavo?“ Iš pradžių tegu nežino, jei šis 
dalykas yra tik geradarystės dalis. Vėliau dar daug ką 
padarysiu, daug jam skirsiu; iš to suvoks ir anos gera- 
darystės kaltininką. Pagaliau, net jei jis nežinos, kad ga- 
vo dovaną, aš žinosiu, kad daviau. „Mažoka,“ - sakai. 
Mažoka, jei rengiesi būti palūkininku. Bet jei nori tik 
duoti, duosi taip, kaip naudingiausia bus gavusiajam. 
Tenkinsiesi tuo, kad būsi prikišęs nagus. Priešingu at- 
veju džiaugsmo teikia ne gera darymas, o pasirodymas, 
kad esi padaręs gera. „Vis tiek noriu, kad jis Žinotų.“ 
Tu sieki jį padaryti skolininku. 3. „Vis tiek noriu, kad 
jis žinotų.“ Kaip? O jeigu jam naudingiau, garbingiau, 
maloniau nežinoti? Ar nepakeisi savo nusistatymo? „No- 
riu, kad žinotų.“ Tad patamsyje tu žmogaus negelbėsi? 
4. Neneigiu, kad tada, kai leidžia aplinkybės, galima 
pasidžiaugti gaunančiojo jausmu. Tačiau jei jis ir stoko- 
ja paramos, ir gėdijasi jos, jei jo neužgauna tik slapta 
dovana, jos į viešus sąrašus neįtrauksiu. Kodėl? Nepra- 
nešiu jam davęs todėl, kad pirmutinė ir nepaprastai 
svarbi taisyklė yra ne tik niekuomet nepriekaištauti, bet 
net nepriminti apie dovaną. Du žmones siejantis gera- 
darystės dėsnis yra toks: vienas turi tučtuojau užmiršti 
davęs, kitas — visados atminti gavęs. 

XI. 1. Dažnas nuopelnų priminimas drasko ir slegia 
sielą. Tokiu atveju norisi sušukti tą patį, ką išrėkė anas 
nuo triumvirų proskripcijų kažkokio Cezario draugo iš- 
gelbėtas žmogus: „Išduok mane Cezariui!“ Iki kol kar- 
tosi: „Aš tave išgelbėjau, išplėšiau iš mirties nagų?“ Kai 
pats prisimenu, tavo poelgis — man gyvenimas, kai tu 
graudeni, - mirtis. Nieko nesu tau skolingas, jei mane 
išgelbėjai tam, kad galėtum pasirodyti turįs belaisvį. Iki 
kol mane tampysiesi? Iki kol neleisi man užmiršti savo 
likimo? Vieną sykį jau buvau vedamas triumfo eisenoje. 
2. Nereikia kalbėti apie tai, ką esame skyrę. Apie dova- 
ną užsimenantis Žmogus reikalauja jos atgal. Nereikia 
sukus apsukus grįžti prie to paties, vis Žadinti atmini- 
mą, nebent kita dovana primintumei ir ankstesnę. Ne- 
turime to pasakoti kitiems. Geradarystės teikėjas tetyli, 
tegu pasakoja gavėjas*. Mat jam bus pasakyta taip, kaip 
ir anam, kuris visur gyrėsi savo labdara: „Nenuneigsi, 
— tarė vienas, — kad jau ją atsiėmei“. „Kada?“ — paklau- 
sė tas. „Nagi dažnai, — atsakė anas, - ir daugelyje vie- 
tų. Tai yra kiekvieną kartą, kai kur nors pasipasakojai.“ 
3. Kam reikia šnekėti? Kam atlikinėti svetimą pareigą? 
Yra žmogus, kuris gali visa padaryti garbingiau, ku- 
riam pasakojant bus pagirta ir tai, ko pats nepapasako- 
ji. Laikai mane nedėkingu, manydamas, jog tau tylint 
niekas apie tai nesužinos. Nereikia leisti klestėti pagy- 
roms. Jei mums girdint kas nors pasakos apie mūsų 
geradarystes, atsakykime taip: „Jis tikrai vertas dides- 
nių dovanų. Aš žinau, jog iki šiol tik labiau norėjau 
jam padaryti gera negu esu padaręs“. Šiuos žodžius 
reikia ištarti nesavanaudiškai. Jie neturi būti gražbylio 
priemonė, kuria neigiantieji siekia daugiau sau pelnyti. 

4. Be to, reikia įdėti daug širdies. Sėjos darbais užbai- 
gęs triūsą, valstietis praras išbertus grūdus. Tik daug 
plušant sėkla virsta javais. Derlius gaunamas tik tuo- 
met, kai vienodai rūpinamasi nuo pirmos iki paskuti- 
nės akimirkos. Taip yra ir su geradarystėmis. 5. Ar esa- 
ma didesnių už tas, kurias tėvai teikia vaikams? Tačiau 
jos bus bevaisės, jei apsiribos vaikyste, jei meilė visą 
laiką nemaitins duotų dovanų. Taip pat yra ir su kito- 
mis geradarystėmis. Prarasi, jų toliau neparemdamas. 
Maža yra būti davus, reikia jas puoselėti. Jei nori, kad 
dėkingi būtų tie, kuriuos tu įpareigoji būti dėkingus, 
turi ne tik daryti gera, bet ir mylėti tai. 6. Ypač, kaip 
jau minėjau, pagailėkime ausų. Priminimas kelia pasi- 
bjaurėjimą, priekaištas — neapykantą. Darant gera, la- 
biausiai reikia vengti išpuikimo. Kam tas išdidus vei- 
das? Kam tie pasipūtėliški žodžiai? Tave iškelia pats 
poelgis. Liaukis tuščiai giręsis. Mums tylint, kalbės dar- 
bai. Išdidžiai įteikta geradarystė yra ne tik nemiela, bet 
ir nekenčiama. 


XII. 1. Pavadinę duodančiuoju tą, kuris neatima, ga- 
lime pasakyti, jog Gajus Cezaris dovanojo gyvybę Pom- 
pėjui Penui. Paskui paleistam ir dėkojančiam ištiesė pa- 
bučiuoti kairę koją. Tie, kurie teisina ir teigia, jog tai 
buvo padaryta ne iš puikybės, sako, kad valdovas tik 
norėjęs jam parodyti paauksuotus, o tiesą sakant, auk- 
sinius, perlais nusėtus sandalus. Tad eikime toliau: kas 
čia įžeidžiama, kad buvęs konsulas pabučiavo auksą ir 
perlus, neradęs jo kūne bučiniui švaresnės už šią vietą? 
2. Žmogui, gimusiam tam, kad laisvos valstybės papro- 
čius paverstų persiška vergija“, atrodė per maža, kad 

dienugalis, aukščiausiąsias pareigas ėjęs senatorius pir- 
mųjų valstybės vyrų akivaizdoje gulėtų kniūbščias, kaip 
nugalėtieji priešai prieš savo priešus. Žemiau kelių jis 
atrado vietą laisvei paminti. Ar tai nėra respublikos su- 
trypimas ir dar (nors kai kam tai gal atrodys ir nelabai 
svarbu) kaire koja?!“ Tarytum per mažai šlykščiai ir 
pašėlusiai buvo pasipūtęs tas, kuris sandalais apsiavęs 
klausė bylos dėl buvusiam konsului gresiančios mirties 
bausmės; reikėjo dar senatoriui į burną grūsti savo apavą! 


XIII. 1. O išdidume, kvailiausiasis aukštos padėties 
blogi! Kaip malonu nieko iš tavęs negauti! Kaip sugebi 
kiekvieną geradarystę paversti skriauda! Kaip džiaugie- 
si visu tuo, kas per daug! Kaip visa tai tau nedera! 
Kuo labiau keliesi, tuo menkesnis esi ir parodai, jog tau 
neduota pažinti to gėrio, dėl kurio pūtiesi. Sugadini vi- 
sas savo dovanas. 2. Todėl maga paklausti, dėl ko ši- 
taip rieti nosį, kas taip iškreipia akių žvilgsnį ir lūpų 
išraišką, kad labiau trokšti turėti kaukę, o ne burną? 
Malonu tai, kas skiriama žmonišku, iš tiesų švelniu ir 
maloniu veidu. Nors tai davė aukštesnis asmuo, jis ne- 
iškilo virš manęs, o kiek galėdamas buvo palankus, nu- 
sileido iki mano lygio ir nuėmė nuo savo dovanos iškil- 
mių pakylėtumą, radęs patogų laiką, padėdamas labiau 
dėl pasitaikiusios progos negu dėl beviltiškos padėties. 
3. Neprarasti geradarysčių dėl puikybės patarsime tik 
vienu būdu: parodydami, jog jos neatrodo didesnės to- 
dėl, kad teikiamos sukėlus sąmyšį, jog ir patys teikėjai 
dėl to negali atrodyti didesni, jog tuščia yra išdidumo 
didybė, jog ji priverčia neapkęsti to, ką reikėtų mylėti. 

XIV. 1. Kai kas gali pakenkti prašantiesiems. Tokiu 
atveju geradarystė yra ne duoti, bet atsisakyti. Taigi la- 

biau vertinsime naudą, o ne prašytojo norą. Mat dažnai 
trokštame kenksmingų dalykų, dažnai neįstengiame 
įžvelgti visos žalos, nes pagavusi aistra trukdo blaiviai 
spręsti. Tačiau kai geismai nuslūgsta, kai užgęsta pro- 
tingą nuostatą išstūmęs sielos užsidegimas, prakeikiame 
pražūtį atnešusius nelabų patarnavimų kaltininkus. 
2. Kaip ligoniams neduodame šalto vandens, kaip iš siel- 
vartaujančių bei supykusių ant savęs atimame kardą, 
kaip bepročiams neleidžiame to, ką įkaitę galėtų pa- 
naudoti prieš save pačius, taip net ir smarkiai, nuolan- 
kiai, kartais net nusižeminus prašomi atkakliai atsisaky- 
sime teikti pakenksiančias geradarystes. Reikia žiūrėti ir 
gera darymo pradžios, ir galo bei skirti tai, kas džiugi- 
na ne tik gaunant, bet ir gavus. 3. Dažnas kalba taip: 
„Žinau, jog tai neišeis į naudą, bet ką aš galiu padary- 
ti? Jis prašo, neįstengiu atsispirti maldavimams. Tesiži- 
no, kaltins save, ne mane“. Klysti, kaltins būtent tave, 
ir pagrįstai. Kai atsikvošės, kai nurims sielą kurstęs prie- 
puolis, ar jis nepradės neapkęsti žalą ir pavojų užtrau- 
kusio pagalbininko? 4. Žiaurus gerumas —- leistis per- 
maldaujamam prašytojo pražūčiai. Kaip gražiausias po- 
elgis yra nenorinčių ir net atsisakančių globos gelbėji- 
mas, taip pragaišties dovanojimas prašantiems - meili- 
kaujanti ir lipšni neapykanta. Teikime tokią geradarys- 
tę, kuria naudotis vis labiau ir labiau patiktų, kuri nie- 
kados neišeitų į bloga. Neduosiu pinigų, žinodamas, kad 
jis juos sumokės meilužei, nebūsiu gėdingo poelgio ar 
sprendimo bendrininkas. Jei galėsiu, atkalbėsiu, jei ne, 
neremsiu ydos. 5. Ar pyktis jį stums ten, kur neturėtų 
eiti, ar garbės troškimo įkarštis privers pamiršti saugu- 
mą, sukliudysiu jam iš manęs gauti paramos bet kokiai 

nelaimei, neleisiu, kad kada nors jis galėtų ištarti: „My- 
lėdamas jis mane pražudė“. Dažnai draugų dovanos ir 
priešų troškimai nesiskiria nė per nago juodymą. Pasta- 
rieji geidžia, kad atsitiktų nelaimė, pirmųjų ne laiku pa- 
rodytas atlaidumas į ją stumia ir paruošia. Kas gali bū- 
ti šlykščiau už labai dažną atvejį, kai nėra jokio skirtu- 
mo tarp neapykantos ir geradarystės?! 

XV. 1. Niekada neskirkime to, kas galėtų mums už- 
traukti gėdą. Kadangi svarbiausias draugystės bruožas 
yra draugo ir savęs paties sulyginimas, reikia galvoti 
apie abu. Duosiu skurstančiam, bet kad pats neskurs- 
čiau, pagelbėsiu žūvančiam, bet kad pats nepražūčiau, 
išskyrus tą atvejį, kai pasiaukosiu už didį žmogų ar 
didį reikalą. 2. Neteiksiu tokios geradarystės, kokios siek- 
ti man būtų gėda. Smulkmenos neišpūsiu, bet nepakę- 
siu, kad didelė dovana būtų priimta kaip trupinys. Mat 
kaip išskaičiuojant dovanas sugriaunamas dėkingumas, 
taip parodant, kiek duodama, išreiškiamas perdavimas, 
o ne priekaištas. 3. Kiekvienas turi peržvelgti savo ga- 
limybes ir jėgas, kad neteiktume daugiau negu galime 
arba mažiau. Reikia įvertinti ir asmenį, kuriam duoda- 
me. Mat vienos geradarystės esti mažesnės, negu turėtų 
būti teikiamos didelių vyrų, kitos — didesnės už gau- 
nantįjį. Taigi palygink abu asmenis ir patyrinėk būsimą 
dovaną: gal ji per sunki ar per maža duodančiajam, 
gal, antra vertus, gavėjas ją niekins ar net neims. 

XVI. 1. Padūkęs, širdyje nešiojęsis tik didelius užmo- 
jus Aleksandras kažkam padovanojo miestą. Kai, išma- 


tavęs pats save, apdovanotasis išsigando pavydo dėl to- 
kios dovanos ir kalbėjo, jog ji netinka jo padėčiai, anas 

tarė: „Nežiūriu, kas dera tau priimti, bet kas man dera 
duoti“!'. Didingas ir karališkas pasakymas, bet be galo 
kvailas. Savaime niekas niekam netinka: svarbu, kas 
duoda, kam, kada, kodėl, kur ir taip toliau. Be šito, 
poelgio motyvas neturės vertės. 2. O išpuikęs gyvūne! 
Jei jam netinka priimti, tai ir tau netinka duoti. Esama 
asmenų ir rangų santykio; kadangi dorybė visur išlaiko 
saiką, vienodai nusidedama ir peržengiant ribą, ir ne- 
pasiekiant jos. Suk tave devynios, likimas tave taip iš- 
kėlė, kad tavo pašalpa pasidarė miestai (jų atsisakyti 
reikėjo didesnės dvasios negu švaistytis jais), tačiau yra 
ir per trumpas rankas turinčių Žmonių, neįstengiančių 
apglėbti bendruomenės gyvenvietės. 


XVII. 1. Vienas kinikas paprašė Antigono talento“. 
Tas atsakė, jog kaip kinikas jis neturįs prašyti tiek daug". 
Atstumtasis paprašė denarijaus“. Antigonas atsakė, jog 
kaip karaliui jam netinką duoti taip mažai. „Tai šlykš- 
tus pasityčiojimas! Jis atrado, kaip neduoti nieko. Dėl 
nors galėjo ir kaip kinikui duoti denarijų, ir kaip kara- 
lius skirti talentą. Gal esama kažkokio per didelio da- 
lyko, kurio netiktų priimti kinikui, bet nėra tokio trupi- 
nio, kurio žmoniškas karalius negalėtų garbingai paskir- 
ti.“ 2. Jei manęs klausi, aš pritariu Antigono nuostatai. 
Sidabrinių kaulijimas, juos niekinant, yra nepakenčia- 
mas dalykas. Paskelbei neapykantą pinigams, viešai apie 
tai pareiškei, užsidėjai šią kaukę, — vaidink! Nepapras- 
tai niekšiška, pasiskelbus skurdžiumi, stengtis įgyti pi- 
nigų. Taigi savęs kiekvienam reikia žiūrėti ne mažiau, 
kaip ir to, kam galvoji padėti. 3. Noriu pasinaudoti iš 

žaidimo sviediniu paimtu mūsų Chrisipo palyginimu. 
Sviedinys nukrinta žemėn, be abejo, arba dėl metusiojo, 
arba dėl gaudančiojo kaltės. Jis neiškrypsta iš kelio ta- 
da, kai laksto iš vienų rankų į kitas, tinkamai metamas 
ir sugaunamas“". Geras žaidėjas vienaip sviedžia aukš- 
tam, kitaip - žemam draugui. Panašiai ir su geradarys- 
tėmis: jei jos netinka nė vienam asmeniui, nei duodan- 
čiajam, nei imančiajam, nei paliks pirmąjį, nei ateis pas 
antrąjį taip, kaip dera. 4. Bendraudami su išsimankšti- 
nusiu ir patyrusiu, sviedinį mesime drąsiau, nes kad ir 
kur jis nuskrietų, mikli bei vikri ranka atmuš; jei tenka 
susidurti su nepatyrusiu naujoku, sviesime ne taip kie- 
tai ir stipriai, švelniai nukreipdami tiesiai į rankas. Taip 
pat reikia elgtis darant gera: kai kuriuos mokykime ir 
manykime, jog užtenka, jei jie bando, jei išdrįsta, jei 
nori. 5. Dažną padarome nedėkingą ir stengiamės, kad 
toks būtų, tarytum tik ta geradarystė didelė, už kurią 
neįmanoma atsidėkoti. Taip klastingi žaidėjai siekia ap- 
gauti kitus, Žinoma, darydami žalos pačiam Žaidimui, 
kuris gali tęstis tik veikiant sutartinai. 6. Daugelis yra 
tokios nelabos prigimties, kad verčiau trokšta prarasti 
tai, ką suteikė, negu pasirodyti, kad pasiėmė atgal. Tai 
išpuikėliai ir savo nuopelnų skaičiuotojai. Daug geriau 
ir žŽmoniškiau elgtis taip, kad ir gaunantieji būtų veiks- 
mo dalyviai, padėti jiems atsidėkoti, viską aiškintis pa- 
lankiai, dėkojančio klausyti kaip grąžinančio skolą, būti 
tokiam maloniam, kad geradarystės įpareigotas jaustis 
skolingu žmogus net trokštų atsilyginti. 7. Palūkininkas 
paprastai visiškai nesiteikia išklausyti, kai rūsčiai reika- 
lauja skolos ir ramiai atsuka ausis, kai, tapęs nerangus 
ir nesukalbamas, stengiasi užvilkinti mokėjimą. Labdarą 

turime ir priimti atgal, ir nereikalauti. Geriausias vyras 
yra tas, kuris lengvai davė, niekados nereikalavo, džiau- 
gėsi, kai buvo sugrąžinta, sąžiningai užmiršo, ką sutei- 
kęs, kas atsiimdamas elgėsi kaip gaudamas. 


XVIII. 1. Kai kas ne tik išdidžiai teikia labdarą, bet 
ir gauna. To nereikia leisti. Taigi pereikime prie antro- 
sios dalies. Aptarsime, kaip turi elgtis Žmonės, priimda- 
mi geradarystę. Bet kokia pareiga susaisto du asmenis 
ir iš abiejų reikalauja to paties. Apžvelgęs, koks privalo 
būti tėvas, pamatysi, kad ne mažiau liko darbo, norint 
peržiūrėti, koks turi būti sūnus. Esama vyro prieder- 
mių, bet ne mažiau ir žmonos. 2. Pareigos ir teisės kei- 
čiasi vietomis ir reikalauja vienodos taisyklės. Ji, anot 
Hekatono, sunki". Prie viso, kas garbinga, taip pat ir 
to, kas artima garbingumui, užkopti nelengva: mat ne 
tik turi būti padaryta, bet ir padaryta protingai. Visą 
gyvenimą turime pereiti, vadovaudamiesi protu, ir ma- 
žiausius, ir didžiausius darbus nuveikti, jam patariant. 
Duoti reikia taip, kaip jis nurodo. O jis pirmiausia nu- 
spręs imti ne iš visų. Taigi iš ko imsime? 3. Trumpai 
atsakysiu tau taip: iš tų, kuriems patys duotume. Pažiū- 
rėkime, ar ne išrankiau turime ieškoti to, kam galėtume 
tapti skolingi, negu to, kam galėtume pasitarnauti. Mat 
net jei neatsiras jokių nemalonumų (o jų esti aibė), sun- 
ki kankynė yra būti skolingam tam, kuriam nenorėtu- 
mei. Priešingai, nepaprastai malonu gauti geradarystę iš 
to, kurį gali mylėti net ir tada, kai jis tave nuskriaus, 
kai apskritai maloni draugystė teisėtai tampa pelnyta. 
Kukliam ir doram žmogui esti labai kartu, kai reikia 
mylėti nepatinkantį žmogų. 4. Būtinai turiu priminti, kad 

nekalbu apie išminčius. Šiems malonu visa, ką reikia 
daryti, jie valdo sielą, nusistatydami sau tokį dėsnį, ko- 
kio nori. Nusistatę jo laikosi. Kalbu apie netobulus gar- 
bingu keliu žengti pasiryžusius žmones. Jų aistros daž- 
nai paklūsta priešgyniaudamos. 5. Vadinasi, turime rink- 
tis, kieno geradarystę priimsime. Geradarystės teikėjo 
reikia ieškoti stropiau negu pinigų skolintojo. Mat pas- 
tarajam turime sugrąžinti tiek, kiek esame gavę, sugrą- 
žinę tampame nesurišti ir laisvi, o antrajam teks ir už- 
mokėti daugiau, ir net atsidėkoję vis tiek būsime su juo 
susiję. Juk grąžinęs skolą turiu pradėti vėl iš pradžios; 
be to, išlieka draugystė. Neverto Žmogaus nesirinkčiau 
nei draugystei, nei šventai geradarystės teisei, iš kurios 
atsiranda draugystė". 6. „Ne visuomet, - sako jis, — 
man leista ištarti „nenoriu“. Kartais tenka priimti ir ne- 
noromis. Duoda nuožmus ir piktas valdovas, jis dova- 
nos atmetimą laikys įžeidimu“. Kaip man neimti? Į tą 
pačią vietą dėk plėšiką, piratą, plėšiko ir pirato širdį 
turintį karalių. Ką man daryti? Juk toks Žmogus never- 
tas, kad būčiau jam skolingas.“ 7. Sakydamas, jog reikia 
rinktis, kam būti skolingam, išskiriu viršesnę galią ir 
baimę. Joms pasirodžius, pasirinkimas išnyksta. Jei esi 
laisvas, jei esi pilnateisis, nuo tavęs priklauso, ar nori, 
ar ne. Jei būtinybė panaikina apsisprendimą, žinosi, kad 
ne gauni, o paklūsti. Nieko neįpareigoja gavimas tokio 
daikto, kurio neleista atmesti. Jei nori žinoti, ar norė- 
čiau, padaryk, kad galėčiau nenorėti. 8. „Tačiau jis do- 
vanojo tau gyvybę.“ Nesvarbu, kokia tai dovana, jei duo- 
dama nenorinčio, jei duodama nenorinčiam. Jei mane 
išgelbėjai, ne dėl to esi gelbėtojas. Nuodai kartais esti 
vaistai, bet dėl to nelaikomi sveiku daiktu. Kai kas tei- 

kia naudos, bet neįpareigoja. Vienas Žmogus, atėjęs už- 
mušti tirano, kardu perrėžė gumbą“. Tiranas jam nepa- 
dėkojo, kad, norėdamas pakenkti, išgydė ligą, prie ku- 
rios gydytojai bijojo prisiliesti. 

XIX. 1. Matai, jog pats dalykas nedaug tereiškia, ka- 
dangi nelaikomas padariusiu gera tas, kuris pasitarna- 
vo, turėdamas blogų kėslų. Šiuo atveju geradarystę teks 
priskirti atsitiktinumui, o Žmogui - ketinimą nuskriaus- 
ti. Matėme amfiteatre liūtą, kuris, pažinęs vieną bestia- 
rijų, kadaise buvusį savo tramdytoją, apgynė nuo kitų 
žvėrių“. Ar žvėries pagalba yra geradarystė? Anaiptol. 
Nes jis nenorėjo daryti ir darė, neturėdamas nuostatos 
daryti gera. 2. Į žvėries vietą dėk tiraną; ir vienas, ir 
kitas dovanojo gyvybę; nei vieno, nei kito poelgis nėra 
geradarystė. Nes vertimas priimti nėra geradarystė, nė- 
ra geradarystė, jei turi būti skolingas tam, kam nenorė- 
tumei. Reikia, kad pirma suteiktumei man apsisprendi- 
mo laisvę, paskui — geradarystę. 


XX. 1. Paprastai ginčijamasi, ar Markas Brutas turėjo 
priimti dieviškojo Julijaus dovanotą gyvybę. Juk jis bu- 
vo nutaręs pastarąjį nužudyti“. 2. Kitoje vietoje pasvars- 
tysime, ko siekė, ketindamas nužudyti. Mat man atro- 
do, kad šis, kitais požiūriais didis vyras, čia smarkiai 
suklydo ir pasielgė ne pagal stoikų mokymą. Arba jis 
išsigando karaliaus vardo (nors geriausia valstybės san- 
tvarka būtų teisingo karaliaus valdymas), arba tikėjosi 
laisvę būsiant ten, kur taip brangiai kainavo ir valdžia, 
ir vergija, arba net ir, matydamas tūkstančius Žmonių 
kovojant ne tam, kad nevergautų, bet tam, kad išspręstų, 
katram vergauti, manė, jog įmanoma sugrąžinti ankstesnę 

valstybės būklę ir kad, išnykus senajai dorovei, ten vėl 
viešpataus piliečių teisės teisingumas ir įstatymai atsi- 
stos į savo vietą. Kaip siaubingai jis pamiršo ir daiktų 
prigimties dėsnį, ir savo miesto istoriją, tikėdamasis, kad, 
vieną nužudžius, neatsiras kitas, trokštantis to paties! 
Juk po šitiek kardo ar žaibo pakirstų karalių išdygo 
Tarkvinijus!'? 3. Bet gyvybę jis turėjo priimti. Tačiau dėl 
šio įvykio ano Žmogaus neprivalėjo laikyti tėvu“, nes 
geradarystės teisę buvo pasiekęs skriaudos keliu. Mat 
ne gelbėjo jį anas, jo neužmušęs, ne geradarystę sutei- 
kė, o paleido iš nelaisvės. 


XXI. 1. Dar labiau galima ginčytis dėl to, ką daryti 
belaisviui, kai jį išpirkti siūlosi pardavinėjantis savo kū- 
ną ir palaido liežuvio žmogus. Ar leisti mane išgelbėti 
ištvirkėliui? Kaip išgelbėtas jam atsidėkosiu? Gyvensiu 
šalia nešvankėlio? Negyvensiu šalia išgelbėtojo? 2. Pa- 
sakysiu savo nuomonę. Net iš tokio Žmogaus imsiu pi- 
nigų užmokėti už savo galvą, bet imsiu kaip paskolą, o 
ne kaip geradarystę. Atiduosiu jam pinigus, ir, jei pasi- 
taikys proga išgelbėti jį nuo gresiančio pavojaus, gelbė- 
siu. Tačiau tik į panašius Žmones tejungiančią draugys- 
tę nesileisiu; laikysiu jį ne išgelbėtoju, o palūkininku. 
Žinosiu turįs jam grąžinti, ką esu gavęs. 

3. Kitas yra vertas, kad priimčiau jo geradarystę, bet 
tai pakenks davėjui. Neimsiu todėl, kad jis pasiryžęs 
man pasitarnauti, užsitraukdamas sau negandą ar pa- 
vojų. Jis gins mane apkaltintą, bet kartu karalius taps jo 
priešininku. O aš tampu jo priešininku, jei tuomet, kai 
jis nori dėl manęs užsitraukti pavojų, nieko nedarau, 
kad pasielgčiau paprasčiau, patirdamas pavojų be jo. 

4. Hekatonas pateikia paiką ir nuvalkiotą Akresilajo pa- 
vyzdį, sakydamas, jog tas nepaėmė sūnaus atneštų pi- 
nigų, kad neužgautų šykštuolio tėvo“. Ką jis padarė 
verta pagyrimo: kad nepriėmė vogto, kad labiau norėjo 
nepriimti negu grąžinti? Ar išmintinga atmesti duoda- 
mą svetimą daiktą? 5. Jei reikia didžio pavyzdžio, pa- 
sinaudokime nepaprastu vyru Grecinu Julijumi, kurį Ga- 
jus Cezaris nužudė vien dėl to, kad buvo puikesnis vy- 
ras negu valdovui naudinga. Paėmęs draugų sudėtus 
pinigus pramogoms rengti“, nepriėmė Fabijaus Persiko 
atsiųstos didelės sumos. Priekaištaujant dėl atmetimo ne 
davėjų, o davinio vertintojams, paklausė: „Kaip galiu 
priimti geradarystę žmogaus, kurio sveikatos linkėjimo 
puotoje nepriimčiau?!“ 6. Kai buvęs konsulas Rebilas, 
šunkeliais nuėjęs Žmogus, atsiuntė dar didesnį kiekį ir 
primygtinai reikalavo priimti, atsakė: „Prašom atleisti, 
ir iš Persiko neėmiau“. Ar čia dovanų priėmimas, ar 
senato rinkimai? 


XXII. 1. Nusprendę priimti, priimkime linksmai skelb- 
dami džiaugsmą; jį turi regėti gavėjas, kad nusiraškytų 
geradarystės vaisių. Teisėta linksmybės priežastis yra 
smagumas, išvydus linksmą draugą. Dar teisesnė — pa- 
darius jį linksmą. Užplūdus jausmams, išsakykime nuo- 
širdžią padėką. Tą patį paliudykime ne tik jam girdint, 
bet ir visur. Dėkingai priimąs geradarystę Žmogus už- 
moka pirmąją sumą. 

XXIII. 1. Esama norinčių gauti tik slapta. Tokie ven- 
gia geradarystės liudytojo ir patikėtinio. Žinok, jų keti- 
nimai nėra dori. Kaip davėjas turi taip išplatinti Žinią 
apie savo dovaną, kaip malonu tam, kam duodama, 

taip gavėjas turi būti supamas žmonių. Neimk to, dėl 
ko gėda būti skolingam. 2. Kai kurie dėkoja vogčiomis, 
kampe, į ausį. Tai ne drovumas, o tam tikras dovanos 
išsigynimas. Kas dėkoja be liudytojų, tas — nedėkingas 
žmogus. Kai kas nenori, kad vardas būtų įtrauktas į 
skolininkų knygą, kad įsimaišytų tarpininkai“, nenori 
kviestis antspaudais patvirtinančių sutartį liudytojų, bet 
duoda raštišką pasižadėjimą. Panašiai elgiasi besisten- 
giantys, kad jiems suteikta geradarystė būtų kuo labiau 
nežinoma. 3. Jie vengia viešai dėkoti, siekdami, kad žmo- 
nės kalbėtų, jog pasiekė savo ryžtingumu, o ne kitam 
parėmus. Jie retai atlieka pareigas tiems, kuriems yra 
skolingi už gyvybę ar garbę ir, bijodami būti pavadinti 
klientais, gauna labiau slegiantį nedėkingųjų vardą. 


XXIV. 1. Kiti labai blogai kalba net apie puikiausias 
paslaugas. Kai ką saugiau užgauti negu pasitarnauti. 
Tokie žmonės savo neapykantoje ieško įrodymo, kad 
nėra skolingi. Labiausiai reikia stengtis, kad paslaugos 
įstrigtų atmintyje; laikas nuo laiko turime jas atnaujinti, 
nes atsidėkoti gali tik tas, kuris atsimena ir atsiminęs 
dėkoja. 2. Geradarystę reikia sutikti nei aikštingai, nei 
nuolankiai ir nusižeminus. Kas atsainiai ją priima tada, 
kai dar šiltutėlė, ką darys, ataušus pirmajam džiaugs- 
mui? Vienas žvelgia paniekinamai, tarsi sakytų: 3. „Nors 
man visai nereikia, bet kadangi taip smarkiai nori, pa- 
siduodu tavo galion.“ Kitas taip užrietęs nosį, kad tei- 
kiantysis pradeda abejoti, ar jis apskritai ką suprato. 
Trečias kažką iškošė pro dantis, parodydamas daugiau 
nedėkingumo negu kad būtų tylėjęs. 4. Kuo didesnis 
dalykas, tuo plačiau reikia apie jį kalbėti, priduriant to- 

kius žodžius: „Tau daugiau skolingų, negu manai“. (Juk 
kiekvienam malonu, kad jo geradarystė plačiau išsisklei- 
dusi.) „Tau sunku suprasti, ką dėl manęs padarei. Bet 
turi Žinoti, kad tai daug daugiau, negu įsivaizduoji.“ 
(Beregint tampa mielas tokią padėkos naštą užsidedan- 
tis žmogus.) „Niekada neįstengsiu tau atsilyginti, bet 
nesiliausiu visur skelbęs, kad negaliu atsilyginti.“ 


XXV. 1. Furnijus labiausiai įtiko Cezariui Augustui 
ir padarė jį palankų visiems prašymams, pasakęs tokius 
žodžius, kai meldė atleisti savo tėvui, priklausiusiam 
Antonijaus šalininkams: „Cezari, mane įžeidi tik tuo, 
kad leidi neatsidėkojus gyventi ir numirti“. Koks galėtų 
būti kitas dėkingos sielos bruožas, kaip nepasitenkini- 
mas, kad neturi net vilties kada nors prilygti gautai 
geradarystei? 2. Kalbėkime šitaip ir panašiai, kad mūsų 
pajautos ne slypėtų, o atsivertų ir švytėtų. Net jei pri- 
trūksime žodžių, jausdami tai, ką privalome, veido iš- 
raiška atskleisime savo būseną. 3. Kas ketina atsidėkoti, 
tučtuojau, dar imdamas, tegu galvoja apie atsilyginimą. 
Mat Chrisipas sako, kad jis, kaip pasiruošęs varžyboms 
karceryje“ uždarytas dalyvis, turi sulaukti savo laiko, 
kai, tarsi ženklą davus, galės šokti į priekį. Jam reikės 
smarkiai įsitempti ir spėriai dumti, kad pavytų atsidū- 
rusį priekyje. 


XXVI. 1. Dabar pažiūrėkime, kas labiausiai padaro 
žmones nedėkingus. Tai daro arba perdėtas gėrėjimasis 
savimi ir mirtingiesiems įgimta Žavėjimosi savimi yda, 
arba godumas, arba pavydas. 

2. Pradėkime nuo pirmojo. Kiekvienas palankiai ver- 
tina save. Dėl to galvoja, jog viską yra užsitarnavęs ir 

visa priima kaip jam skirta, manydamas, kad dar nepa- 
kankamai įvertintas. „Davė man tai, bet kaip vėlai, bet 
po šitiek vargų! Daug daugiau būčiau pasiekęs, jei bū- 
čiau buvęs ano arba ano gerbėjas. To nesitikėjau. Mane 
įmaišė į minią! Nejaugi nusprendė, kad tik tiek tesu 
vertas? Garbingiau būtų buvę visai aplenkti.“ 


XXVII. 1. Auguras Gnėjus Lentulas, geriausias tur- 
tuolio pavyzdys tol, kol atleistiniai jį nuskurdino, žmo- 
gus, matęs savo keturis šimtus tūkstančių sestercijų (pa- 
sakiau tiksliai, nes nieko daugiau, tik matė*?), buvo ribo- 
tų gabumų, tokių pat menkų, kaip ir sielos. Nors buvo 
be galo šykštus, greičiau išmesdavo pinigą negu žodį — 
toks kalbos skurdas jį kamavo. 2. Dėl savo praturtėjimo 
buvo skolingas Augustui, pas kurį atėjo kaip kilmingu- 
mo naštos kamuojamas skurdžius. Ir pinigais, ir įtaka 
būdamas pirmuoju valstybės vyru, kartas nuo karto 
skųsdavosi Augustu, sakydamas, jog priverstas metė 
mokslus; tiek negavęs, kiek praradęs, palikdamas iškal- 
bą. O juk, be kita ko, dieviškasis Augustas jam suteikė 
ir tai, kad išlaisvino nuo pajuokos ir bevaisio vargo. 

3. Godumas niekam neleidžia būti dėkingam, nekuk- 
lios viltys niekada nepasisotina tuo, kas duodama. Kuo 
daugiau gauname, tuo daugiau trokštame, didelio tur- 
tuolio godumas darosi vis stipresnis, kaip nenumaldo- 
mai smarkėja milžiniško gaisro liepsna. 4. Garbės troš- 
kimas taip pat nenurimsta prie tos aukštų pareigų ri- 
bos, kurios kadaise atrodė nepadoru norėti. Niekas ne- 
dėkoja už tribūnatą“, bet skundžiasi dar nepasiekęs pre- 
tūros; pastaroji nemiela, jei trūksta konsulato, bet ir šia 
tarnyba nepasisotinama, jei tenka užimti tik vieną kar- 

tą. Geismai praauga patys save ir savo laimės nesuvo- 
kia, nes žiūri ne iš kur atėjo, bet kur keliauja. 


XXVIII. 1. Pavydas —- už šias abi audringesnė ir skau- 
desnė blogybė. Ji neduoda mums ramybės, vis versda- 
ma lyginti: „Man davė tiek, bet šiam daugiau, bet anam 
skubiau“. Be to, pavydas niekada nieko neišteisina, tik, 
visus kaltindamas, save glosto. Daug paprasčiau, daug 
išmintingiau aukštinti gautą geradarystę, suprasti, jog 
kiekvienas kitų ne tiek vertinamas, kiek savęs paties. 
2. „Turėjau gauti daugiau, bet jam buvo nelengva dau- 
giau duoti; reikėjo dalyti daugeliui; tai tik pradžia; gal- 
vosime apie jį gerai ir, dėkingai priimdami dovaną, pa- 
lenksime jo širdį. Padarė per mažai, bet darys dažniau. 
Šį įvertino labiau už mane, bet ir mane - labiau už 
daugelį. Anas neprilygsta man dorybėmis ir pareigo- 
mis, bet jam pavyko. Skųsdamasis netapsiu vertas di- 
desnių dovanų, o tik nevertas duotųjų. Aniems niek- 
šams duota daugiau. Ar tai svarbu? Juk likimas taip 
retai sprendžia teisingai. 3. Kasdien skundžiamės, kad 
nedorėliai laimingi. Dažnai, aplenkusi kokio nenaudėlio 
laukelį, kruša išdaužo puikiausių vyrų javus. Kaip ki- 
tur, taip ir draugystėje kiekvienam tenka sava dalia“. 
4. Nėra tokios visiškai tobulos geradarystės, kuriai pik- 
tybė negalėtų įgelti. Nėra ir tokios menkos, kurios pa- 
lankus aiškinimas nepadidintų. Niekada netrūks skundų 
priežasčių, jei į geradarystes žvelgsi iš blogosios pusės. 

XXIX. 1. Žiūrėk, kokie neteisingi dieviškųjų dovanų 
vertintojai yra net kai kurie išminties skelbėjai*. Skun- 


džiasi, kad kūnų didumu neprilygstame drambliams, 
greitumu elniams, lengvumu paukščiams, veržlumu 

jaučiams, kad žvėrių kailis storas, kad stirnų gražesnis, 
meškų tankesnis, bebrų švelnesnis, kad šunys pranoks- 
ta mus uoslės jautrumu, ereliai akių aštrumu, varnai 
amžiaus trukme, daugybė gyvūnų gebėjimu plaukioti. 
2. Ir nors gamta neleidžia kai kurioms savybėms sutap- 
ti toje pačioje būtybėje, pavyzdžiui, greitumui ir jėgai, 
šie šaukia, jog Žmogui skriauda, kad jis nesudėtas iš 
įvairių skirtingų teigiamybių, kad neduota jam nei pui- 
kios, sutrikimų neįveikiamos sveikatos, nei ateities Ži- 
nojimo. Vos susilaiko begėdiškai netvirtinę nekenčią pri- 
gimties todėl, kad esame žemiau už dievus, kad jiems 
neprilygstame. 3. Daug labiau verta stebėti šimtus mil- 
Žiniškų geradarysčių ir dėkoti, kad jie panorėjo, jog mes 
užimtume antrą vietą šiame gražiausiame būste, kad 
pavedė valdyti visa, kas žemiška. Kas sulygins gyvū- 
nus su mumis, jų valdovais? Kas mums neduota, ir ne- 
galėjo būti skirta. 4. Todėl, neteisingas Žmogaus dalios 
vertintojau, kad ir kas tu būtum, pagalvok, kiek daug 
mūsų tėvas mums paskyrė, kokius už mus galingesnius 
gyvulius pajungėme, kokius greitus pavejame, pagalvok, 
kad virš visų mirtingų būtybių pakelta pasiruošusi kirsti 
mūsų ranka. 5. Gavome tiek gerų savybių, tiek sugebė- 
jimų, pagaliau sielą, bet ką pasiekiančią tą akimirką, 
kai atkreipia dėmesį, spartesnę už Žvaigždes, numatan- 
čią jų kelius po daugelio amžių. Mums skirta devynios 
galybės vaisių, devynios galybės gėrybių, devynios ga- 
lybės krūvomis stūksančių visokių dalykų. Apeiki juos 
ir, kadangi nerasi būtybės, kuria norėtumei būti, iš visų 
išsirink po vieną savybę, kurios norėtumei dovanų. Tei- 
singai įvertinęs gamtos maloningumą, tikrai prisipažinsi 
esąs jos numylėtinis*!. 6. Taip yra: nemirtingieji dievai 

mus brangino ir brangina. Padėdami mus šalia savęs, 
parodė didžiausią pagarbą, kokia galėjo būti duota. 
Daug gavome, dar daugiau nepagavome. 


XXX. 1. Mielas Liberali, esu įsitikinęs, jog tai išdės- 
tyti buvo būtina ir todėl, kad, kalbant apie mažas ge- 
radarystes, reikėjo kažką pasakyti apie dideles, ir todėl, 
kad iš ten ir į kitur liejasi šios smerktinos ydos akiplė- 
šiškumas. Kam nuoširdžiai padėkos, kokią dovaną lai- 
kys didele ar atlygintina didžiausias geradarystes pa- 
niekinęs Žmogus?! Ar jausis skolingas už tai, kad išgel- 
bėtas, kad kvėpuoja tas, kuris net drįsta neigti gavęs iš 
dievų kasdien jų palaikomą gyvybę? 2. Taigi dėkingu- 
mo mokytojas gina ir žmones, ir dievus. Nors pastarie- 
siems nieko nestinga, nors jie neturi troškimų, vis tiek 
privalome jiems dėkoti. Niekam netinka teisinti nedė- 
kingumą negale ar neturtu ir kalbėti: „Ką man daryti ir 
kaip? Kada atsidėkosiu visų dalykų valdovams ir vieš- 
pačiams?“ Jei esi šykštus, lengva atsidėkoti neišlaidau- 
jant, jei esi tingus, — nesidarbuojant. Tą pačią akimirką, 
kurią įsipareigoji, norėdamas ir atsiskaitai su bet kuo, 
nes mielai priėmęs geradarystę Žmogus jau atsilygino. 


XXXI. 1. Iš stoikų mokyklos paradoksų mažiausiai, 
mano nuomone, stebėtinas ar neįtikimas yra šis: Žmo- 
gus atsilygina, mielai priimdamas geradarystę. Mat ka- 
dangi mes visa priskiriame sielai, išeina, jog kiekvienas 
padaro tiek, kiek nori. Kai pareigos jausmas, ištikimy- 
bė, teisingumas, pagaliau kiekviena kita dorybė yra to- 
bulos, žmogus, ir piršto nepajudinęs, vien noru gali at- 
sidėkoti. 2. Juk kiekvieną sykį, pasiekęs numatytą tiks- 
lą, jis nusiskina uždirbtą vaisių. Koks geradario tikslas? 

Suteikti naudos tam, kam daro gera, ir malonumo. Jei 
jis pasiekė, ko norėjo, ir pas mane atėjo jo siela, atneš- 
dama abipusį džiaugsmą, jis gavo, ko troško. Juk jis 
nenorėjo, kad jam kažkas būtų grąžinta. Arba tai buvo 
ne geradarystė, o prekyba. 3. Puikiai pavyko kelionė 
jūra, jei keleivis pasiekė numatytą uostą. Ietis įvykdė 
taiklios rankos pavestą užduotį, persmeigdama tą, į ką 
buvo taikytasi. Darantis gera nori, kad būtų priimta dė- 
kingai; jei palankiai priimama, jis gauna tai, ko norėjo. 
Bet jis tikėjosi tam tikro pelno! Tai nebuvo geradarystė. 
Svarbiausia pastarosios savybė yra negalvojimas apie 
grąžinimą. 4. Dovaną priėmiau tokia širdimi, kokia bu- 
vo duota; taigi atsilyginau. Priešingu atveju puikiausio 
dalyko sąlygos būtų blogiausios: norėdamas atsidėkoti, 
turėčiau priklausyti nuo likimo. Jei, jam priešinantis, ne- 
galiu kaip reikiant atsiliepti į geradarystę, sielai užten- 
ka sielos. 5. „Kaip čia išeina? Ar nedarysiu, ką tik ga- 
lėsiu, kad atsilyginčiau, ar neieškosiu tinkamo laiko ir 
aplinkybių, ar netrokšiu pripildyti glėbį to, iš kurio kaž- 
ką esu gavęs?“ Bet riesta būtų geradarystei, jei būtų 
neleista atsidėkoti ir su tuščiomis rankomis. 


XXXII. 1. „Kas priėmė geradarystę, - sako jis, - nors 
ir nepaprastai dėkinga širdimi priėmė, dar savo parei- 
gos neatliko, dar dalis skolos lieka. Panašiai išeina Žai- 
džiant: sumanus ir stropus kamuolio gaudymas šį tą 
reiškia, bet geru žaidėju vadinamas tik gebantis mikliai 
ir laisvai paleisti sugautą sviedinį.“ 2. Šis pavyzdys ne- 
tinka. Kodėl? Todėl, kad šiuo atveju šlovė pelnoma kū- 
no guvumu ir vikrumu, o ne siela. Turi būti atskleista 
visybė to, apie ką sprendžiama iš akies. Tačiau vis tiek 
vadinsiu geru tą žaidėją, kuris sviedinį sugavo taip, kaip 

reikia, jei metimas ir tapo uždelstas ne dėl jo kaltės. 
3. „Bet juk, - sako jis, — nors žaidėjo menui nieko ne- 
prikiši, nes vieną pusę jis atliko, o neatliktąją gali atlik- 
ti, visas iš metimo ir metimo atgal susidedantis žaidi- 
mas negalės pasiekti pilnatvės.“ 4. Nebenoriu ilgiau gin- 
čytis; tarkime, jog taip yra; tegu ko nors trūksta Žžaidi- 
mui, bet ne žaidėjui. Panašiai ir mūsų aptariamajame 
dalyke: kažko trūksta duotam daiktui, palyginti su kitu 
daiktu, bet ne sielai, įgijusiai sau lygią sielą ir pasieku- 
siai, ko norėjo. 


XXXIII. 1. Jis padarė man gera, aš sutikau taip, kaip 
jis pats norėjo, kad būtų sutikta; jis turi, ko siekė. Tai 
buvo vienintelis jo siekimas; taigi aš atsidėkojau. Po to 
jam lieka galimybė manimi naudotis ir tam tikra nauda 
iš dėkingo Žmogaus; tai ne neįvykdytos pareigos likusi 
dalis, bet priedas prie įvykdytos. 2. Feidijas padaro sta- 
tulą. Vienoks yra meno vaisius, kitoks — amato. Meno 
tikslas yra padaryti, amato - padaryti su nauda. Feidi- 
jas užbaigė statulą, net jei jos ir nepardavė. Trigubas 
vra jo darbo vaisius: vienas — pabaigto darbo teikiamas 
vidinis paties žinojimas“*. Kitas - šlovė; trečias —- pelnas, 
kurį atneš arba padėka, arba pardavimas, arba kokia 
kita nauda. 3. Panašiai pirmas geradarystės vaisius yra 
vidinis paties Žinojimas. Jį nuskina tas, kuris įteikė savo 
dovaną tam, kam norėjo. Antras ir trečias yra šlovė ir 
tie dalykai, kurie gali būti pasiūlyti atsilyginant. Taigi 
kai geradarystė priimama maloniai, jos teikėjas kartu 
jau gauna padėką, bet dar ne atlygį. Taigi lieku skolin- 
gas tai, kas yra už geradarystės ribų, o patį gerą darbą 
užbaigiau, gražiai jį priimdamas. 

XXIV. 1. „Kaip čia išeina? — sako jis, — ar jis atsidė- 
kojo, nieko nedarydamas?“ Pirmiausia, jis darė: gerai 
širdžiai atsakė gerumu, kaip draugams būdinga, išlai- 
kydamas lygybę. Antra, vienaip atmokama geradarystė, 
kitaip — skola. Nelauk, neregėsi mokamųjų, čia vyksta 
širdžių sandėris. 2. Mano kalba neatrodys griežta, nors 
ji pirmiausia grumiasi su tavo nuomone, jei perimsi ma- 
no nuostatą ir pagalvosi, jog daiktų yra daugiau negu 
žodžių. Devynios galybės daiktų neturi pavadinimų, juos 
vadiname ne savo, bet svetimais, iš kitų kalbų ar daik- 
tų paimtais vardais. Žodžiu mes vadiname ir savo koją, 
ir lovos, ir burės stiebą, ir eilutės pėdą. Canis — ir me- 
džioklės, ir jūros šuo, ir Žvaigždynas. Stokodami žo- 
džių kiekvienam atskiram daiktui pavadinti, kai reikia, 
skolinamės. 3. Drąsa yra akivaizdžius pavojus niekinan- 
ti dorybė arba mokėjimas pavojus atremti, sutikti, iš- 
kviesti. Tačiau sakome ir gladiatorių esant drąsų vyrą, 
ir prasčiausią vergą, kurį beprotiška narsa pastūmėjo 
paniekinti mirtį. 4. Taupumas yra mokėjimas išvengti 
nereikalingų išlaidų arba menas saikingai naudotis šei- 
mos turtu. Tačiau nepaprastai taupiu vadiname ir men- 
kos, susivaržiusios sielos Žmogų, nors begalinė erdvė 
driekiasi tarp saiko ir šykštavimo. Jie skirtingos prigim- 
ties, bet dėl kalbos skurdumo ir vieną, ir kitą vadiname 
taupiu, kaip ir drąsiu vadinamas ir sąmoningai žvel- 
giantis iš aukšto į visus atsitiktinumus, ir nesąmoningai 
išbėgantis prieš pavojus žmogus. 5. Taip ir geradarystė 
yra, kaip sakėme, ir geras veiksmas ir tai, kas tą veiks- 
mą atliekant suteikiama, pavyzdžiui, pinigai, namas, pre- 
teksta. Abu dalykai vadinami vienu vardu, o jų esmė ir 
reikšmė toli gražu ne ta pati. 

XXXV. 1. Taigi sutelkęs dėmesį, suprasi, kad aš ne- 
sakau nieko, kas kėsintųsi išstumti tavo nuomonę. Veiks- 
mu užsibaigiančiai geradarystei atsidėkota, nuoširdžiai 
ją priimant. Kitos, susijusios su daiktu, dar neatlygino- 
me, bet norėsime atlyginti. Norui atsimokėjome noru, 
už daiktą liekame skolingi daiktu. Taigi nors sakome, 
jog maloniai priėmęs geradarystę Žmogus jau atsidėko- 
jo, tačiau liepiame ir padovanoti kokį nors panašų į 
gautą daiktą. 2. Kai kurie mūsų teiginiai purtosi įprastų 
nuomonių, bet paskui kitu keliu prie jų sugrįžta. Sako- 
me, jog skriauda išminčiaus nepaliečia, tačiau jam smo- 
gęs kumščiu mušeika bus nubaustas už skriaudą. Sako- 
me, jog kvailys negali turėti nuosavybės, tačiau iš kvai- 
lio nugvelbęs kokį nors daiktą ilgapirštis bus baudžia- 
mas už vagystę. Teigiame, kad visi eina iš proto, bet 
visų negydome čemeriu; net tiems, kuriuos laikome be- 
pročiais, leidžiame balsuoti ir turėti jurisdikcijos teisę. 
3. Panašiai sakome, jog širdingai priėmęs geradarystę 
žmogus atsidėkojo, bet vis tiek paliekame jį dar esant 
skolingą ir padėkojusį dar dėkosiant. Tai raginimas, o 
ne atkalbinėjimas nuo geradarystės. Nebijokime gerada- 
rysčių, nepristikime dvasios lyg po nepakeliama našta. 
„Man dovanota turto, apginta garbė, panaikinta nešlo- 
vė, išgelbėta gyvybė ir už gyvybę svarbesnė laisvė. Kaip 
įstengsiu atsilyginti? Kada ateis toji diena, kai jam ga- 
lėsiu parodyti savo sielą?“ 4. Tai toji pati diena, kai jis 
parodė savo. Priimk geradarystę, apkabink ją, džiaukis 
ne tuo, ką esi gavęs, bet ką atiduodi ir ką dar lieki 
skolingas. Nepatek į didelį pavojų, neleisk, kad atsitik- 
tinumas tave padarytų nedėkingą. Nedėstysiu sunku- 
mų, kad neprarastum dvasios, kad nepristigtum jėgų 

laukdamas vargų ir ilgos priklausomybės; nesiunčiu ta- 
vęs į ateiti, kalbėkime apie šią dieną. 5. Niekuomet ne- 
atsidėkosi, jei tuojau pat nepasijusi dėkingas. Taigi ką 
privalai daryti? Dabar nereikia griebtis ginklų, bet gal- 
būt vėliau reikės; dabar nereikia leistis į jūra, bet gal 
net vėtrai grasinant teks atrišti laivą. Nori atsilyginti už 
geradarystę? Maloniai ją priimk. Atsidėkojai ne tam, kad 
galvotum, jog užsimokėjai, o tam, kad ramiau jaustu- 
meisi, likęs skolingas. 


TREČIA KNYGA 


I. 1. Neatsidėkoti už geradarystes ir iš tiesų yra gė- 
da, ir visi taip mano, Ebucijau Liberali. Todėl net nedė- 
kingieji skundžiasi nedėkingaisiais. Ši visiems nepatin- 
kanti yda būdinga visiems, ir taip viskas apvirtę aukš- 
tyn kojom, kad kai kurie Žmonės tampa priešais ne po 
geradarystės suteikimo, bet dėl geradarystės. 2. Nenei- 
giu, kad kai kam taip atsitinka dėl ydingos prigimties, 
tačiau daugumai todėl, kad įsiterpęs laikas pasivogė at- 
mintį. Mat švieži, žydintys įspūdžiai laikui bėgant nu- 
sidėvi. Žinau, mes abu dėl to ginčijomės. Tu vadinai 
tokius Žmones ne nedėkingais, o užuomaršomis, tary- 
tum nedėkingąjį pateisintų pati jį tokį daranti aplinkybė 
arba dėl to, kad taip kažkam atsitiko, žmogus netampa 
nedėkingas, nors taip atsitikti gali tik nedėkingam. 3. Ne- 
dėkingųjų esama daugelio rūšių, kaip ir vagių, kaip 
žmogžudžių. Jų kaltė vienoda, tačiau didžiulė atvejų 
įvairovė. Nedėkingas tas, kuris neigia gavęs geradarys- 
te, nors iš tiesų gavo. Nedėkingas tas, kuris slepia, nedė- 

kingas tas, kuris neatsilygina, o iš visų nedėkingiausias 
tas, kuris užmiršta. 4. Mat pirmieji, net jei neatsilygina, 
tačiau jaučiasi esą skolingi, lieka negrynoje sąžinėje sly- 
pinčių jiems suteiktų patarnavimų pėdsakų. Kokia nors 
priežastis gali pastūmėti juos kada nors atsidėkoti: gal 
gėda paskatins, gal netikėtas garbingo dalyko troškimas, 
paprastai kartais išaugantis ir nedorose širdyse, gal pa- 
kvies proga. Anas, kuriam geradarystė visiškai išgaravo 
iš galvos, niekada nebegalės atsidėkoti. Ar tu blogesniu 
laikai tą, kuriam pristigo dėkingumo, ar tą, kuriam dar 
ir atminties? 5. Nesveikos akys bijo šviesos, aklos - ne- 
mato; savo tėvų nemylėti - nedora, o nepripažinti — 
beprotybė. 


II. 1. Ar yra labiau nedėkingas už visiškai atidėjusį, 
visiškai atmetusį tai, kas privalėjo būti laikoma svar- 
biausioje širdies vietoje ir nuolatos prisimenama, ir pa- 
sirinkusį nežinojimą? Aišku, kad nedažnai galvojo apie 
atsilyginimą žmogus, į kurio širdį įsliuogė užmarštis'. 
2. Pagaliau, norint atsidėkoti, reikia ir ryžto, ir laiko, ir 
galimybės, ir likimo pritarimo. Nepamirštąs padėkoja 
be išlaidų. Nepanorėjęs suteikti to, kam nereikia nei dar- 
bo, nei turto, nei sėkmės, neturi jokio pasiteisinimo. Nie- 
kuomet nepanoro būti dėkingas tas, kuris geradarystę 
nusviedė taip toli, jog net pats nebemato. 3. Kasdien 
naudojamiems ir čiupinėjamiems daiktams negresia pa- 
vojus apsitraukti apnašomis, o paslėpti nuo mūsų akių, 
nekilojami ir nereikalingi prisirenka dėl ilgo gulėjimo 
susikaupiančių nešvarumų; taip dažno galvojimo lavi- 
nami ir atnaujinami įvykiai niekuomet neišdyla iš at- 
minties. Ji nepraranda nieko, išskyrus tai, į ką dažnai 

III. 1. Be šios priežasties, esama ir kitų, išraunančių 
iš mūsų širdies kadaise padarytas dideles paslaugas. Pir- 
ma ir svarbiausia — vis naujų troškimų apimti žiūrime 
ne ką jau turime, bet ko siekiame. Dėmesys sutelktas į 
tai, ko norima, o kas namuose guli —- per prasta. 2. Iš- 
eina taip: kai naujenybių troškimas padaro gautą daiktą 
nereikšmingą, ir jo buvęs kaltininkas nustojamas vertin- 
ti. Mylėjome Žmogų ir gerbėme, ir skelbėme jį padėjus 
mūsų dabartinės būklės pamatą tol, kol mums patiko 
tai, ką įgijome. Paskui ėmėme žavėtis kitais dalykais ir 
puolėme jų siekti, nes, daug turėdami, mirtingieji trokš- 
ta dar daugiau. Beregint pranyko visa, ką seniau vadi- 
nome geradaryste; matome ne tai, kuo pralenkėme ki- 
tus, bet vien tai, ką likimas teikia einantiems priekyje 
mūsų. 3. Žmogus negali vienu kartu ir pavydėti, ir dė- 
koti, nes pavydas yra vaitojančiojo ir liūdinčiojo savy- 
bė, padėka —- besidžiaugiančiojo. 4. Be to, kadangi nie- 
kas iš mūsų nepažįsta kito laiko, išskyrus kuo spėriau- 
siai bėgantį, retas atkreipia dėmesį į praeitį. Išeina, kad 
mokytojai ir jų geradarystės pranyksta iš atminties, nes 
paliekame vaikystę. Išeina, kad pradingsta visa, kas bu- 
vo sukaupta jaunystėje, nes jos pačios niekuomet neat- 
simemame. Visa, kas buvo, žmonės laiko ne praeitimi, 
Oo pražūtimi; todėl į ateitį žvelgiančių atmintis esti ne- 
patvari. 

IV. 1. Šioje vietoje reikia paminėti Epikūrą. Jis nuo- 
latos skundžiasi, kad esame nedėkingi praeičiai, nes ne- 
prisimename gautų gėrybių ir nepriskiriame jų prie ma- 
lonumų; tuo tarpu tikriausias yra tas malonumas, kurio 
neįmanoma išplėšti“. 2. Gera dabartis dar nėra visiškai 

saugi, gali kas nors atsitikti; ateitis svyruojanti ir netvir- 
ta; saugiai tepadėta tik tai, kas praėjo. Kaip gali būti 
dėkingas už geradarystę visą gyvenimą prašokinėjęs tarp 
dabarties ir ateities žmogus?! Atmintis daro žmogų dė- 
kingą. Kai vilčiai suteikiami kalnai, atminčiai telieka tik 
trupinėlis. 

V. 1. Mielas Liberali, Žinai, kad kai kurie vieną sykį 
sutikti dalykai įstringa, o kai kurių neužtenka išmokti 
(mat jų Žinojimas pradingsta, jei nepakartojama). Turiu 
galvoje geometriją ir dangaus kūnų keliones bei kitus 
dėl subtilumo greitai išslystančius iš atminties dalykus. 
Taip ir kai kurių geradarysčių didybė neleidžia jų iš- 
mesti iš galvos, o kitos, mažesnės, bet gausios ir įvairiu 
laiku suteiktos, išdulka, nes, kaip sakiau, nei po to prie 
jų grįžtame, nei noriai atsimename, ką kam esame sko- 
lingi. 2. Paklausyk prašytojų balsų: kiekvienas tvirtina, 
jog atminimas gyvens jo širdyje, kiekvienas skelbiasi esąs 
atsidavęs bei pasišventęs ir randa aukštų įsipareigojimo 
žodžių. Netrukus tie patys Žmonės vengia ankstesnių 
žodžių tarsi nešvarių ir nelaisvų, o paskui ateina ten, 
kur, mano nuomone, gali ateiti tik niekšas ir nedėkin- 
gas - į užmiršimą. Užuomarša yra toks nedėkingas, kad 
nedėkingas atrodo ir tas, kuriam topteli į galvą gerada- 
rystė. 

VI. 1. Kyla klausimas, ar ši tokia nepakenčiama yda 
turi likti nenubausta, ar ir tarp piliečių taikytinas tas 
įstatymas, kuris randamas mokyklose*: nedėkingajam pa- 
skiriamas visiems atrodantis teisingas ieškinys? „Kodėl 
gi ne? Juk miestai miestams priekaištauja dėl to, ką yra 
suteikę, ir iš ainių reikalauja vykdyti protėvių įsiparei- 

gojimus.“ 2. Mūsų protėviai, nepaprastai didūs vyrai, 
atsiimdavo tik iš priešų. Geradarystes ir skirdavo di- 
džiadvasiškai, ir prarasdavo. Išskyrus makedonų tautą, 
niekur nebuvo jokio ieškinio prieš nedėkingąjį'. Tai di- 
delis įrodymas, kad jo ir nereikėjo, nes visi sutartinai 
esame prieš bet kokią piktadarystę. Žmogžudžiams, nuo- 
dytojams, tėvažudžiams, tikėjimų įžeidėjams įvairiose 
vietose taikomos skirtingos bausmės, bet vis tiek kokia 
nors yra, O šis nepaprastai dažnas nusikaltimas niekur 
nebaudžiamas, visur tik peikiamas. Jo neatleidžiame, bet, 
kadangi sunku vertinti neaiškų dalyką, baudžiame tik 
neapykanta ir paliekame tarp tų, kurie siunčiami dievų 
teismui. 


VII. 1. Man ateina į galvą daug pagrįstų teiginių, 
kodėl šiam nusikaltimui nereikia įstatymo. Pirmiausia, 
žūva geriausia geradarystės dalis, jei skelbiamas ieški- 
nys tarsi tam tikrai nuomos ar paskolos pinigų sumai 
išieškoti. Geradarystėje tai ir yra gražiausia, kad davė- 
me kaip prarasiantys, kad viską pavedėme gaunančiųjų 
sprendimui. Jei aš į jį kreipiuosi, jei šaukiu į teismą, 
pasidaro ne geradarystė, o kreditas. 2. Antra, nors atsi- 
dėkojimas — labai garbingas dalykas, tapdamas būtinu, 
jis nustoja buvęs garbingas. Tokiu atveju atsidėkojantis 
žmogus bus ne daugiau giriamas už grąžinusį užstatą 
ar atidavusi skolą be teismo įsikišimo. 3. Taip sugadi- 
name du dalykus, už kuriuos Žmogaus gyvenime nėra 
nieko gražesnio: dėkingą Žmogų ir geradarystę. Kas gi 
didinga tuomet, kai geradarystė ne suteikiama, o išnuo- 
muojama ar tuomet, kai už ją atsilyginama ne todėl, 
kad to norima, bet kad būtina? Nėra ko girtis dėkingu- 

mu, jei pavojinga būti nedėkingam. 4. Pridėk dar tai, 
kad, priėmus tokį įstatymą, vargu ar beužteks teismų. 
Ar atsiras nekelsiantis bylos? Ar atsiras toks, su kuriuo 
nebus bylinėjamasi? Visi labai padidina savo reikalus, 
visi išpučia net trupinius, atiduotus kitiems. 5. Be to, 
teismo tyrimui skirti dalykai gali būti apriboti ir ne- 
duoda teisėjui nevaržomos laisvės. Todėl atrodo, kad 
geresnė padorios bylos sąlyga, kai į teisėją kreipiamasi 
kaip į trečiąjį asmenį, nes tikrąjį teisėją varžo formulė", 
nubrėžianti tam tikras ribas, kurių jis negali peržengti. 
Laisva ir jokių pančių nesurišta trečiųjų teismo teisėjo 
sąžinė gali ir ką nors nuimti, ir pridėti, ir pareikšti nuo- 
sprendį ne taip, kaip pataria įstatymai ir teisė, bet kaip 
skatina Žmoniškumas ar gailestingumas. 6. Ieškinys dėl 
nedėkingumo nesuriš teisėjo, bet suteiks laisvą veiklos 
sritį. Mat neaišku, kas yra geradarystė. Paskui, - kokio 
jį didumo. Tai priklauso nuo to, ar palankiai, ar ne 
aiškina teisėjas. Joks įstatymas neatskleidžia, kas yra ne- 
dėkingasis. Juk dažnai ir sugrąžinęs gauta Žmogus esti 
nedėkingas, ir nesugrąžinęs —- dėkingas. 7. Dėl kai ku- 
rių dalykų ir nepatyręs teisėjas gali nuleisti lentelę“, kai 
reikia paskelbti, ar įvykdyta, ar neįvykdyta, kai priešta- 
ras panaikina pateiktos garantijos, kai besiginčijančius 
teisia blaivus protas. Tačiau kai reikia įsikišti širdžiai, 
kai ginčijamasi dėl to, ką tik viena išmintis tegali nutar- 
ti, negalima imti iš atrinktųjų minios teisėjo, kurio var- 
dą baltojoje lentoje užrašė cenzas ir priklausomybė rai- 
telių luomui“. 


VIII. 1. Taigi ne dalykas pasirodė esąs netinkamas 
kreiptis į teisėją, bet neradome pakankamai tinkamo 

teisėjo. Tuo nesistebėsi, išgvildenęs, kiek sunkumų tu- 
rės kiekvienas, užsipuolęs tokį kaltinamąjį. 2. Vienas pa- 
dovanojo daug pinigų, bet jis turtingas, bet išlaidų ne- 
pajus. Padovanojo ir kitas, bet gal jis praras visą pavel- 
dėtą turtą. Suma ta pati, geradarystė — ne tokia pat. 
Pridurk dar štai ką: šis užmokėjo pinigus už nuteistąjį 
skolininką, bet juos atsinešė iš namų. Anas davė tiek 
pat, bet paėmė skolon arba išprašė, smarkiai įsipareigo- 
damas. Ar tu vienodai vertini ir tą, kuriam lengva būti 
dosniam geradariui ir aną, kuris ėmė skolon, kad duo- 
tų? 3. Kartais svarbu laikas, o ne suma. Geradarystė 
yra ir padovanotas derlingas sklypas duonos stygiui pa- 
dengti, geradarystė yra ir vienas duonos kepalėlis bad- 
mečiu. Geradarystė yra dovanoti kraštai su didelėmis 
laivuojamomis upėmis; geradarystė yra ir šaltinio paro- 
dymas karščiuojantiems nuo troškulio, vos bekvėpuo- 
jantiems sausomis gerklomis žmonėms. Kas palygins 
šiuos dalykus? Kas pasvers? Sunku paskelbti ne daly- 
ko, o dalyko esmės žiūrinųų nuosprendį. Nors tai tas 
pat, bet kitaip duota sveria ne tiek pat. 4. Jis padarė 
man gera, bet nenoriai, bet skundėsi daręs, bet žvelgė 
į mane išdidžiau negu paprastai, bet padarė per vėlai, 
daugiau būtų buvę naudos, jei iš karto būtų atsisakęs. 
Kaip teisėjui visa tai vertinti, jei ir kalba, ir abejonė, ir 
veido išraiška kartais išardo dėkingumą už nuopelną? 

IX. 1. Kodėl kai kurie dalykai vadinami geradarystė- 
mis dėl to, kad yra pernelyg geidžiami, o kai kurie 
negauna šio paplitusio antspaudo, bet yra didesni, net 
jei atrodo esą prastesni? 2. Tu vadini geradaryste galin- 
gos tautos pilietybės dovanojimą, pasodinimą keturioli- 

koje eilių? ir kaltinamojo apgynimą baudžiamojoje bylo- 
je? O kas yra naudingas patarimas? Kas yra į piktada- 
rystę besiveržiančio Žmogaus sulaikymas? Išmušimas 
kardo iš ketinančio numirti rankos? Veiksmingomis prie- 
monėmis sugrąžinimas į gyvenimą gedinčio ir pasiry- 
žusio sekti paskui tuos, kurių sielvartauja? Kas yra sė- 
dėjimas prie ligonio ir, kai jo sveikata bei gyvybė pri- 
klauso nuo akimirkos veiksmų, maitinimas tinkamu lai- 
ku, gaivinimas vynu silpstančio pulso, gydytojo atvedi- 
mas mirštančiam? 3. Kas tai įvertins? Kas įsakys gera- 
darystes matuoti kitomis, visiškai skirtingomis gerada- 
rystėmis? „Dovanojau tau namą.“ O aš perspėjau tave, 
kad tavasis sugrius. „Daviau tau turto.“ O aš - lentą, 
sudužus laivui. „Grūmiausi už tave ir buvau sužeis- 
tas.“ O aš tylėdamas išgelbėjau tau gyvybę. Kai gerada- 
rystės skirtingai teikiamos ir skirtingai atlyginamos, sun- 
ku jas sulyginti. 


X. 1. Be to, geradarystei sugrąžinti nepaskiriama die- 
na, kaip paskolintiems pinigams. Todėl gali atsilyginti 
ir tas, kuris dar neatsilygino. Nagi pasakyk, po kiek 
laiko turime priekaištauti nedėkingajam? 2. Didžiausios 
geradarystės nesileidžia apžiūrimos, dažniausiai jos sly- 
pi tyliame dviejų Žmonių žinojime. Ar turime įvesti rei- 
kalavimą neteikti geradarysčių be liudytojų? 3. Paga- 
liau, kokią bausmę nustatysime nedėkingiesiems? Ar vi- 
siems vieną, nors geradarystės nevienodos? Ar nelygią, 
didesnę ar mažesnę pagal geradarystės didumą? Deja, 
įvertinama bus pinigais, o ką daryti su kai kuriomis 
gyvybei prilygstančiomis ir už gyvybę brangesnėmis ge- 
radarystėmis? Kokią bausmę skelbti už jų nepaisymą? 

Mažesnę už geradarystę? Tai būtų neteisinga. Prilygs- 
tančią jai, reikalaujančią galvos? Ar gali būti nežmoniš- 
kesnis dalykas už kruviną geradarystės pabaigą?! 


XI. 1. „Tėvams, - sako jis, - duota kai kurių prana- 
šumų. Kaip jie išskiriami iš bendros tvarkos, taip turi 
būti padaryta ir su geradariais.“ Tėvų padėtį padarėme 
šventą todėl, kad vaikų auginimas teikia naudos. Reikė- 
jo paraginti imtis šio darbo nežinia kokio likimo su- 
lauksiančius žmones. Negalima buvo jiems sakyti taip, 
kaip geradariams: „Teikdamas geradarystę, rinkis žmo- 
nes, jei apsigavai, skųskis tik savimi, paremk vertąjį“. 
Vaikų augintojai taip nesprendžia, čia reikalo esmė - 
įžadas auginti. Kad ramiau sutiktų savo dalią, reikėjo 
jiems suteikti tam tikrą valdžią. 2. Toliau. Tėvų būklė 
kitokia ir dėl to, kad jie ir darė gera, ir daro, ir darys, 
ir nėra pavojaus, kad sumeluos, sakydami padarę gera. 
Dėl kitų reikia žiūrėti ne tik to, ar jiems atsilyginta, bet 
ir ar padarė gera. Tėvų nuopelnai aiškūs, ir, kadangi 
jaunuomenei naudinga būti valdomai, davėme jai tarsi 
namų magistratus, kad ją prižiūrėtų. 3. Toliau. Visų tė- 
vų pareiga viena ir gali būti vienu sykiu įvertinta. Ki- 
tos geradarystės skirtingos, įvairios, be galo nutolusios 
vienos nuo kitų. Viena taisyklė jų neapima, ir teisingiau 
būtų viską palikti negu viską lyginti. 


XII. 1. Kai kas brangiai kainuoja geradariams, kai 
kas svarbu gaunantiems, bet veltui atsieina skiriantiems. 
Kai kas duota draugams, kai kas nepažįstamiems. Net 
jei skiriama tas pat, daugiau vertės turi daiktas, skiria- 
mas tam, su kuriuo susipažisti, teikdamas geradarystę. 
Vienas paskyrė pagalbos, kitas - žmogų puošiančių pa- 

reigybių, trečias —- paguodos. 2. Rasi tokį, kuris mano, 
jog nėra nieko malonesnio, nieko didesnio, kaip nelai- 
mę atremiančio Žmogaus pagalba. Antra vertus, rasi ir 
tokį, kuris labiau norės, kad būtų paremiamas jo oru- 
mas, 0 ne saugumas. Esama ir tokio, kuris jausis labiau 
skolingas tam, kurio dėka tapo saugesnis, negu tam, 
kurio dėka — garbingesnis. Be to, visi tie dalykai bus 
didesni ar mažesni, priklausomai nuo to, ar ten, ar čia 
kryps teisėjo siela. 3. Be to, kreditorių renkuosi pats, o 
geradarystę dažnai gaunu iš to, iš kurio nenoriu, o kar- 
tais tampu įpareigojamas net ir nežinodamas. Kaip pa- 
sielgsi? Ar vadinsi nedėkingu tą, kuriam geradarystė 
paskirta nežiniomis, ir, jei jis būtų žinojęs, būtų jos ne- 
ėmęs? Juk nevadinsi nedėkingu neatsilyginusio už bet 
kokiu būdu gauta gera Žmogaus. 4. Kažkas padarė man 
gera, bet paskui nuskriaudė. Ar už vieną paslaugą tu- 
riu kentėti visas skriaudas, ar išeina, kad aš jam atsily- 
ginau, nes jis savo geradarystę panaikino po jos ėjusia 
skriauda? Kaip pagaliau įvertinsi, ar čia daugiau dova- 
nos, ar įžeidimo? Dienos man neužteks bandant išskai- 
čiuoti visus sunkumus. 


XIII. 1. „Atbaidome nuo darymo gera, - sako jis, — 
neišreikalaudami padėkos ir nenubausdami išsiginančių, 
kad gavo.“ Tačiau tegul tau dingtelės ir priešinga min- 
tis: žmonės nerangiau priims geradarystę, jei grės būsi- 
mo teismo pavojus, jei teks nerimastauti dėl savo ne- 
kaltumo. 2. Toliau. Dėl to ir mes patys nerangiau dary- 
sime gera. Nenorinčiam nėra malonu duoti, bet žmogus, 
kurį gerumas ir paties dalyko gražumas kviečia daryti 
gera, net mieliau skirs tik savo noru įsipareigojantiems. 
Mat stropiai apsaugotos pareigos šlovė esti mažesnė. 

XIV. 1. Toliau. Tada geradarysčių bus mažiau, bet 
tikresnių. Kas čia bloga, jei suvaldomas geradarysčių 
nutrūktgalviškumas? Neparašiusieji šį dalyką apibrėžian- 
čio įstatymo siekė, kad dovanotume apdairiau, kad ap- 
dairiau pasirinktume tuos, kuriems tenka mūsų paslau- 
gos. 2. Dar kartą, dar kartą apsižvalgyk, kam skiri, ir 
nebus jokio ieškinio, jokios atgavimo bylos. Klysti, ma- 
nydamas teisėją tau padėsiant. Joks įstatymas neatstatys 
buvusios būklės, žiūrėk vien gaunančiojo patikimumo. 
Tik šitaip geradarystės išlaiko orumą ir didybę. Suterši 
jas, padarydamas teismo ginčų medžiaga. 3 Labai tei- 
singas yra pirmutinis tarptautinės teisės teiginys: „Grą- 
žink, ką esi skolingas“. Tačiau darant gera labai gėdin- 
gai skamba „Grąžink!“ Kaip? Ar jis grąžins gyvybę, už 
kurią yra skolingas? Garbę? Saugumą? Sveikatą? 4. Di- 
dieji dalykai negali būti sugrąžinti. „Arba grąžink, — 
sako jis, — kitą tos pačios vertės daiktą.“ Jau sakiau, 
kad, padarydami iš geradarystės prekę, sužlugdysime 
šio didelio dalyko grožį. Nereikia sieloje kurstyti godu- 
mo, skundų, nesantaikos. Ji savaime į tai linkusi. Kiek 
galėdami priešinkimės ir užgniaužkime bet kokią progą 
reikalauti. 


XV. 1. O kad galėtume įtikinti, kad pasiskolinti pi- 
nigai būtų atiduodami noromis! O kad nereikėtų pirkė- 
ją pardavėjui įpareigojančių pasižadėjimų, kad sutartys 
bei susitarimai nebūtų saugomi antspaudų, kad juos ver- 
čiau sergėtų ištikimybė duotajam žodžiui ir teisingumą 
gerbianti siela! 2. Bet Žmonės pasirinko ne tai, kas ge- 
riausia, o kas būtina, ir labiau linkę priversti vykdyti 
žodį, o ne laukti. Kviečiami abiejų pusių liudytojai. Vie- 

nas po tarpininkų bylos vardus įtraukia į lenteles, kitas, 
nepatenkintas klausinėjimu, rankoje laiko kaltinamojo 
raštelį?. 3. Tai šlykštus Žmonių giminės klastingumo ir 
visuotinio niekšiškumo pripažinimas! Labiau pasitikima 
mūsų antspaudais negu sielomis. Kam kviečiami šie ger- 
biami vyrai? Kam jie spaudžia savo ženklus!?? Žinoma, 
tam, kad jis neneigtų gavęs tai, ką gauna. Ar šiuos vy- 
rus laikai nesugadintais teisybės gynėjais? Bet juk jiems 
patiems tučtuojau bus paskolinta pinigų lygiai tokiu pat 
būdu. Ar ne garbingiau būti apgautam vieno negu bi- 
joti visų žodžio sulaužymo? 4. Šykštumui tik to vieno 
ir testinga: kad ir gera nedarytume be laiduotojo. Tau- 
rios ir kilnios sielos savybė yra siekimas padėti, teikti 
naudos. Darantis gera mėgdžioja dievus, siekiantis atly- 
ginimo - palūkininkus. Kodėl gi, trokšdami apginti, ge- 
radarius varome į menkystų minią? 


XVI. 1. „Daug, - sako jis, - pasirodys nedėkingų, jei 
nebus ieškinio prieš nedėkingumą.“ Ne, net mažiau, nes 
geradarystės bus teikiamos labiau pasirenkant. Be to, 
neverta visiems žinoti, kokia aibė nedėkingųjų. Daugy- 
bė nusidėjėlių privers išnykti gėdą, ir visuotinis prakei- 
kimas nustos būti peikiamas. 2. Ar rausta dėl skyrybų 
kokia moteris, kai žymios ir kilmingos matronos skai- 
čiuoja savo metus ne pagal konsulus, o pagal vyrus ir 
pameta juos, kad vėl susituoktų, o išteka, kad išsiskir- 
tų? Tol buvo to bijoma, kol retai pasitaikydavo. Kadan- 
gi dabar laikraštis" kasdien pilnas skyrybų, daroma tai, 
kas dažnai girdima. 3. Ar nors kiek gėdijamasi dėl pa- 
leistuvystės, kai prieita iki to, kad kiekviena laiko vyrą 
tik tam, kad pakurstytų meilužį? Skaistybė tapo negra- 

žumo įrodymu. Kur rasi tokią vargšę, tokią menką, ku- 
riai užteks poros meilužių? Kiekvienam turi būti pa- 
skirta valanda? Visiems neužtenka dienos, jei su vienu 
nepabūva neštuvuose, jei pas kitą nepasilieka. Nepa- 
kenčiama ir senoviška toji, kuri nežino, jog vieno mei- 
lužio turėjimas vadinamas santuoka. 4. Kaip šių nusi- 
žengimų gėda išgaravo, plačiau jiems pasklidus, taip 
daugiau ir didesnių nedėkingųjų padarysi, leidęs jiems 
susiskaičiuoti. 


XVII. 1. „Kaip čia išeina? Ar nedėkingasis nebus nu- 
baustas?“ O kaip išeina, ar liks nenubaustas nedorėlis? 
Ar liks nenubaustas piktadarys? Šykštuolis? Savavaliau- 
tojas? Kraugerys? Ar manai, jog jie nenubausti, būdami 
nekenčiami, ar žinai sunkesnę bausmę už visuotinę ne- 
apykantą? 2. Bausmė, kai nedrįsta iš nieko priimti ge- 
radarystės, kai nedrįsta niekam daryti gera, kai visų 
žvilgsniai smerkia ar atrodo smerkią, kai netenkama gra- 
žiausio ir saldžiausio dalyko suvokimo. Ar vadini ne- 
laimingu tą, kuris stokoja akių aštrumo, kuriam liga už- 
gulė ausis, o nevadini vargšu to, kuris neteko gerada- 
rysčių pojūčio? 3. Jis bijo nedėkingumo liudytojų dievų, 
jį degina ir smaugia sąžinė dėl pasisavintos geradarys- 
tės, pagaliau pati ši bausmė yra pakankamai didelė, nes, 
kaip sakiau, jis nepajunta smagiausio dalyko vaisiaus. 
Kas džiaugiasi gavęs, tas mėgaujasi vienodu ir nuolati- 
niu malonumu ir kaip saulė šviečia, žvelgdamas ne į 
daiktą, o į geradario sielą. Dėkingą žmogų geradarystė 
visada džiugina, nedėkingą — vieną sykį. 4. Palyginki- 
me vieno ir kito gyvenimą. Pirmasis liūdnas ir nerimas- 
tingas, koks paprastai esti skolos neigėjas ir klastūnas, 

jis negerbia nei tėvų taip, kaip dera, nei auklėtojo, nei 
mokytojų. Antrasis linksmas ir smagus laukia progos 
atsidėkoti ir iš to paties jausmo semiasi didelio džiaugs- 
mo. Jis žiūri ne kaip netesėti pareigos, bet apsčiau ir 
gausiau atsiliepti ne tik į tėvų ir draugų, bet ir į men- 
kesnių asmenų darbus. Net jei jam gera padarė vergas, 
vertina, ne iš ko, bet ką gavo. 


XVIII. 1. Tačiau kai kurie, pavyzdžiui, Hekatonas, 
klausia, ar vergas šeimininkui gali padaryti gera". Esa- 
ma tokių, kurie suskirsto taip: viena yra geradarystės, 
kita — pareigos, trečia - tarnyba. Geradarystė yra tai, ką 
teikia svetimas (svetimas yra tas, kuris gali nuo jos iš- 
sisukti, neužsitraukdamas priekaišto). Pareiga saisto sū- 
nų, Žmoną, tuos asmenis, kuriuos skatina ir verčia pa- 
dėti būtinybė. Tarnyba saisto vergą, kurį jo padėtis ver- 
čia visų teikiamų paslaugų nelaikyti viršesniojo skola.*** 

2. Be to, teigiantieji, jog vergas negali šeimininkui 
padaryti gera, neišmano žmonių teisės. Juk svarbu, ko- 
kios sielos geradarys, o ne kokios padėties. Dorybė nie- 
kam nėra uždrausta, visiems atvira, visus prisileidžia, 
visus kviečia: ir kilminguosius, ir atleistinius, ir vergus, 
ir karalius, ir tremtinius. Ji nesirenka namų ar cenzo, ji 
tenkinasi nuogų žmogumi. Kas saugotų nuo netikėtų 
negandų, kokią didybę siela galėtų sau pažadėti, jei li- 
kimas išguitų tikrąją dorybę? 3. Pripažindami, jog vergas 
nedaro gera šeimininkui, turime pripažinti, jog niekas 
nedaro gera karaliui, jog karys nedaro gera karvedžiui. 
Ar svarbu, kas kokią valdžią turi, kai tai - aukščiausio- 
ji valdžia? Mat jei vergo pasitarnavimą geradaryste pa- 
vadinti kliudo jo nelaisvumas ir baimė dėl galvos, ta 

pati priežastis kliudys tam, kas tarnauja karaliui ar kar- 
vedžiui, nes jie turi tokią pat, tik kitaip pavadintą teisę. 
Tačiau juk ir karaliams, ir karvedžiams padaroma gera. 
Vadinasi, ir šeimininkams taip pat. 4. Vergas gali būti 
teisingas, narsus, didžiadvasis. Taigi ir geradarystę gali 
suteikti, nes tai — dorybės sritis. Vergai šeimininkams 
gali suteikti didelę geradarystę: jie dažnai jiems pado- 
vanoja juos pačius. 


XIX. 1. Nėra abejonės, kad vergas gali bet kam pa- 
daryti gera. Tad kodėl negalėtų savo šeimininkui? „Ka- 
dangi, — sako jis, — davęs šeimininkui pinigų, negali 
būti jo kreditorius. Ir kitaip jis kasdien įpareigoja šeimi- 
ninką jaustis skolingą: seka paskui jį į kelionę, patar- 
nauja susirgusiam, baisiausiai vargdamas dirba jo lau- 
kus. Tačiau visa tai, kas, kitam darant, būtų geradarys- 
tės, vergui darant yra tarnyba. Mat geradarystė yra tai, 
ką kas nors padarė ir galėdamas nedaryti, o vergas ne- 
turi teisės atsisakyti. Taigi jis ne geradarystę teikia, o 
paklūsta. Jis nesigiria padaręs tai, ko negalėjo nedary- 
ti“. 2. Net ir sutikdamas su šiuo dėsniu, aš nugalėsiu ir 
nuvesiu vergą ten, kur jam daug laisvės. Tuo tarpu pa- 
sakyk štai ką: jei, nepaisydamas savęs, vergas grumiasi, 
kad išgelbėtų šeimininką, ir subadytas lieja gyvybingiau- 
siųjų kūno dalių kraujo likučius, ir kad šeimininkas spė- 
tų pabėgti, savo mirtimi pelno laiko, ar tu tvirtinsi, jog 
jis nepadarė gera todėl, kad yra vergas? 3. Jei jokie 
valdovo pažadai nepapirko vergo, kad išduotų šeimi- 
ninko paslaptis, jokie grasinimai neibaugino, jokie 
kankinimai neprivertė, jei, kiek galėdamas, stengėsi nu- 
kreipti tardytojo įtarimus ir už ištikimybę sumokėjo gy- 

vybe, ar tu tvirtinsi, jog jis nepadarė gera todėl, kad 
yra vergas? 4. Kadangi vergų dorybės pavyzdys retas, 
žiūrėk, ar nebus dėl to didingesnis ir pelnąs daugiau 
dėkingumo: nors valdžia yra nekenčiamas daiktas, o bet 
kokia nelaisvė sunki, šeimininko meilė jame nugalėjo 
įprastinę vergijos neapykantą. Taigi geradarystė ne to- 
dėl nėra geras darbas, kad atliktas vergo, bet dėl to 
didesnė, kad net vergija neįstengė Žmogaus nuo jos at- 
baidyti. 

XX. 1. Klysta teigiantys, jog vergystė apima visą žŽmo- 
gų. Didesnė jo dalis jos nepatiria: kūnai nuolankiai pri- 
klauso šeimininkams, o dvasia yra nepriklausoma ir to- 
kia laisva, taip visur nueina, kad net kalėjimo durys 
nesukliudo jai pasiduoti polėkiui, atlikti milžiniškus dar- 
bus, dangiškais takais keliauti į begalybę. 2. Kūnas yra 
tai, ką likimas atidavė šeimininkui, jį perka, jį parduo- 
da. Vidaus pasaulis nepatenka į vergiją. Visa, kas nuo 
jo priklauso, yra laisva. Ne viską mes galime įsakyti ir 
ne viską vergai verčiami atlikti. Jie nevykdys prieš vals- 
tybę nukreiptų įsakymų, nedalyvaus jokiame nusikaltime. 


XXI. 1. Esama ir tokių dalykų, kurių įstatymai nei 
liepia, nei draudžia. Čia proga pasireikšti vergo gerada- 
rystei. Kai daroma tai, ko paprastai reikalaujama iš ver- 
go, yra tarnyba, kai daugiau, negu vergui būtina - ge- 
radarystė. Kai pereinama į draugystės jausmą, tarnybos 
vardas nubraukiamas. 2. Esama ir to, ką šeimininkas 
privalo teikti vergui. Tai pinigai maistui, drabužiams. 
Niekas jų nevadina geradaryste. Bet jei šeimininkas 
pagailėjo, jei auklėjo kaip laisvąjį, suteikė jam laisvai 
gimusius lavinantį išsimokslinimą, - tai geradarystė. Ir, 

priešingai, tas pat esti su vergu. Visa, kas peržengia 
vergo pareigos ribą, kas teikiama ne įsakius, o savo 
noru, yra geradarystė, jei tik tas pasitarnavimas taip 
vadinsis, jį atlikus kam nors kitam. 


XXII. 1. Chrisipo nuomone“, vergas yra amžinas sam- 
dinys. Kaip šis daro gera, atlikdamas didesnį darbą už 
tą, kuriam buvo pasamdytas, taip ir vergas: kai gerano- 
riškumas šeimininko atžvilgiu pereina jo padėties ribą, 
kai jis išdrįsta atlikti kažką didesnį, kas teiktų garbės ir 
laimingesnėje vietoje gimusiems, kai pranoksta šeimi- 
ninko viltis, geradarystę rasi namų viduje. 2. Ar tau 
atrodo teisinga, kad tie, ant kurių pykstame, kai padaro 
mažiau nei privalo, pelno mažiau padėkos, kai padaro 
daugiau nei privalo arba tiek, kiek įprasta? Ar nori Ži- 
noti, kada nėra geradarystės? Kai galima paklausti: „Argi 
jis galėjo nenorėti to daryti?“ Kai iš tiesų suteikė tai, ko 
buvo leista nenorėti teikti, pagirtinas yra noras. 3. Ge- 
radarystė ir skriauda yra priešybės. Jei vergą gali pa- 
liesti šeimininko skriauda, vadinasi, jis gali jam suteikti 
geradarystę. Juk yra net valdininkas"“, paskirtas išklau- 
syti vergų nusiskundimus ir pažaboti žiaurumą, gašlu- 
mą, šykštumą, teikiant svarbiausias pragyvenimo prie- 
mones. Kaip čia išeina: ar šeimininkas priima iš vergo 
geradarystę? Ne, Žmogus iš žmogaus! 4. Pagaliau jis 
atliko, kas buvo jo galioje: padarė šeimininkui gera. Ar 
priimsi iš vergo, tavo galioje. Bet kas gi yra toks dide- 
lis, kad likimas neverstų pasigesti ir menkiausiųjų?! 


XXIII. Pateiksiu daug skirtingų ir net priešingų gera- 
darysčių pavyzdžių. Vienas, dovanodamas šeimininkui 
gyvybę, padovanojo savo mirtį, gelbėjo jį žūsiantį, o jei 

to maža, žūdamas išgelbėjo. Kitas padėjo šeimininkui 
numirti, trečias ištraukė iš mirties nagų. 2. Aštuoniolik- 
toje analų knygoje Klaudijus Kvadrigarijus rašo, jog, 
apsupus Grumentą ir jau atslinkus nevilčiai, du vergai 
perbėgo pas priešą ir gavo už tai atlyginimą. Vėliau, 
užėmus miestą ir nugalėtojams visur pasklidus, jie Ži- 
nomais keliais pirma kitų atbėgo į tuos namus, kur 
tarnavo, ir išsivarė šeimininkę. Klausinėjantiems, kas ji, 
atsakydavo, jog šeiminkė ir labai Žiauri, jie patys ją ve- 
dą užmušti. Išvedę už miesto sienų, labai stropiai slė- 
pė, kol atslūgo priešų įniršis. Paskui, kai pasisotinę ka- 
riai vėl grįžo prie romėnų papročių, jie taip pat grįžo 
prie savo padėties, atsiduodami šeimininkei. 3. Ši tuč- 
tuojau abudu paleido į laisvę, nesipiktino, kad gyvybę 
dovanojo tie, į kuriuos pati turėjo gyvybės ir mirties 
teisę. Ji galėjo tuo labiau džiaugtis dėl štai ko: mat jei 
kitaip būtų buvusi išlaisvinta, būtų buvęs Žinomas ir 
įprastas gailestingumas, o šitokį išgelbėjimą lydėjo pa- 
plitęs pasakojimas ir dviejų miestų pavyzdžio šlovė. 
4. Milžiniškame paimto miesto sąmyšyje, kai kiekvienas 
rūpinosi savimi, visi ją paliko, išskyrus perbėgėlius. O 
šie, parodydami, dėl ko buvo pirma perėję, nuo nuga- 
lėtojų perbėgo pas belaisvę, užsidėję žmogžudžių kau- 
kę. Šios geradarystės viršūnė buvo svarbus pasiryžimas 
dėtis nužudžius šeimininkę, kad ji nebūtų nužudyta. Pa- 
tikėk, tai ne vergo sielos savybė — nusikaltimo garsu 
pirkti nuostabų žygį. 

5. Marsų vadas Vetijus buvo varomas pas romėnų 
karvedį". Jo vergas, išplėšęs iš juos vedančio kareivio 
kardą, pirma nužudė savo šeimininką, paskui tarė: „Lai- 
kas ir savimi pasirūpinti. Šeimininką jau paleidau į lais- 

vę“. Taip pasakęs, persismeigė vienu smūgiu. Duok man 
kitą, savo šeimininką tauriau išgelbėjusį vergą! 


XXIV. 1. Cezaris apgulė Kornifijų"“. Ten buvo laiko- 
mas suimtas Domicijus. Jis liepė savo vergui gydytojui 
paruošti nuodų. Šiam traukiantis atatupstam, tarė: „Ko 
delsi, tarytum visa būtų tavo galioje? Aš ginkluotas mel- 
džiu mirties“. Tas pažadėjo įvykdysiąs prašymą ir davė 
nekenksmingų vaistų. Šiam nuo jų užmigus, priėjo prie 
sūnaus ir tarė: „Liepk mane saugoti, kol iš baigties sų- 
prasi, ar nuodų daviau tavo tėvui“. Domicijus gyveno, 
pasigailėtas Cezario, tačiau pirmiausia jį išgelbėjo 
vergas. 


XXV. 1. Vergas paslėpė į pilietinio karo proskripcijų 
sąrašus įtrauktą šeimininką ir, užsidėjęs jo Žiedus bei 
apsivilkęs jo drabužiais, išėjo pasitikti pasmerktųjų ieš- 
kančių kareivių. Pasakė, jog neprašo, kad jie nevykdytų 
įsakymo ir ištiesė sprandą"'. Kokiu didžiu vyru reikia 
būti, kad norėtum numirti už šeimininką tais laikais, 
kai retas nenorėjo, kad numirtų šeimininkas! Kad, vi- 
siems sunuožmėjus, liktum švelnus, kad, visiems lau- 
žant priesaiką, liktum ištikimas! Kad tuo metu, kai už 
išdavystę siūlomas milžiniškas atlygis, už ištikimybę 
rinktumeisi mirties atlygį! 

XXVI. 1. Nenutylėsiu ir mūsų laikų pavyzdžių. Val- 
dant Tiberijui Cezariui, pakilo dažnų, beveik visuotinių 
įskundinėjimų šėlsmas"“, togomis apsirengusių vyrų vals- 
tybę nualinęs smarkiau už bet kokį pilietinį karą. Buvo 
gaudomos girtų šnekos ir nuoširdus juokaujančiųjų są- 
mojis. Niekas neteikė saugumo. Bet kokia proga tiko 

išlieti žiaurumui. Žmonės jau nebelaukdavo kaltinamų- 
jų nuosprendžio, nes jis būdavo tik vienas. Buvęs pre- 
torius Paulas puotavo vienoje draugijoje ir turėjo žiedą 
su raižytu Tiberijaus atvaizdu. 2. Paikai elgčiausi, da- 
bar ieškodamas žodžių aprašyti, kaip jis paėmė nakti- 
puodį. Tai tučtuojau pastebėjo ir vienas žinomų tų lai- 
kų šnipų Maronas, ir jo vergas. Jis nutraukė apgirtusio 
šeimininko, kuriam buvo rezgamos pinklės, žiedą. Kai 
Maronas kvietėsi puotautojus paliudyti, kad atvaizdas 
buvo šalia išmatų ir jau kūrė skundo raštelį, vergas pa- 
rodė turįs žiedą rankoje. Jei kas jį vadina vergu, tegul 
ir aną skundiką pavadins puotos draugu. 


XXVII. 1. Valdant dieviškajam Augustui, žodžiai dar 
nebuvo Žmonėms pavojingi, bet jau kėlė nerimą. Sena- 
torių luomo vyras Rufas puotaudamas išsitarė, jog lin- 
kėtų, kad Cezaris gyvas negrįžtų iš kelionės, į kurią 
ruošėsi. Ir pridūrė, kad to paties linki visi jaučiai ir 
veršiai. Atsirado labai atidžių klausytojų. Auštant prie 
puotaujančiojo kojų stovėjęs vergas jam papasakojo, ką 
girtas puotoje šnekėjęs, ir paragino kreiptis į Cezarį, pa- 
čiam save įskundžiant. 2. Paklausęs patarimo, prieina 
prie išėjusio iš namų Cezario ir prisiekdamas, jog vakar 
buvo pametęs protą, linki to paties sau ir savo sūnums, 
prašo atleidimo ir buvusios malonės. 3. Cezariui atsa- 
kius, jog viskas bus gerai, tarė: „Niekas netikės, kad 
man atleidai, jei ko nors nepadovanosi“. Paprašė net ir 
palankiai vertinamam žmogui nedarančios gėdos sumos 
ir ją gavo. Cezaris pasakė: „Man bus naudingiau pasi- 
stengti niekuomet ant tavęs nepykti“. 4. Cezaris pasiel- 
gė garbingai, kad dovanojo, kad prie atlaidumo pridėjo 

dosnumo. Išgirdęs šį pavyzdį, kiekvienas būtinai pagirs 
Cezarį, bet tada, kai pirma bus pagyręs vergą. Turbūt 
lauki, kad pasakyčiau, jog už tą poelgį jis buvo paleis- 
tas iš vergijos. Tačiau juk ne už dyka: pinigų jo laisvei 
atskaičiavo Cezaris. 


XXVIII. 1. Ar po tiek pavyzdžių kyla abejonių, kad 
kartais šeimininkui suteikiama vergo geradarystė? Ko- 
dėl asmuo turėtų sumenkinti poelgį, o ne poelgis iš- 
aukštinti asmenį? Visų ta pati pradžia, ta pati kilmė, nė 
vienas nėra už kitą kilmingesnis, išskyrus tiesesnės ir 
labiau tinkamos geriesiems menams prigimties žmogų". 
2. Ar sustatantys atrijuje protėvių atvaizdus ir priekinė- 
je namų pusėje išdėstantys ilgą savo šeimos vardų eilę 
bei daugybės giminės medžio šakų sujungtus užrašus 
nėra labiau žymūs nei kilmingieji? Dangus yra vienas 
visų tėvas; ar spindinčiais, ar purvinais laiptais kiekvie- 
no ateinančio pradžia yra ten. Tegul tavęs neapgaus 
tie, kurie, peržvelgę protėvius ir pritrūkę garsaus var- 
do, įkiša dievą. 3. Neniekink nė vieno, net jei aplink įį 
tik paprasti, palankaus likimo globos nepatyrę vardai. 
Ar jūsų protėviai buvo atleistiniai, ar vergai, ar svetimų 
tautų Žmonės, drąsiai pakelkite sielas, peršokdami visa, 
kas menka, aukštybėse jūsų laukia aukšta kilmė. 4. Ko- 
dėl išdidumas nuveda į tokią besaikę tuštybę, kad lie- 
jame apmaudą dėl vergų suteiktų geradarysčių ir žiūri- 
me tik jų padėties, pamiršę nuopelnus? Tu jį vadini 
vergu, tu, geismų, gerklės, meilužės vergas ir net kelių 
meilužių bendras vergas? 5. Tu ką nors vadini vergu? 
Kur tada skuodžia šie nešikai, tempiantys tavo lektiką? 
Kur šie aprengti apsiaustais ne kaip visi, o kaip karei- 

viai tarnai, kur, klausiu, jie tave neša? Prie kurio nors 
durininko kambarėlio, prie kokio nors net nustatytų pa- 
reigų neturinčio vergo sodų. Ir po to neigi galįs priimti 
savo vergo geradarystę? Juk svetimo vergo pabučiavi- 
mas tau yra geradarystė! 6. Koks sielos prieštaringu- 
mas! Tuo pačiu metu vergus ir niekini, ir garbini. Šia- 
pus namų slenksčio tu — valdingas ir nevaržomas, ana- 
pus durų - pažemintas. Tiek esi niekinamas, kiek nie- 
kini kitus. Nes labiausiai savo sielą menkina nedovano- 
tinai ją iškėlusieji. Kitus paminti labiausiai pasirengę tie, 
kurie įžeisti išmoko įžeidinėjami. 

XXIX. 1. Tą reikėjo pasakyti norint sudaužyti nuo 
likimo priklausančių Žmonių puikybę ir apginti vergų 
teisę daryti gera, taip pat norint apginti ir sūnų teisę. 
Klausimas toks: ar gali vaikai kartais tėvams suteikti 
daugiau gera, negu yra gavę? 

2. Paprastai sutinkama, kad dažnas sūnus pasirodo 
didesnis ir galingesnis už tėvą. Taip pat ir geresnis. Jei 
aišku, jog taip yra, tada gali būti, kad, turėdami dides- 
nių turtų ir geresnių norų, pranoks tėvus geradarystė- 
mis. 3. „Kad ir ką sūnus tėvui padarytų, — sako jis, — 
vis tiek išeis mažiau. Mat jis skolingas tėvui už pačią 
darymo galimybę. Taigi nepralenkiamas geradaryste tas, 
kieno geradarystė yra, jei pralenkiamas.“ Pirma, kai ku- 
rie dalykai gauna užuomazgą iš kitų, tačiau išauga di- 
desni už pastaruosius. Kai kas yra ne todėl didesnis už 
tą, iš ko prasidėjo, kad nebūtų toks didelis užaugęs, jei 
nebūtų buvęs pradėtas. 4. Kiekvienas dalykas gerokai 
pralenkia užuomazgą. Visa atsiranda iš sėklų, tačiau jos 
sudaro labai mažą būsimo esinio dalelę. Pažvelk į Reiną, 

pažvelk į Eufratą, pagaliau į visas Žinomas upes; ar 
gali jas vertinti pagal ištakas? Visa, dėl ko jų bijoma, 
dėl ko apie jas kalbama, įgijo betekėdamos. 5. Pažvelk 
į nepaprastai išlakius medžių kamienus, jei esi linkęs 
vertinti aukštį, ar į šakų plotį, jei kreipi dėmesį į vešliai 
išsikėtusią lają, — tik trupinėlį, palyginti su jais, užima 
plonas šaknies plaukas. Nukirsk šaknį; girios nestūksos, 
kalnai neteks apdaro. Į dangų išsistiebusios miesto šven- 
tyklos remiasi į pamatus, tačiau tas viso statinio stipru- 
mui skirtas pagrindas slypi po žeme. 6. Tas pat ir ki- 
tur: vėliau atsiradusi didybė pranoksta užuomazgą. Ne- 
būčiau galėjęs nieko pasiekti, jei pirmiausia nebūtų bu- 
vę tėvų geradarystės; bet tai, ką esu pasiekęs, netampa 
menkesniu daiktu dėl to, kad be jos nebūčiau pasiekęs. 
7. Jei žindyvė manęs kūdikio nebūtų išmaitinusi, nieko 
negalėčiau dabar nuveikti nei galva, nei rankomis, ne- 
skambėtų mano vardas, pelnytas piliečio ir kario uolu- 
mo. Tačiau žindyvės pareigos juk nevertinsi labiau už 
šiuos nepaprastai didelius darbus? O koks gi skirtu- 
mas, jei, be tėvo geradarystės, kaip ir be Žindyvės, ne- 
būčiau galėjęs žengti toliau? 8. Jei už visa, ką galiu, esu 
skolingas savo pradžiai, žinok, kad tėvas nėra mano 
pradžia, ir net ne senelis. Mat visados bus kažkas to- 
liau, kur leisis užuomazgos užuomazga. Bet juk niekas 
nepasakys, kad esu daugiau skolingas nežinomiems ir 
neatmenamiems protėviams negu tėvui; o juk esu dau- 
giau skolingas, jei mano tėvas yra jiems skolingas už 
tai, kad mane pradėjo. 


XXX. 1. „Visa, ką esu suteikęs tėvui, net jei tai dide- 
lis dalykas, neprilygsta tėvo dovanai, nes to nebūtų bu- 


436 


APIE GERADARYSTES, III 


vę, jei tėvas nebūtų manęs pradėjęs“.“ Taip galvojant 
išeitų, kad jei kas kadaise išgydė sergantį ar mirštantį 
mano tėvą, negalėsiu suteikti jam jokio didesnio už jo 
geradarystę dalyko; juk jei tėvas nebūtų buvęs išgydy- 
tas, nebūtų manęs pradėjęs. Bet žiūrėk, ar nebūtų tei- 
singiau vertinti štai kaip: ar tai, ką galėjau ir tai, ką 
padariau, priklauso man, mano jėgoms, mano valiai? 
2. Įsigilink, kas pats savaime yra mano atsiradimo įvy- 
kis? Įsitikinsi, jog menkas, neapibrėžtas dalykas, ir gė- 
rio, ir blogio medžiaga, be abejo, pirmas žingsnis į vis- 
ką, bet ne didesnis už viską vien dėl to, kad pirmas. 
3. Aš išgelbėjau tėvą ir padėjau jam įgyti aukščiausią 
pagarbą, padariau pirmuoju miesto asmeniu, ne tik sa- 
vo žygiais suteikiau garbės, bet ir jam pačiam daviau 
milžinišką ir nesunkią, saugią ir šlovingą galimybę juos 
atlikti; apkroviau aukštomis pareigomis, turtais ir visu 
tuo, kas patraukia Žmonių sielas; ir, nors esu pralenkęs 
visus, vis tiek stoviu žemiau už jį. 4. Dabar sakyk: „Tai 
tėvo nuopelnas, kad visa tai galėjai padaryti“. Atsaky- 
siu taip: „Žinoma, jei, norint tai padaryti, būtų užtekę 
tik gimti. Bet jei gyvybė tėra tik menka gero gyvenimo 
dalelė, jei suteikei man tai, kas bendra su žvėrimis ir 
kai kuriais mažiausiais, kai kuriais šlykščiausiais gyvū- 
nais, nepriskirk sau to, kas kyla ne iš tavo geradarys- 
tės, net jei neapsieina be jos“. 


XXXI. 1. Įsivaizduok, kad už gyvybę sugrąžinau gy- 
vybę; taip pralenkiau tavo dovaną, nes daviau tau tą 
suvokiant ir pats suvokdamas, nes padovanojau tau gy- 
vybę ne dėl malonumo ir ne per malonumą, nes gyvy- 
bės išsaugojimas yra tiek kartų didesnis dalykas negu 


437 


APIE GERADARYSTES, III 


gavimas, kiek kartų lengvesnė mirtis, nepatyrus mirties 
baimės. 2. Aš padovanojau gyvybę ja tučtuojau pasi- 
naudosiančiam žmogui, tu - nežinančiam, ar išgyvens; 
aš padovanojau gyvybę bijančiam mirties, tu man davei 
gyvybę, kad galėčiau numirti; aš tau padovanojau gy- 
vvbę pilną, tobulą, tu pradėjai mane nesugebantį pro- 
tauti, naštą svetimiems. 3. Ar nori žinoti, kokia nedide- 
lė geradarystė yra šitaip duoti gyvybę? Tarkim, būtum 
mane išmetęs?'. Tada pradėjimas būtų buvęs skriauda. 
Kokią darau išvadą? Tėvo gulėjimas su motina būtų 
nepaprastai menka geradarystė, jei neprisidėtų kitos, ei- 
nančios po šios dovanos pradžios, ir visoms pareigoms 
nesuteiktų prasmės. 4. Gyvybė nėra gėris, gėris yra ge- 
ras gyvenimas. Aš gyvenu gerai. Bet juk galėjau ir blo- 
gai; tavo nuopelnas tik tas, kad gyvenu. Jei laikai mane 
skolingu tau už gyvybę kaip tokią, nuogą, stokojančią 
proto, ir giriesi tuo kaip dideliu gėriu, pagalvok, kad 
laikai mane skolingu už musių ir kirmėlių gėrį. 5. To- 
liau. Nekalbant apie visa kita, aš užsiėmiau geraisiais 
menais ir pasirinkau tiesaus gyvenimo kelio kryptį; tu 
gavai didesnę geradarystę negu buvai suteikęs, juk tu 
mane paleidai netašytą, nepatyrusį, o aš tau dovanoju 
tokį sūnų, kokį pradėjęs gali džiaugtis. 


XXXII. 1. Tėvas mane maitino. Jei teikiu jam tą patį, 
grąžinu daugiau, nes jis džiaugiasi ne tik tuo, kad yra 
maitinamas, bet kad maitinamas sūnaus, ir mano siela 
jam teikia daugiau džiaugsmo negu pats dalykas. Jo 
teikiamas maistas pasiekdavo tik mano kūną. 2. Kaip- 
gi? Jei žmogus pasiekė tiek, kad garsėja pasaulyje arba 
iškalba, arba teisingumu, arba karo žygiais, jei tėvą ap- 

supo didele šlove, jei ryškia šviesa išsklaidė savo kil- 
mės tamsą, ar jis nesuteikė savo tėvams neįkainojamos 
geradarystės? 3. Ar kas žinotų Aristoną ir Grilą, jei ne 
jų sūnūs Ksenofontas ir Platonas? Sofroniskui neduoda 
numirti Sokratas. Ilgai reikėtų vardyti kitus, kurių at- 
minimas išliko ne dėl ko kito, o tik todėl, kad ypatinga 
jų vaikų tobulybė perdavė jų vardus ainiams. 4. Ar di- 
desnę geradarystę padarė Markui Agripai tėvas, net ir 
po Agripos iškilimo nepasidaręs Žinomas, ar tėvui Ag- 
ripa, išgarsėjęs laivo vainiku, vienas gavęs tokį ypatin- 
gą karo pasižymėjimo ženklą“, surentęs Romoje tiek 
daug didžiausių statinių", pralenkusių buvusią didybę 
ir vėliau nepralenktų? 5. Ar Oktavijus didesnę gerada- 
rystę padarė sūnui, ar dieviškasis Augustas tėvui, nors 
pastarąjį ir užstojo įtėvio šešėlis?** Kiek malonumo būtų 
patyręs Oktavijus, jei, pasibaigus pilietiniams karams, 
būtų išvydęs jį vadovaujantį ramiai valstybei! Jis būtų 
sunkiai suvokęs savo laimę ir netikėjęs, kad jo namuose 
galėjo gimti šitoks vyras! Ar man eiti prie kitų, kuriuos 
seniai jau būtų pasigrobusi užmarštis, jei sūnų šlovė 
nebūtų ištraukusi jų iš tamsybių ir iki šiol nešviestų? 
6. Toliau. Kadangi klausiame, ne koks sūnus daugiau 
padovanojo tėvui negu kad buvo iš jo gavęs, bet ar gali 
bet kas atsilyginti daugiau, net jei pateikti pavyzdžiai ir 
nerodytų, kad vaikų geradarystės pralenkia tėvų dova- 
nas, tačiau gamta apima tai, ko dar nebuvo jokiame 
amžiuje. Jei atskiros dovanos negali viršyti tėvų nuo- 
pelnų, visų Žmonių sudėtos į krūvą tikrai pralenks. 


XXXIII. 1. Scipionas mūšyje išgelbėjo tėvą. Dar pre- 
tekstą tebenešiojantis jaunuolis paragino žirgą tiesiai į 

priešą". Ar maža to, kad, skubėdamas pas tėvą, panie- 
kino šimtus pavojų, smarkiai prispaudusių Žymiausius 
vadus, šimtus pastojusių kelią sunkumų, kad į pirmąjį 
mūšį išėjęs naujokas perbėgo per veteranų kūnus, kad 
peršoko per savo metus?! 2. Pridėk dar tai, jog jis gynė 
apkaltintą tėvą ir išplėšė iš galingų priešininkų sąmoks- 
lo, jog suteikė jam antrąjį ir trečiąjį konsulatus bei kitas 
net buvusių konsulų geidžiamas pareigas, jog nuskur- 
dusiam atidavė pagal karo teisę prisiplėštas gėrybes ir — 
tai karo vyrams garbingiausia — padarė jį turtingą iš 
priešų atimtu laimikiu“. 3. Jei to dar maža, pridėk, kad 
turėjo savo rankose provincijas ir ypatingą valdžią, pri- 
dėk, kad, išgriovęs didžiausius miestus, jis, būsimos ro- 
mėnų valstybės be varžovų rytuose ir vakaruose gynė- 
jas ir kūrėjas, pridėjo daugiau kilmingumo kilmingam 
vardui — teisę vadintis Scipiono tėvu. Ar kyla abejonių, 
jog įprastinę pradėjimo geradarystę pranoko ypatinga 
meilė ir šaunumas, nežinau, ar miestui teikiantis dau- 
giau apsaugos, ar grožio?! 4. Toliau. Jei to maža, įsi- 
vaizduok, kad kas nors išvadavo tėvą iš kankynių, įsi- 
vaizduok, jog nukreipė jas į save. Sūnaus geradarystes 
galima išplėsti kiek nori, o tėvo nuopelnas paprastas, 
lengvas, ir dovanotojas patiria malonumo. Be to, tą pa- 
čią geradarystę jis suteikia daugeliui, net nežinodamas, 
kam suteikė, joje jam tenka pusė nuopelno. Jis labiau 
žiūrėjo įstatymo reikalavimų“, tėvynės poreikių, tėvų 
lengvatų, namų ir šeimos tęstinumo ir viso kito, negu 
to, kuriam suteikė geradarystę. 5. Kaipgi? Jei koks nors 
išmintį pasiekęs vyras ją perduos tėvui, ar ir tada gin- 
čysimės, ar daugiau dovanojo negu yra gavęs? Juk jis 
bus suteikęs tėvui laimingą gyvenimą, o gavęs tik gy- 
vyvbę! 

XXXIV. 1. „Bet visa, - sako jis, - ką darai ir ką jam 
gali suteikti, yra tėvo geradarystė.“ Ir mokytojo, kad 
patobulėjau, gilindamasis į laisvuosius dalykus. Tačiau 
juk mes pralenkiame jų dėstytojus, kaip ir pradinių ele- 
mentų mokytojus. Nors be jų niekas nieko negali pa- 
siekti, bet juk nėra žemiau už juos visa, kad ir kiek kas 
būtų pasiekęs. Didelis skirtumas tarp pradžios ir viršū- 
nės, ir pradžia negali prilygti viršūnei vien todėl, kad, 
be pradžios, negali būti viršūnės. 


XXXV. 1. Jau laikas, sakyčiau, parodyti ir kai kurias 
mūsų monetas“. Kas suteikė tokią geradarystę, už ku- 
rią esama kažkas geriau, gali būti pralenktas. Tėvas da- 
vė sūnui gyvybę. Esama kažkas geresnio už gyvybę. 
Taigi tėvas gali būti pralenktas, nes už jo suteiktą ge- 
radarystę esama kažkas geriau. 2. Jei kas nors dovanoja 
kam nors gyvybę ir jei pastarojo vieną ir kitą kartą 
išlaisvinamas iš mirties pavojaus, gauna didesnę gera- 
darystę negu buvo suteikęs. Tėvas dovanojo gyvybę. Va- 
dinasi, keletą kartų sūnaus išvaduotas iš mirtino pavo- 
jaus gali gauti didesnę geradarystę negu suteikė. 3. Ge- 
radarystės gavėjas gauna ją tuo didesnę, kuo labiau jos 
pasigenda. Gyvybės labiau pasigenda gyvenantis negu 
negimęs, šis apskritai net negali jos pasigesti. Vadinasi, 
gaudamas iš sūnaus gyvybę, tėvas gauna didesnę gera- 
darystę negu gimdamas sūnus iš tėvo. 4. „Sūnus negali 
pralenkti tėvo geradarystės. Kodėl? Kadangi iš tėvo ga- 
vo gyvybę. Jei jos nebūtų gavęs, nebūtų galėjęs daryti 
gera.“ Tai tėvui bendra su kitais, kurie yra kam nors 
davę gyvybę. Pastarieji nebūtų galėję atsidėkoti, jei ne- 
būtų gavę gyvybės. Išeitų, jog nei gydytojui negalima 

labiau atsidėkoti (juk gydytojas paprastai dovanoja gy- 
vybę), nei išgelbėjusiam nuo laivo sudužimo jūrininkui. 
Bet juk ir pirmojo, ir antrojo, kaip nors mums dovano- 
jusių gyvybę Žmonių geradarystę galima pranokti. Va- 
dinasi, ir tėvo galima. 5. Jei man kas nors suteikė ge- 
radarystę, kurią turėtų paremti daugelio Žmonių gera- 
darystės, o aš suteikiau tokią geradarystę, kuriai nerei- 
kia pagalbininkų, daviau daugiau nei esu gavęs. Tėvas 
sūnui davė gyvybę, kuri būtų pražuvusi, jei nebūtų pri- 
sidėję daugiau jos saugotojų. Sūnus tėvui padovanojo 
gyvybę. Padovanojo tokią, kuri neprašo niekieno pagal- 
bos, kad išliktų. Vadinasi, gavęs gyvybę tėvas gavo iš 
sūnaus didesnę geradarystę negu buvo jam suteikęs. 


XXXVI. 1. Šie teiginiai nesugriauna pagarbos tėvams 
ir nedaro vaikų blogesnių. Net daro geresnius. Mat do- 
rybė iš prigimties trokšta šlovės ir geidžia pralenkti 
pirmtakus. Meilė bus veržlesnė, jei, atsilygindama už 
geradarystę, tikėsis ją pranokti. Patys tėvai tai sutiks 
noriai ir smagiai, nes daugelyje sričių mūsų gėris mus 
pralenkia. 2. Iš kur kyla tokios geistinos varžybos? Iš 
kur tokia laimė tėvams, pripažįstantiems, jog vaikams 
jie neprilygsta geradarystėmis? Jei nepadarysime tokios 
išvados, vaikus versime atsiprašinėti, ir jie vangiau sieks 
atsidėkoti. Turime juos skatinti, kalbėdami: 

„Darykite šitaip, o puikiausieji jaunuoliai! Tarp tėvų 
ir vaikų numatytos garbingos lenktynės, kas daugiau 
padarys gera ir gaus. 3. Tėvai dar nenugalėjo, pradėję 
pirmieji. Tik pasisemkite tinkamos dvasios ir nenusilp- 
kite: nugalėsite to norinčius. Tokioms gražioms varžy- 
boms netrūksta vadovų. Jie ragina sekti ir liepia jų pė- 
domis žengti į dažnai tėvų paruoštą pergalę“. 

XXXVII. 1. Enėjas, vaikystėje buvęs lengva ir rami 
našta tėvui, jį pranoko geradaryste, nešdamas pasenusį 
per priešų vidurį, per aplinkui griūvančio miesto griu- 
vėsius. Nelengva našta — apkabinęs šventenybes ir die- 
vus penatus dievobaimingas senukas — slėgė Žengian- 
čiojo pečius. Jis nešė jį per ugnį ir (ko tik meilė neįsten- 
gia?) pernešė, ir pasodino mums garbinti tarp romėnų 
valstybės įkūrėjų. 2. Pranoko tėvus ir Sicilijos jaunuo- 
liai". Kai didelės jėgos išjudinta Etna pylė liepsnas ant 
miestų, laukų, ant didesnės salos dalies, jie išgabeno 
savo tėvus. Manoma, jog ugnys prasiskyrė, ir, liepsnai 
atsitraukus iš abiejų pusių, atsirado takas. Per jį perbė- 
go tie nepaprastai šaunūs, išdrįsę didį Žygį jaunuoliai. 
3. Pranoko Antigonas, kuris, milžiniškame mūšyje nu- 
galėjęs priešą, karo atlygį parnešė tėvui ir perdavė jam 
valdyti Kiprą“. Štai kas yra karaliaus valdžia: atsisaky- 
mas karaliauti, nors galėtum! 4. Pranoko valdingą tėvą 
Manlijus. Anksčiau tėvo ištremtas dėl jaunystės lengva- 
būdiškumo ir paikumo, atėjo pas liaudies tribūną, nu- 
stačiusį tėvui teismo dieną. Išsiprašęs laiko, kurio tas 
paskyrė, tikėdamasis, kad sūnus išduos nekenčiamą tė- 
vą (jis tikėjosi nusipelnęs jaunuoliui, nes jo tremtį pri- 
kaišiojo Manlijui kaip vieną sunkiausių nusikaltimų), jis 
slapta susitiko su juo ir, ištraukęs užantyje paslėptą gin- 
klą, tarė: „Jei neprisieksi išteisinti tėvo, persmeigsiu ta- 
ve kardu. Pasirink vieną iš šių dviejų galimybių, kaip 
atsisakysi kaltinęs tėvą“. Tribūnas prisiekė, neapgavo ir 
paaiškino susirinkimui nebaigto ieškinio priežastį. Nie- 
kam kitam neteko nebaudžiamai priversti tribūną laiky- 
tis tvarkos. 

XXXVIII. 1. Kiti pavyzdžiai pasakoja apie tuos, kurie 
išplėšė tėvus iš pavojų, kurie iš dugno iškėlė juos į aukš- 
tumas, iš prastuomenės ir nežinomos minios atidavė am- 
žiams be paliovos garsinti. 2. Jokia Žodžio jėga, jokia 
prigimties dovana negali išreikšti, koks milžiniškas, koks 
šlovingas, kaip ilgai Žmonių atmintyje išliksiantis Žygis 
yra galėjimas pasakyti šitaip: „Tėvams buvau paklus- 
nus, nusileisdavau jų valiai, ar teisinga, ar neteisinga ir 
kieta buvo. Nuolankus ir nusižeminęs jiems nusilenk- 
davau, šiaušiausi tik dėl vieno: kad geradarystėmis ne- 
būčiau pralenktas“. 3. Užkeikiu: varžykitės dėl to ir pa- 
vargę vėl stokite į kautynių rikiuotę. Laimingi bus nu- 
galėjusieji, laimingi nugalėtieji. Ar esama gražesnio vaiz- 
do už jaunikaitį, galintį sau pasakyti (nes juk kitam pa- 
sisakyti negalima): „Pralenkiau tėvą geradarystėmis“?! 
Ar esama laimingesnio senuko, visiems visur skelbian- 
čio, jog sūnus jį pralenkė gera darydamas?! Ar esama 
laimingesnio pralaimėjimo?! 


KETVIRTA KNYGA 


I. 1. Už visus mūsų tyrinėtus dalykus, Ebucijau Li- 
berali, man atrodo svarbesnis arba, kaip sako Saliusti- 
jus', stropiau aptartinas po ranka atsidūręs klausimas: 
ar gera darymas ir atsidėkojimas geistini patys dėl sa- 
vęs? 2. Esama tik garbingų poelgių naudą pripažįstan- 
čių žmonių. Jiems nepatinka nesavanaudiška dorybė. Ta- 
čiau nors truputėlį tapusi parduodama, ji praranda visą 
didybę. Be galo šlykštūs apskaičiavimai, kiek kainuoja 
būti geram vyrui. Juk dorybė nei pelnu skatina, nei ža- 

la atbaido; viltimi ir pažadais ji nieko nevilioja, priešin- 
gai, verčia išlaidauti ir dažniau pati duoda“. Į ją reikia 
eiti, pamynus naudą, žengti ten, kur ji šaukia ir kur 
siunčia, nepaisant asmeninių turto reikalų, o kartais ne- 
gailint kraujo, niekada nevengiant jos valdžios. 3. „Ką 
pasieksiu, — sako jis, - drąsiai ir noriai tai darydamas?“ 
Kad darysi. Daugiau tau nieko nežadama. Jei atsitikti- 
nai teks kokios naudos, priskirsi prie pelno. Garbingų 
dalykų kaina yra jie patys". Jei garbingumo reikia siekti 
dėl jo paties, o geradarystė yra garbingas dalykas, jos 
sąlyga negali būti kitokia, nes prigimtis ta pati. Garbin- 
gumo reikia siekti dėl jo paties; tai dažnai ir gausiai 
įrodinėta. 

II. 1. Šiame skyriuje mūsų laukia mūšis su epikūri- 
ninkais, paūksmėje filosofuojančių gašlių puotautojų mi- 
nia. Jų nuomone, dorybė —- malonumų tarnaitė“, jiems 
paklūsta, jieu:s vergauja, juos viršesnius už save mato. 
„Nėra, - sakai, - malonumo be dorybės.“ 2. Bet kodėl 
jis stovi pirma dorybės? Manai, ginčijamės dėl eilės? 
Kapojamasi dėl viso dalyko ir jo esmės. Ne dorybė, jei 
gali eiti iš paskos. Jai tenka pagrindinis vaidmuo, ji turi 
vesti, įsakinėti, stovėti svarbiausioje vietoje, o tu liepi 
jai laukti kovos ženklo“. 3. „Kas čia tau taip svarbu? — 
sako jis. - Ir aš tvirtinu, kad negali būti laimingo gyve- 
nimo be dorybės. Jei ji išguita, peikiu ir smerkiu net 
patį malonumą, nors juo seku ir daviau didelę valdžią. 
Ginčytis reikia tik dėl vieno: ar dorybė yra aukščiau- 
siojo gėrio priežastis, ar pati — aukščiausiasis gėris.“ Net 
jei tai būtų vienintelis klausimas, manai, jog turiu gal- 
voje tik vietos sukeitimą? Paskučiausių dalykų vertinimas 

labiau už pirmuosius iš tikrųjų yra maišalynė ir aki- 
vaizdus aklumas. 4. Piktinuosi ne tuo, kad dorybė de- 
dama po malonumo, bet kad apskritai gretinama su ma- 
lonumu. Ji niekina jį, yra jam priešiška, atatupsta nuo 
jo toliausiai atšoka, ji labiau vargo ir skausmo, vyriškų 
sunkumų draugė negu ano išlepusio gėrio. 


III. 1. Mielas Liberali, reikėjo tai įterpti, nes dorybės 
savybė yra geradarystės, apie kurią dabar kalbame, tei- 
kimas, ir didžiausia gėda ją teikti dėl kokio nors kito 
dalyko, o ne dėl paties davimo. Nes jei skirtume, tikė- 
damiesi atsiimti, teiktume labiausiai pasiturinčiam, o ne 
verčiausiam; dabar juk vargšą labiau vertiname už aki- 
plėšą turtuolį. Ne geradarystė, jei žvalgomasi turto. 2. Be 
to, jei vien nauda kviestų mus pasitarnauti, rečiausiai 
gera daryti turėtų lengviausiai galintys tai atlikti: pasi- 
turintieji, galingieji, karaliai. Jiems nereikia svetimų gė- 
rybių. Nedarytų gera dievai, dieną ir naktį be perstojo 
pilantys aibes dovanų. Viskam jiems užtenka vien jų 
prigimties, ji juos daro pilnutinius, saugius ir nepažei- 
džiamus. Taigi jie niekam neskirs geradarystės, jei vie- 
nintelė skyrimo priežastis yra savęs ir savo naudos žiū- 
rėjimas. 3. Žvalgymasis, ne kur geriausia dovaną padė- 
ti, bet kur pelningiausia, iš kur lengviausia pasiimti, 
yra ne geradarystė, o palūkininkavimas. Kadangi die- 
vams tai be galo tolima, išeitų, jog jie nedosnūs. Mat jei 
vienintelė darymo gera priežastis yra geradario nauda, 
o iš mūsų dievas negali tikėtis jokios naudos, dievui 
nėra jokios priežasties daryti gera. 


IV. 1. Žinau, kas į tai atsakoma: „Vadinasi, dievas 
ne gera daro, o, nesirūpindamas ir nekreipdamas dė- 

mesio į mus, nusisukęs nuo pasaulio, daro ką kita arba 
(Epikūrui tai atrodo didžiausia laimė) nieko nedaro. Jis 
neužsiima nei geradarystėmis, nei skriaudomis““. 2. Kas 
taip kalba, negirdi nei besimeldžiančių, nei iškėlusių ran- 
kas į dangų asmeninius ir visuomeninius įžadus duo- 
dančių maldininkų. Žinoma, to nebūtų, ir visi mirtin- 
gieji, Žinoma, sutartinai nesikraustytų iš proto, kreipda- 
miesi į kurčias dievybes ir neveiklius dievus, jeigu ne- 
būtų patyrę jų tai neprašant suteiktų, tai maldaujan- 
tiems paskirtų didelių, savalaikių, panaikinančių milži- 
nišką grėsmę geradarysčių. 3. Kas gi toks vargšas, toks 
apleistas, kas tokio žiauraus likimo pagimdytas baus- 
mei, kad nejaustų milžiniškos dievų geradarystės? Pa- 
žvelk į apverkiančius savo likimą ir besiskundžiančius, 
rasi, jog jie nėra visiškai atstumti nuo dieviškųjų malo- 
nių; kiekvienam šis tas atitekėjo iš ano dosniausio šal- 
tinio. Ar maža to, kas gimstant paskirstoma vienodai? 
Praleidę, kas nevienodai atmatuota, paklauskime, ar ma- 
žai davė gamta, atidavusi pati save? 


V. 1. „Dievas nedaro gera.“ Iš kur tada visa, ką val- 
dai, ką duodi, ką atmeti, ką saugai, ką čiumpi? Iš kur 
nesuskaičiuojamos akis, ausis, širdį glostančios grožy- 
bės?" Iš kur prabangą sukurianti gausa (ne tik būtini 
dalykai numatyti, esame mylimi kaip lepūnai)? 2. O tiek 
įvairius vaisius vedančių medžių, tiek vaistingųjų Žolių, 
tokia visiems metams paskirstyto maisto įvairovė, kad 
net neartoje Žemėje netikėtai pasirodo peno?! O įvairių 
rūšių gyvūnai, vieni gyvenantys ten, kur sausa ir kieta, 
kiti drėgmėje, treti pasiųsti į aukštybes, kad kiekviena 
pasaulio dalis mums teiktų kokią nors duoklę?! 3. Šios 


447 


APIE GERADARYSTES, IV 


upės Žžavingais vingiais juosia laukus, anos, plaukian- 
čios plačia ir laivuojama vaga, tiks prekybos keliams, 
kai kurios potvynio dienomis stebėtinai išauga, kad ne- 
tikėta vasaros srove drėkintų išdžiūvusias, po karštu 
dangumi plytinčias vietoves. O gydomųjų šaltinių gys- 
los?!? O karštųjų vandenų versmės jūrų pakrantėse?! 

O, Larijau didis, 

Ir nesuvaldąs vilnių ir mariomis šniokščiąs Benakai?“ 

VI. 1. Jei kas dovanotų tau keletą jugerų, sakytum 
gavęs geradarystę, o begalinių, plačiai išsidriekusių Že- 
mės plotų geradaryste nelaikai? Jei kas padovanos pini- 
gų, priberdamas pilną dėžę, vadinsi geradaryste, nes 
tai tau svarbu. Dievas užkasė šitiek metalo, išliejo iš po 
žemės šitiek upių, kuriomis atplaukia auksingas smė- 
lis'“. Jis davė tau sugebėjimą atrasti visur slūgsančius 
didžiulius sidabro, vario, geležies masyvus, išdėstyda- 
mas ant žemės paviršiaus pasislėpusių turtų ženklus. Ir 
tvirtini negavęs nieko gera?! 2. Jei kas padovanotų tau 
namus, kuriuose švytėtų šiek tiek marmuro, o stogas 
tviskėtų auksu ar įvairiomis spalvomis, pavadintum di- 
dele dovana. Dievas tau pastatė milžinišką būstą; čia 
nereikia bijoti, kad jis sudegs ar sugrius, čia regi ne 
trapias inkrustuotas plokštes, plonesnes už patį raižiklį, 
bet neliestus brangiausių akmenų luitus, bet įvairios ir 
nevienodos medžiagos klodus, kurios tik mažomis kruo- 
pelėmis žaviesi; jis uždengė vienaip dieną, kitaip naktį 
spindintį stogą. Ir tvirtini negavęs jokios dovanos?! 3. Ar, 
didžiai vertindamas visa, ką turi, nemanai kam nors 
esąs skolingas? Tai nedėkingo Žmogaus savybė. Iš kur 
tavo įkvepiamas oras? Iš kur šviesa, pagal kurią išdės- 
tai ir tvarkai savo gyvenimo darbus? Iš kur kraujas, 

kurio bėgimas palaiko gyvybingąją šilumą? Iš kur rink- 
tiniu skoniu tavo gomurį dėl persisotinimo erzinąs mais- 
tas? Iš kur pavargusių malonumų stimulai? Iš kur ra- 
mybė, kurioje pūvi ir vysti? 4. Ar netartum, jei būtum 
dėkingas: 

ramiai čia tįsoti davė mums dievas. 

Aš jį visad laikysiu dievu, ir jaunas ėriukas 

Iš mūs avidės krauju dažnai jo aukurą vilgys. 

Mano karvėms, antai, jis leido pievose klaidžiot, 

O man pačiam piemens dūdele švilpiniuoti, ką noriu". 

5. Dievas yra tas, kas ne keletą jaučių davė, bet kas 
pasiuntė galvijus per visą pasaulį, kas visuose kraštuo- 
se klaidžiojančioms bandoms teikia pašaro, kas vasaros 
ganyklas pakeičia žieminėmis, kas išmokė ne tik groti 
dūdele ir dainuoti dar kaimišką ir neištobulintą, o ste- 
bint vieniems kitus sudėtą dainą, bet ir išgalvojo šitiek 
menų, šitokią balsų įvairovę, šitiek garsų, vienus dai- 
nuojančius mūsų, kitus - svetimšalių būdu. 6. Juk nesa- 
kysi, jog visa, ką randame, yra mūsų, kaip ir tai, kad 
augame, kad tam tikras laikas kūnui skiria savas parei- 
gas: tai krenta pieniniai dantys, tai į vyresnį amžių tvir- 
tesniu Žingsniu žengia brendimas, pagaliau paskutinis 
dantis, užbrėžiantis augančios jaunystės ribą. Visų am- 
žių, visų menų sėklos mumyse pasėtos, ir mokytojas 
dievas iš slaptaviečių atveda kiekvieno gabumus. 


VII. 1. „Gamta, - sako jis, - man tai teikia. Ar ne- 
suvoki, jog šitaip kalbėdamas tik pakeiti dievo vardą? 
Juk kas kita yra gamta, jei ne dievas ir dieviškasis pro- 
tas, įsiskverbęs į visą pasaulį ir jo dalis? Kaip nori gali 
vadinti tą visų mūsų daiktų autorių. Pagrįstai jį šauksi 
Maloninguoju ir Galinguoju Jupiteriu, ir Griaudžiančiuoju, 

ir Sustabdytoju, gavusiu vardą ne dėl to, kad priėmęs 
maldą sustabdė bėgančią kariuomenę, kaip kad pasako- 
ja istorikai", bet todėl, kad viskas stovi jo geradarystės 
dėka, kad yra sustabdytojas ir patvarintojas. 2. Nesu- 
meluosi, pašaukęs lemtimi, nes lemtis yra ne kas kita, 
kaip susipynusi priežasčių eilė, o jis - pirmoji visų prie- 
žastis, nuo kurios priklauso kitos. Kokius tik norėsi, to- 
kius jam pritaikysi tinkamus vardus, išreiškiančius tam 
tikrą jėgą ir dangiškųjų dalykų veikimą. Jo pavadinimų 
gali būti tiek, kiek yra dovanų. 


VIII. 1. Mūsiškiai jį laiko ir tėvu Liberiu, ir Herku- 
liu, ir Merkurijumi. Tėvu Liberiu, nes yra visa ko gim- 
dytojas, nes atvėrė per malonumą pasireiškiančią sėklų 
jėgą. Herkuliu, nes jo jėga nenugalima ir, kai atlikusi 
darbus pavargęs, grįš į ugnį". Merkurijumi, nes jam bū- 
dingas protas, skaičius, tvarka ir Žinojimas. 2. Kur tik 
pasisuktum, visur jį sutiksi, niekas neapsieina be jo, jis 
pats pripildo savo kūrinį. Taigi nieko nenuveiki, o ne- 
dėkingiausiasis iš mirtingųjų, tvirtindamas nesąs skolin- 
gas dievui, o gamtai, nes gamtos nėra be dievo ir dievo 
nėra be gamtos, nes ir vienas, ir kitas yra tas pat, jų 
pareigos nesiskiria. 3. Jei, ką gavęs iš Senekos, sakysi 
esąs skolingas Anėjui ar Liucijui, pakeisi ne kreditorių, 
o vardą, nes ar asmenvardžiu pavadinsi, ar vardu, ar 
prievardžiu, bus tas pats žmogus“. Taip dabar vadink 
jį gamta, lemtimi, likimu“; visi vardai to paties dievo, 
įvairiai besinaudojančio savo galia. Teisingumas, pado- 
rumas, įžvalgumas, narsa, saikingumas yra vienos sie- 
los gėrybės. Jei viena iš jų tau patinka, patinka visa 


siela. 

IX. 1. Kad neįsileisčiau į šalutinį ginčą, pakartosiu: 
daugiausia ir didžiausias geradarystes dievas mums ski- 
ria nesitikėdamas atsiimti, nes jam nereikia to, ką mums 
skyrė, nei mes galime jam ką skirti. Taigi daryti gera 
reikia dėl paties darymo. Čia žiūrima tik gavėjo nau- 
dos. Į ją Žengiame, atmetę savo poreikius. 2. „Skelbia- 
te, - sako jis, — jog stropiai reikia rinktis kam skirti ge- 
radarystę, nes ir žemdirbiai neberia sėklų į smėlį. Jei tai 
tiesa, darydami gera, siekiame naudos sau, kaip ardami 
ar sėdami. Juk ne sėjimas kaip toks turi būti tikslas. Be 
to, žiūrite, kur ir kaip daryti gera. To nereikėtų daryti, 
jei geradarystė būtų dėl jos pačios siektinas daiktas, nes 
kad ir kur ir kaip darytume, vis tiek būtų geradarystė“. 
3. Garbingumo siekiame ne dėl kokios nors kitos prie- 
žasties, o dėl jo paties. Tačiau net jei nieko kito nerei- 
kia siekti, žiūrime, kam darome, kada ir kaip; juk nuo 
to viskas priklauso. Taigi, kai renkuosi, kam darysiu 
gera, taip darau tam, kad tai būtų geradarystė, nes, jei 
teikiama gėdingai, negali būti nei garbingumo, nei ge- 
radarystės. 


X. 1. Depozito!“ grąžinimas — vien dėl jo paties yra 
siektinas dalykas, tačiau atiduosiu ne visada, ne bet kur, 
ne bet kada. Kartais nėra skirtumo tarp išsigynimo ir 
grąžinimo viešai. Žiūrėsiu naudos to, kam grąžinsiu, ir 
tvirtinsiu negavęs jam pakenksiančio daikto. 2. Taip pat 
elgsiuosi, darydamas gera: stebėsiu, kada duoti, kam 
duoti, kaip, kodėl. Nieko nereikia daryti neprotingai. 
Tik tai yra geradarystė, kas daroma remiantis protu, 
nes protas yra viso, kas garbinga, palydovas. 3. Kaip 
dažnai girdime skystaprotiškus keikiančių savo dovanas 


15* 451 


APIE GERADARYSTES, IV 


balsus: „Geriau būčiau visai praradęs negu jam pado- 
vanojęs!“ Gėdingiausia nuostolio rūšis yra skystaprotiš- 
kas dovanojimas ir daug blogiau yra nevykusiai skirti 
geradarystę negu jos neatgauti. Kad neatgauname, - kalti 
svetimi; kad nepasirinkome, kam skirti, - mes patys. 
4. Rinkdamasis labiausiai paisysiu to paties, ką ir tu ver- 
tini: iš ko atgausiu. Mat renkuosi tą, kuris bus dėkin- 
gas, o ne kuris sugrąžins. Juk dažnai esti dėkingas ne- 
grąžinsiantis ir nedėkingas jau sugrąžinęs. 5. Aš vertinu 
sielą. Todėl praeisiu pro pasiturintį nevertą turtuolį, skir- 
siu nuskurusiam geram vyrui. Mat ir didžiausiame ne- 
pritekliuje jis bus dėkingas. Kai nieko nebeturės, jam 
liks širdis. 

XI. 1. Geradarystėje ieškau ne naudos, ne malonu- 
mo, ne garbės. Patenkintas įtikęs vienam, šiam duosiu, 
kad padaryčiau, kas reikia. Net ir tada renkamasi. Klau- 
si, koks tas rinkimasis. Pasirinksiu nesugadintą, papras- 
tą, neužmaršų, dėkingą, svetimo nesigviešiantį, savo go- 
džiai neapžiojusį, geranorį vyrą. Jį pasirinkus, nors liki- 
mas jam nieko neskirs, kuo galėtų atsilyginti, reikalas 
klostysis pagal norą. 2. Jei mane dosnų padarė nauda ir 
žemas išskaičiavimas, jei niekam nepasitarnauju, išsky- 
rus tą, kuris man pasitarnauja, nedarysiu gera išvyks- 
tančiam į tolimus kraštus, nuolatos nebūsiančiam šalia, 
nedarysiu gera taip prispaustam ligos, kad nebėra jo- 
kios vilties pasveikti, nedarysiu, pats negaluodamas, nes 
neturėsiu laiko atgauti. 3. Kad įsitikintum, jog gera da- 
rymas yra dėl jo paties siektinas dalykas, priminsiu, kad 
teikiame pagalbą tik ką atblokštiems į mūsų uostą ir 
vėl tuoj iškeliausiantiems atvykėliams, duodame ir sta- 


452 


APIE GERADARYSTES, IV 


tome laivą nepažįstamam sudužusio laivo keleiviui, kad 
galėtų išplaukti. Jis išvyksta, vos spėjęs susipažinti su 
išgelbėtoju ir niekada nebeketindamas pas mus pasiro- 
dyti, dievus palieka mūsų skolininkais ir prašo, kad jie 
už jį atsilygintų, o mus džiugina vien grynas gerada- 
rystės Žinojimas. 4. Kaip čia išeina? Ar, stovėdami pa- 
čioje gyvenimo pabaigoje, tvarkydami testamentą, ne- 
skirstome mums neteiksiančių naudos geradarysčių? 
Kiek laiko išeikvojama, kaip ilgai slapta svarstoma, kiek 
ir kam duoti! O juk koks skirtumas, kam duosime mes, 
iš nieko nebeatgausiantys? 5. Tačiau juk niekada stro- 
piau neteikiame, niekada taip nesikankiname dėl spren- 
dimo, kaip tada, kai, atmetus naudą, prieš akis iškyla 
vien garbingumas. Blogi savo pareigų teisėjai esame tol, 
kol jas iškreipia viltis, baimė ir nepastoviausia yda — 
malonumas. Kai mirtis viską užkerta, kai pasiunčia iš- 
klausyti nepaperkamo teisėjo nuosprendžio, ieškome ver- 
tingiausių, kam galėtume palikti savo gera, nieko taip 
rūpestingai netvarkydami, kaip to, kas su mumis nebe- 
susiję. 6. Vardan Herkulio, didelis malonumas iškyla tuo- 
met galvojant: „Šį padarysiu labiau pasiturintį, šiam, prie 
rango pridėjęs lėšų, užliesiu šiek tiek spindesio“. Jei ge- 
radarystes skirsime tik ketindami jas atgauti, teks mirti 
be testamentų. 


XII. 1. „Jūs vadinate geradarystę negrąžinamu kredi- 
tu, o juk kreditas nėra dėl jo paties siektinas dalykas.“ 
Sakydami „kreditas“, vartojame vaizdingą perkeltinės 
prasmės žodį. Taip įstatymą vadiname teisėtumo ir ne- 
teisėtumo taisykle. O taisyklė nėra dėl jos pačios siek- 
tinas dalykas. Šių žodžių griebiamės, norėdami parodyti 

dalyko esmę. Kai sakau „kreditas,“ reikia suprasti „tar- 
tum kreditas“. Nori įsitikinti? Pridedu „negrąžinamas“, 
nors kiekvienas kreditas turi ir privalo būti sugrąžintas. 
2. Draudžianti duoti geradarystę dėl naudos taisyklė iš- 
siplečia: kaip minėjau, dažnai tenka daryti gera pati- 
riant nuostolį ir užsitraukiant pavojų. Vaduoju plėšikų 
apsuptą Žmogų, kad galėtų saugiai vykti, ginu netekusį 
malonės kaltinamąjį, atkreipdamas į save galingųjų puo- 
limą, nuvelku nuo jo liūdesio drabužį“, bet gal, tiems 
patiems apkaltinus, pats jį užsivilksiu, nors galėčiau, pa- 
ėjėjęs į šalį, ramus stebėti svetimus kivirčus. Laiduoju 
už nuteistąjį, pašlijus draugo turto reikalams, nuplėšiu 
varžytynių skelbimą, įsipareigodamas jo kreditoriams. 
Kad galėčiau išgelbėti proskribuotąjį, pats patenku į pro- 
skripcijos pavojų. 3. Ketinantis įsigyti dvarą prie Tus- 
kulo ar Tiburo kaip sveikatingą vasaros buveinę ne- 
svarsto, kelintais metais pirks; turime Žiūrėti, kam to 
reikia. 4. Tokia pati geradarystės sąlyga. Kai paklausi, 
ką ji teikia, atsakysiu: gryną sąžinę. Ką teikia gerada- 
rystė? O tu man pasakyk, ką teikia teisingumas, ką ne- 
kaltumas, ką dvasios didybė, ką dorumas, ką susilaiky- 
mas? Jei ieškai ko nors be jų pačių, vadinasi, jų nesieki. 
5. Kam pasaulis leidžia reikštis kaitai? Kam saulė dieną 
tai ištempia, tai sutraukia? Visa tai geradarystės, jos 
vyksta, kad mums teiktų naudos. Kaip pasaulio pareiga 
yra varyti ratu daiktų tvarką, kaip saulės pareiga keisti 
saulėtekio ir saulėlydžio vietą, ir šie mums sveiki daly- 
kai teikiami neatlyginamai, taip vyro pareiga yra tarp 
kitų darbų teikti geradarystę. Taigi kodėl jis teikia? Tam, 
kad teiktų, kad neprarastų progos daryti gera. 

XIII. 1. Jums malonumas - savo kūniūkštį pratinti 
prie nerangaus poilsio ir siekti į snūduriavimą panašios 
ramybės, tūnoti ūksmingame pavėsyje ir subtiliausiais 
mąstiniais, kuriuos vadinate ramybe, glostyti suvytusios 
sielos sąstingį, valgymais bei gėrimais sodų slėpyklose 
tukinti išblyškusius ir ištižusius kūnus'“*. 2. Mums ma- 
lonumas - teikti geradarystes. Galbūt vargingas, tačiau 
kad palengvintų kitų vargus, gal pavojingas, bet kad 
kitus ištrauktų iš pavojų, gal užgulantis mūsų sąskaitas, 
bet kad paremtų kitų nepriteklių ir stygių. 3. Kas man 
darbo, ar atgausiu geradarystę. Net jei atgausiu, reikia 
teikti. Geradarystė žiūri to, kuriam teikiama, o ne mūsų 
naudos. Priešingu atveju išeis, kad teikiame sau. Vadi- 
nasi, daugelis kitiems didžiausią naudą atnešančių da- 
lykų dėl kainos netenka dėkingumo. Prekybininkas pra- 
vartus miestams, gydytojas ligoniams, vergų pirklys par- 
duodamiems belaisviams, bet visi jie prie svetimos nau- 
dos atėjo dėl savosios. Ne geradarystė, kai siekiama pel- 
no. „Tai duosiu, o tai gausiu.“ Čia varžytynės. 


XIV. 1. Nevadinsiu dora moters, atstumiančios mei- 
lužį tam, kad labiau pakurstytų, bijančios arba įstaty- 
mo, arba vyro. Kaip sako Ovidijus, 


Davė ji tau, jei todėl nedavė, kad nevalia“. 


Ne be pamato priskiriama prie nuodėmingųjų toji, 
kuri skaisti iš baimės, 0 ne pati savaime. Taip pat ir 
geradarystę suteikęs tam, kad atgautų, nesuteikė. 2. Va- 
dinasi, ir gyvuliams teikiame geradarystę, augindami 
juos naudojimui arba maistui? Ar darome gera me- 
džiams, rūpindamiesi, kad nevargtų dėl sausros ar ne- 
purenamos ir apleistos sukietėjusios žemės? 3. Niekas 

neina dirbti lauko, apimtas teisingumo ir gerumo jaus- 
mo, nesiima jokio bevaisio dalyko, o daryti gera verčia 
ne godžios ir žemos mintys, bet žmogiškos, dosnios, 
trokštančios duoti, ir davus naujomis geradarystėmis di- 
dinti senąsias. Jis turi tik vieną tikslą: kiek pasitarnaus 
tam, kuriam teikia, o priešingu atveju — žema, nešlovin- 
ga, negarbinga teikti naudos todėl, kad apsimoka. 4. Kas 
čia didinga save mylėti, savęs gailėti, sau įgyti? Tikra- 
sis darymo gera troškimas šaukia mus tolyn nuo viso 
to. Parėmęs savo galion“, jis traukia turėti žalos, palie- 
ka naudą, pats nepaprastai džiaugiasi vien gera dary- 
mo veiksmu. 


XV. 1. Ar yra abejonių, kad skriauda yra priešinga 
geradarystei? Kaip reikia vengti skriausti vien tik tam, 
kad nuskriaustum, taip geradarystės reikia siekti vien 
dėl jos pačios. Pirmuoju atveju gėda esti didesnė už 
visus nusikalsti skatinančius atlygius, antruoju - šaukia 
savaime veiksmingas garbingumo vaizdas. 2. Nepame- 
luosiu sakydamas, jog kiekvienas myli savo gerus dar- 
bus, jog kiekvieno siela taip nusiteikusi, kad mieliau 
regi tą, kuriam pasitarnauta, kuriam duoti nekliudo tai, 
kad vienąsyk jau duota. To nebūtų, jei pačios gerada- 
rystės mūsų nedžiugintų. Be galo dažnai girdi sakant: 
3. „Neįstengiu palikti žmogaus, kuriam dovanojau gy- 
vybę, kurį išplėšiau iš pavojaus. Jis prašo mane vesti 
bylą prieš įtakingus asmenis. Nenoriu, bet ką daryti? 
Jau ne vieną ir ne du kartus jam esu pagelbėjęs“. Ar 
nematai, kad čia glūdi kažkokia ypatinga jėga,verčianti 
mus daryti gera pirmiausia dėl to, kad reikia, paskui 
dėl to, kad jau esame padarę? 4. Kam iš pradžių ką 

nors teikti nebūtų buvę protingo pagrindo, teikiame to- 
dėl, kad jau esame suteikę. Savanaudiškumas visai ne- 
skatina daryti gera. Dėl geradarystės meilės nenustoja- 
me rūpinęsi ir globoję naudos neteikiančius žmones, ne- 
vertam geradarystės atleidžiame taip natūraliai, kaip iš- 
dykusiems vaikams. 


XVI. 1. Tie patys skelbia, jog atsidėkojama ne todėl, 
kad tai garbinga, bet todėl, kad naudinga. Kad taip nė- 
ra, galima įrodyti, padėjus mažiau pastangų, nes čia 
remiamės tai pačiais argumentais, kuriais naudojomės, 
teigdami, kad geradarystės reikia siekti dėl jos pačios. 
2. Tvirtas pagrindas, iš kurio išplaukia kiti įrodymai, yra 
mūsų nuostata, kad garbingumo laikomasi ne dėl ko- 
kios nors kitos priežasties, o dėl to, kad tai - garbingu- 
mas. Kas išdrįs priešgynauti, kad dėkingumas yra gar- 
bingas poelgis? Kas nekeiks nedėkingo, pačiam sau ne- 
naudingo Žmogaus? Kaip tu reaguoji, kai tau pasakoja- 
ma apie asmenį, neatsidėkojusį didžiausias geradarys- 
tes suteikusiam draugui? Ar Žiūri į jį kaip į gėdingai 
pasielgusį, ar kaip į praradusį naudingą ir jam praver- 
siantį reikalą? Manau, jog laikai jį niekšu, kurį reikia 
bausti, o ne rūpintis. To nebūtų, jei dėkingumas nebūtų 
siektinas dėl jo paties ir garbingas dalykas. 3. Kiti po- 
elgiai gal mažiau parodo savo vertę, reikia aiškinti, ar 
jie garbingi, o šis labai akivaizdus ir gražus, jo spinde- 
sys negali būti abejotinas ar menkas. Kas dar yra taip 
pagirtina, taip vienodai priimama į visų sielas, kaip at- 
sidėkojimas už nuopelnus? 


XVII. 1. Pasakyk, kas mus veda į tai? Pelnas? Jo 
neniekinąs žmogus yra nedėkingas. Garbės troškimas? 

Tačiau ko čia girtis atidavus skolą? Baimė? Nedėkinga- 
sis nieko nebijo. Vienam šitam dalykui neįvedėme įsta- 
tymo, manydami, jog pakankamai apsaugoja prigimtis. 
2. Kaip joks įstatymas negali įsakyti mylėti tėvų ar at- 
leisti vaikams (juk beprasmiška stumti mus ten, kur jau 
einame), kaip nieko nereikia raginti mylėti savęs, nes 
vos gimusį Žmogų traukia tą daryti, taip nereikia aks- 
tinti siekti garbingumo dėl paties garbingumo. Iš pri- 
gimties Žmones traukia prie jo, ir dorybė yra tokia ma- 
loni, kad net blogųjų sielose glūdi noras girti gera. Ar 
atsiras toks, kuris norėtų neatrodyti geradaris, kuris nu- 
sikalsdamas ir skriausdamas karštai nesivaikys gerumo 
šlovės, kuris net labiausiai nevaržomų veiksmų nepri- 
dengs teisingumo regimybe, kuris nenorės atrodyti pa- 
daręs gera nuskriaustiesiems? 3. Juk jie leidžia, kad jų 
parblokštieji jiems dėkotų“', apsimeta esą geri ir dos- 
nūs, nes iš tiesų negali tokie būti. To nedarytų, jei vien 
dėl paties siekiamo garbingumo meilė neverstų ieškoti 
priešingos nei jų būdas šlovės, nespirtų slėpti niekšiš- 
kumą, kurio vaisiaus trokšta, o paties nekenčia ir gėdi- 
jasi. Niekas taip nuo prigimties dėsnio nenutolo ir žmo- 
gaus iš savęs neišgujo, kad taptų blogas dėl sielos. 4. Pa- 
klausk bet kurį gyvenančių iš grobio Žmonių, ar jie la- 
biau nenorėtų doru keliu pasiekti to, ką gauna plėši- 
kaudami ir vogdami. Ir iš praeivių užpuldinėjimo ir 
užmušinėjimo besipelnijantis galvažudys trokš verčiau 
pamesta rasti negu išplėšti. Neaptiksi nė vieno, labiau 
linkusio mėgautis niekšiškumu, o ne niekšiškumo vai- 
siais. Turime tą didžiausią gamtos nuopelną, kad dory- 
bė lieja savo šviesą i visų širdis. Ją mato net jos nepri- 


silaikantys. 

XVIII. 1. Kad įsitikintum, jog dėkingos sielos būsena 
yra siektina dėl jos pačios, atkreipk dėmesį, kad nedė- 
kingumas yra dėl jo paties vengtinas dalykas, nes nie- 
kas taip neardo ir nedrasko Žmonių giminės santarvės, 
kaip ši yda. Juk tik dėl to esame saugūs, kad vieni 
kitiems patarnaujame. Vien dėl keitimosi geradarystė- 
mis mūsų gyvenimas darosi labiau aprūpintas ir apsau- 
gotas nuo staigių puolimų. 2. Išskirstyk po vieną; kas 
mes būsime? Žvėrių grobis bei gražiausiai ir lengviau- 
siai liejančios kraują aukos. Kitiems gyvūnams užtenka 
jėgų apsiginti; gimusiems klajoti ir gyventi atsiskyrus 
duota ginklų, o žmogų dengia nepatvari oda, nei nagų, 
nei dantų jėga nedaro jo grėsmingo, — nuogą ir silpną 
apsaugo bendruomenė. Dievas davė du dalykus, tą nuo- 
lankų padarą padariusius stipriausiu: protą ir bendruo- 
menę. Todėl nors atskirai paimtas jis su niekuo negali 
lygintis, valdo pasaulį. 3. Bendruomenė davė jam visų 
gyvūnų viešpatiją, bendruomenė žemėje gimusį pasiun- 
tė į svetimos prigimties valdas ir liepė karaliauti net 
jūrose, ji sulaikė ligų antpuolius, numatė senatvės para- 
mą, suteikė paguodą nuo skausmo. Ji daro mus stip- 
nus, leisdama ją pasitelkti prieš nepalankų likimą. 4. Pa- 
naikink bendruomenę ir Žmonių giminės vienybę, pa- 
kirsi gyvybės šaknis. Ji išnyks, jei įrodinėji, kad nedė- 
kingos sielos nereikia vengti vien dėl jos pačios, bet 
reikia bijoti kažko kito. Kaip daugeliui leista be jokio 
pavojaus būti nedėkingiems! Pagaliau atsidėkojantį iš 
baimės aš vadinu nedėkingu. 


XIX. 1. Nė vienas sveiko proto žmogus nebijo dievų. 
Kvaila bijoti gelbėtojų. Niekas nemyli tų, kurių bijo. 

Pagaliau tu, Epikūrai, padarai dievą neapsaugotą, atim- 
damas iš jo visus ginklus, visą galybę ir, kad niekam 
nereiktų jo bijoti, išmesdamas anapus baimės. 2. Tu ne- 
turi dėl ko bijoti jo, apjuosto milžiniška nepereinama 
siena, mirtingiesiems nesutinkamo ir nematomo. Jam ne- 
duota priemonių nei dovanoti, nei kenkti. Vidurinėje 
srityje tarp šio ir antrojo dangaus paliktas be gyvūno, 
be Žmogaus, be daikto, tik saugosi viršum ir šalia jo 
krintančio pasaulio nuolaužų, neklausydamas maldų, ne- 
sukdamas galvos dėl mūsų. 3. O tu, mano nuomone, 
nori atrodyti dėkinga širdimi jį garbinąs kaip tėvą. Ar- 
ba, jei nenori atrodyti dėkingas, nes jis tau nėra nieko 
gero padaręs, o atsitiktinai netyčia suritino tave į krūvą 
atomai ir tie tavo trupinėliai, kam jį garbini?“ 4. „Dėl 
didingumo, — sakai, — dėl jo išskirtinės ypatingos pri- 
gimties“. Sutinku su tavimi. Žinoma, taip darai, ne at- 
lygio vedamas, ne vilties skatinamas. Vadinasi, reikia 
kažko siekti dėl jo paties. Prie jo tave veda pats iškil- 
numas. Tai —- garbingumas. Kas yra garbingiau už dė- 
kingumą?! Šios dorybės medžiaga tokia plati, kaip ir 
gyvenimas. 


XX. 1. „Bet šiame gėryje, — sako jis, - glūdi tam 
tikros naudos.“ O kokioje dorybėje neglūdi? Tačiau sa- 
koma, jog tokio dalyko siekiama dėl jo paties: nors esa- 
ma šiokių tokių išorinių įplaukų, jis patinka, net jas 
atidėjus bei pašalinus. Apsimoka būti dėkingam, tačiau 
būsiu dėkingas, net jei tai kenkia. 2. Ko siekia dėkinga- 
sis? Kad tas dalykas jam suteiktų kitų draugų, kitų ge- 
radarysčių? Kaip čia išeina? O jei kas tuo skatina prie- 
šiškumą sau, jei supranta, kad tuo nieko neįgys, kad 

reikės prarasti daug atsargų ir santaupų, ar noriai leisis 
į nuostolius? 3. Nedėkingas tas, kuris atsidėkodamas 
mato kitą dovaną, kuris dėkodamas tikisi vėl gauti. Va- 
dinu nedėkingu sėdintį prie ligonio todėl, kad tas ketina 
surašyti testamentą, ir turintį laiko pagalvoti apie įpėdi- 
nystę bei palikimą. Nors jis viską padarytų, ką privalo 
padaryti geras, pareigos neužmirštąs draugas, jei jo sie- 
loje iškilęs pelno vaizdas, jis - užmetęs kabliuką gaudy- 
tojas. Kaip maita mintantys paukščiai stebi ligos nuvar- 
gintus ir tuoj krisiančius gyvulius, sukdamiesi aplink, šis 
mina ant kulnų mirčiai ir sklando aplink lavonus. 


XXI. 1. Dėkinga siela žavisi savo tikslo verte. Ar no- 
ri žinoti, kad taip tikrai yra, kad nauda negali jos su- 
gadinti? Dėkingų Žmonių esama dviejų rūšių. Dėkingu 
vadinamas tas, kuris ką nors grąžino už gauta. Šis gal 
turi ką pasirodyti, kuo girtis, kuo pasipuikuoti. Dėkin- 
gu vadinamas ir tas, kuris nuoširdžiai priima gerada- 
rystę, nuoširdžiai jaučiasi esąs skolingas. Jo išgyvenimai 
apsiriboja sąžine. 2. Kokia jam gali tekti nauda iš pa- 
slėpto jausmo? Bet net ir negalėdamas nieko padaryti 
daugiau, yra dėkingas. Jis myli. Jaučiasi skolingas, trokš- 
ta atsidėkoti. Ko dar daugiau trokšti, jei nestinga jo pa- 
ties? 3. Jis —- menininkas, nors jam neužtenka instru- 
mentų užsiimti menu, jis - puikus dainininkas, nors jo 
balso neleidžia išgirsti bruzdulių šurmulys. Noriu atsi- 
dėkoti. Po to dar turiu šį tą padaryti, ne tam, kad lik- 
čiau nedėkingas, bet kad laisvas. Mat dažnai atsilyginęs 
lieka nedėkingas, o neatsilyginęs —- dėkingas. Juk kaip 
visų kitų dorybių, taip ir šios visas vertinimas grįžta | 
širdį. Jei ji įvykdo pareigą, dėl viso, ko pritrūko, kaltas 

likimas. 4. Kaip ir tylintis esti iškalbingas, kaip stiprus 
ir sėdintis sudėjęs rankas ar net surištomis rankomis 
žmogus, kaip laivo vairininkas ir sausumoje vairinin- 
kas, nes įgytas išmanymas nemenkėja ir tada, kai kas 
nors kliudo, taip dėkingas yra vien norintis būti dėkin- 
gas, nors teturi vienintelį savo noro liudytoją - save. 
5. Pasakysiu daugiau: kartais dėkingas iš išorės atrodo 
nedėkingas. Visuotinė nuomonė, toji nevykusi aiškinto- 
ja, pristato jį priešingai, nei iš tiesų yra. Ko kito jis 
klauso, jei ne sąžinės? Net užsipulta ji džiugina, prieš- 
tarauja visuomenei ir gandams, viską sudeda savyje, ma- 
tydama kitoje pusėje milžinišką priešingai nusiteikusių 
minią, neskaičiuoja balsų, o nugali vien savo sprendi- 
mu. 6. Matydamas neištikimybės užsipultą gryną sąži- 
nę, nenusileidžia nuo viršūnės, o stovi aukščiau už sa- 
vo bausmę. „Turiu, - sako jis, - ko norėjau, ko siekiau. 
Nesigailiu ir nesigailėsiu. Jokia likimo neganda nepri- 
vers manęs sakyti: ko norėjau? Kokia man dabar nauda 
iš gerų norų?“ Yra naudos ant kankinimų arklio, yra 
naudos deginamam. Kai, apimdama sąnarį po sąnario, 
ugnis pamažu apjuosia gyvą kūną, tegul laša grynos 
sąžinės kupina širdis. Jai patiks toji ištikimybės Žėrėji- 
mo nustelbta ugnis. 

XXII. 1. Dabar pakartokime jau minėto klausimo įro- 
dymą: kaip čia yra, kodėl mirdami norėtume būti dė- 
kingi, kodėl gerai pasveriame atskirų asmenų paslau- 
gas? Kodėl tai darome visą savo gyvenimą, kodėl at- 
mintis stengiasi, kad nepasirodytume užmiršę kieno nors 
paslaugas? Jau nebėra kur tiestis vilčiai, tačiau, stovė- 
dami ant slenksčio, norime pasitraukti nuo žmonių rei- 

kalų kuo dėkingiausi. 2. Matyt, pačiame jausme glūdi 
didžiulė vertė, garbingumas stipriai pakeri Žmonių šir- 
dis. Jo grožis apsupa sielas ir, jas suminkštinęs, patrau- 
kia susižavėjusias šviesa ir spindesiu. 3. Šitaip atsiran- 
da ir daug naudos: gyvenimas geriesiems darosi sau- 
gesnis, ateina meilė, palankus gerųjų vertinimas ir ra- 
mesni laikai, kupini nekaltybės ir dėkingumo. Daiktų 
gimtis būtų labai neteisinga, jei tokį didelį gėrį būtų 
padariusi apgailėtiną, dviprasmį, bevaisį. Bet apsižiū- 
rėk, ar prie šios dažnai saugiu ir lengvu keliu pasiekia- 
mos dorybės ryšiesi eiti per akmenis ir uolas Žvėrių ir 
gyvačių apgultu taku? 4. Nereikia atsisakyti siekti vien 
dėl jo paties siektino daikto, jei jis ir susijęs su išoriniu 
pelnu. Mat nepaprastai gražius dalykus lydi daug pa- 
šalinių dovanų, bet jie tik pritraukia jas, o patys žengia 
priekyje. 

XXIII. 1. Ar kyla abejonių dėl to, kad saulės ir mė- 
nulio sukimasis bei jų pamainos palaiko šį žmonių gi- 
minės būstą? Kad pirmojo šviesulio kaitra maitina kū- 
nus, minkština dirvožemį, naikina drėgmės perteklių, 
palaužia visa sukaustančios žiemos rūstybę, o veiksmin- 
ga ir visur įsiskverbianti antrojo šiluma valdo derliaus 
brendimo vyksmą? Kad nuo jo kelionės priklauso žmo- 
nių vaisingumas? Kad, skriedama aplink, saulė padarė 
pastebimus metus, o mažesniu atstumu sukdamasis mė- 
nulis — mėnesį? 2. Tačiau ir atmetus visa tai, ar saulė 
nebūtų malonus akiai ir vertas susižavėjimo reginys, net 
jei tik prariedėtų dangumi? Ar nebūtų vertas garbinimo 
mėnulis, net jei tik prabėgtų kaip nieko nenuveikiantis 
žiburys? Ko neprikaustys per nakti plieskiantis ugnimi, 

žibąs aibėmis žvaigždžių pasaulis? Kas visu tuo gėrė- 
damasis galvoja apie jų naudą? 3. Pažvelk į aukštai ka- 
bančius šviesulių sambūrius. Kaip geba jie pridengti grei- 
tį stovėjimo vietoje ir nejudrumo regimybe! Kiek daug 
dalykų įvyksta tą naktį, kurią tu stebi, norėdamas tik 
suskaičiuoti ir suskirstyti dienas! Kokia aibė reiškinių 
rutuliojasi šioje tyloje! Kokią likimų virtinę veda Žvaigž- 
dynai nustatytu taku! 4. Tau atrodo, jog jie pabarstyti 
tik papuošimui, bei iš tiesų kiekvienas dirba savo dar- 
bą. Nėra pagrindo galvoti, kad tik septyni skrieja, o kiti 
kybo sustingę. Iš keleto judėjimo suvokiame: šie nesu- 
skaičiuojami ir mūsų žvilgsnių nepasiekiami dievaičiai 
nubėga ir vėl atbėga, ir net iš tų, kurie leidžiasi pama- 
tomi, dažnas skuba neaiškiu keliu ir paslaptingai skrieja. 


XXIV. 1. Tad kaip? Ar neužburs tokio didingo lusto 
reginys, net jei jis tavęs nedengtų, nesaugotų, nešildytų, 
nedrėkintų savo kėpavimu? Kaip šie pirmiausia nau- 
dingi, būtini, gyvybę teikiantys Žvaigždynai didingumu 
užkariauja visą Žmogaus protą, taip bet kokia dorybė, o 
labiausiai dėkinga siela teikia daug ką, bet nenori būti 
mylima vien dėl to. Ji turi savyje kažką daugiau, tik 
priskiriąs ją prie naudingų dalykų Žmogus nepakanka- 
mai tai suvokia. 2. Jis dėkingas todėl, kad apsimoka? 
Vadinasi, ir tiek dėkingas, kiek apsimoka. Dorybei ne- 
reikia šykštaus meilužio, prie jos reikia eiti su atlapotu 
užančiu. Nedėkingasis samprotauja taip: „Norėčiau at- 
sidėkoti, bet bijau išlaidų, bijau pavojaus, bijau priešiš- 
kumo. Verčiau darysiu tai, kas apsimoka“. Tas pats vei- 
kimo pagrindas negali daryti ir dėkingą, ir nedėkingą. 
Skirtingi jų darbai, skirtingi ir tikslai. Vienas nedėkin- 

gas todėl, kad apsimoka, nors to ir nereikia, kitas dė- 
kingas todėl, kad reikia, nors ir neapsimoka. 


XXV. 1. Mūsų uždavinys —- gyventi pagal daiktų pri- 
gimtį ir sekti dievų pavyzdžiu, o ar dievai ką nors da- 
rydami dar siekia ko nors, be paties veikimo pagrindo? 
Nebent tu kartais manai, jog jų darbų vaisius — aukų 
dūmai ir smilkalų kvapai. 2. Pažvelk, kokius didingus 
žygius jie kasdien nuveikia, kiek išdalija dovanų, ko- 
kiais gausiais derliais užtvindo žemę, kokiais patogiais, 
į visus kraštus nunešančiais vėjais įsiūbuoja jūras, ko- 
kiais skalsiais staiga prapliupusiais lietumis minkština 
naujina jas, paslaptingais takais atplūdus papildymui. 
Visa tai jie daro be atlyginimo, negaudami jokios nau- 
dos. 3. Jei tik mūsų protas nėra nutolęs nuo savo pa- 
vyzdžio, taip pat turi žiūrėti, kad neateitų prie garbin- 
gų dalykų kaip samdinys. Tegu geradarystei bus gėda 


parsidavinėti: juk dievai — nesavanaudžiai. 


XXVI. 1. „Jei mėgdžioji, - sako jis, - dievus, ir ne- 
dėkingiesiems daryk gera. Juk ir piktadariams pateka 
saulė, ir piratams plyti marių platybės.“ Čia jie klausia, 
ar geras vyras darys gera nedėkingajam, žinodamas jį 
nedėkingą esant. Leisk man truputėlį pertraukti pašne- 
kesį, kad klastingas klausimas mūsų nesuklaidintų. 
2. Štai tau dvi nedėkingųjų rūšys pagal stoikų nuostatą. 
Vienas nedėkingas todėl, kad kvailas. Kvailys yra blo- 
gasis. Būdamas blogas, turi visas ydas. Vadinasi, yra ir 
nedėkingas. Panašiai blogaisiais vadiname karštakošius, 
šykštuolius, lėbautojus, pikčiurnas ne todėl, kad visos 
šios ydos kiekviename yra didelės ir aiškios, bet kad 

gali būti ir yra, net jei tūno pasislėpusios. Kitas nedė- 
kingas yra tas, kurį visi taip vadina, į šią ydą jis linkęs 
iš prigimties. 3. Pirmajam nedėkingajam, turinčiam šią 
ydą, kaip ir visas kitas, geras vyras teiks geradarysčių. 
Mat atstūmęs tokius žmones, visiškai neturės kam da- 
ryti gera. Antrajam nedėkingajam, kuris apgaudinėja ge- 
radarį, kurio siela į tai linkusi, geradarysčių neteiks, kaip 
nepatikės pinigų eikvotojui, kaip nepaves turto tam, ku- 
ris jau daugeliui negrąžino. 


XXVII. 1. Bailiu kai kas vadinamas todėl, kad yra 
kvailas. Toks vardas tenka visiems blogiesiems, kuriuos 
gaubia neatskiriamos ir bendros ydos. Iš tiesų bailiu 
vadintinas iš prigimties tuščiai garsų bijąs Žmogus. Kvai- 
lys turi visas ydas, bet ne į visas yra linkęs iš prigim- 
ties. Vienas linkęs į šykštumą, kitas į prabangą, trečias 
į įžūlumą. 2. Taigi klysta tie, kurie klausinėja stoikų: 
„Kaip čia išeina? Ar Achilas yra bailys? Kaip čia išei- 
na? Ar Teisingumu pramintas Aristidas yra neteisingas? 
Kaip čia išeina? Ar Fabijus, kuris „išgelbėjo delsdamas 
Romą““, buvo karštagalvis? Kaip čia išeina? Ar Decijus 
bijo mirties? Ar Mucijus yra parsidavėlis? Ar Kamilas 
išdavikas? Nesakome, kad visos ydos glūdi visuose taip, 
kaip kai kuriuose prasikiša po vieną, bet blogam ir kvai- 
lam nestinga jokios. Ir drąsaus neatleidžiame nuo bai- 
mės, ir išlaidūno neišlaisviname nuo šykštumo. 3. Kaip 
žmogus turi visas jusles, tačiau ne visi žmonės yra to- 
kie akyli kaip Lincėjas, taip kvailio visa yra ne taip 
aštru ir vikru, kaip bet kieno kito. Visi turi visų trūku- 
mų, bet ne visi vienu kartu prasikiša atskiruose žmonė- 
se: vienus prigimtis stumia į šykštumą, kitas įjunkęs į 

vyną, trečias į paleistuvystes arba, jei dar neįjunkęs, taip 
susiformavęs, kad būdo savybės į tai traukia. 4. Taigi 
grįždamas prie aptariamojo dalyko pasakysiu, kad kiek- 
vienas blogasis yra nedėkingas. Mat jis turi visų niek- 
šiškumo sėklų. Tačiau iš tiesų nedėkingu vadintinas lin- 
kęs į tą ydą asmuo. Jam nedarysiu gera. 5. Kaip blogai 
elgiasi su dukterimi žmogus, išleidęs ją už šmeižiko, 
kelių Žmonų palikto vyro, kaip tik blogas šeimos tėvas 
tėvonija paveda rūpintis jau baustam dėl piniginių rei- 
kalų apgavikui, kaip paikai surašys testamentą besme- 
genis, sūnaus globėju palikęs mažamečių turto pasisa- 
vintoją, taip labai nevykusiai padariusiu gera bus pava- 
dintas geradaris, pasirinkęs nedėkinguosius, nes teiks 
beregint pražūsiančias dovanas. 


XXVIII. 1 „Dievai, - sako jis, — ir nedėkingiesiems 
daug duoda.“ Tačiau tos dovanos paruoštos geriesiems, 
o blogiesiems atitenka todėl, kad neįmanoma atskirti. 
Juk verčiau teikti naudos ir blogiesiems, kad gautų ir 
gerieji, negu geriesiems neduoti, kad negautų blogieji. 
Tai, ką tu vardiji: dieną, saulę, Žiemos ir vasaros bėgi- 
mą, Oo viduryje — nuosaikų pavasario ir rudens laiką, 
liūtis ir šaltinių vandenį, nustatytas vėjų sroves, jie iš- 
rado visiems, pavienių negalėjo išskirti. 2. Karalius ver- 
tiesiems suteikia garbingų tarnybų, o kongiarijų“ duo- 
da ir nevertiems. Ir vagis, ir žodlauža, ir ištvirkėlis gau- 
na valstybės skiriamų grūdų, ir kiekvienas, kieno var- 
das, nežiūrint doros, esti išbrėžtas lentoje. Ir visa kita, 
kas suteikiama kaip piliečiui, o ne kaip gerajam, vieno- 
dai nešasi ir gerieji, ir blogieji. 3. Dievas taip pat kai 
kurias dovanas davė visai žmonių giminei, niekas nuo 

jų nenuvaromas. Mat negali būti, kad vėjas geriems vy- 
rams būtų palankus, o blogiesiems priešiškas. Bendram 
labui buvo atvertas susisiekimas jūra ir išplėsta Žmonių 
giminės viešpatija. Negalėjo būti nustatytas žemyn krin- 
tančio lietaus dėsnis, draudžiantis laistyti blogųjų ir ne- 
dorėlių laukus“. 4. Kai kas stovi viduryje: ir geriesiems, 
ir blogiesiems įkuriami miestai, leidyba platina ir ne- 
vertuosius pasieksiančius talentingų kūrėjų veikalus, me- 
dicina pagelbsti ir piktadariams, niekas neslepia vaistų 
sudėties, kad nebūtų gydomi nevertieji. 5. Reikalauk cen- 
zūros ir kiekvieno asmens įvertinimo tuo atveju, kai duo- 
dama atskyrus vertąjį, o ne tada, kai skiriama miniai. 
Mat yra didelis skirtumas, ar ko nors neišveji, ar išsi- 
renki. Keliama ir vagies byla, ir žmogžudžiai mėgaujasi 
taika, savo gero reikalauja ir svetimo turto grobikai, sie- 
nos gina nuo priešų galvažudžius ir namuose besišvais- 
tančius kardais smarkuolius, įstatymai saugo ir daug 
jiems nusidėjusius nenaudėlius. 6. Kai kurių dovanų ga- 
lėjo netekti niekas, jei nebūtų duota visiems. Taigi nėra 
ko ginčytis dėl to, prie ko visi esame pakviesti. Pats 
nutaręs apdovanoti tam tikrą asmenį, neduosiu tam, kurį 
žinau esant nedėkingą. 


XXIX. 1. „Vadinasi, — sako jis, - ir patarimo neduosi 
neapsisprendusiam nedėkingajam, ir vandens neleisi at- 
sigerti, ir kelio pasiklydusiam neparodysi? Ar tai dary- 
si, tik dovanų neduosi?“ Parodysiu skirtumą, bent pa- 
bandysiu parodyti. 2. Geradarystė yra naudingas dar- 
bas, bet ne kiekvienas naudingas darbas yra geradarys- 
tė. Kai kas taip smulku, kad negauna geradarystės var- 
do. Kad įvyktų geradarystė, turi sutapti du dalykai. Pir- 

ma - reikalo dydis. Mat kai kas nepasiekia šio vardo 
matmens. Kas pavadins geradaryste pastumtą ketvirtį 
kepalėlio duonos ar keletą variokų, ar leidimą prisideg- 
ti ugnies? Kartais tai padeda labiau negu didžiausios 
dovanos, tačiau, net ir suteikus pačiu laiku, jų menku- 
mas mažina vertę. 3. Antra (ir tai svarbiausia), reikia 
papildomos sąlygos: kad veikčiau labui to asmens, pas 
kurį norėčiau pateksiant geradarystę, turiu laikyti jį vertą 
jos, teikti noriai, iš dovanos semdamasis džiaugsmo. Mū- 
sų minėti dalykai to neturi, juos teikiame ne paisydami, 
ar vertas, bet atsainiai, kaip mažmožius, ir duodame ne 
žmogui, o žmoniškumui*. 


XXX. 1. Kartais neatsisakysiu kai ką duoti ir never- 
tiems, kad pagerbčiau kitus. Panašiai, siekiant garbingų 
tarnybų, kilmingumas pagrįstai labiau brangina kai ku- 
riuos aukštakilmius šunsnukius už stropius, bet naujo- 
kus*. Didelių dorybių atminimas yra šventas, daugeliui 
smagu būti geriems, jei gerųjų šlovė su jais neišnyksta. 
2. Kas padarė Cicerono sūnų konsulu, jei ne tėvas?“ 
Kas neseniai atvedė Ciną iš priešų stovyklos į konsula- 
tą??? Kas leido iškopti Sekstui Pompėjui ir kitiems Pom- 
pėjams, jei ne tokia milžiniška vieno didybė, kad, net 
žlugęs, jis aukštai iškėlė saviškius? Kas neseniai padarė 
ne vienos kolegijos žyniu Fabijų Persiką, kurio pabučia- 
vimą keikė net begėdžiai, jei ne Verukozai, Alobrogikai 
ir tie trys šimtai vyrų, iš vienų Fabijų namų stojusių 
ginti valstybės“ puolant priešams? 3. Privalome garbin- 
ti ne tik šalia esančias, bet ir dingusias iš mūsų akiračio 
dorybes. Kaip jie teikiančius naudos žygius nuveikė ne 
vienam amžiui, bet savo geradarystes paliko ir po savęs, 

taip ir mes būkime dėkingi ne vieną amžių. Šis išugdė 
didžius vyrus. Jis vertas geradarystės. Kad ir koks pats 
būtų, juk jis davė vertus. 4. Šis kilęs iš garsių protėvių. 
Kad ir koks būtų, jis slepiasi saviškių šešėlyje. Kaip tam- 
sumas apšviečia saulės spindulių atspindys, taip ištižė- 
liai spindi savo protėvių šviesa. 


XXXI. 1. Mielas Liberali, šioje vietoje norėčiau patei- 
sinti dievus. Mat paprastai sakome: „Ko siekė apvaiz- 
da, padarydama Aridėją karaliumi?“ Ar manai karalys- 
tę buvus jam duotą? Ne, jo tėvui ir broliui. 2. „Kodėl 
pasaulio valdovu padarė nepaprastai troškusį žmogaus 
kraujo Gajų Cezarį? Šis liepdavo jį lieti jo akivaizdoje, 
tarytum ketindamas atsigerti.“ Kaip čia išeina? Ar ma- 
nai, jog tai buvo skirta jam? Ne, jo tėvui Germanikui, 
seneliui, proseneliui* ir kitiems prieš juos gyvenusiems 
ne mažiau garsiems vyrams, net jei jie buvo privatūs, 
kitiems prilygstantys žmonės. 2. O ar rinkdamas Ma- 
merką Skaurą konsulu nežinojai, kad jis laižo savo tar- 
naičių mėnesinių kraują? Ar jis pats tai kada slėpė? Ar 
norėjo atrodyti skaistus? Pakartosiu tau jo pasakojimą. 
Atsimenu, jį visi valkiojo ir net jam girdint prašydavo 
patvirtinti. 4. Gulinčiam Polionui Anujui jis nešvankiai 
pasisiūlė padaryti tai, ką ir pats norėtų patirti. Pamatęs 
surauktą Poliono kaktą, tarė: „Ką bloga pasakiau, te- 
krenta ant manęs ir mano galvos“. Jis pats pasakojo 
taip kalbėjęs. 5. Ir tu tokį atvirą begėdį prileidai prie 
fascių ir tribunolo? Bet juk tu turi galvoje aną senąjį 
Skaurą ir esi nepatenkintas, kai jo atžala neturi veiklos 
dirvos. 


XXXII. 1. Matyt, ir dievai panašiai elgiasi. Į vienus 
atlaidžiau žvelgia dėl tėvų ir senelių, į kitus dėl anūkų, 

proanūkių bei toli nusidrieksiančio ainių atžalyno. Jiems 
žinoma visa kartų pvnė, jiems visada kaip ant delno 
per jų rankas pereisiantys įvykiai. Mums visa išnyra iš 
paslapties, atrodo netikėta, 0 jiems — numatyta ir aišku. 
2. „Šie tegul bus karaliai, nes jų protėviai nebuvo, nes 
jie aukščiausia valdžia laikė teisingumą ir susilaikymą, 
nes ne respubliką sau buvo pasiskyrę, bet save respub- 
likai. Šie karaliaus, nes jų prosenelis kadaise buvo ge- 
ras vyras, sielą iškėlęs virš likimo valdžios. Piliečių ne- 
santaikos laikais jis pasirinko pralaimėjimą, o ne perga- 
lę, kadangi taip buvo naudinga respublikai. Taip ilgai 
jam nebuvo įmanoma atsidėkoti. Tai jo garbei šis valdo 
tautą; ne todėl, kad pats moka ar gali, bet kad kitas 
jam tai pelnė“. 3. Šis bjauraus kūno, šlykštus pažiūrėti 
ir savo garbingą vietą pavers juokais. Žmonės kaltins 
mane, išvadins akla ir neapdairia, nežinančia, kur pa- 
dėti tai, kas turi priklausyti puikiausiems ir iškiliau- 
siems. O aš Žinau vienam dovanojanti, kitam grąžinanti 
seną skolą. 4. Iš kur jie pažins tą be galo vengiantį 
šlovės Žmogų, į pavojus einantį tokiu pat veidu, kokiu 
kiti grįžta iš pavojaus, niekada savo gerovės neskiriantį 
nuo valstybės?“ „Kur jis, - klausi, - arba kas jis?“ Iš 
kur jūs sužinote? Tam aš tikrinu išlaidų ir pajamų s4- 
skaitas, žinau, ką kam esu skolinga. Vieniems metų me- 
tus atidedu, kitiems prieš laiką duodu, priklausomai nuo 
progos ir mano valstybės galimybių.“ Taigi nedėkinga- 
jam kartais duosiu kai ką ne dėl jo paties. 


XXXIII. 1. „Kaip čia yra? — sako jis. - O kai nežinai, 
ar jis nedėkingas, ar dėkingas, ar belaukdamas nepra- 
leisi geradarystės laiko? Laukti prailgsta (juk, kaip sako 

Platonas, sunku suvokti Žmogaus sielą“), o nelaukti — 
karštakošiška“. 2. Atsakysime, kad niekada nelaukiame 
paties tikriausio dalykų supratimo, nes tiesos ištyrimas 
yra stati viršūnė, bet einame ten, kur veda tiesos tiki- 
mybė. Kiekvienas darbas žengia šiuo keliu: taip sėjame, 
taip plaukiojame, taip kariaujame, taip žmonas vedame, 
taip vaikus auginame. Kadangi šių reikalų padarinys 
neaiškus, jų imamės, tikėdamiesi, kad viskas baigsis ge- 
rai. Juk kas žada sėjėjui želmenis, jūrininkui uostą, ka- 
riui pergalę, vyrui dorą žmoną, tėvui mylinčius vaikus? 
Einame ten, kur veda protas, o ne tiesa. 3. Lauk, neda- 
rydamas nieko, išskyrus tai, kas gerai pavyks, ir, neži- 
nodamas nieko, išskyrus surastą tiesą, ir netekęs veiks- 
mo, gyvenimas sustos. Kadangi ne tiesa, o tiesos tiki- 
mybė skatina mane vienaip ar kitaip pasielgti, darysiu 
gera tam, kurį tikėsiuosi būsiant dėkingą. 


XXXIV. 1. „Įsiterps, — sako jis, - daug aplinkybių, 
dėl kurių ir blogasis išropos vietoj gerojo, ir gerasis ne- 
patiks vietoj blogojo. Pasitikime apgaulingais daiktų po- 
žymiais.“ Kas su tuo nesutinka? Bet nerandu jokios ki- 
tos priemonės rikiuoti savo mintims. Šiomis pėdomis 
reikia eiti paskui tiesą, tikresnių neturiu. Stengsiuosi kuo 
stropiausiai jas vertinti ir negreitai pritarsiu. 2. Panašiai 
gali atsitikti kare: kokio nors paklydimo vedama mano 
ranka atsuka ginklą prieš bendražygį, o priešo pasigai- 
liu kaip saviškio. Bet taip atsitiks retai, ir ne dėl mano 
kaltės. Mano uždavinys - mušti priešą, ginti pilietį. Ži- 
nodamas jį nedėkingą esant, gera nedarysiu. O jei pri- 
sliuogė, apmovė, ne geradario kaltė; juk jis davė kaip 
dėkingajam. 3. „O jei pažadėjęs, - sako jis, - suteikti 

geradarystę sužinosi jį nedėkingą esant, teiksi ar ne? Jei 
darysi gera, žinodamas tiesą, nusidėsi, duodamas tam, 
kam neturi duoti, o jei atsisakysi, vis tiek nusidėsi, ne- 
duodamas tam, kam esi pažadėjęs. Šioje vietoje jūsų 
sąžinė ir tas išdidus pareiškimas, kad išminčius nieka- 
da nesigaili poelgio, niekada netaiso atlikto darbo, nie- 
kada nekeičia nutarimo, susvyruoja.“ 4. Išminčius ne- 
keičia nutarimo išliekant visoms tokioms pat aplinky- 
bėms kaip tada, kai apsisprendė. Jo niekada neapima 
gailėjimasis todėl, kad tuo metu nieko negalima buvo 
padaryti geriau už padaryta, nieko geriau nutarti už 
nutarta. Tačiau jis visko imasi, turėdamas galvoje išim- 
tį: „Jei nieko neatsitiks, kas sukliudytų“. Todėl sakome, 
kad viskas jam sekasi, ir nieko netikėta neatsitinka, nes 
jis širdyje numato, kad gali įsiterpti neleisiančių pasiek- 
ti tikslą aplinkybių. 5. Tik neprotingi labai pasitikėdami 
žada sau laimę. Išminčius apgalvoja abi puses. Jis Žino, 
kiek pasitaiko klaidų, kokie netvirti žmonių reikalai, kiek 
daug kliūčių atranda nutarimai. Jis dvejodamas eina pas- 
kui dviprasmišką ir miglotą įvykių dalią, nutarimų api- 
brėžtumu mokėdamas už neapibrėžtus rezultatus. Ir čia 
jį sergsti išimtis. Be jos jis nieko nenumato, nieko nesiima. 


XXXV. 1. Geradarystę pažadėjau su sąlyga, kad ne- 
atsitiks nieko, dėl ko neturėčiau teikti. Kaip pasielgti, 
jei tėvynė paprašys atiduoti tai, ką esu prižadėjęs tam 
žmogui? Jei bus išleistas įstatymas, visiems draudžiąs 
tai, ką esu pažadėjęs padaryti draugui? Tau pažadėjau 
į žmonas dukterį. Paskui pasirodei esąs atėjūnas. Ne- 
įmanoma tuoktis su svetimšaliu“. Toji draudžianti ap- 
linkybė gina mane. 2. Tik tada netesėsiu duotojo žodžio, 


473 


APIE GERADARYSTES, IV 


tik tada išklausysiu kaltinimą nepastovumu, jei neįvyk- 
dysiu žadinio, visoms sąlygoms esant tokioms pat, kai 
žadėjau. Priešingu atveju, pasikeitimai suteikia laisvę nu- 
tarti iš naujo ir atpalaiduoja mane nuo duotojo žodžio. 
Pažadėjau ginti teisme. Vėliau paaiškėjo, kad šia byla 
siekiama iškelti ieškinį mano tėvui. Pažadėjau drauge 
keliauti į svetimą šalį, bet gavau Žinią, jog ten pavojin- 
ga vykti dėl plėšikų. Turėjau ateiti dalyvauti byloje, bet 
sulaikė sūnaus liga ar žmonos gimdymas. 3. Kad išsi- 
pildytų Žžadėtojo duotas žodis, visa turi būti taip pat, 
kaip buvo, kai žadėjau. O ar gali būti didesnis pasikei- 
timas, jei patiriu tave esant blogą ir nedėkingą vyrą? 
Nevertam neduosiu to, ką daviau kaip vertam, ir ap- 
gautas turėsiu priežastį pykti. 


XXXVI. 1. Tačiau atsižvelgsiu ir į reikalo didumą. 
Man patars pažadėto daikto matas. Mažmožį duosiu ne 
todėl, kad esi vertas, bet kad pažadėjau. Duosiu ne kaip 
dovaną, o tam, kad išpirkčiau savo žodžius ir paskui 
nusukčiau sau ausį. Taip nubausiu karštagalvį Žadėtoją: 
„Štai tau, kad skaudėtų, kad vėliau atsargiau kalbėtum!“. 
Atiduosiu vadinamuosius kalbapinigius. 2. Jei reikalas 
didesnis, nesileisiu, anot Mecenato, kad būčiau nubaus- 
tas šimtu tūkstančių sestercijų. Širdyje palyginsiu ir vie- 
na, ir kita: svarbu tesėti pažadą; antra vertus, labai svar- 
bu nedaryti gera nevertam. Kokio dydžio šis reikalas? 
Jei smulkmena, žiūrėsime pro pirštus, jei bus daug nuo- 
stolių ar gėdos, būčiau labiau linkęs vieną kartą atsi- 
prašyti, kad atsisakau, negu visados atsiprašinėti, kad 
suteikiau. Viskas, sakau, priklauso nuo to, kiek kainuo- 
ja mano pažado žodžiai. 3. Ne tik karštagalviškai paža- 

dėto neduosiu, bet ir neteisingai duota išsireikalausiu. 
Tik beprotis ištikimas klaidai. 


XXXVII. 1. Makedonų karalius Filipas turėjo narsų 
karį. Daugelyje žygių patyręs jo naudingumą, tuojau ką 
nors iš grobio jam už drąsą dovanodavo, dažnu atlygiu 
kurstydamas paperkamos sielos žmogų. Sudužus laivui, 
kareivis buvo išmestas į vieno makedono valdas. Tas 
atbėgo, vos gavęs Žinią, atgaivino jį, nugabeno į savo 
namus, užleido lovą, nusilpusį ir pusgyvį stiprino, tris- 
dešimtį dienų gydė savo lėšomis, pastatė ant kojų, įdėjo 
kelionpinigių. Anas kalbėjo: „Atsilyginsiu, tik reikia man 
pamatyti savo valdovą“. 2. Papasakojo Filipui apie lai- 
vo sudužimą, o apie pagalbą nutylėjo ir paprašė pado- 
vanoti vieno žmogaus dvarą. O tas vienas ir buvo sve- 
tingasis šeimininkas, priėmęs jį ir išgydęs. Tačiau kara- 
liai, ypač kare, daug dovanoja užsimerkę. „Vieno tei- 
singo Žmogaus neužtenka daugybei ginkluotų aistrų, nie- 
kas negali tuo pačiu metu būti ir geras vyras, ir geras 
vadas. Kaip jis pasotins tiek tūkstančių nepasotinamų 
žmonių? Ką jie turės, jei nesigvieš svetimo?“ 3. Taip 
kalbėjo sau Filipas, liepdamas tam Žmogui suteikti pra- 
šomą turtą. Išvarytasis sutiko skriaudą ne tyliai, kaip 
valstietis, besidžiaugiąs, kad dar pats nebuvo padova- 
notas, bet parašė Filipui trumpą laisvojo Žmogaus laiš- 
ką. Jį gavęs karalius užsiliepsnojo pykčiu ir tučtuojau 
pavedė Pausanijui atstatyti buvusio šeimininko turtą, o 
nedorėliui kareiviui, nedėkingajam svečiui, godžiam su- 
dužėliui užrašyti ant kaktos, jog tai nedėkingas žmo- 
gus. 4. Iš tiesų vertėjo tas raides ne užrašyti, o išrėžti 
niekšui, išmetusiam svetingą šeimininką pliką lyg 


175 


APIE GERADARYSTES, IV 


sudužėlį ant to paties kranto, kur pats neseniai gulėjo. 
5. Bet pažiūrėkime, kokio bausmės saiko reikėjo laiky- 
tis. Žinoma, reikėjo atimti tai, ką buvo užėmęs smarkiai 
nusikalsdamas. O ką galėjo paveikti jo bausmė? Dėl jo 
poelgio niekas nebegalėjo pasigailėti nelaimingųjų iš gai- 
lestingumo. 


XXXVIII. 1. Ar pažadėjęs Filipas tau duos, net ir ne- 
privalėdamas, net ir nuskriausdamas kitą, net ir nusi- 
kalsdamas, net ir vienu poelgiu atimdamas sudužėliui 
kranto viltį? Suvoktos ir pasmerktos klaidos atsikraty- 
mas — ne lengvabūdiškumas. Reikia garbingai prisipa- 
žinti: „Galvojau kitaip, apsigavau“. Pasipūtęs kvailys lai- 
kosi savo šitaip: „Vienąkart pasakiau, ir, kad ir kas ten 
būtų, nutarta — kaip kirviu nukirsta“. Negėda keisti nu- 
tarimą, pasikeitus aplinkybėms. 2. Jei Filipas būtų aną 
palikęs laivui sudužus užgrobtų pakrančių savininku, 
ar nebūtų atėmęs vandens ir ugnies iš visų nelaimingų- 
jų? „Geriau, - tarė jis, - tu mano karalystėje nešiokis 
šias visų akims skirtas ant nuožmios kaktos užrašytas 
raides. Eik, rodyk, koks šventas daiktas yra svečiui pa- 
dengtas stalas. Leisk visiems perskaityti ant veido užra- 
šytą dekretą, išleistą tam, kad nebūtų pavojinga suteikti 
pastogę nelaimingajam. Šitaip paskelbtas nuostatas bus 
veiksmingesnis negu iškaltas varyje.“ 


XXXIX. 1. „Tačiau kodėl - sako jis, - jūsų Zenonas, 
vienam žmogui pažadėjęs paskolinti penkis šimtus de- 
narijų ir sužinojęs, jog tas nelabai tam tinkamas bei 
draugų patartas neduoti, vis tiek paskolino todėl, kad 
buvo pažadėjęs?“ 2. Pirma, vienas dalykas - kreditas, 
kitas — geradarystė. Ir nepatikimai paskolintus pinigus 

galima išsireikalauti. Galiu sutartą dieną iškviesti skoli- 
ninką į teismą, ir, jei jo turtas bus parduotas iš varžy- 
tynių, atgausiu savo dalį. O visa geradarystė žlunga 
akimirksniu. Be to, viena yda yra blogo vyro, kita — 
blogo šeimos tėvo. Toliau. Zenonas vis tiek nebūtų sko- 
linęs, jei suma būtų buvusi didesnė. Penki šimtai dena- 
rijų. Tai pinigai, apie kuriuos paprastai sakoma: „Susir- 
gus pravers“. Dėl to nevertėjo atšaukti pažado. 3. Net 
jei šals, eisiu į puotą, nes esu pažadėjęs, tačiau jei 
snigs, - ne. Ir nebaigęs valgyti kilsiu iš guolio dėl suža- 
dėtuvių“, nes esu pažadėjęs, bet jei krės drugys, - ne. 
Leisiuosi sudaryti sutarties, nes esu pažadėjęs, bet jei 
liepsi dalyvauti neaiškaus reikalo sandėryje, jei įparei- 
gosi iždo nenaudai, - ne. 4. Esama, sakyčiau, tylios iš- 
imties: jei galėsiu, jei privalėsiu, jei šitai bus taip. Pada- 
ryk, kad būtų tokia pat padėtis, kuri buvo, kai žadėjau, 
tada nevykdydamas būsiu lengvabūdis. Jei atsirado kaž- 
kas nauja, ko stebiesi, kad pasikeitė nutarimas, pasikei- 
tus žadėtojo sąlygoms? Suteik viską tą patį, ir aš būsiu 
tas pats. Pažadame stoti į teismą, davę užstatą, tačiau 
ne visiems keliama byla dėl neatvykimo. Neatvykimas 
dėl aukštesnės galios pasireiškimo yra pateisinamas. 


XL. 1. Manyk, kad toks pat bus atsakymas į klausi- 
mą, ar atsilyginti reikia bet kaip ir ar reikia kaip nors 
atsilyginti už geradarystę. Širdis turi būti dėkinga, ta- 
čiau kartais atsidėkoti man neleidžia nesėkmės, kartais 
sėkmė to, kuriam esu skolingas. 2. Kaip aš, skurdžius, 
atsilyginsiu karaliui, kaip turtuoliui, ypač kad kai kurie 
geradarystės sugrąžinimą laiko skriauda ir prie buvu- 
sių tuoj prikrauna naujų? Ką daugiau galiu šių asmenų 

atžvilgiu, kaip trokšti jiems gero? Neprivalau atsisakyti 
naujos geradarystės dėl to, kad už ankstesnę dar neat- 
silyginau. Priimsiu taip mielai, kaip bus duota, suteik- 
siu savo draugui imlios jo gerumui medžiagos. Kas ne- 
nori priimti naujų gerų darbų, tas, matyt, įžeistas anks- 
tesniųjų. 3. Neatsilyginu. Ar tai svarbu? Ne dėl manęs 
ši gaišatis, jei man trūksta ar progos, ar galimybės. Jis 
tai suteikė man, aišku, gavęs progą ir galimybę. Ar jis 
geras vyras, ar blogas? Su geru vyru - gera byla, su 
blogu - jokios. 4. Nemanau, kad reikia stengtis ūmiai 
atsidėkoti ir to nenorintiems bei primygtinai versti ne- 
pageidaujančius. Neatsidėkoji, nenorinčiam grąžindamas 
tavo paties noromis gautą dalyką. Nusiuntus dovanėlę, 
kai kurie tučtuojau kitą nelaiku atsiunčia, parodydami, 
kad neskolingi. Toks savo ruožtu skubus kitos siunti- 
mas ir dovanos atpirkimas dovana yra geradarystės at- 
metimas. 5. Kartais ir galėdamas neatsilyginsiu. Kada? 
Jei pats daugiau prarasiu negu suteiksiu geradariui, jei 
jis nepajus jokio padaugėjimo, gavęs tai, ką atidavęs aš 
daug ko neteksiu. Skubąs bet kaip atsilyginti turi ne 
dėkingo Žmogaus, o skolininko širdį. Trumpai tariant, 
pernelyg besistengiąs atsimokėti nenori būti skolingas, 
o nenorintis būti skolingas yra nedėkingas. 


PENKTA KNYGA 


I. 1. Atrodo, jog ankstesnėse knygose, samprotauda- 
mas, kaip teikti geradarystę ir kaip priimti, jau esu iš- 
sėmęs numatytą temą. Tokios šios pareigos ribos. Ilgiau 
ties tuo gaišdamas, jau nevergauju medžiagai, bet da- 

rau malonę. Reikia eiti ten, kur ji veda, o ne ten, kur 
kviečia. Mat priešingu atveju ūmai atsiras to, kas tam 
tikru malonumu alins sielą, kas labiau atliekama, negu 
reikalinga. 2. Tačiau, kadangi taip nori, išaiškinę dalyko 
esmę, toliau naršysime klausimus, tiesą sakant, su tuo 
susijusius, bet neprisijungusius. Tų dalykų tyrinėtojas 
pelno iš darbo negauna, tačiau ir tuščiai nedirba. 3. Li- 
berali Ebucijau, tau, iš prigimties puikiam ir linkusiam 
į geradarystę Žmogui; jos pašlovinimo niekuomet nega- 
na. Nesu matęs kito tokio palankaus net menkiausių 
paslaugų vertintojo. Tavo gerumas begalinis: bet kam 
suteiktą geradarystę laikai suteikta tau. Esi pasirengęs 
atmokėti už nedėkinguosius, kad tik kas nepradėtų gai- 
lėtis daręs gera. 4. Pats taip nelinkęs girtis, taip nori 
tučtuojau nuimti atsidėkojimo naštą, kad, ką nors sutei- 
kęs, trokšti atrodyti ne paskyręs, o sugrąžinęs. Taip da- 
vus, tau daugiau grįžta, nes geradarystės beveik perse- 
kioja nereikalaujantį atiduoti. Kaip garbė noriau lydi jos 
vengiančius, taip geradarysčių vaisius mieliau nunoksta 
tiems geradariams, kurie leidžia būti nedėkingiems. 5. Tu 
neverti gavusių geradarystę laukti, kad galėtų patys pa- 
prašyti, tu neatsisakysi suteikti dar ir pridėti daugiau 
bei didesnių prie slaptų, patylomis daromų gerų darbų. 
Puikaus, didžiadvasio vyro tikslas yra tol pakęsti nedė- 
kingąjį, kol jį padarysi dėkingą. Šis išskaičiavimas tavęs 
neapgaus. Ydos pasiduos dorybėms, jei neskubėsi jų ne- 
kęsti. 


II. 1. Tau ypač patinka toks iš pažiūros didingas po- 
sakis: gėda būti pralenktam geradarystėmis. Ne veltui 
paprastai klausiama, ar jis teisingas. Čia toli gražu ne 


479 


APIE GCGERADARYSTES, V 


tai, ką tu turi galvoje. Niekada negėda pralaimėti gar- 
bingose varžybose, jei nemetei ginklų ir nugalėtas nori 
nugalėti. 2. Ne visų vienodos jėgos siekiant gero tikslo, 
vienodos galimybės, vienoda laimė. Juk nuo jos priklau- 
so ir puikiausių sumanymų baigtis. Pagirtinas pats no- 
ras pasiekti teisuolio padėtį, net jei mikliau Žingsniuo- 
damas kitas jį ir pralenkia. Čia ne palmės šaka pažymi 
geriausią, kaip akims paganyti skirtose varžybose, nors 
ir jose atsitiktinumas dažnai iškelia aukštyn prastesnį. 
3. Kai kalbama apie dviejų Žmonių atliekamą pareigą, 
ir vieno, ir kito trokštamą kuo geriau įvykdyti, reikia 
galvoti taip: jei vienas galėjo daugiau ir po ranka turėjo 
jo nusiteikimą atitinkančios medžiagos, jei jam likimas 
leido tiek, kiek ryžosi nuveikti, o kitas jam prilygsta 
noru, tai net ir mažiau atsilyginęs nei yra gavęs, ar 
visko neatsilyginęs, bet norįs atsilyginti ir iš visos šir- 
dies to siekiąs, nėra nugalėtas, kaip ir mirštąs nenume- 
tęs ginklų karys, kurį priešui lengviau buvo nužudyti 
negu priversti bėgti. 4. Geram vyrui negali atsitikti to, 
ką tu laikai gėda. Jo neįmanoma nugalėti. Jis niekada 
nenusilenks, niekada neatsisakys kovos. Iki paskutinės 
gyvenimo dienos stovės pasiruošęs ir toje vietoje mirs, 
rodydamas daug gavęs ir tiek pat norėjęs atiduoti. 


III. 1. Lakedaimoniečiai draudžia pankratiju' ar kumš- 
tynėmis vertinti saviškių jėgas“, nes prisipažinimas pra- 
laimėjus rodo Žmogų esant silpnesnį. Bėgikas pirmas 
pasiekė kreidos brūkšnį. Aną jis aplenkė greitumu, o ne 
dvasia. Tris kartus parblokštas imtynininkas prarado pal- 
mės šaką?, o ne perdavė kitam. Lakedaimoniečiai, lai- 
kydami dideliu daiktu, kad jų piliečiai nepatirtų pralai- 

mėjimo, uždraudė dalyvauti varžybose, kur nugalėtoju 
atletą paskelbia ne teisėjas, ne savaiminė baigtis, o pa- 
siduodančiojo ir liepiančio perduoti palmę laimėtojo bal- 
sas. 2. Dorybė ir geranoriškumas visiems teikia tai, ką 
lakedaimoniečiai stengėsi išsaugoti savo piliečiams: kad 
niekada nebūtų nugalėti. Mat siela lieka nenugalėta ir 
kam nors iškilus virš jos. Todėl niekas nesako, kad trys 
šimtai Fabijų buvo nugalėti. Jie buvo nužudyti. Ir pūnų 
paimtas į nelaisvę Regulas nenugalėtas, ir kiekvienas 
kitas, nepraradęs dvasios spaudžiant šėlstančio likimo 
jėgai ir svoriui. 3. Apie geradarystes sakyčiau tą patį: 
kai kas gavo daugiau, didesnių, dažniau, tačiau nėra 
nugalėtas. Galbūt pasirodytų, kad vienos geradarystės 
pralenktos kitų geradarysčių, jei suskaičiuotum duota ir 
gauta. Bet jei davėją ir gavėją lyginsi, vertindamas jų 
sielas, nė viena neturės palmės šakos. Mat gali atsitikti, 
kad abu bus pavadinti lygiais: ir daugelio žaizdų per- 
smeigtas, ir lengvai sužeistas, nors iš pažiūros vienas ir 
atrodys silpnesnis. 


IV. 1. Taigi Žmogus negali būti pralenktas gerada- 
rystėmis, jei moka būti skolingas, jei nori atsimokėti. 
Negalėdamas su geradariu susilyginti daiktais, prilygs- 
ta siela. Kai tokia jo dvasios būklė, kai jis trokšta tam 
tikrais ženklais parodyti dėkingą sielą, ar svarbu, kuri 
pusė priskaičiuoja daugiau dovanėlių? Tu daug gali duo- 
ti, aš — tik priimti, su tavimi — likimas, su manimi — 
geranoriškumas. Tačiau tau prilygstu taip, kaip puikiai 
apginkluotiems kariams — nuogi ar lengvai ginkluoti. 
2. Vadinasi, niekas nepralenkiamas geradarystėmis, nes 
kiekvienas yra tiek dėkingas, kiek nori. Nes jei būti 

pralenktam geradarystėmis — gėda, išeitų, jog nereikia 
priimti labai galingų vyrų gerų darbų. Jiems juk nega- 
lėsi atsilyginti. Turiu galvoje princepsus, karalius, visus 
likimo užkeltus ten, iš kur gali daug dovanoti, tegauda- 
mi atgal mažų ir neprilygstančių duotosioms dovanų. 
3. Pasakiau: karalius ir princepsus, tačiau ir jiems gali- 
ma stropiai pasidarbuoti, jų išskirtinė galybė remiasi ma- 
žesniųjų pritarimu ir tarnavimu. Bet esama ir visiškai 
nieko nenorinčių, jokių Žmogiškų troškimų neturinčių 
žmonių. Jiems pats likimas negali nieko duoti. Sokratas 
tikrai pralenks mane geradarystėmis, tikrai pralenks Dio- 
genas. Mindydamas karaliaus turtus, jis nuogas Žengė 
per makedonų iždo lobius!* 4. O! Sau ir kitiems, kieno 
akių dar nebuvo užtemdžiusi kliudanti tiesą įžvelgti 
migla, jis visai pagrįstai atrodė iškilęs virš to, po kurio 
kojomis gulėjo viskas. Jis buvo daug galingesnis, daug 
turtingesnis, nors tada Aleksandrui priklausė visa, nes 
buvo daugiau to, ko nenorėjo gauti, negu to, ką anas 
galėjo duoti. 


V. 1. Negėda būti pralenktiems šių vyrų. Juk nepra- 
randu dvasios, kai siunti susigrumti su nesužeidžiamu 
priešu; ugnis gali degti ir sutikusi liepsnai neįkanda- 
mos medžiagos; geležis nepraranda gebėjimo pjaustyti, 
pabandžiusi rėžti atmušantį smūgius, tvirtą, iš prigim- 
ties kietumui besipriešinantį akmenį. Tą patį atsakysiu 
dėl dėkingo Žmogaus: jis gėdingai nepralaimi gerada- 
rystėms, kai esti įpareigojamas tų vyrų, kurių arba di- 
dinga padėtis, arba ypatinga dorybė užtrenkia vartus 
atsilyginimui už geradarystę. 2. Tėvai mus beveik pra- 
lenkia. Nes juos turime tol, kol laikome nepakeliamais, 

kol nesuvokiame jų geradarysčių, o kai amžius įkrečia 
proto, ir pradeda aiškėti, jog mylėti juos privalome dėl 
to paties, dėl ko nemylėjome: dėl raginimų, griežtumo, 
stropaus sergėjimo nuo jaunystės paikysčių, mirtis juos 
išplėšia iš mūsų. Tik nedaugeliui amžius teleido nusi- 
skinti tikrąjį vaikų teikiamą vaisių, o kiti tejuto tik sūnų 
naštą. 3. Tačiau negėda būti pralenktam tėvo gerada- 
rysčių, kaip ir kieno nors kito čia būti nugalėtam negė- 
da. Vienais dalykais prilygstame kitiems Žmonėms, ki- 
tais — ne. Prilygstame siela. Vien jos jie reikalauja, vien 
ją jiems prižadame. Neprilygstame likimu. Jei jis kam 
nors kliudo atsilyginti, dėl to nereikia rausti kaip pra- 
laimėjusiam. Negėda yra žengti ne koja kojon, užtenka 
sekti iš paskos. 4. Dažnai pirmiausia būtinai turime siekti 
gauti naujų geradarysčių, dar neatsilyginę už ankstes- 
niąsias. Siekiame ir nesigėdijame, kad skolinsimės dar 
už aną negrąžinę, kadangi bus vilkinama tikrai ne dėl 
mūsų kaltės. Nors mes ir nepaprastai dėkingi, bet įsi- 
terps trukdančių išorinių aplinkybių. Tačiau nei mūsų 
sielos bus nugalėtos, nei gėdingai pralenktos to, kas nė- 
ra mūsų galioje. 


VI. 1. Makedonų karalius Aleksandras dažnai girda- 
vosi esąs niekieno nepralenktas gerais darbais. Pernelyg 
išpuikęs jis iš aukšto žvelgė į makedonus, graikus, ka- 
rus, persus ir į kariuomenę priimtus kitų tautų karius, 
negalvodamas, jog tai leido jo karalystei driektis nuo 
Trakijos kampelio iki nežinomos jūros krantų. Tuo pa- 
čiu galėjo girtis Sokratas, tuo pačiu galėjo girtis Alek- 
sandrą pralenkęs Diogenas. O ar nepralenkė tądien, kai 
jau nebežmoniškai pasipūtęs žmogus išvydo tokį, kam 

neįstengė nei nieko duoti, nei iš jo galėjo ką atimti?! 
2. Karalius Archelajas prašė Sokratą atvykti pas jį. Pa- 
sakojama, jog Sokratas atsakęs nenorįs vykti pas tą, iš 
kurio gavęs gera, negalėtų atitinkamai atsilyginti. Ta- 
čiau, pirma, jis galėjo neimti. Antra, jis pirmas būtų 
pradėjęs daryti gera: juk būtų atvykęs paprašytas ir su- 
teikęs tai, ko anas Sokratui niekada nebūtų galėjęs su- 
grąžinti. Ketinęs duoti aukso ir sidabro Archelajas būtų 
gavęs paniekos auksui ir sidabrui. Ar Sokratas negalėjo 
atsilyginti Archelajui? 3. Ir ar būtų gavęs tiek, kiek da- 
vė, jei būtų pasirodęs valdovui kaip gyvybę ir mirtį 
išmanantis, ir vieno, ir kito reiškinio tikslus žinantis žmo- 
gus? Jei viduryje dienos pasiklydusį karalių būtų prilei- 
dęs prie daiktų prigimties? Juk tas jos visiškai nepaži- 
no: prasidėjus saulės užtemimui, liepė pagal gedulo ir 
negandų paprotį uždaryti rūmus ir nukirpti plaukus sū- 
nui“. 4. Kiek daug būtų padaręs gera, ištraukdamas iš 
slėptuvės išsigandusį ir liepęs nurimti, sakydamas: „Tai 
ne saulė nusilpo, bet du šviesuliai susitiko. Žemesniu 
keliu bėgdamas mėnulis savo skritulį padėjo po pačia 
saule ir ją savimi paslėpė. Kartais jis užkloja mažą pra- 
bėgomis užkabintą gabalėlį, kartais uždengia daugiau, 
užmesdamas priešais didesnę savęs dalį, kartais visai 
neleidžia jos matyti, atsiradęs tiesiai tarp saulės ir Že- 
mės. 5. Bet veržliai skriejantys šviesuliai netrukus išsi- 
skirs į skirtingas puses, netrukus diena grįš į žemę. Ši 
tvarka bus per amžius, galima numatyti tam tikras iš 
anksto žinomas dienas, kai įsiterpęs mėnulis neleis sau- 
lei išlieti visų spindulių. Truputėlį palauk. Štai jau išny- 
ra, štai jau mėnulį tarytum debesį palieka, štai jau ne- 

bėra kliūčių jai laisvai šviesti“. 6. Ar Sokratas negalėtų 
tinkamai atsilyginti Archelajui, uždrausdamas jam kara- 
liauti? Iš tiesų nedaug tebūtų jis gavęs iš Sokrato, jei 
būtų įstengęs Sokratui ką nors duoti. Tad kodėl Sokra- 
tas taip pasakė? Jis buvo sąmojingas, vaizdingai kal- 
bantis vyras, viską išjuokdavo, ypač galinguosius. To- 
dėl pasirinko ne paniekinamo ir išdidaus, o šmaikštaus 
atsisakymo būdą. Pasakė nenorįs priimti tokio Žmogaus 
gerų darbų, kuriam negalės tinkamai atsilyginti. Gal bi- 
jojo, kad nebūtų verčiamas priimti to, ko nenorėtų, gal 
bijojo, kad netektų priimti kokio Sokrato neverto daik- 
to. Kas nors pasakys: „Nenorėdamas imti, būtų galėjęs 
atsisakyti“. 7. Bet būtų sukurstęs prieš save išpuikusį, 
norintį, kad visa, kas jo, būtų labai vertinama, karalių. 
Jam nesvarbu, ar tu nenori karaliui ko nors duoti, ar iš 
karaliaus priimti, abu atsisakymus į vieną maišą sukiša. 
Išdidžiam valdovui baisiau, kai į jį žvelgiama iš aukšto 
negu kai jo nebijoma. Žinai, ko Sokratas norėjo iš tikrų- 
jų? Nenorėjo eiti į vergiją tas, kieno laisvės laisva vals- 
tybė neįstengė pakelti“. 


VII. 1. Manau, pakankamai išnagrinėjome vieną šio 
dalyko pusę: ar gėda būti pralenktam gerais darbais. 
Taip klausiantis Žino, jog Žmonės neįpratę daryti gera 
sau. Juk aišku, kad negėda būti nugalėtam savęs paties. 
2. Vis dėlto kai kurie stoikai nesutaria dėl to, ar gali 
žmogus daryti gera sau ir ar turi sau atsilyginti. Kad 
atrodytų, jog reikėtų tokį klausimą kelti, jie padarė štai 
ką. Paprastai sakome: „Dėkoju sau“ arba „Niekuo ne- 
galiu skųstis, tik pačiu savimi“, ar „Pats save nubau- 

siu“, ar „Neapkenčiu savęs“ ir daug panašių žodžių. 

Kiekvienas tokiu atveju apie save kalba tartum apie kitą. 
3. „Jei galiu, - sako jis, - sau pakenkti, kodėl negaliu 
daryti sau gera? Be to, jei tai, ką kitam teikiu, vadinasi 
geradarystėmis, kodėl nėra geradarystė tai, ką teikiu sau? 
Kodėl, gavęs iš kito, lieku skolingas, o davęs sau, - ne? 
Kodėl leista būti sau nedėkingam, ar tai mažesnė gėda, 
negu būti šykščiam, rūsčiam ir žiauriam, abejingam sau?“ 
4. Prekiautojas svetimu kūnu liežuviais plakamas taip 
pat, kaip ir prekiautojas savu. Smerkiamas pataikūnas, 
saldžiai pritariantis kiekvienam svetimam žodžiui, pasi- 
rengęs meluoti palaižūnas. Ne mažiau priekaištaujama 
savimi besigrožinčiam ir besididžiuojančiam, sakyčiau, 
sau meilikaujančiam žmogui. Nekenčiame ydų ne tik 
tada, kai jos nusideda išorėje, bet ir tada, kai atsisuka 
į vidų. 5. Kuo labiausiai Žavėsiesi: ar ne sau įsakinėjan- 
čiu, save valdančiu vyru? Lengviau viešpatauti nepa- 
kenčiančioms svetimų galios barbarų tautoms negu pa- 
žaboti ir sau pajungti savo sielą. Pasakojama, jog Plato- 
nas dėkojo Sokratui už tai, ką buvo iš jo išmokęs. Ko- 
dėl Sokratas negalėjo dėkoti sau už tai, ko išmokė sa- 
ve? Markas Katonas sako taip: „Ko tau trūksta, skolin- 
kis iš savęs“. Kodėl negalėčiau sau įteikti dovaną, jei 
galiu iš savęs pasiskolinti? 6. Esama aibės atvejų, kai 
nuolatos dalijamės į du žmones. Paprastai sakome: „Pa- 
lauk, pasitarsiu su savimi“, arba: „Nusuksiu sau ausį“. 
Jei tiesa, kad Žmogus gali ant savęs pykti, gali ir dėkoti 
sau. Kaip save keikia, gali ir girti, kaip daro sau nuos- 
tolių, taip gali teikti naudos. Skriauda ir geradarystė 
yra priešybės. Jei apie pirmąją sakome: „Nusiskriaudžiau 
save“, galėtume sakyti ir: „Padariau sau gera“. 

VIII. 1. Natūralu pirmiausia jaustis skolingam, pas- 
kui — siekti atsilyginti. Skolininko nebūna be kredito- 
riaus, kaip žmonos be vyro, tėvo be sūnaus. Kad kas 
nors gautų, kas nors turi duoti. Duoti ir gauti - tai ne 
perdėti iš kairės į dešinę. 2. Kaip, judindamas ir perkel- 
damas savo kūną iš vienos vietos į kitą niekas savęs 
neneša, kaip apie jokį, net ir pasakiusį už save kalbą 
žmogų nesakoma, kad jis dalyvavo kaip pagalbininkas, 
kaip niekas nestato savo, kaip globėjo statulos“, kaip 
rūpestingai prisižiūrėjęs ligonis pasveikęs nereikalauja 
sau užsimokėti, taip ir visur kitur padaręs ką sau nau- 
dinga neprivalės sau atsilyginti, nes neturės kam. 3. Tar- 
kime, sutinku, kad kas nors teikia sau geradarystę. Bet 
juk teikdamas ir susigrąžina. Tarkim, sutinku, kad kas 
nors gauna iš savęs geradarystę. Bet juk imdamas ir 
teikia. Kaip sakoma, atsiteisiama namuose, ir, tarytum 
žaidžiant, kinta tik vardas, nes davėjas yra ne kitas as- 
muo negu gavėjas, o vienas ir tas pats'. Žodžiai „būti 
skolingam“ vartojami tik kalbant apie du žmones. Kaip 
jie sutilps viename? Kaip įsipareigodamas grąžinti žmo- 
gus gali save nuo to atleisti? 4. Kaip ratas ir rutulys 
neturi nei apačios, nei viršaus, nei pabaigos, nei pra- 
džios, kadangi judant tvarka kinta, ir tai, kas sekė iš 
paskos, žengia priekyje, o kas leidosi, kyla, ir visa, kas 
kur ėjo, grįžta į tą patį, tas pat darosi ir su žmogumi: 
nors ir paversi jį daugeliu, bus vienas. Šis susitrenkė. 
Neturi su kuo bylinėtis dėl skriaudos. Šis susirišo ir 
užsirakino. Jis nebus sulaikytas kaip panaudojęs prie- 
vartą. Šis suteikė sau geradarystę. Tučtuojau davėjui at- 
silygino. 5. Sakoma, kad daiktų gimtis nieko nepraran- 
da, nes visa, kas iš jos išplėšiama, į ją grižta, ir niekas 
negali pražūti, nes neturi kur nukristi, o vėl atsirita ten, 

iš kur iškeliavo!'. „Ką bendra, — sako jis, —- turi šis pa- 
vyzdys su iškeltu klausimu?“ Pasakysiu. 6. Įsivaizduok 
save nedėkingą. Geradarystė nenueina niekais, ji - pas 
davėją. Įsivaizduok, jog nenori, kad būtų atsilyginta. Bet 
juk atsilyginimas tave pasiekė, dar nieko neįteikus. Ne- 
gali nieko prarasti, nes atimtas daiktas vis tiek tau pri- 
skiriamas. Ratas sukasi tavyje: gaudamas teiki, teikda- 
mas gauni. 


IX. 1. „Reikia, - sako jis, - daryti sau gera. Vadinasi, 
reikia ir atsidėkoti“. Pirmas teiginys klaidingas. Nuo jo 
priklauso išvada. Juk niekas neteikia sau geradarystės, 
o tik paklūsta prigimčiai. Ji nuteikia mylėti save, todėl 
žmogus labai rūpestingai vengia viso, kas kenkia, ir sie- 
kia to, kas naudinga''. 2. Ne dosnus yra sau dovano- 
jantis, ne maloningas sau atleidžiantis, ne geraširdis be- 
sisielojąs dėl savo nelaimių vyras. Pasitarnavimas ki- 
tiems yra dosnumas, atlaidumas, geraširdiškumas, o sau 
— prigimties poreikis. Geradarystė —- savanoriškas daly- 
kas, o teikimas naudos sau - būtinas. Didesnis gerada- 
rys tas, kuris yra daugiau padaręs gera. Kas kada buvo 
giriamas už pagalbą sau pačiam? Už išsiveržimą iš plė- 
šikų nagų? Niekas neteikia sau geradarystės, kaip ir 
svečiu savęs nelaiko, niekas sau nedovanoja, kaip ir ne- 
skolina. 3. Jei kiekvienas teikia sau geradarystę, teikia 
visada, teikia be perstojo, negali savo geradarysčių su- 
skaičiuoti. Kada jis atsidėkoja, jei atsidėkodamas tuo pa- 
čiu ir geradarystę teikia? Kaip galėtum atskirti, ar jis 
sau suteikė geradarystę, ar atsilygino, kai viskas vyksta 
tame pačiame žmoguje? Išsilaisvinau iš pavojaus. Pada- 
riau sau gera. O kitą kartą, išsilaisvindamas iš pavo- 

jaus, ar darau gera, ar atsilyginu? 4. Toliau. Net sutik- 
damas su pirmuoju teiginiu, kad mes teikiame sau ge- 
radarysčių, nesutiksiu su išvada. Net jei darome sau 
gera, nesame skolingi sau. Kodėl? Todėl, kad akimirks- 
niu atgauname. Man reikia gauti geradarystę, paskui 
jaustis skolingam, paskui atsilyginti. Čia nėra vietos bū- 
ti skolingam, nes nedelsiant atgauname. Duodame tik 
kitam, esame skolingi tik kitam, atsilyginame tik kitam. 
Negali vykti viename dviejų reikalaujantis dalykas. 


X. Geradarystė yra tam tikros naudos teikimas. Žo- 
dis „teikimas“ rodo į kitus. Ar neatrodys beprotis žmo- 
gus, sakąs ką nors sau pardavęs? Nes pardavimas yra 
perdavimas, ir savo daikto, ir teisės į jį perkėlimas ki- 
tam. O kaip parduoti, taip ir ką nors duoti reiškia at- 
imti iš savęs ir tai, ką turėjai, perkelti pas kitą. Kadangi 
taip yra, išeina, kad niekas neteikia sau geradarystės 
todėl, kad niekas nieko sau neteikia. Priešingu atveju 
dvi priešybės sutampa, nes ir duoti, ir gauti pasidaro 
tas pat. 2. Bet juk didelis yra skirtumas tarp davimo ir 
gavimo. Argi ne? Šių žodžių reikšmės priešingos. O jei 
kas teikia geradarystę sau, tarp davimo ir gavimo skir- 
tumo nebelieka. Ką tik kalbėjau, jog kai kurie Žodžiai 
tiesiasi į kitus ir yra taip sudaryti, kad reiškia atskyri- 
mą nuo mūsų. Esu kito brolis, juk niekas nėra pats 
savęs brolis, prilygstu, bet kam nors kitam, juk kas pri- 
lygsta sau? Lyginimo neįmanoma suvokti be antrojo dė- 
mens, sujungimo nebūna be antrojo dėmens, taip pat ir 
davimo nebūna, ir geradarystės nebūna. 3. Tai aišku iš 
paties žodžio, kuriame glūdi sąvoka „gera daryti“. Nie- 
kas sau nedaro gera, kaip nesti sau palankus, kaip nėra 

savęs šalininkas. Galima apie tai kalbėti ilgiau, patei- 
kiant daugiau pavyzdžių. 4. Kodėl gi ne? Geradarystė 
priskirtina prie tų dalykų, kurie reikalauja antrojo as- 
mens. Nors kai kas yra garbinga, nepaprastai gražu, 
labai dora, bet įmanoma tik esant antram. Ištikimybė 
šlovinama, garbinama kaip viena didžiausių Žmonių gi- 
minės gėrybių. O apie ką kalbama kaip apie pasiro- 
džiusį ištikimą sau? 

XI. 1. Pereinu prie paskutinės dalies. Atsilyginančiam 
tenka daryti kai kurių išlaidų, kaip ir grąžinančiam pi- 
niginę skolą, o atsilyginantis sau nieko neišleidžia, kaip 
ir nieko neįgyja, gaudamas savo geradarystę. Gerada- 
rystė ir atsilyginimas turi eiti iš vienos pusės į kitą, 
viename žmoguje tokia kaita nevyksta. Atsilyginantis tei- 
kia naudos tam, iš kurio ką nors įgijo. Kam naudingas 
sau atsilyginantis? Sau. Kas gali įsivaizduoti kitaip, kaip 
atsilyginimą vienoje vietoje, o geradarystę kitoje? Kas 
sau atsilygina, sau teikia naudos. Koks nedėkingasis to 
kada nenorėjo? Ir kas nebuvo nedėkingas, taip daryda- 
mas? 2. „Jei privalome, - sako jis, - sau dėkoti, priva- 
lome ir sau atsilyginti.“ Juk sakome: „Dėkoju sau, kad 
nevedžiau tos moters“, arba: „kad su tuo žmogumi ne- 
sudariau ūkinės bendrijos“. Šitaip sakydami, save pagi- 
riame, ir, norėdami savo poelgį paliaupsinti, vartojame 
padėkos žodžius. 3. Geradarystė yra tai, kas davus gali 
būti ir neatlyginta. Sau teikiąs geradarystę negali neat- 
siimti to, ką davė. Vadinasi, tai nėra geradarystė. Gera- 
darystė vienu laiku gaunama, kitu — atlyginama. 4. Ge- 
radarystėje giriama ir gerbiama tai, kad, norėdamas ki- 
tam suteikti naudos, žmogus pamiršta savąją, kad ki- 


490) 


APIE GERADARYSTES. V 


tam duoda, nutraukdamas nuo savęs. Teikiant gerada- 
rystę sau, to nebūna. 5. Geradarystės teikimas reiškia 
ryšį: ji kažką patraukia, kažką įpareigoja. Davimas sau 
ryšio nereiškia. Jis nieko nepatraukia, nieko neįpareigo- 
ja, niekam nesuteikia vilties, neverčia sakyti: „Šį žmogų 
reikia gerbti. Jis anam padarė gera, padarys ir man“. 
6. Geradarystė yra tai, ką kas nors daro ne dėl savęs, 
bet dėl to, kam daro. Sau darantis gera daro dėl savęs. 
Vadinasi, tai nėra geradarystė. 


XII. 1. Dabar tau atrodau melavęs, kalbėdamas pra- 
džioje. Sakai, jog gerokai varžtus atleidau, ir visas dar- 
bas eina šuniui ant uodegos. Palauk, dar pavadinsi tuos 
teiginius teisingais, kai nuvesiu į tokius užkaborius, iš 
kurių išsiveržęs nieko daugiau nebūsi pasiekęs, išsky- 
ir nepatekti. 2. Iš tiesų, kas čia gero iš uolaus mazgų 
atraišiojimo? Juk pats esi užmezgęs juos tam, kad pas- 
kui atraišiotum“. Bet kaip dėl pramogos ir juoko jie 
kartais taip supainiojami, kad nepatyrusiam sunku at- 
rišti, o sunarpliojusiam paklūsta be jokio vargo, nes jis 
žino visus susikabinimus ir stabdžius, ir visa tai vis 
tiek teikia tam tikro malonumo (mat bando proto mik- 
lumą bei skatina dėmesį), taip ir šie, atrodantys gud- 
rūs, klastingi samprotavimai pašalina nerūpestingumą 
ir nerangumą tų Žmonių, kuriems reikia tai lyginti klai- 
džiojimų lauką, tai pastatyti neaiškias gruoblėtas užtva- 
ras, kad per jas iššliaužę atidžiai pėdintų tolyn. 

3. Sakoma, jog niekas nėra nedėkingas. Tai išsam- 
protaujama taip. „Geradarystė yra tai, kas teikia nau- 
dos. Kaip jūs, stoikai, sakote, blogam žmogui niekas 

negali teikti naudos. Vadinasi, blogasis negauna gera- 
darystės*** ir nesti nedėkingas. Be to, geradarystė yra 
garbingas ir girtinas dalykas. Blogasis neturi vietos gar- 
bingam ar girtinam dalykui. Vadinasi, geradarystei taip 
pat. Jei jis negali priimti geradarystės, neturi ir atsily- 
ginti už ją. Todėl jis netampa nedėkingas. 4. Be to, kaip 
jūs sakote, geras vyras viską daro teisingai. Jei viską 
daro teisingai, negali būti nedėkingas. Blogam vyrui nie- 
kas negali suteikti geradarystės. Geras atsilygina už ge- 
radarystę, blogas negauna. Kadangi taip yra, išeina, kad 
nei blogasis nebūna nedėkingas, nei gerasis. Taigi pa- 
saulyje nėra nedėkingo Žmogaus, ir tuščia apie tai kal- 
bėti.“ 5. Vienintelis mūsų gėris yra garbingumas. Jis 
negali patekti blogajam. Mat jei į jį įžengs dorybė, jis 
nustos buvęs blogas. Kol jis blogas, niekas negali jam 
suteikti geradarystės, nes blogis ir gėris - priešingi, į 
vienovę nesueinantys dalykai. Niekas neduoda jam nau- 
dos todėl, kad visa, kas jį pasiekia, sugenda dėl netin- 
kamo naudojimo. 6. Kaip ligos sužalotas tulžį kaupian- 
tis skrandis bet kokį gautą maistą pakeičia ir peną pa- 
verčia skausmo kaltininku, taip nevykusi siela, ką tik 
jai patikėtum, visa padaro savo našta, pražūtimi ir ne- 
laimės priežastimi. Laimingiausi bei turtingiausi yra 
veikliausi ir, prastai išlaikydami pusiausvyrą, svyruoja 
tuo labiau, kuo daugiau medžiagos randa pasireikšti. 7. 
Taigi joks naudingas daiktas negali pasiekti blogųjų, tik 
toks, kuris kenkia. Kad ir kas jiems patektų, jie visa 
pakeičia savo prigimtimi, ir geresniam vyrui puikūs bei 
naudingi dalykai jiems yra pražūtingi. Jie negali teikti 
geradarystės todėl, kad niekas negali teikti to, ko netu- 
ri. Toks žmogus neturi noro daryti gera. 

XIII. 1. Bet nors ir tokia padėtis, blogasis gali kai ką 
gauti. Tai panašūs į geradarystes dalykai. Už juos neat- 
silyginęs, bus nedėkingas. Yra sielos gėrybių, yra kūno, 
yra likimo. Sielos gėrybės nuo kvailio ir nedorėlio trau- 
kiasi tolyn. Jie prileidžiami prie tų, kurių ir gauti gali, 
ir atsilyginti privalo, o jei kas neatsilygina, lieka nedė- 
kingas. Tai ne tik mūsų nuostata. Toli užbrėžę plačias 
žmogiškos laimės ribas peripatetikai sako, jog mažosios 
geradarystės bloguosius pasiekia. Už jas neatsilyginęs 
žmogus yra nedėkingas. 2. Taigi mums nepatinka ne- 
darančios geresnės sielos geradarystės, tačiau neneigia- 
me, kad jos pravarčios ir siektinos. Jas ir blogasis gali 
teikti geram vyrui, ir gauti iš gerojo. Tai pinigai, drabu- 
žiai, garbingos tarnybos, gyvybė. Neatsilygindamas už 
jas, pelno nedėkingojo vardą. 3. „O kodėl tu vadini ne- 
dėkingu negrąžinusį to, ko tu nelaikai geradaryste?“ Kai 
kurie iš tikro besiskirią dalykai dėl panašumo vadinami 
tuo pačiu žodžiu. Taip pikside“ vadiname ir sidabrinį, 
ir auksinį indus. Taip neraštingu apšaukiame ne apskri- 
tai netašytą, bet aukštesnių mokslų nepasiekusį žmogų. 
Taip, išvydęs prastai apsirengusį skarmalių, kas nors 
pasakys matęs jį nuogą. Minėti dalykai nėra geradarys- 
tės, tačiau turi jų išvaizdą. 4. „Kaip jie yra tarytum 
geradarystės, taip ir anas bus tarytum nedėkingas, o ne 
iš tiesų nedėkingas.“ Tai netiesa, nes ir davėjas, ir ga- 
vėjas juos vadina geradarystėmis. Tikrosios geradarys- 
tės atvaizdą apgavęs Žmogus bus nedėkingas, kaip kad 
nuodytoju laikomas migdomųjų, kuriuos manė esant 
nuodus, primaišęs asmuo. 


XIV. 1. Kleantas veikia karščiau. „Nors gautas daly- 
kas, - sako jis, - nėra geradarystė, tačiau gavęs jį ir 

neatsilyginęs yra nedėkingas.“ 2. Ir dar nesusitepęs ran- 
kų plėšikas yra plėšikas, nes apsiginklavo žmonėms už- 
mušinėti ir yra nusiteikęs plėšti bei žudyti. Niekšišku- 
mas ne atsiranda jo darbuose, o tik pasireiškia ir atsi- 
skleidžia. Šventvagiai baudžiami, nors nė vienas nepri- 
silietė prie dievų. 3. „Kaip gali būti, —- sako jis, - žmo- 
gus nedėkingas blogajam, jei blogasis negali daryti ge- 
ra?“ Jis nedėkingas todėl, kad gautas dalykas nebuvo 
geradarystė, bet taip buvo vadinamas. Kas gaus iš jo 
ką nors iš neišmanėlių turimų dalykų, kurių ir blogieji 
turi apsčiai, pats panašiai turės atsilyginti ir, kad ir ko- 
kie jie būtų, gauta kaip gera privalės grąžinti kaip gera. 
4. Skolininku vadinamas ir skolingas auksinių monetų, 
ir valstybės nustatyta forma išspaustų odos gabalėlių. 
Lakedaimoniečiai savo krašte juos vartojo vietoj pinigų. 
Kaip skolinaisi, taip ir atsiteisk. 5. Kas yra geradarys- 
tės, ar į Šią purviną ir žemą medžiagą turi būti nu- 
sviesta garsaus vardo didybė, — kas jums darbo. Tiesos 
ieško kiti. Jūs nukreipkite sielą į tiesos regimybę ir, 
mokydamiesi garbingumo, kad ir kas gautų garbingu- 
mo vardą, visa garbinkite. 


XV. 1. „Kaip, pasak jūsų, - sako jis, - niekas nebūna 
nedėkingas, taip, antra vertus, visi yra nedėkingi.“ Sa- 
kome, jog visi yra kvaili ir blogi. Žmogus, turintis vie- 
ną ydą, turi visas. Visi yra kvaili ir blogi; vadinasi, visi 
yra nedėkingi. 2. Kaip čia išeina? Argi nėra? Ar ne- 
plaukia iš visų pusių priekaištai Žmonių giminei? Ar 
visi nedejuoja, kad geri darbai pražūva ir retas neatsi- 
lygina blogiu jam smarkiai pasitarnavusiems? Nėra pa- 
grindo šį murmėjimą laikyti tik mūsų, vadinančių blogy- 

be ir yda visa, kas netelpa į teisingumo taisyklę, dūsa- 
vimais. 3. Štai šaukia man nepažįstamas žmogus, ne 
filosofų namiškis. Tautas ir gentis smerkiantis balsas 
sklinda iš minios vidurio: 

Šeimininkui pavojus iš svečio, 

Uošviui — iš žento šalies, suretėja meilė tarp brolių, 

Vyras galvoja, kaip žmoną užmušt, o toji - kaip vyrą“. 
4. Tai dar baisiau: geri darbai virto nusikaltimais, ne- 
gailima net tų kraujo, už kuriuos reikėtų lieti. Gerada- 
rystes palydime kardu ir nuodais. Galybė ir garbė kelti 
ranką net prieš tėvynę ir savo fasciais ją prislėgti. Nie- 
kingu ir žemu laiko save neiškilęs virš valstybės Žmo- 
gus. Iš valstybės paimta kariuomenė nukreipiama prieš 
ją pačią. Karvedys kalba taip: 5. „Kovokite prieš žmo- 
nas, kovokite prieš vaikus! Ginklais suterškite aukurus, 
židinius, penatus!“ Be senato įsakymo jūs negalėdavote 
įžengti į miestą net triumfui“, nugalėtoją kariuomenę 
parvedusiems vadams senato posėdis pareikšdavo pa- 
garbą už miesto sienų. Dabar, nužudę piliečius, paplū- 
dę giminaičių krauju, įžygiuojate pakėlę vėliavas. 6. Te- 
gu laisvė netenka žado žibant karo ženklams, ir genčių 
nugalėtoja bei tramdytoja romėnų tauta, toli nustūmusi 
išorinio karo pavojų, panaikinusi baimę, tešiurpsta iš 
siaubo šiapus sienų apsupta legionų erelių“. 


XVI. 1. Nedėkingas yra Koriolanas, per vėlai, jau gai- 
lėdamasis nusikaltimo, suvokęs pareigą. Jis sudėjo gin- 
klus, bet sudėjo, jau pradėjęs žudyti tėvynę. Nedėkin- 
gas Katilina. Jam atrodė per maža užgrobti tėvynę jos 
nesugriovus, nepasiuntus prieš ją alobrogų" kohortų, 
nepasikvietus iš už Alpių priešų, pasiruošusių pasotinti 

seną įgimtą neapykantą ir vertusių romėnų vadus įteik- 
ti seniai galų kapams privalomas aukas'“. 2. Nedėkin- 
gas Gajus Marijus, eilinio batais atžygiavęs į konsulatą. 
Jei nebūtų romėnų žudęs kaip kimbrų, jei ne tik nebūtų 
davęs ženklo daigoti ir galabyti piliečius, bet ir pats 
nebūtų buvęs tas ženklas, būtų galvojęs, kad mažai pa- 
kitusi ar į ankstesnę būklę sugrįžusi jo padėtis. 3.' Ne- 
dėkingas Liucijus Sula, gydęs tėvynę kartesniais vais- 
tais, negu pavojingai ligai reikėjo. Atbridęs per žmonių 
kraują nuo Prenesto tvirtovės iki Kalvos vartų, pradėjo 
mieste kitokius mūšius, kitokias Žudynės: du legionus 
po pergalės — tai ypač nuožmu! — po duotos priesai- 
kos - tai siaubinga piktadarystė!- išgalabijo, sugrūdęs į 
kampą, ir išgalvojo proskripciją. Dievai gerieji! Romėnų 
piliečio žudikas tada gaudavo neliečiamybę, pinigų, vos 
ne piliečio vainiką!“ 4. Nedėkingas Gnėjus Pompėjus. 
Už tris konsulatus, už tris triumfus, už daugybę daž- 
niausiai pirma laiko gautų garbingų tarnybų valstybei 
atsilygino, įtraukdamas į jos valdymą kitus. Neapykan- 
tą dėl savo galybės tikėjosi sumažinti, padarydamas, kad 
daugeliui būtų leista tai, kas nebuvo leista niekam. 
Trokšdamas ypatingų įgaliojimų, savo nuožiūra skirsty- 
damas provincijas, su trečiuoju taip dalydamasis val- 
džią, kad dvi jos dalys priklausytų jo namams“, romė- 
nų tautą atvedė ten, kur ji galėjo išsigelbėti tik vergau- 
dama“. 5. Nedėkingas ir Pompėjaus priešas bei nugalė- 
tojas“?. Iš Galijos ir Germanijos jis atginė karą į miestą. 
Tas prastuomenės draugas, tas jos numylėtinis išdėstė 
stovyklą Flaminijaus cirke, arčiau negu Porsina“. Jis pa- 
žabojo nugalėtojo teisę ir Žiaurumą, įvykdė, ką mėgo 
kartoti: nežudė nieko, išskyrus ginkluotus. Tačiau kaip 

čia išeina? Kiti kariavo kraugeriškiau, bet pasisotinę ka- 
da nors liaudavosi; šis mikliai įsikišo kardą į makštis ir 
jau niekada nebenusijuosė. 6. Nedėkingas savo diktato- 
riui** buvo Antonijus, paskelbęs jį buvus užmuštą teisė- 
tai, jo žudikus išsiuntęs valdyti provincijų ir proskripci- 
jos, antpuolių, karų nualintą tėvynę po daugybės nelai- 
mių atidavęs net ne romėnų karaliams, kad, sugrąžinu- 
si achajams, rodiečiams ir daugeliui garsių miestų bu- 
vusias teises ir laisvę bei nepriklausomybę, ji pati mo- 
kėtų duoklę eunuchams“. 


XVII. 1. Dienos neužteks išvardyti nedėkingiesiems, 
troškusiems net tėvynės pražūties. Lygiai taip pat be 
galo ilgai truktų, jei norėčiau apžvelgti atvejus, kai pati 
valstybė buvo nedėkinga geriausiems ir labiausiai atsi- 
davusiems vyrams, ne rečiau nusidėdama jiems, negu 
jai buvo nusidėta. 2. Ji išsiuntė į tremtį Kamilą, ištrėmė 
Scipioną. Po Katilinos sąmokslo buvo išguitas Cicero- 
nas, sugriauti jo penatai, išplėšti turtai, padaryta visa, 
ką būtų padaręs tapęs nugalėtoju Katilina. Rutilijus už 
savo nekaltumą užmokėjo Azijoje, Katonui romėnų tau- 
ta nedavė pretūros, o prie konsulato net iš tolo nepri- 
leido. 3. Visi esame nedėkingi. Tegul kiekvienas paklau- 
sia savęs, pasirodys, jog jis skundžiasi kokiu nors nedė- 
kinguoju. O juk negali būti, kad visi skųstųsi, jei nerei- 
kėtų skųstis visais. Vadinasi, visi yra nedėkingi. Ir go- 
dūs visi, ir pikti visi, ir bailūs visi, o labiausiai tie, 
kurie atrodo drąsūs. Pridurk: ir garbėtroškos visi, ir ne- 
dori. Bet nereikia ant visų pykti, atleisk jiems, visi pal- 
kioja. 4. Nenoriu apgaudinėti tavęs, sakydamas: „Žiū- 
rėk, kokia nedėkinga jaunuomenė. Kur tas nekaltas 

sūnus, netrokštąs tėvo paskutinės dienos, kur tas sai- 
kingasis, jos nelaukiąs, kur tas dorasis, apie ją negalvo- 
jąs? Kelintas taip bijo nuostabios Žmonos mirties, kad 
net nepamąsto apie ją? Koks, klausiu, apgintas bylinin- 
kas laiko atmintyje tokią didelę geradarystę, pradingus 
jai iš akių?“ 5. Tai visiems aišku: juk kas miršta nesi- 
skųsdamas? Kas paskutinę dieną išdrįsta pasakyti: 
Nugyvenau ir likimo duotąjį laiką praleidau?“ 


Kas išeina neprieštaraudamas, kas nevaitodamas? Ne- 
dėkingojo savybė yra nepasitenkinimas praeitimi. Die- 
nų visada bus mažai, jei jas skaičiuosi. 6. Galvok, kad 
ne laikas yra aukščiausiasis gėris. Kad ir kiek jo būtų, 
būk patenkintas. Atidėta mirties diena tau laimės ne- 
pridės, nes dėl tos gaišaties gyvenimas nepasidaro lai- 
mingesnis, tik ilgesnis. 7. Daug verčiau dėkingam už 
patirtus malonumus ne kitų metus skaičiuoti, bet sa- 
vuosius palankiai vertinti ir laikyti pelnu. „Dievas nu- 
tarė, jog aš tiek vertas, to ir gana. Galėjo daugiau, ta- 
čiau ir tai juk geradarystė.“ Būkime dėkingi dievams, 
dėkingi žmonėms, dėkingi ką nors suteikusiems mums, 
dėkingi suteikusiems mūsų artimiesiems. 


XVIII. 1. „Be galo, - sako jis, - mane įpareigoji, pri- 
durdamas „mūsų artimiesiems“. Užbrėžk kokią nors ri- 
bą. Darąs gera sūnui, kaip sakai, ir tėvui daro. Pir- 
miausia atsakyk į tai. Paskui norėčiau, kad būtų api- 
brėžta: jei daroma gera tėvui, ar ir broliui? Ar ir dėdei? 
Ar ir seneliui? Ar ir žmonai, ir žentui? Pasakyk, kur 
turėčiau sustoti, iki kol eiti paskui šią virtinę?“ 

Įdirbdamas tavo lauką, darysiu tau gera. Užgesin- 
damas degantį tavo namą ar išgelbėdamas nuo sugriu- 

vimo, darysiu gera. Išgydydamas tavo tarną, pasitar- 
nausiu. O jei išgelbėsiu tavo sūnų, ar nepadarysiu ir 
tau gera? 


XIX. 1. „Pateiki nevienodus pavyzdžius. Kas įdirba 
mano lauką, daro gera ne laukui, o man; kas paspiria 
mano namą, kad negriūtų, pasitarnauja man, juk namas 
negali jausti; aš — skolininkas, nes daugiau jokio nėra. 
Įdirbantis mano lauką trokšta pasitarnauti ne laukui, o 
man. Tą patį pasakysiu dėl tarno. Tai mano vergo da- 
lykas, jis man išgelbstimas, aš už jį lieku skolingas. Sū- 
nus gali pats tvarkyti geradarystę. Taigi jis priima, o aš 
džiaugiuosi, esu jos užkliudomas, bet neįpareigojamas.“ 
2. Tačiau norėčiau, kad, nemanydamas, jog esi skolin- 
gas, atsakytum taip: gera sūnaus sveikata, laimė, tėvo- 
nija susijusi su tėvu. Jis jausis laimingesnis, turėdamas 
sveiką ir gyvą sūnų, nelaimingesnis —- jo netekęs. Tad 
kaip čia išeina? Ar mano padarytas laimingesnis, išva- 
duotas nuo gresiančios nelaimės Žmogus nepatiria gera- 
darystės? 3. „Ne, - sako jis, —- juk kai kas iš kitiems 
skirtų dalykų atiteka ir ligi mūsų. Tačiau jų reikalauti 
dera tik iš to, kam duota. Pavyzdžiui, pinigus grąžinti 
prašoma to, kam paskolinta, nors tam tikru būdu jų 
teko ir man. Nėra geradarystės, kurios nauda nepaliestų 
artimųjų, o kartais net ir tolimesnių giminių. 4. Neklau- 
siame, kur pereis geradarystė iš to, kam duota, bet pas 
ką patenka pirmiausia. Iš paties atsakovo bei kaltininko 
reikalaujama grąžinti.“ Kaip čia išeina? Prašom, argi ne- 
sakai: „Padovanojai man sūnų. Jei būtų žuvęs, ir aš ne- 
būčiau gyvenęs?“ Ar nesi skolingas už darbą, sugrąži- 
nusį tau tą, kurio gyvybę vertini labiau už savo? Kai 

išgelbėjau sūnų, juk puolei ant kelių ir dievams meldei- 
si, tarsi būtum pats išgelbėtas. Iš tavo lūpų plaukė tokie 
žodžiai: 5. „Nesvarbu, katrą išgelbėjai. Du išgelbėjai. Ma- 
ne net labiau.“ Kodėl taip kalbi, jei tai ne geradarystė? 
„Todėl, kad jei mano sūnus pasiskolins pinigų, aš užmo- 
kėsiu kreditoriui, tačiau nesijausiu jam skolingas. Todėl, 
kad jei mano sūnus bus sučiuptas svetimaujant, raudo- 
nuosiu iš gėdos, bet nebūsiu laikomas svetimoteriu. 6. Sa- 
kausi esąs tau įsipareigojęs už sūnų ne todėl, kad tikrai 
esu, bet kad noriu pas tave ateiti kaip savanoris skoli- 
ninkas. Jam esant sveikam gyvam, man tenka ir milži- 
niško džiaugsmo, ir milžiniškos naudos, ir išvengiu sun- 
kios bevaikystės žaizdos. Dabar neklausiame, ar man 
suteikei naudos, bet ar padarei gera. Juk naudos teikia 
ir gyvulys, ir akmuo, ir žolė, tačiau jie nedaro gera, nes 
tą daro tik norintis padaryti gera. 7. Tu nori daryti gera 
ne tėvui, o sūnui, tėvo kartais net nepažįsti. Taigi, sa- 
kydamas: „Ar nepadariau gera tėvui, išgelbėdamas sū- 
nų?“, turėk galvoje ir priešingą klausimą: „Ar padariau 
gera tėvui, kurio nepažinojau, apie kurį net nepagalvo- 
jau?“ O jei (taip kartais esti) tėvo nekenti, o sūnų iš- 
gelbsti? Ar laikysi padaręs gera tam, kuris geradarystės 
metu buvo didžiausias tavo priešas?“ 

8. Atidėjęs į šoną pokalbių ginčus, atsakysiu kaip 
teisės Žinovas. Reikia žiūrėti davėjo nusistatymo. Pada- 
rė gera tam, kam norėjo. Jei tėvo garbei padarė, tėvas 
gavo gera, jei sūnaus naudai, tėvas neįpareigojamas dėl 
sūnui suteiktos geradarystės, net jei ja mėgaujasi. Ta- 
čiau jei pasitaikys proga, norės ir pats šį tą suteikti ne 
kaip būtinai privaląs atlyginti asmuo, bet kaip atsidė- 
kojimo vyksmo pradininkas. Iš tėvo nedera reikalauti 

atsilyginimo. Ką nors maloningai dėl to padaręs, jis lai- 
komas teisingu, o ne atsilyginusiu. 9. Mat čia pasaka be 
galo: jei tėvui darau gera, vadinasi, ir motinai, ir sene- 
liui, ir avynui, ir vaikams, ir giminaičiams, ir draugams, 
ir vergams, ir tėvynei. Tad kurgi geradarystė sustoja? 
Atsiranda neišpainiojamas soritas“. Jam sunku užbrėžti 
ribą, nes pamažu atrėplioja ir nesiliauja šliaužę vis nau- 
ji dėmenys. 

XX. 1. Paprastai skundžiamasi: „Du broliai nesuta- 
ria. Vieną išgelbėdamas, gal darau gera ir tam, kuris 
nirš, kad nežuvo nekenčiamas brolis“. Be abejo, gerada- 
rystė yra ir pagalba to nenorinčiam, kaip ir nenoromis 
padėjęs žmogus nelaikomas padariusiu gera. 2. „Vadini 
geradaryste, — sako jis, — tai, dėl ko puolamas, dėl ko 
kankinasi?“ Daugelio geradarysčių veidas nusiminęs ir 
rūstus, pavyzdžiui, pjaustymas, deginimas, kad pagy- 
dytum, ir supančiojimas. Nereikia žiūrėti, ar kas liūdi, 
gavęs geradarystę, bet ar privalo džiaugtis. Nėra netik- 
ras barbaro ar valstybinių pinigų nepažįstančio Žmo- 
gaus numestas denarijus. Ir neapkęsdamas geradarystės 
žmogus gali priimti, jei tik ji naudinga, jei geradarys 
darė, kad būtų naudinga. Nesvarbu, kad gerą dalyką 
kai kas sutinka priešiškai. 3. Na, o dabar apversk prie- 
šingai. Nekenčia brolio, nors jam apsimoka jį turėti. Aš 
jį nužudžiau. Tai nėra geradarystė, nors jis taip sakytų 
ir džiaugtųsi. Pavojingiausiai kenkia tas, kam dėkojama 
už piktadarystę. 

4. „Matau: kai kas teikia naudos, ir todėl yra gera- 
darystė. Kai kas kenkia, ir todėl nėra geradarystė. Štai 
duosiu pavvzdį to, kas nepadeda ir nekenkia, tačiau 

yra geradarystė. Dykumoje radau negyvą kieno nors tė- 
vą. Jį palaidojau. Nei jam pačiam pasitarnavau (koks gi 
jam skirtumas, kaip irti), nei sūnui (kokia jam iš to nau- 
da).“ Pasakysiu, ką gavo sūnus. Mano dėka jis įvykdė 
šventą ir būtiną pareigą. 5. Jo tėvui atlikau tai, ką jis 
būtų norėjęs ir net privalėjęs atlikti. Tačiau mano veiks- 
mas geradarystė yra tik tada, jei taip elgiausi ne iš gai- 
lestingumo ir žmoniškumo, kaip užkasdamas bet kokį 
lavoną, bet jei atpažinau kūną, jei galvojau pasitarnauti 
sūnui. O jei pakišau po velėna nepažįstamą numirėlį, 
niekas man už atliktą žmoniškumo pareigą neskolingas. 

6. Kas nors pasakys: „Kodėl taip uoliai ieškai, kam 
esi padaręs gera, tarsi ketindamas atgauti? Esama ma- 
nančių, jog niekada nereikia siekti, kad būtų atsilyginta. 
Jie pateikia tokias priežastis. Nevertas ir prašomas ne- 
atsilygins, vertas pats atsiteis. Be to, jei suteikei geram 
vyrui, žiūrėk, kad prašymu jo neįžeistum, sudarydamas 
įspūdį, tarsi savaime pats savo noru jis nebūtų atsilygi- 
nęs. Jei davei blogam vyrui, atkentėk pats, tačiau nega- 
dink geradarystės, paversdamas ją kreditu. Be to, įsta- 
tymas neliepia siekti atsilyginimo; vadinasi, draudžia“. 
Tai vien žodžiai. 7. Kol manęs niekas neslegia, kol liki- 
mas neverčia, verčiau prarasiu geradarystę negu prašy- 
siu. Bet jei reikės gelbėti vaikus, jei užtraukiamas pavo- 
jus Žmonai, jei tėvynės gerovė ir laisvė siunčia mane 
ten, kur nenorėčiau eiti, nutildysiu gėdą ir paliudysiu, 
jog padariau visa, kad nereikėtų nedėkingo žmogaus 
pagalbos. Galų gale būtinybė gauti atsilyginimą nugalės 
drovumą. Dar vienas dalykas. Teikdamas geram vyrui 
geradarystę, teikiu neketindamas nieko atgauti, jei ne- 
bus būtina. 

XXI. 1. „Bet įstatymas, - sako jis, - neskelbdamas 
leidimo reikalauti atsilyginimo, draudžia tą daryti.“ 
Daug kas nenumatyta įstatymo ir neprivalo teismo ty- 
rimo. Tai leidžia už bet kokį įstatymą stipresni Žmonių 
gyvenimo papročiai. Joks įstatymas neliepia neišplepėti 
draugų paslapčių. Joks įstatymas neliepia būti ištikimam 
priešui. Koks įstatymas įpareigoja vykdyti pažadus? Joks. 
Tačiau skundžiuosi neišsaugojusiu pašnekesio slaptumo 
žmogumi, piktinuosi neištesėtu duotu žodžiu. 2. „Ta- 
čiau iš geradarystės, - sako jis, - darai kreditą.“ Anaip- 
tol. Juk nereikalauju, o tik prašau, net neprašau, o tik 
primenu. Ar didžiausia būtinybė mane privers ateiti pas 
tą, su kuriuo ilgai tektų kautis? Jei žmogus toks nedė- 
kingas, kad neužtenka priminti, praeisiu pro šalį, ne- 
galvodamas, jog apsimoka jį versti būti dėkingam. 
3. Kaip palūkininkas nesikreipia į kai kuriuos skolinin- 
kus, žinodamas juos nusigyvenus ir nebelikus ko gėdy- 
tis, išskyrus žlugimą, taip aš pro kai kuriuos nedėkin- 
guosius atvirai nuolatos praeisiu pro šalį, neprašyda- 
mas iš nieko geradarystės, išskyrus tą, iš kurio ne im- 
siu, 0 atgausiu duota. 


XXII. 1. Daugelis nemoka nei atsisakyti gauto, nei 
atsilyginti. Jie nei tiek geri, kiek dėkingi, nei tiek blogi, 
kiek nedėkingi. Jie - nerangūs tinginiai, slunkiai skoli- 
ninkai, o ne blogieji. Jų aš nekaltinsiu, tik paraginsiu ir 
kitkuo užsiėmusius atvesiu atlikti pareigos. Jie man tuč- 
tuojau atšaus: „Atleisk! Vardan Herkulio, nežinojau, kad 
tau šito stinga. Kitaip pats būčiau suteikęs. Prašyčiau 
nelaikyti manęs nedėkingu. Nepamiršau, ką esi man pa- 
daręs“. Kodėl turėčiau abejoti, darydamas juos geresnius 

ir jiems patiems, ir sau? 2. Bet ką kiek įstengdamas 
stengsiuosi sulaikyti nuo nuodėmės, o tuo labiau drau- 
gą. Saugosiu, kad nenusidėtų, o labiausiai, - kad nenu- 
sidėtų man. Neleisdamas būti nedėkingam, suteikiu jam 
antrą geradarystę. Ne rūsčiai prikaišiosiu savo paslau- 
gą, bet kiek galėdamas švelniau. Kad suteikčiau gali- 
mybę atsilyginti, užsiminsiu ir paprašysiu geradarystės; 
jis pats supras, kad prašau atsiteisti. 3. Kai kada ir rūs- 
čiau prabilsiu, jei tikėsiuosi, kad jį galima pataisyti. Be- 
viltiško neerzinsiu, kad iš nedėkingo nepasidaryčiau 
priešo. 4. Net paraginimu nepliekdami nedėkingųjų, ska- 
tinsime juos dar tingiau atsilyginti. Neragindami leisi- 
me pražūti kai kuriems pagydomiems ir galintiems pa- 
gerėti, jei kas įgeltų. Kai kada tėvas pabakštinęs sūnų 
ištiesina kreivą jo kelią, Žmona susigrąžina nuklydusį 
vyrą, draugas atnaujina atšalusį draugo pasitikėjimą. 


XXIII. 1. Kai ką reikia ne lupti, kad pabustų, o pa- 
purtyti. Panašiai kai kieno pareiga atsilyginti ne pra- 
nyksta, o nusilpsta. Ją pažadinkime. „Nedrįsk savo do- 
vanos paversti skriauda. Juk skriauda, jei neprašai atsi- 
lyginti, kad aš likčiau nedėkingas. O gal nežinau, ko tu 
norėtumei? Gal, tampomas užsiėmimų ir atsidėjęs ki- 
tiems darbams, pražiopsojau progą? Parodyk, ką galė- 
čiau padaryti, ko tu norėtum. 2. Kodėl nusivili nepa- 
bandęs? Kodėl skubi prarasti ir geradarystę, ir draugą? 
Iš kur Žinai, ar nenoriu, ar neišmanau, neturiu širdies 
ar galimybės? Išbandyk!“ Taigi ne karčiai kalbėsiu, ne 
viešai, ne bardamas, bet taip, kad jis manytų, jog jam 
pačiam toptelėjo, o ne kitas priminė. 


XXIV. 1. Dieviškajam Julijui teisėjaujant, buvo atsa- 
kovu vienas veteranas, truputį smurtavęs prieš kaimy- 

nus, ir štai jį slėgė toji byla. „Ar atsimeni, - paklausė 
jis, — imperatoriau, kaip Ispanijoje prie Sukrono buvai 
išsinarinęs kulną?“ Cezariui pasakius, jog atsimena, tę- 
sė: „O ar atsimeni, kaip panorai atsisėsti po vienu še- 
šėlio beveik nemetančiu medžiu? Saulė kepino neišpa- 
sakytai, vieta plytėjo klaikiai atšiauri: vienui vienas me- 
delis stirksojo prasibrovęs pro aštrias uolas. Ten vienas 
bendražygis tau patiesė apsiaustą“. 2. Cezariui pasa- 
kius: „Kaip neatsiminsiu?! Baisiai ištroškęs, nes negalė- 
jau nueiti ligi šaltinio, jau norėjau rankomis šliaužti, bet 
bendražygis, narsus ir vikrus Žmogus, atnešė savo šal- 
mu vandens“. „Imperatoriau, ar galėtum, - paklausė 
tas, — atpažinti tą Žmogų ar tą šalmą?“ Cezaris atsakė, 
jog šalmo atpažinti negalėtų, o Žmogų puikiausiai, ir 
pridūrė, mano nuomone, supykęs, kad viduryje apklau- 
sos tas seka seną pasaką: „Šiaip ar taip, ten buvai ne 
tu“. 3. „Visai pagrįstai, Cezari, — tarė jis, - manęs ne- 
bepažįsti. Kai tai vyko, buvau sveikas. Vėliau, kaunan- 
tis prie Mundos, man buvo išdurta akis ir sutriuškinti 
galvos kaulai. Pamatęs ir šalmo nebepažintum: Ispani- 

joje jis buvo perskeltas ispanišku kardu““?. Cezaris už- 
draudė jam užkrauti rūpesčių ir padovanojo savo karei- 
viui slypelius, per kuriuos einantis kelias buvo sukėlęs 
tuos kivirčus ir ginčus“. 

XXV. 1. Na, ir kaip? Ar jam nevertėjo prašyti gera- 
darystės imperatoriaus, kurio atmintį aptemdė daugybė 
reikalų, kuriam tvarkant milžinišką kariuomenę aukšta 
padėtis neleido prisiminti kiekvieno kareivio? Tai nėra 
geradarystės prašymas, bet tinkamai padėtos ir paruoš- 
tos pasiėmimas, tačiau, kad paimtum, reikia ištiesti 

ranką. Taigi prašysiu atsilyginti arba priverstas didelės 
būtinybės, arba labui to, kurio prašau. 2. Tiberijus Ce- 
zaris, kažkam pradėjus: „Ar atsimeni“ ir nespėjus išvar- 
dyti buvusio artimumo ženklų, nutraukė, sakydamas: 
„Neatsimenu, kas buvau“. Ar reikėjo prašyti tokio žmo- 
gaus atlyginimo už geradarystę? Jam reikėjo užmarš- 
ties. Jis nusisuko nuo pažinties su draugais bei bendra- 
amžiais ir vien dabartinę savo aukštą padėtį tenorėjo 
matyti, vien apie ją galvoti ir kalbėti. Seną draugą laikė 
tardytoju. 

3. Prašyti atsilyginti už geradarystę reikia atsargiau 
negu šiaip jos prašyti. Turime parinkti žodžius, kad ir 
dėkingas nebūtų įžeistas, ir nedėkingas negalėtų pro au- 
sis praleisti. Reikėtų tylėti ir laukti, jei gyventume tarp 
išminčių, nors ir išminčiams geriau pranešti, ko trūksta 
mūsų reikalams. 4. Jokiam dalykui nepavyksta išvengti 
dievų Žinojimo, bet dievus maldaujame, ir maldos ne 
kaulija, o primena. Kartoju: dievams anas Homero žy- 
nys“ skiria apeigas ir pamaldžiai pagerbtus aukurus. 
5. Norėjimas ir galėjimas būti raginamam yra antroji do- 
rybė. Klusnus arklys lengvai klauso, pasisukdamas tik 
truputį patempus vadeles vienoje ar kitoje pusėje. Tik 
nedaugeliui geriausias vadovas — jų siela. Po jų eina 
tie, kurie paraginti grižta į tikrąjį kelią; nereikia iš jų 
atimti vado. 6. Akylumas nepradingsta užmerkus akis, 
bet nepanaudojamas. Tik dienos šviesa pakviečia jį vyk- 
dyti pareigų. Įrankiai tinginiauja, kol ėmęsis darbo me- 
nininkas jų neišjudina. Geri norai slypi sieloje, bet kar- 
tais jie sustingę dėl malonumų ir nerangumo, kartais 
dėl pareigos nežinojimo. Juos turime padaryti naudin- 
gus ir ne supykę palikti apgaubtus ydos, bet kaip mo- 

kytojai kantriai pakęsti mokinių atminties silpnumą. 
Kaip, priminus vieną ar kitą žodį, dažnai atsimenamas 
visos kalbos tekstas, taip reikia priminti pareigą atsily- 
ginti. 


ŠEŠTA KNYGA 


I. 1. Liberali, puikiausiasis vyre, kai kurie klausimai 
tik protą palavina. Jie niekada nepritaikomi gyvenime. 
Kai kuriuos tyrinėti malonu, o išspręsti jie teikia nau- 
dos. Visų tau gausiai pateiksiu, o tu, kaip tau pasiro- 
dys, arba liepk dėstyti toliau, arba tik įrašyti į renginio 
programėlę!. Bet ir su pastaraisiais, jei lieptum keliauti 
toliau, bus šis tas padaryta: naudinga susipažinti ir su 
tuo, ko nereikia įsikalti. Taigi stebėsiu tavo veido išraiš- 
ką. Kaip ji man patars, taip ir darysiu: prie vienų su- 
stosiu ilgiau, kitus išgrūsiu ir iš galvos išmesiu. 

II. 1. Klausimas toks: ar galima geradarystę atimti? 
Kai kurie sako, kad negalima. Mat tai ne daiktas, o 
veiksmas. Kaip vienas dalykas yra dovana, kitas — do- 
vanojimas, vienas dalykas — jūreivis, kitas — jūreivystė, 
ir nors ligos ištiktas Žmogus yra ligonis, bet ligonis ir 
liga nėra tas pat, taip vienas dalykas yra geradarystė, 
kitas — tai, kas dėl geradarystės mus pasiekia. 2. Gera- 
darystė bekūnė, ji niekais nenueina, o jos medžiaginė 
išraiška blaškoma šen bei ten ir keičia šeimininką. Taigi 
kai atimi, pati daiktų gimtis negali atšaukti to, ką yra 
davusi. Ji nutraukia savo geradarystes, bet neišdrasko. 
Jis miršta, tačiau juk gyveno. Jis neteko akių, tačiau juk 
matė. Galima padaryti, kad daugiau dovanų nebebūtų, 

bet negalima padaryti, kad jų nebūtų buvę. Dalį gera- 
darystės, patikimiausią dalį, sudaro tai, kas buvo. 3. Kar- 
tais mums kliudoma ilgėliau pasinaudoti geradarystės 
vaisiumi, bet pati geradarystė neišskutama. Net jei gamta 
sukauptų visas jėgas, vis tiek jai neleista sugrįžti atgal. 
Gali būti atimti ir namai, ir pinigai, ir vergas, ir visa, 
kam teko geradarystės vardas; ji pati lieka pastovi ir 
nekintama, jokia jėga nepadarys, kad šis neduotų, o anas 
nepriimtų. 


III. 1. Man atrodo, puikiai Rabirijaus epe pasakė Mar- 
kas Antonijus. Pamatęs savo likimą nueinant kitur ir 
nebelikus nieko, išskyrus teisę numirti, ir tą tik tuo at- 
veju, jei greitai pasinaudos, sušuko: „Turiu tik tai, ką 
esu atidavęs!“ 

Kiek daug jis galėjo turėti, jei būtų panorėjęs! Tikrie- 
ji turtai lieka toje pačioje vietoje bet kaip besikaitalio- 
jant Žmogaus daliai. Kuo jie bus didesni, tuo mažiau 
pelnys pavydo. Kam saugai kaip savo nuosavybę? Tesi 
tik valdytojas. 2. Visa, kas pasipūtusius, iškilusius virš 
žmonių reikalų verčia jus užmiršti savo trapumą, ką 
ginkluoti saugote už geležinių užraktų, ką išgriebę iš 
svetimo kraujo ginate savuoju, dėl ko išvedate jūrą su- 
kruvinsiančius laivynus, dėl ko daužote miestus, neži- 
nodami, kiek iečių likimas ruošia priešams, dėl ko tiek 
kartų nutraukus dviejų besigrumiančių vyrų giminys- 
tės, draugystės, kolegiškumo ryšius?, buvo sukrėstas pa- 
saulis, - ne jūsų. Tai tik užstatas, jau Žvelgiantis į kitą 
šeimininką. Tuos turtus pasiims arba priešas, arba prie- 
šiškai nusiteikęs įpėdinis. 3. Klausi, kaip juos padaryti 
tavus? Išdovanojant. Taigi rūpinkis savo manta, ruoškis 

tikrajai ir neatimamai nuosavybės formai, padarydamas 
juos garbingesnius, ne tik saugesnius. 4. Tai, ką garbini, 
ką turėdamas manai esąs turtingas ir galingas, prastą 
vardą teturi: tai - namas, tai — vergas, tai - monetos. 
Kai juos padovanoji, tampa geradaryste. 


IV. 1. „Pripažįsti, - sako jis, —- jog kartais nesame 
skolingi geradariui už gautą dovaną. Vadinasi, gerada- 
rystė iš mūsų atimama.“ Esama daugelio priežasčių, dėl 
kurių nustojame buvę skolingi. Taip atsitinka ne dėl to, 
kad geradarystė atimama, bet kad suteršiama. Kas nors 
mane kaltinamą apgynė, bet mano Žmoną prievarta iš- 
niekino. Jis neatėmė geradarystės, bet išlaisvino mane 
nuo įsipareigojimo atsilyginti, pastatydamas prieš gera- 
darystę jai prilygstančią skriaudą, o jei įžeidė daugiau 
nei seniau buvo suteikęs naudos, ne tik išnyksta dėkin- 
gumas, bet atsiranda keršto ir skundo laisvė, kai skriau- 
da nusveria, palyginti su geradaryste. Taigi geradarystė 
ne atimama, o nugalima. 2. Kaip? Ar kai kurie tėvai 
nebūna tokie žiaurūs, tokie piktadariai, kad teisėta ir 
leista jų atsižadėti ir atsisakyti?* Vadinasi, jie nusinešė, 
ką buvo davę? Anaiptol, bet vėlesnių laikų nedorybės 
panaikina jų ankstesnių pareigų nuopelnus. Ne gerada- 
rystė panaikinama, bet dėkingumas už geradarystę. Pa- 
daroma, ne kad neturėčiau duoto daikto, bet kad nebū- 
čiau skolingas. Pavyzdžiui, kas nors paskolino man pi- 
nigų, bet padegė mano namus. Žala padengė skolą. Ne- 
grąžinau jam pinigų, tačiau nesu skolingas. 3. Taip pat 
ir šitas, kuris buvo šiek tiek man maloningas, šiek tiek 
dosnus, bet vėliau elgėsi labai išdidžiai, paniekinamai, 
nuožmiai, privertė mane jaustis laisvą, lyg būčiau nieko 

ir negavęs. Jis pavartojo smurtą prieš savo geradarys- 
tes. 4. Nors sutartis nepanaikinta, bet nebeturi teisės į 
savo koloną ištrypęs jo pasėlius, iškirtęs vynuogyną šei- 
mininkas ne todėl, kad jau gavo, kas buvo susitarta, 
bet kad pasielgė taip, kad negautų. Taip kreditorius daž- 
nai nusikalsta savo skolininkui, kita proga daugiau iš jo 
pasiimdamas, negu priklauso, skolos. 5. Ne tik tarp kre- 
ditoriaus ir skolininko sėdi teisėjas, bylojantis: „Paskoli- 
nai pinigų. Kaip čia išeina? Juk nusivarei jo bandą, nu- 
žudei jo vergą, naudoji sidabrinius indus, kurių nepir- 
kai. Viską įvertinus, atėjęs čia kaip kreditorius, išeisi 
kaip skolininkas“. 6. Tarp geradarysčių ir skriaudų taip 
pat suvedama sąskaita. Kartoju: geradarystė dažnai pa- 
silieka, bet nereikia už ją atsilyginti. Jei davėjas gailėjosi 
davęs, jei vadino save vargšu, kad davė, jei duodamas 
dūsavo, raukė veidą, manė prarandąs, o ne dovanojąs, 
jei davė dėl savęs, o ne dėl manęs, jei nesiliovė tyčio- 
jęsis, didžiavęsis, visur giręsis, padarydamas savo do- 
vaną sprangią, geradarystė išlieka, nors ir nereikia už 
ją atsilyginti, kaip ir dėl pinigų kartais nekeliama byla. 
Nors skolos esama, jos nereikalaujama per teismą. 


V. 1. Padarei gera, o vėliau nuskriaudei. Už gerada- 
rystę reikia atsidėkoti, už skriaudą —- keršyti. Dabar nei 
aš jam skolingas padėkos, nei jis man — bausmės; jos 
viena kitą atpalaiduoja. 2. Sakydami „Atsilyginau už 
geradarystę“, nesakome, kad sugrąžiname tai, ką esame 
gavę, bet kad įteikėme kažką kita. Juk „atsilyginti“ reiš- 
kia: atiduoti lygų. Argi ne? Užmokėjimas yra ne to pa- 
ties, bet tiek pat grąžinimas. Ir apie pinigus sakome esą 
atsilyginę, nors už sidabrinius atskaičiavome auksinių, 

nors mokėjome ne grynais, bet pavedimu? ar žodiniu 
susitarimu. 3. Atrodai norįs pasakyti: „Tuščiai stengiesi. 
Kas man darbo, ar lieka tai, dėl ko nebėra skolos! Tai 
sąmojingos teisės žinovų paikystės. Jie teigia, jog nau- 
dojimas nesuteikia teisės į palikimą, o tik į palikimą 
sudarančius daiktus, lyg palikimas būtų kažkas kita, o 
ne jį sudarantys daiktai. 4. Geriau išaiškink susijusį su 
aptariamuoju dalyku klausimą: kai tas pats žmogus man 
padarė gera, o vėliau nuskriaudė, ar turiu jam atsily- 
ginti ir vis tiek už save atkeršyti, tartum su dviem as- 
menimis atskirai bylinėdamasis, ar vieną atiduoti kitam 
ir nieko nedaryti, kad skriauda panaikintų geradarystę, 
o geradarystė skriaudą. Matau, jog taip esti teisme, o 
jūs pasakykite, kokia teisė pripažįstama jūsų mokykloje. 
5. Ieškiniai atskiriami, ir dalyko, dėl kurio bylinėjamės, 
formulė nesusimaišo su dalyko, dėl kurio bylinėjamasi 
su mumis, formule. Jei kas pasidėjo pas mane pinigų, o 
paskui mane apvogė, aš trauksiu jį į teismą kaip vagį, 
O jis mane —- dėl depozito“. 


VI. 1. Mielas Liberali, tavo pasiūlyti pavyzdžiai api- 
brėžti tam tikrų įstatymų. Jų reikia laikytis. Įstatymas 
su įstatymu nesimaišo, kiekvienas eina savo keliu. De- 
pozitas turi savo ieškinį, kaip, vardan Herkulio, ir va- 
gystė. Geradarystei nėra jokio įstatymo, čia aš — trečiųjų 
teismo teisėjas. Pačiam širdyje leista palyginti, kiek man 
bus naudos ir kiek kas pakenks, o paskui paskelbti, ar 
daugiau man kitas skolingas, ar aš jam. 2. Ten neturi- 
me jokios galios, reikia eiti, kur esame vedami; gerada- 
rystėje visa galia priklauso man, aš sprendžiu. Taigi ne- 
atskiriu, neatriboju, bet ir skriaudas, ir geradarystes 

siunčiu pas tą patį teisėją. Tu, priešingai, liepi man tuo 
pačiu metu ir mylėti, ir neapkęsti, ir skųstis, ir dėkoti. 
Prigimtis to nepriima. Verčiau, palyginęs geradarystę ir 
skriaudą, pažiūrėsiu, ar jis man neskolingas. 3. Kaip 
kas nors, ant mūsų raštų užrašęs kitas eilutes, raidžių 
nepanaikina, bet uždengia, taip ant geradarystės užėju- 
si skriauda neleidžia jai pasirodyti. 


VII. 1. Tavo veidas, kurio išraiška prižadėjau vado- 
vautis, niaukiasi, kakta raukiasi. Matyt, būsiu per toli 
nuėjęs. Atrodo, sakai: 

Ko taip baisiai suki dešinėn? Į kairę pasuki! 
Kranto laikykis“. 
Daugiau nebegaliu. Taigi, jei manai, kad čia pakanka- 
mai padaryta, pereikime prie klausimo, ar reikia atsily- 
ginti nenoromis pasitarnavusiam. Galėčiau tai tiksliau 
pasakyti, jei premisa neturėtų būti trumpa, kad paskui 
einanti disjukcija parodytų, jog klausiama ir to, ir to: ar 
ir tam esame skolingi, kuris nenorėdamas mums pasi- 
tarnavo, ar ir tam, kuris nežino tai padaręs. 2. Mat jei 
kas ką gera padarė priverstas, aiškų aiškiausia, kad mū- 
sų neįpareigoja, ir neverta aušinti burnos. Ir šis klausi- 
mas bus lengvai išpainiotas, ir panašūs, jei kiekvieną 
sykį pagalvosime, jog geradarystė esti tik tada, kai mus 
pasiekia tokie dalykai: pirma, tam tikras apgalvotas ke- 
tinimas, antra, draugiškas ir palankus. 3. Taigi nei upėms 
dėkojame, nors jos priima didžiulius laivus ir bėga pla- 
čia amžina srove, kad pervežtų mūsų gėrybes, arba žu- 
vingos ir Žavios plaukia derlingais laukais. Niekas ne- 
galvoja e5ą5 dėkingas už geradarystę Nilui, kaip niekas 
nepyksta, jei be saiko išsilieja ir ilgai nesugrįžta į vagą. 

Nei vėjas neteikia geradarystės, nors palankus švelniai 
pučia, nei naudingas ir sveikas maistas. Ketinantis pa- 
daryti man gera turi ne tik pasitarnauti, bet ir norėti. 
Niekas nieko neskolingas gyvuliams. O juk daugybę 
žmonių greitas arklys išnešė iš pavojaus! Nei medžiams. 
O juk daugybę alinamų karščio žmonių dengia ūksmin- 
gos šakos. 4. Koks skirtumas, ar man jis pasitarnavo 
nežinodamas, ar negalėjo pasitarnauti žinodamas? Abiem 
atvejais trūksta noro. Koks skirtumas, ar liepi jaustis 
skolingam laivui, vežimui, iečiai, ar tam, kuris, kaip ir 
anie daiktai, neketino daryti gera, bet suteikė naudos 
tik atsitiktinai? 

VIII. 1. Kai kas gali nežinodamas gauti geradarystę, 
bet niekas negali gauti iš nežinančio. Kaip daugelį išgy- 
dę atsitiktiniai dalykai dėl to netampa vaistais, kaip kai 
kas pasveiko, per didelį šaltį įkritęs į upę, kaip kai ka- 
da plakant botagais išvaroma keturių dienų karštinė, 
kaip kitur nukreipęs dėmesį netikėtas išgąstis padeda 
pralaukti pavojingiausias valandas, kaip nė viena iš šių, 
net ir pasitarnavusių sveikatai priemonių iš esmės nėra 
sveikatinga, taip kai kurie žmonės teikia mums naudos 
ir nenoromis, ir net nenorėdami. Tačiau mes nesame 
jiems skolingi, kad likimas pakreipė į gera jų pražūtin- 
gus sumanymus. 2. Ar manai, jog aš esu skolingas žmo- 
gui, kurio ranka, siekdama manęs, parbloškė mano prie- 
šą? Jis būtų man pakenkęs, jei nebūtų apsirikęs. Dažnai 
vienas neištikimas liudytojas panaikina pasitikėjimą ki- 
tais teisingais liudytojais ir, tarsi apsuptą šalininkų, kal- 
tinamąjį įstumia į apgailėtiną padėtį. 3. Kai kuriuos iš- 
plėšė iš pavojaus iki tol slėgusi aukštesniojo asmens 

padėtis: teisėjai, bijodami būti apkaltinti įteiklumu, ne- 
nuteisė to, kurį dėl bylos būtų nuteisę. Tačiau tuo jie 
nesuteikė kaltinamajam geradarystės, nors ir padarė ge- 
ra, nes žiūrima, ne į kur buvo mesta ietis, bet ką kliu- 
dė, ir geradarystę nuo skriaudos atskiria ne padarinys, 
o siela. 4. Mano priešininkas prieštaravimais ir išdidu- 
mu užgavęs teisėją bei neapgalvotai reikalą pavedęs tik 
vienam liudytojui, pataisė mano bylos eigą. Neklausiu, 
ar jis padarė klaidą dėl manęs. Jo noras buvo nukreip- 
tas prieš mane. 


IX. 1. Kad atsilyginčiau, turiu norėti daryti tą patį, 
ką turėjo jis, kad padarytų gera. Ar esama dar kito 
tokio neteisingo daikto, kaip Žmogus, nekenčiantis mi- 
nioje jam užmynusio, prispaudusio ar stumtelėjusio ne 
į tą pusę? Tačiau kas kita panaikina teisę skųstis, jei ne 
tai, kad negali būti skriaudos, nežinant, kas nuskriau- 
dė? 2. Dėl to paties išeina, kad šis nesuteikia gerada- 
rystės, o anas nenuskriaudžia. Ir draugą, ir priešą daro 
ketinimas. Kiek daug Žmonių liga atpalaiduoja nuo ka- 
ro tarnybos! Kai kuriuos atsakovus sulaiko iškvietęs į 
teismą priešininkas, ir jie negrįžta namo, prieš namui 
sugriūvant. Kai kas bėgdamas nuo piratų patyrė laivo 
sudužimą. Tačiau nei aplinkybėms privalome atsilygin- 
ti, nes viskas vyksta be pareigos supratimo, nei prieši- 
ninkui, nors jo byla kamuodama ir sulaikydama mus 
išgelbėjo. 3. Geradarystė yra tik tai, kas plaukia iš ge- 
ros valios, kas davėjo įsisąmoninta. Kas nors suteikė 
man naudos, to nežinodamas. Nesu jam skolingas. Jis 
pasitarnavo, nors norėjo pakenkti. Jį mėgdžiosiu. 


X. 1. Grįžkime prie pirmojo. Nori, kad aš ką nors 
padaryčiau atsilygindamas? Bet juk jis nieko nepadarė, 

kad suteiktų man geradarystę. Pereikime prie antrojo. 
Nori, kad jam atsilyginčiau, tai yra kad noromis grąžin- 
čiau, ką esu gavęs iš nenorinčio duoti? O ką pasakyti 
apie tretijį, kuris iš skriaudos slystelėjo į geradarystę? 
2. Kad būčiau skolingas, tau maža norėti duoti, bet kad 
nebūčiau skolingas, užtenka nenorėti. Mat plikas noras 
geradarystės nepadaro, ir nebūtų geradarystė, jei gra- 
žiausiam ir pilnutiniam norui trūktų likimo paramos, 
tačiau taip pat nėra geradarystės ir tada, kai noras neina 
pirma likimo. Mat kad dėl to tau įsipareigočiau, reikia, 
kad tu ne šiaip man pasitarnautum, bet kad pasitar- 
nautum užsibrėžęs. 


XI. 1. Kleantas naudojasi tokiu pavyzdžiu: „Pasiun- 
čiau du tarnus surasti ir pakviesti Platoną iš Akademi- 
jos. Vienas, išnaršęs visą portiką, apibėgęs visas kitas 
vietas, kur tikėjosi jį rasiąs, grįžo namo ir nusikamavęs, 
ir nieko nepešęs. 2. Kitas atsisėdo pasižiūrėti fokusinin- 
ko, bastydamasis bei klaidžiodamas su vergų būriu ir 
juokus krėsdamas, surado einantį pro šalį Platoną, visai 
jo neieškojęs. Tą tarną, — sako jis, - pagirsime, kuris 
kiek galėdamas stengėsi padaryti, kas liepta, o laimin- 
gąjį tinginį nubausime“. 3. Noras - štai kas, mūsų nuo- 
mone, uždeda pareigą. Reikia žiūrėti, kokia sąlyga ma- 
ne įpareigotų būti skolingą. Noro per maža, jei nepasi- 
tarnaujama, pasitarnavimo per maža, jei nėra noro. Įsi- 
vaizduok ką nors norėjus dovanoti, bet nepadovanojus. 
Turiu sielos nusiteikimą, bet neturiu geradarystės. Pas- 
taroji susideda iš daikto ir sielos. 4. Kaip nesu skolin- 
gas norėjusiam man paskolinti pinigų, bet nedavusiam, 
taip ir norėjusiam padaryti gera, bet negalėjusiam, bū- 
siu draugas, o ne įsipareigojęs asmuo. Norėsiu ką nors 

jam suteikti (mat ir jis man norėjo), ir, jei palankiam 
likimui leidžiant suteiksiu, padarysiu gera, o ne atsily- 
ginsiu. Jis turės man atsilyginti. Čia bus pradžia, pradė- 
sime skaičiuoti nuo manęs. 


XII. 1. Jau suprantu, ko norėtum paklausti. Gali nie- 
ko nesakyti, tavo veidas kalba. „Ar esame skolingi, - 
sakai, — tam, kuris dėl savęs mums padarė gera? Mat 
dažnai girdžiu tave skundžiantis, jog ką nors gera sau 
padarę Žmonės kitiems primeta skolą.“ Atsakysiu, mie- 
las Liberali. Bet pirma tą klausimėlį padalysiu, atskir- 
damas teisingą dalyką nuo neteisingo. 2. Mat didelis 
skirtumas, ar Žmogus mums padarė gera dėl savęs, ar 
ir dėl savęs. Tas, kuris mums pasitarnauja, žiūrėdamas 
vien savo naudos, nes kitaip negali jos pasiekti, man 
panašus į savo bandai parūpinantį Žiemos ir vasaros 
ganyklų šeimininką. Panašus į gerai valgydinantį ir lyg 
jaučius tukinantį bei valantį belaisvius, kad brangiau 
parduotų, pirklį, į labai uoliai lavinantį ir gražiai išpuo- 
šiantį savo šeimyną gladiatorių savininką. Siekimas pel- 
no, kaip sako Kleantas, toli šaukia nuo geradarystės. 


XIII. 1. Antra vertus, nesu toks neteisingas, kad ne- 
sijausčiau skolingas tam, kuris, man būdamas naudin- 
gas, kartu buvo ir sau. Nereikalauju, kad jis, savęs ne- 
žiūrėdamas, rūpintųsi manimi, net noriu, kad man su- 
teikta geradarystė dar labiau pasitarnautų geradariui, 
jei tik teikdamas jis turėjo galvoje du žmones ir buvo 
atskyręs mane nuo savęs. 2. Tegul jam tenka didžioji 
dalis, bet jei mane padarė dalininku, jei galvojo apie 
abu, būčiau ne tik neteisus, bet ir nedėkingas, nesi- 
džiaugdamas, kad jam teikia naudos tas pat, kas ir man. 

Didžiausias piktaširdis vadina geradaryste tik tai, kas 
geradariui suteikė kokios nors žalos. 

3. Kitam, man gera darančiam dėl savęs, atsakysiu: 
„Kodėl, pasinaudojęs manimi, sakai, kad tu pasitarna- 
vai man, 0 ne aš tau?“ „Įsivaizduok, - sako jis, — jog 
galėjau pasidaryti magistratu, tik iš didelio belaisvių 
skaičiaus išpirkdamas dešimt paimtų į nelaisvę piliečių. 
Ar nė per nago juodymą nesijausi man skolingas, kai 
išlaisvinsiu tave iš vergijos pančių? O juk tai padarysiu 
dėl savęs.“ 4. Į tai atsakysiu taip: „Kai ką čia darai dėl 
savęs, kai ką dėl manęs. Dėl savęs, kad išperki, dėl 
manęs, kad mane išperki. Tau užtenka išpirkti bet ką. 
Taigi esu skolingas ne kad išpirkai mane, o kad išrin- 
kai. Juk tą patį galėjai pasiekti ir išpirkdamas kitą. Rei- 
kalo naudą dalijiesi su manimi, įtraukdamas mane į 
dviems pasitarnausiančią geradarystę. Mane vertini la- 
biau už kitus. Tai darai dėl manęs. 5. Taigi, jei dešim- 
ties belaisvių išpirkimas padarys tave pretoriumi, o mū- 
sų bus tik dešimt belaisvių, nė vienas iš mūsų tau ne- 
bus skolingas, nes neturi nieko, ką, atskyręs nuo savo 
naudos, galėtum priskaičiuoti kieno nors skolai. Nesu 
pavydus geradarystės aiškintojas, netrokštu, kad ji tik 
man būtų suteikta, bet ir man“. 


XIV. 1. „O kaip, - sako jis, - ar nieko nebūtum man 
skolingas, jei liepčiau mesti burtus, ir tavo vardas 1š- 
kristų tarp išpirktinųjų?“ 2. Truputį būčiau, bet nedaug. 
Pasakysiu, kiek. Šį tą čia darai dėl manęs, nes leidi 
pabandyti išpirkimo laimę. Kad iškrito mano vardas, 
esu skolingas burtams, kad galėjo iškristi - tau. Tu let- 
dai man prisiartinti prie tavo geradarystės. Už didesnę 

jos dalį esu skolingas likimui, o tau - už tai, kad galiu 
būti skolingas likimui. 

3. Nė puse žodžio neužsiminsiu apie tuos, kurių ge- 
radarystė yra prekybos sandėris, nes teikiantysis skai- 
čiuoja ne kam, bet už kiek suteiks, nes visa nukreipta 
į save. Kas nors man parduoda javų. Negaliu gyventi 
nepirkęs. Bet nesu skolingas už gyvybę, kad pirkau. 4. Tą 
dalyką vertinu ne kaip būtiną gyvybei, bet kaip nerei- 
kalaujantį dėkingumo; jo nebūčiau turėjęs, jei nebūčiau 
pirkęs; jį atgabendamas pirklys galvojo ne apie tai, kiek 
man suteiks pagalbos, bet kiek gaus pelno. Už pirkta 
nesu skolingas. 


XV. 1. „Šitaip, — sako jis, — tu teigi nei gydytojui 
nesąs skolingas nieko, išskyrus menką atlyginimą, nei 
mokytojui, nes šiokią tokią sumą esi atskaičiavęs. O juk 
juos labai mylime ir gerbiame.“ 2. Į tai atsakoma šitaip. 
Kai kas verta daugiau, negu užmokama perkant. Iš gy- 
dytojo tu perki neįkainojamą dalyką - gyvybę ir gerą 
sveikatą, iš gerųjų menų mokytojo - laisvuosius moks- 
lus ir išlavintą sielą. Jiems mokama ne už daikto vertę, 
bet už darbą: kad patarmnauja, kad, atsitraukę nuo savo 
reikalų, skiria mums laiko. Jie gauna atlyginimą ne už 
nuopelną, bet už užsiėmimą. 3. Galima ir kitaip dar 
teisingiau pasakyti. Tai tučtuojau išdėstysiu, pirma pa- 
rodęs, kaip galėtų būti atmestas toks teiginys. „Kai kas, 
sako jis, — verta daugiau, negu už tai užmokėta, todėl 
esi man skolingas už tą priedą, nors paslaugą ir esi 
nupirkęs.“ 4. Pirma, ar svarbu, kiek tai kainuoja iš tik- 
ruju, jei pirkėjas ir pardavėjas susitarė dėl kainos? An- 
tra, pirkau ne pagal savo nustatytą kainą, o pagal tavo. 

„Daugiau verta, —- sakai, - negu už tai užmokėta.“ Bet 
negalėjo būti užmokėta daugiau. Kiekvieno daikto kai- 
na atitinka laiką. Nors ir labai jį girtum, jis tiek vertas, 
nes brangiau negali būti parduotas. Todėl sėkmingai pir- 
kęs Žmogus nieko nėra skolingas pardavėjui. 5. Trečia, 
net jei tas dalykas vertas daugiau, jis visai nėra tavo 
dovana, nes vertiname ne pagal naudojimą ir veiksmin- 
gumą, 0 pagal susiklosčiusį paprotį ir rinkos kainą. 
6. Kaip tu įkainosi skrodžiantį marias ir žemei dingus 
iš akių, vidury vandenų randantį tiesų kelią, numatantį 
ateinančią audrą ir, visiems ramiai keliaujant, staiga lie- 
piantį sutraukti bures, nuleisti rėjas, pasiruošus laukti 
staigaus užgriūvančios audros antpuolio, jūrininką? Ta- 
čiau už tokį didelį dalyką jam mokamas įprastas perve- 
žimo atlygis. 7. Kiek tu įkainoji prieglobstį negyvena- 
moje vietovėje, pastogę per liūtį, pirtį ir ugnį per šal- 
čius? Nepaisant to, aš Žinau, kiek už tai užmokėsiu, 
pasiekęs užeigą. Kiek daug mums pasitarnauja neleidęs 
sugriūti namui, paspyręs nuo pat pamatų aižėjantį dau- 
giabutį" stebėtinai išmanantis savo darbą amatininkas! 
Tačiau ramstymas turi nustatytą nedidelę kainą. 8. Mies- 
to siena gina mus nuo priešų ir staigių plėšikų antpuo- 
lių, tačiau visi Žino, ką per dieną uždirba tų visuotinę 
ramybę ginsiančių bokštų tvirtovių statytojas. 


XVI. 1. Nebus galo, jei ieškosiu daugiau pavyzdžių, 
rodančių, kaip mažai kainuoja dideli dalykai. Kaip čia 
išeina? Kodėl dar lieku skolingas gydytojui ir mokyto- 
jui, kodėl negaliu atsiskaityti su jais užmokėdamas? To- 
dėl, kad gydytojas ir mokytojas virsta mūsų draugais ir 
ipareigoja ne savo parduodamais amatais, bet palanku- 

mu ir nuoširdumu. 2. Taigi nieko daugiau nedarančiam, 
tik ranką pačiupinėjusiam, kad suskaičiuotų tvinksnius, 
ir mane prie kitų pas jį atėjusių priskiriančiam, be jokio 
jausmo patariančiam, ką turiu daryti ir ko vengti, gy- 
dytojui nieko daugiau nesu skolingas, nes jis mane ne 
draugu laiko, o viršesniu už jįė. 3. Neturiu dėl ko gar- 
binti mokytoją, jei jis neišskyrė manęs iš mokinių būrio, 
nelaikė esant vertą ypatingos ir išimtinės globos, jei nie- 
kada neparodė širdies, ir jo visiems mėtomų Žinių ne 
mokomas išmokau, o pats prisigraibiau. 4. Tad kaip čia 
yra, kodėl šiems Žmonėms esame daug skolingi? Ne 
todėl, kad daugiau verta tai, už ką esame sumokėję, 
bet kad jie kai ką suteikė mums asmeniškai. Anas dau- 
nęs, o ne dėl savo amato garbės, nesitenkino, tik nuro- 
dydamas vaistus, bet ir pats jų paduodavo, sėdėjo tarp 
susirūpinusių artimųjų, atbėgdavo pavojingomis akimir- 
komis, joks patarnavimas nebuvo jam per sunkus ar 
per žemas. 5. Neabejingai klausė mano vaitojimų, į jį 
besikreipiančiųjų minioje buvau svarbiausias jo rūpes- 
tis, kitiems skyrė tiek laiko, kiek leido mano sveikata. 
Tokiam Žmogui aš esu skolingas ne kaip gydytojui, o 
kaip draugui. 6. Antrasis mokydamas pakentė ir vargą, 
ir nuobodulį, be to, ką kalba visi mokytojai, kai ką dau- 
giau įkalė ir prikimšo į galvą, skatindamas pažadino 
gabumus ir tai girdamas keldavo dvasią, tai paraginda- 
mas iškratydavo tingumą. 7. Tuomet, sakyčiau, įsiskver- 
bęs į vidų ištraukė besislepiantį ir sustingusį talentą; ne 
šykščiai dalijosi žiniomis, kad ilgiau būtų reikalingas, 
bet troško, jei būtų galėjęs, išlieti viską. Būčiau nedė- 
kingas, nemylėdamas jo kaip brangiausio bičiulio. 

XVII. 1. Net prasčiausių amatų? meistrams šį tą pri- 
dedame prie nustatyto atlyginimo, jei mums pasirodo 
uoliai besidarbuoją: ir laivo vairininkui, ir menkiausiai 
apmokamam darbininkui, ir padieniui samdiniui paže- 
riame magaryčių. Nedėkingas yra Žmogus, galvojantis, 
jog neskolingas daugiau, negu sutarta, gyvenimą palai- 
kantiems ir puoselėjantiems gerųjų menų žinovams. 
2. Pridėk dar tai, kad per šiuos dalykus žmonės suartė- 
ja. Kai tai įvyksta, ir gydytojui, ir mokytojui už darbą 
mokamas atlyginimas, o už širdį - lieka skola. 


XVIII. 1. Kai Platonas kėlėsi per upę, ir keltininkas 
nieko iš jo nepaprašė, manydamas, jog Žmogus taip pa- 
sielgė iš pagarbos jam, Platonas pasakė liekąs jam įsi- 
pareigojęs. Vėliau, anam stropiai keliant veltui ir antrą, 
ir trečią Žmogų, Platonas paneigė esąs jam įsipareigojęs. 
2. Mat kad būčiau tau skolingas už kokį nors patarna- 
vimą, turi ne tik man patarnauti, bet būtent man. Ne- 
gali reikalauti atlyginti už tai, ką žeri miniai. Kaip čia? 
Ar už tai niekas nieko neskolingas? Aš kaip asmuo - 
ne. Su visais kartu atsilyginsiu, ką su visais kartu esu 
skolingas. 


XIX. 1. „Ar tvirtini, - sako jis, — jog nesuteikia gera- 
darystės mane veltui perkėlęs per Pado upę keltinin- 
kas?“ Tvirtinu. Jis padarė šį tą gera, bet nesuteikė ge- 
radarystės. Mat jis tai darė dėl savęs arba bent jau ne 
dėl manęs. Pagaliau ir jis pats negalvoja teikiąs gerada- 
rystę, bet taip elgdamasis arba pasitarnauja valstybei, 
arba kaimynams, arba savo garbės troškimui ir už tai 
laukia kažkokios kitokios naudos, negu kad ją būtų ga- 
vęs iš pavienių Žmonių. 2. „Kaip čia? - sako jis, — jei 

princepsas visiems galams dovanos pilietybę“, o ispa- 
nus atleis nuo prievolių, ar dėl to pavieniai Žmonės 
nebus skolingi?“ Kodėl nebus? Bus skolingi ne kaip už 
asmeninę geradarystę, o kaip už visuotinės geradarys- 
tės dalį. 3. „Princepsas visai negalvojo, — sako jis, — 
apie mane tada, kai visiems suteikė naudos. Jis nenorė- 
jo man asmeniškai dovanoti pilietybės, jo širdis į mane 
nelinko. Kodėl turėčiau būti skolingas tam, kuris net 
neįsivaizdavo manęs tai darydamas?“ 4. Pirma, ketin- 
damas suteikti naudos visiems galams, ketino ir man 
suteikti naudos. Juk aš esu galas, ir mane palietė ne 
asmeninė, o visuotinė žymė. Antra, aš jam taip pat bū- 
siu skolingas ne už asmeninę, o už bendrą dovaną. Kaip 
vienas tos tautos Žmogus atsilyginsiu, turėdamas galvo- 
je ne save, bet mokėsiu už tėvynę. 5. Jei kas mano tė- 
vynei paskolins pinigų, nevadinsiu savęs jo skolininku 
ir, būdamas kandidatu į aukštas pareigas ar atsakovu 
teisme, tos skolos nedeklaruosiu. Tačiau duosiu savo 
dalį jai išmokėti. Todėl tvirtinu nesąs anos visiems duo- 
tos dovanos skolininkas, nes, nors jis ir man davė, bet 
ne dėl manęs, nors ir man, bet nežinodamas, jog man 
duoda. Tačiau žinosiu, jog vis tiek turiu kažkiek sumo- 
kėti, nes, padariusi ilgą lankstą, dovana pasiekė ir ma- 
ne. Kad mane įpareigotų, turi būti daroma dėl manęs. 


XX. 1. „Šitaip, - sako jis, — nei saulei, nei mėnuliui 
nieko nesi skolingas. Juk jie sukasi ne dėl tavęs.“ Bet 
kadangi jie sukasi tam, kad palaikytų visetą, sukasi ir 
dėl manęs. Juk esu viseto dalis. 2. Dabar dar pridurk, 
kad mūsų ir jų sąlygos yra skirtingos. Mat kas man 
teikia naudos tam, kad per mane jos gautų sau pačiam, 

nedaro gera, nes mane padaro savo geradarystės įran- 
kiu. Saulė ir mėnulis, net mums teikdami naudos dėl 
savęs, teikia ne tam, kad per mus gautų naudos sau. 
Ką gi mes galime jiems duoti?! 


XXI. 1. „Suprasčiau, - sako jis, - jog saulė ir mėnulis 
norėtų būti mums naudingi, jei galėtų to nenorėti. Bet 
jiems juk neleista nejudėti. Tegu sustoja pagaliau ir nu- 
2. Pažvelk, kiek šio teiginio atrė- 


147 


traukia savo darbą 
mimo būdų. Nebūtinai nenori tas, kuris negali nenorėti. 
Svarbiausias tvirto noro įrodymas yra negalėjimas pasi- 
keisti. Geras vyras negali nedaryti to, ką daro. Jis ne- 
bus geras, jei nedarys. Išeitų, jog geras vyras neteikia 
geradarystės, nes daro tai, ką privalo, jis negali nedary- 
ti to, ką privalo. 3. Be to, didelis skirtumas, ar sakai: 
„Jis negali to nedaryti“, nes yra verčiamas, ar: „Negali 
norėti“. Mat jei jam būtina daryti, už geradarystę esu 
skolingas ne jam, bet tam, kuris jį verčia. Jei būtina jam 
norėti todėl, kad nieko geresnio neturi, ko galėtų norė- 
ti, prisiverčia pats. Taigi už ką nesu jam skolingas kaip 
priverstam, esu skolingas kaip priverčiančiam save. 
4. „Tegu nustoja, - sako jis, — norėjęs.“ Čia tegu stos 
tau skersai kelio toks teiginys. Kas bus toks beprotis, 
jog nelaikys noru to, kam nėra pavojaus pasibaigti ir 
pasikeisti į priešybę, kai, priešingai, niekas neturi taip 
atrodyti norįs, kaip tas, kurio noras toks tikras, kad yra 
amžinas? Jeigu nori ir tas, kuris tučtuojau gali nebeno- 
rėti, ar neatrodys norįs tas, kurio prigimčiai neduota 


nenorėti? 


XXII. 1. „Na, tai tegu sustoja, - sako jis, - jei gali.“ 
Tavo žodžiai reiškia štai ką: „Tegu palieka savo stovėji- 

mo vietas milžiniškais atstumais nutolę vienas nuo kito 
visatos apsaugai išdėstyti dangaus kūnai. Sumišus daik- 
tams, tegul Žvaigždynai trenkiasi į žvaigždynus, nutrū- 
kus daiktų darnai, tos dievybės tegul sugriūva, nepa- 
prasto veržilumo vyksmas tegul vidurkelyje nutraukia 
daugeliui amžių numatytą kaitą, kilus staigiam gaisrui, 
tegul sudega dabar pakaitomis einantys ir grįžtantys, 
tinkamu svoriu pasaulio pusiausvyrą palaikantys kūnai, 
tegul suyra tokia didžiulė įvairovė ir viskas eina į vie- 
nį. Visa teužvaldo ugnis, kurią paskui tepakeičia vangi 
naktis, ir gili praraja tesusiurbia šitiek dievybių“. Ar 
verta viskam Žlugti, kad tau būtų įrodyta, jog esi netei- 
sus? Jie teikia naudos ir tau nenorint, ir juda dėl tavęs, 
net jei tam turi didesnę ir svarbesnę priežastį. 


XXIII. 1. Dabar dar pridurk, kad dievus verčia ne 
išorės dalykai, bet amžina dėsninga jų valia. Jie nustatė 
tai, ko nekeičia. Taigi negali atrodyti darą ką nors ne- 
noromis, nes nori tęsti tai, ko negali pabaigti. Dievai 
niekada nesigaili pirmojo sprendimo. 2. Be abejo, jiems 
neleista sustoti ir nukrypti į priešingą pusę, bet ne dėl 
ko kito, o dėl to, kad jų pačių jėga laiko juos tikslo 
rėmuose. Jie išlieka tos pačios būsenos ne dėl silpnumo, 
bet kad jiems nepatinka nutolti nuo to, kas geriausia; 
taip eiti jų nutarta. 3. Bet, vos pradėję tvarkyti, skirsty- 
dami visetą, jie matė ir mūsų reikalus ir nužiūrėjo Žmo- 
gaus buvimo sąlygas. Taigi jie negali atrodyti skrieją 
vien dėl savęs ir vykdą vien savo darbą, nes mes taip 
pat esame jų darbo dalis. Taigi esame skolingi už gera- 
darystę ir saulei, ir Mėnuliui, ir kitiems dangaus kū- 
nams, nes, turėdami ir svarbesnių priežasčių patekėti, 

eidami prie didesnių dalykų, jie padeda ir mums. 4. Pri- 
durk, kad padeda iš anksto nusprendę, ir esame jiems 
įpareigoti todėl, kad mums teko ne nežinančių gerada- 
rystė, o tokia, kurią jie Žinojo mus gausiant. Nors jų 
tikslas yra didesnis, ir didesnis jų veiklos vaisius negu 
mirtingųjų išsaugojimas, tačiau nuo pat daiktų pradžios 
jų protas buvo nukreiptas ir į mums naudingus daly- 
kus, ir pasauliui duota tokia tvarka, kad parodytų, jog 
rūpinimasis mumis jiems nėra paskučiausias reikalas. 
5. Privalome mylėti savo tėvus, nors daugelis susiėjo ne 
tam, kad gimdytų. Dievai negali atrodyti nežinoję, ką 
padarys, nes jie visiems numatė maisto ir pagalbos. Jie 
ne atsainiai pagimdė tuos, kuriems sukūrė tiek daug 
dalykų. Gamta apie mus galvojo dar prieš padarydama 
mus, nesame toks nereikšmingas darbas, kad būtume 
galėję išsprūsti iš jos akiračio. 6. Pažvelk, kiek daug ji 
mums leido, kaip nedaug ribų žmogui padaryta Žžmo- 
gaus karalijoje. Pažvelk, kaip toli leista klajoti mūsų kū- 
nams. Ji neapribojo jų vien žeme, bet pasiuntė į visas 
savo dalis. Pažvelk, kiek daug išdrįsta sielos, vieninte- 
lės arba pažįstančios dievus, arba jų ieškančios, ir min- 
timi lydinčios aukštai iškilusius dieviškus dalykus. Su- 
prasi, kad Žmogus nėra atsitiktinis ir neapgalvotas kū- 
rinys. 7. Tarp didžiausių savo veikalų gamta neturi nie- 
ko, kuo galėtų labiau pasigirti arba bent jau kam galėtų 
pasigirti. Tik didžiausias pamišėlis ginčijasi su dievais 
dėl jų dovanos. Kaipgi toks žmogus bus dėkingas tiems, 
kuriems neįmanoma atsilyginti be išlaidų, jei jis teigia 
nieko negavęs iš tų, iš kurių gavo ypač daug, kurie 
visuomet duoda ir niekada neatsiima?! 8. Tik didelis 
iškrypėlis nesijaučia skolingas kam nors dėl to, kad jis 

palankus net nenorinčiam, ir geradarysčių seką bei vir- 
tinę vadina įrodymu, kad tai būtina davėjui. „Nenoriu! 
Tegu sau pasilaiko! Kas jo prašo?“ Čia pridėk ir kitus 
begėdės širdies žodžius. Tačiau dėl to ne mažiau tau 
nusipelno tas, kurio dosnumas tave pasiekia, net jei jį 
neigi, kurio pati didžiausia geradarystė yra ta, kad teiks 
net ir ja besiskundžiančiam. 


XXIV. 1. Ar nematai, jog tėvai švelnius kūdikius ver- 
čia iškęsti sveikatai reikalingus dalykus? Jie stropiai mū- 
turiuoja verkiančius ir besipriešinančius; kad per anks- 
tyva laisvė neiškraipytų sąnarių, suvysto, kad augtų tie- 
sūs, paskui bruka laisvuosius mokslus, nenorinčius pa- 
gąsdindami. Pagaliau pramuštgalviams vaikinams, jei ne- 
labai klauso, prievarta diegia taupumą, dorą, gerus įpro- 
čius. 2. Net ir subrendusiems bei savarankiškai besi- 
tvarkantiems jaunuoliams, iš baimės ar nekantrumo at- 
metantiems sveikas priemones, taikoma jėga ir griežtu- 
mas. Taigi didžiausias tėvų geradarystes gauname jų 
nesuvokdami arba nenorėdami. 


XXV. 1. Į nedėkinguosius ir atsisakančius geradarys- 
čių ne todėl, kad nenorėtų jų, bet kad nebūtų skolingi, 
yra panašūs, kita vertus, pernelyg dėkingi. Jie paprastai 
meldžia kokios nors nesėkmės tiems, kuriems yra sko- 
lingi, kokios nors negandos, kad įrodytų esą nepamiršę 
gautos geradarystės. 2. Kyla klausimas, ar jie tai daro 
tikrojo atsidavimo skatinami. Jų siela labai panaši į lieps- 
nojančių klaidinga meile vyrų, kurie meilužei trokšta 
tremties, kad galėtų lydėti apleistą bėglę, trokšta nepri- 
tekliaus, kad galėtų neturinčiai daugiau dovanoti, trokšta 
ligos, kad galėtų sėdėti prie lovos. Įsimylėjėliai maldau- 


526 


APIE GERADARYSTES, VI 


ja visko, ko tik linkėtų priešas. Ir neapykantos, ir ne- 
sveikos meilės rezultatas toks pat. 3. Panašiai išeina ir 
tiems, kurie trokšta draugams nesėkmių, o į geradarys- 
tę ateina per skriaudą, iš jų išvaduodami, nors verčiau 
atsisakyti nei nusikaltimo keliu ieškoti progos pareigai 
išreikšti. 4. Kas būtų, jei vairininkas prašytų dievų bai- 
sių darganų ir audrų, kad pavojuje jo menas pelnytų 
daugiau dėkingumo? Kas būtų, jei karvedys melstų die- 
vus, kad stovyklą apsupę milžiniški priešų būriai staiga 
puolę užplūstų griovius, drebant kariuomenei išrautų 
pylimo tvorą ir prie pat vartų sustatytų pasirengusias 
pulti vėliavas? Kas būtų, jei jis šito geistų, siekdamas 
įgyti daugiau šlovės, gelbėdamas iš keblios ir nelemtos 
padėties? 5. Bjauriu keliu veda savo geradarystes žmo- 
nės, besikviečiantys dievus prieš tą, kuriam patys keti- 
na padėti, ir norintys matyti kitus parblokštus, prieš 
juos pakeldami. Nežmoniška yra iškreiptai dėkingos sie- 
los prigimtis: linkėjimas blogio tam, kuriam negali gar- 
bingai nepadėti. 

XXVI. 1. „Jam nekenkia, - sako jis, - ta malda, nes 
kartu linkiu ir pavojaus, ir pagalbos.“ Šitaip kalbėda- 
mas nusidedi mažiau negu linkėdamas pavojaus be pa- 
galbos. Niekšybė yra skandinti, kad ištrauktum, par- 
blokšti, kad pakeltum, uždaryti, kad išleistum. Galo 
skriaudai padarymas nėra geradarystė. Nėra nuopelno, 
kai nelaimę panaikina ją užtraukęs žmogus. 2. Labiau 
norėčiau, kad nesužeistum, negu kad išgydytum. Gali 
užsitarnauti padėką, išgydydamas mane sužeistą, 0 ne 
sužeisdamas, kad išgydytum. Įbrėžimas džiugina tik ly- 
ginant su žaizda. Mes linksmi, kad taip sutapo, bet 


527 


APIE GERADARYSTES, VI 


labiau norėtume, kad to nebūtų buvę. Tavo linkėjimas 
būtų nežmoniškas tam, iš kurio nesi patyręs nieko gera. 
Daug nežmoniškesnis, kai linki tam, kuriam esi skolin- 
gas už geradarystę. 


XXVII. 1. „Kartu meldžiu, - sako jis, - kad galėčiau 
suteikti jam pagalbą.“ Pirma, užtikęs tave viduryje mal- 
dos, žinau, jog esi nedėkingas. Dar neišgirdęs, ką norė- 
tum jam suteikti, žinau, kokių kančių jam norėtum. Linki 
nerimasties, baimės ir kokios nors dar didesnės nelai- 
mės. Trokšti, kad jis stokotų pagalbos. Noras nukreip- 
tas prieš jį. Trokšti, kad stokotų tavo pagalbos. Tau nau- 
dingas noras. Nori ne padėti jam, o užmokėti. Taip sku- 
bantis siekia atsipalaiduoti nuo skolos, o ne atsilyginti. 
2. Taigi vienintelis galėjęs tavo maldoje atrodyti garbin- 
gas dalykas yra niekšiškas ir nedėkingas. Tai nenoras 
būti skolingam. Juk tu nori ne galimybės atsilyginti, bet 
kad geradarys būtų priverstas su ašaromis maldauti. 
Save laikai viršesniu ir (tai bedieviška!) leidi pulti prie 
kojų tau nusipelniusiam. Daug verčiau garbingai likti 
skolingam, negu nedorai atsilyginti. 3. Mažiau nusidė- 
tum, išsigindamas gauto. Mat jis tada tik prarastų su- 
teikta; dabar nori, kad priklausytų nuo tavęs, kad jo 
pašliję reikalai ir pasikeitusi padėtis priverstų atsidurti 
žemiau už jo padaryta gera. Man laikyti tave dėkingu? 
Tada prašyk, girdint tam, kam nori pasitarnauti. Ar tu 
vadini malda tarp dėkingojo ir priešo padalijamą pra- 
šymą, kurį, be abejo, nutylėjus pabaigą, ir pats palaiky- 
tum nedraugo ir priešo žodžiais? 4. Priešai taip pat kar- 
tais užima kai kuriuos miestus, norėdami išsaugoti, ir 
kai ką nugali tam, kad atleistų. Tačiau ketinimai vis 

tiek yra priešiški, kai švelniausioji dalis eina po Žiau- 
riausiosios. 5. Pagaliau ar tu laikai malda prašymą, ku- 
rio išsipildymo nenori niekas, o tuo labiau tas, už kurį 
meldiesi? Niekšiškai elgiesi su juo, norėdamas, kad die- 
vai jam kenktų, o tu padėtum. Neteisingai elgiesi su 
dievais. Jiems paskiri Žiauriąją dalį, o sau - žmogiškąją. 
Dievai kenks, kad tu padėtum. 6. Jei, užsiundęs kaltin- 
toją, vėliau atitrauki, jei, ką nors įpainiojęs į bylą, pas- 
kui atsisakai, niekas neabejos, jog darai nusikaltimą. 
Koks skirtumas, ar tai atsitinka dėl klastos ar dėl mal- 
dos, jei jam ieškai galingesnių priešininkų? 7. Nesakyk: 
„Kaip aš jį nuskriaudžiau?“ Tavo malda arba netinka- 
ma, arba neteisėta. Būtent neteisėta, net jei ir neišsipil- 
do. Kad ko nors neįvykdai, — tai dievo malonė, o netei- 
sėtumas, — kad trokšti. Užtenka. Ant tavęs privalome 
pykti, kaip ir tuo atveju, jei būtum padėjęs. 


XXVIII. 1. „Jei maldos, - sako jis, - turėtų reikšmės, 
jos turėtų reikšmės ir tavo saugumui.“ Pirma, trokšti 
man aiškaus pavojaus, esant neaiškiai pagalbai. Antra, 
manyk, jog dėl abiejų aišku, bet juk pirma eina prašy- 
mas pakenkti. 2. Be to, tu Žinojai savo maldos sąlygą, 
o mane audra užklupo neužtikrintą dėl uosto ir pagal- 
bos. Kaip manai, kokių kankynių man trūks, net jei su- 
lauksiu jos? Drebėsiu, net jei būsiu išgelbėtas, vesiu by- 
lą, net jei būsiu išteisintas. Jokios baimės pabaiga nėra 
malonesnė už tvirtą ir nepajudinamą ramybę. 3. Melsk, 
kad galėtum man atsilyginti už geradarystę, kai reikės, 
o ne kad reikėtų. Jei tavo galioje būtų tai, ko meldi, 
pats padarytum. 

XXIX. 1. Daug garbingesnė tokia malda: „Meldžiu, 
kad jo būklė nesikeistų, kad visada dalytų geradarys- 
tes, 0 pačiam jų neprisireiktų. Tegul jam nepritrūksta 
taip maloningai naudojamų galimybių dosnumui ir pa- 
galbai! Tegul niekada nestigs duosimų dovanų, o dėl 
duotųjų tenereiks gailėtis! Tegul savaime į gailestingu- 
mą, žmogiškumą, atlaidumą linkusią prigimtį skatins ir 
kvies dėkingųjų minia! Tegul jų tenka turėti, bet neiš- 
kyla būtinybė išbandyti. Tegul niekas neišvysta jo ne- 
numaldomo, o jam tegul netenka maldauti. Tegul liki- 
mas visada jam būna toks maloningas, kad visi tik nuo- 
širdžiai būtų dėkingi“. 2. Daug teisingesnė malda, ne- 
susiejanti tavęs su jokia proga, o tučtuojau padaranti 
dėkingą. Kas tau trukdo atsilyginti, kai jo reikalai klo- 
jasi sėkmingai? Esama daugybės priemonių atsimokėti 
skolą ir laimingiesiems. Ištikimas patarimas, nuolatinis 
aplankymas, mandagūs, malonūs, nepataikūniški pašne- 
kesiai, atsuktos ausys, jei norėtų pasitarti, kaip į vande- 
nį išgirstus Žodžius nuleidžiančios, jei geistų ką patikė- 
ti, bičiuliškas bendravimas. Sėkmė nė vieno Žmogaus 
neužkėlė taip aukštai, kad netrūktų draugo todėl, kad 
nieko nestinga. 


XXX. 1. Tą nelemtą progos laukimą reikia išmesti iš 
visų maldų ir blokšti tolyn. Kad būtum dėkingas, tau 
reikia supykusių dievų? Ar nesuvoki nusidedąs vien tuo, 
kad geresnėje padėtyje atsiduria tas geradarys, kuriam 
neketini atsidėkoti? Įsivaizduok kalėjimą, pančius, ne- 
švarumus, vergiją, karą, elgetystę. Tai tavo meldžiamos 
progos. Susijęs su tavimi Žmogus paleidžiamas tik per 
tai perėjęs. 2. Kodėl verčiau nenori, kad tas galiūnas, 

kuriam daugiausia esi skolingas, būtų ir laimingas? Kas 
draudžia, kaip jau sakiau, tau atsidėkoti ir laimės nu- 
mylėtiniams? Galimybių turi gausių ir įvairių. Kaipgi 
ne? Ar nežinai, kad skolą reikia atiduoti ir pasiturin- 
tiems? 3. Netampysiu tavęs nenorinčio. Pertekusi laimė 
išgrūda beveik viską; parodysiu, ko stinga aukštos pa- 
dėties žmonėms, ko trūksta visa valdantiems. Žinoma, 
tiesą sakančio patarėjo, atkariaujančio iš veidmainių pa- 
taikavimo bei saldžių giesmelių Žmogų, aprimusį tarp 
melagių ir dėl įpročio klausyti meilikavimų vietoj teisy- 
bės, visiškai nežinantį tiesos. 4. Ar nematai, kaip užge- 
sinta laisvė ir vergišku nuolankumu virtusi ištikimybė 
juos gena į prarają? 5. Kai niekas iš širdies jų neįtikinė- 
ja ir neatkalbinėja, o vyksta padlaižiavimo varžybos, ir 
visų draugų pareiga viena, ir rungiamasi vien dėl to, 
kas įteikliau sumeluos, jie nežino savo jėgų, ir, tikėda- 
mi esą tokios didybės, kaip girdi, užtraukia nereikalin- 
gus, visa išklibinančius karus, sulaužo naudingą ir bū- 
tiną santarvę, vadovaudamiesi niekieno netramdomu 
pykčiu, išgeria daug kraujo, kol galų gale pralieja savą- 
jį. 6. Jie baudžia už neištirtus nusikaltimus kaip už tik- 
rus, nuolaidą laiko tokia pat gėda, kaip ir pralaimėjimą, 
tiki esant amžina tai, kas, aukštai padėta, iš tiesų smar- 
kiai siūbuoja. Jie sudaužo milžiniškas karalystes, užgiū- 
vančias juos pačius ir artimuosius. Nesupranta, kad toje 
tuščiomis ir beregint nuplauksiančiomis gėrybėmis Žė- 
rinčioje scenoje jie neturėjo laukti nieko, išskyrus ne- 
gandą, nuo to laiko, kai nebegalėjo girdėti tiesos. 


XXXI. 1. Kserksui paskelbus karą Graikijai, kiekvie- 
nas skatino jo pasipūtusią, užmiršusią vilčių trapumą 

sielą. Vienas šnekėjo, kad graikai nepakels Žinios ir, vos 
atėjus gandui, leisis bėgti. 2. Kitas sakė, jog neverta abe- 
joti, kad šitokia aibė gali Graikiją ne tik nugalėti, bet ir 
sutraiškyti. Reikią labiau būgštauti, kad nerastų tuščių 
bei apleistų miestų ir kad bėgliai nepaliktų plačių dy- 
kynių priešams, neturėsiantiems kur panaudoti milži- 
niškų jėgų. 3. Trečias paistė, jog karalius vos išsitenka 
pasaulyje, per ankštos esančios jūros jo laivams, stovyk- 
o danguje vos telpančios visų rankų paleistos ietys. 4. Iš 
visų pusių svaidantis panašiomis mintimis, kurstančio- 
mis pamišusį dėl perdėto savęs vertinimo Žmogų, vie- 
nintelis lakedaimonietis Demaratas pasakė, jog vadui rei- 
kėtų būgštauti dėl tos karaliui patinkančios sumišos ir 
sunkiasvorės gausybės!''. Ji esanti ne stipri, bet masyvi. 
Besaikio daikto neįmanoma valdyti, o neįmanomi val- 
dyti dalykai ilgai neišsilaiko. 5. „Prie pirmo, — sakė jis, — 
kalno išėję lakonai pasirodys kas esą. Trys šimtai su- 
stabdys tūkstančius genčių. Jie nesitrauks nė per pėdą, 
gindami pavestą tarpeklį. Pastatys kūnų užtvaras. Visa 
Azija nepajudins jų iš vietos. Saujelė atrems milžiniško 
karo grėsmę ir beveik visos žmonių giminės įsiveržimą. 
6. Kai pakeitusi savo dėsnius gamta“ tave praleis, įstrigsi 
ant takelio ir galėsi įvertinti būsimus nuostolius, pa- 
skaičiavęs, kiek kainavo Termopilų tarpeklis. Sužinojęs, 
jog gali būti sulaikytas, žinosi, jog gali būti priverstas 
bėgti. 7. Nors daugelyje vietų jie tau pasiduos, tarytum 
pagauti veržlaus srauto, kuris iš pradžių plaukia, smar- 
kiai gąsdindamas, paskui iš šen ir iš ten visi kartu pa- 
kils ir tave prislėgs tavo paties jėgomis. 8. Teisybė sa- 
koma, tvirtinant, jog tavo karo pajėgos didesnės, negu 

gali surinkti numatytos užkariauti sritys, bet tas daly- 
kas yra prieš mus. Graikija tave nugalės tuo, kad neap- 
rėps; negalėsi panaudoti visos savo kariuomenės. 9. Be 
to, negalėsi nei tinkamai atblokšti pirmųjų smūgių (o 
tai juk vienintelis išsigelbėjimas), nei padėti palūžusiems, 
nei paremti bei sustiprinti silpstančius. Pralaimėsi daug 
anksčiau negu pasijusi pralaimėjęs. 10. Nėra pagrindo 
manyti, jog tavo kariuomenės neįmanoma sulaikyti dėl 
to, kad net vadas nežino tikslaus jos skaičiaus. Nėra 
negalinčio pražūti lusto. Net jei kitos aplinkybės būtų 
ramios, pražūties priežastis — pati didybė“". 11. Atsiti- 
ko taip, kaip buvo pranašavęs Demaratas. Pamynusiam 
visa, kas dieviška ir Žmogiška, keičiančiam visa, kas 
kliudo, karaliui sustoti įsakė trys šimtai spartiečių, ir 
po visą Graikiją išblaškytas persas suprato, kaip toli šau- 
kia miniai iki kariuomenės. Tada labiau dėl gėdos nei 
dėl nuostolių apgailėtinas Kserksas padėkojo Demaratui 
už tai, kad vienintelis kalbėjo tiesą ir leido paprašyti, 
ko norėtų. 12. Tas paprašė galimybės įžengti į didžiau- 
sią Azijos miestą Sardes važiuotam su tiesiąja tiara ant 
galvos. Tai buvo duota tik karaliams. Jis buvo vertas 
dovanos, dar prieš paprašydamas, bet kokia apgailėtina 
toji tauta, iš kurios neatsirado nė vieno, galinčio pasa- 
kyti karaliui tiesą, jei ją sakė sau! 


XXXII. 1. Dieviškasis Augustas ištrėmė nedorą, už 
bet kokius priekaištus dėl nedorumo palaidesnę dukte- 
rį* ir visuomenei atvėrė pirmųjų valstybės namų gėdą. 
Būriais ėję meilužiai, negražiai išsidirbinėjant klaidžiota 
naktimis po miestą, net forumas ir rostrai, iš kurių tė- 
vas buvo paskelbęs įstatymą dėl paleistuvavimo"“, 

dukters pasirinkti ištvirkimo vietomis. Kasdieniuose su- 
siėjimuose prie Marsijo statulos!“ iš ištvirkėlės ji virto 
parsidavėle, su nepažistamais sugulovais siekdama vi- 
siško palaidumo laisvės. 2. Princepsas turėjo ir bausti, 
ir nutylėti, nes kai kuriais atvejais begėdystė suteršia ir 
baudėją. Nesuvaldydamas pykčio, paskelbė. Vėliau, kai, 
prabėgus laikui, pykčio vietą užėmė akikaistis, vaitoda- 
mas, kad tylomis neužgniaužė to, apie ką tol nežinojo, 
kol netapo gėda kalbėti, keletą kartų sušuko: „To nebū- 
tų atsitikę, jei būtų buvę gyvi Agripa arba Mecenatas!“ 
Tiek tūkstančių žmonių turinčiam valdovui sunku buvo 
rasti ką į tųdviejų vietą. 3. Išskersti legionai. Štai jie vėl 
surinkti. Sudaužytas laivynas. Po kelių dienų plaukiojo 
naujas. Gaisrai nuniokojo visuomeninius pastatus. Iškilo 
gražesni už prarytuosius. Tačiau visą gyvenimą Agri- 
pos ir Mecenato vietos buvo tuščios. Kodėl? Gal many- 
ti, kad nebuvo į juos panašių vertų prisileisti, o gal tai 
buvo jo paties yda, kad labiau norėjo skųstis nei ieško- 
ti? 4. Nėra pagrindo galvoti, kad Agripa su Mecenatu 
paprastai jam kalbėdavo tiesą. Jei jie būtų gyvenę, būtų 
buvę tarp pataikūnų. Karališkos prigimties ypatybė yra 
girti prarasta, siekiant įžeisti dabartį, ir leisti kalbėti tie- 
są tiems, iš kurių nebėra pavojaus ją išgirsti. 


XXXIII. 1. Grįždamas prie aptariamojo dalyko, pasa- 
kysiu: matai, kaip lengva atsilyginti laimingiesiems, net 
užkeltiems į žmogaus galybės viršūnę. Sakyk jiems ne 
tai, ką nori išgirsti, bet ką ateityje visada norės būti 
išgirdę. Retkarčiais teisybės balsas tegu aplanko patai- 
kūnų išūžtas ausis; duok naudingą patarimą. 2. Klausi, 
kuo galėtum pasitarnauti laimingajam? Padaryk, kad ne- 

tikėtų savo laime, kad žinotų ją priklausant nuo daugy- 
bės ištikimų rankų. Ar mažai suteiksi, iškratydamas įsi- 
tikinimą visados išliksiančia galia ir parodydamas, jog 
atsitiktinumo duoti dalykai yra nepastovūs, pabėga spar- 
čiau negu ateina, atgal grįžtama ne tomis pakopomis, 
kuriomis užlipta į viršūnę, bet tarp aukščiausios ir Že- 
miausios padėties nėra ribos? 3. Neišmanai didžiulės 
draugystės kainos, jei nesuvoki daug duosiąs tam, kam 
duosi draugą, retą ne tik šeimų, bet ir ištisų kartų paukš- 
tį, labiausiai išnykusį ten, kur tikima gausiai esant. 
4. Kaip čia? Ar manai, jog tos knygos, vargiai aprėpian- 
čios nomenklatorių norimus atsiminti ir užrašyti var- 
dus, yra draugų sąrašai? Ne tie yra draugai, kurie pul- 
kais beldžiasi į duris, kurie paskirstomi pirmajam ir ant- 
rajam priėmimams. 


XXXIV. 1. Senas karalių ir karalių mėgdžiotojų pa- 
protys — išskirstyti draugų būrį. Išdidumo bruožas — 
didžiai vertinti leidimą įeiti, peržengti slenkstį ir teikti 
garbę sėdėti prie pat durų, kad pirmas įsmuktum į na- 
mus, turinčius daugelį kitų durų, neišleidžiančių ir pri- 
imtųjų. 2. Pas mus Gajus Grakchas, o netrukus ir Livi- 
jus Druzas pirmieji nutarė suskirstyti savo minią ir vie- 
nus priimti atskirai, antrus su daugeliu kitų, trečius su 
visais. Taigi jie turėjo pirmųjų ir antrųjų draugų, bet 
niekados — tikrųjų. 3. Vadini draugu Žmogų, kuriam 
paskiriama eilė tave pasveikinti? Ar gali pasitikėti tuo, 
kuris ne įeina, o šmurkšteli pro vos praviras duris? Ar 
galima pradėti laisvai bendrauti su tuo, kuris tik eilės 
sulaukęs ištaria nuvalkiotą, visiems sakomą, net nepa- 
žįstamiems svaidomą žodį „labas!“? 4. Atėjęs pas bet 

kurį iš tų, kurių pasveikinimas drebina miestą, pastebė- 
jęs milžiniškos minios užplūstas gatves bei pulkais pir- 
myn ir atgal skubančius sveikintojus, žinok atėjęs į to- 
kią vietą, kur devynios galybės Žmonių, bet draugų - 
nė vieno. 5. Draugo ieškoma ne atrijuje, o širdyje. Ten 
jį reikia priimti, ten laikyti, jausmuose paslėpti. Šito juos 
išmokyk ir atsidėkosi. 


XXXV. 1. Prastai save vertini, galvodamas, jog būsi 
naudingas tik parblokštam, jog esi nereikalingas, kai vis- 
kas gerai klojasi. Išmintingai elgiesi neaiškiomis, prie- 
šiškomis ir smagiomis aplinkybėmis, įžvalgiai sutinki ne- 
aiškią, narsiai — priešišką, saikingai — smagią padėtį. 
Taigi ir draugui gali pasirodyti visur naudingas. Nei 
apleisi jo nelaimėje, nei trokši jam negandos, ir vis tiek, 
net nenorint, šitaip viskam keičiantis, atsiras progų pa- 
reikšti ištikimybei. 2. Kaip kitam trokštantis turto tam, 
kad pats nutvertų dalį, nors atrodo trokštąs kitam, iš 
tiesų Žiūri savęs, taip ir trokštantis draugui kokios ne- 
sėkmės, kad ją nugintų, teikdamas pagalbą ir parody- 
damas ištikimybę (tai būdinga nedėkingiesiems), save 
labiau vertina už jį ir mano, kad draugui verta būti 
vargšu, idant pats galėtų jam atsidėkoti. Tačiau dėl to 
paties neatsidėkoja. Mat nori nusimesti krūvį, išsilais- 
vinti nuo nešulio. 3. Didelis skirtumas, ar skubi atsily- 
ginti, kad atsidėkotum už geradarystę, ar kad neliktum 
skolingas. Geidžiąs atsilyginti prisitaikys prie ano žmo- 
gaus aplinkybių ir norės ateiti pas jį tinkamu laiku. Ne- 
geidžiąs nieko kito, tik pats išsilaisvinti, stengsis tą pa- 
siekti bet kokiu būdu. Tai piktanoriškumas. 4. „Toks 
skubėjimas, - sako jis, — yra per didelio dėkingumo po- 
žymis.“ Negaliu aiškiau to išsakyti, kaip pakartodamas, 

ką esu sakęs: nori ne atsilyginti už gautą geradarystę, o 
pabėgti nuo jos. Juk tarytum kalbi: „Kada juo atsikraty- 
siu? Trūks plyš turiu stengtis, kad nebūčiau jam įsipa- 
reigojęs“. Net ir geisdamas užmokėti jam iš savo lėšų, 
toli gražu neatrodytum dėkingas, o tai, ko trokšti da- 
bar, dar neteisingiau. Juk jį prakeiki ir baisiomis mal- 
domis sau nukerti šventą galvą. 5. Niekas, manau, ne- 
abejotų tavo sielos klaikumu, jei atvirai jam linkėtum 
skurdo, bado, baimės. O koks skirtumas, ar tai vien 
tavo maldos žodžiai, ar esmė? Juk kai ko ir trokšti. 
Dabar eik sau ir manyk, kad dėkingojo savybė yra tai, 
ko ir nedėkingas nedarytų. Pastarasis nenuslysta į ne- 
apykantą, o tik išsigina geradarystės. 


XXXVI. 1. Kas pavadintų Enėją doru, jei jis būtų no- 
rėjęs tėvynės pavergimo, kad tėvą išvaduotų iš vergi- 
jos? Kas Sicilijos jaunuolius laikytų puikiu pavyzdžiu 
vaikams, jei jie būtų meldę, kad nepaprastai smarkiai 
užsiliepsnojusi ir užsiplieskusi Etna išsiveržtų, duoda- 
ma jiems progą parodyti meilę, iš gaisro vidurio išne- 
šant tėvus? 2. Roma nieko nebūtų buvusi skolinga Sci- 
pionui, jei jis būtų užtęsęs Pūnų karą tam, kad jį už- 
baigtų, nieko mirtimi išgelbėjusiems tėvynę Decijams, 
jei jie būtų troškę, kad baisiai pavojingos aplinkybės 
suteiktų galimybę jų narsiam pasiaukojimui. Labiausiai 
slegianti nešlovė gydytojui yra darbo sau pasidarymas. 
Daugelis, padidinę ir paskatinę ligas, kad įgytų dau- 
giau garbės išgydydami, nebegalėjo jų iškratyti arba nu- 
galėjo, smarkiai kankindami ligonius. 


XXXVII. 1. Pasakojama, jog Kalistratas (taip rašo, Ži- 
noma, Hekatonas) vyko į tremtį kartu su daugeliu kitų 

maištingos ir nesaikingai laisvos valstybės išguitųjų. Kaž- 
kam palinkėjus, kad atėniečiams iškiltų būtinybė grą- 
žinti tremtinius, pasibjaurėjo tokiu grįžimu. 2. Mūsų Ru- 
tilijus pasielgė dar didingiau. Kažkam guodžiant ir sa- 
kant, jog čia pat pilietinis karas, veikiai visi tremtiniai 
sugrįš, tarė: „Ką tau bloga padariau, kad linki man pras- 
čiausio sugrįžimo? Labiau trokštu, kad tėvynė gėdintųsi 
dėl mano tremties negu liūdėtų dėl grįžimo“. Tai ne 
tremtis, kai jos visi gėdijasi labiau už nuteistąjį. 3. Kaip 
gerų piliečių pareigą išsaugojo vyrai, atsisakę grįžti na- 
mo, ištikus visuotinei negandai, nes verčiau dviems nu- 
kentėti dėl neteisingumo nelaimės negu visiems nuo vi- 
suotinės, taip neturi dėkingo Žmogaus jausmo tas, kuris 
nori, kad sunkumai prispaustų jo geradarį, o jis juos 
pašalintų. Net jei ketinimai geri, linkėjimai vis tiek blo- 
gi. Nei pasitarnavimas, nei šlovė - paties užkurto gais- 
ro gesinimas. 


XXXVIII. 1. Kai kuriose valstybėse nedora malda bu- 
vo laikoma nusikaltimu. Atėnuose Demadas nubaudė 
prekiautoją laidotuvių reikmenimis, įrodęs, jog tas mel- 
dė didelio pelno. Jo nebūtų gavęs, nelinkėdamas dau- 
giau mirčių. Tačiau dažnai klausiama, ar pelnytai buvo 
nubaustas. Galbūt meldė ne daugiau parduoti, o bran- 
giau, gal mažesnės prekių savikainos. 2. Kadangi jo ver- 
slas susideda iš pirkimo ir pardavimo, kodėl jo maldą 
priskiri tik vienai pusei, nors pelnui svarbios abi? Be 
to, galima nubausti visus šio verslo dalyvius, juk visi 
nori to paties, tai yra tylomis meldžia. Nubausi didesnę 
pusę Žmonių; dažnas pasipelno iš svetimos bėdos. 
3. Trokšdamas garbės, karys trokšta karo, žemdirbys at- 

sitiesia pabrangus duonai, oratorių patarnavimų kaina 
kyla daugėjant bylų, sunkūs metai leidžia uždirbti gy- 
dytojams, sugedę jaunuoliai turtina prekiautojus praban- 
gos reikmenimis, amatininkai neturėtų ką veikti, jei na- 
mų negriautų audros ar nenaikintų ugnis. Jis užklupo 
vieną besimeldžiantį, bet juk visų maldos panašios. 4. Ar 
manai, jog Aruncijaus, Haterijaus bei kitų testamentų 
kaulijimo meno skelbėjų maldos ne tokios pat, kaip lai- 
dotuvininkų bei pakasynininkų? Tačiau tie, kurių galo 
meldžia pastarieji, jų nežino, o anie geidžia bičiulio mir- 
ties, nes draugystė teikia daugiausia vilčių. Laidotuvi- 
ninkams gyvieji nedaro žalos, o palikimo ieškotojus su- 
sina kiekvienas delsiąs numirti. Taigi jie trokšta ne tik 
gauti užsidirbta šlykščiai vergaujant, bet ir išsilaisvinti 
nuo sunkios duoklės. 5. Nėra abejonės, kad visi šie mel- 
džia daugiau nei tai, dėl ko buvo nubaustas vienas žmo- 
gus. Kas mirdamas jiems duos naudos, gyvas būdamas 
teikia nuostolio. Tačiau visi ir žino jų maldas, ir nebau- 
džia. Pagaliau kiekvienas tegu pagalvoja apie save ir, 
pasirausęs po širdies gelmes, tepažiūri, ko tylomis yra 
meldęs. Kiek daug maldų, dėl kurių net gėda sau pri- 
sipažinti! Kaip mažai galėtume ištarti kam nors girdint! 


XXXIX. 1. Tačiau ne visa, kas smerktina, yra bausti- 
na, kaip ir mūsų aptariama pati piktnaudžiaujanti savo 
gerais ketinimais draugo malda. Jis įgyja tą ydą, kurios 
vengia: skubėdamas parodyti dėkingumą, darosi nedė- 
kingas. 2. Jis kalba šitaip: „Tegu jis tampa priklausomas 
nuo manęs, tegu trokšta mano atsidėkojimo, tegu be 
manęs negali būti nei sveikas, nei garbingas, nei sau- 
gus. Tegu būna toks apgailėtinas, kad mano atsilyginimas 

jam virstų geradaryste“. Dievai išgirsta tokius jo Žo- 
džius: „Tegu jį apipainios namų pinklės. Aš vienas ga- 
lėsiu jas sutraukyti. Tegu jį persekios galingas ir smar- 
kus priešininkas, besišiaušianti ginkluota minia, tegu 
slėgs kreditorius ir skundikas“. 


XL. 1. Pažvelk, koks tu teisingas: jei jis nebūtų pa- 
daręs tau gera, negeistum jam šito. Nė puse žodžio ne- 
užsimindamas apie sunkesnę tavo, blogiu už gera atsi- 
mokančiojo nuodėmę, pasakysiu, jog nusižengi tuo, kad 
nelauki tinkamo laiko. Mat vienodai nusideda ir nespė- 
jąs atsidėkoti, ir pernelyg skubąs Žmogus. Kaip ne visa- 
da reikia priimti geradarystę, taip ne trūks plyš grąžin- 
ti. 2. Nedėkingas būtum, grąžindamas man nenorint. 
Dar nedėkingesnis esi, versdamas mane to norėti. Pa- 
lauk! Kodėl negeidauji, kad mano dovana pabūtų pas 
tave? Kodėl kamuojiesi, jausdamasis įsipareigojęs? Ko- 
dėl skubi atsiskaityti kaip su rūsčiu palūkininku? Kodėl 
sieki man sunkaus triūso? Kodėl siundai prieš mane 
dievus? Šitaip atsilygini. O kaip reikalautum skolos? 


XLI. 1. Taigi, Liberali, pirmiausia mokykimės ramiai 
būti skolingi už geradarystes ir laukti progos atsiteisti, 
o ne dirbtinai ją sukurt. Neužmirškime, jog geismas 
kuo skubiau išsilaisvinti nuo įsipareigojimo yra nedė- 
kingojo savybė. Mat niekas mielai neatlygina to, už ką 
nenoromis jaučiasi skolingas, ko širdis netraukia pas sa- 
ve laikyti, ką vadina našta, o ne dovana. 2. Daug ge- 
riau ir teisingiau būti visada pasiruošus draugiškai pa- 
sitarnauti, pasiūlyti, o ne brukti, nelaikyti savęs prasi- 
skolinusiu, nes geradarystė yra bendras, du žmones sų- 
jungiantis ryšys. Sakyk: „Negaišiu tau atsiteisdamas, tik 

trokštu, kad smagus priimtumei. Jei kuriam nors iš mū- 
sų gresia neišvengiama neganda, jei lemtis skirs, kad 
arba tu būsi priverstas atsiimti savo dovaną, arba aš 
priimti antrą, geriau tegu teikia tas, kuris jau yra tei- 
kęs. Aš pasirengęs, 


Turno ieškoti nereiks". 


Kai tik ateis laikas, parodysiu širdį, o kol kas tą liudija 
dievai“. 


XLII. 1. Mielas Liberali, esu pastebėjęs ir tarsi už 
rankos sučiupęs tavo tokią aistrą: baisiai bijai pasivėlin- 
ti atlikti bet kokią pareigą. Dėkingai sielai nerimastin- 
gumas nedera; priešingai, jai tinka didžiausias pasitikė- 
jimas savimi, iš tyros meilės suvokimo išguitas bet koks 
būgštavimas. Priekaištu skamba ir „pasiimk“, ir „esi sko- 
lingas“. Pirmoji suteiktos geradarystės sąlyga yra ta, kad 
atsilyginimo laiką pasirenka geradarys. 2. „Būgštauju, 
kad žmonės nepradėtų kitaip kalbėti apie mane.“ Blo- 
gai elgiasi dėl gandų, o ne dėl sąžinės atsiteisiantis žmo- 
gus. Turi du to dalyko teisėjus: geradarį — jo nereikia 
bijoti — ir save — jo negali bijoti. „Tad kaip čia išeina? 
O jei niekada nepasitaikys progos? Amžinai ir liksiu 
skolingas?“ Liksi, bet liksi visiems žinant, bet liksi ma- 
loniai nusiteikęs, bet smagiai žvelgsi į tau patikėtą jo 
dovaną. Drovėdamasis, kad dar neatsilygino, Žmogus 
gėdijasi gautos geradarystės. Kodėl buvęs, tavo nuomo- 
ne, vertas geradarys atrodo nebevertas, kad būtum 1!- 
giau jo skolininkas? 


XLII. 1. Smarkiai klysta manantys, jog tik milžiniš- 
kos sielos savybė yra siekimas iškelti, dovanoti, pripil- 
dyti užanti ir namus. Tai daro ne didžiadvasiškumas, o 

didelis turtas. Taip teigiantys nežino, kad kartais daug 
didingiau ir sunkiau imti negu išpilti. Kad nesumenkin- 
čiau antrojo veiksmo, turiu pasakyti, jog abu jie kyla iš 
dorybės ir yra lygūs, ir gebėjimas būti skolingam už 
geradarystę yra ne mažesnės sielos požymis, kaip mo- 
kėjimas duoti. Pirmasis atvejis yra tuo sunkesnis už ant- 
rąjį, kuo stropiau saugoma gauta, negu duodama. 2. Tai- 
gi nereikia galvą trūkti skubant atsiteisti, nei nelaiku 
pulti, nes nusižengia ir delsiąs, atėjus jo laikui atsily- 
ginti, ir skubąs, neatėjus geradario laikui. Jo dovana pa- 
dėta pas mane; nebijau nei dėl jo, nei dėl savęs. Jai 
labai saugu. Geradarystė pražus tik su manimi. Ne, net 
su manimi nepražus. Jam padėkojau, taigi atsilyginau. 
3. Kas pernelyg daug galvoja apie atsilyginimą už ge- 
radarystę, tas įsivaizduoja kitą per daug galvojant apie 
jos atgavimą. Tegul jis bus pasiruošęs abiem atvejams: 
jei geradarys nori atgauti, smagūs atsilyginkime ir atsi- 
teiskime; jei nori, kad būtų saugoma pas mus, kam iš- 
mesti jo lobį? Kam atsisakyti saugojus? Jis vertas, kad 
būtų, kaip panorės. O Žmonių nuomonė ir gandai tegu 
ne vadovaus mums, bet seks iš paskos. 


SEPTINTA KNYGA 


I. 1. Mielas Liberali, laikykis, 


Žemė - pasieksi ranka. Tavęs aš nevarginsiu šičia 
Nereikalingom eilėm, gražbylystėm ir pratarme ilga'. 


Į šią knygą sukrauti likučiai. Išnaudojęs medžiagą, Žval- 
gausi, ne ką galėčiau pasakyti, bet ko dar nepasakiau. 
Maloniai priimk tas nuoliekas, nes jos surinktos tau. 

2. Nenorėdamas sau pataikauti, turėjau darbą plėtoti pa- 
mažu, 0 pabaigai palikti tokią dalį, į kurią tiestų ranką 
net persisotinęs skaitytojas. Tačiau svarbiausius dalykus 
išdėsčiau pradžioje; dabar renku praslydusias pro akis 
nuotrupas. Jei tau rūpi mano nuomonė, mano galva, 
dievaži, nelabai tinka, pasakius apie dorą ugdančius nuo- 
status, toliau pateikti ne sielai gydyti, bet protui lavinti 
išrastus samprotavimus. 3. Puikiai apie tai kalba kinikas 
Demetrijas, mano nuomone, didis net su didžiausiais 
lyginant vyras, teigdamas, jog paprastai daugiau nau- 
dos iš kelių įsikaltų išminties taisyklių, pirštu pasiekia- 
mų ir naudojamų, negu iš daugybės išmoktų, bet nelai- 
komų po ranka. 4. „Kaip geras imtynininkas ne visus 
veiksmus ir gudrybes išsimiklina panaudoti, nes retai 
tenka jų griebtis, bet gerai ir stropiai išsilavinęs atlikti 
vieną ar du veiksmus, atidžiai laukia progos (juk ne- 
svarbu, kiek moka, jei moka tiek, kiek reikia nugalėti), 
taip ir šiame tyrime daug kas džiugina, o laimėti pade- 
da kelios taisyklės.“ 5. Gali nežinoti okeano potvynių ir 
atoslūgių priežasties ir kodėl kiekvieni septyneri metai 
žmogaus amžiui įspaudžia ypatingą žymę“, kodėl iš toli 
žiūrint portiko plotis nelieka toks pat, bet į galą siaurė- 
ja, ir tarpai tarp kolonų pagaliau susilieja, kokia prie- 
žastis atskiria dvynių pradėjimą, 0 gimimą sujungia, ar 
per vieną sueitį abu pasėjami, ar per kelis kartus, kodėl 
drauge gimusiųjų lemtys skirtingos ir be galo, tarytum 
didžiulėje erdvėje nutolusios, nors tarp jų atsiradimo tik 
siaurutėlaitė ežia. Nedaug tepakenks, jei numosi ranka 
į nei leistas, nei naudingas žinias. Paslapties apgaubta 
tiesa slypi gelmėse. 6. Tačiau negalime skųstis gimties 
piktybe, nes visa atrasti nesunku, nebent išskyrus tuos 

dalykus, kurių vienintelis vaisius yra suradimas. Tai, 
kas padarys mus geresnius ir laimingesnius, — arba at- 
lapa, arba šalia. 7. Jei siela niekina atsitiktinumus, jei 
iškyla virš siaubo, jei, kupina godžios vilties, netrokšta 
be galo daug, bet išmoko turtų ieškoti savyje, jei atsi- 
kratė dievų ir žmonių baimės ir žino, kad Žmogaus ne- 
reikia smarkiai baidytis, o dievo — visiškai, jei, niekin- 
dama kankinančias gyvenimo puošmenas, išsiaiškino, 
kad mirtis nėra nelaimė, o daugelio nelaimių pabaiga, 
jei žmogus paskyrė sielą dorybei ir laiko lygiu bet kokį 
jos siūlomą kelią, jei visuomeninis bendrijai gimęs gy- 
vūnas* žvelgia į pasaulį kaip į vienus visų namus, jei 
dievams atskleidė savo sąžinę ir visuomet gyvena tary- 
tum ant delno, savęs prisibijodamas labiau negu kitų, 
jei, patekęs į audras, stovi tvirtas ir giedras, — jis yra 
įgijęs naudingą ir būtiną žinojimą. Visa kita tėra poilsio 
pramogos. Jau pasiekusiai saugią vietą sielai galima jo- 
mis užsiimti, jos teikia gražmenų, o ne stiprybės. 


II. 1. Tobulėjančiam vyrui mūsų Demetrijas liepia 
abiem rankom įsikibus šių taisyklių niekados nepaleisti, 
įsikalti, padaryti savęs dalimi, kasdien mąstant pasiekti, 
kad sveikos nuostatos atsirastų savaime ir bet kada ne- 
tikėtai pareikalautos pasirodytų, kad nedelsdamas atei- 
tų gebėjimas atskirti gėdą ir garbingumą. 2. Tegu jis 
žino, kad vienintelis blogis yra gėda, vienintelis gėris — 
garbingumas. Šia taisykle vadovaudamasis teskirsto dar- 
bus. Visur teveikia pagal šį dėsnį, didžiausiais vargšais 
telaiko pilvui ir geiduliams atsidavusius, nuo neveiklu- 
mo suragojusios ir sustingusios sielos mirtinguosius, kad 
ir kokiais turtais jie spindėtų. Tegu jis sau tars: „Ma- 

lonumas - trapus, trumpas, paniekos vertas daiktas. Kuo 
godžiau jo semsi, tuo greičiau virs priešybe, jo tučtuo- 
jau neišvengiamai arba gailimasi, arba gėdijamasi. Jame 
nieko nėra didinga arba to, kas tiktų dievams artimai 
žmogaus prigimčiai. Tai žemas, gėdingosioms kūno da- 
lims patenkinti tarnaująs, šlykščių pasekmių dalykas. 
3. Žmogaus ir vyro vertas malonumas — ne kūno pri- 
kimšimas, ne tukinimas, ne aistrų kurstymas (saugiau- 
sia jų- ramybės troškimas), bet gebėjimas būti toli ir 
nuo žmonių kivirčų įžiebiamos sumaišties, ir nuo atei- 
nančios iš aukštybių, kaip tikina pasakojimai apie die- 
vus; apie juos sprendžiame iš savo ydų“. 4. Šį tolygų, 
bebaimį, niekuomet nejuntantį persisotinimo malonumą 
patiria mūsų nupieštas Žmogus. Jį pavadinčiau dieviš- 
kos ir žmogiškos teisės žinovu. Jis džiaugiasi dabartimi, 
nepriklauso nuo ateities, o į netikrumą linkęs žmogus 
yra visiškai nepatvarus. Taigi išvaduotas iš didelių šir- 
dį graužiančių rūpesčių vyras nieko nesitiki ir netrokš- 
ta, nesileidžia į nežinomybę, jis patenkintas savimi. 5. 
Nemanyk, jog jis tenkinasi mažu, visa - jo. Tačiau ne 
taip, kaip Aleksandro. Kad ir ant Raudonosios jūros 
kranto stovinčiam pastarajam lieka daugiau neperžygiuo- 
tų kraštų. Ką valdė ir buvo užėmęs, nepriklausė jam, 
nors Okeano išžvalgyti pasiųstas Onesikritas klaidžiojo, 
siekdamas užkariauti nežinomos jūros kraštus. 6. Ar ne 
aiškų aiškiausia, jog skurdžius yra ketinąs užgrobti ana- 
pus pasaulio ribų esančias sritis, dėl aklo godulio tie- 
siog besiveržiąs į neištirtas begalines jų gelmes Žžmo- 
gus? Ar svarbu, kiek karalysčių atėmė, kiek išdalijo, kiek 
žemių prislėgė duokle? Jam tiek trūksta, kiek geidžia. 

III. 1. Ši yda kamavo ne tik Aleksandrą, sėkmingo 
nutrūktgalviškumo genamą Liberio ir Herkulio pėdo- 
mis, bet ir visus, kuriuos likimas kursto, išpildydamas 
norus. Peržvelk Kyrą, Kambizą ir visus Persijos karalius, 
ar rasi pasisotinusį valdžia, gyvenimo pabaigoje negal- 
vojantį žengti dar toliau? Nenuostabu: visi geismų su- 
kelti dalykai semiami iš giliai ir tučtuojau dingsta; ne- 
svarbu, kiek pilsi, kiauras maišas vis tiek bus kiauras. 
2. Tik išminčiui priklauso visa, ir saugoti nesunku. Ne- 
reikia siųsti už jūrų marių pasiuntinių, priešų paupiuose 
matuoti vietos stovyklai, puolamose tvirtovėse įkurdinti 
apsaugos įgulas, nereikia legionų ir raitelių būrių. Kaip 
nemirtingieji dievai valdo beginkliai, ramiai nuo viršū- 
nių saugodami savo pasaulį, taip išminčius be sumaiš- 
ties imasi daug aprėpiančių savo pareigų. Tas nepapras- 
tai galingas ir geras vyras iš aukšto žvelgia į Žmonių 
giminę. 3. Šaipykis į sveikatą. Tai milžiniškos dvasios 
dalykas, kai, įsiskverbiančiu sielos žvilgsniu perbėgęs 
per Rytus ir Vakarus bei tolimiausias Žmonių negyvena- 
mas dykynes, išvydęs aibes gyvūnų, devynias galybes 
palankiai gamtos liejamų daiktų, gali ištarti Dievui pri- 
tinkamus žodžius: „Visa tai - mano“. Išeina, kad išmin- 
čius nieko negeidžia, nes be viso to daugiau nieko nėra. 


IV. 1. „Šitų žodžių, - sakai, - laukiau. Štai ir sučiu- 
pau tave! Pažiūrėsiu, kaip išsikapanosi iš paties paspęs- 
tų spąstų. Sakyk, kaip gali kas nors dovanoti išminčiui, 
jei visa jam priklauso? Juk dovanotas daiktas esti dova- 
notojo. Vadinasi, išminčiui negalima suteikti ir gerada- 
rystės: išeis, kad skiriama iš jo paties turto. Tačiau jūs 
teigiate, JOg išminčiui galima dovanoti. Žinok, to paties 

klausiu ir apie draugus: sakote, kad jų visa bendra“. 
Taigi niekas nieko negali draugui padovanoti, nes do- 
vanoja jam bendrą turtą.“ 2. Niekas netrukdo kokiam 
nors daiktui būti ir išminčiaus, ir to, kam jis priklauso, 
kam duotas ir paskirtas. Pagal civilinę teisę viskas yra 
karaliaus, tačiau bendrai karaliaus nuosavybei priklau- 
santys dalykai išskirstyti atskiriems šeimininkams, ir 
kiekvienas turi savininką. Taigi galime karaliui dovano- 
ti ir namą, ir vergą, ir pinigų, bet nesakoma, jog tai 
dovanojama iš jo turto. Karaliui priklauso viskas, pa- 
vieniams asmenims - atskirų daiktų nuosavybė. 3. Tam 
tikrą sritį vadiname atėniečių ar kampanų“ kraštu, o jį 
tarpusavy ežiomis išsidalija kaimynai savininkai. Nors 
visa žemė priklauso vienai valstybei, sklypai turi savo 
šeimininkus. Savo laukus galime dovanoti valstybei to- 
dėl, kad, nors jie laikomi jos nuosavybe, vienaip pri- 
klauso jai, kitaip —- man. 4. Ar yra abejonių, jog vergas 
su pekuliju“ priklauso šeimininkui? Tačiau jis įteikia šei- 
mininkui dovanų. Negalima manyti, kad vergas neturi 
nuosavybės todėl, kad neturės, jei šeimininkas tai už- 
draustų. Jo savo noru atiduoto daikto negalime neva- 
dinti dovana todėl, kad galima atimti ir' prieš jo valią. 
5. Kaip tai galėtume įrodyti iki galo? Dabar esame su- 
tarę, jog visa priklauso išminčiui. Pasvarstykime iškeltą 
klausimą, kaip dosnumo medžiaga išlieka iškilusi virš 
to, kuriam užleidome viską. 6. Vaikų turtas priklauso 
tėvui". Tačiau kas nežino, jog sūnus kai ką dovanoja 
tėvui?! Visa yra dievų, tačiau ir dievams dedame dova- 
nu, pažeriame aukų. Tapusi tava, mano nuosavybė ne- 
pasidaro nebe mana. Juk ji gali priklausyti ir man, ir 
tau. 

7. „Ištvirkėlių savininkas, — sako jis, - yra sąvadau- 
tojas. Išminčiui priklauso visa. Vadinasi, ir ištvirkėlės 
priklauso išminčiui. Sąvadautojas yra ištvirkėlių savi- 
ninkas. Vadinasi, išminčius yra sąvadautojas.“ 8. Pana- 
šiai išminčiui uždraudžiama pirkti. Sakoma taip: „Nie- 
kas neperka savo daikto. Išminčiui priklauso visa. Va- 
dinasi, išminčius nieko neperka“. Panašiai draudžiama 
skolintis, nes niekas nemoka palūkanų už savo pinigus. 
Be galo daug gudragalviaujama, nors gražių gražiausiai 
suprantama, ką norime pasakyti. 


V. 1. Tvirtinu, jog išminčiaus yra visa, bet pavieniai 
žmonės vis tiek kiekvienas turi savo nuosavybės teisę, 
kaip, valdant tobulam karaliui, visa yra karaliaus val- 
džioje, tačiau atskiri dalykai — atskirų asmenų nuosavy- 
bė. Atėjus laikui, tai įrodysime. Dabar šio klausimo už- 
tenka. Žinosime, jog vienaip tai yra išminčiaus, kitaip — 
mano. Išminčiui galima dovanoti. 2. Nenuostabu, jog šį 
bei tą galima dovanoti ir tam, kuriam priklauso viskas. 
Išsinuomojau tavo namus; čia šis bei tas —- tavo, šis bei 
tas — mano. Daiktas — tavo, naudojimasis daiktu — ma- 
no. Taigi nė vaisiaus nenusiraškysi neleidus tavo žemės 
nuomininkui, nors jie ir dera tavo valdose, 0 jei pa- 
brangs javai ir ištiks badas, 

Veltui dairysies tada į kito didelę krūvą". 

O juk ji išaugo tavo žemėje, tavo žemėje pasėta, į 
tavo klėtis bus supilta. 3. Nors esi namo šeimininkas, 
neįžengsi į mano butą; neatimsi savo man tam tikram 
laikui perleisto vergo. Išsinuomavęs tavo vežimą, dary- 
siu malonę, leisdamas jame atsisėsti. Taigi matai, gali 
išeiti, jog kai kas kaip dovaną gali gauti savo daiktą. 

VI. 1. Visuose pateiktuose pavyzdžiuose ir vienas, ir 
kitas yra to paties daikto šeimininkai. Kaip? Nes vienas 
daikto šeimininkas, kitas — naudojimo. Sakome, jog čia 
Cicerono knygos. Knygų pardavėjas Doras vadina jas 
savomis. Ir abiem atvejais tai tiesa. Vienaip jas prisiski- 
ria autorius, kitaip —- pirkėjas. Teisingai jos vadinamos ir 
vieno, ir kito, bet ne tuo pačiu būdu. Taip Titas Livijus 
gali iš Doro gauti ar pirkti savo knygų. 2. Aš galiu 
dovanoti išminčiui, kas atskirai paėmus priklauso man, 
nors visa yra jo. Mat išminčius kaip karalius visa valdo 
savo mintyse, o paskirų dalykų nuosavybė išbarstyta 
pavieniams asmenims. Jis gali ir gauti dovaną, ir būti 
skolingas, ir pirkti, ir išsinuomoti. 3. Cezaris valdo visa, 
o jo ižde — tik asmeninės gėrybės. Visetas - jo valdžia, 
o tėvonija — privatus turtas. Jo valdžia nemažėja, kai 
žiūrima, kas yra jo ir kas nėra; net tai, kas iš jo atima- 
ma, antra vertus, vis tiek yra jo. Taip išminčius minti- 
mis valdo visa, o teisės požiūriu — tik savo nuosavybę. 


VII. Pateikęs įvairių įrodymų, Bionas daro išvadą, 
jog visi yra ir šventvagiai, ir niekas. Ketindamas visus 
numesti nuo uolos“, kalba: „Šventvagis. yra kiekvienas, 
paimąs, suvartojąs, savo nauda paverčiąs tai, kas pri- 
klauso dievams. Visa priklauso dievams. Vadinasi, kiek- 
vienas imdamas paima dievų daiktą, juk jų - visa. Va- 
dinasi, kiekvienas, ką nors paimantis, yra šventvagis 
2. Paskui, paliepęs įsilaužti į šventyklas ir nebaudžia- 
mai išdraskyti Kapitolijų, teigia, jog tai nėra šventva- 
gystė, nes, paėmus iš vienos dievams priklausančios vie- 
tos, daiktas perkeliamas į kitą dievams priklausančią 
vietą. 3. Jam atsakoma taip. Nors visa priklauso 

dievams, bet ne visa yra dievams paskirta; šventvagys- 
tė įvyksta, kai paimamas dievybei tikėjimo priskirtas 
daiktas. Panašiai ir visa visata yra nemirtingųjų dievų 
šventovė, vienintelė verta jų garbingumo ir didybės, ta- 
čiau bedieviški dalykai atskiriami nuo šventų. Šventyk- 
la pavadintame sklypelyje leista ne visa, kas leista po 
atviru dangumi ar stebint žvaigždėms. Nors šventvagis 
negali nuskriausti dievo, nes dieviškumo nepasiekia joks 
smūgis, bet baudžiamas tarytum dievui būtų padaręs 
bloga. Mūsų ir dievo nuomonė paveda jį bausmei. 4. Tai- 
gi kaip šventvagiu laikomas pavogęs šventenybę Žžmo- 
gus, nes, kad ir kur jis padėtų nugvelbtą daiktą, bus 
tas pats pasaulis, taip ir iš išminčiaus galima pavogti. 
Iš jo pavagiamos ne visuotinybės, bet tie dalykai, kurių 
šeimininku jis priskirtas, kurie jam tarnauja kaip pavie- 
niam asmeniui. 5. Pirmąją nuosavybę jis pripažins, ant- 
rosios norėtų neturėti, jei galėtų. Jis ištars tą patį, kaip 
ir tas romėnų karvedys“, kuriam už narsumą ir puikų 
valstybės valdymą buvo nutarta padovanoti tokį plotą 
žemės, kokį atsirėš ardamas aplink per dieną. „Nerei- 
kia, — pasakė jis, — jums tokio piliečio, kuriam reikia 
daugiau negu vienam piliečiui.“ Pagalvok: daug dides- 
nės didybės reikėjo atsisakant šios dovanos negu ją pel- 
nant! Mat dažnas užbrėžė kito norų ribą, o sau —- nie- 
kas nenusistatė. 


VIII. 1. Taigi žvelgdami į visa valdančią, visur įsi- 
skverbiančią išminčiaus sielą, sakome, jog visa yra jo, 
nors gali pasitaikyti, kad kasdienės teisės nuostatais be- 
sivadovaująs cenzorius priskirs jį beturčių luomui. Di- 
delis skirtumas, ar jo nuosavybė matuojama sielos di- 

dybe, ar cenzu. 2. Jis bjaurėsis galimybe turėti tavo kal- 
bamas gėrybes. Nepriminsiu Sokrato, Chrisipo, Zenono 
ir kitų didžių vyrų, didesnių todėl, kad pavydas nebe- 
kliudo juos šlovinti. Neseniai paminėjau Demetriją. Man 
atrodo, jog gimtis jį pateikė mūsų laikams, norėdama 
parodyti, kad nei mes galime jo sugadinti, nei jis gali 
mus prie savęs prisitraukti. Pats neigia, bet iš tiesų tai - 
ypatingos išminties, tvirtai besilaikąs užsibrėžtų nuosta- 
tų vyras; iškalbingai apsako narsiausius žygius, ne dirb- 
tinai sklandžiai jungdamas, ne rūpindamasis žodžiais, 
bet didžios dvasios dėka, įkvėpimo nešamas išdėsto da- 
lyką. 3. Neabejoju, jog apvaizda davė jam ir tokį gyve- 
nimą, ir tokią gražbylystės dovaną, kad mūsų amžiui 
nestigtų ir pavyzdžio, ir priekaištautojo. Jei koks dievas 
Demetrijui atiduotų mūsų turtus su sąlyga, kad nebūtų 
leista išdovanoti, tvirtinčiau, jog jis atmestų, sakydamas: 


IX. 1. „Neprisirišiu prie šios nenusikratomos naštos, 
be krovinio žingsniuojančiam Žmogui neleisiu murkdy- 
tis giliame dumble. Kam man duodi visų tautų nelai- 
mes? Juk imu, negalėdamas išdovanoti, nes matau daug 
netinkamų dovanoti dalykų. Noriu išsidėstęs pasižiūrėti 
visa, kas žlibina tautų ir karalių akis, noriu pažvelgti į 
jūsų kraujo ir sielų kainą. 2. Pirmiausia išdėliok pra- 
bangos grobį ar į eilę išrikiavęs, ar (tai būtų geriau) į 
krūvą suvertęs. Štai kruopščiai apdirbti vėžlio šarvai ir 
už milžinišką kainą pirkti bjauriausių šliužų kiaukutai!!. 
Jų visiems patinkančios įvairovės pasiekiama pridėjus 
dažų, nors atrodo kaip tikri. Štai stalai, senatorių cen- 
zo“ kainą turinčios lentos, tuo vertingesnės, kuo gum- 
buotesnis buvo tas nelaimingas medis. 3. Štai krištolo 

indai, trapumas kursto jų kainą. Mat verčiantis daikto 
vengti trūkumas neišmanėliams skatina malonumą įsi- 
gyti gausiai. Štai porceliano taurės. Menka būtų pra- 
banga, jei iš plačių brangakmenių indų į vienas kito 
sveikatą nebūtų geriama to, kas bus išvemta. 4. Štai 
stambūs perlai, ne po vieną kiekvienai ausiai įgyti. Mat 
ausys jau priprato prie naštos, jie sujungiami ir kabina- 
mi po du. Moterys nepralenktų iškvaišimu vyrų, nepa- 
sikabinusios ant vienos ausies dviejų ar trijų tėvonijų". 
5. Štai šilko drabužiai, jei tik drabužiais įmanoma pava- 
dinti tai, kas negali nei kūno pridengti, nei pagaliau 
gėdos. Jais apsivilkusi tikrai negalės prisiekti nesanti 
nuoga. Iš nežinomų tautų jie atgabenami už milžiniškas 
sumas parduoti tam, kad mūsų matronos ir meilužiui 
miegamajame nepasirodytų plikesnės negu viešumoje. 


X. 1. Kaip klojasi, šykštuoli? Devynios galybės daik- 
tų brangumu pralenkia tavo auksą. Visi mano išskai- 
čiuoti dalykai labiau gerbiami ir vertinami. Dabar noriu 
peržvelgti tavo lobius, mūsų aistras akinančias aukso ir 
sidabro plokštes. 2. Vardan Herkulio, naudingas gėry- 
bes Žemė padėjo viršuje, o metalus užkasė, paslėpė ir 
užgulė visu svoriu kaip žmonijos žalą ir nelaimes. Štai 
iš tų pačių tamsybių, kaip ir auksas bei sidabras, iškel- 
ta geležis, kad nestigtų įrankių tarpusavio žudynėms ar 
užmokesčio už jas'*. 3. Visi šie dalykai turi šiokią tokią 
medžiaginę išraišką. Tačiau esama ir tokių, kur siela 
gali įžvelgti tik akių apgaulę. Štai senato paskyrimai į 
provincijas, skolų popieriai, garantiniai raštai - tušti nuo- 
savybės atvaizdai, tam tikri godumo triūso skėčiai. Jais 
apgaunama tuščiais pavidalais besidžiaugianti siela. Kas 

gi yra palūkanos, skolos knygos, procentai? Tai besai- 
kio godumo sugalvoti pavadinimai. 4. Galiu skųstis daik- 
tų prigimtimi, kad aukso ir sidabro nepaslėpė giliau, 
kad nesuteikė jiems didesnio svorio, idant nebūtų gali- 
ma iškelti, bet kas gi yra šios lentelės, atsiskaitymai, 
parduodamas laikas ir kruvini nuošimčiai? Savanoriš- 
kos nuo mūsų santvarkos priklausančios nelaimės, jų 
neįmanoma regėti akimis ar laikyti rankoje. Tai tuščio 
godumo sapnų vaizdai. 5. Vai, koks vargšas Žmogus, 
besidžiaugiantis stora turto sąrašo knyga, plačiomis ver- 
gų dirbamų žemių erdvėmis, nesuskaičiuojamomis, pro- 
vincijų ir karalysčių dydžio ganyklose besiganančiomis 
bandomis, didesne už karingas tauteles šeimyna, dide- 
lius miestus plotu pralenkiančiais privačiais pastatais! 
6. Gerai įsižiūrėjęs į visa, kam paskyrė ir išleido savo 
turtus, ims didžiuotis, bet, palyginęs su tuo, ko dar gei- 
džia, bus skurdžius. Paleisk mane iš čia, sugrąžink prie 
mano turtų; aš pažįstu išminties karalystę, didelę, ra- 
mią. Aš taip visa valdau, kad visa būtų visų.“ 


XI. 1. Kai Gajus Cezaris jam dovanojo du šimtus, 
šypsodamasis atmetė, manydamas, jog suma per maža, 
kad būtų galima girtis nepaėmus. Dievai ir deivės, kaip 
menkadvasiškai norėjo pagerbti jį ar sugadinti! 2. Bet 
reikia leisti pasirodyti pačiam tam nepaprastam vyrui. 
Girdėjau pasiutusiai stiprų jo pasakymą, stebintis Ga- 
jaus beprotybe, kad tas tikėjosi tokio smarkaus pasikei- 
timo. „Jei jis buvo nutaręs, - sakė jis, - mane išmėginti, 
reikėjo bandyti pasiūlyti visą imperiją.“ 


XII. 1. Taigi išminčiui galima šį bei tą dovanoti, net 
jei visa yra išminčiaus. Lygiai taip pat niekas nekliudo, 

nors sakome, jog draugų visa bendra, šį bei tą padova- 
noti draugui. Mat mano su draugu ne taip visa bendra, 
kaip su dalininku, kai dalis esti mano, dalis jo, o kaip 
tėvo su motina vaikai bendri. Kai jų dvejetas, ne vie- 
nam vienas, kitam kitas priklauso, o kiekvienam - abu. 
2. Pirmiausia pasistengsiu, kad kiekvienas, kviečiantis 
mane dalininku, žinotų, jog tarp jo ir manęs nieko nėra 
bendra. Kodėl? Todėl, kad tik išminčių bendrystė yra 
draugystė, visi kiti yra ne didesni draugai, kaip dali- 
ninkai. 3. Be to, bendrumas pasireiškia įvairiais būdais. 
Raitelių eilės teatre priklauso visiems romėnų raiteliams. 
Mano nuosava vieta bus ta, kurią užimsiu. Jei ją kam 
užleisiu, nors užleisdamas bendrą daiktą, vis tiek atro- 
dysiu davęs. 4. Kai kas yra kieno nors su tam tikra 
sąlyga. Tarp raitelių turiu vietą ne tam, kad parduo- 
čiau, ne tam, kad išnuomuočiau, ne tam, kad gyven- 
čiau, o tam, kad žiūrėčiau. Dėl to nemeluoju, sakyda- 
mas turįs tarp raitelių vietą. Bet kai atėjus į teatrą rai- 
telių vietos pilnos, išeina, jog teisėtai turiu ten vietą, 
man leista ten sėdėti, ir neturiu, kadangi ji užimta tų, 
su kuriais man teisė į vietą bendra. 5. Tarp draugų 
vyksta tas pat: kad ir ką draugas turėtų, tai bendra su 
mumis, bet tai — jo nuosavybė, kadangi jam priklauso, 
aš negaliu tuo naudotis jam neleidžiant. „Šaipaisi iš ma- 
nęs, — sakai, - jei draugo turtas priklauso ir man, tebū- 
nie leista man jį parduoti.“ Neleista. Raitelių eilių taip 
pat neleista, nors jos tavo su kitais raiteliais. 6. Ne įro- 
dymas, kad nėra tavo todėl, kad negali parduoti, negali 
sunaudoti, negali pabloginti ar pagerinti. Mat tavo yra 
ir tai, kas yra tavo pagal tam tikrą sąlygą. | 

XIII. 1. *** gavau, bet tikrai ne mažiau. Ilgiau ne- 
vilkindamas pasakysiu, jog geradarystė negali būti di- 
desnė. Darant gera, gali būti didesnių dalykų ir dau- 
giau, kuriais geranoriškumas gali išsilieti ir taip save 
pamaloninti, kaip įsimylėjėliai, smarkiai bučiuodamiesi 
ir glėbesčiuodamiesi, ne didina meilę, bet leidžia jai pa- 
sireikšti. 

XIV.1. Šis klausimas taip pat buvo atremtas anks- 
čiau, dabar jis bus tik trumpam užkliudytas. Mat jam 
galima perkelti kitiems pateiktus įrodymus. Klausimas 
toks: ar atsilygino už geradarystę, padaręs viską, kad 
atsilygintų, žmogus? 2. „Nors Žinai, — sako jis, — jog 
neatsilygino, tačiau padarė visa, kad atsilygintų. Aišku, 
kad neįvykdyta tai, kam įvykdyti neturėjo progos. Ir 
kreditoriui nesumokėjo pinigų norėjęs sumokėti ir vi- 
saip jų ieškojęs, bet niekur neradęs skolininkas.“ 3. Kai 
kurie dalykai taip surėdyti, kad turi parodyti pasekmę. 
O kai kurių pasekmę pakeičia padėtos visos pastangos 
ją pasiekti. Padaręs visa, kad išgydytų, gydytojas įvyk- 
dė savo įsipareigojimus. Net nuteisus kaltinamąjį, visą 
gražbylystės jėgą panaudojusiam gynėjui nedingsta at- 
likta iškalbos pareiga, karvedžio šlovė pripažįstama ir 
nugalėtam vadui, jei jo įžvalgumas, uolumas, narsa įvyk- 
dė visas priedermes. 4. Jis visa padarė, kad atsilygintų 
už geradarystę, bet jam sukliudė tavo laimė. Neatsitiko 
jokios negandos, galinčios išbandyti tikrąją draugystę. 
Negalėjo juk jis dovanoti turtuoliui, slaugyti sveikąji, 
teikti pagalbą laimingam. Jis atsidėkojo, net jei tu ir 
neatgavai to, ką esi suteikęs. Be to, nuolatos apie tai 
galvojo, laukdamas tinkamo laiko, parodė daug rūpesčio 

ir stropumo, daugiau vargo už tą, kam pasitaikė proga 
greitai atsidėkoti. 5. Skolininko pavyzdys čia netinka. 
Jam iš tiesų per maža būti ieškojus pinigų, jei nesumo- 
kėjo. Juk ten už nugaros stovi rūstus kreditorius, jis 
neleis pražūti nė vienai neapmokėtai dienai. O čia - 
nepaprastai palankus Žmogus. Išvydęs tave bėgiojantį, 
susikrimtusį, susigraužusį, tars: 
„tu mesk iš širdies šį rūpestį sunkų"". 

Nusirisk nuo krūtinės akmenį. Nieko man iš tavęs ne- 
reikia. Įžeidi, galvodamas, jog laukiu ko nors daugiau. 
Tavo širdies balsas pasiekė mane“. 

6. „Pasakyk, — sako jis, - jei jis atsilygintų už gera- 
darystę, ar sakytum, jog atsidėkojo? Vadinasi, vienodai 
vertini ir atsilyginusį, ir ne?“ Prieštaraudamas kalbėk 
taip. Jei jis būtų užmiršęs gautą geradarystę, jei net ne- 
bandytų būti dėkingas, galėtum tvirtinti, jog neatsidė- 
kojo. Bet juk jis dieną naktį plušėjo, atsisakydamas visų 
kitų pareigų, atsidėjęs ir užsiėmęs vienu: kad tik nepa- 
spruktų proga. Tad argi lygūs bus ir nesirūpinęs atsily- 
ginti, ir visą laiką tuo kvaršinęs sau galvą žmonės? Esi 
neteisingas, reikalaudamas iš manęs daikto, nors manai 
nestingant širdies. 


XV. 1. Galų gale įsivaizduok štai ką. Tu patekai į 
nelaisvę, o aš, pasiskolinęs pinigų, užstatęs turtą kredi- 
toriui, leidausi į audringą Žvarbios Žiemos jūrą, trau- 
kiau pavojingomis, plėšikų knibždančiomis pakrantėmis, 
patyriau visus ir grobikų nelankomų marių pavojus, iš- 
klaidžiojęs dykynes, ieškojau tų, nuo kurių visi bėgo, 
pagaliau atvykau pas piratus, o tave jau kitas išpirkęs. 
Ar tvirtinsi, jog neatsilyginau? O jei plaukdamas būčiau 

pražudęs tau išgelbėti sukauptus pinigus, sudužus lai- 
vui, jei pats būčiau supančiotas tais pančiais, iš kurių 
norėjau tave ištraukti, ar tvirtintum, kad likau neatsily- 
ginęs? 2. Bet, vardan Herkulio, atėniečiai Harmodiją su 
Aristogeitonu vadina tiranų žudikais, ir ant priešų au- 
kuro likusi ranka Mucijui buvo užmušto Porsinos įvaiz- 
dis, ir visuomet dorybė grūmėsi su likimu, spindėdama 
labiau už užsibrėžtą tikslą. Daugiau tau suteikė sprun- 
kančias progas vijęsis, vis gaudęs kitas dingstis, kad 
galėtų atsilyginti, žmogus, negu tas, kurį nė lašo pra- 
kaito neišliejus pirma proga padarė atsidėkojusį. 

3. „Tačiau geradarys, - sako jis, — tau suteikė du 
dalykus: norą daryti gera ir daiktą. Tu jam taip pat du 
skolingas.“ Pagrįstai galėtum šitaip kalbėti tau atsilygi- 
nusiam nerūpestingumu, o šiam, kuris ir nori, ir bando, 
ir stengiasi viską išmėginti, to negali sakyti; mat jis kiek 
įstengdamas teikia ir viena, ir kita. 4. Be to, ne visuo- 
met reikia žiūrėti skaičiaus, kartais vienas dalykas pri- 
lygsta dviem. Taigi daiktą pakeičia nuoširdus noras at- 
silyginti. Jei siela be daikto neįstengtų atsilyginti, išeitų, 
kad niekas neatsilygina dievams, nes jiems skiriamas 
vien noras atsidėkoti. 5. „Dievams, - sako jis, — nieko 
kito negalime suteikti.“ Bet jei tam, kuriam privalau at- 
silyginti, nieko kito negaliu suteikti, kaip yra, kodėl ne- 
su atsidėkojęs Žmogui tuo, ko ir dievams daugiau ne- 
suteikiu? 

XVI. 1. Tačiau jei klausi mano nuomonės ir nori at- 
sakymą pabrėžti, pasakysiu taip. Šis telaiko atgavęs g€- 
radarystę, anas tesijaučia dar neatsilyginęs. Šis jį tegu 
paleidžia kaip neįsipareigojusį, anas nuo jo tegu 

neatstoja. Šis tesako „Jau atidavei“, anas teatsako „Esu 
skolingas“. 2. Bet kokio klausimo tikslas tegu bus vi- 
suotinė gerovė. Reikia užkirsti kelią nedėkingujų patei- 
sinimams, kad jie negalėtų jų griebtis, slėpdami savo 
atsisakymą atsilyginti. „Viską padariau.“ Dar daryk. 
3. Kaip? Nejau tokiais neprotingais laikai mūsų protė- 
vius, kad jie bus nesuvokę, jog labai neteisinga į vieną 
maišą kišti ir tą, kuris, pasiskolinęs pinigų, išleido iš- 
tvirkaudamas ar lošdamas, ir tą, kuris svetimus kartu 
su savais prarado dėl gaisro, plėšikų užpuolimo ar ko- 
kios nors kitos nesėkmės? Jie nenumatė jokio pateisini- 
mo, kad Žmonės žinotų, jog reikia vykdyti duotą žodį; 
mat verčiau buvo nesuteikti net ir teisingo pateisinimo 
nedaugeliui, negu kad visi bandytų gauti bet kokį. 4. Pa- 
darei viską, kad atsilygintum. Jam šito užteks, o tau — 
maža. Kaip nenaudėlis yra geradarys, pakenčiantis, kad 
uolus ir stropus atsidėkojančiojo darbas nueitų šuniui 
ant uodegos, taip nedėkingas esi tu, jei gerus norus pri- 
ėmusiam kaip atsilyginimą nesijauti noriau skolingas dėl 
to, kad jis tave atleido nuo įsipareigojimo. Nei užgniauž- 
damas to, nei visiems rodydamas, vis tiek ieškok progų 
atsilyginti. Anam atsilygink todėl, kad prašė, tam, kad 
atleido, anam, kad —- geras, šiam, kad - blogas. 

3. Todėl nemanyk, jog su tavimi susijęs toks klausi- 
mas: ar turi atsilyginti gavęs iš išminčiaus geradarystę 
žmogus, jei tas nustojo buvęs išminčiumi ir palinko į 
bloga. Juk grąžintum ir išminčiaus depozitą, ir net blo- 
gam vvrui grąžintum skolą. Kaip čia išeina, kodėl gi ne 
ceradarystę? Ar pasikeitęs jis pakeičia tave? 6. Kaip? 
Ar, ką nors paėmęs iš sveiko, nebegrąžinsi susirgusiam, 
nors nusilpusios sielos Žmonėms tuo labiau turime būti 

įsipareigoję? O šis juk sielos ligonis, jam reikia padėti, 
pakęsti. Kvailybė yra sielos liga. 


XVII. 1. Kad lengviau būtų suprasti, manau, reikia 
tą dalyką išskirstyti. Esama dvejopų geradarysčių. Vie- 
nas gali teikti tik išminčius išminčiui. Tai absoliučios, 
tikrosios geradarystės. Antrosios — įprastos, paprastos, 
jomis keičiasi neišmanėliai. 2. Be abejo, už pastarąsias 
privalau atsilyginti, kad ir kas jis būtų: galvažudys, va- 
gis ar patvirkėlis. Nusikaltėliams skirti atitinkami įsta- 
tymai, teisėjas tuos nedorėlius geriau pataiso už nedė- 
kingąjį. Niekas tegu tavęs nepadaro blogo todėl, kad 
pats yra toks. Blogajam nusviesiu atsilyginimą už gera- 
darystę, gerajam atsiteisiu; pastarajam, — kad esu sko- 
lingas, pirmajam, — kad nebūčiau skolingas. 


XVIII. Dėl antrosios geradarysčių rūšies abejojama. 
Jei galiu jas gauti tik būdamas išminčius, ir atsilyginti 
galbūt galiu tik išminčiui. „Įsivaizduok, jog atsilyginų; 
jis nebegali to priimti, jis to nebeįstengia; nes prarado 
gebėjimą naudotis. Čia tas pat, jei lieptum mesti ka- 
muolį luošiui. Kvaila kam nors duoti tai, ko jis negali 
paimti.“ 2. Pradėsiu atsakinėti nuo galo. Neduosiu nie- 
kam to, ko negalės priimti, atsilyginsiu, net jei negalės 
priimti. Mat įpareigoti galiu tik priimantį; išsilaisvinti 
nuo įsipareigojimo galiu tik atsilyginęs. Jis neįstengs tuo 
naudotis? Matys. Jo bus kaltė, ne mano. 


XIX. 1. „Grąžinti, — sako jis, — tai perduoti priim- 
siančiam. Juk kaip čia? Jei esi kam skolingas vyno, ir jis 
liepia supilti į tinklelį ar rėtį, nejau sakysiesi grąžinęs? 
Ar norėsi sugrąžinti tai, kas grąžinant abiem pražus?“ 
2. Grąžinti - tai skolintą daiktą atiduoti to norinčiam 

savininkui. Tai mano vienintelė pareiga. Kaip jis laikys 
iš manęs gautą daiktą, jau tolesnis rūpestis. Aš privalau 
ne saugoti jį, o įvykdyti duotąjį žodį. Daug verčiau bū- 
tų, kad jis neturėtų, negu kad aš negrąžinčiau. 3. Grą- 
žinsiu ir kreditoriui, tučtuojau gauta nunešiančiam į tur- 
gų; užmokėsiu, net jei jis atsiųs pinigų paimti meilužę, 
duosiu, net jei paimtus pinigus susižers į palaidą užan- 
tį. Man reikia grąžinti, o ne sergėti; kai būsiu sugrąži- 
nęs, nebežiūrėsiu; turiu saugoti gautą geradarystę, 0 ne 
sugrąžintą. Kol ji pas mane, tebus nesuteršta; šiaip jau, 
nors ir išplauks iš gavusiojo rankų, reikia atiduoti pra- 
šančiam. Gerajam grąžinsiu, kai apsimokės, blogajam, — 
kai to sieks. 

4. „Tokios pat, —- sako jis, - geradarystės, kokią ga- 
vai, negali grąžinti. Mat gavai iš išminčiaus, 0 grąžini 
kvailiui.“ Ne. Grąžinu tokią, kokią dabar gali priimti. 
Ne dėl mano kaltės grąžinu blogesnį dalyką, bet dėl jo. 
Jei grįš į išmintį, grąžinsiu tokį, kokį gavau, kol jis tarp 
blogųjų, grąžinsiu tokį, kokį įstengia priimti. 5. „Kaip? 
O jei, - sako jis, - pasidarė ne tik blogas, bet ir Žiaurus, 
siaubingas, kaip Apolodoras ar Falaridas, ar ir jam grą- 
žinsi tokią pat geradarystę, kokią esi gavęs?“ Gimtis 
neleidžia taip pasikeisti išminčiui. Jis nenuslysta iš ge- 
riausių į blogiausius; net blogu tapęs, tebeturi gėrio pėd- 
sakų. Dorybė niekuomet neužgęsta, neįspaudusi sieloje 
ryškesnių žymių už išskutamas kokio nors pasikeitimo. 
6. Pabėgę į miškus tarp mūsų išauginti Žvėrys tebeturi 
ankstesnio junkumo požymių ir skiriasi tiek nuo nami- 
nių gyvulių, tiek nuo tikrųjų, niekados žmogaus rankos 
nepatyrusių grobuonių. Šiek tiek pasitrynęs išminties sri- 
tyje žmogus nenusirita į visišką niekšiškumą; dažai įsigė- 

rė giliai, jų neįmanoma iš visur ištrinti ir pakeisti blo- 
gio spalva. 7. Be to, klausiu: ar tik jo siela sužiaurėjo, 
ar prasiveržia visuotine pražūtimi? Kaip pavyzdžius pa- 
siūlei Falaridą ir kitą tiraną. Jei blogasis turi jų prigim- 
ties, kodėl man neatsilyginus jam už geradarystę, kad 
daugiau nebūčiau su juo teisėtai susijęs? 8. Jei jis ne tik 
džiaugiasi Žmogaus krauju, bet ir geria, bet ir kankina, 
įkūnydamas visų laikų nepasotinamą kraugeriškumą, 
šėlsta ne iš pykčio, bet iš kažkokio nuožmumo godulio, 
jei tėvų akivaizdoje smaugia vaikus, jei paprasta mirti- 
mi nesitenkindamas laužo ir ne tik degina, bet ir išver- 
da pasmerktuosius, jei jo pilis visuomet sudrėkusi nuo 
šviežio kraujo, jam per maža neatsilyginti už gerada- 
rystę. Kad ir kaip būtų su manimi susijęs, pareigą nu- 
kerta jo nutrauktas Žmogiškos teisės ryšys. 9. Jei man 
ką nors suteiks, bet užpuls mano tėvynę, praras nuo- 
pelnus, ir atsilyginimas jam būtų nusikaltimas. Jei ma- 
no tėvynės neketina užkariauti, bet nepakeliamas sava- 
jai ir atvykęs kaip tremtinys iš mano genties kursto sa- 
vąją, toks sielos pagedimas vis tiek nukerta pareigą ir 
gal nepadaro priešu, bet tikrai mano nekenčiamu Žžmo- 
gumi. Man pirmesnė ir svarbesnė ta pareiga, kurią pri- 
valau atlikti Žmonių giminei, o ne vienam Žmogui. 


XX. Bet nors taip yra, ir esu laisvas nuo tada, kai 
suniekšėjęs padarė, kad jam būtų leista visa, 0 į jį ne- 
leista nieko, manysiu, jog turiu laikytis tokio nusistaty- 
mo: jei mano geras darbas jam nesuteiks daugiau jėgu 
už turimas, nesustiprins visuotinei pražūčiai ir jei bus 
galima atsilyginti be pragaišties visuomenei, atsilyginsiu. 
2. Išgelbėsiu jo kūdikį sūnų. Ar ši geradarystė kenkia 
kokiam nors jo plėšomam žmogui? Pinigų palydovams 

išlaikyti neduosiu. Jei panorės marmuro ir drabužių, nie- 
kam nekenks jo prabangos siekimo patenkinimas. Karių 
ir ginklų neteiksiu. 3. Jei kaip didelės dovanos sieks 
aktorių, paleistuvių ir viso, kas galėtų suminkštinti jo 
žiaurumą, noriai pristatysiu. Triremų"“ ir šarvuočių ne- 
siųsčiau, o luotų, keleivinių laivų ir kitų jūroje išdykau- 
jančių karalių žaislų, - siųsiu. Ir jei jo sveikata bus vi- 
siškai beviltiška, ta pačia ranka visiems suteiksiu gera- 
darystę, o jam atsilyginsiu, nes tokioms prigimtims mir- 
tis yra vaistas, ir geriausia išeiti tam, kuris niekada ne- 
grįš į save. 4. Bet niekšybė - retas daiktas, visada žmo- 
nių laikyta klaikiu reiškiniu, kaip žemėje atsiveriančios 
prarajos ar iš jūros duburių ugnies išsiveržimas. Taigi 
eikime nuo jos tolyn, pakalbėkime apie tas ydas, kurias 
smerkiame nešiurpdami. 5. Tam blogam Žmogui, kurį 
galiu rasti bet kuriame forume, kurio bijo tik pavieniai 
žmonės, atsilyginsiu už gautą geradarystę. Aš nepasi- 
tarnausiu jo niekšybei; kas ne mano, tegu grįžta pas 
šeimininką. Geras jis ar blogas, kas man darbo? Iš pa- 
nagių jį išnagrinėčiau, jei ne atsilyginčiau, o ketinčiau 
daryti gera. 

XXI. 1. Čia labai tiktų kai ką papasakoti. Kažkoks 
pitagorininkas buvo pirkęs skolon iš batsiuvio baltus 
batus, brangų daiktą. Po kelių dienų atėjo į dirbtuvę, 
norėdamas grąžinti pinigus. Ilgai beldėsi į uždarytas du- 
ris, kol kažkas pasakė: „Ko tuščiai stengiesi? Tavo ieš- 
komas batsiuvys jau mirė ir sudegintas. Galbūt tai sle- 
gia mus, amžinai netenkančius savųjų, o tavęs —- anaip- 
tol. Juk žinai, kad ateityje jis vėl atsiras“. Taip pasišai- 
pė iš pitagorininko. 2. O mūsų filosofas smagus nešėsi 

namo barškindamas saujoje tris ar keturis denarijus. Pas- 
kui, susigriebęs, jog tai — tylus negrąžinimo džiaugs- 
mas, supratingai pasijuokė iš tos mažutės naudos, su- 
grįžo prie dirbtuvės ir tarė: „Tau jis gyvas, grąžink sko- 
lą“. Paskui per išklibusio užrakto plyšį įkišo į dirbtuvę 
keturis denarijus, taip nubausdamas save už nedorą go- 
dumą, kad nepriprastų gvieštis svetimo. 


XXII. 1. Ieškok, kam grąžinti skolą, ir, jei niekas ne- 
prašys, pats sau primink. Geras ar blogas tavo gerada- 
rys, tau nei šilta, nei šalta. Atsiteisk, o paskui kaltink. 
Pamiršai, kaip padalytos jūsų pareigos: jam įsakyta už- 
miršti, tau pavedėme atsiminti. Tačiau klysta Žmogus, 
galvojąs, jog sakydami, kad geradarys turi užmiršti, no- 
rime iškratyti iš galvos ypač garbingo dalyko atsimini- 
mą. Kai ko mokome truputį perdėdami, kad nepamirš- 
tų teisingo ir įprasto saiko. 2. Sakydami „neprivalo at- 
siminti“, norime, kad būtų suprasta „neturi skelbti, gir- 
tis, slėgti“. Kai kurie visais kraštais mala liežuviu apie 
suteiktą geradarystę: tai blaivūs kalba, tai girti nesusi- 
laiko, tai nepažįstamiems porina, tai draugams patiki. 
Kad tokia pernelyg gera ir smerktina atmintis sumen- 
kėtų, geradariui liepėme pamiršti ir, įsakydami daugiau 
negu galėjo būti įvykdyta, patarėme tylėti. 


XXIII. 1. Menkai pasitikint tais, kuriems įsakoma, rei- 
kalaujama apsčiau negu gana, kad įvykdytų tiek, kiek 
gana. Kiekviena hiperbolė taip ištempiama, kad melas 
priartėja prie tiesos. Sakydamas: 


Žvilga už sniegą balčiau, o vėją pralenkia greitybe““, 


pasakė tai, ko negali būti; ištarė tam, kad būtų tikima, 
jog jis sugeba be galo daug. Pasakęs: 

Už tas aštriąsias uolas nejautresnė, už upę smarkesnė"“, 


negalvojo įtikinti ką nors esant nepajudinamą kaip uo- 
la. 2. Hiperbolė niekada nesitiki tiek, kiek išdrįsta pasa- 
kyti, bet tvirtina neįtikimus dalykus, kad ateitų prie įti- 
kimų. Sakydami: „Padaręs gera, teužmiršta apie tai“, 
sakome: „Tebūna panašus į užmiršusį; geradarystės at- 
minimas tegu nei rodosi, nei po kojų painiojasi.“ 3. Sa- 
kydami, jog nereikia prašyti atsilyginimo, ne apskritai 
pašaliname prašymą. Mat iš blogųjų dažnai reikia pa- 
reikalauti ir net geruosius - paraginti. Kaip čia išeina? 
Ar nežinančiam neparodysiu progos? Neatskleisiu savo 
sunkios būklės? Kodėl jis turėtų arba meluoti, arba siel- 
vartauti, jog nežinojo? Kartais tegu įsiterps priminimas, 
bet kuklus, neprašantis, netraukiantis į teismą. 


XXIV. 1. Sokratas kartą, draugams girdint, tarė: „Pirk- 
čiau apsiaustą, jei turėčiau pinigų“. Nieko nepaprašė, 
visus paragino. Prasidėjo varžybos, iš kurio paims. Kaip- 
gi neprasidės? Juk Sokratas paėmė tik trupinėlį. O tam, 
iš kurio Sokratas paėmė, tai buvo daug. 2. Ar galėjo 
geriau juos pabarti? „Pirkčiau, - tarė, - apsiaustą, jei 
turėčiau pinigų“. Po šio pasakymo ir labiausiai skuban- 
tis pavėlavo. Jau Sokratas buvo pristigęs. Draudžiame 
prašyti dėl rūsčių reikalautojų; ne tam, kad niekuomet 
nebūtų prašoma, bet kad saikingai. 


XXV. 1. Kartą gardžiuodamasis įtrynimo aliejaus kva- 
pu Aristipas tarė: „Prastai bus išlepėliams, apjuodinu- 
siems tokį mielą dalyką“*. Taip pat reikia sakyti: „Pras- 
tai išeis tiems nedorėliams ir įžūliems geradarysčių pa- 
sisavintojams, panaikinusiems tokį mielą dalyką - drau- 
gišką priminimą Tačiau aš pasinaudosiu draugystės 

teise ir paprašysiu atsilyginti už geradarystę tą, kurio 
galėčiau paprašyti, kad atsiteisdamas laikytų gavęs kitą 
geradarystę. 2. Niekada nedejuosiu: 
Kaip elgetą, išmestą jūros 
Priglaudžiau jį, kvailė, ir ant sosto vietą užleidau?!. 
Tai ne priminimas, tai — priekaištas. Tai geradarystės 
pavertimas neapykanta. Taip kalbant, padaroma, kad bū- 
ti nedėkingam arba leista, arba malonu. Sočiai užtenka 
ramiai ir maloniai užsiminti: 
Jeigu ką gera esu tau padarius, jei kokį nors džiaugsmą 
Duoti galėjau“. 
O jis savo ruožtu tegu atsako: „Kaipgi nesi padariusi? 
Išmestą iš jūros elgetą priglaudei“. 


XXVI. 1. „Bet nieko, — sako jis, — nepasiekiame; jis 
apsimeta, jis užmiršo. Ką turėčiau daryti?“ Klausi labai 
svarbaus dalyko. Jam derėtų išsemti mūsų medžiagą. 
Kaip reikia pakęsti nedėkinguosius? Ramiai, maloniai, 
didžiadvasiškai. 2. Niekuomet nepasitaikys tokio stačio- 
ko, tokio užmaršuolio, tokio nedėkingo, kad nesidžiaug- 
tum davęs. Niekuomet skriauda neprivers ištarti: „Ge- 
riau būčiau nedaręs“. Džiaukis net savo geradarystės 
nesėkme: jis visada gailėsis, jei tu dabar nesigaili. Nesi- 
piktink, tarsi tai būtų naujiena, labiau turėtumei stebė- 
tis, jei taip nebūtų. 3. Vieną atbaido vargas, kitą — išlai- 
dos, trečią — pavojus, ketvirtą — gėdingas drovumas, 
kad atsilygindamas neprisipažintų gavęs, penktą - pa- 
reigos nežinojimas, šeštą — tinginystė, septintą — užim- 
tumas. Pažvelk, kokie neišmatuojami žmonių norai rei- 
kalauja išsižioję; nesistebėsi, kad niekas negrąžina ten, 
kur niekas pakankamai nepasiėmė. 4. Kas iš jų tokios 

tvirtos ir stiprios dvasios, kad saugiai galėtum pasidėti 
geradarystę? Vienas pasimaišęs dėl goslumo, kitas ver- 
gauja pilvui, trečio galva pramušta pelnu, jis žiūri tik 
sumos, o ne kelio jai gauti, ketvirtą kamuoja pavydas, 
penktą - aklas, kardo besigriebiąs tuščiagarbiškumas. Pri- 
durk proto surambėjimą ir karšatį bei, priešingai, nera- 
mios širdies blaškymąsi bei amžiną sumaištį, dar pri- 
dėk per didelį savęs vertinimą ir besaikį, smerktiną pa- 
sipūtimą. Ką ir sakyti apie kreivais takais Žengiančius 
užsispyrėlius, apie vis kitur peršokančius lengvabūdžius? 
5. Dar tegu prisideda nutrūktgalviškas karštakošišku- 
mas, niekada ištikimo patarimo neduosianti baimė ir 
tūkstančiai mus genančių paklydimų: bailiausiųjų aki- 
plėšiškumas, artimiausiųjų nesantaika ir visuotinė nelai- 
mė —- pasitikėjimas visiškai netikrais dalykais, niekini- 
mas to, kas turima, ko pasiekti nebuvo vilties. Nejau 
tarp neramiausių aistrų ieškai ramiausio dalyko — išti- 
kimybės? 


XXVII. 1. Pažvelgęs į tikrąjį mūsų gyvenimo vaizdą, 
pamatysi užgrobto miesto paveikslą. Pamiršus pagarbą 
drovumui ir teisingumui, jame viešpatauja jėga, tary- 
tum gavusi ženklą viską maišyti. Neatsisakoma nei ug- 
nies, nei geležies, piktadarysčių nepersekioja įstatymai, 
net Dievo garbinimas, saugantis maldaujančius nuo gin- 
kluotų priešų, nesulaiko įnirtusių grobikų. 2. Šis grobia 
privačių asmenų turtą, šis — valstybės, šis — pasaulieti- 
nį, šis - šventą. Sis įsilaužia, šis peršoka tvorą, šis, ne- 
patenkintas siauru keliu, nuverčia kliūtis, ir griuvėsiai 
tampa pelnu, šis siautėja nežudydamas, šis velka grobį 
kruvinomis rankomis. Kiekvienas nešasi paėmęs iš kito. 

Klestint šitokiam Žmonių giminės godumui, tu pernelyg 
pamiršti bendrą padėtį, tarp grobikų ieškodamas atsi- 
teisiančiojo. 3. Jei piktiniesi nedėkingaisiais, piktinkis pra- 
bangos siekėjais, piktinkis šykštuoliais, piktinkis begė- 
džiais, piktinkis bjauriais ligoniais ir išbalusiais seniais. 
Tai sunki yda, nepakenčiama, atskirianti žmones, dras- 
kanti ir išsklaidanti santarvę, mūsų silpnumo ramstį, 
bet tokia paplitusi, kad jos neišvengia net ja besiskun- 
džiantieji. 

XXVIII. 1. Vienas sau pamąstyk, ar esi visiems atsi- 
lyginęs, kuriems turėjai, ar nepražuvo neįvykdyta jokia 
pareiga, ar tave lydi visų geradarysčių atminimas. Pa- 
matysi, kad dar prieš subręstant išgaravo tai, ką esi 
gavęs vaikas būdamas, o jaunystėje kitų suteiktos dova- 
nos neištvėrė iki senatvės. Kai ką pražudėme, kai ką 
išmetėme, kai kas pamažu dingo iš akiračio, nuo kai ko 
nusukame akis. 2. Pateisindamas tavo silpnumą, pasa- 
kysiu, jog atmintis — trapus indas, aibės dalykų į jį ne- 
telpa; neišvengiamai išpilama kas įdėta, šviežiausios do- 
vanos užkloja senąsias. Dėl to atsitinka, kad be galo 
menkai pagerbi žindyvę, nes jos geradarystę bėgantys 
metai nukėlė toliau; dėl to atsitinka, kad neliaupsini mo- 
kytojo, dėl to išeina, kad susirūpinusiam konsulo rinki- 
mais Žmogui ar kandidatui į žynius išdyla iš galvos 
kvestūros palaikytojo vardas. 3. Uoliai iššniukštinėjęs, 
galbūt ir savo širdyje rasi tą trūkumą, dėl kurio dejuoji. 
Neteisingai niršti dėl visuotinės ydos, kvailai dėl savo- 
sios. Atleisk, kad būtum išteisintas. Geresnį jį padarysi 
iškęsdamas, blogesnį - bardamas. Nereikia kietinti jo 
šarvo, leisk išsaugoti gėdos likučius. Garsiai ištartas 

priekaištas dažnai palaužia netvirtą padorumą. Niekas 
nesibijo matomų dalykų; sučiuptajam atimama galimy- 
bė gėdytis. 

XXIX. 1. „Praradau geradarystę.“ Ar dievams pašvęs- 
tus dalykus laikome pražuvusiais? Geradarystė - taip 
pat pašvęstas dalykas; net jei iš jos nieko doro, vis tiek 
gerai padaryta teikiant. Šis žmogus ne toks, kokio tikė- 
jomės; mes būkime tokie, kokie buvome, visai nepana- 
šūs į jį. Žala padaryta ne tada, ji tik atsiskleidė; nedė- 
kingasis išvelkamas aikštėn ir mūsų gėdai: skundas dėl 
prarasto gero darbo yra prasto darymo ženklas. 2. Kiek 
galėdami, jo bylą spręskime savo širdyje: „Gal negalėjo, 
gal nežinojo, gal dar padarys“. Neskubus ir išmintingas 
kreditorius iš kai kurių padarė gerus skolininkus, palai- 
kydamas ir užvilkinimu pagelbėdamas. Tą patį turime 
daryti mes; atsargiai puoselėkime nerangų duotą žodį. 


XXX. 1. „Praradau geradarystę.“ Lyg kvailys nesu- 
voki savo nuostolio laiko. Praradai dar darydamas ge- 
ra. Dabar tik tai tapo aišku. Tačiau net ir dėl tikrai 
prarastų dalykų daugiausia padeda saikingumas; kaip 
kūno, taip ir sielos ydas reikia čiupinėti švelniai. Daž- 
nai įšėlimas nutraukia tą siūlą, kurį atkaklumas būtų 
galėjęs išpainioti. Kas iš prakeiksmų? Kas iš skundų? 
Kas iš persekiojimo? Kodėl jį išlaisvini? Kodėl paleidi? 
Jei nedėkingas, jau nieko tau nebeskolingas. 2. Koks tiks- 
las erzinti tą, į kurį daug esi sudėjęs? Tik iš neaiškaus 
draugo taps aiškiu priešu, ir iš mūsų nešlovės pelnys 
sau užtarimo. Kodėl nepasakius: „Nežinau, kas yra, ko- 
dėl jis negalėjo pakęsti to, kuriam tiek buvo skolingas; 
gal kas nors čia slypi?“ Kiekvienas skundas kad ir 

nesutepa viršesniojo garbės, bet bent jau aptaško. Mela- 
gis, norėdamas įtikinti didele netiesa, nebūna patenkin- 
tas mažu prasimanymu. 


XXXI. 1. Daug geresnė ta jėga, kuria išsaugoma drau- 
gystės regimybė ir, jei jis panorėtų atgauti sveiką protą, 
net draugystė. Atkaklus gerumas nugali bloguosius, nie- 
kas nėra tokios užkietėjusios ir priešiškos meilei širdies, 
kad nemylėtų gerųjų, net juos skriausdamas. Juk jiems 
pradėjo būti skolingas dėl to, kad nenubaustas neatsi- 
teisė. 2. Taigi savo mintis nukreipk kitur: „Jis man ne- 
atsilygino. Ką daryti? Tą patį, ką daro dievai, geriausie- 
ji visų dalykų kūrėjai. Pradėję teikti geradarystes Žmo- 
gui nežinant, nenustoja darę gera ir nedėkingiesiems. 
3. Vienas jiems prikiša nesirūpinimą mumis, kitas - ne- 
teisingumą, trečias išmeta už pasaulio ribų, palikdamas 
ištižusius ir suglebusius be šviesos, be jokios veiklos, 
ketvirtas saulę, kuriai esame skolingi už tai, kad atida- 
lijome darbo ir poilsio laiką, kad, nepanirę į tamsybes, 
išvengėme amžinosios nakties sumaišties, kuri besisuk- 
dama tvarko metus ir maitina visus kūnus, pašaukia iš 
žemės pasėlius, brandina vaisius, vadina kažkokiu ak- 
meniu arba atsitiktinių liepsnų kamuoliu bei kuo tik 
nori“, tik ne deive. 4. Tačiau vis tiek kaip puikūs tėvai, 
besišypsantys iš savo kūdikių piktų žodžių, jie nenusto- 
ja darę gera ir abejojantiems geradarysčių autoriais, taip 
pat vienodai skirsto savo gėrybes visoms gentims ir tau- 
toms, pasirinkę vieną galybės pareiškimą —- naudos tei- 
kimą, laisto reikalingais lietumis žemes, jaugoja vėjais 
jūrą, skriejančiais žvaigždynais pažymi laiką, žiemas ir 
vasaras sušvelnina, įterpdami minkštesnio kvėpsnio metų 

laikų, maloningai ir palankiai pakenčia paslydusių sielų 
paklydimus. 5. Mėgdžiokime juos. Darykime gera, net 
jei daug kas padaryta veltui. Darykime gera kitiems, 
darykime gera ir jau pražudžiusiems mūsų gerus dar- 
bus. Namų griūtys nieko neatbaidė nuo statybų; nors 
ugnis pasigrobė penatus, ant šiltų pelenų vėl klojame 
pamatus, prarijusiai miestus žemei patikime naujus, — 
taip atkakliai mūsų siela tikisi gėrio. Baigtųsi Žmonių 
sausumos ir jūros darbai, jei nevykęs bandymas pri- 
verstų nebebandyti. 


XXXII. 1. Jis - nedėkingas. Nuskriaudė ne mane, bet 
save. Aš jau pasinaudojau geradaryste duodamas. To- 
dėl darysiu gera ne tingiau, o uoliau; ko netekau su 
šiuo Žmogumi, atgausiu iš kitų. Bet ir šiam antrą kartą 
darysiu gera, kaip geras valstietis įveiksiu nederlingą 
žemę rūpesčiu ir priežiūra. Geradarystė pražūva tik 
man, o Žmogus - Žmonijai. Nedidžiadvasis vyras daro 
gera ir praranda, didžiadvasis vyras praranda ir vėl daro 
gera. 


Neronui Cezariui 


APIE ATLAIDUMĄ 
De clementia 


PIRMA KNYGA 


I. 1. Neronai Cezari, nutariau parašyti apie atlaidu- 
mą. Tarsi veidrodžiu tapęs, norėčiau tau parodyti tave 
patį, suteikdamas visų didžiausią malonumą. Nors, ži- 
noma, tikrasis darbavimosi vaisius yra atliktas darbas, 
o vertesnio atlygio dorybėms už jas pačias nėra, malo- 
nu apeinant apžiūrėti gryną sąžinę, o paskui nukreipti 
žvilgsnį į šią begalinę, prieštaringą, maištingą, nesuval- 
domą minią, vienodai besidžiaugiančią, jei pavyksta su- 
laužyti jungą, tiek svetima, tiek sava pražūtimi, ir sau 
pasakyti: 2. „Ar iš visų miruolių aš patikau ir esu iš- 
rinktas žemėje eiti dievų pareigas? Turiu tautų gyvybės 
ir mirties teisę. Mano rankose visi žmonės, kad ir ko- 
kios dalios ar padėties jie būtų. Mano lūpomis likimas 
skelbia, ką kuriam mirtingajam norėtų duoti. Mano iš- 
tarmės džiugina tautas ir miestus. Viskas klesti tik man 
norint ir globojant. Tūkstančiai kardų padėti, man pa- 
norėjus taikos, bus ištraukti, man linktelėjus galva. Tu- 
riu teisę spręsti, kokias tautas išnaikinti iki pašaknų, 
kokias perkelti kitur, kurioms duoti laisvę, kurioms at- 
imti, kokius karalius padaryti vergais, kieno galvą vai- 
nikuoti karaliaus vainiku, kokius miestus sugriauti, 

kokius įkurti. 3. Nors tiek daug leista, nei pyktis nepa- 
stūmėjo manęs neteisingai ką nors nubausti, nei jaunat- 
viškas įkarštis, nei žmonių karštagalviškumas, nei jų už- 
sispyrimas, net iš ištvermingiausios širdies dažnai išplė- 
šiantis kantrybę, nei klaikus, bet dažnas didžios val- 
džios palydovas - galybės rodymas bauginant. Mano 
kardas guli makštyse, šykščiai lieju net niekingiausio 
nenaudėlio kraują; kiekvienas, nepaisant trūkumų, man 
yra brangus dėl to, kad vadinamas žmogumi. 4. Rūsty- 
bę slepiu, atlaidumą laikau pasipusčiusį delnus, savo 
veiksmus stebiu, tarsi turėčiau atsiskaityti mano paties 
į dienos šviesą iš užmaršties ir tamsybių išvilktiems įsta- 
tymams. Vieno jaunas amžius sugildė širdį, kito seny- 
vas, vienam dovanojau dėl orumo, kitam dėl menku- 
mo; neradęs kitos gailesčio priežasties, stengiausi neuž- 
gauti savęs. Jei šiandien nemirtingieji dievai pareikalau- 
tų iš manęs ataskaitos, esu pasirengęs jiems pateikti vi- 
sos žmonių giminės sąrašą.“ 5. Cezari, gali drąsiai skelb- 
ti, jog apsaugota yra visa, kas pateko tavo globon, kas 
slepiasi už tavo pečių; nei jėga, nei paslapčiomis nieko 
neatimi iš valstybės. Panorai labai retos, iki šiol jokiam 
valdovui neduotos šlovės: nenusikalsti. Tavo ypatingo 
gerumo pastangos tuščiai nepražūva; jos rado dėkingų 
ir nepiktavalių vertintojų. Tau dėkojama, joks Žmogus 
niekuomet nebuvo toks brangus kitam Žmogui, kaip tu 
romėnų tautai. Tu — neįkainojamas ilgalaikis jos turtas. 
6. Bet užsikrovei milžinišką naštą: niekas jau nebekalba 
apie dieviškąjį Augustą nei apie Tiberijaus Cezario pir- 
muosius metus!. Visi norėtų matyti tave mėgdžiojanti 
vienintelį pavyzdį - save patį, visi reikalauja tavo prin- 
cipato skonio. Tai būtų sunku, jei tavo gerumas būtų 

ne natūralus, o laikinai pasiskolintas; niekas negali ilgai 
nešioti kaukės. Apsimetinėjimo prigimtis atsiskleidžia 
greitai, o visa, kas remiasi tiesa, kas, taip sakant, atsi- 
randa ant kieto pagrindo, laikui bėgant auga ir gerėja“. 
7. Romėnų tauta viską statė ant kortos, kai dar buvo 
neaišku, kur pakryps ypatinga tavo prigimtis. Dabar iš- 
nyko visuomenės norų neišsipildymo grėsmė, nėra pa- 
vojaus, kad tu užmirši savo esmę. Per didelė laimė kai 
kuriuos Žmones padaro godžius, netramdomi geismai 
paprastai nesitenkina įvykdę norus. Nuo didelio žen- 
giama prie didesnio, pasiekus neįtikimų dalykų, puose- 
lėjamos nedoriausios viltys. Tačiau dabar visi tavo pi- 
liečiai prisipažįsta, jog jie yra laimingi, ir prie šių gėry- 
bių jau nieko nebeįmanoma pridėti, nebent tai, kad tęs- 
tųsi amžinai. 8. Daug kas juos verčia ištarti šį paprastai 
labai negreitai iš žmogaus išsprūstantį prisipažinimą: di- 
di, visiška ramybė, už bet kokią skriaudą viršesnė teisė, 
prieš akis stovinti tokia labiausiai vykusi valstybės for- 
ma, kuriai iki visiškos laisvės nieko netrūksta, nebent 
galimybės pražūti. 9. Tačiau labiausiai pritrenkia vieno- 
das ir didžiūnų, ir prastuomenės žavėjimasis tavo atlai- 
dumu. Mat kitas gėrybes kiekvienas pajunta ir laukia 
didesnių ar mažesnių, kaip likimas paskirs, o iš atlai- 
dumo visi tikisi to paties. Nėra taip smarkiai savo ne- 
kaltumu besižavinčios būtybės, kuri nesidžiaugtų, regė- 
dama pasirengusį dovanoti žmonių ydas atlaidumą. 
II. 1. Žinau, jog kai kas atlaidumą laiko blogųjų rams- 
čiu?, nes jo prisireikia tik nusikaltus; vienintelės šios do- 
rybės veikla nutrūksta tarp nekaltųjų. Tačiau, pirma: 
kaip medicina naudojasi ligoniai, bet gerbia ir sveikieji, 

taip ir atlaidumo šaukiasi verti bausmės, bet šlovina ir 
nekaltieji. Antra, jis turi reikšmės ir nekaltiesiems, nes 
kartais žmogaus kaltė yra jo likimas. Atlaidumas pade- 
da ne tik nekaltumui, bet dažnai ir dorybei, nes kartais 
pasitaiko taip susiklosčiusių laikų, kai baudžiami ir už 
pagirtus dalykus. Pridėk dar tai, kad daugybė žmonių 
galėtų grįžti prie gėrio, jei *** 2. Netinka dovanoti be 
atrankos, nes, panaikinus skirtumą tarp gerųjų ir blogų- 
jų, viskas susimaišo, ir prasiveržia ydos. Taigi reikia 
saikingumo, gebančio atskirti pagydomas būtybes nuo 
apverktinų. Atlaidumas neturi būti nei bendras ir vi- 
siems prieinamas, nei apribotas; mat visiems atleisti yra 
taip pat Žiauru, kaip ir niekam. Turime laikytis saiko. 
Tačiau kadangi pusiausvyra - sunkus daiktas, pradėju- 
sios svyruoti svarstyklės verčiau tegu kryps į Žmoniš- 
kumo pusę. 


III. 1. Bet tai geriau aptarsime tinkamoje vietoje. Da- 
bar visą šią medžiagą paskirstysiu į tris dalis. Pirmoji 
bus paleidimo iš vergijos. Antroji parodys atlaidumo 
prigimtį ir pavidalą. Mat kadangi esama dorybes mėg- 
džiojančių ydų, jų neįmanoma atskirti, neįspaudus ski- 
riamųjų ženklų. Trečioje vietoje patyrinėsime klausimą, 
kaip reikėtų vesti sielą prie šios dorybės, kaip ji nuo 
atlaidumo sutvirtėja ir padaro jį savastimi. 

2. Iš visų dorybių ši labiausiai pritinka Žmogui, nes 
yra žmogiškiausia. Tai būtina tvirtai žinoti ne tik mums, 
linkusiems žvelgti į žmogų kaip į visuomeninį gyvūną, 
sukurtą visuotiniam gėriui, bet ir tiems, kurie žmogų 
atiduoda malonumui, kurių visi žodžiai ir darbai žiūri 
tik savo naudos. Mat jei žmogus siekia ramybės ir po- 

ilsio, priartėja prie mylinčios taiką ir sulaikančios pasi- 
ryžusią smogti ranką prigimtinės savybės. 3. Atlaidu- 
mas niekam labiau nepritinka, kaip karaliui ar princep- 
sui*. Didi padėtis esti graži ir garbinga, jei jos galybė 
gelbsti Žmones, nes gebėjimas kenkti yra pražūtinga jė- 
ga. Pastovi ir pagrįsta tik to valdovo didybė, kurį visi 
žino esant ne tik virš kiekvieno, bet ir už kiekvieną, 
kurio rūpestį sergėti atskirų Žmonių ir visuotinę gerovę 
patiria kasdien, kuriam žengiant neišsibėgioja, lyg ko- 
kiam nelabam ir kenksmingam gyvūnui iššokus iš guo- 
lio, bet, vienas kitą pralenkdami, lekia prie jo tarytum 
prie šviesios, palaimą teikiančios Žvaigždės. Jie pasiryžę 
už jį pulti ant durklų ir pakloti savo kūnus, jei jam 
reikėtų per lavonus tiesti kelią į išsigelbėjimą. Jo miegą 
sergsti, budėdami naktį, dengia jį apsupę iš priekio ir iš 
šonų, užsitraukdami ant savęs jam gresiančius pavojus. 
4. Visuotinis tautų bei miestų siekimas ginti ir mylėti 
karalius ir savęs bei savo turtų išsižadėjimas, kai reikia, 
valdovo gerovei, nėra neprotingas. Ne nusipiginimas ar 
beprotybė viešpatauja, dėl vienos galvos aibėms tūks- 
tančių ištraukiant kardus ir daugybe mirčių išperkant 
vieną, kartais senio ar luošio gyvybę. 5. Kaip visas kū- 
nas tarnauja sielai, ir, nors jis didesnis ir patrauklesnis 
už ją, o siela dėl subtilumo nepastebima, ir nežinia, kur 
glūdi, tačiau rankos, kojos, akys darbuojasi jai, ją saugo 
oda, jai liepus, gulime ar nerimastingai blaškomės, jos 
įsakyti, jei ji — godi šeimininkė, šmižinėjame po jūras, 
vaikydamiesi pelno; jei ji - garbėtroška, jau nuo seno 
ištiesiame ranką virš ugnies? ar savo noru prasmengame 
po žeme“, taip ir vienos sielos apglėbta didžiulė daugy- 
bė žmonių valdoma jos dvasios, jos proto vairuojama 

gali sugniužti ir sulūžti nuo savo jėgų, jei nebus sulai- 
kyta išminties. 


IV. 1. Taigi, išreikšdami savisaugos siekimą, jie dėl 
vieno žmogaus išrikiuoja kautynėms dešimtį legionų, 
veržiasi į pirmąsias gretas ir atstato žaizdoms krūtines, 
kad jų karvedžio vėliavos nesitrauktų. Nes jis yra vals- 
tybę vienijantis ryšys, jis - šimtų tūkstančių įkvepiamas 
gyvybės kvėpsnis. Atėmus valdovo protą, patys savai- 
me jie būtų niekas arba tik našta bei grobis. 

Tolei vieningi visi, kol gyvas karalius, 
Santarvė dingsta, jam mirus“. 

2. Tokia nelaimė būtų romėnų taikos pražūtis, tokios 
galingos tautos gerovę paverstų griuvėsiais. Šiai tautai 
tol negrės pavojus, kol ji mokės pakęsti žąslus. Jei kada 
nors juos pertrauks ar atsitiktinai nusikračiusi nebega- 
lės užsidėti, vienybė ir milžiniškos valstybės audinys 
išsisklaidys į daugelį dalių, ir, paliovęs paklusti, mies- 
tas paliaus viešpatavęs. 3. Todėl nenuostabu, kad prin- 
cepsai ir karaliai bei kitais vardais vadinami valstybės 
būklės saugotojai mylimi labiau už asmeninius bičiu- 
lius. Mat jei sveiko proto žmonėms valstybės reikalai 
svarbesni už privačius, išeina, jog brangesnis yra tas, į 
kurį atsigręžusi valstybė. Kadaise Cezaris taip susiliejo 
su valstybe, kad nebegalėjo būti atskirti vienas nuo kito 
be abiejų Žūties; mat ir jam reikia jėgų, ir jai — galvos. 

V. 1. Atrodo, kad mano kalba nutolo nuo užsibrėžto 
tikslo, bet, vardan Herkulio, ji laiko prispaudusi esmę. 
Nes būdamas savo valstybės siela, kaip iki šiol buvo 
suprantama, O ji — tavo kūnas, manau, matai, jog atlai- 
dumo būtinai reikia. Atrodydamas pagailis kito, tu 

pagaili savęs. Taigi net nedorų piliečių turi pasigailėti 
kaip sunegalavusio kūno ir, jei reikia, nuleisti kraujo, 
turi sulaikyti peilį, kad neprasiskverbtų giliau nei būti- 
na. 2. Taigi, kaip sakiau, atlaidumas būdingas visiems 
žmonėms, tačiau labiausiai tinka imperatoriams: čia jis 
daugiau turi galimybių ką nors išsaugoti ir labiau pa- 
sireikšti. Kaip nedaug tekenkia asmeninė kraugerystė! 
Valdovų nuožmumas siautėja tarytum karas. 3. Nors 
dorybės sutaria tarp savęs, ir nė viena nėra geresnė ar 
garbingesnė, tačiau kai kurios labiau tinka kai kuriems 
asmenims. Didžiadvasiškumas tinka kiekvienam mirtin- 
gajam, net ir tam, už kurį žemiau nieko nėra. Ar esama 
didesnio ir narsesnio žygio už nelabo likimo numalšini- 
mą?! Tačiau aukštos padėties didžiadvasiškumas turi 
daugiau vietos ir geriau matomas nuo pakylos negu iš 
lygumos. 4. Į bet kokius namus atėjęs atlaidumas pada- 
rys juos laimingus ir ramius, bet karaliaus rūmuose jis 
retesnis ir dėl to nuostabesnis. Kas labiau verta atmini- 
mo už padėtį, kai žmogus, kurio rūstybei niekas nesi- 
priešina, kurio griežtam sprendimui pritaria net ir pra- 
žudomieji, kurio niekas neapskųs, kuriam įkaitus iš įnir- 
šio niekas net nedrįsta maldauti, sustabdo pats save ir 
galia naudojasi gėriui bei malonei, mąstydamas taip: 
„Kiekvienas gali užmušti, nesilaikydamas įstatymų, bet 
išgelbėti negali niekas, išskyrus mane?“ 5. Didžiai pa- 
dėčiai tinka didi siela. Jei ji nepakils virš tos padėties, 
neatsistos aukščiau, kartu nusileis žemiau. Didelės sie- 
los požymis - maloningumas ir ramybė, niekinamas žiū- 
rėjimas iš aukšto į skriaudas ir užsipuolimus. Tik mo- 
terys siunta rūstaudamos, netaurūs žvėrys kanda ir puo- 
la parblokštąjį. Drambliai ir liūtai praeina pro partrenk- 

tuosius; užsispyrimas —- nekilmingo gyvūno žymė. 6. Ka- 
raliui netinka nuožmi nepermaldaujama rūstybė; tik per 
nago juodymą iškyla virš to, su kuriuo susilygina pyk- 
damas; o dovanodamas gyvybę, dovanodamas garbę 
prieš jį veikusiems ir nusipelniusiems jų netekti, padaro 
tai, kas leista tik pasaulio valdovui; gyvybė išplėšiama 
ir iš viršesnio, bet dovanojama tik Žemesniam. 7. Gel- 
bėjimas — aukštos padėties paskirtis. Ji niekada labiau 
negerbiama, kaip turėdama tokią pat galimybę, kaip die- 
vai. Šie geradariai leidžia į pasaulį mus ir gerus, ir blo- 
gus. Dievų dvasią prisiėmęs valdovas į vienus savo pi- 
liečius težvelgs palankiai, nes naudingi ir geri, kitus te- 
paliks dėl skaičiaus; vienus regėdamas tesidžiaugs, ki- 
tus — tepakęs. 


VI. 1. Tepamąstai apie štai ką. Plačiausiomis šio mies- 
to gatvėmis be perstojo plūstanti minia susikemša, iški- 
lus kokiai nors kliūčiai, stabdančiai jos veržlaus srauto 
bėgimą; vienu metu jame vaidinama trijuose pilnutė- 
liuose teatruose;* jis suvalgo visa, kas užauginama be- 
kraščiame pasaulyje; pagalvok, kokios dykumos bei ty- 
rai čia plytės, jei nebeliks nieko, ko griežtas teisėjas ne- 
išteisins. 2. Kelintas iš tardytojų būrio negalėtų būti ap- 
kaltintas pagal tą patį įstatymą, kuriuo remdamasis tar- 
do? Kelintas kaltintojas be kaltės? Ir nežinau, ar kas 
atleidžia sunkiau už meldžiantį atleidimo. 3. Visi esame 
nusidėję: vieni sunkiai, kiti — lengviau, treti iš anksto 
numatę, ketvirti — atsitiktinumo pastūmėti ar svetimo 
pagedimo paskatinti, penkti netvirtai buvome užsimoję 
būti geri ir netekome dorybingumo nenoromis bei steng- 
damiesi jį išlaikyti; ne tik dabar prasižengiame, bet ir 
iki amžiaus galo prasižengsime. 4. Net jei žmogus taip 

puikiai nusišveičia sielą, kad niekas nebegali jos sutrik- 
dyti ir suklaidinti, jis vis tiek pasiekia dorybingumą nu- 
sidėdamas. 


VII. 1. Užsiminus apie dievus, geriausia bus valdo- 
vui nurodžius tokį dėsnį, pagal kurį jis galėtų save for- 
muoti: kokių dievų nori sau pačiam, toks tegu būna 
savo piliečiams. Taigi ar verta nuodėmėmis ir paklydi- 
mais užsitraukti nepermaldaujamą dievybių rūstybę, ar 
verta nuteikti jas priešiškai iki pat gyvenimo pabaigos? 
O koks karalius užtikrintas, kad jo kūno nerinks harus- 
pikai?? 2. Maloningi ir teisingi dievai galingųjų nusidė- 
jimus ne staiga Žaibais baudžia, todėl daug teisingiau 
žmones valdančiam Žmogui švelniai naudotis valdžia, 
pagalvojant, katra pasaulio būklė malonesnė ir meilesnė 
akims: ar giedrą ir šviesią dieną, ar viskam drebant 
nuo dažnų griausmų ir visais kraštais Žaibuojant? O 
juk ramaus bei neskubaus valdymo vaizdas toks pat, 
kaip ir giedro bei spindinčio dangaus. 3. Žiauri valdžia 
yra sumaištinga, paskendusi tamsybėse ir nenuspėjama, 
visi dreba, gąsčiojasi nuo staigesnio garso, nelieka ne- 
sukrėstas pats sąmyšio kaltininkas. Lengviau dovanoja- 
ma atkakliai besiginantiems privatiems asmenims; mat 
juos užgavus, skausmas kyla iš skriaudos; be to, jie bijo 
paniekos ir neatsidėkojimą įžeidėjams laiko silpnumu, o 
ne atlaidumu. Kam kerštas po ranka, tas, jo atsisakęs, 
įgyja tikrąją švelnumo šlovę. 4. Prasčiokai laisviau pa- 
kelia ranką, ginčijasi, vaidijasi, lieja pyktį kaip patinka; 
lygių susidūrimai lengvi; karaliaus didybei netinka rėk- 
ti ir plūstis. 

VIII. 1. Manai, jog per rūstu atimti iš karalių net 
paskučiausiujų turimą kalbėjimo laisvę. „Tai vergija, — 

sakai, - o ne valdžia.“ Kaip? Ar tu dar nepatyrei, jog 
tai — kilminga vergija? Neišsiskiriančių, besislepiančių 
minioje padėtis kitokia; jų ir dorybės ilgai grumiasi, kad 
taptų Žinomos, ir ydos skendi miglose, o jūsų darbus ir 
žodžius pagauna gandas, ir niekas kitas neturi taip rū- 
pintis savo garsu, kaip tie, apie kuriuos gerai ar blogai, 
bet visada bus kalbama daug. 2. Juk šimtai tavo mums 
maloniai leidžiamų dalykų neleista tau pačiam! Aš ga- 
liu be jokio palydovo nebijodamas vaikščioti po visus 
miesto kampelius, neturėti nei namie, nei prie šono kar- 
do. Tu savo sukurtoje taikoje turi gyventi ginkluotas. 
Negali nutolti nuo savo aukštos padėties, ji tave apgu- 
lusi ir, kad ir kur nusileistum iš rūmų, lydi su didele 
ištaiga. 3. Aukščiausios didybės vergija negali mažėti. 
Jos būtinybė tau bendra su dievais. Mat juos dangus 
taip pat laiko pririštus, jiems nusileisti neduota, tau — 
nesaugu. Esi prikaltas prie viršūnės. 4. Nedaugelis te- 
pastebi kokį nors mūsų pajudėjimą. Galime išeiti, grįžti, 
persirengti, visai nekreipiant dėmesio visuomenei. Tau, 
kaip ir saulei, neįmanoma pasislėpti. Esi apgaubtas ryš- 
kios šviesos, visų akys į ją nukreiptos; manai išėjęs iš 
namų? Ne, tu kaip Žvaigždė pateki. 5. Negali kalbėti 
taip, kad tavo žodžių nesužinotų tolimiausios tautos, 
negali pykti, visko nedrebindamas, negali nieko užsi- 
pulti, nesukrėsdamas aplinkos. Kaip žaibai nedaugeliui 
tekelia pavojų, bet visus gąsdina, taip galingųjų baus- 
mės labiau baugina negu kenkia, ir pamatuotai, juk apie 
visa galintį galvojama ne ką yra padaręs, o ką padarys. 

6. Dar pridėk, kad iškęstos skriaudos privatiems žmo- 
nėms padeda iškęsti kitas, o karaliams verčiau pelnyti 
ramybę maloningumu, nes nuolatinė rūstybė numalšina 

keleto asmenų neapykantą, bet skatina visuotinę. 7. Rei- 
kia, kad pritrūktų noro siautėti, o ne priežasčių. Prie- 
šingu atveju, kaip nukirsti medžiai išleidžia dešimtis at- 
žalų, kaip daugelis augalų apgenimi, kad būtų vešlesni, 
taip karaliaus nuožmumas, šalinandamas priešus, didi- 
na jų skaičių. Mat nužudytuosius pakeičia tėvai, vaikai, 
artimieji, draugai. 


IX. 1. Kad tai tiesa, noriu įrodyti tavo šeimos pavyz- 
džiu. Vertinant dieviškojo Augusto veiklą nuo jo prin- 
cipato pradžios, galima pasakyti, jog tai būta švelnaus 
valdovo. Tačiau apskritai jis juk pakėlė kardą prieš res- 
publiką". Būdamas tokio pat amžiaus, kaip tu dabar, 
vos pradėjęs aštuonioliktus metus, jau slėpė draugų už- 
ančiuose durklus, jau rezgė pinkles konsulo Marko An- 
tonijaus sparnui, jau buvo vienas iš proskripcijos skel- 
bėjų. 2. Bet, kai perkopęs keturiasdešimtmetį viešėjo Ga- 
lijoje, atėjo skundas, jog skysto proto vyras Liucijus Cina 
spendžiąs jam spąstus. Buvo pasakyta ir kur, ir kada, ir 
kaip ruošiamasi užpulti. Visa pranešė vienas sąmoksli- 
ninkas. 3. Jis nusprendė gintis ir liepė sušaukti draugų 
pasitarimą. Praleido neramią naktį, galvodamas, jog teks 
pasmerkti myriop kilmingą jaunikaitį, iki šiol nepriekaiš- 
tingai gyvenusį Gnėjaus Pompėjaus anūką. Nebegalėjo 
net vieno Žmogaus nužudyti tas, kuriam kadaise puo toje 
Markas Antonijus diktavo proskripcijos ediktą. 4. Vaito- 
damas visaip, kartais net pats sau prieštaraudamas kal- 
bėjo: „Kaip čia išeina? Ar leisti savo Žudikui ramiai 
vaikštinėti, O pačiam nerimauti? Vadinasi, nebus nubaus- 
tas piktadarys, sausumoje ir jūroje viešpataujant taikai“, 
sumanęs ne nukirsti, o paaukoti galvą (mat buvo 

rengiamasi patykoti vadovaujančio apeigoms), kurios 
veltui gviešėsi šimtai pilietinių karų, kuri liko gyva po 
šimtų laivyno, po šimtų pėstininkų mūšių?!“ 5. Kiek 
patylėjęs, jau daug garsiau piktinosi savimi negu Cina: 
„Kodėl gyveni, jei daugeliui taip svarbu, kad pražū- 
tum? Kada liausis žudynės? Kada pasibaigs kraujo pra- 
liejimas? Kilmingiems bernaičiams esu tik kyšanti gal- 
va, jai nukirsti galandami kardai. Gyvybė tiek neverta; 
nereikia pražudyti daugybės Žmonių tam, kad žūčiau 
aš“. 6. Jį pertraukė žmona Livija: „Ar priimsi moters 
patarimą? Daryk, kaip gydytojai: kai nepadeda įprasti 
vaistai, bando priešingus. Rūstumu iki šiol nieko nepa- 
siekei. Po Salvidieno pakilo Lepidas, po Lepido - Mu- 
rena, po Murenos —- Cepionas, po Cepiono - Egnaci- 
jus'“. Nekalbu apie kitus, gėda dėl jų įžūlumo. Dabar 
pamėgink, kaip seksis būti atlaidžiam, dovanok Liucijui 
Cinai. Jis užčiuptas, tau pakenkti nebegali, o padėti ta- 
vo šlovei — gali“. 7. Apsidžiaugė, radęs patarėją, ir pa- 
dėkojo Žmonai, o paskelbtą draugų pasitarimą“ tučtuo- 
jau liepė atšaukti. Pasikvietė vieną Ciną. Visus išsiuntęs 
iš kambario, liepė pastatyti antrą kėdę Cinai ir taip jam 
tarė: „Pirmiausia prašau mano kalbos nepertraukti, vi- 
duryje Žodžio nerėkauti, gausi laiko laisvai pakalbėti. 
8. Cina, radęs tave priešų stovykloje ne tapusį, o gimusi 
mano priešininku“, dovanojau gyvybę ir neliečiau tėvo- 
nijos. Šiandien esi toks laimingas ir turtingas, kad nu- 
galėtam nugalėtojai pavydi. Kai siekei Žynio pareigų, 
sutikau, apeidamas daugelį, nors jų tėvai kovojo drau- 
ge su manimi. Šitiek gera padariau, o tu nusprendei 
mane nužudyti“. 9. Anam šūktelėjus, jog jis dar neiš- 
protėjo, pasakė: „Netęsi žodžio, Cina. Buvome susitarę, 

kad nepertraukinėsi. Kartoju: ruošiesi mane užmušti“. 
Ir pridūrė žinias apie vietą, bendrininkus, dieną, pin- 
klių tvarką, kam patikėtas kardas. 10. Pamatęs aną pra- 
radusį amą ne dėl susitarimo, o dėl sąžinės graužimo, 
„Kodėl, - paklausė, — taip darai? Nori būti princepsas? 
Prastai, vardan Herkulio, einasi romėnams, jei tau val- 
dyti nėra jokių kitų kliūčių, išskyrus mane. Juk tu ne- 
gali prižiūrėti net savo namų, neseniai privačių reikalų 
teisme buvai įveiktas atleistinio. Taigi nieko neįstengi, 
tik Cezarį pašaukti pagalbon. Jei vienas trukdau tavo 
norams, aš pasitraukiu. Bet ar pakęs tave Paulas, Fabi- 
jus Maksimas, Kosai, Servilijai ir milžiniškas būrys kil- 
mingųjų, turinčių ne tik šlovingus vardus, bet ir daran- 
čių garbės protėviams?“ 11. Nenoriu didesnės ritinėlio 
dalies užimti, perpasakodamas jo kalbą (mat tikrai Ži- 
noma, kad šnekėjo daugiau kaip dvi valandas, norėda- 
mas prailginti šią vienintelę bausmę, kuria ir pasitenki- 
no). „Dar kartą, - pasakė, - tau, Cina, dovanoju gyvy- 
bę. Anuomet - kaip priešui, dabar — kaip klastūnui ir 
tėvažudžiui. Nuo šiandien tapsime draugai: rungsimės, 
ar aš, dovanojęs tau gyvybę, labiau laikausi žodžio, ar 
tu, už ją skolingas.“ 12. Vėliau pasiūlė jam konsulatą, 
priekaištaudamas, kad pats nedrįso siekti. Cina buvo 
jam nepaprastai draugiškas ir ištikimas, jį vienintelį pa- 
liko paveldėtoju. Neberezgė jokių pinklių. 


X. 1. Tavo prosenelis“ dovanojo nugalėtiesiems. Ką 
būtų valdęs, jei nebūtų dovanojęs? Saliustijų, kokcėjus, 
deilijus'“ ir visą artimiausių draugų būrį susirinko prie- 
šininkų stovykloje. Už domicijus, mesalas, azinijus, ci- 
ceronus" bei kitokius valstybės žiedus turėjo būti 

skolingas savo atlaidumui. Kaip ilgai jis pakentė lėtą 
Lepido mirtį! Daugelį metų ištvėrė, kad tas prilaiko prin- 
cepso galią, ir vyriausiojo žynio pareigas sutiko perimti 
tik po jo mirties, nes norėjo garbingo, o ne grobikiško 
poelgio vaizdo. 2. Atlaidumas jį išgelbėjo ir suteikė ra- 
mybę, padarė visiems mielą ir mylimą, nors jis ir uždė- 
jo ranką ant dar neįpratusios nusilenkti romėnų tautos 
sprando. Ir šiandien atlaidumas teikia jam kone dides- 
nės už rodomą gyviems princepsams garbės. 3. Ne įsa- 
kyti tikime jo dieviškumu. Augustas buvo geras prin- 
cepsas. Pripažįstame jam puikiai tinkant tėvo vardą“ 
ne dėl ko kito, o dėl to, kad neatsiteisdavo nuožmumu 
už įžeidimą, princepsams paprastai atrodantį baisesnį 
net už skriaudą, kad šypsojosi, išgirdęs užgauliojimus, 
kad, reikalaudamas bausmės, pats atrodė nubaustas, kad, 
pasmerkęs savo dukters meilužius, vis dėlto nenužudė, 
bet, kad jiems būtų saugiau tremtyje, įteikė rekomenda- 
cijos raštus. 4. Štai kas yra dovanojimas: nors Žinai, kad 
daugelis ant tavęs pyks ir tau atsilygins, liedami sveti- 
mą kraują, ne tik dovanoji gyvybę, bet ją užtikrini. 


XI. 1. Taip Augustas elgėsi jau pasenęs ar metams į 
senatvę palinkus. Jaunas būdamas, degė, liepsnojo pyk- 
čiu, į daugybę poelgių vėliau atsigręždavo nenoromis. 
Niekas nedrįs lyginti tavo mielaširdingumo su dieviš- 
kojo Augusto, sustatydamas jaunystę su gerokai subren- 
dusia senatve; jis buvo saikingas ir atlaidus, bet, žino- 
ma, po Akcijaus jūros nudažymo romėnų krauju"“, ži- 
noma, po savo ir svetimo laivynų sudaužymo Sicilijo- 
je“, žinoma, po Peruzijos aukų“! ir proskripcijų??. 2. Tai- 
gi pavargusio nuožmumo aš nevadinu atlaidumų. Ce- 

zari, tavo rodomas atlaidumas yra tikrasis. Čia ne at- 
gaila dėl žiaurumo panoro neturėti nė dėmelės, tu nie- 
kada neliejai piliečių kraujo. Tai tikriausias sielos suval- 
dymas, turint didžiausią galią, tai tokia Žmonių gimi- 
nės meilė, kaip savęs paties, tai ne dėl kokios nors aist- 
ros, dėl prigimties nutrūktgalviškumo, dėl sugedusių 
ankstesnių princepsų pavyzdžio atsiradęs bandymas iš- 
mėginti, kiek leista, savo piliečius, bet atšipinti valdžios 
ašmenys. 3. Cezari, tavo valstybė nekruvina“, o tavo 
didžiadvasiškas didžiavimasis nepraliejus nė lašelio žmo- 
gaus kraujo yra dar nuostabesnis ir stebuklingesnis dėl 
to, kad niekam niekada taip anksti“ nebuvo patikėtas 
kardas. 

4. Taigi atlaidumas daro princepsus ne tik garbinges- 
nius, bet ir saugesnius; valdžios puošmena yra kartu ir 
užtikrinta gerovė. Juk kaip esti, kodėl nusenę karaliai 
perduoda karalystes vaikams ar anūkams, o tiranų ga- 
lybė prakeikta ir trumpa? Kokio dar esama skirtumo 
tarp tirano ir karaliaus (juk aukštos padėties išorinė pu- 
sė ir laisvė lygios), išskyrus tą, kad tiranai siautėja ma- 
lonumui, o karaliai tik dėl rimtos priežasties ir būtinybės? 


XII. 1. „Kaip čia? Ar karaliai nežudo?“ Tiek, kiek 
reikia visuomenės gerovei, o tiranų širdys prilipusios 
prie nuožmumo. Tiranas nuo karaliaus darbais skiriasi, 
o ne vardu. Mat ir Dionisijas Vyresnysis teisėtai ir pel- 
nytai gali būti vertinamas labiau už daugelį karalių, ir 
kas trukdo pavadinti tiranu Liucijų Sulą, kurio žudynės 
baigėsi tik pritrūkus priešų? 2. Nors jis atsisakė dikta- 
tūros ir grįžo prie togos, tačiau koks tiranas kada taip 
godžiai gėrė žmogaus kraują, kaip jis? Liepė nugalabyti 

septynis tūkstančius piliečių ir, kai posėdžiaudamas ne- 
toli Belonos šventyklos išgirdo daugybės kardų pjauna- 
mų Žmonių vaitojimą, senatui išsigandus, tarė: „Dirbki- 
me toliau, tėvai senatoriai, čia aš įsakiau nužudyti ke- 
letą maištininkų““. Jis nemelavo: Sulai atrodė, jog jų 
keletas. 3. Bet netrukus, patyrinėję Sulą, suprasime, kaip 
reikia pykti ant priešų, kai priešo vardą gauna piliečiai, 
kaip nuo to paties kūno atitrūkę sąnariai; kol kas, kaip 
sakiau, atlaidumas padaro, kad tarp karaliaus ir tirano 
yra didelis skirtumas, nors abu vienodai remiasi gin- 
klais. Tačiau vienas ginklais stiprina taiką, kitas baisiai 
gąsdindamas malšina savo smarkų pyktį; jis negali ra- 
miai žiūrėti net į tas rankas, kurioms patikėjo savo ap- 
saugą. 4. Vienų priešybių bloškiamas prie kitų: mat žmo- 
nės jo nekenčia, nes jis baugina, o kadangi Žmonės ne- 
kenčia, jis trokšta, kad bijotų. Jo šūkis — toji prakeikta, 
daugelį nuvedusi į prarają, eilutė: „Tegu nekenčia, kad 
tik bijotų!“** Jis nežino, koks įniršis kyla, neapykantai 
išaugus virš saiko. Mat ribota baimė prilaiko sielas, o 
nuolatinė, smarki, besiliejanti per kraštus, skatina pakil- 
ti ir ragina pasiryžti viskam. 5. Panašiai žvėris sulaiko 
virvė ar plunksnų prikaišiota juosta, bet kai ratelis už 
nugaros lipa ant kulnų, jie bando pabėgti pro baugi- 
nančią užtvarą, sutrypdami baimę. Didžiausia esti kraš- 
tutinės būtinybės išskelta narsa. Reikia, kad baimė pa- 
liktų truputį saugumo ir rodytų daug daugiau vilties 
negu pavojų; priešingu atveju, kai ir ramybėje tenka 
tiek pat bijoti, maga pulti į pavojus, savo gyvybę lai- 
kant tarsi svetima. 


XIII. 1. Pagalbiniai būriai esti ištikimi maloningam ir 
ramiam karaliui, nes jis juos panaudoja visuomenės gero- 

vei. Garsus karys mato savo pastangas pasitarnaujant 
saugumui ir noriai kenčia bet kokį vargą, sergėdamas 
kaip tėvą. O ant ano nuožmiojo kraugerio būtinai grie- 
Žia dantį jo kūnsargiai. 2. Niekas negali turėti nuošir- 
džių ir ištikimų tarnų, panaudodamas juos kaip mirčiai 
parengtus kankinimo įrankius, kaip arkliukus ar geleži- 
nius įnagius, kaip žvėrims numesdamas jiems suryti 
žmones. Graužatis ir nerimastis tiraną drasko labiau už 
pasmerktuosius, nes ir žmonių, ir dievų bijo kaip pik- 
tadarysčių liudytojų bei teisėjų. Jis nuėjo taip toli, kad 
nebegali pakeisti savo būdo. Be kitų blogų bruožų, siau- 
bingiausia nuožmumo savybė tokia: žengia pirmyn, ne- 
atsigręždamas į gėrį, nusikaltimas palaiko nusikaltimą. 
Ar esama kokio nelaimingesnio daikto už žmogų, ku- 
riam būtina būti blogam?! 3. O pasigailėtina (būtent sau, 
nes kitiems neleista jos apgailėti) būtybė! Jis rodo galią 
žudydamas ir plėšdamas, viską įtarinėja viešumoje ir 
namuose, bijodamas ginklų, puola prie ginklų, nepasiti- 
ki nei ištikimais draugais, nei mylinčiais vaikais. Ap- 
žvelgęs nuveiktus ir būsimus darbus, pamatęs kupiną 
nusikaltimų ir kankinimosi sąžinę, dažnai bijo mirties, 
o dar dažniau geidžia, savęs nekęsdamas labiau už jam 
vergaujančius. 4. Priešingai, rūpindamasis visuotiniais 
reikalais, vienus labiau, kitus menkiau saugodamas, val- 
dovas kiekvieną valstybės sritį maitina kaip savo kūno 
dalį, linkdamas prie švelnesnių priemonių, ir, net jei 
naudinga nubausti, parodydamas, kaip nenoromis tiesia 
ranką prie karčių vaistų. Jo sieloje nėra priešiškumo, 
beširdiškumo, galybė - maloninga ir gerovinga, nes gei- 
džia, kad jo įsakymai įtikinėtų piliečius. Pats atrodo ne- 
paprastai laimingas, atidavęs savo turtą valstybei, 

lipšnios kalbos, lengvai prieinamas ir pasiekiamas, mie- 
lo veido (jis labiausiai paperka Žmones), palankus tei- 
singiems troškimams, o neteisingiems nerūstus, visos 
valstybės mylimas, ginamas, gerbiamas. 5. Paslapčiomis 
žmonės apie jį kalba tą patį, ką ir viešai, trokšta auginti 
sūnus, ir baigiasi valstybės nelaimių atnešta bevaikystė, 
kiekvienas neabejoja, jog vaikai bus patenkinti, išvydę 
tokius laikus. Tokį princepsą sergsti geradarystė, jam 
nereikia apsaugos, ginklus laiko kaip puošmeną. 


XIV. 1. Tad kokia gi jo pareiga? Kaip gerų tėvų, 
retkarčiais savo vaikams priekaištaujančių švelniai, ret- 
karčiais grėsmingai, o protarpiais ir rykštėmis paragi- 
nančių. Ar sveiko proto Žmogus atima palikimą iš pir- 
mą sykį prasikaltusio sūnaus? Jei šimtai didelių skriau- 
dų dar neišveda iš kantrybės, jei bauginantys dalykai 
neviršija žalingų, nesigriebia dekretų rašiklio. Pirma iš- 
mėgina daugelį būdų, galinčių pašaukti atgal svyruo- 
jančią, blogyje tarpstančią prigimtį. Kai viskas apverkti- 
na, bando aukščiausias priemones. Niekas nereikalauja 
mirties bausmės, neišnaudojęs visų vaistų. 2. Princepsui 
reikia daryti tą patį, ką ir tėvui. Juk jį Tėvynės tėvu 
pavadinome ne dėl tuščio pataikavimo. Mat kiti prie- 
vardžiai suteikti dėl garbės: Didžiųjų, Laimingųjų, Au- 
gustų“ vardus davėme, paskirdami liaupsių trokštan- 
čiai didybei visus įmanomus titulus. Bet Tėvynės tėvu 
pavadinome, kad žinotų jam esant duotą tėvo valdžią, 
pakančiausią, besirūpinančią vaikais, jų reikalus laikan- 
čią svarbesniais už savo. 3. Tegul tėvas neskuba nusi- 
kirsti savo kūno dalies, ir, net nusikirtęs, tetrokšta pri- 
siauginti; ilgai ir daug delsęs, kirsdamas tevaitoja. Mat 

greitas pasmerkėjas pasmerkia beveik noriai, per smar- 
kus baudėjas baudžia beveik neteisingai. 


XV. 1. Atsimename, kaip botagais užplakusį sūnų 
romėnų raitelį Trichoną forume Žmonės smaigstė rašik- 
liais. Augusto Cezario autoritetas vos išplėšė jį iš kupi- 
nų neapykantos tėvų ir sūnų rankų. 2. Tarijus, sučiupęs 
sūnų ruošiantis tėvažudystei, pasmerkė tik po teismo 
tyrimo. Visi gėrėjosi, kad jis pasitenkino tremtimi, pui- 
kia tremtimi, nes tėvažudį laikė Masilijoje, kasmet pra- 
gyvenimui jam teikdamas tiek, kiek duodavo nekaltam. 
Šio kilnumo padarinys toks: niekuomet blogiesiems ne- 
pristingančiame užtarėjų mieste niekas neabejojo, jog kal- 
tinamasis nubaustas pelnytai, nes jį galėjo nubausti tik 
nesugebantis neapkęsti tėvas. 3. Šiuo pavyzdžiu paro- 
dysiu, kad gali palyginti gerą tėvą su geru princepsu. 
Sužinojęs apie sūnų, Tarijus pakvietė pasitarti Cezarį 
Augustą. Tas atėjo prie privačių penatų, atsisėdo šali- 
mais, dalyvavo pasitarime, nesakė: „Tegul ateina į ma- 
no namus“. Jei taip būtų įvykę, būtų buvęs Cezario, ne 
tėvo tardymas. 4. Išklausęs bylą, gerai pasvėręs visa: ir 
tai, ką jaunuolis pasakė gindamasis, ir tai, kas jam bu- 
vo prikišama, prašo kiekvieną parašyti savo nuospren- 
dį, kad nebūtų visų toks, kaip Cezario. Prieš atvožiant 
lenteles su rašteliais, prisiekė nepriimsiąs Tarijaus, tur- 
tingo Žmogaus, palikimo. 5. Kas nors pasakys: „Silpna- 
dvasiškai išsigando, kad, pasmerkdamas sūnų, neatro- 
dytų norįs pasidaryti vietos savo viltims“. Aš manau 
priešingai: bet kuris iš mūsų turėtų visiškai pasitikėti, 
kad gryna sąžinė atrems piktus aiškinimus, o princep- 
sai turi rūpintis ir visuomenės nuomone. 6. Jis prisiekė 

nepriimsiąs palikimo. Tarijus tą dieną prarado ir antrąjį 
paveldėtoją“, bet Cezaris taip nusipirko nuosprendžio 
laisvę. Įrodęs, kad jo griežtumas nebus atlygintas (tuo 
princepsui visada reikia rūpintis), paskelbė sprendimą 
ištremti ten, kur tėvui pasirodys. 7. Nepasmerkė nei mai- 
šui“, nei gyvatėms, nei kalėjimui, galvodamas ne apie 
teisiamąjį, bet apie tą, kuriam atėjo patarti. Pasakė, kad 
tėvas turi tenkintis švelniausia bausme, skiriama nesu- 
brendusiam, pastūmėtam į nusikaltimą sūnui. Pastarojo 
veiksmai buvo nedrąsūs, beveik kaip nekaltojo, jam rei- 
kia pasišalinti iš miesto, dingti iš tėvo akių. 

XVI. 1. Štai vertas būti pakviestas į tėvų pasitarimus 
vyras! Štai vertas būti įrašytas testamente šalia dorų 
vaikų! Toks atlaidumas tinka princepsui; kad ir kur jis 
eitų, viską sušvelnina. Karalius jaučia ir menkiausio pras- 
čioko, kaip savo valstybės dalelės, praradimą. 2. Turė- 
dami didelę teisę įsakinėti, imkime pavyzdį iš mažes- 
niųjų. Esama ne vienos įsakinėjimo rūšies: princepsas 
įsakinėja piliečiams, tėvas — vaikams, mokytojas - mo- 
kiniams, tribūnas ar centurionas — kariams. 3. Ar neat- 
rodys niekam tikęs tėvas, be rimtos priežasties nuolatos 
periantis vaikus? Katras mokytojas vertesnis laisvųjų 
mokslų: ar lupantis mokiniams kailį, užsikirtus atmin- 
čiai ir akiai nevikriai slystelėjus pro raides, ar siekiantis 
taisyti ir mokyti paraginimu bei sugėdinimu? Duok žiau- 
rų tribūną ar centurioną, pridarys bėglių, bet šiems juk 
atleistina. 4. Ar teisinga žmogui įsakinėti rūsčiau ir žiau- 
riau, nei įsakinėjama nebyliems gyvuliams? Juk prityręs 
tramdytojas dažnai negąsdina arklio rykštėmis. Meiliai 
nepaglostytas jis pasidarys baikštus ir užsispyręs. 5. Tą 

patį daro medžiotojas, mokydamas jaunus šunis eiti pėd- 
sakais, 0 jau išmankštintus versdamas varyti ir perse- 
kioti žvėris: nei be perstojo jiems grasina (nes užgniaužtų 
jų veržlumą, ir gerosios savybės išsigimtų nuo beprotiš- 
ko drebėjimo), nei leidžia visur bėgioti ir klaidžioti. Pa- 
našiai elgiasi nerangių jaučių varovai. Nors šie gyvuliai 
gimę įžeidinėjimams ir vargams, per didelis žiaurumas 
priverčia juos nusimesti jungą. 


XVII. 1. Nėra inoringesnės būtybės už Žmogų, su 
niekuo bendrauti nereikia didesnių sugebėjimų, nieko 
nereikia labiau branginti, kaip jo. Ar esama kvailesnio 
daikto: jaučiams ir šunims gėdinamasi rodyti pyktį, o 
žmogui būti kito Žmogaus pajungtam —- blogiausia? Li- 
gas gydome, o ne širstame ant jų. Čia juk sielos liga. Ji 
trokšta švelnių priemonių ir nepriešiško ligoniui gydy- 
tojo. 2. Blogo gydytojo bruožas yra nusivylimas, kad 
nereikėtų gydyti. Tą patį su sielos ligoniais turės daryti 
tas, kurio rankose visų sveikata: ne greitai atmesti viltį, 
ne vardyti mirtinus ženklus. Tegu jis grumiasi su ydo- 
mis, priešinasi joms, vieniems priekaištaudamas dėl li- 
gos, kitiems apdumdamas akis švelniu gydymu, mat 
apgaulės vaistai padės greičiau ir geriau; tegul princep- 
sas rūpinasi ne tik sugrąžinti sveikatą, bet ir palikti gar- 
bingus randus. 3. Nuožmi bausmė karaliui neteikia jo- 
kios garbės (kas abejoja jo galybe?) ir, priešingai — di- 
džiulę, jei jis sulaiko savo įtūžį, jei daugelį išgelbsti nuo 
svetimo pykčio ir nieko neužgriūva su savuoju. 


XVIII. 1. Pagyrimo vertas saikingas vergų šeiminin- 
kas. Tu turi galvoti ne apie tai, kiek gali nenubaustas 
kamuoti nusipirktą žmogų, bet kiek tau leista esminių 

teisingumo ir gėrio principų, liepiančių pasigailėti net 
belaisvių ir už pinigus įsigytų būtybių. Tuo labiau jie 
liepia su laisvais, kilmingais, garbingais žmonėmis nesi- 
elgti kaip su vergais, o žiūrėti į juos kaip į pralenktus 
vienu laiptu. Ne jų vergija tavo galioje, 0 apsauga. 
2. Vergams leista ieškoti prieglobsčio prie statulos*. Nors 
su vergu gali elgtis kaip nori, esama kažko, ką bendroji 
gyvų būtybių teisė draudžia taikyti Žmogui. Vedijaus 
Poliono visi nekentė dar labiau už jo vergus, nes jis 
šėrė murenas Žmogaus krauju ir kuo nors prasikaltu- 
sius liepdavo įmesti į žuvidę, kitaip sakant, į gyvatyną. 
Aiman! Tūkstančio mirčių buvo vertas tas Žmogus vis 
tiek, ar jis vergus sumesdavo praryti murenoms, kad 
pats paskui jas valgytų, ar jas šėrė vien tam, kad taip 
šertų. 3. Visi piliečiai rodo pirštais į nuožmius šeimi- 
ninkus, nekenčia jų ir bjaurisi, o karalių skriauda ir drie- 
kiasi plačiau, ir nešlovė bei neapykanta pasklinda per 
amžius. Verčiau būti negimusiam negu priskiriamam 
prie gimusiųjų valstybės nelaimei! 


XIX. 1. Neįmanoma sugalvoti labiau tinkamo valdo- 
vui papuošalo už atlaidumą, nesvarbu, kokiu būdu ir 
kokia teise jis kitus valdytų. Žinoma, pripažinsime visa 
būsiant tuo puikiau ir didingiau, kuo galingesnis žŽmo- 
gus pasirodys esąs gailiaširdis. Galybė negali būti kenks- 
minga, jei atitinka gamtos dėsnį. 2. Karalių išrado gam- 
ta. Tai galima pažinti iš kitų gyvūnų ir bičių gyvenimo. 
Jų karaliaus guolis erdviausias, įtaisytas viduryje, sau- 
giausioje vietoje. Jis nieko nedirba; prižiūri, kaip triūsia 
kiti. Netekus karaliaus, visa išyra. Pakenčia tik vieną 
valdovą ir mūšiu sprendžia, katras geresnis. Be to, kara- 

lius yra ypatingo grožio ir nepanašus į kitas bites nei 
dydžiu, nei žvilgesiu. 3. Tačiau labiausiai skiriasi štai 
kuo. Bitės yra nepaprastai pikti ir, palyginti su kūno 
apimtimi, nepaprastai kovingi gyviai, bet jų karalius ge- 
luonies neturi. Mat gamta nenorėjo, kad jis būtų Žiau- 
rus, ir, kad nesiektų daug kainuojančio keršto, atėmė 
ietį, palikdama jo pyktį beginklį. Tai milžiniškas pavyz- 
dys didiems karaliams. Mat gamta paprastai savo nuo- 
status išreiškia mažais dalykais ir milžiniškų dalykų pa- 
mokas atskleidžia per mažmenas. 4. Tegu bus gėda ne- 
siskolinti elgesio dėsnių iš mažų gyvūnų, nes Žmonių 
siela turi būti tuo saikingesnė, kuo karščiau kenkia. O 
kad žmogui galiotų tas pats gamtos dėsnis, ir pyktis 
sulūžtų drauge su ietimi! O kad jam būtų leista kenkti 
tik vieną kartą ir supykusiam naudotis tik savo jėgo- 
mis! Mat įniršis greitai nuvargtų, pats sau viską pasida- 
rydamas arba, mirtinam pavojui gresiant, išliedamas tu- 
rimą jėgą. 5. Bet dabar jis negali saugiai eiti savo keliu; 
valdovui neišvengiamai teks bijoti tiek, kiek norės ma- 
tyti kitus jo bijant; jis stebės visų rankas, ir manys jas 
pakylant tuo metu, kai niekas nesikėsina; baimė lydės 
kiekvieną akimirką. Ar kas nors gali pakelti tokį gyve- 
nimą? O juk įmanoma, nekenkiant kitiems ir dėl to ra- 
miam, taikyti išganingą galybės teisę visiems džiaugian- 
tis? Mat klysta Žmogus, manantis, jog karaliui saugu 
ten, kur niekam nesaugu nuo karaliaus galybės. Saugu- 
mas pasiekiamas abipusiu saugumu. 6. Nereikia statyti 
į aukštį iškylančių pilių, tvirtinti stačių įkopti kalvų, nu- 
kirsti kalnams šonų, apsijuosti daugybe sienų ir bokš- 
tų - atlaidumas per atvirą lauką atves karalių sveiką Ir 
gyvą. Vienintelis neužkariaujamas įtvirtininimas yra 

piliečių meilė. 7. Ar esama gražesnio dalyko už gyve- 
nimą, visiems to trokštant ir laisvai ištariant linkėjimus? 
Ar ne puiku, sveikatai sušlubavus, ne Žmonių viltis Ža- 
dinti, bet baimę? Ar ne šauni padėtis, kai kiekvienas 
neturi tokių vertybių, kurių nenorėtų pakeisti į savo 
valdovo išgelbėjimą? 8. O kad tas, kuriam tai tenka, 
taip pat negyventų vien dėl savęs paties! Nuolatiniais 
gerumo įrodymais valdovas turi atskleisti, kad ne vals- 
tybė yra jo, bet jis valstybės. Kas tuomet išdrįstų jam 
kelti pavojų? Kas nenorėtų, jei galėtų, nukreipti likimo 
smūgių nuo to, kuriam valdant klesti teisingumas, tai- 
ka, dorovė, saugumas, orumas, kuriam valdant turtinga 
valstybė pertekusi visokių gėrybių? Žmonės žvelgs į sa- 
vo vadovą taip, kaip žvelgtume į nemirtinguosius die- 
vus, jei jie teiktųsi pasirodyti — garbstydami ir gerbda- 
mi. 9. Kaip? Ar nepanašus į juos dievų prigimties dės- 
nių besilaikąs Žmogus: darantis gera, dosnus, galią nau- 
dojąs gėriui? To dera siekti, tuo sekti, elgiantis kaip 
didžiausiam, bet kartu ir kaip geriausiam. 


XX. 1. Princepsas paprastai baudžia dėl dviejų prie- 
žasčių: arba keršija už save, arba už kitą. Pirma pasam- 
protausiu apie tai, kas susiję su juo pačiu; mat sunkiau 
susitvardyti, kai keršijama dėl nuoskaudos negu dėl pa- 
vyzdžio. 2. Nėra prasmės čia priminti, kad lengvai ne- 
patikėtų, kad iššniukštinėtų tiesą, kad būtų palankus 
nekaltiesiems, kad Žinotų, jog teisėjui svarbu ne tik ap- 
kaltinti, bet ir išteisinti. Šiuos patarimus reikėtų duoti 
teisingam, 0 ne atlaidžiam valdovui. Dabar paraginkime 
ji, kad ir rimtai įžeistas valdytų širdį, jei įmanoma, skir- 
damas nepavojingą bausmę, 0 jei ne — žiūrėtų saiko, kad 

savas skriaudas daug lengviau dovanotų negu svetimas. 
3. Kaip nėra didžiadvasis dosnus iš svetimo gero žmo- 
gus, o tik tas, kuris duoda, nuo savęs nutraukdamas, 
taip atlaidžiu pavadinsiu ne lengvai atsimokantį už sve- 
timą nuoskaudą, bet tą, kuris nepuola, skatinamas as- 
meninių stimulų, kuris suvokia, kad didelės sielos savy- 
bė yra pakęsti skriaudą turint aukščiausią galybę. Nieko 
nėra garbingesnio už įžeistą, bet nebaudžiantį princepsą. 


XXI. 1. Kerštas paprastai duoda du dalykus: arba 
nuskriaustajam teikia paguodos, arba ramybės dėl atei- 
ties. Pernelyg aukštai princepso padėčiai nereikia pa- 
guodos, o pernelyg akivaizdžiai jėgai nereikia siekti ga- 
lybės įspūdžio. Čia turiu galvoje žemesniųjų bandymus 
skriausti ar įžeisti. O jei pasitaiko kada jam prilygstan- 
čių, sočiai atsikeršija, žvelgdamas į juos iš aukšto. Ka- 
ralių nužudo ir vergas, ir gyvatė, ir strėlė, o išgelbsti 
nebent tik viršesnis už jį. 2. Taigi valdovas turi didžia- 
dvasiškai naudotis tokia didele, dievams priklausančia 
pareiga dovanoti ir atimti gyvybę. Vien įgydamas šią 
galią, jis jau iki soties visiškai atsikeršija ypač tiems, 
kuriuos žino kada nors buvus tokioje pat viršūnėje. Mat 
skolingas už gyvybę Žmogus laikytinas jos netekusiu, ir 
kiekvienas, iš aukštybių nublokštas prie priešininko ko- 
jų bei laukiąs kito nuosprendžio dėl galvos ir karūnos, 
gyvena išgelbėtojo garbei, gyvas teikdamas daugiau šlo- 
vės negu nusiųstas į aną pasaulį. Kito dorybės vaizdas 
nuolatos tvyro prieš akis, o triumfas greitai praeina pro 
šalį. 3. Jei jis iš tiesų galėjo saugiai atiduoti jam savo 
karūną ir jį palikti ten, iš kur pats nusirito, nepaprastai 
išauga naujojo valdovo, pasitenkinusio tik garbės 

atėmimu iš nugalėto karaliaus, šlovė. Tuo jis parodo, 
kad, net triumfuodamas dėl pergalės, neranda pas nu- 
galėtuosius nugalėtojo verto daikto. 4. Su piliečiais, ir 
nepažįstamais, ir žemesniaisiais, reikia elgtis tuo saikin- 
giau, kuo nereikšmingesni jų bausmės padariniai. Kai 
kurių mielai pasigailėk, kai kuriems keršydamas nesi- 
menkink, atitrauk rankas nuo jų kaip nuo mažų, bet 
sutrynus apteršiančių vabzdžių. O išgelbstimiems ar nu- 
baudžiamiems piliečių akivaizdoje, radus progą, reikia 
rodyti atlaidumo ženklų. 


XXII. 1. Pereikime prie svetimų skriaudų. Už jas 
bausdamas įstatymas laikosi trijų taisyklių, ir princep- 
sas privalo jų laikytis. Nubaustasis arba pataisomas“, 
arba jo bausmė kitus padaro geresnius“, arba kiti sau- 
giau gyvena“, pašalinus nusikaltėlį. Pataisysi, skirdamas 
mažesnę bausmę, mat stropiau gyvenama, praradus ne 
viską. Netekęs garbės, žmogus nieko nebesaugo. Kai ne- 
beįmanoma labiau nubausti, suklesti nebaudžiamumas. 
2. O piliečių dorą labiau taiso retos mirties bausmės. 
Daugybės nusidėjėlių buvimas ugdo nuodėmės įprotį, 
šimtus pasmerktųjų ištikusi nemalonė atrodo esanti ne 
tokia sunki, ir per dažnas griežtumas netenka gydomo- 
sios galios vertės. 3. Princepsas nustato piliečiams do- 
ros dėsnius ir apvalo nuo ydų, tik sugebėdamas jas pa- 
kęsti. Jis turi ne pritarti nuobaudoms, bet griebtis jų 
nenoromis ir didžiai kankindamasis. Dėl valdovo atlai- 
dumo nedrįstama prasižengti, švelnaus vyro paskirta 
bausmė atrodo daug sunkesnė. 


XXIII. 1. Be to, pastebėsi, jog dažnai kartojasi dažnai 
baudžiami nusižengimai. Tavo tėvas“ per penketą me- 

tų užsiuvo maišuose daugiau Žmonių, negu jų buvo 
užsiūta per visus amžius. Daug rečiau vaikai išdrįsda- 
vo įvykdyti didžiausią bedievišką piktadarystę, kol tam 
nusikaltimui nebuvo pritaikytas įstatymas“. Nepapras- 
tai protingi, iškilūs, išmanantys daiktų prigimtį vyrai 
labiau buvo linkę praeiti pro šį nusikaltimą kaip pro 
neįtikimą ir peržengiantį įžūlumo ribas, negu, numaty- 
dami bausmę, parodyti, jog jis gali būti įvykdytas. Tė- 
važudžiai atsirado kartu su įstatymu, bausmės įvedi- 
mas atskleidė jiems piktadarystės galimybę. Tėvo meilė 
pasidarė neverta nė skatiko, kai maišus pradėjome ma- 
tyti dažniau už kryžius. 2. Toje valstybėje, kurioje žmo- 
nės retai pasmerkiami myriop, įsigali ir globojamas kaip 
bendras turtas palankumas dorumui. Manydami esą do- 
ri, piliečiai tokie ir pasidarys. Jie labiau piktinsis tols- 
tančiais nuo bendrojo lygio, matydami tik keletą tokių. 
Patikėk, pavojinga parodyti piliečiams, jog blogųjų yra 
daugiau. 


XXIV. 1. Kadaise senatas paskelbė nutarimą, jog lais- 
vieji turi skirtis nuo vergų apsivilkimu. Paskui pasiro- 
dė, koks pavojus grėstų, jei vergai pradėtų mus skai- 
čiuoti. Težinai, jog dėl to paties tenka nuogąstauti nie- 
kam neatleidžiančiam žmogui. Jis veikiai pamatys, kaip 
blogesnė piliečių dalis visus tempia žemyn. Daug baus- 
mių princepsui daro gėdą taip pat, kaip gydytojui daug 
laidotuvių. Noriau paklūstama minkštesniam valdovui. 
Ž: Žmogaus siela iš prigimties užsispyrusi, veržiasi į 
priešybes ir statumas, noriau seka iš paskos nei leidžia- 
si vedama. Kaip išdidūs grynaveisliai arkliai geriau val- 
domi laisvesnėmis vadžiomis, taip savanoriškas dorumas 

užsidegęs seka paskui atlaidumą. Piliečiai mano, jog ver- 
ta būti doriems dėl savęs pačių. Taigi šiuo keliu pasie- 
kiama daugiau. 


XXV. 1. Nuožmumas yra labiausiai nežmogiškas blo- 
gis. Jis nevertas tokios nuolaidžios širdies. Žvėriškas įnir- 
šis gardžiuojasi krauju bei žaizdomis ir, atmetęs Žmo- 
gaus esmę, pereina į laukinį gruobuonį. Aleksandrai, 
meldžiu pasakyti, koks skirtumas, ar Lisimachą įmetei 
liūtui, ar pats jį savais dantimis sudraskei? Vai, kaip 
troškai verčiau turėti nagus ir gebančius ryti Žmones 
nasrus! Nereikalaujame, kad toji tikrai pražūtinga bičiu- 
liams ranka būtų kieno nors gelbėtoja, kad toji krauge- 
riška širdis, nepasotinama kitų nelaimė, sotintųsi ne 
krauju ir žudynėmis. Kai draugui nužudyti parenkamas 
budelis žmogus, - jau atlaidumas. 2. Žiaurumo labiau- 
siai reikia vengti, nes, pirma, jis peržengia įprastines 
ribas, antra, - žŽmogiškas ribas. Jis ieško naujoviškų kan- 
kinimo būdų, pasitelkia protą kaitaliojantiems ir prail- 
ginantiems skausmą įrankiams sugalvoti, džiaugiasi žmo- 
nių nelaimėmis. Siaubinga sielos liga tada virsta baisin- 
ga beprotybe, nes, kai nuožmumas tampa malonumu, 
žudyti žmogų darosi smagu. 3. Už tokio vyro nugaros 
sėlina visiškas nusigręžimas, neapykanta, nuodai, kar- 
dai. Jo tyko tiek pat pavojų, kiek jis pats kelia. Kartais 
užgriūva privačių asmenų suokalbis, kartais visuome- 
nės maištas. Kai pragaišinama nedaug asmeniniais Iy- 
šiais susijusių Žmonių, miestai nesujuda, o, plačiai įsišė- 
lus, visų tykojant, smeigiama iš visų pusių. 4. Mažutė- 
lės gyvačiukės pasislepia, ir žmonės nepuola jų gaudy- 
ti, bet kai kuri nors peržengia įprastą dydį ir užauga 

pabaisa, kai seilėmis užnuodija šaltinius, kai kvėpuoda- 
ma visa degina, o ropodama sutrina, medžiojama šau- 
dyklėmis*. Menkas blogis gali išnykti, mus užkliudęs, 
o milžiniškam priešinamasi. 5. Panašiai vienas ligonis 
net namuose sumaišties nesukelia, bet kai daugeliui mi- 
rus paaiškėja, jog atėjo maras, piliečiai vaitoja ir blaško- 
si, grūmodami patiems dievams. Pasirodžius ugniai ant 
vieno stogo, šeimyna ir kaimynai prineša vandens, o 
didelio daugelį namų prarijusio gaisro gesinti sulekia 
pusė miesto. 


XXVI. 1. Privatiems nuožmiems asmenims vergų bū- 
riai kartais keršija, nepaisydami pavojaus būti nukry- 
žiuotiems. Tiranų naikinti puola gentys ir tautos, ku- 
rioms jie teikė negandas, bei tie, kuriems jie grasino. 
Kartais prieš juos sukyla asmens sargybiniai, atgręžda- 
mi neištikimybę, nedorybę ir žvėriškumą ir visa kita, 
ko iš jų išmoko. Kas gali ko tikėtis iš to, kurį išmokė 
būti blogą? Niekšiškumas veikiai pasireiškia ir nusižen- 
gia daugiau, negu liepta. 2. Bet tarkime, jog nuožmu- 
mas saugus. Kaip atrodo tuomet jo valdžia? Kaip pa- 
imti į nelaisvę miestai. Tai siaubingas visuotinės baimės 
vaizdas. Visur liūdesys, drebėjimas, sąmyšis. Bijoma net 
malonumų: nesaugu puotose, kur net girtiems reikia ne- 
rimastingai laikyti liežuvį už dantų, nesaugu reginiuo- 
se, kur ieškoma medžiagos apkaltinti ir užtraukti pavo- 
jų“. Nors jie ruošiami panaudojant daug išlaidų, kara- 
liškų turtų ir garsiausių aktorių, kam maloni šventė ka- 
lėjime? 3. Iš kur, gerieji dievai, tos negandos: užmuši- 
nėjimai, siautėjimai, grandinių Žvangesio smagumas, pi- 
liečių galabijimas, kur nueita, liejant marias kraujo, savo 

pasirodymu gąsdinant ir verčiant bėgti? Ar kitoks gy- 
venimas būtų mus valdant liūtams ir lokiams, gyva- 
tėms ar kitam kokiam kenksmingam gyvūnui įgijus 
mums galios? 4. Jie neturi proto ir mūsų smerkiami dėl 
klaikumo, bet susilaiko nepuolę saviškių; tos pačios rū- 
šies žvėrims tarp savųjų saugu. Valdovų įniršis nepa- 
gaili net artimųjų, sutapatindamas ir svetimus, ir savo 
šeimos narius, kad geriau išmankštintų pyktį. Nuo at- 
skirų asmenų žudynių šliaužia prie tautų išnaikinimo, 
ketina padegti pastatus, suarti buvusių senų miestų sto- 
vėjimo vietą. Per menku imperatoriui užmoju laiko įsa- 
kymą nužudyti vieną ar kitą; mano, jog jų nuožmumas 
priverstas sumažėti, jei nelaimingųjų pulkas nelaukia vie- 
nu metu ištiksiančio mirtino smūgio. 5. Daugeliui do- 
vanoti gyvybę, atšaukti nuo mirties ir atlaidumu pelny- 
ti piliečio vainiką —- laimė. Nėra princepso viršūnei ver- 
tesnio ir gražesnio papuošalo už piliečių išgelbėtojo vai- 
niką*. Jam neprilygsta nei iš nugalėtų priešų atimti gin- 
klai, nei barbarų krauju sutepti vežimai, nei karo gro- 
bis. Dieviška galybė — didžiulių pulkų ir visos gyvos 
sveikos tautos išsaugojimas. Daugelio žudymas be jo- 
kios atrankos yra gaisro ir griūčių galybė. 


ANTRA KNYGA 


I. 1. Keli tavo žodžiai, Neronai Cezari, paskatino ma- 
ne parašyti apie atlaidumą. Tų žodžių, prisimenu, ir 
klausiausi, ir paskui pasakojau kitiems susižavėjęs. Tai 
buvo taurūs, didžiadvasiški, labai romūs žodžiai, išsprū- 
dę staiga, Nesiruošus, negalvojant, kad jie skirti kitiems, 

aiškiausiai atskleidę tavo padėčiai besipriešinančią gerą 
širdį. 2. Tavo prefektas Buras, nepaprastas vyras, gimęs 
tarnauti tau, princepsui, ketindamas nubausti mirtimi 
du plėšikus, reikalavo parašyti, ką ir dėl kokios prie- 
žasties norėtumei pasmerkti. Vis atidėliojant, jis vertė, 
kad vieną sykį įvyktų. Pamatęs Burą, nenoromis tau 
nenorinčiam tiesiant lakštą, sušukai: „Norėčiau nemo- 
kėti rašyti!“ 3. Tuos žodžius verta išgirsti visoms tau- 
toms, gyvenančioms Romos imperijoje ir abejotiną lais- 
vę turinčioms už jos sienų, pakylančioms prieš ją viso- 
mis dvasios ir kūno jėgomis. Tuos žodžius reikėtų pa- 
kartoti visų mirtingųjų susirinkime, kad valdovai ir ka- 
raliai jais prisiektų. Tie Žodžiai išreiškia visuotinį žmo- 
nių giminės dorybingumą, jiems reikėtų sugrąžinti anuos 
senuosius laikus. 4. Dabar iš tiesų derėtų piliečiams vie- 
ningai sutarti teisingumo ir gėrio labui, išgujus visų sie- 
los blogybių šaltinį - svetimo turto geismą, dabar turė- 
tų prisikelti pareiga ir sąžiningumas su ištikimybe ir 
saikingumu, o ilgai viešpatavusios ydos užleisti vietą 
laimingam ir tyram amžiui. 

II. 1. Tokios ateities, Cezari, tikrai galima tikėtis ir 
viltis. Paplis tavo sielos švelnumas, pamažu pasklis po 
imperijos kūną, ir viskas gaus panašų į tave pavidalą. 
Gera sveikata pareina nuo galvos: iš jos į visur driekia- 
si judėjimas, įtempimas arba sustingimas; jie priklauso 
nuo to, ar siela gyva, ar suragojusi. Bus piliečių, bus 
vertų tokio gerumo sąjungininkų, ir dori papročiai grįš 
į visą pasaulį; tavo rankoms niekur nebeteks bausti. 
2. Leisk man ilgiau čia sugaišti. Nesiekiu tau padlai- 
žiauti (tai ne mano būdui; labiau esu linkęs teisingai 

užsipulti negu patikti meilikaudamas!). Kaip čia išeina? 
Žinodamas, jog geri tavo darbai ir žodžiai yra tavo sa- 
vastis, trokštu, kad dabartinis prigimties pasireiškimas 
ir prasiveržimas taptų sąmoninga nuostata. Turiu ome- 
nyje tai, kad daugelis įspūdingų, bet smerktinų posakių 
įsigalėjo Žmonių gyvenime, paplito ir nuolatos kartoja- 
mi. Pavyzdžiui, šis: „Tegu nekenčia, kad tik bijotų!'* 
Panaši ir ta graikų tragedijos eilutė, kurią sakantis vei- 
kėjas liepia po jo mirties nusiaubti žemę gaisru, bei kiti 
panašūs posakiai“. 3. Nežinau, kaip rašytojai su siaubin- 
ga ir nekenčiama medžiaga sėkmingai išsako karštus, 
sujudusius jausmus; iki šiol iš doro ir romaus Žmogaus 
nesu girdėjęs smarkių žodžių. Kas iš to išeina? Nors 
retai imdamasis, nenoromis, ilgai vilkindamas, būtinai 
kada nors parašyk, kas tave privertė nekęsti raštijos, 
bet, kaip tau būdinga, ilgai vilkinant, ilgai atidėliojant. 


III. 1. Kad kartais viliojantis atlaidumo vardas mūsų 
neapgautų ir nenuvestų į priešingą pusę, pažiūrėkime, 
kas yra atlaidumas, koks jis esti ir kaip jį apibrėžti. 

Atlaidumas yra susivaldymas, turint galimybę atker- 
šyti arba viršesniojo švelnumas, skiriant bausmę žemes- 
niam. Saugiau būtų pasiūlyti daugiau apibrėžimų, nes 
vienas neapima dalyko ir, sakyčiau, pralaimi bylą. Tai- 
gi atlaidumu galima pavadinti ir sielos polinkį į romu- 
mą, reikalaujant bausmės. 2. Pirmasis apibrėžimas su- 
lauks prieštaravimų, nors jis labiausiai priartėja prie tie- 
sos. Jei atlaidumu pavadinsime pelnytą ir privalomą 
bausmę iš dalies sumažinantį susivaldymą, bus šaukia- 
ma, kad jokia dorybė nieko neturi daryti mažiau negu 
privalo daryti. Tačiau juk visi supranta, jog atlaidumas 
vra tai, kas tiesiasi UŽ teisėtai nustatytos ribos. 

IV. 1. Neišmanėliai galvoja, jog atlaidumo priešybė 
yra griežtumas. Tačiau jokia dorybė nėra priešprieša ki- 
tai dorybei. Tad kas gi supriešinama su atlaidumu? Nuož- 
mumas. Jis yra ne kas kita, kaip sielos žiaurumas, rei- 
kalaujant bausmių. „Bet kai kurie nereikalauja bausmių, 
tačiau yra Žiaurūs, pavyzdžiui, tie, kurie nepažįstamus 
žmones ir atsitiktinius praeivius žudo ne dėl naudos, o 
dėl paties žudymo, ir nesitenkina paprastai nugalaby- 
dami, kaip Busiridas, Prokrustas ar belaisvius plakantys 
rykštėmis bei deginantys piratai.“ 2. Tai išties yra nu- 
ožmumas, bet kadangi jis nesusijęs su kerštu (nes nėra 
įžeidimo), kadangi ne pykstama ant kokio nors prasi- 
žengėlio (jokio nusikaltimo prieš tai nepadaryta), jis ne- 
įeina į mūsų apibrėžimą. Mat apibrėžimas apėmė sielos 
nesivaldymą reikalaujant bausmės. Galime tai praminti 
ne nuožmumu, 0 žvėriškumu, kuriam malonu siautėti, 
galime vadinti pakvaišimu, nes jo esama įvairių rūšių, 
bet aiškiausia, kai siekiama Žmogų nužudyti ar sudras- 
kyti. 3. Aš vadinsiu kraugeriais tuos, kurie turi priežas- 
tį bausti, o saiko neturi, kaip Falaridas. Jis, kaip pasa- 
kojama, siuto ne tik nekaltuosius žudydamas, bet ir vir- 
šydamas žmogišką ir leistiną saiką. Vengdami tuščių 
išvedžiojimų, galime baigti ir taip: nuožmumas yra sie- 
los polinkis į žiaurumą. Atlaidumas jį atmeta, įsakyda- 
mas pasitraukti tolyn, nes jam pakeliui su griežtumu. 

4. Šioje vietoje tinka paklausti, kas yra gailestingu- 
mas. Juk daugelis jį šlovina kaip dorybę, gerą Žmogų 
vadindami gailiaširdžiu. Jis taip pat yra sielos vda. Vie- 
nas peržengia žiaurumo, kitas atlaidumo ribą, jų turime 
vengti, nes netikras žiaurumas veda į nuožmumą, ne- 
tikras atlaidumas - į gailestingumą. Antroji klaida kelia 

mažesnį pavojų, bet abiem atvejais vienodai tolstama 
nuo tiesos. 


V. 1. Taigi kaip pamaldumas dievus garbina, prieta- 
ringumas — įžeidžia, taip visi gerieji vyrai bus atlaidūs 
ir maloningi, o gailestingumo vengs. Mat jis yra men- 
kos, pasiduodančios kitoms blogybėms sielos yda. Taigi 
jis būdingas kiekvienam niekšui. Didžiausių nusikaltė- 
lių ašarų sugraudinami vyrai laikytini senėmis ir mote- 
rėlėmis. Jei būtų galima, jie sugriautų kalėjimą. Gailes- 
tingumas susijęs ne su bausmės priežastimi, o su atsi- 
tiktinumu, atlaidumas priklauso proto sričiai. 2. Žinau, 
kad neišmanėliai blogai vertina stoikų mokyklą, kaip 
pernelyg kietą ir visiškai nepasirengusią duoti patarimą 
valdovams bei karaliams. Jai prikišama, kad išminčiui 
neleidžia pasigailėti, neleidžia dovanoti. Šitaip pateikti 
šie teiginiai yra nekenčiami; atrodo, kad, nepalikdami 
vilties žmonių klaidoms, jie visus nusižengimas sieja su 
bausme. 3. Jei taip yra, ką gi turi mokslas, liepiąs už- 
miršti žmogiškumą ir uždarąs labai tvirtą abipusės pa- 
galbos prieš likimo smūgius uostą? Iš tiesų jokia mo- 
kykla nėra malonesnė ir švelnesnė, jokia mokykla la- 
biau nemyli Žmonių ir nesirūpina bendruoju gėriu. Jos 
tikslas — teikti naudos, padėti ne tik sau, bet ir visiems 
kartu, ir kiekvienam atskirai“. 4. Gailestingumas yra sie- 
los negalavimas, atsiradęs dėl svetimų vargų vaizdo ar- 
ba dėl svetimų nelaimių kilęs liūdesys, esant įsitikinus, 
kad jos ištiko nenusipelniusius?. Negalavimas neištinka 
išmintingo vyro, jo sąmonė giedra, nieko negali atsitik- 
ti, kas ją apniauktų. Žmogui labiausiai dera didelė sie- 
la, bet didi siela negali būti nusiminusi. 5. Nusimini- 

mas daužo mintis, atmeta, sutraukia“. Šito išminčiui ne- 
atsitiks net ištikus asmeninei negandai, jis atblokš bet 
kokį likimo pyktį ir palauš dar jo nepasiekusį, jo veido 
išraiška visada bus ta pati, maloni ir tvirta; to negalėtų 
turėti, prisileidęs liūdesį. 

VI. 1. Be to, pridurk, kad išminčius ir numato nelai- 
mes, ir visada turi paruoštą sprendimą. Mat niekuomet 
vaiskuma ir skaidrybė nekyla iš sumaišties. Liūdesys 
nesugeba įžvelgti padėties, sugalvoti naudingų priemo- 
nių, išvengti pavojų, įvertinti tiesą. Taigi išminčius ne- 
gali gailėti, nes šis jausmas būdingas tik apgailėtinai 
sielai. 2. Tačiau norėčiau, kad išminčius darytų visa, ką 
ir gailintieji; ir jis darys noriai ir pakiliai. Padės ašaro- 
jantiems, bet pats neverks, išties ranką patyrusiam laivo 
sudužimą, priims į namus ištremtąjį, sušelps skurdžių, 
ne pasipūtęs, kaip dauguma tik norinčių dėtis gailestin- 
gais (jie atmeta ir niekina tuos, kuriems padeda, bijoda- 
mi nuo jų užsikrėsti), bet duos kaip Žmogus žmogui iš 
bendro turto. Verkiančiai motinai padovanos sūnų, lie- 
pęs atrišti pančius, paims iš gladiatorių mokyklos, net 
nusikaltėlio lavoną palaidos, bet visa tai darys ramia 
siela, neišeidamas iš veido. 3. Taigi išminčius ne pagai- 
lės, bet padės, bus naudingas, nes jis gimęs visus pa- 
remti ir visų gerovei, iš jos kiekvienam duos dalį. Net 
nuopuolingiems, smerktiniems ir taisytiniems jis skirs 
savo gerumo; priblokštiems ir smarkiai vargstantiems 
pagelbės daug noriau. Kiek galėdamas priešinsis liki- 
mui. Kaip geriau jis panaudos pinigus ir jėgas nei pa- 
keldamas negandos patrenktuosius? Nenubes nei akių, 
nei sielos, matydamas kieno nors nudžiuvusią koją ar 

skarmaluotą liesumą, ar lazda pasirėmusią senatvę. Ta- 
čiau visiems vertiems pagalbos padės ir, imdamas pa- 
vyzdį iš dievų, maloningiau žvelgs į nelaiminguosius. 
4. Gailestingumas artimas apgailėtinai būsenai, turi kai 
kurių bendrų bruožų, kažką iš jos pasiima. Žinok, jog 
silpnos tos akys, kurios supūliuoja, atsidūrusios šalia 
traiškanotų; dievaži, liga, o ne linksmybė yra nuolatinis 
kikenimas, kitiems besijuokiant, išsižiojimas, kitiems žio- 
vaujant. Gailestingumas yra pernelyg bijančių vargų 
žmonių yda. Jo reikalaujant iš išminčiaus, beveik reika- 
laujama, kad jis vaitotų ir dejuotų svetimose laidotuvėse. 


VII. 1. „O kodėl jis niekam nedovanos?“? Nustatyki- 
me dabar, kas yra malonė ir žinokime, jog išminčius 
nebūtinai turi ją teikti. Malonė yra užtarnautos baus- 
mės atleidimas. Tyrinėjantieji, kodėl išminčius neprivalo 
ją duoti, aiškina pernelyg, ištęstai, o aš pasakysiu trum- 
pai, tarsi kalbėdamas svetimame teisme: „Dovanojama 
tam, kuris turėjo būti nubaustas, o išminčius nieko ne- 
daro, ko neturėtų, nieko nepraleidžia, ką turėtų, taigi 
jis nedovanoja tos bausmės, kurios turi reikalauti. 2. Ta- 
čiau tai, ko tu nori gauti iš malonės, jis suteiks garbin- 
gesniu keliu: juk išminčius atleis, patars ir pataisys. Da- 
rys tą patį, ką ir dovanodamas, bet nedovanos, nes tas, 
kuris dovanoja, prisipažįsta, kad praleido kažką, ką tu- 
rėjo padaryti. Vieną tik pabars, nebaus, matydamas jo 
pataisomą amžių, kitą, be abejonės, apkaltintą iš pavy- 
do, lieps išteisinti, nes pateko į pinkles, nes paslydo 
nusigėręs; priešus paleis sveikus, kartais net pagyręs, 
jei įsijungė į karą dėl garbingų priežasčių: dėl duoto 
žodžio, dėl sutarties sąlygų, dėl laisvės. 3. Tai yra ne 
malonės, o atlaidumo darbai. Atlaidumas gali laisvai 

spręsti, jis vertina ne pagal nustatytą formulę, bet pagal 
teisybę ir gėrį, jam leista ir išteisinti, ir kiek nori pakelti 
bylos kainą. Taip darydamas, jis nelaiko darąs ne visai 
teisingai, bet mano savo sprendimus esant teisingiau- 
sius. Dovanoti yra nebausti tavo galva baustino Žžmo- 
gaus. Malonė yra reikalingos bausmės sumažinimas. At- 
laidumas štai ką pirmiausia duoda: jis skelbs, kad pa- 
leistieji ir neturėjo patirti nieko kito, jis yra pilnesnis už 
malonę, ir garbingesnis. 4. Mano nuomone, ginčijamasi 
dėl žodžių, o dėl esmės visi sutaria. Išminčius daug ką 
atleis, išgelbės daugelį nelabai sveikos, bet pagydomos 
prigimties žmonių. Tarytum geras valstietis, besirūpi- 
nantis ne tik tiesiais ir išlakiais medžiais, pastatys rams- 
čių, kad išsitiesintų dėl kokios nors priežasties išsiklai- 
piusieji, kitur išgenės, kad šakos nevaržytų viršūnės, vie- 
nus, prastoje žemėje skurstančius, patręš, kitiems, vargs- 
tantiems pavėsyje, atvers dangų. 5. Žiūrės, kaip kokią 


prigimtį prižiūrėti, kaip kreivumus ištiesinti. *** 


PAAIŠKINIMAI 


Knygoje spausdinami visi mūsų laikus pasiekę mažieji Se- 
nekos filosofiniai traktatai-diatribės, išskyrus Gamtos mokslų 
klausimus. Žymiausias jo filosofijos veikalas Laiškai Liucilijui 
lietuviškai jau yra išleistas (žr. Seneka. Laiškai Lucilijui. Vil- 
nius: Mintis, 1986. 490 p. Vertė Dalia Dilytė). Traktatai Apie 
apvaizdą, Apie išminčiaus tvirtybę, Apie pyktį, Marcijai apie pa- 
guodą, Apie laiminga gyvenimą, Apie poilsį, Apie sielos ramybę, 
Apie gyvenimo trumpumą, Polibijui apie paguodą ir Motinai Hel- 
vijai apie paguodą versti iš E. Hermeso parengto pirmojo Sene- 
kos raštų tomo pirmosios dalies (L. Annaei Senecae Opera guane 
supersunt. Vol. I. Fasc. I. L. Annaei Senecae dialogorum libros 
XII edidit Emil Hermes. MCMV, Lipsiae). Jie sudėti tokia tvar- 
ka, kokia pateikti tame leidime, o leidėjas vadovavosi Codex 
Ambrosianus rankraščio eile. Todėl panašios tematikos (pvz., 
paguodos tema) arba tam pačiam asmeniui dedikuoti veika- 
lai eina ne iš eilės. 

Traktatai Apie geradarystes ir Apie atlaidumą versti iš C. 
Hosiuso parengto pirmojo Senekos raštų tomo antrosios da- 
lies (L. Annaei Senecac Opera guae šupersunt. Vol. I. Fasc. II. L. 
Annaei Senecae De beneficiis libri VII. De clementia libri II. 
Iterum edidit Carolus Hosius. Lipsiae, MCMIV). 

Teksto defektai vertime žymimi tokiais ženklais: lakūna 
(teksto spraga) - ***; mokslininkų laikoma perrašinėtojų pri- 
rašyta vieta — [ |; mokslininkų atstatyta blogai rankraščiuose 
išlikusi vieta - < > . 

Paaiškinimus rengiant naudotasi šiais veikalais ir Žody- 
nais: Pohlenz M. Die Stoa. Gottingen, 1948; Lexicon der Alten 
Welt. Zūrich und Mūnchen: Artemis, 1990. Bd. 1-3. Realencyc- 
lopadie der classischen Altertumswissenchaft/Hrg. A. Pauly, G. 
Wissowa, W. Kroll, K. Mittelhaus, K. Ziegler. Stuttgart: J. O. 
Metzlerscher seit 1894; Sėnėgue Dialogues. Paris: Les belles 
lettres, 1970-1975. T. 1—4; Sėnėgue Des bienfaits. Paris: Les 
belles lettres, 1972. T. 1-2; Sėnėgue. De la clemence. Paris: Les 
belles lettres, 1967. 


APIE APVAIZDĄ 


Daugumos tyrinėtojų manoma, kad šį traktatą Seneka pa- 
rašė gyvenimo pabaigoje, galbūt 65 m. po Kr. Jis tuo metu 
rašė Laiškus Liucilijui. Šis traktatas taip pat skirtas Liucilijui ir 
laikytinas priedu prie laiškų. Esama ir kitos nuomonės: tei- 
giama, jog traktato kontekstas yra ne Nerono siautėjimo bai- 
sumai, 0 gyvenimas tremtyje Korsikoje (Waltz R. La vie poli- 
tigue de Sėnėgue. Paris, 1909. P. 101; Idem: Sėnėgue. Dialogu- 
es. Paris, 1970. T. 4. P. 7.). 

Stoikai išplėtojo Platono mintį apie tai, kad „dievas nie- 
kuomet neapleis to Žmogaus, kuris stengiasi būti teisingas ir, 
puoselėdamas dorybes, tampa panašus į dievą, kiek tai žmo“ 
gui įmanoma“ (Plat. Rep. X. 613a. Čia ir toliau cituojamas 
J. Dumčiaus vertimas). Jie kalbėjo apie apvaizdą (zpovoia, pro- 
videntia), išankstinį dievo rūpestį, tikslingai visa išdėstantį, visa 
pakreipiantį į gera ir saugantį gėrį. Šiai temai ir skirtas Sene- 
kos traktatas. 

' Gerasis vyras (vir bonus) romėnų leksikoje: pavyzdingai 
atliekąs pareigas visuomenei ir valstybei, visais atžvilgiais pa- 
dorus žmogus (Plg.: Vir bonus est guis? Oui consulta patrum, 
gui leges et iura servat. Kas gi gerasis yra? Kas žiūri senato 
sprendimų, įstatymus gerbia ir teises. Hor. Epist. I. 16. 40). 
Stoikų filosofijoje — išminčius ar bent siekiąs išminties vyras, 


nes tik išminčius gali būti tobulas Žmogus. 


* Stoikų nuomone, dievas yra logas. Jis susijęs su medžia- 
ga, yra kūniškas, yra ugnis, bet kartu jis yra ir dvasia. Jį 
galima vadinti mąstančiąja ugnimi arba ugnine dvasia. Jis 
yra ne už medžiagos, o joje, ne transcendentinis, o imanen- 
tinis. Jis viskam teikia pavidalą ir yra visa persmelkęs, vieš- 


patauja ir kosme, ir žmoguje. 


> Lex aeterna. Tai — logas. Logas yra pagrindinė stoikų 
sąvoka. Zenonui logas - dvasinis principas, išmintingai su- 
formavęs visą pasaulį pagal griežtą planą. Medžiagine logo 
išraiška Zenonas laikė ugnį. Stoikų pasaulėžiūros pagrindą 
sudarė įsitikinimas, kad pasaulis yra darnus kosmas, iki ma- 
žiausių ir toliausių dalelių persmelktas ir įpavidalinamas die- 


vybės. Jis yra tobulo grožio kūrinys. 


* Nenorėdami patekti į artėjančio prie Utikos Cezario ran- 
kas, Petrėjus su Juba surengė dvikovą ir joje užmušė vienas 
kitą. Kita versija: užmušęs dvikovoje Petrėjų, Juba įsakė ver- 
gui nužudyti jį patį (Caes. Bell. Afr. 94). 


* Surinkęs Pompėjaus armijos likučius, per dykumas Ka- 
tonas atžygiavo į Utikos miestą (Afrika). Čia sustiprino įtvir- 


tinimus, paruošė maisto. Scipiono vadovaujamai kariuomenei 

pralaimėjus prie Tapso ir Cezariui artinantis prie Utikos (46 
m. pr. Kr.), Katonas įsakė uždaryti visus miesto vartus, iš- 
skyrus vedančius prie jūros, paskirstė laivus ir įdėjo maisto 
išvykstantiems, palaikė tvarką. Paskui, matydamas, jog nepa- 
jėgs priešintis ir nenorėdamas gyventi nedemokratinėje, vien- 
valdžio Cezario valdomoje valstybėje, nutarė nusižudyti. Ka- 
tonui skaudėjo ranką, todėl kardo smūgis nebuvo mirtinas. 
Atbėgęs gydytojas norėjo perrišti žaizdą, bet, sukaupęs jėgas, 
Katonas jį atstūmė ir, rankomis praplėšęs žaizdą, mirė (Plut. 
Cat. Min. 65-71). 


* Gajus Fabricijus išvijo atvykusius jo papirkti samnitų 
pasiuntinius, radusius jį valgantį labai kuklų maistą, pasakęs, 
kad gali valdyti savo aistras ir todėl neturėtų ką daryti su jų 
siūlomais pinigais, tenešą juos tiems, kam jų reikia. Piras taip 
pat bandė papirkti Gajų Fabricijų. Šis jo pasiuntiniams atsa- 
kė, kad labiau norėtų nugalėti turinčius pinigų negu pats jų 
turėti. Piro gydytojui pasisiūlius už užmokestį nunuodyti Pi- 
rą, Fabricijus atsakė, kad jam nepriimtinas toks negarbingas 
pergalės kelias (Front. Strat. IV. 4. 2). 


7 Viršutinė jūra - kitas Adrijos jūros pavadinimas. Žemu- 


tinė jūra — kitas Tirėnų jūros pavadinimas. 


* Užuomina į Sulos paties sau prisiskirtą prievardį Felix — 


Laimingasis. 


* Gaisrams gesinti ir kitiems reikalams Romoje buvo įren- 
giamos ežerais (lacus) vadinamos akmenimis išklotos įvairaus 
dydžio vandens saugyklos. Imperijos pradžioje jų buvo apie 
1200. Lacus Servilius buvo prie forumo. Jį puošė hidros skulp- 


tūra. Kuris Servilijų giminės vyras saugyklą įrengė, nėra aišku. 

'W Kvestorius - finansus tvarkantis Žemiausias romėnų ma- 
gistratas, renkamas nuo 447 m. pr. Kr. Iš pradžių buvo 2 
kvestoriai, vėliau - 4, nuo 267 m. pr. Kr. - 8, Sula padidino 
jų skaičių iki 20, Cezaris - iki 40. Kvestoriai tvarkė valstybės 
iždą, provincijų mokesčius, kariuomenės kasą ir kitus pinigi- 


nius reikalus. 


" Lex Cornelia de sicariis et veneficiis — 81 m. pr. Kr. Kor- 
nelijaus Sulos iniciatyva išleistas ir jo vardu pavadintas įsta- 
tymas, numatantis bausmes už plėšikų gaujų organizavimą, 


nužudymus, bandymus užmušti ir nunuodyti. 


'* Pasiūlęs senatui nepriimti kartaginiečių siūlomų taikos 
sąlygų, Regulas grįžo į Kartaginą, kur mirė kankinio mirtimi. 
Kartaginiečiai nupjovė jam akių vokus ir pastatė saulėje, o 
paskui nukankino, ritindami vinių prikalinėtoje statinėje ar 
dėžėje (Cic. In Pis. 43). 


13 Seneka ne sykį pabrėžia Mecenato išlepimą. (Plg. Epist. 
19; 92; 102; 114; 120.) 


"“ Atėnų teismo pasmerktieji buvo nuodijami, ir Sokratui 
buvo duota išgerti cikūtos (nuodingosios nuokanos, maudės) 
antpilo. 


5 Olimpijos varžybų nugalėtojai būdavo apdovanojami 
alyvmedžio šakelių vainiku. 


“6 Išvijus karalių VI a. pr. Kr. pabaigoje, Romoje buvo 
renkami du aukščiausi magistratai — konsulai. Tautos susirin- 


kimas šiuos valdininkus rinkdavo vieneriems metams. Kon.- 

sulu galėjo būti ne jaunesnis kaip 43 metų vyras. Konsulai 
kviesdavo senato posėdžius ir tautos susirinkimą bei juose 
pirmininkaudavo, vadovaudavo kariuomenei Žygyje, turėjo tei- 
sę siūlyti įstatymų ir administracinių priemonių projektus. Jie 
vykdomi. Konsulo ženklai: toga raudonais apvadais (toga 
praetexta), speciali kėdė (sella curulis) ir 12 liktorių su fasciais. 
Tais ženklais jie keisdavosi pamėnesiui. Konsulų vardais ro- 
mėnai vadino metus. Mirus konsului, jo vietoje buvo renka- 
mas kitas, papildomas (consul suffectus), konsulas. Imperijos 
laikais konsulus skirdavo imperatoriai. Kadangi jie savaran- 
kiškai tada ne ką tegalėjo nuveikti, tarnyba tapo tik garbės 
vieta, ir per metus imperatorius paskirdavo kelias konsulų 


poras. 


'" Senovėje teisėtvarkos reikalus tvarkė konsulai. Nuo 336 
m. pr. Kr. tam buvo piliečių renkamas specialus asmuo —- 
pretorius (Liv. VI. 42). Nuo 247 m. pr. Kr. buvo renkami du 
pretoriai: Romos pretorius (praetor urbanus), sprendžiantis pi- 
liečių bylas, ir svetimšalių reikalų pretorius (praetor peregri- 
mus). Plečiantis Romos valstybei, pretorių skaičius didėjo: nuo 
197 m. pr. Kr. jų buvo 6, Sulos laikais - 8, Augusto laikais — 
12 (Tac. Ann. I. 14). Išrinktas pretorius iš tribūnos paskelbda- 
vo savo edictumi — teisės normas, kuriomis ketino vadovautis 
(Cic. De fin. II. 22). Tas ediktas (dar vadintas formmula arba lex 
annua) buvo užrašomas ant tinkuotos lentos (album) ir išsta- 
tomas forume. Pretoriumi galėjo būti ne jaunesnis kaip 40 
metų vyras. Jo ženklai: toga raudonais apvadais, speciali kė- 
dė, 6 liktoriai. Pretorius turėjo teisę šaukti senatą ir liaudies 
susirinkimą, siūlyti įstatymų projektus. Romos pretorius galė- 
jo pavaduoti konsulą. 

!* Dauguma gladiatorių buvo svetimšaliai belaisviai, ver- 
gai. Jų vardai, kaip ir kitų vergų, buvo įvairioš pravardės. 


Vardas Triumfas yra tokia pravardė. 


* Svetonijus pasakoja, kad Tiberijus dėl šykštumo nesu- 
ruošė nė vienų gladiatorių varžybų, o į kitų rengiamas beveik 


neidavo, kad publika ko nors jo nepaprašytų (Suet. Tib. 47). 


* Romėnai nemokėjo statyti dūmtraukių, todėl neturėjo 
šildymui skirtų krosnių. Paprastai kambariai būdavo šildomi 
žarijų krosnelėmis. Turtingieji vienam ar dviem kambariams 
apšildyti įrengdavo hipokausto sistemą: rūsyje kūrenamos ply- 
tinės dūminės krosnys šildė grindis, o nuo grindų šildavo 
visas kambarys. Patobulinus sistemą, šiltas rūsio oras eidavo 


sienose įmontuotais vamzdžiais, ir sienos taip pat įšildavo. 


"1 Spartiečiai plakdavo berniukus prie Artemidės šventyk- 
los aukuro. Tai buvo auka Artemidei kaip augimo, brendi- 


mo, vaisingumo deivei. 


" Kadangi bet kokia kvalitatyvinė būtis ir kiekvienas ju- 
dėjimas turi nustatytą priežastį, susidaro priežasčių grandinė, 
kuri yra tokia pat amžina ir nepertraukiama kaip logo įtaka 
medžiagai ir turi pirminę priežastį. Priežasčių grandinės su- 
sijusios, nes pasaulis yra vienis. Jis nėra sudėtas iš dalių kaip 
laivas, bet yra kontinuumas, nuolatos pneumos persmelktas 
organizmas. Taigi viskas vyksta pagal priežasčių ryšį, pagal 
lemties dėsnį, kurio niekas negali pakeisti. Šio dėsnio esmę 


graikai stoikai nusakė žodžiu Eiapuevų, o romėnai — fatum. 

* Stoikų manymu, medžiaga (Gin, materia) gali tik patirti 
kito poveikį, o ne pati aktyviai veikti. Imanentiškai joje glūdi 
visos galimybės, bet ji neturi kiekvienai esybei būdingos ko- 
kybės. Jie teigė, kad kūnas susideda iš medžiagos ir kokybės. 
Pati savaime materija yra negyva. Mes galime ją laikyti daik- 
tų medžiaga, tačiau pati savaime ji yra nejudri, ji turi priimti 
priežastį, sukeliančią judėjimą, medžiagai suteikiančią gyvybę 
ir kokybę. 


* Ovidijaus Metamorfozių citata (Ovid. Met. II. 63-69). Čia 
ir toliau cituojamas A. Dambrausko Metamorfozių vertimas. 


> Fajetontas. 
* Ovidijaus Metamorfozių citata (Ovid. Met. II. 79-81). 


" Pasak Diogeno Laertijo (IX. 35), Demokritas išleido tur- 
tą kelionėms. 


2 Aliuzija į Brutą (VI a. pr. Kr.), nužudžiusį valstybės 
perversmą rengusius du sūnus (Liv. II. 3-5), Manlijų Torkva- 
tą, nužudžiusį sūnų už tai, kad tas susikovė su priešu, ne- 
paisydamas įsakymo (Liv. VIII. 4) ir kitus romėnus, griežtai 


nubaudusius savo sūnus. 


APIE IŠMINČIAUS TVIRTYBE 


Traktatas skirtas Senekos draugui Anėjui Serenui. Mano- 
ma, kad jis parašytas 55 m. po Kr. R. Waltzas teigia (Sėnė gue. 
Dialogues. Paris, 1970. T. 4. P. 33) jį buvus sukurtą tremtyje 
11 ar 42 m. po Kr. 

' 55 m. pr. Kr. Vatinijus buvo išrinktas pretoriumi vietoje 
Katono Utikiečio. 


2 121 m. pr. Kr. Kvintas Fabijus Maksimas Alobrogikas, 
nugalėjęs keltų gentį alobrogus, gavo teisę triumfuoti ir Šven- 
tojoje gatvėje pasistatė vieną iš pirmųjų Romoje vienam žy- 
giui skirtų arkų. Šiaip arkos kilmė yra labai sena: praėjimas 
po arka buvo grįžusių iš mūšių ir susitepusių karu romėnų 


apsivalymo priemonė. Vėliau ji tapo karvedžio garbės ženklu. 


3 Liaudies tribūnas Gajus Trebonijus (55 m. pr. Kr.) pasiū- 
lė įstatymo projektą dėl provincijų padalijimo konsulams Pom- 
pėjui (Ispanija ir Afrika) ir Krasui (Sirija ir Egiptas) su teise 
kariauti sausumoje ir jūroje su bet kokiu priešu ir užkariauti 
kraštus savo nuožiūra. Kitiems nebeturint vilties priešintis, 
Katonas paprašė žodžio ir šiaip taip gavo leidimą kalbėti dvi 
valandas. Prabėgus leistam laikui, jis vis tebekalbėjo apie to- 
kių įgaliojimų grėsmę demokratijai, ir liktorius nutempė jį 
nuo pakylos. Stovėdamas žemai, jis kalbėjo toliau, tuomet lik- 
torius ištempė jį iš forumo. Vos paleistas Katonas grįžo ir vėl 
ėmė kalbėti. Tada Trebonijus liepė vesti Katoną į kalėjimą, 
bet išsigandęs didelės lydėtojų minios, liepė paleisti. Kitą die- 
ną vyko tas pat, Katonas vėl buvo ištemptas iš forumo, ir 
Trebonijaus pasiūlymas priimtas (Plut. Cat. Min. 43). 


* Seneka pateikia graikų mitų apie Heraklį aliuzijas: užsi- 
mena apie jo kovas su žvėrimis (Nemėjos liūtas, Erimanto 
šernas), su pabaisomis (Kerberas, gigantai, jūros slibinas, ken- 
taurai, Stimfalo pelkės paukštės, Gerionas), dangaus skliauto 
laikymą vietoj Atlanto, devyngalvės Lernos hidros užmuši- 


mą. 

* Aliuzijų Žaismas: pateikiama ir tradicinio mitinio Dzeu- 
so, Poseidono ir Hado pasaulio pasidalijimo (Hom. II. XV. 
187) aliuzija, ir išreiškiama pirmojo triumvirato aliuzija. 56 
m. pr. Kr. triumvirai pasidalijo įtakos sferas: Cezariui buvo 
pratęsti įgaliojimai Galijoje, Krasui teko Rytai, Pompėjui - Is- 


panija. Katonas iš visų jėgų priešinosi triumvirų sandėriui. 


6 Žygiui prieš graikus 480 m. pr. Kr. persų karalius Kserk- 
sas surinko milžinišką kariuomenę (Hdt. VII. 60-99). Jai per- 
eiti per Helespontą jis pastatė du tiltus. Audra juos išardė. 
Baisiai supykęs Kserksas liepė išplakti Helespontą trimis šim- 
tais rykščių ir nuleisti į jūrą grandines, idant ji suvoktų esan- 
ti jo vergė (Hdt. VII. 34-35). 


" Pravardė Poliorketas reiškia „Miestų apsupėjas“. Demetri- 
jas Poliorketas užėmė Megarą 307 m. pr. Kr. 


* Panašiai pasakoja Diogenas Laertijas (Diog. Laert. II. 115). 


* Pylimų (agger) būta dvejopų. Iš rąstų, šakų, Žemės, ak- 
menų jie galėjo būti pastatyti prie apgulto miesto sienos sulig 
sienos aukščiu, ir užpuolikai nuo jų verždavosi į miestą. Su- 
pylus mažesnį pylimą, ant jo būdavo užridenamas judamas 
sienos aukščio bokštas (turris ambulatoria), ir nuo jo užpuoli- 


kai puldavo miesto gynėjus. 


10 Kurija - Romos senato posėdžių pastatas. Romėnai bu- 
vo įsitikinę, kad pirmąją kuriją forume pastatė ketvirtasis Ro- 
mos karalius Tulas Hostilijus. Ji buvo vadinama Curia Hosti- 
lia. 52 m. pr. Kr. ji sudegė ir buvo atstatyta. Vėliau Cezaris 
norėjo kuriją perstatyti, bet nespėjo. Darbus pabaigė Augus- 

tas 29 m. pr. Kr. Kurija nuo tada buvo vadinama Curia Iulia. 
Literatūroje žodis „kurija“ kartais esti žodžio „senatas“ sino- 


nimas. 


" VI a. pr. Kr. Romoje nusausinus pelkę tarp Kapitolijaus 
ir Palatino kalnų, buvo įrengta miesto aikštė. Čia buvo pre- 
kyvietė, vyko teismai, tautos susirinkimai, bendruomenės šven- 
tės. Forume stovėjo Vestos, Saturno, Kastoro, Jano, o vėliau ir 
kitų dievų šventyklos, kurija, bazilikos. Nuo ten stovinčio stul- 
po buvo skaičiuojami atstumai visuose imperijos keliuose. Fo- 
rume sustodavo laidotuvių procesijos, iš tribūnos buvo sako- 
mos laidotuvių kalbos. Forum Romanum vardą gavusi aikštė 
iki pat Antikos pabaigos buvo politinio, religinio ir ūkinio 


valstybės gyvenimo centras. 


!? Seneka čia netikslus. Babiloną buvo užkariavę Kiras, 
Darėjas (pastarasis ilgai laikė apsupęs), Seleukas, Demetrijas 
Poliorketas, bet Aleksandras Makedonietis 331 m. pr. Kr. pa- 


ėmė jį be mūšio. 


" Scipionas Emilianas Kartaginą paėmė 147 m. pr. Kr., o 
Numanciją - 133 m. pr. Kr. 


5 Kapitolijumi plačiąja prasme buvo vadinamas visas Ka- 
pitolijaus kalnas. Jis turėjo dvi viršūnes. Ant vienos stovėjo 
šventyklos, ir ši viršūnė buvo vadinama Kapitolijumi siaurąja 
prasme. Ant kitos viršūnės stovėjo tvirtovė. Visas Kapitolijus 
(abi viršūnės) buvo paimtas sabinų pirmojo karaliaus Romulo 
valdymo laikais (Liv. I. 11). 387 m. pr. Kr. puolę Romą galai 
neįstengė paimti tvirtovės (Liv. V. 25 sąą.). 

"- 399 m. pr. Kr. Atėnų teismas pasmerkė myriop Sokratą, 
apkaltintą tradicinės religijos neigimu ir jaunuomenės tvirki- 
nimu. Kaltinimai buvo neteisingi ir nepagrįsti. Tuoj po Sok- 
rato mirties buvo patraukti į teismą buvę jo kaltintojai Anitas 
ir Meletas. Teismas pripažino juos kaltus dėl Sokrato užsi- 


puolimo. 


'6 Seneka turi galvoje graikų sporto varžybas. Jos visos 
buvo susijusios su religija, skirtos kuriam nors dievui, todėl 


apibūdinamos epitetu „šventosios“. 
p 


"" Romėnai valgydavo gulėdami ant kairiojo šono. Aplink 
stalą iš trijų pusių stovėdavo trys gultai. Kiekviename galėjo 
sugulti po tris Žmones. Iš ketvirtosios pusės nestovėjo joks 
baldas, kad prie stalo galėtų prieiti patarnautojai. Žiūrint nuo 
neužstotosios stalo pusės, dešinėje esantis gultas buvo vadi- 
namas aukštutiniu gultu (lectus summus), tiesiai esantis gul- 
tas - viduriniuoju (lectus medius). Jis buvo laikomas geriausiu. 
Kairėje pusėje buvo žemutinis gultas (lectus imus). Jis buvo 


laikomas prasčiausiu. Plg. De ira III. 37. 4. 


'* Žodį contumelia (įžeidimas) Seneka kildina iš žodžio con- 


tamptus (panieka). 


* Žodis „magistratas“ kilęs iš žodžio mngis - „daugiau“ 
ir reiškia daugiau už kitus turintį valdžios pilietį. Tai buvo 
tautos susirinkimo suteikta tik garbės teikianti tarnyba (/o- 
10s), jokio atlyginimo magistratai negaudavo. Kuruliniai ma- 
gistratai (turintieji specialią kėdę, vadinamą sella curulis) bu- 
vo konsulas, pretorius, cenzorius ir kurulinis edilas. Nekuru- 


liniai magistratai (neturintieji tos kėdės) buvo kvestorius, liau- 

dies tribūnas ir plebėjų edilas. Magistratūros požymis - ko- 
legiškumas (jų buvo daugiau negu vienas) ir rinkimas me- 
tams. Aukštesnes pareigas buvo galima užimti atlikus žemes- 
nes. Jų eilė (cursus honorum) buvo tokia: kvestūra, tribūnatas 
arba edilitetas, pretūra, konsulatas. Nenuolatinės buvo cenzo- 
riaus ir ypatingais atvejais renkamų diktatoriaus bei jo pava- 
duotojo (magister eguitum), interrekso (interrex) pareigos. Visi 
magistratai turėjo piliečių tramdymo (coercitio) teisę ir teisę 
skelbti savo ediktus, auspicijų (būrimo iš paukščių ir dan- 
gaus reiškinių) rezultatus, šaukti senatą ir tautos susirinkimą 
(ius agendi cum patribus et populo). 

* Magistratų palydovų liktorių vardas atsirado iš žodžio 
lisare — „rišti“. Mat liktoriai paruošdavo ir nešdavo fasciais 
(fasces) vadinamą magistratų valdžios ženklą - virbų ryšu- 
lius. Magistrato paliepti jie turėdavo pakviesti, areštuoti, iš- 
plakti ar nužudyti nurodytuosius asmenis. Liktoriai buvo že- 
makilmiai laisvieji arba atleistiniai. Jų skaičius priklausė nuo 
magistrato rango. Diktatoriui priklausė 24, konsului 12, pre- 
toriui Romoje 2, ne Romoje 12, imperatoriui 12, o nuo Domi- 


ciano laikų - 24 liktoriai. 

*! Ir Seneka, ir kiti rašytojai mini sugriūvančius namus. 
Paprastai griūdavo miestų namai. Plečiantis miestui, jie būda- 
vo sugrūdami, statomi paskubomis, be to, juos, matyt, iškli- 
bindavo seisminiai procesai. 


* Togas raudonais apvadais dėvėjo magistratai. 


3 Nuo Kastoro šventyklos pietvakariniame forumo krašte 


prasidėjo Etruskų gatvė (vicus Tuscus). Ji turėjo prastą repu- 

taciją (Hor. Sat. II. 3. 228; Plaut. Curc. 482). Be vergų, joje 


buvo prekiaujama smilkalais ir audiniais. 
* Partai, medai, baktrai - Azijos gentys ir tautos. 


> Lektika (lectica) - dengti neštuvai: pailga medinė dėžė 
su langeliais arba užuolaidomis uždengta lova su stogeliu. 
Keliaudami toliau, išsitiesę lektikose romėnai skaitydavo, ra- 
šydavo, miegodavo. Lektikos paplito I a. pr. Kr. pabaigoje, 
bet dar ilgai buvo laikomos išlepimo ženklu. Lektikarijai — 
lektikos nešikai vergai. Kartais nešdavo du, kartais keturi, 
kartais šeši ar net aštuoni lektikarijai. 


** Nomenklatoriumi buvo vadinamas vergas (pavadinimas 
iš žodžių momen  — vardas, ir arch. alere —- šaukti, vadinti), 
sudarinėjantis šeimininko bičiulių, kviestinų į svečius žmonių 
sąrašus. Be to, nomenklatoriaus pareiga buvo įsidėmėti rytais 
ateinančių pasveikinti šeimininko (salutatio matutina) bei gat- 
vėje sutiktų žmonių vardus ir priminti juos šeimininkui (plg. 
Plin. Nat. hist. XXIX. 19). 


" Apie šį inicidentą žr. De ira II. 32. 2. 
8 Plg. Cic. De fin. I. 63; Tusc. disp. V. 26. 


* Vatinijus sirgo limfmazgių liga, ir jam buvo daryta ope- 


racija. 


2 Seneka Kaligulą dažniausiai vadina Gajumi Cezariu ar- 


ba tiesiog Gajumi. 

* Panašiai Kaligulos išvaizdą apibūdina ir Svetonijus (Su- 
et Cal. 50). 


32 Tunika — berankoviai ar su rankovėmis marškiniai, ap- 
sivelkami po toga. Peršviečiama tunika - išlepimo ir pasilei- 


dimo ženklas. 


3 Romėnai sandalus avėdavo tik namuose. Jų avėjimas 


viešoje vietoje buvo laikomas nepadoriu išlepimu. 


* Triarijai - seni, labiausiai patyrę kareiviai. Jie stovėdavo 
trečioje kautynių eilėje ir buvo siunčiami į mūšį lemiamomis 
aplinkybėmis. 


3 Šimtininkas, šimto kareivių pulko vadas, paprastai už- 
sitarnaudavęs šias pareigas narsumu ir sumanumu, respubli- 
kos laikų romėnų kariuomenėje - žemesnysis karininkas. Le- 
gione būdavo 60 centurijų, ir ją vadams centurionams mū- 
šiuose tekdavo svarbiausios taktikos vykdytojų funkcijos. 


* Germaniko, romėnų armijų prie Reino karvedžio, sūnus 
Gajus augo karo stovykloje ir visą laiką avėjo tokius pat kaip 
kareivių, tik mažus batus. Caliga — kareivio batas. Kariai my- 
lėjo Germaniko sūnų ir praminė jį mažybine šio žodžio for- 
ma - Kaligula (caligula). 

3? Koturnai (cothurni) — storapadis, žmogų paaukštinantis 
graikų tragedijų aktorių apavas. „Apsiavęs koturnais“ — iš 


aukšto žvelgiąs į kitus, pasiekęs aukštą padėtį žmogus. 


38 Vienintelė išlikusi komedija, kurioje išjuokiamas Sokra- 


tas, yra Aristofano Debesys. Apie kitus užsipuldinėjimus gali- 

ma susidaryti šiokį tokį vaizdą iš Aristofano ir kitų kome- 


diografų fragmentų. 


APIE PYKTĮ 


Manoma, kad traktatas parašytas tremtyje, matyt, 42 m. 
po Kr. Jis skirtas vyresniajam broliui Novatui. Pirmoje kny- 
goje Seneka atskleidžia pykčio aspektus ir bando pateikti šios 
aistros apibrėžimą. Antroje knygoje patariama, kaip atsikraty- 
ti pykčio aistros. Trečioje knygoje nurodoma, kaip sulaikyti 
kitų pyktį. 


Pirma knyga 


' Plg. Horacijaus pasakymą: „Pyktis — tai trumpalaikė be- 
protybė“ (Ira furor brevis est. Hor. Epist. I. 2. 62). 


? Nežinia, iš kur paimta citata. 


* Aristotelio apibrėžimas toks: „Kas yra pyktis? Vienas 
pasakytų, kad tai yra siekimas atkeršyti už įžeidimą arba kas 
nors panašaus, o antras - kad tai užviręs kraujas širdyje arba 
įsikarščiavimas“ (Arist. De an. 403a. Vertė V. Sezemanas). Ne- 
galima kategoriškai tvirtinti, kad Seneka turi galvoje būtent 
šią citatą. Diogenas Laertijas praneša, kad Aristotelis buvo 
parašęs specialų veikalą (iki mūsų laikų jis neišliko) Apie pyk- 
tį (Diog. Laert. V. 23). Tik neaišku, ar Seneka buvo jį skaitęs. 


* Ovidijaus Metamorfozių citata (Ovid. Met. VII. 545-546). 

5 Regium et principale; dyguovizov. 
5 Plg. Arist. Eth. Nic. IV. 1126a. 


7 Platonas rašo taip: „Ne teisingo žmogaus darbas kenk- 
ti..., o jam priešingo“ (Plat. Rep. I. 335d). 


5 Lygiai tokios pat citatos išlikusiuose Aristotelio veika- 
luose nerasta, bet Nikomacho etikoje esama labai panašių min- 
čių. Pvz.: „Ir pyktis siejamas su narsumu. Juk atrodo narsūs 
tie, kurie iš pykčio kovoja - panašiai kaip Žvėris puola tą, 
kuris jį sužeidė, - nes pyktis yra būdingas narsuoliui. Mat 
pavojuose pyktis būna smarkiausias ir agresyviausias“ (Arist. 
Eth. Nic. III. 1116b. Čia ir toliau cituojamas J.Dumčiaus ver- 
timas). Plg. taip pat Arist. Eth. Nic. VII. 1149a; 1149b. 


? Iš šiaurinių Europos sričių atkeliavusios kimbrų ir te- 
utonų gentys nugalėjo romėnus 113 m. pr. Kr. dab. Austri- 
jos, o 105 m. pr. Kr. dab. Prancūzijos teritorijoje. Iš Ispanijos 
juos išvarė ten gyvenusios keltiberų gentys. 102 m. pr. Kr. 
romėnų karvedys Marijus sumušė teutonus prie Agua Sestia 
(dab. Prancūzija), o 101 m. pr. Kr. prie Vercelų (dab. Itali- 
ja) - kimbrus. 


"0 Turima galvoje įvairiatautė pagalbinė romėnų kariuo- 


menė. 


" Ši ir kitos citatos yra paimtos, matyt, iš neišlikusio Teo- 
frasto veikalo Apie pyktį. 


12 Ciceronas (Tusc. disp. IV. 36) šį posakį priskiria Architui 


Tarentiečiui. 

5 Mirties bausmę skelbiąs valdininkas apsivilkdavo tam- 


sią togą. 


“ Tėvo nužudymas (parricidium) buvo laikomas labai di- 
deliu nusikaltimu. Už jį buvo skiriama maišo bausmė (poena 
cullei): nusikaltėlis užrišamas odiniame maiše su gyvate, bež- 
džione, gaidžiu ir šunimi, maišas įmetamas į upę ar jūrą. 
Plg. Cic. Pro Rosc. Am. 11. 30. 


"5 Myriop pasmerkti kariai (supplicium militare) būdavo už- 
plakami, o paskui jiems nukertama galva. 


'* Nuo Tarpėjos uolos ant Kapitolijaus kalno būdavo nu- 
metami valstybės išdavikai, šventyklos išniekintojai ir kiti di- 


deli nusikaltėliai. Ši bausmė buvo panaikinta tik III a. po Kr. 


" Tacitas taip pat kalba apie tūžmingą, užsispyrusį, Žiau- 
rų Sirijos valdytojo Pizono būdą (Tac. Ann. II. 43; 69-72). 


! Nežinomo Hieronimo kūrinio ištrauka. 

* Plat. De leg. XI. 9934a. 

* Citata iš neišlikusios romėnų dramaturgo Akcijaus (170- 
86 m. pr. Kr.) tragedijos Atrėjas (frg. 203, Ribbeck). Ją mėg- 


davo kartoti Kaligula (Suet. Cal. 30). 


"1 Ta Livijaus istorijos vieta, iš kurios paimta ši citata, 
neišliko, ir neaišku, ką istorikas taip apibūdina. 


 „Kilsterkim mudu viens kitą nuo žemės“ (Hom. Il. XXIII. 
724. Čia ir toliau cituojamas J. Ralio ir kt. Iliados vertimas). 

3 Nuo III a. pr. Kr. provincijomis buvo vadinami užka- 
riauti kraštai už Italijos ribų. Provincijas valdė buvusieji kon- 
sulai ir pretoriai. 27 m. pr. Kr. provincijos buvo padalytos į 
senato ir imperatoriškąsias. Senato provincijas valdė buvusieji 
magistratai, o imperatoriškos buvo neseniai nukariautos, ten 
stovėjo kariuomenė ir valdė Augusto legatai, einantys preto- 
riaus pareigas (legati Augusti pro praetore). Iki Senekos mirties 
romėnai buvo įkūrę tokias provincijas: Siciliją 242 m. pr. Kr.; 
Sardiniją ir Korsiką 227 m. pr. Kr.; Ispaniją 197 m. pr. Kr.; 
Makedoniją 148 m. pr. Kr.; Achają 146 m. pr. Kr.; Afriką 146 
m. pr. Kr.; Aziją 129 m. pr. Kr.; Narbono Galiją 121 m. pr. 
Kr.; Kilikiją 102 m. pr. Kr.; Šiapusalpinę Galiją 81 m. pr. Kr; 
Kirenę 71 m. pr. Kr.; Kretą 64 m. pr. Kr.; Pontą 63 m. pr. 
Kr.; Siriją 63 m. pr. Kr.; Kiprą 58 m. pr. Kr.; Numidiją 46 m. 
pr. Kr.; Egiptą 30 m. pr. Kr.; Galatiją 25 m. pr. Kr.; Akvita- 
niją 16 m. pr. Kr.; Noriką 15 m. pr. Kr.; Panoniją 10 m. po 
Kr.; Kapadokiją 17 m. po Kr.; Mauretaniją 42 m. po Kr.; Bri- 
taniją 43 m. po Kr.; Trakiją 46 m. po Kr. Provincijos turėjo 
mokėti mokesčius, kurie plaukė į Romos iždą ir buvo Italijos 


klestėjimo pagrindas. 


Antra knyga 


' Siekdamas suduoti smūgį Ciceronui, Klodijus 58 m. pr. 
Kr. pasiūlė įstatymą, pagal kurį magistratai, nubaudę mirtimi 
Romos pilietį be teismo, baudžiami tremtimi. Kadangi Cice- 
rono vadovaujamas senato posėdis 63 m. pr. Kr. buvo pa- 
smerkęs myriop Katilinos sąmokslo dalyvius, jis buvo ištrem- 
tas. Kai 43 m. pr. Kr. triumvirai paskelbė proskripciją, Markas 

Antonijus pareikalavo įtraukti į sąrašą Ciceroną. Jo pasiųsti 
kariai oratorių surado ir nužudė. Todėl Seneka vadina Anto- 


nijų Cicerono žudiku. 


? Sulai esant Rytuose, 87 m. pr. Kr. grįžęs iš tremties 
Marijus ir konsulu tada buvęs Cina apsupo Romą. Mieste 
prasidėjo badas ir epidemijos. Senatas nutarė pasiduoti Mari- 
jui ir Cinai. Šie žiauriai susidorojo su Sulos šalininkais. Žu- 
dynės tęsėsi penkias dienas, žuvo tų metų konsulas Oktavi- 
jus ir daug Žymių romėnų. 86 m. pr. Kr. Marijus mirė. 83 m. 
pr. Kr. Sula grįžo iš žygio, šturmavo Romą, Marijaus šalinin- 
kai pralaimėjo. 82 m. pr. Kr. pirmą sykį Romos istorijoje po- 
litiniams ir asmeniniams priešininkams Sula paskelbė proskrip- 
ciją. Proskripcija (proscriptio) — sąrašas asmenų, be teismo pa- 
skelbtų esančiais už įstatymo ribos. Už įtraukto į sąrašą žmo- 
gaus galvą buvo mokamas atlyginimas, turtas konfiskuoja- 
mas ir parduodamas iš varžytinių, vergai paleidžiami į lais- 
vę. Tik trečios kartos proskribuoto asmens palikuonys galėjo 
atgauti piliečio teises. Sula taip nužudė daugiau kaip pusan- 


tro tūkstančio Žmonių. 


* Egipto karalius Ptolemajas XIII, patartas savo patarėjų 
Teodoto ir Achilos, 48 m. pr. Kr. liepė užmušti Pompėjų Di- 
dijį. Karaliui tada buvo trylika metų. 


* Karo trimitai. 
* Panašiai yra pasakyta Horacijaus: 


Nes juk žmonių veidai į juoką juoku atsiliepia 
Ir į verksmaą verksmu. 


(Hor. Ars poet. 101-102. Vertė E. Ulčinaitė.) 

* 216 m. pr. Kr. prie Kanų miesto romėnų kariuomenė 
bandė pasipriešinti Hanibalo kariuomenei, bet buvo sutriuš- 
kinta. Iš 50 000 karių liko gyvų tik 14 000. Į Hanibalo pusę 
perėjo daug romėnų užkariautų ir pilietybės neturėjusių Ita- 
lijos miestų. Vienas tokių miestų buvo Kapuja. 212 m. pr. Kr. 
romėnai apsupo Kapują, vėl norėdami užkariauti. Kapujos gy- 
ventojai tikėjosi Hanibalo pagalbos. Šis nesikovė prie Kapu- 
jos, bet, norėdamas įbauginti romėnus, pasuko į Romą. Čia 
prasidėjo sumaištis (Hannibal ante portas!). Bet Hanibalas tik 
nuniokojo apylinkes ir, pastovėjęs prie Romos, jos nepuolė. 
Jis pasuko į Italijos pietus. Romėnai Kapują paėmė ir žiauriai 


nubaudė už neklusnumą. 


" Toga - romėnų tautinis drabužis. Žiloje senovėje jis buvo 
bendras ir vyrams, ir moterims. Vėliau togą dėvėjo tik vyrai 
ir berniukai. Tai didelis (5 x 2 m) apvaliais kampais medžia- 
gos gabalas. Jis kelis kartus buvo apsukamas aplink kūną. 
Kadangi į karą romėnai traukdavo su kariškais rūbais, toga 


buvo laikoma taikos drabužiu. 


* Livijus taip pat pabrėžia Hanibalo žiaurumą. Plg. Liv. 
XXI. 4. 9; XXIII. 5. 12. 


* Apie visuomet ramų, nesikeičiantį Sokrato veidą kalba ir 
Ciceronas (Cic. Tusc. disp. III. 15). Plg. Sen. Epist. VII. 1. 


'0 Marso laukas respublikos laikais buvo už miesto sienos. 
Jame vykdavo karo pratybos, kariuomenė laukdavo triumfo, 
stovėjo Belonos šventykla, prie kurios buvo skelbiamas karas. 
Be to, Marso lauke vykdavo tautos susirinkimai, kuriuose bū- 


davo renkami magistratai. Seneka turi galvoje tuos rinkimus, 

bet vaizdas yra anachroninis: jo laikais rinkimai nebevykda- 
vo, nes imperatorius Tiberijus perkėlė juos į senatą. Marso 


laukas virto pasivaikščiojimų, sporto aikštynų vieta. 


"! Turimas galvoje Didysis cirkas, įrengtas pailgame slė- 
nyje tarp Palatino ir Aventino kalnų. Nuo seniausių laikų 
jame vykdavo žirgų ir mulų lenktynės. Senovėje cirkas kaip 
važiavimas ratu (arcus - ratas) turėjo sakralinę reikšmę ir 
buvo skirtas derliaus saugojimo dievui Konsui. Prieš lenkty- 
nes iš Kapitolijaus buvo atnešamos dievų statulos ir sustato- 
mos į eilę. Aplink ją važiuodavo vežimai su grūdais. Vėliau 
sakralumas išnyko, ir cirko lenktynės virto romėnų labai mė- 


gstamomis sporto varžybomis. 
'* Ovidijaus Metamorfozių citata (Ovid. Met. I. 144-150). 


"5 Senekos laikais jau būta trijų forumų: šalia senojo Ro- 
mos forumo (forum Romanum) buvo Julijaus Cezario pradėtas, 
o Augusto pabaigtas statyti Julijaus forumas (forum Iulii) ir 


Augusto forumas (forum Augusti). 


!* Tokia Herakleito ir Demokrito priešprieša, matyt, buvo 
beveik locus communis. Žinoma, kad ji buvo (Stob. Flor. XX. 
53) neišlikusiame II a. pr. Kr. biografo Sotiono veikale Filoso- 
fų sekėjai. Juvenalis apie ją kalba taip: 


Verta pagirti, manau, abudu graikų išminčius: 
vienas iš jų, vos tiktai iš namų iškeldavo koją, 
imdavo juoktis linksmai, 0 antrasis pradėdavo verkti. 


(Iluv. Sat. X. 28. Čia ir toliau cituojamas 


A. Bendoriūtės vertimas.) 

5 Laberijaus kūryba neišliko, todėl neaišku, iš kokio vei- 


kalo ši citata. 


1“ Šis posakis Antikos laikais buvo priskiriamas graikų 


išminčiui Solonui. 
'" Nežinomo romėnų poeto eilutė. 


!š Cicerono yra pasakyta panašiai: „Oratoriui netinka pyk- 
ti, tinka apsimesti supykusiu“ (Tusc. disp. IV. 25. Vertė D. 
Dilytė). 


" Panašiai aiškina Aristotelis (Arist. De an. 403a). 
* Plat: De leg. II. 10. 666a. 


*" Seneka čia, matyt, supainiojo. Tirano žudikas - tai Ze- 
nonas Elėjietis, bet dėl tirano vardo nėra aišku: vieni autoriai 


vadina jį Falaridu, kiti - Nearchu ar Diomedu. 


?2 Nors visi Sibario miesto gyventojai buvo laikomi išlepė- 
liais, Mindirido (ar Smindirido) išlepimas Antikoje buvo ypač 
pabrėžiamas. Senekos pateiktas pasakojimas buvo ir kitų au- 
torių veikaluose (Diod. Sic. frg. 18, Vogel; Ael. Var. Hist. IX. 
24). Galbūt tam jaunuoliui tapti išlepėlio pavyzdžiu turėjo 
įtakos Herodoto užuomina: „Iš Italijos atvyko sibarietis Smin- 
diridas, Hipokrato sūnus, labiau už visus garsėjęs savo pra- 
banga“ (Hdt. VI. 127. Čia ir toliau cituojamas J. Dumčiaus 


vertimas). 

* Homeras apie tai taip sako: 


Nepastebėtas įėjo didingas Priamas, pripuolęs 
Rankom kelius apkabino Achilui ir ėmė bučiuoti 
Vyržudės kietas rankas, kur daugybę sūnų jo nukovė. 


(Hom. II. XXIV. 477-—479.) 


* Vergilijaus Eneidos citata (Verg. Aen. VIII. 702-703). Čia 
ir toliau cituojamas A. Dambrausko vertimas. Lotyniškai Se- 
neka cituoja Vergilijų truputį pakeitęs. 


Trečia knyga 


' Perimtą iš graikų žodį „barbaras“ Seneka paprastai var- 
toja neutralia prasme kaip žodžio „svetimšalis“ sinonimą. 


? Plebėjai - Romos piliečių dauguma. Žodis bendrašaknis 
su archainiu žodžiu plere - papildyti ir reiškė vėliau Romoje 
apsigyvenusius piliečius. Iš pradžių plebėjai neturėjo dauge- 
lio teisių. Po atkaklių kovų jų teisės 287 m. pr. Kr. įstatymu 
(Ilex Hortensia) buvo visiškai sulygintos su patricijų. 


* Patmiciji — Romos gyventojai, kildinę save iš pirmųjų 
romėnų, galėję nurodyti protėvį (pater), iš kurio kilusi gimi- 
nė. Iš pradžių tik jie galėjo būti magistratai ir turėjo kitų 
ypatingų teisių, bet po 287 m. pr. Kr., kai plebėjų teisės pa- 
sidarė tokios pat, jiems liko tik kelios labai nedidelės privi- 


legijos (princeps senatus, vyriausiųjų Žynių postai etc.). 


* Karalių laikais - romėnų šeimų galvų (patres) taryba, 


patariamasis karaliaus organas. Respublikos laikais senatas bu- 

vo vienintelis nuolatinis konstitucinis organas. Senovėje buvo 
300 senatorių, Sula padidino jų skaičių iki 600, Julijus Cezaris 
iki 1000. Augustas vėl sumažino iki 600. Kas turi priklausyti 
senatui, sprendė cenzoriai. Buvusieji magistratai automatiškai 
tapdavo senatoriais. Senato posėdžius šaukdavo tokią teisę 
(ius cum patribus agendi) turįs magistratas. Jis išdėstydavo rei- 
kalą ir klausdavo senatorių nuomonės. Senatas svarstė vals- 
tybės vidaus ir užsienio politikos, finansų, kulto klausimus. 
Senatas neturėjo vykdomosios valdžios. Ji priklausė magistra- 
tams. Imperijos laikais senato reikšmė sumenkėjo, nes svar- 


biausius reikalus sprendė imperatoriai. 


* Auspicijai  - paukščių ženklų (veislės, garsų, skridimo 
būdo, vietos etc.) bei dangaus reiškinių tyrinėjimas ir būsimo 
įvykio pagal juos pranašavimas. Romoje auspicijams teikta 
ypač daug reikšmės. Auspicijai būdavo atliekami prieš ma- 
gistratų rinkimus ir jų darbo pradžią, kariuomenei leidžiantis 
į Žygį, prieš mūšį ir pan. Tai buvo labai sena tradicija, jos 
nepaisymas reiškė ir dievų (Plg. Liv. XXI. 63), ir senolių pa- 


pročių negerbimą. 


* Ciceronas apie tai sako taip: „Jie (peripatetikai) smarkiai 
giria pyktį: vadina narsumo uola ir sako, kad supykusieji 
daug karščiau puola priešą ar nedorą pilietį“ (Cic. Tusc. disp. 
IV. 19. Vertė D. Dilytė). 


7 Dem. frg. 3 (Diels). 
š Pučiamųjų instrumentų muzika Antikoje buvo laikoma 
stimuliuojančia instinktus (Plg. Iambl. 163 — 164), o styginių — 


darninančia sielą. Platonas savo idealioje valstybėje susitvar- 

kė taip: „taigi ... valstybei reikalingos tik lyra ir kitara, o 
piemenims laukuose - birbynė“ (Plat. Rep. X. 399d). 


* Diogenas Laertijas šį posakį priskiria Diogenui Sinopie- 
čiui (Diog. Laert. VI. 41). 


10 Diogenas Laertijas pasakoja, kad sykį Platonas paprašė 
pas jį atėjusį Ksenokratą išplakti vergą, nes pats to padaryti 
negalįs, nes esąs supykęs. Kitą kartą vienam vergui jis pasa- 
kęs: „Jei nebūčiau supykęs, išperčiau tave“ (Diog. Laert. III. 
38-39). 


'' Seneka pakartoja Herodoto papasakotą atsitikimą (Hdt. 
III. 34). 


'* Seneka iškreipia Herodoto papasakotą istoriją, sakyda- 
mas, jog su Harpagu buvo žiauriai pasielgta dėl jo duoto 
patarimo. Herodotas tai aiškina kaip Astiago kerštą (Hdt. I. 
108-119). 


* Tą patį atsitikimą pasakoja ir Herodotas (Hdt. IV. 84). 


14 Seneka sudramatina Herodoto pasakojimą (Hdt. VII. 38- 
39), sakydamas, kad Kserksas liepė pačiam tėvui išsirinkti 
vieną sūnų. Livijus aprašo panašią makedonų kariuomenės 
apvalymo ceremoniją, bet ten užmušama kalė: „Per pusę per- 
kirstos kalės galva ir viena dalis padedama dešinėje, likusi 
dalis su viduriais kairėje kelio pusėje. Tarp šios padalytos 
aukos pervedamos ginkluotosios pajėgos“ (Liv. XL. 6. Vertė 
D. Dilytė). Apvalymo ir apsivalymo apeigos senovėje buvo 


labai paplitusios. Prieš žygį kariuomenė apsivalydavo nuo bui- 

ties, kasdienybės, taikingų siekių, po žygio - nuo karo, žiau- 


rumo, kraujo. 


Iš Ciceronas taip pat šlovina Katulą (Cic. Tusc. disp. V. 
19), vadindamas jį antruoju Lelijumi. 


. . "E *v d . "d 
Iš Vietovės pavadinimas iš gr. pivoc - nosys ir x040V0- 
nupjauti. 


'" Makrobijai reiškia „ilgaamžiai“ (UaxPOG — ilgas, Bioc - 
gyvenimas). 


'* Apskritai Seneka tiksliai perpasakoja Herodoto veikalo 
fragmentą (Hdt. III. 25), tik papildo tuo, kad, kariams mirš- 
tant badu, pats Kambizas maitinosi puikiai. 


'* Seneka tiksliai pakartoja Herodoto pasakojimą (Hdt. I. 
189-190). 


20 Kaligulos motiną Agripiną imperatorius Tiberijus iš pra- 
džių „baudė“ lengvesnėmis nemalonėmis, paskui ištrėmė į 
Pandatarijos salą ir kankino (Suet. Tib. 53). Senekos minimoje 
viloje ji, matyt, buvo įkalinta prieš tremtį. 


"1 Seneka supainiojo: Aleksandras nebuvo Antigono vai- 
kaitis. 


2 Parheziastas reiškia „Atviruolis“, „Tiesuolis“. 


2 Democharas Senekai atrodo panašus į achajų kariuome- 
nės susirinkime Agamemnoną užsipuldinėjusį Tersitą (Hom. 


II. II. 212-270). 

4 Peni žvėrį. 


5 Fascini - raudonos odos diržu perjuosti virbų ryšuliai, 
magistrato ženklas, nešamas jo palydovų liktorių. Ne Romos 
mieste į ryšulį buvo įsmeigiamas kirvis. Dvylika fascių - kon- 


sulo ženklas. 


** Ordinarinis konsulas (consul ordinarius) - įprastine tvar- 


ka išrinktas konsulas. 
" Metai buvo vadinami ordinarinių konsulų vardais. 


** Žynių kolegijų buvo daug; pontifikai, augurai, haruspi- 
kai, salijai, Dirvos broliai, luperkai, Sibilės knygų žyniai, fla- 


minai, fecialai etc. 


* Iš graikų perimtas pastatas su daugeliu patalpų. Bazi- 
likose vyko teismai (po keletą vienu metu), ten buvo pinigų 
keityklos, kredito teikimo įstaigos, prekyvietės. 


* Turimi galvoje centumviri, rimtas ir sudėtingas turto gin- 
čų ir palikimo bylas nagrinėjančios teisėjų kolegijos nariai. 


Kolegijoje buvo 100, vėliau 105 teisėjai. 


* Denarijus (iš lot. deni — dešimt) - sidabrinė moneta, lygi 
10 asių. 


2 Ass — smulki bronzinė, vėliau varinė romėnų moneta 
su dvigalvio dievo Jano atvaizdu. 


* Lot. idem velle. Reminiscencija iš Saliustijaus: „Bendru- 
mas norų ir nenorų — tai tikra draugystė“ (Idem velle atgue 

idem nolle ea demum firma amicitia est. Sall. Con. Cat. 20. 4. 
Vertė A. Kašinskaitė). 


“ Seneka propaguoja senąjį romėnų gyvenimo būdą. Šei- 
mos galva (pater familias) buvo ne tik vaikų, bet ir vergų, 
klientų — visos šeimynos sergėtojas ir globėjas. 


* Sąžinės sąskaitą propagavo pitagorininkai. 


* Ceuzorius - iš buvusių konsulų kas penkeri metai aštuo- 
niolikai mėnesių renkamas magistratas (Liv. IV. 8). Svarbiau- 
sias jo uždavinys buvo senatorių sąrašo sudarymas (lectio se- 
natus), raitelių surašymas ir piliečių paskirstymas į centurijas 
ir tribas pagal turto dydį, amžių ir klasę (census). Be to, cen- 
zorius rūpinosi piliečių dorove: žiūrėjo, kaip piliečiai auklėja 
vaikus, prižiūri ūkį, elgiasi su šeimynykščiais, ar laikosi prie- 
saikos ir duoto žodžio, neištvirkauja (cura morum). Nedorė- 
liams jie padarydavo pastabą (nota censoria), tuo priversdami 
juos gėdytis piliečių arba išbraukdavo juos iš senatorių ar 


raitelių sąrašų. 


“ Antikinė lempa — tai uždaras puodukas su dviem skylu- 


tėmis. Į vieną buvo įstatoma dagtis, pro kitą įpilama aliejaus. 


* Enijus Senekos laikais atrodė archajinis poetas, todėl ne 
visi juo žavėjosi. Hortenzijaus stilius buvo išpūstas, preten- 
zingas, todėl ne visiems patiko. Cicerono poezijos veikalai, 
matyt, buvo nedidelės meninės vertės. 


“ Apie Vedijaus Poliono žiaurumą rašė ir kiti autoriai 
(Plin. Nat. hist. 1X. 39; Dio Cass. LIV. 23). 

* Rytą prieš gladiatorių varžybas amfiteatre vykdavo žvė- 
rių medžioklė (venatio). Bestiarijais vadinami gladiatoriai me- 
džiodavo arenose laukinius žvėris: liūtus, šernus, vilkus, 1o- 
kius ir kt. Arenoje buvo įrengiami urvai, pastatoma medžių, 
kad ir Žmonės, ir žvėrys galėtų slėptis, tykoti ir pan. Be to, 


kartais būdavo išleidžiami ir vieni Žvėrys. 


MARCIJAI APIE PAGUODĄ 


Veikalas skirtas nepaprastai tauriai moteriai, istoriko Kre- 
mucijaus Kordo dukteriai Marcijai. Ji užaugino keturis vai- 
kus. Du sūnūs mirė jauni. Netekusi antrojo, vardu Metilijus, 
Marcija labai ilgai gedėjo. Sukakus trejiems metams po sū- 
naus mirties, Seneka rašo jai užuojautos veikalą, ragindamas 
nebegedėti. Manoma, kad tai anksčiausiai sukurtas iš išliku- 
sių jo traktatų. Jis parašytas, matyt, 39 m. po Kr. 


' Kremucijų Kordą mini ir kiti rašytojai (Tac. Ann. IV. 34; 
Suet Aug. 3; Tib. 6]; Cal. 16). 


? Imperijos laikais pasmerktųjų artimiesiems dažnai buvo 
pavojinga gedėti. Svetonijus sako (Suet. Tib. 61), kad giminai- 
čiams buvo uždrausta apraudoti pasmerktuosius. Gedėdami 
jie galėjo būti apkaltinti nelojalumu valdžiai. Marcija galėjo 
būti apkaltinta priešiškumu Tiberijui. 


3 Po Kremucijaus Kordo mirties (25 m. po Kr.) senatas 
pavedė edilams sudeginti jo istorijos veikalą. Jis buvo išimtas 
iš bibliotekų, uždraustas skaityti. Marcija paslėpė vieną eg- 
zempliorių, o po Tiberijaus mirties pataisiusi išleido (Ouint. 
Inst. or. X. 1. 104). 

* Augustas buvo ir Marcelo dėdė (jo motinos Oktavijos 


brolis), ir uošvis (jo Žmonos Julijos tėvas). 


* Matyt, turimas galvoje Druzas. Jis mirė 9 m. pr. Kr. 
gerokai vėliau už Marcelą. Oktavijai nebeteko regėti jo mir- 


ties: ji buvo mirusi prieš dvejus metus. 


S Mirus Marcelui, Druzas buvo laikomas būsimuoju Au- 


gusto įpėdiniu. 


7? Municipijus - romėnų užkariautas, bet turintis savivaldą 


Italijos miestas. Municipijaus gyventojai turėjo Romos pilietybę. 


š Kolonija - užkariautoje teritorijoje įkurtas romėnų mies- 
tas. Jo gyventojai buvo Romos piliečiai. Įkurdami tokius mies- 
tus vakarinėje Romos imperijos dalyje, romėnai sėkmingai ją 


romanizavo. 


* Triumfas — visos tautos šventė, švenčiama senatui nuta- 
rus po didelės romėnų kariuomenės pergalės. Svarbiausi jos 
momentai: eisena iš Marso lauko per miestą į Kapitolijų ir 
aukojimai Kapitolijaus Jupiteriui. Priekyje eidavo senatoriai ir 
magistratai, iš paskos buvo gabenamas karo grobis, vedami 
belaisviai, nešami užkariautas vietoves vaizduojantys paveiks- 
lai. Apsivilkęs palmėmis išsiuvinėtą tuniką, ant jos apsisiau- 
tęs purpuro spalvos togą, laurų vainiku vainikuotas (corona 
triumphalis) karvedys stovėdamas važiuodavo dramblio kaulu 
ir auksu išpuoštame vežime (currus triumphalis). Iš paskos Žy- 
giavo kariuomenė. Eisenos pasveikinti suplūdę žmonės taip 


pat jausdavosi šventės dalyviais. 

'* Augusto testamentu Livija buvo Julijų giminės įdukrin- 
ta 14 m. po Kr. ir gavo Julijos Augustos vardą. Taigi žemiau 
einąs Arėjo kreipimasis „Julija“ yra anachroniškas: Druzas mi- 


rė 9 m. pr. Kr. Livija tada dar nebuvo vadinama Julija. 
" Nežinomo Publilijaus Siro veikalo eilutė. 


2 Žiloje Romos senovėje nekilmingi ir neįtakingi bei ne- 
turtingi piliečiai burdavosi apie kilminguosius. Jie būdavo va- 
dinami klientais, o jų globėjas - patronu. Klientais tapdavo ir 
paleisti į laisvę vergai. Klientų ir patronų santykiai buvo bi- 
čiuliški ir šeimyniški. Tačiau Senekos laikais klientela jau bu- 
vo išsigimusi: klientai tapo dykaduonių kaulytojų, gyvenan- 
čių iš patrono malonės minia, 0 patronai juos niekino, bet 
laikė dėl tuščios garbės. Nuo senų senovės rytais klientai ei- 
davo sveikinti patronų (salutatio matutina). Tas paprotys išliko 
ir tada, kai klientų gerokai padaugėjo. Tada patronai priim- 


davo ne visus. Čia ir turimas galvoje toks atvejis. 


5 Šis įrašas buvo garsios pranašystėmis Delfų šventyklos 


priemenėje. 


* Sulos sau pasiskirto prievardžio Laimingasis (Felix) užuo- 


mina. 


"" Turimas galvoje rašytojas Ksenofontas. Diogenas Laer- 
tijas pasakoja, kad į karą buvo išvykę du Ksenofonto sūnūs: 
Diodoras ir Grilas. Pastarasis žuvo prie Mantinėjos (362 m. 
pr. Kr.), o Diodoras liko gyvas. Ksenofontui apie sūnaus žūtį 
buvo pranešta tada, kai jis buvo pasiruošęs aukoti dievams. 


Jis nusiėmė vainiką, bet išgirdęs, kad sūnus krito garbingai, 

vėl jį užsidėjo. Kai kurių rašytojų teigimu, jis taręs: „Žinojau, 


kad pagimdžiau jį mirtingą“(Diog. Laert. II. 84). 


'* 509 m. pr. Kr. konsului Markui Horacijui Pulvilui buvo 
pavesta (ar teko burtas) pašvęsti ant Kapitolijaus kalno pasta- 
tytą Jupiterio šventyklą. Padėjęs ranką ant šventyklos durų 
staktos, jis kalbėjo maldas. Pavydintieji tos garbės jam prane- 
šė, kad Žuvęs jo sūnus. Bet Pulvilas nenutraukė apeigos ir 
kaip pridera pašventė šventyklą (Liv. II. 8. 6-8; Plut. Popl. 14). 


V Liucijus Emilijus Paulas 168 m. pr. Kr. nugalėjo Make- 
donijos karalių Persėją, parvežė labai didelį grobį ir gavo 
teisę triumfuoti. Vienas jo sūnus mirė likus penkioms die- 
noms iki triumfo, kitas — praėjus trims dienoms po triumfo. 
Kiti du sūnūs buvo įsūnyti ir perėję į Kormnelijų ir Fabijų 


gimines. 


'* Seneka turi galvoje 59 m. pr. Kr., kai Liucijus Bibulas 


ir Gajus Julijus Cezaris buvo konsulai. 


"P Tuo metu (51 m. pr. Kr.) Liucijus Bibulas buvo Sirijos 
prokonsulas (Val. Max. IV. 1. 15). 


“? Julijaus Cezario duktė Julija, gim. 79 m. pr. Kr., buvo 
ištekinta už Pompėjaus Didžiojo 59 m. pr. Kr. Nors santuoka 
įvyko politiniais sumetimais (du galingi priešininkai Cezaris 
ir Pompėjus taip tikėjosi neutralizuoti vienas kitą), ji buvo 


laiminga. 54 m. pr. Kr. Julija mirė. 


! Mirė visi giminaičiai, į kuriuos Augustas dėjo vilčių 


kaip į savo įpėdinius: sūnėnas Marcelas, anūkai Gajus ir Liuci- 

jus (Tac. Arm. I. 3), įsūnis Druzas. Tada Augustas įsūnijo 
Livijos sūnų iš pirmosios santuokos Tiberijų, kuris tapo jo 


įpėdiniu. 
2 Druzą ir Germaniką. 


3 Rostrais buvo vadinama kalbėtojų pakyla Romos foru- 
me, iš kurios kalbėtojai kreipdavosi į žmones. Toks pavadini- 
mas atsirado dėl to, kad 338 m. pr. Kr. prie jos buvo pritvir- 
tinti Lotynų kare užgrobtų laivų snapai (rostrum — laivo pir- 
magalys). 31 m. po Kr. tą kolekciją papildė Augustas, pritvir- 
tinęs Akcijaus mūšyje paimtų Egipto laivų snapus. Kilmingų 
romėnų laidotuvių eisena sustodavo forume prie rostrų, ir 


artimas giminaitis pasakydavo kalbą (laudatio funebris). 


“4 Sejanas siekė pasidaryti imperatoriumi ir nunuodijo Ti- 
berijaus sūnų Druzą. Atsargioje Senekos užuominoje esama 
tam tikro anachronizmo: Druzui mirus 23 m. po Kr., Tiberi- 
jus turbūt dar neįtarė Sejano kėslų, nes dar ilgai buvo jo 


įtakoje. Sejaną jis nužudė tik 31 m. po Kr. 
5 Vergilijaus Eneidos citata (Verg. Aen. III. 418). 


** 415 m. pr. Kr. atėniečiai bandė užkariauti Siciliją. Už- 
puolimas nepavyko, jų laivynas buvo sutriuškintas, 7000 ka- 
rių paimti į nelaisvę. Jie buvo sumesti į giliai akmenynuose 
esančias akmens skaldyklas ir jose turėjo dirbti iki mirties. 


27 Seneka žaidžia anachronizmu: tiranas Dionisijas gyveno 
IV a. pr. Kr., o jis patarinėja dabar susiruošusiam vykti į 


Sirakūzus Žmogui. 

* Galbūt turimos galvoje Viduržemio, Raudonoji ir Juo- 


doji ar Kaspijos jūros. 


* Senovėje buvo manoma, kad banginių plaukimui vado- 
vauja maža, pelyte (rmusculus) vadinama žuvis (plg. Plin. Nat. 
hist. IX. 182). 


Iš Neapolio Pompėjus išvyko į Graikiją, kur 48 m. pr. Kr. 
jis pralaimėjo Cezariui Farsalo mūšyje. Pompėjus vadovavo 
kariuomenei paskirtas senato, todėl jį Seneka vaizduoja kaip 
respublikos gynėją nuo peržengusio Rubikoną Cezario, turin- 


čio vienvaldiškų (Seneka sako „karališkų“) užmačių. 


31 Ciceronas atskleidė Katilinos 63 m. pr. Kr. ruoštą są- 
mokslą ir buvo laikomas tėvynės išgelbėtoju. 45 m. pr. Kr. 
mirė jo karštai mylima duktė Tulija. Ciceronas jos labai gedė- 
jo. 43 m. pr. Kr. triumvirams paskelbus proskripciją, proskri- 
buotų asmenų žudikai ar įdavėjai gaudavo už tai atlyginimą 
ir galėjo varžytynėse įsigyti pražudytų Žmonių turto. Varžy- 
tynes pretorius skelbdavo, įsmeigdamas ietį į žemę. Todėl 
Seneka sako: „ant ieties iškabintų parduoti“. 


3 Markas Porcijus Katonas 58 m. pr. Kr. romėnų valsty- 
bės vardu priėmė Kipro karaliaus Ptolemajo testamentu pa- 
liktą turtą. 


33 Vergilijaus Eneidos citata (Verg. Aen. X. 472). 


* Pasakymą reikia suprasti metaforiškai. Pompėjus buvo 
nužudytas Egipte. Jo statytas teatras buvo tarsi jo įamžini- 


mas. 

* Apie Kremucijaus Kordo mirtį Tacitas rašo taip: „Kor- 
nelijui Kosui ir Azinijui Agripai konsulaujant, buvo patrauk- 
tas atsakomybėn Kremucijus Kordas dėl naujos, iki tol negir- 
dėtos kaltės: kad savo išleistuose analuose gyrė Marką Brutą, 
o Gajų Kasijų pavadino paskutiniuoju romėnu. Kaltino Seja- 
no klientai Satrijus Sekundas ir Pinarijus Nata. Jau vien tai 
rodė pražūtį teisiamajam. Be to, ir Cezaris perkreiptu veidu 
klausėsi gynimo kalbos, kurią Kremucijus, įsitikinęs, jog rei- 
kės skirtis su gyvenimu, pradėjo šitaip: „Tėvai senatoriai! Ma- 
ne kaltina tik dėl žodžių. Tokie nekenksmingi mano darbai. 
Bet ir žodžiai skirti ne princepsui ar jo motinai, kuriuos lie- 
čia didybės įžeidimo įstatymas. Sako, kad aš pagyriau Brutą 
ir Kasijų. Tačiau apie jų darbus rašė daugelis, ir visi minėjo 
su pagarba. Titas Livijus, pagarsėjęs tarp žymiausių istorikų 
iškalba ir teisingumu, taip išaukštino Gnėjų Pompėjų, kad 
Augustas vadino jį pompėjininku, bet tai nepakenkė jųdviejų 
draugystei. Scipioną, Afranijų, tą patį Brutą, tą patį Kasijų, 
Livijus dažnai mini kaip didžius vyrus, niekad neapšaukda- 
mas plėšikais ir tėvažudžiais, kaip jie dabar pravardžiuojami. 
Azinijaus Poliono kūriniai paliko ainiams apie juos gerą at- 
minimą. Mesala Korvinas skelbė Kasijų savo vadu, ir abu jie 
gyveno visko pertekę ir gerbiami. Į Marko Cicerono knygą, į 
padanges iškėlusią Katoną, kuo gi kitu atsiliepė diktatorius 
Cezaris, jei ne atsakomąja kalba, tarsi prieš teisėjus? Antoni- 
jaus laiškuose, Bruto kalbose esama nepagrįstų, bet labai kan- 
džių priekaištų Augustui. Visi skaito Bibakulo ir Katulo eilė- 
raščius, kur koneveikiami Cezariai, tačiau pats dieviškasis Ju- 
lijus, pats dieviškasis Augustas pakentė juos ir nesunaikino, 
sunku pasakyti, dėl ko labiau: iš kantrybės ar išminties. Juk 
nutylėti įžeidimai užmirštami, o jei pyksi, atrodys, kad jie 
teisingi. Nekalbu apie graikus, kur klestėjo ne tik žodžio, bet 

ir užgauliojimų laisvė, o jei kas įsižeisdavo, už kandumą ker- 
šydavo kandumu. Bet laisviausiai, be pasmerkimo baimės bu- 
vo galima kalbėti apie tuos, kuriuos mirtis išplėšė iš neapy- 
kantos ar palankumo glėbio. Argi, minėdamas Filipų laukuo- 
se su ginklais Kasijų ir Brutą, aš kurstau tautos susirinkime 
pilietinį karą? Argi istorikų veikalai negali žadinti atsimini- 
mo apie šiuos prieš septyniasdešimt metų Žuvusius vyrus, 
kaip juos mena atvaizdai, kurių nesunaikino net pats nuga- 
lėtojas? Ainiai kiekvienam atsvers pelnytą šlovės dalį, ir jei 
aš būsiu pasmerktas, netruks tokių, kurie ne tik Kasijų su 
Brutu, bet ir mane prisimins“. Po to Kremucijus išėjo iš se- 
nato ir nusimarino badu. Senatoriai pavedė edilams sudeginti 
jo knygas, bet jos išliko, nes buvo paslėptos ir vėliau išleis- 
tos“ (Tac. Ann. IV. 34-35. Vertė D. Dilytė). 


* Platonas rašo taip: „Juk kiti Žmonės, matyt, nepastebi, 
kad tikrai atsidavę filosofijai rūpinasi vien tik tuo, kaip reikia 
tinkamai mirti. Taigi, jei tai tiesa, keista, žinoma, būtų per 
visą gyvenimą tiktai to trokštant, kai mirtis ateina, liūdėti dėl 
to, ko seniai siekei ir kam buvai atsidavęs“. O taip pat taip: 
„Kas tikrai rūpinasi filosofija, tie ruošiasi mirčiai, ir mirti jiems 
nėra taip baisu, kaip kam kitam“ (Plat. Phaed. 64a ir 67d. 
Vertė M. Račkauskas). 


7 Penatai - romėnų dievaičiai, maisto atsargų saugotojai, 
sandėlių, podėlių globėjai. Vėliau jie buvo sutapatinti su La- 


rais ir garbinami kaip namų dievai. 


3 Marcijos senelis, matyt, žuvo kaip 43 m. pr. Kr. pro- 


skripcijos auka. 

* Stoicizmas skelbė, kad kosmas yra amžinas, jei turime 
galvoje pasaulio substanciją, bet jis yra atsiradęs ir laikinas 
kaip diakosmesė — substancijos vystymasis dabartinėje įvairo- 
vėje. Nors šią diakosmesę reikia įsivaizduoti dabartyje tik vie- 
ną sykį kaip formuojančio logo kūrinį, tačiau bėgant amžiams 
jį be galo dažnai atsirasdavusi ir atsiras. Medžiagine logo 
išraiška Zenonas laikė dieviškąją ugnį, nes ir gyvybė, ir au- 
gimas susiję su ugnimi. Jis skyrė dvi ugnies rūšis: kuriančiąją 
ir griaunančiąją. Aktyviausias elementas, ugnis, persverdama 
nugali kitus elementus ir tampa visa atgal priimančiu ele- 


mentu. Pasaulio gaisras yra apsivalymas nuo netobulumo. 


APIE LAIMINGĄ GYVENIMĄ 


Veikalas skirtas vyresniajam broliui Novatui. Tuo metu jis 
jau buvo įsūnytas Senekos tėvo draugo Junijaus Galiono, to- 
dėl autorius į jį kreipiasi naujuoju vardu. Įsūnijimas Romoje 
buvo labai paplitęs reiškinys. Paprastai jis vykdavo dėl noro 
pasirinkti tinkamą įpėdinį. Manoma, kad traktatas parašytas 
58 m. po Kr. Jo pabaiga neišliko. 


' Sveikas protas kaip sugebėjimas teisingai vertinti reiški- 
nius buvo ypač pabrėžiamas Zenono mokinio Aristipo Chijie- 
čio. Tvirtumas ir veržlumas - Chrisipo pabrėžiamos dorybės 
kaip priešprieša nepajėgumui ir įtampos silpnumui. Patari- 
mas niekuo nesižavėti (nil admirari) priskiriamas ne tik stoi- 
kams, bet ir daugeliui kitų graikų filosofų. Romėnų poetas 
Horacijus dar prieš Seneką tą patį buvo pasakęs eilėmis: 

Niekuo nesistebėk — tai vienintelis daiktas, Numikai, 


Galintis laimės suteikt ir gebantis ją palaikyti. 


(Hor. Epist. I. 6. 1-2. Vertė D. Dilytė.) 


*? Seneka turi galvoje epikūrininkus. Cicerono vaizduoja- 
mas epikūrininkas Torkvatas kalba taip: „Epikūras, kurį jūs 
laikote pernelyg atsidavusiu malonumams, šaukia, jog malo- 
niai gyventi galima tik gyvenant išmintingai, garbingai ir tei- 
singai, jog išmintingai, garbingai ir teisingai galima gyventi 
tik gyvenant maloniai“ (Cic. De fin. I. 18. Vertė D. Dilytė). 
Plg. Epikūras laiške Menoikėjui rašo: „Negalima gyventi ma- 
loniai negyvenant protingai, dorai ir teisingai, kita vertus, 
negalima gyventi protingai, dorai ir teisingai, negyvenant ma- 
loniai“ (Diog. Laert. X. 132. Čia ir toliau cituojamas R. Miro- 


no vertimas). 


* Edilai - metams renkami Žemesnieji magistratai. Senovė- 
je edilai buvo šventyklų tvarkytojai (žodis kilęs iš lot. aedes —- 
šventykla). Kaip Cereros šventyklos tvarkytojai jie rūpinosi 
Romos grūdų rinka, miesto aprūpinimu grūdais. Vėliau buvo 
dvi poros edilų: plebėjų edilai kaip liaudies tribūnų padėjėjai 
(nuo 493 m. pr. Kr.) ir kuruliniai edilai (nuo 367 m. pr. Kr.), 
iš pradžių renkami iš patricijų, o vėliau ir iš plebėjų. Edilai 
vykdė policijos funkcijas, rūpinosi visuomeninių pastatų ir 
turgų (tikrino svorius ir saikus) tvarka, gatvių, pirčių švara ir 
remontu, vandentiekiais, ugniagesių darbu, rengė kai kurias 
šventes. Kuruliniai edilai turėjo specialią kėdę ir dėvėjo togą 
pretekstą. Edilų valdžia galiojo tik Romos mieste. 


* Vergo pareigos. Vengiant nunuodijimų, imperatorių lai- 


kais maistui paragauti buvo paskiriamas specialus vergas. 

" Plg. Epikūras rašo: „Taigi kai sakome, kad malonumas 
yra tikslas, mes turime galvoje ne nusivylusių Žmonių malo- 
numus ir ne malonumus, glūdinčius jusliniuose pomėgiuose, 
kaip mano kai kurie neišmanėliai ir nesutinkantys su mumis 
arba blogai suprantantys, bet tokią būseną, kai ir kūno ne- 
skauda, ir siela rami. Mat nei nuolatinės išgertuvės, nei triukš- 
mingos vaikštynės, nei pasismaginimai su berniukais ar mo- 
terimis, nei pasigardžiavimas žuvimi ar dar kuo nors, ką siū- 
lo puikiais valgiais apkrautas stalas, neteikia malonumų gy- 
venime; malonų jį padaro blaivus protas, kuris nagrinėja bet 
kokio pasirinkimo ar atsisakymo priežastis ir išvaiko tokias 
mintis, kurioms užplūdus, sielose kyla didžiausias sąmyšis“ 
(Diog. Laert. X. 131-132). 


* Saliustijus Sirtes aprašo taip: „Tai dvi įlankos beveik 
pačiam Afrikos pakrašty, nelygaus didumo, bet vienodos gam- 
tinėmis ypatybėmis; prie pat kranto jos labai gilios, kitose 
vietose, kaip pasitaiko, tai gilios, tai seklios. Kai jūra ima 
audroti ir siautėti nuo vėjų, bangos neša dumblą, smėlį ir 
milžiniškas uolas; tokiu būdu jūros dugnas keičiasi kartu su 
vėjais“ (Sall. Iug. 78. Vertė A. Kašinskaitė). 


7 Vergilijaus Georgikų citata (Verg. Georg. I. 139-140). Čia 
ir toliau cituojamas A.Dambrausko Georgikų vertimas. Seneka, 
matyt, cituoja Vergilijų iš atminties, nes citatos netikslios: 
Verg.: lagueis captare feras; Sen.: lagueo captare feras; Verg.: mag- 
nos canibus circumdare saltus; Sen.: latos canibus circumdare sal- 


tus. 


“ Vergilijaus Eneidos eilutė (Verg. Aen. IV. 653). 

* Ovidijaus Metamorfozių eilutė (Ovid. Met. II. 328). 


10 Senekos dosnumą mini Juvenalis : 


Niekas to neprašo tavęs, ką savo klientams kukliesiems 


Seneka ar Kota bei švelnusis Pizonas dalijo! 


(Iuv. 5. 108-109.) 


" Žodį „dosnumas (liberalitas) Seneka kildina iš žodžio 
„laisvas“ (liber). 


'* Senovėje nutiestas pirmasis tiltas per Tiberį, išgarsintas 


Horacijaus Koklito žygdarbio. 


5 Čiužinys, prikimštas pelkėje prie cirko augančių nen- 
drių (Plg. Mart. XIV. 160). 


" Prcteksta — toga raudonais apvadais. 


'5 Su Liberiu tapatinamas graikų dievas Dionisas, pasak 
mito, buvo kilęs iš Tebų, bet užaugęs Rytuose. Jis grįžo į 
Tebus romių piktųjų žvėrių traukiamu vežimu ir visur buvo 


džiaugsmingai sutinkamas. 
6 Penatų teisės (iura penatium) — šeimos narių pareigos ir 
teisės, namų dievų ir šeimos galvos Genijaus apeigos ir kul- 


tai. 


" Tapęs karo belaisviu. 

!* Romėnai turėjo įvairių apgulties įrenginių. Pvz., jie pa- 
sistatydavo aukštų, sulig apgulto miesto siena bokštų ant ra- 
tų. Juos pristūmus prie miesto sienos, viduje esančiais laip- 
tais kareiviai užkopdavo aukštyn ir stengdavosi sunaikinti 
sienos gynėjus. Senekos mintis galbūt yra Cezario pasakoji- 
mo reminiscencija: „Pamatę statomą bokštą, jie pradėjo juok- 
tis ir nuo sienos garsiai tyčiotis, kad šitoks milžiniškas įtaisas 


renčiamas taip toli“ (Caes. B. G. II. 30. Vertė D. Dilytė). 
" Iš tiesų fmvere ir for yra giminiški žodžiai. 


" Sistras — tarškynė (metalinis korpusas, pripiltas metalo 


gabaliukų), ypač naudojama Izidės apeigose. 


*! Senekos laikais smunkant tradicinei religijai, buvo daug 


įvairių religijų ir kultų skelbėjų. 


" Nuvykusį į Sirakūzus Platoną valdovas Dionisijas par- 
davė į vergiją. Jį išpirko Anikeridas ar Dionas (Diog. Laert. 
III. 20-21). Aristotelis buvo Aleksandro Makedoniečio moky- 
tojas ir, žinoma, gaudavo atlyginimą ir dovanų. Demokritas 
pasiėmė mažiausią tėvo palikimo dalį (Diog. Laert. IX. 35). 
Epikūras gyveno kukliai, net skurdokai (Diog. Laert. X. 11). 


* Alkibiadas ir Faidras — Sokrato mokiniai. Alkibiadas buvo 
nuteistas už tėvynės išdavimą, o Faidras ištremtas už miste- 
rijų paslapties atskleidimą. Tuo abu užtraukė nešlovę Sokra- 
tui. 

APIE POILSĮ 


Traktatas skirtas Serenui. Manoma, kad jis parašytas apie 
62 m. po Kr., kai Seneka pats pradėjo galvoti apie pasitrau- 
kimą iš valstybės veiklos. Didelė veikalo dalis neišlikusi. 


' Studijuoti filosofų veikalus ir sekti jų pėdomis. 


* Populiarios Antikoje pasakėčios apie liūtą ir lapę užuo- 
mina. Susirgęs liūtas įsakė žvėrims ateiti jo aplankyti ir lan- 
kytojus suėsdavo. Lapė pasveikino valdovą, sustojusi urvo 
angoje. Liūtui paklausus, kodėl neina toliau, atsakė matanti 
tik įeinančiųjų, bet neįžvelgianti išeinančių Žvėrių pėdsakų. 
Pasak Horacijaus, ji atsakiusi: „Mat pėdos baisiai baugina“ 
(Hor. Epist. I. 1. 77-75). 


3 Vergilijaus Eneidos eilutė (Verg. Acn. IX. 612). 


* Ugnies deivės Vestos žynėmis vestalėmis buvo parenka- 
mos mažos (6-10 metų) mergaitės. Dešimt metų jos mokyda- 
vosi atlikti apeigas, dešimtį metų atlikdavo, dešimtį metų mo- 
kydavo kitas. Po to jos galėjo užsiimti kuo nori. Kol tarnau- 
davo Vestai, privalėdavo saugoti skaistybę, o baigusios tar- 
nybą, galėjo ištekėti. 


5 Plg.: „Štai, žiūrėk, pirmiausia iš visų gyvų būtybių jie 
tik žmogų pastatė stačią; o tokia padėtis leidžia matyti ir 
toliau, ir kas virš galvos“ (Xen. Mem. I. 4. 11. Vertė V. Ka- 
zanskienė). Apie tą patį Ovidijus: 


Kai gyvuliai kiti žemyn težvelgia į žemę, 


Veidą, pakeltą aukštyn jis davė žmogui ir liepė 


650 


PAAIŠKINIMAI 


Žvelgti dangun ir siekti žvilgsniu aukštuosius žvaigždynus. 


(Ovid. Met. I. 84-86.) 


* Po Aleksandro Makedoniečio mirties 323 m. pr. Kr. Atė- 
nuose sustiprėjus antimakedoniškoms nuotaikoms, Aristote- 
liui, buvusiam Aleksandro mokytojui, Atėnuose pasidarė ne- 


besaugu, ir jis persikėlė į Chalkidę. 


APIE SIELOS RAMYBĘ 


Veikalas skirtas Serenui. Manoma, kad jis parašytas 53 ar 
54 m. po Kr. 


' Kad toga kristų gražiomis klostėmis, ji būdavo suslegia- 
ma. Turtingesnieji turėjo tam dalykui skirtus specialius pre- 


sus. 


? Prisivalgę rajūnai gerdavo vimdomųjų arba įsikišdavo į 


gerklę plunksną, kad išvėmę vėl turėtų kur kimšti maistą. 


* Turtingųjų namuose jauni vergai būdavo mokomi būsi- 


mų pareigų. Jie buvo vadinami paedagogium —- mokykla. 
* Vandens kaskados ir fontanėliai būdavo paprastai įren- 
giami kieme, į kurį išeidavo valgomieji. Bet kartais vanduo 


būdavo atvedamas ir į dideles menes. 


> Valdininkų ženklai. 

* Tylios laidotuvės (funus tacitum) — paprasto, nekilmingo 
žmogaus laidotuvės. Tada nesakoma laidotuvių kalba foru- 
me, nėra iškilmingos eisenos. Beje, Seneka pats buvo taip 
palaidotas. „Jį sudegino be laidotuvių iškilmių. Taip buvo 
prisakęs testamente, kai, dar būdamas labai turtingas, mąstė 
apie gyvenimo pabaigą“ (Tac. Arm. XV. 64. Vertė D. Dilytė). 


" Žodis „stilius“ čia jau turi ne rašiklio, o kalbėsenos bū- 
do prasmę. 


* Dievo įkvėptas. 


* Homero Achilas 


Vertės nuo šono ant šono, aukštielninkas gulės ir kniūpsčias, 


Bet neįstengė užmigt. 


(Hom. II. XXIV. 10-11.) 
'0 Turimos galvoje gladiatorių kautynės. 


" Lucr. III. 1066. Čia ir toliau cituojamas M. Račkausko 
vertimas. Seneka cituoja Lukrecijų netiksliai: Lucr.: hoc se guis- 
gue modo fugiat; Sen.: hoc se guisgue semper fugiat. Įdėdamas 
žodį semper, Seneka pabrėžia reiškinio nuolatinumą. 


1? Svetimšalių pretorius sprendė ginčus su svetimšaliais; 
piliečių pretorius sprendė turinčių Romos pilietybę asmenų 
bylas; Romos pretorius buvo Romos gyventojų reikalų teisė- 


jas. 


3 Turimos galvoje užpiltos jūros įlankos ar supiltos san- 


kasos ir ant jų pastatyti namai. Tokią prabangą smerkė ir kiti 

rašytojai (Tib. II. 3. 45-46; Var. R. r. III. 17). Horacijus prie- 
kaištavo taip: 

skubi atabradą atimnt iš marių, 

Bajose putojančių, 


nes sauso kranto dar turi per maža. 


(Hor. Carm. II. 18. 20-22. Čia ir toliau 
cituojamas H. Zabulio vertimas.) 


" Advokatu buvo vadinamas ieškovo ar atsakovo pasi- 
kviestas (advocatus) padėjėjas, palaikantis juos autoritetu ir ju- 
ridiniais patarimais. Gynimo kalbą sakantis gynėjas buvo va- 


dinamas patronu. 


5 Konsulas — aukštas romėnų, pritanas —- graikų, sufetas - 
kartaginiečių valdininkas. Kerikas - graikų pasiuntinys, šauk- 
lys. 


'6 Imperatorius kariuomenėje - vyriausiasis vadas. Tribū- 
nas - karininkas. Respublikos laikais tribūnai dažniausiai bu- 
vo raitelių luomo vyrai. Kiekviename legione jų buvo po 6, 
ir keisdamiesi jie ėjo pareigas. Imperijos laikais vienas tribū- 


4 


nas buvo iš senatorių, o penki iš raitelių luomo. 


" Po Atėnų pralaimėjimo Peloponeso kare 30 oligarchų, 
padedami spartiečio Lisandro, 404 m. pr. Kr. užgrobė valdžią 
ir įvedė teroro režimą. Jie nužudė 1500 priešininkų, konfiska- 
vo jų turtą. 403 m. pr. Kr. Trasibulo vadovaujami demokratai 
vėl sugrąžino demokratinę santvarką. 


** Areopagu buvo vadinama viena Atėnų kalva. Ant jos 
nuo mitinių laikų posėdžiaudavo baudžiamąsias bylas 

sprendžiantis teismas. Jis gavo kalvos vardą. Areopagas taip 
bėn pareigūnus ir užprotestuoti Penkių šimtų tarybos ir tau- 
tos susirinkimo sprendimus. Nuo 462 m. pr. Kr. areopagas 


prarado visas teises, išskyrus teisėjavimo. 


'* Atėnuose buvo ne senatas, o Penkių šimtų taryba (bu- 
lė). Ji rengdavo tautos susirinkimui svarstyti įstatymų projek- 
tus, sprendė karo, taikos, sąjungininkų klausimus, rūpinosi 


šventyklomis. 


* Atėnų Penkių šimtų tarybos posėdžių pastatas buvo va- 


dinamas ne kurija, o buleuteriju. 


"1! Forume stovinčiose bazilikose buvo įsikūrę paskolas tei- 
kiantys finansininkai. 


" Po Farsalo mūšio persekiodamas Pompėjų, Cezaris at- 
vyko į Egiptą ir įsivėlė į dinastinius kivirčus. Per tas kovas 
47 m. pr. Kr. užsidegė garsioji Aleksandrijos Mūsėjo bibliote- 
ka, turėjusi, kaip manoma, apie 700 000 ritinėlių. Dalis bib- 
liotekos sudegė tada, o kita žuvo III a. po Kr., kai Mūsėjas 
buvo sunaikintas. 


3 Aleksandrijos biblioteka buvo įkurta ir išlaikoma hele- 
nistinio Egipto karalių lėšomis. Ta Tito Livijaus veikalo dalis, 
kurioje pasakojama apie Cezario laikus, neišliko. 

4 Korinto vazos = raižyto ir kalinėto metalo vazos. 


25 Cic. Pro Mil. 92. 

* Nežinomo Publilijaus Siro veikalo eilutė (frg. 119, Rib- 
beck). 


" Preteksta — pareigūno toga; auguras — iš paukščių ir dan- 
gaus ženklų ateitį spėjantis žynys, lenkta be gumbų lazda 
(lituus) — jo atributas ir „darbo“ įrankis. Ja auguras apibrėž- 
davo numatomą erdvę, kurioje laukdavo paukščių ir kitokių 
ženklų pasirodymo. Aukščiausio Romoje patricijų luomo vy- 


rai dėvėdavo raudonus pusbačius. 
* Apie tai Hdt. I. 86-87. 


* Ptolemajas su Mitridatu kėlė Kaligulos pavydą. Jis už- 
mušė Ptolemają (Suet. Ca 26; Dio Cass. LIX. 25) ir laikė 
kalėjime Mitridatą (Tac. Ann. XI. 8; Dio Cass. LX. 8). Senekos 
versija kitokia: vienas, pasak jo (matyt, Mitridatas), buvo iš- 
tremtas, o apie Ptolemajo mirtį rašytojas pasako neaiškiai. 


*“ Turima galvoje rytinis pasveikinimas. Žr. Marcijai apie 
paguodą, paaišk. 12. 


A „Plėšikėliai“ — dviejų spalvų figūrų žaidimas, panašus į 


šaškes ar šachmatus. 
* Centurionas - šimto karių būrio vadas, šimtininkas. 


3 Pompėjų nužudė Egipto karaliaus patarėjas Achila su 
buvusiu Pompėjaus karininku kažkokiu Septimijumi ir cen- 
turionu Salvijumi. Septimijus kirto pirmas, paskui kardus iš- 
sitraukė Salvijus ir Achila (Plut. Pomp. 79). Galbūt Septimijų 
su Salvijumi Seneka laiko Pompėjaus klientais. Ciceroną nu- 
žudė Antonijaus pasiųsti kariškiai, bet takelį, kuriuo bandė 

pabėgti Ciceronas, jiems parodė jo brolio Kvinto atleistinis, 
kartu ir klientas, Filologas, kurį Ciceronas buvo mokęs litera- 
tūros (Plut. Cic. 48). 


* Valerijus Maksimas pasakoja (VIII. 8), kad Alkibiadas 
kartą užtiko Sokratą „jojant“ apžergusį lazdą. 


5 Iki 16 val. mūsų laiku. Kadangi Romoje visi darbus 
pradėdavo auštant, Azinijus Polionas jau buvo dirbęs apie 
dešimt valandų. 


* Liberio vardą Seneka sieja su lot. žodžiu liber - laisvas. 


* Nežinoma kieno, gal Anakreonto, eilutė. Plg.: „Išprotėt 
laikinai - smagu!“ (Hor. Carm. IV. 12. 28). 


3 Plat Phaedr. 245a. 

* Arist Problem. 30. 1. 

* Dialoge Faidras Platono sukurto sielos kaip dviejų spar- 
nuotų žirgų traukiamo vežimo su vežėju vaizdo (Plat. Phaedr. 
246) užuomina. 

APIE GYVENIMO TRUMPUMĄ 

Veikalas skirtas Senekos žmonos Paulinos giminaičiui (gal 
broliui, o gal tėvui) Paulinui. Šis asmuo paprastai tapatina- 
mas su Tacito paminėtu 58 m. po Kr. romėnų kariuomenės 


Germanijoje vyriausiuoju vadu Pompėjumi Paulinu (Tac. Ann. 

XIII. 53) ir 62 m. po Kr. buvusiu konsulu (Tac. Ann. XV. 18). 
Manoma, kad traktatas sukurtas 49 m. po Kr. 


"' Graikų gydytojui Hipokratui priskiriamas aforizmas 
(Hipp. Aph. 1. 1). 


* Ciceronas (Tusc. disp. III. 69) šią mintį priskiria Teofrastui. 
3 Neaišku, kieno ši eilutė. 


* Karas su piliečiais - 42 m. po Kr. įvykęs Filipų mūšis, 
kuriame Cezario žudikus Brutą ir Kasijų puolė Oktaviano ir 
Antonijaus kariuomenė. Karas su bendražygiais - 40 m. pr. 
Kr. Peruzijos karas su Liucijumi Antonijumi. Karas su gimi- 
naičiais - 31 m. pr. Kr. mūšis prie Akcijaus su svainiu Mar- 


ku Antonijumi. 


> Makedonijoje įvyko Filipų mūšis. Sicilijos uostai buvo 
Seksto Pompėjaus įtakoje. 36 m. pr. Kr. Oktaviano laivynas, 
vadovaujamas Agripos, sumušė Sekstą Pompėjų. Po Akcijaus 
mūšio Oktavianas žygiavo į Siriją ir Mažąją Aziją ir ten 30 
m. pr. Kr. įtvirtino romėnų valdžią. Egiptą jis užkariavo tais 


pačiais metais. 


* Iki Augusto laikų daugelis Alpių rajonų buvo nepriklau- 
somi nuo romėnų. 25 m. pr. Kr. buvo pavergtos Vakarų Al- 
pių tautos. Nuo 16 m. pr. Kr. prasideda rytinių Alpių ir 


padunojės sričių užkariavimai. 


" Šiuos sąmokslus mini ir kiti rašytojai (Suet. Aug. 19; 
Vell. Pat. II. 91, 93; Dio Cass. LIV. 3). 

* Dėl nedoro gyvenimo ir politinių motyvų Augusto duk- 
tė Julija 2 m. pr. Kr. buvo ištremta į Pandateriją, paskui į 
Regijų. „Vėl su Antonijumi kelianti baimę moteris“ - duktė 
Julija, kuri buvo ištekėjusi už triumviro Marko Antonijaus 
jauniausiojo sūnaus Julo ir, matyt, susijusi su jo 2 m. pr. Kr. 
rengtu sąmokslu prieš Augustą. Ji taip pat kėlė baimę, kaip 
kadaise su Marku Antonijumi susidėjusi Egipto karalienė Kleo- 


patra. 
* Ciceronas konsulavo 63 m. pr. Kr. 


' Laiškas Atikui su tokiu sakiniu nėra išlikęs. Seneka tur- 
būt supainiojo adresato vardą. 


" Pretekstą (togą su raudonais apvadais) dėvėjo ne tik 
pareigūnai, bet ir berniukai iki pilnametystės. Tuo romėnai no- 
rėjo parodyti, kad berniukai - būsimieji valstybės tvarkytojai. 


'* Ciceronas teigia (De nat. deor. III. 32) Liucijų Druzą bu- 


vus užmuštą kažkokio Kvinto Varijaus. 
5 Įvairius reginius: gladiatorių ar cirko varžybas. 
* Vergilijaus Georgikų citata (Verg. Georg. III. 66-67). 
5 Varžytynių vietoje pretorius įsmeigdavo žemėn ietį. Iš 


varžytynių buvo parduodamas ir konfiskuotas proskribuotų 
ar apkaltintų nelojalumu imperatoriui asmenų turtas. 


16 Imtynės buvo nuo seniausių laikų labai populiari Grai- 
kijoje sporto šaka. Romėnai jų senovėje nekultivavo, jomis 


buvo pradėta domėtis I a. pr. Kr. 

"" Pirštais buvo spragsima nustatant taktą (Ouint. Inst. or. 
IX. 4. 51). 


8 Mmm — trumpos talentingai pamėgdžiojančių tikrovę 
aktorių vaidinamos buitinės scenelės. Jose buvo vaizduojami 
prekiautojų ir pirkėjų, plepių moterėlių, smuklės lankytojų, 


teismo ieškovo ir atsakovo ir panašūs dialogai. 
" Gnėjaus Pompėjaus prievardis buvo Didysis. 


“ Pasak legendos, Remui pasirodė šeši pesliai, o Romu- 
lui - dvylika (Liv. I. 7; Plut. Rom. 9). 


1 Žmogaus gyvenimo tikslu kinikai laikė dorybę. Ji su- 
tampa su laime. Dorybė yra sugebėjimas tenkintis mažu ir 
vengti blogio. Dorybės galima išmokti, bet tam reikia ne tiek 
žinių, kiek valios pastangų. Gebėjimas tenkintis mažu garan- 
tuoja nepriklausomybę. Tačiau ta nepriklausomybė reiškia ir 
kultūros, meno, šeimos, valstybės, turto, mokslo neigimą. To- 
kios individualistinės nuostatos stoikui Senekai reiškia nuto- 


limą nuo Žmogaus prigimties. 


2 Ir Ciceronas šeimynomis vadina filosofines mokyklas 
bei kryptis (Cic. De or. I. 10. 42; III. 16. 61; De div. II. 1. 3). 


> Plaut Amph. 113-114. 


“ Apžiūrėdamas milžinišką į karą su graikais siunčiamą 
kariuomenę, Kserksas apsiverkė ir savo graudulio priežastį 
paaiškino taip: „Man pasidarė liūdna, kai pagalvojau, koks 
trumpas tas Žmogaus gyvenimas, jeigu iš tokios daugybės po 
šimto metų nė vieno nebebus“ (Hdt. VII. 46). 

> Pradėjęs karjerą eiliniu kareiviu, Marijus septynis kar- 


tus buvo konsulu. 


* 211 m. pr. Kr. vyriausiuoju kariuomenės vadu paskirtas 


Scipionas buvo 24-erių metų. 


* Scipionas pasipriešino tautos siūlymui pastatyti jam sta- 
tulas forume ir Kapitolijaus Jupiterio šventykloje ir neleido pri- 
imti nutarimo, kad jį su triumfatoriaus drabužiais vaizduo- 
janti statula per šventes būtų procesijose nešama iš Galingojo 
Maloningojo Jupiterio šventyklos (Liv. XXXVIII. 56. 12-13). 


* Paulinas buvo Romos aprūpinimo duona vadovas (prae- 
fectus annonae). Jis turėjo prižiūrėti provincijų tiekiamą grūdų 
duoklę, rūpintis pervežimu, paskirstyti į sandėlius, žiūrėti, 
kad grūdai nesugestų. 


* Kaligula buvo pastatęs tarp Bajų ir Puteolų tiltą pasiva- 
žinėti. Svetonijus nurodo tiltą buvus 3600 žingsnių (5,3 km) 
ilgio (Suet. Cal. 19). Tam tiltui Kaligula panaudojo visus kro- 
vininius laivus: sustatė juos į eilę ir apipylė žemėmis. Todėl 


grūdų tiekimas Romai sutriko. 


“ Persijos karalius Kserksas, pastatęs tiltą per Helespontą. 
Žr. Apie išminčiaus tvirtybę, paaišk. 6. 


3 Metai Romoje buvo vadinami konsulų vardais. 


32 Vaikų laidotuvių atributai. 

POLIBIJUI APIE PAGUODĄ 


Manoma, kad veikalas parašytas 43 m. po Kr. pabaigos, 
44 m. po Kr. pradžios žiemą, Senekos tremties pradžioje. Jis 
skirtas atleistiniui Polibijui, imperatoriaus Klaudijaus kance- 
liarijos prašymų tvarkytojui (a libellis) paguosti dėl brolio mir- 
ties. 


' Klaudijus, kaip ir kiti imperatoriai, buvo vadinamas Ce- 


zariu. 


* Laisvųjų studijuojami mokslai. Senekos laikais dar nebu- 
vo susiformavusi septyneto dalykų (septem artes liberales) sis- 
tema. Tai įvyko vėliau, IV-V a. po Kr. 


* Polibijus buvo proza išvertęs Homero epus lotyniškai, o 
Vergilijaus Eneidą - graikiškai. 


* Klaudijus rašė istorijos veikalus, domėjosi mokslais (Suet. 
Claud. 41-42). 


* Neaišku, kodėl Seneka apibūdina pasakėčią kaip romė- 
nų dar nebandytą žanrą. Fedras tada jau buvo išleidęs keletą 
pasakėčių knygų. 


* Neišlikusios Enijaus tragedijos Telamonas eilutė (frg. 177, 
Vahlen). 


741 m. po. Kr. gimęs Klaudijaus sūnus Tiberijus Klaudi- 
jus Cezaris. Nuo 43 m. po Kr. dėl Klaudijaus pergalių Brita- 
nijoje jam senato nutarimu buvo suteiktas Britaniko vardas. 


55 m. po Kr. Neronas jį nunuodijo. 

* Prieš Klaudijų imperatoriumi buvo Kaligula. 


* Dėl Klaudijaus žmonos Mesalinos intrigų Senekai grėsė 


mirties bausmė, bet Klaudijus pakeitė ją tremtimi. 


0 Fastai (fasti) - vyriausiųjų žynių daromi svarbiausių įvy- 
kių ir švenčių sąrašai, vėliau - valdininkų sąrašai. Čia turi- 


mas galvoje imperatorių ir jų šeimų įvykių sąrašas. 


" Atrijus - svarbiausia romėnų namo patalpa, kambarys 
su skyle stoge ir baseinu po ja lietaus vandeniui, su židiniu, 
namų dievų statulėlėmis ir protėvių kaukėmis. Senovėje tai 
buvo šeimos gyvenimo vieta, vėliau - oficiali priėmimų me- 
nė. Todėl žodis „atrijus“ tapo žodžio „rūmai“ sinonimu. Ce- 


zarių atrijus — imperatorių rūmai. 


'* 187 m. pr. Kr. Scipiono brolis Liucijus Kornelijus Scipio- 
nas Aziatikas buvo patrauktas į teismą dėl karo su Antiochu 
dalies grobio pasisavinimo. Jam buvo priteista sumokėti tam 
tikrą sumą. Tokios sumos nebuvo rasta nei kratos metu, nei 
Scipionas turėjo. Ją surinko giminaičiai (Liv. XXXVIII. 45-60). 
Jo brolis Publijus Kornelijus Scipionas Afrikietis Vyresnysis 


visada rūpinosi juo. 


5 Publijus Kornelijus Scipionas Emilianas Afrikietis buvo 
neseniai įsūnytas Scipiono Vyresniojo, kai 168 m. pr. Kr. mi- 
rė du jo broliai. Jo tėvas Emilijus Paulas kaip tik tada trium- 
favo, nugalėjęs Makedonijos karalių Persėją. 146 m. pr. Kr. 


Scipionas sugriovė Kartaginą. 

"* Abu broliai Lukulai, Liucijus ir Markas, labai sutarė ir 
buvo prisirišę vienas prie kito. Jie abu kartu pradėjo kopti 
karjeros laiptais, 79 m. pr. Kr. eidami edilų pareigas (Plut. 
Luc. 1). 


5 Gnėjaus Pompėjaus Didžiojo sūnūs Gnėjus ir Sekstas 
Pompėjai. Gnėjus Pompėjus žuvo mūšyje prie Mundos 45 m. 
pr. Kr. Sekstas Pompėjus buvo sučiuptas ir nužudytas Milete 
35 m. pr. Kr. 


'* Neaišku, ką Seneka turi galvoje. Seksto sesuo buvo iš- 
tekėjusi už Sulos sūnaus Fausto. Pastarasis visą laiką kovėsi 
uošvio Pompėjaus pusėje ir buvo nužudytas 46 m. pr. Kr. 

" Marcelas. 

'š Jaunuomenės vadas (princeps iuventutis) — atsižvelgiant į 
senovės tradiciją (Liv. II. 12. 15) Augusto anūkams Gajui ir 


Liucijui suteiktas titulas. 


"* Marko Antonijaus brolis Gajus Antonijus buvo nužudy- 


tas Makedonijoje 42 m. pr. Kr. Bruto įsakymu. 
* 19 legionų turėjusi Cezario žudikų Bruto ir Kasijaus 
kariuomenė 42 m. pr. Kr. Filipų mūšyje buvo sumušta Marko 


Antonijaus ir Oktaviano. 


"1 Klaudijus neteko brolio Germaniko, Tiberijaus nunuo- 


dyto 19 m. po Kr., ir sesers Livilos, nužudytos 31 m. po Kr. 
“ Kaligula. 

MOTINAI HELVIJAI APIE PAGUODĄ 


Veikalą autorius paskyrė savo motinai Helvijai. Manoma, 
kad jis parašytas 42 m. po Kr., Senekos tremties pradžioje. 
Helvija su vyru į Romą atvyko iš Ispanijos, bet jos giminė 
buvo kilusi iš Italijos šiaurės. 


' Senekos tėvas gimė 55 m. pr. Kr. Ispanijoje, Kordubos 
mieste, raitelio šeimoje. Jo protėviai, kaip ir Helvijos, matyt, 
kilę iš Šiaurės Italijos. Jaunas atvyko į Romą mokytis, o pas- 
kui ten apsigyveno ir garsėjo kaip puikus retorikos teoretikas 
ir praktikas. Parašė pilietinių karų istoriją (Suet. Tib. 73); ji 
neišliko. Liko tik dalis jo sūnums skirto retorikos veikalo. 
Seneka Vyresnysis mirė 40 m. po Kr. 


? Trys sūnūs: Novatas, Seneka filosofas ir Mela. 
* Senekos laikais Romoje gyveno apie milijoną Žmonių. 


* Vieni Antikos rašytojai etruskus laikė autochtonais (Dion. 
Hal. I. 28), kiti teigė juos atkeliavus iš Mažosios Azijos pu- 
siasalio (Hdt. I. 94). Naujaisiais laikais dar buvo pasiūlyta 
nordinė jų kilmės versija (Niehbur, Momsen). 


> Pasak legendos, achajams įsiveržus į Troją, karaliaus 
Priamo pusbrolio Anchiso ir Afroditės sūnui Enėjui (Ainėjui) 
dievai liepė pasitraukti iš griaunamo ir deginamo miesto. Už- 
sisodinęs ant pečių seną tėvą, viena ranka vesdamasis sūnų, 
kita nešdamasis dievų statulėles, Enėjas pasitraukė iš Trojos, 
surinko kitus bėglius, pasistatė laivyną ir, ilgai klaidžiojęs, 
atvyko į Italiją. Jo tolesni palikuonys buvo Romos įkūrėjai 


Romulas ir Remas (Liv. I. 1-7). 

* Seneka supainiojo: Masiliją įkūrė ne Vidurio Graikijos 
srities Fokidės, o Mažosios Azijos pusiasalyje buvusio Foka- 


jos miesto kolonistai. 


" Ligurai - II tūkst. pr. Kr. Vakarų Italijoje, Korsikoje, Is- 
panijoje gyvenusi tauta. Vėliau užėmė mažesnę teritoriją Ape- 
ninų pusiasalio Šiaurės Vakaruose. Romėnai pradėjo užka- 


riauti ligurus II a. pr. Kr. antroje pusėje. 
* Kantabrai — šiaurinės Ispanijos tauta. 


* Protas (voug, ratio) ikisokratikų laikytas žmogaus dvasia, 
arba sumišusia su siela, arba atskira. Ksenofanas protą laikė 
dievu ar dieviška dvasia, Anaksagoras teigė, kad jis nesimai- 
šo su medžiaga ir tvarko visatą bei paveikė pirminę medžia- 
gą, nuo kurios prasidėjo vystymasis. Aristoteliui dievas yra 


nuolatos visa veikiantis protas. 

W zvevua, spiritus — įvairiais būdais persmelkianti ne tik 
pasaulį, bet ir atskirybes dieviška dvasia. Ji sužadina medžia- 
goje įpavidalinančias logo jėgas. 


" Stoikams būdingas determinizmas. 


"* Portikas — dengta kolonada, skirta pasivaikščioti, biblio- 
tekoms, meno kūriniams rodyti. Romėnai retai statė portikus 
kaip atskirą pastatą. Jie paprastai būdavo pristatyti prie kito 


pastato. 


5 Poilsiui skirtos vėsios olos. 

'* Senekos laikais ant Palatino kalno tebestovėjo vadina- 
moji Romulo trobelė. Tai buvo iš moliu apdrėbtų žabų supin- 
ta nendrėmis dengta pirkelė. Ji buvo nuolatos remontuojama, 
atnaujinama ir turėjo romėnams priminti svarbų senolių pos- 


tulatą - kuklų gyvenimo būdą (paupertas). 


5 Turimas galvoje Cezario Galiją užkariaujant praleistas 
laikas (58-51 m. pr. Kr.). 


'* Pralaimėjusios Pompėjaus kariuomenės likučiai po Far- 
salo mūšio persikėlė į Afriką. Cezaris su jais kariavo 46- 
45 m. pr. Kr. Dalis buvusios Pompėjaus kariuomenės jo sūnų 
vadovaujama įsitvirtino Ispanijoje. Cezaris su jais kariavo 46- 
45 m. pr. Kr. Vydamasis Pompėjų, Cezaris 47 m. pr. Kr. 
persikėlė į Egiptą ir ten įsijungė į dinastines kovas. 


" Po 53 m. pr. Kr. Kraso pralaimėjimo partams romėnai 
ilgai jautė nepasitenkinimą, kad jiems dar neatkeršyta. I a. 
pr. Kr. šis motyvas buvo tapęs bendrąja romėnų literatūros 


vieta. 


Iš Sestercijus — sidabrinė pusantro asio vertės moneta. Su- 
trumpintai žymima IIS (lazdelės žymi du asius, o raidė S 


reiškia semi — pusė) arba HS. 


"* Kadangi romėnų dievai buvo neantropomorfizuoti, ilgai 
visai nebuvo daromi dievų atvaizdai. Vėliau jie pasirodė dėl 
kitų tautų kultūrų įtakos. Seniausių laikų statulėlės ir statulos 


buvo molinės ir medinės. 

* Pabrėžiamas protėvių dorovės (mores maiorum) princi- 
pas- duotojo žodžio laikymasis (fides). Seneka turi galvoje 
Regulą. 


1 Samnitų nugalėtojas Markas Kurijus Dentatas buvo ne 
diktatorius, o konsulas. Kai po karo su sabinais už nuopel- 
nus senatas jam nutarė skirti didesnį žemės sklypą negu ki- 
tiems kariams, jis atsisakė (Front. Strat. IV. 3. 12). 


" 155 m. pr. Kr. iš Romos senato nutarimu buvo išvaryti 
graikų filosofai Karneadas, Kritolajas ir Diogenas, nes Kato- 
nui Vyresniajam ir kitiems jie pasirodė savo idėjomis gadiną 


jaunuomenę. 


5 Turimas galvoje Gnėjus Scipionas, konsulavęs 222 m. 
pr. Kr., užkariavęs Milaną, 218-217 m. vadovavęs kariuome- 
nei Ispanijoje. Mirė skurde ir dukterims nepaliko turto krai- 
čiui (Front. Strat. IV. 3. 4). 


“* Seneka supainiojo: tai buvo ne Aristidas, o Fokionas 
(402-318 m. pr. Kr.), promakedoniškų nuotaikų Atėnų valsty- 
bės veikėjas, Demosteno priešininkas. 


* Senekos motina neturėjo teisės turėti savo turto. Jei san- 
tuoka sudaroma pagal principą cum manu, moteris pereidavo 
vyro valdžion, ir jos turto reikalus tvarkė vyras. Jei tuokda- 
vosi pagal sine manu principą, moteris likdavo tėvo (pater fami- 
lias) valdžioje. Tada ir ištekėjusi ji tebebuvo šeimos duktė 
(filia familias). Abiem atvejais moteris neturėjo teisės paveldėti 
testamentu kieno nors jai paliekamą turtą, užrašyti testamentu 
kam nors turtą ar kaip kitaip jį tvarkyti. Ta teisė priklausė 

jos tėvui ar vyrui kaip jos globėjams. Bet būta ir įvairių įsta- 
tymo apėjimo formų (Cic. Pro Mur. 12. 27). Tačiau tris vaikus 
turinti moteris nuo Augusto laikų įgijo teisę tvarkyti turtą 
savarankiškai. Nežinia, kodėl trijų vaikų teise galėjusi pasi- 
naudoti Senekos motina tebesilaikė senovinės padėties. Ma- 
tyt, jai taip buvo patogiau. 


* Nuo seniausių laikų Romoje našlė dešimtį mėnesių po 
vyro mirties turėjo nešioti gedulo drabužius, negalėjo links- 
mintis ar ištekėti. Nepaklususi nuostatui moteris buvo laiko- 


ma negarbinga (infamis). 


" Vyresnysis Senekos brolis Novatas buvo atsidėjęs vals- 
tybės veiklai, o jaunesnysis Mela gyveno privataus Žmogaus 
gyvenimą. 


* Senekos sūnėnas, jaunesniojo jo brolio Melos sūnus Mar- 
kas, būsimasis poetas, epo Farsalo mūšis autorius Markas Lu- 
kanas. Tada jis turėjo apie trejus metus. 

* Senekos maldos nebuvo išklausytos: kaip Pizono sąmoks- 
lo dalyvis Lukanas mirė tais pačiais 65 m. po Kr., kaip ir 
Seneka bei jo broliai. 


3 Senekos dukterėčia, brolio Novato duktė. 


31 Seneka gimė Korduboje, bet vaikas būdamas buvo at- 


vežtas į Romą, kur tėvas jau seniau buvo įsigijęs namus. 


32 Susirgęs plaučių liga, Seneka buvo išvykęs gydytis į 
Egiptą, kur jo tetėnas buvo vietininku. 

S Senekos tetėnas Gajus Galerijus buvo Egipto valdytojas 
apie 16-31 m. po Kr. (Plin. Nat. hist. XIX. 3). 


* Pasak graikų mito, Ferų karaliui Admetui Apolonas bu- 
vo suteikęs malonę nemirti atėjus mirties valandai, jei kas 
nors kitas sutiks mirti vietoj jo. Niekas nesutiko, išskyrus 
žmoną Alkestidę. Jos taurumo sužavėtas Heraklis susikovė 
su mirties dievaičiu Tanatu ir grąžino Alkestidei gyvybę. Pa- 
sinaudojęs šiuo mitu, Euripidas sukūrė tragediją Alkestide. 


APIE GERADARYSTES 
Pirma knyga 


Manoma, kad veikalas parašytas 59-60 m. po Kr. Jis skir- 


tas iš Lugduno miesto kilusiam autoriaus draugui Liberaliui. 


" bio, natura, stoikų manymu, yra sąmoningai kurianti 
jėga, metodiškai žengianti į kūrimą ugnis. Tai dvasinis, pro- 
tingai medžiagą įpavidalinantis principas. Ji yra ne kas kita 
kaip logas. Tai esmė, tam tikros būdingos tam daiktui savy- 
bės. Kiekvieno daikto guo1c sąlygojama tikslo, paskirties, vie- 
tos kosmo sąrangoje. Dievų ovric (natura deorum) - gėrio tei- 


kimas. 
2 Nežinomo komedijų rašytojo eilutės. 
* Romėnai labiau pabrėžė ne gracijų grožio apskritai glo- 


bą, 0 jų maloningumą, meilumą, jų teikiamą atsidėkojimo no- 
rą. 

* Tunika - marškiniai, dėvėti ir vyrų, ir moterų. Drabužis, 
matyt, atkeliavo iš Rytų, nes žodis kilęs iš hebrajų kalbos. 
Senų senovėje romėnai tunikų nedėvėjo, jie togas vilkdavosi 
ant nuogo kūno, tik užsirišę klubų raištį. Kadaise tuniką su- 
darė du per pečius ir šonuose susegti medžiagos gabalai. Vė- 
liau tunikos šonai būdavo susiuvami, o dar vėliau atsirado 
tunika su rankovėmis (tunica manicata). Senatorių luomo vyrų 
tunika turėjo po plačią raudoną vertikalią juostą priekio ir 
nugaros viduryje (Hunica laticlavia), o raitelių luomo - tokią 
pat siaurą juostą (tunica angusticlavia). Vyrų tunikos buvo iki 
kelių, moterų - ilgos. Ir senatorių, ir vergų tunikos buvo 


vilnonės. 


* Hes. Theog. 907-911. Seneka sulotynina Aglajos vardą: 
Aegle. 


* Hefaisto žmoną Homeras vadina tiesiog Charite (Hom. 
II. XVIII. 382-392). Be šios, jis dar mini charitę Pasitėją, He- 
ros pažadėtą į žmonas dievaičiui Miegui (Hom. II. XIV. 267- 
269). 


" Charičių (gracijų) artumas Hermiui (Merkurijui) iš tiesų 
retas dalykas. Dažniau jos siejamos su Apolono sfera (Paus. 
IX. 35. 3). Charičių ir Hermio gretinimas, matyt, laikytinas 
graikų gerokai primirštu ikiindoeuropietiškos kultūros relik- 
tu, kai Hermis buvo derlingumo, vaisingumo dievas (jo laz- 
da - falas, jo ryšiai su požemio pasauliu), o su horomis tapa- 
tintos charitės (Paus. IX. 35. 1-2) globojo vegetatyvines gam- 


tos jėgas. 

ė Matyt, turimas galvoje neišlikęs Diogeno Laertijo mini- 
mas (Diog. Laert. VII. 202) Chrisipo veikalas Apie geradarys- 


tes. 


* Matyt, turimas galvoje Hekatono veikalas Apie pareigas 
(plg. frg. XI, Fowler). 


'* Eurinomės vardą Chrisipas kildina iš graikiškų Žodžių 
„plotis“ ir „dalyti“. 


" Hes. Theog. 909; Homeras (Il. XVIII. 39) Taliją vadina 


nereide. 


'* Dantytos miesto sienos formą turinčia auksine karūna 
(corona muralis) būdavo apdovanojamas pirmas ant apsuptos 
tvirtovės sienos užlipęs karys (Liv. XXIV. 48). Iš ąžuolo lapų 
nupintas piliečio vainikas (corona civica) buvo uždedamas iš- 
gelbėjusiam nuo mirties romėnų pilietį kariui (Liv. X. 46; Tac. 
Arm. III. 21). 


4 


5 Paaukštinimas iš žemės, akmens ar medžio teisėtumą 


vykdantiems asmenims, paprastai pretoriui ir teisėjams. 


“ Triumfatoriaus vežimas, kuriuo jis važiuodavo triumfo 


eisenoje. 


5 Verg. Georg. IV. 132. Seneka truputį pakeičia Vergilijų, 
pritaikydamas savo dėstomam dalykui. Verg.: regum aeguabit 


opes animis; Sen: regum ačguavit opes animo. 


16 Šį įvykį pasakoja ir Diogenas Laertijas (Diog. Laert. II. 
34). 

V Plg. Tac. Ann. XIII. 45-46; Suet. Oth. 3. 1. 
"* Plg. Gic. De off. I. 16. 7-8. 


" Tą patį įvykį pasakodamas Plutarchas mini ne korintie- 
čius, o megariečius (Plut. De unius in rep. dom. II. 826cd). 


* Herkulį stoikai laikė praktinio stoicizmo pavyzdžiu. 


Antra knyga 


' Graikų šokio, vardu chordas, vaizdas: vienas šokėjas tem- 
pia kitus, įsikibusius į virvę. 


* Stoikų nuomone, draugystė išauga iš prigimtinio Žmo- 
gaus palankumo kitam Žmogui ir pasireiškia dvasiškai ben- 
draujant, esant vienodam pasaulio supratimui ir pažiūroms. 
Ideali draugystė prieinama tik išminčiui. Bet stoikai pripažįs- 
ta ir praktinę paprastų Žmonių draugystę. 


3 Panašiai kalba Marcialis: 


Febai, tavęs paprašiau sestercijų šimtą paskolint, 
Kai pasakei: „O kodėl nicko manęs neprašai?“ 
Bet klausinėji, delsi, gaišuoji ir dešimt dienų jau 


Mudu abu kankini. Febai, geriau nebeduok. 


(Mart. VI. 20-23. Vertė D. Dilytė.) 
+ Nežinomo komediografo eilutės. 


5 Pretorionai > Augusto įkurtos asmeninės imperatoriaus 
kariuomenės kariai. Augustas laikė 9 jų kohortas (kohortoje 

buvo 500 kareivių) aplink Romą. Tiberijus įkurdino pretorio- 
nus pačioje Romoje. Jausdami savo jėgą, jie kišosi į politiką: 
nužudė Kaligulą, dalyvavo sąmoksle prieš Neroną, paskelbė 
imperatoriumi Otoną, reikalavo, kad Nerva nubaustų Domi- 


ciano žudikus etc. 


Tacitas sako panašiai atsitikus Propercijui Celeriui (Tac. 
Ann. I. 75. 5). Tą patį pasakoja ir Svetonijus (Suet. Tib. 47). 


7 Šį įvykį papasakojęs Diogenas Laertijas praneša ir drau- 
go vardą: tai buvęs istorikas Ktesibijas. Diogenas Laertijas 
sako, kad Ktesibijas iš karto suprato, kas padėjo pinigų (Diog. 
Laert. IV. 37). 


* Apie tą patį Marcialis sako taip: 
Kiek man davęs esi, žinau, ir amžiais atminsiu. 
Tai kodėl nesakau? Postumai, tu juk kalbi! 
Vos tik bandau aš kam nors apsakyti dovanas tavo, 
Tuoj man sušunka: „Žinau! Viską išklojo jis pats“. 
Dviem tuo pačiu užsiimt negražu, ir vieno užtenka. 
Nori, kad skelbčiau ašai? Pats tučtuojau tu nutilk! 
(Mart. IV. 52. 1-6. Vertė D. Dilytė.) 


* Persų vergija graikų literatūroje paprastai supriešinama 
su graiku laisve. Graikų rašytojai pabrėžė, kad persai yra 
karaliaus vergai, o graikai - laisvi žmonės. Proskinezės (gu- 
limosi kniūbsčiomis prieš valdovą) paprotį bandęs perimti iš 
persų Aleksandras Makedonietis susilaukė griežtos graikų ir 
makedonų kritikos ir pasipriešinimo. 


' Kairė pusė romėnų buvo laikoma nelaiminga. 

" Plutarchas pasakoja, jog Aleksandras padovanojo Peri- 
lui penkis šimtus talentų dukters kraičiui. Prieštaraujančiam 
dėl per didelės dovanos Perilui atsakęs taip, kaip aprašyta 
Senekos (Plut. Reg. et imp. 179b). 


!? Talentas —- graikų vartotas atsiskaitymo vienetas, apie 
26,2 kg sidabro. Vėliau buvo pradėtos kaldinti tą kiekį išreiš- 


kiančios monetos. 


5 Kinizmas skelbė materialių gėrybių ir vertybių atsisaky- 


mą ir niekinimą. 


4 Denarijus - romėnų piniginis vienetas, lygus keturiems 


sestercijams. 


5 Pila trigonalis vadinamas žaidimas. Žaidėjai stovi tri- 
kampiu ir mėto vienas kitam sviedinį. Dar romėnai turėjo 
žaidimus datatim, kai kamuolys būdavo perduodamas metant, 


x expulsim, kai sviedinys mušinėjimas. 

'* Plg. Hec. frg. XII, Fowler. 

" Panašiai kalba Aristotelis: „Geradėjai būna draugiškai 
nusiteikę ir myli gavusius dovaną, net jeigu jie būtų jiems 


visai nenaudingi nei dabar, nei ateityje“ (Arist. Eth. Nic. IX. 
1167b). Plg. Cic. De am. 31. 


Iš Galbūt Nerono įteiktų dovanų Senekai užuomina. Apie 
tai - Tac. Am. XIV. 52-56. 

" Tai buvo paplitęs, labai retorikos mokyklų mėgstamas 
siužetas apie Ferų tiraną Jasoną (Cic. De nat. deor. III. 70; Val. 
Max. I. 8; Plut. De inim. util. 6. 9). 


*“ Bestijarijus — su žvėrimis besikaunantis gladiatorius. Apie 
šį įvykį pasakoja ir Aulas Gelijus (Noct. Att. V. 13). 


"Matyt, čia pateikiamas vienas iš retorikos mokyklose 
mėgstamų variantų. Įsivaizduojama, kad Cezaris nenužudy- 
tas, o Brutas sučiuptas, bet jam dovanojama gyvybė. Moki- 
niai turėjo pasakyti įsivaizduojamą Bruto kalbą. Plg. panašų 
variantą: Ciceronas svarsto, ar prašyti Antonijų dovanoti gy- 
vybę (Sen. Rh. Suas. 6). 


* Seneka turi galvoje Tarkvinijų Išdidųjį. Pirmasis Romos 
karalius Romulas (VIII a. pr. Kr.) dingo griaudžiant, žaibuo- 
jant ir lyjant (Liv. I. 16.), trečiasis karalius Tulas Hostilijus 
(VII m. pr. Kr.) buvo užmuštas žaibo (Liv. I. 22; Cic. De rep. 
II. 17; Dio. Hal. II. 35), penktasis karalius Tarkvinijus Sena- 
sis (VI a. pr. Kr. pradžia) buvo užmuštas žudikų (Liv. I. 40- 
41), šeštasis Servijus Tulijus (VI a. pr. Kr.) užmuštas žudikų 
(Liv. I. 48). 


= Gyvybę išgelbėjęs Žmogus buvo laikomas tarsi antrą 
kartą išgelbėtajam gyvybę suteikusiu tėvu (Cic. Cum sen grat. 
it 4. 8). 


4 Plg. Hec. frg. XIIL Fowler. 


“ Tikriausiai turimos galvoje gladiatorių varžybos, kurias 


rengti pasiryžusiam žmogui draugai padėdavo pinigais. 

26 Tarpininkai (pararii) - Žmonės, vienu metu skolinantys 
ir pasiskolinantys vienodą pinigų sumą. Tarkim, A asmeniš- 
kai paskolino B 100000 sestercijų (HS). Po jų pasikeistų raštų 
pasirodys visai kitas dalykas: A bus laikomas paskolinusiu 
kitiems asmenims, pvz., 10000 HS - M, 20000 HS - Nirt.t,, 
o B bus laikomas pasiskolinusiu iš tarpininkų M, N ir kitų 
lygiai tokias pat sumas. Taip A sumažina riziką, atsitiktinį 
skolininką B pakeisdamas norimais. 


"7 Karceis — vieta cirke, iš kurios išvažiuodavo rungty- 
niauti vežimai. Čia, matyt, turima galvoje panaši stadiono 


starto vieta. 


* Norėdamas pasisavinti Lentulo turtą, Tiberijus grasini- 
mais privertė jį nusižudyti. Seneka nori pasakyti, kad jis ne- 


pasinaudojo savo turtu, tik matė. 


* Nuo 494 m. pr. Kr. buvo pradėti rinkti liaudies tribūnai 
(tribuni plebis) plebėjų interesams ginti. Iš pradžių jų buvo 2, 
vėliau 6, o nuo 457 m. pr. Kr. - 10 (Liv. II. 33; III. 30). Jie 
turėjo veto, intercedo, prohibeo teisę senato nutarimams ir ma- 
gistratų sprendimams, galėjo sušaukti senatą, kištis į baudžia- 
mąjį ar civilinį procesus ir protestuoti teismo sprendimą (Liv. 
IV. 6, 26, 60; V. 9; XXIX. 20). Pabuvę tribūnais ne senatoriai 
pereidavo į senatorių luomą. Sula įstatymu (Icx Cornelia de 
tribunica potestate) 80 m. pr. Kr. buvo beveik panaikinęs tribū- 
natą, bet 70 m. pr. Kr. tribūnų teisės vėl buvo atstatytos. 


30 Pirmiausia epikūrininkai. Lukrecijus, paaimanavęs dėl 


žmonių darbą sunaikinančių gamtos stichijų, tykančių pavojų 


676 


PAAIŠKINIMAI 


ir ligų, dėl gimusio kūdikio bejėgiškumo (Lucr. De rer. nat. 
V. 213-229), sako taip: 


Žvėrys tuo tarpu ir stambūs bei smulkūs galvijai išauga, 
ir barškalų jiems nereikia jokių, kaip ir to, kad vaikystėj 
auklė maitintoja vapesiu savo juos švelniai ramintų; 
apdarą keist pagal metų laikus taip pat jiems nereikia; 
nereikalingi jie nei ginklų, nei sienų aukštųjų, 

kad savo turtą apsaugotų: visko jiems teikia gausingai 


žemė, maitintoja jųjų visų, ir gamta gudragalvė. 


(Lucr. V. 230-234. Vertė M. Račkauskas.) 
Ciceronas (Tusc. disp. III. 28) sako, kad ne tik epikūrininkai, 
bet ir peripatetikas Teofrastas skundėsi, kad varnos gyvena 


daug ilgiau už žmogų. 


* Stoikai teigė, kad kosmas egzistuoja dėl dievų ir žmo- 
nių. Plg.: deorum et hominum causa mundum est factum. Cic. De 
nat. deor. II. 133. 


?2 Panašiai rašo Aristotelis: „Tokie yra amatininkai ir me- 
nininkai; kiekvienas savo rankų darbą myli labiau, negu dar- 
bas jį mylėtų, jei taptų gyvas. Geriausiai tai matyti iš poetų: 
savo kūrinius jie karštai myli tarsi savo vaikus. Panašiai tu- 
rime vaizduotis ir geradėjus: suteiktoji malonė yra jų dar- 
bas - jie jį myli labiau, negu darbas jį dirbantijį“ (Arist. Eth. 
Nic. IX. 1176b, 1168a). 


Trečia knyga 


' Aristotelis apie tai samprotauja taip: „Dauguma mano, 
kad gavėjai yra skolininkai, o davėjai - skolintojai. Mat kaip 

skolos atveju skolininkai nori, kad skolintojo iš viso nebūtų, 
o skolintojai net rūpinasi skolininkų gerove, taip ir geradėjai 
nori, kad gavėjams gerai klotųsi, nes tada jie galės atsidėkoti, 
Oo gavėjams visai nerūpi už malonę atsilyginti. Epicharmas 
galbūt pasakytų, kad toks aiškinimas kyla iš pesimistinio po- 
žiūrio į Žmogaus prigimtį, nes dauguma Žmonių užmiršta 
geradarybę ir verčiau nori imti dovaną negu duoti“ (Arist. 
Eth. Nic. IX. 1167b). 


* Plg. Epic. frg. 435, Usener. 


* Retorikos mokyklų pratybų siužetas (Sen. Rhet. Contr. 
II. 5). 


* Bausmė už nedėkingumą buvo Marselyje (Val. Max. II. 
6. 7) ir Persijoje (Xen. Cyr. I. 2. 7). Apie padėtį Atėnuose 
Ksenofonto Sokratas sako taip: „Nejaugi nežinai, kad valsty- 
bė į jokį nedėkingumą nė nekreipia dėmesio ir už tai netei- 
sia - tiesiog nepastebi Žmonių, kurie, patyrę geradarystę, ne- 
atsidėkoja tuo pačiu“ (Xen. Mem. II. 2. 13). Romoje už nedė- 
kingumą yra baudę imperatoriai (Suet. Cl 38 Neo 32). 


“ Formulė — trumpas raštiškas pretoriaus nurodymas, ku- 
riuo viena fraze paskirtajam teisėjui pranešama, kokiomis fak- 
tinėmis ir juridinėmis aplinkybėmis tas turi nuteisti ar ištei- 
sinti atsakovą. Kiekvienas ieškinys turėjo savo formulę. For- 
mulių pavyzdžiai buvo išdėstyti pretoriaus edikte, bet preto- 


- wos 


5 Nuo paaukštinimo (tribunolo) paduoti užrašytą ant vaš- 


kuotos lentelės nuosprendį. 

' Teisėjai paprastai buvo raitelių luomo vyrai; jų priklau- 
somybė tam luomui turėjo atitikti cenzo reikalavimus. Pa- 
dengtos plonu tinko sluoksniu ir nubaltintos lentos buvo nau- 
dojamos įvairiems potvarkiams, pranešimams ir sąrašams 


skelbti. Čia turimi galvoje teisėjų sąrašai. 


* Teatre už senatorių vietų esančių 14 eilių pagal 67 m. 
pr. Kr. išleistą Roscijaus įstatymą (lex Roscia theatralis) buvo 
skirtos raiteliams, turintiems ne mažesnį kaip 400000 HS tur- 


to cenzą. 


* Lentelėse (tabulae plurium) tarpininkai įrašydavo skolą, o 
kreditorius įrašydavo savo. Klausinėjimas (interrogatio) - sko- 
lintojo ir kreditoriaus pasikalbėjimas pagal nustatytą formulę. 
Kreditorius kreipdavosi vienu žodžiu į skolininką, klausda- 
mas: Spondes? (arba Dabis? Promittis? Facies?) Skolininkas at- 
sakydavo: spondeo (dabo, promitto, faciam). Šis pasikalbėjimas 
prilygo raštiškam skolos pripažinimui ir pažadėjimui ją grą- 


žinti. 


'* Romėnai mūvėjo žiedus su raižytomis akutėmis. Jos bu- 
vo jų asmeniniai antspaudai. Jais jie naudojosi kaip liudytojai 
patvirtindami kokią nors sutartį ar testamentą bei antspau- 
duodavo savo dokumentus. Antspaudas buvo įspaudžiamas 


ir vaškuotų lentelių dipticho išorėje, ir viduje. 
" Nuo I a. pr. Kr. vidurio Romoje buvo leidžiamas laik- 


raštis Acta diurna („Kasdienės žinios“). Iš pradžių jame buvo 


skelbiami senato posėdžių nutarimai bei kiti oficialūs doku- 

mentai ir įvykiai, o imperatorių laikais — įvairios rūmų nau- 


jienos ir kitokie pranešimai. 


'* Plg. Hec. fgr. XIV, Fowler. Plg. Arist. Eth. Nic. VIII 
1161 b: „Taigi su vergu kaip vergu negali būti draugystės, 


bet tik su vergu kaip Žmogumi“. 
5 Plg. Chrys. frg. III. 351, Arnim. 


* Praefectus urbis. Iki I a. po Kr. pradžios taip buvo va- 
dinamas Lotynų švenčių (Ludi Latini) rengėjas. Vėliau ši pa- 
reigybė pasidarė nuolatinė (Suet. Aug. 37). Prefektui priklau- 
sė policija (cohortes urbanae), jis buvo apeliacijos instancija: pir- 
mą sykį Romos istorijoje į pareigūną su skundais galėjo kreip- 


tis vergai. 


"5 Tai įvyko per Sąjungininkų karą 89 m. pr. Kr. Romėnų 
vadas - Gnėjus Pompėjus Strabonas. Marsai - Italijos vidurio 


gentis. 


'* Cezaris apsupo ir paėmė Korfinijų, kuriame buvo įsi- 


tvirtinę pompėjininkai, 49 m. pr. Kr. 


" Turimos galvoje 43 m. pr. Kr. proskripcijos žudynės. 
Panašių įvykių pasakoja Apianas (Bell. civ. IV. 29, 43). 


Iš Tacitas nurodo, jog įskundinėjimų lavina prasidėjo at- 
gaivinus įstatymą dėl didybės įžeidimo (Tac. Arm. I. 72-73). 
Tas įstatymas buvo išleistas Sulos 81 m. pr. Kr. (lex Cornelia 


de maiestate) ir buvo nukreiptas prieš romėnų tautos reikšmės 

menkinimą, jos pareigūnų įžeidimą. Tiberijus jį pritaikė im- 


peratoriaus didybės įžeidimui. Plg. Suet. Tib. 58. 


* Plg. Plin. Epist. V. 19; VIII. 16; IX. 21; Iuv. VI. 222; VIII. 
1-86. Juvenalis mano taip pat, kaip ir Seneka: 


Dvasios dorybes pirma mums parodyk; tik taip nusipelnęs 
vardo garbingo, ir žodžiais, ir darbu gindamas tiesą, 


būsi kilmingas tikrai. 


(Iuv. VIII. 24-26.) 
* Plg. Sen. Rhet. Contr. III. 4. 1. 


*" Romėnų šeimos galva (pater familias) į visus šeimynos 
narius, taip pat ir į vaikus, turėjo gyvybės ir mirties teisę (ius 
vitae necisgue). Gimęs vaikas būdavo padedamas ant žemės. Jį 
pakeldamas tėvas tuo gestu pareikšdavo, kad imasi auginti. 
Jei tėvas nepakeldavo kūdikio, jis būdavo išmetamas. Bet svei- 
ko vaiko išmetimas paprastai būdavo smerkiamas. Nesmerk- 
tina buvo atsikratyti tik išsigimusių ir labai silpnų kūdikių. 


II a. pr. Kr. išmesti sveikus kūdikius buvo uždrausta įstatymo. 


2 Laivo vainikas (corona navalis arba corona rostrata) būda- 
vo dovanojamas kariui, pirmam užlipusiam ant priešų laivo 
denio. Livijus (Per. 129), kaip ir Seneka, teigia, kad Agripa 
vienintelis buvo gavęs tokį apdovanojimą. Plinijus Vyresnysis 
dar mini Marką Varoną (Nat. hist. VII. 115). 


“ Agripa pastatė Panteoną, termas, nutiesė vandentiekį. 

“* Gajaus Julijaus Cezario, įsūnijusio Oktavianą, šešėlis. 


= Publijui Kornelijui Scipionui tada buvo 16 ar 17 metų. 
Tai įvyko 218 m. pr. Kr. mūšyje prie Ticino (Liv. XXI. 46). 


** Čia, matyt, Seneka supainiojo: visa tai Scipionas padarė 
brolio Liucijaus Kornelijaus Scipiono Aziatiko labui (Liv. 
XXXVIII. 45-60). 


* 18 m. pr. Kr. buvo išleistas įstatymas šeimoms gausinti 
(Ilex Iulia de maritandis ordinibus).Visi romėnai vyrai nuo 25 iki 
60 metų ir moterys nuo 20 iki 50 metų turėjo būti susituokę 
ir turėti ne mažiau kaip po tris vaikus. Juos turintiems (ius 
trium liberorum), buvo turto lengvatų ir magistratūros pirme- 
nybė (Suet. Aug. 34; Tac. Arm. III. 25). 


8 Pasakyti savo nuomonę. 


* Amfinomas ir Anapas. Kita versija: Filonomas ir Gali- 


jus. 


* Seneka supainiojo Antigoną su jo sūnumi Demetriju Po- 
liorketu, 'Ptolemajo nugalėtoju (Plut. Dem. XVII). 


1 Liaudies tribūnas Pomponijus norėjo apkaltinti Liucijų 
Manlijų Kapitoliną Imperiozą (prievardis Imperiosus suteiktas 
dėl valdingumo) piktnaudžiavimu valdžia, bet dėl sūnaus gra- 
sinimų atsisakė (Liv. VII. 7. 3-5; Val. Max. V. 4. 3.). 

Ketvirta knyga 
"Sall Iug. 54. 1. 


? Lot in ultro tributis sit. Ultro tributa — pinigai, skiriami 
iš valstybės iždo visuomeninėms statyboms. Kaip duodama 
tuos pinigus valstybė turi išlaidų, taip ir dorybė turi turėti 
išlaidų. 


? Plg. Cic. De fin. III. 11. 
* Plg. Cic. de fin. II. 69. 


* Keturkampė lentelė (tessera), kurioje karvedys užrašyda- 
vo slaptažodį ar įsakymą ir kurią perduodavo karininkams. 


* Plg. Diog. Laert. X. 77; Cic. De nat. deor. I. 45. Lukrecijus 
taip rašo apie dievus: 

Juk pagal prigimtį savo dievai neišvengiamai turi 

mėgautis amžinu nuolat gyvenimu, ramūs išlikti, 

rūpesčiams mūs tolimi ir jų nežinodaini niekad. 

Jie nuo visokių laisvi yra sielvartų ir be pavojų 

valdo pasaulį savo galia, mūsų nereikalingi; 

geradarybės jų nepatraukia, jiems svetimas pyktis. 


(Lucr. De rer. nat. II. 646-651.) 


" Pasaulio grožiui ir tobulumui kaip Apvaizdos pasireiški- 
mui parodyti skirta antra Cicerono traktato Apie dievų prigim- 
ti knyga. Ciceronas kalba taip pat, kaip ir Seneka: „Pažiūrė- 
kime pirmiausia į visą žemę, kuri padėta pasaulio viduryje, 


tanki, rutulio formos, iš visų pusių savo pačios traukos jėgo- 

mis suapvalėjusi, apdengta gėlėmis, žolėmis, medžiais, vai- 
siais, kurių neįtikėtina daugybė skiriasi neišsemiama įvairo- 
ve. Pridėk dar čia amžiną šaltinių vėsą, skaidrius upių van- 
denis, žalią krantų rūbą, aukštus olų skliautus, uolų aštrumą, 
pakibusių kalnų aukštį, laukų erdvumą, pridėk paslėptas auk- 
so ir sidabro gyslas, neišsenkančią marmuro gausą. O kokia 
laukinių arba prijaukintų gyvulių gausybė ir įvairovė, koks 
paukščių skrydis ir giedojimas, kokios galvijų ganyklos, koks 
miško žvėrių gyvenimas! O ką galėčiau pasakyti apie Žmonių 
giminę? Juk Žmonės yra sukurti tarsi žemei prižiūrėti, jie ne- 
leidžia jai nei sulaukėti nuo begalinės daugybės Žvėrių, nei 
apaugti aštriais krūmais ir tapti dykyne; jų darbu spindi lau- 
kai, salos, krantai, nusėti namais ir miestais. Jeigu visa tai 
galėtume pamatyti akimis, kaip apžvelgėme mintimis, tai nie- 
kas, išvydęs visą Žemę, neabejotų dievišku įžvalgumu“ (Cic. 
De nat. deor. II. 98-100. Vertė E. Ulčinaitė). 


* Italijoje buvo Žinoma daug gydomųjų vandenų: Aguae 
Pataviae, Aguae Cutiliae, Aguae Segestanae, Aguae Aureliae, Aguae 


Pisanae (karšti) etc. 
* Vergilijaus Georgikų citata (Verg. Georg. II. 159-160). 


"“ Antikos pasaulyje labiausiai garsėjo dvi auksingos upės: 
Paktolas Lidijoje ir Hermas Frigijoje. 


" Vergilijaus Bukolikų citata (I. 6-10). Vertė A. Dambraus- 


kas. 


!? Livijus rašo, kad sabinams smarkiai puolant nuo Kapi- 


tolijaus kalno, romėnų kariuomenė leidosi bėgti. Tada Romu- 

las kreipėsi į Jupiterį, prašydamas sustabdyti karius. Paskui 
sušuko romėnams, kad dievas liepia liautis bėgus, sustotį, 
pradėti priešintis. Sėkmingai atmušus priešus, toje vietoje (Pa- 
latino kalno šlaite) Romulas pastatė Jupiterio Sustabdytojo 
šventyklą (Liv. I. 12). 


5 Herkulio susideginimas stoikų buvo laikomas visatos 


susideginimo (gaisro) alegorija. 


* Romėnai vyrai paprastai turėjo tris vardus: gimus gautą 
asmenvardį — praenomen (Gajus, Markas, Liucijus), giminės 
vardą - nomen (Julijus, Tulijus, Anėjus) ir iš pravardės atsira- 


dusį prievardį cognomen (Cezaris, Ciceronas, Seneka). 


"5 Diogenas Laertijas sako, jog stoikai teigia, kad dievas, 
protas, lemtis ir Dzeusas yra vienas ir tas pat (Diog. Laert. 
VII. 136). Plg. Cic. De nat. deor. III. 63. 


16 Depozitas - daiktas, duotas palaikyti su sąlyga, kad bus 


grąžintas vos tik pareikalavus. 


"" Prieš kokį nors romėną pradėjus baudžiamąjį procesą, 
ne tik kaltinamasis, bet ir jo giminės, draugai, klientai apsi- 
vilkdavo ne įprastinę baltą, o gedulingą juodą arba tamsiai 
pilką togą (Liv. II. 61; Cic. Ad Verr. I. 58). 


!š Priekaištai epikūrininkams. Plg.: „Epikūras, tarytum iš- 
lepę berniukai, mano, kad nieko nėra geresnio už neveiklu- 
mą“ (Cic. De nat. deor. I. 102). „Ta filosofija ilsėsis savo so- 
deliuose, minkštai ir maloniai tįsodama“ (Cic. De or. III. 63. 
Vertė D. Dilytė). 

* Ovidijaus Meilės elegijų puseilis (Ovid. Am. III. 1. 4. 
Vertė D. Dilytė). 


* Seneka vartoja teisinį terminą inicere manum. Legis actio 
per manus iniectionem — uždėjimas rankos (kartu ir valdžios) — 
tai simbolinis skolininko pasisavinimas. Dažniausiai taip bu- 


vo elgiamasi traukiant dėl skolų į teismą. 


"1! Imperatorius Domicianas versdavo dėkoti už pažemini- 
mą (Tac. Agr. 42. 4). 


" Plg.: „Epikūras su šaknimis išrovė iš Žmonių sielų tikė- 
jimą, atimdamas iš nemirtingųjų dievų ir nusiteikimą padėti, 
ir maloningumą“ (Cic. De nat. deor. I. 121. Vertė D. Dilytė). 


“ Neišlikusio Enijaus epo Analai eilutė (Frg. 370, Vahlen). 


“* Kongiarijus - imperatoriaus dovana (aliejus, vynas) iš 
iždo kaip priedas prie nuolatos skiriamų grūdų (frumentum 


publicum), duodamų neturtingiesiems. 


5 Plg: „Jis juk leidžia savo saulei tekėti blogiesiems ir 
geriesiems, siunčia lietų ant teisiųjų ir neteisiųjų“ (NT, Mt 5, 
45. Vertė C. Kavaliauskas). 


2 Diogenas Laertijas pasakoja, kad Aristotelis, kuriam bu- 
vo priekaištaujama, kad organizavo pinigų rinkliavą negeram 
žmogui, atsakė: „Rinkau ne žmogui, o žmogiškumui“ (Diog. 
Laert. V. 21). 

" Homines novi - ne dėl kilmingumo, o dėl savo gabumų 
(kario, oratoriaus ir pan.) pasiekę aukštų pareigų Žmonės. 
Tokie buvo Marijus, Katonas, Ciceronas. Pats Seneka taip pat 
save vadino homo novus (Tac. Arm. XIV. 53). 


28 Cicerono sūnus Markas Tulijus Ciceronas 30 m. pr. Kr. 


buvo konsulas (consul suffectus). 


* Gnėjus Kornelijus Cina, Pompėjaus vaikaitis, buvo kon- 


sulas 5 m. po Kr. 


*“ Romėnams kariaujant su etruskų miestu Vėjais V a. pr. 
Kr., Fabijų giminės vyrai pasisiūlė vieni susiremti su priešu. 
Didvyriškai žuvo 306 Fabijai. Liko tik vienas tos giminės be- 
baigiąs subręsti jaunuolis, kuris vėliau pratęsė giminę (Liv. II. 
48-50). 


31 Kaligulos tėvas buvo Germanikas, senelis Druzas Ger- 
manikas, prosenelis Tiberijus Klaudijus Neronas, Augusto 


žmonos Livijos pirmasis vyras. 


2 Turbūt užuomina į imperatorių Klaudijų ir jo prosenelį 
Tiberijų Klaudijų Neroną. Kadangi apie jį Žinių nedaug, užuo- 
mina nėra aiški. Žinoma, kad Tiberijus Neronas buvo kari- 
ninkas Pompėjaus kariuomenėje, kovojusioje su piratais 67 
m. pr. Kr. Svarstant senate Katilinos sėbrų likimą, pasisakė 
prieš mirties bausmę (Sall. Cat. con. 50. 4; App. II. 5). Ką turi 
galvoje Seneka, sakydamas apie garbingą jo elgesį per pilie- 
tinius karus, nėra Žinoma. 

“ Turbūt užuomina į Kaligulą ir jo tėvą Germaniką, atsi- 


sakiusį siekti principato ir drąsų karvedį. 
* Plg. Plat. Alc. I. 133e. 
5 Romėnų teisė neleido santuokų su svetimšaliais. 


* Būti liudytoju sužadėtuvėse. 


Penkta knyga 


' Pankratijas — graikų kultivuojama sporto šaka, imtynių ir 
kumštynių (panašios į boksą sporto šakos) mišinys. 


* Spartos įstatymai draudė kare atsitraukti, kariai turėjo 
arba nugalėti, arba mirti. Kad nesusilpnėtų piliečių dvasia, 
spartiečiai nedalyvaudavo tokiose sporto varžybose, kur pra- 
laimintis sportininkas turėdavo prisipažinti pasiduodąs. 


* Palmės šakomis būdavo apdovanojami olimpiadų daly- 
viai tuoj po kokios nors rungties laimėjimo. Per olimpiados 


uždarymą jis gaudavo alyvų vainiką. 


* Turimas galvoje legendinis Aleksandro Makedoniečio ir 
Diogeno susitikimas. Aleksandras pasiūlęs Diogenui, jog tas 
galįs prašyti visko, ko nori, o Diogenas paprašęs neužstoti 
saulės (Diog. Laert. VI. 38). 


* Makedonijos karaliaus Archelajo dvare yra gyvenę Euri- 
pidas, Dzeuksidas ir kiti garsūs žmonės. Sokratas atsisakė 

vykti ne tik pas Archelają, bet ir pas kitus jį kvietusius val- 
dovus (Diog. Laert. II. 25). 


* Plaukų kirpimas dėl gedulo - makedonų paprotys. Ro- 
mėnai, priešingai, nesikirpdavo plaukų, nesiskusdavo barzdų. 


" Sokratas buvo pasmerktas myriop demokratinio, laisvo 
polio piliečių. 


Š Statulas globėjams (patronams) statė klientai. 


* Žaidžiant sviediniu tas pats asmuo esti tai metikas, tai 


gaudytojas. 


'0 Stoikai, kaip ir epikūrininkai, teigė, kad pasaulio sub- 
stancija yra nekintama, neatsiradusi ir neišnykstanti. Stoikai 
atmetė tuščios erdvės prielaidą kosmo viduje. Jų nuomone, 
tuomet materijoje atsirastų tuščių tarpų, trukdančių logui per- 


smelkti visa. 

"! Diogenas Laertijas sako, kad stoikai teigia, jog svarbiau- 
sia gyvos būtybės paskata yra savisauga (Diog. Laert. VII. 
85). 

'* Kažkoks žaidimas ar galvosūkis. 

B Piksidė — apvali ar ovali dėžutė iš dramblio kaulo, me- 
džio, metalo ar molio kulinariniams prieskoniams, kosmeti- 


niams kremams ar papuošalams laikyti. 


'* Ovidijaus Metamorfozių citata (Ovid. Met. I. 144-146). 

"5 Karvedžiai laukdavo triumfo Marso lauke. 


'* Kiekvienas romėnų legionas turėjo ant ilgo koto pritvir- 
tintą ženklą (signum): erelį, plaštakos formos plokštę ir pan. 


Jis buvo orientyras mūšyje ir legiono simbolis. 


"7 Alobrogai — prie Ronos gyvenusi galų gentis, 121 m. pr. 
Kr. užkariauta romėnų. 


'* Autorius nori pasakyti, kad Katilinos pasikviestų galų 
nužudyti romėnai būtų buvę tarsi auka ant IV a. pr. Kr. 
Kamilo sumuštų galų kapų. 


"* Ironija: piliečio vainikas (corona civica) buvo skiriamas 
už piliečio gyvybės išgelbėjimą. 


* Turimas galvoje pirmasis Kraso, Pompėjaus ir Cezario 
triumviratas. Pompėjus buvo vedęs Cezario dukterį Juliją. Taigi 
jie abu priklausė tiems patiems namams. Trečdalis valdžios 
priklausė Krasui. 


*! Turimi galvoje 52 m. pr. Kr. suteikti Pompėjui ypatingi 
įgaliojimai, atvedę prie Farsalo mūšio, Cezario diktatūros ir 
respublikos žlugimo. 


2 Gajus Julijus Cezaris. 


3 VI a. pr. Kr. puolęs Romą etruskų karalius Porsena 
buvo išdėstęs kariuomenę anapus Tiberio ant Janikulo kalno, 
o 221 m. pr. Kr. Gajaus Flaminijaus statytas cirkas buvo Ro- 
mos mieste. Bet, be Senekos, niekas daugiau nemini, kad Ce- 


zaris būtų įsirengęs stovyklą Flaminijaus cirke. 

“ Gajui Julijui Cezariui. Pastarojo dėka Antonijus gavo 
auguro, liaudies tribūno pareigas ir teisę vadovauti Italijoje 
esančiai kariuomenei. Farsalo mūšyje kovėsi Cezario pusėje ir 
vadovavo kautynėms. Vėliau konsulavo su Cezariu. Po Ceza- 
rio nužudymo perskaičius testamentą ir paaiškėjus, kad įpė- 
dinis yra Oktavianas, Antonijus ėmė kalbėti, kad jis per jau- 
nas vykdyti Cezario pradėtus darbus. Tada Oktavianas pradėjo 
agitaciją prieš Antonijų, kaltindamas jį prisidėjus prie Ceza- 
rio žudikų. Bet vėliau Antonijus Filipų mūšyje su Oktavianu 
kovėsi prieš Brutą ir Kasijų. 


*“ Turimas galvoje Antonijaus ryšys su Egipto karaliene 
Kleopatra. Kaip vestuvinę dovaną 37 m. pr. Kr. jai Antonijus 
padovanojo romėnų provincijas Kretą ir Kilikiją. Kaip ir vi- 
sur Rytuose, Kleopatros dvare patikėtiniai buvo eunuchai. 


* Labai Senekos mėgstama Vergilijaus Eneidos eilutė. (Verg. 
Aen. IV. 653). Jis ją cituoja tris kartus (Epist. 12. 9; De vita 19. 
L De ben. V. 17. 5). 

?7 Soritas - polisilogizmas, kuriame, praleidus numanomas 
paprastųjų silogizmų tarpines išvadas, pateikiama tik pasku- 
tinioji. 


* Kardas, kuriuo ir kertama, ir duriama. 


* Cezaris labai globojo ir vertino veteranus (Dio Cass. 
XLII. 52). Prie Sukrono jis kovėsi 48 m. pr. Kr. 


*“ Chrisas. Plg. Hom. II. I. 39—42. 

Šešta knyga 


' Gladiatorių ir cirko varžybų žiūrovai būdavo aprūpina- 
mi programomis. Tai buvo papiruso gabalas su žiniomis apie 
dalyvius (kokio amžiaus, kiek kartų kovėsi ar dalyvavo žirgų 
varžybose, kiek kartų laimėjo, kokius žymesnius varžovus yra 


nugalėję), kautynių ar varžybų eilę ir pan. 


* Tai buvo Akcijaus mūšį vaizduojanti poema. Liko 70 


eilučių. 


? Turimi galvoje Oktaviano ir Antonijaus santykiai. Jie bu- 
vo draugai ir giminaičiai (Antonijus buvo vedęs Oktaviano 
seserį). Kolegomis buvo vadinami kartu konsulavę vyrai. An- 
tonijus su Oktavianu buvo konsulai 31 m. pr. Kr. 


* Romėnų šeimos tėvas turėjo labai dideles teises į savo 
vaikus. Įstatymas nenumatė ieškinio prieš tėvą galimybės. Ta- 
čiau, pasitelkus teisines vingrybes, buvo galima išsilaisvinti iš 


tėvo valdžios. 


" Pavedimas yra atvejis, kai pinigai mokami ne paties as- 
mens, o jo kreditoriaus, bankininko ir pan. 


6 Vergilijaus Eneidos citata (Verg. Aen. V. 162-163). 


7 Daugiabučiai namai buvo statomi 3 ar 4 aukštų, apie 20 


m aukščio. Butai juose būdavo nuomojami. 


* Gydytojai Romoje paprastai būdavo vergai arba atleisti- 
niai. Todėl pacientas dažnai būdavo aukštesnės socialinės pa- 


dėties. 

“ Ne tik kitų amatininkų, bet ir skulptoriaus, tapytojo, 


aktoriaus darbas Romoje buvo laikomas žemu užsiėmimu. 


'* Klaudijus dovanojo Romos piliečių teises galams 48 m. 
po Kr. (Tac. Aimm. XI. 23-25). 


" Herodotas rašo, kad Kserksui prieštaravo ir Artabanas 
(Hdt. VII. 10). 


"* Senovės Žmonių nuomone, pastatydamas tiltą per He- 
lespontą, atskyrusį Aziją nuo Europos, ir liepęs iškasti Atono 
kanalą (Hdt. VII. 22-24), Kserksas peržengė dievų nustatytas 
ribas ir pažeidė gamtos dėsnius (Hdt. VII. 34-37). 


"5 Herodoto cituojama Demarato kalba yra visai kitokia 
negu Senekos: „Lakedaimoniečiai pavieniui kovodami niekam 
nenusileidžia narsumu, o kartu kaudamiesi pralenkia narsu- 
mu visus kitus. Mat būdami laisvi, jie yra ir ne visai laisvi - 
jie turi valdovą įstatymą, kurio bijo labiau negu tavo valdi- 
niai tavęs. Todėl jie daro visa, kas tik pagal jį privalu, o 
pagal jį privalu visada tas pat - nebėgti iš kautynių lauko 
nuo gausesnio priešo, likti rikiuotėje ir arba nugalėti, arba 
žūti“ (Hdt. VII. 101-104). 


* Juliją. Plg. Tac. Arm. III. 24. 4; Suet. Aug. 101. 3. 
5 18 m. pr. Kr. Augustas buvo išleidęs įstatymą prieš 
paleistuvystę (lex Iulia de adulteriis). Jis numatė ypač griežtas 


bausmes už nesantuokinius santykius. 


'* Marsijo statula stovėjo forume. 

V Vergilijaus Eneidos puseilis (Verg. Aen. XII. 11). 


Septinta knyga 
' Vergilijaus Georgikų citata (Verg. Georg. II. 45-46). 


* Skaičių magija yra labai sena. Graikijoje labiausiai ją 
pabrėžė Pitagoras, laikęs septynetą ritminio kosmo periodų 
pakartojimo išraiška. Graikų poetas Solonas vyro amžių sep- 
tynetams yra paskyręs elegiją (frg. 19, Snell). Joje jis rašo, 
kad sukakus pirmajam septynmečiui krenta pieniniai dantys, 
antrasis septynmetis užbaigia vaikystę, per tretįjį septynmetį 
stiprėja kaulai ir pradeda augti barzda. Ketvirtą septynmetį 
suklesti visos fizinės jėgos. Penktąjį septynmetį laikas pagal- 
voti apie vestuves, šeštą septynmetį susitupimama ir nebe- 
krečiama kvailysčių, septintą ir aštuntą septynmečius labiau- 
siai klesti proto ir dvasios jėgos. Devintą septynmetį vyras 
dar vertingas, bet išminties ir iškalbos veikla jau pradeda 
lėtėti, o dešimtajame septynmetyje riedama į pabaigą. 


? Plg. Aristotelio teiginį: „Mat žmogus iš prigimties yra 
skirtas bendrijai ir gimęs gyventi kartu su kitais“ (Eth. Nic. 


IX. 1169b). 


* Aristotelis sako, kad šis teiginys yra priežodis (Eth. 
Nic. VIII. 1168 b). Plg. Diog. Laert. VI. 72. 


5 Kampanai - Italijos srities Kampanijos gyventojai. 


6 Pekulijus - asmeninis vergo turtas. Pagal romėnų įstaty- 


mus vergas negalėjo turėti nuosavybės, jo turtas priklausė 

šeimininkui, bet praktiškai pastarasis retai į jį kėsindavosi, 
nes žinojo, kad jis jam priklauso ir kad jis jį gaus, kai vergas 
norės išsipirkti iš vergijos. Nors nebuvo pekulijų ginančio įsta- 
tymo, visuomenė smerkė pasikėsinusius į pekulijų šeiminin- 


kus. 


“ Pagal romėnų teisę vaikai neturėjo teisės į turtą, net 
suaugę ir vedę sūnūs negalėjo disponuoti turtu, kol buvo 


gyvas tėvas (pater familas). 
* Vergilijaus Georgikų eilutė (Verg. Georg. I. 158). 


* Apie numetimą nuo Tarpėjos uolos žr. Apie pyktį. Pirma 
knyga, paaišk. 16. 


'* Kurijus Dentatas. Frontinas rašo, kad Kurijui Dentatui 
senatas nutarė skirti didesnį žemės sklypą nei paprastai ve- 
teranams, bet jis atsisakė, pasakęs, kad prastas tas pilietis, 
kuris nesitenkina tuo pačiu, kuo kiti (Front. Strat. IV. 3. 12). 


" Iš vėžlio šarvų bei moliuskų kiaukutų buvo gaminami 


baldų (lovų galvūgalių ir kojų, stalų kojų) puošybos elementai. 


'" Raitelių turto cenzas buvo fiksuotas (400000 HS), o se- 
natorių cenzą įvairūs autoriai nurodo nevienodą: jis buvo du 


ar tris kartus didesnis už raitelių. 
5 Nupirkti, pardavus iš tėvų paveldėtą žemę. 


"* Antikinės literatūros locus communis: dievai paslėpė me- 


talus, o žmonės juos išsikasa savo nelaimei. Plg.: 

Iš atsargumo žmogus paženklino ežiomis žemę. 

Ir ne vienų grūdų, privalomo dovio, iš josios 

Ėmė dabar reikalaut: nepabūgo į gelmenis leistis, 
Kasė iš jų turtus, tą akstiną blogio visokio, 
Pasleptą jos viduriuos tarp Stikso juodųjų šešelių. 
Ir geležis nuožmi, ir nuožmesnis už geležį auksas 
Lenda į viršų, abiem jais kovoti stveriasi Karas 


Ir kruvinais nagais ginklus sužvangina kraupiai. 


(Ovid. Met. I. 136-143.) 
I5 Vergilijaus Eneidos eilutė (Verg. Aen. VI. 85). 


Trirema —- karo laivas su trimis eilėmis irklų. 


-— 
“. 


" Pitagorininkų sielų persikėlimo teorijos užuomina. 


Iš Vergilijaus Eneidos eilutė (Verg. Aen. XII. 84), kuria api- 


būdinami Turno žirgai. 

* Ovidijaus Metamorfozių eilutė (Ovid. Met. XIII. 801), ku- 
ria įsimylėjęs kiklopas Polifemas priekaištauja jo meilei abe- 
jingai nimfai Galatėjai. 

2 Plg. Diog. Laert. II. 76. 


2 Vergilijaus Eneidos citata (Verg. Aen. IV. 373-374). 


22 Vergilijaus Eneidos citata (Verg. Aen. IV. 317-318). 


br 


Saulę didžiuliu įkaitusių akmeniu laikė Anaksagoras 
(Diog. Laert. II. 8). Leukipas teigė, jog ji yra ugnies kamuolys 

(Diog. Laert. IX. 33). Demokritas manė, kad ji sudaryta iš 
lygių ir apvalių atomų (Diog. Laert. IX. 44). 


APIE ATLAIDUMĄ 
Pirma knyga 


Veikalas skirtas Neronui. Jame piešiamas idealaus valdo- 
vo paveikslas. Jis parašytas 54 ar 55 m. po Kr. Jo teiginiai 
nėra nuosekliai išdėstyti, todėl juos galima sukeisti vietomis, 
ir kai kurie leidėjai (pvz., Prechac F. Sėnėgue. De la clemence. 
Paris, 1967) tuo pasinaudoja. Dalis veikalo neišliko. Galbūt jis 
liko nebaigtas, nes Neronas nunuodijo Britaniką, ir kalbėti 


jam apie atlaidumą nebebuvo prasmės. 


' Pradėjęs valdyti, Tiberijus tardavosi su senatu ir juo rem- 
davosi, atsisakė imperatoriaus ir Tėvynės tėvo vardo, bet vė- 


liau tapo įtarus ir nuožmus. 


* Plg.: „Teisinga šlovė leidžia šaknis ir plinta, o visi pra- 
manai tarytum žiedeliai greitai nubyra, apsimetinėjimas ne- 
gali būti nuolatinis“ (Cic. De off. II. 43. Vertė D. Dilytė). 


3 Plg. Sall. Cat. con. 52. 11, 17; Cic. Pro Mur. 29. 61. 


* Princepsas - pirmuoju įtrauktas į senatorių sąrašus vy- 
ras. Jis pirmasis pasisakydavo senato diskusijose bet kokiu 
klausimu. Cenzorius pirmuoju įrašydavo jo nuomone labiau- 
siai nusipelniusį senatorių. Nuo Augusto iki Diokleciano taip 


buvo vadinami imperatoriai. 

* Legendos apie Mucijų Scevola užuomina. 


* Legendos apie Marką Kurcijų užuomina. 362 m. pr. Kr. 
po žemės drebėjimo forume atsirado bedugnė, kurios niekaip 
nebuvo galima užpilti žemėmis. Markas Kurcijus su žirgu 
šoko į ją, ir ji pranyko (Liv. 7. 6). 


“ Vergilijaus Georgikų citata (Verg. Georg. IV. 212). 
* Pompėjaus, Balbos ir Marcelo teatrai Romoje. 


* Haruspikai — būrėjai iš aukojamų gyvulių kepenų (auko- 
jamo gyvulio kepenys buvo laikomos mikrokosmu, atspin- 
dinčiu bendrą pasaulio padėtį), neįprastų ir baisių pranašin- 
gais laikomų ženklų (prodigia) aiškintojai palaidodavo žaibo 
nutrenktus ar net suskaldytus į gabalus Žmones. 


“ Turimas galvoje Oktaviano dalyvavimas antrajame trium- 
virate, 43 m. pr. Kr. proskripcija, Filipų mūšis, Peruzijos karas. 


" Po pilietinių karų įsigalėjusi piliečių santarvė buvo lai- 
koma Augusto nuopelnu ir vadinama Augusto taika (Pax Au- 
gusta). 


'* Salvidienas rengė sąmokslą 40 m. pr. Kr.; Marko Lepi- 
do suokalbis įvyko 30 m. pr. Kr.; Cepionas ir Murena buvo 
vieno sąmokslo dalyviai. Seneka juos išskiria retorinio išskai- 
čiavimo sumetimais. Jų sąmokslas įvyko 22 m. pr. Kr.; Egna- 
cijaus Rufo suokalbis įvyko 20 m. pr. Kr. 


5 Draugų pasitarimai - labai paplitęs Romoje reiškinys. 
Kiekvienu svarbesniu gyvenimo atveju (ruošdamasis pirkti ar 

parduoti dvarą, ištekinti dukterį ar apvesdinti sūnų, užsiimti 


verslu ir pan.) romėnas kviesdavosi draugus pasitarti. 


"* Cina buvo Pompėjaus Didžiojo dukters sūnus, taigi nuo 


gimimo Augusto priešininkas. 
5 Augustas. 


'* Liucijus Kokcėjus Nerva draugavo ir su Antonijumi, ir 
su Oktavianu, buvo tarpininkas tarp jų abiejų. Jo brolis Mar- 
kas Kokcėjus Nerva Peruzijos kare kovojo prieš Oktavianą, 
bet šis vėliau tą priešiškumą atleido; Kvintas Deilijus (ar De- 
lijus) kovėsi Kasijaus pusėje, paskui prisidėjo prie Antonijaus, 


o prieš Akcijaus mūšį perėjo pas Oktavianą. 


" Gnėjus Domicijus Agenobarbas, Katono Utikiečio sūnė- 
nas, kovojo Pompėjaus pusėje, vėliau gynė Cezario žudikus 
ir kovėsi su triumvirais, paskui prisidėjo prie Antonijaus. Prieš 
Akcijaus mūšį perėjo pas Oktavianą ir greitai mirė. Jo sūnus 
buvo garsus valstybės veikėjas ir karvedys Augusto laikais. 
Mesala buvo įtrauktas į triumvirų proskripcijos sąrašus, bėgo 
pas Brutą, paskui prisidėjo prie Antonijaus, o šiam susidėjus 
su Kleopatra, perėjo pas Oktavianą. Azinijus Polionas prie 
Farsalo kovėsi Cezario pusėje, paskui prisidėjo prie Antoni- 
jaus, o vėliau perėjo pas Oktavianą. Ciceronas, triumvirų nu- 
žudyto oratoriaus sūnus, kovėsi Bruto kariuomenėje, paskui 
prisidėjo prie Seksto Pompėjaus, paskui grįžo į Romą ir 30 


m. pr. Kr. konsulavo su Oktavianu. 


'* 2 m. pr. Kr. Augustui buvo suteiktas Tėvynės tėvo (Pa- 


ter patriav) vardas. 

" Akcijaus mūšyje 31 m. pr. Kr. Oktaviano laivynas nu- 


galėjo Marko Antonijaus laivyną. 


20 37-36 m. pr. Kr. Oktavianas kovojo su Sekstu Pompė- 
jumi. Iš pradžių kova buvo nesėkminga; 36 m. pr. Kr. Agri- 
pos vadovaujamas Oktaviano laivynas sumušė Sekstą Pom- 


pėjų. 


"1 Marko Antonijaus žmona Fulvija ir jo brolis Liucijus 
pasinaudojo Italijos gyventojų nepasitenkinimu, kad triumvi- 
rai savo atitarnavusiems kareiviams paskyrė žemės Italijoje, 
ir kurstė juos prieš Oktavianą, tikindami, kad Antonijus su- 
grąžins teisingumą, atsisakys triumviro įgaliojimų, kai tik grįš 
iš Rytų. Peruzijos karu vadinamas susidūrimas su maištauto- 
jais vyko 41-40 m. pr. Kr. Nugalėjęs Oktavianas užmušė ke- 
lis šimtus jo priešininkus rėmusių Peruzijos gyventojų. 


" Į 42 m. pr. Kr. proskripcijos sąrašą buvo įtraukta 300 
senatorių ir 2000 raitelių (App. IV. 5). 


“ 54 m. po Kr. Neronas dar nebuvo pradėjęs represijų. 


* Neronui ėjo septyniolikti metai. Tacitas rašo, kad Gnė- 
jus Pompėjus vadovavo kariuomenei eidamas aštuonioliktus, 
o Oktavianas - devynioliktus metus (Tac. Arm. XIII. 6). 


5 Plg. Plut. Sul. 30. 


26 Neišlikusios Akcijaus tragedijos Atrėjas eilutė (Frg. 203, 
Ribbeck). 

7 Garsiausias Didžiojo vardą turėjęs romėnas buvo Gnė- 
jus Pompėjus; Laiminguoju pasivadino Sula; Augusto (Išaukš- 


tintojo) vardą senatas suteikė Oktavianui. 


"8 Pirmasis prarastas paveldėtojas buvo jo sūnus. Ištrem- 


tas dėl tokio poelgio jis prarado paveldėjimo teisę. 


» Tėvažudžiui skirta bausmė (poena cullei) Žr. Apie pyktį. 
Pirma knyga, paaišk. 14. 


“ Prie dievo ar imperatoriaus statulos. 


* Plg. Plat. Leg. IX. 854d; 862d; XI. 934b; Aul. Gell. Noct. 
Att. VII. 14. 1-2; 


2 Plg. Plat. Leg. IX. 854e; 862e; XI. 934b; Aul. Gell. Noct. 
Att. VII. 14. 4. 


S Plg. Padaryti polį be blogų Žmonių (Plat. Leg. IX. 62e). 
* Imperatorius Klaudijus buvo įsūnijęs Neroną. 


* Seneka laikosi seno tradicinio požiūrio. Plg. Solonas, 
paklaustas, kodėl nenumatė įstatymo tėvažudžiams, atsakė: 
„Kad jo neprisireiktų“ (Diog. Laert. I. 59). Romoje pirmoji 
Liucijaus Hostijaus įvykdyta tėvažudystė užfiksuota II a. pr. 
Kr. pradžioje, praėjus 550 metų nuo miesto įkūrimo (Plut. 
Rom. 22). Tėvažudžius ir artimų giminaičių žudikus baudžian- 
tis įstatymas (lex Pompeia de parricidio) buvo išleistas 55 m. pr. 


Kr. Paprotinės teisės numatytą maišo bausmę jis pakeitė trem- 

timi. Vėliau jis buvo taikomas baudžiant už bet kokią Žmog- 


žudystę ir galiojo iki VI a. po Kr. 


* Tuberono istorija remdamasis Aulas Gelijus pasakoja 
(Nact. Att. VII. 3), kad per Pirmąjį pūnų karą Atilijui Regului 
įsitvirtinus Afrikoje prie Bagrados upės, kariuomenę puolė 
milžiniška gyvatė, ir romėnai kovėsi su ja, naudodami balis- 
tas ir katapultas, o užmušę nudyrė 120 pėdų (apie 30 m) 


ilgio odą ir nusiuntė į Romą. 


* Tiberijaus ir ypač Kaligulos laikų prisiminimai. Plg. Su- 
et Tb. 54-64; Cal 26-35. 


* Virš Augusto namų durų, senatui nutarus, buvo pritvir- 
tintas piliečio išgelbėjimo vainikas (corona civica). Juo Augus- 
tas labai didžiavosi (R. 9. 32). 


Antra knyga 
' Plg. Tac. Arm. XV. 61. 
* Seneka šią neišlikusios Akcijaus tragedijos Atrėjas eilutę 
(frg. 203, Ribbeck) savo veikaluose cituoja keletą kartų (De ira 
I. 20. 4; De clem. I. 12. 4; II. 2. 2). 


3 Nežinomo tragiko eilutė (frg. 513, Nauck). 


+ Plg. Diog. Laert. VII. 123, 125. 

6 Plg. Cic. Tusc. disp. III. 7. 15; Diog. Laert. VII. 118. 
" Diogenas Laertijas sako, jog, stoikų nuomone, išminčius 


yra negailestingas, nieko nepasigaili, nepanaikina jokių įsta- 
tymo numatytų bausmių (Diog. Laert. VII. 123). 

Santrumpos 


De prov. — De providentia (Apie apvaizdą); De const. - De 
constantia sapientis (Apie išminčiaus tvirtybę); De ira - De ira 
(Apie pyktį); Ad Marc. - Ad Marciam de consolatione (Marci- 
Jai apie paguoda); De vita — De vita beata (Apie laimingą gyve- 
nimą); De otio - De otio (Apie poilsi); De trang. — De tranguil- 
litate animi (Apie sielos ramybę); De brev. - De brevitate vitae 
(Apie gyvenimo trumpumą); Ad Polyb. — Ad Polybium de con- 
solatione (Polibijui apie paguodą); Ad Helo. - Ad Helviam 
matrem de consolatione (Motinai Helvijai apie paguodą); De 
ben. - De beneficiis (Apie geradarystes); De clem. — De clemen- 
ta (Apie atlaidumą). 

Achila - Egipto kariuomenės reikalų tvarkytojas 48 m. pr. 
Kr., vienas jauno karaliaus Ptolemajo patarėjų. Su dviem 
kitais patarėjais jis sugalvojo klastingai nužudyti Pompėjų 
Didijį ir vadovavo tai piktadarystei. De ira II. 2. 3. 


Achilas - Homero Iliados herojus, mitinis Pelėjo ir Tetidės sū- 
nus, Trojos karo karžygys. De traną. 2. 12; De ben. IV. 27. 2. 

Afrika — iš pradžių romėnai Afrika vadino Kartaginos apylin- 
kes dėl toje teritorijoje gyvenusios afrų tautelės. Vėliau jie 
taip pavadino visą to žemyno dalį palei Viduržemio jūrą. 
De ira I. 11. 6; De trang. 11. 12; Ad Helo. 7. 2; 9. 8; 12. 5. 


Agripa, Markas Vipsanijus (63-12 m. pr. Kr.) - kilęs iš Dalma- 
cijos, neaukštos kilmės. Talentingas karvedys, Augusto drau- 
gas, žymus Romos veikėjas. 40 m. pr. Kr. laimėjo Peruzijos 
karą, 36 m. pr. Kr. nugalėjo Sekstą Pompėjų, 31 m. pr. Kr. 
vadovavo Oktaviano laivynui Akcijaus mūšyje ir nugalėjo 
Egipto ir Marko Antonijaus laivynus. Konsulavo 37, 28 ir 
27 m. pr. Kr. Savo lėšomis pastatė Romoje Panteoną (25 m. 
pr. Kr.), vandentiekį, termas, finansuodamas visas esamas 
pirtis, padarė jas nemokamas gyventojams, sudarė Romos 
imperijos žemėlapį, rašė geografijos veikalus, kurie iki mū- 
sų laikų neišliko. De ben. III. 32. 4; VI. 32. 24. 


Ajantas - Salamino karaliaus Telamono sūnus, stiprus ir ga- 
lingas Trojos karo herojus. Kai Hektoras nužudė Achilą, 
Ajantas tikėjosi gauti užmuštojo ginklus, bet achajai juos 
atidavė Odisėjui. Ajantas labai įtūžo ir trumpam neteko pro- 
to. Manydamas žudąs achajus ir jų vadus Atridus Aga- 
memnoną ir Menelają, išskerdė avių bandą. Atsipeikėjęs iš 
gėdos nusižudė. Sofoklis šia tema parašė tragediją Ajantas. 
De ira II. 36. 5. 


Alba - Albos kalno (ir kalno, ir miesto pavadinimai kilę iš 
žodžio „baltas“) papėdėje buvęs Lacijaus miestas, dažniau 
vadintas Alba Longa. Jo įkūrėju buvo laikomas Enėjo sū- 
nus Julas (arba Askanijus), kurio palikuonys įkūrė Romą. 


Taigi Alba buvo laikoma Romos pramotė. Pasak legendos, 

miestas buvęs sugriautas, o gyventojai perkelti į Romą ket- 
virtojo Romos karaliaus Tulo Hostilijaus laikais. Ad Polyb. 
17. 4. 


Aleksandras - Aleksandras Makedonietis (Aleksandras Didy- 
sis, 356-323 m. pr. Kr.), Makedonijos karaliaus Filipo II 
sūnus, Aristotelio mokinys, 336 m. pr. Kr. tapo Makedoni- 
jos karaliumi. Pirmiausia įtvirtino Makedonijos viešpatavi- 
mą Graikijoje, paskui nukariavo Egiptą, Finikiją, Persiją, Vi- 
durinės Azijos šalis, kai kurias Indijos sritis. Įkūrė keletą 
miestų, tarp jų Aleksandriją Egipte. Užmušė neigiamai ver- 
tinusius jo pasidavimą didybės manijai, persų papročių per- 
ėmimą savo aplinkos žmones: Filotą, Parmenioną, Kaliste- 
ną, Klitą. Ketino užkariauti visas Rytų ir Vakarų tautas, bet 
staiga mirė, kaip buvo teigiama, nuo drugio. Antikos ir 
dabartiniai istorikai pateikia ir kitų mirties priežasties ver- 
sijų (nunuodijimas, spindulinė liga po apsilankymo Homo- 
no šventykloje ir kt.). De const. 6. 8; De ira II. 2. 6.; 23. 2; 
III. 17. 1, 2; 23. 1; De ben. I. 13. 1; 13. 3; II 16. 1; V. 4. 4; 
6. 1; VII. 2. 5; 3.1; De dem. I. 25. 1. 


Aleksandrija — Aleksandro Makedoniečio 332-331 m. pr. Kr. 
įkurtas miestas Egipte, Nilo deltoje, Ptolemajų valdomo 
Egipto sostinė (323-30 m. pr. Kr.), svarbus prekybos ir kul- 
tūros centras. Tai buvo puikiai suplanuotas tiesių gatvių, 
taisyklingų kvartalų miestas. Jame veikė universiteto tipo 
mokslo ir mokymo įstaiga Mūsėjas, turėjęs didžiulę biblio- 
teką, laboratorijas, zoologijos ir botanikos sodus. Ji traukė 
viso pasaulio mokslininkus. Nilo deltos salelėje Fare stovė- 
jo vienu iš pasaulio stebuklų laikomas švyturys. IV-V a. po 
Kr. Aleksandrija pradėjo smukti. 391 m. pagonių ir krikš- 

čionių kovų metu buvo sugriautas Mūsėjas, VII a. Aleksan- 
driją užkariavo arabai. De traną. 9.5; De brev. 13. 7. 


Alkibiadas (450-404 m. pr. Kr.) - Atėnų politikas, karvedys, 
Sokrato mokinys, Periklio augintinis. Laimėjęs keletą karo 
žygių, skatino 415 m. pr. Kr. atėniečių ekspediciją į Siciliją. 
Iš ten atšauktas, pabėgo į Spartą ir davinėjo patarimus, kaip 
kariauti su Atėnais. Paskui vėl grįžo į Atėnus ir 410 m. pr. 
Kr. sėkmingai kariavo su spartiečiais. 407 m. pr. Kr. pralai- 
mėjęs, savanoriškai iškeliavo tremtin į Trakiją ir ten buvo 
nužudytas spartiečių šalininkų persų. De vita 27. 5; De ben. 
I. 8. 2. 


Alobrogikas, Kvintas Fabijus Maksimas — romėnų karvedys ir 
valstybės veikėjas 134 m. pr. Kr. kvestorius, 121 m. po Kr. 
konsulas. Užkariavo galų gentis alobrogus ir avernus. Mū- 
šio lauke pastatė paminklą, o Romoje - arką. De ben. IV. 30. 2. 


Alpės - kalnų masyvas Apeninų pusiasalio šiaurėje, romėnų 
paprastai apeinamas iš šonų Vakaruose ir Rytuose. Tik po 
Hanibalo žygio (218 m. pr. Kr.) jie atkreipė dėmesį į per- 
ėjas, o kelius nutiesė I a. pr. Kr. De ira I. 11. 2; De brev. 4. 
5 De ben. V. 16. 1. 


Antenoras - vienas iš mitinių trojėnų vadų, siūliusių grąžinti 
Heleną, susitaikyti su achajais ir baigti Trojos karą. Vėliau 
atvykęs į Italiją ir įkūręs Patavijos miestą. Ad Helv. 7. 6. 


Antigonas - būta keleto Antigonų, ir ne visuomet aišku, kurį 
turi galvoje Seneka. Antigonas I (380-301 m. pr. Kr.) - Alek- 


sandro Makedoniečio karvedys. Būdamas Frigijos, Likijos ir 

Pamfilijos vietininku, bandė sukurti savo valstybę ir 306 m. 
pr. Kr. pasiskelbė karaliumi. 301 m. pr. Kr. pralaimėjo Li- 
simachui ir Seleukui. Antigonas II Gonatas (319-239 m. pr. 
Kr.) kovojo su Epiro karaliumi Piru ir Egipto karaliumi 
Ptolemaju III dėl hegemonijos Graikijoje, buvo stoiko Zeno- 
no draugas, bendravo su menininkais ir mokslininkais. An- 
tigonas III (263-211m. pr. Kr.) - Makedonijos karalius 227- 
221 m. pr. Kr.; 222 m. pr. Kr. užėmė Peloponesą. De ira III. 
22. 2-5; De ben. II. 17. 1; III 37. 3. 


Antiochas III (242-187 m. pr. Kr.) - Sirijos karalius nuo 223 m. 
pr. Kr., kariavęs su Egiptu, užėmęs Midiją bei Baktriją ir 
išplėtęs valdas iki Indijos. Vakaruose jo ekspansijai trukdė 
romėnai: jis buvo sumuštas 191 m. pr. Kr. prie Termopilų 
ir 190 m. pr. Kr. prie Magnezijos ir turėjo užmokėti kon- 
tribuciją. De brev. 17. 6. 


Antistenas (444—-366 m. pr. Kr.) — atėnietis filosofas, Gorgijo, 
Hipijo, paskui Sokrato mokinys. Po pastarojo mirties įkūrė 
mokyklą Kinosarge ir tapo kinizmo filosofijos pradininku. 
Turėjo didelę įtaką stoicizmui. Jo tyrinėjimo sritis buvo prak- 
tinė etika. Teigė, kad dorybė priklauso ne nuo žinojimo, o 
nuo įpročio, ugdymo, kovos su malonumų siekimu. Jo ide- 
alas - poreikių neturėjimas. Buvo parašęs apie septyniasde- 
šimt veikalų. Išliko tik ankstyvojo (sofistinio) laikotarpio dvi 
deklamacijos (Ajantas ir Odisėjas) De const. 18. 5. 


Antonijus, Markas (82-30 m. pr. Kr.) - Gajaus Julijaus Cezario 
bendražygis, valstybės veikėjas, karvedys, 49 m. pr. Kr. liau- 
dies tribūnas, 44, 34 ir 31 m. pr. Kr. konsulas, 57-55 m. pr. 
Kr. kovėsi Rytuose, 54-51 m. pr. Kr. Cezario karininkas 

Galijoje, 48 m. pr. Kr. kovėsi Farsalo mūšyje, 48—47 m. pr. 
Kr. Cezario pavaduotojas Romoje ir Italijoje, 43 m. pr. Kr. 
su Oktavianu ir Lepidu sudarė antrąjį triumviratą, 42 m. 
pr. Kr. vadovavo prie Filipų kariuomenei, kovojusiai su Ce- 
zario žudikais ir laimėjo. Nuo tada gavo valdyti Rytų pro- 
vincijas ir, gerokai praturtėjęs, įgijo lėšų išlaikyti kariuome- 
nei. Nors buvo vedęs Oktaviano seserį Oktaviją, 36 m. pr. 
Kr. susituokė su Egipto karaliene Kleopatra, nes, siekda- 
mas vienvaldystės, tikėjosi pasinaudoti jos galia ir turtais. 
31 m. pr. Kr. Akcijaus mūšyje Antonijaus ir Egipto kariuo- 
menės pralaimėjo Oktavianui, 30 m. pr. Kr. Antonijus nu- 
sižudė. De ira II. 2. 3; Ad Polyb. 16. 1; De ben. V. 16. 6; VI. 
3.1; De cem. I. 9. 3. 


Antonijus, Julas — jaunesnysis triumviro Marko Antonijaus ir 
Fulvijos sūnus, 13 m. pr. Kr. pretorius, 10 m. pr. Kr. kon- 
sulas. 2 m. pr. Kr. buvo apkaltintas sąmokslu ir nusižudė. 
De brev. 4. 6. 


Apicijus, Markas Gavijus — žymus I a. po Kr. gurmanas ir 
kulinarijos žinovas. Jo vardas tuomet buvo virtęs mėgėją 
skaniai pavalgyti ir kulinarijos išmanytoją apibūdinančiu 
bendriniu daiktavardžiu. Manoma, jog jo vardu išlikęs 10- 
ies knygų veikalas Valgių gaminimas sukurtas III ar IV a. 
po Kr. Galbūt jis yra kokio nors Apicijaus veikalo kompi- 
liacija. De vita 11. 4; Ad Helv. 10. 8. 


Apijus Klaudijus Cckas — IV a. pr. Kr. valstybės veikėjas: 312 
m. pr. Kr. cenzorius, 307 ir 296 m. pr. Kr. konsulas, 295 m. 
pr. Kr. pretorius, 292-185 m. pr. Kr. diktatorius. Pastatė 
pirmąjį akveduką (Agua Appia), nutiesė iki šių dienų išliku- 

sį kelią iš Romos į Kapują (Via Appia), įvykdė kai kurias 
socialines reformas, tvarkė teisę. Išleido patarlių rinkinį, tei- 
sės veikalą, kalbą senate prieš taikos sutartį su Piru. Kūry- 
bos neišliko. De prov. 5. 2. 


Apolodoras - žiaurumu garsėjęs Kasandrėjos (Makedonija) ti- 
ranas 279-276 m. pr. Kr. De ira II. 5. 1; De ben. VII. 19. 5. 


Apolonas — graikų šviesos dievas, tapatintas su saulės dievu 
Heliju. Dzeuso ir Letos sūnus, Artemidės brolis. Vardas, 
matyt, neindoeuropietiškas, bet graikų mitų Apolonas - ti- 
piškas indoeuropiečių dievas, kovojąs su ikiindoeuropietiš- 
ka religija. Prie Delfų jis užmušė chtoniškąją drakonę ir 
persekiojo Gajos pranašę Dafnę, paskui užgrobė Delfus, bu- 
vusią Gajos pranašysčių vietą ir tapo svarbiausia orakuline 
dievybe. Apolonui buvo priskirta ir muzikos bei dainų me- 
no globa, gydymo galia, pasėlių ir bandų sergėjimas. Į Ro- 
mą jo kultas pradėjo skverbtis V a. pr. Kr. viduryje. Iš 
pradžių jis buvo sutapatintas su romėnų piemenų dievu 
Soranu, vėliau išryškintos graikų kulto pabrėžiamos meno 
ir kultūros globėjo savybės. De ira III. 14. 2. 


Arkesilajas (315-240 m. pr. Kr.) - graikų filosofas, žymus Vi- 
duriniosios akademijos skepticizmo krypties pradininkas. Po- 
lemizavo su stoicizmo pažinimo teorija, teigė, jog pažini- 
mas neįmanomas nei protu, jei juslėmis. Siūlė susilaikyti 
nuo sprendimų bei tvirtinimų, manė, jog praktinei žmo- 
gaus veiklai pakanka tikimybės. Darbų neišliko. De Hang. 
17. 9: De ben. II. 10. 1; 21. 4. 

Arėjas — I a. pr. Kr. graikų filosofas, neaišku, kokios krypties 
adeptas, Augusto mokytojas, Mecenato draugas. Doksogra- 
finio pobūdžio filosofijos istorijos veikale bandė rasti sąly- 
čio taškų tarp skirtingų Akademijos, peripatetikų ir Stojos 
nuomonių, ypač fizikos ir etikos srityse. Ad Marc. 4. 2-6; 6. 1. 


Aretusa - graikų mitų nimfa, Artemidės palydovė. Persekio- 
jama Peloponeso pusiasalio upės dievo Alfėjo, pabėgo į Or- 
tigijos salą netoli Sicilijos. Prasigraužęs po jūra, Alfėjas ją 
ten pasivijo. Tada Aretusa kreipėsi pagalbos į Artemidę ir 
buvo jos paversta šaltiniu. Ad Marc. 17. 3. 


Aridėjas - silpnaprotis netikras Aleksandro Makedoniečio bro- 
lis, karaliaus Filipo ir tesalietės šokėjos sūnus. Po Aleksan- 
dro mirties pavadintas Filipu ir kartu su Aleksandro ir Rok- 
sanos sūnumi paskelbtas karaliaus įpėdiniu. 317 m. pr. Kr. 
nužudytas. De ben. IV. 31. 1. 


Aristidas — V a. pr. Kr. pirmosios pusės Atėnų politikos vei- 
kėjas, Maratono mūšio strategas. 489—488 m. pr. Kr. pirma- 
sis archontas. Pasisakė prieš Temistoklio laivyno didinimo 
projektą, dėl to vėliau buvo ištremtas dešimčiai metų. Po 
visuotinės amnestijos dalyvavo Salamino mūšyje. Kaip stra- 
tegas vadovavo atėniečių kariuomenei Platajų mūšyje. 478 
m. pr. Kr. tapo laivyno vadu, buvo Delo sąjungos įkūrimo 
iniciatorius. Garsėjo sąžiningumu ir nepaperkamumu. Ad 
Helv. 13. 7; De ben. IV. 27. 2. 


Aristipas (435-355 m. pr. Kr.) - graikų filosofas. Sokrato mo- 
kinys, kireniečių mokyklos įkūrėjas. Rašė dialogus, kurie 


neišliko. Daugiausia tyrinėjo etiką, jos svarbiausiu objektu 

laikė malonumą. Pasitenkinimą skelbė Žmogaus pastangų 
tikslu, pasiekiamu pašalinus visus skausmus. Dėl doksografų 
pateiktų teiginių neaiškumo juos nelengva atskirti nuo Epi- 
kūro teorijos. De ben. VII. 25. 1. 


Aristofanas (445-386 m. pr. Kr.) — atėnietis komedijų rašytojas. 
Komedijų temos - socialinės ir politinės Atėnų problemos. 
Buvo parašęs apie keturiasdešimt pjesių, kuriose gynė de- 
mokratinio polio principus. Liko vienuolika komedijų: Achar- 
niečiai, Raiteliai, Debesys, Moterys Tesmoforijų šventėje, Vaps- 
vos, Taika, Paukščiai, Lisistrata, Varlės, Moterys tautos susirin- 
kime, Plutas. — De vita 27. 2. 


Aristogeitonas ir Harmodijas — sąmokslininkai, 514 m. pr. Kr. 
užpuolę Atėnų tiranus Hiparchą ir Hipiją. Hiparchą jie už- 
mušė. Harmodijas buvo nužudytas užpuolimo metu tiranų 
asmens sargybinių. Aristogeitonas buvo suimtas vėliau ir 
nužudytas. De ben. VII. 15. 2. 


Aristonas — Aristoklio sūnus, Platono tėvas. De ben. III. 32. 3. 


Aristotelis (384—322 m. pr. Kr.) - Stageiroje gimęs graikų filo- 
sofas, mokslininkas, peripatetikų mokyklos įkūrėjas. Plato- 
no mokinys. Įstojo į Akademiją septyniolikos metų ir pra- 
leido ten dvidešimt metų: mokėsi, dėstė, buvo platonikų 
draugijos narys. Po Platono mirties buvo Aleksandro Ma- 
kedoniečio auklėtojas, 335 m. pr. Kr. Likėjuje įkūrė savo 
mokyklą. Kadangi šios mokyklos adeptai diskuodavo vaikš- 
tinėdami po parką, buvo praminti peripatetikais (vaikštinė- 
tojais aplink). Po Aleksandro Makedoniečio mirties 323 m. 


pr. Kr. Aristoteliui pasidarė Atėnuose nesaugu, ir jis per- 

sikėlė į Chalkidę, kur greitai mirė. Veikalai skirstomi į tris 
grupes: 1) mokslo ir filosofijos populiarinimo (jie neišliko; 
manoma, jog buvo parašyti dialogo forma); 2) paskaitų ruo- 
šiniai bei konspektai (išliko tik Atenų politėja kaip didesnio 
veikalo dalis); 3) specialistams skirti mokslo darbai. Pasta- 
rųjų išliko daugiausia. Tai keturiasdešimt septynias knygas 
sudarantys labai įvairių mokslų veikalai: Metafizika, Nikoma- 
cho etika, Politika, Fizika, Kategorijos, Topika, Retorika, Poetika, 
Metereologija, Gyvūnų anatomija ir kt. I a. pr. Kr. į Romą 
juos parsivežė Sula, Andronikas Rodietis išleido, ir jie buvo 
intensyviai studijuojami. Be minėtųjų, išlikusių veikalų yra 
likę daug fragmentų. Boetijus (V-VI a. po Kr.) į lotynų kal- 
bą išvertė penkis Aristotelio veikalus. Kiti buvo pamiršti, o 
Senąja logika vadinamas Aristotelio Kategorijas su Boetijaus 
komentarais Vakarai skaitė šešis šimtus metų. Bizantijos kul- 
tūra perdavė Aristotelį Rytų kraštams, kur VIII-X a. jis buvo 
išverstas į arabų, sirų ir hebrajų kalbas. Iš arabų kalbos, o 
vėliau ir iš graikų XII a. pradėtas versti į lotynų kalbą. 
Rankraščių esama daugiau kaip du tūkstančiai; seniausi iš 
IX a. Aristotelis sukūrė mokslinę terminiją, apibrėžė ir su- 
sistemino daugelį mokslo šakų. Gamtą jis laikė tikrąja rea- 
lybe, kurią žmonės pažįsta pirmiausia pojūčiais, o jų duo- 
menys patenka į sąmonę ir ten apdorojami. Jis manė, kad 
kitimas ir vystymasis yra materijoje potencialiai glūdinčios 
formos veiklos rezultatas. Ontologiškai ir vertybiškai forma 
yra pirminė materijos atžvilgiu. Formų judėjimui impulsą 
suteikė dievas kaip pirmasis judintojas. De brev. 1. 2; 14. 5; 
De ira I. 3. 3; I. 9. 2; III. 17. 1; De vita 27. 5; De otio 8. 1; 
17. 1; II. 3. 1; De trang. 17. 10. 


Armėnija — kalnuota šalis Tigro ir Eufrato aukštupyje, armėnų 


gyvenama nuo I tūkstantmečio pr. Kr. Karaliui Tigranui II 

pralaimėjus romėnams 66 m. pr. Kr., į Vakarus nuo Eufra- 
to buvusi Mažoji Armėnija (Armenia Minor) atsidūrė romė- 
nų įtakos zonoje. Į Rytus nuo Eufrato buvusi Didžioji Ar- 
mėnija (Armenia Maior) visą laiką turėjo gintis nuo partų ir 
romėnų. Krikščionybė valstybine religija paskelbta apie 
300 m. po Kr., keliolika metų anksčiau negu Romos valsty- 
bėje. De trang. 11. 12. 


Aruncijus — iš kitų šaltinių nežinomas kažkoks Senekos laikų 
testamentų medžiotojas. De ben. VI. 38. 4. 


Atalas — kelių turtingos Mažosios Azijos valstybės Pergamo 
karalių vardas. Atalas III 133 m. pr. Kr. testamentu paliko 
romėnams savo valdas. Iš jų 129 m. pr. Kr. buvo sudaryta 
Azijos provincija. 


Atėnai - kalnų apsuptas, 6 km nuo jūros nutolęs Graikijos 
srities Atikos svarbiausias miestas. Įkūrimo data nežinoma. 
Jau XIV-XII a. pr. Kr. ant Akropoliu vadinamos 156 m 
aukščio klintinės kalvos miesto viduryje būta valdovų rū- 
mų. Mitiniai karaliai - Kekropas, Erechtėjas, Pandionas, Egė- 
jas, Tesėjas, Kodras etc. Istoriniais laikais Atėnus valdė aris- 
tokratai. VI a. pr. Kr. valdžią užėmė tiranas Peisistratas. Jo 
laikais Atėnai pradėjo stiprėti. 510 m. pr. Kr. vienas Peisist- 
rato sūnus buvo nužudytas, kitas pabėgo, ir Atėnuose pra- 
dėjo formuotis demokratinė santvarka, kuri įsigalėjo V a. 
pr. Kr. Graikų karų su persais laikais Atėnai sumušė prie- 
šus prie Maratono ir Salamino, su kitais graikais dalyvavo 
Platajų mūšyje, siekė išvaduoti iš persų Mažosios Azijos 
miestus, įkūrė Delo sąjungą. 479—431 m. pr. Kr. - Atėnų 
klestėjimo laikai. Miestas tapo Graikijos kultūros centru. 

404 m. pr. Kr. Atėnai pralaimėjo Spartai Peloponeso kare. 
338 m. pr. Kr. graikams pralaimėjus Makedonijai, tapo nuo 
jos priklausomi. 146 m. pr. Kr. romėnams užkariavus Grai- 
kiją, Atėnai iki Antikos pabaigos liko kultūros, ypač filoso- 
fijos, centras. Ad Marc. 17. 4; De traną. 5. 1; 5. 3; Ad Helv. 
13. 7; De ben. VI. 38. 1. 


Atenodoras Tarsietis (I a. pr. Kr.) - Rode ir Epire dėstęs graikų 
filosofas stoikas, Poseidonijo mokinys, Cicerono draugas, Au- 
gusto mokytojas. Pastarasis buvo jį pasikvietęs į Romą. Vė- 
liau Atenodoras grįžo į gimtąjį miestą. Liko fragmentų. De 
traną. 3. 1; 4. 1; 7. 2. 


Atikas, Titas Pomponijus (110-32 m. pr. Kr.) - išsilavinęs, tur- 
tingas ir įtakingas romėnų raitelis, žemvaldys, finansinin- 
kas. Atiku pramintas dėl to, kad daugiau nei dvidešimt 
metų gyveno Atėnuose. Politikoje nedalyvavo ir sugebėjo 
gerai sugyventi su visais žymiausiais politikais, nors tie tarp 
savęs buvo priešai. Turėjo knygų leidyklą ir knygynų. Pats 
rašė istorijos ir literatūros veikalus. Visa kūryba dingo. Li- 
ko jam skirti Cicerono laiškai ir Kornelijaus Nepoto para- 


šyta jo biografija. De brev. 5. 2. 


Atlantas - graikų mitų personažas, titano Japeto sūnus. Už 
dalyvavimą titanų sukilime prieš Olimpo dievus turėjo lai- 
kyti ant pečių dangaus, skliautą. Jo dukterys - Plejadės, 
Hesperidės ir Kalipsė. Ad Polyb. 7. 1. | 


Augustas, Gajus Julijus Cezaris Oktavianas (63 09 23 m. pr. Kr. - 
14 08 19 m. po Kr.) - Gajaus Julijaus Cezario įsūnis, po 

Cezario nužudymo 44 m. pr. Kr. tapęs testamentiniu jo 
įpėdiniu. 43 m. pr. Kr. su Antonijumi ir Lepidu sudarė 
antrąjį triumviratą. Vėliau Lepidas buvo priverstas pasitrauk- 
ti iš politinės veiklos, o Antonijų Oktavianas nugalėjo Ak- 
cijaus mūšyje 31 m. pr. Kr. Jis sukūrė monarchinio tipo 
valdžios modelį, pavadintą principatu. Tebeveikė respubli- 
kos laikų institucijos, bet 27 m. pr. Kr. senato Augustu 
(Išaukštintuoju) pavadintas Oktavianas turėjo svarbiausią 
reikšmę valstybės gyvenime. 2 m. pr. Kr. gavo Tėvynės 
tvo (Pater patriae) vardą. Augustas stengėsi ne plėsti, o 
sutvarkyti valstybę, rūpinosi romėniškumo išlaikymu, gai- 
vino senus papročius ir tikėjimus, jo laikais suklestėjo lite- 
ratūra ir menas. Pats buvo parašęs tragediją Ajantas, epig- 
ramų knygą, veikalą apie Siciliją, kalbų, trylikos knygų au- 
tobiografinius užrašus. Liko tik fragmentai arba pavadini- 
mai. Visas yra išlikęs tik jo nuveiktų darbų aprašymas. Ad 
Polyb. 12. 5; 15. 3, 4; De brev. 4. 2-6; De ira II. 5. 5; III. 23. 
4-8; 24. 1; 40. 24; Ad Marc. 2. 3; 3. 2; 4. 2; 15. 2; De clem. 
I. 1. 6; 9. 2-12; 10. 1-3; 11. 1; 15. 1-6; De ben. I. 15. 5; II. 
11. 1; 25. 1; 27. 1; III. 27. 14; 32. 5; VI. 32. 1. 


Aventinas — legendinio valdovo Aventino vardu pavadintas 
vienas iš septynių kalnų, ant kurių stovėjo senovės Roma. 
Nuo V a. pr. Kr. ant jo gyveno plebėjai. Imperijos laikais 
Palatino kalną užėmus imperatoriams, Aventino rajone ap- 


Azija — 133-129 m. pr. Kr. Mažosios Azijos pusiasalyje suda- 
ryta romėnų provincija bei jos apylinkės. De brev. 4. 5; De 
const. 13. 3; De ira L. 1. 4; IL 5. 5; Ad Helo. 7.2; De ben. 


V. 17. 2; VL 31. 5, 12. 

Azinijai - sena ir garsi romėnų giminė. De dem. I. 10. 1. 


Babilonas - XXIV a. pr. Kr įkurtas miestas prie Eufrato upės, 
senas ir žymus kultūros centras, 538 m. pr. Kr. užkariautas 
persų. Iš Antikos autorių pirmasis aprašė Herodotas. 331 
m. pr. Kr. Babiloną užėmė Aleksandras Makedonietis, o 
312 m. pr. Kr. - Seleukas, perkėlęs daugumą gyventojų. II 
a. pr. Kr. jį užkariavus partams, prasidėjo visiškas smuki- 


mas ir miestas išnyko. De const. 6. 8; De ira III. 21. 1. 


Belona — romėnų karo deivė. Jos šventykla stovėjo už miesto 
sienos Marso lauke. Joje buvo priimami svetimšalių pasiun- 
tiniai ir sugrįžę iš karo karvedžiai nugalėtojai. Prie šven- 
tyklos stovėjo kolona, per kurią mesdamas ietį fecialu va- 
dinamas žynys skelbdavo karo pradžią. De ira II. 35. 6; De 
clem. 12. 2. 


Benakas — Šiaurės Italijos ežeras. Iš jo ištekėjo Mincijaus upė, 
viename jo pusiasalyje stovėjo poeto Katulo dvaras. De ben. 
IV. 5. 3. 


Betilienas, Basas — Kaligulos laikų kvestorius. De ira III. 18. 3. 


Bibulas, Liucijus Kalpurnijus — pretorius 62 m. pr. Kr., konsu- 
lavo 59 m. pr. Kr. su Cezariu. Kai nebuvo priimtas jo siū- 
lytas agrarinio įstatymo projektas, pareigų nebėjo, užsidarė 
namuose ir kūrė piktus pamfletus prieš Cezarį. 51 m. Siri- 
jos vietininkas. 49-48 m. pr. Kr. vadovavo Pompėjaus laivy- 
nui Adrijos jūroje. Cezariui užblokavus laivyną prie Epiro, 


mirė nuo pervargimo. Ad Marc. 14. 1. 

Bionas Boristenietis — klajojantis III a. pr. Kr. graikų filosofas, 
sakydavęsis esąs vergo sūnus, atleistinis. Studijavo Atėnuose 
pas peripatetikus, bet labiausiai jam įtakos turėjo kinizmas. 
Gyveno taip pat Rode ir Antigono II dvare. Remdamasis 
Sokrato pavyzdžiu, sukūrė paprasto, populiaraus, supran- 
tamo, karšto ir primygtinio filosofinio įrodinėjimo modelį. 
Tai buvo dialogo ir monologo mišinys, diatribės žanro užuo- 
mazga. Liko tik mažų kūrybos fragmentų. De traną. 8. 3; 
15. 4; De ben. VII. 7. 1. 


Bokchas — Mauretanijos (Afrika) karalių vardas. II a. pr. Kr. 
Bokchas I išdavė romėnams pas jį pabėgusį žentą Numidi- 


jos karalių Jugurtą. De brev. 13. 6. 


Britanija — nuo neatmenamų laikų gyvenama sala. V a. pr. 
Kr. į ją persikėlė keltai. 55 ir 54 m. pr. Kr. su kariuomene 
buvo persikėlęs Cezaris. 43 m. po Kr. romėnai užėmė pie- 
tinę salos dalį ir paskelbė ją provincija. 61 m. po Kr. kara- 
lienės Boudikės vadovaujami britai sukilo, bet buvo numal- 
šinti. I a. po Kr. romėnai išplėtė savo valdas, tačiau II a. 
po Kr. turėjo atsitraukti. Imperatorius Hadrianas 127 m. po 
Kr. pastatė 130 km gynybinę sieną.Vėliau romėnai dar bu- 
vo pasistūmėję į šiaurę, bet netrukus vėl buvo priversti su- 
grįžti už Hadriano pylimo. V a. po Kr. pradžioje jie išvedė 
kariuomenę iš Britanijos. Ad Marc. 14. 3; Ad Polyb. 13. 2. 


Brutas, Liucijus Junijus - respublikos santvarkos Romoje įkū- 
rėjas, vadovavęs kovai su karaliumi Tarkvinijumi Išdidžiuo- 
ju, pasibaigusiai karaliaus išvijimu. 509 m. pr. Kr. Brutas 
su Kolatinu buvo pirmieji romėnų konsulai. Netrukus Bru- 

tas žuvo, kaudamasis su Romą užpuolusio išvytojo kara- 
liaus sūnumi. Ad Marc. 16. 2. 


Brutas, Markas Junijus (85-42 m. pr. Kr.) - Cicerono politinis 
šalininkas ir bičiulis. (Liko dvi knygos jųdviejų laiškų; Ci- 
ceronas Brutui paskyrė keletą traktatų.) 53 m. pr. Kr - kves- 
torius, Farsalo mūšyje kovėsi Pompėjaus pusėje, bet Ceza- 
ris jam atleido ir 46 m. pr. Kr. paskyrė Šiapusalpinės Ga- 
lijos vietininku. 44 m pr. Kr. - pretorius. Vedė Katono Uti- 
kiečio dukterį. Įsitikinęs, kad Cezaris nėra demokratinės san- 
tvarkos gynėjas, su Gajumi Kasijumi surengė sąmokslą. Po 
sąmokslo bėgo iš Romos, jų surinkta kariuomenė pralaimė- 
jo Antonijaus ir Oktaviano kariuomenei 42 m. pr. Kr. Fili- 
pų mūšyje. Brutas nusižudė. Buvo Akademijos filosofijos 
adeptas, rašė filosofijos ir istorijos veikalus, eilėraščius. Li- 
ko tik laiškai Ciceronui. Ad Helv. 8.1; 9. 4-8; De ben. II. 20. 
1-3. 


Buras, Sekstas Afranijus — imperatoriaus įgaliotasis finansų tvar- 
kytojas Trakijos Chersonese 29-51 m. po Kr., Nerono pre- 
torionų vadas 51-62 m. po Kr., 54 m. po Kr. konsulas. 
Geras karys ir diplomatiškas valstybės veikėjas. Su Seneka 
sutarė ir kartu tvarkė valstybės reikalus bei patarinėjo Ne- 
ronui, kol tas klausė patarimų. 62 m. po Kr. bandė jam 
sukliudyti nužudyti Oktaviją. Mirė 65 m. po Kr., galbūt 
nunuodytas Nerono. De clem. II. 1. 2. 


Busiridas — graikų mitų žiaurus Egipto karalius, jūrų dievo 
sūnus, aukojantis dievams visus į šalį atvykusius užsienie- 
čius. Užmuštas Heraklio, kurį taip pat ketino paaukoti. De 
cdlem. II. 4. 1. 

Celijus Rufas, Markas — 52 m. pr. Kr. liaudies tribūnas, 50 m. 
pr. Kr. edilas. 48 m. pr. Kr. pretorius, talentingas oratorius. 
57 m. pr. Kr. buvo apkaltintas dėl įvairių aferų, bet apgin- 
tas Cicerono. Kaip liaudies tribūnas reiškė opoziciją Pom- 
pėjui. Iš pradžių buvo Cezario šalininkas, paskui pasidarė 


priešas ir per 48 m. pr. Kr. neramumus buvo užmuštas. 


Cepionas, Fanijus — 22 m. pr. Kr. dalyvavo sąmoksle prieš 
Augustą, bandė bėgti, bet vergo buvo nužudytas. De brev. 
4.5; De dem. I. 9. 6. 


Cezaris, Gajus Julijus (100 07 13-44 03 15 m. pr. Kr.) - Romos 
valstybės veikėjas, karvedys, rašytojas. 68 m. pr. Kr. kves- 
torius, 65 m. pr. Kr. edilas, 63 m. pr. Kr. vyriausiasis Žy- 
nys, 62 m. pr. Kr. pretorius, 60 m. pr. Kr. su Pompėjumi 
ir Krasu sudarė pirmąjį triumviratą. 59 m. pr. Kr. konsulas, 
58 m. kaip prokonsulas valdė romėnų jau nukariautas Ga- 
lijos sritis ir iš ten užkariavo visą Galiją, surengė po du 
žygius į Britaniją ir Germaniją. Krasui žuvus Rytuose, Ce- 
zaris 48-45 m. pr. Kr. nugalėjo Pompėjų ir jo šalininkus, 
tapo diktatoriumi ir liaudies tribūnu iki gyvos galvos, tu- 
rėjo cenzoriaus įgaliojimus. Reformavo kalendorių, žemė- 
tvarką, valstybės struktūrų veiklą, parašė istorijos, politi- 
kos, retorikos, kalbos, grožinių veikalų. Buvo nužudytas są- 
mokslininkų. Liko Galijos užkariavimą aprašantys Užrašai 
apie galų karą ir nepilni, 49—48 m. pr. Kr. įvykius apimantys 
Užrašai apie pilietinį karą, laiškų Ciceronui bei kitų kūrinių 
fragmentų. De prov. 314; Ad Marc. 14.1-3; 20. 6; Ad Helv. 
9.6, 8; De ira II. 23. 4; III. 30. 4. De ben. II. 20. 1-3; III. 24. 
1: V. 16. 5; V. 24. 1-3; De prov 2. 10. 

Cezaris, Gajus Julijus (20 m. pr. Kr.- 4 m. po. Kr.) - Augusto 
vaikaitis, vyresnysis jo dukters Julijos ir Agripos sūnus, 
17 m. pr. Kr. įsūnytas Augusto. Buvo auklėjamas kaip bū- 
simasis įpėdinis, pristatytas kariuomenei, dalyvaudavo se- 
nato posėdžiuose, turėjo raitelių luomo vadovo (princeps iu- 
ventutis) vardą, 1 m. po Kr. buvo konsulas. Mirė grįždamas 
iš Žygio į Rytus. Kai kurie istorikai teigia jį buvus nunuo- 
dytą Livijos iniciatyva. Ad Polyb. 15. 4. 


Cezaris, Liucijus Julijus (17 m. pr. Kr -2 m. po Kr.) - Augusto 
vaikaitis, jaunesnysis jo dukters Julijos ir Agripos sūnus, 
Augusto įsūnytas vos gimęs. 2 m. po Kr. gavo raitelių luo- 
mo vado vardą. Susirgo žygyje į Ispaniją ir mirė Masilijoje. 
Kai kurie istorikai teigia jį buvus nunuodytą Livijos inicia- 
tyva. Ad Polyb. 15. 4. 


Charibdė - graikų mitų jūrų pabaisa ar verpetuota jūros vieta, 
tris kartus per dieną siurbianti ir išspjaunanti vandenį. Ro- 
mėnai manė, kad Homeras Odisėjoje pavaizdavo Charibdę 


sąsiauryje tarp Italijos ir Sicilijos. Ad Marc. 17. 2. 


Charitės - grožį globojančios graikų mitų dievaitės, laikytos 
Dzeuso ir Eurinomės dukterimis. Paprastai jų trejetas: Ag- 
lajė (Spindinčioji), Eufrosinė (Džiaugsmingoji) ir Talėja (Žy- 
dinčioji). Romėnai su jomis iš dalies sutapatino savo die- 
vaites gracijas. De ben. I. 3. 10; 4. 4. 


Cherėja, Gajus Kasijus — I a. po Kr. kariškis, centurionas Ger- 
manijoje, Nerono pretorionų karininkas, pirmasis iš sąmoks- 
lininkų smogęs Kaligulai. Nužudytas Klaudijaus įsakymu. 
Mirtį sutiko narsiai. De const. 18. 3. 

Chrisipas (apie 280-204 m. pr. Kr.) - graikų filosofas stoikas. 
Mokėsi Akademijoje ir kartu klausė Kleanto. Po pastarojo 
mirties vadovavo stoikų mokyklai ir buvo labai populiarus. 
Išrutuliojo pirmtakų teiginius, stengėsi susisteminti ir su- 
tvarkyti stoikų mokslą, dėl to buvo vadinamas naujuoju 
stoicizmo kūrėju. Labiausiai tyrinėjo etiką ir sukūrė neap- 
imto aistrų, gyvenančio pagal prigimtų išminčiaus modelį. 
Buvo sukūręs 705 veikalus. Rašė ne tik filosofijos, bet ir 
gramatikos, stilistikos, etimologijos temomis. Įmanoma tik 
truputį rekonstruoti du veikalus: Apie sielą ir Apie aistras. 
Zenono gamtos kaip ugnies supratimą jis pakeitė gamtos 
kaip pneumos (ugninio dvelksmo) supratimu. Aistras aiški- 
no kaip esminį sielos pasikeitimą. Skirtingai nuo Zenono 
jis jas laikė įsitikinimais, o ne įsitikinimų padariniais. Liko 
fragmentų. De otio 3. 1; 6. 4, 5; 8. 1; De trang. 1.10; De 
const. 17. 1; De ben. VII. 8. 2. 


Ciceronas, Markas Tulijus (106 01 3—43 12 7 m. pr. Kr.) - gar- 
siausias romėnų oratorius, valstybės veikėjas, filosofas. Ki- 
lęs iš raitelių luomo. Pagarsėjęs teismo kalbomis, 75 m. pr. 
Kr. buvo išrinktas kvestoriumi ir kartu įėjo į senatą. 66 m. 
pr. Kr. tapo pretoriumi, 63 m. pr. Kr. - konsulu. Tais me- 
tais atskleidė ir užgniaužė Katilinos vadovaujamą sąmoks- 
lą. Už tai gavo Tėvynės tėvo (Pater patriae) vardą. 58 m. pr. 
Kr. priešininkų buvo apkaltintas neteisėtu sąmokslininkų 
nubaudimu ir ištremtas, jo turtas konfiskuotas, namai su- 
griauti. Pasikeitus politinei padėčiai, netrukus grįžo. 51 m. 
pr. Kr. tapo Kilikijos provincijos (Mažoji Azija) vietininku. 
Pilietinių karų pradžioje dėjosi prie Pompėjaus, bet 47 m. 
pr. Kr. Cezaris leido grįžti į Romą. Politikoje nebegalėjo 
dalyvauti, rašė filosofinius ir retorinius traktatus. Po Cezario 

nužudymo grįžo į politiką ir kovojo su cezarininku Marku 
Antonijumi. Oktavianui, Lepidui ir Antonijui 43 m. pr. Kr. 
sudarius antrąjį triumviratą ir paskelbus proskripciją, Cice- 
ronas buvo įtrauktas pirmuoju. Pasiųsti kariškiai jį tučtuo- 
jau nužudė. Romėnų ir vėlesnių laikų Žmonių sąmonėje 
Ciceronas liko kaip vienas paskutiniųjų respublikos teisių 
ir laisvių gynėjų. Kultūrai nusipelnė tuo, kad teoriškai su- 
formulavo ir praktiškai taikė romėniškosios retorikos prin- 
cipus, buvo literatūrinės lotynų kalbos kūrėjas, filosofijos 
veikalų autorius. Liko 57 teismo ir politinės kalbos, apie 
900 laiškų, retorikos traktatai Apie medžiagos radimą, Apie 
oratorių, Retorikos dalys, Brutas, Oratorius, Apie geriausią iškal- 
bos rūšį, Topika, filosofiniai traktatai Apie valstybę, Apie įsta- 
tymus, Stoikų paradoksai, Apie gėrio ir blogio ribas, Tuskulo 
svarstymai, Apie dievų prigimtį, Apie numatymą, Apie senatvę, 
Apie draugystę, Apie pareigas. — De const. 17. 3; De ira II. 2. 
3; III. 37. 5; De brev. 5. 1-3; Ad Marc. 20. 5; De trang. 11. 
4: 16. 1; De ben. V.17. 2; VII. 6. 1. 


Cina, Gnėjus Kornelijus Didysis - Marijaus šalininko Cinos ir 
Pompėjaus Didžiojo vaikaitis pilietiniuose karuose kovojo 
prieš Oktavianą; 5 m. po Kr. konsulas. 


Darėjas I (522—-486 m. pr. Kr.) - Persijos karalius, sustiprinęs 
valstybę, malšinęs sukilimus, reformavęs administracinį vals- 
tybės suskirstymą, kariuomenę, mokesčių, pinigų, šalies su- 
sisiekimo sistemas, nustatęs oficialią valstybinę kalbą, ka- 
riavęs su skitais ir pradėjęs persų karus su Graikija. De ira 
II. 16. 3. 


Decijus Muris, Publijus - romėnų karvedys ir valstybės veikė- 
jas. 343 m. pr. Kr. karių tribūnas; 340 m. pr. Kr. buvo 

konsulas ir kare su samnitais paaukojo gyvybę dėl valsty- 
bės. De ben. IV. 27. 2; VL 36. 2. 


Deilijai — De clem. I. 10. 1. 


Demadas - IV a. pr. Kr. graikų oratorius ir valstybės veikėjas. 
Buvo promakedoniškos orientacijos ir reikalavo pasmerkti 
myriop kvietusius priešintis makedonams Demosteną ir Hi- 
pereidą. Liko kūrybos fragmentų. De ben. VI. 38. 1. 


Demaratas — Spartos karalius, valdęs 510—491 m. pr. Kr. Buvo 
Spartos ekspansijos Peloponeso pusiasalyje ir Graikijoje ša- 
lininkas. Atėmus valdžią, persikėlė pas persų karalių Kserk- 
są ir dalyvavo jo žygyje prieš Graikiją. Už paslaugas gavo 
valdyti Pergamo miestą. De ben. VI. 31. 4-12. 


Demetrijas - Senekos laikų kinizmo filosofijos adeptas. De prov. 
3.3; 5. 5; De vita 18. 3; De ben. VII. 1. 3-7; 2. 1; 8. 2; 9. 1- 
10; 11. 1. 


Demetrijas Poliorketas (336-285 m. pr. Kr. ) - karvedys ir už- 
kariautojas, Antigono Vienaakio sūnus, su tėvu bandęs tap- 
ti Aleksandro Makedoniečio dalies karalystės valdovu Azi- 
joje, bet ten praradęs dideles teritorijas ir bandęs įsitvirtinti 
Graikijoje. 307 m. pr. Kr. užėmė Atėnus, 304 m. pr. Kr.- 
Rodą, 294 m. pr. Kr. tapo Makedonijos karaliumi. De const. 


5. 6. 
Demetrijas - godumu garsėjęs Pompėjaus Didžiojo atleistinis. 


De trang. 8. 6. 

Democharas (350-270 m. pr. Kr.) - Atėnų valstybės veikėjas, 
oratorius, rašytojas, karštas savo krašto patriotas, 303 m. 
pr. Kr. ištremtas už Demetrijo Poliorketo kritiką. Priešinosi 
makedonų priespaudai, stiprino savo valstybę. Liko kalbų 
ir istorinio veikalo fragmentų. De ira III. 23. 2. 


Demokritas (468-370 m. pr. Kr.) - antikinės atomistikos ir fi- 
losofinės Abderos miesto mokyklos kūrėjas. Galbūt buvo 
Leukipo mokinys. Daug keliavo. Skelbė pasaulį susidedant 
iš atomų ir tuštumų. Atomai juda, jungiasi, išsisklaido. Ko- 
kybinės atomų santykio, būvio ir judėjimo savybės yra daik- 
tų ir reiškinių kitimo priežastis. Vienos reiškinių savybės 
glūdi juose pačiuose, kitos priklauso nuo reiškinių ir žmo- 
gaus jutimo organų santykio. Buvo parašęs daug filosofijos, 
matematikos, muzikos ir meno teorijos, etikos, retorikos, 
politikos veikalų, iš kurių liko tik apie 300 fragmentų. De 
brev. 14. 5; De prov. 6.2; De vita 27. 5; De ira II. 10. 5; III. 
6. 3; De traną. 2. 3; 13. 1; 15. 2; 


Diodoras - Epikūro mokinys. De trang. 19. 1. 


Diogenas (412-323 m. pr. Kr.) — iš Sinopės miesto kilęs filoso- 
fas kinikas pramintas Šuniu. Antisteno mokinys. Gyveno 
elgetiškai, skelbė panieką materialioms gėrybėms, niekino 
bet kokias konvencijas. Ar ką nors rašė, neaišku. Antikoje 
buvo jam priskirtų, bet tikriausiai ne jo sukurtų tragedijų, 
dialogų, laiškų. Diogeno mokinys Kratetas Tebietis buvo 
surinkęs jo posakius. De traną. 8. 4; 8. 5; 8. 7; De ben. V. 4. 3. 


Diogenas — iš Seleukėjos kilęs II a. pr. Kr. graikų filosofas 
stoikas, pramintas Babiloniečiu. Chrisipo mokinys, Panaitijo 
mokytojas. 156 m. pr. Kr. buvo atvykęs į Romą. Rašė po- 

litikos, etikos, mantikos, sielos teorijos klausimais, padėjo 
pagrindus stoikų kalbotyros mokslui. Liko fragmentų. De 
ira III. 38. 1. 


Dionisijas I (apie 430-367 m. pr. Kr.) - 405 m. pr. Kr. jėga 
užgrobęs valdžią karingas Sirakūzų tiranas, vėliau ir visos 
Sicilijos valdovas. Buvo demokratijos priešininkas, kariavo 
su Kartagina. Jo dvare rinkdavosi filosofai, istorikai, meni- 
ninkai. Pats rašė tragedijas (žinomi pavadinimai: Leda, Ado- 
nis, Alkmenė). Su tragedija Hektoro išpirkimas 367 m. pr. Kr. 
Atėnuose užėmė pirmąją vietą per tragikų varžybas. De clem. 
I. 12. 1. 


Dionisijas II (367-344 m. pr. Kr.) - žiaurumu ir lėbavimais 
garsėjęs ir Platono už tai buvęs peikiamas Sirakūzų valdo- 
vas. 357 m. pr. Kr. išvytas, 347 m. pr. Kr. grįžęs, bet po 
trejų metų nuverstas. Ad Marc. 17. 5. 


Domicijus Agenobarbas, Liucijus — 54 m. pr. Kr. konsulas, Ka- 
tono Utikiečio žentas ir bendramintis, senato ir demokra- 
tinės santvarkos gynėjas, Cezario priešininkas, žuvo Farsa- 


lo mūšyje, kaudamasis Pompėjaus pusėje. De ben. III. 24. 1. 
Domicijai - romėnų patricijų giminė. De dem. I. 10. 1. 
Doras - Senekos laikų knygyno savininkas. De ben. VII. 6. 1. 
Druzas, Klaudijus Neronas (38 01 14-9 09 14 m. pr. Kr.) - 
Augusto Žmonos Livijos sūnus iš pirmosios santuokos, Au- 
gusto įsūnis, Tiberijaus jaunesnysis brolis. Abu broliai 15- 


13 m. pr. Kr. užkariavo Reciją (Alpių kalnynas). Būdamas 

Galijos provincijos vietininku ir vyriausiuoju palei Reiną 
dislokuotų armijų vadu, 12 m. pr. Kr. pradėjo Germanijos 
užkariavimą. 9 m. pr. Kr. jo vadovaujami romėnai pirmą 
sykį nužygiavo iki Elbės. Grįždamas žuvo nelaimingo atsi- 
tikimo metu. Po mirties gavo Germaniko vardą. Ad Marc. 
2.3; 3.1; 3. 2 5. 1; Ad Polyb. 15. 5. 


Druzila (16-38 m. po Kr.) - Germaniko duktė, Kaligulos se- 
suo. Ad Polyb. 17. 4. 


Duzlijus, Gajus - 260 m. pr. Kr. konsulas ir laivyno vadas. 
Romėnai iki tol visai nemokėjo kautis jūrų mūšiuose. Dui- 
lijus sugalvojo iš savo laivų permesti tiltelius, kuriais įsi- 
veržę į priešo laivą, kariai galėjo kautis kaip sausumoje. 
Juos panaudojęs, jis nugalėjo Hanibalo vadovaujamą karta- 
giniečių laivyną ir gavo teisę triumfuoti. 258 m. pr. Kr. 
buvo cenzorius. Už nuopelnus senatas nutarė jo garbei pa- 
statyti Romoje laivų nosimis papuoštą koloną (columna rost- 
rata) ir paskyrė ypatingą pagarbos ženklą: išėjusį iš namų 
jį visur lydėdavo grojantis fleitininkas. De brev. 13. 3. 


Eforas — IV a. pr. Kr. graikų istorikas, parašęs trisdešimties 
knygų graikų ir tų tautų, su kuriomis joms teko susidurti, 
istorijos veikalą. Liko tik fragmentai. De trang. 7. 2. 


Egiptas - derlingas apie 1000 km ilgio Nilo slėnis ir jame 
įsikūrusi valstybė. Pirmieji rašto paminklai iš III tūkst. pr. 
Kr. Nuo XXX iki IV a. pr. Kr. istorija suskirstyta į 31 fa- 
raonų dinastijų laikotarpį. Pietuose Egiptas buvo užkaria- 
vęs Nubiją, Šiaurės rytuose - Palestiną ir Siriją. VII a. pr. 
Kr. Nilo deltoje įsikūrė graikų kolonija. Egipte mokėsi kai 

kurie graikų filosofai ir mokslininkai, iš jo vežamas papiru- 
sas skatino raštijos raidą. 332 m. pr. Kr. Egiptą iš persų 
atsikovojo Aleksandras Makedonietis. Nilo deltoje jis įkūrė 
Aleksandrijos miestą. Po jo mirties Egipto karaliumi tapo 
jo karininkas Ptolemajas. Valdant Ptolemajų dinastijai (323-— 
30 m. pr. Kr.), Egiptas buvo helenizuotas ir pasidarė svar- 
bus graikų kultūros centras. 30 m. pr. Kr. Egiptą užkariavo 
romėnai, jis tapo jų provincija ir grūdų aruodu. De brev. 4. 
5 Ad Helv. 9. 8; 19. 6; 


Egnacijus Rufas — 21 m. pr. Kr. edilas, 20 m. pr. Kr. pretorius, 
19 m. pr. Kr. neteisėtai siekė konsulato. Nepasisekus orga- 
nizavo sąmokslą prieš Augustą ir buvo pasmerktas myriop. 
De brev. 4. 5; De cem. I. 9. 6. 


Elijus —- sąvadautojas. De prov. 5. 2. 


Enėjas — mitinis Trojos gynėjo Hektoro padėjėjas, Veneros ir 
Anchiso sūnus, pabėgęs iš achajų deginamos Trojos ir po 
ilgų klajonių atvykęs į Italiją. Jo ainis Romulas įkūrė Romą, 
iš jo sūnaus Julo buvo kildinama Julijų giminė, iš kitų tro- 
jėnų — kitos romėnų giminės. Jo žygiai aprašomi Vergili- 
jaus Eneidoje. De ben. III. 37. 1; VI. 36. 1. 


Enijus, Kvintas (239-169 m. pr. Kr.) - garsus romėnų archai- 
nių laikų rašytojas, graikų ir lotynų kalbų mokytojas, Ka- 
tono Vyresniojo, Scipiono Afrikiečio, Scipiono Nazikos, Ful- 
vijaus Nobilioro globotinis. Rašė dramas, epinius, filosofi- 
nius veikalus, epigramas, satyras. Liko 24 graikų mitų siu- 
žetais parašytų tragedijų pavadinimai ir apie 400 jų frag- 
mentų. Dvi tragedijos buvo sukurtos romėnų istorijos mo- 

tyvais. Jų taip pat liko tik fragmentai. Žinomi taip pat dvi- 
ejų Enijaus komedijų pavadinimai. Svarbiausias veikalas — 
nacionaliniu romėnų epu tapusi poema Analai. Tai pirmasis 
hegzametru parašytas romėnų kūrinys. Aštuoniolikoje kny- 
gų Enijus pavaizdavo Romos istoriją nuo Enėjo atvykimo į 
Italiją iki savo laikų. Liko tik 600 fragmentinių eilučių. De 
ira III. 37. 5; 


Eobazas - kilmingas persas. De ira III. 16. 3. 


Epikūras (342-271 m. pr. Kr.) - graikų filosofas. Mokėsi pas 
Platono sekėją Pamfilą ir Demokrito sekėją Nausifaną. Mo- 
kė Mitilenėje ir Lampsake. Kai 306 m. pr. Kr. persikėlė į 
Atėnus, daugelis mokinių persikėlė paskui jį. Epikūras nu- 
sipirko namus parke prie Dipilo vartų ir ten įkūrė mokyk- 
lą, konkuruojančią su Akademija ir peripatetikais. Epikūri- 
ninkai gyveno kaip mokslinė bendruomenė (Sodo filosofai). 
Epikūras perėmė atomistinį Demokrito gamtos ir pažinimo 
teorijos aiškinimą: neribotas skaičius mirtingų pasaulių, me- 
takosminėje erdvėje egzistuojantys dievai, siela sudaryta iš 
aktyvių atomų, mirtis — tų atomų išsisklaidymas. Jis pato- 
bulino atomistų teiginius apie atomų judėjimo būdą. Epi- 
kūras teigė, jog filosofija gali Žmogui suteikti netrikdomą 
sielos ramybę be kūno ir sielos kančių, nuolatinę džiaugs- 
mo ir malonumo būseną. Jis skelbė šalinimąsi nuo visuo- 
menės (šūkis „Gyvenk pasislėpęs“). Buvo parašęs apie 300 
ritinėlių, sudariusių apie 40 veikalų. 37 ritinėlius apėmė 
veikalas Apie gamtą. Trys veikalai buvo etikos temomis, vie- 
nas - retorikos. Liko trys laiškai, veikalo Apie gamtą dalis, 
svarbiausių minčių rinkinys ir daug fragmentų. De vita 18. 
1: 19. 1; De brev. 14. 2; De otio 1. 4; De ben. II. 4. 1; IV. 4. 1. 

Eschinas (apie 430-360 m. pr. Kr.) - neturtingas Sokrato mo- 
kinys, po mokytojo mirties gyvenęs Sirakūzuose pas valdo- 
vą Dionisiją, paskui grįžęs į Atėnus ir dėstęs retoriką. Buvo 
išleidęs septynis dialogus, iš kurių nieko neliko. De ben. I. 
8. 1, 2. 


Etna - aukščiausias Europos vulkanas (3263 m) Sicilijoje, iš- 
siveržęs 479 ir 425 m. pr. Kr. Pasak vienos graikų mitų 
versijos, ten įsikūrusi Hefaisto ir kiklopų kalvė, pasak ki- 
tos - Dzeusas užkėlė kalną ant pabaisos Tifono. Šis dunda 
ir spjaudosi ugnimi, dūmais, akmenimis. De ben. III. 37. 2; 
VI. 36.1 . 


Eufratas — Artimųjų Rytų upė, svarbus vandens susisiekimo 
kelias, riba tarp Romos imperijos ir Partų valstybės. Kadai- 
se su greta tekančia Tigro upe turėjo atskiras žiotis, bet jau 
Antikoje jų Žiotys buvo bendros. De brev. 4. 5; De ben. III. 
29. 4. 


Eufrosinė — viena iš trijų charičių. De ben. I. 3. 6. 
Eurinomė - Okeano duktė, charičių motina. De ben. I. 3. 9. 


Evandras — mitinis Arkadijos karaliaus Palanto (variantas: Mer- 
kurijaus) ir Nikostratės (variantas: Karmentos) sūnus ar vai- 
kaitis, atvykęs į Italiją, gavęs iš karaliaus Fauno žemės ir 
įkūręs ant Palatino kalvos gyvenvietę, įvedęs Cereros, Kar- 
mentos, Fauno, Žirginio Neptūno, Nenugalimojo Herkulio 
kultus. Pas jį svečiavosi Herkulis ir Enėjas. Pastarajam jis 
padėjo kovoti su rutulų bei jų sąjungininkų gentimis, duo- 
damas būrį karių, vadovaujamų sūnaus Palanto, kuris vė- 

liau krito mūšyje. Romoje ant Aventino kalno buvo auku- 
ras Evandrui. Ad Helv. 7. 6. 


Ezopas (Aisopas) - legendinis VI a. pr. Kr. pasakėčių kūrėjas, 
neaišku, ar kada nors egzistavęs kaip istorinė asmenybė. 
Buvo pasakojama, jog jis buvęs vergas, kilęs iš Trakijos, 
Frigijos, Sardų arba Samo, bendravęs su Lidijos karaliumi 
Kroisu ir su septyniais išminčiais, daug keliavęs po Rytus. 
Ezopo kūriniais buvo vadinami visi iš lūpų į lūpas plitę 
didaktiški, alegoriški ar juokingi pasakojimai. Juos IV a. pr. 
Kr. pabaigoje surinko ir mokykloms išleido Demetrijas Fa- 
lerietis. Galbūt jis suteikė pasakėčioms vienodą formą: pa- 
sakojimą ir moralą. Mus pasiekė trys rankraščiai: I, II ir 
VI a. po Kr. Pasakėčių veikėjai dažniausiai yra gyvūnai, 
atspindintys žmonių tipus, santykius ir gyvenimą. Iš Ezopo 
atėjo pasakojimai apie lapę ir vynuoges, vilką ir ėriuką bei 
kiti žinomi pasakėčių siužetai. Ad Polyb. 8. 3. 


Fabianas, Papirijus - I a. pr Kr.-I a. po Kr. romėnų filosofas 
stoikas, puikus kalbėtojas, retorių Rubelijaus Blando ir Aure- 
lijaus Fusko, filosofo Kvinto Sekstijaus mokinys, Senekos 
tėvo mokytojas. Rašė valstybės teorijos ir gamtos mokslų 
veikalus, kurie yra dingę. Ad Marc. 23. 5; De brev. 13. 9. 


Fabijus Maksimas Verukozas, Kvintas - 203 m. pr. Kr. miręs 
romėnų karvedys, valstybės veikėjas, oratorius. Daug kartų 
konsulavo, 221 ir 217 m. pr. Kr. diktatorius, per Antrąjį 
pūnų karą (218-201 m. pr. Kr.) ne atvirai puolė, o iš pasa- 
lų puldinėjo į Italiją atžygiavusį Hanibalą ir taip jį nusil- 
pnino. Dėl to amžininkų pramintas Delsėju (Cunctator). 
Griežtas senovinio gyvenimo būdo ir papročių šalininkas. 

Kai kurios jo kalbos buvo išleistos, bet neišliko. De ira I. 
11. 5; II. 31. 4. De ben. II. 7. 1; IV. 27. 2; 30. 2. De clem. I. 
9. 10. 


Fabijus Persikas — 34 m. po Kr. konsulas, pontifikų, Fratres 
arvales x Sodales Augustales kolegijų narys, Klaudijaus lai- 
kais - curator riparum et alvei Tiberis. De ben. II. 21. 5, 6; IV. 
30. 2. 


Fabricijus Luscinas, Gajus —- plebėjų kilmės Romos valstybės 
veikėjas ir karvedys: 282 m. pr. Kr. konsulaudamas sėk- 
mingai kovojo su italikais, 278 m. pr. Kr. konsulaudamas 
labiau diplomatiniais manevrais nei karo veiksmais priver- 
tė Pirą palikti Italiją. 275 m. pr. Kr. buvo cenzorius. Kuk- 
laus gyvenimo būdo šalininkas, teisingas ir doras Žmogus. 
Literatūroje vaizduojamas kaip romėno idealas. De prov. 3. 
4, 6. 


Faidras — Sokrato mokinys. De vita 27. 5. 


Falaridas — žiaurumu garsėjęs VI a. pr. Kr. Agrigento (Akra- 
ganto) tiranas. Buvo pasakojama, jog jis turėjo bronzinį jau- 
tį, kuriame Žmones sudegindavo gyvus. De ira II. 5. 1; De 
trang. 14. 4; De ben. VII. 19. 5, 7; De clem. II. 4. 3. 


Fasidas - Kolchidės upė. Ad Helv. 10. 3. 


Feidijas - vienas iš garsiausių V a. pr. Kr. skulptorių, vado- 
vavęs Atėnų Akropolio rekonstrukcijai ir puošybai. Skulp- 
tūrų Atėnė Kariautoja, Atėnė Partenė r Atėnė Lemnietė auto- 

rius. Jo sukurta Dzeuso statula Olimpijoje garsėjo kaip vie- 
nas iš septynių pasaulio stebuklų. Kūrė marmuro, bronzos 
ir chrisoelefantines statulas. Neliko nė vieno originalo, tik 


geresnių ir nevykusių kopijų. De ben. II. 33. 2. 


Fidas, Kornelijus - kitų šaltinių neminimas poeto Ovidijaus 
žentas. De const. 17. 1. 


Filipas II - Makedonijos karalius, valdęs 359-336 m. pr. Kr. 
Reorganizavo makedonų kariuomenę, užkariavo turtingą 
metalų Trakijos pakrantę ir turtus panaudojo priešininkams 
papirkti. 353 m. pr. Kr. įsitvirtino Graikijos šiaurėje, 346 m. 
pr. Kr. pradėjo skverbtis į Graikijos vidurį. 337 m. pr. Kr. 
nugalėjo skitus, 338 m. pr. Kr. sutriuškino jungtinę graikų 
kariuomenę ir užkariavo Graikiją. Po dvejų metų buvo už- 
muštas per dukters vestuves. De ira III. 23. 2, 3; 24. 1; De 
ben. IV. 37. 1, 2, 3; 38. 1, 2. 


Filipas - Aleksandro Makedoniečio gydytojas. De ira II. 23. 2. 


Eurnijus, Gajus — 50 m. pr. Kr. liaudies tribūnas, Cicerono 
draugas, Cezario, vėliau Antonijaus šalininkas, garsus ora- 
torius. Su Antonijumi žygiavo į Rytus, jo pavestas valdė 
Aziją. Oktavianas atleido buvusį priešiškumą, ir 29 m. pr. 
Kr. Furnijus buvo konsulas. De ben. II. 25. 1. 


Galija - galų (keltų) kraštas, apėmęs dab. Prancūziją, Vakarų 
Šveicariją, Belgiją, Italijos šiaurę. II a. pr. Kr. pabaigoje ro- 
mėnai užkariavo dab. Prancūzijos pietus ir ten įkūrė Nar- 
bono Galijos (Gallia Narbonensis) provinciją. Cezaris 58-51 


m. pr. Kr. užkariavo Galijos žemes iki Reino, ir prasidėjo 

jos romanizacija. Dideli galų sukilimai vyko 21 ir 68-69 m. 
po Kr., bet buvo numalšinti. III ir V a. po Kr. trumpam 
laikui buvo susiformavusios nepriklausomos galų valstybės, 
tačiau joms nepavyko išsilaikyti. Ad Helv. 7. 2, 8; De ben. 
V. 16. 5; De dem. I. 9. 2. 


Galionas, Liucijus Junijus — vyresnysis Senekos brolis, įsūnytas 
tėvo draugo Junijaus Galiono. Achajos provincijos vietinin- 
kas 51-52 m. po Kr., atsisakęs teisti šv. Paulių, kai jį, apaš- 
talaujantį Korinte, žydai apkaltino skelbiant netikrą tikėji- 
mą. 53 ar 55 m. po Kr. konsulas. Galionas nusižudė kartu 
su Seneka 65 m. po Kr. De vita 1. 1. 


Germanija —- germanų kraštas tarp Reino, Vyslos, Dunojaus ir 
Skandinavijos. Pirmą sykį rašytiniuose šaltiniuose paminė- 
tas IV a. pr. Kr. graikų keliautojo Pitėjo. Išsamiausiai Ger- 
maniją aprašė I a. po Kr. romėnų istorikas Tacitas mo- 
nografijoje Germanija. Romėnai rengė daug žygių prieš Ger- 
maniją, bet jiems pavyko užkariauti tik nedidelę jos dalį. I 
a. pr. Kr. Reino aukštupyje jie buvo įkūrę Aukštutinės Ger- 
manijos (Germania Superior) provinciją, o žemupyje - Žemu- 
tinės Germanijos (Germania Inferior) provinciją. Ad Marc. 3. 
L Ad Polyb. 13. 2; 15. 5. De ben. V.16. 5. 


Germanikas, Julijus Cezaris (15 m. pr. Kr.-19 m. po Kr.) - Au- 
gusto įsūnio Druzo sūnus, imperatoriaus Klaudijaus brolis, 
Kaligulos tėvas, prie Reino dislokuotos romėnų kariuome- 
nės vyriausiasis vadas, po Augusto mirties atsisakęs ka- 
riuomenės siūlomos imperatoriaus vietos ir užleidęs ją Ti- 
berijui. 14-16 m. po Kr. surengė stambias germanų užka- 
riavimo operacijas. Tiberijus atšaukė jį iš Germanijos ir, kaip 

manoma, nunuodijo. Buvo puikus oratorius, rašė komedijas 
graikiškai ir epigramas lotynų ir graikų kalbomis. Buvo iš- 
leidęs laisvą sekimą lotynų kalba graikų III a. pr. Kr. poeto 
Arato poema Dangaus reiškiniai, iš kurios liko 725 eilutės. 
Liko ir kitos astronominės poemos fragmentų. Ad Polyb. 16. 
3 De ben. IV. 31. 2. 


Giaras - Kikladžių salyno salelė Egėjo jūroje. Ad Helv. 6. 4. 
Gindas - kairysis Tigro upės intakas. De ira III. 21. 1. 
Gracijos - Charitės. 


Gmikija — taip Peloponeso pusiasalyje ir Egėjo jūros salose 
įsikūrusią šalį vadino romėnai ir kiti svetimšaliai. Patys grai- 
kai savo kraštą vadino Helade, o save pačius helėnais. Ro- 
mėnų laikais paplito pavadinimai Graikija ir graikai. 4/5 
Graikijos teritorijos užima kalnai, aukščiausias Olimpo kal- 
nas yra 2911 m aukščio. Pagrindinės žemės ūkio kultūros 
buvo alyvmedžiai ir vynuogės. Peloponeso šiaurės vaka- 
ruose ir upių bei kalnų slėniuose buvo paplitusi žirginin- 
kystė. Dėl naudingų iškasenų (geležis, varis, sidabras, mar- 
muras, molis) gausos klestėjo amatai. Graikai atkeliavo į 
Balkanų pusiasalį 2500-1900 m. pr. Kr. Jie perėmė daugelį 
ten buvusios Kretos kultūros bruožų. Po naujų graikų gen- 
čių antplūdžio XII-XI a. pr. Kr. tie bruožai apnyko ir su- 
siformavo originali graikų kultūra. VIII a. pr. Kr. graikai 
pradėjo kolonizuoti Italiją, vėliau — Juodosios jūros pakran- 
tes. VII-VI a. pr. Kr. daugelyje polių ėmė formuotis demo- 
kratinė santvarka, bet valdė liaudies vadai tiranai. Vėliau 


jie būdavo nuverčiami, ir V a. pr. Kr. daugumoje graikų 

polių įsigalėjo demokratinė santvarka. 338 m. pr. Kr. Grai- 
kiją užkariavo makedonai, 146 m. pr. Kr. - romėnai. Ad 
Marc. 13. 1; Ad Helv. 7.2; De ben. VI. 31. 1, 2, 8, 11. 


Grakchai - Ad Marc. 16. 3, 4; Ad Helv. 16. 6; De brev. 6. 1; 


Grakchas, Gajus Sempronijus (153-121 m. pr. Kr.) - Tiberijaus 
Grakcho brolis, 123 ir 122 m. pr. Kr. liaudies tribūnas. Ke- 
tino eiti brolio pėdomis ir iš pradžių ruošėsi reformuoti 
teismus, siekė sukurti iš raitelių senatą kontroliuojantį or- 
ganą. Priešininkus ypač piktino planas suteikti Romos pi- 
lietybę visiems Italijos gyventojams. Prasidėjus ginkluotiems 
susirėmimams, Gajus Grakchas su šalininkais įsitvirtino 
Aventine ir, matydamas neatsilaikysiąs, nusižudė. Kaip ir 
brolis, buvo puikus oratorius, buvo išleistos jo kalbos ir 
politinis traktatas. Liko tik nedidelių fragmentų. Ad Marc. 
16. 3. De ben. VI. 34. 2. 


Grakchas, Tiberijus Sempronijus (162-133 m. pr. Kr.) - būda- 
mas 133 m. pr. Kr. liaudies tribūnas, pasiūlė žemės refor- 
mos įstatymą, pagal kurį turėjo būti sumažinti stambiųjų 
žemvaldžių plotai ir atiduoti neturtingiesiems nuomuoti. 
Priešininkai pasiekė, kad būtų pašalintas iš liaudies tribū- 
nų. Tiberijus Grakchas siekė tų pareigų antrą kartą, bet 
buvo užmuštas senatoriaus Scipiono Nazikos pagal senatus 


consultum ultimum nuosprendį. Ad Marc. 16. 3. 


Grecinas, Julijus - romėnų senatorius, 39 m. po Kr. nužudytas 
Kaligulos. Buvo parašęs veikalą apie vynuogininkystę, ku- 
riuo naudojosi Kolumela. Fragmentų neliko. De ben. II. 21. 
5, 6. 

Grilas — V-IV a. pr. Kr. graikų rašytojo Ksenofonto tėvas. De 
ben. II. 32. 3. 


Grumentas - Lukanijos (Pietų Italija) miestas. De ben. III. 23. 2. 


Hanibalas (247-183 m. pr. Kr.) - nuo 221 m. pr. Kr. vyriau- 
siasis Kartaginos (Šiaurės Afrika) kariuomenės vadas. No- 
rėdamas sutrukdyti romėnams pulti kartaginiečius Ispanijo- 
je ir Afrikoje, 218 m. pr. Kr. atžygiavo per Pirėnų pusiasalį 
ir Alpes į Italiją ir sumušė romėnų kariuomenę prie Ticino 
ir Trebijos. 217 m. pr. Kr. nugalėjo romėnus prie Trazume- 
no, 216 m. pr. Kr. - prie Kanų, 211 m. pr. Kr. grėsė Romai. 
Publijaus Kornelijaus Scipiono vadovaujamai romėnų ka- 
riuomenei 203 m. pr. Kr. išsilaipinus Afrikoje, buvo pri- 
verstas grįžti. 202 m. pr. Kr. pralaimėjo romėnams prie Za- 
mos. Hanibalas bandė vykdyti Kartaginoje demokratines re- 
formas, bet dėl su Roma susijusių politinių priešininkų veik- 
los turėjo palikti tėvynę. Jis išvyko į Britaniją pas karalių 
Antiochą. 190 m. pr. Kr. Antiochas pralaimėjo užpuolusiems 
romėnams. Hanibalas pabėgo į Bitiniją pas karalių Prusijų. 
183 m. pr. Kr. romėnams pareikalavus išduoti Hanibalą, šis 
nusinuodijo. De ira I. 11. 5. 6; II. 2. 5; 5. 4. De brev. 17. 6. 


Harmodijas - žr. Aristogeitonas. De traną. 5.1; De ben. VII. 15. 2. 


Harpagas — VI a. pr. Kr. persų karaliaus Kiro giminaitis. Kiro 
senelis Astiagas buvo įsakęs Harpagui nužudyti gimusį vai- 
kaitį. Harpagas atidavė jį piemeniui liepęs nužudyti, bet 
piemuo pasiliko ir augino. Vėliau Harpagas buvo karaliu- 
mi tapusio Kiro patarėjas, užkariavo jam Joniją, Kariją ir 
Likiją. De ira III. 15. 1. 

Haterijus — romėnų senatorius, 5 m. pr. Kr. konsulas, mirė 26 
m. po Kr. Garsėjo sugebėjimu kalbėti nepasiruošus. De ben. 
VI. 38. 4. 


Hekatonas — II a. pr. Kr. graikų filosofas stoikas, Panaitijo 
mokinys, Viduriniosios stojos adeptas, tyrinėjęs etiką. Iš vei- 
kalų Apie gėrį, Apie dorybę, Apie kančią ir kitų liko tik maži 
fragmentai. Traktatą Apie pareigas Ciceronas panaudojo sa- 
vo tokio pat pavadinimo veikale. De ben. I. 3. 9; II. 18. 2; 
21. 4; III. 18. 1; VI. 37. 1. 


Helvija — Senekos motina. Ad Helv. 


Herakleitas (apie 550—480 m. pr. Kr.) - graikų filosofas, kilęs 
iš labai kilmingos giminės Efese ir perleidęs paveldimas 
žynio pareigas bei kitas privilegijas broliui. Jo gyvenimo 
būdui būdingas gilinimasis į save, šalinimasis ne tik pras- 
tuomenės, bet ir kūrėjų bei filosofų. Neturėdamas pirmta- 
kų, nesinaudodamas niekieno teiginiais, sukūrė originalios 
kalbos ir originalių teiginių knygą, kurią paaukojo gimtojo 
miesto Artemidės šventyklai. Joje be jokios sistemos buvo 
surašytos aforistinio pobūdžio mintys. Knyga neturėjo pa- 
vadinimo. Vėliau ją imta įvairiai vadinti, populiariausias 
pavadinimas — Apie gamtą. Dažnai vien iš vardažodžių su- 
dėti sentenciški teiginiai buvo sunkiai suprantami, todėl He- 
rakleitas buvo pramintas Tamsiuoju. Stilistinės knygos sa- 
vybės atitiko jo filosofinius įsitikinimus: pasaulį filosofas 
suvokė kaip fragmentiškų priešybių visumą, sudarančių vie- 
nybę. Pasaulio tvarkai kaip priešybių vienybei nusakyti He- 
rakleitas pasirinko ugnies įvaizdį. Žinomas jo teiginys apie 
tai, kad į tą pačią upę negalima įbristi du kartus, pasitelk- 

tas tapatybės viešpatavimui netapatybėje apibūdinti. Liko 
133 fragmentai. De ira II. 10. 5; De trang. 15. 2. 


Herenijus Makras - De const. 18. 4. 


Herkulanėjus - Italijos miestas, 79 m. po Kr. užpiltas išsiver- 


žusio Vezuvijaus. De ira III. 21. 5. 


Herkulis - su graikų Herakliu sutapatintas nenugalimas itali- 


kų karo, kovų dievas. Nuo labai senų laikų jam buvo skir- 
tas aukuras prie Romos Jaučių turgaus. Kaip ir Marso, Her- 
kulio žyniai buvo vadinami salijais, nes per šventes šokda- 
vo. Herkulis buvo laikomas ir turtėjimo dievu, todėl pir- 
kliai ir karvedžiai aukodavo jam dešimtąją pelno ar grobio 
dalį, kuri paprastai buvo skiriama piliečių vaišėms. Pras- 
tuomenė ir vergai garbino Herkulį kaip nenuilstantį darbš- 
tuolį, narsų geradarį, kariai - kaip pergalę teikiantį dievą, 
aristokratai — kaip idealų karalių, pabaisas-ydas nugalintį 
išminčių. De const. 2. 1; De traną. 16. 4; De ben. I. 13. 1, 2, 
3; IV. 8. 1; VII. 3. 1. 


Hesiodas - VIII a. pr. Kr. graikų rašytojas, dirbęs žemę ir 


kūręs. Didaktinio epo pradininkas. Poemoje Darbai ir dienos 
šlovina darštumą ir teisingumą, peikia tinginius ir apgavi- 
kus, pateikia daugybę moralės ir ūkinių patarimų. Šioje po- 
emoje pirmą kartą Europos literatūroje papasakota pasakė- 
čia. Poemoje Teogonija (Dievų gimimas) pateikiamas pasaulio 
susidarymo vaizdas ir apie 300 dievų apimanti geneologinė 
schema. Antikoje Hesiodas buvo laikomas daugybės kūri- 
nių autoriumi. Jam buvo priskiriamas vadinamasis Moterų 


katalogas, kuriame buvo išvardytos herojų motinos. Dabar 

dėl jo autorystės abejojama. Liko nemažų poemos fragmen- 
tų. Išlikusi 480 eilučių poemėlė Heraklio skydas nelaikoma 
Hesiodo. Neišlikusioje poemoje Melampodija buvo vaizduo- 
jamas aiškiaregys Melampas ir dviejų dainių kova, Didieji 
darbai - poemos Darbai ir dienos tęsinys, Cheirono pamoky- 
mai - mokyklose vartojamas pamokomų minčių rinkinys. Dar 
būta jam priskirtų veikalų astronomijos, geografijos ir kito- 
mis temomis. Jie nėra išlikę. De ben. I. 3. 6, 10. 


Hieronimas - Iš Rodo kilęs Atėnuose gyvenęs III a. pr. Kr. 
graikų filosofas peripatetikas. Ginčijosi su mokyklos galva 
Likonu dėl skirtingo tikslingumo (telos) aiškinimo. Rašė fi- 
losofinius, istorinius ir biografinius veikalus. Liko fragmen- 
tų De ira I. 19. 3. 


Hipijas — su broliu Hiparchu 528-510 m. pr. Kr. valdęs Atė- 
nus tiranas. 514 m. pr. Kr. sąmokslininkams Harmodijui su 
Aristogeitonu užmušus Hiparchą, Hipijo valdymas rėmėsi 
prievarta. 510 m. pr. Kr. jis buvo išvytas. Persikėlęs pas 
persų karalių Darėją, elgėsi išdavikiškai: patarinėjo, kaip 
užkariauti Graikiją. De ira II. 23. 1. 


Histras - Dunojaus vardas žemupyje. De prov. 4. 14. 


Homeras - Europos literatūros pradininkas, VIII a. pr. Kr. pra- 
džios poetas, epų Iliada x Odisėja autorius. Jau Antikoje 
jokių patikimų faktų apie jį nebuvo žinoma. Esamos septy- 
nios antikinės biografijos laikomos nepatikimomis. Senovėje 
buvo įsivaizduojamas kaip neregys senis. Jam buvo priski- 
riama daug epinių poemų. Helenizmo laikų filologai atrin- 
ko dvi. Naujaisiais laikais (1795 m.) buvo pareikšta abejo- 

nių dėl Iliados priklausymo Homerui, tvirtinta, jog poema 
yra kelių poetų poemų samplaika. Ši analitikais vadinamų 
mokslininkų pozicija buvo labai stipri XIX a. Dabar mano- 
ma, jog poemos galėjo būti užrašytos ir laikytinos ne fol- 
kloro, o literatūros veikalais. Esama mokslininkų, manan- 
čių, kad Homeras buvo tik Iliados autorius, kad Iliada at- 
spindi ankstesnę karių, o Odisėja vėlesnę miestiečių kultū- 
rą. Iliada pavadinta Iliono (Trojos) tvirtovės vardu. Joje vaiz- 
duojamas 51 dieną apimantis epizodas iš dešimtųjų Trojos 
karo metų. Poemos tema - vaidas achajų stovykloje. Odisė- 
js tema — Trojos karo dalyvio Odisėjo grįžimas į tėvynę. 
Epizodas apima 40 dienų. Helenizmo laikais poemos buvo 
suskirstytos į giesmes. De ira I. 8. 2; De tmmg. 2 12; Ad 
Polyb. 8.2; Ad Helv. 12 4. De ben. I. 3. 7, 10; V. 25. 4. 


Horos - Trys Dzeuso ir Temidės dukterys: Eunomija, Dikė ir 
Eirenė (arba Talo, Aukso ir Karpo). Jos globoja pasaulio 


„---— 


gamtos jėgos vešėtų ir klestėtų. De ben. I. 3. 9. 


Hortenzijus Hortalas, Kvintas (114-50 m. pr. Kr.) — garsus ro- 
mėnų oratorius. 69 m. pr. Kr. konsulas. Žymiausias azijinio 
stiliaus šalininkas, nuolatinis Cicerono varžovas. Kai kurio- 
se bylose buvo Cicerono priešininkas, kai kuriose gynė abu. 
Jaunystėje pradėjo teismo veiklą ir nepertraukdamas tęsė 
50 metų. Žinomi dvidešimt penkių jo kalbų pavadinimai, 
bet neišliko jokių fragmentų. Iš jo dviejų knygų retorikos 
veikalo Bendrosios vietos ir istorinio veikalo, matyt, vadinto 


- 


Analais taip pat nieko neliko. De ira II. 37. 5. 

Iliada - Homero epas Trojos karo motyvais, sukurtas VIII a. 
pr. Kr. Iliados tema - vaidas achajų stovykloje. Vyriausiasis 
kariuomenės vadas Agamemnonas atima iš narsaus kario 
Achilo belaisvę, įsižeidęs Achilas nebeina į mūšius, trojėnai 
smarkiai puola achajus. Žuvus draugui Patroklui, Achilas 
vėl pradeda kovas ir užmuša vyriausiąjį trojėnų kariuome- 
nės vadą Hektorą. Hektoro laidotuvių vaizdu epas baigiasi. 
De brev. 13. 2. 


Isokratas (436-338 m. pr. Kr.) - Atėnų retorikos mokytojas, 
retorikos žinovas. Mokėsi pas geriausius sofistus (Gorgiją, 
Prodiką, Teisiją), buvo logografas, nuo 390 m. pr. Kr. ati- 
darė savo retorikos mokyklą, kuri tapo labai populiari. 
Isokratas teigė, jog tik retorikos mokymasis gali suteikti 
platų išsilavinimą ir universalų žinojimą. Retorika mokanti 
ne tik kalbėti, bet ir mąstyti. Dėl įgimto drovumo ir silpno 
balso Isokratas niekada nekalbėjo viešai, tik rašė teismo kal- 
bas kitiems arba pavyzdines bei progines kalbas. Liko 21 
kalba ir 9 laiškai. Dėl kai kurių laiškų autorystės abejoja- 
ma. Isokrato nuopelnas iškalbai tas, kad jis sukūrė periodą, 


suformavo jo turinio ir formos dalis. De trang. 7. 2. 


Ispanija: seniausi gyventojai - iberai ir ligurai. Graikai šalį 
vadino Iberija. Nuo seniausių laikų į kraštą veržėsi finikie- 
čiai, galbūt davę jam vardą Ispanija; nuo VII a. pr. Kr. 
kolonijas pradeda kurti graikai, nuo V a. pr. Kr. siekia 
įsitvirtinti kartaginiečiai, nuo III a. pr. Kr. - romėnai. Au- 
gusto laikais Ispanija buvo baigta užkariauti ir pradėta in- 
tensyviai kolonizuoti ir romanizuoti. De brev. 5. 2; Ad Helv. 
7.2; 9.8; De bn. V. M. 3. 

Italija — iš pradžių taip vadinosi tik pietinė Apeninų pusiasa- 
lio dalis, valdoma, pasak legendos, karaliaus Italo. Kitas 
pavadinimo aiškinimas: dėl galvijų gausumo krašto pava- 
dinimas atsiradęs iš lot. vitula — telyčia. IV a. pr. Kr. grai- 
kai Pietų Italiją vadino Didžiąja Graikija. Kiti Italijos var- 
dai: Hesperija, Auzonija, Oinotrija. Ad Marc. 3. 1, 2; 17. 2; 
De brev. 6. 1; 13. 8; Ad Polyb. 17. 5; Ad Helv. 7. 2, 8. 


Juba - Numidijos (Afrika) karalius, prisidėjęs prie Pompėjaus 
kariuomenės likučių ir nusižudęs, šiems pralaimėjus Ceza- 


riui prie Tapsės 46 m. pr. Kr. De prov. 2. 10. 


Jugurta (160-104 m. pr. Kr.) - Numidijos (Afrika) karalius. 
Kare su romėnais (115-105 m. pr. Kr.) iš pradžių papirki- 
nėjo karvedžius, ir šie vangiai kariavo. Marijui tapus vy- 
riausiuoju kariuomenės vadu, bėgo pas uošvį, Mauretanijos 
karalių Bokchą I. Marijus privertė pastarąjį išduoti Jugurtą, 
ir šis po Marijaus triumfo buvo Romoje nužudytas. De trang. 
11. 12. 


Julijus Kanas — iš kitų šaltinių nežinomas Pitagoro idėjomis 


nuspalvinto stoicizmo adeptas I a. po Kr. De trang. 14. 410. 


Jupiteris - senas italikų dievas, virtęs svarbiausiu romėnų die- 
vu. Senovėje buvo susijęs su žemdirbyste ir vynuogių au- 
ginimu, jam buvo skirtos trejos vynuogininkystės šventės, 
taip pat garbinamas kaip lietaus, žaibų, perkūno, kalnų vir- 
šūnių dievas. Be to, susijęs su šviesos sklidimu (jam skirta 
mėnulio pilnaties diena - Idos). Romėnai Jupiteriui auko- 
davo nuo priešų karaliaus nuplėštus šarvus, jam kartu su 


Junona ir Minerva buvo skirta Kapitolijaus šventykla. Joje 

vykdavo svarbiausi valstybės gyvenimo reiškiniai: karve- 
džių ir konsulų priesaikos, naujai išrinkto senato posėdžiai, 
į ją traukdavo triumfo eisena, triumfatorius aukojo aukas ir 
atiduodavo šventyklai savo aukso vainiką. Romėnų valsty- 
bės kulte buvo vadinamas Iuppiter Optimus Maximus. Gro- 
žinėje literatūroje sutapatintas su graikų Dzeusu. De prov. 
29; De ira I. 20. 8, 9; Ad Marc. 13. 1; De brev. 16. 5; 17. 
6; De vita 26. 6; Ad Helv. 10. 8; De ben. I. 3. 9; 4.4; IV. 7. 1; 


Kaligula, Gajus Julijus Cezaris (12—41 m. po Kr.) - Germaniko 
sūnus, despotiškas ir žiaurus romėnų imperatorius, valdęs 
37-41 m. po Kr. Jis švaistė valstybės lėšas, didino mokes- 
čius, šventė triumfus, nieko nenugalėjęs, reikalavo dieviško 
garbinimo ir, matyt, buvo pamišęs. Užmuštas asmeninės 
gvardijos karininkų. De brev. 18. 5-6; 20. 3; Ad Polyb. 13. 4; 
17. 46; De const. 18. 1-5; Ad Helv. 10. 4; De ira I. 20. 8; II. 
33. 3-6; III. 18. 3-19, 5; De trang. 11. 10, 12; 14. 46, 9, 10; 
De ben. II: 12. 1; 21. 5; IV. 31. 2; VII. 11. 1, 2; 


Kalistratas — įtakingas Atėnų valstybės veikėjas, 373-372 m. 
pr. Kr. strategas, draugiškai nusiteikęs Spartos atžvilgiu, 
bet priešiškas Tebams. Dėl to buvo patrauktas į teismą, 
pasakė puikią gynimosi kalbą ir išsiteisino, bet 365 m. pr. 
Kr. savanoriškai išvyko tremtin į Bizantijų. De ben. VI. 37. 1. 


Kambisas - Žiaurus ir despotiškas persų karalius, valdęs nuo 
529 iki 522 m. pr. Kr. Užėmė (525 m. pr. Kr.) Egiptą, rengė 
žygius į Libiją ir Nubiją. De ira III. 14. 14; 20. 2-4. De ben. 
VII. 3. 1. 


Kamilas, Markas Furijus — IV a. pr. Kr. romėnų karvedys ir 


valstybės veikėjas, volskų ir ekvų nugalėtojas. 396 m. pr. 

Kr. paskirtas diktatoriumi, užkariavo etruskų miestą Vėjus 
ir gavo teisę triumfuoti. Apkaltintas, kad pasisavino dalį 
grobio, ištremtas į Ardėją. 390 m. pr. Kr. užpuolus Romą 
galams, buvo už akių paskelbtas diktatoriumi, sumušė mies- 
tą nusiaubusius priešus, vadovavo atstatymui ir dėl to bu- 
vo vadinamas antruoju Romulu. Mirė 364 m. pr. Kr. De 
ben. IV. 27. 2; V. 17. 2. 


Kampanija — su Lacijumi besiribojanti derlinga ir turtinga sri- 
tis Italijos Vidurio Vakaruose. Nuo VIII a. pr. Kr. joje buvo 
graikų, nuo VI a. pr. Kr. - etruskų kolonijų. Nuo IV a. pr. 
Kr. pradeda įsitvirtinti romėnai. Antrojo pūnų karo metu 
kai kurie Kampanijos miestai (Kapuja ir kiti), siekdami ne- 
priklausomybės, buvo prisidėję prie Hanibalo. 211 m. pr. 
Kr. romėnai juos užėmė, atėmė žemę ir išdalijo saviškiams. 
59 m. pr. Kr. Cezaris atstatė jų teises. De trang. 2 13; De 
ben. VII. 4. 3. 


Kanos - nedidelis italikų miestas Apulijoje (Italijos pietryčiai), 
ant Aufido upės kranto, netoli Adrijos jūros. Prie jo 216 m. 
pr. Kr. Hanibalas sutriuškino konsulų Liucijaus Emilijaus 
Paulo ir Gajaus Terencijaus Varono vadovaujamą aštuonių 


legionų romėnų kariuomenę. De ira II. 2. 5; 5. 4. 


Kapitolijus — vienas iš septynių Romos kalnų (mons Capitoli- 
nus), turintis dvi viršūnes. Ant vienos buvo pastatyta tvir- 
tovė (arx) ir Junonos Monetos šventykla, ant kitos - Jupi- 
terio, Junonos ir Minervos šventykla (templum Iovis Capito- 
lini) ir kitos šventyklos. Siauresne prasme Kapitolijumi (Ca- 
pitolium) buvo vadinama ši viršūnė. Kapitolijus buvo Ro- 


mos valstybės ir religijos centras. Ant jo taip pat stovėjo 

valstybės archyvo pastatas (Tabularium). Vardas, kilęs iš Žo- 


džio caput — „galva“, reiškė svarbiausią kalną. De const. 6. 
8 Ad Helo. 10. 8, 9; Ad Marc. 13. 1, 2; De ben. VII. 7. 2. 


Karnendas (214-129 m. pr. Kr.) - graikų filosofas, Hegesino 
mokinys, po jo mirties tapęs Akademijos galva. Su Kritola- 
ju ir Diogenu 155 m. pr. Kr. kaip pasiuntinys buvo atvykęs 
į Romą ir ten dėstė, keldamas romėnų susižavėjimą. Kato- 
nui Vyresniajam jo skelbiamos mintys pasirodė pavojingos, 
ir jis pareikalavo, kad Karmneadas išvyktų. Buvo linkęs į 
skepticizmą, atmetė tvirtus tiesos kriterijus ir labiau retoriš- 
kai nei filosofiškai vystė galimumo ir tikimybės teoriją, mo- 
kydamas kiekvienai tezei rasti priešingą. Teigė patikimo pa- 


žinimo negalimumą. Neliko jokių veikalų. De brev. 14. 2. 


Kartagina - pūnų kalba vardas reiškia „naujasis miestas“. Jis 
buvo įkurtas finikiečių išeivių iš Tiro IX ar VIII a. pr. Kr. 
Legenda Kartaginos įkūrimą priskiria iš Tiro pabėgusiai ka- 
ralienei Didonei. Grobdamas kitų kraštų pirklių laivus, ne- 
leisdamas jiems prekiauti vakarinėje Viduržemio jūros da- 
lyje ar išplaukti į Atlanto vandenyną, miestas turtėjo ir kles- 
tėjo. Kartaginiečiai įsitvirtino Sicilijoje ir ten nuo V a. pr. 
Kr. kovojo dėl įtakos su graikais. Per pirmuosius du Pūnų 
karus (264-241 ir 218-201 m. pr. Kr.) romėnai sumažino 
Kartaginos galybę, o 146 m. pr. Kr. ją sugriovė ir įkūrė 
Afrikos provinciją. 44 m. pr. Kr. Cezaris vėl ikūrė miestą 
kaip romėnų koloniją, pavadintą Colonia Ji'.a Cūrthago. Im- 
perijos laikais išaugo didelis miestas. VII a. po Kr. jis buvo 
sugriautas arabų ir sunyko. De const. 6. 8; De ira I. 11. 7; 
I. 5.4; Ad Polyb. 1. 2; 14. 5. 

Kastoras - graikų mitų personažas, vienas iš Dioskurų („Dzeu- 
so sūnų“), kurie buvo laikomi Ledos ir Dzeuso vaikais. 
Kita versija: Kastoras buvo Spartos karaliaus Tindarėjo, o 
jo dvynys brolis Polideukas - Dzeuso vaikas. Kastoras bu- 
vo mirtingas. Jis garsėjo kaip arklių tramdytojas, o Polideu- 
kas - kaip kumštynininkas. Dioskūrai buvo Helenos ir Kli- 
taimnestros broliai. Jie išlaisvino Tesėjo pagrobtą Heleną ir 
paėmė į nelaisvę jo motiną Aitrą, dalyvavo argonautų Žy- 
gyje ir Kalidono medžioklėje. Kastorui žuvus susidūrime 
su Idu ir Linkėju, Dzeusui leidus, broliai keisdavosi: vieną 
dieną į požemio pasaulį ėjo Kastoras, kitą už jį leisdavosi 
Polideukas. Jie švietė Žmonėms pakaitomis kaip Dvynių 
žvaigždyno Rytinė ir Vakarinė žvaigždės. Dvyniai globojo 
laivus ir jūrininkus. Šie kartais išvysdavo blykčiojant juos 
ugnelėmis ant laivų stiebų. Romoje labiau buvo garbina- 
mas Kastoras. Juo prisiekdavo moterys, jo šventykla nuo 


seniausių laikų stovėjo forume. De const. 13. 4. 


Katilina, Liucijus Sergijus (108-62 m. pr. Kr.) — prasilėbavęs 
romėnų patricijus, 68 m. pr. Kr. pretorius. Keletą kartų ne- 
išrinktas konsulu, 63 m. pr. Kr. surengė sąmokslą prieš tuo 
metu konsulavusį Ciceroną ir kitus valstybės vyrus. Dema- 
gogiškai žadėdamas panaikinti visas skolas, patraukė pra- 
siskolinusius aristokratus, praradusius žemę Sulos vetera- 
nus, kai kuriuos neturtingus žmones. Ciceronas sąmokslą 
atskleidė, Katilinos bendrininkai buvo suimti ir nužudyti, 
pats Katilina žuvo mūšyje, jo kariuomenei susigrūmus su 
valstybės armija. De ira II. 20. 5; Ad Marc. 20. 5; De brev. 
5.1; De bei. V. 16. 1; 17. 2. 

Katonas, Markas Porcijus Cenzorijus (Vyresnysis) (234-149 m. pr. 
Kr.) - Romos valstybės veikėjas, karvedys, rašytojas. Pūnų 
karuose kovėsi prie Trazumeno ežero ir Fabijaus Maksimo 
vadovaujamuose mūšiuose, dalyvavo Scipiono žygyje į Af- 
riką. 204 m. pr. Kr. buvo kvestorius Sicilijoje, 199 m. pr. 
Kr. - edilas, 198 m. pr. Kr. —- pretorius. 195 m. pr. Kr. 
konsulaudamas numalšino sukilusius ispanus ir 194 m. pr. 
Kr. triumfavo. Buvo graikų kultūros plitimo Romoje prieši- 
ninkas. 184 m. pr. Kr. išgarsėjo kaip griežtas cenzorius: 
šalino iš senato ir raitelių luomo, jo nuomone, nedorus žmo- 
nes, stengėsi sugrąžinti paprasto ir kuklaus gyvenimo bū- 
do principus. Laikomas romėnų prozos pradininku. Buvo 
parašęs septynių knygų romėnų ir kitų italikų genčių isto- 
rijos nuo seniausių laikų iki savo laikų veikalą Kilmė, iš 
kurio liko tik fragmentai. Garsėjo kaip puikus oratorius, jo 
kalbos teisme, senate ir tautos susirinkime buvo išleistos, 
bet neišliko. Sūnui buvo parašęs medicinos, retorikos, tei- 
sės, karybos ir žemdirbystės vadovėlius. Liko tik veikalas 
Apie žemdirbystę. Tai pirmasis romėnų prozos veikalas. Ja- 
me šlovinamas valstiečio užsiėmimas, pateikiama daugybė 
praktinių patarimų. De vita 21. 3; Ad Marc. 25. 1; De ben. 
VD: 


Katonas, Markas Porcijus Utikietis (Jaunesnysis) (9546 m. pr. 
Kr.) - romėnų politikas, Katono Vyresniojo proanūkis. 62 
m. būdamas liaudies tribūnu, ragino senatorius pasmerkti 
myriop Katilinos bendrininkus. Įsitikinęs respublikonas, 
karštas Cezario priešininkas. Pastarajam nugalėjus prie Tap- 
sės Pompėjaus kariuomenės likučius, nusižudė Utikos mieste 
(Afrika). Jo tvirtybė romėnams padarė didelį įspūdį: Cice- 
ronas ir Brutas parašė panegirikas, į kurias Cezaris atsakė 

veikalu Antikatonai. Katonas buvo stoicizmo šalininkas. I a. 
po Kr. literatūroje jis parodomas kaip paskutinis demokra- 
tijos ir laisvės gynėjas. Ad Marc. 22. 3; 25. 1; De vita 18. 3; 
21. 3; De prov. 2. 9-12; 3. 4; De traną. 7. 5; 16. 1, 4; 17. 4, 
9 De const. 1. 3; 2. 1-2; 14. 3; De ira II. 32. 2; III. 38. 2; Ad 
Helv. 13. 5; De ben. V. 17. 2. 


Katulas, Kvintas Lutacijus - konsulas 78 m. pr. Kr., cenzorius 
65 m. pr. Kr., nuo 77 m. pr. Kr. iki mirties priceps senatus, 
turėjo didelį autoritetą. Prisidėjo prie Katilinos sąmoksli- 
ninkų pasmerkimo, mirė 61 m. pr. Kr. De ira III. 18. 2. 


Kipras — Viduržemio jūros sala, turtinga vario (iš jos vardo 
lotyniškas vario pavadinimas cuprum) III tūkst. pr. Kr. jau 
gyvenama, nuo 1300 m. pr. Kr. graikų, vėliau buvo užka- 
riavę egiptiečiai, finikiečiai, asirai, persai, makedonai, 58 m. 
pr. Kr. salą užėmė romėnai ir įjungė į Kilikijos provinciją. 
Ad Marc. 20. 6; De ben. III. 37. 3. 


Kiras (Jaunesnysis) - Darėjo sūnus, Lidijos, Frigijos ir Kapado- 
kijos satrapas. Norėdamas atimti sostą, su kariuomene žy- 
giavo prieš brolį Artakserksą II. Žuvo mūšyje 401 m. pr. 
Kr. De ira III. 21. 1. 


Kiras (Vyresnysis) - Persijos valstybės įkūrėjas ir jos karalius, 
valdęs 558-529 m. pr. Kr., nugalėjo medus, lidus, babilo- 
niečius, mirė Žygyje prieš karalystės šiaurėje buvusius kai- 
mynus masagetus. Literatūroje giriamas kaip drąsus vyras, 
atlaidus valdovas. De ben. VII. 3. 1. 


Klaudijus Cezaris Augustas, Tiberijus (10 08 1-54 10 13 m. po 
Kr.) - Druzo sūnus, romėnų imperatorius 41-54 m. po Kr. 

Ligotas, domėjosi mokslais, rašė romėnų, kartaginiečių ir 
etruskų istorijos veikalus. Užmušę Kaligulą, pretorionai jį 
paskelbė imperatoriumi. Antroji jo žmona Agripina, norė- 
dama, kad jos sūnus Neronas taptų imperatoriumi, Klaudi- 
jų nunuodijo. Nors į daugelį reikalų kišosi atleistiniai Nar- 
cizas ir Palantas, Klaudijus padarė progresyvių reformų: 
suteikė romėnų pilietybę kai kurioms ne italikų bendruo- 
menėms, padarė paveldėjimo, santuokos ir kitų įstatymų 
pataisų, valstybės iždą atidavė tvarkyti kvestoriams, steigė 
romėnų kolonijas, tiesė kelius, pastatė naują vandentiekį Ro- 
moje ir prieplauką Ostijoje, užkariavo Britaniją ir Maureta- 
niją. Liko vienos kalbos fragmentų. Ad Polyb. 2. 2; 3. 5; 5. 
2: 6. 2, 5; 7. 14; 8. 1, 2; 9. 7: 12. 3-5; 13. 14; 14. 1; 16. 
3-6; 17. 3; De ben. I. 15. 5; De dem. I. 23. 1; VI. 19. 24. 


Klaudijus Kvadrigarijus, Kvintas — II a. pr. Kr. pabaigos romė- 
nų istorikas, parašęs Analus (kartais veikalas vadinamas ir 
Istorija) nuo galų antpuolio IV a. pr. Kr. iki Sulos laikų. 
Nors įvykius dėstė nuosekliai iš eilės, įpindavo kalbų ir 
įvairių įdomių pasakojimų. Iš veikalo nieko neliko. De ben. 
III. 23. 2. 


Klenntas (331-231 m. pr. Kr.) - graikų filosofas stoikas. Mo- 
kėsi Atėnuose ir, pasak legendos, užsidirbdavo duoną nak- 
timis kaip vandens nešiotojas. Ilgai buvo Zenono mokinys, 
o po jo mirties tapo mokyklos galva. Buvo sukūręs 50 vei- 
kalų, tarp jų Homero ir Herakleito komentarus. Kleantui 
būdingas konservatyvumas: jis toliau rutuliojo mokytojo 
mintis, nepareikšdamas naujovių. Kosmogonijoje ir etikoje 
teigė originalių dalykų. Kleantas atvėrė principą, jog išmin- 
čius turi gyventi pagal prigimtį. Iš visų kūrinių liko tik 

himnas Dzeusui kaip bandymas poezijos formas ir priemo- 
nes pajungti pažinimo teorijai išdėstyti. Kleantas šlovina 
Dzeusą kaip pasaulio Logą, kuris žaibo pavidalu perskro- 
džia kosmą, kaip pasaulio išmintį ir pasaulio valdovą. De 
traną. 1. 10; De otio 6. 5; De ben. V. 11. 1; 12. 2; 14. 1. 


Klelija - patricijų giminės mergina, pasak legendos, 508 m. 
pr. Kr. kaip įkaitė su kitomis kilmingomis mergaitėmis pa- 
siųsta etruskų karaliui Porsenai. Ji pabėgo, perplaukė Tibe- 
rį, bet bailių piliečių buvo grąžinta Porsenai. Sužavėtas jos 
drąsos (kita versija: pabėgo visos įkaitės, ir visos buvo pa- 
leistos), Porsena atsisakė įkaičių. Ad Marc. 16. 2. 


Klitas - Aleksandro Makedoniečio kariuomenės karininkas, ka- 
valerijos vadas, išgelbėjęs karaliaus gyvybę 334 m. pr. Kr. 
mūšyje prie Graniko. 328 m. pr. Kr. Aleksandras Klitą už- 
mušė puotoje, jam atsisakius karalių garbinti pagal Rytų 
papročius. De ira III. 17. 1. 


Klodijus Pulchras, Publijus (92-52 m. pr. Kr.) - patricijų kilmės 
valstybės veikėjas, plebėjų lyderis, 59 m. pr. Kr. liaudies 
tribūnas. Organizavo Cicerono ištrėmimą, sugriovė jo na- 
mus. Buvo senato valdžią apribojančio įstatymo projekto 
autorius. Susipykęs su Pompėjumi Didžiuoju ir liaudies tri- 
būnu Milonu, terorizavo Romos gyventojus. Užmuštas Mi- 
lono šalininkų. De const. 2. 1; De ira II. 2. 3; De brev. 5. 1. 


Kokcėjai - romėnų giminė. De cem. I. 10. 1. 


Korbulonas, Gnėjus Domicijus - Nerono karvedys, vyriausiasis 


Germanijos kariuomenės vadas, 54 m. po. Kr. sėkmingai 

kovojęs su partais. Buvo labai populiarus kariuomenėje ir 
galėjo jos remiamas nuversti Neroną, bet to nepadarė. 67 
m. po Kr. Neronas buvo Graikijoje ir pasikvietęs ten Kor- 


buloną nužudė. De const. 17. 1. 


Kordas, Aulas Kremucijus — I a. pr. Kr.-I a. po Kr. romėnų 
istorikas, parašęs traktatą apie Augusto valdymą. Veikalas, 
matyt, vadinosi Analai ir prasidėjo įvykiais nuo Cezario nu- 
žudymo. Autorius jame gyrė Brutą, o Kasijų vadino pasku- 
tiniuoju romėnu. Augusto laikais persekiojamas nebuvo, bet 
jo įpėdinio imperatoriaus Tiberijaus iniciatyva 25 m. po Kr. 
buvo sufabrikuota byla. Kordas nusimarino badu, traktatas 
buvo sudegintas ir uždraustas. Dukteriai Marcijai išsaugo- 
jus vieną egzempliorių, Kaligulos laikais vėl išleistas. Liko 
fragmentų. Ad Marc. 1. 2-4; 22. 4-8; 26. 1, 3; 


Korfinijus — miestas Apeninų kalnyno viduryje, pelignų kraš- 
to centras. De ben. II. 1. 


Korintas - Graikų miestas Istmo sąsmaukoje. Vardas negrai- 
kiškas, atėjęs iš substrato kultūros. Dėl patogios geografi- 
nės padėties jau VII a. pr. Kr. didelis ir klestintis miestas, 
ypač garsėjęs keramikos ir bronzos gaminiais (daugiausia 
indais). Gerų rezultatų užsienio politikoje ir vidaus gyveni- 
me pasiekė valdant tiranui Periandrui (627-583 m. pr. Kr.). 
Nuo 582 m. pr. Kr. rengiamos panheleniškos istminės spor- 
to varžybos. Išaugus Atėnams, kovojo su jais dėl rinkų ir 
įtakos. Ta konkurencija buvo viena iš Peloponeso karo prie- 
žasčių. Pritarė Filipo Makedoniečio ekspansijai Graikijoje, 
todėl jis paskelbė miestą šalies sostine. 146 m. pr. Kr. buvo 
romėnų užimtas ir visiškai sugriautas. 44 m. pr. Kr. Ceza- 

rio iniciatyva pradėtas atstatinėti kaip romėnų kolonija, o 
27 m. pr. Kr. paskelbtas Achajos provincijos centru. Su- 
griautas IV ir VI a. po Kr. žemės drebėjimų, tapo nežymia 
gyvenviete. Po XIX a. drebėjimo toje teritorijoje nebegyve- 
nama. Ad Polyb. 1.2; De traną. 9. 6; De brev. 12. 2; De ben. 
I--13;.1. 


Koriolanas, Gnėjus Marcijus — V a. pr. Kr. romėnų karvedys, 
493 m. pr. Kr. užkariavęs volskų miestą Koriolus ir dėl to 
gavęs pravardę. 481 m. pr. Kr. kovojo su plebėjais, ir šie 
pasiekė jo tremties. Koriolanas nuvyko pas buvusius prie- 
šus volskus ir su jais žygiavo prieš romėnus. Motinai Ve- 
turijai ir žmonai Volumnijai pavyko Koriolaną sulaikyti. At- 
sisakiusį kariauti ir bandžiusį susirinkime teisintis Koriola- 
ną volskai užmėtė akmenimis. De ben. V. 16. 1. 


Kornelija - Publijaus Kornelijaus Scipiono duktė, Grakchų mo- 
tina. Anksti tapusi našle, nebetekėjo ir atsidėjo sūnų auklė- 
jimui. Ji buvo labai išsilavinusi ir galėjo mokyti sūnus re- 
torikos. Rengėsi ir laikėsi kukliai ir buvo giriama kaip ide- 
alios romėnės pavyzdys. Romoje jai buvo pastatyta statula. 
Liko du dideli 124 m. pr. Kr. rašyto laiško sūnui Gajui 
fragmentai, rodantys romėnišką tvirtybę, sujungtą su mote- 
rišku švelnumu. Ad Marc. 16. 3; Ad Helo. 16. 6. 


Kornelija — liaudies tribūno 91 m. pr. Kr. Livijaus Druzo mo- 
una. Ad Marc. 16. 4. 


Korunkanijus, Tiberijus — I a. pr. Kr. Romos valstybės veikė- 
jas, kilęs iš plebėjų. 280 m. pr. Kr. konsulas, 254 m. pr. Kr. 

pirmasis iš plebėjų pontifex maximus, žymus teisininkas. De 
vita 21. 3. 


Kosai — Kornelijų giminės atšaka, ypač garsėjusi ankstyvos 
respublikos laikais. De clem. I. 9. 10. 


Kosura - salelė Viduržemio jūroje tarp Sicilijos ir Afrikos. Ad 
Helv. 6. 4. 


Kota, Gajus Aurelijus —- I a. pr. Kr. Romos valstybės veikėjas, 
91 m. pr. Kr. apkaltintas pagal lex Varia (sąjungininkų kurs- 
tymas maištauti) ir ištremtas. 82 m. pr. Kr. grįžo, 75 m. pr. 
Kr. konsulavo, buvo pontifex maximus. Puikiai sakė kalbas, 
bet jų neleido. Ad Helv. 16. 7. 


Krasas, Markas Licinijus (115-53 m. pr. Kr.) - romėnų karve- 
dys, valstybės veikėjas. Sulos šalininkas, prisigrobęs pro- 
skribuotų asmenų turto ir dėl to gavęs Turtingojo (Dives) 
pravardę. 71 m. pr. Kr. nugalėjo Spartako sukilėlių kariuo- 
menę ir užmušė patį Spartaką, 70 ir 55 m. pr. Kr. konsu- 
las, 65 m. pr. Kr. cenzorius, 60 m. su Pompėjumi ir Ceza- 
riu sudarė pirmąjį triumviratą. Triumvirams pasidalijus įta- 
kos sferas, Krasui atiteko Rytai. Iš pradžių jis kovojo sėk- 
mingai, bet 54 m. pr. Kr. buvo apsuptas partų, o 53 m. pr. 
Kr. žuvo, kariuomenė buvo sunaikinta. De vita 21. 3; De 


brev. 5. 1. 


Krispas Pasienas, Gajus Saliustijus — I a. po Kr. garsus orato- 
rius, 44 m. po Kr. konsulas, garsėjęs taikliais pasakymais. 


De ben. I. 15. 5. 

Kroisas (560-547 m. pr. Kr.) - paskutinysis Lidijos karalius, 
valdęs 560-546 m. pr. Kr. ir garsėjęs turtais. Persų karalius 
Kiras nugalėjo Kroisą ir prijungė Lidiją prie Persijos. Grai- 
kijoje jo likimas buvo laikomas pavyzdžiu teiginio, kad nė 
vienas Žmogus negali būti laikomas laimingu, kol jo gyve- 


nimas nepasibaigęs. De trang. 11. 12. 


Ksantipė - Sokrato žmona. Antikos rašytojų apibūdinama kaip 
pikto būdo moteris, bet neaišku, ar tai tikras apibūdinimas. 
Sokratas su ja turėjo tris sūnus, kuriuos, mirdamas septy- 
niasdešimties metų, paliko dar nepilnamečius. De const. 18. 5. 


Ksenofantas - Aleksandro Makedoniečio trimitininkas. De ira 
II. 7. 5. 


Ksenofontas (apie 430-355 m. pr. Kr.) - įvairiapusis graikų 
rašytojas. Buvo Sokrato aplinkos žmogus, bet tikruoju mo- 
kiniu jo pavadinti negalima, nes buvo labiau filosofijos mė- 
gėjas nei išminčius. Simpatizavo Spartai, dalyvavo jos kara- 
liaus Agesilajo žygyje prieš Atėnų sąjungininkus Tebus. Už 
tai buvo ištremtas iš Atėnų. Liko istoriniai veikalai Anaba- 
sis, Graikijos istorija, politiniai traktatai Agesilajas, Lakedaimo- 
no politėja, Hieronas, politinis romanas ir apskritai pirmasis 
Europos romanas Kiro auklėjimas, ekonomikos klausimams 
skirti didaktiniai veikalai Apie pajamas, Namų ūkis, Apie jo- 
dinėjimą, Apie medžioklę, Apie vadovavimą jočiai, filosofiniai 
veikalai Atsiminimai apie Sokratą, Sokrato apologija, Puota. — 
De traną. 7.5; De ben. III. 32. 1. 


Kserksas - Persijos karalius, valdęs 486—465 m. pr. Kr. Tęsė 


savo tėvo Darėjo I politiką, kurdamas pasaulinę Persijos 

imperiją. Mėgino užkariauti Graikiją, bet pralaimėjo ir bu- 
vo sąmokslininkų nužudytas. De ira III. 16. 4; De ben. VI. 
31. 1-11. 


Kurijus Dentatas, Markas — plebėjų kilmės Romos valstybės 
veikėjas, 290 m. pr. Kr. konsulaudamas nugalėjo samnitus 
ir sabinus, 275 m. pr. Kr. konsulaudamas nugalėjo prie Be- 
nevento Pirą, 274 m. pr. Kr. buvo konsulas trečią kartą, 
272 m. pr. Kr. - cenzorius. Literatūroje šlovinamas už pa- 
prastumą, sąžiningumą, kuklumą, nepaperkamumą. De vita 
21. 3; De trang. 5.5; De brev. 13. 3. 


Kvintijus (Kvinkcijus) Cincinatas, Liucijus - V a. pr. Kr. Romos 
valstybės veikėjas ir karvedys, 460 m. pr. Kr. konsulas. Kuk- 
liai gyveno kaime, pats dirbo laukus. 458 m. pr. Kr. gre- 
siant ekvų pavojui, senatas paskelbė jį diktatoriumi. Tai pra- 
nešti atėję senato pasiuntiniai rado Cincinatą ariantį lauką. 
Greitai nugalėjęs priešus, jis vėl stojo į paliktą vagą. De 
brev. 17. 6. 


Laberijus, Decimas (106-43 m. pr. Kr.) - garsus romėnų mimų 
kūrėjas, raitelių luomo vyras, vertinamas Cezario, nurun- 
gęs neromėniškos kilmės konkurentą Publilijų Sirą. Liko apie 
100 fragmentų iš daugiau nei 40 veikalų. Jo mimai vaizda- 
vo visų sluoksnių Žmonių (taip pat ir politikų) trumpas 
gyvenimo sceneles. Pavadinimai: Dvyniai, Seserys, Vestuvės, 
Žvejas, Saturnalijos etc. - De ira II. 11. 3. 


Larijus - ežeras Italijos šiaurėje prie Komo miestelio. De ben. 


IV. 5. 3. 

Lentulas, Gnėjus - 14 m. po Kr. konsulas, augurų ir Fratres 
arvales kolegijų narys. De ben. II. 27. 1. 


Lentulas, Publijus Kornelijus Sura - 74 ir 63 m. pr. Kr. preto- 
rius, 71 m. pr. Kr. konsulas, 70 m. pr. Kr. pašalintas iš 
senato susidėjo su Katilina ir gavo jo užduotį užmušti Ci- 
ceroną, bet jos neįvykdė. Katilinai išvykus iš Romos, vado- 
vavo sąmokslininkams. Atskleidus sąmokslą, turėjo atsisa- 
kyti pretūros, buvo suimtas ir nužudytas. De ira III. 38. 2. 


Lepidas, Markas Emilijus (90-12 m. pr. Kr.) - Cezario šalinin- 
kas, 49 m. pr. Kr. būdamas pretoriumi, iškovojo Cezariui 
diktatoriaus įgaliojimus, 48-47 m. pr. Kr. Ispanijos vietinin- 
kas, 46 m. pr. Kr. konsulas, Cezario kavalerijos vadas, po 
Cezario mirties Antonijaus pastangomis tapo vyriausiuoju 
žyniu, 43 m. pr. Kr. su Oktavianu ir Antonijumi sudarė 
antrąjį triumviratą, 42 m. pr. Kr. antrą kartą konsulas. Po 
Akcijaus mūšio ir Oktaviano įsitvirtinimo valdžioje politi- 
koje nebedalyvavo. De clem. I. 10. 1. 


Lepidas, Markas Emilijus — triumviro sūnus, 31 m. pr. Kr. ren- 
gęs sąmokslą prieš Oktavianą. Mecenatas apie tai sužinojo, 
pranešė Oktavianui, ir Lentulas buvo nužudytas. De brev. 
4.5; De clem. I. 9. 6. 


Liberis — italikų vaisingumo, apvaisinimo, derlingumo, taip 
pat ir vynuogininkystės dievas, vėliau sutapatintas su Dio- 
nisu. Buvo ir moteriškoji jo pusė Libera. Liberis, Libera ir 
Cerera buvo garbinami kartu kaip derlingumo ir vaisingu- 
mo dievų triada. Liberiui buvo skirta Liberalijų šventė, vyk- 


davusi kovo mėn. 17 d. Per šią šventę jaunuoliai apsivilk- 

davo vyro togą. De trang. 17. 8; De vita 25. 4; De ben. IV. 
8. 1; I. 13. 2; VII 3. 1. 


Liberalis, Kvintas Ebucijus — iš Lugduno miesto kilęs Senekos 
draugas. De bei. I. 1. 1; IL. 1. 1; 6. 1; 30. 1; 31. 1; V. 1. 3; 
VI. 1. 1; 6. 1; 12. 1; 41. 1; 42. 1; VII. 1. 1. 


Linkeėjas - graikų mitų herojus, pasižymėjęs nepaprastu akylu- 
mu, galėjęs matyti kiaurai žemę, vandenį, per miglą ir tam- 
są. Dalyvavo Kalidono medžioklėje ir argonautų žygyje. De 
ben. IV. 27. 3. 


Lisimachas (apie 360-281 m. pr. Kr.) — aukštas Aleksandro 
Makedoniečio karininkas. Po Aleksandro mirties įsitvirtino 
Trakijoje ir pasiskelbė karaliumi. Vėliau užsikariavo Make- 
doniją ir kai kurias Mažosios Azijos sritis. De ira III. 17. 2; 
De dem. I. 25. 1. 


Liucilijus, Gajus — I a. po Kr. romėnų valstybės veikėjas (Si- 
cilijos vietininkas), filosofas, rašytojas, Senekos draugas. Kai 
kurie mokslininkai mano, jog jis yra Vergilijaus priede esan- 
čios poemėlės Etna autorius. Seneka jam paskyrė tris veika- 
lus: Apie apvaizdą, Gamtos klausimai ir Laiškus Liuciliju. — De 
prov. 1. 1. 


Livija (59 m. pr. Kr. - 29 m. po Kr.) - trečioji Augusto žmo- 
na, turėjusi iš savo pirmosios santuokos du sūnus: Tiberijų 
ir Druzą. Ji kišosi į Augusto veiklą ir pasiekė, kad jos sūnų 
Tiberijų jis padarytų įpėdiniu. Augusto testamentu 14 m. po 
Kr. Livija buvo įdukrinta Julijų giminės ir gavo vardą Julija 
Augusta. Ad Marc. 2 3; De clem. I. 9. 6; Ad Marc. 4. 1. 

Livijus Druzas, Gajus - II a. pr. Kr. Romos valstybės veikėjas. 
122 m. pr. Kr. liaudies tribūnas, 112 m. pr. Kr. konsulas, 
109 m. pr. Kr. cenzorius. Kovodamas su Grakchais, siekė 
ne jėga priešintis ar vetuoti jų pasiūlymus, o pralenkti juos 
populiarumu liaudyje ir gerokai prisidėjo prie jų sužlugdy- 
mo. De brev. 6. 1; De ben. VI. 34. 2. 


Livijus Druzas, Markas — Romos valstybės veikėjas, 91 m. pr. 
Kr. liaudies tribūnas, Grakchų idėjų šalininkas, siūlė atimti 
iš raitelių luomo teisėjavimo paprotį, suteikti italikams pi- 
lietybę. Buvo užmuštas 91 m. pr. Kr. Ad Marc. 16. 4. 


Livijus, Titas (59 m. pr. Kr.-17 m. po Kr.) - romėnų istorikas. 
Didelę gyvenimo dalį praleido gimtajame Patavijuje, valsty- 
bės veikloje nedalyvavo. Literatūroje yra paminėjimų apie 
Livijaus dialogus ir laiškus, bet šie veikalai neišliko. Apie 
keturiasdešimt metų jis paskyrė veikalui Nuo miesto įkūrimo 
rašyti. Tai buvo Romos įstorija nuo įkūrimo iki 9 m. pr. 
Kr. Ją sudarė 142 knygos. Liko 35 knygos ir fragmentų. 
Istorikas šlovino tradicines romėnų vertybes, protėvių gy- 
venimo būdą, sukūrė kolektyvinį idealaus romėno paveiks- 
I) De ira I. 20. 6; De traną. 9.5; De ben. VII. 6. 1. 


Lukanija - ganyklomis garsėjusi Pietų Italijos sritis prie Ta- 
rento įlankos. Iš pradžių ten gyveno italikų gentis oskai. 
VIII-VI a. pr. Kr. kolonijas pradėjo kurti graikai, 272 m. pr. 


Kr. užėmė romėnai. De traną. 2. 13. 
Lukrecija - kilmingo romėno Tarkvinijaus Kolatino žmona. Iš- 
prievartauta karaliaus Tarkvinijaus Išdidžiojo, parašė laišką 


apie atsitikimą vyrui ir nusižudė. Pasipiktinę romėnai! IšVI- 

jo karalių ir įkūrė respublikos santvarką. Literatūroje Lukre- 
cija laikoma tyros romėnės, ištikimos žmonos pavyzdžiu. 
Ad Marc. 16. 2. 


Lukrecijus Karas, Titas (apie 97-55 m. pr. Kr.) - romėnų rašy- 
tojas, šešių knygų epo Apie daiktų prigimtį autorius. Mirė 
kūrinio nepaskelbęs, jį išleido Ciceronas. Epe dėstomas Epi- 
kūro mokslas. Epo turinys filosofinis, o forma didaktinė: 
poetas jaučiasi esąs jo dievinamo Epikūro pranašas. Santy- 
kį su Epikūro veikalais nustatyti sunku: manoma, kad Luk- 
recijus naudojosi Epikūro veikalu Apie gamtą, bet esama 
daug romėniškos medžiagos. Lukrecijus pats pasirinko ap- 
tariamus klausimus ir medžiagos išdėstymą, aktualizavo Epi- 
kūrą, bandydamas patarti pilietinių karų laikų romėnams 
atsikratyti mirties baimės, dėl kurios jie elgiasi ydingai ir 
nuodėmingai. De trang. 2. 14. 


Lukulai: 1. Lukulas, Liucijus Licinijus (106-57 m. pr. Kr.) - ro- 
mėnų karvedys, valstybės veikėjas. 87 m. pr. Kr. nugalėjo 
Mitridato laivyną, užėmė Juodosios jūros pakrantes, atvežė 
į Romą iki tol neaugintų vyšnių. 87 m. pr. Kr. kvestorius, 
79 m. - edilas, 77 m. - pretorius, 74 m. - konsulas. 73 m. 
pr. Kr. dar kartą nugalėjo Mitridatą. Šis pabėgo pas žentą 
Armėnijos karalių Tigraną. Tam atsisakius išduoti, Lukulas 
nužygiavo į Armėniją ir sumušė Tigrano kariuomenę. 63 m. 
pr. Kr. dėl tų pergalių triumfavo. Romoje įrengė parką, 
globojo menininkus, gerai išmanė literatūrą ir retoriką. 2. Lu- 
kulas, Markas Licinijus — pirmojo brolis, 83 m. pr. Kr. nuga- 
lėjo Marijaus šalininkus, 73 m. pr. Kr. buvo konsulas, vė- 
liau valdė Makedoniją ir užkariavo gentis į šiaurę nuo jos 
iki Dunojaus. Globojo ištremtą Ciceroną. Ad Polyb. 15. 1. 

Makedonija - kraštas Balkanų pusiasalio šiaurėje, valdomas 
karalių. Gyventojų kilmė, etninė priklausomybė ir kalba ne- 
aiški. Stipri valstybė susiformavo valdant Filipui II (359 — 
336 m. pr. Kr.). Jo sūnus Aleksandras Makedonietis užka- 
riavo Persiją, Egiptą ir kitas šalis ir įkūrė pasaulinę impe- 
riją. Šiai suirus, Makedonija liko didelė helenistinė valsty- 
bė. II a. pr. Kr. ją užkariavo romėnai. De brev. 4. 5. 


Mamerkas Emilijus Skauras — I a. po Kr. puikus romėnų ora- 
torius, paskutinis giminės vyras. 21 m. pr. Kr. konsulavo, 
32 m. po. Kr. buvo apkaltintas valstybės perversmo rengi- 
mu. Antrą kartą kaltinimui pasikartojus 34 m. po Kr., nu- 
sižudė. Tikroji kaltinimo priežastis buvo jo tragedija Atrė- 
jas, kurioje būta užuominų į imperatorių Tiberijų. Senato 
posėdyje viešai buvo sudegintos išleistos septynios jo kal- 
bos. Kūrybos fragmentų neliko. De ben. IV. 31. 


Manas — vienintelis Diogeno vergas. De traną. 8. 7. 


Manlijus Kapitolinas Imperiozas, Liucijus - 363 m. pr. Kr. dik- 
tatorius. De ben. III. 37. 4. 


Marcelas, Markas Klaudijus — 51 m. pr. Kr. konsulas, Cezario 
priešininkas. Šiam laimėjus Farsalo mūšį, savanoriškai iš- 
vyko į tremtį Mitilenėje. 45 m. Cezaris paskelbė malonę, 
Ciceronas pasakė kalbą Už Marcelą, girdamas Cezario poel- 
g. Ad Helv. 9. 4-10. 


Marcelas, Markas Klaudijus (42-23 m. pr. Kr.) - Klaudijaus Mar- 
celo ir Augusto sesers Oktavijos sūnus, 25 m. pr. Kr. daly- 


vavo žygyje prieš kantabrus, 24 m. pr. Kr. tapo edilu. Bu- 

vo laikomas būsimu Augusto įpėdiniu, bet staiga mirė. 11 m. 


pr. Kr. Augustas jo atminimui pastatė teatrą. Ad Marc. 2. 3. 


Marcija = romėnų istoriko Aulo Kremucijaus Kordo duktė. Ad 
Marc. 1. 1; 6. 1; 8. 2; 10. 1; 16. 5, 8; 19. 3; 20. 2; 22. 1, 8; 
23.37 21;.2; 25.22, 3726. L, 7. 


Marijus, Gajus (156-86 m. pr. Kr.) — iš valstiečių kilęs romėnų 
karvedys ir valstybės veikėjas. Būdamas eilinis kareivis, pa- 
sižymėjo narsa ir iškilo į karininkus. Nugalėjo numidų ka- 
ralių Jugurtą, išvijo užplūdusius Italiją kimbrus ir teutonus. 
Dėl pastarosios pergalės buvo vadinamas trečiuoju Romos 
įkūrėju. Septynis kartus (107, 104, 103, 102, 101, 100, 86 m. 
pr. Kr.) buvo konsulas, reformavo romėnų kariuomenę. Pra- 
sidėjus pilietiniams karams, iškilus Sulai, politinė veikla ne- 
besisekė. Jis buvo suimtas ir pasmerktas myriop, bet pabė- 
go. 87 m. pr. Kr. Sulai išvykus į Rytus, užėmė Romą ir 
žiauriai susidorojo su politiniais priešininkais. Po to greitai 
mirė. De ira II: 2. 3; De brev. 17. 6; Ad Helv. 7.9; De ben. 
V. 16. 2. 


Marijus Gracidianas, Markas - raitelių luomo Romos valstybės 
veikėjas. 87 m. pr. Kr. liaudies tribūnas, 86, 85 ir 84 m. pr. 
Kr. pretorius, Marijaus ir Cinos šalininkas. Marianams val- 
dant Romą, rūpinosi finansais ir pinigų kalyba. De ira III. 
48. 1. 


Marijus Nepotas — pretorionas. De ben. II. 7. 2. 


Markas - Markas Anėjus Lukanas (39-65 m. po Kr.), Senekos 


sūnėnas, romėnų poetas. Buvo parašęs epą apie Hektoro 


762 


VARDŲ IR VIETOVARDŽIŲ RODYKLĖ 


mirtį, epą apie požemio pasaulį, panegiriką Neronui, po- 
emą apie Romos gaisrą, 10 knygų mažųjų eilėraščių, 14 
knygų panašaus į baletą vaidinimo libretą, tragediją Medė- 
ja. Liko tik dešimt Cezario ir Pompėjaus susidūrimą pilie- 
tiniame kare vaizduojančio epo Farsalo mūšis knygų. Luka- 
nas nespėjo veikalo baigti (matyt, planavo parašyti dvylika 
knygų), nes dalyvavo sąmoksle prieš Neroną ir, gavęs įsa- 
kymą mirti, persipjovė venas. Ad Helv. 18. 4. 


Maronas — Tiberijaus laikų skundikas. De ben. III. 26. 2. 


Marsas - vienas seniausių italikų dievų. Iki kalendoriaus re- 
formos jam buvo skirtas pirmasis metu mėnuo (kovas). Se- 
novėje jis buvo vaisingumo, derlingumo, žemdirbystės die- 
vas. Jam skirti genys, arklys, jautis ir vilkas (kartais trigal- 
vis). Atlikdami apvalymo apeigą (liustraciją), Žemdirbiai 
melsdavo Marsą derlingumo laukams, sveikatos Žmonėms. 
Valstybės apvalymo apeigą atlikdavo „Dirvos brolių“ (Frat- 
res arvales) kolegija, kurios himnas yra išlikęs. Kaip Romulo 
tėvas Marsas laikomas Romos globėju. Kaip romėnų ben- 
druomenės saugotojas Marsas lydėjo karius į karus. Salijų 
žynių kolegija saugojo dvylika senų, iš karaliaus Numos 
laikų išlikusių skydų ir šokdavo su jais kažkokius (matyt, 
karo) šokius. Vėliau literatūroje Marsas buvo sutapatintas 
su graikų Arėju. Religiniame romėnų gyvenime išliko ir 
senosios Marsui - derlingumo davėjui skirtos šventės bei 
apeigos. De ira I. 12. 5; IV. 2. 4. 


Marsijas — iš Frigijos kilęs graikų mitų satyras ar silėnas, Die- 
vų motinos aplinkos personažas. Puikiai grojęs fleita ir iš- 


kvietęs kitara skambinantį Apoloną į varžybas. Šis varžv- 

bas laimėjęs ir nudyręs Marsijui odą. Mitas atspindi chto- 
niškosios ir indoeuropietiškos religijų kovą. De ben. VI. 32. 1. 


Masilija (Masalija) — persų išvytų iš Mažosios Azijos Fokėjos 
miesto graikų apie 600 m. pr. Kr. įkurtas miestas Pietų 
Galijoje, stambus prekybos centras vakarinėje Viduržemio 
jūros dalyje. II a. pr. Kr. užkariautas romėnų. Ad Helo. 7. 
8 De clem. I. 15. 2. 


Mecenatas, Gajus Cilnijus (apie 70-8 m. pr. Kr.) — iš etruskų 
diduomenės kilęs raitelių luomo vyras, Augusto draugas ir 
patarėjas, menininkų globėjas. Dar neprabėgus šimtui metų 
po mirties, jo vardas tapo bendrinis, o menininkų globa 
vadinta mecenatyste. Pats taip pat kūrė. Liko dialogų frag- 
mentų. De prov. 3. 10, 11; De ben. IV. 36. 2; VI. 32. 2, 3. 


Megara - graikų miestas tarp Atėnų ir Korinto, stambus pre- 
kybos centras, konkuravęs su Atėnais, IV a. pr. Kr. užimtas 
makedonų, 146 m. pr. Kr. išgriautas romėnų. Vėliau buvo 
atstatytas ir klestėjo Hadriano laikais. De const. 5. 6. 


Menenijus Agripa - Romos valstybės veikėjas ir karvedys. 
503 m. pr. Kr. konsulas, sėkmingai kariavęs su Lacijaus gen- 
timis. 494 m. pr. Kr. įkalbėjo į Šventąjį kalną pasitrauku- 
sius plebėjus grįžti. Gyveno neturtingai. 493 m. pr. Kr. mi- 
rė ir buvo palaidotas valstybės lėšomis. Ad Helv. 12. 5, 7. 


Merkurijus - romėnų turtėjimo, prekybos dievas (iš lot. merx — 
prekė, mercari — pirkti), vėliau sutapatintas su graikų Her- 
miu. 495 m. pr. Kr. jam buvo pastatyta šventykla ir įkurta 
pirklių kolegija. De bent. I. 3. 7; IV. 8. 1. 

Mesala, Markas Valerijus Korvinas (64-13 m. pr. Kr.) - romėnų 
karvedys, valstybės veikėjas (31 m. pr. Kr. konsulas), pui- 
kus oratorius, poetas, graikų retorinės literatūros vertėjas, 
filologinių darbų autorius. Liko tik mažų kūrybos fragmen- 
tų De dem. I. 10. 1. 


Mesala, Markas Valerijus Maksimas - romėnų karvedys ir vals- 
tybės veikėjas, 263 m. pr. Kr. konsulas, 252 m. pr. Kr. cen- 
zorius. Konsulaudamas sėkmingai kovojo Sicilijoje (užėmė 
Mesaną), cenzoriaudamas pašalino iš senato 16 ir iš raitelių 
luomo 400 asmenų. De brev. 13. 5. 


Mesana - graikų miestas Sicilijoje. 396 m. pr. Kr. sugriautas 
kartaginiečių, atstatytas priklausė nuo Sirakūzų, 263 m. pr. 
Kr. pateko romėnų įtakon. De brev. 13. 5. 


Metelas, Liucijus Cecilijus —- romėnų karvedys ir valstybės vei- 
kėjas, 251 ir 247 m. pr. Kr. konsulas, 224 m. pr. Kr. dikta- 
torius, 243-241 m. pr. Kr. pontifex maximus. Gelbėdamas Ves- 
tos šventyklos šventenybes per 241 m. pr. Kr. gaisrą, apde- 
gė akis ir apako. De prov. 5. 2; De brev. 13. 8. 


Metilijus - 37 ar 38 m. po Kr. miręs Marcijos sūnus. Ad Marc. 
16. 8. 


Miletas - senas miestas Mažosios Azijos pusiasalio pietuose, 
XI a. pr. Kr. užkariautas graikų. Buvo stambus prekybos 
centras, garsėjo audinių pramone, ypač klestėjo VII a. pr. 
Kr., valdant tiranui Trasibului. Jo laikais sukurtas miesto 
ženklas - du gulintys liūtai išliko ir romėnų laikais. 494 m. 


pr. Kr. persai Miletą sugriovė. Po persu sutriuškinimo at- 

statytas pagal architekto Hipodamo planą. Nuo 78 m. pr. 
Kr. priklausė romėnams. Ad Helv. 7. 2. 


Mindiridas - Pietų Italijos miesto Sibario gyventojas. Sibarie- 
čiai labai mėgo gardžiai valgyti, garsėjo kaip lėbautojai. De 
ira II. 25. 2. 


Mitilenė — svarbiausias Lesbo salos miestas, VI a. pr. Kr. val- 
domas tiranų Pentilo, Melanchro, Mirsilo. 546 m. pr. Kr. 
užimtas persų, dalyvavo Jonijos miestų sukilime prieš per- 
sus 500-—494 m. pr. Kr., priklausė Atėnų jūrų sąjungai, 428 m. 
pr. Kr. atkrito, IV a. pr. Kr. priklausė makedonams, 281- 
261 m. pr. Kr. Ptolemajų dinastijos karaliams, 261-246 m. 
pr. Kr. seleukidams, nuo 80 m. pr. Kr. užkariautas romėnų. 
Garsėjo kaip retorikos, filosofijos, muzikos ir poezijos Že- 
mė Ad Helv. 9. 4, 6. 


Mitridatas — Armėnijos karalius, kurį Kaligula buvo atsikvie- 
tęs į Romą ir įkalinęs. Klaudijus 47 m. po Kr. išsiuntė na- 


mo ir panaudojo kovai su partais. De trang. 11. 12. 


Mucijus Scevola, Gajus — romėnų karžygys, prasiskverbęs į V 
a. pr. Kr. pradžioje Romą puolusio etruskų karaliaus Por- 
senos (Porsinos) stovyklą. Jis buvo pasiryžęs užmušti kara- 
lių, bet jo nepažino ir nužudė ne Porseną, o jo raštininką. 
Tuomet atsistojo prie židinio ir, laikydamas dešinę ranką 
virš ugnies, leido jai sudegti, tarsi bausdamas ją už apsiri- 
kimą. Karaliui toks poelgis padarė didelį įspūdį, jis paleido 
Mucijų ir atsitraukė nuo Romos, supratęs, jog tokių ištver- 
mingų vyrų ginamo miesto nepaims. De prov. 3.4, 5; De 
ben. IV. 27. 2; VII. 15. 2. 

Munda - Ispanijos miestas. Netoli jo Cezaris 45 m. pr. Kr. 
nugalėjo Labieno vadovaujamą Pompėjaus sūnų kariuomenę. 
De ben. V. 24. 3. 


Murena, Aulas Terencijus Varonas — I a. pr. Kr. romėnų karve- 
dys, valstybės veikėjas. 25 m. pr. Kr. užkariavo galų gentį 
salasus, 23 m. pr. Kr. konsulavo, 22 m. pr. Kr. dalyvavo 
sąmoksle prieš Augustą ir buvo pasmerktas myriop. De brev. 
4. 5; De clem. I. 9. 6. 


Neapolis — apie 600 m. pr. Kr. graikų įkurtas miestas. Iš pra- 
džių vadinosi Partenope, o vėliau buvo duotas Naujojo mies- 
to (Neapolio) vardas. 327 m. pr. Kr. miestą užėmė italikų 
gentis samnitai, 290 m. pr. Kr. jį užkariavo romėnai. Ypač 
jo reikšmė išaugo po 79 m. po Kr. įvykusio Vezuvijaus 
išsiveržimo, kai buvo užpilti Pompėjai ir kiti kaimyniniai 
miestai. Ad Marc. 20. 4. 


Neptūnas - senas žemdirbių italikų vandens, drėgmės dievas, 
gelbstintis žmones nuo sausros. Anksti sutapatintas su der- 
liaus saugotoju Konsu. Su jūra susijusių Žmonių garbina- 
mas kaip jūros dievas. Sutapatinus su Poseidonu, buvo pa- 
brėžiamas jo atributas arkliai, ir Neptūnas tapo raitelių luo- 
mo globėju. De const. 4. 2. 


Neronas, Klaudijus Druzas Germanikas Cezaris (37 12 15-54 10 
13 m. po Kr.) - Gnėjaus Domicijaus Agenobarbo ir Agripi- 
nos sūnus, nuo gimimo vadinamas Liucijumi Domicijumi 
Agenobarbu. 50 m. po Kr. buvo įsūnytas imperatoriaus 
Klaudijaus, už kurio ištekėjo Agripina, ir gavo jo vardus. 


Agripinai nunuodijus Klaudijų, tapo imperatoriumi. Kol jau- 

nas valdovas reikalus tvarkė padedamas Senekos ir preto- 
rionų vado Buro, didelę reikšmę turėjo senatas, buvo per- 
tvarkyta finansų sistema ir teisėtvarka. 62 m. po Kr. mirus 
Burui ir Senekai nebeįstengiant daryti įtakos ir pasitraukus, 
Neronas nustojo rūpinęsis valstybe. Jis domėjosi dainavi- 
mu, vaidyba, žirgų lenktynėmis. Pramogoms ir didžiulėms 
šventėms, statyboms po 64 m. po Kr. gaisro reikėjo lėšų, ir 
„už didenybės įžeidimą“ buvo pradėti persekioti turtingi 
senatoriai, 0 jų turtas konfiskuojamas. Tai kėlė nepasitenki- 
nimą, prasiveržusį 65 m. po Kr. Pizono sąmokslu. Suokal- 
bis nepavyko, bet 68 m. po Kr. prieš Neroną sukilo kariuo- 
menė ir pretorionai. Matydamas gresiančią mirtį, Neronas 
įsakė vergui jį nužudyti. De clem. I. 1. 1, 5; 11. 2, 3; II. 1. 
12-21 


Nilas — šventa Egipto upė, Antikoje laikyta riba tarp Azijos ir 
Afrikos. Žiotys išsišakoja į septynias atšakas. Nuo seno Ni- 
las kanalu buvo sujungtas su Raudonąja jūra. Antikos lai- 
kais kanalas atnaujintas keturis kartus. Periodiškų Nilo po- 
tvynių priežastys ir jo ištakų vieta — dažnos mokslininkų 
svarstymų ir antikinės literatūros temos. De ben. VI. 7. 3. 


Nomentanas — I a. pr. Kr. gurmanas. De vita 11. 4. 
Novatas, Liucijus Anėjus Seneka — vyresnysis Senekos brolis, 
taip vadinęsis prieš įsūnijimą. Žr. Galionas. De ira I. 1. 1; II. 


1. 1; III. 1. 1; 39. 1. 


Nowatila - Senekos dukterėčia, jo brolio Novato duktė. Ad 
Helv. 18. 7. 

Numnancija — Ispanijos miestas, turėjęs didelės reikšmės vieti- 
nėms gentims priešinantis romėnams 143-133 m. pr. Kr. Po 
pralaimėjimo 137 m. pr. Kr. romėnai pasiuntė Scipiono va- 
dovaujamą kariuomenę, kuri apsupo miestą ir 133 m. pr. 
Kr. privertė gyventojus pasiduoti. De const. 6. 8; De ira I. 
11. 7; Ad Polyb. 1. 2. 


Oktavija (apie 70-11 m. pr. Kr.) - Oktaviano Augusto sesuo. 
Tikėtasi, kad jos sūnus iš pirmosios santuokos Markas Klau- 
dijus Marcelas bus Augusto įpėdinis, bet jis mirė 23 m. pr. 
Kr. 40 m. pr. Kr. Oktavija ištekėjo antrą kartą už Marko 
Antonijaus, kad būtų tvirtesnė jo sutartis su Oktavianu. An- 
tonijui ją palikus 32 m. pr. Kr. ir vedus Kleopatrą, ji niekur 
nebesikišdama gyveno Romoje. Po jos mirties Augustas jos 
atminimui pastatė Oktavijos portiką su lotynų ir graikų li- 
teratūrų bibliotekomis ir daugybe vaizduojamojo meno kū- 
rinių. Ad Marc. 2 3; Ad Polyb. 15. 3. 


Oktavijus, Gajus - Augusto tėvas, kilęs iš turtingos raitelių 
šeimos. 61 m. pr. Kr. pretorius, 60-59 m. pr. Kr. kariavo ir 
valdė Makedoniją, 58 m. pr. Kr. mirė. De ben. III. 32. 5. 


Olimpija - Heros ir Dzeuso šventyklos bei Šventoji apygarda 
Peloponeso pusiasalyje. Olimpija nebuvo miestas, o tik kas 
ketveri metai vykusių panhelėniškų sporto varžybų, skirtų 
Dzeuso garbei, vieta. Pasak vienos mito versijos, olimpia- 
das įkūrė Pelopas, pasak kitos, - Heraklis. Yra ir abi ver- 
sijas vienijantis teiginys: Pelopas įvedė keturkinkių vežimų 
lenktynes, o Heraklis — visas kitas varžybų rūšis. Istoriniais 
laikais pirmoji olimpiada vyko 776 m. pr. Kr. Nuo jos grai- 
kai skaičiavo metus. Dzeuso šventyklos Dzeuso statula, 

sukurta Feidijo, buvo laikoma vienu iš septynių pasaulio 
stebuklų. 394 m. po Kr. imperatorius Teodosijas uždraudė 
olimpiadas, ir jau tuomet apgriuvusi Olimpija visai išnyko. 
De prov. 4. 2. 


Onesikritas (apie 380-300 m. pr. Kr.) - kiniko Diogeno moki- 
nys. Dalyvavo Aleksandro žygyje į Indiją ir ten bendravo 
su išminčiais. Nearcho laivyno ekspedicijoje iš Indo žiočių 
į Eufrato žiotis buvo laivo kapitonas. Buvo parašęs veikalą 
Kaip buvo auklėjamas Aleksandras, kurio liko tik pavadini- 
mas. Likusių iš veikalo apie Indiją fragmentų autentiškumu 
kai kurie mokslininkai abejoja. De ben. VII 2. 5. 


Ovidijus Nazonas, Publijus (43 m. pr. Kr.-18 m. po Kr.) - iš 
raitelių luomo kilęs romėnų poetas. Jokia visuomenine veikla 
neužsiėmė, domėjosi tik menais, filosofija, kūryba. 8 m. po 
Kr. Augusto potvarkiu ištremtas į Juodosios jūros pakran- 
tėje buvusį Tomų miestą ir ten po dešimties metų mirė. 
Tikroji tremties priežastis nežinoma. Pripratusį prie medžia- 
ginės ir dvasinės prabangos poetą tremtis labai pribloškė, 
bet vėliau jis apsiprato su atšiauriu klimatu, buities nepa- 
togumais, dvasios draugų stygiumi, pradėjo bendrauti su 
vietiniais gyventojais ir net pramoko getų kalbos. Poezijai 
būdinga lengva ir aiški kalbėsena. Jaunystėje rašė meilės 
tema. Buvo sukūręs penkias elegijų knygas. Vėliau jas per- 
tvarkė, apie 50 eilėraščių išmetė ir išleido tris meilės elegijų 
knygas, pasiekusias ir mus. Be to, sukūrė eleginiu dvieiliu 
parašytų laiškų rinkinį Herojės. Tai mitų herojų (Penelopės, 
Didonės, Ariadnės etc.) laiškai mylimiesiems. Apie 1 m. pr. 
Kr.-1 m. po Kr. išleido trijų knygų didaktinį veikalą Meilės 


770 


VARDŲ IR VIETOVARDŽIŲ RODYKLĖ 


menas. Po aštuonerių metų šis veikalas buvo paskelbtas ga- 
dinančiu visuomenės moralę ir tapo oficialia ištrėmimo prie- 
žastimi. Tuojau po Meilės meno poetas paskelbė priešingos 
temos didaktinį veikalą Vaistai nuo meilės. Tais laikais jis 
sukūrė ir ne visą išlikusią poemėlę kosmetikos tema. Anks- 
tyvajam kūrybos laikotarpiui priklausė ir neišlikusi tragedi- 
p Medėja. Paskui Ovidijus pasuko prie epo. Iki tremties 
rašė du epus: penkiolikos knygų epą Metamorfozės, sukurtą 
mitinių pasivertimų bei pavertimų tema, ir poemą Fastai 
apie romėnų švenčių ir jų apeigų kilmę. Šios poemos Ovi- 
dijus suspėjo parašyti tik pusę, ji ir liko nebaigta. Tremtyje 
poetas sukūrė penkias Liūdesio elegijų knygas, keturių kny- 
gų Laiškus iš Ponto, poemėlę Ibis, iš dalies išlikusį veikalą 
apie žuvis. Neišliko poema Gigantomachija, Germaniko trium- 
fo proga 13 m. po Kr. parašytas eilėraštis, elegijos, sukur- 
tos mirus Augustui ir Mesalai Korvinui, getų kalba parašy- 
tos eilės. De const. 17. 1. 

Padas — ilgiausia Italijos upė (dab. Po), ištekanti iš Alpių ir 
įtekanti į Adrijos jūrą. Senovėje tekėjo per ligurų genčių 
gyvenamą teritoriją; ligurų kalba jos vardas reiškė „bedug- 
nė“. Romėnų laikais Padas Šiapusalpinę Galiją skyrė į dvi 
dalis (Gallia Cispadana ir Gallia Transpadana). De ben. VI. 19. 1. 


Papinijus, Sekstas — iš kitų šaltinių nežinomas asmuo. De ira 
II. 18. 3. 


Pasitėja - vienos iš charičių vardas. De ben. I. 3. 7. 


Pastoris - iš kitų šaltinių nežinomas asmuo. De ira II. 33. 3. 

Patavijus — senas venetų (keltų) genties įkurtas miestas, į ku- 
rį, anot legendos, persikėlė trojėnas Antenoras su savo žmo- 
nėmis. Nuo 225 m. pr. Kr. priklausė romėnams, nuo 49 m. 
pr. Kr. municipijus. VII a. po Kr. sugriautas barbarų. Ad 
Helo. 7. 6. 


Paulas, Liucijus Emilijus Makedonietis - II a. pr. Kr. romėnų 
karvedys ir valstybės veikėjas. 195 m. pr. Kr. kvestorius, 
195 m. pr. Kr. edilas, 191 m. pr. Kr. pretorius, 182 ir 168 m. 
pr. Kr. konsulas. 190-189 kariavo Ispanijoje, 181 m. pr. Kr. 
užkariavo ligurus ir gavo teisę triumfuoti, 168 m. pr. Kr. 
nugalėjo prie Pidnos Makedonijos karalių Persėją ir gavo 
teisę triumfuoti. Ad Marc. 13. 3; Ad Polyb. 14. 5. De clem. I. 
9. 10. 


Paulas, Liucijus Emilijus — 1 m. po Kr. konsulas, dalyvavo 
sąmoksle prieš Augustą 8 m. po Kr. ir buvo nužudytas. De 
brev. 4. 6. 


Paulas — neaišku, koks buvęs pretorius turimas galvoje. De 
bn. III. 26. 1. 


Paulinas - Senekos žmonos giminaitis, Germanijoje dislokuo- 
tos romėnų kariuomenės karininkas 58 m. po Kr., konsulas 


62 m. po Kr. De brev. 1. 1; 18. 1, 3. 


Pausanijas - Makedonijos karaliaus Filipo II asmens sargybi- 
nis ir galbūt jo žudikas. De ben. IV. 37. 3. 


Peisistratas (600-528 m. pr. Kr.) — Atėnų tiranas, valdęs 560- 
528 m. pr. Kr. Du kartus buvo išvytas, bet sugebėjo atsiim- 

ti valdžią. Laikėsi Solono konstitucijos, skatino amatus, pre- 
kybą, smulkiąją žemdirbystę, globojo kultūrą ir religiją, puo- 
šė miestą gražiais pastatais, nutiesė pirmąjį vandentiekį. Jam 
priskiriama Homero tekstų kodifikavimo iniciatyva. De ira 
III. 11. 4. 


Persis (Persėjas) — Makedonijos karalius, valdęs 179-168 m. pr. 
Kr., bandęs sustiprinti Makedonijos hegemoniją Balkanų pu- 
siasalyje ir Mažojoje Azijoje ir sukliudyti romėnų ekspansi- 
jai į Rytus. Romėnams 171 m. pr. Kr. pradėjus prieš jį ka- 
rą, dalis sąjungininkų atkrito, ir 168 m. pr. Kr. Emilijus 
Paulas sumušė kariuomenę ir paėmė Persį į nelaisvę. Ad 
Marc. 13. 3, 4. 


Peruzija — etruskų miestas, romėnų užimtas 309 m. pr. Kr. 
Per Oktaviano ir Antonijaus kovas 41-40 m. pr. Kr. sude- 
gintas, Augusto laikais atstatytas. De dem. I. 11. 1. 


Petrėjus, Markas — Pompėjaus Didžiojo kariuomenės karinin- 
kas, dalyvavęs Farsalo mūšyje. Nusižudė po vado mirties 
ir kariuomenės likučių pralaimėjimo prie Tapsės. De prov. 
2. 10. 


Piras (319-272 m. pr. Kr.) - Epiro karalius nuo 306 m. pr. 
Kr., bandęs sukurti didelę, į Aleksandro Makedoniečio pa- 
našią valstybę. Užėmė Makedoniją, Tesaliją, atvyko į Italiją 
ir sumušė romėnus 280 m. pr. Kr. prie Heraklėjos. Su di- 
deliais nuostoliais nugalėjo juos dar kartą 279 m. pr. Kr. 
prie Auskulo (Piro pergalė). 278-276 m. pr. Kr. užėmė be- 
veik visas kartaginiečių tvirtoves Sicilijoje. 275 m. pr. Kr. 
pralaimėjo romėnui konsului Kurijui Dentatui prie Bene- 

vento, 273 m. pr. Kr. puolė Peloponesą ir ten žuvo. Buvo 
parašęs veikalą apie taktiką. Jame dėstė karo ir diplomati- 
nes gudrybes. Liko fragmentų. De prov. 3. 6. 


Piras — sporto treneris. De ira II. 14. 3. 


Pirėnai - kalnai tarp Galijos ir Ispanijos. Jų pavadinimą grai- 
kai kildino iš žodžio zUp - ugnis, bet jis turbūt atsiradęs iš 
Pirenės miesto, buvusio rytinėje kalnų dalyje, prie Vidurže- 
mio jūros, pavadinimo. Romėnai žinojo tris perėjas per Pi- 
rėnus. Ad Helv. 7. 2. 


Pitagoras (apie 570—480 m. pr. Kr.) —- iš Samo salos kilęs grai- 
kų filosofas; tirano Polikrato laikais išvyko iš tėvynės ir 
apsigyveno Krotone (Pietų Italija). Čia įkūrė bendruomene. 
Pitagoro asmuo apgaubtas legendų. Buvo pabrėžiamas jo 
saikingumas, sugebėjimas visuomet išlaikyti dvasios pusiau- 
svyrą, pasakojama jį sugebant dematerializuotis ir tarytum 
strėlė persikelti iš vienos vietos į kitą, susikalbėti su gyvū- 
nais, sustabdyti audras ir krušą. Nepaliko jokių raštų (jam 
Antikoje priskirti veikalai laikomi netikrais). Skelbė sielų 
persikėlimą ir su šiuo tikėjimu susijusį vegetarizmą. Iš mu- 
zikos instrumentų stygų ilgio proporcijų išvedė įvairius har- 
monijos intervalus. Kadangi muzikinė harmonija susijusi su 
aritmetiniais santykiais, skaičių laikė ir pasaulį formuojan- 
čiu principu. Padarė geometrijos ir aritmetikos atradimų, 
žinojo ir racionaliuosius skaičius, nebendramatiškumo reiš- 
kinį, teigė dangaus kūnų judėjimo harmoniją, pasireiškian- 
čią tam tikrais toniniais intervalais. Muziką naudojo sielai 


harmonizuoti. De brev. 14. 5; De ira III. 9. 2. 

Pitijus — V a. pr. Kr. persų didikas. De ira III. 16. 4. 


Pizonas, Gnėjus Kalpurnijus - 23 m. pr. Kr. konsulas, 22-15 m. 
pr. Kr. legatas Ispanijoje, 17 m. po. Kr. legatas Sirijoje, kal- 
tinamas Germaniko nunuodijimu. De ira I. 18. 3-6; 19. 3. 


Platonas (427-347 m. pr. Kr.) - graikų filosofas, Sokrato mo- 
kinys. Rašė ditirambus ir tragedijas, bet, susipažinęs su Sok- 
ratu, atsidėjo filosofijai. 388 m. pr. Kr. įkūrė savo mokyk- 
lą- Akademiją. Išliko visi jo parašyti ir jam Antikoje pri- 
skirti kitų sukurti veikalai. Visuose veikaluose, išskyrus Įsta- 
bymus, Sokratas yra svarbiausias veikėjas. Beveik visi kūri- 
niai yra dialogo formos. Dialogai nėra nuoseklaus mokslo 
išdėstymas. Jie vaizduoja filosofų pokalbių epizodus. Esa- 
ma nuomonės, kad Platonas savo teorijos esmę buvo labiau 
linkęs išdėstyti gyvu žodžiu kalbėdamasis su mokiniais, o 
ne raštu. Be to, Platono pažiūros jam begyvenant keitėsi. 
Tačiau galima apibūdinti bendrą Platono nuostatų kryptį: 
jis ryžtingai atmeta sofistų teigiamą pažinimo reliatyvumą 
ir įrodinėja tikrojo pažinimo galimybę. Remdamasis Sokra- 
to dialektika, reiškinių įvairovėje Platonas ieško vieningo 
pagrindo. Jis sukuria idėjų teoriją, tapusią jo gnoseologijos 
ir etikos pagrindu. Idėjų pasaulio būtis yra esminė, amži- 
na, tobula, absoliuti. Visi juslėmis suvokiami daiktai ir reiš- 
kiniai yra idėjų atspindžiai. Idėjos emanuoja į juos, bet nie- 
kuomet neįsikūnija juose visos. Kuo labiau idėja įsikūnija 
daikte ar reiškinyje, tuo jis tobulesnis. Valstybė yra teisin- 
gumo idėjos atspindys. Platonas stengėsi sukurti tobulesnį 
už žinomas valstybės formas valstybės modelį, kuriame tei- 
singumo idėja įsikūnytų pilniau. Jis laikė galimu Žmogaus 
bendravimą su idėjų pasauliu. Tam reikia atsisakyti blaš- 

kančių dvasios jėgas Žemiškojo gyvenimo reikalų, įtempti 
dvasios ir proto jėgas, siekti žinojimo, mąstyti, ir siela, pri- 
siminusi prieš gimstant būtą dieviškąją sferą, tiesiasi į ją, 
vėl išauga prarasti sparnai. Dėl meninių savybių Platono 
veikalai priklauso ne tik filosofijai, bet ir literatūrai; jie tu- 
rėjo įtakos grožinės prozos raidai: iš jų buvo mokomasi 
dialogo formos įvairovės, kompozicijos, vaizdų konstravi- 
mo. Žymiausi dialogai: Timajas, Valstybė, Faidras, Teaitetas, 
Puota, Faidonas, Parmenidas, Įstatymai. - Ad Marc. 17. 5; 23. 
2 Ad Helv. 12. 4; De ira I. 6. 5; 19. 7; II: 20. 2; 21. 10; III. 
12. 5-7; De vita 18. 1; 27. 5; De traną. 7.5; 17. 10; De ben. 
III. 32. 3; V. 7. 5; VI. 11. 1, 2; 18. 1; IV. 33. 


Polibijus - imperatoriaus Klaudijaus atleistinis, ėjęs aukštas 
pareigas (a libellis - gautų prašymų imperatoriui tvarkyto- 
jas), proza parašęs Homero veikalų parafrazę lotyniškai ir 
Vergilijaus Eneidos graikiškai. Iš tų veikalų nieko neliko. Ad 
Polyb. 3. 5. 


Polionas, Anijus — I a. po Kr. Romos valstybės veikėjas, kon- 
sulas (metai nežinomi), Tiberijaus laikais kaltintas dėl dide- 
nybės įžeidimo. De ben. IV. 31. 4. 


Polionas, Gajus Azinijus (70 m. pr. Kr.-5 m. po Kr.) - romėnų 
karvedys, valstybės veikėjas, rašytojas. Cezario karininkas, 
Antonijaus bendražygis, 40 m. pr. Kr. konsulas. Vėliau pa- 
sitraukė iš politinio gyvenimo. Įsteigė pirmąją viešąją bib- 
lioteką prie Laisvės (Libertas) šventyklos Romoje, savo na- 
muose pradėjo rengti vėliau romėnų labai pamėgtus auto- 
rių naujų kūrinių skaitymus — recitacijas, turėjo vertingų 


vaizduojamojo meno kūrinių rinkinį. Buvo parašęs septy- 

niolikos knygų pilietinių karų istoriją, tragedijų graikų kal- 
ba, meilės eilėraščių ir gramatikos studijų. Liko tik kūrinių 
fragmentų ir trys laiškai Ciceronui. De trang. 17. 7; De clem. 
I. 10. 1. 


Pompėjai —- senos plebėjų giminės atstovai. De const. 1. 3; De 
brev. 5.1; Ad Polyb. 15. 1; De ben. IV. 30. 2. 


Pompėjus Didysis, Gnėjus (106 06 29-48 09 28 m. pr. Kr.) - 
romėnų karvedys, valstybės veikėjas. 70 m. pr. Kr. konsu- 
las, 67 m. pr. Kr. gavo ypatingus senato įgaliojimus ir iš- 
naikino jūrų piratus, 66-64 m. pr. Kr. nugalėjo Mitridatą ir 
keletą valstybių padarė priklausomas nuo romėnų, 60 m. 
pr. Kr. su Cezariu ir Krasu sudarė pirmąjį triumviratą. 55 
m. pr. Kr. konsulas, po to - Ispanijos valdytojas, 52 m. pr. 
Kr. kilus neramumams, konsulas sine collega, turintis ypa- 
tingus įgaliojimus, 49 m. pr. Kr. senato paskirtas kariuome- 
nės vadas. Cezariui įžengus su kariuomene į Italiją, Pom- 
pėjus patraukė į Graikiją. 48 m. pr. Kr. pralaimėjo Cezariui 
Farsalo mūšyje, pabėgo į Egiptą ir ten karaliaus aplinkos 
žmonių iniciatyva buvo nužudytas. De prov. 3. 14; De ira II. 
23. 4; III. 30. 5; Ad Marc. 14. 3; 20. 4, 6; 22. 4, 5; De traną. 
8. 6; 16. 1; De brev. 5. 2; 13. 6, 7; De bn. V. 16. 4, 5; De 
clem. I. 9. 3. 


Pompėjus Didysis, Sekstas (73-35 m. pr. Kr.) - jaunesnysis Gnė- 
jaus Pompėjaus sūnus. Kariavo su Cezariu Ispanijoje ir Af- 
rikoje, 43 m. pr. Kr. senato nutarimu tapo laivyno vadu. 
Telkė kariuomenę iš priešiškų triumvirams senatorių ir net 
iš pabėgusių vergų. 36 m. pr. Kr. Agripos vadovaujamas 
laivynas nugalėjo Sekstą Pompėjų. Jis slapstėsi, buvo su- 

čiuptas ir nužudytas Milete. De brev. 5. 1; Ad Polyb. 15. 1; 
De ben. IV. 30. 2. 


Pompėjus Penas — iš kitų šaltinių nežinomas asmuo. De ben. 
12. 1. 


Pompėjus - Seksto Pompėjaus, 14 m. po Kr. konsulo, sūnus. 
De trang. 11. 10. 


Pontas - gr. „jūra“, sutrumpintas senovinis Svetingosios jūros 
(Ilovroc; EVčevoc) pavadinimas. Dabar - Juodoji jūra. Ad 
Helv. 7. 1. 


Porsina (Porsena) — V a. pr. Kr. etruskų karalius, puolęs Ro- 
mą, išvijus karalių Tarkvinijų Išdidųjį (Targuinius Superbus). 
De ben. V. 16. 5; VII. 15. 2. 


Preksaspas — VI a. pr. Kr. gyvenęs persų didikas. De ira III. 
14. 1. 


Prenestas - Fortūnos šventykla su burtų traukimo pranašystė- 
mis garsėjęs senas Lacijaus miestas. De ben. V. 16. 3. 


Priamas — jauniausias Laomedonto sūnus, pasak mito, pasku- 
tinis Trojos karalius, iš pradžių vadintas Podarku. Graikai 
kildino jo vardą iš veiksm. zpiaoS9ai — išpirkti, aiškindami, 
kad Laomedonto apgautas Heraklis užmušė jį ir jo sūnus, 
bet leido dukteriai Hesionei išrinkti vieną paliksimą gyvą 
brolį ir jį išpirkti iš vergijos. Hesionė išpirkusi jauniausiąjį 
brolį už puikų kilimą, ir jis gavęs Priamo (Išpirktojo) var- 
dą. Homero Iliadoje Priamas vaizduojamas kaip senas kara- 

lius, turintis 50 sūnų ir 12 dukterų. Achajams paėmus Tro- 
ją, Priamas prie aukuro buvo užmuštas Neoptolemo (Piro). 
De ira II. 33. 5. 


Priapas — graikų mitų vaisingumo, derlingumo, geidulingu- 
mo, gašlumo dievas, vaizduojamas su dideliu falu. Kultas 
kilęs iš Mažosios Azijos. Graikai laikė jį Adonio (Dioniso, 
Hermio arba Dzeuso) ir vienos iš nimfų (arba Afroditės) 
sūnumi. Laikomas sodų, vynuogynų, šaltinių, ežių sargu, 
žvejų, jūrininkų, prostitučių, eunuchų, ištvirkėlių globėju. 
Jam buvo aukojama gėlių vainikai, daržovės, vaisiai, pu- 
pos, medus, vynas, jautukų, ėriukų, ožiukų, paršiukų, ba- 
landžių, žuvų kraujas. De const. 18. 3. 


Prokrustas — graikų mitų galvažudys, gyvenęs prie kelio iš 
Atėnų į Megarą ir turėjęs lovą, į kurią guldydavęs pakelei- 
vius. Žemo ūgio žmones nužudydavęs ištempdamas, o aukš- 
taūgiams nukirsdavęs galvas, kad tilptų į lovą. Prokrustą 
užmušė Tesėjas. De dem. II. 4. 1. 


Ptolemajas — atsidavęs ir ištikimas romėnams I a. po Kr. Mau- 
retanijos karalius, Egipto karalienės Kleopatros ir Marko 
Antonijaus vaikaitis. Kaligula jį pasikvietė į Romą ir, ka- 
dangi Ptolemajo populiarumas jam kėlė įtarimų, liepė nu- 
žudyti. De trang. 11. 12. 


Publilijus Siras - I a. pr. Kr. trumpų scenelių - mimų auto- 
rius, gimęs turbūt Antiochijoje ir patekęs į Romą kaip ver- 
gas. Kūryba dingusi, nė vieno mimo neįmanoma rekonst- 
ruoti. Liko tik apie 700 kitų autorių cituojamų taiklių jo 
pasakymų - sentencijų. De trang. 11. 8. 

Pulvilas, Markas Horacijus — VI a. pr. Kr. valstybės veikėjas. 
Ad Marc. 13. 1. 


Rabirijus, Gajus — I a. po Kr. romėnų poetas, istorinio epo 
apie Oktaviano pergalę prieš Antonijų autorius. Liko kūry- 
bos fragmentų. De ben. VI. 3. 1. 


Rebilas, Gajus Kaninijus — Tiberijaus laikų konsulas, garsus įsta- 
tymų žinovas, turtingas žmogus. Nors garsėjo išlepimu, mirė 
tvirtai ir drąsiai. De ben. II. 21. 6. 


Regulas, Markas Atilijus — III a. pr. Kr. romėnų karvedys ir 
valstybės veikėjas. 267 ir 256 m. pr. Kr. konsulas, 267 m. 
pr. Kr. užėmė Brundizijų, 256 m. pr. Kr. nugalėjo kartagi- 
niečių laivyną prie Pietų Sicilijos. Puolė Kartaginą Afrikoje 
ir ten pateko į nelaisvę. Po penkerių nelaisvės metų, davęs 
žodį grįžti, buvo nusiųstas į Romą tartis dėl taikos sąlygų 
ir pasikeitimo belaisviais. Pasakė kalbą senate, kviesdamas 
atmesti Kartaginos pasiūlymus. Grįžęs atgal, buvo nukan- 
kintas. De prov. 3. 4, 9-11; De trang. 16. 4; Ad Helv. 12. 5. 
7. De ben. V. 3. 2. 


Reinas — pavadinimas kilęs iš keltų kalbos žodžio rinos — upė. 
Po Cezario Galijos užkariavimo tapo riba tarp Germanijos 
ir Romos. I a. po Kr. romėnai įsitvirtino abipus Reino. 260 
m. po Kr. jie atsitraukė į Galijos pusę, o apie 400 m. po Kr. 
paliko ir kairiojo kranto įtvirtinimus. De brev. 4. 5; De ben. 
III. 29. 4. 


Remas — Romos įkūrėjo Romulo brolis dvynys. De brev. 13. 8. 

Rinokolūra — vietovė Sirijoje. De ira III. 20. 1. 


Roma - pasak legendos, 753 m. pr. Kr. Tiberio žemupyje (25 
km nuo žiočių) ant Palatino kalno Romulo įkurtas miestas. 
Archeologų duomenimis, tose vietovėse Žmonių gyventa ir 
anksčiau, X ir IX a. pr. Kr. Daugelis istorikų Romos miesto 
įkūrimo data laiko 575 m. pr. Kr., kai buvo nusausinta 
pelkė tarp Palatino ir Kapitolijaus ir įkurta miesto aikštė — 
forumas. Iš pradžių Romą valdė septyni karaliai. 510 m. 
pr. Kr. romėnai išvijo karalių ir įvedė demokratinę santvar- 
ką. Pamažu prisijungdami kaimynines italikų žemes, III a. 
pr. Kr. karų ir diplomatijos priemonėmis romėnai jau buvo 
įsitvirtinę visame Apeninų pusiasalyje. I a. pr. Kr. visi ita- 
likai gavo Romos pilietybę. I a. pr. Kr. - I a. po Kr. romė- 
nai sukūrė didžiulę imperiją. Roma buvo politikos ir kultū- 
ros centras. Augusto laikais buvo pastatyta ir rekonstruota 
daug visuomeninių pastatų ir šventyklų. Po 64 m. po Kr. 
gaisro atstatytas taisyklingų kvartalų išplanavimo miestas. 
Tuo metu Romoje gyveno apie 1 mln. gyventojų. 212 m. 
po Kr. Romos pilietybė buvo suteikta visiems imperijos gy- 
ventojams. 330 m. po Kr. sostinė buvo perkelta į Konstan- 
tinopolį. Romą pradėjo puldinėti barbarai. Jie siaubė miestą 
410, 455, 472, 537, 546, 549, 552 metais. De prov. 3.7; Ad 
Marc. 23. 1; Ad Helv. 7.9; Ad Polyb. 14. 5; De ben. II. 33. 
3: 37. 1; De dem. II. 1. 3. 


Romulas - Marso ir Rėjos Silvijos sūnus, legendinis Romos 
miesto įkūrėjas ir pirmasis jo karalius. Pasak legendos, iš 
Albos Longos miesto karaliaus Numitoro valdžią atėmė jo 
brolis Amulijus. Numitoro dukteriai pagimdžius dvynukus, 
Amulijus liepė juos paskandinti Tiberyje. Tarnas pagailėjęs 

vaikų, sudėjęs juos į geldą ir paleidęs plaukti. Srovė pri- 
plukdė geldą prie kranto. Čia dvynius maitino atėjusi atsi- 
gerti vilkė. Paskui juos rado piemuo Faustulas ir augino. 
Išaugę jie grąžino seneliui sostą ir nusprendė kurti naują 
miestą. Būrimas iš paukščių lėmė jį pavadinti Romulo var- 
du. Jo brolis Remas pasityčiodamas peršoko statomą mies- 
to sieną, ir Romulas jį užmušė, sakydamas, jog tokio galo 
sulauks kiekvienas, drįsęs įveikti Romos sienas. Kadangi 
mieste trūko moterų, Romulas suorganizavo kaimyninės 
genties merginų sabinių pagrobimą. Po mirties buvo sudie- 
vintas, jo kultas sujungtas su Kvirino kultu. Ad Helv. 9. 3. 


Rufas - Augusto laikų senatorius. De ben. III. 27. 1. 
Rutilija - Ad Helv. 16. 7. 


Rutilijus Rufas, Publijus — romėnų karvedys, valstybės veikė- 
jas, teisininkas. Viduriniosios stojos skelbėjo Panaitijo moki- 
nys, stoikas, 105 m. pr. Kr. konsulas. Sąžiningai ir huma- 
niškai valdė Aziją kaip prokonsulas, provincijos vietinin- 
kas. Tokiam valdymui nepritariančių Žmonių buvo apkal- 
tintas, įsižeidęs savanoriškai išvyko į tremtį ir iki gyveni- 
mo pabaigos gyveno Mitilenėje ir Smirnoje. Ten parašė pen- 
kių knygų memuarus, Romos istoriją graikų kalba, išleido 
kalbas. Iš kūrybos nieko neliko. De prov. 3. 4, 7; Ad Marc. 
22 3: De vita 18. 3; De trang. 16. 1; De ben. V. 17. 2. 


Saliustijus Krispas, Gajus (86-35 m. pr. Kr.) - romėnų rašyto- 
jas, valstybės veikėjas. 52 m. pr. Kr. kvestorius, 50 m. pr. 
Kr. pašalintas iš senato dėl amoralaus gyvenimo. Tikroji 
pašalinimo priežastis, matyt, buvo politinė, nes Saliustijus 

buvo Cezario šalininkas. Pastarojo pastangomis 48 m. pr. 
Kr. vėl gavo kvestūrą ir buvo grąžintas į senatą. 46 m. pr. 
Kr. jis buvo pretoriumi su prokonsulo įgaliojimais Afrikos 
provincijoje, ten pralobo ir, grįžęs į Romą, įrengė didžiulį 
puikų parką (horti Sallustiani). Po Cezario nužudymo pasi- 
traukė į privatų gyvenimą. Išliko piktas paskvilis prieš Ci- 
ceroną, du politiniai laiškai Cezariui, monografijos Katilinos 
sąmokslas ir Jugurtos karas. Iš veikalo Istorija liko fragmentų. 
Saliustijus įsitikinęs, kad, Romai tapus pasauline valstybe, 
nebelikus priešų, prasidėjo irimo laikai. Jugurtos kare jis pa- 
rodo, kaip paperkami valdininkai, romėnų tarpusavio ne- 
santaika vilkino pergalę prieš Jugurtą. Katilinos sąmoksle vaiz- 
duojamas talentingo aristokrato Katilinos kelias į nusikalti- 
mą. Saliustijus rašo vadinamuoju atikiniu stiliumi: kalba la- 
koniškai (brevitas Sallustiana), vartoja kasdienius žodžius, bet 
kalba nėra kasdieniška, nes archaizuota, nesilaiko Cicerono 


suformuotos periodo sistemos. De ben. IV. 1. 1. 


Saliustijus Krispas, Gajus — raitelių luomo vyras, artimas Au- 
gusto ir vėliau Tiberijaus patikėtinis, po Mecenato mirties 
užėmęs Augusto aplinkoje jo vietą. De dem. I. 10. 1. 


Salvidienas Rufas, Kvintas — Romos valstybės veikėjas (39 m. 
pr. Kr. konsulas), karvedys. Oktaviano jaunystės draugas, 
vėliau jo šalininkas. 42 m. pr. Kr. kaip Oktaviano legatas 
kovėsi Sicilijoje, 41 m. pr. Kr. su šešiais legionais buvo 
pasiųstas į Ispaniją, bet Oktaviano atšauktas kovai su An- 
tonijumi. Tačiau jis ėmė tartis su Antonijumi, Oktavianas 
tai demaskavo, senatas pasmerkė, ir Salvidienas nusižudė. 
De clem. I. 9. 6. 

Sardės — Lidijos sostinė; Kirui užėmus Lidiją, - persų satrapų 
rezidencija. 499 m. pr. Kr. sukilę prieš persus graikai su- 
griovė Sardes, keršydami už Mileto sugriovimą. Paskui 
miestas buvo atstatytas. 133 m. pr. Kr. jį užėmė romėnai. 
De ben. VI. 31. 12. 


Satrijus Sekundas — Sejano klientas, jo paliepimu įskundęs is- 
toriką Kremucijų Kordą. Ad Marc. 22. 4. 


Scipionai - Ad Marc. 16. 4; 25. 1. 


Scipionas, Publijus Kornelijus Afrikietis Vyresnysis (235-183 m. 
pr. Kr.) - romėnų karvedys, valstybės veikėjas. 218 m. pr. 
Kr. kovėsi mūšyje prie Ticino ir išgelbėjo tėvo gyvybę. Žu- 
vus Ispanijoje tėvui ir dėdei, 211 m. pr. Kr. senatas išimties 
tvarka suteikė jam prokonsulo teises ir paskyrė kariuome- 
nės vadu Ispanijoje. 210 m. pr. Kr. užėmė Naująją Kartagi- 
ną, 209 m. pr. Kr. nugalėjo Hasdrubalą, 207 m. pr. Kr. 
išvijo kartaginiečius iš visos Ispanijos. 205 m. pr. Kr. buvo 
konsulas, 204 m. pr. Kr. persikėlė į Afriką ir karo veiks- 
mais privertė kartaginiečius atšaukti Hanibalą iš Italijos. 202 
m. pr. Kr. nugalėjo Hanibalą prie Zamos ir gavo teisę trium- 
fuoti. 199 m. pr. Kr. cenzorius, 194 m. pr. Kr. vėl konsulas. 
199-184 m. pr. Kr. turėjo senato princepso (princeps senatus) 
vardą. 190 m. pr. Kr. kaip karininkas kovėsi su Sirijos ka- 
raliumi Antiochu brolio vadovaujamoje kariuomenėje ir nu- 
galėjo. Nuo 187 m. pr. Kr. jį pradėjo puldinėti priešininkai, 
kaltindami per didelių įgaliojimų prisiėmimu ir konstituci- 
jos pažeidimu, nuolaidomis Antiochui. Įsižeidęs Publijus Sci- 


pionas apsigyveno dvare Laterne ir niekur nebesikišo. Bu- 

vo labai išsilavinęs, mėgo ir vertino graikų meną. Yra likę 
vienos (neaišku, ar tikros) jo kalbos fragmentų. Romėnų 
literatūroje laikomas idealaus romėno pavyzdžiu. Ad Marc. 
16. 3; De ira L. 11. 6; De brev. 17. 6; De trang. 17. 4; Ad 
Polyb. 14. 4; Ad Helo. 12. 6. 7; De ben. III. 33. 1, 3; V. 17. 
2; VI. 36. 1. 


Scipionas, Publijus Kornelijus Emilianas Afrikietis Jaunesnysis (185— 
129 m. pr. Kr.) - Emilijaus Paulo sūnus, įsūnytas Publijaus 
Scipiono Afrikiečio sūnaus. Išgarsėjo 168 m. pr. Kr. mūšyje 
prie Pidnos (Makedonija). Pasižymėjo Trečiajame pūnų ka- 
re. 147 m. pr. Kr. buvo konsulas ir kariavo Ispanijoje, 146 m. 
pr. Kr. sugriovė Kartaginą. 142 m. pr. Kr. cenzorius, 134 m. 
pr. Kr. vėl konsulas, 133 m. pr. Kr. apsupo ir užėmė Nu- 
manciją (Ispanija). Bendravo su Polibijumi, Liucilijumi, Te- 
rencijumi ir kitais išsilavinusiais žmonėmis (Scipiono būre- 
lis), domėjosi menais ir literatūra. De ira III. 11. 7; De const. 
6. 8; Ad Marc. 13. 3; Ad Polyb. 14. 5. 


Sejanas, Liucijus Elijus (20 m. pr. Kr.-31 m. po Kr.) - raitelių 
kilmės karininkas, asmeninės imperatoriaus gvardijos va- 
das Tiberijaus laikais. Turėjo didelės įtakos imperatoriui, 
valdė vietoj jo tam pasitraukus į Kaprį ir, naikindamas kon- 
kurentus, pats siekė pasidaryti imperatoriumi. Tai sužino- 
jęs Tiberijus jį nužudė. Ad Marc. 1. 2, 3; 15. 3; 22. 4-7; De 
trang. 11. 11; 


Sekstijus, Kvintas (70-5 m. pr. Kr.) - romėnų filosofas, turėjęs 
Romoje savo mokyklą, kurioje taip pat dėstė Sotionas, Pa- 
pirijus Fabianas ir Kornelijus Celsas. Rašė graikiškai, rem- 


damasis eklektinėmis teorijomis siekė dorybės ugdymo, tei- 

gė sielos nemirtingumą, dėl Pitagoro įtakos propagavo ve- 
getarizmą. Raštų neliko. De ira II. 36. 1; III. 36. 1. 


Seneka, Liucijus Anėjus - autorius pamini save. De ben. IV. 8. 3. 


Serenas, Anėjus — iš Ispanijos kilęs jaunesnis už Seneką jo drau- 
gas, giminė ar atleistinis, Romos ugniagesių vadas; mirė 
62 m. po Kr., matyt, Nerono dvare nunuodytas nuodingais 
grybais. De const. 1. 1; 5. 1; 6. 8; De traną. 2. 1; 4. 1; 17. 12. 


Serifa - Egėjo jūros sala Kikladų salyne. Ad Helv. 6. 4. 
Servilijai - garsi romėnų giminė. De clem. I. 9. 10; De prov. 3. 7. 


Sicilija (Sikilija) - didžiausia Viduržemio jūros sala, paviršius 
kalnuotas, dirbama žemė labai derlinga. Antikos poetų va- 
dinta Trinakrija (Trikampė). Vardą salai davė ten gyvenę 
sikulų genties Žmonės. VIII a. pr. Kr. atkeliavo graikai ir 
įkūrė Sirakūzus, Agrigentą (Akragantą), Selinuntą ir kitas 
kolonijas. Sirakūzai tapo svarbiu graikų prekybos ir kultū- 
ros centru Vakaruose. Sicilijos graikai nuolatos kovojo su 
bandančiais ten įsitvirtinti kartaginiečiais. Per Peloponeso 
karą Sirakūzai dėjosi prie spartiečių, Atėnai puolė juos ir 
pralaimėjo. 212 m. pr. Kr. juos užkariavo romėnai, ir Sici- 
lija tapo Romos grūdų aruodu. Nuo 440 m. po Kr. salą 
pradėjo puldinėti barbarai. De brev. 4. 5; 13. 8; Ad Marc. 17. 
2 Ad Polyb. 17. 5; De ben. II. 37. 2; VI. 36. 1; De clem. I. 
11. 1. 


Sirakūzai - 734 a. pr. Kr. graikų kolonistų įkurtas miestas 
Sicilijoje. Valdomi išmintingų ir išsilavinusių tiranų Dioni- 

sijo I (405-367 m. pr. Kr.), Agatoklio (317-289 m. pr. Kr.), 
Hierono II (270-215 m. pr. Kr.), Sirakūzai tapo svarbiu grai- 
kų kultūros centru Vakaruose. Per Antrąjį pūnų karą Sira- 
kūzai dėjosi prie kartaginiečių, todėl 212 m. pr. Kr. miestą 
puolė ir apiplėšė romėnai. Tada ten buvo užmuštas Archi- 
medas. Ad Marc. 17. 2, 6; 18. 1. 


Sirija — vergovinė šalis tarp Eufrato ir Viduržemio jūros, gy- 
venama nuo VII tūkst. pr. Kr., rašto paminkluose paminėta 
III tūkst. pr. Kr.; XVII a. pr. Kr. užimta hetitų ir valdyta iki 
1200 m. pr. Kr. Paskui užkariauta nežinomos kilmės „jūros 
tautų“. VI a. pr. Kr. Siriją užkariavo persai, 333-332 m. pr. 
Kr. užėmė Aleksandras Makedonietis, po jo mirties šalis 
tapo Seleukidų dinastijos valdoma karalyste. 64 m. pr. Kr. 
Siriją užkariavo Pompėjus, ir ji tapo Romos provincija, 
395 m. po Kr. atiteko Bizantijai, VII a. po Kr. užkariauta 
arabų. De ira I. 11. 4; III: 20. 1; De brev. 4. 5. 


Sitės — dvi seklios ir audringos Viduržemio jūros įlankos 
(Didžioji Sirtė ir Mažoji Sirtė) Afrikos Šiaurėje. Ad Marc. 
25. 3; De vita. 14. 1. 


Skauras, Markas Emilijus — II a. pr. Kr. Romos valstybės vei- 
kėjas ir karvedys, princeps senatus. 115 m. pr. Kr. buvo kon- 
sulas ir užkariavo ligurus (Šiaurės Vakarų Italija), 111 m. 
pr. Kr. kovojo Numidijoje, buvo įpainiotas į Jugurtos papir- 
kinėjimų bylą, bet išteisintas, 109 m. pr. Kr. cenzorius. Smar- 
kus senato pozicijų gynėjas, Grakchų ir kitų seditiosi prieši- 
ninkas. Buvo parašęs trijų knygų savo biografiją, iš kurios 
nieko neliko. De ben. IV. 31. 5. 

Skintas — Egėjo jūros sala. Ad Helv. 6. 4. 


Skitija - skitų gyvenami kraštai palei Juodąją jūrą, Doną, Dnep- 
rą, Dunojų. Nuo VII-VI a. pr. Kr. prekiavo su Juodosios 
jūros pakrančių graikų kolonijomis. 514 m. pr. Kr. atrėmė 
persų puolimą, nuo IM a. pr. Kr. skitai pradėti užkariauti 


sarmatų ir vėliau su jais susimaišė. Ad Helv. 7. 1. 


Sofroniskas - Atėnų akmentašys ar skulptorius, Sokrato tėvas. 
De ben. III. 32. 3. 


Sokratas (470-399 m. pr. Kr.) - Atėnuose gyvenęs graikų filo- 
sofas. Kaip eilinis karys dalyvavo Peloponeso kare, 406 m. 
pr. Kr. buvo pritanas ir vienintelis pasisakė prieš mirties 
bausmės skyrimą vadams, pralaimėjusiems mūšį prie Argi- 
nusų salų. Apie jo veiklą ir mintis galima spręsti tik iš 
pasakojimų apie jį, daugiausia iš Platono ir Ksenofonto dia- 
logų. Mokiniai paprastai idealizuoja Sokratą. Sokratas nety- 
rinėjo gamtos, o kreipė dėmesį į Žmogų, į etiką, filosofiją 
laikė Žmogaus tobulėjimo priemone, nes tik tikrasis Žinoji- 
mas darąs žmogų dorą. Dorybę galima savyje išsiugdyti. Jo 
nuomone, žmonės blogai elgiasi todėl, kad kažko nesupranta 
ar nežino. Žmogus turi pažinti save, suvokti savo žinojimo 
ribotumą (posakis: „Žinau, kad nieko nežinau“) ir stengtis 
ieškoti tiesos. Sokratas nieko nerašė, nebuvo įsteigęs mo- 
kyklos, nieko sistemingai nedėstė, bet, diskutuodamas su 
aplink jį susibūrusiais žmonėmis, ieškojo atsakymo į rūpi- 
mus klausimus ir mokė dorybės. Iš mokinių neėmė užmo- 
kesčio. Gyveno vargingai, bet nekreipė į tai dėmesio. Šmei- 
žikiškai apkaltintas jaunuomenės tvirkinimu ir naujų dievų 


garbinimu, buvo nuteistas mirti. Tikroji užsipuolimo prie- 

žastis buvo politinių grupuočių kovos ir noras, pasmerkus 
mokytoją, suduoti smūgį kai kuriems jo mokiniams. Turėjo 
įtakos stoicizmui, epikūrizmui, kinizmui. De prov. 3. 4, 12; 
De const. 7. 3; 18. 5; Ad Marc. 22. 3; De otio 8. 1; De brev. 
14. 2; De ira 115. 3; II. 7. 1; III. 11. 2; 13. 3; De traną. 5. 2; 
7. 5; 16. 1; 17. 4; De vita 25. 4; 26. 4; 17. 1; Ad Helv. 13. 4; 
De ben. I. 8. 1; 9. 1; III. 32. 3; V. 4. 3; 6. 1, 2-7; 7. 5; VII. 
8.2: 24. 1, 2. 


Solonas (640-560 m. pr. Kr.) - Atėnų valstybės veikėjas, po- 
etas, filosofas, vienas iš septynių išminčių. 594 m. pr. Kr. 
tapęs archontu, įvykdė socialines reformas (vergijos už sko- 
las panaikinimas, prekybos ir amatų skatinimas, turto cen- 
zo ir privalomų turtingiesiems išlaidų valstybės labui įve- 
dimas etc.) ir įvedė savo sudarytus įstatymus. Prisaikdinęs 
atėniečius jų laikytis dešimtį metų, atsisakė valstybės lyde- 
rio vaidmens ir išvyko į ilgą kelionę. Eilėraščiams būdin- 
gos politinės, socialinės, filosofinės temos. Liko tik jų frag- 
mentai (apie 300 eilučių). Įstatymų tekstai ir Antikoje žino- 
mos jo kalbos (neaišku, ar tikros) neišliko. De trang. 17. 9. 


Speusipas - IV a. pr. Kr. graikų filosofas, Platono sūnėnas, po 
Platono mirties vadovavęs Akademijai iki 339 m. pr. Kr. 
Vargu ar turėjo užmojų toliau plėtoti mokytojo teorijas. Vie- 
name veikale tyrinėjo skaičių mokslą pitagorizmo dvasia, 
kitas buvo skirtas panašybėms (0012) gyvojoje gamtoje. 
Buvo promakedoniškos orientacijos. Yra išlikęs vienas jo 
laiškas Makedonijos karaliui Filipui II. De ira III. 12. 6. 


Stilbonas (Stilponas) - IV a. pr. Kr. graikų filosofas, nuo 350 
m. pr. Kr. didelį populiarumą turėjusios filosofinės Mega- 

ros mokyklos vadovas, Zenono mokytojas. Jo filosofijai di- 
delę įtaką turėjo kinizmas. Jis kritikavo Platono idėjų teori- 
ją ir nejautrą (aza 914) skelbė gyvenimo tikslu. Buvo pa- 
rašęs dialogų. Jie neišliko. De const. 5. 6, 7; 6. 1-7. 


Sukronas — Ispanijos upė ir miestas. De ben. V. 24. 1. 


Sula, Liucijus Kornelijus (138-78 m. pr. Kr.) - Romos valstybės 
veikėjas. Pasižymėjo Marijaus vadovaujamame žygyje prieš 
Jugurtą 107 m. pr. Kr., Marijaus armijoje kovėsi su kimb- 
rais ir teutonais 104-101 m. pr. Kr.; 97 m. buvo pretorius, 
90-89 m. pr. Kr. sėkmingai kovėsi Sąjungininkų kare. 88 
m. pr. Kr. buvo konsulas ir išvyko kovoti su Mitridatu VI 
į sukilusius Rytus. Jam esant Rytuose, Romoje valdžią už- 
ėmė Marijus, iš Sulos piliečių susirinkimo balsavimu buvo 
atimta vyriausiojo kariuomenės vado valdžia. Tada Sula grį- 
žo, pirmą sykį Romos istorijoje su kariuomene puolė Ro- 
mą, nugalėjo, Marijus pabėgo, apie 10000 jo šalininkų buvo 
nužudyta. Sula grįžo atgal kariauti su Mitridatu, jį nugalė- 
jo, 85 m. pr. Kr. privertė sudaryti sutartį ir, 83 m. pr. Kr. 
grįžęs į Romą, paskelbė proskripciją atsigavusiems Mari- 
jaus šalininkams. 4700 piliečių buvo nužudyti, jų turtas kon- 
fiskuotas. Pirmą kartą Romos istorijoje Sula pasiskelbė dik- 
tatoriumi neribotam laikui. 79 m. pr. Kr. atsisakė diktato- 
riaus įgaliojimų ir gyveno kaip privatus žmogus. Parašė 
autobiografiją iš 22 knygų, bet veikalo nebaigė. Jį papildęs, 
po Sulos mirties išleido jo atleistinis Kornelijus Epikadas. 
Apie Sulos poetinę kūrybą esama tik neaiškių užuominų. 
De prov. 3. 7, 8; De ira I. 20. 4; II. 2. 3; 34. 3; IL 18. 1; Ad 
Marc. 12. 6; De brev. 13. 6, 8; Ad Helo. 7.9; De ben. V. 16. 
3 De dem. I. 12. 1, 2, 3. 

Talija — viena iš charičių. Vardas reiškia „žydinčioji“, „kles- 
tinčioji“. De ben. I. 3. 6, 10. 


Tarentas — senas Pietų Italijos miestas, egzistavęs jau Mikėnų 
laikais. 708 m. pr. Kr. tapo graikų kolonija. Garsėjo tekstile, 
audinių dažyklomis ir keramika. Labiausiai klestėjo IV a. 
pr. Kr. Nuo 272 m. pr. Kr. - Romos sąjungininkas, nuo 
123 m. pr. Kr. — romėnų kolonija. De traną. 2. 13. 


Tarijus Rufas, Liucijus - matyt, žemakilmis Oktaviano šalinin- 
kas, karininkas Akcijaus mūšyje, 16 m. pr. Kr. konsulas, 23 
m. po Kr. curator aguarum. De dem. I. 15. 2-6. 


Tarkvinijus Išdidusis — septintas ir paskutinysis romėnų kara- 
lius, valdęs VI a. pr. Kr. pabaigoje. Valdžią užgrobė, nužu- 
dęs šeštąjį karalių Servijų Tulijų. Garsėjo žiaurumu ir rūs- 
tumu. Romėnai jį išvijo 510 m. pr. Kr. De bn. II. 20. 2. 


Tarpėja - uola Kapitolijaus kalne. Nuo jos buvo numetami 
išdavikai. Pasak legendos, Romą puolant sabinams, išėjusią 
pasisemti vandens Tarpėją sabinų karalius Titas Tacijus pri- 
kalbėjo išduoti tėvynę ir padėti įsigauti į Kapitolijaus tvir- 
tovę. Tarpėja paprašė už tai to, ką sabinai nešioja ant kai- 
rės rankos. Ant jos jie mūvėjo stambias auksines apyran- 
kes. Užėmę tvirtovę, jie užmėtė Tarpėją skydais, nes gin- 
kluodamiesi ant kairės rankos užsimaudavo ir skydus. Kita 
legendos versija: Tarpėją užmušė ne sabinai, o romėnai, 


numetę nuo uolos. De im I. 16. 5. 


Temi - senas septynvartis Vidurio Graikijos miestas, pasak 
mito, įkurtas Kadmo. Ypač klestėjo 371-362 m. pr. Kr. 

Makedonai užkariavo Tebus 338 m. pr. Kr.; 335 m. pr. Kr. 
Tebai vadovavo graikų sukilimui prieš makedonus ir už tai 
Aleksandro Makedoniečio buvo visiškai sugriauti. 316 m. 
pr. Kr. pradėti atstatinėti. 146 m. pr. Kr. pateko romėnų 
valdžion. De vita 25. 4. 


Telesforas Rodietis — galbūt identifikuotinas su Lisimacho pa- 
valdiniu Telesforu, kuris už Lisimacho žmonos Arsinojos 


įžeidimą buvo žiauriai nužudytas. De ira III. 17. 3. 


Teodoras (apie 330-270 m. pr. Kr.) - graikų filosofas, Aristipo 
mokinys, kritikavo religiją ir turėjo Ateisto pravardę. Gyve- 
nimo tikslu skelbė smagumą, atmetinėjo visas įprastines vi- 
suomenės konvencijas. Raštų neliko. De trang. 14. 3. 


Teodotas — I a. pr. Kr. gyvenęs, iš Chijo salos kilęs Egipto 
karaliaus Ptolemajo retorikos mokytojas ir patarėjas. De ira 
II. 2. 3. 


Teofrastas (apie 371-287 m. pr. Kr.) - graikų filosofas, Platono 
mokinys, Aristotelio draugas, pastarajam išvykus iš Atėnų, 
vadovavo peripatetikams. Buvo parašęs apie du šimtus įvai- 
rių sričių (gamtos, astronomijos, metereologijos, mineralogi- 
jos, botanikos, zoologijos, psichologijos, medicinos, logikos, 
metafizikos, politikos, ekonomikos, poetikos ir retorikos) 
traktatų. Liko du botanikos veikalai ir Charakteriai. Pastara- 
jame pagal vienodą schemą trumpai aptariami elgsenos 
bruožai, būdingi trisdešimčiai charakterių: pataikūnui, ple- 
piui, pagyrūnui, gobšuoliui, bambekliui, šykštuoliui, bailiui, 
ištvirkėliui, skundikui etc. De ira I. 12. 3; 14. 1; De brev. 14. 5. 


Terencija - Mecenato žmona. De prov. 3. 11. 

Termopilai - kalnų perėja Tesalijoje. 480 m. pr. Kr. persams 
puolant Graikiją iš Šiaurės, Termopilų perėjoje įsitvirtino 
jungtinė graikų kariuomenė, vadovaujama Spartos karaliaus 
Leonido. Kai graikai sužinojo, kad vedami išdaviko persai 
apeina juos iš užnugario, visi pasitraukė, ir Termopiluose 
liko tik trys šimtai spartiečių. Jie visi žuvo kovodami. 191 m. 
pr. Kr. romėnai ten sumušė Sirijos karalių Antiochą. De 
ben. VI. 31. 6. 


Tersitas - nekilmingas, kuprotas, žvairas, pikčiurna achajų ka- 
rys Homero Iliadoje. Kituose kūriniuose (kikliniame epe ir 
kitur) vaizduojamas kaip kilmingas Diomedo giminaitis. De 
ira III. 23. 3. 


Tetidė —- ikigraikiškoje mitologijoje - galinga ir svarbi jūrų 
valdovė. Graikų mitologijoje jos galios liko tik užuominos. 
Homeras pasakoja, kad Dzeusas ir Hefaistas vykdo jos pra- 
šymus, nes ji yra jiems pasitarnavusi. Graikų mitologijoje 
Tetidė vaizduojama kaip viena iš Nerėjo dukterų, išleista 
už mirtingo vyro Pelėjo ir su juo susilaukusi Achilo. De 


prov. 5. 10. 


Tiberis - Italijos vidurio upė, įtekanti į Tirėnų jūrą. Riba tarp 
Lacijaus ir Etrurijos. Ant jos kranto buvo įkurta Roma, o 
žiotyse pastatytas uostamiestis Ostija. Dėl drumzlinoko van- 
dens literatūroje Tiberis turi nuolatinį epitetą „geltonasis“ 
(flavus). Buvo laivuojamas ir aukščiau Romos. Potvyniai bu- 


vo dideli ir pavojingi miestui. De brev. 13. 4. 


Tiberijus Julijus Cezaris (42 11 16 m. pr. Kr.-37 03 16 m. po 


Kr.) - Romos imperatorius, Augusto žmonos Livijos sūnus 

iš pirmosios santuokos. Jis vadinosi Tiberijumi Klaudijumi 
Neronu. Mirus visiems galimiems pretendentams į įpėdi- 
nius, Augustas 4 m. po Kr. jį įsūnijo ir pakeitė vardą. Ga- 
bus karvedys, 26-24 m. pr. Kr. dalyvavo kovose Ispanijoje, 
20 m. pr. Kr. sėkmingai kovojo Armėnijoje, 15 m. pr. Kr. 
prieš padunojės gentis, 12-10 m. pr. Kr. su panonais ir 
dalmatais, 8-7 m. pr. Kr. su germanais, 46 m. po Kr. Ger- 
manijoje įsibrovė iki Elbės. 23 m. pr. Kr. kvestorius, 16 m. 
pr. Kr. pretorius, 13 ir 7 m. pr. Kr. konsulas, 14 m. po Kr. 
imperatorius. Buvo energingas ir dalykiškas valdovas, su- 
tvarkė valstybės sienas ir provincijų valdymą. Iš pradžių 
bandė tęsti Augusto politiką ir stiprino senato įtaką, ma- 
gistratų rinkimus perkeldamas iš komicijų į senatą, bet pri- 
iminėdamas įskundimus apie didenybės įžeidimą ir inspi- 
ruodamas apkaltos procesus dėl to (crimen laesae maiestatis), 
pamažu naikino senatą ir užsitraukė daugelio piliečių ne- 
apykantą. Pretorionų kariuomenę įkurdino Romoje, jos va- 
das Sejanas turėjo didelę įtaką imperatoriui. Artėjant senat- 
vei, Tiberijus pradėjo šalintis žmonių, 26 m. po Kr. išvyko 
iš Romos į Kaprio salą ir nebesugrįžo. De prov. 4.4 Ad 
Marc. 4. 2; 15. 3; 22. 4; Ad Polyb. 15. 5; De ben. II. 7. 2, 3; 
8. 1; III: 26. 1; V. 25. 2; De dem. I. 1. 6. 


Tiburas — Lacijaus vietovė ant Anieno upės krantų su senu 
Tiburo miestu. Nuo 353 m. pr. Kr. jis priklausė Romai, 87 
m. pr. Kr. gavo municipijaus teises. Dėl įspūdingų Anieno 
upės krioklių ir gaivaus klimato vasarą daugelis romėnų 
stengėsi ten įsigyti dvarus. 118-138 m. po Kr. Tibure buvo 
pastatytas didžiulis imperatoriaus Hadriano dvaras. De ben. 


IV. 12. 3. 


/94 


VARDŲ IR VIETOVARDŽIŲ RODYKLĖ 


Tilijus Kimbras, Liucijus — vienas iš sąmokslininkų prieš Gajų 
Julijų Cezarį. Jis kreipėsi į Cezarį, prašydamas grąžinti iš- 
tremtą brolį, o šiam atsakius neigiamai, nuplėšė nuo jo to- 
gą. Tai buvo ženklas sąmokslininkams pulti Cezarį. Filipų 
mūšyje vadovavo laivynui. De ira III. 30. 5. 


Timagenas - graikų istorikas, 55 m. pr. Kr. kaip karo belaisvis 
pateko į Romą, tapo retorikos mokytoju, buvo paleistas į 
laisvę. Svarbiausias veikalas - Karaliai. Tai pasaulio karalių 
istorija nuo seniausių laikų iki Cezario, išdėstyta dinastiniu 
metodu. Veikalu naudojosi Kurcijus Rufas, Strabonas, Plu- 
tarchas ir kiti, bet fragmentų neliko. Buvo parašęs ir dau- 
giau istorijos traktatų, bet neliko net jų pavadinimų. De ira 
III. 23. 4. 


Trakija —- kraštas tarp Karpatų ir Egėjo jūros, gyvenamas be- 
sų, getų, tribalų, frigų ir kitų genčių. Homero Iliadoje trakai 
minimi kaip Trojos sąjungininkai. IV a. pr. Kr. Trakiją už- 
kariavo makedonai, nuo 46 m. po. Kr. ji tapo romėnų pro- 
vincija. De ben. V. 6. 1. 


Trazumenas — Etrurijos ežeras. 217 m. pr. Kr. Hanibalas prie 
jo sumušė Gajaus Flaminijaus vadovaujamą romėnų kariuo- 


menę. De ira II. 5. 4. 
Trichonas — iš kitų šaltinių nežinomas asmuo. De clem. I. 15. 1. 
Troja, kitaip — Ilionas. Labai senas, jau IV tūkst. pr. Kr. eg- 
zistavęs Mažosios Azijos pusiasalio miestas. Pasak graikų 


mito, achajų sugriautas dėl to, kad Trojos karalaitis Paris 


pagrobė Spartos karaliaus Menelajo žmoną Heleną. Arche- 

ologai teigia, kad Homero Iliadoje apdainuotas Trojos karas 
įvyko kažkuriame dešimtmetyje tarp 1260-1230 m. pr. Kr. 
VIII a. pr. Kr. miestą atstatė ten įsikūrę graikai, bet jis 
buvo nedidelis ir nežymus. Aleksandras Makedonietis, o 
vėliau romėnai dėl šlovingos mitinės praeities jį plėtė, stip- 


rino, puošė. Ad Helv. 7. 6. 


Turanijus, Sekstas — Tiberijaus ir Klaudijaus laikais Romos ap- 


rūpinimo duona tvarkytojas. De brev. 20. 3. 


Turnas - legendinis italikų rutulų karalius, Dauno sūnus, La- 
cijaus karaliaus Lotyno dukters Lavinijos sužadėtinis. Atvy- 
kėliui Enėjui paveržus sužadėtinę, Turnas pradeda karą su 
juo ir žūva dvikovoje. Vergilijaus Eneidos personažas. De 
bai VI. 41. 2. 


Tuskulas - Lacijaus miestas Albos kalnuose. Pavadinimas reiš- 
kia „etruskėlis“. Prie miesto dvarus turėjo Mecenatas, Lu- 
kulas, Ciceronas. Pastarasis įamžino miesto pavadinimą vei- 
kale Tuskulo svarstymai. De brev. 5.2; De ben. IV. 12. 3. 


Uliksas — iš graikų kalbos dialektinių formų (Olysseus, Uli- 
xeus, Ulixes) romėnų perimta mitinio herojaus Odisėjo var- 
do forma. Personažas neturėjo atitikmens romėnų mitologi- 
joje, ir romėnai perėmė tradicinį graikų Odisėjo paveikslą: 
gudrus, protingas Laerto (kita versija: Sisifo) ir Antiklėjos 
sūnus, Itakės karalius, Penelopės vyras, Telemacho tėvas. 
Orakului išpranašavus, jog grįš tik po dvidešimties metų, 
bandė išvengti dalyvavimo Trojos kare, apsimesdamas be- 
pročiu, bet buvo demaskuotas Palamedo. Jis surado Tetidės 


paslėptą Achilą, atviliojo į Aulidę Ifigeniją, atvežė į Troją 

Filoktetą ir Neoptolemą, narsiai kovėsi, su Diomedu pavo- 
gė medinę statulą iš Trojos Atėnės šventyklos, sugalvojo 
pastatyti medinį arklį. Po karo dešimtį metų audrų, vėtrų, 
dievų rūstybės blaškomas po įvairias šalis, paskui, netekęs 
visų bendražygių, grįžo namo, išžudė Penelopei besiper- 
šančius jaunikius, dar kartą buvo iškeliavęs ir grįžęs mirė 
namie. Kita versija: neatpažinęs jį atsitiktinai užmušė jo pa- 


ties ir Kirkės sūnus Telegonas. De const. 2. 2; De brev. 13. 2. 


Valerijus Aziatikas — I a. po Kr. valstybės veikėjas, 35 ir 46 m. 
po Kr. konsulas. Aktyviai dalyvavo rengiant sąmokslą prieš 
Kaligulą ir galbūt pats pretendavo į sostą. Dalyvavo Klau- 
dijaus žygyje į Britaniją. Dėl Klaudijos žmonos Mesalinos 


intrigų buvo pasmerktas mirti ir nusižudė. De const. 18. 2. 


Varonas, Markas Terencijus (116-27 m. pr. Kr.) - romėnų rašy- 
tojas ir mokslininkas, valstybės veikėjas. Kaip Pompėjaus 
kariuomenės karininkas dalyvavo daugelyje karo žygių. 
86 m. pr. Kr. buvo kvestorius, 68 m. pr. Kr. pretorius. Po 
Farsalo mūšio susitaikė su Cezariu, ir buvo jo paprašytas 
organizuoti valstybinę biblioteką. Buvo įtrauktas į Antoni- 
jaus pasiūlytą proskribuotinų asmenų sąrašą, bet pabėgo. 
Filosofijos veikaluose propagavo peripatetikų, satyrose ki- 
nikų, teologiniuose ir moraliniuose veikaluose stoikų idė- 
jas, bet apskritai buvo romėniško mentaliteto žmogus. Svar- 
biausias veikalas Žmogiškųjų tr dieviškųjų dalykų senovė - en- 
ciklopedija iš 41 knygos. Joje išdėstyta romėnų tautos, pa- 
pročių, apeigų, religijos istorija. Varonas tyrinėjo ir ragino 
atgaivinti senuosius romėnų papročius, apeigas, tikėjimus, 
neprarasti tautinio identiteto. Dėl to laikomas Augusto ide- 
ologijos pirmtaku ir propaguotoju. Buvo parašęs daugybę 

veikalų, suskirstytų į 600 knygų, teisės, meno, gramatikos, 
laivininkystės, topologijos, literatūros istorijos temomis. Bū- 
ta įdomaus veikalo Atvaizdai, kuriame pateikti 700 graikų 
ir romėnų eiliuoti paveikslai ir piešti portretai. Išliko tik 
trys knygos veikalo Kaimo reikalai žemdirbystės tema, dalis 
veikalo Apie lotynų kalbą ir daug kitų veikalų fragmentų. 
Ad Helv. 8. 1. 


Vatinijai - De const. 1. 3. 


Vatinijus, Publijus —- 55 m. pr. Kr. pretorius, 47 m. pr. Kr. 
konsulas, vienas svarbiausių Cezario šalininkų, grasino jo 
priešininkams, organizavo jų užsipuolimus, kai Cezaris dar 
nebuvo galingas. Nuo 51 m. pr. Kr. Cezario legatas Galijoje 
ir pilietiniame kare. De prov. 3. 14; De const. 2. 1; 17. 3. 


Vedijus Polionas, Publijus - buvęs atleistinis, vėliau raitelių luo- 
mo vyras, Augusto draugas, garsėjęs prabangiu gyvenimo 
būdu. Literatūroje pabrėžiamas jo žiaurumas. De ira III. 40. 2. 


Venera - senovės italikų maloningumo, atlaidumo, švelnumo 
deivė (lot. uu — atleidimas, malonė), vėliau sutapatinta 
su graikų sodų derlingumo, vaisingumo, meilės deive Atf- 
rodite. Paplitus mitui apie Enėją, Venera buvo garbinama 
kaip romėnų pramotė. Julijų giminė laikė ją savo pradinin- 
ke De const. 18. 3; De ben. I. 3. 9. 


Vergilijus Maronas, Publijus (70-19 m. pr. Kr.) - žymiausias 
romėnų poetas, kilęs iš paprastų pasiturinčių valstiečių, gy- 
venusių Mantujos apylinkėse. Vergilijus mokėsi Kremonoje, 
Milane, Romoje, Neapolyje, domėjosi mokslais, ypač medi- 

cina, ir svajojo užsiimti filosofija. Ankstyvuosius eilėraščius 
rašė veikiamas neoterikų, jų nerinko ir neišleido. 42-39 m. 
pr. Kr. kūrė eilėraščių rinkinį Bukolikos. Dešimtyje eklogų 
kartais šmėsteli socialinių procesų atspindžių, bet šiaip Bu- 
kolikų veikėjai piemenys gyvena Arkadijoje - sąlygiškame, 
giedrame ir idiliškame pasaulyje. 39-29 m. pr. Kr. Vergili- 
jus rašė didaktinį epą žemdirbystės tema Georgikos. Epas 
susideda iš keturių knygų: pirmoji skirta žemdirbystei, ant- 
roji - sodininkystei, trečioji — gyvulininkystei, ketvirtoji — 
bičių auginimui. Jame šlovinamas darbas ir kosmo dėsnius 
atitinkąs valstiečių gyvenimas. 29-19 m. pr. Kr. Vergilijus 
kūrė dvylikos giesmių herojinį epą Eneida, pasakojantį apie 
romėnų protėvio Enėjo pasitraukimą iš achajų puolamos 
Trojos, klajones, apsistojimą Italijoje. Poemoje šlovinama bū- 
simoji Romos valstybė, jos didybė ir galia, primenamas pro- 
tėvių aukojimasis ir vargai. Parašęs Eneidą, bet dar galuti- 
nai jos nesutvarkęs, Vergilijus išvyko pakeliauti po Graikiją 
ir ten susirgo. Dar gyvas grįžo į Italiją, bet mirė Brundizi- 
jaus uoste. Palaidotas Neapolyje. Eneidą po poeto mirties 
išleido jo draugai poetai Varijus ir Tuka. Ad Polyb. 8. 2; De 
otio 1. 4; De brev. 9. 2. 


Vetijus Skatonas, Publijus — marsų tautelės ir jų sąjungininkų 
vadas Sąjungininkų kare. 90 m. pr. Kr. sėkmingai kovėsi 
su romėnais. 89 m. pr. Kr. italikams pralaimėjus, Vetijaus 
būriai jį išdavė, ir jis liepė vergui jį nužudyti. De ben. III. 
23: 5. 


Volezas, Liucijus Valerijus Mesala- konsulas 5 m. po Kr. De tra 
II. 5. 6. 

Zenonas (apie 333-264 m. pr. Kr.) - graikų filosofas, stoiciz- 
mo įkūrėjas. Apie 312 m. pr. Kr. atvyko į Atėnus kaip 
pirklys ir pasiliko. Klausė kiniko Krateto, Megaros filosofo 
Stilpono, akademikų Ksenokrato ir Polemono. Apie 300 m. 
pr. Kr. pats pradėjo dėstyti Margojoje stojoje, stovėjusioje 
Atėnų agoroje. Dėl šio pastato pavadinimo Zenonas ir jo 
bendraminčiai buvo praminti stoikais. Zenonas buvo labai 
populiarus ir gerbiamas. Palaidotas valstybės lėšomis. Buvo 
parašęs apie dvidešimt veikalų, liko tik fragmentai. Veikale 
Valstybė, sukurtame kinizmo įtakoje, buvo dėstomos komu- 
nistinės visuomenės idėjos. Veikalas Apie logą buvo filoso- 
finis logikos, fizikos ir etikos įvadas. Zenonas manė, kad 
dialektika tarnauja tik klaidingiems sprendimams pašalinti. 
Pabrėžė suvoktos sąvokos (gavraoia xaraAnzuxn) reikš- 
mę, tik tokiai sąvokai išminčius gali pritarti. Visos sąvokos 
atsiranda iš juslinio patyrimo. Veikale Apie būtį Zenonas 
išdėstė du amžinuosius principus: veikiantis principas yra 
dievas, veikiamas principas - neturinti kokybės materija. 
Savo formą ji išlaiko tik per aktyvųjį principą. Dievas yra 
ugningoji išmintis, gamta — gaunantis formą gaisras, kos- 
mas - gyvas organizmas, periodiškai dingstąs pasaulinia- 
me gaisre ir vėl atsinaujinąs. Visa, kas vyksta, vyksta dėl 
heimarmenės (dėsningos būtinybės). Dorybė yra vienintelis 
gėris, teikiąs laimę. Kitos gėrybės yra tik santykinės verty- 
bės. Dorybė prieinama tik išminčiui, o šis laisvas nuo aist- 
rų, kurias Zenonas vadina nesaikingais ir neprotingais sie- 
los judesiais. Gyvenimo tikslas —- gyvenimas pagal prigimtį. 
De vita 13. 1; De otio 1. 4; 3. 1; 6. 4, 5; De brev. 14. 5; De 
trang. 14. 3; Ad Helv. 12. 4; De ben. IV. 39. 1, 2; VII. 8. 2. 

